
១. ខ្ញុំបានរៀនពីរបៀបសហការជាមួយអ្នកដទៃដោយចុះសម្រុងគ្នា

ដោយ ហ្វាង ចេង ប្រទេសចិន

នៅខែសីហា ឆ្នាំ ២០២១ អ្នកមើលការខុសត្រូវបានប្រាប់ខ្ញុំថា គាត់មានគម្រោងឲ្យបងប្រុស វ៉ាង ជីន និងខ្ញុំសហការគ្នាក្នុងការបំពេញភារកិច្ចខាងអត្ថបទ ហើយពេលរកបានគ្រួសារទទួលភ្ញៀវដែលស័ក្តិសមភ្លាម គាត់នឹងរៀបចំឲ្យពួកយើងទៅនៅទីនោះ។ ពេលឮបែបនេះភ្លាម ខ្ញុំមានអារម្មណ៍ទាស់ទទឹងមួយរំពេច ហើយនឹកឃើញភ្លាមដល់រឿងអតីតកាលមិនសប្បាយចិត្តរវាង វ៉ាង ជីន និងខ្ញុំ។

កាលពីខ្ញុំបំពេញភារកិច្ចខាងអត្ថបទ ខ្ញុំគឺជាមនុស្សដំបូងគេដែលដឹកនាំនៅក្នុងក្រុមរបស់យើង។ បងប្អូនប្រុសស្រីដែលសហការជាមួយខ្ញុំ កម្រមានការជំទាស់ ឬចង្អុលបង្ហាញពីបញ្ហាចំពោះសំបុត្រទាក់ទងគ្នាដែលខ្ញុំបានសរសេរណាស់ ហើយអ្នកមើលការខុសត្រូវតែងតែពិភាក្សាការងារជាមួយខ្ញុំ។ តែក្រោយពេល វ៉ាង ជីន ចូលក្នុងក្រុម គាត់តែងមានយោបល់ផ្សេងចំពោះសំបុត្រដែលខ្ញុំសរសេរ ហើយចង្អុលបង្ហាញពីបញ្ហា។ ទោះបីជាគាត់ត្រូវក៏ដោយ ក៏ខ្ញុំមិនព្រមទទួលយកដែរ។ ខ្ញុំនៅក្នុងក្រុមយូរណាស់មកហើយ ហើយមិនដែលមាននរណាម្នាក់ធ្លាប់ចង្អុលបង្ហាញពីចំណុចខ្វះខាតរបស់ខ្ញុំចំៗបែបនេះទេ។ ការលើកឡើងរបស់គាត់ ធ្វើឲ្យមើលទៅហាក់ដូចជាខ្ញុំមិនពូកែដូចគាត់អ៊ីចឹង។ មានពេលពីរដង ដែលគាត់ចង្អុលបង្ហាញពីបញ្ហាក្នុងអត្ថបទខ្ញុំនៅចំពោះមុខអ្នកមើលការខុសត្រូវ ហើយជាពិសេស រឿងនេះធ្វើឲ្យខ្ញុំពិបាកទទួលយកណាស់។ ខ្ញុំគិតក្នុងចិត្តថា «តើអ្នកមើលការខុសត្រូវនឹងគិតថា ខ្ញុំបំពេញភារកិច្ចខាងអត្ថបទយូរមកហើយ តែនៅមិនទាន់យល់ពីគោលការណ៍បានល្អដូចអ្នកដែលទើបតែចាប់ផ្តើមបណ្ដុះបណ្ដាលទេឬ? តើខ្ញុំមានមុខមាត់អីទៀតទៅ?» ពេលគិតបែបនេះ ខ្ញុំមានអារម្មណ៍ថា វ៉ាង ជីន មានចេតនាចាប់កំហុសខ្ញុំ ដោយព្យាយាមធ្វើឲ្យខ្ញុំខ្មាសគេនៅកណ្ដាលមុខគេឯង ហើយខ្ញុំក៏ទប់ចិត្តមិនបាននឹងមានការរើសអើងចំពោះគាត់។ វាធ្វើឲ្យខ្ញុំមានអារម្មណ៍ថាមានវិបត្តិ ជាពិសេសពេលដែលខ្ញុំឃើញគាត់ប្រកបយ៉ាងច្បាស់លាស់ និងមានហេតុផលនៅចំពោះមុខអ្នកមើលការខុសត្រូវ។ ខ្ញុំមានអារម្មណ៍ថា គាត់បានដណ្ដើមមុខមាត់ខ្ញុំ ហើយធ្វើឲ្យខ្ញុំបាត់បង់ការយកចិត្តទុកដាក់ពីអ្នកមើលការខុសត្រូវ។ ក្រោយមក ពេលពួកយើងកំពុងរៀនជំនាញកុំព្យូទ័រជាមួយគ្នា វ៉ាង ជីន បានជួបបញ្ហា ហើយសុំឱ្យខ្ញុំជួយ។ ខ្ញុំគិតក្នុងចិត្តថា «តើបងមិនមែនមានសមត្ថភាពទេឬ? តើបងមិនមែនតែងតែនិយាយថាខ្ញុំមិនពូកែរឿងនេះ ឬមិនអាចធ្វើរឿងនោះបានទេឬ? ចុះបើខ្ញុំអន់ជាងបងគ្រប់រឿងទៅហើយ ម៉េចក៏បងមកសួរខ្ញុំធ្វើអី?» ខ្ញុំពិតជាមិនចង់បង្រៀនគាត់ទេ ហើយខ្ញុំនិយាយទៅកាន់គាត់ដោយសម្ដីមិនអត់ធ្មត់។ មួយរយៈក្រោយមក វ៉ាង ជីន និយាយមកខ្ញុំថា «បងប្រុស តាមរយៈការប្រាស្រ័យទាក់ទងជាមួយបងមួយរយៈនេះ ខ្ញុំបានរកឃើញថា បងមិនត្រឹមតែមាននិស្ស័យក្រអឺតក្រទម និងបដិសេធមិនទទួលយកសេចក្តីពិតប៉ុណ្ណោះទេ តែបងក៏មានបំណងប្រាថ្នាចង់បានឋានៈយ៉ាងខ្លាំងទៀតផង។ បើបងនៅតែបន្តបែបនេះទៀត ខ្ញុំខ្លាចថា ចុងក្រោយបងនឹងក្លាយជាអ្នកទទឹងនឹងព្រះគ្រីស្ទមិនខាន»។ ពេលឮគាត់និយាយបែបនេះ មុខខ្ញុំក្ដៅភាយដោយក្ដីខ្មាសអៀន ហាក់ដូចជាត្រូវគេទះកំផ្លៀងអ៊ីចឹង។ ខ្ញុំមានអារម្មណ៍មិនល្អសោះ «ការថាឲ្យខ្ញុំក្រអឺតក្រទមគឺជារឿងមួយទៅហើយ តែម៉េចក៏គាត់ហ៊ាននិយាយថា ខ្ញុំនឹងក្លាយជាអ្នកទទឹងនឹងព្រះគ្រីស្ទទៅវិញ? តើគាត់មិនមែនគ្រាន់តែចេះតែលាបពណ៌ខ្ញុំផ្តេសផ្តាសទេឬ? តើមនុស្សប្រភេទណាទៅជាអ្នកទទឹងនឹងព្រះគ្រីស្ទនោះ? ពួកគេគឺជាមនុស្សដែលព្រះជាម្ចាស់ស្អប់ និងជម្រុះចោល ហើយជាមនុស្សបងប្អូនប្រុសស្រីបដិសេធមិនទទួលយក។ បើបងប្អូនប្រុសស្រីរបស់ខ្ញុំដឹងរឿងនេះ តើពួកគេនឹងគិតយ៉ាងណាចំពោះខ្ញុំទៅ?» រាល់ពេលដែលខ្ញុំនឹកគិតដល់រឿងទាំងនេះ ខ្ញុំមានការមិនពេញចិត្តយ៉ាងខ្លាំងចំពោះ វ៉ាង ជីន ហើយមិនដែលចង់សហការបំពេញភារកិច្ចជាមួយគាត់ម្ដងទៀតទេ។

ខ្ញុំមិនដែលនឹកស្មានដល់សោះថា ពួកជំនុំនឹងរៀបចំឲ្យពួកយើងសហការគ្នាម្ដងទៀត។ ខ្ញុំគិតក្នុងចិត្តថា «មិនកើតទេ។ ខ្ញុំត្រូវតែរកវិធីបញ្ចុះបញ្ចូលអ្នកមើលការខុសត្រូវ។ ទោះជាយ៉ាងណាក៏ដោយ ក៏ខ្ញុំមិនអាចឲ្យគាត់ចូលក្នុងក្រុមបានជាដាច់ខាត»។ តែខ្ញុំបារម្ភថា បើខ្ញុំប្រាប់ការពិត អ្នកមើលការខុសត្រូវនឹងគិតថា ខ្ញុំជាមនុស្សចូលចិត្តចាប់កំហុស និងរករឿង ហើយថាខ្ញុំមិនស្គាល់ខ្លួនឯងសោះឡើយ។ ដូច្នេះ ខ្ញុំក៏និយាយបញ្ឆិតបញ្ឆៀងថា «ទោះបីជា វ៉ាង ជីន ធ្លាប់បំពេញភារកិច្ចខាងអត្ថបទពីមុនមកក៏ដោយ ក៏គាត់មិនដែលកែសម្រួលសេចក្ដីអធិប្បាយដែរ។ ម្យ៉ាងទៀត ជំងឺហឺត និងជំងឺឆ្អឹងករបស់គាត់គឺធ្ងន់ធ្ងរគួរសម ហើយគាត់ក៏កាន់តែចាស់ទៀត។ គាត់ពិតជាមិនស័ក្តិសមនឹងភារកិច្ចនេះទេ»។ តែអ្នកមើលការខុសត្រូវតបវិញថា «កាលពី វ៉ាង ជីន បំពេញភារកិច្ចខាងអត្ថបទពីមុន ជំនាញវិជ្ជាជីវៈរបស់គាត់គឺល្អបំផុតនៅក្នុងក្រុម ហើយគាត់ក៏យល់ពីគោលការណ៍បានខ្លះដែរ។ អ្នកទាំងពីរអាចសហការគ្នាពេលនេះសិនចុះ»។ ពេលឮដូច្នេះ ខ្ញុំមានអារម្មណ៍ខកចិត្តបន្តិច។ គ្រាន់តែគិតថាត្រូវប្រឈមមុខនឹងមនុស្សម្នាក់ ដែលតែងតែចង្អុលបង្ហាញពីបញ្ហារបស់ខ្ញុំរាល់ថ្ងៃ ធ្វើឲ្យខ្ញុំមានអារម្មណ៍តឹងទ្រូង។ សូម្បីតែអារម្មណ៍នោះ ក៏ខ្ញុំមិនអាចរៀបរាប់បានដែរ។ ពីរបីថ្ងៃក្រោយមក អ្នកដឹកនាំបានមកចូលរួមការជួបជុំ ហើយនៅចំពោះមុខគាត់ ខ្ញុំបានធ្វើពុតជាបារម្ភពី វ៉ាង ជីន ម្ដងទៀត ដោយនិយាយថា គាត់កាន់តែចាស់ និងមានសុខភាពខ្សោយ ហើយថាខ្ញុំខ្លាចគាត់មិនអាចទប់ទល់នឹងសម្ពាធនៃការបំពេញភារកិច្ចខាងអត្ថបទបាន។ ក្រោយពេលនិយាយបែបនេះ ខ្ញុំមានអារម្មណ៍បន្ទោសខ្លួនឯងបន្តិចបន្តួច ដោយដឹងថាខ្ញុំមិនបាននិយាយអ្វីដែលចេញពីចិត្តពិតប្រាកដឡើយ។ តែពេលខ្ញុំគិតថា សម្ដីរបស់ខ្ញុំអាចបញ្ចុះបញ្ចូលអ្នកដឹកនាំមិនឲ្យ វ៉ាង ជីន ចូលក្នុងក្រុមបាន ក្ដីកង្វល់បន្តិចបន្តួចនោះក៏រលាយបាត់ទៅ។ អ្វីដែលគួរឲ្យភ្ញាក់ផ្អើលនោះគឺ ទស្សនៈរបស់អ្នកដឹកនាំគឺដូចគ្នាបេះបិទទៅនឹងទស្សនៈរបស់អ្នកមើលការខុសត្រូវដែរ។ ខ្ញុំពិតជាអន់ចិត្តខ្លាំងណាស់។ ពេលខ្ញុំមកដល់ផ្ទះ ខ្ញុំបាននិយាយរិះគន់ពី វ៉ាង ជីន ប្រាប់ប្រពន្ធខ្ញុំ។ ស្ដាប់ចប់ គាត់ក៏រំឭកខ្ញុំថា «ទោះបីជាយើងសហការជាមួយនរណាក៏ដោយ ក៏តែងតែមានមេរៀនដែលយើងត្រូវរៀនសូត្រជានិច្ច។ បងតែងតែសម្លឹងមើលតែកំហុសអ្នកដទៃ នេះមិនមែនជាការស្ដែងចេញពីការដេញតាមសេចក្តីពិតនោះទេ!» ខ្ញុំដឹងថាគាត់និយាយត្រូវ តែខ្ញុំនៅតែមិនចង់សហការជាមួយ វ៉ាង ជីន ដដែល ហើយក៏មិនបានឆ្លុះបញ្ចាំងពីខ្លួនឯងឲ្យបានត្រឹមត្រូវដែរ។ ខ្ញុំនៅតែសង្ឃឹមថា អ្នកដឹកនាំនឹងមិនអាចរកគ្រួសារទទួលភ្ញៀវដែលស័ក្តិសមបាន ដូច្នេះទើបខ្ញុំមិនចាំបាច់ត្រូវសហការជាមួយគាត់។

យប់មួយ ម៉ោងជាង ១១ ស្រាប់តែខ្ញុំគ្រុនក្ដៅខ្លាំង រហូតដល់ ៤២ អង្សាសេ។ ខ្ញុំទន់ខ្លួនល្វើយ ដេកលើគ្រែអស់កម្លាំង និងវិលមុខ ព្រមទាំងដេកអង្កួញញ័រខ្លួននៅក្រោមភួយ។ ប្រពន្ធខ្ញុំក៏ប្រញាប់យកអាល់កុលមកជូតខ្លួនឲ្យខ្ញុំ ដើម្បីបញ្ចុះកម្ដៅ។ ពេលកំពុងជូត គាត់និយាយថា «សុខៗបងស្រាប់តែក្ដៅខ្លួនខ្លាំងបែបនេះ តើបងមិនគិតថាបងគួរតែឆ្លុះបញ្ចាំងពីខ្លួនឯងទេឬ? ប៉ុន្មានថ្ងៃមកនេះ បងគិតតែពីចាប់កំហុស វ៉ាង ជីន ចុះតើបងគ្មានមេរៀនផ្ទាល់ខ្លួនដែលត្រូវរៀនសូត្រទេឬ? តើការឈឺធ្ងន់បែបនេះ អាចជាសេចក្ដីប្រៀនប្រដៅរបស់ព្រះជាម្ចាស់ដែរឬទេ?» ខ្ញុំដឹងខ្លួនថា ខ្ញុំពិតជាចាំបាច់ត្រូវឆ្លុះបញ្ចាំងពីខ្លួនឯងមែន។ ខ្ញុំបានអធិស្ឋានស្ងាត់ៗទៅកាន់ព្រះជាម្ចាស់ សូមឲ្យទ្រង់ណែនាំខ្ញុំ ឲ្យយល់ពីបញ្ហារបស់ខ្លួនឯង។

ក្រោយមក ខ្ញុំបានអានព្រះបន្ទូលមួយវគ្គរបស់ព្រះជាម្ចាស់ ហើយទទួលបានការយល់ដឹងខ្លះៗអំពីសណ្ឋានរបស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «នៅពេលប្រឈមមុខនឹងបញ្ហា មនុស្សមួយចំនួនស្វែងរកជំនួយពីអ្នកដទៃ ប៉ុន្តែនៅពេលអ្វីដែលអ្នកនោះនិយាយស្របតាមសេចក្តីពិត ពួកគេមិនទទួលយកទេ ពួកគេមិនអាចស្ដាប់បង្គាប់បានទេ ហើយនៅក្នុងដួងចិត្តរបស់ពួកគេ ពួកគេគិតថា៖ “តាមធម្មតា ខ្ញុំប្រសើរជាងអ្នកនោះផង។ ប្រសិនបើខ្ញុំស្ដាប់តាមយោបល់របស់គេនៅលើកនេះ តើវានឹងមិនមើលទៅដូចជាគេប្រសើរជាងខ្ញុំទេឬ? អត់កើតទេ ខ្ញុំមិនអាចស្ដាប់តាមយោបល់របស់គេចំពោះរឿងនេះឡើយ។ រឿងនេះអាចត្រូវបានធ្វើឡើងតែតាមរបៀបរបស់ខ្ញុំប៉ុណ្ណោះ”។ បន្ទាប់មក ពួកគេរិះរកហេតុផល និងការដោះសា ដើម្បីបដិសេធទស្សនៈរបស់បុគ្គលម្នាក់ទៀត។ នៅពេលពួកគេឃើញនរណាម្នាក់ដែលប្រសើរជាងខ្លួន ពួកគេព្យាយាមទាញទម្លាក់អ្នកនោះ ពួកគេប្រឌិតពាក្យចចាមអារ៉ាមអំពីអ្នកនោះ ឬប្រើមធ្យោបាយដ៏គួរឱ្យស្អប់ខ្ពើម ដើម្បីបង្ខូចកេរ្តិ៍ឈ្មោះ និងធ្វើឱ្យចុះខ្សោយដល់ឥទ្ធិពលរបស់អ្នកនោះ ហើយពួកគេថែមទាំងជាន់ឈ្លីអ្នកនោះនៅក្រោមបាតជើងទៀតផង ទាំងអស់នេះគឺដើម្បីការពារឋានៈរបស់ខ្លួននៅក្នុងចិត្តមនុស្ស។ តើនេះជានិស្ស័យបែបណាទៅ? នេះមិនមែនគ្រាន់តែជានិស្ស័យក្រអឺតក្រទម និងអួតខ្លួនហួសហេតុប៉ុណ្ណោះទេ មនុស្សបែបនេះមានសារជាតិធម្មជាតិបែបសាតាំង វាជានិស្ស័យកាចសាហាវ។ ពួកគេវាយប្រហារ និងផាត់ចោលមនុស្សដែលប្រសើរជាងពួកគេ និងពូកែជាងពួកគេ ពួកគេពិសពុល និងទុច្ចរិត។ ហើយការដែលពួកគេមិនរាថយចំពោះអ្វីទាំងអស់ដើម្បីទាញទម្លាក់អ្នកដទៃ បង្ហាញថាមានធម្មជាតិបែបអារក្សយ៉ាងខ្លាំងនៅក្នុងខ្លួនពួកគេ! ដោយរស់នៅតាមនិស្ស័យបែបសាតាំង ពួកគេបន្តូចបន្ទាបមនុស្ស ពួកគេព្យាយាមទម្លាក់កំហុសលើគេ ហើយពួកគេធ្វើបាបគេ។ តើនេះមិនមែនជាការប្រព្រឹត្តអំពើអាក្រក់ទេឬ? ហើយទោះបីជារស់នៅបែបនេះក៏ដោយ ក៏ពួកគេនៅតែគិតថា ពួកគេល្អណាស់ ថាពួកគេជាមនុស្សល្អ។ ប៉ុន្តែនៅពេលពួកគេឃើញនរណាម្នាក់ដែលពូកែជាងពួកគេ ពួកគេអាចធ្វើបាប និងជាន់ឈ្លីអ្នកនោះនៅក្រោមបាតជើងបាន។ តើនេះមានបញ្ហាអ្វីទៅនៅត្រង់នេះ? តើមនុស្សដែលប្រព្រឹត្តអំពើអាក្រក់បែបនេះ មិនមែនជាមនុស្សដែលគ្មានការទប់ចិត្ត និងគឃ្លើនទេឬ? មនុស្សបែបនេះគិតគូរតែពីផលប្រយោជន៍ផ្ទាល់ខ្លួន និងអារម្មណ៍ផ្ទាល់ខ្លួនរបស់ពួកគេប៉ុណ្ណោះ ហើយគ្រប់យ៉ាងដែលពួកគេចង់បាន គឺបំពេញបំណងប្រាថ្នា និងមហិច្ឆតាផ្ទាល់ខ្លួន ព្រមទាំងសម្រេចគោលបំណងផ្ទាល់ខ្លួនរបស់ពួកគេប៉ុណ្ណោះ។ ពួកគេមិនខ្វល់ថា ការខូចខាតច្រើនប៉ុនណាត្រូវបានបង្កឡើងដល់កិច្ចការពួកជំនុំឡើយ ហើយពួកគេសុខចិត្តលះបង់ប្រយោជន៍នៃដំណាក់របស់ព្រះជាម្ចាស់ ដើម្បីការពារឋានៈរបស់ខ្លួននៅក្នុងគំនិតរបស់មនុស្ស និងការពារកេរ្តិ៍ឈ្មោះផ្ទាល់ខ្លួនរបស់ពួកគេ។ តើមនុស្សបែបនេះមិនមែនក្រអឺតក្រទម និងរាប់ខ្លួនឯងជាសុចរិត អាត្មានិយម និងថោកទាបទេឬ? មនុស្សបែបនេះមិនត្រឹមតែក្រអឺតក្រទម និងរាប់ខ្លួនឯងជាសុចរិតប៉ុណ្ណោះទេ ពួកគេក៏អាត្មានិយម និងថោកទាបខ្លាំងបំផុតផងដែរ។ ពួកគេមិនគិតគូរដល់ព្រះរាជបំណងរបស់ព្រះជាម្ចាស់ទាល់តែសោះ។ តើមនុស្សបែបនេះមានចិត្តកោតខ្លាចព្រះជាម្ចាស់ដែរឬទេ? ពួកគេគ្មានចិត្តកោតខ្លាចព្រះជាម្ចាស់ទាល់តែសោះ។ នេះហើយជាមូលហេតុដែលពួកគេប្រព្រឹត្តដោយគឃ្លើន និងធ្វើអ្វីក៏ដោយដែលពួកគេចង់ធ្វើ ដោយគ្មានអារម្មណ៍បន្ទោសខ្លួនឯង គ្មានការកោតខ្លាច គ្មានការព្រួយបារម្ភ ឬខ្វល់ខ្វាយ និងមិនគិតគូរពីផលវិបាកឡើយ។ នេះគឺជាអ្វីដែលពួកគេច្រើនតែធ្វើ ហើយជារបៀបដែលពួកគេតែងតែប្រព្រឹត្ត។ តើឥរិយាបថបែបនេះមានធម្មជាតិបែបណាទៅ? បើនិយាយឱ្យស្រាលទៅ មនុស្សបែបនេះមានសេចក្ដីច្រណែនខ្លាំងពេក ហើយមានបំណងប្រាថ្នាខ្លាំងពេកចំពោះកេរ្តិ៍ឈ្មោះ និងឋានៈផ្ទាល់ខ្លួន។ ពួកគេពិតជាបោកបញ្ឆោត និងពិសពុលពេកហើយ។ បើនិយាយឱ្យធ្ងន់ជាងនេះទៅ សារជាតិនៃបញ្ហានេះគឺថា មនុស្សបែបនេះគ្មានចិត្តកោតខ្លាចព្រះជាម្ចាស់ទាល់តែសោះ។ ពួកគេមិនកោតខ្លាចព្រះជាម្ចាស់ទេ ពួកគេជឿថាខ្លួនឯងមានសារៈសំខាន់បំផុត ហើយពួកគេចាត់ទុកគ្រប់យ៉ាងអំពីខ្លួនពួកគេថាខ្ពស់ជាងព្រះជាម្ចាស់ និងខ្ពស់ជាងសេចក្ដីពិត។ នៅក្នុងដួងចិត្តរបស់ពួកគេ ព្រះជាម្ចាស់មិនស័ក្ដិសមនឹងលើកយកមកនិយាយឡើយ និងគ្មានសារៈសំខាន់អ្វីទេ ហើយព្រះជាម្ចាស់គ្មានកន្លែងណាមួយនៅក្នុងដួងចិត្តរបស់ពួកគេទាល់តែសោះ។ តើអស់អ្នកដែលគ្មានកន្លែងសម្រាប់ព្រះជាម្ចាស់នៅក្នុងដួងចិត្តរបស់ពួកគេ និងដែលគ្មានចិត្តកោតខ្លាចព្រះជាម្ចាស់ អាចអនុវត្តសេចក្ដីពិតបានដែរឬទេ? គឺដាច់ខាតមិនអាចទេ។ ដូច្នេះ នៅពេលពួកគេតែងតែដើរចុះដើរឡើងយ៉ាងខ្នះខ្នែង ធ្វើខ្លួនឱ្យរវល់ និងពុះពារធ្វើការធ្ងន់យ៉ាងខ្លាំងនោះ តើពួកគេកំពុងធ្វើអ្វីទៅ? មនុស្សបែបនេះថែមទាំងអះអាងថា បានបោះបង់គ្រប់យ៉ាងដើម្បីលះបង់ខ្លួនដើម្បីព្រះជាម្ចាស់ និងរងទុក្ខយ៉ាងច្រើន ប៉ុន្តែតាមពិតទៅ ហេតុផលជំរុញ គោលការណ៍ និងគោលបំណងនៃសកម្មភាពទាំងអស់របស់ពួកគេ គឺដើម្បីតែកេរ្តិ៍ឈ្មោះ និងឋានៈរបស់ខ្លួនឯង ដើម្បីការពារផលប្រយោជន៍ទាំងអស់របស់ពួកគេ។ តើអ្នករាល់គ្នាយល់ថា មនុស្សប្រភេទនេះគួរឱ្យខ្លាចដែរឬទេ? តើមនុស្សប្រភេទណាដែលបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ តែគ្មានចិត្តកោតខ្លាចព្រះជាម្ចាស់សោះនោះ? តើពួកគេមិនមែនក្រអឺតក្រទមដល់កម្រិតកំពូលទេឬ? តើពួកគេមិនមែនជាពួកសាតាំងទេឬ? ហើយតើភាវៈណាខ្លះដែលខ្វះចិត្តកោតខ្លាចព្រះជាម្ចាស់បំផុតនោះ? ក្រៅពីសត្វតិរច្ឆាន គឺមានតែមនុស្សអាក្រក់ និងពួកទទឹងនឹងព្រះគ្រីស្ទ ពួកអារក្ស និងពូជអម្បូររបស់សាតាំងប៉ុណ្ណោះ។ ពួកគេមិនទទួលយកសេចក្ដីពិតទាល់តែសោះ។ ពួកគេគ្មានចិត្តកោតខ្លាចព្រះជាម្ចាស់ទាំងស្រុង ហើយអាចប្រព្រឹត្តសេចក្ដីអាក្រក់ណាមួយបានទាំងអស់។ ពួកគេគឺជាសត្រូវរបស់ព្រះជាម្ចាស់ និងជាសត្រូវនៃរាស្ដ្ររើសតាំងរបស់ទ្រង់» («លក្ខខណ្ឌទាំងប្រាំដែលត្រូវបំពេញ ដើម្បីដើរលើផ្លូវត្រឹមត្រូវនៃការជឿលើព្រះជាម្ចាស់» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ អ្វីដែលព្រះបន្ទូលរបស់ព្រះជាម្ចាស់វគ្គនេះបើកសម្ដែង គឺចំសណ្ឋានរបស់ខ្ញុំតែម្ដង។ ក្រោយពេលអានរួច ខ្ញុំមានអារម្មណ៍ចាក់ដោតដល់បេះដូង និងភ័យខ្លាចយ៉ាងខ្លាំង។ ខ្ញុំនឹកគិតដល់កាលពីមុន ពេលពួកយើងពិភាក្សាពីបញ្ហាផ្សេងៗ បងប្អូនប្រុសស្រីនៅក្នុងក្រុមច្រើនតែយល់ស្របនឹងទស្សនៈរបស់ខ្ញុំ។ អ្នកមើលការខុសត្រូវក៏តែងតែពិគ្រោះជាមួយខ្ញុំអំពីបញ្ហាដែលគាត់មើលមិនធ្លុះផងដែរ។ រឿងនេះធ្វើឲ្យខ្ញុំមានអារម្មណ៍ថាខ្លួនឯងអស្ចារ្យជាងគេ។ តែចាប់តាំងពីខ្ញុំចាប់ផ្ដើមសហការជាមួយ វ៉ាង ជីន មក ហើយឃើញគាត់ប្រកបយ៉ាងច្បាស់លាស់ និងមានហេតុផលនៅចំពោះមុខអ្នកមើលការខុសត្រូវ ព្រមទាំងហាក់ដូចជាយល់ពីគោលការណ៍បានល្អជាងខ្ញុំទៀតនោះ វាធ្វើឲ្យខ្ញុំមានអារម្មណ៍ភ័យព្រួយ។ លើសពីនេះទៅទៀត គាត់តែងតែអាចរកឃើញបញ្ហារបស់ខ្ញុំ ដោយនិយាយថា ចំណុចខ្លះក្នុងសំបុត្ររបស់ខ្ញុំមិនល្អ ឬមិនស័ក្តិសម ហើយគាត់ថែមទាំងចង្អុលបង្ហាញពីបញ្ហាក្នុងអត្ថបទរបស់ខ្ញុំ នៅចំពោះមុខអ្នកមើលការខុសត្រូវទៀតផង។ រឿងនេះបានប៉ះពាល់ដល់មុខមាត់ខ្ញុំ និងគំរាមកំហែងដល់ឋានៈរបស់ខ្ញុំ។ ដូច្នេះ ពេលអ្នកដឹកនាំរៀបចំឲ្យពួកយើងសហការគ្នានៅពេលនេះ ខ្ញុំមានអារម្មណ៍ទាស់ទទឹងជាពិសេស ដោយគិតថា «បើខ្ញុំសហការជាមួយគាត់លើកនេះ ហើយគាត់នៅតែបន្តចង្អុលបង្ហាញពីបញ្ហារបស់ខ្ញុំដូចមុនទៀត តើខ្ញុំមិនត្រូវបាត់បង់មុខមាត់ម្ដងទៀតទេឬ?» ដើម្បីកុំឲ្យគាត់ចូលក្នុងក្រុមបាន ខ្ញុំប្រាប់ថា គាត់មិនដែលកែសម្រួលសេចក្ដីអធិប្បាយទេ ហើយដោយយកលេសថាបារម្ភពីសុខភាពគាត់ ខ្ញុំបានព្យាយាមបញ្ចុះបញ្ចូលអ្នកដឹកនាំ និងអ្នកមើលការខុសត្រូវ មិនឲ្យគាត់ហ្វឹកហាត់នៅក្នុងក្រុមឡើយ។ ពេលការប៉ុនប៉ងរបស់ខ្ញុំមិនបានសម្រេច ខ្ញុំក៏និយាយរិះគន់ពី វ៉ាង ជីន ប្រាប់ប្រពន្ធខ្ញុំ ដើម្បីបញ្ចេញការមិនពេញចិត្តរបស់ខ្ញុំ។ ខ្ញុំថែមទាំងសង្ឃឹមយ៉ាងខ្លាំងថា អ្នកដឹកនាំនឹងមិនអាចរករកបានគ្រួសារទទួលភ្ញៀវដែលស័ក្តិសមសម្រាប់ពួកយើងទៀតផង គ្រាន់តែដើម្បីកុំឲ្យខ្ញុំត្រូវសហការជាមួយគាត់។ ដើម្បីការពារមុខមាត់ និងឋានៈខ្លួនឯង ខ្ញុំមិនខ្វល់ពីកិច្ចការរបស់ពួកជំនុំទាល់តែសោះ។ ខ្ញុំពិតជាអាត្មានិយម និងគួរឲ្យស្អប់ខ្ពើមខ្លាំងណាស់ ហើយគ្មានភាពជាមនុស្សទាល់តែសោះ! ទាល់តែមានការបើកសម្ដែងពីការពិត ទើបខ្ញុំឃើញថា ខ្ញុំមានបំណងប្រាថ្នាយ៉ាងជ្រាលជ្រៅចំពោះកេរ្តិ៍ឈ្មោះ និងឋានៈ មានធម្មជាតិព្យាបាទយ៉ាងខ្លាំង ហើយគ្មានចិត្តដែលកោតខ្លាចព្រះជាម្ចាស់ទាល់តែសោះ។ តាមការពិត គ្មាននរណាម្នាក់ល្អឥតខ្ចោះនោះទេ ហើយក៏គ្មានភារកិច្ចណាអាចសម្រេចបាន ដោយមនុស្សតែម្នាក់ឯងនោះដែរ។ អ្នកដឹកនាំរៀបចំឲ្យ វ៉ាង ជីន និងខ្ញុំសហការគ្នា គឺដោយសារតែតម្រូវការនៃកិច្ចការរបស់ពួកជំនុំ។ ប្រសិនបើខ្ញុំត្រូវសរសេរសេចក្ដីអធិប្បាយតែម្នាក់ឯង នោះច្បាស់ជាមានសេចក្ដីវៀចវេរ និងចំណុចខ្វះខាតជាច្រើនមិនខាន។ បើមានមនុស្សពីរនាក់ជួយបំពេញឲ្យគ្នាទៅវិញទៅមក នោះលទ្ធផលការងាររបស់យើងនឹងកាន់តែល្អប្រសើរ។ ប៉ុន្តែខ្ញុំមិនបានយល់ពីបំណងព្រះហឫទ័យរបស់ព្រះជាម្ចាស់ទេ ហើយថែមទាំងព្យាយាមធ្វើគ្រប់យ៉ាង ដើម្បីរារាំង វ៉ាង ជីន មិនឲ្យចូលក្នុងក្រុមទៀតផង។ ខ្ញុំពិតជាមិនដឹងថាអ្វីដែលល្អសម្រាប់ខ្លួនឯងមែន។ ពេលដឹងបែបនេះ ខ្ញុំមានអារម្មណ៍ស្ដាយក្រោយ និងបន្ទោសខ្លួនឯងយ៉ាងខ្លាំង ហើយខ្ញុំក៏ប្ដេជ្ញាថា នឹងមិនប្រព្រឹត្តអំពើអាក្រក់បែបនេះទៀតឡើយ។

ក្រោយមក ខ្ញុំបានសញ្ជឹងគិតថា «តើនិស្ស័យពុករលួយអ្វីទៅ ដែលបណ្ដាលឲ្យខ្ញុំទាស់ទទឹងនឹងការសហការជាមួយ វ៉ាង ជីន ខ្លាំងម៉្លេះ?» ខ្ញុំបានអានព្រះបន្ទូលរបស់ព្រះជាម្ចាស់ ហើយទទួលបានការយល់ដឹងបន្ថែមអំពីបញ្ហារបស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «តើអ្វីទៅជាគោលបំណងចម្បងរបស់អាទទឹងនឹងព្រះគ្រីស្ទ នៅពេលដែលពួកគេវាយប្រហារ និងផាត់អ្នកជំទាស់ចេញ? ពួកគេស្វះស្វែងបង្កើតស្ថានភាពមួយនៅក្នុងពួកជំនុំ ដែលគ្មានសំឡេងប្រឆាំងនឹងពួកគេ ដែលពួកគេមានអំណាច និងឋានៈជាអ្នកដឹកនាំដាច់ខាត ដែលពាក្យសម្ដីរបស់ពួកគេគឺដាច់ខាត ហើយមនុស្សគ្រប់គ្នាត្រូវតែស្ដាប់តាម ហើយដែលទោះបីជានរណាម្នាក់មានមតិផ្សេងក៏ដោយ ក៏ពួកគេមិនត្រូវសម្ដែងចេញឡើយ ប៉ុន្តែត្រូវលាក់ទុកក្នុងចិត្តរបស់ពួកគេ។ អ្នកណាដែលហ៊ានមិនយល់ស្របជាមួយពួកគេដោយចំហ ក្លាយជាសត្រូវរបស់ពួកគេ ហើយគេនឹងប្រើគ្រប់វិធីសាស្ត្រដែលអាចធ្វើទៅបានដើម្បីធ្វើបាបអ្នកនោះ ហើយចង់កម្ចាត់អ្នកនោះចោលយ៉ាងខ្លាំង។ នេះគឺជាវិធីមួយដែលអាទទឹងនឹងព្រះគ្រីស្ទវាយប្រហារ និងផាត់អ្នកជំទាស់ចេញ ពង្រឹងឋានៈរបស់ពួកគេ និងការពារអំណាចរបស់ខ្លួន។ ពួកគេគិតថា៖ “អ្នកអាចមានមតិផ្សេងបាន ប៉ុន្តែអ្នកមិនអាចដើរនិយាយអំពីមតិទាំងនោះតាមតែចិត្តចង់បានឡើយ ហើយកាន់តែមិនអាចធ្វើឱ្យប៉ះពាល់ដល់អំណាច និងឋានៈរបស់ខ្ញុំទៅទៀត។ ប្រសិនបើអ្នកមានការជំទាស់ អ្នកអាចប្រាប់ខ្ញុំស្ងាត់ៗបាន។ ប្រសិនបើអ្នកនិយាយវានៅចំពោះមុខមនុស្សគ្រប់គ្នា ហើយធ្វើឱ្យខ្ញុំបាក់មុខ នោះអ្នកកំពុងតែរករឿងដាក់ខ្លួនហើយ ហើយខ្ញុំនឹងត្រូវតែចាត់ការអ្នកមិនខាន!” តើនេះជានិស្ស័យបែបណា? អាទទឹងនឹងព្រះគ្រីស្ទមិនអនុញ្ញាតឱ្យអ្នកដទៃនិយាយដោយសេរីឡើយ។ ប្រសិនបើអ្នកដទៃមានការជំទាស់នឹងអាទទឹងនឹងព្រះគ្រីស្ទ ឬមានមតិអំពីអ្វីផ្សេងទៀត ពួកគេមិនអាចចេះតែលើកឡើងដោយសេរីបានឡើយ ពួកគេត្រូវតែគិតដល់មុខមាត់របស់អាទទឹងនឹងព្រះគ្រីស្ទ។ ប្រសិនបើមិនដូច្នេះទេ អាទទឹងនឹងព្រះគ្រីស្ទនឹងចាត់ទុកពួកគេជាសត្រូវ ដោយវាយប្រហារ និងផាត់ពួកគេចេញ។ តើនេះជាធម្មជាតិបែបណា? វាគឺជាធម្មជាតិរបស់អាទទឹងនឹងព្រះគ្រីស្ទ។ ហើយហេតុអ្វីបានជាពួកគេធ្វើបែបនេះ? ពួកគេមិនអនុញ្ញាតឱ្យពួកជំនុំមានសំឡេងផ្សេងឡើយ ពួកគេមិនអនុញ្ញាតឱ្យមានអ្នកជំទាស់ណាម្នាក់នៅក្នុងពួកជំនុំទេ ហើយពួកគេមិនអនុញ្ញាតឱ្យរាស្ដ្ររើសតាំងរបស់ព្រះជាម្ចាស់ប្រកបគ្នាអំពីសេចក្ដីពិតដោយបើកចំហចិត្ត និងញែកដឹងពីមនុស្សឡើយ។ អ្វីដែលពួកគេខ្លាចបំផុតគឺការត្រូវបានគេលាតត្រដាង និងញែកដឹង។ ពួកគេចង់ធានាថា អំណាច និងឋានៈដែលពួកគេមាននៅក្នុងចិត្តមនុស្ស តែងតែត្រូវបានពង្រឹងជានិច្ច និងមិនត្រូវបានចុះខ្សោយឡើយ។ ពួកគេមិនអាចអត់ឱនចំពោះអ្វីដែលគំរាមកំហែង ឬប៉ះពាល់ដល់មុខមាត់ កេរ្តិ៍ឈ្មោះ ឬឋានៈ និងតម្លៃរបស់ពួកគេក្នុងនាមជាអ្នកដឹកនាំឡើយ។ តើនេះមិនមែនជាការបង្ហាញចេញនៃធម្មជាតិដ៏ព្យាបាទរបស់ពួកទទឹងនឹងព្រះគ្រីស្ទទេឬ? ដោយមិនស្កប់ស្កល់នឹងអំណាចដែលពួកគេមានស្រាប់ ពួកគេចង់ពង្រឹង និងរក្សាអំណាចនោះ ហើយតាមរយៈនេះ ក៏សម្រេចបាននូវការត្រួតត្រាអស់កល្បជានិច្ច។ ពួកគេមិនត្រឹមតែចង់គ្រប់គ្រងឥរិយាបថរបស់អ្នកដទៃប៉ុណ្ណោះទេ ប៉ុន្តែថែមទាំងចង់គ្រប់គ្រងចិត្តរបស់អ្នកដទៃទៀតផង។ វិធីសាស្ត្រទាំងនេះដែលពួកទទឹងនឹងព្រះគ្រីស្ទប្រើ គឺដើម្បីការពារអំណាច និងឋានៈរបស់ពួកគេទាំងស្រុង ហើយវាគឺជាលទ្ធផលទាំងស្រុងនៃបំណងប្រាថ្នារបស់ពួកគេក្នុងការក្ដោបក្ដាប់អំណាច។ ... នេះគឺជាការពិតជាពិសេស នៅពេលដែលមានវត្តមានអ្នកជំទាស់ ហើយអាទទឹងនឹងព្រះគ្រីស្ទឮថា អ្នកជំទាស់នោះបាននិយាយអ្វីមួយអំពីពួកគេ ឬបានរិះគន់ពួកគេនៅពីក្រោយខ្នង។ ក្នុងករណីនេះ ពួកគេនឹងដោះស្រាយបញ្ហានេះភ្លាមៗ ទោះបីជាវាមានន័យថាសុខចិត្តអត់ងងុយមួយយប់ និងអត់បាយមួយថ្ងៃក៏ដោយ។ តើហេតុអ្វីបានជាពួកគេអាចខិតខំប្រឹងប្រែងយ៉ាងនេះ? វាគឺដោយសារតែពួកគេមានអារម្មណ៍ថា ឋានៈរបស់ពួកគេកំពុងស្ថិតក្នុងគ្រោះថ្នាក់ ថាវាបានរងការគំរាមកំហែង។ ពួកគេមានអារម្មណ៍ថា ប្រសិនបើពួកគេមិនចាត់វិធានការបែបនេះទេ អំណាច និងឋានៈរបស់ពួកគេនឹងស្ថិតក្នុងគ្រោះថ្នាក់ គឺថានៅពេលដែលអំពើអាក្រក់ និងការប្រព្រឹត្តខ្លួនដ៏អាស្រូវរបស់ពួកគេត្រូវបានលាតត្រដាង ពួកគេនឹងមិនត្រឹមតែមិនអាចរក្សាឋានៈ និងអំណាចរបស់ខ្លួនបានប៉ុណ្ណោះទេ ប៉ុន្តែថែមទាំងនឹងត្រូវបានបោសសម្អាតចេញ ឬបណ្ដេញចេញពីពួកជំនុំទៀតផង។ នោះហើយជាមូលហេតុដែលពួកគេអន្ទះសាយ៉ាងខ្លាំងក្នុងការគិតរកវិធីដើម្បីបិទបាំងរឿងនេះ និងកម្ចាត់រាល់គ្រោះថ្នាក់លាក់កំបាំងចំពោះពួកគេ។ នេះគឺជាវិធីតែមួយគត់ដែលពួកគេអាចរក្សាឋានៈរបស់ខ្លួនបាន» («ចំណុចទីពីរ» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ ព្រះជាម្ចាស់មានបន្ទូលថា ពួកទទឹងនឹងព្រះគ្រីស្ទតែងតែផាត់ចេញអ្នកដែលមានគំនិតផ្ទុយពីពួកគេ។ ពួកគេមិនអនុញ្ញាតឲ្យមានមតិខុសគ្នាណាមួយ មានវត្តមាននៅក្នុងពួកជំនុំឡើយ រាល់កិច្ចការទាំងអស់ គឺពួកគេត្រូវតែជាអ្នកសម្រេចចុងក្រោយ ហើយគ្រប់គ្នាត្រូវតែស្ដាប់តាមពួកគេ។ ពេលមាននរណាម្នាក់ផ្ដល់យោបល់ ឬចង្អុលបង្ហាញពីចំណុចខ្វះខាតរបស់ពួកគេ ដែលធ្វើឲ្យពួកគេបាត់បង់មុខមាត់ និងឋានៈនៅក្នុងចិត្តរបស់អ្នកដទៃ ពួកគេចាត់ទុកបុគ្គលនោះថាជាអ្នកដែលមានគំនិតផ្ទុយ និងជាសត្រូវភ្លាមៗ។ ពួកគេថែមទាំងប្រើគ្រប់មធ្យោបាយ ដើម្បីផាត់ចេញ និងគាបសង្កត់មនុស្សទាំងនោះ ដើម្បីពង្រឹងអំណាច និងឋានៈរបស់ខ្លួនឯង។ នេះហើយគឺជាការស្ដែងចេញនៃធម្មជាតិព្យាបាទរបស់ពួកទទឹងនឹងព្រះគ្រីស្ទ។ ខ្ញុំបានឆ្លុះបញ្ចាំងពីអ្វីដែលខ្ញុំបានបញ្ចេញឱ្យឃើញ តើខ្ញុំមិនដូចគ្នាទៅនឹងពួកទទឹងនឹងព្រះគ្រីស្ទទេឬ? ពេល វ៉ាង ជីន រកឃើញបញ្ហានៅក្នុងភារកិច្ចរបស់ខ្ញុំ ហើយចង្អុលបង្ហាញប្រាប់ចំៗ ខ្ញុំមិនត្រឹមតែមិនអាចទទួលយកវាក្នុងផ្លូវល្អប៉ុណ្ណោះទេ តែខ្ញុំបែរជាមានអារម្មណ៍ថាគាត់កំពុងប៉ះពាល់ដល់មុខមាត់ខ្ញុំទៅវិញ។ ទោះបីជាគាត់និយាយត្រូវ ឬសម្ដីរបស់គាត់ស្របតាមការពិតកម្រិតណាក៏ដោយ ក៏ខ្ញុំមិនព្រមទទួលយកដែរ ហើយថែមទាំងមានការរើសអើង និងគុំកួននឹងគាត់ទៀតផង។ ក្រោយមក ពេលគាត់កំពុងរៀនជំនាញកុំព្យូទ័រ ហើយជួបការលំបាក គាត់បានសុំឱ្យខ្ញុំជួយដោយសម្ដីទន់ភ្លន់ និងរម្យទម តែខ្ញុំបែរជាធ្វើព្រងើយកន្តើយដាក់គាត់ ដើម្បីបំបាក់ទឹកចិត្តគាត់ទៅវិញ។ អ្វីដែលកាន់តែអាក្រក់ជាងនេះទៅទៀតនោះ គឺ ខ្ញុំដឹងច្បាស់ណាស់ថា វ៉ាង ជីន ធ្លាប់បំពេញភារកិច្ចខាងអត្ថបទពីមុនមក ហើយក៏យល់ពីគោលការណ៍បានខ្លះដែរ ហើយបញ្ហាសុខភាពខ្សោយរបស់គាត់ ក៏មិនបានប៉ះពាល់ដល់សមត្ថភាពក្នុងការបំពេញភារកិច្ចរបស់គាត់នោះដែរ។ ប៉ុន្តែ គ្រាន់តែដោយសារគាត់តែងតែចង្អុលបង្ហាញពីបញ្ហារបស់ខ្ញុំ ដែលប៉ះពាល់ដល់មុខមាត់ និងឋានៈរបស់ខ្ញុំ ទើបខ្ញុំក៏ចាត់ទុកគាត់ថាជាអ្នកដែលមានគំនិតផ្ទុយ និងជាសត្រូវរបស់ខ្ញុំ។ ខ្ញុំបានយកបញ្ហាសុខភាពខ្សោយ និងការខ្វះបទពិសោធន៍ក្នុងការកែសម្រួលសេចក្ដីអធិប្បាយរបស់គាត់ ធ្វើជាលេស ដើម្បីព្យាយាមបញ្ចុះបញ្ចូលអ្នកដឹកនាំ និងអ្នកមើលការខុសត្រូវ មិនឲ្យគាត់ហ្វឹកហាត់នៅក្នុងក្រុមឡើយ។ ដើម្បីការពារមុខមាត់ និងឋានៈខ្លួនឯង ខ្ញុំបានធ្វើរឿងជាច្រើន ដើម្បីវាយប្រហារ និងផាត់ចេញអ្នកដែលមានគំនិតផ្ទុយពីខ្ញុំ។ ធម្មជាតិរបស់ខ្ញុំពិតជាមានភាពព្យាបាទខ្លាំងណាស់! ឫសគល់ដែលធ្វើឲ្យខ្ញុំអាចប្រព្រឹត្តអំពើអាក្រក់ដ៏គួរឲ្យស្អប់ខ្ពើម និងថោកទាបទាំងនេះបាន គឺដោយសារតែពិសពុលរបស់សាតាំងដែលខ្ញុំបានរស់នៅពឹងផ្អែក ដូចជាពាក្យដែលថា «នៅក្នុងសកលលោកទាំងមូល មានតែខ្ញុំម្នាក់ប៉ុណ្ណោះដែលសោយរាជ្យខ្ពស់ឧត្តម» «ភ្នំមួយមិនអាចមានខ្លាពីរបានទេ» និង «មនុស្សប្រុសពិត ត្រូវតែចិត្តដាច់»។ រឿងទាំងនេះបានក្លាយជាធម្មជាតិរបស់ខ្ញុំ ដែលធ្វើឲ្យខ្ញុំចង់ក្លាយជាអ្នកសម្រេចចុងក្រោយគេជានិច្ច មិនថានៅក្នុងក្រុមណាក៏ដោយ។ រាល់ពេលឃើញនរណាម្នាក់ពូកែជាងខ្ញុំ ខ្ញុំមិនអាចប្រព្រឹត្តចំពោះពួកគេដោយយុត្តិធម៌បានឡើយ។ ជាពិសេស ពេលសម្ដី ឬទង្វើរបស់ពួកគេប៉ះពាល់ដល់មុខមាត់ ឬគំរាមកំហែងដល់ឋានៈរបស់ខ្ញុំ។ ខ្ញុំចាត់ទុកពួកគេដូចជាបន្លាក្នុងភ្នែក ដោយគាបសង្កត់ និងផាត់ពួកគេចេញ ហើយថែមទាំងចាត់ទុកពួកគេជាសត្រូវទៀតផង។ ខ្ញុំនឹកគិតដល់ពួកទទឹងនឹងព្រះគ្រីស្ទ និងពួកមនុស្សអាក្រក់ ដែលត្រូវបានបណ្ដេញចេញពីព្រះដំណាក់របស់ព្រះជាម្ចាស់។ ពួកគេមិនពេញចិត្តនឹងសេចក្តីពិតទាល់តែសោះ ហើយស្អប់សេចក្តីពិត ដោយមិនដែលទទួលយកយោបល់ត្រឹមត្រូវពីអ្នកដទៃឡើយ។ ឲ្យតែមាននរណាម្នាក់ប៉ះពាល់ដល់មុខមាត់ និងឋានៈរបស់ពួកគេ ពួកគេនឹងគាបសង្កត់ និងធ្វើបាបអ្នកនោះ ដោយស្រមើស្រមៃចង់កម្ចាត់ចោលអ្នកណាដែលមិនព្រមស្ដាប់តាមខ្លួន ហើយប្រែក្លាយពួកជំនុំឲ្យទៅជាទឹកដីផ្ទាល់ខ្លួនរបស់ពួកគេ។ ពួកគេត្រូវបានបណ្ដេញចេញ ដោយសារតែអំពើអាក្រក់ជាច្រើនដែលពួកគេបានប្រព្រឹត្ត និងការរំខានយ៉ាងធ្ងន់ធ្ងរដែលពួកគេបានបង្កដល់កិច្ចការរបស់ពួកជំនុំ។ ប្រសិនបើខ្ញុំមិនប្រែចិត្ត ហើយនៅតែបន្តប្រព្រឹត្តតាមនិស្ស័យពុករលួយរបស់ខ្ញុំ ដោយវាយប្រហារ និងផាត់ចេញអ្នកដែលមានគំនិតផ្ទុយ ដើម្បីការពារកេរ្តិ៍ឈ្មោះ និងឋានៈខ្លួនឯងទៀត នោះនៅទីបញ្ចប់ ខ្ញុំច្បាស់ជាត្រូវបានព្រះជាម្ចាស់ស្អប់ខ្ពើមនិងបដិសេធ ហើយជម្រុះចោលមិនខាន។ ពេលដឹងបែបនេះ ទើបខ្ញុំមានអារម្មណ៍ស្ដាយក្រោយផង និងភ័យខ្លាចផង ហើយខ្ញុំក៏ប្រញាប់អធិស្ឋានទៅកាន់ព្រះជាម្ចាស់ថា «ឱព្រះជាម្ចាស់អើយ ទូលបង្គំខុសហើយ។ សាតាំងបានធ្វើឲ្យទូលបង្គំពុករលួយយ៉ាងជ្រាលជ្រៅពេកហើយ។ ដើម្បីការពារមុខមាត់ និងឋានៈខ្លួនឯង ទូលបង្គំមិនព្រមសហការជាមួយបងប្រុសឡើយ ហើយទូលបង្គំថែមទាំងបានរិះគន់ និងផាត់គាត់ចេញទៀតផង។ ព្រះជាម្ចាស់អើយ ទូលបង្គំសុខចិត្តប្រែចិត្ត។ សូមទ្រង់ណែនាំទូលបង្គំ ឲ្យស្វែងរកឃើញផ្លូវនៃការអនុវត្តផងចុះ»។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់ ហើយបានដឹងពីរបៀបអនុវត្ត។ ព្រះដ៏មានគ្រប់ព្រះចេស្ដាមានបន្ទូលថា៖ «អ្នកត្រូវតែចូលទៅជិតមនុស្សដែលអាចនិយាយដោយស្មោះត្រង់ប្រាប់អ្នក។ ការមានមនុស្សបែបនេះនៅក្បែរអ្នក គឺមានប្រយោជន៍យ៉ាងខ្លាំងសម្រាប់អ្នក។ ជាពិសេស ការមានមនុស្សល្អបែបនេះនៅជុំវិញអ្នក ដែលនៅពេលពួកគេរកឃើញបញ្ហាជាមួយអ្នក ពួកគេមានភាពក្លាហានក្នុងការស្ដីបន្ទោសអ្នក និងលាតត្រដាងអ្នក នោះអាចការពារអ្នកមិនឱ្យដើរផ្លូវខុសបាន។ ពួកគេមិនខ្វល់ថាអ្នកមានឋានៈអ្វីឡើយ ហើយពេលដែលពួកគេរកឃើញថា អ្នកបានធ្វើរឿងអ្វីមួយផ្ទុយនឹងគោលការណ៍សេចក្ដីពិត ពួកគេនឹងស្ដីបន្ទោស និងលាតត្រដាងអ្នក ប្រសិនបើចាំបាច់។ មានតែមនុស្សបែបនេះទេ ទើបជាមនុស្សទៀងត្រង់ ជាមនុស្សដែលមានស្មារតីយុត្តិធម៌។ មិនថាពួកគេលាតត្រដាង និងស្ដីបន្ទោសអ្នកយ៉ាងណាក៏ដោយ វាសុទ្ធតែមានប្រយោជន៍សម្រាប់អ្នក ហើយវាសុទ្ធតែជាការមើលការខុសត្រូវលើអ្នក និងជំរុញអ្នកឱ្យឆ្ពោះទៅមុខ។ អ្នកត្រូវតែចូលទៅជិតមនុស្សបែបនេះ។ ដោយមានមនុស្សបែបនេះនៅក្បែរដើម្បីជួយអ្នក នោះអ្នកនឹងមានសុវត្ថិភាពជាងមុនច្រើន នេះហើយជាអត្ថន័យនៃការមានការការពាររបស់ព្រះជាម្ចាស់។ ការមានមនុស្សដែលយល់ពីសេចក្ដីពិត និងប្រកាន់ខ្ជាប់នូវគោលការណ៍នៅក្បែរអ្នករាល់ថ្ងៃ ដើម្បីមើលការខុសត្រូវលើអ្នក គឺមានប្រយោជន៍ខ្លាំងណាស់ សម្រាប់ការបំពេញភារកិច្ច និងកិច្ចការរបស់អ្នកបានល្អ» («ចំណុចទីបួន» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ ក្រោយពេលអានព្រះបន្ទូលរបស់ព្រះជាម្ចាស់រួច ខ្ញុំបានយល់ថា ការមាននរណាម្នាក់នៅក្បែរ ដែលហ៊ាននិយាយការពិត ព្រមទាំងលាតត្រដាង និងចង្អុលបង្ហាញពីបញ្ហារបស់ខ្ញុំ គឺមានប្រយោជន៍យ៉ាងខ្លាំងសម្រាប់ភារកិច្ច និងច្រកចូលទៅក្នុងជីវិតរបស់ខ្ញុំ។ ខ្ញុំនឹកគិតដល់ពេលដែលខ្ញុំបានសហការជាមួយ វ៉ាង ជីន។ រាល់ពេលដែលគាត់រកឃើញបញ្ហាក្នុងអត្ថបទដែលខ្ញុំសរសេរ គាត់តែងតែចង្អុលបង្ហាញប្រាប់ចំៗ។ ទោះបីជានៅពេលនោះ វាប៉ះពាល់ដល់មុខមាត់ខ្ញុំខ្លាំងក៏ដោយ តែលទ្ធផលពិតជាល្អប្រសើរជាងមុនឆ្ងាយណាស់ ក្រោយពេលកែសម្រួលតាមយោបល់របស់គាត់។ ខ្ញុំបានដឹងថា ខ្ញុំគួរតែទទួលយកការចង្អុលបង្ហាញ និងជំនួយពីអ្នកដទៃ សូម្បីតែពេលត្រូវបានគេលួសកាត់ក៏ដោយ ក៏ខ្ញុំគួរតែទទួលយកពីព្រះជាម្ចាស់ជាមុនសិន ហើយចុះចូលដែរ។ ប្រសិនបើគ្មានមនុស្សដូចគាត់មកជួយ និងចង្អុលបង្ហាញពីបញ្ហារបស់ខ្ញុំទេ នោះភារកិច្ចរបស់ខ្ញុំច្បាស់ជាពោរពេញទៅដោយសេចក្ដីវៀចវេរ និងចំណុចខ្វះខាតមិនខាន ដែលវានឹងធ្វើឲ្យខូចប្រយោជន៍ដល់កិច្ចការរបស់ពួកជំនុំ។ លើសពីនេះទៅទៀត វាក៏មិនងាយស្រួលទេសម្រាប់ខ្ញុំ ក្នុងការយល់ពីនិស្ស័យពុករលួយរបស់ខ្លួនឯងនោះ។ ខ្ញុំនឹកគិតដល់កាលពីមុន ដែលខ្ញុំធ្លាប់តែជាអ្នកសម្រេចចុងក្រោយគេលើរឿងគ្រប់យ៉ាងនៅក្នុងក្រុម ហើយគ្មានបងប្អូនប្រុសស្រីណាម្នាក់ធ្លាប់ផ្ដល់យោបល់អ្វីដល់ខ្ញុំឡើយ។ រឿងនេះធ្វើឲ្យខ្ញុំជឿថា ខ្លួនឯងពូកែគ្រប់រឿង និងយល់គ្រប់យ៉ាង។ វាគ្រាន់តែបញ្ឆេះនិស្ស័យក្រអឺតក្រទមរបស់ខ្ញុំ ហើយធ្វើឲ្យខ្ញុំចាត់ទុកខ្លួនឯងខ្ពស់ជាងគេតែប៉ុណ្ណោះ។ ក្រោយពេល វ៉ាង ជីន ចាប់ផ្ដើមសហការជាមួយខ្ញុំ ឲ្យតែឃើញមានបញ្ហា គាត់តែងតែនិយាយប្រាប់ភ្លាមៗ។ រឿងនេះបានជួយឲ្យខ្ញុំចាប់ផ្ដើមដឹងពីបញ្ហាខ្លះៗរបស់ខ្លួនឯង និងសេចក្ដីពុករលួយដែលខ្ញុំបានបញ្ចេញឱ្យឃើញ ហើយតាមរយៈនេះ ខ្ញុំអាចទប់ខ្លួនឯងបាន និងជៀសវាងការធ្វើរឿងដែលប្រមាថដល់និស្ស័យរបស់ព្រះជាម្ចាស់។ ការដែល វ៉ាង ជីន ចង្អុលបង្ហាញពីបញ្ហា និងចំណុចខ្វះខាតរបស់ខ្ញុំចំៗ មិនមែនដើម្បីវាយប្រហារ ឬគាបសង្កត់ខ្ញុំទេ ហើយគាត់ក៏ពិតជាគ្មានបំណងថ្កោលទោសខ្ញុំដែរ។ គោលបំណងរបស់គាត់ គឺដើម្បីការពារកិច្ចការរបស់ពួកជំនុំ។ គាត់ពិតជាព្យាយាមចង់ជួយខ្ញុំមែន។ ប៉ុន្តែ ពេលប្រឈមមុខនឹងមនុស្សល្អ ដែលមានចិត្តយុត្តិធម៌បែបនេះ ខ្ញុំមិនត្រឹមតែមិនដឹងគុណចំពោះការចង្អុលបង្ហាញ និងជំនួយរបស់គាត់ប៉ុណ្ណោះទេ តែខ្ញុំថែមទាំងយល់ខុសថា បំណងល្អរបស់គាត់គឺជាចេតនាអាក្រក់ ហើយបានប្រើមធ្យោបាយដ៏គួរឲ្យស្អប់ខ្ពើម និងព្យាបាទ ដើម្បីគាបសង្កត់ និងផាត់គាត់ចេញទៀតផង។ ទង្វើនេះមិនត្រឹមតែធ្វើឲ្យគាត់ឈឺចាប់ទេ តែថែមទាំងបាននាំមកនូវការបង្អាក់ និងការរំខានដល់កិច្ចការទៀតផង។ ខ្ញុំពិតជាមិនអាចញែកឲ្យដាច់រវាងល្អនិងអាក្រក់ ឬខុសនិងត្រូវសោះឡើយ! ខ្ញុំបានសម្រេចចិត្តថា ពេលសហការជាមួយ វ៉ាង ជីន ម្ដងទៀត ខ្ញុំច្បាស់ជានឹងទទួលយកយោបល់របស់គាត់ឲ្យបានត្រឹមត្រូវ។

មិនយូរប៉ុន្មាន បងប្អូនប្រុសស្រីក៏បានរកឃើញផ្ទះដែលស័ក្តិសមមួយ ចំណែក វ៉ាង ជីន និងខ្ញុំ ក៏បានចាប់ផ្ដើមសហការគ្នាបំពេញភារកិច្ចរួមគ្នា។ កាលពីដំបូង ពេល វ៉ាង ជីន ចង្អុលបង្ហាញពីបញ្ហារបស់ខ្ញុំ ខ្ញុំនៅតែពិបាកក្នុងការលះបង់មុខមាត់របស់ខ្ញុំដដែល។ ខ្ញុំគិតថា «គាត់មិនដែលកែសម្រួលសេចក្ដីអធិប្បាយពីមុនមកទេ។ បើគាត់អាចរកឃើញបញ្ហាក្នុងសេចក្ដីអធិប្បាយដែលខ្ញុំបានកែសម្រួល តើនោះមិនមែនបញ្ជាក់ថា ខ្ញុំមិនពូកែដូចគាត់ទេឬ? តើគាត់នឹងគិតយ៉ាងណាចំពោះខ្ញុំទៅ?» ពេលមានគំនិតបែបនេះ ខ្ញុំក៏ដឹងខ្លួនថា ខ្ញុំកំពុងរស់នៅដើម្បីមុខមាត់ និងឋានៈម្ដងទៀតហើយ ដូច្នេះ ខ្ញុំក៏បានស្វែងរកដោយដឹងខ្លួននូវព្រះបន្ទូលរបស់ព្រះជាម្ចាស់មកអាន។ ខ្ញុំបានអានព្រះបន្ទូលរបស់ព្រះជាម្ចាស់ដែលថា៖ «ដំបូង អ្នកត្រូវតែអនុវត្តការបះបោរប្រឆាំងនឹងសាច់ឈាមរបស់អ្នក បោះបង់ភាពចង់បានមុខមាត់ និងអំនួតផ្ទាល់ខ្លួនរបស់អ្នក បោះបង់ផលប្រយោជន៍ផ្ទាល់ខ្លួនរបស់អ្នក លះបង់ខ្លួនអ្នក ទាំងរូបកាយ និងចិត្តគំនិត ទៅក្នុងភារកិច្ចរបស់អ្នក បំពេញភារកិច្ចរបស់អ្នកដោយដួងចិត្តចុះចូល ហើយគិតថា វាមិនអីទេសម្រាប់អ្នកក្នុងការរងទុក្ខលំបាកណាក៏ដោយ ដរាបណាអ្នកធ្វើឱ្យព្រះជាម្ចាស់គាប់ព្រះហឫទ័យ។ ប្រសិនបើអ្នកជួបប្រទះការលំបាក ហើយអ្នកអធិស្ឋានទៅព្រះជាម្ចាស់ និងស្វែងរកសេចក្ដីពិត ចូរមើលពីរបៀបដែលព្រះជាម្ចាស់ដឹកនាំអ្នក និងមើលថាតើអ្នកមានសេចក្ដីស្ងប់សុខ និងសេចក្ដីអំណរនៅក្នុងចិត្តឬអត់ ថាតើអ្នកមានសេចក្ដីបញ្ជាក់ច្បាស់នេះឬអត់» («តាមរយៈការប្រគល់ដួងចិត្តរបស់ខ្លួនថ្វាយទៅព្រះជាម្ចាស់ នោះគេអាចទទួលបានសេចក្តីពិត» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ព្រះបន្ទូលរបស់ព្រះជាម្ចាស់បានបង្ហាញខ្ញុំពីផ្លូវទៅមុខ។ ខ្ញុំត្រូវតែលះបង់មុខមាត់របស់ខ្ញុំ ដាក់ចិត្តដាក់កាយចូលទៅក្នុងភារកិច្ចរបស់ខ្ញុំ និងបំពេញភារកិច្ចឲ្យបានល្អ មានតែធ្វើបែបនេះទេ ទើបខ្ញុំកំពុងធ្វើកិច្ចការដែលត្រឹមត្រូវរបស់ខ្ញុំ។ តាមការពិត មនុស្សម្នាក់ៗសុទ្ធតែមានចំណុចខ្លាំងរៀងៗខ្លួន។ មានតែការបញ្ចេញចំណុចខ្លាំងរៀងៗខ្លួន និងរៀនសូត្រពីចំណុចខ្លាំងរបស់គ្នាទៅវិញទៅមក ដើម្បីបំពេញចំណុចខ្វះខាតប៉ុណ្ណោះ ទើបយើងអាចសម្រេចបានលទ្ធផលល្អក្នុងការបំពេញភារកិច្ចរបស់យើង។ កេរ្តិ៍ឈ្មោះ និងឋានៈគ្រាន់តែជារបស់ទទេស្អាតប៉ុណ្ណោះ។ ទោះបីជាគ្រប់គ្នាគោរពកោតសរសើរខ្ញុំក៏ដោយ ក៏វាមិនមានន័យថាខ្ញុំមានតថភាពនៃសេចក្ដីពិតនោះដែរ ហើយវារឹតតែមិនអាចជួយឲ្យខ្ញុំទទួលបានសេចក្ដីសង្គ្រោះទៀតផង។ ប្រសិនបើខ្ញុំមិនយល់ពីសេចក្ដីពិត ហើយមិនបានបោះបង់ចោលនិស្ស័យពុករលួយរបស់ខ្ញុំទេនោះ នៅទីបញ្ចប់ ខ្ញុំនៅតែត្រូវបញ្ជូនទៅឋាននរក ដើម្បីទទួលការដាក់ទោសដដែល។ ក្រោយពេលដឹងបែបនេះ ពេល វ៉ាង ជីន ចង្អុលបង្ហាញពីបញ្ហារបស់ខ្ញុំប្រាប់ខ្ញុំម្ដងទៀត ខ្ញុំលែងសូវទាស់ទទឹងដូចមុនហើយ។ ផ្ទុយទៅវិញ ខ្ញុំនឹងស្វែងរកគោលការណ៍ពាក់ព័ន្ធនានា ដោយផ្អែកលើបញ្ហាដែលគាត់បានចង្អុលបង្ហាញ ហើយសិក្សាពីគោលការណ៍ទាំងនោះ។ តាមរយៈការអនុវត្តបែបនេះ មិនត្រឹមតែអាចដោះស្រាយបញ្ហាបានយ៉ាងឆាប់រហ័សប៉ុណ្ណោះទេ តែខ្ញុំក៏មានអារម្មណ៍សុខសាន្ត និងស្រាលខ្លួននៅក្នុងចិត្តផងដែរ។ ទំនាក់ទំនងរបស់យើង ក៏កាន់តែចុះសម្រុងគ្នាបន្តិចម្ដងៗ។ ខ្ញុំសូមអរព្រះគុណព្រះជាម្ចាស់អស់ពីជម្រៅនៃដួងចិត្តរបស់ខ្ញុំ!


៧. ការដើរតាមព្រះជាម្ចាស់គឺជាជម្រើសដ៏ល្អបំផុតក្នុងជីវិតរបស់ខ្ញុំ

ដោយ ចេន ចាន មកពីប្រទេសចិន

កាលខ្ញុំនៅរៀន រាល់ពេលដែលខ្ញុំខ្ជិលរៀន ម៉ាក់ខ្ញុំតែងតែរអ៊ូរទាំដាក់ខ្ញុំថា «មើលអ៊ំស្រីឯងចុះ គាត់បានរៀនចប់មហាវិទ្យាល័យ និងមានការងារមួយដ៏មានស្ថិរភាព ដូច្នេះគាត់មិនបាច់បារម្ភពីរឿងហូបចុក និងការស្លៀកពាក់ឡើយ។ មិនថាគាត់ទៅទីណាទេ អ្នកណាក៏គោរព និងកោតសរសើរគាត់ដែរ។ បើឯងមិនខំរៀនឥឡូវនេះទេ ឯងនឹងប្រឡងមិនជាប់មហាវិទ្យាល័យទេ ហើយឯងនឹងក្លាយជាដូចមីងឯង ដែលធ្វើការនៅរោងចក្រមិនខាន។ គេនឹងមើលងាយឯងហើយ!» ខ្ញុំច្រណែនអ៊ំស្រីខ្ញុំ ហើយសង្ឃឹមថា ថ្ងៃណាមួយ ខ្ញុំនឹងបានដូចគាត់ មានកេរ្តិ៍ឈ្មោះ និងលុយកាក់ ហើយរស់នៅក្នុងជីវិតដែលគេច្រណែន និងកោតសរសើរ។ ដូច្នេះ ខ្ញុំបានខំប្រឹងរៀនខ្លាំងណាស់។ តែខ្ញុំប្រឡងចូលមហាវិទ្យាល័យលើកទីមួយមិនជាប់ឡើយ។ ពេលនោះ ខ្ញុំមានអារម្មណ៍ថា ពិភពលោកខ្ញុំទាំងមូលគឺងងឹតស្លុប។ ខ្ញុំមិនចង់ឲ្យគេមើលងាយអស់មួយជីវិតទេ ដូច្នេះ ខ្ញុំក៏សម្រេចចិត្តរៀនត្រៀមប្រឡងមួយឆ្នាំទៀត ទោះបីជាមានសម្ពាធក៏ដោយ។ ពេលនោះ ខ្ញុំរៀនរហូតដល់ហួសពាក់កណ្ដាលអាធ្រាត្ររាល់ថ្ងៃ។ ការខំប្រឹងរៀនខ្លាំងពេក បូករួមនឹងសម្ពាធនៃការរៀនត្រៀមប្រឡងមួយឆ្នាំទៀតនេះ បានធ្វើឲ្យខ្ញុំអស់កម្លាំងទាំងផ្លូវកាយ និងផ្លូវចិត្ត ដែលធ្វើឲ្យប្រព័ន្ធការពាររាងកាយខ្ញុំចុះខ្សោយ ហើយខ្ញុំផ្ដាសាយស្ទើរតែរាល់ខែ។ តែទោះបីជាខ្ញុំឈឺក៏ដោយ ក៏ខ្ញុំមិនហ៊ានសុំច្បាប់សម្រាកដែរ ព្រោះខ្លាចរំលងចំណុចសំខាន់ៗណាមួយប្រឡងបានពិន្ទុមិនល្អ និងខកខានឱកាសចូលរៀននៅមហាវិទ្យាល័យម្ដងទៀត។ នៅឆ្នាំបន្ទាប់ ខ្ញុំក៏បានប្រឡងជាប់ចូលរៀននៅសាកលវិទ្យាល័យគរុកោសល្យ។ សាច់ញាតិ និងមិត្តភក្ដិទាំងអស់បានមកអបអរសាទរខ្ញុំ ដោយនិយាយថា «ក្រោយពេលឯងរៀនចប់ ហើយក្លាយជាគ្រូបង្រៀន ឯងនឹងមានឋានៈខ្ពស់ក្នុងសង្គម ទទួលបានការគោរព និងមានជីវិតដែលមិនបាច់ខ្វាយខ្វល់ឡើយ!» ពេលឮគេនិយាយបែបនេះ ខ្ញុំសប្បាយចិត្តខ្លាំងណាស់។

ក្រោយពេលរៀនចប់ ខ្ញុំបានចាប់ផ្ដើមបង្រៀននៅឯសាលាបឋមសិក្សាមជ្ឈិមមួយ។ ដើម្បីបង្កើតកេរ្តិ៍ឈ្មោះឲ្យខ្លួនឯងនៅកន្លែងធ្វើការ ព្រមទាំងចង់ឲ្យថ្នាក់ដឹកនាំសាលាឲ្យតម្លៃ និងចង់ឲ្យមិត្តរួមការងារកោតសរសើរ ខ្ញុំចង់ធ្វើឱ្យខ្លួនឯងលេចធ្លោនៅក្នុងម៉ោងបង្រៀនជាសាធារណៈលើកដំបូងរបស់ខ្ញុំ។ ខ្ញុំបានចាប់ផ្ដើមរៀបចំខ្លួនមុនមួយខែ។ ជារៀងរាល់ថ្ងៃ ក្រៅពីម៉ោងបង្រៀនធម្មតារបស់ខ្ញុំ ខ្ញុំបានចំណាយពេលទាំងអស់ ស្វែងរកឯកសារទាក់ទងនឹងម៉ោងបង្រៀនជាសាធារណៈ ពិគ្រោះយោបល់ជាមួយគ្រូៗដែលមានបទពិសោធ ហើយបន្ទាប់មកទន្ទេញកិច្ចតែងការបង្រៀន។ ខ្ញុំអនុវត្តនៅមុខកញ្ចក់ម្ដងហើយម្ដងទៀតរាល់ថ្ងៃ រហូតដល់ខ្ញុំអាចបង្រៀនតាមកិច្ចតែងការបង្រៀនទាំងមូល តាំងពីដើមរហូតដល់ចប់បាន។ ទោះបីជាហត់ខ្លាំងក៏ដោយ តែពេលខ្ញុំឃើញថ្នាក់ដឹកនាំសាលាងក់ក្បាលយល់ព្រម នៅក្នុងកិច្ចប្រជុំវាយតម្លៃ ភាពហត់នឿយទាំងអស់របស់ខ្ញុំក៏បានរលាយបាត់អស់ភ្លាមៗ។ ខ្ញុំបានគិតថា «ឥឡូវនេះ ថ្នាក់ដឹកនាំសាលាបានឃើញពីសក្ដានុពលរបស់ខ្ញុំហើយ។ ឆមាសក្រោយ ពួកគេប្រហែលជាឲ្យខ្ញុំបង្រៀនមេរៀនជាសាធារណៈសម្រាប់ថ្នាក់កម្រងមិនខាន។ ពេលនោះ ខ្ញុំនឹងមានឱកាសកាន់តែច្រើន ដើម្បីបញ្ចេញសមត្ថភាព»។ ពេលគិតបែបនេះ ខ្ញុំមានអារម្មណ៍ថា វាពិតជាស័ក្ដិសមនឹងការខំប្រឹងមែន ទោះបីជាខ្ញុំហត់បែបណាក៏ដោយ។ នៅឆមាសទីពីរ ខ្ញុំទទួលបានឱកាសបង្រៀនមេរៀនបង្ហាញនៅថ្នាក់កម្រងមជ្ឈិម ដែលធ្វើឲ្យខ្ញុំមានអារម្មណ៍ទាំងរំភើបផង និងភ័យអរផង។ ខ្ញុំភ័យថា បើខ្ញុំបង្រៀនមិនបានល្អទេ ថ្នាក់ដឹកនាំសាលាច្បាស់ជាគិតថា សមត្ថភាពខ្ញុំមានកម្រិតធម្មតា ហើយទៅថ្ងៃមុខ វានឹងពិបាកក្នុងការទទួលបានឱកាសបែបនេះម្ដងទៀតណាស់។ ខ្ញុំរំភើប ព្រោះបើខ្ញុំធ្វើបានល្អ ខ្ញុំនឹងមានកន្លែងឈរជើងដ៏រឹងមាំមួយ នៅក្នុងសាលាមជ្ឈិមនេះ ហើយប្រហែលជាមានឱកាសកាន់ម៉ោងបង្រៀនជាសាធារណៈនៅថ្នាក់ស្រុក ឬរហូតដល់ថ្នាក់ក្រុងទៀតផង។ នោះច្បាស់ជាមានកិត្តិយសខ្លាំងណាស់! ដូច្នេះ ខ្ញុំក៏រៀបចំខ្លួនយ៉ាងម៉ត់ចត់ម្ដងទៀត ដោយគេងត្រឹមតែបី ឬបួនម៉ោងប៉ុណ្ណោះក្នុងមួយថ្ងៃ។ តែនៅថ្ងៃបង្រៀន ដោយសារខ្ញុំភ័យពេក ការបង្ហាញសមត្ថភាពរបស់ខ្ញុំនៅក្នុងថ្នាក់ មិនបានល្អដូចការរំពឹងទុកឡើយ។ ទោះជាយ៉ាងណាក៏ដោយ ខ្ញុំនៅតែទទួលបានការទទួលស្គាល់យ៉ាងខ្លាំង ពីថ្នាក់ដឹកនាំសាលា និងលោកគ្រូអ្នកគ្រូដទៃទៀតដែរ។ នៅពេលនោះ ខ្ញុំមានអារម្មណ៍ថា ទោះបីជាពិបាក ឬហត់នឿយយ៉ាងណា ក៏វាស័ក្ដិសមនឹងការខំប្រឹងដែរ។ ខ្ញុំមានអារម្មណ៍ថា ជីវិតគឺគួរតែបែបនេះ។ បើខ្ញុំមិនអាចទទួលបានការគោរព និងការសរសើរពីថ្នាក់ដឹកនាំសាលា និងមិត្តរួមការងារទេ តើការធ្វើការមានន័យអ្វីទៅ? មិនយូរប៉ុន្មាន ថ្នាក់ដឹកនាំសាលាបានមកជួបខ្ញុំ ដោយនិយាយថា សាលាចង់ពន្លឿនការបណ្ដុះបណ្ដាលរបស់ខ្ញុំ ហើយបានសុំឱ្យខ្ញុំទទួលបន្ទុកជាមន្ត្រីសុវត្ថិភាពប្រចាំសាលាផងដែរ។ ខ្ញុំសប្បាយចិត្តខ្លាំងណាស់ក្នុងចិត្ត ព្រោះថាការងារផ្នែកសុវត្ថិភាព មិនមែនគ្រូបង្រៀនគ្រប់រូបសុទ្ធតែអាចធ្វើបាននោះទេ។ បើខ្ញុំធ្វើបានល្អ ឱកាសរបស់ខ្ញុំក្នុងការត្រូវបានគេទទួលស្គាល់ថាជាគ្រូបង្រៀនឆ្នើម នៅថ្ងៃអនាគតនឹងកាន់តែធំ ហើយមិត្តរួមការងាររបស់ខ្ញុំ ក៏នឹងមើលមកខ្ញុំក្នុងផ្លូវប្លែកពីមុនដែរ ដូច្នេះ ខ្ញុំក៏យល់ព្រម។ តែបន្ទាប់ពីទទួលតួនាទីនេះមិនដល់មួយខែផង ខ្ញុំហត់នឿយខ្លាំងណាស់។ ខ្ញុំទទួលបានឯកសារពាក់ព័ន្ធនឹងសុវត្ថិភាពរៀងរាល់ពីរបីថ្ងៃម្ដង ហើយភាគច្រើនត្រូវចេញផ្សាយ អនុវត្ត និងធ្វើរបាយការណ៍ត្រឡប់ទៅវិញ។ ខ្ញុំក៏ត្រូវរៀបចំឯកសារពីបណ្ដាសាលាចំណុះផងដែរ។ បន្ថែមពីលើនេះ ខ្ញុំក៏ត្រូវទទួលខុសត្រូវលើមុខវិជ្ជាបង្រៀនរបស់ខ្ញុំផ្ទាល់ដែរ។ រាល់ថ្ងៃ ខ្ញុំនៅតែបន្តរវល់ក្នុងការិយាល័យ ទោះបីមិត្តរួមការងាររបស់ខ្ញុំត្រឡប់ទៅផ្ទះអស់ទៅហើយ ហើយសូម្បីតែចុងសប្ដាហ៍ ក៏ខ្ញុំមិនបានសម្រាកដែរ។ ដើមឡើយ ខ្ញុំចង់ស្នើសុំគ្រូម្នាក់ទៀតមកធ្វើការជាមួយខ្ញុំ តែពេលនឹកឃើញសម្ដីនាយកសាលាដែលថា គេត្រូវតែពូកែគ្រប់ផ្នែក ទើបអាចត្រូវបានគេទទួលស្គាល់ជាគ្រូបង្រៀនឆ្នើមនៅថ្នាក់ស្រុក ឬខ្ពស់ជាងនេះ ខ្ញុំក៏បោះបង់គំនិតនេះចោលទៅ។ ពីរបីខែក្រោយមក ខ្ញុំមានអារម្មណ៍ថា ធ្វើការបែបនេះហត់ពេកហើយ តែខ្ញុំមិនព្រមបោះបង់កណ្ដាលទី ហើយបណ្ដោយឲ្យគេថាខ្ញុំអសមត្ថភាពឡើយ ដូច្នេះខ្ញុំបានបង្ខំខ្លួនឯងឱ្យបន្តទៅមុខទៀត។ ក្រោយពេលរវល់ម្ដងៗ ខ្ញុំតែងមានអារម្មណ៍ទទេស្អាតនៅក្នុងចិត្ត។ ខ្ញុំបានគិតថា ខ្ញុំត្រូវការលំហែកាយ ដោយសារតែសម្ពាធការងារច្រើនពេក ដូច្នេះ នៅចុងសប្ដាហ៍ ខ្ញុំក៏ចេញទៅដើរលេង និងញ៉ាំអាហារឆ្ងាញ់ៗ ហើយថែមទាំងបានដើរលេងដល់ភាគខាងលិចនៃប្រទេសចិនទៀតផង។ តែក្រោយពីបានញ៉ាំ និងដើរលេងរួច ចិត្តខ្ញុំនៅតែមានអារម្មណ៍ទទេស្អាតដដែល។ ខ្ញុំបានប្រាប់មិត្តភក្ដិពីរបីនាក់ពីរឿងនេះ តែពួកគេនិយាយថា ខ្ញុំកំពុងតែគិតច្រើនឥតប្រយោជន៍ទៅវិញ ថាខ្ញុំមានការងារ និងជីវភាពល្អបែបនេះទៅហើយ គ្មានហេតុផលអីដែលត្រូវមានអារម្មណ៍ទទេស្អាតនោះទេ។ រហូតដល់ឆ្នាំ ២០០៧ ពេលដែលម៉ាក់ខ្ញុំបានផ្សាយដំណឹងល្អនៃគ្រាចុងក្រោយរបស់ព្រះដ៏មានគ្រប់ព្រះចេស្ដាដល់ខ្ញុំ តាមរយៈការអានព្រះបន្ទូលរបស់ព្រះជាម្ចាស់ និងការរស់នៅក្នុងជីវិតពួកជំនុំ អារម្មណ៍ទទេស្អាតនៅក្នុងចិត្តខ្ញុំ ក៏បានរសាត់បាត់បន្តិចម្ដងៗ។

ខ្ញុំនឹកស្មានមិនដល់សោះថា មួយសប្ដាហ៍មុនពេលបើកបវេសនកាល ក្នុងខែសីហា ឆ្នាំ ២០១៣ ខ្ញុំបានទទួលទូរសព្ទពីនាយកសាលា ដោយប្រាប់ខ្ញុំឲ្យបង្រៀនគណិតវិទ្យាពីរថ្នាក់ ហើយត្រូវធ្វើជាគ្រូបន្ទុកថ្នាក់មួយផងដែរ។ ខ្ញុំបានគិតក្នុងចិត្តថា៖ «បើអ៊ីចឹង តើខ្ញុំមានពេលឯណា សម្រាប់ការជួបជុំ និងភារកិច្ចរបស់ខ្ញុំទៅ?» ខ្ញុំបានសួរទាំងងឿងឆ្ងល់ថា «តើហេតុអ្វីបានជាមានការចាត់ចែងបែបនេះនៅឆ្នាំនេះ?» នាយកសាលាបាននិយាយថា «ធ្វើបែបនេះ អ្នកនឹងគ្មានពេលជឿលើព្រះជាម្ចាស់ និងចូលរួមការជួបជុំទៀតទេ!» គាត់ថែមទាំងបានគំរាមខ្ញុំទៀតថា «បើអ្នកមិនព្រមទទួលយកការងារនៅសាលាមជ្ឈិមទេ ខ្ញុំនឹងចាត់ចែងឲ្យអ្នកទៅបង្រៀននៅសាលាចំណុះវិញ!» ខ្ញុំគិតក្នុងចិត្តថា «គ្រូបង្រៀននៅសាលាមជ្ឈិម ចូលរួមសកម្មភាពញឹកញាប់ជាងគ្រូបង្រៀននៅសាលាចំណុះ ដូច្នេះ ពួកគេមានឱកាសបញ្ចេញសមត្ថភាពច្រើនជាង។ បើខ្ញុំទៅសាលាចំណុះ ខ្ញុំនឹងលែងទទួលបានការយកចិត្តទុកដាក់បែបនេះទៀតហើយ ហើយខ្ញុំនឹងមានអារម្មណ៍អន់ជាងគ្រូនៅសាលាមជ្ឈិម ពេលដែលខ្ញុំជួបពួកគេ។ លើសពីនេះ តើគ្រូនៅសាលាចំណុះនឹងគិតយ៉ាងណាចំពោះខ្ញុំ? តើពួកគេនឹងគិតថា ខ្ញុំត្រូវគេទម្លាក់តំណែង ដោយសារសមត្ថភាពខ្ញុំខ្សោយពេកមែនទេ? តែបើខ្ញុំនៅសាលាមជ្ឈិមបន្តទៀត តើខ្ញុំនឹងមានពេលឯណា ដើម្បីជឿលើព្រះជាម្ចាស់ និងបំពេញភារកិច្ចរបស់ខ្ញុំទៅ?» បន្ទាប់មក ខ្ញុំក៏បានអធិស្ឋានទៅកាន់ព្រះជាម្ចាស់ដោយស្ងាត់ៗថា «ឱព្រះជាម្ចាស់អើយ តើទូលបង្គំគួរជ្រើសរើសមួយណាទៅ?» ពេលនោះ ខ្ញុំក៏នឹកឃើញព្រះបន្ទូលរបស់ព្រះជាម្ចាស់មួយវគ្គ៖ «នៅក្នុងគ្រប់ការតស៊ូទាំងអស់រវាងភាពវិជ្ជមាន និងអវិជ្ជមាន រវាងខ្មៅ និងស រវាងគ្រួសារ និងព្រះជាម្ចាស់ រវាងកូនៗ និងព្រះជាម្ចាស់ រវាងភាពសុខដុម និងការបែកបាក់ រវាងទ្រព្យសម្បត្តិ និងភាពក្រីក្រ រវាងឋានៈ និងភាពសាមញ្ញ រវាងការទទួលបានការគាំទ្រ និងការទទួលបានការបដិសេធ ជាដើមនោះ អ្នករាល់គ្នាច្បាស់ជាដឹងហើយពីជម្រើសដែលអ្នករាល់គ្នាបានជ្រើស! រវាងគ្រួសារដែលចុះសម្រុងគ្នា និងគ្រួសារដែលបែកបាក់ អ្នករាល់គ្នាបានជ្រើសរើសយកទីមួយ ហើយអ្នករាល់គ្នាបានជ្រើសរើសដូច្នេះដោយគ្មានការស្ទាក់ស្ទើរឡើយ។ រវាងទ្រព្យសម្បត្តិ និងភារកិច្ច អ្នករាល់គ្នាបានជ្រើសរើសយកទីមួយម្ដងទៀត ថែមទាំងគ្មានឆន្ទៈក្នុងការត្រឡប់ក្រោយទៀតផង។ រវាងភាពប្រណីត និងភាពក្រីក្រ អ្នករាល់គ្នាបានជ្រើសរើសយកទីមួយ។ នៅពេលជ្រើសរើសរវាងកូនៗ ភរិយា និងស្វាមីរបស់អ្នករាល់គ្នា ឬខ្ញុំ អ្នករាល់គ្នាបានជ្រើសរើសយកជម្រើសទី១ ហើយរវាងសញ្ញាណ និងសេចក្ដីពិត អ្នករាល់គ្នានៅតែជ្រើសរើសយកទីមួយដដែល។ ពេលប្រឈមមុខនឹងអំពើអាក្រក់គ្រប់បែបយ៉ាងរបស់អ្នករាល់គ្នា ខ្ញុំអស់ជំនឿលើអ្នករាល់គ្នាតែម្ដង ខ្ញុំពិតជាហួសព្រះទ័យណាស់។ ដួងចិត្តរបស់អ្នករាល់គ្នាមិនអាចបន្ទន់បានដោយនឹកស្មានមិនដល់។ ព្រះលោហិតបេះដូងដែលខ្ញុំបានលះបង់អស់ជាច្រើនឆ្នាំ មិននឹកស្មានថាបែរជាមិនបានផ្ដល់អ្វីដល់ខ្ញុំ ក្រៅពីការបោះបង់ចោល និងការទទួលយកទាំងគ្មានជម្រើសរបស់អ្នករាល់គ្នាទៅវិញ ប៉ុន្តែក្តីសង្ឃឹមរបស់ខ្ញុំសម្រាប់អ្នករាល់គ្នាកើនឡើងរាល់ថ្ងៃ ព្រោះថ្ងៃរបស់ខ្ញុំត្រូវបានបើកបង្ហាញទាំងស្រុងនៅចំពោះមុខមនុស្សគ្រប់គ្នា។ ឥឡូវនេះ អ្នករាល់គ្នានៅតែដេញតាមអ្វីដែលងងឹត និងអាក្រក់ ហើយមិនព្រមទម្លាក់វាចោលទេ។ ដូច្នេះ តើលទ្ធផលរបស់អ្នករាល់គ្នានឹងទៅជាយ៉ាងណា?» («តើអ្នកស្មោះត្រង់ចំពោះអ្នកណាឱ្យប្រាកដ?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ នៅគ្រាចុងក្រោយ ព្រះជាម្ចាស់ភាគច្រើនសម្ដែងចេញនូវព្រះបន្ទូល ដើម្បីបន្សុទ្ធ និងសង្គ្រោះមនុស្ស។ ព្រះជាម្ចាស់សង្ឃឹមថា យើងអាចចំណាយពេលកាន់តែច្រើន អានព្រះបន្ទូលរបស់ទ្រង់ ដើម្បីយល់ពីសេចក្ដីពិត បំពេញភារកិច្ចរបស់យើងឲ្យបានល្អ និងបោះបង់ចោលនិស្ស័យពុករលួយរបស់យើង ដើម្បីទទួលបានសេចក្ដីសង្គ្រោះ។ តែពេលប្រឈមមុខនឹងជម្រើស អ្វីដែលខ្ញុំខ្វល់ខ្វាយគឺនៅតែជាកេរ្តិ៍ឈ្មោះ និងផលប្រយោជន៍របស់ខ្លួនឯងដដែល មិនមែនជីវិតរបស់ខ្ញុំ ឬរបៀបបំពេញភារកិច្ចរបស់ខ្ញុំឲ្យបានល្អឡើយ។ ខ្ញុំបានធ្វើឲ្យព្រះជាម្ចាស់ខកព្រះទ័យខ្លាំងណាស់! បើខ្ញុំនៅតែបន្តនៅសាលាមជ្ឈិមទៀត ខ្ញុំនឹងច្បាស់ជាបន្តប្រជែងយកកិត្តិយសផ្សេងៗមិនខាន។ ជាមួយនឹងបន្ទុកការងារដ៏ធ្ងន់បែបនេះ សូម្បីតែការចូលរួមការជួបជុំ និងការអានព្រះបន្ទូលរបស់ព្រះជាម្ចាស់ ក៏នឹងរងផលប៉ះពាល់ដែរ កុំថាឡើយការបំពេញភារកិច្ចតែមួយមុខនោះ។ បើបែបហ្នឹង តើអាចឱ្យខ្ញុំបន្តជឿលើព្រះជាម្ចាស់បានម្ដេចកើតទៅ? បើខ្ញុំទៅសាលាចំណុះ បន្ទុកការងារនឹងស្រាលជាងមុន ហើយខ្ញុំអាចចូលរួមការជួបជុំ និងបំពេញភារកិច្ចរបស់ខ្ញុំបានជាធម្មតា។ ទោះបីជាខ្ញុំទទួលបានកិត្តិយសផ្ទាល់ខ្លួនតិចជាងមុន ហើយត្រូវមិត្តរួមការងារមើលងាយក៏ដោយ ក៏វាគ្រាន់តែជាការបាត់បង់មុខមាត់ប៉ុណ្ណោះ យ៉ាងណាមិញ ជីវិតរបស់ខ្ញុំនឹងមិនរងការខាតបង់ឡើយ ហើយនោះទើបជារឿងដែលសំខាន់បំផុត។ នៅពេលយល់ពីចំណុចនេះ ខ្ញុំក៏បានប្រាប់នាយកសាលាថា «ខ្ញុំជ្រើសរើសទៅសាលាចំណុះ»។ នាយកសាលាខឹងយ៉ាងខ្លាំង រហូតដល់ថ្នាក់ចុចផ្ដាច់ទូរសព្ទភ្លាមៗ។

នៅឯសាលាចំណុះ ពេលថ្ងៃ ខ្ញុំបង្រៀន ហើយពេលល្ងាច ខ្ញុំទៅចូលរួមការជួបជុំ និងបំពេញភារកិច្ចរបស់ខ្ញុំ។ មួយឆ្នាំក្រោយមក ដោយសារតែពិន្ទុប្រឡងចុងឆ្នាំនៃថ្នាក់ដែលខ្ញុំបង្រៀន ខ្ពស់ជាងពិន្ទុនៅសាលាមជ្ឈិម នាយកសាលាបានប្ដូរខ្ញុំឲ្យត្រឡប់មកសាលាមជ្ឈិមវិញ។ តែពេលវេលាល្អៗមិនបានយូរប៉ុន្មានទេ។ ប្រធានកងពលតូចសន្តិសុខជាតិ បានមកដល់ផ្ទះខ្ញុំម្ដងទៀត ដើម្បីសួរនាំពីជំនឿរបស់ខ្ញុំ។ ដើម្បីបង្ការកុំឲ្យប៉ូលិសតាមដានខ្ញុំ និងប៉ះពាល់ដល់បងប្អូនប្រុសស្រី ខ្ញុំគ្មានជម្រើសអ្វីក្រៅពីផ្អាកការចូលរួមការជួបជុំមួយរយៈសិនទេ។ ប្រសិនបើគ្មានជីវិតពួកជំនុំ គ្មានភារកិច្ចរបស់ខ្ញុំ យូរៗទៅ ចិត្តខ្ញុំក៏កាន់តែឃ្លាតឆ្ងាយពីព្រះជាម្ចាស់ទៅៗ ហើយខ្ញុំក៏ត្រូវធ្លាក់ចូលទៅក្នុងការប្រកួតប្រជែងដ៏តានតឹងវិញ ដោយមិនដឹងខ្លួន។ សិស្សដែលខ្ញុំបង្រៀន ស្ទើរតែតែងតែទទួលបានជ័យលាភីលេខមួយ និងលេខពីរទាំងអស់ ក្នុងការប្រកួតរៀងរាល់ឆ្នាំ ហើយពិន្ទុប្រឡងចុងឆ្នាំនៃថ្នាក់របស់យើង តែងតែស្ថិតក្នុងចំណាត់ថ្នាក់កំពូលជានិច្ច។ នាយកសាលាក៏បានទទួលស្គាល់ស្នាដៃការងារខ្ញុំ នៅក្នុងកិច្ចប្រជុំផងដែរ។ ថ្នាក់ដែលខ្ញុំបង្រៀន មិនត្រឹមតែមានបរិយាកាសសិក្សាល្អប៉ុណ្ណោះទេ ប៉ុន្តែថែមទាំងមានស្មារតីសាមគ្គីភាពល្អក្នុងថ្នាក់ទៀតផង ហើយមាតាបិតាសិស្ស ក៏គាំទ្រការងារខ្ញុំយ៉ាងខ្លាំងដែរ។ ក្នុងរយៈពេលពីរឆ្នាំ ក្រោយពេលត្រឡប់មកសាលាមជ្ឈិមវិញ ទោះបីជាខ្ញុំទទួលបានផ្កា និងការទះដៃអបអរសាទរច្រើនជាងមុនក៏ដោយ ក៏ចិត្តខ្ញុំតែងតែមានអារម្មណ៍ធ្ងន់ធ្ងរ និងតឹងតែងដែរ។ ខ្ញុំបានដឹងថា វាគឺមកពីការងារបានស៊ីពេល និងកម្លាំងរបស់ខ្ញុំច្រើនពេក ទើបធ្វើឱ្យខ្ញុំមានពេលវេលាតិចតួចណាស់ក្នុងការអានព្រះបន្ទូលរបស់ព្រះជាម្ចាស់ ហើយចិត្តខ្ញុំក៏នៅឆ្ងាយពីព្រះជាម្ចាស់។ ពេលនោះ ខ្ញុំបានឃើញបងប្អូនប្រុសស្រីជាច្រើននាក់ដែលបានឈប់ពីការងារ ហើយលះបង់គ្រួសារ ដើម្បីផ្ដោតអារម្មណ៍ទាំងស្រុងទៅលើការបំពេញភារកិច្ចរបស់ខ្លួន។ ខ្ញុំពិតជាច្រណែនណាស់ ហើយក៏ចង់ឈប់ពីការងារ និងបំពេញភារកិច្ចរបស់ខ្ញុំឱ្យអស់ពីចិត្តពីថ្លើមផងដែរ។ ប៉ុន្តែ នៅពេលដែលខ្ញុំហៀបនឹងសរសេរសំបុត្រលាឈប់ពីការងារ ខ្ញុំក៏ទទួលបានសារសួរសុខទុក្ខជាច្រើន ពីមាតាបិតាសិស្សរបស់ខ្ញុំ ដែលសង្ឃឹមថា ខ្ញុំនឹងបន្តបង្រៀនកូនៗរបស់ពួកគេទៀត។ ពេលឃើញបែបនេះ ចិត្តខ្ញុំក៏រារែកម្ដងទៀត។ «បើខ្ញុំចាកចេញ តើសិស្សានុសិស្ស និងមាតាបិតារបស់ពួកគេនឹងមិនខកចិត្តទេឬ? តើថ្នាក់ដឹកនាំសាលា និងមិត្តរួមការងារនឹងគិតយ៉ាងណាចំពោះខ្ញុំ? ប៉ាខ្ញុំតែងតែព្យាយាមរារាំងម៉ាក់ និងខ្ញុំមិនឲ្យជឿលើព្រះជាម្ចាស់ ហើយថែមទាំងបានលែងលះជាមួយម៉ាក់ខ្ញុំទៀតផង។ បើគាត់ដឹងថាខ្ញុំឈប់ពីការងារ ដើម្បីបំពេញភារកិច្ចពេញម៉ោង គាត់ច្បាស់ជានឹងព្យាយាមរារាំងខ្ញុំ ហើយខ្ញុំក៏ប្រហែលជាត្រូវចាកចេញពីផ្ទះដែរ។ ខ្ញុំបានខំប្រឹងធ្វើការអស់រយៈពេលដប់ប្រាំបួនឆ្នាំ ទើបទទួលបានការងារមួយ ដែលអ្នកដទៃច្រណែន និងមានសមិទ្ធផលដូចសព្វថ្ងៃនេះ។ សាច់ញាតិ មិត្តភក្ដិ និងមិត្តរួមការងាររបស់ខ្ញុំ សុទ្ធតែច្រណែននឹងខ្ញុំ។ កាលណាខ្ញុំលាឈប់ ខ្ញុំនឹងបាត់បង់ការងារ កេរ្តិ៍ឈ្មោះ និងផលប្រយោជន៍ ហើយខ្ញុំនឹងត្រូវបោះបង់ចោលជីវភាពរស់នៅដ៏ស្រណុកសុខស្រួលរបស់ខ្ញុំ។ តើនៅពេលនោះអ្នកគ្រប់គ្នានឹងនិយាយយ៉ាងណាចំពោះរូបខ្ញុំ?» ចិត្តខ្ញុំហាក់ដូចជាត្រូវគេទាញទៅទាញមក។ វាពិតជាឈឺចាប់ខ្លាំងណាស់។ ខ្ញុំបានអធិស្ឋានស្ងាត់ៗទៅកាន់ព្រះជាម្ចាស់ថា «ឱព្រះជាម្ចាស់អើយ ទូលបង្គំដឹងថាការបំពេញភារកិច្ចពេញម៉ោងជារឿងល្អ តែទូលបង្គំមិនអាចបោះបង់ការងារនេះបានទេ។ បើទូលបង្គំមិនមានការគោរព និងការកោតសរសើរពីមនុស្សទេ តើជីវិតទូលបង្គំអាចមានសុភមង្គលដែរឬទេ? ឱព្រះជាម្ចាស់អើយ សូមជួយឲ្យទូលបង្គំមើលឃើញបញ្ហានេះឲ្យបានច្បាស់ផង»។ មិនយូរប៉ុន្មាន នាយកសាលាបានដំឡើងតំណែងខ្ញុំឲ្យធ្វើជាប្រធានផ្នែកហិរញ្ញវត្ថុ។ តំណែងនេះតម្រូវឲ្យមានការប្រជុំច្រើន និងការងារដ៏គួរឲ្យធុញថប់។ ពេលថ្ងៃ ខ្ញុំត្រូវរត់ទៅផ្នែកជាច្រើន ហើយពេលល្ងាច ឬចុងសប្ដាហ៍ ខ្ញុំតែងតែទទួលបានទូរសព្ទហៅឲ្យយកឯកសារទៅឲ្យគេ ដូច្នេះ តែងតែមានការជាន់ពេលគ្នារវាងការងារ និងភារកិច្ចរបស់ខ្ញុំ។ អំឡុងពេលការជួបជុំ ខ្ញុំមិនអាចធ្វើឲ្យចិត្តរបស់ខ្ញុំស្ងប់បានទេ ដោយតែងតែខ្លាចថាថ្នាក់ដឹកនាំសាលានឹងទូរសព្ទហៅខ្ញុំឲ្យធ្វើរឿងអ្វីមួយ។ ជួនកាល ពេលខ្ញុំកំពុងនៅផ្ទះអានព្រះបន្ទូលរបស់ព្រះជាម្ចាស់ ហើយមានទូរសព្ទពីថ្នាក់ដឹកនាំសាលា នោះខ្ញុំក៏ត្រូវចេញទៅក្រៅ និងដោះស្រាយរឿងនោះភ្លាមៗតែម្ដង។ ខ្ញុំមានអារម្មណ៍ថា ចិត្តខ្ញុំនៅឆ្ងាយពីព្រះជាម្ចាស់ខ្លាំងណាស់ ហើយជីវិតខ្ញុំក៏ហត់នឿយខ្លាំងដែរ តែខ្ញុំនៅស្ទាក់ស្ទើរមិនចង់បោះបង់ការងាររបស់ខ្ញុំទេ។ ខ្ញុំតែងតែអធិស្ឋាន សុំឲ្យព្រះជាម្ចាស់ជួយខ្ញុំ។

ថ្ងៃមួយ ក្នុងខែមិថុនា ឆ្នាំ ២០១៨ ខ្ញុំបានជិះជណ្ដើរយន្តឡើងទៅលើ ជាមួយមិត្តរួមការងារជាងម្ភៃនាក់។ ក្រោយពេលចាប់ផ្ដើមធ្វើដំណើរ ស្រាប់តែជណ្ដើរយន្តធ្លាក់ចុះមកក្រោមភ្លាមៗ។ វាបានធ្វើឲ្យពួកយើងភ័យស្លន់ស្លោ។ ជណ្ដើរយន្តនោះក៏គាំង ហើយពួកយើងទាំងអស់គ្នាក៏ជាប់នៅខាងក្នុង។ ដោយសារតែគ្មានខ្យល់ចេញចូលនៅក្នុងជណ្ដើរយន្ត មិនយូរប៉ុន្មាន ពួកយើងក៏ចាប់ផ្ដើមពិបាកដកដង្ហើម។ ខ្ញុំទប់ចិត្តមិនឲ្យបារម្ភមិនបានឡើយ។ «ចុះបើជាងជួសជុលមិនមក? តើខ្ញុំនឹងត្រូវថប់ដង្ហើមស្លាប់នៅទីនេះមែនទេ?» នៅពេលនោះ ពន្លឺកិត្តិយស និងលុយកាក់ដែលការងារបង្រៀនបានផ្ដល់ឲ្យខ្ញុំ លែងសំខាន់ទៀតហើយ។ អ្វីដែលខ្ញុំអាចគិតបាន គឺធ្វើយ៉ាងណាឲ្យរួចរស់ជីវិតប៉ុណ្ណោះ។ ខ្ញុំទប់ចិត្តមិននឹកឃើញមិនបានថា ក្នុងរយៈពេលប៉ុន្មានឆ្នាំនៃការជឿលើព្រះជាម្ចាស់នេះ រាល់ពេលដែលខ្ញុំមានការលំបាក អស់សង្ឃឹម និងវង្វេងផ្លូវ គឺតែងតែមានព្រះជាម្ចាស់ ដែលបើកផ្លូវចេញសម្រាប់ខ្ញុំ ហើយបានណែនាំខ្ញុំដោយព្រះបន្ទូលរបស់ទ្រង់ ដោយប្រទានផ្លូវមួយឲ្យខ្ញុំដើរតាម។ ការជឿលើព្រះជាម្ចាស់ ខ្ញុំអាចឆ្លងកាត់កិច្ចការរបស់ព្រះជាម្ចាស់ ស្គាល់ពីសិទ្ធិអំណាចរបស់ព្រះជាម្ចាស់ និងមានអារម្មណ៍ដឹងពីស្នាព្រះហស្តដ៏អស្ចារ្យរបស់ព្រះអាទិករ។ នេះគឺជាព្រះពររបស់ខ្ញុំ។ ខ្ញុំគួរតែបោះបង់ការងាររបស់ខ្ញុំ ហើយទៅបំពេញភារកិច្ចពេញម៉ោង តែខ្ញុំមិនបានធ្វើដូច្នេះទេ ក៏ព្រោះតែចង់សប្បាយនឹងកេរ្តិ៍ឈ្មោះ និងផលប្រយោជន៍។ ពេលនេះ ពេលប្រឈមមុខនឹងសេចក្ដីស្លាប់ ទីបំផុត ខ្ញុំក៏បានឃើញថា កេរ្តិ៍ឈ្មោះ ផលប្រយោជន៍ និងឋានៈ គ្រាន់តែជាពពកអណ្ដែតកាត់ប៉ុណ្ណោះ ហើយវាគ្មានន័យទាល់តែសោះ។ នៅពេលនោះ ខ្ញុំចង់សុំជំនួយពីព្រះជាម្ចាស់ តែខ្ញុំខ្មាសអៀនពេក មិនហ៊ានហើបមាត់និយាយ។ «តើព្រះជាម្ចាស់នៅតែមានសេចក្ដីករុណាដល់ខ្ញុំទៀតឬទេ? តើខ្ញុំនឹងនៅតែមានឱកាសដេញតាមជីវិតដ៏មានន័យដែរទេ?» ខ្ញុំអាចត្រឹមតែនិយាយពាក្យចេញពីចិត្តទៅកាន់ព្រះជាម្ចាស់ថា «ឱព្រះជាម្ចាស់អើយ ក្រោយពេលជឿលើទ្រង់ ទូលបង្គំមិនបានដេញតាមសេចក្ដីពិតឲ្យបានត្រឹមត្រូវទេ។ ទាល់តែមានហេតុការណ៍នេះកើតឡើងនៅថ្ងៃនេះ ទើបទូលបង្គំយល់ភ្លាមៗថា៖ បើគ្មានសេចក្ដីពិតទេ ពេលសេចក្ដីស្លាប់មកដល់ តើទូលបង្គំមានអារម្មណ៍ភ័យខ្លាច និងអស់សង្ឃឹមយ៉ាងណាទៅ! ឱព្រះជាម្ចាស់អើយ ទោះបីជាថ្ងៃនេះទូលបង្គំត្រូវស្លាប់នៅទីនេះ ក៏ទូលបង្គំនឹងនៅតែចុះចូលចំពោះការចាត់ចែងរបស់ព្រះអង្គដែរ។ បើទូលបង្គំអាចចេញទៅវិញទាំងរស់ ទូលបង្គំនឹងពិចារណាឡើងវិញពីជីវិតទៅថ្ងៃមុខរបស់ទូលបង្គំជាមិនខាន»។ ចំពេលនោះឯង ខ្ញុំបានឃើញមិត្តរួមការងាររបស់ខ្ញុំទាំងអស់អង្គុយចោងហោងដោយសារខ្វះអុកស៊ីសែន តែស្រាប់តែខ្ញុំមានអារម្មណ៍ថា មានខ្យល់បរិសុទ្ធមួយវូកបក់កាត់ច្រមុះខ្ញុំ។ ខ្ញុំមានការភ្ញាក់ផ្អើល និងត្រេកអរយ៉ាងខ្លាំង ដោយដឹងថា នេះគឺជាព្រះជាម្ចាស់កំពុងបង្ហាញសេចក្ដីករុណាដល់ខ្ញុំ។ ពេលដែលទ្វារជណ្ដើរយន្តបើកភ្លាម មិត្តរួមការងាររបស់ខ្ញុំនាំគ្នាស្រែកហ៊ោ តែក្នុងចិត្តខ្ញុំវិញ គឺពោរពេញដោយសេចក្ដីដឹងគុណចំពោះព្រះជាម្ចាស់។ ខ្ញុំបានដឹងថា ព្រះជាម្ចាស់បានប្រើការខូចជណ្ដើរយន្តនេះ ដើម្បីឲ្យខ្ញុំឆ្លុះបញ្ចាំងពីអត្ថន័យ និងតម្លៃនៃជីវិត។

ក្រោយមក ខ្ញុំបានឃើញព្រះបន្ទូលរបស់ព្រះជាម្ចាស់ពីរវគ្គ ហើយក៏ទទួលបានការយល់ដឹងកាន់តែច្បាស់អំពីសារជាតិនៃកេរ្តិ៍ឈ្មោះ និងផលប្រយោជន៍៖ ព្រះដ៏មានគ្រប់ព្រះចេស្ដាមានបន្ទូលថា៖ «អ្វីគ្រប់យ៉ាងដែលមហាបុរស ឬបុគ្គលល្បីល្បាញណាម្នាក់ ឬតាមពិតទៅ នរណាក៏ដោយ ដេញតាមពេញមួយជីវិតរបស់ពួកគេ គឺទាក់ទងតែនឹងពាក្យពីរម៉ាត់នេះប៉ុណ្ណោះ គឺ “កេរ្តិ៍ឈ្មោះ” និង “លាភសក្ការៈ”។ មនុស្សគិតថា ពេលណាដែលពួកគេមានកេរ្តិ៍ឈ្មោះ និងលាភសក្ការៈហើយ ពួកគេមានដើមទុនដើម្បីរីករាយនឹងឋានៈខ្ពង់ខ្ពស់ ទ្រព្យសម្បត្តិស្ដុកស្ដម្ភ និងជីវិត។ ពួកគេគិតថា ពេលណាដែលពួកគេមានកេរ្តិ៍ឈ្មោះ និងលាភសក្ការៈហើយ ពួកគេមានដើមទុនដើម្បីស្វែងរកការសប្បាយ និងដើម្បីបណ្ដោយខ្លួនក្នុងការសប្បាយខាងសាច់ឈាមតាមអំពើចិត្ត។ ដើម្បីជាប្រយោជន៍ដល់កេរ្តិ៍ឈ្មោះ និងលាភសក្ការៈដែលពួកគេប្រាថ្នានេះ មនុស្សបានប្រគល់រូបកាយ ដួងចិត្ត និងអ្វីៗទាំងអស់ដែលពួកគេមាន រួមទាំងអនាគត និងជោគវាសនារបស់ពួកគេទៅឱ្យសាតាំង ដោយរីករាយ និងដោយមិនដឹងខ្លួន។ ពួកគេធ្វើដូច្នេះដោយប្រគល់ទាំងអស់គ្មានសល់អ្វីឡើយ ដោយគ្មានការសង្ស័យសូម្បីតែបន្ដិច ហើយមិនដែលដឹងថាត្រូវទាមទារយកមកវិញនូវអ្វីៗទាំងអស់ដែលពួកគេធ្លាប់មាននោះទេ។ តើមនុស្សអាចរក្សាការគ្រប់គ្រងលើខ្លួនឯងបានដែរឬទេ នៅពេលដែលពួកគេបានចុះចូលនឹងសាតាំង ហើយបានស្មោះត្រង់ចំពោះវាបែបនោះ? ពិតជាមិនអាចទេ។ ពួកគេត្រូវបានគ្រប់គ្រងដោយសាតាំងទាំងស្រុង។ ពួកគេបានលិចចូលទាំងស្រុងទៅក្នុងទីភក់នេះ ហើយមិនអាចរំដោះខ្លួនឯងបានឡើយ។ នៅពេលដែលមនុស្សម្នាក់ជាប់ផុងក្នុងកេរ្តិ៍ឈ្មោះ និងលាភសក្ការៈ ពួកគេលែងស្វែងរកអ្វីដែលភ្លឺ អ្វីដែលយុត្តិធម៌ ឬអ្វីដែលស្រស់ស្អាត និងល្អទៀតហើយ។ នេះគឺដោយសារតែការល្បួងនៃកេរ្តិ៍ឈ្មោះ និងលាភសក្ការៈ វាធំខ្លាំងពេកសម្រាប់មនុស្ស ហើយទាំងនេះគឺជាអ្វីៗដែលមនុស្សអាចដេញតាមដោយគ្មានទីបញ្ចប់នៅក្នុងជីវិតរបស់ពួកគេ ហើយរហូតដល់អស់កល្បជានិច្ចទៀតផង។ តើនេះមិនមែនជាស្ថានភាពជាក់ស្ដែងទេឬ?» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ VI» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ «ឥឡូវនេះ សូមយើងរំលឹកឡើងវិញ៖ តើសាតាំងប្រើអ្វីដើម្បីរក្សាមនុស្សឱ្យស្ថិតជាប់នៅក្នុងការគ្រប់គ្រងរបស់វា? (គឺកេរ្តិ៍ឈ្មោះ និងលាភសក្ការៈ។) សាតាំងប្រើកេរ្តិ៍ឈ្មោះ និងលាភសក្ការៈ ដើម្បីគ្រប់គ្រងគំនិតរបស់មនុស្ស ធ្វើឱ្យពួកគេមិនគិតពីអ្វីក្រៅពីរឿងទាំងពីរនេះ ហើយធ្វើឱ្យពួកគេតស៊ូដើម្បីកេរ្តិ៍ឈ្មោះ និងលាភសក្ការៈ រងទុក្ខលំបាកដើម្បីកេរ្តិ៍ឈ្មោះ និងលាភសក្ការៈ ទ្រាំទ្រការអាម៉ាស់ និងទទួលបន្ទុកធ្ងន់ដើម្បីកេរ្តិ៍ឈ្មោះ និងលាភសក្ការៈ លះបង់អ្វីៗគ្រប់យ៉ាងដែលពួកគេមានដើម្បីកេរ្តិ៍ឈ្មោះ និងលាភសក្ការៈ ហើយធ្វើការវិនិច្ឆ័យ ឬការសម្រេចចិត្តគ្រប់យ៉ាង ដើម្បីកេរ្តិ៍ឈ្មោះ និងលាភសក្ការៈ។ តាមរបៀបនេះ សាតាំងដាក់ខ្នោះដែលមើលមិនឃើញមកលើមនុស្ស ហើយនៅពេលមានខ្នោះទាំងនេះជាប់នឹងខ្លួន ពួកគេមិនមានសមត្ថភាព ហើយក៏មិនមានភាពក្លាហានក្នុងការរំដោះខ្លួនដែរ។ ដោយមិនដឹងខ្លួន ពួកគេរែកពុនខ្នោះទាំងនេះ នៅពេលពួកគេដើរទៅមុខមួយជំហានម្តងៗដោយការលំបាកយ៉ាងខ្លាំង។ ... ប្រហែលជាថ្ងៃនេះ អ្នករាល់គ្នានៅតែមិនអាចមើលធ្លុះបំណងដ៏ពិសពុលរបស់សាតាំង ព្រោះអ្នករាល់គ្នាគិតថា បើគ្មានកេរ្តិ៍ឈ្មោះ និងលាភសក្ការៈ ជីវិតនឹងគ្មានខ្លឹមសារ ហើយមនុស្សនឹងលែងអាចមើលឃើញផ្លូវទៅមុខទៀតហើយ មិនអាចមើលឃើញគោលដៅរបស់ពួកគេទៀតទេ ហើយអនាគតរបស់ពួកគេនឹងក្លាយទៅជាងងឹត ស្រអាប់ និងអាប់អួរ» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ VI» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ តាមរយៈការលាតត្រដាងនៃព្រះបន្ទូលរបស់ព្រះជាម្ចាស់ ខ្ញុំបានឃើញថា កេរ្តិ៍ឈ្មោះ និងផលប្រយោជន៍ មិនអាចនាំមកនូវសុភមង្គលឡើយ ផ្ទុយទៅវិញ ពួកវាគឺជាឧបករណ៍ដែលសាតាំងប្រើ ដើម្បីធ្វើឲ្យពុករលួយ ចងរឹត និងគ្រប់គ្រងមនុស្ស។ សាតាំងបានបញ្ជ្រាបគំនិតខុសឆ្គងមកក្នុងយើង ដោយធ្វើឲ្យយើងជឿទាំងខុសឆ្គងថា កាលណាមានកេរ្តិ៍ឈ្មោះ និងផលប្រយោជន៍ គឺយើងមានអ្វីៗគ្រប់យ៉ាង ថាយើងមិនត្រឹមតែអាចរីករាយនឹងជីវិតដែលមានគុណភាពខ្ពស់ប៉ុណ្ណោះទេ ប៉ុន្តែថែមទាំងអាចទទួលបានការគោរពយ៉ាងខ្លាំងពីអ្នកដទៃទៀតផង។ វាធ្វើឲ្យយើងមានអារម្មណ៍ថា ជីវិតបែបនេះគឺមានតម្លៃ ហើយការរស់នៅបែបនេះនាំមកនូវសុភមង្គល។ ជាលទ្ធផល សង្គមទាំងមូលនាំគ្នាខំប្រជែងយកកេរ្តិ៍ឈ្មោះ និងផលប្រយោជន៍។ តែយើងមិនបានដឹងពីចេតនាដ៏អាក្រក់របស់សាតាំង ដែលលាក់បាំងនៅពីក្រោយកេរ្តិ៍ឈ្មោះ និងផលប្រយោជន៍ឡើយ។ ក្នុងការដេញតាមកេរ្តិ៍ឈ្មោះ និងផលប្រយោជន៍ យើងត្រូវចំណាយពេល និងកម្លាំងយ៉ាងច្រើន ដោយចូលរួមក្នុងការតស៊ូទាំងកំបាំងមុខ និងចំហមុខ ដោយប្រើកលល្បិចជាច្រើន ហើយមិនត្រឹមតែបូជាសុខភាពរបស់យើងប៉ុណ្ណោះទេ ប៉ុន្តែថែមទាំងបោះបង់ចោលមនសិការ សេចក្ដីថ្លៃថ្នូរ និងសេចក្ដីទៀងត្រង់របស់យើងទៀតផង។ ក្រោយពេលទទួលបានកេរ្តិ៍ឈ្មោះ និងផលប្រយោជន៍ហើយ យើងពិតជារីករាយនឹងសេចក្ដីសុខមួយគ្រាមែន តែវាគ្រាន់តែមួយភ្លែតប៉ុណ្ណោះ។ អ្វីដែលនៅសេសសល់ ភាគច្រើនគឺជាភាពទទេស្អាត ការឈឺចាប់ និងភាពជូរចត់ដែលគ្មានទីបញ្ចប់។ ពេលព្រះជាម្ចាស់យាងមកសង្គ្រោះយើង ហើយតម្រូវឲ្យយើងដេញតាមសេចក្ដីពិត និងដើរលើផ្លូវត្រូវនៃជីវិត យើងបែរជាបដិសេធសេចក្ដីពិតទៅវិញ ដោយសារតែការចំពាក់វាក់វិននឹងកេរ្តិ៍ឈ្មោះ ផលប្រយោជន៍ និងអំនួតហួសហេតុ ដែលធ្វើឲ្យបាត់បង់ឱកាសរបស់យើងក្នុងការទទួលបានសេចក្ដីសង្គ្រោះពីព្រះជាម្ចាស់ ហើយចុងក្រោយត្រូវវិនាសទៅជាមួយសាតាំង។ នេះហើយគឺជាចេតនាដ៏អាក្រក់របស់សាតាំង ក្នុងការធ្វើឲ្យយើងដេញតាមកេរ្តិ៍ឈ្មោះ និងផលប្រយោជន៍។ តាំងពីតូចមក ប៉ាម៉ាក់ខ្ញុំបានប្រាប់ខ្ញុំអំពីស្ថានភាពខុសគ្នានៃអ៊ំស្រី និងមីងរបស់ខ្ញុំ ដោយបញ្ជ្រាបគំនិតមកឲ្យខ្ញុំដូចជា «មនុស្សរស់ត្រូវមានឈ្មោះបោះសំឡេង ដូចសត្វក្ងានហើរត្រូវបន្សល់សំឡេង» និង «ដើមឈើរស់ដោយសារសំបក មនុស្សរស់ដោយសារមុខមាត់របស់គេ»។ ខ្ញុំបានជឿជាក់ថា មានតែការរៀនចប់សាកលវិទ្យាល័យ និងមានការងារមានស្ថិរភាពដែលធ្វើឱ្យអ្នកដទៃឱ្យតម្លៃប៉ុណ្ណោះ ទើបខ្ញុំអាចមានជីវិតដ៏មានសុភមង្គលបាន។ ដើម្បីរឿងនេះ ខ្ញុំបានខំប្រឹងរៀនសូត្រយ៉ាងខ្លាំង។ ពេលប្រឡងចូលមហាវិទ្យាល័យធ្លាក់លើកទីមួយ ខ្ញុំមានអារម្មណ៍ថា ពិភពលោករបស់ខ្ញុំបានដួលរលំទៅហើយ។ ដើម្បីប្រឡងឲ្យជាប់ ខ្ញុំបានសម្រេចចិត្តរៀនត្រៀមប្រឡងមួយឆ្នាំទៀត ទោះបីជាមានសម្ពាធយ៉ាងខ្លាំងក៏ដោយ ដោយអារម្មណ៍របស់ខ្ញុំតែងតែតានតឹងរាល់ថ្ងៃ។ រាងកាយរបស់ខ្ញុំហត់នឿយហួសពីដែនកំណត់ ហើយខ្ញុំមានការឈឺចាប់យ៉ាងខ្លាំង។ ក្រោយពេលរៀនចប់មហាវិទ្យាល័យ និងចាប់ផ្ដើមធ្វើការ ខ្ញុំបានរៀបចំគ្រប់ម៉ោងបង្រៀនជាសាធារណៈយ៉ាងម៉ត់ចត់ ហើយបំពេញគ្រប់កិច្ចការដែលថ្នាក់ដឹកនាំសាលាប្រគល់ឲ្យបានយ៉ាងល្អ ដោយតែងតែធ្វើការថែមម៉ោង ដើម្បីឲ្យលេចធ្លោជាងគេក្នុងចំណោមគ្រូបង្រៀនជាងមួយរយនាក់ និងដើម្បីទទួលបានការកោតសរសើរ ព្រមទាំងការយកចិត្តទុកដាក់ពីថ្នាក់ដឹកនាំសាលា និងមិត្តរួមការងារ។ ក្រោយពេលទទួលបានការសរសើរពីថ្នាក់ដឹកនាំសាលា និងមិត្តរួមការងារ ទោះបីជាខ្ញុំទទួលបានកិត្យានុភាពក៏ដោយ ក៏ខ្ញុំហត់នឿយទាំងផ្លូវកាយ និងផ្លូវចិត្តដែរ ហើយព្រលឹងខ្ញុំមានអារម្មណ៍ទទេស្អាត។ ក្រោយពេលទទួលយកកិច្ចការរបស់ព្រះជាម្ចាស់នៅគ្រាចុងក្រោយ ខ្ញុំបានដឹងថា ពេលវេលាសម្រាប់កិច្ចការនៃការសង្គ្រោះរបស់ព្រះជាម្ចាស់នៅគ្រាចុងក្រោយ គឺខ្លីណាស់ ហើយខ្ញុំគួរតែដេញតាមសេចក្ដីពិត និងបំពេញភារកិច្ចរបស់ខ្ញុំពេញម៉ោង។ នេះទើបជារឿងដែលមានប្រយោជន៍បំផុតសម្រាប់ជីវិតរបស់ខ្ញុំ។ តែជាតិពុលរបស់សាតាំងដូចជា «មនុស្សរស់ត្រូវមានឈ្មោះបោះសំឡេង ដូចសត្វក្ងានហើរត្រូវបន្សល់សំឡេង» និង «ដើមឈើរស់ដោយសារសំបក មនុស្សរស់ដោយសារមុខមាត់របស់គេ» បានចាក់ឫសយ៉ាងជ្រៅនៅក្នុងចិត្តខ្ញុំ ដែលធ្វើឲ្យខ្ញុំមិនព្រមបោះបង់ការងារ កេរ្តិ៍ឈ្មោះ និងផលប្រយោជន៍ ដើម្បីដេញតាមសេចក្ដីពិតដោយអស់ពីចិត្តរបស់ខ្ញុំឡើយ ហើយវាបានធ្វើបាបខ្ញុំ រហូតដល់ខ្ញុំហត់នឿយយ៉ាងខ្លាំង។ តាមពិតទៅ មិនថាអ្នកមានកេរ្តិ៍ឈ្មោះ និងផលប្រយោជន៍ច្រើនប៉ុណ្ណាទេ ពួកវាគ្រាន់តែជាពពកអណ្ដែតកាត់ប៉ុណ្ណោះ។ បើមិនទទួលបានសេចក្ដីពិតទេ មនុស្សនឹងស្លាប់ នៅពេលដែលមហន្តរាយមកដល់។ វាដូចជារលកយក្សស៊ូណាមិនៅមហាសមុទ្រឥណ្ឌា ក្នុងឆ្នាំ ២០០៤ អ៊ីចឹង តើមានមនុស្សប៉ុន្មាននាក់ទៅ ដែលបានបាត់បង់ជីវិត នៅឯឋានសួគ៌នៃលំហែកាយនោះ? ក្នុងចំណោមពួកគេ ក៏មានមនុស្សដែលមានកេរ្តិ៍ឈ្មោះ និងឋានៈជាច្រើនផងដែរ។ នៅពេលដែលមហន្តរាយវាយប្រហារ លុយកាក់ កេរ្តិ៍ឈ្មោះ និងផលប្រយោជន៍ មិនអាចសង្គ្រោះពួកគេបានឡើយ។ ការពិតជាច្រើនបានបញ្ជាក់ថា មិនថាមនុស្សម្នាក់មានកេរ្តិ៍ឈ្មោះ និងផលប្រយោជន៍ច្រើនប៉ុណ្ណាទេ គឺវាសុទ្ធតែជាភាពទទេស្អាតទាំងអស់ ហើយជីវិតអាចនឹងបាត់បង់ក្នុងមួយប៉ព្រិចភ្នែក។ បើខ្ញុំនៅតែរឹងទទឹង ហើយមិនព្រមភ្ញាក់ខ្លួន បើខ្ញុំមិនឆ្លៀតពេលដើម្បីដេញតាមសេចក្ដីពិតទេ ហើយដល់ពេលដែលកិច្ចការរបស់ព្រះជាម្ចាស់បញ្ចប់ទៅ ខ្ញុំនៅតែមិនបានបំពាក់បំប៉នខ្លួនឯងដោយសេចក្ដីពិតឲ្យបានគ្រប់គ្រាន់ ហើយនិស្ស័យរបស់ខ្ញុំមិនបានផ្លាស់ប្ដូរនោះ ខ្ញុំនឹងធ្លាក់ចូលក្នុងមហន្តរាយ ហើយដល់ពេលនោះ វាហួសពេលនឹងស្ដាយក្រោយបាត់ទៅហើយ។ ហេតុការណ៍ជណ្ដើរយន្តនេះ បានដាស់ខ្ញុំឲ្យភ្ញាក់ខ្លួន។ ពេលមហន្តរាយមកដល់ គ្មានអ្នកណាក្រៅពីព្រះជាម្ចាស់ ដែលអាចសង្គ្រោះខ្ញុំបានឡើយ។ ហេតុការណ៍នេះ មិនមែនព្រះជាម្ចាស់ចង់យកជីវិតខ្ញុំទេ ប៉ុន្តែគឺជាការដាស់តឿនខ្ញុំឱ្យឆ្លុះបញ្ចាំងពីជីវិត និងឲ្យមើលឃើញយ៉ាងច្បាស់ពីគ្រោះថ្នាក់ ដែលកេរ្តិ៍ឈ្មោះ និងផលប្រយោជន៍បានបង្កដល់ខ្ញុំវិញទេ ដើម្បីឲ្យខ្ញុំអាចភ្ញាក់ខ្លួនទាន់ពេល និងដើរលើផ្លូវត្រូវក្នុងជីវិត។

ក្រោយមក ប្រធានកងពលតូចសន្តិសុខជាតិ បានទូរសព្ទមកម្ដងទៀត ដើម្បីសួរនាំពីទីតាំងរបស់ខ្ញុំ ហើយថែមទាំងបាននិយាយថា ខ្ញុំមានសំណុំរឿងនៅប៉ូលិស ដូច្នេះ រាល់ពេលខ្ញុំធ្វើដំណើរទៅណាឆ្ងាយ ខ្ញុំត្រូវតែរាយការណ៍ប្រាប់គាត់។ បើពួកគេដឹងថា ខ្ញុំនៅតែជឿលើព្រះជាម្ចាស់ ពួកគេនឹងចាប់ខ្លួនខ្ញុំមិនខាន។ ខ្ញុំពិតជាមានការខឹងសម្បារយ៉ាងខ្លាំង ហើយក៏បានឃើញថា ដរាបណាខ្ញុំនៅតែធ្វើការក្នុងប្រព័ន្ធរបស់បក្សកុម្មុយនីស្តចិន ខ្ញុំនឹងត្រូវពួកគេចងរឹតយ៉ាងជាប់ ដែលមិនអាចបំពេញភារកិច្ចរបស់ខ្ញុំបានទាល់តែសោះ។ រឿងនេះកាន់តែធ្វើឲ្យខ្ញុំដាច់ចិត្ត បោះបង់ការងាររបស់ខ្ញុំចោល។ អំឡុងពេលវិស្សមកាលរដូវក្ដៅ ខ្ញុំបានបំពេញភារកិច្ចជាមួយបងប្អូនប្រុសស្រី។ ពេលដែលគ្មានការងារមកជំពាក់ជំពិន ចិត្តរបស់ខ្ញុំមានភាពស្ងប់ជាងមុនច្រើន ហើយខ្ញុំក៏បានអានព្រះបន្ទូលរបស់ព្រះជាម្ចាស់ និងចូលរួមការជួបជុំជាធម្មតាដែរ។ ថ្ងៃមួយ អ្នកមើលការខុសត្រូវ បានសួរខ្ញុំថា តើខ្ញុំស្ម័គ្រចិត្តបំពេញភារកិច្ចពេញម៉ោងដែរឬទេ ហើយគាត់ក៏បានអានព្រះបន្ទូលរបស់ព្រះជាម្ចាស់មួយវគ្គឲ្យខ្ញុំស្ដាប់៖ «នៅពេលអ្នករាល់គ្នាដើរតាមព្រះជាម្ចាស់ ត្រូវនៅឱ្យឆ្ងាយពីកន្លែងនៃអំពើបាប ហើយនៅឱ្យឆ្ងាយពីក្រុមមនុស្សទុច្ចរិត យ៉ាងហោចណាស់ ក៏គំនិតនិងដួងចិត្តរបស់អ្នក នឹងមិនបន្តរងទុក្ខដោយសេចក្ដីពុករលួយ និងការជាន់ឈ្លីពីសំណាក់សាតាំងដែរ។ អ្នកបានមកដល់ដីបរិសុទ្ធមួយកន្លែង បានចូលមកចំពោះព្រះជាម្ចាស់។ តើនេះមិនមែនសំណាងល្អអស្ចារ្យទេឬអី? មនុស្សចាប់ជាតិសាជាថ្មី ពីមួយជំនាន់ទៅមួយជំនាន់ រហូតមកទល់ពេលសព្វថ្ងៃនេះ ហើយតើពួកគេមានឱកាសបែបនេះច្រើនប៉ុនណា? មានតែមនុស្សដែលកើតនៅក្នុងគ្រាចុងក្រោយនេះទេ ដែលមានឱកាសបែបនេះ មិនអ៊ីចឹង? នេះគឺជារឿងដ៏ល្អខ្លាំងណាស់! នេះមិនមែនជារឿងខាតបង់នោះទេ វាជាសំណាងល្អបំផុត។ អ្នកគួរតែសប្បាយចិត្តខ្លាំងទើបត្រូវ! ក្នុងនាមជាភាវៈដែលព្រះបង្កើតមក ក្នុងចំណោមភាវៈទាំងឡាយ ក្នុងចំណោមមនុស្សពីរបីពាន់លាននាក់នៅលើផែនដីនេះ តើមានមនុស្សប៉ុន្មាននាក់ដែលមានឱកាសក្នុងការធ្វើបន្ទាល់អំពីកិច្ចការរបស់ព្រះអាទិករនៅក្នុងអត្តសញ្ញាណជាភាវៈដែលព្រះបង្កើតមក ដើម្បីបំពេញភារកិច្ចនិងទំនួលខុសត្រូវរបស់ពួកគេក្នុងចំណោមកិច្ចការរបស់ព្រះជាម្ចាស់ទៅ? តើនរណាដែលមានឱកាសបែបនេះ? តើមានមនុស្សបែបនេះច្រើនដែរឬទេ? មានតិចតួចខ្លាំងណាស់! តើមានផលធៀបប៉ុន្មាន? មួយក្នុងមួយម៉ឺននាក់? អត់ទេ គឺតិចជាងនេះទៅទៀត! ជាពិសេស អ្នករាល់គ្នាដែលអាចប្រើប្រាស់ជំនាញរបស់ខ្លួន និងចំណេះដឹងដែលអ្នករាល់បានរៀនសូត្រ ដើម្បីបំពេញភារកិច្ចរបស់ខ្លួន តើអ្នកមិនមែនមានព្រះពរខ្លាំងទេឬអី? អ្នកពុំបានធ្វើបន្ទាល់ពីមនុស្សឡើយ ហើយអ្វីដែលអ្នកធ្វើ ក៏មិនមែនជារបរចិញ្ចឹមជីវិតដែរ។ បុគ្គលដែលអ្នកបម្រើ គឺជាព្រះអាទិករ។ នេះគឺជារឿងដ៏ល្អ និងមានតម្លៃបំផុត! អ្នករាល់គ្នាគួរមានមោទនភាពទើបត្រូវ មែនអត់? (យើងគួរមានមោទនភាពមែន។) នៅពេលបំពេញភារកិច្ចរបស់ខ្លួន អ្នករាល់គ្នាទទួលបានការស្រោចស្រព និងការទំនុកបម្រុងពីព្រះជាម្ចាស់។ ជាមួយនឹងមជ្ឈដ្ឋានិងឱកាសដ៏ល្អបែបនេះ ប្រសិនបើអ្នកពុំទទួលបានអ្វីដែលសំខាន់ចាំបាច់ទេ ប្រសិនបើអ្នកពុំទទួលបានសេចក្ដីពិតទេ ដូច្នេះ តើអ្នកនឹងមិនមែនមានអារម្មណ៍ស្ដាយក្រោយអស់មួយជីវិតទេឬអី? ដូច្នេះ អ្នករាល់គ្នាត្រូវតែចាប់យកឱកាសដើម្បីបំពេញភារកិច្ចរបស់ខ្លួន ហើយមិនត្រូវបណ្ដោយឱ្យឱកាសនេះកន្លងផុតទៅនោះទេ។ នៅពេលបំពេញភារកិច្ច ត្រូវដេញតាមសេចក្ដីពិតឱ្យអស់ពីចិត្ត ហើយត្រូវយកសេចក្ដីពិតឱ្យបាន។ នេះគឺជារឿងមានតម្លៃបំផុតដែលអ្នកអាចធ្វើបាន ជាជីវិតដែលមានតម្លៃបំផុត! គ្មានមនុស្សណា ឬក្រុមមនុស្សណាក្នុងចំណោមភាវៈដែលព្រះបានបង្កើតមក ដែលទទួលបានព្រះពរច្រើនជាងអ្នករាល់គ្នាឡើយ។ តើពួកអ្នកមិនជឿព្រះរស់នៅដើម្បីអ្វី? ពួកគេរស់នៅដើម្បីចាប់កំណើតជាថ្មី និងដើម្បីការសប្បាយខាងលោកីយ៍។ តើអ្នករាល់គ្នារស់នៅដើម្បីអ្វី? អ្នករស់នៅដើម្បីបំពេញភារកិច្ចក្នុងនាមជាភាវៈដែលព្រះបានបង្កើតមក។ ជីវិតបែបនេះ គឺមានតម្លៃធំធេងខ្លាំងណាស់!» («តាមរយៈការប្រគល់ដួងចិត្តរបស់ខ្លួនថ្វាយទៅព្រះជាម្ចាស់ នោះគេអាចទទួលបានសេចក្តីពិត» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ពេលខ្ញុំសញ្ជឹងគិតលើព្រះបន្ទូលរបស់ព្រះជាម្ចាស់ ខ្ញុំក៏យល់ថា បើយើងចង់រស់នៅក្នុងជីវិតដ៏មានតម្លៃ និងមានន័យ យើងត្រូវតែដេញតាមសេចក្ដីពិត បំពេញភារកិច្ចរបស់យើង និងអានព្រះបន្ទូលរបស់ព្រះជាម្ចាស់ឲ្យបានច្រើន ដើម្បីយល់ពីសេចក្ដីពិតឲ្យបានកាន់តែច្រើន។ មានតែធ្វើបែបនេះទេ ទើបយើងអាចមានការវែកញែកដឹងអំពីលទ្ធិខុសឆ្គង ភាពខុសឆ្គង និងឧបាយកលផ្សេងៗរបស់សាតាំង ហើយរួចផុតពីចំណង និងការគ្រប់គ្រងរបស់សាតាំង ដើម្បីរស់នៅក្នុងពន្លឺបាន។ ខ្ញុំក៏ដូចគ្នាដែរ។ ខ្ញុំមិនត្រឹមតែមានបំណងប្រាថ្នាយ៉ាងខ្លាំងចំពោះកេរ្តិ៍ឈ្មោះ និងឋានៈប៉ុណ្ណោះទេ ប៉ុន្តែខ្ញុំថែមទាំងមាននិស្ស័យពុករលួយជាច្រើន ដូចជាភាពអាត្មានិយម ភាពរឹងទទឹង និងភាពក្រអឺតក្រទមផងដែរ។ បើខ្ញុំមិនបានអានព្រះបន្ទូលរបស់ព្រះជាម្ចាស់ដោយមនសិកា និងឆ្លងកាត់ការជំនុំជម្រះ និងការវាយផ្ចាលពីព្រះបន្ទូលរបស់ទ្រង់ទេ និស្ស័យពុករលួយទាំងនេះនឹងមិនអាចដោះស្រាយបានឡើយ ហើយខ្ញុំនឹងនៅតែរស់នៅក្នុងការឈឺចាប់ និងសេចក្ដីងងឹតដដែល។ ការបោះបង់ការងាររបស់ខ្ញុំ នឹងផ្ដល់ពេលឲ្យខ្ញុំកាន់តែច្រើន ដើម្បីបំពេញភារកិច្ចរបស់ខ្ញុំ ដេញតាមសេចក្ដីពិត ដើម្បីដោះស្រាយសេចក្ដីពុករលួយរបស់ខ្ញុំ និងរស់នៅចំពោះព្រះជាម្ចាស់។ ជីវិតបែបនេះទើបជាជីវិតដែលមានសុភមង្គលបំផុត។ ដូចដែលព្រះជាម្ចាស់មានព្រះបន្ទូលថា៖ «នៅពេលអ្នករាល់គ្នាដើរតាមព្រះជាម្ចាស់ ត្រូវនៅឱ្យឆ្ងាយពីកន្លែងនៃអំពើបាប ហើយនៅឱ្យឆ្ងាយពីក្រុមមនុស្សទុច្ចរិត យ៉ាងហោចណាស់ ក៏គំនិតនិងដួងចិត្តរបស់អ្នក នឹងមិនបន្តរងទុក្ខដោយសេចក្ដីពុករលួយ និងការជាន់ឈ្លីពីសំណាក់សាតាំងដែរ។ អ្នកបានមកដល់ដីបរិសុទ្ធមួយកន្លែង បានចូលមកចំពោះព្រះជាម្ចាស់។ តើនេះមិនមែនសំណាងល្អអស្ចារ្យទេឬអី?» ពេលនោះ ខ្ញុំក៏នឹកឃើញដល់ពេត្រុស។ គាត់បានលះបង់អ្វីៗគ្រប់យ៉ាង ដើម្បីដើរតាមព្រះអម្ចាស់យេស៊ូវ ហើយបានដេញតាមសេចក្ដីពិត និងការចុះចូលចំពោះព្រះជាម្ចាស់ពេញមួយជីវិតរបស់គាត់។ ក្រោយពីឆ្លងកាត់ការល្បងលរាប់រយដង ទីបំផុត គាត់ត្រូវបានព្រះជាម្ចាស់ធ្វើឲ្យគ្រប់លក្ខណ៍។ ជីវិតបែបនេះទើបជាជីវិតដែលមានន័យ និងមានតម្លៃបំផុត។ នៅពេលយល់ពីរឿងនេះ ខ្ញុំក៏ទទួលបានសេចក្ដីជំនឿ និងបានចាប់ផ្ដើមរៀបចំខ្លួនចាកចេញពីផ្ទះ ដើម្បីបំពេញភារកិច្ចរបស់ខ្ញុំ។

នៅពេលដែលខ្ញុំកំពុងរៀបចំសរសេរសំបុត្រលាឈប់ពីការងារ ស្រាប់តែខ្ញុំទទួលបានលិខិតតែងតាំងឋានន្តរស័ក្តិវិជ្ជាជីវៈជាន់ខ្ពស់ ពីមន្ទីរអប់រំថ្នាក់ក្រុង។ ដោយមានលិខិតនេះ ខ្ញុំអាចរីករាយនឹងប្រាក់បៀវត្សរ៍ និងអត្ថប្រយោជន៍ក្នុងនាមជាគ្រូបង្រៀនជាន់ខ្ពស់បាន។ ខ្ញុំមិនត្រឹមតែទទួលបានការគោរពនៅកន្លែងធ្វើការប៉ុណ្ណោះទេ តែប្រាក់ខែប្រចាំឆ្នាំរបស់ខ្ញុំក៏នឹងកើនឡើងជាងមួយម៉ឺនយ័នផងដែរ។ មិនយូរប៉ុន្មាន ប្រធានផ្នែកបង្រៀនរបស់សាលា បានប្រាប់ឲ្យខ្ញុំបំពេញទម្រង់បែបបទ សម្រាប់ពានរង្វាន់គ្រូបង្រៀនឆ្នើមនៅថ្នាក់ស្រុក។ ខ្ញុំស្ទើរតែមិនជឿទាល់តែសោះ។ ក្នុងចំណោមគ្រូបង្រៀនជាងមួយរយនាក់នៅក្នុងសាលា គឺមានតែពីរនាក់ប៉ុណ្ណោះក្នុងមួយឆ្នាំ។ នេះគឺជាកិត្តិយស ដែលគ្រូបង្រៀនគ្រប់រូបតែងតែស្រមៃចង់បាន! បើខ្ញុំមិនលាឈប់ទេ ពីរបីថ្ងៃទៀត ខ្ញុំអាចទៅសាលប្រជុំរបស់សាលាស្រុក ដើម្បីទទួលការទទួលស្គាល់ក្នុងទិវាគ្រូបង្រៀនបាន។ ឈ្មោះរបស់ខ្ញុំនឹងត្រូវចុះផ្សាយនៅក្នុងកាសែតអប់រំថ្នាក់ក្រុង ហើយខ្ញុំក៏នឹងទទួលបានប្រាក់រង្វាន់ពីសាលាផងដែរ។ ដោយមានកិត្តិយសទាំងពីរនេះនៅក្នុងដៃ ឆមាសក្រោយច្បាស់ជានាំមកឲ្យខ្ញុំនូវកិត្យានុភាពមិនខាន ហើយក៏មិនដឹងថាមានមិត្តរួមការងារប៉ុន្មាននាក់ទៀត ដែលនឹងច្រណែនខ្ញុំនោះទេ។ ប៉ុន្តែមិនយូរប៉ុន្មាន ខ្ញុំក៏បានដឹងថានេះគឺជាសេចក្ដីល្បួងរបស់សាតាំង។ ខ្ញុំបាននឹកឃើញព្រះបន្ទូលរបស់ព្រះជាម្ចាស់ថា៖ «ទាល់តែអ្នកក្រោកឈរឡើង ហើយធ្វើសង្គ្រាមជាមួយសាតាំង ដោយប្រើសេចក្ដីជំនឿរបស់អ្នកលើព្រះជាម្ចាស់ ព្រមទាំងការស្ដាប់បង្គាប់ និងការកោតខ្លាចដល់ព្រះជាម្ចាស់មកធ្វើជាគ្រឿងសាស្ត្រាវុធ ដើម្បីតយុទ្ធក្នុងសង្គ្រាមស្លាប់រស់ជាមួយសាតាំងនេះ ទើបអ្នកអាចយកឈ្នះលើសាតាំងទាំងស្រុងបាន និងធ្វើឱ្យវារត់គេច និងប្រែជាកំសាក ពេលណាវាឃើញអ្នក ដូច្នេះ ទើបវាបោះបង់ការវាយប្រហារ និងការចោទប្រកាន់របស់វាចំពោះអ្នកទាំងស្រុង។ ដល់ពេលនោះ ទើបអ្នកនឹងត្រូវសង្គ្រោះ ហើយមានសេរីភាពបាន» («កិច្ចការរបស់ព្រះជាម្ចាស់ និស្ស័យរបស់ព្រះជាម្ចាស់ និងព្រះជាម្ចាស់ផ្ទាល់ព្រះអង្គ II» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ សាតាំងបានដឹងថាខ្ញុំខ្វល់ខ្វាយពីកេរ្តិ៍ឈ្មោះ និងផលប្រយោជន៍ ដូច្នេះវាបានប្រើកិត្តិយសទាំងពីរនេះមកល្បួងខ្ញុំ ដោយសង្ឃឹមទាំងអសារបង់ថាធ្វើឲ្យខ្ញុំបន្តនៅកន្លែងធ្វើការ ដើម្បីប្រជែងយកកេរ្តិ៍ឈ្មោះ និងផលប្រយោជន៍ ហើយត្រូវវាបំផ្លាញ និងគ្រប់គ្រង។ សាតាំងតែងតែប្រើកេរ្តិ៍ឈ្មោះ និងផលប្រយោជន៍ ដើម្បីចងចិត្តខ្ញុំ និងរារាំងខ្ញុំមិនឲ្យដេញតាមសេចក្ដីពិត។ ខ្ញុំមិនអាចចាញ់បោកល្បិចរបស់វាម្ដងទៀតទេ។ អ្វីដែលសំខាន់បំផុតនោះគឺ ខ្ញុំមិនសុខចិត្តបាត់បង់ឱកាសក្នុងមួយពាន់ឆ្នាំមានម្តង ដែលព្រះជាម្ចាស់សង្គ្រោះមនុស្សលោកនេះឡើយ។ ខ្ញុំត្រូវតែបំពេញភារកិច្ចជាភាវៈដែលព្រះបានបង្កើត ប្រគល់ជីវិតទៅថ្ងៃមុខរបស់ខ្ញុំថ្វាយព្រះជាម្ចាស់ ហើយដេញតាមការសម្ដែងចេញនូវជីវិតដ៏មានន័យ។ ដូចដែលព្រះបន្ទូលរបស់ព្រះជាម្ចាស់ចែងថា៖ «ប្រសិនបើអ្នកមានឋានៈខ្ពង់ខ្ពស់ មានកេរ្តិ៍ឈ្មោះល្បីល្បាញ មានចំណេះដឹងដ៏លើសលប់ មានទ្រព្យសម្បត្តិហូរហៀរ និងមានការគាំទ្រពីមនុស្សជាច្រើន ក៏ប៉ុន្តែអ្នកនៅតែមិនជាប់ជំពាក់នឹងរឿងទាំងនេះ ហើយនៅតែមកចំពោះព្រះជាម្ចាស់ ដើម្បីទទួលយកការត្រាស់ហៅរបស់ទ្រង់ និងការផ្ទុកផ្ដាក់របស់ទ្រង់ ព្រមទាំងធ្វើអ្វីដែលព្រះជាម្ចាស់តម្រូវពីអ្នក នោះអ្វីៗគ្រប់យ៉ាងដែលអ្នកធ្វើ នឹងក្លាយជាបុព្វហេតុដ៏មានអត្ថន័យបំផុតនៅលើផែនដី និងជាកិច្ចការដ៏យុត្តិធម៌បំផុតរបស់មនុស្សជាតិ» («ឧបសម្ព័ន្ធ ២៖ ព្រះជាម្ចាស់មានអធិបតេយ្យភាពលើវាសនារបស់មនុស្សជាតិទាំងអស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ នៅក្នុងលោកនេះ គ្មានអ្វីដែលមានន័យ ឬមានតម្លៃជាងការបំពេញភារកិច្ចជាភាវៈដែលព្រះបានបង្កើតឲ្យបានល្អនោះទេ។ ពេលឆ្លុះបញ្ចាំងពីអតីតកាល ខ្ញុំបានខំប្រឹងធ្វើការ និងទទួលបានការកោតសរសើរពីថ្នាក់ដឹកនាំសាលា និងមាតាបិតាសិស្ស ប៉ុន្តែខ្ញុំមិនបានបំពេញភារកិច្ចខ្លួនឯងឲ្យបានល្អ ឬទទួលបានការសព្វព្រះហឫទ័យពីព្រះជាម្ចាស់ឡើយ ហើយចិត្តខ្ញុំនៅតែទទេស្អាតដដែល។ ពេលនេះ មហន្តរាយដ៏ធំសម្បើមបានចាប់ផ្ដើមហើយ ហើយពេលវេលាមិនរង់ចាំអ្នកណាឡើយ។ មនុស្សជាច្រើនមិនទាន់បានឮដំណឹងល្អនៃគ្រាចុងក្រោយរបស់ព្រះជាម្ចាស់នៅឡើយទេ ហើយក៏មិនទាន់មានការចង្អុលបង្ហាញត្រឹមត្រូវក្នុងជីវិតដែរ។ ខ្ញុំត្រូវប្រញាប់ផ្សាយដំណឹងល្អ ដើម្បីឲ្យមនុស្សកាន់តែច្រើនទទួលយកសេចក្ដីសង្គ្រោះរបស់ព្រះជាម្ចាស់។ នេះគឺជាបំណងព្រះហឫទ័យដ៏បន្ទាន់របស់ព្រះជាម្ចាស់។ នៅពេលយល់ពីរឿងនេះ ខ្ញុំក៏បានដាក់លិខិតលាឈប់ទៅនាយកសាលា។ នាយកសាលាមានការភ្ញាក់ផ្អើលយ៉ាងខ្លាំង ហើយនិយាយថា៖ «មនុស្សជាច្រើនកំពុងប្រជែងគ្នាយកងារនេះ តែអ្នកបែរជាចង់បោះបង់វាទៅវិញ។ អ្នកគួរតែគិតឲ្យបានច្បាស់! បើអ្នកបោះបង់ការងារដ៏ល្អបែបនេះ តើទៅថ្ងៃមុខអ្នកនឹងរស់នៅយ៉ាងដូចម្តេច? បើវាដោយសារតែបន្ទុកការងារ នោះឆ្នាំនេះយើងនឹងកាត់បន្ថយបន្ទុកការងារឲ្យអ្នក។ ខ្ញុំនឹងជួសជុលការិយាល័យរបស់ខ្ញុំ ហើយរៀបចំវាជាការិយាល័យហិរញ្ញវត្ថុសម្រាប់អ្នក។ ខ្ញុំសង្ឃឹមថា អ្នកនឹងនៅបន្តធ្វើការទៀត»។ ពេលឮសម្ដីនាយកសាលា ខ្ញុំលែងស្ទាក់ស្ទើរទៀតហើយ ហើយក៏សម្រេចចិត្តយ៉ាងដាច់អហង្ការថាត្រូវតែចាកចេញ។ ក្រោយពេលត្រឡប់មកផ្ទះវិញ ខ្ញុំបានទុកសំបុត្រមួយច្បាប់សម្រាប់ប៉ាខ្ញុំ ហើយបន្ទាប់មក ក៏យួរវ៉ាលិសចាកចេញពីផ្ទះ ដើម្បីទៅបំពេញភារកិច្ចរបស់ខ្ញុំ។

ខ្ញុំបានគិតដល់រឿងកន្លងមក ដែលខ្ញុំបានដេញតាមកេរ្តិ៍ឈ្មោះ និងផលប្រយោជន៍អស់ជាច្រើនឆ្នាំ ហើយគ្រាន់តែពេញចិត្តនឹងការជឿលើព្រះជាម្ចាស់នៅពេលទំនេរប៉ុណ្ណោះ ដោយមិនសូវបានបំពេញភារកិច្ច ហើយដឹងត្រឹមតែពីការររីករាយនឹងព្រះគុណរបស់ព្រះជាម្ចាស់ប៉ុណ្ណោះ។ ខ្ញុំគ្មានការវែកញែកដឹងអំពីនិស្ស័យពុករលួយ និងទស្សនៈខុសឆ្គងរបស់ខ្ញុំ ព្រមទាំងភាពពិសពុលផ្សេងៗរបស់សាតាំងឡើយ ហើយនិស្ស័យនៃជីវិតរបស់ខ្ញុំ ក៏មិនបានផ្លាស់ប្ដូរទាល់តែសោះដែរ។ ពេលនេះ ខ្ញុំកំពុងបំពេញភារកិច្ចនៅក្នុងពួកជំនុំ ហើយការតែងតែអានព្រះបន្ទូលរបស់ព្រះជាម្ចាស់ បានធ្វើឲ្យខ្ញុំយល់ពីសេចក្ដីពិតជាច្រើន។ ជាធម្មតា ពេលខ្ញុំបញ្ចេញឲ្យឃើញនូវនិស្ស័យពុករលួយណាមួយ បងប្អូនប្រុសស្រីតែងតែចង្អុលបង្ហាញឱ្យខ្ញុំឃើញ ហើយពួកគេប្រកបគ្នាជាមួយខ្ញុំ ព្រមទាំងជួយខ្ញុំដោយប្រើព្រះបន្ទូលរបស់ព្រះជាម្ចាស់។ ខ្ញុំទទួលបានការស្គាល់ពីខ្លួនឯងខ្លះៗ ហើយជីវិតរបស់ខ្ញុំ ក៏មានការរីកចម្រើនខ្លះដែរ។ ចេញពីជម្រៅចិត្តខ្ញុំ ខ្ញុំមានអារម្មណ៍ថា ការដើរតាមព្រះជាម្ចាស់ គឺជាជម្រើសដ៏ល្អបំផុត ដែលខ្ញុំបានជ្រើសរើសនៅក្នុងជីវិតនេះ។ អរព្រះគុណព្រះជាម្ចាស់!


១៣. គ្មានការបែងចែកឋានៈរវាងភារកិច្ចផ្សេងៗគ្នាទេ

ដោយ លីន សេន ប្រទេសចិន

កាលខ្ញុំធំដឹងក្ដី បុរសតែងតែជាអ្នកគ្រប់គ្រងក្នុងគ្រួសារខ្ញុំ ហើយប៉ារបស់ខ្ញុំមានសិទ្ធិសម្រេចចុងក្រោយលើអ្វីៗទាំងអស់ គាត់មិនដែលធ្វើការងារផ្ទះសោះ ការងារដូចជាដាំស្ល បោកគក់ និងសម្អាត គឺជាការងាររបស់ម៉ាក់ខ្ញុំ និងបងស្រីខ្ញុំ។ គាត់តែងតែបង្រៀនខ្ញុំ និងបងប្អូនប្រុសរបស់ខ្ញុំថា «បុរសគួរតែធ្វើការនៅខាងក្រៅផ្ទះ ហើយស្ត្រីគួរតែចាត់ចែងការងារផ្ទះ» ហើយថាការធ្វើស្រែចម្ការ និងការរកលុយគឺជាការងាររបស់បុរស ខណៈដែលការចម្អិនអាហារ និងការបោកគក់ គឺជាកិច្ចការផ្ទះរបស់ស្ត្រី។ តាមរយៈពាក្យសម្ដី និងសកម្មភាពរបស់ប៉ាខ្ញុំ បងប្រុសៗរបស់ខ្ញុំទាំងអស់បានក្លាយជាមេគ្រួសាររៀងៗខ្លួន បន្ទាប់ពីពួកគាត់រៀបការរួច ហើយមិនដែលធ្វើការងារផ្ទះសោះ។ ខ្ញុំចង់ធ្វើដូចជាពួកគាត់ដែរ ព្រោះខ្ញុំមានអារម្មណ៍ថា នោះជាមធ្យោបាយតែមួយគត់ដើម្បីមានឥរិយាបថ និងសេចក្ដីថ្លៃថ្នូរជាបុរសពិតប្រាកដ។ បន្ទាប់ពីខ្ញុំរៀបការរួច ប្រពន្ធខ្ញុំជាស្ត្រីមេផ្ទះដ៏មានសីលធម៌ និងមានសមត្ថភាពខ្ពស់ ដែលបានទទួលបន្ទុកកិច្ចការផ្ទះទាំងអស់។ ពេលខ្លះអំឡុងពេលញ៉ាំអាហារ គាត់ថែមទាំងដួសបាយសម្លរដាក់ចានឱ្យខ្ញុំទៀតផង។ រឿងនេះធ្វើឲ្យខ្ញុំមានអារម្មណ៍កាន់តែខ្លាំងថា ក្នុងនាមជាបុរសម្នាក់ ខ្ញុំមិនគួរធ្វើកិច្ចការផ្ទះដូចជាបោកគក់ ដេរប៉ាក់ ឬមើលថែរក្សាកូនឡើយ។ នោះសុទ្ធតែជាការងាររបស់ស្ត្រី។ បើខ្ញុំធ្វើការងារទាំងនោះ វាពិតជាអាម៉ាស់ និងអន់ថោកសម្រាប់ខ្ញុំ។ ក្រោយមក បន្ទាប់ពីប្រពន្ធខ្ញុំសម្រាលកូនរួច រាល់ពេលខ្ញុំត្រលប់ពីការងារមកដល់ផ្ទះ ខ្ញុំឃើញគាត់ព្យាយាមដាំស្ល និងធ្វើការងារផ្ទះទាំងកំពុងបីកូន។ ខ្ញុំចង់ជួយគាត់ ប៉ុន្តែបន្ទាប់មកខ្ញុំគិតថា តើវាជាការអាម៉ាស់ប៉ុណ្ណាទៅ បើគេដឹងថាបុរសពេញវ័យដូចខ្ញុំកំពុងធ្វើការងារបែបនោះ។ ដូច្នេះ ខ្ញុំគ្រាន់តែចេញទៅលេងបៀរវិញ ជាជាងជួយប្រពន្ធខ្ញុំធ្វើការងារផ្ទះ។ បន្ទាប់ពីខ្ញុំបានទទួលយកកិច្ចការរបស់ព្រះនៅគ្រាចុងក្រោយ ខ្ញុំពិតជាពេញចិត្តក្នុងការអានព្រះបន្ទូលរបស់ព្រះជាម្ចាស់។ តាមរយៈព្រះបន្ទូលរបស់ព្រះជាម្ចាស់ ខ្ញុំបានដឹងថា ដើម្បីជឿលើព្រះជាម្ចាស់ ខ្ញុំត្រូវតែអនុវត្តសេចក្ដីពិតក្នុងគ្រប់កិច្ចការទាំងអស់ និងសម្ដែងចេញភាពជាមនុស្សធម្មតា។ ខ្ញុំមិនអាចគ្រាន់តែឲ្យអ្នកដទៃបម្រើខ្ញុំបានទេ ដែលនោះពិតជាមិនសមហេតុផលឡើយ។ ចាប់ពីពេលនោះមក ខ្ញុំក៏ចាប់ផ្ដើមជួយប្រពន្ធខ្ញុំធ្វើកិច្ចការផ្ទះខ្លះៗ រៀនធ្វើម្ហូប លាងបន្លែ និងសម្អាត។

មានថ្ងៃមួយក្នុងខែមករា ឆ្នាំ២០២៣ អ្នកដឹកនាំបាននិយាយថា លំនៅឋានទទួលភ្ញៀវមួយកំពុងប្រឈមនឹងហានិភ័យសន្តិសុខ ហើយប្អូនស្រីៗវ័យក្មេងដែលស្នាក់នៅទីនោះចាំបាច់ត្រូវផ្លាស់ប្តូរចេញភ្លាមៗ។ គាត់បានស្នើឱ្យខ្ញុំទទួលពួកគេស្នាក់នៅបណ្ដោះអាសន្ន ហើយបាននិយាយថា ពួកគេនឹងផ្លាស់ចេញបន្ទាប់ពីចូលឆ្នាំរួច នៅពេលរកបានលំនៅឋានទទួលភ្ញៀវដែលសមរម្យ។ ខ្ញុំបានគិតក្នុងចិត្តថា «ខ្ញុំជាបងប្រុសម្នាក់។ ចំណាយពេលពេញមួយថ្ងៃនៅជិតចង្ក្រានបាយ វាពិតជាការបន្ទាបបន្ថោក និងឆ្គងខ្លាំងណាស់! ហេតុអ្វីបានជាអ្នកដឹកនាំរៀបចំឱ្យខ្ញុំទទួលបន្ទុកទទួលភ្ញៀវ? តើគាត់គ្រាន់តែចង់ធ្វើឲ្យខ្ញុំពិបាកឬ?» ប៉ុន្តែបន្ទាប់មកខ្ញុំបានគិតថា «ខ្ញុំបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ។ ប្រសិនបើខ្ញុំបដិសេធភារកិច្ចនេះ តើអ្នកដឹកនាំនឹងមិននិយាយថា ខ្ញុំមិនមែនជាអ្នកដែលដេញតាមសេចក្ដីពិតទេឬ? ម្យ៉ាងវិញទៀត ផ្ទះរបស់ខ្ញុំពិតជាសមរម្យសម្រាប់ការស្នាក់នៅ។ ហើយទោះប្រពន្ធខ្ញុំត្រូវបានបោសសម្អាតចេញពីពួកជំនុំក៏ដោយ ក៏គាត់នៅតែគាំទ្រខ្ញុំក្នុងការបំពេញភារកិច្ចរបស់ខ្ញុំ ហើយកូនពីរនាក់របស់ខ្ញុំក៏មិនជំទាស់ដែរ។ វាពិតជាល្អឥតខ្ចោះសម្រាប់ប្អូនស្រីៗវ័យក្មេងក្នុងការចំណាយពេលចូលឆ្នាំថ្មីនៅផ្ទះរបស់ខ្ញុំ។ អ្វីដែលពិសេសជាងនេះ អ្នកដឹកនាំគ្រាន់តែស្នើឱ្យខ្ញុំទទួលពួកគេស្នាក់នៅបណ្ដោះអាសន្នប៉ុណ្ណោះ។ ពួកគេនឹងផ្លាស់ចេញភ្លាមៗនៅពេលរកបានលំនៅឋានទទួលភ្ញៀវដែលសមរម្យ»។ ដោយគិតដូច្នេះ ខ្ញុំក៏បានយល់ព្រម។ ប៉ុន្តែនៅពេលដល់ពេលត្រូវទទួលពួកគេស្នាក់នៅ ផ្នត់គំនិតដែលថា «បុរសគួរតែធ្វើការនៅខាងក្រៅផ្ទះ ហើយស្ត្រីគួរតែចាត់ចែងការងារផ្ទះ» ក៏បានលេចឡើងម្ដងទៀត។ ដោយសារប្រពន្ធខ្ញុំធ្វើការនៅហាងលក់អាហារពេលព្រឹក ខ្ញុំជាអ្នកដែលធ្វើអាហារពេលព្រឹក និងអាហារថ្ងៃត្រង់នៅផ្ទះរាល់ថ្ងៃ។ ប្រពន្ធខ្ញុំបានរំឭកខ្ញុំជាច្រើនដងថា៖ «បងគួរពាក់អាវអៀម និងដៃអាវការពារ នៅពេលបងធ្វើម្ហូប បើមិនដូច្នោះ ខោអាវរបស់បងនឹងប្រឡាក់ពិបាកបោក»។ ខ្ញុំក៏និយាយយល់ព្រមដែរ ប៉ុន្តែខ្ញុំមិនដែលធ្វើវាមួយដងណាឡើយ។ ខ្ញុំបានគិតថា «គាត់ចង់ឱ្យខ្ញុំពាក់ដៃអាវការពារ និងអាវអៀមឬ? តើខ្ញុំនឹងមើលទៅដូចម្ដេច? ខ្ញុំនឹងមើលទៅដូចជាស្ត្រីមេផ្ទះចំណាស់ម្នាក់! បើប្អូនស្រីៗឃើញខ្ញុំបែបនោះ តើវាធ្វើឱ្យខ្ញុំខ្មាស់គេប៉ុណ្ណាទៅ? ការដាំស្ល និងការបោកគក់ គឺជាការងារដែលបងប្អូនស្រីៗត្រូវធ្វើ មិនមែនជាការងាររបស់បងប្អូនប្រុសៗនោះទេ។ ប្រសិនបើបងប្អូនប្រុសស្រីរបស់ខ្ញុំដឹងថាខ្ញុំធ្វើការជាអ្នកទទួលភ្ញៀវ ពួកគេប្រាកដជាមើលងាយខ្ញុំមិនខាន។ ខ្ញុំស្ទើរតែមិនជឿទាល់តែសោះថា ខ្ញុំដែលជាបងប្រុសម្នាក់ធ្លាប់តែធ្វើការងារខាងអត្ថបទ បែរជាមកក្លាយជាចុងភៅអាជីពម្នាក់ទៅវិញ!» មួយរយៈក្រោយមក អ្នកដឹកនាំបានចាត់ចែងឱ្យប្អូនស្រីម្នាក់ទៀតមករស់នៅក្នុងផ្ទះរបស់ខ្ញុំ ហើយមើលទៅបងប្អូនស្រីៗទាំងនោះហាក់ដូចជាគ្មានគម្រោងនឹងរើចេញទាល់តែសោះ។ ខ្ញុំបានគិតក្នុងចិត្តថា «តើពួកគាត់មិនបាននិយាយទេអីថា នឹងរើចេញក្រោយបុណ្យចូលឆ្នាំហើយនោះ? ម៉េ្ដចក៏មានមនុស្សមករស់នៅផ្ទះខ្ញុំថែមរហូតអីចឹង? ការងារដាំស្លរាល់ថ្ងៃនេះ គឺពិតជាបង្អាប់កិត្តិយសខ្ញុំណាស់។ តើនៅពេលណា ទើបរឿងទាំងអស់នេះចប់ទៅវិញ?» ខ្ញុំមានអារម្មណ៍ថាថប់ដង្ហើមដោយសារតែភាពអវិជ្ជមាន ហើយខ្ញុំក៏ឈប់យកចិត្តទុកដាក់លើការដាំស្លទៀតដែរ គឺធ្វើឱ្យតែរួចៗពីដៃប៉ុណ្ណោះ។ បាយដែលខ្ញុំដាំ បើមិនរឹងពេក ក៏ជ្រាយពេកដែរ ហើយម្ហូបដែលខ្ញុំឆាវិញ បើមិនប្រៃខ្លាំង គឺសាបឈឹងតែម្តង។ ប៉ុន្តែខ្ញុំមិនបានឆ្លុះបញ្ចាំងពីខ្លួនឯងទាល់តែសោះ ខ្ញុំថែមទាំងមានអារម្មណ៍ថា គ្រាន់តែអាចធ្វើម្ហូបដាក់លើតុឱ្យរួចរាល់បាន គឺល្អណាស់ទៅហើយ។ ក្រោយមក ពួកគាត់ក៏ចាប់ផ្តើមផ្តល់មតិឱ្យខ្ញុំ ដោយនិយាយថា មីដែលខ្ញុំចម្អិនគឺនៅឆៅ ហើយចំណែកឯគ្រាប់អំបិលនៅក្នុងម្ហូបត្រជាក់វិញ គឺនៅមិនទាន់រលាយអស់នៅឡើយទេ។ ពេលឮបែបនេះ ធ្វើឱ្យខ្ញុំមានអារម្មណ៍កាន់តែមិនល្អខ្លាំងជាងមុនទៅទៀត។ «វាជាការបន្ទាបតម្លៃខ្លួនណាស់ទៅហើយ សម្រាប់បុរសពេញវ័យដូចជាខ្ញុំ ដែលត្រូវមកដាំស្លឱ្យពួកអ្នកឯងពេញមួយថ្ងៃដូច្នេះនោះ ចុះទម្រាំឥឡូវនេះពួកអ្នកឯងចាប់កំហុសគ្រប់រឿងដូច្នេះទៀត? មិនអាចអត់ទ្រាំបានឡើយ!» ក្នុងចិត្តរបស់ខ្ញុំ ខ្ញុំគ្រាន់តែចង់ឱ្យពួកគេរើចេញឱ្យបានឆាប់ជាងនេះប៉ុណ្ណោះ។ ក្រោយមក ខ្ញុំបានដឹងថាសភាពរបស់ខ្ញុំគឺខុស ដូច្នេះខ្ញុំបានអធិស្ឋានសុំឱ្យព្រះជាម្ចាស់ដឹកនាំខ្ញុំ ក្នុងការស្វែងយល់ពីបញ្ហាផ្ទាល់ខ្លួនរបស់ខ្ញុំ។

នៅពេលនោះ ខ្ញុំបានឮទំនុកបរិសុទ្ធនៃព្រះបន្ទូលរបស់ព្រះមួយបទដែលមានចំណងជើងថា៖

មនុស្សជាតិដើមដំបូងគឺជាភាវរស់ដែលមានវិញ្ញាណ

១  កាលពីដើមឡើយ ខ្ញុំបានបង្កើតមនុស្សជាតិ ពោលគឺខ្ញុំបានបង្កើតដូនតារបស់មនុស្សជាតិមក គឺអ័ដាម។ ទម្រង់ និងរូបអង្គត្រូវបានប្រទានដល់គាត់ ដែលពេញប្រៀបទៅដោយជីវិត ពេញប្រៀបទៅដោយថាមពល ហើយលើសពីនេះទៅទៀតនោះ គាត់មានសិរីល្អរបស់ខ្ញុំនៅជាមួយ។ នោះគឺជាថ្ងៃដ៏មានសិរីល្អ នៅពេលដែលខ្ញុំបានបង្កើតមនុស្សមក។ ក្រោយមក អេវ៉ាក៏ត្រូវបានបង្កើតចេញពីរូបកាយរបស់អ័ដាម ហើយនាងក៏ជាដូនតារបស់មនុស្សដែរ។ ហេតុនេះ មនុស្សដែលខ្ញុំបានបង្កើតមក ត្រូវបំពេញដោយខ្យល់ដង្ហើមរបស់ខ្ញុំ និងពេញប្រៀបទៅដោយសិរីល្អរបស់ខ្ញុំ។

២  ដំបូងឡើយ អ័ដាម «កើតចេញ» ពីស្នាព្រះហស្ដរបស់ខ្ញុំ ហើយជារូបអង្គតំណាងរបស់ខ្ញុំ។ ហេតុនេះ អត្ថន័យដំបូងរបស់ «អ័ដាម» គឺជាភាវៈមួយដែលខ្ញុំបានបង្កើតឡើង ពោរពេញទៅដោយអនុភាពជីវិតរបស់ខ្ញុំ ជ្រួតជ្រាបទៅដោយសិរីល្អរបស់ខ្ញុំ មានទម្រង់និងរូបអង្គ ហើយមានវិញ្ញាណមួយ និងខ្យល់ដង្ហើម។ គាត់ជាភាវៈដែលព្រះបានបង្កើតតែមួយគត់ ដែលមានវិញ្ញាណ មានសមត្ថភាពតំណាងឱ្យខ្ញុំបាន ហើយអាចមានរូបអង្គរបស់ខ្ញុំបាន និងដែលបានទទួលខ្យល់ដង្ហើមរបស់ខ្ញុំ។

៣  កាលដើមដំបូងឡើយ អេវ៉ា គឺជាមនុស្សទីពីរដែលទទួលបានការប្រទានខ្យល់ដង្ហើមជីវិត ជាស្នាព្រះហស្ដដែលខ្ញុំបានកំណត់។ ដូចនេះ អត្ថន័យដើមរបស់ «អេវ៉ា» គឺជាភាវៈដែលព្រះបានបង្កើត ដែលនឹងបន្តសិរីល្អរបស់ខ្ញុំ និងពេញទៅដោយថាមពលជីវិតរបស់ខ្ញុំ ហើយលើសពីនេះទៅទៀតនោះគឺទទួលបាននូវការប្រទានសិរីល្អរបស់ខ្ញុំផង។ អេវ៉ាកើតចេញពីអ័ដាម ដូចនេះ នាងក៏មានរូបអង្គរបស់ខ្ញុំដែរ ដ្បិតនាងជាមនុស្សទីពីរដែលត្រូវបានបង្កើតឡើងក្នុងរូបអង្គរបស់ខ្ញុំ។ អត្ថន័យដើមរបស់ «អេវ៉ា» គឺជាមនុស្សរស់ ដែលមានវិញ្ញាណមួយ សាច់ឈាម និងឆ្អឹង ជាទីបន្ទាល់ទីពីររបស់ខ្ញុំ ក៏ដូចជារូបអង្គទីពីររបស់ខ្ញុំក្នុងចំណោមមនុស្សជាតិដែរ។ ពួកគេជាដូនតារបស់មនុស្សជាតិ ជាអ្នកដែលមានតម្លៃ និងបរិសុទ្ធនៃមនុស្សជាតិ ហើយដើមឡើយ គឺជាភាវៈមានជីវិត ដែលត្រូវបានប្រទានវិញ្ញាណឱ្យ។

(ដកស្រង់ពី «អត្ថន័យនៃការធ្វើជាមនុស្សពិតប្រាកដម្នាក់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)

នៅពេលដែលខ្ញុំសញ្ជឹងគិតពីអត្ថបទចម្រៀង ខ្ញុំបានដឹងថា នៅពេលដែលព្រះបានបង្កើតមនុស្សជាតិដំបូងបង្អស់ គឺអ័ដាម និងអេវ៉ា ព្រះអង្គមិនដែលមានព្រះបន្ទូលថា មនុស្សប្រុសខ្ពង់ខ្ពស់ជាងមនុស្សស្រី ឬក៏មនុស្សស្រីមានឋានៈទាបជាងមនុស្សប្រុសនោះឡើយ។ នៅក្នុងព្រះនេត្ររបស់ព្រះជាម្ចាស់ មនុស្សប្រុស និងមនុស្សស្រីគឺស្មើគ្នា។ នៅក្នុងព្រះដំណាក់របស់ព្រះជាម្ចាស់ ក៏ដូចគ្នាដែរ។ ទោះជាបុគ្គលម្នាក់ៗបំពេញភារកិច្ចអ្វីក៏ដោយ ក៏ព្រះជាម្ចាស់មិនដែលមានព្រះបន្ទូលថា ភារកិច្ចខ្លះត្រូវតែធ្វើដោយបងប្អូនប្រុស ហើយភារកិច្ចខ្លះទៀតត្រូវតែធ្វើដោយបងប្អូនស្រីនោះឡើយ។ ប៉ុន្តែ ខ្ញុំទទួលបានការបង្រៀនដោយពាក្យសម្ដី និងសកម្មភាពរបស់ឪពុកខ្ញុំតាំងពីតូចមក ហើយខ្ញុំបានរស់នៅដោយផ្នត់គំនិតដែលជឿថាស្ត្រីអន់ជាងបុរស។ ខ្ញុំតែងតែបង្អាប់តម្លៃស្ត្រី និងមើលងាយកិច្ចការដូចជា ការដាំស្ល និងការបោកគក់ ដោយគិតថាការងារទាំងនោះសុទ្ធតែជាកិច្ចការសម្រាប់តែមនុស្សស្រីប៉ុណ្ណោះ។ ហេតុដូច្នេះហើយ ទើបខ្ញុំមានចិត្តដែលទាស់ទទឹងភារកិច្ចទទួលភ្ញៀវរបស់ខ្ញុំខ្លាំងម្ល៉េះ ហើយសូម្បីតែពេលដែលខ្ញុំធ្វើកិច្ចការនោះ ក៏ខ្ញុំធ្វើគ្រាន់តែបង្គ្រប់កិច្ចដែរ។ អ្វីគ្រប់យ៉ាងដែលខ្ញុំបានគិត និងបានធ្វើ គឺមិនស្របតាមបំណងព្រះហឫទ័យរបស់ព្រះជាម្ចាស់ឡើយ។ បន្ទាប់ពីបានដឹងខ្លួនពីបញ្ហានេះមក ខ្ញុំក៏មានចិត្តចង់ចុះចូល និងខិតខំបំពេញកាតព្វកិច្ចជាអ្នកទទួលភ្ញៀវរបស់ខ្ញុំដោយយកចិត្តទុកដាក់បំផុត។ បន្ទាប់ពីនោះមក នៅពេលដែលខ្ញុំចម្អិនមី ខ្ញុំបានរំងាស់វាឱ្យយូរជាងមុនបន្តិច ហើយខ្ញុំក៏បានប្រឡាក់គ្រឿងម្ហូបត្រជាក់ៗទុកជាមុនផងដែរ។ ខ្ញុំក៏បានចាប់ផ្ដើមគិតគូរពីការផ្លាស់ប្តូរមុខម្ហូបឱ្យបានប្លែកៗគ្នាផងដែរ។ នៅពេលដែលខ្ញុំឃើញបងប្អូនស្រីៗមួយចំនួនឈឺ និងក្អក ខ្ញុំបានធ្វើទឹកភេសជ្ជៈផ្លែសារីស្ងោរជាមួយស្ករក្រាមឱ្យពួកគាត់ផង។ នៅពេលដែលខ្ញុំទើបតែចាប់ផ្ដើមផ្លាស់ប្ដូរ បងប្អូនស្រីៗវ័យក្មេងទាំងនោះក៏បានផ្លាស់ចេញទៅបាត់ទៅ។

បន្ទាប់ពីពួកគេចាកចេញទៅ ខ្ញុំតែងតែសញ្ជឹងគិតថា៖ «ហេតុអ្វីបានជាខ្ញុំបញ្ចេញឱ្យឃើញការទាស់ទទឹងខ្លាំងម្ល៉េះ ក្នុងអំឡុងពេលដែលខ្ញុំបំពេញភារកិច្ចទទួលភ្ញៀវនោះ?» ក្រោយមក ខ្ញុំបានអានព្រះបន្ទូលរបស់ព្រះជាម្ចាស់ដែលបានលាតត្រដាងពីបញ្ហានៃផ្នត់គំនិតដែលជឿថាស្ត្រីអន់ជាងបុរស ហើយខ្ញុំក៏ទទួលបានការយល់ដឹងខ្លះៗអំពីខ្លួនឯង។ ព្រះដ៏មានគ្រប់ព្រះចេស្ដាមានបន្ទូលថា៖ «បុរសជាច្រើនគិតថា៖ 'ការងារផ្ទះដូចជាការបោកគក់ និងដេរប៉ះសម្លៀកបំពាក់ គឺសុទ្ធតែជារឿងដែលស្ត្រីគួរតែធ្វើ។ រាល់ពេលដែលខ្ញុំធ្វើកិច្ចការទាំងនេះ ខ្ញុំមានអារម្មណ៍ធុញទ្រាន់ ហើយខ្ញុំមានអារម្មណ៍ថាបាត់បង់ភាពជាបុរស'។ ... បុរសខ្លះមានគំនិតប្រកាន់យកបុរសជាធំបែបនេះ ពួកគេមើលងាយការងារផ្ទះដូចជាការមើលថែក្មេងៗ បោកខោអាវ ធ្វើម្ហូប និងបោសសម្អាត ហើយមិនសុខចិត្តធ្វើរឿងទាំងនេះឡើយ។ ទោះបីជាពួកគេធ្វើរឿងទាំងនេះក៏ដោយ ក៏ពួកគេធ្វើទាំងទើសទាល់ដែរ ដោយខ្លាចអ្នកដទៃមើលងាយពួកគេ។ ពួកគេគិតថា៖ 'ប្រសិនបើខ្ញុំតែងតែធ្វើការងារផ្ទះទាំងនេះ តើខ្ញុំមានអ្វីខុសពីមនុស្សស្រីទៅ?' តើការគិតរបស់ពួកគេមិនមានបញ្ហាទេឬ? (មានបញ្ហាមែន។) ... មនុស្សមកពីតំបន់មួយចំនួនប្រកាន់យកបុរសជាធំខ្លាំងណាស់ នេះហើយគឺជាលទ្ធផលនៃការជ្រួតជ្រាប និងឥទ្ធិពលពីគ្រួសាររបស់ពួកគេ ដែលមិនអាចប្រកែកបានឡើយ។ ដូច្នេះ តើការជ្រួតជ្រាបនេះបានធ្វើឱ្យខូចខាតដល់អ្នក ឬក៏ផ្ដល់ផលប្រយោជន៍ដល់អ្នក? (វាបានធ្វើឱ្យខូចខាតដល់ខ្ញុំ។) វាបានបង្កការខូចខាតយ៉ាងធំធេងដល់មនុស្ស» («របៀបដេញតាមសេចក្ដីពិត (១៤)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ «ឧទាហរណ៍៖ ឧបមាថាអ្នកគឺជាបងប្រុសម្នាក់ ហើយគេសុំឱ្យអ្នកធ្វើម្ហូប និងលាងចានសម្រាប់បងប្អូនប្រុសស្រីដទៃទៀតជារៀងរាល់ថ្ងៃ។ តើអ្នកអាចចុះចូលបានដែរឬទេ? (ខ្ញុំគិតថាបាន។) ប្រហែលជាអ្នកនឹងអាចធ្វើបានក្នុងរយៈពេលខ្លី ប៉ុន្តែតើអ្នកអាចចុះចូលបានដែរឬទេ ប្រសិនបើគេសុំឱ្យអ្នកបំពេញភារកិច្ចនេះក្នុងរយៈពេលយូរនោះ? (ខ្ញុំនឹងអាចចុះចូលបាន ប្រសិនបើខ្ញុំគ្រាន់តែបំពេញភារកិច្ចនេះម្ដងម្កាល។ ប្រសិនបើក្នុងរយៈពេលយូរជាងនេះ ខ្ញុំប្រហែលជាមិនអាចចុះចូលបានទេ។) នេះបង្ហាញថា អ្នកគ្មានការចុះចូលឡើយ។ តើអ្វីដែលបណ្ដាលឱ្យមនុស្សគ្មានការចុះចូល? (វាបណ្ដាលមកពីការដែលមនុស្សរក្សាសញ្ញាណប្រពៃណីនៅក្នុងចិត្តរបស់ខ្លួន។ ពួកគេគិតថា បុរសគួរតែធ្វើការនៅក្រៅផ្ទះ ហើយស្ត្រីគួរតែចាត់ចែងការងារក្នុងផ្ទះ ថាការធ្វើម្ហូបគឺជាការងាររបស់ស្ត្រី ហើយបងប្រុសម្នាក់នឹងបាត់បង់មុខមាត់ដោយសារតែការធ្វើម្ហូប។ នោះហើយជាមូលហេតុដែលវាមិនងាយស្រួលក្នុងការចុះចូលឡើយ។) ត្រឹមត្រូវហើយ។ មនុស្សធ្លាក់ចូលទៅក្នុងការរើសអើងភេទ នៅពេលនិយាយដល់ការបែងចែកការងារ។ បុរសៗគិតថា៖ 'យើងជាមនុស្សប្រុស គួរតែចេញទៅក្រៅរកស៊ីចិញ្ចឹមជីវិត។ ការងារផ្ទះដូចជាការធ្វើម្ហូប និងបោសសម្អាត គួរតែធ្វើដោយស្ត្រី។ យើងមិនគួរត្រូវបានគេប្រើឱ្យធ្វើរឿងនេះឡើយ'។ ប៉ុន្តែ ឥឡូវនេះគឺជាកាលៈទេសៈពិសេស ហើយគេសុំឱ្យអ្នកធ្វើរឿងនេះ ដូច្នេះ តើអ្នកត្រូវធ្វើដូចម្ដេច? តើអ្នកត្រូវតែដោះស្រាយការលំបាកអ្វីខ្លះ ដើម្បីអាចចុះចូលបាន? នេះគឺជាចំណុចសំខាន់នៃបញ្ហា។ អ្នកត្រូវតែជម្នះការរើសអើងភេទរបស់ខ្លួន។ មិនមានការងារណាដែលត្រូវតែធ្វើដោយបុរសនោះទេ ហើយក៏គ្មានការងារណាដែលត្រូវតែធ្វើដោយស្ត្រីនោះដែរ។ ជាដំបូង ចូរកុំបែងចែកការងារតាមរបៀបនេះឱ្យសោះ។ ថាតើនរណាម្នាក់បំពេញភារកិច្ចអ្វី មិនគួរត្រូវបានកំណត់ទៅតាមភេទរបស់គេឡើយ» («ការអនុវត្តសេចក្តីពិតគឺជាវិធីតែមួយប៉ុណ្ណោះដើម្បីទទួលបានការចូលទៅក្នុងជីវិត» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ព្រះបន្ទូលរបស់ព្រះជាម្ចាស់ បានលាតត្រដាងពីសភាពរបស់ខ្ញុំយ៉ាងច្បាស់។ ខ្ញុំបានគិតអំពីរបៀបដែលខ្ញុំរងឥទ្ធិពលពីពាក្យសម្ដី និងសកម្មភាពរបស់ឪពុកខ្ញុំ ក៏ដូចជាការចិញ្ចឹមបីបាច់ក្នុងគ្រួសារតាំងពីកុមារភាពមក ខ្ញុំតែងតែជឿថា «បុរសគឺខ្ពង់ខ្ពស់ជាងស្ត្រី» ហើយ «បុរសគួរតែធ្វើការនៅខាងក្រៅផ្ទះ ហើយស្ត្រីគួរតែចាត់ចែងការងារផ្ទះ»។ ខ្ញុំបានគិតថាកិច្ចការផ្ទះដូចជា ការបោកគក់ ការដាំស្ល និងការសម្អាត គឺសុទ្ធតែជាកិច្ចការដែលស្ត្រីគ្រប់គ្នាត្រូវធ្វើ ខណៈដែលបុរសគ្រាន់តែត្រូវការធ្វើស្រែចម្ការ ឬធ្វើការដើម្បីរកប្រាក់តែប៉ុណ្ណោះ។ ខ្ញុំធ្លាប់ជឿថា បុរសមានឋានៈខ្ពង់ខ្ពស់ជាងស្ត្រី ដូច្នេះហើយទើបភរិយាគួរតែបម្រើស្វាមីតាមធម្មតា ហើយប្រសិនបើបុរសធ្វើកិច្ចការផ្ទះវិញ នោះជាការបន្ទាបតម្លៃខ្លួន ហើយពួកគេនឹងត្រូវគេមើលងាយ។ ដូច្នេះហើយ មុនពេលខ្ញុំជឿលើព្រះជាម្ចាស់ ខ្ញុំមិនដែលធ្វើការងារផ្ទះឡើយ។ នៅពេលដែលខ្ញុំឃើញប្រពន្ធរបស់ខ្ញុំមមាញឹកធ្វើការងារផ្ទះបណ្ដើរពកូនបណ្ដើរ ខ្ញុំមានអារម្មណ៍មិនល្អ ហើយចង់ជួយគាត់ណាស់ ប៉ុន្តែបន្ទាប់មកខ្ញុំក៏នឹកឃើញថា មនុស្សប្រុសពេញវ័យដូចជាខ្ញុំ គួរតែប្រកាន់ខ្ជាប់នូវឫកពា និងសេចក្ដីថ្លៃថ្នូរឱ្យសមជាបុរសពិតប្រាកដម្នាក់។ ខ្ញុំគិតថាខ្ញុំនឹងបាក់មុខខ្លាំងណាស់ ប្រសិនបើអ្នកដទៃឃើញខ្ញុំធ្វើការងាររបស់មនុស្សស្រី ដូច្នេះខ្ញុំក៏ចេញទៅលេងបៀរនិងដើរលេងសប្បាយ ជំនួសឱ្យការជួយនាងធ្វើការងារផ្ទះវិញ។ ជាច្រើនឆ្នាំកន្លងមកនេះ ភរិយារបស់ខ្ញុំបានស៊ូទ្រាំនឹងការឈឺចាប់យ៉ាងស្ងៀមស្ងាត់ ដោយរស់នៅក្នុងជីវិតដែលហត់នឿយ និងល្វីងជូរចត់បំផុត។ អ្វីដែលសំខាន់បំផុតនោះ គឺដោយសារតែខ្ញុំរងឥទ្ធិពលយ៉ាងខ្លាំងពីគំនិតដែលជឿថាស្ត្រីអន់ជាងបុរស ខ្ញុំមិនអាចចុះចូលនឹងការរៀបចំ និងការចាត់ចែងរបស់ព្រះជាម្ចាស់បានឡើយ។ នៅពេលដែលអ្នកដឹកនាំបានចាត់ចែងឱ្យខ្ញុំទទួលភ្ញៀវជាបងប្អូនស្រីៗជាបណ្តោះអាសន្ន ខ្ញុំបានចាត់ទុកការងារផ្ទះជាការងាររបស់មនុស្សស្រី ហើយមានអារម្មណ៍ថាវាជារឿងអាម៉ាស់ និងថោកទាបសម្រាប់រូបខ្ញុំដែលជាបងប្រុសម្នាក់ ក្នុងការធ្វើភារកិច្ចទទួលភ្ញៀវនេះ។ ដើម្បីការពារមុខមាត់ជាបុរសរបស់ខ្ញុំ ខ្ញុំមិនហ៊ានសូម្បីតែពាក់អៀម ឬស្រោមដៃវែងការពារនៅពេលធ្វើម្ហូបឡើយ ដោយខ្លាចបងប្អូនស្រីៗមើលងាយខ្ញុំ។ ដោយសារតែការទាស់ទទឹងនៅក្នុងដួងចិត្តរបស់ខ្ញុំ ខ្ញុំបានធ្វើភារកិច្ចរបស់ខ្ញុំឱ្យតែគ្រប់កិច្ច សូម្បីតែចម្អិនមីក៏ខ្ញុំចម្អិនមិនបានត្រឹមត្រូវដែរ ហើយអំបិលនៅក្នុងម្ហូបត្រជាក់ក៏មិនបានរលាយអស់ដែរ។ នៅពេលបងប្អូនស្រីៗរបស់ខ្ញុំផ្តល់យោបល់ឱ្យខ្ញុំ ខ្ញុំគិតថាពួកគេទាមទារខ្លាំងពេក ហើយគ្រាន់តែប្រាថ្នាចង់ឱ្យពួកគេចេញទៅឱ្យឆាប់តាមដែលអាចធ្វើទៅបាន។ ខ្ញុំបានឃើញថា ការរស់នៅតាមគំនិតវប្បធម៌ប្រពៃណីទាំងនេះ ដើម្បីការពារអ្វីដែលហៅថាសេចក្តីថ្លៃថ្នូរ និងឋានៈជាបុរសរបស់ខ្ញុំ វាបានធ្វើឱ្យខ្ញុំក្លាយជាមនុស្សអាត្មានិយម និងមានចិត្តត្រជាក់បំផុត ដោយគ្មានភាពជាមនុស្សធម្មតានោះឡើយ។ ខ្ញុំគ្មានសូម្បីតែការចុះចូល ឬស្មោះត្រង់បន្តិចសោះឡើយ ចំពោះភារកិច្ចរបស់ខ្ញុំ។ ដោយដឹងពីការនេះ ខ្ញុំបានអធិស្ឋាន ទូលសុំព្រះជាម្ចាស់ឱ្យដឹកនាំខ្ញុំឱ្យយល់សេចក្តីពិត និងជួយឱ្យខ្ញុំរួចផុតពីចំណង និងការរឹតត្បិតនៃគំនិតរបស់ខ្ញុំដែលជឿថាស្ត្រីអន់ជាងបុរស។

បន្ទាប់មក ខ្ញុំបានអានព្រះបន្ទូលរបស់ព្រះជាម្ចាស់មួយវគ្គ ហើយក៏បានរកឃើញផ្លូវនៃការអនុវត្ត។ ព្រះដ៏មានគ្រប់ព្រះចេស្ដាមានបន្ទូលថា៖ «តើការទទួលខុសត្រូវក្នុងសង្គមរបស់បុរស និងស្ត្រី គួរតែត្រូវបានបែងចែកឱ្យដាច់ពីគ្នាដែរឬទេ? តើបុរស និងស្ត្រីគួរតែមានឋានៈក្នុងសង្គមស្មើគ្នាដែរឬទេ? តើវាជារឿងយុត្តិធម៌ដែរឬទេ ក្នុងការលើកតម្កើងឋានៈរបស់បុរសហួសហេតុ និងបន្ទាបតម្លៃស្ត្រីនោះ? (អត់ទេ វាមិនយុត្តិធម៌ឡើយ។) ដូច្នេះ តើឋានៈក្នុងសង្គមរបស់បុរស និងស្ត្រី គួរតែត្រូវបានចាត់ទុកតាមរបៀបណាឱ្យប្រាកដទៅ ទើបយុត្តិធម៌ និងសមហេតុផលនោះ? តើអ្វីជាគោលការណ៍សម្រាប់រឿងនេះ? (គឺបុរស និងស្ត្រីមានភាពស្មើគ្នា ហើយគួរតែត្រូវបានប្រព្រឹត្តចំពោះដោយយុត្តិធម៌។) ការប្រព្រឹត្តដោយយុត្តិធម៌ គឺជាមូលដ្ឋានខាងទ្រឹស្ដី ប៉ុន្តែ តើវាគួរតែត្រូវបានអនុវត្តតាមរបៀបណា ដើម្បីឆ្លុះបញ្ចាំងពីភាពយុត្តិធម៌ និងភាពសមហេតុផល? តើនេះមិនពាក់ព័ន្ធនឹងបញ្ហាជាក់ស្ដែងទេឬ? ជាដំបូង យើងត្រូវតែកំណត់ថា ឋានៈរបស់បុរស និងស្ត្រីគឺស្មើគ្នា នេះគឺជារឿងដែលមិនអាចប្រកែកបានឡើយ។ ហេតុដូច្នេះហើយ ការបែងចែកការងារក្នុងសង្គមរវាងបុរស និងស្ត្រី ក៏គួរតែមានភាពស្មើគ្នាដែរ ហើយគួរតែត្រូវបានគិតគូរ និងរៀបចំទៅតាមគុណសម្បត្តិ និងសមត្ថភាពការងាររបស់ពួកគេ។ គប្បីមានសមភាព ជាពិសេសនៅពេលនិយាយដល់សិទ្ធិមនុស្ស ក្នុងន័យដែលថាស្ត្រីក៏គួរតែទទួលបាននូវអ្វីដែលបុរសអាចទទួលបានដែរ។ មានតែតាមរបៀបនេះប៉ុណ្ណោះ ទើបឋានៈស្មើគ្នារវាងបុរស និងស្ត្រី អាចត្រូវបានធានានៅក្នុងសង្គម។ អ្នកណាក៏ដោយដែលអាចធ្វើការងារនេះបាន ឬអ្នកណាក៏ដោយដែលមានសមត្ថភាពធ្វើជាអ្នកដឹកនាំ គួរតែត្រូវបានអនុញ្ញាតឱ្យធ្វើ ដោយមិនគិតថាគេជាបុរស ឬជាស្ត្រីឡើយ។ តើអ្នកគិតយ៉ាងណាចំពោះគោលការណ៍នេះ? (គឺល្អ។) នេះឆ្លុះបញ្ចាំងពីសមភាពរវាងបុរស និងស្ត្រី។ ឧទាហរណ៍៖ ឧបមាថាអ្នកកំពុងជ្រើសរើសអ្នកពន្លត់អគ្គិភ័យ ហើយបេក្ខជនមានទាំងបុរស និងស្ត្រី។ តើអ្នកគួរជួលនរណា? ការប្រព្រឹត្តដោយយុត្តិធម៌ គឺជាមូលដ្ឋានខាងទ្រឹស្ដី និងជាគោលការណ៍ ប៉ុន្តែ តើអ្នកគួរអនុវត្តវាឱ្យជាក់លាក់ដោយរបៀបណា? ខ្ញុំទើបតែបាននិយាយថា អ្នកណាក៏ដោយដែលមានសមត្ថភាពបំពេញការងារនេះ ដោយផ្អែកលើគុណសម្បត្តិ និងសមត្ថភាពរបស់គេ គួរតែត្រូវបានជ្រើសរើស។ អ្នកគួរតែជ្រើសរើសអ្នកណាដែលត្រូវជួល ស្របតាមគោលការណ៍នេះ។ ត្រូវមើលថាតើបេក្ខជនណាខ្លះដែលមានគុណសម្បត្តិល្អ មានស្មារតីរហ័សរហួន និងឆ្លាតវៃ ហើយអាចចាត់វិធានការបានយ៉ាងឆាប់រហ័សក្នុងគ្រាអាសន្ន។ បន្ទាប់មក តាមរយៈការស្វែងយល់អំពីគុណលក្ខណៈផ្សេងៗរបស់មនុស្សម្នាក់ៗ ដូចជាសមត្ថភាពការងារ បទពិសោធ និងកម្រិតនៃសមត្ថភាពទាក់ទងនឹងការងារពន្លត់អគ្គិភ័យរបស់គេ ទីបំផុត អ្នកអាចឈានដល់ការសម្រេចចិត្តដ៏សមរម្យមួយ។ វាអាចនឹងទៅរួចដែលថា បេក្ខជនដែលអ្នកជ្រើសរើស មិនត្រឹមតែមានបុរសប៉ុណ្ណោះទេ ប៉ុន្តែក៏មានស្ត្រីផងដែរ ហើយបុរសៗមានមាឌធំ ខ្ពស់ និងរឹងមាំ មានបទពិសោធពន្លត់អគ្គិភ័យ និងធ្លាប់ចូលរួមក្នុងប្រតិបត្តិការពន្លត់អគ្គិភ័យ និងសង្គ្រោះជាច្រើនលើក ចំណែកឯស្ត្រីវិញមានភាពរហ័សរហួន ធ្លាប់ឆ្លងកាត់ការហ្វឹកហាត់យ៉ាងតឹងរ៉ឹង មានចំណេះដឹងច្បាស់លាស់អំពីមូលដ្ឋានគ្រឹះនៃការងារពន្លត់អគ្គិភ័យ និងនីតិវិធីការងារ ហើយមានស្នាដៃលេចធ្លោក្នុងការងារកន្លងមករបស់ពួកគេ។ ប្រសិនបើដូច្នេះមែន នោះបេក្ខជនដែលត្រូវបានជ្រើសរើស សុទ្ធតែស័ក្តិសមណាស់។ នេះហៅថា ការជ្រើសរើសអ្នកដែលល្អបំផុតក្នុងចំណោមអ្នកដែលល្អបំផុត ដោយមិនលម្អៀងទៅខាងណាឡើយ។ ... ជាដំបូង នៅពេលចាត់ចែងបញ្ហាណាមួយ អ្នកគ្មានគំនិតលម្អៀងប្រឆាំងនឹងបុរស ឬស្ត្រីឡើយ។ អ្នកជឿថា ក៏មានស្ត្រីឆ្នើម និងមានទេពកោសល្យជាច្រើនដែរ ហើយអ្នកស្គាល់បុគ្គលបែបនេះមិនតិចនាក់នោះទេ។ ហេតុដូច្នេះហើយ ការយល់ដឹងរបស់អ្នក ធ្វើឱ្យអ្នកជឿជាក់ថា សមត្ថភាពការងាររបស់ស្ត្រី មិនអន់ជាងបុរសនោះទេ ហើយគុណតម្លៃដែលស្ត្រីនាំមកជូនសង្គម ក៏មិនតិចជាងបុរសនោះដែរ។ នៅពេលដែលអ្នកមានការយល់ឃើញ និងការយល់ដឹងនេះ អ្នកនឹងធ្វើការវិនិច្ឆ័យ និងការជ្រើសរើសបានយ៉ាងត្រឹមត្រូវ ដោយផ្អែកលើការពិតនេះ រាល់ពេលដែលអ្នកប្រព្រឹត្តនៅថ្ងៃអនាគត។ និយាយម្យ៉ាងទៀតគឺ ប្រសិនបើអ្នកមិនបង្ហាញការលម្អៀងទៅខាងណាទេ ហើយគ្មានការរើសអើងភេទទេ នោះភាពជាមនុស្សរបស់អ្នកនឹងមានភាពប្រក្រតីគួរសមនៅក្នុងទិដ្ឋភាពនេះ ហើយអ្នកអាចប្រព្រឹត្តដោយយុត្តិធម៌បាន។ ការរឹតត្បិតនៃវប្បធម៌ប្រពៃណី ក្នុងន័យដែលចាត់ទុកបុរសថាធំជាងស្ត្រី នឹងត្រូវបានដកចេញពីអ្នក គំនិតរបស់អ្នកនឹងលែងត្រូវឃាំងឃារទៀតហើយ ហើយអ្នកក៏នឹងលែងរងឥទ្ធិពលពីទិដ្ឋភាពនៃវប្បធម៌ប្រពៃណីនេះទៀតដែរ» («អត្ថន័យនៃការដេញតាមសេចក្តីពិត (១១)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ បន្ទាប់ពីបានអានព្រះបន្ទូលរបស់ព្រះជាម្ចាស់មក ខ្ញុំមានអារម្មណ៍ថាមានភាពច្បាស់លាស់ក្នុងចិត្តយ៉ាងខ្លាំង ហើយខ្ញុំបានយល់ថា ដើម្បីរំដោះខ្លួនចេញពីខ្នោះនៃគំនិតវប្បធម៌ប្រពៃណី ដូចជា «បុរសគឺខ្ពង់ខ្ពស់ជាងស្ត្រី» ហើយ «បុរសគួរតែធ្វើការនៅខាងក្រៅផ្ទះ ហើយស្ត្រីគួរតែចាត់ចែងការងារផ្ទះ» ដំបូង ខ្ញុំត្រូវតែទទួលស្គាល់ការពិតថា បុរស និងស្ត្រីគឺស្មើគ្នា។ បុរសមិនគួរមានការរើសអើងចំពោះស្ត្រីឡើយ ហើយរឹតតែមិនគួរបង្អាប់តម្លៃ ឬជិះជាន់ពួកគេទៀតផង។ នោះគឺជាទង្វើអសីលធម៌ និងគ្មានភាពជាមនុស្សឡើយ។ បុរសគួរតែប្រព្រឹត្តចំពោះស្ត្រីដោយយុត្តិធម៌ ហើយមិនគួរមើលឃើញការងារផ្ទះថាជារឿងដែលស្ត្រីត្រូវធ្វើដោយធម្មជាតិទេ ខណៈដែលមើលឃើញការងារដែលមានតួនាទីខ្ពស់ និងនាំមកនូវកិត្តិយសថាជាការងារសម្រាប់បុរស។ ទស្សនៈបែបនេះគឺជាទស្សនៈមួយក្នុងចំណោមទស្សនៈអញ្ញមតិ និងខុសទំនងមួយរបស់សាតាំង ហើយវាផ្ទុយស្រឡះទាំងស្រុងនឹងសេចក្តីពិត។ ក្នុងព្រះដំណាក់របស់ព្រះជាម្ចាស់ មិនមានច្បាប់ណាមួយកំណត់ថា ភារកិច្ចណាខ្លះត្រូវធ្វើដោយបងប្អូនប្រុស ហើយភារកិច្ចណាខ្លះត្រូវធ្វើដោយបងប្អូនស្រីឡើយ។ ក្នុងព្រះដំណាក់របស់ព្រះជាម្ចាស់ ភារកិច្ចមិនដែលត្រូវបានរៀបចំដោយផ្អែកលើភេទឡើយ ប៉ុន្តែត្រូវបានរៀបចំយ៉ាងសមហេតុផល ដោយផ្អែកលើគុណសម្បត្តិ ភាពខ្លាំង សមត្ថភាពការងាររបស់មនុស្សម្នាក់ៗ និងតម្រូវការនៃការងាររបស់ពួកជំនុំ។ ឧទាហរណ៍ អ្នកដឹកនាំបានរៀបចំឱ្យខ្ញុំធ្វើភារកិច្ចទទួលភ្ញៀវ ដោយសារតែលំនៅឋានទទួលភ្ញៀវដែលបងប្អូនស្រីៗកំពុងស្នាក់នៅនោះប្រឈមមុខនឹងហានិភ័យផ្នែកសន្តិសុខ ហើយមិនអាចរកបានផ្ទះដែលមានសុវត្ថិភាពភ្លាមៗបានទេ។ ម្យ៉ាងវិញទៀត ផ្ទះរបស់ខ្ញុំគឺសមស្រប ហើយភរិយា និងកូនៗរបស់ខ្ញុំក៏គាំទ្រខ្ញុំក្នុងការបំពេញភារកិច្ចរបស់ខ្ញុំផងដែរ។ ម្យ៉ាងវិញទៀត ការចាត់ចែងរបស់អ្នកដឹកនាំបានធ្វើឱ្យបងប្អូនស្រីៗមានសុវត្ថិភាព ហើយម្យ៉ាងវិញទៀត វាក៏បានអនុញ្ញាតឱ្យពួកគាត់បំពេញភារកិច្ចបានធម្មតា ដែលធានាថាការងាររបស់ក្រុមជំនុំនឹងមិនរងផលប៉ះពាល់ឡើយ។ តាមរយៈការទទួលពួកគេជាភ្ញៀវ ខ្ញុំក៏កំពុងលើកស្ទួយការងាររបស់ក្រុមជំនុំ និងបំពេញភារកិច្ចរបស់ខ្ញុំផងដែរ។ ខ្ញុំគួរតែទទួលយកការចាត់ចែងនេះ ហើយចុះចូល បោះបង់ចោលនូវគំនិត និងទស្សនៈខុសទំនងដែលថា «បុរសគឺខ្ពង់ខ្ពស់ជាងស្ត្រី» ហើយ «បុរសគួរតែធ្វើការនៅខាងក្រៅផ្ទះ ហើយស្ត្រីគួរតែចាត់ចែងការងារផ្ទះ» ហើយបំពេញភារកិច្ចទទួលភ្ញៀវរបស់ខ្ញុំ ស្របតាមព្រះបន្ទូលរបស់ព្រះជាម្ចាស់។

បន្ទាប់មក ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត ហើយបានរៀនអំពីរបៀបដោះស្រាយភារកិច្ចរបស់ខ្ញុំឱ្យបានត្រឹមត្រូវ។ ព្រះដ៏មានគ្រប់ព្រះចេស្ដាមានបន្ទូលថា៖ «ទោះបីជាភារកិច្ចរបស់អ្នកជាអ្វីក៏ដោយ ចូរកុំរើសអើងរវាងទាប និងខ្ពស់ឱ្យសោះ។ ឧបមាថា អ្នកនិយាយថា 'ទោះបីជាកិច្ចការនេះជាការផ្ទុកផ្ដាក់របស់ព្រះជាម្ចាស់ និងជាកិច្ចការនៃដំណាក់របស់ព្រះជាម្ចាស់ក៏ដោយ ប្រសិនបើខ្ញុំធ្វើវា នោះមនុស្សអាចមើលងាយខ្ញុំ។ អ្នកដទៃធ្វើកិច្ចការដែលធ្វើឱ្យពួកគេលេចធ្លោរ។ ខ្ញុំត្រូវបានគេប្រគល់កិច្ចការនេះឱ្យ ដែលមិនធ្វើឱ្យខ្ញុំលេចធ្លោឡើយ តែបែរជាធ្វើឱ្យខ្ញុំប្រឹងប្រែងធ្វើការនៅពីក្រោយខ្នងទៅវិញ វាមិនយុត្តិធម៌ទេ! ខ្ញុំនឹងមិនបំពេញភារកិច្ចនេះឡើយ។ ភារកិច្ចរបស់ខ្ញុំ ត្រូវតែជាភារកិច្ចដែលធ្វើឱ្យខ្ញុំលេចធ្លោនៅចំពោះមុខអ្នកដទៃ និងអនុញ្ញាតឱ្យខ្ញុំសាងកេរ្តិ៍ឈ្មោះសម្រាប់ខ្លួនឯង ហើយទោះបីជាខ្ញុំមិនបានសាងកេរ្តិ៍ឈ្មោះសម្រាប់ខ្លួនឯង ឬមិនលេចធ្លោក៏ដោយ ក៏ខ្ញុំត្រូវតែទទួលបានផលប្រយោជន៍ពីវា និងមានអារម្មណ៍សុខស្រួលខាងសាច់ឈាមដែរ'។ តើនេះជាអាកប្បកិរិយាដែលអាចទទួលយកបានដែរឬទេ? ការរើសត្អើស មិនមែនជាការទទួលយករឿងរ៉ាវពីព្រះជាម្ចាស់នោះទេ វាគឺជាការធ្វើការជ្រើសរើសទៅតាមចំណូលចិត្តផ្ទាល់ខ្លួនរបស់អ្នក។ នេះមិនមែនជាការទទួលយកភារកិច្ចរបស់អ្នកទេ វាគឺជាការបដិសេធភារកិច្ចរបស់អ្នក ជាការបង្ហាញចេញនូវទង្វើបះបោររបស់អ្នកទាស់នឹងព្រះជាម្ចាស់។ ការរើសត្អើសបែបនេះ ត្រូវបានលាយឡំជាមួយនឹងចំណូលចិត្ត និងបំណងប្រាថ្នាផ្ទាល់ខ្លួនរបស់អ្នក។ នៅពេលដែលអ្នកគិតគូរដល់អំនួត និងឋានៈរបស់អ្នក ផលប្រយោជន៍ផ្ទាល់ខ្លួនរបស់អ្នក និងអ្វីផ្សេងៗទៀតបែបនេះ អាកប្បកិរិយារបស់អ្នកចំពោះភារកិច្ចរបស់ខ្លួន មិនមែនជាការចុះចូលឡើយ។ តើអ្នកគួរមានអាកប្បកិរិយាបែបណាចំពោះភារកិច្ចរបស់ខ្លួន? ទីមួយ អ្នកដាច់ខាតមិនត្រូវវិភាគថាតើនរណាជាអ្នកចាត់តាំងកិច្ចការនេះឡើយ ផ្ទុយទៅវិញ អ្នកគួរតែទទួលយកវាពីព្រះជាម្ចាស់ វាគឺជាការផ្ទុកផ្ដាក់របស់ព្រះជាម្ចាស់ វាគឺជាភារកិច្ចរបស់អ្នក ហើយអ្នកគួរតែចុះចូលនឹងការចាត់ចែង និងការរៀបចំរបស់ព្រះជាម្ចាស់ ព្រមទាំងទទួលយកភារកិច្ចរបស់អ្នក។ ទីពីរ ចូរកុំរើសអើងរវាងខ្ពស់ និងទាប ហើយកុំខ្វល់ខ្វាយថាតើធម្មជាតិនៃភារកិច្ចនោះជាអ្វី ថាតើវាធ្វើឱ្យអ្នកលេចធ្លោ ឬអត់ ថាតើវាត្រូវធ្វើនៅទីសាធារណៈ ឬនៅពីក្រោយខ្នងនោះឡើយ។ ចូរកុំគិតគូរពីរឿងទាំងនេះឱ្យសោះ។ ក៏មានទិដ្ឋភាពមួយទៀតចំពោះអាកប្បកិរិយានេះដែរ គឺការចុះចូល និងការសហការយ៉ាងសកម្ម» («តើអ្វីជាការបំពេញភារកិច្ចរបស់មនុស្សម្នាក់ដែលស្របតាមស្ដង់ដា?» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «ឧទាហរណ៍៖ ឧបមាថាវាជាការទទួលខុសត្រូវរបស់អ្នកក្នុងការធ្វើម្ហូបសម្រាប់បងប្អូនប្រុសស្រី ហើយនោះគឺជាភារកិច្ចរបស់អ្នក។ តើអ្នកគួរប្រព្រឹត្តចំពោះកិច្ចការនេះដោយរបៀបណា? (យើងគួរតែស្វែងរកគោលការណ៍សេចក្ដីពិត។) តើអ្នកស្វែងរកគោលការណ៍សេចក្ដីពិតយ៉ាងដូចម្ដេច? រឿងនេះពាក់ព័ន្ធនឹងតថភាព និងសេចក្ដីពិត។ អ្នកត្រូវតែគិតអំពីរបៀបអនុវត្តសេចក្ដីពិត និងរបៀបបំពេញភារកិច្ចនេះឱ្យបានល្អ។ តើរឿងនេះពាក់ព័ន្ធនឹងទិដ្ឋភាពអ្វីខ្លះនៃសេចក្ដីពិត? ជំហានទីមួយគឺ អ្នកត្រូវតែដឹងជាមុនសិនថា៖ 'ខ្ញុំមិនមែនកំពុងធ្វើម្ហូបសម្រាប់ខ្លួនឯងឡើយ។ នេះគឺជាភារកិច្ចរបស់ខ្ញុំ'។ រឿងនេះពាក់ព័ន្ធនឹងទិដ្ឋភាពនៃនិមិត្ត។ ចុះចំណែកជំហានទីពីរវិញ? (យើងត្រូវតែគិតអំពីរបៀបធ្វើម្ហូបឱ្យបានល្អ។) តើអ្វីជាស្ដង់ដាសម្រាប់ការធ្វើម្ហូបឱ្យបានល្អ? (យើងត្រូវតែស្វែងរកសេចក្ដីតម្រូវរបស់ព្រះជាម្ចាស់។) ត្រឹមត្រូវហើយ។ មានតែសេចក្ដីតម្រូវរបស់ព្រះជាម្ចាស់ប៉ុណ្ណោះ ដែលជាសេចក្ដីពិត ជាស្ដង់ដា និងជាគោលការណ៍។ ត្រូវធ្វើរឿងនានាស្របតាមសេចក្ដីតម្រូវរបស់ព្រះជាម្ចាស់ នេះគឺជាទិដ្ឋភាពមួយនៃសេចក្ដីពិត។ ជាដំបូង អ្នកត្រូវតែគិតអំពីទិដ្ឋភាពនៃសេចក្ដីពិតនេះ រួចហើយត្រិះរិះថា៖ 'ព្រះជាម្ចាស់បានប្រទានភារកិច្ចនេះឱ្យខ្ញុំបំពេញ។ តើអ្វីជាស្ដង់ដាដែលព្រះជាម្ចាស់តម្រូវជាចាំបាច់?' អ្នកត្រូវតែមានមូលដ្ឋានគ្រឹះនេះជាមុនសិន។ ចុះតើអ្នកគួរប្រព្រឹត្តបែបណា ដើម្បីបំពេញតាមស្ដង់ដារបស់ព្រះជាម្ចាស់? ម្ហូបដែលអ្នកចម្អិន គួរតែល្អចំពោះសុខភាព ឆ្ងាញ់ មានអនាម័យ និងមិនប៉ះពាល់ដល់រាងកាយ ទាំងនេះគឺជាចំណុចលម្អិតដែលពាក់ព័ន្ធ។ ដរាបណាអ្នកប្រព្រឹត្តស្របតាមគោលការណ៍នេះ ម្ហូបដែលអ្នកចម្អិន នឹងត្រូវបានធ្វើឡើងស្របតាមសេចក្ដីតម្រូវរបស់ព្រះជាម្ចាស់។ ហេតុអ្វីបានជាខ្ញុំនិយាយបែបនេះ? ពីព្រោះអ្នកបានស្វែងរកគោលការណ៍នៃភារកិច្ចនេះ ហើយសកម្មភាពរបស់អ្នកមិនបានហួសពីវិសាលភាពដែលព្រះជាម្ចាស់បានកំណត់នោះឡើយ។ របៀបដែលអ្នកបានប្រព្រឹត្ត គឺត្រឹមត្រូវហើយ។ អ្នកបានបំពេញភារកិច្ចរបស់ខ្លួនបានយ៉ាងល្អ ហើយអ្នកបានបំពេញវាតាមរបៀបដែលត្រូវតាមស្ដង់ដា» («មានតែតាមរយៈការស្វែងរកគោលការណ៍នៃសេចក្ដីពិតប៉ុណ្ណោះ ទើបមនុស្សអាចបំពេញភារកិច្ចរបស់ខ្លួនបានល្អ» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ នៅក្នុងដំណាក់របស់ព្រះជាម្ចាស់ គ្មានភារកិច្ចណាមួយត្រូវបានចាត់ចែងផ្អែកលើភេទរបស់បុគ្គលម្នាក់នោះឡើយ ហើយក៏គ្មានភារកិច្ចណាដែលខ្ពង់ខ្ពស់ ឬទាបថោកដែរ។ អាកប្បកិរិយាដ៏ត្រឹមត្រូវចំពោះភារកិច្ចរបស់អ្នក គឺត្រូវទទួលយកភារកិច្ចនោះពីព្រះជាម្ចាស់ ហើយចុះចូល។ ទោះបីជាអ្នកណាជាអ្នកចាត់ចែង ឬទោះជាអ្នកស្ថិតក្នុងចំណុចដែលគេចាប់អារម្មណ៍ខ្លាំងក៏ដោយ អ្នកគួរតែស្វែងរកគោលការណ៍សេចក្តីពិត ដើម្បីបំពេញភារកិច្ចរបស់អ្នក។ នេះគឺជាវិធីដ៏ត្រឹមត្រូវក្នុងការអនុវត្ត ហើយវាស្របតាមបំណងព្រះហឫទ័យរបស់ព្រះជាម្ចាស់។ នៅពេលដែលអ្នកដឹកនាំបានចាត់ចែងភារកិច្ចទទួលភ្ញៀវដល់ខ្ញុំ ខ្ញុំមិនគួរព្រួយបារម្ភអំពីការដែលត្រូវគេមើលងាយនោះទេ ប៉ុន្តែផ្ទុយទៅវិញ ខ្ញុំគួរតែស្វែងរកគោលការណ៍សេចក្តីពិត ហើយខិតខំឱ្យអស់ពីសមត្ថភាពដើម្បីបំពេញភារកិច្ចរបស់ខ្ញុំ។ ដំបូង ខ្ញុំត្រូវធ្វើអ្វីៗគ្រប់យ៉ាងដែលខ្ញុំអាចធ្វើបាន ដើម្បីរក្សាបរិយាកាសប្រកបដោយសុវត្ថិភាពសម្រាប់បងប្អូនស្រីៗ។ ម្យ៉ាងទៀត ខ្ញុំត្រូវថែរក្សាផ្ទះឱ្យមានអនាម័យ ហើយនៅពេលចម្អិនអាហារ ខ្ញុំត្រូវគិតគូរពីរបៀបធ្វើឱ្យអាហារមានជីវជាតិ និងល្អចំពោះសុខភាព។ ម្យ៉ាងវិញទៀត ការបំពេញភារកិច្ចទទួលភ្ញៀវរបស់ខ្ញុំ បានកែតម្រូវទស្សនៈខុសទំនងរបស់ខ្ញុំដែលជឿថាស្ត្រីអន់ជាងបុរស ដែលធ្វើឲ្យខ្ញុំលែងមើលស្ត្រីតាមទស្សនៈបែបប្រពៃណីដែលថា «បុរសគឺខ្ពង់ខ្ពស់ជាងស្ត្រី» ទៀតហើយ។ ម្យ៉ាងវិញទៀត វាក៏បានធ្វើឱ្យជំនាញជីវិតរបស់ខ្ញុំកាន់តែប្រសើរឡើងផងដែរ។ ឥឡូវនេះ ខ្ញុំមានជំនាញជាងមុនឆ្ងាយណាស់ក្នុងការលាង និងហាន់បន្លែ ហើយនៅផ្ទះ ជាទូទៅគឺខ្ញុំជាអ្នកធ្វើម្ហូប និងបោសសម្អាត។ ខ្ញុំចាំថា មានពេលមួយក្នុងអំឡុងពេលទទួលទានអាហារថ្ងៃត្រង់ ភរិយារបស់ខ្ញុំបាននិយាយទាំងញញឹមថា «ពីមុន ខ្ញុំធ្លាប់តែជាអ្នកធ្វើម្ហូបឱ្យបង ប៉ុន្តែខ្ញុំមិនដែលនឹកស្មានសោះថា ឥឡូវនេះវាបែរជាផ្ទុយទៅវិញបែបនេះ»។ កូនៗរបស់ខ្ញុំក៏បាននិយាយដែរថា ខ្ញុំបានផ្លាស់ប្តូរហើយ។ ជួនកាល មានបងប្អូនស្រីៗពីរបីនាក់បានមកផ្ទះរបស់ខ្ញុំដើម្បីពិភាក្សាអំពីសេចក្ដីអធិប្បាយរបស់ពួកគេ ហើយភាគច្រើន គឺខ្ញុំជាអ្នកធ្វើម្ហូប។ ខ្ញុំលែងមានអារម្មណ៍ថាវាជាការបង្អាប់កិត្តិយស ឬជាការអាម៉ាស់ទៀតហើយ។ បងប្អូនស្រីៗថែមទាំងនិយាយថា ត្រីដែលខ្ញុំចម្អិននោះ ពិតជាឆ្ងាញ់ណាស់។ ការដែលអាចរំដោះខ្លួនចេញពីគំនិតបែបប្រពៃណីទាំងនេះដែលជឿថាស្ត្រីអន់ជាងបុរស ហើយសម្ដែងចេញនូវភាពជាមនុស្សធម្មតាបន្តិចបន្តួចនោះ គឺសុទ្ធតែជាលទ្ធផលដែលសម្រេចបានតាមរយៈព្រះបន្ទូលរបស់ព្រះជាម្ចាស់។ អរព្រះគុណព្រះជាម្ចាស់!


១៤. ការឆ្លុះបញ្ចាំងបន្ទាប់ពីការលាក់បាំងកំហុស

ខ្ញុំតែងតែបំពេញភារកិច្ចកាត់តវីដេអូនៅក្នុងពួកជំនុំ។ នៅខែឧសភា ឆ្នាំ ២០២២ បន្ទាប់ពីការថតភាពយន្តរួច វាក៏បានចូលដល់ដំណាក់កាលការងារដ៏មមាញឹកក្រោយការផលិត ហើយការងារកែកាត់តត្រូវការបញ្ចប់ជាបន្ទាន់ ដើម្បីដាក់ជូនឱ្យអ្នកដឹកនាំពិនិត្យ។ បន្ទាប់ពីចំណាយពេលអស់យ៉ាងច្រើនលើការកាត់តឈុតនីមួយៗ ខ្ញុំបានច្រឡំចុចប៊ូតុងលុបដោយចៃដន្យ ហើយវីដេអូប្រាំឈុតដំបូងដែលបានកែកាត់តរួច ក៏ត្រូវលុបចោលភ្លាមៗ។ តាមសភាវគតិ ខ្ញុំក៏បានព្យាយាមចុចត្រឡប់ធ្វើឱ្យដូចដើមវិញ ប៉ុន្តែកម្មវិធីសូហ្វវែរ មិនត្រឹមតែមិនអាចស្តារឡើងវិញបានទេ វាបានគាំងទាំងស្រុងតែម្ដង។ ដោយឃើញមុខងារបន្ទាត់ពេលវេលាទទេសូន្យ ខួរក្បាលខ្ញុំក៏ទទេសូន្យដែរ។ ក្រោយភ្ញាក់ស្មារតីមកវិញ ខ្ញុំប្រញាប់ប្រញាល់ព្យាយាមធ្វើគ្រប់យ៉ាងដើម្បីស្ដារគម្រោងនេះឡើងវិញ ហើយពេលដែលកំពុងស្វែងរកវីដេអូមកវិញ ខ្ញុំក៏បានបន្តគិតក្នុងចិត្តថា «ចប់ហើយ តើខ្ញុំគួរធ្វើយ៉ាងម៉េចទៅពេលនេះ? ប៉ុន្មានថ្ងៃមកនេះ ខ្ញុំមិនបានរក្សាទុកវីដេអូបម្រុងសោះ ពោលគឺគម្រោងនេះប្រាកដជាបាត់អស់ហើយ។ ខ្ញុំកម្រសាងកំហុសណាស់ ក្នុងកិច្ចការរបស់ខ្ញុំពីមុន ហើយអ្នកមើលការខុសត្រូវជឿជាក់លើខ្ញុំណាស់។ ម្ដេចបានជាកំហុសបែបនេះកើតឡើងចំពេលដ៏សំខាន់ មុនពេលដែលត្រូវដាក់ការងារជូនអ្នកដឹកនាំពិនិត្យទៅវិញ? បើគ្រប់គ្នាដឹងថា ខ្ញុំបានសាងកំហុសដ៏សាមញ្ញ ទាំងដែលធ្វើជាអ្នកកាត់តវីដេអូយូរមកហើយនោះ តើគេនឹងគិតបែបណាមកលើខ្ញុំ? សូម្បីតែអ្នកធ្វើការថ្មីថ្មោងក៏គេចេះរក្សាទុកវីដេអូបម្រុងរាល់ថ្ងៃដែរ ដើម្បីជៀសវាងការបាត់បង់ទិន្នន័យដោយចៃដន្យ ប៉ុន្តែខ្ញុំគិតថា ដោយសារតែខ្ញុំមិនដែលធ្វើឱ្យបាត់គម្រោងណាមួយទេ បន្ទាប់ពីធ្វើវាជាច្រើនឆ្នាំមកហើយ ទើបមិនចាំបាច់រក្សាទុកបម្រុងជាប្រចាំ។ ហេតុអ្វីបានជាខ្ញុំទុកចិត្តខ្លួនឯងខ្លាំងម្ល៉េះ?» ពីមុន ពេលបងប្អូនប្រុសស្រីផ្សេងទៀតធ្វើខុសដោយសារកំហុសឆ្គងក្នុងប្រតិបត្តិការ ខ្ញុំតែងនិយាយទាំងអំនួតថា «បញ្ហាបែបនេះអាចជៀសវាងបាន ដោយគ្រាន់តែប្រុងប្រយ័ត្នបន្តិចប៉ុណ្ណោះ»។ ការគិតបែបនេះធ្វើឱ្យខ្ញុំអាម៉ាស់មុខណាស់។ ខ្ញុំបានធ្វើខុសចំពេលដ៏សំខាន់ ហើយធ្វើរឿងដែលគ្មានការទទួលខុសត្រូវទាល់តែសោះ។ គ្រប់គ្នាច្បាស់ជាមើលងាយខ្ញុំ ប្រសិនបើគេដឹងរឿងនេះ។ តើកេរ្តិ៍ឈ្មោះ និងមុខមាត់ដ៏ល្អរបស់ខ្ញុំ នឹងត្រូវបំផ្លាញទាំងស្រុងមែនទេ? ទេ ខ្ញុំមិនអាចឱ្យបងប្អូនប្រុសស្រីដឹងរឿងនេះបានទេ លើកលែងតែចាំបាច់ខានមិនបាន។ ខ្ញុំក្រឡេកមើលគម្រោងដែលបានបម្រុងទុកកាលពីប៉ុន្មានថ្ងៃមុន ហើយទើបដឹងថា មានតែឈុតដែលថតថ្មីៗពីរឈុតប៉ុណ្ណោះដែលត្រូវការជំនួស។ ខ្ញុំអាចធ្វើការពេញមួយយប់ឥតសម្រាក ហើយមុខជាអាចកែប្រែវាបាន បន្ទាប់មក ពេលដែលខ្ញុំកែសម្រួលបានទាំងអស់ហើយ បងប្អូនប្រុសស្រីនឹងមិនដឹងថាខ្ញុំធ្វើឱ្យបាត់គម្រោងនេះទេ ហើយខ្ញុំនឹងអាចរក្សាមុខមាត់ដ៏ល្អរបស់ខ្ញុំបាន។ គិតបែបនោះហើយ ខ្ញុំក៏បានប្រញាប់ប្រញាល់ស្តារគម្រោងឡើងវិញ។ ប៉ុន្តែអំឡុងពេលធ្វើការងារនោះ ខ្ញុំបានកត់សម្គាល់ឃើញថា ការដាក់កម្រិតពណ៌ និងសំឡេងរបស់ភាពយន្តទាំងអស់ ចាំបាច់ត្រូវធ្វើឡើងវិញ។ ដោយការសម្លឹងមើលទៅបន្ទុកការងារដ៏ច្រើននៅពីមុខខ្ញុំ ខ្ញុំដឹងថា វាមិនអាចស្ដារមកវិញក្នុងពេលមួយថ្ងៃមួយយប់បានទេ។ ខ្ញុំពិតជាមានអារម្មណ៍បាក់ទឹកចិត្តណាស់។ វាច្បាស់ណាស់ថា ខ្ញុំមិនអាចបញ្ចប់គម្រោងនេះដោយខ្លួនឯងបានទេ ហើយក៏ច្បាស់ដែរថា ខ្ញុំមានតែអាចស្វែងរកជំនួយពីអ្នកដទៃប៉ុណ្ណោះ។ ខ្ញុំបានគិតក្នុងចិត្តថា «បើពេលនេះខ្ញុំសុំឱ្យគេជួយ នោះគេនឹងមិនដឹងទៅហើយទេឬ ថាខ្ញុំធ្វើឱ្យបាត់គម្រោងនេះ? គ្រប់គ្នានឹងមើលងាយខ្ញុំ ប្រសិនបើគេដឹងរឿងនេះ។ ប៉ុន្តែបើខ្ញុំមិននិយាយអ្វីទេ នោះការងារនឹងត្រូវពន្យារពេលបន្ថែមទៀត។ ម្យ៉ាងទៀត ការពិតតែងតែត្រូវបានលាតត្រដាង»។ ខ្ញុំដឹងថា នេះមិនមែនជារឿងដែលកើតឡើងដោយចៃដន្យទេ ហើយក៏ដឹងថា មានមេរៀនដែលខ្ញុំត្រូវរៀនសូត្រ។ ដូច្នេះ ខ្ញុំបានអធិស្ឋានទៅកាន់ព្រះជាម្ចាស់ «ព្រះជាម្ចាស់អើយ ទូលបង្គំមិនបានបម្រុងគម្រោងនេះទុកទេ ហើយទូលបង្គំខ្លាចនឹងប្រឈមមុខនឹងកំហុសដ៏សាមញ្ញនេះណាស់។ ទូលបង្គំភ័យខ្លាចថាអ្នកផ្សេងដឹងរឿងនេះ ដូច្នេះទូលបង្គំបន្តចង់បិទបាំងវា។ ទូលបង្គំមិនមែនជាមនុស្សស្មោះត្រង់ទេ។ ព្រះជាម្ចាស់អើយ សូមទ្រង់ណែនាំទូលបង្គំផង ហើយធ្វើឱ្យទូលបង្គំមានភាពទៀងត្រង់ និងបើកចំហប្រាប់បងប្អូនប្រុសស្រីអំពីបញ្ហានេះ ហើយស្វែងរកជំនួយ»។ បន្ទាប់ពីអធិស្ឋានរួច ខ្ញុំបានគិតអំពីវគ្គមួយនៃបន្ទូលរបស់ព្រះជាម្ចាស់៖ «នគររបស់ខ្ញុំតម្រូវឱ្យមានមនុស្សដែលទៀងត្រង់ ជាមនុស្សដែលមិនលាក់ពុត ឬបោកបញ្ឆោត» («ព្រះសូរសៀងរបស់ព្រះគ្រីស្ទ កាលពីដើមដំបូង» ជំពូកទី ៣៣ នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះជាម្ចាស់សព្វព្រះទ័យនឹងមនុស្សស្មោះត្រង់។ ខ្ញុំច្បាស់ណាស់ថាបានប្រព្រឹត្តកំហុស ហើយខ្ញុំគួរតែមានភាពទៀងត្រង់ និងបើកចំហ ទទួលស្គាល់កំហុសរបស់ខ្លួន និងស្វែងរកជំនួយ។ ប៉ុន្តែខ្ញុំនៅតែគិតពីរបៀបបិទបាំងដើម្បីកុំឱ្យអ្នកណាដឹង។ ដួងចិត្តខ្ញុំខ្មៅងងឹតណាស់ និងពេញដោយការបោកបញ្ឆោត! ពិតណាស់ ពេលណាដែលប្រព្រឹត្តកំហុស ខ្ញុំត្រូវសារភាពជាមុនសិន ហើយមិនថាបងប្អូនប្រុសស្រីមើលមកខ្ញុំយ៉ាងម៉េចទេ ឬទោះជាខ្ញុំរងការរិះគន់ ឬត្រូវបានលួសកាត់ក៏ដោយ នោះជាអ្វីដែលខ្ញុំសមនឹងទទួល។ ក្នុងការប្រឈមមុខនឹងកំហុសរបស់ខ្លួន មនុស្សស្មោះត្រង់អាចហ៊ានសារភាព និងមានភាពក្លាហានក្នុងការទទួលខុសត្រូវ។ ហេតុអ្វីខ្ញុំមិនអាចអនុវត្តតាមរបៀបនេះបាន? ទាល់តែក្រោយពីគិតរឿងនេះហើយ ទើបខ្ញុំចាប់ផ្ដើមស្វែងរកជំនួយពីមនុស្សគ្រប់គ្នា។ ខ្ញុំបានផ្ញើសារទៅបងប្អូនប្រុសដែលអាចដឹងពីវិធីដោះស្រាយម្តងមួយៗ។ ខ្ញុំឃើញថា ខ្ញុំបានសួរសឹងតែគ្រប់គ្នា ហើយនៅតែមិនមានវិធីយកវាមកវិញបាន។ ស្រាប់តែក្រោយមក បងប្រុសដែលទទួលបន្ទុកថតសំឡេងបានដើរចូលមក ហើយសួរថា «តើអ្នករកឃើញហើយឬនៅ?» ខ្ញុំឆ្លើយទាំងខកចិត្តថា «អត់ទេ» ក្រោយមកគាត់និយាយថា «ខ្ញុំទើបតែបានបម្រុងទុកគម្រោងកែសម្រួលកាលពីម្សិលមិញ»។ នៅពេលលឺបែបនោះហើយ ខ្ញុំស្ទើរតែស្រក់ទឹកភ្នែក។ តាមពិត បន្ទាប់ពីខ្ញុំបានបញ្ចប់ការងារកាលពីយប់មុននោះ បងប្រុសដែលថតសំឡេង គាត់បានចូលមកក្នុងស្ទូឌីយ៉ូនៅព្រឹកបន្ទាប់ ហើយបានធ្វើការបម្រុងទុក។ វាជាគម្រោងដែលខ្ញុំបានបាត់តែម្ដង។ ខ្ញុំបានមើលគម្រោងដែលបម្រុងទុកនោះនៅចំពោះមុខខ្ញុំ។ ការកាត់ត កម្រិតពណ៌ និងសំឡេង គឺនៅជាប់ទាំងអស់។ ខ្ញុំទ្រាំមិនបានមានតែអរព្រះគុណ និងសរសើរតម្កើងព្រះជាម្ចាស់ក្នុងដួងចិត្តរបស់ខ្ញុំ។ បញ្ហាដែលបាត់គម្រោងនេះក៏បានបញ្ចប់។ បន្ទាប់ពីការធូរចិត្តនេះ ខ្ញុំចាប់ផ្តើមឆ្លុះបញ្ចាំងពីខ្លួនឯងថា «ហេតុអ្វីខ្ញុំតែងតែព្យាយាមលាក់បាំងពេលប្រព្រឹត្តកំហុសក្នុងភារកិច្ចរបស់ខ្ញុំ ហើយមិនចង់ឱ្យអ្នកផ្សេងដឹងបែបនេះ?»

ក្នុងអំឡុងពេលនៃការឆ្លុះបញ្ចាំងរបស់ខ្ញុំ ខ្ញុំបានអានបន្ទូលរបស់ព្រះជាម្ចាស់មួយវគ្គ៖ «មនុស្សលោកដែលពុករលួយ ពូកែខាងក្លែងបន្លំខ្លួន។ មិនថាពួកគេធ្វើអ្វី ឬពួកគេបញ្ចេញឱ្យឃើញសេចក្ដីពុករលួយអ្វីនោះទេ ពួកគេតែងតែត្រូវក្លែងបន្លំខ្លួនជានិច្ច។ ប្រសិនបើមានអ្វីខុសឆ្គងកើតឡើង ឬពួកគេធ្វើអ្វីមួយខុស ពួកគេចង់ទម្លាក់កំហុសទៅលើអ្នកដទៃ។ ពួកគេចង់បានការទទួលស្គាល់សម្រាប់រឿងល្អៗ ប៉ុន្តែទម្លាក់កំហុសនៃរឿងអាក្រក់ទៅឱ្យអ្នកដទៃ។ តើមិនមានការក្លែងបន្លំខ្លួនបែបនេះច្រើនទេឬនៅក្នុងជីវិតពិត? មានច្រើនណាស់។ ការធ្វើខុស ឬការក្លែងបន្លំខ្លួន៖ តើមួយណាដែលពាក់ព័ន្ធនឹងនិស្ស័យ? ការក្លែងបន្លំខ្លួនគឺជារឿងដែលពាក់ព័ន្ធនឹងនិស្ស័យ វាពាក់ព័ន្ធនឹងនិស្ស័យក្រអឺតក្រទម សេចក្ដីទុច្ចរិត និងសេចក្តីបោកបញ្ឆោត ដែលជាអ្វីដែលព្រះជាម្ចាស់ស្អប់ខ្ពើមជាពិសេស។ តាមពិតទៅ នៅពេលដែលអ្នកក្លែងបន្លំខ្លួន មនុស្សគ្រប់គ្នាយល់ពីអ្វីដែលកំពុងកើតឡើង ប៉ុន្តែអ្នកគិតថាអ្នកដទៃមើលមិនឃើញ ហើយអ្នកខិតខំប្រឹងប្រែងអស់ពីសមត្ថភាពដើម្បីប្រកែក និងដោះសារឱ្យខ្លួនឯងដើម្បីការពារមុខមាត់ និងធ្វើឱ្យមនុស្សគ្រប់គ្នាគិតថាអ្នកមិនបានធ្វើអ្វីខុសឡើយ។ តើនេះមិនមែនជារឿងល្ងង់ខ្លៅទេឬ? តើអ្នកដទៃគិតយ៉ាងណាចំពោះរឿងនេះ? តើពួកគេមានអារម្មណ៍យ៉ាងណា? គឺខ្ពើមរអើម និងស្អប់ខ្ពើម។ ប្រសិនបើបានបង្កើតកំហុស អ្នកអាចប្រព្រឹត្តចំពោះកំហុសនោះដោយត្រឹមត្រូវ ហើយអាចអនុញ្ញាតឱ្យអ្នកដទៃនិយាយអំពីកំហុសនោះ ដោយអនុញ្ញាតឱ្យពួកគេបញ្ចេញមតិ និងធ្វើការសម្គាល់ចំពោះកំហុសនោះ ហើយអ្នកអាចបើកចំហអំពីកំហុសនោះ និងវិភាគវែកញែកវាបាន តើមនុស្សគ្រប់គ្នានឹងមានយោបល់យ៉ាងណាចំពោះអ្នក? ពួកគេនឹងនិយាយថា អ្នកគឺជាមនុស្សស្មោះត្រង់ ពីព្រោះដួងចិត្តរបស់អ្នកបើកចំហចំពោះព្រះជាម្ចាស់។ តាមរយៈសកម្មភាព និងអាកប្បកិរិយារបស់អ្នក ពួកគេនឹងអាចមើលឃើញដួងចិត្តរបស់អ្នក។ ប៉ុន្តែ ប្រសិនបើអ្នកព្យាយាមក្លែងបន្លំខ្លួន និងបោកបញ្ឆោតមនុស្សគ្រប់គ្នា នោះមនុស្សនឹងមើលងាយអ្នក ហើយនិយាយថា អ្នកគឺជាមនុស្សល្ងង់ និងមិនមែនជាមនុស្សឈ្លាសវៃឡើយ។ ប្រសិនបើអ្នកមិនព្យាយាមធ្វើពុត ឬដោះសារឱ្យខ្លួនឯងទេ ប្រសិនបើអ្នកអាចទទួលស្គាល់កំហុសរបស់អ្នកបាន នោះមនុស្សគ្រប់គ្នានឹងនិយាយថា អ្នកគឺជាមនុស្សទៀងត្រង់ និងឈ្លាសវៃ។ ហើយតើអ្វីដែលធ្វើឱ្យអ្នកឈ្លាសវៃ? មនុស្សគ្រប់គ្នាធ្វើខុស។ មនុស្សគ្រប់គ្នាសុទ្ធតែមានកំហុសឆ្គង និងចំណុចខ្វះខាត។ ហើយតាមពិតទៅ មនុស្សគ្រប់គ្នាមាននិស្ស័យពុករលួយដូចៗគ្នា។ កុំគិតថាខ្លួនឯងថ្លៃថ្នូរ ល្អឥតខ្ចោះ និងចិត្តល្អជាងអ្នកដទៃឱ្យសោះ នោះគឺមិនសមហេតុផលទាល់តែសោះ។ នៅពេលដែលនិស្ស័យពុករលួយរបស់មនុស្ស និងសារជាតិ ព្រមទាំងមុខមាត់ពិតនៃសេចក្ដីពុករលួយរបស់ពួកគេគឺច្បាស់ក្រឡែតចំពោះអ្នកហើយ នោះអ្នកនឹងមិនព្យាយាមបិទបាំងកំហុសរបស់ខ្លួនឯងឡើយ ហើយអ្នកក៏នឹងមិនចាប់កំហុសរបស់អ្នកដទៃយកទៅប្រឆាំងនឹងពួកគេដែរ អ្នកនឹងអាចប្រឈមមុខនឹងរឿងទាំងពីរនេះបានយ៉ាងត្រឹមត្រូវ។ មានតែពេលនោះទេ ទើបអ្នកនឹងក្លាយជាមនុស្សដែលមានការយល់ដឹងស៊ីជម្រៅ និងមិនធ្វើរឿងល្ងង់ខ្លៅ ដែលនឹងធ្វើឱ្យអ្នកក្លាយជាមនុស្សឈ្លាសវៃ។ អ្នកដែលមិនឈ្លាសវៃគឺជាមនុស្សល្ងង់ ហើយពួកគេតែងតែខ្វល់ខ្វាយចំពោះកំហុសតូចតាចរបស់ខ្លួន ខណៈពេលដែលលួចលាក់ធ្វើអ្វីនៅពីក្រោយ។ វាគួរឱ្យខ្ពើមណាស់ដែលបានឃើញបែបនេះ។ តាមពិតទៅ អ្វីដែលអ្នកកំពុងធ្វើ គឺច្បាស់ក្រឡែតចំពោះអ្នកដទៃ ប៉ុន្តែអ្នកនៅតែបន្តសម្ដែងដោយឥតអៀនខ្មាសដដែល។ ចំពោះអ្នកដទៃ វាមានទ្រង់ទ្រាយដូចជាការសម្ដែងរបស់ត្លុកមួយ។ តើនេះមិនមែនជារឿងល្ងង់ខ្លៅទេឬ? ពិតជាល្ងង់មែន។ មនុស្សល្ងង់គ្មានប្រាជ្ញាឡើយ។ មិនថាពួកគេស្ដាប់សេចក្ដីអធិប្បាយព្រះបន្ទូលច្រើនប៉ុនណាក៏ដោយ ក៏ពួកគេនៅតែមិនយល់ពីសេចក្ដីពិត ឬមើលឃើញអ្វីៗតាមលក្ខណៈពិតប្រាកដរបស់វាដែរ។ ពួកគេមិនដែលដាក់ខ្លួនឡើយ ដោយគិតថាពួកគេខុសប្លែកពីអ្នកដទៃ និងគួរឱ្យគោរពជាង នេះគឺជាភាពក្រអឺតក្រទម និងការរាប់ខ្លួនឯងជាសុចរិត នេះគឺជាភាពល្ងង់ខ្លៅ។ មនុស្សល្ងង់គ្មានការយល់ដឹងខាងវិញ្ញាណទេ មែនទេ? បញ្ហាដែលអ្នកល្ងង់ខ្លៅ និងមិនឈ្លាសវៃ គឺជាបញ្ហាដែលអ្នកគ្មានការយល់ដឹងខាងវិញ្ញាណ ហើយមិនអាចងាយយល់ពីសេចក្ដីពិត។ នេះគឺជាតថភាពនៃបញ្ហានេះ» («គោលការណ៍ដែលគួរណែនាំចំពោះការប្រព្រឹត្តខ្លួនរបស់មនុស្សម្នាក់» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈបន្ទូលរបស់ព្រះជាម្ចាស់ ខ្ញុំបានយល់ថា វាជារឿងជៀសមិនរួចទេដែលមានកំហុស ឬសេចក្ដីវៀចវេរខ្លះកើតឡើងក្នុងភារកិច្ចរបស់យើង ប៉ុន្តែ អ្វីដែលព្រះជាម្ចាស់តម្រូវគឺថា មនុស្សត្រូវប្រឈមមុខនឹងកំហុសរបស់ខ្លួនឱ្យបានត្រឹមត្រូវ ហើយមិនព្យាយាមលាក់បាំង និងបន្លំឡើយ។ ការលាក់បាំង និងការក្លែងបន្លំគឺជានិស្ស័យបែបសាតាំងនៃសេចក្ដីទុច្ចរិត និងការបោកបញ្ឆោត ពោលគឺជាអ្វីដែលព្រះជាម្ចាស់ទ្រង់មានព្រះទ័យខ្ពើមរអើម និងស្អប់បំផុត។ តាមរយៈការសម្ដែងឱ្យយល់នូវបន្ទូលរបស់ព្រះជាម្ចាស់ ខ្ញុំបានដឹងថា នៅពេលខ្ញុំបានប្រព្រឹត្តកំហុសក្នុងកិច្ចការរបស់ខ្ញុំ គំនិតដំបូងបង្អស់របស់ខ្ញុំគឺជាការបិទបាំង ពោល នេះគឺត្រូវជំរុញដោយធម្មជាតិរបស់សាតាំងដ៏ទុច្ចរិត និងបោកបញ្ឆោត។ ដោយគិតថា ខ្ញុំបានបំពេញភារកិច្ចកាត់តវីដេអូមួយរយៈមកហើយ ដោយមានបទពិសោធខ្លះៗដែរ ហើយគ្រប់គ្នាគិតយ៉ាងល្អអំពីខ្ញុំ ខ្ញុំមានអារម្មណ៍ថា ដូចជាខ្ញុំមិនអាចធ្វើឱ្យមានកំហុសបានទេ ជាពិសេសមិនអាចខុសនៅគ្រាដ៏សំខាន់ឡើយ។ ខ្ញុំមានអារម្មណ៍ថា ខ្ញុំគប្បីតែជាមនុស្សគួរឱ្យជឿជាក់ និងគួរឱ្យទុកចិត្តជាងអ្នកផ្សេងទៀត។ ដូច្នេះពេលមានកំហុសកើតឡើង ខ្ញុំបារម្ភថា ខ្ញុំអាចនឹងបាត់បង់អំនួត និងឋានៈ។ ហើយខ្ញុំនឹងខំប្រឹងឱ្យអស់ពីសមត្ថភាពដើម្បីលាក់បាំងមិនឱ្យអ្នកណាដឹងឡើយ។ ជាពិសេសនៅពេលដែលវាជាកំហុសដ៏សាមញ្ញបែបនេះ ខ្ញុំកាន់តែខ្លាចថា បើអ្នកផ្សេងដឹង ពួកគេនឹងមើលងាយខ្ញុំ ហើយខ្លាចថា ឋានៈរបស់ខ្ញុំនៅក្នុងក្រសែភ្នែករបស់ពួកគេនឹងធ្លាក់ចុះ។ កាន់តែគិតបែបនេះ ខ្ញុំកាន់តែមិនអាចប្រឈមមុខនឹងកំហុសរបស់ខ្ញុំឱ្យបានសមរម្យ។ ខ្ញុំចង់បន្លំឱ្យខ្លួនឯងដូចជាមនុស្សល្អឥតខ្ចោះ ហើយខ្ញុំមិនហ៊ានសារភាពកំហុស ឬស្វែងរកជំនួយទេ។ ខ្ញុំថែមទាំងចង់កែប្រែវាដោយស្ងៀមស្ងាត់មិនឱ្យអ្នកណាដឹង ដើម្បីឱ្យខ្ញុំរក្សាមុខមាត់។ ការពិតនោះគឺថា កំហុសបានកើតឡើងរួចទៅហើយ ហើយខ្ញុំគួរតែបើកចំហ ហ៊ាននិយាយដោយត្រង់ៗ និងរៀនសូត្រពីវា។ ផ្ទុយទៅវិញ ខ្ញុំបែរជាខំប្រឹងបិទបាំងវា ហើយងាកមកបោកបញ្ឆោតទៅវិញ។ ព្រះជាម្ចាស់ទ្រង់ពិនិត្យពិច័យគ្រប់យ៉ាងទាំងអស់ ពោលគឺ ទោះបីជាខ្ញុំអាចបោកបញ្ឆោតមនុស្សលោកបាន តើខ្ញុំពិតជាអាចបោកបញ្ឆោតព្រះជាម្ចាស់បានមែនទេ? នោះខ្ញុំមិនកំពុងតែកប់ក្បាលខ្លួនឯងនៅក្នុងខ្សាច់ទៅហើយទេឬ? ខ្ញុំពិតជាល្ងង់ខ្លៅមែន! មនុស្សគ្រប់គ្នាតែងតែប្រព្រឹត្តកំហុស ពោល វាគ្មានអ្វីដែលត្រូវខ្មាសអៀនទេ ហើយលើសពីនេះទៅទៀត នេះពិតជាការដាស់តឿនសម្រាប់ខ្ញុំ ធ្វើឱ្យខ្ញុំកាន់តែមានការប្រុងប្រយ័ត្ននៅពេលដែលខ្ញុំបំពេញភារកិច្ចម្តងទៀត។ ប៉ុន្តែពេលដែលខ្ញុំប្រព្រឹត្តកំហុស ខ្ញុំបែរជាខំប្រឹងរិះគិតរកវិធីលាក់បាំង។ នៅក្នុងព្រះនេត្ររបស់ព្រះជាម្ចាស់ ការបិទបាំងដ៏បោកបញ្ឆោតនេះពិតជាធ្ងន់ធ្ងរជាងកំហុសទាំងនោះទៅទៀត។ ខ្ញុំកាន់តែលាក់បាំងកំហុសខ្លួនឯង វាកាន់តែបង្ហាញឱ្យឃើញថា និស្ស័យរបស់ខ្ញុំទុច្ចរិត និងបោកបញ្ឆោតប៉ុនណា។ កាន់តែគិតំពីវា ខ្ញុំកាន់តែមានអារម្មណ៍ថា ខ្ញុំលាក់ពុត ហើយពិតជាគួរឱ្យស្អប់ និងគួរឱ្យខ្ពើមរអើមចំពោះព្រះជាម្ចាស់ណាស់។ ខ្ញុំក៏បានគិតផងដែរថា បើលើកនេះខ្ញុំអាចយកគម្រោងនេះមកវិញបានដោយខ្លួនឯង ខ្ញុំច្បាស់ជាមិនប្រាប់នរណាម្នាក់ ឬស្វែងរកជំនួយពីអ្នកដ៏ទៃឡើយ ហើយដោយសារតែខ្ញុំគ្មានវិធីស្រោចស្រង់ប៉ុណ្ណោះ ទើបខ្ញុំប្រាប់ការពិតទៅកាន់បងប្អូនប្រុសស្រី។ ដូច្នេះ ចំពោះកំហុសសាមញ្ញដែលខ្ញុំអាចលាក់បាំងបាន នោះតើខ្ញុំនឹងមិនកាន់តែបិទបាំងវាថែមទៀតទេឬ? ខ្ញុំនៅតែនឹកឃើញរូបភាពពីពេលដែលខ្ញុំបំពេញភារកិច្ចពីមុន។ ពេលខ្លះ ពេលដែលខ្ញុំកាត់តវីដេអូខ្លីៗ ខ្ញុំតែងផ្តល់អាទិភាពដល់ល្បឿន និងទិន្នផល ដើម្បីទទួលបានការកោតសរសើរ ហើយជាលទ្ធផល បញ្ហាលម្អិតតូចៗតែងនាំឱ្យមានការធ្វើសារជាថ្មី និងការកែប្រែឡើងវិញជាចាំបាច់។ នៅពេលអ្នកដទៃសួរខ្ញុំថា ហេតុអ្វីបានជាមានបញ្ហាទាំងនេះកើតឡើង ខ្ញុំខ្លាចអ្នកដទៃនិយាយថាខ្ញុំមិនប្រយ័ត្នប្រយែង និងគ្មានការយកចិត្តទុកដាក់។ ដូច្នេះហើយ ខ្ញុំតែងបង្កើតហេតុផលពីកត្តាខាងក្រៅដែលថា វាមកពីដំណាក់កាលថតភាពយន្តនោះ ឬខ្ញុំនិយាយថា មកពីប្រព័ន្ធសូហ្វវែររបស់ខ្ញុំមានបញ្ហា គ្រប់យ៉ាងគឺដើម្បីរកលេសឱ្យខ្ញុំរួចខ្លួន រឿងទាំងនេះត្រូវលាតត្រដាងនៅក្នុងខ្លួនខ្ញុំគ្រប់ពេលវេលា។ គិតបែបនេះ ទើបខ្ញុំដឹងថា ខ្ញុំក្លែងបន្លំខ្លួនឯង និងបោកបញ្ឆោតអ្នកដទៃខ្លាំងប៉ុនណា។ ខ្ញុំមិនអាចបន្តរស់នៅក្នុងនិស្ស័យដែលបោកបញ្ឆោតនេះបានទៀតទេ ហើយខ្ញុំត្រូវតែចាប់ផ្តើមអនុវត្ត និងចូលទៅក្នុងស្តង់ដារនៃមនុស្សស្មោះត្រង់។ អ្វីដែលបានកើតឡើងបន្ទាប់ ធ្វើឱ្យខ្ញុំឆ្លុះបញ្ចាំងកាន់តែស៊ីជម្រៅនិងទទួលបានចំណេះដឹងខ្លះអំពីខ្លួនឯង។

មិនយូរប៉ុន្មាន ភាពយន្តនេះត្រូវបានប្រគល់ជូនអ្នកដឹកនាំពិនិត្យ។ ប៉ុន្តែក្រោយមក បងប្រុសម្នាក់បានកត់សម្គាល់ឃើញថា សំឡេងក្នុងឈុតមួយ មិនត្រូវចង្វាក់គ្នាចំនួនដប់បីផ្នែក។ ហើយគាត់មិនមិនច្បាស់ទេថា តើវាត្រូវការកែឡើងវិញឬអត់។ បេះដូងខ្ញុំក៏ចាប់ផ្ដើមលោតញាប់ «ហេតុអីក៏ខ្ញុំចាប់ចំណុចនេះមិនបាន? មើលឱ្យច្បាស់ទៅ វាពិតជាច្បាស់ៗខ្លាំងណាស់ វីដេអូ និងសំឡេងមិនស៊ីសង្វាក់គ្នាកន្លះវិនាទី។ ខ្ញុំថែមទាំងបានសុំឱ្យបងស្រីម្នាក់ពិនិត្យផ្នែកនោះទៀតផង។ ហេតុដូចម្ដេចក៏គាត់ចាប់មិនបានដែរនោះ? ការកែឡើងវិញនឹងចំណាយពេលរាប់ម៉ោង ពោលគឺ វាច្បាស់ជាបង្អាក់គ្រប់យ៉ាងហើយ! ប្រហែលជាខ្ញុំមិនគួរប្រាប់អ្នកណាទេ។ យ៉ាងណាក៏វាមិនមែនជាបញ្ហាធំដុំដែរ។ មនុស្សភាគច្រើនប្រហែលជាមិនកត់សម្គាល់ផង។ ម្យ៉ាងទៀត ប្រសិនបើគ្រប់គ្នាដឹងថាវីដេអូមានបញ្ហាបែបនេះ តើពួកគេគិតយ៉ាងណាចំពោះខ្ញុំ? តើគេនឹងនិយាយថាខ្ញុំមិនគួរទុកចិត្ត ឬមិនទទួលខុសត្រូវទេឬ? ខ្ញុំបានធ្វើកំហុសសាមញ្ញដូច្នេះម្តងហើយម្តងទៀត ក្នុងពេលថ្មីៗនេះ។ ប្រសិនបើខ្ញុំនៅតែបន្តបែបនេះ តើអ្នកណានឹងទុកចិត្តខ្ញុំទៀតទៅ?» ខ្ញុំមានអារម្មណ៍នៅមិនសុខសោះ ហើយខ្ញុំមានអារម្មណ៍ថាមានមនសិការចោទប្រកាន់នៅក្នុងខ្លួន។ ប៉ុន្តែក្រោយពីគិតឱ្យហ្មត់ចត់ម្ដងហើយម្ដងទៀត ខ្ញុំនៅតែសម្រេចចិត្តមិននិយាយអ្វីទាំងអស់ បន្ទាប់ពីខ្ញុំបានសម្រេចចិត្តបែបនោះហើយ ខ្ញុំមានអារម្មណ៍ថា ដូចជាខ្ញុំកំពុងអង្គុយលើម្ជុលដ៏មុតស្រួតនៅមុខកុំព្យូទ័ររបស់ខ្ញុំ បេះដូងរបស់ខ្ញុំពិតជាភ័យញ័រខ្លាំងណាស់ ហើយខ្ញុំពិតជាមានអារម្មណ៍ងងឹតសូន្យនៅខាងក្នុង។ ខ្ញុំបានដឹងថា ខ្ញុំកំពុងតែបិទបាំងកំហុសម្តងទៀតហើយ ដូច្នេះ ខ្ញុំក៏បានអធិស្ឋានដល់ព្រះជាម្ចាស់ក្នុងដួងចិត្តខ្ញុំថា «ព្រះជាម្ចាស់អើយ ពេលនេះទូលបង្គំពិតជាមានអារម្មណ៍ថាពិបាកក្នុងការនិយាយពាក្យពិត និងធ្វើជាមនុស្សស្មោះត្រង់ណាស់។ នៅពេលណាដែលមោទនភាព ឬសេចក្តីឥតប្រយោជន៍របស់ទូលបង្គំកំពុងជួបទុក្ខ ខ្ញុំទ្រាំមិនបានចេះតែចង់ការពារខ្លួនឯង ដោយចង់តែកុហកបោកប្រាស់។ ទូលបង្គំមិនចង់រស់នៅតាមរបៀបនេះទេ។ សូមប្រទានភាពក្លាហាន និងភាពអង់អាចដល់ទូលបង្គំផងចុះ ដើម្បីអនុវត្តសេចក្ដីទៀងត្រង់ តាមបន្ទូលរបស់ព្រះជាម្ចាស់»។ ក្រោយពីអធិស្ឋានរួច ខ្ញុំទទួលបានកម្លាំងខ្លះក្នុងដួងចិត្ត ហើយខ្ញុំក៏ហ៊ាននិយាយបញ្ហានេះប្រាប់បងប្អូនប្រុសស្រីរបស់ខ្ញុំ។ ក្រោយមកទៀត នៅតែមានបញ្ហាផ្សេងទៀតក្នុងវីដេអូនេះ។ ដូច្នេះ ខ្ញុំបានកែវារួចទាំងអស់ក្នុងពេលតែមួយ ពិនិត្យមើលគ្រប់យ៉ាង ហើយបន្ទាប់មកបានផ្ញើវាទៅកាន់អ្នកដឹកនាំវិញ។

បទពិសោធនោះបានធ្វើឱ្យខ្ញុំចាប់ផ្តើមឆ្លុះបញ្ចាំងថា «ហេតុអ្វីបានជាខ្ញុំតែងតែចង់បិទបាំងកំហុស? តើឫសគល់បញ្ហានេះមកពីអ្វីទៅ?» ខ្ញុំបានអានបន្ទូលរបស់ព្រះជាម្ចាស់ពីរវគ្គ៖ «ប្រសិនបើឥឡូវនេះ ព្រះជាម្ចាស់ទាមទារឱ្យអ្នកធ្វើជាមនុស្សស្មោះត្រង់ និងនិយាយនូវសេចក្តីពិត ជាអ្វីដែលពាក់ព័ន្ធនឹងការពិត និងអនាគត ព្រមទាំងវាសនារបស់អ្នក ដែលផលវិបាករបស់វាអាចនឹងមិនផ្ដល់ផលល្អដល់អ្នក ដោយអ្នកដទៃលែងឱ្យតម្លៃអ្នកទៀត ហើយអ្នកមានអារម្មណ៍ថា កេរ្តិ៍ឈ្មោះរបស់អ្នកត្រូវបានបំផ្លាញ នៅក្នុងកាលៈទេសៈបែបនេះ តើអ្នកអាចនិយាយត្រង់ និងនិយាយនូវសេចក្តីពិតបានដែរឬទេ? តើអ្នកនៅតែអាចទៀងត្រង់ឬទេ? នេះគឺជារឿងពិបាកធ្វើបំផុត វាពិបាកជាងការលះបង់ជីវិតរបស់អ្នកទៅទៀត។ អ្នកអាចនឹងនិយាយថា៖ 'ឱ្យខ្ញុំនិយាយនូវសេចក្តីពិត គឺមិនបានទេ។ ខ្ញុំសុខចិត្តស្លាប់ដើម្បីព្រះជាម្ចាស់ ជាជាងនិយាយនូវសេចក្តីពិត។ ខ្ញុំមិនចង់ធ្វើជាមនុស្សស្មោះត្រង់ទាល់តែសោះ។ ខ្ញុំសុខចិត្តស្លាប់ ជាជាងឱ្យមនុស្សគ្រប់គ្នាមើលងាយខ្ញុំ ហើយគិតថាខ្ញុំគ្រាន់តែជាមនុស្សសាមញ្ញម្នាក់'។ តើរឿងនេះបង្ហាញថា មនុស្សស្រឡាញ់អ្វីជាងគេ? អ្វីដែលមនុស្សស្រឡាញ់ជាងគេ គឺឋានៈ និងកេរ្តិ៍ឈ្មោះរបស់ពួកគេ ដែលជារបស់ដែលត្រូវបានគ្រប់គ្រងដោយនិស្ស័យបែបសាតាំងរបស់ពួកគេ។ ជីវិតគឺជារឿងបន្ទាប់បន្សំ។ ប្រសិនបើស្ថានភាពបង្ខំពួកគេ ពួកគេមុខជាប្រមូលកម្លាំងដើម្បីលះបង់ជីវិតរបស់ពួកគេ ប៉ុន្តែឋានៈ និងកេរ្តិ៍ឈ្មោះ មិនងាយនឹងលះបង់ឡើយ។ ចំពោះមនុស្សដែលជឿលើព្រះជាម្ចាស់ ការលះបង់ជីវិតរបស់ពួកគេ មិនមែនជារឿងសំខាន់បំផុតនោះទេ ព្រះជាម្ចាស់តម្រូវឱ្យមនុស្សទទួលយកសេចក្ដីពិត ហើយធ្វើជាមនុស្សស្មោះត្រង់យ៉ាងពិតប្រាកដ ដោយនិយាយអ្វីដែលមាននៅក្នុងចិត្តរបស់ពួកគេ ដោយបើកចំហ និងបើកបង្ហាញខ្លួនឯងចំពោះមនុស្សគ្រប់គ្នា។ តើរឿងនេះងាយស្រួលធ្វើដែរឬទេ? (ទេ មិនងាយស្រួលទេ។) តាមពិតទៅ ព្រះជាម្ចាស់មិនទាមទារឱ្យអ្នកលះបង់ជីវិតរបស់អ្នកឡើយ។ តើជីវិតរបស់អ្នកមិនមែនព្រះជាម្ចាស់ជាអ្នកប្រទានឱ្យទេឬ? តើជីវិតរបស់អ្នកមានប្រយោជន៍អ្វីចំពោះព្រះជាម្ចាស់? ព្រះជាម្ចាស់មិនចង់បានជីវិតរបស់អ្នកទេ។ ទ្រង់ចង់ឱ្យអ្នកនិយាយដោយទៀងត្រង់ និយាយថាអ្នកជាមនុស្សបែបណា និងនិយាយពីអ្វីដែលអ្នកគិតនៅក្នុងចិត្តរបស់អ្នក។ តើអ្នកអាចនិយាយរឿងទាំងនេះបានដែរឬទេ? នៅត្រង់ចំណុចនេះ កិច្ចការនេះប្រែជាពិបាក ហើយអ្នកអាចនឹងនិយាយថា៖ 'បើឱ្យខ្ញុំខិតខំធ្វើការ ខ្ញុំមានកម្លាំងនឹងធ្វើវា។ បើឱ្យខ្ញុំលះបង់ទ្រព្យសម្បត្តិទាំងអស់របស់ខ្ញុំ ខ្ញុំក៏អាចធ្វើបានដែរ។ ខ្ញុំអាចលះបង់ឪពុកម្ដាយ និងកូនៗ អាពាហ៍ពិពាហ៍ និងការងាររបស់ខ្ញុំបានយ៉ាងងាយ។ ប៉ុន្តែ បើនិយាយអ្វីដែលមាននៅក្នុងចិត្តរបស់ខ្ញុំ និយាយដោយទៀងត្រង់ទៅ នោះគឺជារឿងមួយដែលខ្ញុំមិនអាចធ្វើបានឡើយ'។ តើអ្វីជាហេតុផលដែលអ្នកមិនអាចធ្វើវាបាន? គឺដោយសារតែនៅពេលដែលអ្នកធ្វើដូច្នេះ អ្នកណាដែលស្គាល់អ្នក ឬស្និទ្ធស្នាលនឹងអ្នក នឹងមើលឃើញអ្នកក្នុងផ្លូវផ្សេង។ ពួកគេនឹងលែងកោតសរសើរអ្នកទៀតហើយ។ អ្នកនឹងបាត់បង់មុខមាត់ និងត្រូវអាម៉ាស់យ៉ាងខ្លាំង ហើយសេចក្តីទៀងត្រង់ និងសេចក្ដីថ្លៃថ្នូររបស់អ្នកនឹងលែងមានទៀតហើយ។ ឋានៈដ៏ខ្ពង់ខ្ពស់ និងកិត្យានុភាពរបស់អ្នកនៅក្នុងចិត្តរបស់អ្នកដទៃ នឹងលែងមានទៀតហើយ។ នេះហើយជាមូលហេតុដែលនៅក្នុងកាលៈទេសៈបែបនេះ មិនថាមានរឿងអ្វីក៏ដោយ ក៏អ្នកនឹងមិននិយាយនូវសេចក្តីពិតដែរ។ នៅពេលដែលមនុស្សជួបប្រទះរឿងនេះ មានការតយុទ្ធមួយនៅក្នុងចិត្តរបស់ពួកគេ។ នៅពេលដែលការតយុទ្ធនោះបញ្ចប់ អ្នកខ្លះអាចឆ្លងផុតការលំបាករបស់ពួកគេបាននៅទីបំផុត ខណៈដែលអ្នកផ្សេងទៀតមិនទាន់បានឆ្លងផុតចំណង និងការរឹតត្បិតនៃនិស្ស័យបែបសាតាំងរបស់ពួកគេនៅឡើយទេមកទល់សព្វថ្ងៃនេះ ហើយនៅតែត្រូវបានគ្រប់គ្រងដោយឋានៈ ភាពអំនួត ភាពចង់បានមុខមាត់ និងអ្វីដែលហៅថាសេចក្ដីថ្លៃថ្នូររបស់ខ្លួនដដែល។ តើនេះជាការលំបាកមួយ មែនទេ?» («ការបំពេញភារកិច្ចឱ្យបានត្រឹមត្រូវតម្រូវឱ្យមានការសហការចុះសម្រុងគ្នា» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «អ្នកចង់ក្លាយជាមនុស្សស្មោះត្រង់ ប៉ុន្តែអ្នកមិនអាចបោះបង់ភាពអំនួត ភាពចង់បានមុខមាត់ និងផលប្រយោជន៍ផ្ទាល់ខ្លួនរបស់អ្នកបានឡើយ។ ហេតុនេះ អ្នកអាចត្រឹមតែបែរមកប្រើការនិយាយកុហកប៉ុណ្ណោះ ដើម្បីការពាររបស់ទាំងនេះ។ ប្រសិនបើអ្នកគឺជាមនុស្សដែលស្រឡាញ់សេចក្ដីពិត អ្នកនឹងអាចទ្រាំទ្រនឹងការឈឺចាប់គ្រប់បែបយ៉ាង ដើម្បីអនុវត្តសេចក្ដីពិត។ ទោះបីជាវាមានន័យថាត្រូវលះបង់កេរ្តិ៍ឈ្មោះ និងឋានៈ ហើយទ្រាំទ្រនឹងការចំអក និងការធ្វើឱ្យអាម៉ាស់ពីអ្នកដទៃក៏ដោយ ក៏អ្នកមិនខ្វល់ដែរ ឱ្យតែអ្នកអាចអនុវត្តសេចក្ដីពិត និងបំពេញបំណងព្រះហឫទ័យរបស់ព្រះជាម្ចាស់បាន គឺគ្រប់គ្រាន់ហើយ។ អស់អ្នកណាដែលស្រឡាញ់សេចក្ដីពិត ជ្រើសរើសអនុវត្តសេចក្ដីពិត និងធ្វើជាមនុស្សស្មោះត្រង់។ នេះគឺជាផ្លូវដ៏ត្រឹមត្រូវ ហើយជាផ្លូវដែលទទួលបានការប្រទានពរពីព្រះជាម្ចាស់។ ប្រសិនបើមនុស្សម្នាក់មិនស្រឡាញ់សេចក្ដីពិតទេ តើពួកគេជ្រើសរើសអ្វី? ពួកគេជ្រើសរើសប្រើការកុហក ដើម្បីការពារកេរ្តិ៍ឈ្មោះ ឋានៈ សេចក្ដីថ្លៃថ្នូរ និងសេចក្ដីទៀងត្រង់របស់ពួកគេ។ ពួកគេសុខចិត្តធ្វើជាមនុស្សបោកបញ្ឆោត ហើយឱ្យព្រះជាម្ចាស់ស្អប់ខ្ពើម និងបដិសេធ។ មនុស្សបែបនេះមិនចង់បានសេចក្ដីពិត ឬព្រះជាម្ចាស់ឡើយ។ ពួកគេជ្រើសរើសកេរ្តិ៍ឈ្មោះ និងឋានៈផ្ទាល់ខ្លួន ពួកគេចង់ធ្វើជាមនុស្សបោកបញ្ឆោត។ ពួកគេមិនខ្វល់ថាតើព្រះជាម្ចាស់សព្វព្រះហឫទ័យ ឬថាតើទ្រង់នឹងសង្គ្រោះពួកគេឬអត់នោះទេ។ តើមនុស្សបែបនេះនៅតែអាចត្រូវបានសង្គ្រោះដោយព្រះជាម្ចាស់ដែរឬទេ? ច្បាស់ណាស់ថាមិនអាចទេ ពីព្រោះពួកគេបានជ្រើសរើសផ្លូវខុសហើយ។ ពួកគេអាចត្រឹមតែរស់នៅដោយការនិយាយកុហក និងការបោកប្រាស់ប៉ុណ្ណោះ។ ពួកគេអាចត្រឹមតែរស់នៅក្នុងជីវិតដ៏ឈឺចាប់នៃការនិយាយកុហក និងការបិទបាំងឱ្យខ្លួនឯង ព្រមទាំងខិតខំប្រឹងគិតយ៉ាងខ្លាំងដើម្បីដោះសារឱ្យខ្លួនឯងជារៀងរាល់ថ្ងៃ។ ប្រសិនបើអ្នកគិតថា ការកុហកអាចការពារកេរ្តិ៍ឈ្មោះ ឋានៈ ភាពចង់បានមុខមាត់ និងភាពអំនួតដែលអ្នកប្រាថ្នាចង់បាននោះ អ្នកយល់ខុសទាំងស្រុងហើយ។ នៅក្នុងតថភាព តាមរយៈការនិយាយកុហក មិនត្រឹមតែអ្នកបរាជ័យក្នុងការការពារភាពចង់បានមុខមាត់ និងភាពអំនួត និងសេចក្ដីថ្លៃថ្នូរ និងសេចក្ដីទៀងត្រង់របស់អ្នកប៉ុណ្ណោះទេ ប៉ុន្តែអ្វីដែលធ្ងន់ធ្ងរជាងនេះទៅទៀតនោះគឺ អ្នកបាត់បង់ឱកាសក្នុងការអនុវត្តសេចក្ដីពិត និងធ្វើជាមនុស្សស្មោះត្រង់។ ទោះបីជាអ្នកអាចការពារកេរ្តិ៍ឈ្មោះ ឋានៈ ភាពចង់បានមុខមាត់ និងភាពអំនួតរបស់អ្នកនៅពេលនោះបានក៏ដោយ ក៏អ្នកបានបោះបង់សេចក្ដីពិត និងបានក្បត់ព្រះជាម្ចាស់ដែរ។ នេះមានន័យថា អ្នកបានបាត់បង់ឱកាសទាំងស្រុងក្នុងការឱ្យទ្រង់សង្គ្រោះ និងប្រោសឱ្យអ្នកគ្រប់លក្ខណ៍ ដែលជាការខាតបង់ដ៏ធំបំផុត និងជាការស្ដាយក្រោយជារៀងរហូត។ មនុស្សដែលបោកបញ្ឆោត នឹងមិនយល់រឿងនេះបានឡើយ» («មានតែតាមរយៈការធ្វើជាមនុស្សស្មោះត្រង់ទើបអាចបង្ហាញចេញនូវលក្ខណៈជាមនុស្សពិតបាន» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ គ្រប់ព្រះបន្ទូលរបស់ព្រះជាម្ចាស់បានចាក់ទម្លុះដួងចិត្តខ្ញុំ។ ខ្ញុំបានចាត់ទុកឋានៈរបស់ខ្ញុំនៅក្នុងដួងចិត្តមនុស្ស ថាសំខាន់ជាងអ្វីៗផ្សេងទាំងអស់ ហើយដើម្បីការពាររឿងទាំងនេះ ខ្ញុំមិនអាចសូម្បីតែនិយាយពាក្យស្មោះត្រង់ត្រឹមមួយម៉ាត់។ ខ្ញុំរើសយកបោកបញ្ឆោត និងបិទបាំងកំហុសរបស់ខ្លួន ជាជាងធ្វើជាមនុស្សស្មោះត្រង់ ដែលមានភាពទៀងត្រង់ ហើយបើកចំហ និងអនុវត្តសេចក្ដីពិត។ នេះបានបង្ហាញថាខ្ញុំគ្មានក្ដីស្រឡាញ់ចំពោះសេចក្ដីពិតទាល់តែសោះ។ មនុស្សស្មោះត្រង់អាចប្រឈមមុខនឹងចំណុចខ្វះខាត និងបញ្ហារបស់ពួកគេដោយផ្ទាល់ ហើយដើម្បីអនុវត្តសេចក្ដីពិត ពួកគេមានឆន្ទៈស៊ូទ្រាំនឹងភាពអាម៉ាស់ និងការឈឺចាប់គ្រប់បែបយ៉ាងទាំងអស់។ ប៉ុន្តែអ្វីដែលខ្ញុំត្រូវធ្វើគឺមានភាពទៀងត្រង់ ហើយបើកចំហចំពោះកំហុស និងបញ្ហារបស់ខ្ញុំ ហើយទោះបីជាមិនប្រឈមមុខនឹងភាពអាម៉ាស់ ឬការចំអកអ្វីក៏ដោយ ក៏ខ្ញុំនៅតែមិនអាចធ្វើវាបាន។ ពេលមានបញ្ហាកើតឡើង ខ្ញុំតែងតែរកលេសដើម្បីផ្ដល់ភាពត្រឹមត្រូវ និងការពារខ្លួនឯង ដោយព្យាយាមលាក់បាំងបញ្ហារបស់ខ្ញុំ។ ខ្ញុំនឹងបន្ទោសរឿងដូចជាដំណើរការមុនការផលិត បើមិនដូច្នេះទេបន្ទោសឧបករណ៍ ឬប្រព័ន្ធសូហ្វវែរ។ លើកនេះ ពេលមានបញ្ហាជាមួយនឹងភាពយន្ត ខ្ញុំថែមទាំងចង់បង្វែរការស្ដីបន្ទោស ហើយខ្ញុំបានត្អូញត្អែរនៅក្នុងចិត្តអំពីបងស្រីដែលមិនបានឃើញកំហុសឆ្គង។ ខ្ញុំពិតជាខ្វះហេតុផល និងពោរពេញដោយការបោកបញ្ឆោតមែន! ខ្ញុំបានដឹងថា ដើម្បីការពារមោទនភាព និងឋានៈរបស់ខ្ញុំ ខ្ញុំអាចមានលេសដោះសារគ្រប់យ៉ាង។ ខ្ញុំបានដឹងថា ខ្ញុំបានរងសេចក្ដីពុករលួយ និងរងឥទ្ធិពលដោយថ្នាំពុលសាតាំង ដូចជា «មនុស្សត្រូវការមោទនភាព ដូចដែលដើមឈើត្រូវការសំបក» ហើយ «មុខមាត់គឺជាតម្លៃមិនអាចកាត់ថ្លៃបាន»។ ខ្ញុំតែងតែជឿថា មានតែអ្នកផ្សេងឱ្យតម្លៃខ្ពស់ និងកោតសរសើរលើខ្ញុំប៉ុណ្ណោះ ទើបជីវិតរបស់ខ្ញុំមានតម្លៃ ហើយជឿថា បើគ្មានការសរសើរពីអ្នកដទៃទេ នោះជីវិតក៏គ្មានន័យដែរ។ កន្លងរហូត ខ្ញុំបានគិតជាប់ជានិច្ចអំពីអំនួត និងឋានៈរបស់ខ្ញុំនៅក្នុងភារកិច្ចរបស់ខ្លួន ហើយពេលណាដែលមានកំហុសមួយបានលេចឡើង ខ្ញុំភ័យខ្លាចថាអ្នកដទៃបានដឹង។ អាកប្បកិរិយាប្រុងប្រយ័ត្ន និងការរក្សាការពាររបស់ខ្ញុំបានបង្ហាញថា ខ្ញុំឱ្យតម្លៃលើឋានៈ និងកេរ្តិ៍ឈ្មោះលើសពីអ្វីទាំងអស់។ ខ្ញុំបានបោះបង់គ្រួសារ និងអាជីពរបស់ខ្ញុំដើម្បីបំពេញភារកិច្ច ហើយខ្ញុំធ្វើការថែមម៉ោង និងលះបង់ ប៉ុន្តែដល់ពេលដែលត្រូវសារភាពកំហុសរបស់ខ្ញុំ ដល់ពេលត្រូវនិយាយការពិត ហើយបើកចំហ និងលាតត្រដាងនូវអំពើពុករលួយ និងចំណុចខ្វះខាតរបស់ខ្ញុំ ខ្ញុំបែរជាមិនអាចធ្វើវាបាន។ រវាងការរក្សាមោទនភាពនិងឋានៈរបស់ខ្ញុំ ឬធ្វើជាមនុស្សស្មោះត្រង់ ខ្ញុំបានជ្រើសរើសនូវជម្រើសទីមួយ ម្ដងហើយម្តងទៀត។ ខ្ញុំបានឃើញថាតើភាពអំនួតនិងឋានៈបានចងរឹតយ៉ាងណែន និងគ្រប់គ្រងខ្ញុំខ្លាំងប៉ុនណា។ ខ្ញុំប្រហែលជាបានបិទបាំងកំហុសរបស់ខ្ញុំ ប៉ុន្តែខ្ញុំបានបោកបញ្ឆោតបងប្អូនប្រុសស្រីរបស់ខ្ញុំ និងរស់នៅដោយគ្មានភាពសុច្ចរិត ឬសេចក្តីថ្លៃថ្នូរ ហើយខ្ញុំនៅតែរស់នៅក្រោមអំណាចរបស់សាតាំង។ ខ្ញុំច្បាស់ជាត្រូវសាតាំងធ្វើឱ្យពុករលួយហើយ ពោរពេញដោយនិស្ស័យរបស់សាតាំង និងថ្នាំពុលរបស់សាតាំងគ្រប់ប្រភេទ ហើយផ្ទុយទៅវិញ ខ្ញុំនៅតែព្យាយាមបង្ហាញខ្លួនឯងថាជាពួកបរិសុទ្ធដែលមិនមានកំហុស និងឥតខ្ចោះ។ ខ្ញុំពិតជាក្លែងក្លាយ និងលាក់ពុតណាស់! ទោះបីខ្ញុំអាចលាក់បាំងកំហុសរបស់ខ្ញុំបានមែន តើវាពិតជានឹងអាចសម្រេចអ្វីបានខ្លះទៅ? ម្តងហើយម្តងទៀត ខ្ញុំងាកទៅរកល្បិចកល និងសេចក្ដីបញ្ឆោត ដើម្បីកុំឱ្យបាក់មុខ ធ្វើឱ្យបាត់បង់ឱកាសក្នុងការអនុវត្តសេចក្ដីពិត និងធ្វើជាមនុស្សស្មោះត្រង់។ នៅក្នុងព្រះនេត្ររបស់ព្រះជាម្ចាស់ ឥរិយាបថបែបនេះគឺជាការបោកបញ្ឆោត និងការលាក់ពុត ហើយបើខ្ញុំនៅតែបន្តដោយមិនកាត់ចោលនូវនិស្ស័យពុករលួយនៃសេចក្ដីបញ្ឆោត និងការបន្លំខ្លួននេះទេ ខ្ញុំច្បាស់ជាត្រូវស្អប់ខ្ពើមនិងបដិសេធ ហើយជម្រុះចោលដោយព្រះជាម្ចាស់មិនខាន ហើយនេះនឹងជាការខាតបង់ដ៏ធំសម្បើម! ដោយគិតអំពីរឿងនេះ ខ្ញុំលែងចង់រស់នៅដើម្បីតែជាប្រយោជន៍នៃមោទនភាពទៀតហើយ ហើយខ្ញុំក្លាយជាមានឆន្ទៈស្វះស្វែងរកសេចក្ដីពិតដើម្បីដោះស្រាយការក្លែងខ្លួននិងការបោកបញ្ឆោតរបស់ខ្ញុំ។

ក្រោយមក ខ្ញុំបានអានបន្ទូលរបស់ព្រះជាម្ចាស់កាន់តែច្រើនថែមទៀត៖ ព្រះដ៏មានគ្រប់ព្រះចេស្ដាមានបន្ទូលថា៖ «មិនថាអ្នកជួបប្រទះបញ្ហាអ្វីនោះទេ អ្នកត្រូវតែស្វែងរកសេចក្ដីពិតដើម្បីដោះស្រាយបញ្ហាទាំងនោះ អ្នកដាច់ខាតមិនត្រូវក្លែងបន្លំខ្លួន ឬបង្ហាញរូបភាពក្លែងក្លាយទៅកាន់អ្នកដទៃឡើយ។ មិនថាវាជាការខ្វះខាតរបស់អ្នក ភាពមិនគ្រប់គ្រាន់របស់អ្នក គុណវិបត្តិរបស់អ្នក ឬនិស្ស័យពុករលួយរបស់អ្នកទេ អ្នកត្រូវតែបើកចំហ និងប្រកបគ្នាអំពីរឿងទាំងនេះ។ កុំលាក់បាំងរឿងទាំងនេះឡើយ។ ការរៀនពីរបៀបបើកចំហខ្លួនឯង គឺជាជំហានដំបូងឆ្ពោះទៅរកការចូលទៅក្នុងជីវិត ហើយវាគឺជាឧបសគ្គទីមួយ ដែលពិបាកនឹងយកឈ្នះបំផុត។ នៅពេលដែលអ្នកបានយកឈ្នះឧបសគ្គនេះហើយ វានឹងងាយស្រួលក្នុងការចូលទៅក្នុងសេចក្ដីពិត។ នៅពេលដែលអ្នកបោះជំហាននេះ តើវានឹងបញ្ជាក់ពីអ្វី? វានឹងបញ្ជាក់ថា អ្នកកំពុងបើកចំហចិត្តរបស់អ្នក ហើយលាតត្រដាង និងបើកចំហអំពីគ្រប់ផ្នែករបស់អ្នក មិនថាល្អ ឬអាក្រក់ វិជ្ជមាន ឬអវិជ្ជមាន ហើយបញ្ចាំងពន្លឺលើវាដើម្បីឱ្យអ្នកដទៃឃើញ និងដើម្បីឱ្យព្រះជាម្ចាស់ទតឃើញ ដោយមិនលាក់បាំង ឬបិទបាំងអ្វីពីព្រះជាម្ចាស់ឡើយ ដោយមិនប្រើការក្លែងបន្លំ សេចក្តីបោកបញ្ឆោត ឬការបោកបំភាន់ចំពោះព្រះជាម្ចាស់ឡើយ ហើយក៏ស្មោះត្រង់ឥតលាក់លៀមចំពោះអ្នកដទៃដូចគ្នាដែរ។ តាមរបៀបនេះ អ្នកនឹងរស់នៅក្នុងពន្លឺ មិនត្រឹមតែព្រះជាម្ចាស់នឹងពិនិត្យពិច័យអ្នកប៉ុណ្ណោះទេ ប៉ុន្តែអ្នកដទៃក៏នឹងឃើញថា មានគោលការណ៍ និងតម្លាភាពក្នុងសកម្មភាពរបស់អ្នកដែរ។ អ្នកមិនចាំបាច់ប្រើវិធីសាស្ត្រណាមួយដើម្បីការពារកេរ្តិ៍ឈ្មោះ រូបភាព និងឋានៈរបស់អ្នកឡើយ ហើយអ្នកក៏មិនចាំបាច់ធ្វើការលាក់បាំង ឬបិទបាំងកំហុសរបស់អ្នកដែរ។ អ្នកមិនចាំបាច់ធ្វើការខិតខំប្រឹងប្រែងដ៏ឥតប្រយោជន៍ទាំងនេះទេ។ ប្រសិនបើអ្នកអាចលះបង់រឿងទាំងនេះបាន ជីវិតរបស់អ្នកនឹងក្លាយជាធូរស្រាលយ៉ាងខ្លាំង គ្មានការរឹតត្បិត និងការឈឺចាប់ ហើយអ្នកនឹងរស់នៅក្នុងពន្លឺទាំងស្រុង» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមបន្ទូលរបស់ព្រះជាម្ចាស់ ខ្ញុំបានយល់ថា ជំហានដំបូងដើម្បីក្លាយជាមនុស្សស្មោះត្រង់ គឺត្រូវមានភាពទៀងត្រង់ និងបើកចំហ។ មនុស្សត្រូវតែហ៊ានបើកចំហអំពីចំណុចខ្វះខាត និងសេចក្ដីពុករលួយរបស់ពួកគេ។ ជាពិសេសនៅពេលដែលអ្នកបានប្រព្រឹត្តកំហុស ហើយមិនចង់ឱ្យអ្នកដទៃដឹង នោះហើយជាពេលដែលអ្នកត្រូវលាតត្រដាងពីខ្លួនឯង ហើយស្មោះត្រង់ចំពោះការនេះ។ អ្វីដែលព្រះជាម្ចាស់ទ្រង់ឱ្យតម្លៃគឺដួងចិត្តដែលស្រឡាញ់សេចក្ដីពិត ហើយមានឥរិយាបថខំប្រឹងប្រែងដើម្បីភាពស្មោះត្រង់ ទោះបីជាត្រូវបាត់បង់មុខមាត់ក៏ដោយ។ ខ្ញុំឃើញថា ខ្ញុំនៅតែឆ្ងាយពីការដែលធ្វើជាមនុស្សស្មោះត្រង់ណាស់ ប៉ុន្តែខ្ញុំមានឆន្ទៈក្នុងការហ្វឹកហាត់ និងអនុវត្តក្នុងផ្នែកនេះ។ តទៅមុខ បើខ្ញុំប្រព្រឹត្តិកំហុស ឬធ្វើខុសក្នុងភារកិច្ចរបស់ខ្ញុំ ខ្ញុំនឹងមានស្មារតីបើកចំហប្រាប់អ្នកដទៃឱ្យបានដឹងអំពីវា ហើយនៅពេលដែលខ្ញុំបានធ្វើបែបនេះ ខ្ញុំមិនត្រូវបានបងប្អូនប្រុសស្រីរបស់ខ្ញុំមើលងាយទេ។ ជំនួសមកវិញ ខ្ញុំបានទទួលជំនួយដ៏ស្មោះពីពួកគេ។ ជាសន្សឹមៗ ខ្ញុំលែងមានអារម្មណ៍ថាធ្វើខុស ភ័យខ្លាច ឬព្យាយាមបិទបាំងពេលខ្ញុំប្រព្រឹត្តកំហុសដូចមុនទៀតហើយ។ ក្រឡេកមកមើលពេលដែលខ្ញុំមិនហ៊ានបើកចំហបន្ទាប់ពីប្រព្រឹត្តកំហុស ខ្ញុំដូចជាកណ្តុរលាក់ខ្លួននៅជ្រុងដ៏ងងឹត ភ័យខ្លាចមិនហ៊ានចូលទីភ្លឺ។ ឥឡូវនេះ បន្ទាប់ពីបានបើកចំហចំពោះប្អូនប្រុសស្រីរបស់ខ្ញុំ ខ្ញុំមានអារម្មណ៍ថាមានសេរីភាព ដូចជាទម្ងន់ដ៏ធ្ងន់មួយត្រូវបានដកចេញ។ ក្រោយមក ខ្ញុំបានឆ្លុះបញ្ចាំងពីបញ្ហាដូចជា ឯកសារគម្រោងដែលបានបាត់ និងបញ្ហាចង្វាក់សំឡេងវីដេអូ។ ការនេះបានកើតឡើងជាចម្បងដោយសារតែខ្ញុំមានការធ្វេសប្រហែសក្នុងភារកិច្ចរបស់ខ្ញុំ និងពឹងផ្អែកលើបទពិសោធ ហើយដោយសារតែខ្ញុំមានទំនុកចិត្តលើខ្លួនឯងជ្រុលពេក។ ដើម្បីជៀសវាងបញ្ហាទាំងនេះតទៅទៀត ខ្ញុំបានបម្រុងទុកគម្រោងជាប្រចាំ ហើយលែងជឿជាក់លើខ្លួនឯងខ្លាំងពេកទៀតហើយ ហើយជំនួសមកវិញ ខ្ញុំបានបំពេញភារកិច្ចរបស់ខ្ញុំដោយប្រុងប្រយ័ត្ន។

មានម្ដងនោះ ដោយសារការចាត់ចែងមិនត្រឹមត្រូវ ខ្ញុំបានលុបគម្រោងវីដេអូជាច្រើនដែលបានបង្ហោះរួច។ បងប្អូនប្រុសស្រីបាននិយាយថា នេះជាបញ្ហាធ្ងន់ធ្ងរណាស់ ហើយចាំបាច់ត្រូវរាយការណ៍ទៅអ្នកដឹកនាំ។ ប៉ុន្តែខ្ញុំពិតជាបារម្ភថា អ្នកដឹកនាំនឹងគិតមិនល្អមកលើខ្ញុំពេលដឹងរឿងនេះ ដូច្នេះខ្ញុំចង់កាត់បន្ថយបញ្ហា។ ខ្ញុំបានចំណាយពេលខ្លះដើម្បីស្តារគម្រោងឡើងវិញ ដោយគិតថា ការដោះស្រាយបញ្ហាគឺគ្រប់គ្រាន់ហើយ ដូច្នេះខ្ញុំមិនបានប្រាប់អ្នកដឹកនាំភ្លាមៗទេ។ ប៉ុន្តែក្រោយពីនោះ ខ្ញុំមានអារម្មណ៍ថាខុសខ្លាំងណាស់។ អំឡុងពេលការជួបជុំមួយ ខ្ញុំចង់បើកចំហចំពោះមេដឹកនាំអំពីកំហុសដែលខ្ញុំបានប្រព្រឹត្ត ប៉ុន្តែខ្ញុំនៅតែខ្វល់ខ្វាយខ្លាំងពេកអំពីមោទនភាពរបស់ខ្ញុំ ដែលធ្វើឱ្យខ្ញុំមិនអាចហាមាត់និយាយបាន។ ភ្លាមៗនោះ យើងស្រាប់តែបានអានបន្ទូលរបស់ព្រះជាម្ចាស់មួយវគ្គ ដែលជំរុញចិត្តខ្ញុំយ៉ាងជ្រាលជ្រៅ។ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សជាតិដែលពុករលួយមានចំណុចខ្វះខាតមួយទៀត៖ ពួកគេចូលចិត្តពណ៌នាខ្លួនឯងថាជាមនុស្សដ៏ខ្ពង់ខ្ពស់ និងអស្ចារ្យ ជាមនុស្សដែលមានការយល់ដឹងជ្រៅជ្រះ និងមានទ្រព្យធនស្ដុកស្ដម្ភជាពិសេស ហើយជាមនុស្សដែលមានឋានៈ និងប្រវត្តិពិសេស។ ពួកគេមិនដែលនិយាយពីរឿងថោកទាប ឬរឿងល្ងង់ខ្លៅដែលពួកគេបានធ្វើដោយសំងាត់ កំហុសដែលពួកគេបានសាង ឬចំណុចខ្វះខាត និងកំហុសឆ្គងដែលពួកគេមានឡើយ ពួកគេមិននិយាយសូម្បីមួយម៉ាត់ ឬឱ្យបែកធ្លាយសូម្បីបន្តិច ដោយខ្លាចថាអ្នកដទៃនឹងដឹងពីរឿងបែបនេះ ហើយខ្លាចថាអ្នកដទៃនឹងមើលឃើញលក្ខណៈពិតប្រាកដរបស់ពួកគេ។ តើនេះមិនមែនជាការបង្កើតមុខមាត់មិនពិតទេឬអី? តើនេះមិនមែនជាការនិយាយកុហក និងការបោកប្រាស់ទេឬ? (ត្រូវហើយ។)» («របៀបដេញតាមសេចក្ដីពិត (២៥)» នៃសៀវភៅ «ព្រះបន្ទូល» ភាគ៧៖ អំពីការដេញតាមសេចក្តីពិត)។ នៅពេលខ្ញុំជញ្ជឹងគិតពីបន្ទូលរបស់ព្រះជាម្ចាស់ ខ្ញុំបានដឹងថា ខ្ញុំបានព្យាយាមបិទបាំងកំហុសរបស់ខ្ញុំម្តងទៀតហើយ ដើម្បីការពារមោទនភាព និងឋានៈរបស់ខ្ញុំ។ ទោះបីជាខ្ញុំបានស្តារគម្រោងទាំងអស់ឡើងវិញ ហើយគ្មានការខូចខាតណាមួយទៅលើកិច្ចការរបស់ពួកជំនុំក៏ដោយ ក៏ខ្ញុំនៅតែបង្ហាញទំនោរក្នុងការបិទបាំងកំហុសរបស់ខ្លួនក្នុងបញ្ហានេះ ហើយខ្ញុំមិនចង់ឱ្យអ្នកដទៃមើលឃើញចំណុចខ្វះខាតរបស់ខ្ញុំទេ។ នេះជានិស្ស័យពុករលួយ ហើយបញ្ហានេះជាបញ្ហាដែលកើតឡើងក្នុងការបំពេញភារកិច្ចរបស់ខ្ញុំ ដូច្នេះ ខ្ញុំចាំបាច់ត្រូវរាយការណ៍សេចក្ដីលម្អិតទាំងអស់ទៅកាន់អ្នកដឹកនាំឱ្យបានច្បាស់លាស់ និងដោយស្មោះត្រង់។ ដូច្នេះ ខ្ញុំបានអធិស្ឋានដោយស្ងៀមស្ងាត់ក្នុងដួងចិត្តខ្ញុំថា៖ «ព្រះជាម្ចាស់អើយ ទូលបង្គំមិនចង់រស់នៅដោយនិស្ស័យពុករលួយដ៏បោកបញ្ឆោតរបស់ទូលបង្គំទេ។ សូមទ្រង់ពិនិត្យពិច័យដួងចិត្តរបស់ទូលបង្គំ។ ទូលបង្គំមានឆន្ទៈក្នុងការមានភាពទៀងត្រង់ បើកចំហ និងធ្វើជាមនុស្សស្មោះត្រង់»។ បន្ទាប់ពីការអធិស្ឋាន ខ្ញុំបានប្រកបគ្នាអំពីសេចក្ដីពុករលួយដែលខ្ញុំបានបញ្ចេញឱ្យឃើញនៅក្នុងនេះ និងការយល់ដឹងដែលខ្ញុំមានចំពោះខ្លួនឯង។ បន្ទាប់ពីខ្ញុំនិយាយចប់ ខ្ញុំមានអារម្មណ៍ថាដូចជាបន្ទុកមួយត្រូវបានដកចេញ។ ទោះបីជានៅពេលនោះ ខ្ញុំខ្មាសអៀនបន្តិចក៏ដោយ ក៏ដួងចិត្តរបស់ខ្ញុំមានអារម្មណ៍កាន់តែធូរស្រាល នៅពេលដែលខ្ញុំបានបើកចំហ និងបានប្រកបគ្នា។ សូមអរព្រះគុណព្រះជាម្ចាស់!


១៥. ជម្រើសរបស់អ្នកគ្រប់គ្រងផ្នែកលក់ម្នាក់

ដោយ យេ ឈីវ ចក្រភពអង់គ្លេស

ខ្ញុំកើតនៅទីប្រជុំជនតូចមួយ ភាគខាងត្បូងប្រទេសចិន។ ឪពុកខ្ញុំជាវេជ្ជបណ្ឌិតដ៏ល្បីឈ្មោះម្នាក់នៅក្នុងតំបន់នោះ ហើយគ្រួសារយើងមានជីវភាពធូរធារគួរសម។ តាំងពីតូចមក ខ្ញុំមានស្តង់ដារជីវភាពរស់នៅល្អជាងមិត្តភក្ដិស្រករគ្នា ដែលធ្វើឱ្យខ្ញុំមានអារម្មណ៍ថាខ្លួនឯងអស្ចារ្យជាងគេ។ តាំងពីខ្ញុំដឹងក្តីមក ឪពុកខ្ញុំតែងតែបង្រៀនខ្ញុំថា៖ «បុគ្គលម្នាក់ត្រូវតែស៊ូទ្រាំនឹងការលំបាកបំផុត ដើម្បីក្លាយជាមនុស្សអស្ចារ្យបំផុត»។ ខ្ញុំបានស្តាប់រឿងរ៉ាវរបស់ឪពុកខ្ញុំ អំពីដំណើររបស់គាត់ពីជនបទ រហូតដល់មកតាំងទីលំនៅក្នុងទីប្រជុំជន ឃើញថា តែងតែមានមនុស្សមកលេងផ្ទះយើង ដើម្បីយកចិត្តឪពុកខ្ញុំ ហើយឃើញគេកោតសរសើរ និងស្វាគមន៍ឪពុកខ្ញុំយ៉ាងកក់ក្តៅ ទោះគាត់ទៅដល់ទីណាក៏ដោយ។ ក្នុងវ័យក្មេងដែលមិនទាន់ដឹងក្តី ខ្ញុំក៏ចាប់ផ្តើមយល់បន្តិចម្តងៗពីតម្លៃនៃការក្លាយជាមនុស្សអស្ចារ្យជាងគេ ហើយខ្ញុំតាំងចិត្តថា នឹងក្លាយជាមនុស្សមានឋានៈ ដែលអ្នកដទៃកោតសរសើរ និងគោរព។ ប៉ុន្តែពេលខ្ញុំអាយុ ១២ ឆ្នាំ ឪពុកខ្ញុំត្រូវបានគេចាប់ដាក់គុក ដោយសារការចោទប្រកាន់ពីបទពាក់ព័ន្ធនឹងការធ្វើជំនួញខុសច្បាប់។ ហើយផ្ទះដែលធ្លាប់តែអ៊ូអររបស់យើង ក៏ស្រាប់តែប្រែជាស្ងាត់ជ្រងំ។ ម៉ាក់ខ្ញុំ បងស្រីខ្ញុំ និងរូបខ្ញុំ ត្រូវរស់នៅពឹងផ្អែកលើគ្នាទៅវិញទៅមក។ មនុស្សដែលធ្លាប់តែរាក់ទាក់ដាក់យើង មិនដឹងបាត់ទៅណាអស់ទេ។ ជាពិសេស ពេលឃើញភាពលំបាកដែលម្តាយខ្ញុំត្រូវស៊ូទ្រាំក្នុងការដើរខ្ចីលុយគេ ខ្ញុំមានអារម្មណ៍កណ្តោចកណ្តែងចិត្តជាខ្លាំង ហើយខ្ញុំបានតាំងចិត្តថា ត្រូវតែឧស្សាហ៍ព្យាយាមរៀនសូត្រ ដើម្បីឱ្យមានភាពលេចធ្លោ។ ដើម្បីអាចរស់នៅក្នុងជីវិតមួយ ដែលគេច្រណែន និងកោតសរសើរ ក្នុងនាមជាមនុស្សខ្ពង់ខ្ពស់ជាងអ្នកដទៃ និងដើម្បីទទួលបានសេចក្តីថ្លៃថ្នូររបស់យើងមកវិញ។ ការខិតខំប្រឹងប្រែងរបស់ខ្ញុំទទួលបានផល ហើយទីបំផុតខ្ញុំក៏បានចូលរៀននៅសាកលវិទ្យាល័យ។ ប៉ុន្តែខ្ញុំនៅតែមិនហ៊ានបន្ធូរដៃឡើយ។ ពាក្យសម្តីរបស់ឪពុកខ្ញុំដែលថា៖ «បុគ្គលម្នាក់ត្រូវតែស៊ូទ្រាំនឹងការលំបាកបំផុត ដើម្បីក្លាយជាមនុស្សអស្ចារ្យបំផុត» នៅតែបន្តជំរុញទឹកចិត្តខ្ញុំ។ ខ្ញុំជឿថា បើខ្ញុំនៅតែបន្តខំប្រឹង ថ្ងៃណាមួយ ខ្ញុំនឹងទទួលបានជោគជ័យ ព្រមទាំងទទួលបានទាំងកេរ្តិ៍ឈ្មោះ និងលាភសក្ការៈ។

ក្រោយបញ្ចប់ការសិក្សានៅសាកលវិទ្យាល័យក្នុងឆ្នាំ ២០០៦ ខ្ញុំបានមកទីក្រុងសៀងហៃតែម្នាក់ឯង ហើយបានចាប់ផ្តើមធ្វើការងារផ្នែកលក់នៅក្រុមហ៊ុនមួយ។ ដើម្បីទទួលបានការបញ្ជាទិញកាន់តែច្រើន ខ្ញុំបានធ្វើដំណើរទៅទីក្រុងផ្សេងៗជាប្រចាំ ដើម្បីចុះជួបអតិថិជន។ ដោយសារតែពុលឡាន ការធ្វើដំណើរទៅទីក្រុងផ្សេងៗធ្វើឱ្យខ្ញុំអស់កម្លាំងយ៉ាងខ្លាំង ហើយក្រោយពេលចុះពីឡានក្រុង ខ្ញុំនៅតែត្រូវប្រមូលកម្លាំងទាំងអស់ដើម្បីទៅជួបអតិថិជន។ ក្រៅពីការនឿយហត់ខាងរាងកាយ ការជប់លៀងទទួលភ្ញៀវញឹកញាប់ និងការប្រាស្រ័យទាក់ទងជាមួយមិត្តរួមការងារ និងអតិថិជន ធ្វើឱ្យខ្ញុំកាន់តែហត់នឿយថែមទៀត។ ដើម្បីទទួលបានការបញ្ជាទិញពីអតិថិជន ខ្ញុំបានទិញសៀវភៅ ទ្រឹស្ដីខ្មៅក្រាស់ និង មាគ៌ារបស់សត្វចចក។ តាមរយៈសៀវភៅទាំងនេះ ខ្ញុំបានរៀនពីច្បាប់លាក់កំបាំងជាច្រើនក្នុងវិស័យនេះ និងមាគ៌ានៃទស្សនវិជ្ជាសម្រាប់ការប្រព្រឹត្តក្នុងលោកីយ៍។ ក្រោយមក នៅកន្លែងធ្វើការ ក្នុងចិត្តខ្ញុំផ្ទាល់ ខ្ញុំបានប្រកួតប្រជែងជាមួយមិត្តរួមការងារ ទាំងចំហ និងលួចលាក់ ដើម្បីសម្រេចលទ្ធផលការងារឱ្យលើសពួកគេ។ ចំពោះអតិថិជនវិញ ខ្ញុំមិនត្រឹមតែបញ្ចោរពួកគេប៉ុណ្ណោះទេ ប៉ុន្តែ ខ្ញុំថែមទាំងបានផ្តល់លុយទឹកតែឱ្យពួកគេ និងធ្វើកិច្ចព្រមព្រៀងក្រោមតុទៀតផង។ ដំបូងឡើយ ខ្ញុំមានអារម្មណ៍ថាមិនស្រួលចំពោះរឿងទាំងនេះទេ ប្រសិនបើរឿងទាំងនេះត្រូវបានលាតត្រដាង វាមិនត្រឹមតែបំផ្លាញកេរ្តិ៍ឈ្មោះក្រុមហ៊ុនប៉ុណ្ណោះទេ ប៉ុន្តែវាក៏អាចធ្វើឱ្យខ្ញុំជាប់គុកទៀតផង។ ដូច្នេះហើយ ខ្ញុំរស់នៅទាំងភិតភ័យ និងតានតឹងចិត្តរាល់ថ្ងៃ។ ពេលមានសម្ពាធខ្លាំងពេក ខ្ញុំឧស្សាហ៍ភ្ញាក់កណ្តាលអធ្រាត្រដោយសារយល់សប្តិអាក្រក់។ ខ្ញុំរស់នៅក្នុងភាពភ័យខ្លាច និងមិនស្ងប់ចិត្តរាល់ថ្ងៃ។ ជួនកាល នៅពេលយប់ជ្រៅ ពេលដែលអ្វីៗស្ងាត់ជ្រងំ ខ្ញុំតែងតែគិតថា៖ «សម្ពាធក្នុងផ្នែកលក់នេះធ្ងន់ធ្ងរពេកហើយ ប្រហែលជាខ្ញុំគួរតែប្តូរអាជីពហើយមើលទៅ»។ ប៉ុន្តែបន្ទាប់មក ខ្ញុំក៏គិតក្នុងចិត្តថា៖ «បុគ្គលម្នាក់ត្រូវតែស៊ូទ្រាំនឹងការលំបាកបំផុត ដើម្បីក្លាយជាមនុស្សអស្ចារ្យបំផុត»។ ហើយខ្ញុំក៏លើកទឹកចិត្តខ្លួនឯងថា៖ «បើខ្ញុំចង់ជោគជ័យ ខ្ញុំត្រូវតែស៊ូទ្រាំនឹងការឈឺចាប់ទាំងនេះ បើមិនដូច្នេះទេ តើពេលណាទើបខ្ញុំអាចទទួលបានជោគជ័យ និងកេរ្តិ៍ឈ្មោះ នៅក្នុងទីក្រុងដ៏ធំដែលពោរពេញដោយមនុស្សមានទេពកោសល្យនេះទៅ?» ដូច្នេះ ខ្ញុំក៏ស៊ូទ្រាំបន្តទៀត។ ពីរឆ្នាំក្រោយមក ខ្ញុំបានប្តូរពីបុគ្គលិកថ្មី ទៅជាជើងឯកផ្នែកលក់ប្រចាំក្រុម។ ខ្ញុំមិនត្រឹមតែទទួលបានការឱ្យតម្លៃពីអ្នកដឹកនាំ និងការច្រណែនពីមិត្តរួមការងារប៉ុណ្ណោះទេ តែប្រាក់ខែខ្ញុំក៏កាន់តែច្រើនឡើងៗដែរ ហើយទីបំផុត ខ្ញុំបានរស់នៅក្នុងជីវិតជាបុគ្គលិកការិយាល័យ ដូចដែលខ្ញុំបានប្រាថ្នា។ ម្តាយរបស់ខ្ញុំបានប្រាប់ខ្ញុំទាំងសប្បាយចិត្តថា៖ «កូនសម្លាញ់ ថ្ងៃលំបាករបស់យើង ទីបំផុតបានកន្លងផុតហើយ។ ឥឡូវកូនបានបង្ហាញសមត្ថភាពហើយ យើងលែងខ្លាចគេសម្លុតធ្វើបាបទៀតហើយ។ ម៉ាក់មានអារម្មណ៍ថា ម៉ាក់អាចងើបមុខរួចហើយ។ កូនត្រូវតែបន្តខំប្រឹងទៀតណា!» ខ្ញុំបានលួចប្រាប់ខ្លួនឯងថា៖ «ខ្ញុំមិនត្រឹមតែត្រូវទិញផ្ទះ និងឡាននៅសៀងហៃប៉ុណ្ណោះទេ ប៉ុន្តែខ្ញុំក៏ត្រូវតែក្លាយជាអ្នកដឹកនាំក្នុងវិស័យនេះថែមទៀតផង ដើម្បីឱ្យខ្ញុំអាចរស់នៅក្នុងជីវិតមួយដែលទទួលបានការគោរពបានយូរអង្វែង»

នៅឆ្នាំ ២០០៨ ក្រោយរៀបការបានមិនយូរប៉ុន្មាន ឪពុកម្តាយក្មេកខ្ញុំបានផ្សាយដំណឹងល្អរបស់ព្រះដ៏មានគ្រប់ព្រះចេស្ដានៅគ្រាចុងក្រោយដល់ខ្ញុំ។ ក្រោយអានព្រះបន្ទូលរបស់ព្រះជាម្ចាស់រួច ខ្ញុំរំជួលចិត្តយ៉ាងខ្លាំងចំពោះកិច្ចការបីដំណាក់កាលរបស់ព្រះជាម្ចាស់ក្នុងការសង្គ្រោះមនុស្សជាតិ។ ជាពិសេស ពេលខ្ញុំឃើញថា ព្រះបន្ទូលដែលព្រះដ៏មានគ្រប់ព្រះចេស្ដាសម្ដែងចេញ គឺជាសេចក្ដីពិត ហើយព្រះបន្ទូលទាំងនោះបានបើកសម្ដែងពីអាថ៌កំបាំងជាច្រើន ដែលមនុស្សជាតិមិនធ្លាប់បានដឹង ខ្ញុំត្រូវបានទាក់ទាញយ៉ាងខ្លាំងដោយព្រះបន្ទូលរបស់ព្រះដ៏មានគ្រប់ព្រះចេស្ដា ហើយខ្ញុំ និងស្វាមីក៏បានទទួលជឿដំណឹងល្អ។ ក្រោយពីបានជួបព្រះជាម្ចាស់ យើងបានជួបជុំគ្នា អានព្រះបន្ទូលរបស់ព្រះជាម្ចាស់ និងច្រៀងទំនុកសរសើរតម្កើងព្រះជាម្ចាស់។ បងប្អូនប្រុសស្រីក៏បានចែករំលែកការយល់ដឹងតាមរយៈបទពិសោធរបស់ពួកគេជាមួយពួកយើងដែរ។ ខ្ញុំឃើញថា ពួកគេម្នាក់ៗសុទ្ធតែបរិសុទ្ធ និងសាមញ្ញ ដែលខុសគ្នាស្រឡះពីមនុស្សដែលខ្ញុំទាក់ទងជាមួយនៅកន្លែងធ្វើការ។ ក្នុងចំណោមពួកគេ គ្មានការបញ្ជោរយកចិត្ត ឬការចាក់គ្នាពីក្រោយខ្នងឡើយ ហើយពួកគេនិយាយតែអ្វីដែលចេញពីចិត្តពិតប្រាកដប៉ុណ្ណោះ។ ខ្ញុំសប្បាយចិត្តក្នុងការប្រាស្រ័យទាក់ទងជាមួយពួកគេ និងក្នុងការជួបជុំ ព្រមទាំងការប្រកបគ្នាពីព្រះបន្ទូលរបស់ព្រះជាម្ចាស់ផងដែរ។

នៅក្នុងខែមិថុនា ឆ្នាំ ២០០៨ ខ្ញុំ និងស្វាមីបានខ្ចីលុយធនាគារដើម្បីទិញផ្ទះមួយ ហើយមិត្តរួមការងារ មិត្តរួមថ្នាក់ និងសមាជិកគ្រួសារ សុទ្ធតែសម្លឹងមកពួកយើងដោយក្តីច្រណែន។ ជាពិសេស ពេលអ្នកជិតខាងដឹងថា យើងជាអ្នកចំណូលស្រុក ដែលអាចទិញផ្ទះបានក្នុងរយៈពេលត្រឹមតែពីរឆ្នាំ ពួកគេកាន់តែកោតសរសើរ និងស្ញប់ស្ញែងពួកយើងថែមទៀត។ ខ្ញុំមានអារម្មណ៍ពេញចិត្តក្នុងចិត្តណាស់ ដោយគិតថា ខ្ញុំកាន់តែខិតជិតដល់ជីវិតដ៏ខ្ពង់ខ្ពស់ ដែលខ្ញុំតែងតែស្រមៃចង់បានហើយ។ ក្រោយមក ខ្ញុំត្រូវបានដំឡើងតំណែង តំណែងនៅលើនាមបណ្ណរបស់ខ្ញុំ បានប្តូរទៅជាអ្នកគ្រប់គ្រងផ្នែកលក់។ ហើយការិយាល័យរបស់ខ្ញុំបានប្តូរពីជ្រុងតូចមួយ ទៅកន្លែងដាច់ដោយឡែកមួយយ៉ាងធំទូលាយ។ មិត្តរួមការងារតែងតែងក់ក្បាល និងស្វាគមន៍ខ្ញុំដោយក្តីគោរព ហើយអតិថិជនក៏ហៅខ្ញុំថា អ្នកគ្រប់គ្រង យេ ដែរ។ ខ្ញុំដើរពើងទ្រូង ស្រាប់តែខ្ញុំមានអារម្មណ៍ថា ខ្ញុំខុសប្លែកពីអ្នកដទៃទាំងអស់ ហើយខ្ញុំពិតជាពេញចិត្តនឹងអារម្មណ៍ដ៏ខ្ពង់ខ្ពស់ និងអស្ចារ្យនេះណាស់។ កាលនោះ លើកលែងតែពេលចូលរួមការជួបជុំ ខ្ញុំចំណាយពេលសឹងតែទាំងអស់ទៅលើការងារ។ ខ្ញុំតែងតែគិតពីការរកលុយឱ្យបានលឿន ដើម្បីសងបំណុលគេ ទើបខ្ញុំអាចទិញផ្ទះធំជាងនេះ ហើយយកម្តាយរបស់ខ្ញុំមកនៅជាមួយយើង ធ្វើបែបនេះ គាត់នឹងអាចរីករាយនឹងជីវិតដ៏ខ្ពង់ខ្ពស់នេះជាមួយយើង។ ស្របពេលដែលក្រុមហ៊ុនកាន់តែរីកធំ បទប្បញ្ញត្តិ និងគោលការណ៍ផ្សេងៗ ក៏កាន់តែតឹងរ៉ឹង និងស្មុគស្មាញ ហើយក្នុងនាមជាអ្នកគ្រប់គ្រងផ្នែកលក់ ខ្ញុំត្រូវចូលរួម និងអនុវត្តសកម្មភាពវាយតម្លៃផ្សេងៗរបស់ក្រុមហ៊ុន។ ក្នុងស្ថានភាពនេះ ខ្ញុំបានធ្លាក់ចូលក្នុងភាពទាល់ច្រកក្នុងការសម្រេចចិត្ត៖ បើខ្ញុំធ្វើការនៅក្រុមហ៊ុនបានល្អ វានឹងរារាំងដល់ជីវិតពួកជំនុំរបស់ខ្ញុំ តែបើខ្ញុំចូលរួមជីវិតពួកជំនុំ ការងាររបស់ខ្ញុំនឹងរងផលប៉ះពាល់ ហើយបើខ្ញុំធ្វើការមិនបានល្អ ជីវិតដ៏ខ្ពង់ខ្ពស់ដែលខ្ញុំមានពេលនេះ ច្បាស់ជារលាយបាត់មិនខាន។ ដំបូងឡើយ ខ្ញុំនៅតែអាចបន្តទៅជួបជុំគ្នាបាន តែថ្ងៃមួយ ខ្ញុំបានឮពីមិត្តរួមការងាររបស់ខ្ញុំថា កូនចៅរបស់ខ្ញុំលួចខ្សឹបខ្សៀវគ្នាពីរឿងដែលខ្ញុំចេញពីធ្វើការទៀងម៉ោងរាល់ថ្ងៃ ដោយគ្មានឫកពាជាអ្នកដឹកនាំសោះ។ ពួកគេថែមទាំងនិយាយថា ខ្ញុំច្បាស់ជាប្រើល្បិចអ្វីមួយ ដើម្បីផ្គាប់ចិត្តថ្នាក់លើ ទើបបានតំណែងនេះ។ ពេលឮពាក្យទាំងនេះ ខ្ញុំមានអារម្មណ៍ថាតានតឹង និងមិនស្ងប់ចិត្តសោះ ដោយគិតថា៖ «ការប្រកួតប្រជែងទីផ្សារឥឡូវនេះស្វិតស្វាញណាស់។ បើខ្ញុំមិនខំប្រឹងធ្វើការដើម្បីរក្សាតំណែងនេះទេ ថ្ងៃណាមួយ អាចនឹងមានគេមកជំនួសកន្លែងខ្ញុំ ហើយការងារ និងជីវិតដ៏មានកិត្តិយស គួរឱ្យគោរព និងគួរឱ្យច្រណែន ដែលខ្ញុំខំប្រឹងតស៊ូទម្រាំបានមកនេះ នឹងត្រូវបាត់បង់ទៅវិញទាំងអស់។ ធ្វើបែបនេះមិនកើតទេ។ ខ្ញុំត្រូវតែសម្រេចកិច្ចការឱ្យចេញជារូបរាងទើបបាន»។ បន្ទាប់ពីនោះមក ខ្ញុំចាប់ផ្តើមកាត់បន្ថយការចំណាយពេលខាងវិញ្ញាណនាពេលព្រឹករបស់ខ្ញុំ ហើយជួនកាល ខ្ញុំថែមទាំងគ្មានពេលសម្រាប់ការចំណាយពេលខាងវិញ្ញាណទៀតផង រួចក៏ប្រញាប់ទៅធ្វើការតែម្តង។ ក្រោយម៉ោងធ្វើការ បើគ្មានការជួបជុំទេ ខ្ញុំព្យាយាមនៅក្រុមហ៊ុនដើម្បីធ្វើការថែមម៉ោង។ ក្រៅពីនេះ ខ្ញុំព្យាយាមចូលរួមគ្រប់កម្មវិធីញ៉ាំអាហារជាមួយថ្នាក់លើ និងអតិថិជន ហើយខ្ញុំត្រូវបង្ខំចិត្តញញឹមពេលនៅជាមួយពួកគេ។ តាមពិតទៅ ខ្ញុំដឹងថា អ្វីដែលខ្ញុំកំពុងធ្វើ គឺមិនស្របតាមបំណងព្រះហឫទ័យរបស់ព្រះជាម្ចាស់ទេ ហើយខ្ញុំមានអារម្មណ៍ថាខ្ពើមរអើមខ្លួនឯង ដែលដើរបញ្ជោរគេបែបនេះ តែពេលខ្ញុំគិតថា នេះជាវិធីតែមួយគត់ដើម្បីរក្សាតំណែងរបស់ខ្ញុំ ខ្ញុំក៏បានត្រឹមតែបន្តធ្វើវា។

ក្នុងអំឡុងពេលនោះ ខ្ញុំស្ទើរតែតែងតែទៅដល់កន្លែងជួបជុំទាន់ពេលប្រកៀកប្រកិតទៅហើយ ហើយពេលខ្លះ ខ្ញុំថែមទាំងមិនអាចចូលរួមការជួបជុំបាន ដោយសារត្រូវចុះបេសកកម្មច្រើនថ្ងៃជាប់ៗគ្នាទៀតផង។ រាល់ពេលដែលបងប្អូនប្រុសស្រីសួរនាំពីសភាពរបស់ខ្ញុំ ខ្ញុំមានអារម្មណ៍ថាខុសឆ្គងណាស់ តែខ្ញុំមិនអាចធ្វើអ្វីបានឡើយ។ ទម្លាប់រស់នៅមិនទៀងទាត់រយៈពេលយូរ និងសម្ពាធផ្លូវចិត្ត បានធ្វើឱ្យសុខភាពរបស់ខ្ញុំទ្រុឌទ្រោមយ៉ាងខ្លាំង។ ដំបូងឡើយ គ្រាន់តែជ្រុះសក់ទេ តែក្រោយមក ខ្ញុំចេះតែឡើងគីឡូរហូត ហើយនៅត្រង់កំភួនជើងរបស់ខ្ញុំ ចាប់ផ្តើមចេញស្នាមអុចៗពណ៌ស្វាយពេញហ្នឹង។ ក្រោយពីបានទៅពិនិត្យនៅមន្ទីរពេទ្យ ខ្ញុំត្រូវបានធ្វើរោគវិនិច្ឆ័យឃើញថា មានជំងឺលើសជាតិខ្លាញ់ និងជំងឺរលាកសរសៃឈាមអាឡែស៊ី។ គ្រូពេទ្យបាននិយាយថា ជំងឺរបស់ខ្ញុំមានទំនាក់ទំនងយ៉ាងជិតស្និទ្ធនឹងអាជីពរបស់ខ្ញុំ ហើយសម្ពាធការងារដ៏ធ្ងន់ធ្ងរ រួមទាំងទម្លាប់រស់នៅមិនទៀងទាត់ បានធ្វើឱ្យប៉ះពាល់ដល់ប្រព័ន្ធភាពស៊ាំរបស់ខ្ញុំ ហើយជាពិសេស ការជប់លៀងក្នុងកិច្ចការជំនួញជាញឹកញាប់ រួមផ្សំនឹងរបបអាហារដែលគ្មានសុខភាព បានបណ្តាលឱ្យមុខងាររំលាយអាហារដំណើរការខុសប្រក្រតី។ ពួកគាត់បានប្រាប់ថា បើខ្ញុំនៅតែបន្តរស់នៅបែបនេះ ហើយស្ថិតក្នុងស្ថានភាពផ្លូវចិត្តបែបនេះទៀត វានឹងធ្វើឱ្យស្ថានភាពជំងឺកាន់តែធ្ងន់ធ្ងរ ហើយអាចវិវត្តទៅជាជំងឺសរសៃឈាមបេះដូង ហើយថែមទាំងគំរាមកំហែងដល់អាយុជីវិតខ្ញុំទៀតផង។ ខ្ញុំបារម្ភពីសុខភាពរបស់ខ្ញុំណាស់ តែខ្ញុំមិនដឹងត្រូវធ្វើយ៉ាងម៉េចទេ ដោយគិតថា៖ «នៅក្នុងសង្គមសព្វថ្ងៃ បើចង់មានមុខមានមាត់ជាងអ្នកដទៃ គេត្រូវតែហ៊ានលះបង់ ពោលគឺមានការទទួលបាន ក៏មានការបាត់បង់ដែរ បើថ្ងៃណាមួយ ខ្ញុំគ្មានសម្ពាធ ហើយមិនចាំបាច់ទៅចូលរួមកម្មវិធីក្រុមហ៊ុនទេ នោះខ្ញុំច្បាស់ជាលែងជាមនុស្សមានឋានៈខ្ពង់ខ្ពស់ទៀតហើយ។ ខ្ញុំនៅក្មេង រាងកាយខ្ញុំនៅអាចទ្រាំទ្របាន ដូច្នេះខ្ញុំនឹងឆ្លងកាត់ដំណាក់កាលនេះឱ្យផុតសិន»។

ថ្ងៃមួយ នៅខែមេសា ឆ្នាំ២០០៩ អ្នកដឹកនាំពួកជំនុំម្នាក់បានសួរខ្ញុំថា៖ «តើបងស្រីស្ម័គ្រចិត្តបំពេញភារកិច្ចស្រោចស្រពអ្នកមកថ្មីឬទេ?» ខ្ញុំបានគិតថា ការបំពេញភារកិច្ចរបស់ខ្លួន គឺជាការទទួលខុសត្រូវរបស់ភាវៈដែលព្រះបានបង្កើត ហើយតាមរយៈភារកិច្ច យើងអាចយល់ពីសេចក្ដីពិតកាន់តែច្រើន ដូច្នេះ ខ្ញុំក៏យល់ព្រមដោយក្តីរីករាយ។ តែពេលខ្ញុំដឹងថា នឹងមានការជួបជុំស្ទើរតែរាល់យប់ ខ្ញុំក៏មានភាពស្ទាក់ស្ទើរ «ក្រុមហ៊ុនតែងតែធ្វើការវាយតម្លៃជាប្រចាំ លើចំនួននៃការចុះជួបអតិថិជន ហើយខ្ញុំក៏ត្រូវទទួលខុសត្រូវក្នុងការដឹកនាំកិច្ចការលក់របស់នាយកដ្ឋានផងដែរ។ បើខ្ញុំត្រូវជួបជុំរាល់ថ្ងៃ តើខ្ញុំអាចធ្វើការបានយ៉ាងម៉េចទៅ? បើខ្ញុំគ្រប់គ្រងក្រុមមិនបានល្អ ហើយមិនអាចសម្រេចទិសដៅលក់ដែលកំណត់ទេនោះ នោះខ្ញុំច្បាស់ជាមិនអាចបន្តធ្វើជាអ្នកគ្រប់គ្រងផ្នែកលក់ទៀតទេ។ ចុះបើអ៊ីចឹង តំណែងជាអ្នកគ្រប់គ្រង និងជីវិតដ៏មានស្ថិរភាពព្រមទាំងសុខស្រួល ដែលខ្ញុំខំប្រឹងតស៊ូទម្រាំតែទទួលបានមកនេះ មិនត្រូវរលាយបាត់បង់អស់ទេឬ? តើវានឹងមិនកាន់តែពិបាកក្នុងការឈានទៅមុខនៅថ្ងៃអនាគតទេឬ?» គិតដល់ចំណុចនេះ ខ្ញុំក៏ប្រាប់ទៅបងស្រីថា៖ «ខ្ញុំសុំពេលគិតពីរឿងនេះបន្តិចសិន»។ ក្នុងរយៈពេលប៉ុន្មានថ្ងៃបន្ទាប់មក ខ្ញុំចេះតែសញ្ជឹងគិតពីរឿងនេះមិនដាច់សោះ។ នៅពេលយប់ ខ្ញុំគេងមិនសូវលក់សោះ ហើយក្នុងចិត្តមានអារម្មណ៍វិលវល់ និងខ្វល់ខ្វាយយ៉ាងខ្លាំង។

ក្នុងអំឡុងពេលជួបជុំគ្នា ខ្ញុំបានចែករំលែកពីទុក្ខកង្វល់ក្នុងចិត្តរបស់ខ្ញុំ ប្រាប់ដល់បងប្អូនប្រុសស្រី ហើយពួកយើងក៏បានអានព្រះបន្ទូលរបស់ព្រះជាម្ចាស់៖ «មនុស្សដែលកើតមកក្នុងទឹកដីកខ្វក់បែបនេះ បានរងការខូចខាតពីសង្គមយ៉ាងខ្លាំង បានរងឥទ្ធិពលពីក្រមសីលធម៌សក្ដិភូមិ ហើយក៏ទទួលបានការបង្រៀននៅ “វិទ្យាស្ថានឧត្ដមសិក្សា” ទៀតផង។ ការគិតថយក្រោយ ការអាក្រក់ខូចផ្នែកសីលធម៌ ការយល់ឃើញតូចទាបពីជីវិត ទស្សនៈវិទ្យាសម្រាប់ការរស់នៅដ៏គួរឱ្យស្អប់ខ្ពើម ជីវិតរស់នៅដែលគ្មានតម្លៃទាល់តែសោះ ព្រមទាំងរបៀបរស់នៅ និងទំនៀមទម្លាប់ដ៏ថោកទាប ដែលទាំងអស់នេះបានឈ្លានពានដួងចិត្ដរបស់មនុស្សយ៉ាងខ្លាំងក្លា ព្រមទាំងបានធ្វើឱ្យចុះខ្សោយ និងវាយប្រហារមនសិការរបស់ពួកគេផងដែរ។ ជាលទ្ធផល មនុស្សលោកកាន់តែស្ថិតនៅឆ្ងាយពីព្រះជាម្ចាស់ខ្លាំងណាស់ ហើយកាន់តែទាស់ប្រឆាំងនឹងព្រះជាម្ចាស់ច្រើនទៀតផង។ បន្តិចម្តងៗ និស្ស័យរបស់មនុស្សក៏កាន់តែសាហាវទៅៗដែរ ហើយមិនមាននរណាម្នាក់ដែលសុខចិត្ដបោះបង់គ្រប់យ៉ាងដើម្បីព្រះជាម្ចាស់ឡើយ គ្មាននរណាម្នាក់ដែលនឹងស្ដាប់បង្គាប់ព្រះជាម្ចាស់ចេញពីចិត្ដ ហើយលើសពីនេះទៅទៀតនោះ ក៏គ្មានបុគ្គលណាម្នាក់ដែលនឹងស្វែងរកការបង្ហាញព្រះកាយរបស់ព្រះជាម្ចាស់អស់ពីចិត្ដដែរ។ ផ្ទុយទៅវិញ ដោយស្ថិតក្រោមដែនត្រួតត្រារបស់សាតាំង មនុស្សលោកមិនបានធ្វើអ្វីទាល់តែសោះ ក្រៅពីចង់បានការសប្បាយ ដោយយល់ព្រមឱ្យភាពពុករលួយនៃសាច់ឈាមនៅក្នុងទឹកដីដែលពេញដោយភក់ជ្រាំនេះ។ សូម្បីពេលដែលពួកគេបានឮអំពីសេចក្ដីពិតហើយក្ដី អស់អ្នកដែលរស់នៅក្នុងភាពងងឹតមិនបានគិតដល់ការយកសេចក្ដីពិតទៅអនុវត្ដទេ ហើយពួកគេក៏មិនមានទំនោរក្នុងការស្វែងរកព្រះជាម្ចាស់ដែរ ទោះបីជាពួកគេបានឃើញការបង្ហាញព្រះកាយរបស់ព្រះជាម្ចាស់ហើយក្ដី។ តើមនុស្សលោកដែលគួរឱ្យស្អប់ខ្ពើមយ៉ាងនេះ អាចមានឱកាសទទួលបានការសង្គ្រោះបានយ៉ាងដូចម្ដេច? តើមនុស្សលោកដែលអាប់ឳនខ្លាំងយ៉ាងនេះ អាចរស់នៅក្នុងពន្លឺបានយ៉ាងដូចម្ដេច?» («ការនៅតែមិនផ្លាស់ប្ដូរនៅក្នុងនិស្ស័យ គឺជាការធ្វើជាសត្រូវនឹងព្រះជាម្ចាស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «អស់រយៈពេលរាប់សិប រាប់ពាន់ រាប់ម៉ឺនឆ្នាំមកទល់ពេលនេះ មនុស្សបានខ្ជះខ្ជាយពេលវេលារបស់ពួកគេតាមរបៀបនេះ ដោយគ្មាននរណាម្នាក់បង្កើតជីវិតមនុស្សដ៏ត្រចះត្រចង់បំផុតនោះឡើយ គឺមានបំណងតែលើការកាប់សម្លាប់គ្នាទៅវិញទៅមក ការប្រណាំងប្រជែងដើម្បីកេរ្តិ៍ឈ្មោះ និងផលប្រយោជន៍ និងការប្រើល្បិចកលដាក់គ្នាទៅវិញទៅមក នៅក្នុងពិភពលោកដ៏ខ្មៅងងឹតនេះប៉ុណ្ណោះ។ តើមាននរណាធ្លាប់ស្វែងរកបំណងព្រះហឫទ័យរបស់ព្រះជាម្ចាស់ដែរទេ? តើមាននរណាធ្លាប់យកចិត្តទុកដាក់ចំពោះកិច្ចការរបស់ព្រះជាម្ចាស់ដែរទេ? គ្រប់ផ្នែកទាំងអស់របស់មនុស្សដែលត្រូវបានកាន់កាប់ដោយឥទ្ធិពលនៃសេចក្ដីងងឹត បានក្លាយជាធម្មជាតិរបស់មនុស្សជាយូរមកហើយ ដូច្នេះ វាពិតជាលំបាកណាស់ក្នុងការអនុវត្តនូវកិច្ចការរបស់ព្រះជាម្ចាស់ ហើយមនុស្សកាន់តែគ្មានចិត្តក្នុងការយកចិត្តទុកដាក់ចំពោះអ្វីដែលព្រះជាម្ចាស់បានផ្ទុកផ្ដាក់ដល់ពួកគេនៅថ្ងៃនេះទៅទៀត» («កិច្ចការ និងការចូល (៣)» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ក្រោយអានព្រះបន្ទូលរបស់ព្រះជាម្ចាស់រួច ខ្ញុំក៏ចាប់ផ្តើមសញ្ជឹងគិតយ៉ាងជ្រាលជ្រៅ។ ក្រឡេកមើលទៅអតីតកាល តាំងពីតូចមក ខ្ញុំត្រូវបានរងឥទ្ធិពលដោយផ្នត់គំនិតដែលថា៖ «ចូរមានភាពលេចធ្លោលើសអ្នកឯទៀត ហើយនាំកិត្តិយស ជូនដូនតារបស់អ្នក» «មនុស្សពុះពារដើម្បីបានខ្ពង់ខ្ពស់ រីឯទឹកតែងហូរទៅទីទាបជានិច្ច» និង «បុគ្គលម្នាក់ត្រូវតែស៊ូទ្រាំនឹងការលំបាកបំផុត ដើម្បីក្លាយជាមនុស្សអស្ចារ្យបំផុត»។ ខ្ញុំបានតាំងចិត្តថា ពេលធំឡើង ខ្ញុំត្រូវតែប្រឹងឱ្យមានមុខមានមាត់ បង្កើតកេរ្តិ៍ឈ្មោះ និងរស់នៅក្នុងជីវិតដ៏ខ្ពង់ខ្ពស់។ ដើម្បីសម្រេចគោលដៅនេះ កាលនៅរៀន ខ្ញុំបានខំរៀនរហូតដល់យប់ជ្រៅ ហើយបន្ទាប់ពីបានប្រឡូកក្នុងសង្គមការងារមក ខ្ញុំបានសុខចិត្តបន្ទន់គោលការណ៍របស់ខ្លួន ដើម្បីគ្រាន់តែអាចឈរជើងបាន ដោយហ៊ានធ្វើកិច្ចព្រមព្រៀងក្រោមតុជាមួយអតិថិជន ដើម្បីទទួលបានការបញ្ជាទិញ។ ខ្ញុំតែងតែបារម្ភជាប្រចាំ ខ្លាចក្រែងទង្វើរបស់ខ្លួនត្រូវបានលាតត្រដាង ហើយត្រូវបាត់បង់កិត្តិយស។ ហើយសម្ពាធដ៏ធ្ងន់ធ្ងរនេះ បានធ្វើឱ្យប៉ះពាល់យ៉ាងខ្លាំងដល់រាងកាយ និងផ្លូវចិត្តរបស់ខ្ញុំ។ ពេលខ្ញុំទទួលបានប្រាក់ខែខ្ពស់ និងតំណែងដែលខ្ញុំតែងតែស្រមៃចង់បាន ហើយទទួលបានការកោតសរសើរ និងក្តីច្រណែនពីអ្នកជុំវិញខ្លួន ដើម្បីពង្រឹងតំណែងរបស់ខ្ញុំ ខ្ញុំនៅតែបន្តប្រើល្បិច និងប្រកួតប្រជែងជាមួយមិត្តរួមការងារ បញ្ជោរអតិថិជន និងថ្នាក់លើ ហើយដកឃ្លាមិនរួចពីកម្មវិធីការងារផ្សេងៗជារៀងរាល់ថ្ងៃ។ ទម្លាប់រស់នៅមិនទៀងទាត់ និងរបៀបរស់នៅមិនល្អចំពោះសុខភាពរយៈពេលយូរ បានធ្វើឱ្យរាងកាយខ្ញុំបញ្ចេញសញ្ញាព្រមាន។ តែដើម្បីកេរ្តិ៍ឈ្មោះ និងលាភសក្ការៈ ខ្ញុំមិនហ៊ានឈប់ឡើយ។ ទោះបីខ្ញុំដឹងថា ការបញ្ជោរ និងការយកចិត្តពីអ្នកដទៃ សុទ្ធតែជារឿងក្លែងក្លាយក៏ដោយ ហើយទោះបីខ្ញុំដឹងថា ព្រះជាម្ចាស់មិនសព្វព្រះហឫទ័យនឹងទង្វើបោកបញ្ឆោត និងការកុហករបស់ខ្ញុំក៏ដោយ ក៏ខ្ញុំនៅតែមិនអាចបោះបង់ការដេញតាមកេរ្តិ៍ឈ្មោះ និងលាភសក្ការៈបានដែរ។ ទោះបីជាត្រូវលះបង់សុខភាព អវត្តមានពីការជួបជុំ និងរារាំងដល់ការលូតលាស់នៃជីវិតរបស់ខ្ញុំក៏ដោយ ខ្ញុំសុខចិត្តប្រឹងថែរក្សាការងាររបស់ខ្ញុំដោយយកចិត្តទុកដាក់ ដែលធ្វើឱ្យខ្ញុំរស់នៅរាល់ថ្ងៃក្នុងភាពឈឺចាប់ និងការធ្វើបាបខ្លួនឯង។ បន្ទាប់មក ខ្ញុំក៏សញ្ជឹងគិតថា៖ តើការមានតំណែងខ្ពស់ ឬមានទ្រព្យសម្បត្តិកាន់តែច្រើន មានប្រយោជន៍អ្វីទៅ? ខ្ញុំនឹកឃើញដល់តារាល្បីៗ អ្នកមានៗ និងអ្នកដែលខ្ញុំស្គាល់ ដែលក្រោយពីទទួលបានកេរ្តិ៍ឈ្មោះ លាភសក្ការៈ និងឋានៈហើយ ពួកគេបែរជាស្វែងរកភាពរំភើបសប្បាយ ដោយសារតែភាពទទេក្នុងចិត្តទៅវិញ។ អ្នកខ្លះដឹងហើយនៅតែប្រព្រឹត្តល្មើសច្បាប់ រហូតត្រូវជាប់គុក អ្នកខ្លះបានបំពានច្បាប់សីលធម៌ ដែលនាំឱ្យគ្រួសារបែកបាក់ និងខូចឈ្មោះបង់កេរ្តិ៍ ហើយអ្នកខ្លះថែមទាំងជ្រើសរើសការធ្វើអត្តឃាត ដោយដើរលើផ្លូវដែលមិនអាចត្រឡប់ក្រោយវិញបាន។ ឪពុករបស់ខ្ញុំ គឺជាឧទាហរណ៍ជាក់ស្តែងមួយនៃរឿងនេះ។ គាត់ធ្លាប់មានភាពរុងរឿងឥតព្រំដែន ហើយត្រូវបានគេកោតសរសើរ និងស្ញប់ស្ញែងយ៉ាងខ្លាំង ប៉ុន្តែភាពលោភលន់របស់គាត់ បានធ្វើឱ្យគាត់ដើរតាមនិន្នាការដ៏អាក្រក់ ហើយចុងក្រោយ គាត់បានប្រព្រឹត្តល្មើសច្បាប់ក្នុងការរកស៊ីរបស់គាត់ រហូតត្រូវជាប់គុក។ ខ្ញុំបានឃើញថា កេរ្តិ៍ឈ្មោះ លាភសក្ការៈ និងឋានៈ គឺជាមធ្យោបាយដែលសាតាំងប្រើ ដើម្បីធ្វើឱ្យមនុស្សពុករលួយ។ នៅពេលនេះ ខ្ញុំបានដឹងថា ទោះបីជាខ្ញុំជឿលើព្រះជាម្ចាស់ក៏ដោយ តាមពិត ខ្ញុំនៅតែស្ថិតក្រោមការគ្រប់គ្រងរបស់សាតាំងដដែល។ សាតាំងកំពុងប្រើកេរ្តិ៍ឈ្មោះ និងលាភសក្ការៈ ដើម្បីល្បួង និងធ្វើបាបខ្ញុំ ធ្វើឱ្យខ្ញុំរស់នៅដោយគ្មានសេចក្ដីទៀងត្រង់ សេចក្តីថ្លៃថ្នូរ ឬសូម្បីតែមនសិការកម្រិតមូលដ្ឋានបំផុត។ ខ្ញុំបានដឹងថា ការដេញតាមកេរ្តិ៍ឈ្មោះ លាភសក្ការៈ និងឋានៈ មានតែធ្វើឱ្យខ្ញុំវង្វេង និងធ្លាក់ចូលក្នុងភាពថោកទាប ហើយចុងក្រោយ គឺចាកចេញ និងក្បត់ព្រះជាម្ចាស់ ព្រមទាំងបាត់បង់ឱកាសទទួលបានសេចក្ដីសង្រ្គោះរបស់ខ្ញុំជាមិនខាន។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត៖ «ពួកបុរសស្ត្រីទាំងប៉ុន្មានដែលរីករាយនឹងភាពល្បីល្បាញ និងទ្រព្យសម្បត្តិស្ដុកស្ដម្ភរបស់ខ្លួន ហើយដេញតាមឋានៈបុណ្យសក្ដិផ្ទាល់ខ្លួននៅក្នុងចំណោមអ្នកដទៃ ព្រមទាំងមនុស្សមិនប្រែចិត្តដែលបានជាប់នៅក្នុងអំពើបាប តើពួកគេទាំងអស់នេះមិននៅឆ្ងាយពីសេចក្តីសង្រ្គោះទេឬ?» («ការអនុវត្ត (៧)» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «អ្នករាល់គ្នា ស្ថិតក្នុងកាលៈទេសៈដូចជាខ្ញុំដែរ ក៏ប៉ុន្តែអ្នករាល់គ្នាពោរពេញទៅដោយភាពស្មោកគ្រោក។ អ្នកគ្មានភាពដូចគ្នានឹងមនុស្សពីដើមដែលត្រូវបានបង្កើតឡើងតាំងពីដើមដំបូងមកនោះសូម្បីតែបន្តិច។ បន្ថែមលើនេះ ដោយសារតែរាល់ថ្ងៃនេះ អ្នករាល់គ្នាធ្វើត្រាប់តាមលក្ខណៈនៃវិញ្ញាណមិនបរិសុទ្ធទាំងអស់នោះ ដោយធ្វើអ្វីដែលពួកគេធ្វើ និងនិយាយអ្វីដែលពួកគេនិយាយ នោះគ្រប់ផ្នែកទាំងអស់របស់អ្នករាល់គ្នា សូម្បីតែអណ្ដាត និងបបូរមាត់របស់អ្នក ត្រូវផ្សើមជោគទៅដោយទឹកសម្អុយរបស់ពួកគេ រហូតដល់កម្រិតមួយដែលអ្នករាល់គ្នាត្រូវប្រឡាក់ទាំងស្រុង ហើយគ្មានចំណែកណាមួយរបស់អ្នក អាចប្រើសម្រាប់កិច្ចការរបស់ខ្ញុំបានឡើយ។ វាពិតជាខ្លោចផ្សារក្នុងចិត្តខ្លាំងណាស់! អ្នករស់នៅក្នុងពិភពសត្វសេះ និងគោក្របី ក៏ប៉ុន្តែតាមពិតទៅ អ្នករាល់គ្នាមិនមានអារម្មណ៍ថាមានបញ្ហាអ្វីទេ។ អ្នកពោរពេញដោយក្ដីរីករាយ ហើយរស់នៅដោយសេរី និងងាយស្រួល។ អ្នកកំពុងហែលនៅក្នុងទឹកស្អុយ ក៏ប៉ុន្តែអ្នកមិនដឹងទាល់តែសោះថា អ្នកបានធ្លាក់ទៅក្នុងស្ថានការណ៍ដ៏លំបាក។ ជារៀងរាល់ថ្ងៃ អ្នកជាប់ចិត្តនឹងវិញ្ញាណមិនបរិសុទ្ធ និងបះពាល់នឹង “លាមក”។ ជីវិតរបស់អ្នកគឺថោកទាបខ្លាំងណាស់ ក៏ប៉ុន្តែអ្នកមិនបានដឹងថា អ្នកពិតជាពុំបានកើតនៅក្នុងពិភពមនុស្សឡើយ ហើយអ្នកមិនដឹងថាអ្នកមិនស្ថិតក្រោមការគ្រប់គ្រងរបស់ខ្លួនឯងឡើយ។ តើអ្នកមិនដឹងថា ជីវិតរបស់អ្នក ត្រូវបានវិញ្ញាញមិនបរិសុទ្ធទាំងនោះជាន់ឈ្លីជាយូរណាស់មកហើយ ឬមិនដឹងថាចរិតរបស់អ្នក ត្រូវប្រឡាក់ទៅដោយទឹកសម្អុយនេះជាយូរណាស់មកហើយទេឬអី? តើអ្នកគិតថា អ្នកកំពុងរស់នៅក្នុងស្ថានសួគ៌លោកីយ៍ ហើយថាអ្នកកំពុងស្ថិតនៅក្នុងសេចក្ដីសុខសាន្តមែនទេ? តើអ្នកមិនដឹងថា អ្នកបានរស់នៅក្នុងជីវិតមួយជាមួយនឹងវិញ្ញាណមិនបរិសុទ្ធ និងបានរស់នៅជាមួយគ្រប់យ៉ាងដែលពួកគេបានរៀបចំសម្រាប់អ្នកទេឬអី? តើរបៀបដែលអ្នករស់នៅអាចមានអត្ថន័យបានដោយរបៀបណា? តើជីវិតរបស់អ្នកមានតម្លៃបានដោយរបៀបណា?» («អ្នករាល់គ្នាសុទ្ធតែមានចរិតលក្ខណៈថោកទាបណាស់!» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ក្រោយអានព្រះបន្ទូលរបស់ព្រះជាម្ចាស់រួច ខ្ញុំបានដឹងថា អ្នកដែលប្រើគ្រប់មធ្យោបាយដើម្បីដេញតាមកេរ្តិ៍ឈ្មោះ លាភសក្ការៈ និងឋានៈ គឺជាមនុស្សទុច្ចរិត និងអសោចនៅក្នុងព្រះនេត្ររបស់ព្រះជាម្ចាស់ ហើយពួកគេមិនអាចសង្គ្រោះបានឡើយ។ ខ្ញុំនឹកឃើញដល់តារាល្បីៗ អ្នកនយោបាយ និងអ្នកជំនួញកំពូលៗនៅលើពិភពលោក។ ភាគច្រើននៃពួកគេ មានជំនាញទំនាក់ទំនងសង្គមយ៉ាងប៉ិនប្រសប់ និងមានភាពក្រឡេចក្រឡុចក្នុងការប្រព្រឹត្តខ្លួន។ ទោះបីជាពួកគេមើលទៅត្រចេះត្រចង់ និងគួរឱ្យច្រណែនក៏ដោយ អ្វីៗដែលពួកគេធ្វើ គឺពុករលួយ ថោកទាប វៀចវេរ និងទុច្ចរិត ហើយពួកគេគឺជាប្រភេទមនុស្សដែលព្រះជាម្ចាស់លាតត្រដាងថា ជាវិញ្ញាណអសោច។ ខ្ញុំបានគិតអំពីរបៀបដែល ប៉ុន្មានឆ្នាំមកនេះ ខ្ញុំបានរៀនពីវិធីសាស្ត្រប្រាស្រ័យទាក់ទងក្នុងសង្គមផ្សេងៗនៅកន្លែងធ្វើការ ដើម្បីទទួលបានកេរ្តិ៍ឈ្មោះ លាភសក្ការៈ និងឋានៈ មិនថាជាការធ្វើកិច្ចព្រមព្រៀងក្រោមតុ និងការសូកប៉ាន់អតិថិជន ឬការបញ្ជោរ និងការអែបអបយកចិត្តថ្នាក់ដឹកនាំ និងអតិថិជននោះទេ ទាំងនេះសុទ្ធតែជាមធ្យោបាយបោកបញ្ឆោត ហើយវាជាល្បិចកលដើម្បីបោកប្រាស់ និងប្រើឧបាយកលលើមនុស្ស។ តើខ្ញុំមិនបានរៀនធ្វើអំពើមិនសុចរិត ដូចជាវិញ្ញាណអសោចទាំងនោះទេឬ? តើទង្វើរបស់ខ្ញុំ និងទង្វើរបស់វិញ្ញាណអសោចទាំងនេះ មានអ្វីខុសគ្នាទៅ? ពេលដឹងរឿងនេះ ខ្ញុំពោរពេញដោយភាពភ័យខ្លាច និងរន្ធត់ញាប់ញ័រ។ ព្រះជាម្ចាស់ គឺជាព្រះជាម្ចាស់ដែលស្អប់ខ្ពើមសេចក្ដីអាក្រក់ ហើយនគររបស់ទ្រង់មិនអនុញ្ញាតឱ្យមានភាពមិនបរិសុទ្ធឡើយ។ បើខ្ញុំមិនប្រែចិត្ត ហើយនៅតែបន្តជាប់ផុងក្នុងរង្វង់នៃកេរ្តិ៍ឈ្មោះ លាភសក្ការៈ និងឋានៈទៀតនោះ នោះមិនថាខ្ញុំទទួលបានតំណែងខ្ពស់ ឬការសប្បាយខាងសម្ភារៈអស្ចារ្យប៉ុណ្ណានោះទេ ខ្ញុំនៅតែត្រូវព្រះជាម្ចាស់ដាក់បណ្តាសាដដែល ហើយចុងក្រោយ ខ្ញុំនឹងបាត់បង់ឱកាសទទួលបានសេចក្ដីសង្រ្គោះទាំងស្រុងជាមិនខាន។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់៖ «ខ្ញុំបានបង្ហាញសេចក្ដីមេត្ដាករុណាដល់អស់អ្នកដែលស្រឡាញ់ខ្ញុំ និងបដិសេធខ្លួនឯង។ ទន្ទឹមនឹងនេះ ទណ្ឌកម្មដែលដាក់ទៅលើមនុស្សអាក្រក់ គឺជាភស្ដុតាងយ៉ាងច្បាស់អំពីនិស្ស័យដ៏សុចរិតរបស់ខ្ញុំ ហើយថែមទាំងជាទីបន្ទាល់អំពីសេចក្តីក្រោធរបស់ខ្ញុំផង។ ពេលមហន្តរាយមកដល់ អស់អ្នកដែលប្រឆាំងនឹងខ្ញុំ ពួកគេនឹងស្រក់ទឹកភ្នែក ព្រោះពួកគេរងទុក្ខដោយសារភាពអត់ឃ្លាន និងគ្រោះកាចសាហាវ។ រីឯអស់អ្នកដែលបានប្រព្រឹត្ដអំពើអាក្រក់គ្រប់បែបយ៉ាង ប៉ុន្តែបានដើរតាមខ្ញុំអស់រយៈពេលជាច្រើនឆ្នាំ ពួកគេក៏នឹងមិនរួចផុតពីត្រូវរងទុក្ខទោសព្រោះអំពើបាបរបស់ពួកគេឡើយ ពួកគេក៏នឹងធ្លាក់ចូលក្នុងមហន្តរាយដូចគ្នា រឿងបែបនេះ រាប់សិបលានឆ្នាំ កម្រនឹងបានឃើញម្ដង ហើយពួកគេនឹងរស់ក្នុងសភាពស្លន់ស្លោ និងភ័យខ្លាចជានិច្ច។ ដោយឡែក អ្នកដើរតាមខ្ញុំទាំងអស់ដែលមានភក្ដីភាពចំពោះខ្ញុំ នឹងរីករាយ ហើយត្រេកអរនឹងអានុភាពរបស់ខ្ញុំ។ ពួកគេនឹងមានអារម្មណ៍ពេញចិត្តពេញថ្លើមរកថ្លែងមិនបាន និងរស់នៅក្នុងសេចក្ដីអំណរ ដែលពីមុនមក ខ្ញុំមិនធ្លាប់ប្រទានដល់មនុស្សជាតិឡើយ។ ដ្បិតខ្ញុំឱ្យតម្លៃខ្លាំងទៅលើអំពើល្អរបស់មនុស្ស ហើយស្អប់ខ្ពើមខ្លាំងចំពោះអំពើអាក្រក់របស់ពួកគេ។ តាំងពីពេលដែលខ្ញុំចាប់ផ្តើមដឹកនាំមនុស្សជាតិមក ខ្ញុំមានសេចក្តីសង្ឃឹមយ៉ាងខ្លាំងក្នុងការទទួលបានមនុស្សមួយក្រុមដែលមានចិត្តគំនិតដូចខ្ញុំ។ ទន្ទឹមនឹងនេះ ខ្ញុំមិនដែលភ្លេចអស់ណាអ្នកដែលគ្មានចិត្តគំនិតតែមួយនឹងខ្ញុំឡើយ។ ក្នុងព្រះហឫទ័យខ្ញុំ ខ្ញុំតែងស្អប់ពួកគេជានិច្ច ហើយខ្ញុំរង់ចាំឱកាសដើម្បីផ្ដន្ទាទោសពួកគេឱ្យសប្បាយភ្នែកម្ដង។ ឥឡូវនេះ នៅទីបំផុត ថ្ងៃរបស់ខ្ញុំបានមកដល់ហើយ ហើយខ្ញុំមិនចាំបាច់រង់ចាំទៀតទេ!» («ចូរត្រៀមអំពើល្អទុកឱ្យបានគ្រប់គ្រាន់សម្រាប់គោលដៅរបស់អ្នក» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលរបស់ព្រះជាម្ចាស់បានធ្វើឱ្យខ្ញុំយល់ថា អ្នកដែលអាចទទួលបានព្រះពររបស់ព្រះជាម្ចាស់នៅទីបញ្ចប់ គឺជាអ្នកដែលទទួលបានសេចក្ដីពិត ហើយមានគំនិតគិតដូចជាព្រះជាម្ចាស់។ ឱកាសដែលព្រះជាម្ចាស់ផ្តល់ឱ្យខ្ញុំ ដើម្បីបំពេញភារកិច្ចនៅថ្ងៃនេះ គឺដើម្បីឱ្យខ្ញុំទទួលបានសេចក្ដីពិត ស្វែងរកការស្គាល់ព្រះជាម្ចាស់ និងនៅទីបញ្ចប់ទទួលបានសេចក្ដីសង្រ្គោះរបស់ព្រះជាម្ចាស់។ បើខ្ញុំគ្រាន់តែផ្តោតលើការដេញតាមកេរ្តិ៍ឈ្មោះ និងលាភសក្ការៈ ហើយមិនផ្តោតលើការដេញតាមសេចក្ដីពិត និងការបំពេញភារកិច្ចរបស់ខ្ញុំដើម្បីធ្វើអំពើល្អទេនោះ ខ្ញុំនឹងបាត់បង់ឱកាសទទួលបានសេចក្ដីសង្រ្គោះរបស់ខ្ញុំមិនខាន។ ដល់ចំណុចនេះ ទីបំផុតខ្ញុំក៏បានយល់ពីបំណងព្រះហឫទ័យរបស់ព្រះជាម្ចាស់ ហើយខ្ញុំបានដឹងថា ឱកាសក្នុងការបំពេញភារកិច្ចនេះ គឺជាការដែលព្រះជាម្ចាស់សង្គ្រោះខ្ញុំ ដោយជួយខ្ញុំឱ្យរួចផុតពីរណ្តៅនៃកេរ្តិ៍ឈ្មោះ លាភសក្ការៈ និងឋានៈ។ ខ្ញុំអរព្រះគុណព្រះជាម្ចាស់សម្រាប់ការបំភ្លឺរបស់ទ្រង់ ហើយចិត្តរបស់ខ្ញុំក៏ស្រឡះជាងមុនច្រើន។ ដូច្នេះ ខ្ញុំក៏បានអធិដ្ឋានទៅកាន់ព្រះជាម្ចាស់ថា៖ «ឱព្រះជាម្ចាស់អើយ អរព្រះគុណទ្រង់សម្រាប់ការបំភ្លឺពីព្រះបន្ទូលរបស់ទ្រង់។ ទូលបង្គំនឹងលែងខ្វល់ពីការលំបាកក្នុងការងារ ឬការទទួលបាន ឬបាត់បង់ឋានៈទៀតហើយ។ ទូលបង្គំស្ម័គ្រចិត្តចុះចូលនឹងការរៀបចំរបស់ទ្រង់ ហើយបំពេញភារកិច្ចរបស់ទូលបង្គំ»។ ក្រោយមក ខ្ញុំបានទទួលយកភារកិច្ចស្រោចស្រពអ្នកមកថ្មី។ នៅពេលថ្ងៃ ខ្ញុំធ្វើការនៅក្រុមហ៊ុន ហើយក្រោយពេលចេញពីធ្វើការ ខ្ញុំទៅជួបជុំជាមួយបងប្អូនប្រុសស្រី ដើម្បីប្រកបគ្នាពីព្រះបន្ទូលរបស់ព្រះជាម្ចាស់ ហើយខ្ញុំស្ទើរតែឈប់ចូលរួមព្រឹត្តិការណ៍សង្គមរបស់ក្រុមហ៊ុនទៅហើយ។ ទោះបីជាភារកិច្ចរបស់ខ្ញុំរាងលំបាក និងហត់បន្តិចមែន តែចិត្តខ្ញុំស្ងប់ និងមានអំណរ។ អ្វីដែលខ្ញុំនឹកស្មានមិនដល់នោះគឺ សម្រាប់រយៈពេលប៉ុន្មានខែជាប់ៗគ្នា មិនត្រឹមតែលទ្ធផលការងារក្រុមរបស់ខ្ញុំសម្រេចបានតាមទិសដៅកំណត់ប៉ុណ្ណោះទេ តែអតិថិជនដែលខ្ញុំរក្សាទំនាក់ទំនងត្រឹមតែតាមទូរស័ព្ទ ក៏បានចុះកុងត្រាបញ្ជាទិញជាច្រើនផងដែរ ហើយថ្នាក់លើរបស់ខ្ញុំ ថែមទាំងលើកសរសើរឈ្មោះខ្ញុំ នៅក្នុងកិច្ចប្រជុំក្រុមហ៊ុនទៀតផង។ ខ្ញុំរំភើប និងសប្បាយចិត្តខ្លាំងណាស់ ហើយខ្ញុំបានឃើញព្រះហស្តរបស់ព្រះជាម្ចាស់កំពុងចាត់ចែង និងមានអធិបតេយ្យភាពលើរឿងទាំងអស់នេះ។

នៅថ្ងៃទី១៤ ខែវិច្ឆិកា ឆ្នាំ២០០៩ ខ្ញុំត្រូវបានគេបោះឆ្នោតជ្រើសរើសជាអ្នកដឹកនាំពួកជំនុំ។ ខ្ញុំដឹងថា នេះគឺជាឱកាសដ៏ល្អមួយ ដើម្បីយល់ និងចូលទៅក្នុងតថភាពនៃសេចក្ដីពិត ហើយខ្ញុំមិនអាចធ្វើឱ្យព្រះជាម្ចាស់ខកព្រះហឫទ័យឡើយ។ ភារកិច្ចជាអ្នកដឹកនាំគឺមមាញឹកខ្លាំងណាស់ ហើយដើម្បីបំពេញវាឱ្យបានល្អ ខ្ញុំមិនអាចធ្វើកិច្ចការផ្សេងក្នុងពេលតែមួយបានទេ ដូច្នេះ ខ្ញុំដឹងថា ដល់ពេលដែលខ្ញុំត្រូវលាឈប់ពីការងារហើយ។ ចំពេលដែលខ្ញុំប្រមូលសេចក្តីក្លាហានដើម្បីលាឈប់ ក្រុមហ៊ុនក៏បានចេញសេចក្តីជូនដំណឹងមួយ ដោយប្រាប់ថា ពួកគេអាចរៀបចំលិខិតអនុញ្ញាតស្នាក់នៅ សម្រាប់បុគ្គលិកជើងចាស់ដូចពួកយើង ហើយសម្រាប់ករណីខ្ញុំវិញ ខ្ញុំអាចដាក់ពាក្យសុំសៀវភៅគ្រួសារនៅទីក្រុងនេះបានដោយផ្ទាល់តែម្តង។ ពេលឃើញអត្ថប្រយោជន៍នេះ ខ្ញុំក៏រាងរារែកចិត្តបន្តិច។ ខ្ញុំបានគិតថា៖ «ការមានសៀវភៅគ្រួសារនៅទីនេះ គឺជារឿងដែលអ្នកចំណូលស្រុកជាច្រើនស្រមៃចង់បាន! ខ្ញុំមិនត្រឹមតែទទួលបានជីវិតកាន់តែប្រសើរ និងអត្ថប្រយោជន៍របបសន្តិសុខសង្គមប៉ុណ្ណោះទេ តែឋានៈសង្គមរបស់ខ្ញុំក៏នឹងកើនឡើង ហើយខ្ញុំនឹងទទួលបានការគោរពពីមនុស្សកាន់តែច្រើនផងដែរ។ នេះជាឱកាសដ៏កម្រ និងពិបាកនឹងទទួលបានណាស់! បើខ្ញុំលាឈប់ ខ្ញុំនឹងលែងមានឱកាសល្អបែបនេះទៀតហើយ។ ប្រហែលជាខ្ញុំគួរតែរង់ចាំរហូតដល់ការចុះបញ្ជីស្នាក់នៅរបស់ខ្ញុំត្រូវបានចាត់ចែងរួចរាល់សិន ចាំលាឈប់ឬយ៉ាងណា?» តែបន្ទាប់មក ខ្ញុំបាននឹកឃើញដល់បំណងព្រះហឫទ័យដ៏បន្ទាន់របស់ព្រះជាម្ចាស់ក្នុងការសង្គ្រោះមនុស្ស ហើយខ្ញុំក៏ដឹងថា បើខ្ញុំនៅតែបន្តគិតគូររៀបចំផែនការសម្រាប់កេរ្តិ៍ឈ្មោះ លាភសក្ការៈ និងឋានៈទៀត ខ្ញុំច្បាស់ជាធ្វើឱ្យព្រះជាម្ចាស់ខកព្រះហឫទ័យមិនខាន។ ពេលត្រឡប់មកដល់ផ្ទះវិញ ខ្ញុំបានអធិដ្ឋានទៅកាន់ព្រះជាម្ចាស់ ដោយទូលសូមទ្រង់ណែនាំខ្ញុំ ឱ្យយល់ពីបំណងព្រះហឫទ័យរបស់ទ្រង់ និងធ្វើការសម្រេចចិត្តឱ្យបានត្រឹមត្រូវ។ ខ្ញុំបានអានព្រះបន្ទូលរបស់ព្រះជាម្ចាស់៖ «ក្នុងនាមជាសមាជិកនៃអម្បូរមនុស្សលោក និងជាគ្រីស្ទបរិស័ទដែលគោរពកោតខ្លាចព្រះជាម្ចាស់ ការលះបង់ចិត្តគំនិត និងរូបកាយរបស់យើង ដើម្បីបំពេញបញ្ជាបេសកកម្មរបស់ព្រះជាម្ចាស់ គឺជាទំនួលខុសត្រូវ និងជាកាតព្វកិច្ចរបស់យើងរាល់គ្នា ដ្បិតជីវិតយើងទាំងមូលបានមកពីព្រះជាម្ចាស់ ហើយវាកើតមានមកបាន ក៏ដោយសារអធិបតេយ្យភាពរបស់ព្រះជាម្ចាស់ដែរ។ ប្រសិនបើចិត្តគំនិត និងរូបកាយរបស់យើង មិនបានលះបង់ដើម្បីបញ្ជាបេសកកម្មរបស់ព្រះជាម្ចាស់ និងបុព្វហេតុសុចរិតរបស់មនុស្សទេ នោះព្រលឹងរបស់យើង នឹងមានអារម្មណ៍ខ្មាសអៀននៅចំពោះមុខអ្នកដែលសុខចិត្តលះបង់ជីវិតដើម្បីបញ្ជាបេសកកម្មរបស់ព្រះជាម្ចាស់ ហើយកាន់តែមានអារម្មណ៍ខ្មាសអៀននៅចំពោះព្រះភក្ត្រព្រះជាម្ចាស់ ជាព្រះដែលបានប្រទាននូវអ្វីៗគ្រប់យ៉ាងមកដល់យើងថែមទៀត» («ឧបសម្ព័ន្ធ ២៖ ព្រះជាម្ចាស់មានអធិបតេយ្យភាពលើវាសនារបស់មនុស្សជាតិទាំងអស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «បើអ្នកអាចថ្វាយដួងចិត្ត រូបកាយ និងសេចក្ដីស្រឡាញ់ដ៏ពិតទាំងស្រុងរបស់អ្នកដល់ព្រះជាម្ចាស់ ដោយដាក់វានៅចំពោះព្រះអង្គ ស្ដាប់បង្គាប់ទ្រង់ទាំងស្រុង ហើយពិចារណាជានិច្ចអំពីបំណងព្រះហឫទ័យរបស់ទ្រង់ ពោលគឺមិនមែនសម្រាប់សាច់ឈាម មិនមែនសម្រាប់គ្រួសារ និងមិនមែនសម្រាប់សេចក្តីប៉ងប្រាថ្នាផ្ទាល់ខ្លួនរបស់អ្នក ប៉ុន្តែសម្រាប់ផលប្រយោជន៍នៃក្រុមគ្រួសាររបស់ព្រះជាម្ចាស់ ដោយយកព្រះបន្ទូលរបស់ព្រះជាម្ចាស់ធ្វើជាគោលការណ៍ និងមូលដ្ឋានគ្រឹះនៅក្នុងអ្វីៗគ្រប់យ៉ាង នោះតាមរយៈការធ្វើបែបនេះ ចេតនា និងទស្សនៈរបស់អ្នកនឹងស្ថិតនៅកន្លែងដែលត្រឹមត្រូវ ហើយបន្ទាប់មក អ្នកនឹងក្លាយជាមនុស្សម្នាក់នៅចំពោះព្រះជាម្ចាស់ ដែលទទួលបានការសរសើររបស់ទ្រង់មិនខាន» («អស់អ្នកដែលស្រឡាញ់ព្រះជាម្ចាស់យ៉ាងពិតប្រាកដ គឺជាអ្នកដែលអាចចុះចូលទាំងស្រុងចំពោះភាពជាក់ស្ដែងរបស់ទ្រង់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «អ្វីដែលខ្ញុំស្នើសុំពីអ្នករាល់គ្នានៅតែឱ្យអ្នកលះបង់ខ្លួនទាំងមូលរបស់អ្នកដើម្បីកិច្ចការទាំងអស់របស់ខ្ញុំ លើសពីនេះទៅទៀត អ្នកត្រូវមើលឱ្យធ្លុះ និងមើលឱ្យឃើញច្បាស់នូវកិច្ចការទាំងអស់ដែលខ្ញុំបានធ្វើនៅក្នុងអ្នក ហើយខិតខំប្រឹងប្រែងឱ្យអស់ពីកម្លាំងកាយចិត្តរបស់អ្នក ដើម្បីឱ្យកិច្ចការរបស់ខ្ញុំអាចសម្រេចបានលទ្ធផលកាន់តែប្រសើរ។ នេះគឺជាអ្វីដែលអ្នកត្រូវតែយល់។ ឈប់ប្រជែងគ្នាទៅវិញទៅមក ឈប់រកផ្លូវថយ ឬស្វែងរកសេចក្ដីសុខស្រួលសម្រាប់សាច់ឈាមរបស់អ្នក ដើម្បីជៀសវាងការបង្អាក់កិច្ចការរបស់ខ្ញុំ និងរារាំងអនាគតដ៏អស្ចារ្យរបស់អ្នក។ ការធ្វើបែបនេះមិនការពារអ្នកឡើយ ផ្ទុយទៅវិញ វាអាចនាំមកនូវសេចក្ដីហិនវិនាសដល់អ្នកតែប៉ុណ្ណោះ។ តើនេះមិនមែនជាភាពល្ងង់ខ្លៅរបស់អ្នកទេឬអី?» («កិច្ចការផ្សាយដំណឹងល្អ ក៏ជាកិច្ចការសង្គ្រោះមនុស្សដែរ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ បន្ទាប់ពីអានព្រះបន្ទូលរបស់ព្រះជាម្ចាស់រួច ខ្ញុំហាក់ដូចជាបានឮសំឡេងត្រាស់ហៅរបស់ព្រះជាម្ចាស់។ ព្រះជាម្ចាស់សង្ឃឹមថា យើងអាចលះបង់កម្លាំងកាយចិត្តទាំងអស់ ដើម្បីដេញតាមសេចក្ដីពិត និងបំពេញភារកិច្ចរបស់យើង ហើយទ្រង់រំពឹងថា យើងនឹងស្វែងរក ដើម្បីសម្ដែងចេញនូវជីវិតដ៏មានន័យមួយ។ បើខ្ញុំឈប់ពីការងារ ប្រហែលជាលក្ខខណ្ឌសម្ភារៈរបស់ខ្ញុំលែងល្អដូចមុន ហើយឋានៈសង្គមរបស់ខ្ញុំក៏ប្រហែលជាមិនខ្ពស់ដូចមុនដែរ តែខ្ញុំអាចរស់នៅក្នុងដំណាក់របស់ព្រះជាម្ចាស់ ដោយទទួលបានការស្រោចស្រព និងការចិញ្ចឹមបីបាច់ពីព្រះបន្ទូលរបស់ទ្រង់ជារៀងរាល់ថ្ងៃ ហើយខ្ញុំអាចសហការជាមួយបងប្អូនប្រុសស្រី ពេលពួកយើងបំពេញភារកិច្ច និងដេញតាមសេចក្ដីពិតជាមួយពួកគេ។ តាមរយៈភារកិច្ចរបស់ខ្ញុំ ខ្ញុំអាចយល់ពីសេចក្ដីពិត បោះបង់និស្ស័យពុករលួយរបស់សាតាំងចោល និងទទួលបានសេចក្ដីសង្រ្គោះរបស់ព្រះជាម្ចាស់។ នេះទើបជាមាគ៌ាត្រឹមត្រូវក្នុងជីវិត ហើយក៏ជាជីវិតដែលមានន័យបំផុត។ នៅពេលនោះ ខ្ញុំមានអារម្មណ៍ថា ព្រះជាម្ចាស់ហាក់ដូចជាកំពុងរង់ចាំជម្រើស និងចម្លើយរបស់ខ្ញុំ។ ចិត្តរបស់ខ្ញុំរំជួលយ៉ាងខ្លាំងដោយសារព្រះបន្ទូលរបស់ព្រះជាម្ចាស់ ហើយខ្ញុំមានការតាំងចិត្តថា ខ្ញុំសុខចិត្តលះបង់គ្រប់យ៉ាងដើម្បីផ្គាប់ព្រះហឫទ័យព្រះជាម្ចាស់។ ខ្ញុំបានអធិដ្ឋានទៅកាន់ព្រះជាម្ចាស់ថា៖ «ឱព្រះជាម្ចាស់អើយ ទូលបង្គំឃើញថា ទូលបង្គំគ្មានសេចក្តីពិតទេ ហើយទ្រង់ក៏គ្មានកន្លែងនៅក្នុងចិត្តទូលបង្គំដែរ។ ដើម្បីទទួលបានសៀវភៅគ្រួសារនៅទីនេះ ទូលបង្គំស្ទើរតែធ្លាក់ចូលក្នុងអន្ទាក់នៃកេរ្តិ៍ឈ្មោះ លាភសក្ការៈ និងឋានៈម្តងទៀតទៅហើយ។ អរព្រះគុណទ្រង់ ដែលព្រះបន្ទូលរបស់ទ្រង់បានការពារទូលបង្គំ ធ្វើឱ្យទូលបង្គំយល់ថា ភារកិច្ចដែលទ្រង់បានផ្ទុកផ្ដាក់ឱ្យទូលបង្គំ គឺជាសេចក្តីស្រឡាញ់របស់ទ្រង់មកលើទូលបង្គំ និងដឹងថា ការដេញតាមសេចក្ដីពិត និងការបំពេញភារកិច្ចរបស់ទូលបង្គំ គឺមានន័យបំផុត។ ទូលបង្គំចង់ផ្តល់ចម្លើយដ៏គាប់ព្រះហឫទ័យមួយថ្វាយទ្រង់»។ ហើយ ដូច្នេះ ខ្ញុំក៏បានដាក់ពាក្យលាឈប់ពីក្រុមហ៊ុន។ ថ្នាក់ដឹកនាំក្រុមហ៊ុនចេះតែព្យាយាមបញ្ចុះបញ្ចូលឱ្យខ្ញុំនៅបន្ត តែខ្ញុំមិនរារែកចិត្តឡើយ។ ដោយសារការការពាររបស់ព្រះជាម្ចាស់ ខ្ញុំអាចយកឈ្នះលើសេចក្តីល្បួងបាន។

ពេលដែលខ្ញុំដើរចេញពីក្រុមហ៊ុន ខ្ញុំសម្លឹងមើលផ្ទៃមេឃពណ៌ខៀវ និងដើមឈើខៀវស្រងាត់ ហើយខ្ញុំមានអារម្មណ៍សប្បាយរីករាយយ៉ាងខ្លាំងរកថ្លែងមិនត្រូវ។ ខ្ញុំមានអារម្មណ៍ដូចជាសត្វចាបតូចមួយដែលហើរចេញពីទ្រុង ហើរត្រឡប់ទៅលើមេឃវិញដោយសេរី ហើយខ្ញុំក៏នឹកឃើញដល់អត្ថបទព្រះបន្ទូលមួយវគ្គរបស់ព្រះជាម្ចាស់ ដែលខ្ញុំស្រឡាញ់បំផុត៖ «នៅពេលមនុស្សមានគោលដៅជីវិតត្រឹមត្រូវ អាចដេញតាមសេចក្ដីពិត និងប្រព្រឹត្តខ្លួនស្របតាមសេចក្ដីពិត នៅពេលពួកគេចុះចូលចំពោះព្រះជាម្ចាស់ទាំងស្រុង និងរស់នៅតាមព្រះបន្ទូលរបស់ទ្រង់ នៅពេលពួកគេមានអារម្មណ៍ថានឹងនរ និងភ្លឺស្វាងនៅក្នុងជម្រៅចិត្តរបស់ខ្លួន ហើយដួងចិត្តរបស់ពួកគេគ្មានសេចក្ដីងងឹត ហើយនៅពេលពួកគេអាចរស់នៅដោយសេរី និងមានការរំដោះទាំងស្រុងនៅចំពោះព្រះភ័ក្ត្ររបស់ព្រះជាម្ចាស់ មានតែពេលនោះទេ ទើបពួកគេទទួលបានជីវិតជាមនុស្សពិតប្រាកដ ហើយមានតែមនុស្សបែបនេះទេ ទើបជាអស់អ្នកដែលមានសេចក្ដីពិត និងមានភាពជាមនុស្ស។ បន្ថែមពីនេះ សេចក្ដីពិតទាំងអស់ដែលអ្នកបានយល់ និងទទួលបាន គឺមកពីព្រះបន្ទូលរបស់ព្រះជាម្ចាស់ និងមកពីព្រះជាម្ចាស់ដោយផ្ទាល់ព្រះអង្គ។ មានតែពេលដែលអ្នកទទួលបានការសព្វព្រះហឫទ័យពីព្រះជាម្ចាស់ដ៏ខ្ពង់ខ្ពស់បំផុត ដែលជាព្រះអាទិករ ហើយទ្រង់មានព្រះបន្ទូលថា អ្នកគឺជាភាវៈដែលព្រះបានបង្កើតដែលត្រូវតាមស្ដង់ដា ហើយថាអ្នកកំពុងសម្ដែងចេញនូវលក្ខណៈជាមនុស្សទេ ទើបជីវិតរបស់អ្នកនឹងមានន័យបំផុត» («របៀបស្គាល់ពីធម្មជាតិរបស់មនុស្ស» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ មានតែការជឿ និងការថ្វាយបង្គំព្រះជាម្ចាស់ ការដេញតាមសេចក្តីពិត ការរួចផុតពីឥទ្ធិពលដ៏ងងឹតរបស់សាតាំង និងការរស់នៅស្របតាមព្រះបន្ទូលរបស់ព្រះជាម្ចាស់ប៉ុណ្ណោះ ទើបយើងអាចរស់នៅក្នុងជីវិតដ៏មានតម្លៃបំផុតបាន ហើយមានតែពេលនោះទេ ទើបចិត្តរបស់យើងអាចទទួលបានភាពសុខសាន្ត និងស្ងប់ចិត្តពិតប្រាកដ។ គឺព្រះបន្ទូលរបស់ព្រះជាម្ចាស់ហើយ ដែលដឹកនាំខ្ញុំឱ្យធ្វើការសម្រេចចិត្តបានត្រឹមត្រូវ។ អរព្រះគុណព្រះដ៏មានគ្រប់ព្រះចេស្ដា!


១៨. តើចំណេះដឹងពិតជាអាចផ្លាស់ប្តូរវាសនារបស់មនុស្សម្នាក់បានដែរឬទេ?

ដោយ សៀរ មកពីប្រទេសនេប៉ាល់

ខ្ញុំកើតក្នុងគ្រួសារជនបទមួយនៅប្រទេសនេប៉ាល់។ ឪពុកម្ដាយខ្ញុំសុទ្ធតែជាកសិករ ហើយដោយសារតែជីវភាពគ្រួសាររបស់ពួកគាត់មិនសូវល្អ ពួកគាត់មិនមានឱកាសបានរៀនសូត្រទេ ដូច្នេះពួកគាត់បានខិតខំប្រឹងប្រែងធ្វើការដើម្បីបណ្ដុះបណ្ដាលខ្ញុំ។ ពួកគាត់តែងតែប្រាប់ខ្ញុំថា «កូនត្រូវតែឧស្សាហ៍ព្យាយាម និងខិតខំរៀនសូត្រ»។ ពួកគាត់ដឹងថា ប្រសិនបើខ្ញុំមិនរៀនសូត្រឱ្យបានពូកែទេ ខ្ញុំនឹងមិនអាចរកការងារល្អសមរម្យនៅថ្ងៃអនាគតបានឡើយ ហើយចុងក្រោយទៅ ខ្ញុំនឹងត្រូវរស់នៅយ៉ាងលំបាកដូចជាពួកគាត់ដែរ។ នៅពេលណាដែលខ្ញុំឃើញឪពុកម្ដាយខ្ញុំខិតខំធ្វើការខ្លាំង ខ្ញុំមានអារម្មណ៍ថា ខ្ញុំគួរតែខិតខំរៀនសូត្រឱ្យកាន់តែខ្លាំងជាងនេះទៅទៀត ដើម្បីឱ្យនៅថ្ងៃអនាគតទៅ ខ្ញុំអាចរកការងារល្អមួយ រកប្រាក់បានច្រើន និងសង់ផ្ទះធំមួយជូនគ្រួសាររបស់ខ្ញុំ ដើម្បីឱ្យពួកគាត់អាចរស់នៅក្នុងជីវិតមួយដែលសប្បាយរីករាយ។ ដើមឡើយ ខ្ញុំរៀននៅសាលារដ្ឋធម្មតាមួយ។ សាលានោះមិនមានបរិក្ខារបង្រៀនល្អទេ ហើយពិន្ទុរបស់សិស្សជាទូទៅគឺខ្សោយ។ ដោយឃើញមិត្តភក្តិរបស់ខ្ញុំរៀននៅសាលាដែលមានកម្មវិធីភាសាអង់គ្លេស ខ្ញុំពិតជាចង់ទៅរៀននៅទីនោះដែរ។ ឪពុកម្ដាយរបស់ខ្ញុំក៏បានគិតដែរថា ទោះបីជាថ្លៃសិក្សានៅសាលាដែលមានកម្មវិធីភាសាអង់គ្លេសមានតម្លៃថ្លៃខ្លាំងក៏ដោយ ប៉ុន្តែប្រសិនបើខ្ញុំបានរៀននៅសាលាល្អ វានឹងកាន់តែងាយស្រួលសម្រាប់ខ្ញុំក្នុងការរកការងារល្អធ្វើនៅថ្ងៃអនាគត។ ក្រោយមក ដូចដែលខ្ញុំបានប៉ងប្រាថ្នា ខ្ញុំបានចូលរៀននៅសាលារដ្ឋមួយដែលមានកម្មវិធីភាសាអង់គ្លេស។ ដំបូងឡើយ ពិន្ទុរបស់ខ្ញុំមិនសូវល្អទេ ដូច្នេះខ្ញុំក៏បានបង្កើនការខិតខំរបស់ខ្ញុំទ្វេដង។ ខ្ញុំក្រោកពីព្រលឹមជារៀងរាល់ថ្ងៃ ដើម្បីរំឭកមេរៀនដែលខ្ញុំបានរៀនពីថ្ងៃមុន ខ្ញុំកំណត់គោលដៅសម្រាប់ខ្លួនឯង ធ្វើផែនការសិក្សា និងសួរគ្រូអំពីមេរៀនដែលខ្ញុំមិនយល់។ តាមរយៈការខិតខំប្រឹងប្រែងឥតឈប់ឈរ ពិន្ទុរបស់ខ្ញុំបានប្រសើរឡើងគួរឱ្យកត់សម្គាល់។

នៅសាលារៀន គ្រូតែងតែបង្រៀនពួកយើងថា មានតែការទទួលបានចំណេះដឹងប៉ុណ្ណោះ ទើបពួកយើងអាចមានអនាគតល្អប្រសើរ និងភ្លឺស្វាង ហើយរកបានការងារដែលនឹងទទួលបានការគោរពពីអ្នកដទៃ។ ខ្ញុំចង់ក្លាយជាវេជ្ជបណ្ឌិត ដើម្បីទទួលបានកេរ្តិ៍ឈ្មោះ និងសម្រេចបានជោគជ័យ ព្រមទាំងដើម្បីរកប្រាក់ឱ្យគ្រួសាររបស់ខ្ញុំរស់នៅដោយជីវិតសប្បាយរីករាយ ដូច្នេះហើយទើបខ្ញុំក៏ប្រឹងប្រែងរៀនសូត្រឱ្យកាន់តែខ្លាំង។ រៀងរាល់ថ្ងៃ ខ្ញុំចូលរៀនទៀងទាត់ពេលវេលា ហើយខ្ញុំមិនដែលអវត្តមានសូម្បីតែមួយម៉ោង។ ខ្ញុំបានស្តាប់យ៉ាងយកចិត្តទុកដាក់នៅក្នុងថ្នាក់ ហើយបន្ទាប់ពីត្រឡប់មកដល់ផ្ទះវិញ ខ្ញុំបានមើលកំណត់ត្រារបស់ខ្ញុំឡើងវិញម្ដងហើយម្ដងទៀត ហើយក៏បានអានសៀវភៅ និងឯកសារផ្សេងៗទៀតផងដែរ។ ខ្ញុំរវល់រៀនជារៀងរាល់ថ្ងៃ ហើយស្ទើរតែគ្មានពេលដើរលេងជាមួយមិត្តភក្តិសោះ។ ខ្ញុំមានអារម្មណ៍ថា ខ្ញុំមិនគួរខ្ជះខ្ជាយពេលវេលាសូម្បីតែមួយនាទី។ ពិន្ទុរបស់ខ្ញុំកាន់តែល្អឡើងៗ ហើយថែមទាំងលើសពិន្ទុមិត្តភក្តិរបស់ខ្ញុំទៀតផង។ ខ្ញុំសប្បាយចិត្តខ្លាំងណាស់ ដោយជឿជាក់ថា ឱ្យតែខ្ញុំខិតខំប្រឹងប្រែង ខ្ញុំអាចទទួលបានអ្វីគ្រប់យ៉ាងដែលខ្ញុំចង់បាន ដូចជា៖ ក្លាយជាវេជ្ជបណ្ឌិត ទទួលបានឋានៈ និងកេរ្តិ៍ឈ្មោះ ហើយមានទ្រព្យសម្បត្តិស្តុកស្តម្ភ។ ដូច្នេះ ខ្ញុំបានគ្រោងប្រឡងចូលសាលាពេទ្យ។ ប៉ុន្តែ ដោយសារតែជំងឺរាតត្បាត ខ្ញុំមិនអាចទៅសាលារៀនដើម្បីត្រៀមប្រឡងចូលបានទេ។ ខ្ញុំអាចត្រឹមរៀនត្រៀមតាមអនឡាញនៅផ្ទះតែប៉ុណ្ណោះ។ ពិន្ទុរបស់ខ្ញុំក្នុងការធ្វើតេស្តតាមអនឡាញមិនសូវល្អទេ ហើយខ្ញុំបារម្ភថា ប្រសិនបើស្ថានការណ៍នៅតែបន្តបែបនេះទៀត ខ្ញុំនឹងមិនអាចទទួលបានពិន្ទុល្អឡើយ ហើយពេលនោះ ខ្ញុំនឹងមិនអាចទទួលបានអាហារូបករណ៍ទេ។ ដោយសារតែស្ថានភាពហិរញ្ញវត្ថុគ្រួសាររបស់ខ្ញុំ ពួកយើងពិតជាមិនមានលទ្ធភាពបង់ថ្លៃសិក្សាដ៏ថ្លៃបែបនេះបានទេ។ ពីរបីខែក្រោយមក ខ្ញុំបានប្រឡងចូល។ ទោះបីជាខ្ញុំបានប្រឡងជាប់ក៏ដោយ ក៏ពិន្ទុរបស់ខ្ញុំមិនខ្ពស់គ្រប់គ្រាន់សម្រាប់ឱ្យខ្ញុំទទួលបានអាហារូបករណ៍ឡើយ។ ខ្ញុំខូចចិត្តជាខ្លាំង ដោយមានអារម្មណ៍ថា ការខិតខំប្រឹងប្រែងអស់រយៈពេលមួយឆ្នាំរបស់ខ្ញុំ ក្លាយជាអសារបង់។ ប៉ុន្តែខ្ញុំមិនបោះបង់ទេ ហើយចាប់ផ្តើមរៀនត្រៀមសម្រាប់ការប្រឡងចូលនៅឆ្នាំក្រោយ។ ទោះជាយ៉ាងណាក៏ដោយ ដោយសារតែការផ្ទុះឡើងវិញនៃជំងឺរាតត្បាតម្តងទៀត ខ្ញុំអាចបានត្រឹមរៀនត្រៀមតាមអនឡាញនៅផ្ទះម្ដងទៀតតែប៉ុណ្ណោះ។ ខ្ញុំបានគិតថា លើកនេះ ទោះជាមានរឿងអ្វីក៏ដោយ ខ្ញុំត្រូវតែយកអាហារូបករណ៍ឱ្យបាន។ ដូច្នេះហើយ ខ្ញុំបានខិតខំប្រឹងប្រែងខ្លាំងជាងឆ្នាំទីមួយទៅទៀត ដោយរៀនចាប់ពីម៉ោង ៦ ព្រឹក រហូតដល់ម៉ោង ១២ យប់។ ជួនកាល ខ្ញុំមានអារម្មណ៍ថាធ្ងន់ក្បាល ដោយសារតែគេងមិនបានគ្រប់គ្រាន់ ប៉ុន្តែខ្ញុំមិនបានសម្រាកទេ។ ប៉ុន្តែ ដោយឃើញថាពិន្ទុរបស់ខ្ញុំក្នុងការធ្វើតេស្តតាមអនឡាញជាច្រើនដងនៅតែខ្សោយរហូត ខ្ញុំចាប់ផ្តើមមានអារម្មណ៍ថប់បារម្ភបន្តិចម្ដងៗ ដោយគិតថា «ប្រសិនបើខ្ញុំមិនសម្រេចគោលដៅរបស់ខ្ញុំទេ តើមិត្តភក្តិ និងអ្នកជិតខាងនឹងគិតយ៉ាងណាចំពោះខ្ញុំ? ប្រសិនបើខ្ញុំមិនអាចក្លាយជាវេជ្ជបណ្ឌិតទេ អនាគតរបស់ខ្ញុំនឹងប្រែជាងងឹតមិនខាន។ ខ្ញុំតែងតែស្រមៃចង់ក្លាយជាមនុស្សលេចធ្លោ សង់ផ្ទះធំ និងជួយឱ្យគ្រួសាររបស់ខ្ញុំរស់នៅដោយជីវិតរីករាយ ប៉ុន្តែក្ដីស្រមៃទាំងនេះនឹងត្រូវរលាយសាបសូន្យ»។ គំនិតអវិជ្ជមានទាំងនេះ បានធ្វើឱ្យខ្ញុំកាន់តែថប់អារម្មណ៍ ដែលបណ្ដាលឱ្យស្ថានភាពផ្លូវចិត្តរបស់ខ្ញុំយ៉ាប់យ៉ឺនបន្តិចម្ដងៗ ហើយនៅទីបំផុត ខ្ញុំមានជំងឺធ្លាក់ទឹកចិត្តកម្រិតស្រាល។ នៅពេលដែលខ្ញុំមានអារម្មណ៍ធ្លាក់ទឹកចិត្ត ខ្ញុំគេងមិនលក់ពេញមួយយប់ ហើយមិនឃ្លានអាហារសោះ។ ជួនកាល ខ្ញុំថែមទាំងយំពេញមួយយប់ទៀតផង។ ក្នុងអំឡុងពេលបីខែនោះ ខ្ញុំបានរងទុក្ខវេទនាយ៉ាងខ្លាំងដោយសារជំងឺធ្លាក់ទឹកចិត្ត ប៉ុន្តែខ្ញុំមិនដឹងថាត្រូវគេចចេញពីជំងឺដោយរបៀបណាទេ។ ខ្ញុំបានមើលវីដេអូលើកទឹកចិត្តជាច្រើននៅលើ YouTube ប៉ុន្តែស្ថានភាពរបស់ខ្ញុំមិនបានប្រសើរឡើងសោះ។

បីខែក្រោយមក ខ្ញុំបានរកឃើញទំនុកតម្កើងសរសើរតម្កើងព្រះអម្ចាស់ និងវីដេអូអំពីការអធិស្ឋាននៅលើ YouTube។ បន្ទាប់ពីបានស្តាប់ទំនុកតម្កើង និងការអធិស្ឋានទាំងនោះរួច ចិត្តរបស់ខ្ញុំបានស្ងប់បន្តិចម្ដងៗ។ ខ្ញុំបានចាប់ផ្តើមអធិស្ឋានជារៀងរាល់ព្រឹក និងរាល់ល្ងាច។ បន្ទាប់ពីអធិស្ឋានរួច គំនិតអវិជ្ជមានមួយចំនួននៅក្នុងចិត្តរបស់ខ្ញុំក៏រលាយបាត់បន្តិចម្ដងៗ ហើយអារម្មណ៍របស់ខ្ញុំបានស្រស់ថ្លាឡើងវិញជាងមុន។ អស់រយៈពេលប្រហែលពីរខែ ខ្ញុំបានអានព្រះគម្ពីរ និងស្តាប់ទំនុកតម្កើងជារៀងរាល់ថ្ងៃ។ ខ្ញុំបានអានព្រះបន្ទូលរបស់ព្រះអម្ចាស់យេស៊ូវ៖ «ចូរមករកខ្ញុំមក អស់អ្នកដែលធ្វើការនឿយហត់ និងមានបន្ទុកធ្ងន់ទាំងឡាយអើយ ខ្ញុំនឹងប្រទានឱ្យអ្នកបានសម្រាក។ ចូរយកនឹមរបស់ខ្ញុំដាក់លើអ្នក រួចរៀនសូត្រពីខ្ញុំចុះ ដ្បិតខ្ញុំស្លូតបូត និងមានដួងចិត្តបន្ទាបខ្លួន៖ ព្រលឹងរបស់អ្នកនឹងបានសម្រាក។ ដ្បិតនឹមរបស់ខ្ញុំងាយ ហើយបន្ទុករបស់ខ្ញុំទៀតសោតក៏ស្រាលផង» (ម៉ាថាយ ១១:២៨-៣០)។ ព្រះបន្ទូលទាំងនេះបានផ្តល់ការសម្រាលទុក្ខយ៉ាងច្រើនដល់ខ្ញុំ។ ខ្ញុំមានអារម្មណ៍ថា ព្រះអម្ចាស់យេស៊ូវកំពុងគង់នៅក្បែរខ្ញុំ ជួយខ្ញុំឱ្យរួចផុតពីការឈឺចាប់ សម្ពាធនៅក្នុងចិត្តរបស់ខ្ញុំបានធូរស្បើយច្រើន ហើយខ្ញុំក៏បានមកជឿលើព្រះអម្ចាស់។ បីខែបានកន្លងផុតទៅយ៉ាងលឿនត្រឹមមួយពព្រិចភ្នែក ហើយខ្ញុំបានប្រឡងចូលជាលើកទីពីរ។ ពិន្ទុរបស់ខ្ញុំនៅតែមិនខ្ពស់គ្រប់គ្រាន់សម្រាប់ឱ្យខ្ញុំអាចទទួលបានអាហារូបករណ៍ដដែល ប៉ុន្តែលើកនេះ ខ្ញុំមិនមានអារម្មណ៍ឈឺចាប់ខ្លាំងដូចពីមុនទេ។ ពីរបីថ្ងៃក្រោយមក ខ្ញុំបានដឹងថា មានមិត្តភក្តិម្នាក់កំពុងត្រៀមប្រឡង IELTS និងគ្រោងទៅសិក្សានៅប្រទេសអូស្ត្រាលី។ ខ្ញុំបានដឹងថា វេជ្ជបណ្ឌិតមិនមែនជាជម្រើសតែមួយគត់របស់ខ្ញុំទេ ហើយបានដឹងថាខ្ញុំក៏អាចទៅប្រទេសអូស្ត្រាលី ដើម្បីសិក្សា និងបង្កើតជីវិតមួយដែលល្អប្រសើរជាងនេះបានដែរ។ ដូច្នេះហើយ ខ្ញុំបានចាប់ផ្តើមរៀនត្រៀមសម្រាប់ការប្រឡង IELTS។

នៅពេលដែលខ្ញុំកំពុងរៀនត្រៀមប្រឡង ខ្ញុំបានអានអត្ថបទមួយនៅលើ Facebook៖ «ចាប់តាំងពីពេលដែលអ្នកស្រែកយំចូលមកក្នុងពិភពលោកនេះ គឺអ្នកចាប់ផ្ដើមបំពេញទំនួលខុសត្រូវរបស់ខ្លួនហើយ។ អ្នកដើរតួនាទីរបស់អ្នក និងចាប់ផ្ដើមដំណើរជីវិតរបស់អ្នក ក៏តែដើម្បីផែនការរបស់ព្រះជាម្ចាស់ និងការរៀបចំទុកដាក់របស់ទ្រង់ដែរ។ មិនថាអ្នកមានប្រវត្តិបែបណា ហើយមិនថាដំណើរនៅខាងមុខអ្នកយ៉ាងណានោះទេ ទោះក្នុងករណីណាក៏ដោយ ក៏គ្មាននរណាម្នាក់អាចគេចផុតពីការចាត់ចែង និងការរៀបចំរបស់ស្ថានសួគ៌បានឡើយ ហើយគ្មាននរណាម្នាក់អាចគ្រប់គ្រងលើវាសនារបស់ខ្លួនបានដែរ ដ្បិតមានតែទ្រង់ដែលមានអធិបតេយ្យភាពលើរបស់សព្វសារពើប៉ុណ្ណោះ ដែលអាចធ្វើកិច្ចការបែបនេះបាន» («ព្រះជាម្ចាស់ គឺជាប្រភពនៃជីវិតមនុស្ស» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលទាំងនេះហាក់ដូចជាត្រឹមត្រូវណាស់។ អ្វីៗគ្រប់យ៉ាងអំពីពួកយើង គឺស្ថិតនៅក្នុងព្រះហស្តរបស់ព្រះជាម្ចាស់។ វាសនារបស់ពួកយើង ក៏ស្ថិតនៅក្រោមអធិបតេយ្យភាព និងការរៀបចំរបស់ព្រះជាម្ចាស់ដែរ ពួកយើងមិនអាចគ្រប់គ្រងវាសនាផ្ទាល់ខ្លួនរបស់ពួកយើងបានទេ។ ខ្ញុំបានគិតអំពីបទពិសោធផ្ទាល់ខ្លួនរបស់ខ្ញុំ៖ ខ្ញុំមិនបានស្គាល់អធិបតេយ្យភាពរបស់ព្រះជាម្ចាស់ទេ ហើយខ្ញុំបានគិតថា ខ្ញុំអាចក្លាយជាអ្នកមានតាមរយៈការខិតខំប្រឹងប្រែងរបស់ខ្លួនឯង និងរស់នៅក្នុងជីវិតដ៏រីករាយ។ ប៉ុន្តែទោះបីជាខ្ញុំបានព្យាយាម និងរៀបផែនការខ្លាំងប៉ុណ្ណាក៏ដោយ ក៏ទីបំផុតខ្ញុំនៅតែបរាជ័យ ហើយខ្ញុំថែមទាំងកើតជំងឺធ្លាក់ទឹកចិត្តទៀតផង។ បន្ទាប់ពីអានអត្ថបទនេះរួច ខ្ញុំបានយល់ថា គ្រួសារដែលខ្ញុំបានកើតមក បរិយាកាសដែលខ្ញុំបានធំធាត់ឡើង និងថាតើអនាគតរបស់ខ្ញុំនឹងទៅជាយ៉ាងណានោះ សុទ្ធតែត្រូវបានរៀបចំឡើងដោយព្រះជាម្ចាស់ ហើយថាទោះបីជាខ្ញុំព្យាយាមខ្លាំងប៉ុណ្ណាក៏ដោយ ក៏ខ្ញុំមិនអាចផ្លាស់ប្តូរវាសនារបស់ខ្ញុំបានដែរ។ មួយរយៈក្រោយមក មានបងស្រីម្នាក់បានអញ្ជើញខ្ញុំឱ្យចូលរួមការជួបជុំតាមអនឡាញមួយ។ ប៉ុន្តែ នៅថ្ងៃបន្ទាប់ ខ្ញុំត្រូវប្រឡង IELTS ហើយខ្ញុំមានការព្រួយបារម្ភបន្តិចថា តើខ្ញុំនឹងធ្វើបានលទ្ធផលយ៉ាងណា។ ប្រសិនបើពិន្ទុប្រឡងរបស់ខ្ញុំមិនល្អ ខ្ញុំនឹងមិនអាចសម្រេចក្តីស្រមៃរបស់ខ្ញុំក្នុងការទៅប្រទេសអូស្ត្រាលីបានទេ ហើយអនាគតរបស់ខ្ញុំនឹងប្រែជាងងឹត។ នេះអាចជាឱកាសចុងក្រោយរបស់ខ្ញុំ ហើយប្រសិនបើខ្ញុំបរាជ័យ ខ្ញុំនឹងក្លាយជាអ្នកបរាជ័យដ៏ធំបំផុតនៅក្នុងចំណោមមិត្តភក្តិរបស់ខ្ញុំ ហើយឪពុកម្ដាយ និងមិត្តភក្តិរបស់ខ្ញុំប្រាកដជាគិតថា ខ្ញុំពិតជាអន់ខ្លាំងណាស់ដែរ។ គ្រាន់តែខ្ញុំគិតបែបនេះភ្លាម ខ្ញុំបានឃើញថាប្រធានបទនៃសេចក្តីអធិប្បាយព្រះបន្ទូលក្នុងការជួបជុំនោះគឺ «ខ្ញុំកំពុងរស់នៅក្នុងជីវិតដ៏ក្រៀមក្រំមួយ តើខ្ញុំគួរធ្វើដូចម្ដេច?» ខ្ញុំចាប់អារម្មណ៍លើប្រធានបទនោះភ្លាមៗ។ បងប្រុសម្នាក់បានចែករំលែកអត្ថបទពីរបីវគ្គ៖ «ដោយសារមនុស្សមិនដឹងពីការចាត់ចែង និងអធិបតេយ្យភាពរបស់ព្រះជាម្ចាស់ ពួកគេតែងតែប្រឈមមុខនឹងវាសនា ដោយអារម្មណ៍ប្រឆាំង និងអាកប្បកិរិយាបះបោរ ហើយពួកគេតែងតែចង់រើបម្រះចេញពីសិទ្ធិអំណាច និងអធិបតេយ្យភាពរបស់ព្រះជាម្ចាស់ និងអ្វីៗដែលវាសនាបានកំណត់ទុក ដោយសង្ឃឹមយ៉ាងឥតប្រយោជន៍ថានឹងផ្លាស់ប្ដូរកាលៈទេសៈបច្ចុប្បន្ន និងកែប្រែវាសនារបស់ពួកគេ។ ប៉ុន្តែ ពួកគេមិនអាចទទួលបានជោគជ័យឡើយ ហើយត្រូវរារាំងនៅគ្រប់កាលៈទេសៈទាំងអស់។ ការតស៊ូនេះ ដែលកើតឡើងយ៉ាងជ្រៅនៅក្នុងព្រលឹងរបស់ពួកគេ បង្កឱ្យពួកគេមានការឈឺចាប់ ហើយការឈឺចាប់នេះ ចាក់ចូលទៅក្នុងឆ្អឹងរបស់ពួកគេ ហើយក្នុងពេលជាមួយគ្នានោះ វាធ្វើឱ្យពួកគេខ្ជះខ្ជាយជីវិតរបស់ខ្លួនចោល។ តើអ្វីទៅជាមូលហេតុនៃការឈឺចាប់នេះ? តើវាដោយសារតែអធិបតេយ្យភាពរបស់ព្រះជាម្ចាស់ ឬដោយសារតែមានវាសនាអាក្រក់ឬ? ច្បាស់ណាស់ មិនមែនដោយសាររឿងទាំងពីរនេះទេ។ តាមការវិភាគចុងក្រោយ វាបណ្ដាលមកពីផ្លូវដែលមនុស្សដើរ និងរបៀបដែលពួកគេជ្រើសរើសរស់នៅក្នុងជីវិតរបស់ពួកគេ» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ III» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ «សាតាំងប្រើកេរ្តិ៍ឈ្មោះ និងលាភសក្ការៈ ដើម្បីគ្រប់គ្រងគំនិតរបស់មនុស្ស ធ្វើឱ្យពួកគេមិនគិតពីអ្វីក្រៅពីរឿងទាំងពីរនេះ ហើយធ្វើឱ្យពួកគេតស៊ូដើម្បីកេរ្តិ៍ឈ្មោះ និងលាភសក្ការៈ រងទុក្ខលំបាកដើម្បីកេរ្តិ៍ឈ្មោះ និងលាភសក្ការៈ ទ្រាំទ្រការអាម៉ាស់ និងទទួលបន្ទុកធ្ងន់ដើម្បីកេរ្តិ៍ឈ្មោះ និងលាភសក្ការៈ លះបង់អ្វីៗគ្រប់យ៉ាងដែលពួកគេមានដើម្បីកេរ្តិ៍ឈ្មោះ និងលាភសក្ការៈ ហើយធ្វើការវិនិច្ឆ័យ ឬការសម្រេចចិត្តគ្រប់យ៉ាង ដើម្បីកេរ្តិ៍ឈ្មោះ និងលាភសក្ការៈ។ តាមរបៀបនេះ សាតាំងដាក់ខ្នោះដែលមើលមិនឃើញមកលើមនុស្ស ហើយនៅពេលមានខ្នោះទាំងនេះជាប់នឹងខ្លួន ពួកគេមិនមានសមត្ថភាព ហើយក៏មិនមានភាពក្លាហានក្នុងការរំដោះខ្លួនដែរ។ ដោយមិនដឹងខ្លួន ពួកគេរែកពុនខ្នោះទាំងនេះ នៅពេលពួកគេដើរទៅមុខមួយជំហានម្តងៗដោយការលំបាកយ៉ាងខ្លាំង។ ដើម្បីកេរ្តិ៍ឈ្មោះ និងលាភសក្ការៈនេះ មនុស្សជាតិវង្វេងចេញពីព្រះជាម្ចាស់ ហើយក្បត់ទ្រង់ ហើយកាន់តែក្លាយជាទុច្ចរិតទៅៗ។ តាមរបៀបនេះ មួយជំនាន់ហើយមួយជំនាន់ទៀត ត្រូវបានបំផ្លាញនៅក្នុងកេរ្តិ៍ឈ្មោះ និងលាភសក្ការៈរបស់សាតាំង» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ VI» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ បន្ទាប់ពីបងប្រុសនោះបានអានចប់ គាត់បានប្រកបគ្នាថា៖ «អស់រយៈពេលរាប់ពាន់ឆ្នាំមកហើយ សាតាំងបានប្រើប្រាស់លទ្ធិដែលមិនជឿថាមានព្រះ សម្ភារនិយម និងទ្រឹស្តីនៃការវិវត្ត ដើម្បីបំភាន់ និងធ្វើឱ្យមនុស្សពុករលួយ បណ្ដាលឱ្យពួកគេបដិសេធវត្តមានរបស់ព្រះជាម្ចាស់ និងបដិសេធថាព្រះជាម្ចាស់មិនបានបង្កើតផ្ទៃមេឃ និងផែនដី ព្រមទាំងរបស់សព្វសារពើ ហើយជាលទ្ធផល មនុស្សដកខ្លួនចេញឆ្ងាយពីព្រះជាម្ចាស់ និងលែងថ្វាយបង្គំទ្រង់ទៀតហើយ។ មិនត្រឹមតែប៉ុណ្ណោះទេ សាតាំងក៏ប្រើប្រាស់កេរ្តិ៍ឈ្មោះ និងផលប្រយោជន៍ ដើម្បីធ្វើឱ្យមនុស្សពុករលួយផងដែរ ដោយនិយាយពាក្យដូចជា 'ចូរមានភាពលេចធ្លោលើសអ្នកឯទៀត ហើយនាំកិត្តិយស ជូនដូនតារបស់អ្នក' និង 'វាសនារបស់មនុស្សស្ថិតនៅក្នុងកណ្ដាប់ដៃរបស់ខ្លួនឯង' ជាដើម។ ដោយទទួលឥទ្ធិពល និងការបញ្ចូលមនោគមវិជ្ជាពីគំនិត និងទស្សនៈទាំងនេះហើយ ទើបធ្វើឱ្យយើងជឿថា មានតែការមានប្រាក់ កេរ្តិ៍ឈ្មោះ និងផលប្រយោជន៍ប៉ុណ្ណោះ ទើបយើងអាចឈ្នះការគោរពពីអ្នកដទៃ និងរស់នៅក្នុងជីវិតដ៏រីករាយ។ ហេតុដូច្នេះហើយ មនុស្សជាច្រើនខិតខំ និងតស៊ូជារៀងរាល់ថ្ងៃ ដើម្បីរស់នៅក្នុងជីវិតដែលមានទ្រព្យសម្បត្តិស្ដុកស្ដម្ភ។ ពួកគេធ្វើការថែមម៉ោង ហើយចុងក្រោយទៅបែរជាកើតជំងឺទាំងនៅវ័យក្មេង។ មនុស្សមួយចំនួន ដើម្បីទទួលបានជោគជ័យនៅក្នុងអាជីពរបស់ពួកគេ ពួកគេប្រើល្បិចកល និងឧបាយកលគ្រប់បែបយ៉ាង ប្រើប្រាស់ និងបោកបញ្ឆោតអ្នកដទៃ ដោយជាន់ឈ្លីពួកគេយ៉ាងសាហាវព្រៃផ្សៃ ដើម្បីឱ្យខ្លួនបានខ្ពង់ខ្ពស់។ ទោះបីជាពួកគេជោគជ័យក៏ដោយ ក៏ពួកគេគ្មានសន្តិភាពនៅក្នុងចិត្តឡើយ ហើយនៅតែរស់នៅក្នុងការរងទុក្ខ។ ក៏មានមនុស្សជាច្រើនដែលបានខិតខំប្រឹងប្រែងយ៉ាងខ្លាំង ប៉ុន្តែនៅតែមិនអាចធ្វើឱ្យខ្លួនឯងលេចធ្លោបាន។ ជាលទ្ធផល ពួកគេមានអារម្មណ៍ទុទ្ទិដ្ឋិនិយម និងអស់សង្ឃឹម រហូតដល់កើតមានការនឿយណាយនឹងពិភពលោក ហើយខ្លះជ្រើសរើសបញ្ចប់ជីវិតរបស់ពួកគេដោយការធ្វើអត្តឃាត។ រឿងទាំងអស់នេះបណ្ដាលមកពីមនុស្សត្រូវបានធ្វើទុក្ខបុកម្នេញដោយសាតាំង»។ ការប្រកបគ្នារបស់បងប្រុសបានបន្សល់ទុកនូវចំណាប់អារម្មណ៍យ៉ាងជ្រាលជ្រៅមកលើខ្ញុំ ហើយខ្ញុំបាននឹកឃើញទៅដល់ការលំបាកដែលខ្ញុំបានឆ្លងកាត់។ ដោយសារតែខ្ញុំបានឃើញឪពុកម្ដាយរបស់ខ្ញុំខិតខំធ្វើការតាំងពីខ្ញុំនៅក្មេង ខ្ញុំចង់ក្លាយជាវេជ្ជបណ្ឌិតតាមរយៈការខិតខំរៀនសូត្រ ដើម្បីទទួលបានឋានៈ និងកេរ្តិ៍ឈ្មោះ ដោយហេតុនេះហើយទើបអាចឱ្យគ្រួសាររបស់ខ្ញុំរស់នៅក្នុងជីវិតដ៏រីករាយបាន។ សម្រាប់ការនេះ ខ្ញុំបានខិតខំប្រឹងប្រែងយ៉ាងខ្លាំង។ ជាពិសេសបន្ទាប់ពីខ្ញុំបានផ្ទេរទៅសាលារៀនដែលមានកម្មវិធីភាសាអង់គ្លេស ខ្ញុំបានរៀនកាន់តែខ្លាំងជាងមុនទៅទៀត។ ខ្ញុំបានឈប់ដើរលេងជាមួយមិត្តភក្តិ ហើយខ្ញុំថែមទាំងគិតអំពីអ្វីដែលត្រូវរៀនបណ្ដើរ ធ្វើការងារផ្ទះបណ្ដើរទៀតផង។ ខ្ញុំក៏តែងរៀនរហូតដល់យប់ជ្រៅញឹកញាប់ផងដែរ។ ដើម្បីឱ្យមានភាពលេចធ្លោក្នុងចំណោមមិត្តរួមថ្នាក់ ខ្ញុំបានរៀនពី ១២ ទៅ ១៥ ម៉ោងក្នុងមួយថ្ងៃ។ ប៉ុន្តែនៅទីបំផុត ខ្ញុំនៅតែបរាជ័យដដែល។ ខ្ញុំក៏បានកើតជំងឺធ្លាក់ទឹកចិត្ត ហើយត្រូវបង្ខំចិត្តផ្អាកផែនការរបស់ខ្ញុំក្នុងការចូលរៀនសាលាពេទ្យ។ រាល់ពេលដែលខ្ញុំគិតអំពីការតាមមិត្តភក្ដិមិនទាន់ និងនៅពីក្រោយពួកគេឆ្ងាយ ខ្ញុំឈឺចាប់ ហើយមានអារម្មណ៍ដូចជាមានផ្ទាំងថ្មមួយសង្កត់នៅលើទ្រូងរបស់ខ្ញុំអ៊ីចឹង។ ខ្ញុំមានអារម្មណ៍ថា អនាគតរបស់ខ្ញុំគឺងងឹតសូន្យសុង ហើយខ្ញុំតែងតែគេងមិនលក់ពេញមួយយប់ ដោយបារម្ភថាខ្ញុំនឹងទៅជាយ៉ាងណា។ ខ្ញុំបានចាប់ផ្តើមគិតថា «ហេតុអ្វីបានជាជីវិតរបស់ខ្ញុំធ្លាក់ចូលទៅក្នុងការលំបាកបែបនេះ? តើខ្ញុំកំពុងខិតខំយ៉ាងខ្លាំងនេះដើម្បីអ្វីឱ្យប្រាកដ? ខ្ញុំតែងតែប្រាថ្នាចង់បានជីវិតមួយដ៏សប្បាយរីករាយ ដូច្នេះហេតុអ្វីបានជាជីវិតរបស់ខ្ញុំចេះតែយ៉ាប់យ៉ឺនទៅៗបែបនេះ?» ប៉ុន្តែឥឡូវនេះ ខ្ញុំបានយល់ហើយ។ ឫសគល់នៃសេចក្ដីទុក្ខវេទនារបស់ខ្ញុំ គឺសេចក្ដីពុករលួយរបស់សាតាំង។ ខ្ញុំបានក្លាយជាទាសករនៃប្រាក់ កេរ្តិ៍ឈ្មោះ និងផលប្រយោជន៍ទាំងស្រុង។ ប្រសិនបើគ្មានការសម្ដែងឱ្យយល់ពីព្រះបន្ទូលរបស់ព្រះជាម្ចាស់ទេ ខ្ញុំនឹងមិនបានដឹងឡើយថា សាតាំងប្រើប្រាស់ប្រាក់ កេរ្តិ៍ឈ្មោះ ផលប្រយោជន៍ និងឋានៈ ដើម្បីធ្វើឱ្យមនុស្សពុករលួយ។ ឋានៈ កេរ្តិ៍ឈ្មោះ និងផលប្រយោជន៍ គឺជាខ្នោះដែលមើលមិនឃើញ ដែលសាតាំងដាក់លើមនុស្ស ដោយធ្វើឱ្យពួកគេពិបាកនឹងរើបម្រះឱ្យរួចខ្លួនណាស់។ ដើម្បីទទួលបានកេរ្តិ៍ឈ្មោះ និងឋានៈ ខ្ញុំបានប្រគល់ខ្លួនខ្ញុំទាំងស្រុងទៅឱ្យសាតាំង និងស៊ូទ្រាំនឹងការលំបាកមិនចេះចប់។ ការដែលខ្ញុំអាចយល់សេចក្ដីពិតទាំងនេះ និងមានការភ្ញាក់រឭកនេះ គឺជាសេចក្ដីស្រឡាញ់ និងសេចក្ដីសង្រ្គោះរបស់ព្រះជាម្ចាស់!

បន្ទាប់មក បងប្រុសបានផ្ញើសំណួរមួយទៀតថា៖ «ដូច្នេះ តើយើងអាចគេចផុតពីសេចក្ដីទុក្ខវេទនានេះដោយរបៀបណា?» បន្ទាប់មក គាត់បានផ្ញើអត្ថបទពីរបីវគ្គទៀត៖ «ដោយមិនគិតពីភាពខុសគ្នានៃសមត្ថភាព និងភាពឆ្លាតវៃរបស់ពួកគេ ហើយថាតើពួកគេមានការតាំងចិត្តឬអត់នោះទេ មនុស្សទាំងអស់សុទ្ធតែស្មើគ្នានៅចំពោះមុខវាសនា ដែលនៅទីនោះ ពួកគេមិនត្រូវបានបែងចែករវាងអ្នកធំ និងអ្នកតូច អ្នកខ្ពស់ និងអ្នកទាប អ្នកខ្ពង់ខ្ពស់ និងអ្នកទាបថោកឡើយ។ តើមនុស្សម្នាក់ប្រកបមុខរបរអ្វី ធ្វើអ្វីដើម្បីចិញ្ចឹមជីវិត និងមានទ្រព្យសម្បត្តិប៉ុនណានៅក្នុងជីវិត គឺមិនអាស្រ័យលើឪពុកម្ដាយ ទេពកោសល្យ ឬការខិតខំប្រឹងប្រែង និងមហិច្ឆិតារបស់ពួកគេនោះទេ គឺវាអាស្រ័យលើការកំណត់ទុកជាមុនរបស់ព្រះអាទិករ» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ III» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ «នៅពេលដែលមនុស្សមិនដឹងថាវាសនាជាអ្វី ឬមិនយល់ពីអធិបតេយ្យភាពរបស់ព្រះជាម្ចាស់ ពួកគេគ្រាន់តែពុះពារយ៉ាងត្រដាបត្រដួស និងដើរជំពប់ក្នុងអ័ព្ទដោយចិត្តឯងប៉ុណ្ណោះ ហើយដំណើរនោះគឺលំបាកលំបិនខ្លាំងណាស់ ហើយវាបង្កឱ្យមានការឈឺចាប់ក្នុងចិត្តជាពន់ពេក។ ដូច្នេះ នៅពេលដែលមនុស្សដឹងថា ព្រះជាម្ចាស់មានអធិបតេយ្យភាពលើវាសនារបស់មនុស្ស អ្នកដែលឆ្លាតវៃជ្រើសរើសស្គាល់ និងទទួលយកអធិបតេយ្យភាពរបស់ព្រះជាម្ចាស់ ហើយនិយាយលាថ្ងៃដ៏ឈឺចាប់នៃ 'ការព្យាយាមកសាងជីវិតល្អដោយដៃទាំងពីររបស់ខ្លួន' ជាជាងបន្តតស៊ូប្រឆាំងនឹងវាសនា និងដេញតាមអ្វីដែលគេហៅថា គោលដៅជីវិតតាមរបៀបរបស់ខ្លួន។ នៅពេលដែលមនុស្សម្នាក់គ្មានព្រះជាម្ចាស់ នៅពេលដែលពួកគេមិនអាចឃើញទ្រង់ នៅពេលដែលពួកគេមិនអាចស្គាល់អធិបតេយ្យភាពរបស់ព្រះជាម្ចាស់បានយ៉ាងពិតប្រាកដ និងច្បាស់លាស់ទេ នោះរាល់ថ្ងៃគឺគ្មានន័យ គ្មានតម្លៃ និងឈឺចាប់ដែលមិនអាចពិពណ៌នាបាន។ មិនថាមនុស្សម្នាក់នៅទីណា និងការងាររបស់ពួកគេជាអ្វីក៏ដោយ មធ្យោបាយនៃការរស់រានមានជីវិត និងគោលដៅដែលពួកគេដេញតាម មិនបាននាំមកនូវអ្វីក្រៅពីសេចក្តីទុក្ខសោកក្នុងចិត្តដែលគ្មានទីបញ្ចប់ និងការឈឺចាប់ដែលពិបាកនឹងធូរស្រាល ជាបទពិសោធដែលពួកគេមិនអាចទ្រាំទ្រនឹងការក្រឡេកមើលក្រោយបានឡើយ។ មានតែតាមរយៈការទទួលយកអធិបតេយ្យភាពរបស់ព្រះអាទិករ ការចុះចូលចំពោះការចាត់ចែង និងការរៀបចំរបស់ទ្រង់ និងការដេញតាមដើម្បីសម្រេចបាននូវជីវិតមនុស្សពិតប្រាកដទេ ទើបមនុស្សម្នាក់អាចរំដោះខ្លួនបន្តិចម្ដងៗចេញពីទុក្ខសោកក្នុងចិត្ត និង ការឈឺចាប់ទាំងអស់ ហើយអាចកម្ចាត់ចោលបន្តិចម្ដងៗនូវអស់ទាំងភាពទទេនៃជីវិតមនុស្សបាន» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ III» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ «មនុស្សនៅតែជាមនុស្ស ហើយគ្មានមនុស្សណាម្នាក់ ដែលអាចជំនួសឋានៈ និងព្រះជន្មរបស់ព្រះជាម្ចាស់បានឡើយ។ អ្វីដែលមនុស្សជាតិត្រូវការ គឺមិនត្រឹមតែជាសង្គមមួយដែលមានយុត្តិធម៌ ដែលមនុស្សគ្រប់គ្នាមានអាហារគ្រប់គ្រាន់ ស្មើភាពគ្នា និងមានសេរីភាពនោះទេ តែអ្វីដែលមនុស្សត្រូវការ គឺសេចក្តីសង្គ្រោះរបស់ព្រះជាម្ចាស់ និងការប្រទានជីវិតពីទ្រង់ដល់ពួកគេ» («ឧបសម្ព័ន្ធ ២៖ ព្រះជាម្ចាស់មានអធិបតេយ្យភាពលើវាសនារបស់មនុស្សជាតិទាំងអស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ បន្ទាប់ពីអានអត្ថបទទាំងនេះរួច បងប្រុសនោះបានចែករំលែកថា «ព្រះជាម្ចាស់មានអធិបតេយ្យភាពលើវាសនារបស់មនុស្សលោក។ តាំងពីយូរលង់ណាស់មកហើយ ព្រះជាម្ចាស់បានកំណត់ទុកជាមុននូវប្រភេទគ្រួសារដែលយើងនឹងកើតមក មុខរបរដែលយើងនឹងប្រកប និងទ្រព្យសម្បត្តិប៉ុន្មានដែលយើងនឹងមាន។ ក្នុងនាមជាភាវៈដែលព្រះបង្កើតមក យើងមិនគួរប្រឆាំងនឹងវាសនាឡើយ ហើយយើងគួរតែចុះចូលចំពោះការចាត់ចែង និងការរៀបចំរបស់ព្រះជាម្ចាស់ ព្រមទាំងទទួលយកនូវអ្វីៗគ្រប់យ៉ាងដែលព្រះអាទិករបានរៀបចំសម្រាប់យើង។ មានតែបែបនេះទេ ទើបចិត្តរបស់យើងអាចស្គាល់សន្តិភាព និងអំណរ ហើយមានតែបែបនេះទេ ទើបយើងអាចរស់នៅដោយគ្មានការព្រួយបារម្ភ និងមានភាពសុខស្រួល»។ បន្ទាប់ពីបងប្រុសនោះបានចែករំលែករួច ខ្ញុំបានគិតអំពីរបៀបដែលខ្ញុំបានដាក់ចិត្តខិតខំប្រឹងប្រែង និងពុះពារយ៉ាងខ្លាំង ដើម្បីសម្រេចគោលដៅរបស់ខ្ញុំក្នុងការក្លាយជាវេជ្ជបណ្ឌិត។ ប៉ុន្តែទីបំផុត ការនេះបានបញ្ចប់ទៅដោយការបរាជ័យ ហើយខ្ញុំមិនយល់ថា ហេតុអ្វីបានជារឿងទាំងអស់នេះកើតឡើងចំពោះខ្ញុំនោះទេ។ តើនេះដោយសារតែខ្ញុំកើតមកមានសំណាងមិនល្អ ឬក៏ខ្ញុំគ្រាន់តែមិនបានខិតខំប្រឹងប្រែងឱ្យបានគ្រប់គ្រាន់? ឥឡូវនេះ ខ្ញុំបានយល់ហើយថា មូលហេតុដែលខ្ញុំរងទុក្ខខ្លាំងម្ល៉េះ គឺដោយសារតែខ្ញុំមិនបានស្គាល់ពីអធិបតេយ្យភាពរបស់ព្រះជាម្ចាស់។ ព្រះជាម្ចាស់មានអធិបតេយ្យភាពលើវាសនារបស់មនុស្ស ហើយរឿងរ៉ាវនានាដូចជា ប្រភេទគ្រួសារដែលខ្ញុំនឹងកើតមក មុខរបរដែលខ្ញុំនឹងប្រកប ទ្រព្យសម្បត្តិប៉ុន្មានដែលខ្ញុំនឹងមាននៅក្នុងជីវិតរបស់ខ្ញុំ និងអាយុប៉ុន្មានដែលខ្ញុំនឹងស្លាប់ សុទ្ធតែត្រូវបានព្រះជាម្ចាស់កំណត់ទុកជាមុនទាំងអស់។ ប្រសិនបើខ្ញុំចង់គេចផុតពីការថប់បារម្ភ និងការរងទុក្ខ ខ្ញុំត្រូវតែទទួលយកអធិបតេយ្យភាពរបស់ព្រះជាម្ចាស់ និងចុះចូលចំពោះស្ថានការណ៍ដែលទ្រង់បានរៀបចំ។ ដូចជាការប្រឡង IELTS ដែលនឹងមកដល់នាពេលខាងមុខនេះ ខ្ញុំស្ម័គ្រចិត្តទទួលយក និងចុះចូល ទោះបីជាលទ្ធផលទៅជាយ៉ាងណាក៏ដោយ។ បន្ទាប់ពីការជួបជុំបានបញ្ចប់ ខ្ញុំបានអធិស្ឋានទៅកាន់ព្រះជាម្ចាស់ថា «ឱ ព្រះជាម្ចាស់អើយ កូនសូមអរព្រះគុណទ្រង់ខ្លាំងណាស់ដែលបានអនុញ្ញាតឱ្យកូនចូលរួមក្នុងការជួបជុំនេះ។ ទើបតែថ្ងៃនេះទេ ដែលរូបកូនបានដឹងថា ការឈឺចាប់ និងការលំបាករបស់មនុស្សទាំងអស់ គឺបង្កឡើងដោយសាតាំង។ សាតាំងបានប្រើប្រាស់ឋានៈ កេរ្តិ៍ឈ្មោះ និងផលប្រយោជន៍ ដើម្បីបំភាន់ និងធ្វើឱ្យកូនពុករលួយ ដោយធ្វើឱ្យកូនល្ងង់ខ្លៅចំពោះអធិបតេយ្យភាពរបស់ទ្រង់។ ដោយសារតែហេតុនេះហើយ ទើបកូនចង់ក្ដោបក្ដាប់វាសនានៅក្នុងកណ្ដាប់ដៃខ្លួនឯង ដូច្នេះហើយទើបរស់នៅក្នុងភាពងងឹត។ កូនសូមអរព្រះគុណទ្រង់ដែលបានបំភ្លឺរូបកូន និងអនុញ្ញាតឱ្យកូនមើលធ្លុះឧបាយកលរបស់សាតាំង។ ទោះបីជាលទ្ធផលនៃការប្រឡងថ្ងៃស្អែកទៅជាយ៉ាងណាក៏ដោយ ក៏កូននឹងទទួលយកលទ្ធផលនោះដោយក្តីរីករាយ»។ ថ្ងៃបន្ទាប់ នៅពេលដែលខ្ញុំប្រឡង ចិត្តរបស់ខ្ញុំស្ងប់ល្អណាស់។ បន្ទាប់ពីបញ្ចប់ការប្រឡងដោយគ្មានបញ្ហាអ្វី ខ្ញុំក៏បានត្រឡប់ទៅផ្ទះវិញ។ ក្រោយមក ខ្ញុំបានដឹងថា ខ្ញុំបានប្រឡងជាប់ ហើយខ្ញុំសប្បាយចិត្តខ្លាំងណាស់។ នៅថ្ងៃបន្តបន្ទាប់ ស្របពេលដែលខ្ញុំត្រៀមខ្លួនទៅប្រទេសអូស្ត្រាលី ខ្ញុំក៏បានចូលរួមការជួបជុំរបស់ពួកជំនុំនៃព្រះដ៏មានគ្រប់ព្រះចេស្ដាផងដែរ។ នៅពេលនោះ ខ្ញុំបានអានព្រះបន្ទូលជាច្រើនរបស់ព្រះដ៏មានគ្រប់ព្រះចេស្ដា។ ខ្ញុំបានយល់អំពីដំណាក់កាលទាំងបីនៃកិច្ចការរបស់ព្រះជាម្ចាស់ដើម្បីសង្រ្គោះមនុស្សលោក អាថ៌កំបាំងនៃព្រះនាមរបស់ព្រះជាម្ចាស់ អាថ៌កំបាំងនៃការយកកំណើតជាមនុស្ស រឿងរ៉ាវលាក់កំបាំងនៃព្រះគម្ពីរ កិច្ចការជំនុំជម្រះរបស់ព្រះជាម្ចាស់នៅគ្រាចុងក្រោយ និងជាច្រើនទៀត។ ចេញពីចិត្តរបស់ខ្ញុំផ្ទាល់ ខ្ញុំបានទទួលយកថា ព្រះដ៏មានគ្រប់ព្រះចេស្ដា គឺជាព្រះអម្ចាស់យេស៊ូវដែលបានយាងត្រឡប់មកវិញ។

មួយរយៈក្រោយមក ខ្ញុំបានចាប់ផ្តើមផ្សាយដំណឹងល្អដល់ឪពុកម្ដាយ និងបងប្អូនរបស់ខ្ញុំ ហើយពួកគាត់ទាំងអស់គ្នាបានទទួលយកកិច្ចការថ្មីរបស់ព្រះជាម្ចាស់។ ដោយឃើញការផ្ទុះឡើងនៃសង្រ្គាមរុស្ស៊ី-អ៊ុយក្រែន និងគ្រោះមហន្តរាយកើតឡើងញឹកញាប់នៅគ្រប់ទីកន្លែង ខ្ញុំបានដឹងថា កិច្ចការរបស់ព្រះជាម្ចាស់កំពុងឈានមកដល់ទីបញ្ចប់ហើយ។ ប៉ុន្តែមនុស្សជាច្រើននៅតែមិនទាន់បានទទួលយកសេចក្ដីសង្រ្គោះរបស់ព្រះជាម្ចាស់នៅឡើយទេ ហើយខ្ញុំបានដឹងថា ការផ្សាយដំណឹងល្អនៅពេលនេះ គឺពិតជាសំខាន់ខ្លាំងណាស់។ ប្រសិនបើខ្ញុំទៅប្រទេសអូស្ត្រាលី ខ្ញុំនឹងមិនសូវមានពេលវេលាក្នុងការបំពេញភារកិច្ចរបស់ខ្ញុំនោះទេ។ ប៉ុន្តែឱកាសទៅប្រទេសអូស្ត្រាលីនេះ គឺពិតជាពិបាកណាស់ក្នុងការទទួលបាន ហើយប្រសិនបើខ្ញុំមិនទៅទេ ការខិតខំប្រឹងប្រែងពីមុនទាំងអស់របស់ខ្ញុំនឹងត្រូវអសារបង់។ តើទៅមុខទៀតអនាគតរបស់ខ្ញុំនឹងទៅជាយ៉ាងណា? ខ្ញុំមិនចង់បាត់បង់ឱកាសដ៏ល្អនេះទេ។ គ្រួសារ អ្នកជិតខាង និងមិត្តភក្តិរបស់ខ្ញុំទាំងអស់ សុទ្ធតែបានដឹងថាខ្ញុំរៀបនឹងទៅប្រទេសអូស្ត្រាលី ដូច្នេះប្រសិនបើខ្ញុំមិនទៅទេ តើពួកគេនឹងគិតយ៉ាងណាចំពោះខ្ញុំ? អ្វីដែលសំខាន់ជាងនេះទៅទៀតនោះគឺ ខ្ញុំចង់រកប្រាក់ឱ្យបានច្រើន និងរស់នៅក្នុងជីវិតដែលមានទ្រព្យសម្បត្តិ ហើយប្រសិនបើខ្ញុំមិនទៅរៀនទេ ខ្ញុំនឹងមិនអាចបំពេញបំណងប្រាថ្នារបស់ខ្ញុំបានឡើយ។ ម្ខាងគឺជាការសិក្សារបស់ខ្ញុំ ហើយម្ខាងទៀតគឺជាភារកិច្ចរបស់ខ្ញុំ។ ខ្ញុំមានអារម្មណ៍ថា មានការប៉ះទង្គិចនៅក្នុងចិត្តយ៉ាងខ្លាំង ថាតើត្រូវធ្វើការជ្រើសរើសមួយណា។

ថ្ងៃមួយ ខ្ញុំបានមើលភាពយន្តមួយនៅលើគេហទំព័ររបស់ពួកជំនុំនៃព្រះដ៏មានគ្រប់ព្រះចេស្ដា ដែលមានចំណងជើងថា «ក្ដីស្រឡាញ់របស់ម្ដាយ»។ នៅក្នុងនោះ មានអត្ថបទព្រះបន្ទូលរបស់ព្រះជាម្ចាស់ពីរបីវគ្គ ដែលបានប៉ះពាល់ចិត្តរបស់ខ្ញុំយ៉ាងខ្លាំង។ ព្រះដ៏មានគ្រប់ព្រះចេស្ដាមានបន្ទូលថា៖ «ចំណេះដឹងរបស់មនុស្សមិនគ្រាន់តែមានសេចក្ដីថ្លែង និងគោលលទ្ធិសាមញ្ញៗប៉ុណ្ណោះទេ ប៉ុន្តែក៏មានគំនិត និងទស្សនៈមួយចំនួន ក៏ដូចជាភាពមិនសមហេតុផល ការលម្អៀង និងភាពពិសពុលបែបសាតាំងរបស់មនុស្សផងដែរ ហើយចំណេះដឹងខ្លះថែមទាំងអាចបំភាន់ និងធ្វើឱ្យមនុស្សពុករលួយទៀតផង។ នេះគឺជាភាពពិសពុលរបស់សាតាំង។ នៅពេលដែលនរណាម្នាក់ទទួលយកភាពពិសពុលនេះ ហើយស្ទាត់ជំនាញនឹងវា វានឹងក្លាយជាដុំសាច់មហារីកនៅក្នុងដួងចិត្តរបស់ពួកគេ។ ដុំសាច់មហារីកនេះនឹងរាលដាលពេញរាងកាយរបស់ពួកគេ ហើយវានឹងបណ្ដាលឱ្យស្លាប់ដោយជៀសមិនរួច ប្រសិនបើពួកគេមិនត្រូវបានព្យាបាលដោយព្រះបន្ទូលរបស់ព្រះជាម្ចាស់ និងសេចក្ដីពិតនោះទេ។ ដូច្នេះ មនុស្សទទួលបាន និងក្ដាប់បានចំណេះដឹងកាន់តែច្រើន ពួកគេកាន់តែមិនសូវជឿលើអត្ថិភាពរបស់ព្រះជាម្ចាស់ ហើយពួកគេនឹងបែរជាបដិសេធ និងទាស់ទទឹងនឹងទ្រង់ទៅវិញ។ នេះគឺដោយសារតែចំណេះដឹងគឺជាអ្វីដែលពួកគេអាចមើលឃើញ និងអាចចូលទៅដល់បាន ហើយវាទាក់ទងដោយផ្ទាល់ទៅនឹងជីវិត អនាគត និងជោគវាសនារបស់ពួកគេ។ មនុស្សអាចទទួលបានចំណេះដឹងជាច្រើននៅសាលារៀន ប៉ុន្តែពួកគេងងឹតភ្នែកមើលមិនឃើញពីប្រភពនៃចំណេះដឹង និងទំនាក់ទំនងរបស់វាជាមួយនឹងពិភពខាងវិញ្ញាណឡើយ។ ចំណេះដឹងភាគច្រើនដែលមនុស្សរៀនសូត្រ និងក្ដាប់បាន គឺប្រឆាំងនឹងសេចក្ដីពិតនៃព្រះបន្ទូលរបស់ព្រះជាម្ចាស់។ ជាពិសេស ទស្សនវិជ្ជាសម្ភារនិយម និងវិវត្តន៍ គឺស្ថិតនៅក្រោមជំនឿខុសឆ្គង និងសេចក្ដីខុសទំនងនៃលទ្ធិអទេវនិយម ហើយច្បាស់ណាស់ថាវាជាសេចក្ដីខុសទំនងដែលទាស់ទទឹងនឹងព្រះជាម្ចាស់។ ... ទោះជាយ៉ាងណាក៏ដោយ អ្វីៗដែលទាក់ទងនឹងចំណេះដឹងទាំងនេះ បំភាន់ និងធ្វើឱ្យមនុស្សពុករលួយ ដែលធ្វើឱ្យពួកគេងាកចេញពីព្រះជាម្ចាស់ បដិសេធព្រះជាម្ចាស់ ទាស់ទទឹងនឹងព្រះជាម្ចាស់ ហើយថែមទាំងប្រទូសរ៉ាយនឹងទ្រង់ទៀតផង។ វាមិនសំខាន់ទេថា តើអ្នករាល់គ្នាជឿ ឬមិនជឿ ឬថាតើអ្នករាល់គ្នាអាចទទួលយកវាបាននៅថ្ងៃនេះឬក៏អត់នោះ ថ្ងៃណាមួយនឹងមកដល់ នៅពេលដែលអ្នករាល់គ្នានឹងទទួលស្គាល់ការពិតនេះ។ ចំណេះដឹងអាចដឹកនាំមនុស្សទៅរកសេចក្ដីហិនវិនាស ទៅកាន់នរក តើអ្នករាល់គ្នាអាចមើលធ្លុះរឿងនេះបានដែរឬទេ?» («មាគ៌ានៃការអនុវត្តដើម្បីផ្លាស់ប្ដូរនិស្ស័យរបស់មនុស្ស» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «តើអ្នករាល់គ្នាអាចប្រាប់ខ្ញុំបានទេថា ចំណេះដឹងនេះជាអ្វី? តើវាមិនមែនជាច្បាប់ និងទស្សនវិជ្ជាសម្រាប់ការរស់នៅ ដែលសាតាំងបានបណ្ដុះនៅក្នុងមនុស្សដូចជា 'ស្រឡាញ់គណៈបក្ស ស្រឡាញ់ប្រទេស និងស្រឡាញ់សាសនារបស់អ្នក' ហើយ 'មនុស្សឆ្លាតចេះបត់បែនតាមកាលៈទេសៈ' ទេឬអី? តើវាមិនមែនជា 'ឧត្តមគតិដ៏ខ្ពង់ខ្ពស់' នៃជីវិតដែលសាតាំងបានបណ្តុះនៅក្នុងមនុស្សទេឬអី? ជាឧទាហរណ៍ សូមគិតអំពីគំនិតរបស់មនុស្សអស្ចារ្យ សេចក្តីស្មោះត្រង់របស់មនុស្សល្បីល្បាញ ឬភាពក្លាហាននៃឥស្សរជន វីរៈបុរស ឬក៏ភាពក្លាហានប្រកបដោយសីលធម៌ និងសេចក្តីសប្បុរសរបស់តួឯក និងអ្នកគុនដាវនៅក្នុងប្រលោមលោកសិល្បៈក្បាច់គុនជាដើម តើទាំងនេះមិនមែនជារបៀបដែលសាតាំងបញ្ចូលក្នុងគំនិតទាំងអស់នេះទេឬអី? គំនិតទាំងនេះជះឥទ្ធិពលដល់មនុស្សពីជំនាន់មួយទៅជំនាន់មួយ ហើយមនុស្សនៅក្នុងជំនាន់នីមួយៗ ត្រូវបាននាំឱ្យទៅទទួលយកគំនិតទាំងនេះ។ ពួកគេនៅជាប់គាំងជានិច្ចក្នុងការស្វះស្វែងរក 'ឧត្តមគតិដ៏ខ្ពង់ខ្ពស់' ដែលពួកនឹងគេថែមទាំងហ៊ានលះបង់ជីវិតរបស់ពួកគេសម្រាប់ការនោះទៀងផង។ នេះជាមធ្យោបាយ និងយុទ្ធសាស្រ្ដ ដែលសាតាំងប្រើចំណេះដឹង ដើម្បីធ្វើឱ្យមនុស្សពុករលួយ។ ដូច្នេះ បន្ទាប់ពីសាតាំងដឹកនាំមនុស្សមកតាមគន្លងនេះហើយ តើពួកគេអាចស្ដាប់បង្គាប់ និងថ្វាយបង្គំព្រះជាម្ចាស់បានឬទេ? ហើយតើពួកគេអាចទទួលយកព្រះបន្ទូលរបស់ព្រះជាម្ចាស់ ហើយស្វះស្វែងរកសេចក្ដីពិតឬទេ? ពិតជាមិនមែនទេ ដោយព្រោះពួកគេត្រូវបានសាតាំងនាំឱ្យវង្វេង» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ VI» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ បន្ទាប់ពីអានអត្ថបទព្រះបន្ទូលរបស់ព្រះជាម្ចាស់ទាំងនេះរួច ខ្ញុំបានយល់អំពីរបៀបដែលសាតាំងប្រើប្រាស់ចំណេះដឹង ដើម្បីធ្វើឱ្យមនុស្សពុករលួយ។ ដូចនៅក្នុងភាពយន្តនេះអ៊ីចឹងដែរ ម្ដាយរបស់តួឯកមិនអាចរកការងារល្អបានទេ ដោយសារតែគាត់មិនមានការអប់រំកម្រិតឧត្ដមសិក្សា ហើយគាត់មិនមានឱកាសក្នុងការឡើងតំណែងនៅក្នុងក្រុមហ៊ុនរបស់គាត់ឡើយ។ ដូច្នេះ គាត់សង្ឃឹមថា កូនរបស់គាត់នឹងចូលរៀននៅសាកលវិទ្យាល័យល្អ ដើម្បីឱ្យកូនរបស់គាត់អាចរកការងារល្អបាន ឡើងទៅតំណែងខ្ពស់ជាងមុន ព្រមទាំងទទួលបានកេរ្តិ៍ឈ្មោះ និងផលប្រយោជន៍។ សាតាំងប្រើប្រាស់ចំណេះដឹងដើម្បីធ្វើឱ្យមនុស្សពុករលួយ ដោយធ្វើឱ្យពួកគេគិតថា មានតែចំណេះដឹង និងសញ្ញាបត្រប៉ុណ្ណោះ ទើបពួកគេអាចមានអនាគតល្អ ហើយថាចំណេះដឹងមានន័យថា មនុស្សម្នាក់អាចមានអ្វីៗគ្រប់យ៉ាង។ ពួកគេមិនជឿថា ព្រះជាម្ចាស់បានបង្កើតអ្វីៗទាំងអស់នោះទេ ហើយពួកគេមិនជឿលើអធិបតេយ្យភាពរបស់ព្រះជាម្ចាស់ឡើយ។ គំនិតបែបនេះ គឺប្រឆាំងចំពោះព្រះជាម្ចាស់។ សាតាំងក៏ប្រើប្រាស់ចំណេះដឹង និងវិទ្យាសាស្ត្រ ដើម្បីបញ្ចូលពិសពុលសាតាំងគ្រប់បែបយ៉ាងទៅក្នុងមនុស្សផងដែរ ហើយមនុស្សកាន់តែទទួលបានចំណេះដឹងច្រើន ពួកគេកាន់តែពុករលួយ និងក្រអឺតក្រទម។ មនុស្សកាន់តែមានការអប់រំខ្ពស់ ពួកគេកាន់តែដេញតាមឋានៈ និងកេរ្តិ៍ឈ្មោះ ហើយប្រាថ្នាចង់បានជីវិតដ៏ស៊ីវិល័យ។ ពួកគេប្រជែងគ្នាដើម្បីកេរ្តិ៍ឈ្មោះ និងផលប្រយោជន៍ ដោយថែមទាំងប្រើប្រាស់មធ្យោបាយគ្រប់បែបយ៉ាងដែលចាំបាច់ទៀតផង។ ប្រសិនបើមិនអាចបំពេញតាមបំណងប្រាថ្នាទាំងនេះទេ ពួកគេនឹងធ្លាក់ទឹកចិត្ត។ ហើយអ្នកខ្លះថែមទាំងរងទុក្ខរហូតដល់ជ្រើសរើសធ្វើអត្តឃាតទៀតផង។ មនុស្សកាន់តែដេញតាមចំណេះដឹង ពួកគេកាន់តែឃ្លាតឆ្ងាយពីព្រះជាម្ចាស់។ ខ្ញុំធ្លាប់ស្ថិតក្នុងចំណោមអ្នកដែលត្រូវបានបំពុលដោយសាតាំងផងដែរ។ តាំងពីខ្ញុំនៅក្មេង ខ្ញុំចង់ផ្លាស់ប្តូរវាសនារបស់ខ្ញុំតាមរយៈការខិតខំប្រឹងប្រែងខ្លួនឯង និងតាមរយៈចំណេះដឹងពីការសិក្សា។ ខ្ញុំបានខិតខំប្រឹងប្រែងយ៉ាងខ្លាំងសម្រាប់ការនេះ ហើយបានរងទុក្ខយ៉ាងខ្លាំង។ ទីបំផុត ខ្ញុំបានកើតជំងឺធ្លាក់ទឹកចិត្ត ហើយជីវិតរបស់ខ្ញុំកាន់តែដុនដាបទៅៗ។ ឥឡូវនេះ ខ្ញុំបានយល់ថា សាតាំងបានប្រើប្រាស់ចំណេះដឹង ដើម្បីល្បួងខ្ញុំឱ្យដើរលើផ្លូវដែលគ្មានថ្ងៃត្រឡប់ក្រោយ។ ប្រសិនបើខ្ញុំនៅតែបន្តដើរលើផ្លូវនេះទៀត ខ្ញុំប្រាកដជាត្រូវបានសាតាំងធ្វើឱ្យពុករលួយកាន់តែជ្រៅទៅៗមិនខាន ហើយទីបំផុតត្រូវធ្លាក់ទៅក្នុងនរកជាមួយវា។ វាសនារបស់មនុស្សគឺស្ថិតនៅក្នុងព្រះហស្តរបស់ព្រះជាម្ចាស់ ប៉ុន្តែខ្ញុំតែងតែចង់ផ្លាស់ប្តូរវាសនារបស់ខ្ញុំតាមរយៈចំណេះដឹង។ តើខ្ញុំមិនកំពុងប្រឆាំងនឹងការតែងតាំងរបស់ព្រះជាម្ចាស់ទេឬ? ពេលគិតដល់រឿងនេះ តើចំណេះដឹងពិតជាអាចផ្លាស់ប្តូរវាសនារបស់ខ្ញុំបានដែរឬទេ? តើខ្ញុំពិតជាអាចទទួលបានប្រាក់ និងកេរ្តិ៍ឈ្មោះតាមរយៈចំណេះដឹងមែនឬ? តើការនេះអាចផ្តល់ជីវិតរីករាយដល់ឪពុកម្ដាយ និងគ្រួសាររបស់ខ្ញុំបានដែរឬទេ? មនុស្សខ្លះមានចំណេះដឹងច្រើន និងមានគុណវុឌ្ឍិសិក្សាខ្ពស់ ប៉ុន្តែពួកគេបរាជ័យក្នុងការរកការងារដែលពួកគេចង់បាន ឬរកប្រាក់បានច្រើន។ ទន្ទឹមនឹងនេះ អ្នកផ្សេងទៀតដែលមិនបានរៀនសូត្រ ឬមិនមានចំណេះដឹងច្រើន បែរជាមានទ្រព្យសម្បត្តិស្តុកស្តម្ភទៅវិញ។ តាមរយៈចំណុចនេះ យើងអាចឃើញថា វាសនារបស់មនុស្សម្នាក់ត្រូវបានព្រះជាម្ចាស់កំណត់ទុកជាមុនតាំងពីយូរមកហើយ។ វាមិនពាក់ព័ន្ធនឹងថាតើពួកគេមានចំណេះដឹងច្រើនប៉ុណ្ណានោះទេ។ ខ្ញុំបានត្រិះរិះពិចារណាអំពីសំណួរទាំងនេះបណ្ដើរ មើលភាពយន្តបណ្ដើរ។

បន្ទាប់មក ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត៖ ព្រះដ៏មានគ្រប់ព្រះចេស្ដាមានបន្ទូលថា៖ «នៅក្នុងមនុស្សដែលស្គាល់ព្រះជាម្ចាស់យ៉ាងពិតប្រាកដ ដែលយល់ពីសេចក្តីពិត និងទទួលបានសេចក្តីពិត មាននូវការផ្លាស់ប្ដូរដ៏ពិតមួយនៅក្នុងទស្សនៈគតិលោក និងទស្សនៈអំពីជីវិត ហើយក្រោយមក ការផ្លាស់ប្ដូរដ៏ពិតនោះ ក៏កើតឡើងនៅក្នុងនិស្ស័យជីវិតរបស់ពួកគេផងដែរ។ នៅពេលមនុស្សមានគោលដៅជីវិតត្រឹមត្រូវ អាចដេញតាមសេចក្តីពិត និងចេះប្រព្រឹត្តខ្លួនស្របតាមសេចក្តីពិត នៅពេលពួកគេចុះចុលទាំងស្រុងចំពោះព្រះជាម្ចាស់ និងរស់នៅតាមព្រះបន្ទូលរបស់ទ្រង់ នៅពេលពួកគេមានអារម្មណ៍សុខសាន្ត និងទទួលការបំភ្លឺដល់ជម្រៅចិត្តរបស់ខ្លួន នៅពេលដួងចិត្តរបស់ពួកគេរួចផុតពីសេចក្តីងងឹត និងនៅពេលពួកគេអាចរស់នៅយ៉ាងមានសេរីភាពទាំងស្រុង និងគ្មានការរឹតត្បិតនៅក្នុងព្រះវត្តមានរបស់ព្រះជាម្ចាស់ ពេលនោះហើយទើបពួកគេអាចដឹកនាំជីវិតមនុស្សបានយ៉ាងពិតប្រាកដ ហើយមានតែពេលនោះទេ ទើបពួកគេក្លាយជាមនុស្សដែលមានសេចក្តីពិត និងភាពជាមនុស្ស។ លើសជាងនេះទៅទៀតនោះ គ្រប់ទាំងសេចក្តីពិតដែលអ្នកបានយល់ និងទទួលបាន គឺសុទ្ធតែចេញមកពីព្រះបន្ទូលរបស់ព្រះជាម្ចាស់ និងមកពីព្រះជាម្ចាស់ផ្ទាល់ព្រះអង្គ។ មានតែពេលដែលអ្នកទទួលបានការសព្វព្រះទ័យពីព្រះជាម្ចាស់ដ៏ខ្ពង់ខ្ពស់បំផុត ដែលជាព្រះអម្ចាស់នៃការបង្កើត ហើយទ្រង់មានបន្ទូលថា អ្នកជាភាវៈដែលព្រះបង្កើតមក ដែលមានលក្ខណៈសម្បត្តិគ្រប់គ្រាន់ក្នុងការរស់នៅក្នុងលក្ខណៈជាមនុស្សប៉ុណ្ណោះ ទើបជីវិតអ្នកនឹងមានអត្ថន័យខ្លាំងបំផុត» («របៀបស្គាល់ពីធម្មជាតិរបស់មនុស្ស» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «គ្រាន់តែផ្ដោតលើការខិតខំប្រឹងប្រែងក្នុងការដេញតាមសេចក្ដីពិត នោះអ្នករាល់គ្នានឹងអាចដោះស្រាយបញ្ហាទាំងអស់របស់ខ្លួនបាន។ នៅពេលអ្នកអាចដោះស្រាយបញ្ហាផ្ទាល់ខ្លួនរបស់អ្នកបាន នោះអ្នកនឹងមានការរីកចម្រើន ហើយអ្នកនឹងបានលូតលាស់។ ពេលមនុស្សដកពិសោធរហូតដល់ថ្ងៃ ដែលទស្សនៈរបស់ពួកគេអំពីជីវិត និងអត្ថន័យ និងមូលដ្ឋាននៃអត្ថិភាពរបស់ពួកគេបានផ្លាស់ប្តូរទាំងស្រុង ពោលគឺពួកគេត្រូវបានបំផ្លាស់បំប្រែដល់ឆ្អឹង ហើយបានក្លាយជាមនុស្សផ្សេងទៀត តើនេះមិនមែនជារឿងដែលអស្ចារ្យទេឬ? នេះគឺជាការផ្លាស់ប្តូរដ៏អស្ចារ្យ ការផ្លាស់ប្តូរដែលរញ្ជួយផែនដី។ អ្នកឈានដល់ចំណុចមួយ ដែលវាមិនសំខាន់សម្រាប់អ្នកទេ ថាតើអ្នកមានកេរ្តិ៍ឈ្មោះ ឋានៈ ទ្រព្យសម្បត្តិ ការសប្បាយ ឬអំណាច និងសិរីល្អនៃពិភពលោកនេះឬយ៉ាងណានោះ គឺអ្នកអាចលះបង់របស់ទាំងនោះចោលបានយ៉ាងងាយស្រួល។ មានតែពេលនោះទេ ទើបអ្នកអាចត្រូវបានចាត់ទុកថាមានលក្ខណៈជាមនុស្ស។ អ្នកដែលនឹងត្រូវបានព្រះជាម្ចាស់ប្រោសឱ្យបានពេញខ្នាតនៅទីបំផុត គឺជាក្រុមមនុស្សបែបនេះហើយ រស់នៅសម្រាប់សេចក្តីពិត រស់នៅសម្រាប់ព្រះជាម្ចាស់ រស់នៅសម្រាប់អ្វីដែលយុត្តិធម៌ នេះគឺជាលក្ខណៈជាមនុស្សពិត» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ពីមុន ខ្ញុំធ្លាប់គិតថា មានតែការទទួលបានចំណេះដឹង និងរកប្រាក់បានកាន់តែច្រើនប៉ុណ្ណោះ ទើបខ្ញុំអាចមានអនាគតល្អ ប៉ុន្តែតាមពិតទៅ រឿងទាំងនេះគឺទទេស្អាតទាំងអស់។ ចំណេះដឹងមិនអាចផ្លាស់ប្តូរវាសនារបស់ខ្ញុំបានទេ។ ទោះបីជាខ្ញុំទទួលបានចំណេះដឹង និងរកប្រាក់បានក៏ដោយ ក៏ការនេះមិនអាចនាំមកនូវសន្តិភាពដល់ចិត្តរបស់ខ្ញុំបានដែរ។ បន្ទាប់ពីអានព្រះបន្ទូលរបស់ព្រះជាម្ចាស់រួច ខ្ញុំបានដឹងថា ចំណេះដឹងមិនអាចផ្លាស់ប្តូរវាសនារបស់ខ្ញុំបានទេ ហើយថាមានតែការដេញតាមសេចក្ដីពិត និងការរស់នៅតាមព្រះបន្ទូលរបស់ព្រះជាម្ចាស់ប៉ុណ្ណោះ ទើបមនុស្សម្នាក់អាចទទួលបានការសព្វព្រះទ័យពីព្រះជាម្ចាស់ និងមានវាសនាល្អ។ ការជឿលើព្រះជាម្ចាស់ និងការដេញតាមសេចក្ដីពិត គឺជាផ្លូវតែមួយគត់ដើម្បីរស់នៅក្នុងជីវិតដែលមានតម្លៃ និងអត្ថន័យ។ នៅក្នុងលោកីយ៍នេះ មនុស្សជាច្រើនប្រកួតប្រជែងគ្នាដើម្បីរកប្រាក់ និងទទួលបានការរីករាយខាងសម្ភារៈកាន់តែច្រើន ដោយប្រព្រឹត្តរឿងអាក្រក់គ្រប់បែបយ៉ាង។ មនុស្សទាំងនេះប្រើប្រាស់ និងបោកបញ្ឆោតអ្នកដទៃ ដើម្បីទទួលបានជោគជ័យនៅក្នុងអាជីពរបស់ពួកគេ ប៉ុន្តែពួកគេជួបការលំបាក និងមានអារម្មណ៍មិនសុខស្រួលនៅក្នុងចិត្ត។ ការរស់នៅបែបនោះ គឺឈឺចាប់ខ្លាំងណាស់! មានតែការជឿលើព្រះជាម្ចាស់ ការហូប និងផឹកព្រះបន្ទូលរបស់ទ្រង់ ដោយបោះបង់ចោលទស្សនៈវិជ្ជាសាតាំងទាំងនេះ និងរស់នៅតាមព្រះបន្ទូលរបស់ព្រះជាម្ចាស់ប៉ុណ្ណោះ ទើបមនុស្សម្នាក់អាចជៀសផុតពីការធ្វើទារុណកម្មរបស់សាតាំង និងរស់នៅក្នុងជីវិតមួយដ៏មានអត្ថន័យបាន។ ព្រះបន្ទូលរបស់ព្រះជាម្ចាស់បានបើកចិត្តរបស់ខ្ញុំ។ ខ្ញុំបានដឹងថា មនុស្សអាចរស់នៅដោយគ្មានទ្រព្យសម្បត្តិ កេរ្តិ៍ឈ្មោះ ឬឋានៈបាន ប៉ុន្តែបើគ្មានការការពារ និងការណែនាំពីព្រះជាម្ចាស់ទេ គឺពិតជាពិបាករស់រានមានជីវិតណាស់។ ឥឡូវនេះ ខ្ញុំហូប និងផឹកព្រះបន្ទូលរបស់ព្រះជាម្ចាស់ ហើយបំពេញភារកិច្ចរបស់ខ្ញុំជារៀងរាល់ថ្ងៃ ហើយទោះបីជាខ្ញុំមិនទទួលបានកេរ្តិ៍ឈ្មោះ ឬឋានៈដែលលោកីយ៍ឱ្យតម្លៃក៏ដោយ ប៉ុន្តែតាមរយៈការអានព្រះបន្ទូលរបស់ព្រះជាម្ចាស់ ខ្ញុំកំពុងរស់នៅតាមភាពជាមនុស្សធម្មតាបន្តិចម្ដងៗ ដោយបានស្គាល់អំពីសេចក្ដីពុករលួយ និងធម្មជាតិសាតាំងរបស់ខ្ញុំ ហើយអនុវត្តការមើលអ្វីៗគ្រប់យ៉ាងដោយសេចក្ដីពិត។ នេះហើយគឺជាជីវិតដ៏មានអត្ថន័យពិតប្រាកដ! ប្រសិនបើខ្ញុំទៅសិក្សានៅប្រទេសអូស្ត្រាលី ទោះបីជាខ្ញុំទទួលបានទ្រព្យសម្បត្តិ កេរ្តិ៍ឈ្មោះ និងជោគជ័យក៏ដោយ ក៏ខ្ញុំនឹងមិនទទួលបានសេចក្ដីពិត និងជីវិតដែរ។ ពេលនោះ តើខ្ញុំមិនបានរស់នៅក្នុងជីវិតដ៏ឥតប្រយោជន៍ទេឬ? ខ្ញុំត្រូវតែផ្លាស់ប្តូរទស្សនៈវិស័យលើជីវិតរបស់ខ្ញុំចេញ។ ខ្ញុំនឹងលែងដេញតាមទ្រព្យសម្បត្តិ ឋានៈ ឬកេរ្តិ៍ឈ្មោះលោកីយ៍ទៀតហើយ ផ្ទុយទៅវិញ ខ្ញុំនឹងខិតខំដើម្បីបំពេញភារកិច្ចរបស់ខ្ញុំ និងដេញតាមសេចក្ដីពិត។ មានតែការរស់នៅតាមរបៀបនេះទេ ទើបជីវិតមានតម្លៃ និងអត្ថន័យ។

ថ្ងៃមួយ ក្នុងអំឡុងពេលនៃការជួបជុំ បងប្អូនប្រុសស្រីបានអានអត្ថបទព្រះបន្ទូលរបស់ព្រះជាម្ចាស់មួយវគ្គ ដែលពិតជាបានប៉ះពាល់ចិត្តរបស់ខ្ញុំយ៉ាងខ្លាំង។ ព្រះដ៏មានគ្រប់ព្រះចេស្ដាមានបន្ទូលថា៖ «តើអ្នកដឹងពីអម្រែកនៅលើស្មារបស់អ្នក ពីបញ្ជាបេសកកម្មរបស់អ្នក និងពីទំនួលខុសត្រូវរបស់អ្នកដែរឬទេ? តើស្មារតីយល់ដឹងអំពីបេសកកម្មជាប្រវត្តិសាស្ត្ររបស់អ្នកនៅឯណា? តើអ្នកនឹងបំពេញតួនាទីបានត្រឹមត្រូវជាម្ចាស់នៃយុគសម័យបន្ទាប់ដោយរបៀបណា? តើអ្នកមានស្មារតីជាម្ចាស់ខ្លាំងដែរឬទេ? តើគួរពន្យល់ដូចម្តេចអំពីម្ចាស់នៃរបស់សព្វសារពើ? តើនោះពិតជាម្ចាស់នៃគ្រប់សត្វមានជីវិត និងវត្ថុធាតុនៅក្នុងពិភពលោកនេះមែនទេ? តើអ្នកមានផែនការអ្វីខ្លះសម្រាប់ការរីកចម្រើនទៅមុខនៃដំណាក់កាលបន្ទាប់នៃកិច្ចការនេះ? តើមានមនុស្សប៉ុន្មាននាក់ដែលកំពុងរង់ចាំឱ្យអ្នកធ្វើជាអ្នកគង្វាលរបស់ពួកគេ? តើកិច្ចការរបស់អ្នកធ្ងន់ណាស់មែនទេ? ពួកគេទុរគត គួរឱ្យអាណិត ភ្នែកខ្វាក់ និងវង្វេងផ្លូវផង ទាំងកំពុងទ្រហោយំនៅទីងងឹត។ តើផ្លូវនៅឯណា? ពួកគេស្រេកឃ្លានចង់ឃើញពន្លឺ ដូចជាទេពច្យុតដែលធ្លាក់ចុះមកភ្លាមៗ និងបំបាត់កម្លាំងនៃភាពងងឹត ដែលបានជិះជាន់មនុស្សអស់រយៈពេលជាច្រើនឆ្នាំកន្លងមកហើយ។ ពួកគេសង្ឃឹម និងប្រាថ្នាយ៉ាងអន្ទះសាចង់ឃើញពន្លឺនោះទាំងថ្ងៃទាំងយប់ តើមានអ្នកណាអាចដឹង រឿងនេះទាំងស្រុងដែរឬទេ? សូម្បីនៅថ្ងៃដែលពន្លឺចាំងជះផុតក៏ដោយ ក៏មនុស្សដែលកំពុងរងទុក្ខយ៉ាងខ្លាំងទាំងនោះ នៅតែជាប់នៅក្នុងគុកងងឹត គ្មានក្ដីសង្ឃឹមទទួលបានការដោះលែងដែរ។ តើពេលណាទើបពួកគេលែងយំតទៅទៀត? វិញ្ញាណដ៏ផុយស្រួយទាំងនេះ រងគ្រោះអកុសលខ្លាំងណាស់ ដែលមិនធ្លាប់បានសម្រាកឡើយ ខ្សែចំណងដ៏គ្មានមេត្តា និងប្រវត្តិសាស្ត្រដែលកកដូចថ្នាំង បានចងស្ទះពួកគេឱ្យជាប់នៅក្នុងសភាពនេះជាយូរមកហើយ។ តើមាននរណាធ្លាប់ឮសំឡេងទ្រហោយំរបស់ពួកគេដែរទេ? តើមាននរណាធ្លាប់បានមើលឃើញសភាពវេទនារបស់ពួកគេដែរទេ? តើអ្នកធ្លាប់គិតទេថា ព្រះជាម្ចាស់ព្រួយព្រះហឫទ័យ និងមានក្ដីសោកសង្រេងប៉ុនណាទេ? តើទ្រង់អាចទ្រាំមើលមនុស្សដែលគ្មានទោសពៃរ៍ ដែលទ្រង់បានបង្កើតមកដោយព្រះហស្តទ្រង់ផ្ទាល់ ឱ្យរងការឈឺចាប់ខ្លាំងបែបនេះយ៉ាងដូចម្តេចទៅ? តាមពិតទៅ មនុស្សបានក្លាយជាជនរងគ្រោះដែលត្រូវគេបំពុល។ ហើយទោះបីជាមនុស្សអាចរួចជីវិតរហូតដល់សព្វថ្ងៃនេះក៏ដោយ តើមាននរណាបានដឹងថា មនុស្សជាតិត្រូវអាកំណាចបំពុលមកជាយូរហើយនោះ? តើអ្នកភ្លេចខ្លួនហើយមែនទេថា អ្នកក៏ជាជនរងគ្រោះម្នាក់ក្នុងចំណោមនោះដែរ? ដោយក្ដីស្រឡាញ់របស់អ្នកចំពោះព្រះជាម្ចាស់ តើអ្នកគ្មានឆន្ទៈប្រឹងប្រែងជួយសង្គ្រោះអ្នកដែលនៅរស់រាន្តទាំងអស់នេះទេឬ? តើអ្នកគ្មានបំណងលះបង់អស់ទាំងកម្លាំងរបស់ខ្លួន ដើម្បីតបស្នងចំពោះព្រះជាម្ចាស់ដែលស្រឡាញ់មនុស្សជាតិ ដូចជាសាច់ឈាមរបស់ទ្រង់ផ្ទាល់ទេឬអី? តើអ្នកយល់យ៉ាងណាឱ្យប្រាកដអំពីការដែលព្រះជាម្ចាស់ប្រើអ្នកឱ្យរស់នៅក្នុងជីវិតពិសេសខុសពីធម្មតានេះ? តើអ្នកពិតជាមានការតាំងចិត្ត និងសេចក្ដីជំនឿ ដើម្បីរស់ក្នុងជីវិតដ៏មានន័យជាមនុស្សដែលគោរព និងបម្រើព្រះជាម្ចាស់មែនទេ?» («តើអ្នកគួរប្រព្រឹត្តិចំពោះបេសកកម្មនាពេលអនាគតរបស់អ្នកយ៉ាងដូចម្តេច?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ បន្ទាប់ពីអានអត្ថបទព្រះបន្ទូលរបស់ព្រះជាម្ចាស់នេះរួច ខ្ញុំមានអារម្មណ៍ខ្មាសអៀន។ នៅមានមនុស្សជាច្រើននៅក្នុងប្រទេសនេប៉ាល់របស់ខ្ញុំ ដែលមិនទាន់ទទួលបានសេចក្ដីសង្រ្គោះរបស់ព្រះជាម្ចាស់នៅឡើយ។ ពួកគេរស់នៅក្រោមអំណាចរបស់សាតាំងដោយរស់នៅរងទុក្ខវេទនាយ៉ាងខ្លាំង មិនអាចមើលឃើញក្តីសង្ឃឹមអ្វីសោះ។ នៅគ្រាចុងក្រោយ ព្រះជាម្ចាស់បានយកកំណើតជាមនុស្សដើម្បីសង្រ្គោះមនុស្សលោក ហើយព្រះជាម្ចាស់សង្ឃឹមថា មនុស្សលោកអាចស្តាប់ឮសំឡេងរបស់ទ្រង់ និងត្រឡប់ទៅរកព្រះអាទិករវិញ ដើម្បីទទួលបានសេចក្ដីសង្រ្គោះរបស់ព្រះអាទិករ។ ព្រះជាម្ចាស់បានផ្តល់ព្រះគុណដល់ខ្ញុំ ដោយនាំខ្ញុំចេញពីភាពងងឹតចូលទៅក្នុងពន្លឺ ដោយអនុញ្ញាតឱ្យខ្ញុំបានស្តាប់ឮសំឡេងរបស់ទ្រង់ ដូច្នេះហើយ ខ្ញុំមានទំនួលខុសត្រូវក្នុងការផ្សាយដំណឹងល្អរបស់ព្រះជាម្ចាស់ទៅកាន់មនុស្សឱ្យបានកាន់តែច្រើន។ ប្រសិនបើខ្ញុំទៅសិក្សានៅប្រទេសអូស្ត្រាលី ការសិក្សានៅទីនោះនឹងមានសម្ពាធខ្ពស់ ហើយថាតើខ្ញុំនឹងអាចចូលរួមការជួបជុំ និងបំពេញភារកិច្ចរបស់ខ្ញុំបានឬយ៉ាងណា ក៏មិនប្រាកដដែរ។ តើខ្ញុំគួរតែបោះបង់ឱកាសដើម្បីទទួលបានសេចក្ដីពិត និងត្រូវបានសង្រ្គោះ ដោយគ្រាន់តែដើម្បីដេញតាមអនាគតលោកីយ៍ឬ? ជាងនេះទៅទៀត គ្រោះមហន្តរាយដ៏ធំបានចាប់ផ្តើមរួចទៅហើយ ហើយសង្រ្គាមលោកអាចនឹងផ្ទុះឡើងគ្រប់ពេល ប៉ុន្តែមនុស្សជាច្រើននៅតែមិនទាន់ដឹងអំពីកិច្ចការថ្មីរបស់ព្រះជាម្ចាស់នៅឡើយ។ ប្រសិនបើខ្ញុំព្រួយបារម្ភតែអំពីអនាគតផ្ទាល់ខ្លួនរបស់ខ្ញុំ នោះខ្ញុំនឹងគ្មានមនសិការអ្វីសោះឡើយ! ពេលគិតដល់ចំណុចនេះ ខ្ញុំបានសម្រេចចិត្តបោះបង់ចោលឱកាសទៅសិក្សានៅប្រទេសអូស្ត្រាលី ហើយងាកមកដេញតាមសេចក្ដីពិត និងបំពេញភារកិច្ចរបស់ខ្ញុំឱ្យបានត្រឹមត្រូវវិញ។

ឥឡូវនេះ ខ្ញុំបានបំពេញភារកិច្ចរបស់ខ្ញុំនៅក្នុងពួកជំនុំអស់រយៈពេលពីរឆ្នាំហើយ ហើយនៅក្នុងដំណើរនៃការបំពេញភារកិច្ចរបស់ខ្ញុំ ខ្ញុំបានយល់សេចក្ដីពិតជាច្រើនដែលខ្ញុំមិនបានយល់ពីមុនមក។ រៀងរាល់ថ្ងៃ ខ្ញុំហូប និងផឹកព្រះបន្ទូលរបស់ព្រះជាម្ចាស់ និងបំពេញភារកិច្ចរបស់ខ្ញុំ ហើយខ្ញុំរស់នៅក្នុងជីវិតមួយដ៏ពេញបរិបូណ៌។ ខ្ញុំបានដកពិសោធន៍ឃើញថា ការដែលអាចបំពេញភារកិច្ចជាភាវៈដែលព្រះបង្កើតមក គឺជាផ្លូវតែមួយគត់ដើម្បីរស់នៅក្នុងជីវិតដែលមានអត្ថន័យ។ សូមអរព្រះគុណដល់ព្រះដ៏មានគ្រប់ព្រះចេស្ដា!


១៩. ខ្ញុំលែងដេញតាមលុយកាក់ កេរ្តិ៍ឈ្មោះ និងលាភសក្ការៈទៀតហើយ

ដោយ អេមីលី មកពីប្រទេសហ្វីលីពីន

ខ្ញុំធំដឹងក្ដីឡើងក្នុងគ្រួសារក្រីក្រមួយ ដែលមានបងប្អូនដប់នាក់។ តាំងពីក្មេងមក ខ្ញុំចង់រកលុយឱ្យបានច្រើន ដើម្បីជួយគ្រួសារខ្ញុំឱ្យរួចផុតពីភាពក្រីក្រ។ ខ្ញុំមានការជំរុញចិត្តជាពិសេស នៅពេលដែលមិត្តរួមថ្នាក់ម្នាក់នៅមហាវិទ្យាល័យ បានអញ្ជើញខ្ញុំឱ្យចូលរួមសិក្ខាសាលាអាជីវកម្មមួយ ដែលវាគ្មិនបានចែករំលែកបទពិសោធរបស់ពួកគេ ពីការងើបចេញពីភាពក្រីក្រ ទៅជាអ្នកមាន។ ខ្ញុំក៏ចង់ក្លាយជាស្ត្រីអ្នកជំនួញដ៏ជោគជ័យម្នាក់ដែរ ហើយធ្វើរឿងជាច្រើនដូចជា រកលុយឱ្យបានច្រើន មានផ្ទះ មានឡាន និងធ្វើដំណើរជុំវិញពិភពលោក។ តាមរបៀបនោះ អ្នកដែលស្គាល់ខ្ញុំ នឹងចាត់ទុកខ្ញុំជាគំរូនៃក្មេងស្រីក្រីក្រម្នាក់ ដែលបានរើបម្រះពីភាពក្រីក្រ ហើយពួកគេនឹងកោតសរសើរខ្ញុំ។ ក្រោយពេលរៀនចប់ ខ្ញុំបានទៅប្រទេសអេមីរ៉ាតអារ៉ាប់រួម ហើយធ្វើការជាអ្នកទទួលភ្ញៀវនៅក្រុមហ៊ុនមួយ។ ដោយសារតែប្រាក់ចំណូលខ្ញុំទាប ខ្ញុំតែងតែស្វែងរកការងារក្រៅម៉ោងជានិច្ច។ ខ្ញុំតែងតែធ្វើការងារពេញម៉ោងនៅពេលថ្ងៃ ហើយរកស៊ីក្រៅម៉ោងនៅពេលយប់។ ខ្ញុំក៏បានព្យាយាមធ្វើការវិនិយោគផ្សេងៗផងដែរ ប៉ុន្តែវាសុទ្ធតែបរាជ័យទាំងអស់ ហើយជីវិតខ្ញុំកាន់តែលំបាកថែមទៀត។ ពេលនោះ ខ្ញុំមានអារម្មណ៍បាក់ទឹកចិត្តជាខ្លាំង ហើយខ្ញុំមិនយល់សោះឡើយថា៖ ខ្ញុំប្រឹងធ្វើការរកលុយខ្លាំងណាស់ ចុះហេតុអ្វីបានជាលទ្ធផលចេញមកអាក្រក់បែបនេះ? ហេតុអ្វីខ្ញុំនៅតែបរាជ័យ ទោះបីជាខ្ញុំខិតខំធ្វើការ ឬវិនិយោគខ្លាំងប៉ុណ្ណាក៏ដោយ? ខ្ញុំមានអារម្មណ៍ថាអស់កម្លាំងល្វើយជាទីបំផុត។

នៅក្នុងខែកុម្ភៈ ឆ្នាំ ២០២០ ខ្ញុំបានទទួលយកកិច្ចការនៅគ្រាចុងក្រោយរបស់ព្រះដ៏មានគ្រប់ព្រះចេស្ដា។ មានព្រះបន្ទូលរបស់ព្រះជាម្ចាស់មួយវគ្គ ដែលពិតជាបានរំជួលចិត្តខ្ញុំយ៉ាងខ្លាំង។ ព្រះដ៏មានគ្រប់ព្រះចេស្ដាមានបន្ទូលថា៖ «ក្នុងនាមជាសមាជិកនៃអម្បូរមនុស្សលោក និងជាគ្រីស្ទបរិស័ទដែលគោរពកោតខ្លាចព្រះជាម្ចាស់ ការលះបង់ចិត្តគំនិត និងរូបកាយរបស់យើង ដើម្បីបំពេញបញ្ជាបេសកកម្មរបស់ព្រះជាម្ចាស់ គឺជាទំនួលខុសត្រូវ និងជាកាតព្វកិច្ចរបស់យើងរាល់គ្នា ដ្បិតជីវិតយើងទាំងមូលបានមកពីព្រះជាម្ចាស់ ហើយវាកើតមានមកបាន ក៏ដោយសារអធិបតេយ្យភាពរបស់ព្រះជាម្ចាស់ដែរ។ ប្រសិនបើចិត្តគំនិត និងរូបកាយរបស់យើង មិនបានលះបង់ដើម្បីបញ្ជាបេសកកម្មរបស់ព្រះជាម្ចាស់ និងបុព្វហេតុសុចរិតរបស់មនុស្សទេ នោះព្រលឹងរបស់យើង នឹងមានអារម្មណ៍ខ្មាសអៀននៅចំពោះមុខអ្នកដែលសុខចិត្តលះបង់ជីវិតដើម្បីបញ្ជាបេសកកម្មរបស់ព្រះជាម្ចាស់ ហើយកាន់តែមានអារម្មណ៍ខ្មាសអៀននៅចំពោះព្រះភក្ត្រព្រះជាម្ចាស់ ជាព្រះដែលបានប្រទាននូវអ្វីៗគ្រប់យ៉ាងមកដល់យើងថែមទៀត» («ឧបសម្ព័ន្ធ ២៖ ព្រះជាម្ចាស់មានអធិបតេយ្យភាពលើវាសនារបស់មនុស្សជាតិទាំងអស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈព្រះបន្ទូលរបស់ព្រះដ៏មានគ្រប់ព្រះចេស្ដា ខ្ញុំបានយល់ថា ក្នុងនាមជាភាវៈដែលព្រះបានបង្កើត យើងគួរតែបំពេញភារកិច្ចក្នុងនាមជាភាវៈដែលព្រះបានបង្កើត ព្រោះនេះជាការទទួលខុសត្រូវ និងជាកាតព្វកិច្ចរបស់យើង។ នេះគឺដោយសារតែព្រះជាម្ចាស់បានរៀបចំអ្វីៗគ្រប់យ៉ាងសម្រាប់យើង រួមមានគ្រួសារ ឪពុកម្ដាយរបស់យើង និងមជ្ឈដ្ឋានដែលយើងធំដឹងក្ដីឡើង គឺអ្វីៗទាំងអស់នេះត្រូវបានព្រះជាម្ចាស់កំណត់ទុកជាមុនតាំងពីយូរយារណាស់មកហើយ ហើយក្នុងនាមជាភាវៈដែលព្រះបានបង្កើត យើងគួរតបស្នងសេចក្ដីស្រឡាញ់របស់ទ្រង់។ ខ្ញុំរំជួលចិត្តយ៉ាងខ្លាំងដោយសារព្រះបន្ទូលព្រះជាម្ចាស់ ហើយចង់បំពេញភារកិច្ចរបស់ខ្ញុំ ដើម្បីតបស្នងសេចក្ដីស្រឡាញ់របស់ព្រះជាម្ចាស់។ ប៉ុន្តែខ្ញុំយល់ពីសេចក្ដីពិតបានតិចតួចណាស់ ដែលធ្វើឱ្យខ្ញុំមិនអាចទប់ទល់នឹងសេចក្ដីល្បួងនៃលុយកាក់បានឡើយ ហើយចិត្តរបស់ខ្ញុំតែងតែផ្ដោតលើការរកលុយជានិច្ច។

ក្រោយមក ខ្ញុំបានប្ដូរពីការធ្វើជាអ្នកទទួលភ្ញៀវ ទៅជាជំនួយការផ្នែកធនធានមនុស្ស ហើយប្រាក់ខែខ្ញុំក៏កើនឡើងដែរ។ ប៉ុន្តែខ្ញុំមិនសូវសប្បាយចិត្តទេ ព្រោះការងារនេះមិនអាចធ្វើឱ្យខ្ញុំក្លាយជាអ្នកមាន ឬធ្វើឱ្យអ្នកដទៃកោតសរសើរខ្ញុំបានឡើយ។ បើខ្ញុំនៅតែបន្តបែបនេះទៀត តើពេលណាទើបខ្ញុំអាចសង់ផ្ទះនៅស្រុកកំណើត និងធ្វើឱ្យជីវភាពគ្រួសារខ្ញុំប្រសើរឡើង ហើយនាំពួកគេដើរលេងបានទៅ? ដូច្នេះ ខ្ញុំត្រូវស្វែងរកការងារដែលបានប្រាក់ខែខ្ពស់ជាងនេះ ឬទទួលការងារក្រៅម៉ោងបន្ថែមទៀត។ ដូច្នេះ ខ្ញុំក៏ខំដាក់ពាក្យស្វែងរកការងារថ្មីជាបន្តបន្ទាប់។ មិនយូរប៉ុន្មាន ខ្ញុំបានចាប់ផ្ដើមការងារថ្មីនៅក្រុមហ៊ុនមួយទៀត ជាជំនួយការរដ្ឋបាលនៅក្នុងផ្នែកលក់។ ខ្ញុំពិតជាសប្បាយចិត្តណាស់ ព្រោះក្រៅពីប្រាក់ខែគោល ក៏មានប្រាក់កម្រៃជើងសារដែរ ហើយដរាបណាខ្ញុំធ្វើការបានល្អ ខ្ញុំក៏នឹងទទួលបានប្រាក់រង្វាន់លើកទឹកចិត្តផងដែរ។ ខ្ញុំបានគិតថា៖ «ទីបំផុត ខ្ញុំមានឱកាសរកលុយបានច្រើនហើយ ហើយពេលដែលខ្ញុំបានសង់ផ្ទះនៅស្រុកកំណើតរួច មនុស្សនៅទីនោះប្រាកដជាគោរព និងកោតសរសើរខ្ញុំមិនខាន»។ ដោយសារវាជាការងារថ្មី ហើយខ្ញុំគ្មានបទពិសោធ ខ្ញុំត្រូវចំណាយពេលជាច្រើនក្នុងការរៀនសូត្រ ដើម្បីទទួលបានប្រាក់ចំណូលខ្ពស់ដូចដែលខ្ញុំចង់បាន។ ដើម្បីរកលុយឱ្យបានច្រើន ខ្ញុំតែងតែធ្វើការលើសម៉ោង។ ក្នុងអំឡុងពេលនោះ ខ្ញុំបានដាក់ពេលវេលា និងកម្លាំងកាយចិត្តទាំងអស់របស់ខ្ញុំទៅលើការងារ។ នៅកន្លែងធ្វើការ ខ្ញុំច្រើនតែញ៉ាំបាយមិនទៀងពេល ឬរហូតដល់ថ្នាក់ភ្លេចញ៉ាំក៏មាន។ ជាពិសេសនៅពេលដែលអ្នកគ្រប់គ្រង ឬមិត្តរួមការងាររបស់ខ្ញុំត្រូវការឱ្យខ្ញុំចាត់ចែងរឿងបន្ទាន់ណាមួយ សូម្បីតែពេលខ្ញុំឈឺ ក៏ខ្ញុំនៅតែត្រូវបន្តធ្វើការដែរ។ ពេលនោះ ខ្ញុំជាអ្នកធ្វើការខាងផ្សាយដំណឹងល្អម្នាក់ ប៉ុន្តែខ្ញុំរវល់នឹងការងារខ្លាំងពេក រហូតដល់ខ្ញុំមិនសូវមានពេលផ្សាយដំណឹងល្អឡើយ។ សូម្បីតែពេលមកដល់ផ្ទះវិញ ក៏ខ្ញុំនៅតែធ្វើការដែរ។ នៅពេលដែលអ្នកដឹកនាំសុំឱ្យខ្ញុំរៀបចំការជួបជុំ ភាគច្រើនខ្ញុំបានបដិសេធ ព្រោះខ្ញុំគ្មានពេលសញ្ជឹងគិតលើព្រះបន្ទូលរបស់ព្រះជាម្ចាស់ទេ។ លើសពីនេះទៅទៀត ខ្ញុំបានអស់កម្លាំងទៅហើយ បន្ទាប់ពីធ្វើការពេញមួយថ្ងៃ ហើយគ្មានកម្លាំងនៅសល់ដើម្បីរៀបចំទៀតទេ ខ្ញុំគ្រាន់តែចង់សម្រាកប៉ុណ្ណោះ។ ក្នុងអំឡុងពេលនោះ ខ្ញុំច្រើនតែមិនសូវយកចិត្តទុកដាក់នៅក្នុងការជួបជុំទេ ហើយខ្ញុំតែងតែចូលរួមការជួបជុំតាមអនឡាញ បណ្ដើរធ្វើការបណ្ដើរ។ ពេលខ្លះ ខ្ញុំថែមទាំងដេកលក់អំឡុងពេលជួបជុំទៀតផង។ ដោយសារតែខ្ញុំគ្រាន់តែផ្ដោតលើការរកលុយ លទ្ធផលរបស់ខ្ញុំក្នុងការផ្សាយដំណឹងល្អគឺខ្សោយណាស់។ ខ្ញុំមានអារម្មណ៍ថាខ្លួនឯងមានកំហុសយ៉ាងខ្លាំង ដោយគិតថា៖ «ខ្ញុំព្រមបន្តធ្វើការងាររបស់ខ្ញុំ ទោះបីជាខ្ញុំអស់កម្លាំង ឬឈឺក៏ដោយ ប៉ុន្តែខ្ញុំបែរជាបំពេញភារកិច្ចរបស់ខ្ញុំឱ្យតែរួចពីដៃ ហើយធ្វើវាដោយមិនសូវសកម្មឡើយ»។ ទោះបីជាខ្ញុំមានអារម្មណ៍បន្ទោសខ្លួនឯងខ្លះៗក៏ដោយ ក៏ខ្ញុំពូកែអត់ទោសឱ្យខ្លួនឯងដែរ ដោយគិតថា៖ «ខ្ញុំនៅថ្មីក្នុងផ្នែកលក់ ប៉ុន្តែពេលខ្ញុំប្រសើរឡើងក្នុងផ្នែកនេះ ខ្ញុំនឹងមានពេលច្រើនសម្រាប់ភារកិច្ចរបស់ខ្ញុំមិនខាន»។ ប៉ុន្តែ រឿងរ៉ាវមិនបានដូចអ្វីដែលខ្ញុំរំពឹងទុកនោះទេ។ កាលណាខ្ញុំកាន់តែស្ទាត់ជំនាញនឹងការងារនេះ ខ្ញុំកាន់តែត្រូវធ្វើការច្រើនម៉ោងជាងមុន។ ខ្ញុំមិនត្រឹមតែគ្មានពេលទំនេរច្រើនជាងមុនទេ ថែមទាំងកាន់តែរវល់ជាងមុនទៅទៀត។ ចិត្តរបស់ខ្ញុំចាប់ផ្ដើមមិនស្ងប់ ព្រោះខ្ញុំដឹងថា ក្នុងនាមជាភាវៈដែលព្រះបានបង្កើត ភារកិច្ចរបស់ខ្ញុំគឺជាកាតព្វកិច្ច និងជាការទទួលខុសត្រូវរបស់ខ្ញុំ ហើយថា ខ្ញុំគួរតែបំពេញភារកិច្ចរបស់ខ្ញុំឱ្យបានត្រឹមត្រូវ ដើម្បីតបស្នងសេចក្ដីស្រឡាញ់របស់ព្រះជាម្ចាស់។ ប៉ុន្តែ ខ្ញុំមិនបានបំពេញភារកិច្ចរបស់ខ្លួនសោះ។ ក្នុងពេលជាមួយគ្នានោះ ខ្ញុំក៏ពិតជាមានអារម្មណ៍ភ័យខ្លាចដែរ ព្រោះខ្ញុំតែងតែដេញតាមរបស់ខាងលោកីយ៍ ហើយចិត្តរបស់ខ្ញុំកំពុងរសាត់ឆ្ងាយពីព្រះជាម្ចាស់បន្តិចម្ដងៗ។ ខ្ញុំមិនអាចទទួលអារម្មណ៍ពីការណែនាំរបស់ព្រះវិញ្ញាណបរិសុទ្ធនៅក្នុងភារកិច្ចរបស់ខ្ញុំទេ ហើយការផ្សាយដំណឹងល្អរបស់ខ្ញុំក៏មិនទទួលបានលទ្ធផលអ្វីដែរ។ ខ្ញុំបានអធិដ្ឋានទៅកាន់ព្រះជាម្ចាស់នៅក្នុងចិត្តថា៖ «ឱព្រះដ៏មានគ្រប់ព្រះចេស្ដា ទូលបង្គំមានអារម្មណ៍ថា ទូលបង្គំបានបាត់បង់ការចង្អុរបង្ហាញហើយ។ ទូលបង្គំមិនអាចទទួលអារម្មណ៍ពីកិច្ចការនៃព្រះវិញ្ញាណបរិសុទ្ធ ឬការណែនាំរបស់ទ្រង់សោះឡើយ។ សូមជួយទូលបង្គំផង»។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់មួយវគ្គ ហើយទទួលបានការយល់ដឹងខ្លះៗអំពីបញ្ហារបស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សជាច្រើននៃអ្នករាល់គ្នាបានរេរារវាងខុស និងត្រូវ តើមែនទេ? នៅក្នុងគ្រប់ការតស៊ូទាំងអស់រវាងភាពវិជ្ជមាន និងអវិជ្ជមាន រវាងខ្មៅ និងស រវាងគ្រួសារ និងព្រះជាម្ចាស់ រវាងកូនៗ និងព្រះជាម្ចាស់ រវាងភាពសុខដុម និងការបែកបាក់ រវាងទ្រព្យសម្បត្តិ និងភាពក្រីក្រ រវាងឋានៈ និងភាពសាមញ្ញ រវាងការទទួលបានការគាំទ្រ និងការទទួលបានការបដិសេធ ជាដើមនោះ អ្នករាល់គ្នាច្បាស់ជាដឹងហើយពីជម្រើសដែលអ្នករាល់គ្នាបានជ្រើស! រវាងគ្រួសារដែលចុះសម្រុងគ្នា និងគ្រួសារដែលបែកបាក់ អ្នករាល់គ្នាបានជ្រើសរើសយកទីមួយ ហើយអ្នករាល់គ្នាបានជ្រើសរើសដូច្នេះដោយគ្មានការស្ទាក់ស្ទើរឡើយ។ រវាងទ្រព្យសម្បត្តិ និងភារកិច្ច អ្នករាល់គ្នាបានជ្រើសរើសយកទីមួយម្ដងទៀត ថែមទាំងគ្មានឆន្ទៈក្នុងការត្រឡប់ក្រោយទៀតផង។ រវាងភាពប្រណីត និងភាពក្រីក្រ អ្នករាល់គ្នាបានជ្រើសរើសយកទីមួយ។ នៅពេលជ្រើសរើសរវាងកូនៗ ភរិយា និងស្វាមីរបស់អ្នករាល់គ្នា ឬខ្ញុំ អ្នករាល់គ្នាបានជ្រើសរើសយកជម្រើសទី១ ហើយរវាងសញ្ញាណ និងសេចក្ដីពិត អ្នករាល់គ្នានៅតែជ្រើសរើសយកទីមួយដដែល។ ពេលប្រឈមមុខនឹងអំពើអាក្រក់គ្រប់បែបយ៉ាងរបស់អ្នករាល់គ្នា ខ្ញុំអស់ជំនឿលើអ្នករាល់គ្នាតែម្ដង ខ្ញុំពិតជាហួសព្រះទ័យណាស់។ ដួងចិត្តរបស់អ្នករាល់គ្នាមិនអាចបន្ទន់បានដោយនឹកស្មានមិនដល់។ ព្រះលោហិតបេះដូងដែលខ្ញុំបានលះបង់អស់ជាច្រើនឆ្នាំ មិននឹកស្មានថាបែរជាមិនបានផ្ដល់អ្វីដល់ខ្ញុំ ក្រៅពីការបោះបង់ចោល និងការទទួលយកទាំងគ្មានជម្រើសរបស់អ្នករាល់គ្នាទៅវិញ ប៉ុន្តែក្តីសង្ឃឹមរបស់ខ្ញុំសម្រាប់អ្នករាល់គ្នាកើនឡើងរាល់ថ្ងៃ ព្រោះថ្ងៃរបស់ខ្ញុំត្រូវបានបើកបង្ហាញទាំងស្រុងនៅចំពោះមុខមនុស្សគ្រប់គ្នា។ ឥឡូវនេះ អ្នករាល់គ្នានៅតែដេញតាមអ្វីដែលងងឹត និងអាក្រក់ ហើយមិនព្រមទម្លាក់វាចោលទេ។ ដូច្នេះ តើលទ្ធផលរបស់អ្នករាល់គ្នានឹងទៅជាយ៉ាងណា? តើអ្នករាល់គ្នាធ្លាប់បានពិចារណាយ៉ាងយកចិត្តទុកដាក់ចំពោះរឿងនេះទេ? ប្រសិនបើគេឱ្យអ្នករាល់គ្នាជ្រើសរើសម្តងទៀត តើអ្វីជាគោលជំហររបស់អ្នករាល់គ្នា? តើវានៅតែជាជម្រើសទីមួយដដែលមែនទេ? តើអ្នករាល់គ្នានៅតែតបស្នងមកខ្ញុំនូវការខកព្រះទ័យ និងឈឺចាប់សោកសៅបន្តទៀតទេ? តើចិត្តរបស់អ្នករាល់គ្នានៅតែមានភាពកក់ក្ដៅត្រឹមតែបន្តិចបន្តួចប៉ុណ្ណោះឬ? តើអ្នករាល់គ្នានៅតែមិនដឹងថាគួរធ្វើអ្វីដើម្បីលួងលោមព្រះហឫទ័យរបស់យើងទេឬ? នៅខណៈនេះ តើអ្នករាល់គ្នាជ្រើសរើសយកអ្វី?» («តើអ្នកស្មោះត្រង់ចំពោះអ្នកណាឱ្យប្រាកដ?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ អ្វីដែលព្រះជាម្ចាស់បានលាតត្រដាង គឺជាសភាពពិតប្រាកដរបស់ខ្ញុំតែម្ដង។ ជាច្រើនលើកច្រើនសា យើងដឹងថាអ្វីត្រូវ និងអ្វីខុស អ្វីជារឿងវិជ្ជមាន និងអ្វីជារឿងអវិជ្ជមាន ប៉ុន្តែយើងនៅតែជ្រើសរើសរឿងដែលខុសឆ្គង និងអវិជ្ជមានទាំងនេះដដែល។ តាំងពីខ្ញុំបានទទួលយកកិច្ចការរបស់ព្រះដ៏មានគ្រប់ព្រះចេស្ដាមក ខ្ញុំដឹងថា ក្នុងនាមជាភាវៈដែលព្រះបានបង្កើត ខ្ញុំគួរតែបំពេញភារកិច្ចរបស់ខ្ញុំ ប៉ុន្តែខ្ញុំប្រឹងធ្វើការពេញមួយថ្ងៃ ហើយចំណាយពេលវេលា និងកម្លាំងយ៉ាងច្រើន ដើម្បីឱ្យអ្នកដទៃកោតសរសើរ និងច្រណែនខ្ញុំ ហើយដើម្បីរកលុយបានកាន់តែច្រើន និងមានជីវភាពកាន់តែធូរធារ។ ខ្ញុំមិនបានបំពេញភារកិច្ចរបស់ខ្ញុំឱ្យអស់ពីចិត្តទាល់តែសោះ។ ពេលចេញពីធ្វើការ នៅពេលល្ងាច ដែលជាពេលខ្ញុំគួរតែចំណាយទៅលើភារកិច្ចរបស់ខ្ញុំ ខ្ញុំបែរជាគិតតែពីរបៀបរកលុយឱ្យបានច្រើនទៅវិញ ខ្ញុំគ្មានចិត្តចង់ផ្សាយដំណឹងល្អ ឬបំពេញភារកិច្ចរបស់ខ្ញុំបន្តិចសោះឡើយ។ ខ្ញុំគិតថា ដរាបណាខ្ញុំនៅតែបំពេញភារកិច្ច គឺវាគ្រប់គ្រាន់ហើយ ហើយខ្ញុំមិនខ្វល់ទាល់តែសោះថា តើភារកិច្ចរបស់ខ្ញុំទទួលបានលទ្ធផលឬអត់នោះទេ។ ខ្ញុំឃើញថា ខ្ញុំពិតជាគ្មានការគោរពកោតខ្លាចទាល់តែសោះនៅក្នុងភារកិច្ចរបស់ខ្ញុំ។ ខ្ញុំជឿលើព្រះជាម្ចាស់មែន ប៉ុន្តែខ្ញុំមិនអាចដើរតាមទ្រង់យ៉ាងពិតប្រាកដបានទេ ដោយនៅតែជ្រើសរើសរបស់ខាងលោកីយ៍ ហើយដើរតាមផ្លូវរបស់អ្នកមិនជឿដដែល។ ដោយសារព្រះជាម្ចាស់នៅតែផ្ដល់ឱកាសឱ្យខ្ញុំបំពេញភារកិច្ច ខ្ញុំគួរតែចាប់យក និងឱ្យតម្លៃចំពោះវា ហើយផ្ដោតពេលវេលា និងកម្លាំងរបស់ខ្ញុំ ទៅលើការដេញតាមសេចក្ដីពិត និងការបំពេញភារកិច្ចរបស់ខ្ញុំ។ នេះហើយជារឿងដែលមានតម្លៃ និងមានន័យបំផុត។ ចាប់ពីពេលនោះមក ខ្ញុំចាប់ផ្ដើមចូលរួមការជួបជុំយ៉ាងសកម្ម ហើយលែងបណ្ដោយឱ្យភាពរវល់នឹងការងារ មករារាំងភារកិច្ចរបស់ខ្ញុំទៀតហើយ។ កាលពីមុន ខ្ញុំតែងតែធ្វើការថែមម៉ោងបន្ទាប់ពីមកដល់ផ្ទះវិញ ថែមទាំងទទួលទូរសព្ទការងារនៅម៉ោង ១១ យប់ទៀតផង ប៉ុន្តែឥឡូវនេះ ខ្ញុំលែងទទួលទូរសព្ទការងារ ឬឆែកមើលសារបន្ទាប់ពីម៉ោង ៨ យប់ទៀតហើយ។ ម្យ៉ាងទៀត ខ្ញុំធ្លាប់តែកម្រអធិដ្ឋាន ហើយមិនសូវបានចំណាយពេលខាងវិញ្ញាណជាប្រចាំទេ ប៉ុន្តែឥឡូវនេះ ខ្ញុំក្រោកពីព្រលឹម ដើម្បីអានព្រះបន្ទូលរបស់ព្រះជាម្ចាស់ ស្ដាប់ទំនុកបរិសុទ្ធ និងមើលវីដេអូទីបន្ទាល់តាមរយៈបទពិសោធន៍ផ្សេងៗ។ នៅព្រឹកថ្ងៃសម្រាករបស់ខ្ញុំ ខ្ញុំបានអញ្ជើញអ្នកដែលអាចទទួលយកដំណឹងល្អ មកចូលរួមការជួបជុំ ហើយនៅពេលរសៀល ខ្ញុំក៏ជួបជុំជាមួយពួកគេ។ ខ្ញុំថែមទាំងឆ្លៀតពេលសម្រាកពីការងារ ដើម្បីប្រញាប់បំពេញភារកិច្ចរបស់ខ្ញុំទៀតផង។ ពេលអនុវត្តបែបនេះ ចិត្តរបស់ខ្ញុំមានអារម្មណ៍សុខសាន្ត និងអំណរ។

មិនយូរប៉ុន្មាន មានមិត្តម្នាក់បានបបួលខ្ញុំឱ្យចូលរួមការវិនិយោគមួយ ដោយសន្យាថា ការចូលរួមវិនិយោគនេះ នឹងធ្វើឱ្យខ្ញុំរកលុយបានយ៉ាងច្រើន ហើយខ្ញុំមិនត្រឹមតែអាចទិញឡានបានទេ ខ្ញុំក៏អាចសង់ផ្ទះ និងថែមទាំងអាចធ្វើដំណើរទៅក្រៅប្រទេសបានទៀតផង។ ទាំងនេះសុទ្ធតែជាក្ដីស្រមៃរបស់ខ្ញុំ! ខ្ញុំបានគិតក្នុងចិត្តថា៖ «ការវិនិយោគ គ្រាន់តែដាក់លុយចូលទៅ ហើយវានឹងមានប្រាក់ចំណេញរៀងរាល់ខែ ដូច្នេះ វានឹងមិនប៉ះពាល់ដល់ភារកិច្ចរបស់ខ្ញុំទេ»។ ដូច្នេះ ខ្ញុំ និងបងស្រីរបស់ខ្ញុំ បានចំណាយប្រាក់ ៥ សែនប៉េសូ ដើម្បីចូលរួមការវិនិយោគនោះ។ យើងទទួលបានប្រាក់ចំណេញសម្រាប់រយៈពេលពីរខែដំបូង បន្ទាប់ពីបានវិនិយោគ ប៉ុន្តែនៅខែទីបី ពួកគេបានឈប់បើកប្រាក់ចំណេញឱ្យ ដូច្នេះ យើងក៏បានទាមទារលុយយើងមកវិញ ប៉ុន្តែពួកគេចេះតែរកលេស ហើយបដិសេធមិនព្រមសង។ ខ្ញុំខឹងយ៉ាងខ្លាំង។ ខ្ញុំចង់បានប្រាក់ដើមមកវិញ ប៉ុន្តែទោះបីជាខ្ញុំខិតខំយ៉ាងណាក៏ដោយ ក៏ខ្ញុំមិនអាចយកវាមកវិញបានដែរ។ ខ្ញុំពិតជាពិបាកចិត្តណាស់ ព្រោះនេះជាលុយដែលខ្ញុំបានសន្សំទុក ដើម្បីផ្ញើទៅស្រុកកំណើតសម្រាប់សង់ផ្ទះ។ ខ្ញុំគ្រាន់តែចង់ប្រញាប់រកវិធី ដើម្បីរកលុយដែលខ្ញុំបានខាតបង់ក្នុងការវិនិយោគនោះមកវិញប៉ុណ្ណោះ។ ដូច្នេះ ខ្ញុំក៏ប្រឹងប្រែងធ្វើការកាន់តែខ្លាំង ដោយតែងតែធ្វើការថែមម៉ោង។ ប៉ុន្តែប្រាក់ខែរបស់ខ្ញុំត្រូវបានពន្យារពេល ដោយសារតែការរៀបចំរចនាសម្ព័ន្ធក្រុមហ៊ុនឡើងវិញ។ ពេលនោះ ខ្ញុំសល់លុយមិនសូវច្រើនប៉ុន្មានទេ ហើយសូម្បីតែការបង់ថ្លៃឈ្នួលផ្ទះ ឬទិញម្ហូបអាហារ ក៏ក្លាយជាបញ្ហាដែរ។ រឿងទាំងនេះបានដក់ជាប់ពេញក្នុងចិត្តរបស់ខ្ញុំ ហើយម្ដងនេះ ខ្ញុំបានក្លាយជាអសកម្ម និងបំពេញភារកិច្ចឱ្យតែរួចពីដៃម្ដងទៀត។ ខ្ញុំគ្រាន់តែអញ្ជើញអ្នកដែលអាចទទួលយកដំណឹងល្អ មកចូលរួមការជួបជុំប៉ុណ្ណោះ ប៉ុន្តែខ្ញុំមិនបានស្វែងយល់ ឬដោះស្រាយបញ្ហារបស់ពួកគេឱ្យបានពិតប្រាកដឡើយ។ ខ្ញុំបានដឹងថា បើខ្ញុំនៅតែបន្តបែបនេះទៀត សភាពរបស់ខ្ញុំនឹងកាន់តែដុនដាបទៅៗ ហើយទីបំផុត ខ្ញុំអាចនឹងបាត់បង់កិច្ចការនៃព្រះវិញ្ញាណបរិសុទ្ធ ហើយត្រូវបានព្រះជាម្ចាស់បោះបង់ចោលមិនខាន។ ដូច្នេះ ខ្ញុំបានអធិដ្ឋានទៅព្រះជាម្ចាស់ថា៖ «ឱព្រះជាម្ចាស់អើយ ក្នុងរយៈពេលបីខែកន្លងមកនេះ ទូលបង្គំបានផ្តល់អាទិភាពដល់ការងារផ្ទាល់ខ្លួន ជាងភារកិច្ចរបស់ទូលបង្គំ។ ចិត្តរបស់ទូលបង្គំខ្វល់តែពីរឿងរកលុយឱ្យបានច្រើនជាងមុន និងយកប្រាក់វិនិយោគនោះមកវិញប៉ុណ្ណោះ។ ឱព្រះជាម្ចាស់អើយ សូមកុំបោះបង់ទូលបង្គំចោលឱ្យសោះ។ សូមបំភ្លឺ និងណែនាំទូលបង្គំឱ្យត្រឡប់មកក្បែរទ្រង់វិញ និងត្រឡប់មកដើរលើផ្លូវត្រូវវិញផង។ ទូលបង្គំចង់លះបង់ចោលនូវរឿងទាំងឡាយណាដែលរំខានដល់ចិត្តទូលបង្គំ ហើយទាញទូលបង្គំឱ្យឆ្ងាយពីទ្រង់»។

បន្ទាប់ពីនោះមក ខ្ញុំបានអានព្រះបន្ទូលរបស់ព្រះដ៏មានគ្រប់ព្រះចេស្ដាមួយវគ្គ ដែលពិតជាបានជួយខ្ញុំយ៉ាងច្រើន។ ព្រះដ៏មានគ្រប់ព្រះចេស្ដាមានបន្ទូលថា៖ «វាសនារបស់មនុស្សត្រូវគ្រប់គ្រងនៅក្នុងព្រះហស្ដរបស់ព្រះជាម្ចាស់។ អ្នកមិនមានសមត្ថភាពគ្រប់គ្រងលើខ្លួនឯងឡើយ៖ បើទោះបីជាមនុស្សតែងតែមានការប្រញាប់ប្រញាល់ និងរវល់នឹងរឿងផ្សេងៗរបស់ខ្លួនឯងក៏ដោយ ក៏គេនៅតែគ្មានសមត្ថភាពនៅក្នុងការគ្រប់គ្រងខ្លួនឯងដដែល។ ប្រសិនបើអ្នកអាចស្គាល់ពីក្ដីសង្ឃឹមទៅអនាគតរបស់ខ្លួនឯង ប្រសិនបើអ្នកអាចគ្រប់គ្រងលើវាសនារបស់ខ្លួនឯងបាន តើអ្នកនៅតែជាសត្តនិករដែលបានបង្កើតមកទៀតឬអី? និយាយឱ្យខ្លី មិនថាព្រះជាម្ចាស់បំពេញកិច្ចការដោយបែបណានោះទេគ្រប់កិច្ចការទាំងអស់របស់ទ្រង់ គឺសុទ្ធតែដើម្បីជាប្រយោជន៍ដល់មនុស្ស។ ឧទាហរណ៍ ស្ថានសួគ៌ និងផែនដី និងរបស់សព្វសារពើទាំងអស់ដែលព្រះជាម្ចាស់បានបង្កើតមកដើម្បីបម្រើដល់មនុស្ស៖ ព្រះចន្ទ ព្រះអាទិត្យ និងដួងតារា ដែលទ្រង់បានបង្កើតមកសម្រាប់មនុស្ស សត្វ និងរុក្ខជាតិ រដូវផ្ការីក រដូវក្ដៅ រដូវលំហើយ និងរដូវរងា ព្រមទាំងអ្វីៗផ្សេងទៀត ពោលគឺទាំងអស់នេះសុទ្ធតែត្រូវបានបង្កើតឡើងសម្រាប់អត្ថិភាពរបស់មនុស្ស។ ដូច្នេះហើយ មិនថាព្រះជាម្ចាស់ដាក់ទោស និងជំនុំជម្រះមនុស្សដោយបែបណានោះទេ អ្វីទាំងអស់នេះ គឺសុទ្ធតែដើម្បីជាជាប្រយោជន៍ដល់សេចក្ដីសង្គ្រោះរបស់មនុស្ស។ បើទោះបីជាទ្រង់ដកយកក្ដីសង្ឃឹមខាងសាច់ឈាមរបស់គេក៏ពិតមែន នោះក៏ដើម្បីតែការបន្សុទ្ធមនុស្សតែប៉ុណ្ណោះ ហើយការបន្សុទ្ធមនុស្សនេះ គឺធ្វើឡើងដើម្បីឱ្យមនុស្សអាចរួចផុតពីការស្លាប់បាន។ ទិសដៅរបស់មនុស្សស្ថិតក្នុងព្រះហស្ដរបស់ព្រះអាទិករ ដូច្នេះ តើមនុស្សអាចគ្រប់គ្រងខ្លួនឯងបានដោយរបៀបណាទៅ?» («ការស្ដារជីវិតធម្មតារបស់មនុស្សឡើងវិញ និងការនាំមនុស្សទៅកាន់គោលដៅដ៏អស្ចារ្យមួយ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា ជោគវាសនារបស់មនុស្សគឺស្ថិតនៅក្នុងព្រះហស្តរបស់ព្រះជាម្ចាស់ ហើយមនុស្សមិនអាចផ្លាស់ប្តូរជោគវាសនារបស់ខ្លួនបានទេ។ ទោះបីជាមនុស្សខិតខំធ្វើការខ្លាំងប៉ុណ្ណា ដើម្បីសម្រេចគោលដៅរបស់ខ្លួនក៏ដោយ ឬប្រាថ្នាចង់បានជីវិតដ៏ស្រស់បំព្រង និងមានភាពសុខស្រួលខ្លាំងប៉ុណ្ណាក៏ដោយ ថាតើពួកគេអាចសម្រេចវាបានឬអត់នោះ គឺមិនមែនពួកគេជាអ្នកកំណត់នោះទេ។ ដូចជាករណីរបស់ខ្ញុំអ៊ីចឹង ខ្ញុំចង់ប្តូរការងារ និងវិនិយោគ ដើម្បីរកលុយឱ្យបានច្រើន និងសម្រេចក្ដីស្រមៃរបស់ខ្ញុំ និងដើម្បីមានអនាគតដ៏ភ្លឺស្វាង។ ប៉ុន្តែ ខ្ញុំមិនត្រឹមតែមិនអាចរកលុយបានច្រើនជាងមុនទេ ផ្ទុយទៅវិញ ការវិនិយោគរបស់ខ្ញុំបែរជាបរាជ័យ ហើយខាតបង់ប្រាក់យ៉ាងច្រើន រហូតដល់ចុងក្រោយខ្ញុំក៏បាត់បង់ទាំងពេលវេលា និងកម្លាំងកាយចិត្តទៀតផង។ ខ្ញុំមិនបានបំពេញភារកិច្ចរបស់ខ្ញុំទេ ហើយជីវិតរបស់ខ្ញុំកាន់តែដុនដាបជាងមុនទៅទៀត។ រឿងនេះធ្វើឱ្យខ្ញុំយល់ថា មិនថាមនុស្សម្នាក់មាន ឬក្រ គឺសុទ្ធតែត្រូវបានព្រះជាម្ចាស់ កំណត់ទុកជាមុនតាំងពីមុនពួកគេកើតទៅទៀត។ ប្រសិនបើព្រះជាម្ចាស់បានកំណត់ទុកជាមុនថា ភាពមានបានមិនមែនជាជោគវាសនារបស់ខ្ញុំទេនោះ ទោះបីជាខ្ញុំប្រឹងប្រែងធ្វើការរកលុយខ្លាំងប៉ុណ្ណាក៏ដោយ ក៏ទីបំផុតខ្ញុំនឹងបានត្រឹមតែបរាជ័យប៉ុណ្ណោះ។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត ហើយកាន់តែយល់ច្បាស់អំពីបញ្ហារបស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «“លុយអាចប្រើខ្មោចឱ្យកិនម្សៅបាន” គឺជាទស្សនវិជ្ជារបស់សាតាំង។ វារីករាលដាលយ៉ាងខ្លាំងនៅក្នុងចំណោមមនុស្ស និងក្នុងគ្រប់សង្គមជាតិទាំងអស់។ អ្នកអាចនិយាយបានថា នេះគឺជានិន្នាការមួយ។ នេះគឺដោយសារតែទស្សនវិជ្ជានេះត្រូវបានគេបណ្ដុះគំនិតនៅក្នុងដួងចិត្តរបស់មនុស្សម្នាក់ៗដែលពីដើមដំបូងឡើយ មនុស្សនេះមិនបានទទួលយកភាសិតនេះទេ ប៉ុន្តែបន្ទាប់មក ក៏ព្រមទទួលយកដោយស្ងាត់ស្ងៀម នៅពេលដែលពួកគេចាប់ផ្ដើមមានពិសោធជាមួយជីវិតជាក់ស្ដែង ហើយចាប់ផ្ដើមមានអារម្មណ៍ថា ពាក្យទាំងនេះពិតជាត្រឹមត្រូវមែន។ តើនេះមិនមែនជាដំណើរការនៃការធ្វើឱ្យមនុស្សពុករលួយរបស់សាតាំងទេឬអី? ប្រហែលមនុស្សមិនមានកម្រិតនៃការយល់ដឹងអំពីព្រះបន្ទូលនេះដូចគ្នានោះទេ ប៉ុន្តែមនុស្សគ្រប់គ្នាមានកម្រិតនៃការបកស្រាយ និងកម្រិតនៃការទទួលស្គាល់ភាសិតនេះខុសៗគ្នា ផ្អែកលើរឿងរ៉ាវដែលបានកើតឡើងជុំវិញខ្លួនពួកគេ និងផ្អែកលើបទពិសោធរបស់ពួកគេផ្ទាល់។ តើរឿងមិនបែបនេះទេឬអី? មិនថាមនុស្សម្នាក់មានបទពិសោធន៍ច្រើនប៉ុនណាពាក់ព័ន្ធពាក្យភាសិតនេះឡើយ តើវាអាចមានផលអវិជ្ជមានអ្វីខ្លះទៅលើចិត្តរបស់មនុស្សណាម្នាក់? រឿងខ្លះត្រូវបានបើកសម្ដែងតាមរយៈនិស្ស័យរបស់មនុស្សនៅក្នុងលោកីយ៍នេះ រួមទាំងអ្នករាល់គ្នាគ្រប់ៗរូបផងដែរ។ តើនេះវាជាអ្វីទៅ? នេះជាការថ្វាយបង្គំលុយ។ តើវាពិបាកនឹងដកចេញពីដួងចិត្តរបស់មនុស្សម្នាក់មែនទេ? ពិតជាពិបាកណាស់! ហាក់ដូចជាការដែលសាតាំងធ្វើឱ្យមនុស្សពុករលួយនោះ ជ្រាលជ្រៅខ្លាំងណាស់! សាតាំងប្រើលុយដើម្បីអន្ទងចិត្តមនុស្ស និងធ្វើឱ្យពួកគេទាំងអស់ពុករលួយ ធ្លាក់ខ្លួនទៅក្នុងការថ្វាយបង្គំលុយ និងសម្ភារៈ។ ហើយការថ្វាយបង្គំលុយនេះ សម្ដែងចេញតាមរយៈឥរិយាបថរបស់មនុស្សយ៉ាងដូចម្តេច? តើអ្នករាល់គ្នាមិនគិតថា នៅក្នុងពិភពលោកនេះ អ្នកមិនអាចរស់បានឡើយ បើគ្មានលុយ ហើយថាអ្នកមិនអាចរស់នៅបានសូម្បីតែមួយថ្ងៃ បើគ្មានវាទេឬអី? ចំនួនលុយដែលមនុស្សមាន កំណត់ថាតើឋានៈរបស់ពួកគេខ្ពស់កម្រិតណា និងថាតើពួកគេថ្លៃថ្នូរកម្រិតណា។ អ្នកក្រមិនមានអារម្មណ៍ថាពួកគេអាចងើបមុខមាត់បានឡើយ ចំណែកឯអ្នកមានវិញ មានឋានៈខ្ពស់ ងើបមុខមាត់ ហើយអាចនិយាយដោយសំឡេងខ្លាំងៗ និងរស់នៅដោយភាពក្រអឺតក្រទម និងតាមអំពើចិត្ត។ តើពាក្យភាសិត និងនិន្នាការនេះ នាំអ្វីខ្លះដល់មនុស្ស? តើវាមិនមែនជាការពិតទេឬអី ដែលមនុស្សជាច្រើនសុខចិត្តលះបង់គ្រប់យ៉ាង ដើម្បីលុយនោះ? តើមិនមែនមានមនុស្សជាច្រើនដែលបាត់បង់សេចក្តីថ្លៃថ្នូរ និងភាពសុចរិតរបស់ខ្លួនដោយសារតែដេញតាមលុយកាក់កាន់តែច្រើនទេឬអី? តើមិនមែនមានមនុស្សជាច្រើនដែលបាត់បង់ឱកាសក្នុងការបំពេញភារកិច្ចរបស់ខ្លួន និងដើរតាមព្រះជាម្ចាស់ដើម្បីតែប្រាក់នេះទេឬអី? តើការបាត់បង់ឱកាសដើម្បីទទួលបានសេចក្ដីពិត និងត្រូវបានសង្រ្គោះ មិនមែនជាការបាត់បង់ដ៏ធំធេងបំផុតសម្រាប់មនុស្សទេឬអី? គ្រាន់តែប្រើប្រាស់វិធីសាស្ត្រនេះ និងពាក្យភាសិតនេះ សាតាំងបានធ្វើឱ្យមនុស្សពុករលួយដល់កម្រិតនេះ។ តើបំណងចិត្តរបស់សាតាំង មិនមែនពិសពុលទេឬអី? តើនេះមិនមែនជាកលល្បិចព្យាបាទទេឬអី?» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ V» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា «លុយអាចបង្វិលពិភពលោកបាន» គឺជាទស្សនៈវិជ្ជារបស់សាតាំង។ ដំបូងឡើយ ខ្ញុំគ្មានការយល់ដឹងក្នុងការវែកញែកអំពីពាក្យនេះទេ ហើយខ្ញុំគ្រាន់តែដឹងថា បើគ្មានលុយទេ មនុស្សមិនអាចមានជីវភាពល្អប្រសើរ ឬទទួលបានអ្វីដែលខ្លួនចង់បានឡើយ។ ឥឡូវនេះ ពេលគិតដល់រឿងនេះ វាពិតជាវិធីសាស្ត្រដែលសាតាំងប្រើ ដើម្បីធ្វើឱ្យមនុស្សពុករលួយមែន។ សាតាំងធ្វើឱ្យមនុស្សពុករលួយ និងល្បួងមនុស្សតាមរយៈលុយកាក់ ដោយធ្វើឱ្យពួកគេជឿថា មានតែលុយទេទើបធ្វើឱ្យគេទទួលបានការគោរព អាចមានកន្លែងឈរជើងក្នុងសង្គម និងមានគេកោតសរសើរ។ ខ្ញុំបានរស់នៅតាមទស្សនៈវិជ្ជារបស់សាតាំងទាំងនេះ ហើយខ្ញុំពោរពេញដោយសេចក្ដីស្រេកឃ្លានចង់តែរកលុយ។ ខ្ញុំមិនស្កប់ស្កល់នឹងប្រាក់ចំណូលថេរប្រចាំខែទេ ដូច្នេះខ្ញុំក៏បានទៅវិនិយោគ។ ខ្ញុំគិតថា តាមរយៈវិធីនេះ ខ្ញុំអាចរកលុយបានកាន់តែច្រើន និងសម្រេចក្ដីស្រមៃរបស់ខ្ញុំបាន គឺសង់ផ្ទះ ដើរលេងជាមួយគ្រួសារ និងរស់នៅក្នុងជីវិតមួយដែលអ្នកដទៃគោរព និងកោតសរសើរ។ ដើម្បីដេញតាមលុយកាក់ និងភាពសម្បូរសប្បាយខាងសម្ភារៈ ខ្ញុំចេះតែទុកភារកិច្ចរបស់ខ្ញុំមួយឡែក ហើយចិត្តរបស់ខ្ញុំបានរសាត់កាន់តែឆ្ងាយទៅៗពីព្រះជាម្ចាស់។ ខ្ញុំបានរស់នៅក្នុងសេចក្ដីងងឹត ហើយខ្ញុំមិនអាចទទួលអារម្មណ៍ពីកិច្ចការនៃព្រះវិញ្ញាណបរិសុទ្ធបានឡើយ។ ពេលនេះ ខ្ញុំបានឃើញយ៉ាងច្បាស់ពីឧបាយកល និងការឃុបឃិតរបស់សាតាំង ពោលគឺ វាចង់ទាក់មនុស្សឱ្យជាប់ក្នុងអន្ទាក់នៃលុយកាក់ ធ្វើឱ្យចិត្តរបស់ពួកគេវង្វេងចេញពីព្រះជាម្ចាស់ ហើយក្បត់ទ្រង់ រហូតដល់ទីបំផុត ពួកគេត្រូវធ្លាក់ទៅក្នុងនរកជាមួយវា។ ខ្ញុំក៏បានឃើញដែរថា អ្នកមានទ្រព្យសម្បត្ដិជាច្រើន ទោះបីជាពួកគេរស់នៅក្នុងជីវិតដ៏ហ៊ឺហា និងអាចទិញអ្វីៗដែលពួកគេចង់បាន ដូចជាផ្ទះដ៏ស្រស់ស្អាត ឡានទំនើបៗ និងអ្វីៗផ្សេងទៀត ដែលមើលទៅហាក់ដូចជារស់នៅដោយគ្មានក្ដីខ្វល់ខ្វាយក៏ដោយ ក៏ពួកគេមិនមានសេចក្ដីសុខយ៉ាងពិតប្រាកដនោះទេ។ អ្នកខ្លះស្លាប់ដោយសារជំងឺធ្ងន់ធ្ងរ ដែលបណ្ដាលមកពីការសេពគ្រឿងស្រវឹង និងគ្រឿងញៀនក្នុងរយៈពេលយូរ ហើយទោះជាមានទ្រព្យសម្បត្តិ ឬឋានៈខ្ពស់ប៉ុណ្ណា ក៏មិនអាចសង្គ្រោះជីវិតរបស់ពួកគេបានដែរ។ អ្នកខ្លះទៀតចំណាយពេលជាច្រើនឆ្នាំខិតខំកសាងអាជីវកម្មរបស់ពួកគេ ប៉ុន្តែទីបំផុតនៅតែក្ស័យធន ហើយធ្លាក់ខ្លួនជំពាក់បំណុលគេយ៉ាងច្រើនវណ្ឌក។ មនុស្សមួយចំនួនមិនអាចទ្រាំទ្រនឹងសម្ពាធបាន ក៏ធ្លាក់ខ្លួនបាក់ទឹកចិត្តរយៈពេលយូរ ហើយទីបំផុតក៏ធ្វើអត្តឃាត។ មានឧទាហរណ៍បែបនេះជាច្រើនរាប់មិនអស់។ សាតាំងប្រើប្រាស់លុយកាក់ និងជីវិតដ៏ហ៊ឺហា ដើម្បីល្បួងមនុស្ស ធ្វើឱ្យមនុស្សរស់នៅក្នុងជីវិតដែលកាន់តែគ្មានន័យ អាក្រក់ និងថោកទាប។ ពេលមើលធ្លុះពីរឿងនេះ ខ្ញុំលែងគិតពីវិធីយកប្រាក់វិនិយោគរបស់ខ្ញុំមកវិញទៀតហើយ ហើយខ្ញុំព្រមចុះចូលនឹងអធិបតេយ្យភាព និងការរៀបចំរបស់ព្រះជាម្ចាស់ ព្រមទាំងដាក់ចិត្តដាក់កាយលើភារកិច្ចរបស់ខ្ញុំ។

នៅថ្ងៃទី២ ខែមករា ឆ្នាំ២០២៤ ក្រុមហ៊ុនរបស់យើងបានផ្លាស់ប្ដូរអ្នកគ្រប់គ្រងថ្មី ហើយបន្ទុកការងាររបស់ខ្ញុំក៏កើនឡើង។ ក្រៅពីការងារស្នូលរបស់ខ្ញុំ ខ្ញុំក៏បានក្លាយជាជំនួយការផ្ទាល់របស់គាត់ផងដែរ។ រឿងនេះធ្វើឱ្យខ្ញុំកាន់តែរវល់ជាងមុនទៅទៀត ហើយខ្ញុំត្រូវរង់ចាំទទួលការងារស្ទើរតែ ២៤ ម៉ោងលើ ២៤ ម៉ោងជារៀងរាល់ថ្ងៃពេញមួយសប្ដាហ៍។ ប៉ុន្តែលើកនេះ ខ្ញុំប្រាប់ខ្លួនឯងថា ទោះមានរឿងអ្វីកើតឡើងក៏ដោយ ក៏ខ្ញុំមិនអាចបណ្ដោយឱ្យរឿងនេះប៉ះពាល់ដល់ភារកិច្ចរបស់ខ្ញុំបានឡើយ។ ក្រោយមក អ្នកមើលការខុសត្រូវពួកជំនុំម្នាក់បានសួរខ្ញុំថា តើខ្ញុំស្ម័គ្រចិត្តទទួលការបណ្ដុះបណ្ដាល ដើម្បីផ្សាយដំណឹងល្អ និងធ្វើបន្ទាល់ឬអត់ ហើយខ្ញុំក៏យល់ព្រម។ ខ្ញុំពិតជាមានអំណរយ៉ាងខ្លាំង ហើយខ្ញុំមានអារម្មណ៍ថា នេះគឺជាឱកាសដែលព្រះជាម្ចាស់បានប្រទានមកឱ្យខ្ញុំ។ ខ្ញុំបានជឿលើព្រះជាម្ចាស់យូរណាស់មកហើយ ប៉ុន្តែខ្ញុំតែងតែដេញតាមលុយកាក់ ហើយខ្ញុំមិនបានបំពេញភារកិច្ចរបស់ខ្ញុំបានល្អសោះ ដូច្នេះលើកនេះ ខ្ញុំពិតជានឹងឱ្យតម្លៃលើឱកាសមួយនេះមិនខាន។ ចាប់ពីពេលនោះមក ខ្ញុំបានលះបង់ពេលវេលាកាន់តែច្រើនក្នុងការផ្សាយដំណឹងល្អ។ ប៉ុន្តែ ការងាររបស់ខ្ញុំចេះតែតែរវល់ទៅៗ ហើយខ្ញុំមិនអាចឈប់បានទេ សូម្បីតែបន្ទាប់ពីត្រឡប់មកពីធ្វើការនៅពេលយប់ក៏ដោយ។ អ្នកគ្រប់គ្រងរបស់ខ្ញុំថែមទាំងឧស្សាហ៍ទូរសព្ទ ឬផ្ញើសារមកខ្ញុំទៀតផង។ ពេលខ្លះ នៅពេលដែលខ្ញុំកំពុងប្រកបគ្នាជាមួយអ្នកដែលអាចទទួលយកដំណឹងល្អ អ្នកគ្រប់គ្រង ឬមិត្តរួមការងាររបស់ខ្ញុំបានទូរសព្ទមកខ្ញុំ ដែលរារាំងខ្ញុំមិនឱ្យស្ងប់ចិត្តបាន។ ប៉ុន្តែខ្ញុំមិនចង់បាត់បង់ឱកាសក្នុងការបំពេញភារកិច្ចរបស់ខ្ញុំម្ដងទៀតទេ ដូច្នេះ ខ្ញុំបានអធិដ្ឋានសុំឱ្យព្រះជាម្ចាស់ណែនាំខ្ញុំ និងផ្តល់កម្លាំងឱ្យខ្ញុំ ដើម្បីរើបម្រះឱ្យរួចពីចំណងរបស់សាតាំង។ ខ្ញុំនឹកឃើញដល់ព្រះបន្ទូលរបស់ព្រះអម្ចាស់យេស៊ូវថា៖ «តើមនុស្សម្នាក់នឹងបានផលចំណេញអ្វី ប្រសិនបើគាត់ទទួលបានពិភពលោកទាំងមូល ហើយបាត់បង់ព្រលឹងរបស់ខ្លួននោះ? ឬថាតើមនុស្សត្រូវផ្ដល់អ្វីដើម្បីដោះដូរព្រលឹងរបស់ខ្លួន?» (ម៉ាថាយ ១៦:២៦)។ តាមរយៈព្រះបន្ទូលរបស់ព្រះអម្ចាស់ ខ្ញុំបានយល់ថា ទោះបីជាខ្ញុំទទួលបានទ្រព្យសម្បត្តិយ៉ាងច្រើនសន្ធឹកសន្ធាប់ ព្រមទាំងទទួលបានកេរ្តិ៍ឈ្មោះ និងឋានៈក៏ដោយ ប្រសិនបើខ្ញុំគ្មានការថែរក្សាពីព្រះជាម្ចាស់ ហើយមិនទទួលបានសេចក្ដីពិត និងជីវិតទេនោះ ទីបំផុត លទ្ធផលរបស់ខ្ញុំនឹងនៅតែជាសេចក្ដីវិនាសដដែល។ នៅក្នុងពិភពលោកនេះ អ្នកមានជាច្រើនមានទ្រព្យសម្បត្តិហូរហៀរ ប៉ុន្តែនៅពេលដែលភយន្តរាយកើតឡើង លុយរបស់ពួកគេនឹងមិនអាចសង្គ្រោះពួកគេបានទាល់តែសោះ ហើយពួកគេនៅតែត្រូវវិនាស ប្រសិនបើវាជាជោគវាសនារបស់ពួកគេ។ លុយកាក់ និងឋានៈ គឺគ្មានប្រយោជន៍អ្វីឡើយ នៅចំពោះមុខភយន្តរាយ។ បន្ទាប់មក ខ្ញុំបានអានព្រះបន្ទូលរបស់ព្រះដ៏មានគ្រប់ព្រះចេស្ដាមួយវគ្គ ហើយរំជួលចិត្តយ៉ាងខ្លាំង។ ព្រះដ៏មានគ្រប់ព្រះចេស្ដាមានបន្ទូលថា៖ «វិធីដ៏សាមញ្ញបំផុតដើម្បីរំដោះខ្លួនចេញពីសភាពនេះ គឺត្រូវលាឈប់ពីរបៀបរស់នៅពីមុន លាឈប់ពីគោលដៅជីវិតពីមុន ធ្វើការសង្ខេប និងវែកញែកទៅលើរបៀបរស់នៅពីមុន ទស្សនៈជីវិតពីមុន ការដេញតាមពីមុន បំណងប្រាថ្នា និងមហិច្ឆតាពីមុនរបស់ខ្លួន ហើយបន្ទាប់មក ធ្វើការប្រៀបធៀបអ្វីៗទាំងនេះជាមួយបំណងព្រះហឫទ័យ និងសេចក្ដីតម្រូវរបស់ព្រះជាម្ចាស់សម្រាប់មនុស្ស ហើយមើលថាតើមានចំណុចណាខ្លះដែលស្របគ្នានឹងបំណងព្រះហឫទ័យរបស់ព្រះជាម្ចាស់ ថាតើមានចំណុចណាខ្លះដែលស្របទៅតាមសេចក្ដីតម្រូវរបស់ព្រះជាម្ចាស់ ថាតើមានចំណុចណាខ្លះដែលផ្ដល់នូវគុណតម្លៃដ៏ត្រឹមត្រូវនៃជីវិត ដែលនាំឱ្យគេមានការយល់ដឹងកាន់តែប្រសើរអំពីសេចក្តីពិត និងអនុញ្ញាតឱ្យគេរស់នៅដោយមានភាពជាមនុស្ស និងលក្ខណៈជាមនុស្ស។ នៅពេលដែលអ្នកអង្កេតមើលម្ដងហើយម្ដងទៀត ហើយវែកញែកយ៉ាងប្រុងប្រយ័ត្ននូវគោលដៅផ្សេងៗដែលមនុស្សដេញតាមនៅក្នុងជីវិត និងរបៀបរស់នៅផ្សេងៗរបស់ពួកគេ នោះអ្នកនឹងរកឃើញថា វាគ្មានចំណុចណាមួយដែលស្របតាមបំណងព្រះហឫទ័យដើមរបស់ព្រះអាទិករ ដែលទ្រង់បានបង្កើតមនុស្សឡើងមកនោះឡើយ។ ចំណុចទាំងអស់សុទ្ធតែទាញមនុស្សចេញពីអធិបតេយ្យភាព និងការមើលថែរបស់ព្រះអាទិករទាំងអស់។ ទាំងអស់នេះសុទ្ធតែជាអន្ទាក់ ដែលធ្វើឱ្យមនុស្សទៅជាខូចអាក្រក់ និងនាំពួកគេទៅរកស្ថាននរក។ ក្រោយពេលដែលអ្នកដឹងអំពីរឿងនេះហើយ កិច្ចការដែលអ្នកត្រូវធ្វើគឺត្រូវលះបង់ចោលទស្សនៈចាស់ៗអំពីជីវិត នៅឱ្យឆ្ងាយពីអន្ទាក់ផ្សេងៗ ហើយអនុញ្ញាតឱ្យព្រះជាម្ចាស់គ្រប់គ្រងលើជីវិតរបស់អ្នក និងធ្វើការរៀបចំសម្រាប់អ្នក ស្វែងរកតែការចុះចូលចំពោះការចាត់ចែង និងការណែនាំរបស់ព្រះជាម្ចាស់ ដោយមិនធ្វើការជ្រើសរើសដោយខ្លួនឯង និងក្លាយជាមនុស្សម្នាក់ដែលថ្វាយបង្គំព្រះជាម្ចាស់» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ III» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា ខ្ញុំគួរបោះបង់ចោលរបៀបរស់នៅចាស់របស់ខ្ញុំ ហើយរស់នៅស្របតាមបំណងព្រះហឫទ័យ និងការតម្រូវរបស់ព្រះជាម្ចាស់។ ពេលឆ្លុះបញ្ចាំងពីខ្លួនឯង ខ្ញុំបានឃើញថា ទោះបីជាខ្ញុំជឿលើព្រះជាម្ចាស់អស់ជាច្រើនឆ្នាំក៏ដោយ ដោយសារតែទស្សនៈរបស់ខ្ញុំចំពោះរឿងរ៉ាវមិនបានផ្លាស់ប្ដូរ ខ្ញុំតែងតែចង់រកលុយឱ្យបានច្រើន ហើយខ្ញុំបានដេញតាមឋានៈ និងកេរ្តិ៍ឈ្មោះ ដើម្បីឱ្យអ្នកដទៃគោរពកោតសរសើរខ្ញុំ។ ខ្ញុំតែងតែរវល់នឹងការងារ ដោយបំពេញភារកិច្ចឱ្យតែរួចពីដៃ និងដោយគ្មានបន្ទុកក្នុងចិត្តទាល់តែសោះ ហើយជាលទ្ធផល ខ្ញុំបានបាត់បង់កិច្ចការនៃព្រះវិញ្ញាណបរិសុទ្ធ ហើយរស់នៅក្នុងភាពគ្មានន័យ និងសេចក្ដីងងឹត ដោយខកខានឱកាសជាច្រើនក្នុងការអនុវត្តសេចក្ដីពិត និងបំពេញភារកិច្ចរបស់ខ្ញុំ។ ក្ដីរីករាយដែលលុយកាក់ កេរ្តិ៍ឈ្មោះ និងលាភសក្ការៈនាំមកឱ្យខ្ញុំ គឺគ្រាន់តែបណ្ដោះអាសន្នប៉ុណ្ណោះ ហើយវាមិនអាចសង្គ្រោះជីវិតរបស់ខ្ញុំបានទេ។ មានតែការដេញតាមសេចក្ដីពិតទេ ទើបខ្ញុំអាចបោះចោលនិស្ស័យពុករលួយរបស់ខ្ញុំ និងទទួលបានសេចក្ដីសង្គ្រោះ។ ក្នុងអំឡុងពេលនេះ ខ្ញុំតែងតែអធិដ្ឋាន ដោយសុំឱ្យព្រះជាម្ចាស់ណែនាំខ្ញុំឱ្យធ្វើការសម្រេចចិត្តបានត្រឹមត្រូវ។

នៅថ្ងៃទី៦ ខែកុម្ភៈ ឆ្នាំ២០២៤ ខ្ញុំបានដាក់លិខិតលាឈប់ពីការងារទៅកាន់អ្នកគ្រប់គ្រងរបស់ខ្ញុំ។ គាត់មានការភ្ញាក់ផ្អើលយ៉ាងខ្លាំង ហើយសួរខ្ញុំថាហេតុអ្វីបានជាខ្ញុំលាឈប់ ថែមទាំងនិយាយថា គាត់មិនយល់ព្រមនោះទេ។ ប៉ុន្តែខ្ញុំបាននិយាយយ៉ាងម៉ឺងម៉ាត់ថា៖ «ខ្ញុំមានរឿងសំខាន់ជាងនេះដែលត្រូវធ្វើនៅពេលល្ងាច និងនៅថ្ងៃសម្រាករបស់ខ្ញុំ ដូច្នេះ ខ្ញុំមិនអាចបន្តការងារនេះបានទៀតទេ»។ ទីបំផុត គាត់គ្មានជម្រើសអ្វីក្រៅពីយល់ព្រម និងចុះហត្ថលេខានោះទេ។ នៅថ្ងៃទី១២ ខែកុម្ភៈ ខ្ញុំបានលាឈប់ពីក្រុមហ៊ុន។ ខ្ញុំមានអារម្មណ៍ធូរស្រាលយ៉ាងខ្លាំងបន្ទាប់ពីលាឈប់ ហាក់ដូចជាបន្ទុកដ៏ធ្ងន់ត្រូវបានលើកចេញពីចិត្តរបស់ខ្ញុំអ៊ីចឹង។ ខ្ញុំពិតជាមានអារម្មណ៍អំណរ និងក្ដីសុខចេញពីក្នុងមែន។ នៅថ្ងៃទី២៨ ខែកុម្ភៈ ឆ្នាំ២០២៤ ខ្ញុំត្រូវបានគេទទួលឱ្យចូលធ្វើការងារថ្មីដែលខ្ញុំបានដាក់ពាក្យ ហើយអត្ថប្រយោជន៍គឺសមរម្យណាស់ ដោយអ្នកគ្រប់គ្រងបានសន្យាថានឹងដំឡើងប្រាក់ខែឱ្យ បន្ទាប់ពីរយៈពេលប្រាំមួយខែ។ ការងារនេះពិតជាគួរឱ្យទាក់ទាញចិត្តណាស់។ ប៉ុន្តែខ្ញុំបានគិតថា ការងារនេះនឹងរវល់ដូចការងារចាស់របស់ខ្ញុំដែរ ហើយខ្ញុំនឹងមិនអាចបំពេញភារកិច្ចរបស់ខ្ញុំបានឡើយ។ ខ្ញុំបានអធិដ្ឋានទៅព្រះជាម្ចាស់ ដើម្បីឱ្យទ្រង់ណែនាំខ្ញុំក្នុងការជ្រើសរើសដ៏ត្រឹមត្រូវ។ ខ្ញុំបាននឹកគិតដល់ព្រះបន្ទូលរបស់ព្រះជាម្ចាស់៖ «ក្នុងនាមជាមនុស្សធម្មតា និងជាមនុស្សដែលខិតខំស្រឡាញ់ព្រះជាម្ចាស់ នោះការចូលទៅក្នុងនគរព្រះ និងក្លាយជារាស្ដ្ររបស់ព្រះជាម្ចាស់ គឺជាអនាគតពិតប្រាកដរបស់អ្នករាល់គ្នា និងជាជីវិតមួយដែលមានតម្លៃខ្ពស់បំផុត និងមានសារៈសំខាន់បំផុត ហើយគ្មានអ្នកណាម្នាក់មានពរជាងអ្នករាល់គ្នាឡើយ។ ហេតុអ្វីបានជាខ្ញុំមានបន្ទូលបែបនេះ? ដ្បិតអស់អ្នកដែលមិនជឿលើព្រះជាម្ចាស់រស់នៅសម្រាប់តែសាច់ឈាម និងរស់នៅសម្រាប់សាតាំង ប៉ុន្តែសព្វថ្ងៃនេះ អ្នករាល់គ្នារស់នៅដើម្បីព្រះជាម្ចាស់ និងរស់នៅដើម្បីបំពេញតាមបំណងព្រះហឫទ័យរបស់ព្រះជាម្ចាស់។ ហេតុនេះទើបខ្ញុំមានបន្ទូលថា ជីវិតរបស់អ្នករាល់គ្នាមានសារៈសំខាន់បំផុត។ មានតែមនុស្សមួយក្រុមដែលត្រូវបានព្រះជាម្ចាស់ជ្រើសរើសនេះទេ ទើបអាចរស់នៅក្នុងជីវិតដែលមានសារៈសំខាន់បំផុតបាន៖ គ្មាននរណាម្នាក់ផ្សេងទៀតនៅលើផែនដី អាចរស់នៅក្នុងជីវិតមួយដែលមានតម្លៃ និងមានន័យបែបនេះដូចជិវិតរបស់អ្នកឡើយ» («ស្គាល់កិច្ចការថ្មីបំផុតរបស់ព្រះជាម្ចាស់ និងដើរតាមស្នាមព្រះបាទារបស់ព្រះអង្គ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា ការដេញតាមសេចក្ដីពិត និងការបំពេញភារកិច្ចរបស់ខ្លួនឱ្យបានល្អ គឺជាអ្វីដែលផ្ដល់ឱ្យជីវិតនូវតម្លៃ និងអត្ថន័យពិតប្រាកដ ហើយថានេះគឺជាអ្វីដែលខ្ញុំគួរតែដេញតាម ក្នុងនាមជាភាវៈដែលព្រះបានបង្កើត។ មានតែអ្នកដែលដេញតាម និងទទួលបានសេចក្ដីពិតប៉ុណ្ណោះ ទើបមានលក្ខណៈសម្បត្តិគ្រប់គ្រាន់ដើម្បីចូលទៅក្នុងនគររបស់ព្រះជាម្ចាស់ ហើយពួកគេគឺជាអ្នកដែលទទួលបានព្រះពរពិតប្រាកដ។ ប៉ុន្តែអ្នកដែលតែងតែដេញតាមលុយកាក់ ទ្រព្យសម្បត្តិ កេរ្តិ៍ឈ្មោះ និងលាភសក្ការៈ គឺកំពុងរស់នៅក្រោមឥទ្ធិពលរបស់សាតាំង ហើយទីបំផុត ពួកគេនឹងត្រូវបានព្រះជាម្ចាស់បោះបង់ចោល។ ប្រសិនបើខ្ញុំបោះបង់ភារកិច្ចរបស់ខ្ញុំម្ដងទៀត ដើម្បីតែការងារនោះ ខ្ញុំប្រាកដជានឹងរស់នៅក្នុងសេចក្ដីងងឹត និងភាពគ្មានន័យម្ដងទៀតមិនខាន ហើយទីបំផុត ខ្ញុំនឹងបំផ្លាញឱកាសរបស់ខ្ញុំក្នុងការទទួលបានសេចក្ដីសង្គ្រោះ។ ដូច្នេះ ខ្ញុំបានបដិសេធការងារនោះ។ តាមរបៀបនោះ ខ្ញុំអាចមានពេលច្រើនជាងមុន ដើម្បីបំពេញភារកិច្ចរបស់ខ្ញុំ។ ប្រាំមួយខែក្រោយមក ខ្ញុំបានរកឃើញការងារដែលស័ក្ដិសមមួយ។ ម៉ោងធ្វើការមិនរំខានដល់ភារកិច្ចរបស់ខ្ញុំទេ ហើយក៏គ្មានការធ្វើការលើសម៉ោងដែរ។ ទោះបីជាប្រាក់ខែទាបជាងបន្តិចមែន ប៉ុន្តែខ្ញុំមានអារម្មណ៍ស្ងប់ចិត្ត ព្រោះឥឡូវនេះខ្ញុំមានពេលបំពេញភារកិច្ចរបស់ខ្ញុំហើយ។ ពេលនេះ ខ្ញុំកំពុងបំពេញភារកិច្ចនៅក្នុងពួកជំនុំ ហើយខ្ញុំមានឱកាសផ្សាយដំណឹងល្អ និងធ្វើបន្ទាល់ពីកិច្ចការនៅគ្រាចុងក្រោយរបស់ព្រះជាម្ចាស់។ នេះពិតជារឿងដែលទទួលបានព្រះពរមែន! ខ្ញុំបានដឹងថា វាគ្រប់គ្រាន់ហើយសម្រាប់ពួកយើង ក្នុងការគ្រាន់តែបំពេញតម្រូវការមូលដ្ឋានរបស់យើង ហើយថាការបំពេញភារកិច្ចរបស់យើង និងការដេញតាមសេចក្ដីពិត ដើម្បីទទួលបានសេចក្ដីសង្គ្រោះពីព្រះជាម្ចាស់ ជារឿងដែលសំខាន់ និងមានតម្លៃបំផុត។ អរព្រះគុណព្រះជាម្ចាស់!


២០. តាមរយៈភាពស្មោះត្រង់ ខ្ញុំទទួលបានសេចក្តីសុខសាន្ត និងអំណរ

ដោយ យ៉ាង ឆេង មកពីប្រទេសចិន

ជីវភាពគ្រួសាររបស់ខ្ញុំគឺមធ្យម ឪពុកម្តាយខ្ញុំមិនមានជំនាញវិជ្ជាជីវៈអ្វីទេ ដូច្នេះពួកគាត់អាចរកស៊ីចិញ្ចឹមជីវិតបានតែពីការធ្វើស្រែចម្ការប៉ុណ្ណោះ។ មានរោងចក្រមួយនៅក្បែរភូមិ ដែលឪពុកខ្ញុំអាចរកប្រាក់បានខ្លះពីទីនោះផងដែរ។ ទោះបីជាប្រាក់ចំណូលរបស់ពួកគាត់តិចតួចក្តី ក៏វាល្មមគ្រប់គ្រាន់អាចចិញ្ចឹមគ្រួសារយើងដែលមានសមាជិកប្រាំនាក់បានដែរ។ ប៉ុន្តែ ពេលខ្ញុំទើបតែចូលអាយុដប់ពីរឆ្នាំ ខ្ញុំមិនស្កប់ស្កល់នឹងរឿងនេះទេ ហើយខ្ញុំពិតជាច្រណែននឹងជីវិតរបស់អ្នកមានខ្លាំងណាស់។ ខ្ញុំមានមិត្តល្អម្នាក់ ដែលគ្រួសារគេមានឡានដឹកទំនិញធំមួយ។ កម្រិតជីវភាពរបស់ពួកគេ គឺស្ថិតក្នុងចំណោមគ្រួសារដែលមានជីវភាពល្អជាងគេបំផុតនៅក្នុងភូមិរបស់យើង ហើយអ្នកណាក៏ច្រណែនពួកគេដែរ។ សាច់ញាតិរបស់គេ ក៏ជារឿយៗតែងតែមកពិភាក្សាជាមួយគ្រួសារនេះដែរ នៅពេលដែលពួកគេមានបញ្ហា។ ដោយឃើញរឿងទាំងនេះ ខ្ញុំបានសម្រេចចិត្តថា ពេលខ្ញុំធំឡើង ខ្ញុំត្រូវតែរកលុយឱ្យបានច្រើន ហើយរស់នៅក្នុងជីវិតដូចជាគ្រួសាររបស់គេដែរ។ បំណងប្រាថ្នានេះបានដក់ជាប់យ៉ាងជ្រៅនៅក្នុងចិត្តរបស់ខ្ញុំ។ កាលខ្ញុំនៅរៀន លទ្ធផលសិក្សារបស់ខ្ញុំមិនសូវល្អទេ ដូច្នេះក្រោយពេលរៀនចប់បឋមសិក្សា ខ្ញុំបានទៅធ្វើការនៅការដ្ឋានសំណង់ដើម្បីរកលុយ។ ខ្ញុំចាប់ផ្តើមរៀនធ្វើជាជាងឈើ នៅពេលខ្ញុំអាយុដប់ប្រាំពីរឆ្នាំ។ បន្តិចម្ដងៗ ក្រោមឥទ្ធិពលនៃមជ្ឈដ្ឋានរស់នៅក្នុងសង្គម ពាក្យថា «លុយជាអាទិភាព» និង «លុយអាចបង្វិលពិភពលោកបាន» បានក្លាយជាបាវចនារបស់ខ្ញុំ ហើយបានធ្វើឱ្យបំណងប្រាថ្នាចង់បានលុយរបស់ខ្ញុំកាន់តែខ្លាំងឡើង។

ខ្ញុំបានធ្វើការឱ្យថៅកែជាងឈើម្នាក់អស់រយៈពេលជាច្រើនឆ្នាំ តែមិនសូវរកលុយបានច្រើនទេ។ ខ្ញុំបានគិតថា «បើខ្ញុំនៅតែបន្តបែបនេះ តើពេលណាខ្ញុំនឹងអាចមានជីវភាពដែលអ្នកដទៃកោតសរសើរបាន?» ដូច្នេះ ខ្ញុំបានរកផ្លូវផ្សេង និងបានធ្វើជាថៅកែខ្លួនឯង ដោយទទួលការងារតុបតែងលម្អខាងក្នុង។ កាលពីដំបូង ដើម្បីទទួលបានការងារកាន់តែច្រើន ខ្ញុំយកតម្លៃទាបៗ ហើយទៅទិញសម្ភារៈជាមួយអតិថិជន ដោយខិតខំធ្វើការងារឱ្យបានល្អ។ នៅពេលសម្ភារៈដែលម្ចាស់ហាងលក់សម្ភារៈសំណង់ដឹកយកមកឱ្យមានគុណភាពអន់ ខ្ញុំតែងតែសុំឱ្យគាត់ប្តូរយកសម្ភារៈល្អៗមកវិញ។ អតិថិជនរបស់ខ្ញុំពិតជាអរគុណខ្លាំងណាស់ ដែលខ្ញុំបានគិតគូរដល់ពួកគេយ៉ាងដូច្នេះ។ គុណភាពការងាររបស់យើងល្អ ហើយតម្លៃរបស់ខ្ញុំក៏ទាប ដែលទទួលបានការកោតសរសើរពីអតិថិជនរបស់យើង ហើយបន្តិចម្តងៗ យើងទទួលបានការងារកាន់តែច្រើនឡើង។ ក្រោយមក ម្ចាស់ហាងលក់សម្ភារៈសំណង់ម្នាក់បានអញ្ជើញខ្ញុំទៅញ៉ាំអាហារពេលល្ងាចជាពិសេស ដើម្បីស្វែងរកម៉ូយប្រចាំបន្ថែមទៀត។ គាត់បានសួរខ្ញុំថា «តើថៅកែផ្សេងៗឱ្យលុយទឹកតែអ្នកប៉ុន្មានដែរ ពេលអ្នកទិញសម្ភារៈ?» ខ្ញុំបានសួរដោយការងឿងឆ្ងល់ថា «លុយទឹកតែអីគេ? គ្មានអ្នកណាឱ្យអ្វីខ្ញុំទេ»។ ម្ចាស់ហាងមានការភ្ញាក់ផ្អើល ហើយនិយាយថា «អ្នកឯងស្មោះត្រង់ពេកហើយ។ តើអ្នកអាចរកលុយបានប៉ុន្មានទៅ បើធ្វើការបែបនេះនោះ? តើយើងកំពុងរស់នៅក្នុងសម័យណាហើយ? អ្នកត្រូវតែរត់ឱ្យទាន់សម័យកាល! ដូចពាក្យចាស់ពោលថា 'គ្មានទ្រព្យសម្បត្តិណាដែលបានមកដោយគ្មានល្បិចកលនោះទេ'។ លុយទឹកតែគឺជារឿងធម្មតាទៅហើយ មិនថាអ្នកនៅក្នុងវិស័យអ្វីក៏ដោយ។ ជាទូទៅ អតិថិជនចំណាយប្រាក់ ១០ ០០០ ទៅ ២០ ០០០ យ័នលើសម្ភារៈ នៅពេលពួកគេជួសជុលផ្ទះ។ អ្នកអាចទទួលបានលុយទឹកតែមួយពាន់ ឬពីរពាន់ចេញពីចំនួនទឹកប្រាក់នោះ។ បើអ្នកអាចទទួលលុយបានដោយមិនបាច់ប្រឹងប្រែងអ្វីសោះ គ្រាន់តែហើបមាត់និយាយបន្តិចបន្តួចសោះហ្នឹង តើហេតុអ្វីបានជាមិនធ្វើទៅ? យកល្អបែបនេះចុះ! អ្នកនាំអតិថិជនមកឱ្យខ្ញុំ ហើយខ្ញុំសន្យាថានឹងជួយឱ្យអ្នករកប្រាក់បានរាប់ម៉ឺនយ័នបន្ថែមទៀតក្នុងមួយឆ្នាំ»។ នៅពេលខ្ញុំបានឮរឿងនេះដំបូង ខ្ញុំគិតថាវាពិតជាវិធីដ៏ល្អមួយមែនក្នុងការរកលុយ ប៉ុន្តែបន្ទាប់មកខ្ញុំគិតថា «តើនេះមិនមែនជាការបោកប្រាស់អតិថិជនទេឬ?» ខ្ញុំមានអារម្មណ៍ថាមនសិការរបស់ខ្ញុំមិនអាចទទួលយកបានទេ ដូច្នេះ ខ្ញុំបាននិយាយថា «ខ្ញុំគិតថាខ្ញុំមិនអាចធ្វើបែបនោះបានទេ។ អតិថិជនភាគច្រើនរបស់ខ្ញុំ គឺអ្នកស្គាល់គ្នាជាអ្នកណែនាំឱ្យ។ បើពួកគេដឹងថាខ្ញុំកំពុងបោកប្រាស់ពួកគេ នោះការរកស៊ីនេះនឹងត្រូវចប់មិនខាន!» ថៅកែរូបនោះបាននិយាយដោយមានទំនុកចិត្តថា «ខ្ញុំបានធ្វើបែបនេះរាប់សិបឆ្នាំមកហើយ ហើយមិនដែលមានអតិថិជនណាមករករឿងខ្ញុំទេ ដូច្នេះកុំបារម្ភអី! បើអ្នកមិនផ្លាស់ប្ដូររបៀបធ្វើការរបស់អ្នកទេ អ្នកនឹងមិនអាចរកលុយបានឡើយ។ មនុស្សតែងតែនិយាយថា 'លុយមកដល់ដៃហើយបើមិនយកមានតែមនុស្សល្ងង់'។ សាកគិតមើលទៅ តើនេះមិនពិតទេឬ?» ខ្ញុំបានគិតថាអ្វីដែលគាត់និយាយមានហេតុផល ហើយខ្ញុំអាចរកលុយបានកាន់តែច្រើន ប្រសិនបើខ្ញុំធ្វើការជាមួយគាត់។ ម្យ៉ាងទៀត បើខ្ញុំនៅតែបន្តធ្វើការដោយភាពស្មោះត្រង់ តើពេលណាទើបខ្ញុំអាចមានជីវភាពដ៏ហ៊ឺហាដែលអ្នកណាក៏ច្រណែន ដូចដែលខ្ញុំបានដេញតាមនោះទៅ? លើសពីនេះ អ្នកផ្សេងទៀតដែលមានការងារដូចខ្ញុំ សុទ្ធតែជិះឡានទៅធ្វើការ ដែលមើលទៅឡូយខ្លាំងណាស់ ហើយអតិថិជនរបស់ពួកគេក៏កោតសរសើរពួកគេដែរ។ ផ្ទុយទៅវិញ ទោះបីជាក្រុមហ៊ុនរបស់ខ្ញុំតូចតាចយ៉ាងណាក៏ដោយ ខ្ញុំក៏នៅតែជាថៅកែម្នាក់ដែរ ប៉ុន្តែខ្ញុំបែរជាជិះម៉ូតូទៅវិញ។ វាពិតជាអាប់មុខណាស់! ពេលខ្ញុំគិតដល់ចំណុចនេះ ខ្ញុំក៏យល់ព្រម។ ប៉ុន្មានថ្ងៃក្រោយមក សាច់ញាតិមិត្តភក្តិរបស់ខ្ញុំបានមករកខ្ញុំ ព្រោះគាត់ត្រូវជួសជុលការិយាល័យរបស់គាត់ ហើយពឹងខ្ញុំឱ្យជួយទិញសម្ភារៈ។ ម្ចាស់ហាងលក់សម្ភារៈសំណង់បាននិយាយមកកាន់ខ្ញុំថា «នេះជាឱកាសដ៏កម្រមួយ។ បើអ្នកបូកតម្លៃបន្ថែមបន្តិចទៀតទៅឱ្យគាត់ នោះអ្នកនឹងទទួលបានលុយទឹកតែកាន់តែច្រើនមិនខាន»។ ខ្ញុំមានអារម្មណ៍ថាមនសិការរបស់ខ្ញុំមិនអាចទទួលយកបានទេ។ ប៉ុន្តែ ដោយឃើញថាខ្ញុំមិនដាច់ចិត្តធ្វើ គាត់ក៏និយាយថា «អ្នកឯងនេះឆោតពេកហើយ សម័យនេះទៅហើយ តើមានអ្នកណាយកមនសិការជាធំទៀតទៅ? ទោះបីជាអ្នកជួយសន្សំលុយឱ្យអតិថិជនក៏ដោយ ក៏គេមិនសរសើរអ្នកដែរ។ កុំបារម្ភអី គេមិនអាចមើលដឹងពីបញ្ហាតាមរយៈវិក្កយបត្រទិញទំនិញនោះទេ»។ ប៉ុន្តែ ខ្ញុំនៅតែមានអារម្មណ៍ស្ទាក់ស្ទើរបន្តិច ដូច្នេះ ខ្ញុំក៏យល់ព្រមយកលុយទឹកតែតិចតួចប៉ុណ្ណោះ។ ក្រោយមក ម្ចាស់ហាងលក់សម្ភារៈសំណង់បានមកដល់ក្រុមហ៊ុន ហើយប្រគល់វិក្កយបត្រទិញទំនិញទៅឱ្យសាច់ញាតិមិត្តភក្តិរបស់ខ្ញុំ។ ខ្ញុំបារម្ភខ្លាចគាត់ដឹងរឿងនេះ ហើយបេះដូងខ្ញុំលោតញាប់ដូចគេវាយស្គរ។ ខ្ញុំគិតថា «សាច់ញាតិមិត្តភក្តិរបស់ខ្ញុំជាមនុស្សឆ្លាត។ បើគាត់ដឹងថាមានរឿងមិនប្រក្រតី តើខ្ញុំនឹងមិនខ្មាស់គេស្លាប់ទៅហើយទេអី?» ដោយសារតែខ្ញុំភ័យ ខ្ញុំមិនហ៊ានសម្លឹងមើលមុខសាច់ញាតិមិត្តភក្តិរបស់ខ្ញុំចំឡើយ។ ស្របពេលដែលខ្ញុំកំពុងខ្វល់ខ្វាយ គាត់ក៏បានសួរខ្ញុំថា «តើអ្នកបានពិនិត្យមើលសម្ភារៈទាំងអស់ហើយឬនៅ?» ខ្ញុំបានគិតថា «តើគាត់បានមើលដឹងថាមានរឿងមិនប្រក្រតីមែនទេ?» ខ្ញុំមានអារម្មណ៍ថាភ័យខ្លាចបន្តិច ហើយក៏និយាយទាំងមានអារម្មណ៍ខុសថា «បាទ ខ្ញុំពិនិត្យហើយ»។ នឹកស្មានមិនដល់ គាត់គ្រាន់តែមើលតម្លៃ ហើយក៏ស៊ីញ៉េ ហើយប្រាប់ម្ចាស់ហាងឱ្យទៅបើកលុយនៅផ្នែកហិរញ្ញវត្ថុដោយផ្ទាល់តែម្តង។ ពេលនោះ ខ្ញុំក៏ចាប់ផ្តើមធូរទ្រូងបន្តិច។ ខ្ញុំគិតក្នុងចិត្តថា «ថ្ងៃក្រោយ យកល្អកុំធ្វើរឿងខុសមនសិការបែបនេះច្រើនពេកអី។ បើខ្ញុំនៅតែធ្វើ មនសិការរបស់ខ្ញុំនឹងមិនស្ងប់ឡើយ!»

ក្រោយមក ម្ចាស់ហាងលក់សម្ភារៈសំណង់បានឱ្យលុយទឹកតែខ្ញុំចំនួន ២ ៨០០ យ័ន ហើយថែមទាំងប៉ាវខ្ញុំញ៉ាំអាហារមួយពេលទៀតផង។ ខ្ញុំបានសម្លឹងមើលលុយដែលរកបានយ៉ាងងាយស្រួលនោះ រួចគិតក្នុងចិត្តថា «ខ្ញុំអាចរកលុយបានច្រើនយ៉ាងនេះ គ្រាន់តែនិយាយតែប៉ុណ្ណោះ ដោយមិនបាច់ហត់នឿយសូម្បីតែបន្តិច។ ពាក្យចាស់ពោលថា «គ្មានទ្រព្យសម្បត្តិណាដែលបានមកដោយគ្មានល្បិចកលនោះទេ» ពិតជាត្រឹមត្រូវមែន។ នេះគ្រាន់តែជាគម្រោងតូចតាចមួយប៉ុណ្ណោះ។ បើខ្ញុំអាចទទួលបានគម្រោងធំៗពីរបីទៀត តើខ្ញុំនឹងរកលុយបានច្រើនប៉ុនណាទៅ? បើខ្ញុំនៅតែបន្តធ្វើបែបនេះ ចំណូលរបស់ខ្ញុំច្បាស់ជាច្រើនគួរសមមិនខាន។ ក្នុងពេលប៉ុន្មានឆ្នាំទៀត ខ្ញុំនឹងរស់នៅក្នុងជីវិតជាអ្នកមានម្នាក់បាត់ទៅហើយ»។ ទោះជាយ៉ាងណា នៅពេលខ្ញុំគិតថា លុយនេះខ្ញុំរកបានមកពីការលក់កេរ្តិ៍ឈ្មោះខ្លួនឯង ខ្ញុំនៅតែមានអារម្មណ៍មិនស្រួលក្នុងចិត្ត។ ម្យ៉ាងវិញទៀត បើខ្ញុំនៅតែបន្តធ្វើការដោយភាពស្មោះត្រង់ដូចមុន ខ្ញុំនឹងមិនអាចរកលុយធំបានឡើយ។ ខ្ញុំមានអារម្មណ៍ស្ទាក់ស្ទើរក្នុងចិត្តអស់រយៈពេលជាច្រើនថ្ងៃ ហើយទីបំផុត ដោយសម្លឹងឃើញលុយនៅនឹងមុខស្រាប់ ខ្ញុំក៏សម្រេចចិត្តជ្រើសរើសយកផលប្រយោជន៍។ ចាប់ពីពេលនោះមក ពាក្យថា «គ្មានទ្រព្យសម្បត្តិណាដែលបានមកដោយគ្មានល្បិចកលនោះទេ» បានក្លាយជាបាវចនារបស់ខ្ញុំ។ ដើម្បីរកលុយឱ្យបានកាន់តែច្រើន និងមានជីវភាពរស់នៅល្អជាងអ្នកដទៃ ខ្ញុំតែងតែលេងល្បិចដាក់អតិថិជនរបស់ខ្ញុំ និងបានធ្វើរឿងដែលខុសមនសិការរបស់ខ្លួនជានិច្ច។ មានពេលមួយ ខ្ញុំបានទិញក្តារបន្ទះអន់ៗមួយចំនួន ហើយប្រាប់កម្មករថា «បើអតិថិជនមក កុំទាន់អាលធ្វើការអី។ កុំឱ្យគេឃើញសម្ភារៈដែលអ្នកកំពុងប្រើឱ្យសោះ»។ ប៉ុន្តែ ចំពេលដែលកំពុងធ្វើការ អតិថិជនក៏ស្រាប់តែដើរចូលមក។ បេះដូងរបស់ខ្ញុំស្ទើរតែលោតចេញមកក្រៅ ហើយបែកញើសបាតដៃរហាម ខ្ញុំភ័យខ្លាចអតិថិជនមើលដឹងពីបញ្ហានៃគុណភាពអន់នេះណាស់។ បើរឿងនេះត្រូវគេចាប់បាន ខ្ញុំមិនត្រឹមតែបាត់បង់ប្រាក់ឈ្នួលប៉ុណ្ណោះទេ តែខ្ញុំក៏នឹងខាតបង់លុយទិញសម្ភារៈនេះផងដែរ។ សំណាងល្អ ពេលនោះអតិថិជនមិនបានចាប់អារម្មណ៍ទេ។ នៅពេលខ្ញុំចេញពីធ្វើការមកដល់ផ្ទះ ខ្ញុំនៅតែបារម្ភ «តើអតិថិជននឹងទៅការដ្ឋាននៅពេលយប់ឬទេ? ចុះបើគេមើលដឹងថាមានបញ្ហាលើសម្ភារៈវិញនោះ?» ខ្ញុំចេះតែមិនស្រួលក្នុងចិត្តជានិច្ច ហើយខ្ញុំមិនបានធូរទ្រូងឡើយ រហូតទាល់តែការងារត្រូវបញ្ចប់ ហើយគេទូទាត់លុយឱ្យរួចរាល់។ បន្តិចម្ដងៗ ខ្ញុំរកលុយបានកាន់តែច្រើនឡើងៗ ខ្ញុំមិនត្រឹមតែទិញបានផ្ទះមួយកន្លែង និងមានលុយសន្សំខ្លះប៉ុណ្ណោះទេ ប៉ុន្តែថែមទាំងទទួលបានការច្រណែន និងការកោតសរសើរពីសាច់ញាតិ និងមិត្តភក្តិរបស់ខ្ញុំទៀតផង។ កាលពីមុន ពេលខ្ញុំអត់លុយ រាល់ពេលជួបអ្នកស្គាល់គ្នា ខ្ញុំតែងតែនិយាយទៅកាន់គេ តែគេមិនឆ្លើយតបមកខ្ញុំវិញឡើយ។ ឥឡូវនេះ នៅពេលដែលពួកគេជួបខ្ញុំ ពួកគេតែងតែរាក់ទាក់ខ្ញុំមុន ហើយស្វាគមន៍ខ្ញុំដោយស្នាមញញឹមជានិច្ច។ ពេលខ្លះខ្ញុំបានពឹងពាក់ពួកគេឱ្យជួយ ហើយភាគច្រើនពួកគេយល់ព្រមជួយភ្លាមៗតែម្ដង។ ខ្ញុំមានអារម្មណ៍ថា ពាក្យចាស់ដែលពោលថា «លុយមិនមែនជាអ្វីៗគ្រប់យ៉ាងនោះទេ តែបើគ្មានលុយវិញ អ្នកមិនអាចធ្វើអ្វីបានឡើយ» និង «លុយអាចបង្វិលពិភពលោកបាន» គឺពិតជាត្រឹមត្រូវមែន។ ប៉ុន្តែ ជួនកាលខ្ញុំក៏សញ្ជឹងគិតថា ទោះបីជាប៉ុន្មានឆ្នាំចុងក្រោយនេះ ខ្ញុំរកលុយបាន ទិញបានផ្ទះ និងឡាន ដោយការធ្វើខុសមនសិការក៏ដោយ ក៏ខ្ញុំមិនសូវមានក្តីសុខប៉ុន្មានដែរ។ ផ្ទុយទៅវិញ មួយថ្ងៃៗខ្ញុំរស់នៅក្នុងក្ដីបារម្ភ និងខ្វល់ខ្វាយជានិច្ច។ បើអតិថិជនដឹងថា ខ្ញុំបានធ្វើរឿងអសីលធម៌ទាំងនេះ ពួកគេច្បាស់ជាចង្អុលមុខ និងជេរប្រទេចខ្ញុំមិនខាន។ ខ្ញុំមិនហ៊ាននឹកស្រមៃទេថា ទិដ្ឋភាពនោះវានឹងទៅជាយ៉ាងណា។ អតិថិជនរបស់ខ្ញុំ និងខ្ញុំ គឺរស់នៅក្នុងទីប្រជុំជនស្រុកតែមួយ ដូច្នេះពួកយើងតែងតែជួបមុខគ្នាជារឿយៗ ប៉ុន្តែ ជួនកាលពេលជួបមុខពួកគេ ខ្ញុំមិនហ៊ានទាំងងើបមុខសម្លឹងមើលភ្នែកពួកគេផង។ ខ្ញុំមិនអាចលុបបំបាត់ការថ្កោលទោស និងការចោទប្រកាន់នៅក្នុងចិត្តរបស់ខ្ញុំបានឡើយ ហើយពេលខ្លះ ខ្ញុំថែមទាំងយល់សប្តិឃើញអតិថិជនមករករឿងដល់មុខផ្ទះ ដែលធ្វើឱ្យខ្ញុំភ្ញាក់ដឹងខ្លួនទាំងភ័យខ្លាចទៀតផង។ ជួនកាល ខ្ញុំក៏គិតដែរថា «ឈប់បោកប្រាស់គេទៅ។ យកល្អគួរតែត្រឡប់ទៅធ្វើការងារដោយស្មោះត្រង់ និងម៉ត់ចត់ដូចពីមុនវិញទៅ។ ទោះបីជារកលុយបានតិចតួចក៏មិនអីដែរ»។ ប៉ុន្តែបន្ទាប់មក ខ្ញុំបានគិតដល់កូនៗរបស់ខ្ញុំ ដែលត្រូវការលុយសម្រាប់ចំណាយគ្រប់បែបយ៉ាងពេលពួកគេធំឡើង ហើយម្យ៉ាងវិញទៀត បើគ្មានលុយ ជីវភាពខាងសម្ភារៈរបស់ខ្ញុំក៏នឹងធ្លាក់ចុះដែរ។ ខ្ញុំមានអារម្មណ៍ថាមិនសូវដាច់ចិត្ត ហើយក៏ធ្លាក់ចូលក្នុងស្ថានភាពពិបាកសម្រេចចិត្ត។ ខ្ញុំតែងតែដកដង្ហើមធំថា «ហេតុអ្វីបានជាជីវិតនេះឈឺចាប់ម្ល៉េះ?»

នៅខែតុលា ឆ្នាំ២០១៣ ខ្ញុំបានទទួលយកកិច្ចការនៃគ្រាចុងក្រោយរបស់ព្រះដ៏មានគ្រប់ព្រះចេស្ដា ហើយបានចាប់ផ្តើមរស់នៅក្នុងជីវិតពួកជំនុំ។ នៅឯការជួបជុំ ខ្ញុំបានឃើញថាបងប្អូនប្រុសស្រីទាំងអស់ សុទ្ធតែនិយាយដោយបើកចំហពីអ្វីដែលមាននៅក្នុងចិត្តរបស់ពួកគេ ហើយពិភាក្សាអំពីសេចក្តីពុករលួយដែលពួកគេបានបញ្ចេញឱ្យឃើញនៅក្នុងជីវិតរបស់ពួកគេ។ នេះជារឿងដែលអ្នកមិនធ្លាប់ឃើញទាល់តែសោះនៅក្នុងសង្គម។ មានពេលមួយ នៅឯការជួបជុំ បងស្រីម្នាក់បានប្រកបគ្នាអំពីបទពិសោធរបស់គាត់ក្នុងការធ្វើជាមនុស្សស្មោះត្រង់។ ពេលគាត់និយាយអំពីរបៀបដែលគាត់ និងប្តីរបស់គាត់បានកុហក និងបោកប្រាស់គេដើម្បីលក់អីវ៉ាន់ ដោយមានអារម្មណ៍ដូចគ្នា ខ្ញុំក៏និយាយថា «មនុស្សក្នុងលោកនេះកាន់តែអាក្រក់ទៅៗហើយ។ មានតែរឿងអ្នកបោកខ្ញុំ ខ្ញុំបោកអ្នកប៉ុណ្ណោះ។ ដូចខ្ញុំអីចឹង បើខ្ញុំគ្រាន់តែធ្វើការសំណង់ដោយស្មោះត្រង់ ខ្ញុំច្បាស់ជារកលុយមិនបានទេ។ អ្នកត្រូវតែលេងល្បិច និងបោកប្រាស់ ទើបអាចរកលុយបានកាន់តែច្រើន»។ បន្ទាប់មក បងស្រីនោះក៏បាននិយាយថា «នេះសុទ្ធតែជាលទ្ធផលដែលសាតាំងធ្វើឱ្យមនុស្សពុករលួយ។ វាធ្វើឱ្យយើងរស់នៅក្នុងអំពើបាប បាត់បង់ព្រំដែនជាមូលដ្ឋាននៃការប្រព្រឹត្តខ្លួន ហើយធ្វើឱ្យយើងស្ទើរតែលែងដឹងពីមនសិការរបស់ខ្លួនឯងទៅហើយ»។ ពេលនោះ ពួកយើងបានអានព្រះបន្ទូលរបស់ព្រះជាម្ចាស់មួយវគ្គ៖ «តើទិដ្ឋភាពណាខ្លះរបស់មនុស្ស ដែលសាតាំងធ្វើឱ្យពុករលួយដោយប្រើនិន្នាការនីមួយៗទាំងនេះ? សាតាំងធ្វើឱ្យពុករលួយជាចម្បងដល់មនសិការ វិចារណញ្ញាណ ភាពជាមនុស្ស សីលធម៌ និងទស្សនៈលើអត្ថិភាពរបស់មនុស្ស។ ហើយតើនិន្នាការសង្គមទាំងនេះ មិនធ្វើឱ្យមនុស្សធ្លាក់ចុះ និងធ្វើឱ្យពួកគេកាន់តែពុករលួយខ្លាំងឡើងៗបន្ដិចម្ដងៗទេឬ? សាតាំងប្រើនិន្នាការសង្គមទាំងនេះ ដើម្បីល្បួងមនុស្សមួយជំហានម្ដងៗឱ្យចូលទៅក្នុងរូងរបស់ពួកអារក្ស ដើម្បីឱ្យមនុស្សគោរពបូជាលុយកាក់ បំណងប្រាថ្នាខាងសម្ភារៈ សេចក្ដីអាក្រក់ និងអំពើហិង្សាដោយមិនដឹងខ្លួន នៅកណ្ដាលនិន្នាការសង្គម។ នៅពេលមនុស្សគោរពបូជាអ្វីៗដែលអវិជ្ជមានទាំងនេះ តើពួកគេក្លាយជាអ្វី? ពួកគេក្លាយជាពួកអារក្ស និងពួកសាតាំង! នេះគឺដោយសារតែដួងចិត្តរបស់មនុស្សត្រូវបានកាន់កាប់ដោយអ្វីដែលពួកគេគោរពបូជានោះ។ នៅពេលមនុស្សគោរពបូជាអ្វីៗដែលអវិជ្ជមាន ពួកគេចាប់ផ្ដើមស្រឡាញ់សេចក្ដីអាក្រក់ និងអំពើហិង្សា ហើយលែងចូលចិត្តភាពស្រស់ស្អាត សេចក្ដីល្អ និងភាពសុខសាន្តទៀតហើយ។ ពួកគេមិនសុខចិត្តរស់នៅក្នុងជីវិតសាមញ្ញក្នុងភាពជាមនុស្សធម្មតាឡើយ ប៉ុន្តែផ្ទុយទៅវិញ ពួកគេប្រាថ្នាចង់សោយសុខនឹងឋានៈខ្ពង់ខ្ពស់ និងទ្រព្យសម្បត្តិដ៏ច្រើនសន្ធឹកសន្ធាប់ ចង់បានការសប្បាយខាងសាច់ឈាម ដោយខិតខំប្រឹងប្រែងគ្រប់យ៉ាងដើម្បីបំពេញចិត្តសាច់ឈាមរបស់ខ្លួន ដោយគ្មានការរឹតត្បិត ឬចំណងអ្វីឡើយ និយាយម្យ៉ាងទៀតគឺ ធ្វើអ្វីក៏ដោយដែលពួកគេប្រាថ្នាចង់ធ្វើ។ ... លែងមានមនោសញ្ចេតនា និងភាពស្មោះត្រង់ក្នុងចំណោមមនុស្សទៀតហើយ លែងមានក្ដីស្រឡាញ់រវាងសមាជិកគ្រួសារ លែងមានការយោគយល់គ្នាក្នុងចំណោមសាច់ញាតិ និងមិត្តភក្តិទៀតហើយ ទំនាក់ទំនងរបស់មនុស្សគឺពោរពេញទៅដោយអំពើហិង្សា។ មនុស្សម្នាក់ៗស្វែងរកការរស់នៅក្នុងចំណោមអ្នកដទៃដោយមធ្យោបាយ និងវិធីសាស្ត្រហិង្សា ដើម្បីធានាដល់ការរស់នៅរបស់ពួកគេដោយប្រើអំពើហិង្សា ដើម្បីដណ្ដើមយកឋានៈ និងទទួលបានផលចំណេញរបស់ពួកគេដោយប្រើអំពើហិង្សា ហើយប្រើវិធីហិង្សា និងទុច្ចរិត ដើម្បីធ្វើរឿងរ៉ាវណាមួយដែលពួកគេចង់ធ្វើ។ តើមនុស្សជាតិបែបនេះ មិនគួរឱ្យរន្ធត់ទេឬ?» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ VI» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំយល់ថា សាតាំងប្រើប្រាស់កេរ្តិ៍ឈ្មោះ និងលាភសក្ការៈ និងលុយកាក់ដើម្បីល្បួងយើង ហើយធ្វើឱ្យយើងឱ្យតម្លៃលើលុយសំខាន់ជាងអ្វីៗទាំងអស់។ ដើម្បីបានលុយ និងទទួលបានការកោតសរសើរពីអ្នកដទៃ យើងធ្វើអ្វីៗដោយគ្មានគុណធម៌ និងបោកប្រាស់អ្នកដទៃទាំងបំពានមនសិការខ្លួនឯង។ យើងថែមទាំងមិនខ្វល់ពីមនោសញ្ចេតនាគ្រួសារ ឬមិត្តភាពឡើយ ហើយមនសិការ ព្រមទាំងវិចារណញ្ញាណទាំងអស់ក៏រលាយបាត់អស់ដែរ។ ខ្ញុំបានគិតដល់កាលដែលខ្ញុំទើបតែចាប់ផ្តើមរកស៊ីដំបូង ខ្ញុំនៅតែអាចរកលុយបានដោយស្មោះត្រង់ ប៉ុន្តែ ពេលខ្ញុំឃើញអ្នកដទៃបោកប្រាស់ ហើយអាចរកលុយបានយ៉ាងច្រើន រីករាយនឹងជីវភាពខាងសម្ភារៈដ៏ល្អ និងទទួលបានការកោតសរសើរ ខ្ញុំក៏ចាប់ផ្តើមបណ្តោយខ្លួនតាមគេ ហើយក្បត់មនសិការខ្លួនឯង ដោយប្រើប្រាស់វិធីសាស្ត្រផ្សេងៗដើម្បីបោកប្រាស់អតិថិជនរបស់ខ្ញុំ។ ខ្ញុំមិនត្រឹមតែយកលុយទឹកតែប៉ុណ្ណោះទេ ថែមទាំងលួចបន្លំលើសម្ភារៈសំណង់ទៀតផង។ ទោះបីជាខ្ញុំរកលុយបានខ្លះក៏ដោយ ក៏លុយនោះសុទ្ធតែបានមកពីការបោកប្រាស់ និងការប្រើល្បិចទាំងអស់ ហើយខ្ញុំរស់នៅទាំងភ័យបារម្ភពេញមួយថ្ងៃៗ។ តាមពិតទៅ ទាំងអស់នេះគឺសុទ្ធតែជាផលវិបាកនៃការដែលសាតាំងធ្វើឱ្យមនុស្សជាតិពុករលួយ។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់ ហើយចិត្តរបស់ខ្ញុំក៏ភ្លឺស្វាងជាងមុនបន្តិច។ ព្រះដ៏មានគ្រប់ព្រះចេស្ដាមានបន្ទូលថា៖ «មុនពេលមនុស្សឆ្លងកាត់កិច្ចការរបស់ព្រះជាម្ចាស់ និងយល់ពីសេចក្ដីពិត វាគឺជាធម្មជាតិរបស់សាតាំងដែលគ្រប់គ្រង និងត្រួតត្រាពួកគេពីខាងក្នុងខ្លួន។ តើធម្មជាតិនោះមានអ្វីឱ្យជាក់លាក់នៅក្នុងនោះ? ឧទាហរណ៍ ហេតុអ្វីបានជាអ្នកអាត្មានិយម? ហេតុអ្វីបានជាអ្នកការពារឋានៈផ្ទាល់ខ្លួនរបស់អ្នក? ហេតុអ្វីបានជាអ្នកទទួលរងឥទ្ធិពលយ៉ាងខ្លាំងពីអារម្មណ៍របស់អ្នក? ហេតុអ្វីបានជាអ្នកចូលចិត្តរឿងមិនសុចរិត និងរឿងអាក្រក់ទាំងនោះ? តើអ្វីជាមូលដ្ឋានដែលធ្វើឱ្យអ្នកចូលចិត្តរឿងបែបនេះ? តើរឿងទាំងនេះមកពីណា? ហេតុអ្វីបានជាអ្នកចូលចិត្ត និងទទួលយករឿងទាំងនោះ? មកដល់ពេលនេះ អ្នករាល់គ្នាបានយល់ហើយថា៖ មូលហេតុចម្បងគឺដោយសារតែភាពពិសពុលរបស់សាតាំងស្ថិតនៅក្នុងខ្លួនមនុស្ស។ ដូច្នេះ តើភាពពិសពុលរបស់សាតាំងជាអ្វី? តើពួកវាអាចសម្ដែងចេញមកដោយរបៀបណា? ឧទាហរណ៍ ប្រសិនបើអ្នកសួរថា៖ 'តើមនុស្សគួររស់នៅយ៉ាងដូចម្ដេច? តើមនុស្សគួររស់នៅដើម្បីអ្វី?' មនុស្សគ្រប់គ្នានឹងឆ្លើយថា៖ 'មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់'។ គ្រាន់តែឃ្លាមួយនេះសម្ដែងចេញនូវឫសគល់នៃបញ្ហានេះ។ ទស្សនវិជ្ជា និងតក្កវិជ្ជារបស់សាតាំង បានក្លាយជាជីវិតរបស់មនុស្សទៅហើយ។ មិនថាមនុស្សដេញតាមអ្វីនោះទេ តាមពិតគឺពួកគេដេញតាមវាដើម្បីខ្លួនឯង ដូច្នេះហើយ មនុស្សសុទ្ធតែរស់នៅដើម្បីខ្លួនឯង។ 'មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់' នេះគឺជាទស្សនវិជ្ជាជីវិតរបស់មនុស្ស ហើយវាក៏តំណាងឱ្យធម្មជាតិរបស់មនុស្សផងដែរ។ ពាក្យសម្ដីទាំងអស់នេះ បានក្លាយជាធម្មជាតិរបស់មនុស្សជាតិពុករលួយរួចស្រេចទៅហើយ ហើយពាក្យទាំងនេះគឺជារូបភាពពិតប្រាកដនៃធម្មជាតិបែបសាតាំងរបស់មនុស្សជាតិពុករលួយ។ ធម្មជាតិបែបសាតាំងនេះ បានក្លាយជាគ្រឹះទាំងស្រុងសម្រាប់អត្ថិភាពរបស់មនុស្សជាតិពុករលួយ។ មនុស្សជាតិពុករលួយបានរស់នៅផ្អែកលើភាពពិសពុលរបស់សាតាំងនេះអស់រយៈពេលជាច្រើនពាន់ឆ្នាំមកហើយ មកទល់នឹងពេលបច្ចុប្បន្ននេះ» («របៀបដើរតាមមាគ៌ារបស់ពេត្រុស» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈការលាតត្រដាងនៅក្នុងព្រះបន្ទូលរបស់ព្រះជាម្ចាស់ ខ្ញុំបានយល់ដឹងថា សាតាំងប្រើប្រាស់ភាពពិសពុលរបស់សាតាំង ដូចជាពាក្យថា «មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់» «លុយជាអាទិភាព» និង «គ្មានទ្រព្យសម្បត្តិណាដែលបានមកដោយគ្មានល្បិចកលនោះទេ» ដើម្បីល្បួង និងធ្វើឱ្យមនុស្សពុករលួយ។ នៅពេលមនុស្សរស់នៅដោយពឹងផ្អែកលើរឿងទាំងនេះ ពួកគេកាន់តែមានភាពអាត្មានិយម និងគួរឱ្យស្អប់ខ្ពើម ហើយយល់ថាផលប្រយោជន៍គឺជារឿងសំខាន់បំផុត។ ចាប់តាំងពីបណ្តាប្រទេស និងប្រជាជាតិ រហូតដល់ក្រុមគ្រួសារ និងបុគ្គលម្នាក់ៗ អ្នកណាក៏សុខចិត្តលេងល្បិច និងបោកប្រាស់ដែរ ដើម្បីតែផលប្រយោជន៍ផ្ទាល់ខ្លួនរបស់ពួកគេ។ ពួកគេថែមទាំងសុខចិត្តបំផ្លាញផលប្រយោជន៍របស់អ្នកដទៃ ដើម្បីបំពេញបំណងប្រាថ្នារបស់ខ្លួនឯងទៀតផង។ មនសិការរបស់ពួកគេត្រូវរលាយបាត់ ហើយភាពជាមនុស្សរបស់ពួកគេក៏ត្រូវបាត់បង់។ កាលពីដំបូង ខ្ញុំនៅតែអាចធ្វើការជួសជុលដោយផ្អែកលើមនសិការរបស់ខ្ញុំ ហើយសុខចិត្តទ្រាំលំបាកបន្ថែមទៀត ដើម្បីធ្វើការងារឱ្យបានល្អសម្រាប់អតិថិជនរបស់ខ្ញុំ។ ទោះបីជាហត់បន្តិចមែន តែចិត្តរបស់ខ្ញុំមានសេចក្តីសុខសាន្ត និងស្ងប់។ ក្រោយមក ខ្ញុំបានឃើញអ្នកដែលធ្វើការងារក្នុងវិស័យដូចខ្ញុំ សុទ្ធតែជិះឡាន និងរកលុយបានជាងមួយសែនយ័នក្នុងមួយឆ្នាំ ខ្ញុំក៏ច្រណែនយ៉ាងខ្លាំង។ ដើម្បីទទួលបានការកោតសរសើរពីអ្នកដទៃ និងមានជីវភាពរស់នៅដ៏ល្អប្រសើរ ខ្ញុំបានបោកប្រាស់ និងយកលុយទឹកតែដោយផ្ទុយនឹងមនសិការរបស់ខ្លួន។ ខ្ញុំបានប្រើសម្ភារៈក្លែងបន្លំធ្វើជាសម្ភារៈមានគុណភាពខ្ពស់ ដើម្បីបន្លំយកផលិតផលអន់ៗធ្វើជាផលិតផលល្អៗ ហើយខ្ញុំមិនបានបញ្ឈប់ទង្វើនេះទេ សូម្បីតែបន្ទាប់ពីអតិថិជនរបស់ខ្ញុំបានដឹងក៏ដោយ។ ខ្ញុំសុខចិត្តធ្វើផ្ទុយពីមនសិការ ជាជាងបោះបង់ការដេញតាមលុយកាក់របស់ខ្ញុំ។ ខ្ញុំបានឃើញថា ខ្ញុំត្រូវបានលេបត្របាក់ទាំងស្រុងដោយជំនោរនៃអំពើអាក្រក់បាត់ទៅហើយ។ ខ្ញុំបានបោះបង់ព្រំដែនជាមូលដ្ឋាននៃការប្រព្រឹត្តខ្លួនរបស់ខ្ញុំ ដើម្បីតែផលប្រយោជន៍ផ្ទាល់ខ្លួន បានបោកប្រាស់អតិថិជនរបស់ខ្ញុំដោយគ្មានគុណធម៌ ហើយកាន់តែមានភាពអាត្មានិយម និងលោភលន់ទៅៗ ដោយបាត់បង់សេចក្ដីទៀងត្រង់ និងសេចក្តីថ្លៃថ្នូររបស់ខ្ញុំ។ ប៉ុន្មានឆ្នាំនោះ ទោះបីជាខ្ញុំរកលុយបានខ្លះពីការបោកប្រាស់អ្នកដទៃក៏ដោយ ក៏ខ្ញុំរស់នៅគ្មានក្តីសុខទាល់តែសោះ។ នៅពេលនឹកឃើញថា ខ្ញុំកំពុងបោកប្រាស់គេ ខ្ញុំមានអារម្មណ៍រងទារុណកម្មផ្លូវចិត្ត ហើយខ្ញុំមិនហ៊ានប្រឈមមុខនឹងមិត្តភក្តិ និងអតិថិជនរបស់ខ្ញុំឡើយ។ ខ្ញុំចេះតែមិនស្ងប់ក្នុងចិត្ត ហើយមនសិការរបស់ខ្ញុំរងការស្តីបន្ទោសជានិច្ច។ សូម្បីតែពេលយប់ក៏ខ្ញុំមិនអាចគេងលក់បានស្កប់ស្កល់ដែរ ហើយជួនកាលខ្ញុំត្រូវភ្ញាក់ព្រើតដោយសារយល់សប្តិអាក្រក់។ បន្ទាប់ពីខ្ញុំបានចាប់ផ្តើមជឿលើព្រះជាម្ចាស់មក ខ្ញុំដឹងច្បាស់ណាស់ថា ព្រះជាម្ចាស់ស្រឡាញ់មនុស្សស្មោះត្រង់ ហើយមានតែមនុស្សស្មោះត្រង់ទេ ទើបអាចទទួលបានការសង្គ្រោះ និងចូលទៅក្នុងនគរព្រះបាន។ ទោះជាយ៉ាងណាក៏ដោយ ខ្ញុំត្រូវបានដឹកនាំដោយភាពលោភលន់ ហើយខ្ញុំបានបោកបញ្ឆោតដើម្បីតែផលប្រយោជន៍ ដោយរស់នៅក្នុងអំពើបាប និងមិនអាចដកខ្លួនចេញបានឡើយ។ បើគ្មានការលាតត្រដាងនៅក្នុងព្រះបន្ទូលរបស់ព្រះជាម្ចាស់ទេ ខ្ញុំច្បាស់ជាមិនយល់ពីភាពធ្ងន់ធ្ងរនៃការកុហក និងការបោកប្រាស់ឡើយ។ ខ្ញុំច្បាស់ជានឹងបន្តលិចលង់កាន់តែជ្រៅទៅៗនៅក្នុងជំនោរនៃអំពើអាក្រក់ ដោយរកលុយតាមរបៀបទុច្ចរិតទាំងបំពានមនសិការរបស់ខ្ញុំមិនខាន។ នៅទីបំផុត ខ្ញុំមានតែត្រូវសាតាំងលេបត្របាក់ទាំងស្រុង ហើយធ្លាក់ទៅនរកជាមួយវាដើម្បីទទួលទោសប៉ុណ្ណោះ។ ខ្ញុំបានអរព្រះគុណព្រះជាម្ចាស់ចេញពីក្រអៅបេះដូងរបស់ខ្ញុំ សម្រាប់សេចក្តីសង្គ្រោះរបស់ទ្រង់ ហើយបានប្តេជ្ញាចិត្តដោយស្ងាត់ៗថា នឹងមិនបោកប្រាស់អតិថិជនរបស់ខ្ញុំទៀតទេ។ ខ្ញុំត្រូវតែនិយាយដោយស្មោះត្រង់ ធ្វើការដោយស្មោះត្រង់ ហើយក្លាយជាមនុស្សដែលមានសេចក្ដីទៀងត្រង់ និងសេចក្តីថ្លៃថ្នូរ។

មួយរយៈក្រោយមក សេចក្តីល្បួងក៏បានធ្លាក់មកលើខ្ញុំ។ តាមរយៈការណែនាំ ខ្ញុំទទួលបានគម្រោងមួយដែលមានតម្លៃ ៧០ ០០០ យ័ន។ អតិថិជននោះមានអាយុខ្ទង់ម្ភៃឆ្នាំ ហើយមិនដឹងអ្វីសោះអំពីការតុបតែង។ ខ្ញុំបានព្រមព្រៀងជាមួយអតិថិជនថា គាត់នឹងមិនចាំបាច់បង់ប្រាក់ម៉ៅដាច់តាមគម្រោងថវិកាឡើយ ប៉ុន្តែនឹងត្រូវគិតលុយទៅតាមបរិមាណសម្ភារៈដែលបានប្រើប្រាស់ជាក់ស្តែងក្នុងគម្រោងនោះវិញ។ ពេលយើងព្រមព្រៀងគ្នារួច យើងក៏ចាប់ផ្តើមធ្វើការ។ អតិថិជននោះកម្រនឹងមកការដ្ឋានណាស់ ហើយខ្ញុំក៏បានគិតក្នុងចិត្តថា «នេះគឺជាឱកាសដ៏ល្អមួយ។ បើខ្ញុំស៊ីបន្លំបន្តិចបន្តួច ខ្ញុំអាចសល់លុយរាប់ពាន់យ័នចូលហោប៉ៅខ្លួនឯងមិនខាន»។ ប៉ុន្តែ បន្ទាប់មកខ្ញុំបានគិតថា «ខ្ញុំត្រូវតែធ្វើជាមនុស្សស្មោះត្រង់ ហើយឈប់កុហក និងបោកប្រាស់ទៀត»។ ទោះជាយ៉ាងណាក៏ដោយ នៅក្នុងចិត្តរបស់ខ្ញុំ ខ្ញុំនៅតែមិនអាចលះបង់ឱកាសដ៏ល្អនេះដើម្បីរកលុយបានឡើយ។ «បើខ្ញុំអនុវត្តធ្វើជាមនុស្សស្មោះត្រង់ ខ្ញុំនឹងបាត់បង់លុយទទេៗដែលនៅនឹងមុខស្រាប់នេះមិនខាន។ ម្យ៉ាងវិញទៀត ឱកាសបែបនេះគឺកម្រមានណាស់។ បើខ្ញុំបណ្តោយឱ្យឱកាសនេះកន្លងផុតទៅ ខ្ញុំមិនដឹងថាពេលណាទើបមានឱកាសបែបនេះម្តងទៀតទេ»។ ចំពេលដែលខ្ញុំមិនដឹងថាត្រូវជ្រើសរើសមួយណា ខ្ញុំក៏បានអានព្រះបន្ទូលរបស់ព្រះជាម្ចាស់ ហើយទទួលបានកម្លាំងនៅក្នុងចិត្ត។ ព្រះជាម្ចាស់មានបន្ទូលថា៖ «ការដែលព្រះជាម្ចាស់តម្រូវឱ្យមនុស្សធ្វើជាមនុស្សស្មោះត្រង់ បញ្ជាក់ថាទ្រង់ពិតជាស្អប់ខ្ពើមមនុស្សដែលបោកបញ្ឆោត និងមិនចូលចិត្តពួកគេឡើយ។ ការមិនចូលចិត្តរបស់ព្រះជាម្ចាស់ចំពោះមនុស្សដែលបោកបញ្ឆោត គឺជាការមិនចូលចិត្តរបៀបរបស់ពួកគេក្នុងការធ្វើរឿងផ្សេងៗ និស្ស័យរបស់ពួកគេ ព្រមទាំងចេតនា និងមធ្យោបាយនៃការបោកបញ្ឆោតរបស់ពួកគេផងដែរ។ ព្រះជាម្ចាស់មិនចូលចិត្តរឿងទាំងអស់នេះឡើយ។ ប្រសិនបើមនុស្សដែលបោកបញ្ឆោតអាចទទួលយកសេចក្ដីពិត ទទួលស្គាល់និស្ស័យដែលបោកបញ្ឆោតរបស់ពួកគេ ហើយសុខចិត្តទទួលយកសេចក្ដីសង្គ្រោះរបស់ព្រះជាម្ចាស់ និងអនុវត្តសេចក្ដីពិតដើម្បីក្លាយជាមនុស្សស្មោះត្រង់ នោះពួកគេក៏មានសង្ឃឹមថានឹងត្រូវបានសង្គ្រោះដែរ ដ្បិតព្រះជាម្ចាស់មិនលម្អៀងចំពោះនរណាម្នាក់ឡើយ ហើយសេចក្ដីពិតក៏មិនលម្អៀងដែរ។ ដូច្នេះហើយ ប្រសិនបើយើងចង់ក្លាយជាមនុស្សដែលគាប់ព្រះហឫទ័យព្រះជាម្ចាស់ ជាដំបូង យើងត្រូវតែផ្លាស់ប្ដូរគោលការណ៍នៃការប្រព្រឹត្តខ្លួនរបស់យើង ឈប់រស់នៅស្របតាមទស្សនវិជ្ជាបែបសាតាំង ឈប់ពឹងផ្អែកលើការកុហក និងការបោកបញ្ឆោត ដើម្បីរស់នៅក្នុងជីវិតរបស់យើង ហើយបោះចោលរាល់ការកុហករបស់យើង និងព្យាយាមធ្វើជាមនុស្សស្មោះត្រង់។ ពេលនោះ ទស្សនៈរបស់ព្រះជាម្ចាស់ចំពោះយើង នឹងផ្លាស់ប្ដូរ» («ការអនុវត្តដ៏មូលដ្ឋានបំផុតនៃការធ្វើជាបុគ្គលស្មោះត្រង់ម្នាក់» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ព្រះជាម្ចាស់ស្អប់ខ្ពើមបំផុតចំពោះមនុស្សដែលបោកបញ្ឆោត និងបោកប្រាស់គេ។ ព្រះជាម្ចាស់តម្រូវឱ្យមនុស្សធ្វើជាមនុស្សស្មោះត្រង់ មានភាពស្មោះត្រង់ និងត្រង់ទៅត្រង់មកក្នុងគ្រប់រឿងដែលពួកគេនិយាយ និងធ្វើ ហើយមិនត្រូវបោកបញ្ឆោត ឬបោកប្រាស់អ្នកដទៃឡើយ។ ខ្ញុំត្រូវតែអនុវត្តធ្វើជាមនុស្សស្មោះត្រង់ ហើយត្រូវឈប់បោកបញ្ឆោត និងបោកប្រាស់អ្នកដទៃទៀត។ ហេតុនេះហើយ ខ្ញុំក៏បានគណនាសម្ភារៈដែលបានប្រើប្រាស់យ៉ាងយកចិត្តទុកដាក់។ ពេលគម្រោងជិតរួចរាល់ ខ្ញុំគណនាទៅឃើញថា វាអស់ត្រឹមតែ ៥៧ ០០០ យ័នប៉ុណ្ណោះ ហើយនៅសល់លុយជាង ១០ ០០០ យ័នទៀត។ ចំនួននេះគឺស្មើនឹងប្រាក់ខែមួយខែរបស់បុគ្គលិកពីរនាក់ទៅហើយ។ ខ្ញុំរិះគិតថា តើខ្ញុំគួរតែទុកលុយដែលនៅសល់នេះ ឬប្រាប់ការពិតទៅអតិថិជន ឬប្រហែលជាត្រូវបែងចែកវាជាពីរ ដោយម្នាក់យកពាក់កណ្តាលម្នាក់ ធ្វើបែបនេះក៏សមហេតុផលដែរ ព្រោះសម្ភារៈដែលខ្ញុំទិញមានតម្លៃថោក ហើយគ្មានការខ្ជះខ្ជាយអ្វីទេនៅក្នុងគម្រោងនេះ ហើយខ្ញុំថែមទាំងបានជួយគាត់សន្សំលុយទៀតផង។ ប៉ុន្តែ នៅពេលដែលខ្ញុំរៀបនឹងសរសេរវិក្កយបត្រ ចិត្តរបស់ខ្ញុំមានអារម្មណ៍មិនស្ងប់ឡើយ។ ខ្ញុំបានដឹងខ្លួនថា ខ្ញុំកំពុងតែប៉ុនប៉ងបោកប្រាស់គេម្តងទៀតហើយ ហើយខ្ញុំក៏នឹកឃើញដល់ព្រះបន្ទូលរបស់ព្រះជាម្ចាស់ថា៖ «ព្រះជាម្ចាស់គង់នៅក្បែរអ្នក ដោយអង្កេតគ្រប់ទាំងពាក្យសម្ដី និងទង្វើរបស់អ្នក ហើយទតមើលអ្វីៗគ្រប់យ៉ាងដែលអ្នកធ្វើ និងការផ្លាស់ប្ដូរដែលកើតឡើងនៅក្នុងគំនិតរបស់អ្នក។ នេះហើយជាកិច្ចការរបស់ព្រះជាម្ចាស់» («របៀបស្គាល់និស្ស័យរបស់ព្រះជាម្ចាស់ និងលទ្ធផលដែលកិច្ចការរបស់ទ្រង់នឹងសម្រេចបាន» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ ពេលខ្ញុំសញ្ជឹងគិតពីព្រះបន្ទូលរបស់ព្រះជាម្ចាស់ ខ្ញុំមានអារម្មណ៍ភ័យខ្លាចបន្តិច ហាក់ដូចជាព្រះជាម្ចាស់កំពុងឈរក្បែរខ្ញុំ ហើយសម្លឹងមើលខ្ញុំអីចឹង។ ព្រះបន្ទូលរបស់ព្រះជាម្ចាស់បានរំឭកខ្ញុំម្តងទៀត ឱ្យធ្វើជាមនុស្សស្មោះត្រង់ ហើយមិនត្រូវកុហក ឬបោកប្រាស់ដើម្បីលុយឡើយ។ ហេតុនេះហើយ ខ្ញុំក៏ប្រញាប់គិតលុយអតិថិជនតាមចំនួនជាក់ស្តែងតែម្តង។ អតិថិជននោះបាននិយាយដោយក្តីដឹងគុណថា «អរគុណច្រើនណាស់សម្រាប់រឿងនេះ! អ្នកបានជួយសន្សំលុយឱ្យខ្ញុំ។ លើកនេះខ្ញុំពឹងមនុស្សដែលត្រឹមត្រូវហើយ។ បើខ្ញុំជួលមនុស្សមិនស្មោះត្រង់វិញ ខ្ញុំច្បាស់ជាត្រូវចំណាយលុយច្រើនជាងនេះមិនខាន»។ ពេលឮគាត់និយាយបែបនេះ ចិត្តរបស់ខ្ញុំពិតជាមានក្តីសុខ និងស្ងប់យ៉ាងខ្លាំង។

ក្រោយមក ពេលខ្លះនៅពេលដែលគម្រោងសំណង់ទាក់ទងនឹងផលចំណេញច្រើន ខ្ញុំនៅតែមានគំនិតចង់បោកបញ្ឆោត និងបោកប្រាស់ ប៉ុន្តែ ខ្ញុំបានអធិស្ឋានទៅកាន់ព្រះជាម្ចាស់ ហើយអនុវត្តស្របតាមព្រះបន្ទូលរបស់ព្រះជាម្ចាស់ ដោយអនុវត្តធ្វើជាមនុស្សស្មោះត្រង់។ តាមរយៈការអនុវត្តបែបនេះ ចិត្តរបស់ខ្ញុំមានអារម្មណ៍ស្ងប់យ៉ាងខ្លាំង ហើយខ្ញុំទទួលបានគម្រោងច្រើនជាងមុនទៅទៀត។ ៨០% នៃគម្រោងទាំងនេះ គឺជាលទ្ធផលនៃការណែនាំបន្តគ្នាពីអតិថិជនផ្សេងទៀត។ អតិថិជនរបស់យើងតែងតែកោតសរសើរយើងថាជាមនុស្សស្មោះត្រង់ ដោយធ្វើការងារបានល្អ និងប្រើប្រាស់សម្ភារៈល្អៗ។ ពួកគេមិនចាំបាច់តាមដានយើងជាប់រហូតពេលយើងធ្វើការទេ ហើយពួកគេមានទំនុកចិត្តយ៉ាងខ្លាំងលើការងារដែលយើងធ្វើ។ ការដែលខ្ញុំអាចសម្រេចបាននូវការផ្លាស់ប្តូរនេះ គឺដោយសារតែការអនុវត្តស្របតាមព្រះបន្ទូលរបស់ព្រះជាម្ចាស់ទាំងស្រុង។ ខ្ញុំសូមអរព្រះគុណព្រះជាម្ចាស់ ដែលបានលាតព្រះហស្តនៃសេចក្តីសង្គ្រោះរបស់ទ្រង់មកកាន់ខ្ញុំ និងសង្គ្រោះខ្ញុំចេញពីភក់ជ្រាំនៃអំពើបាប។ ខ្ញុំសូមអរព្រះគុណព្រះជាម្ចាស់ចេញពីក្រអៅបេះដូងរបស់ខ្ញុំ!


២១. តើការស្វែងរកត្រឹមតែទទួលបានព្រះគុណ គឺជាជំនឿពិតលើព្រះជាម្ចាស់ដែរឬទេ?

ដោយ ម៉ូសេង ប្រទេសចិន

មុនពេលខ្ញុំបានស្គាល់ព្រះអម្ចាស់យេស៊ូវ ខ្ញុំបានរងនូវការឈឺចាប់ ទុក្ខលំបាក បរាជ័យ និងឧបសគ្គជាច្រើន។ ដំបូង ខ្ញុំមានកូនប្រុសភ្លោះមួយគូដែលកើតមុនខែ ហើយមិនអាចរស់រានមានជីវិតបានឡើយ បន្ទាប់មក ខ្ញុំជួបបរាជ័យក្នុងការរកស៊ីជាបន្តបន្ទាប់ ហើយមានគេប្រើល្បិចមកលើខ្ញុំ រហូតដល់ថ្នាក់ខ្ញុំមិនអាចបន្តការរកស៊ីទៀតបាន។ ប៉ុន្តែ រឿងដែលពិបាកទ្រាំបំផុតសម្រាប់ខ្ញុំនោះ គឺការក្បត់របស់ប្ដីខ្ញុំ។ ការវាយប្រហារបន្តបន្ទាប់ទាំងនេះ បានធ្វើទុក្ខខ្ញុំរហូតដល់ថ្នាក់ខ្ញុំស្ទើរតែបាត់បង់ភាពក្លាហានក្នុងការបន្តរស់នៅ។ រហូតដល់ឆ្នាំ ២០០១ ពេលដែលខ្ញុំបានស្គាល់ព្រះអម្ចាស់យេស៊ូវ ទើបខ្ញុំមើលឃើញក្ដីសង្ឃឹម។ បន្ទាប់ពីស្គាល់ព្រះអម្ចាស់ ខ្ញុំចាប់ផ្ដើមអានព្រះគម្ពីរ ចូលរួមការជួបជុំ អធិដ្ឋានទៅកាន់ព្រះអម្ចាស់ជារៀងរាល់ថ្ងៃ ដោយផ្ទេរបន្ទុក និងការឈឺចាប់របស់ខ្ញុំថ្វាយទ្រង់ ហើយដោយមិនដឹងខ្លួន ការឈឺចាប់ និងក្ដីបារម្ភរបស់ខ្ញុំបានរលាយបាត់ទៅ និងដួងចិត្តខ្ញុំមានអារម្មណ៍សុខសាន្ត ព្រមទាំងធូរស្រាល ដែលខ្ញុំមិនធ្លាប់មានពីមុនមក។ ខ្ញុំក៏កាន់តែសប្បាយចិត្ត និងមានអារម្មណ៍ធូរស្រាលជាងមុនច្រើន។ ក្រោយមក ខ្ញុំមានកូនប្រុសម្នាក់ទៀត ហើយជីវិតក៏កាន់តែរលូនបន្តិចម្ដងៗ។ ការផ្លាស់ប្ដូរទាំងនេះធ្វើឲ្យខ្ញុំមានអារម្មណ៍ថា ព្រះអម្ចាស់យេស៊ូវពិតជាស្មោះត្រង់ និងអស្ចារ្យមែន ហើយខ្ញុំសប្បាយចិត្តខ្លាំងណាស់ដែលបានស្គាល់ព្រះអម្ចាស់ ហើយខ្ញុំពិតជាដឹងគុណព្រះអម្ចាស់យេស៊ូវដែលបានសង្គ្រោះខ្ញុំ។

នៅខែឧសភា ឆ្នាំ ២០០៣ ខ្ញុំបានទទួលយកកិច្ចការនៅគ្រាចុងក្រោយរបស់ព្រះដ៏មានគ្រប់ព្រះចេស្ដា ហើយបានស្វាគមន៍ការយាងត្រលប់មកវិញរបស់ព្រះអម្ចាស់។ ខ្ញុំបានដឹងថា នេះគឺជាដំណាក់កាលចុងក្រោយនៅក្នុងកិច្ចការរបស់ព្រះជាម្ចាស់នៃការសង្គ្រោះមនុស្សជាតិ ហើយនេះគឺក្នុងគោលបំណងដោះស្រាយឫសគល់នៃអំពើបាបរបស់មនុស្ស និងនិស្ស័យពុករលួយរបស់ពួកគេ ហើយចុងក្រោយនឹងនាំអ្នកដែលត្រូវបានសង្គ្រោះ ចូលទៅក្នុងនគរព្រះ។ ខ្ញុំមានអារម្មណ៍ថាពិតជាមានពរណាស់ ហើយរំភើប និងសប្បាយចិត្តជាខ្លាំង ហើយខ្ញុំបានប្ដេជ្ញាចិត្តថា នឹងដេញតាមដោយឧស្សាហ៍ព្យាយាម។ បន្ទាប់ពីនោះមក ខ្ញុំបានអធិដ្ឋាន និងអានព្រះបន្ទូលរបស់ព្រះដ៏មានគ្រប់ព្រះចេស្ដាជារៀងរាល់ថ្ងៃ ហើយខ្ញុំចូលរួមការជួបជុំមិនដែលខាន ទោះភ្លៀងឬរាំងក៏ដោយ។ ទោះបីជាប្ដីខ្ញុំប្រឆាំងនឹងជំនឿរបស់ខ្ញុំក៏ដោយ ក៏ខ្ញុំមិនបានរងការរឹតត្បិតឡើយ ខ្ញុំបានបំពេញភារកិច្ចរៀបចំទទួលភ្ញៀវនៅផ្ទះ ហើយខ្ញុំផ្សាយដំណឹងល្អរាល់ពេលដែលខ្ញុំមានពេលទំនេរ។ ខ្ញុំគិតថា តាមរយៈការដេញតាមដោយចិត្តខ្នះខ្នែងបែបនេះ ព្រះជាម្ចាស់ច្បាស់ជាសព្វព្រះហឫទ័យនឹងខ្ញុំ ប្រទានព្រះគុណ និងព្រះពរដល់ខ្ញុំកាន់តែច្រើន ហើយផ្ដល់ឲ្យខ្ញុំនូវជីវិតដែលពោរពេញដោយសេចក្ដីសុខសាន្ត និងសុវត្ថិភាពនាពេលអនាគត។

ក្រោយមក កូនប្រុសអាយុមួយឆ្នាំរបស់ខ្ញុំតែងតែក្ដៅខ្លួន ជួនកាលឡើងកម្តៅដល់ ៣៩ អង្សាសេ ព្រមទាំងមានជំងឺហឺតយ៉ាងធ្ងន់ធ្ងរផងដែរ។ ពេលខ្លះគាត់ក្អួត ថ្នាំមិនមានប្រសិទ្ធភាពទេ ហើយគាត់ត្រូវទៅសម្រាកព្យាបាលនៅមន្ទីរពេទ្យ ដោយត្រូវចាក់សេរ៉ូមរាល់ថ្ងៃអស់ជាច្រើនថ្ងៃ ឬដល់ទៅកន្លះខែ ទើបបានធូរស្រាល។ ការដែលឃើញកូនខ្ញុំត្រូវចាក់ថ្នាំ ឬលេបថ្នាំរាល់ថ្ងៃ ឃើញមុខដ៏ទ្រលុកទ្រលន់របស់គាត់កាន់តែស្គមទៅៗ ហើយបាត់បង់ពណ៌ស៊ីជម្ពូ និងភាពស្រស់ថ្លាដូចពីមុន វាធ្វើឲ្យខ្ញុំខូចចិត្តខ្លាំងណាស់ និងធ្វើឲ្យខ្ញុំយំ ហើយខ្ញុំគ្រាន់តែប្រាថ្នាចង់ឲ្យជំងឺនេះធ្លាក់មកលើខ្ញុំវិញប៉ុណ្ណោះ។ គ្រូពេទ្យបានប្រាប់ថា វាជាជំងឺហឺតអាលែកហ្ស៊ីពីកំណើត ហើយជំងឺនេះពិតជារំខានណាស់។ ដោយសារគ្មានវិធីព្យាបាលពិសេសនោះទេ គឺមានតែការព្យាបាលតាមបែបធម្មតា ដើម្បីគ្រប់គ្រងស្ថានភាពជំងឺប៉ុណ្ណោះ។ ប៉ុន្តែ ពួកគេនិយាយថា ពេលគាត់ធំឡើង ហើយប្រព័ន្ធភាពស៊ាំរបស់គាត់កាន់តែរឹងមាំ ស្ថានភាពជំងឺរបស់គាត់អាចនឹងប្រសើរឡើងវិញ។ បានស្តាប់ឮពាក្យសម្ដីមិនច្បាស់លាស់របស់គ្រូពេទ្យ ខ្ញុំពិតជាឈឺចាប់ និងអស់សង្ឃឹមយ៉ាងខ្លាំង។ ជាញឹកញាប់ ខ្ញុំអធិដ្ឋានទៅកាន់ព្រះជាម្ចាស់ ដោយទូលសូមឲ្យទ្រង់ប្រោសព្យាបាលជំងឺកូនរបស់ខ្ញុំឲ្យបានជា។ ប៉ុន្តែ ជំងឺកូនរបស់ខ្ញុំមិនដែលធូរស្បើយសោះ ហើយខ្ញុំចាប់ផ្ដើមមានសញ្ញាណ ដោយគិតថា៖ «ខ្ញុំតែងតែមានចិត្តខ្នះខ្នែងក្នុងការដេញតាមរបស់ខ្ញុំ អធិដ្ឋាន និងអានព្រះបន្ទូលរបស់ព្រះជាម្ចាស់ជារៀងរាល់ថ្ងៃ ហើយខ្ញុំមិនដែលខកខានការជួបជុំ ហើយខ្ញុំបំពេញភារកិច្ចរបស់ខ្ញុំយ៉ាងសកម្ម។ ព្រះជាម្ចាស់គួរតែប្រទានពរដល់ខ្ញុំ តើមែនទេ? ពេលខ្ញុំជឿព្រះអម្ចាស់យេស៊ូវ ខ្ញុំមានព្រះគុណ ព្រះពរ សេចក្ដីសុខសាន្ត និងអំណរ។ ប៉ុន្តែ ឥឡូវនេះ ខ្ញុំបានជឿលើព្រះដ៏មានគ្រប់ព្រះចេស្ដាហើយ ហេតុអ្វីបានជាទ្រង់មិនព្យាបាលជំងឺកូនរបស់ខ្ញុំឲ្យជា? ព្រះជាម្ចាស់មានគ្រប់ព្រះចេស្ដា តើទ្រង់មិនអាចព្យាបាលជំងឺកូនប្រុសខ្ញុំ ដោយព្រះបន្ទូលតែមួយម៉ាត់បានទេឬ? ហេតុអ្វីព្រះជាម្ចាស់មិនស្ដាប់ការអធិដ្ឋានរបស់ខ្ញុំ?»។ ខ្ញុំនឹកឃើញជាពិសេសដល់កូនរបស់សាច់ញាតិម្នាក់ ដែលខូចខួរក្បាល ដោយសារការព្យាបាលយឺតយ៉ាវពេលក្ដៅខ្លួនខ្លាំង។ កូនប្រុសខ្ញុំនៅតូចណាស់ ហើយខ្ញុំឆ្ងល់ថា តើការក្ដៅខ្លួនខ្លាំងញឹកញាប់របស់គាត់ នឹងធ្វើឲ្យខូចខួរក្បាល និងប៉ះពាល់ដល់ភាពឆ្លាតវៃរបស់គាត់ឬអត់។ គ្រាន់តែគិតដល់រឿងនេះ ក៏ធ្វើឲ្យខ្ញុំឈឺចាប់ស្ទើរប្រេះទ្រូងទៅហើយ។ កូនភ្លោះពីមុនរបស់ខ្ញុំបានស្លាប់បាត់ទៅហើយ ហើយគ្រូពេទ្យប្រាប់ថា រាងកាយខ្ញុំពិបាកមានកូនណាស់។ ដូច្នេះ បើមានរឿងអ្វីកើតឡើងចំពោះកូនប្រុសខ្ញុំ តើឱ្យខ្ញុំបន្តរស់ទៅមុខទៀតយ៉ាងម៉េចទៅ? ពេលគិតដល់រឿងទាំងអស់នេះ ខ្ញុំទប់ទឹកភ្នែកមិនបាន ហើយក៏យំសោកយ៉ាងខ្លាំង ហើយខ្ញុំយំបណ្ដើរ និងអធិដ្ឋានទៅកាន់ព្រះជាម្ចាស់ដោយអន្ទះសាបណ្ដើរ ដោយទូលសូមឲ្យទ្រង់មានសេចក្ដីមេត្ដាករុណា និងការពារកូនប្រុសខ្ញុំ ហើយព្យាបាលគាត់ឲ្យបានជាយ៉ាងឆាប់រហ័ស។ ប៉ុន្តែ ទោះបីជាខ្ញុំអធិដ្ឋានច្រើនប៉ុណ្ណាក៏ដោយ ក៏មើលទៅហាក់ដូចជាព្រះជាម្ចាស់មិនបានស្ដាប់ខ្ញុំសោះឡើយ។ មួយរយៈក្រោយមក មិនត្រឹមតែជំងឺកូនខ្ញុំមិនបានធូរស្បើយនោះទេ គាត់បែរជាចាប់ផ្ដើមក្ដៅខ្លួនកាន់តែញឹកញាប់ទៅវិញ ហើយឲ្យតែពេលគាត់ក្ដៅខ្លួនម្ដងៗ គាត់ដកដង្ហើមមិនសូវរួចទេ គាត់ញ៉ាំអ្វីក៏មិនចូល ហើយញ៉ាំរួចក៏ក្អួតមកវិញ។ ការដែលឃើញកូនខ្ញុំត្រូវទ្រាំរងទុក្ខវេទនាខ្លាំងយ៉ាងនេះទាំងនៅតូចបែបនេះ គឺធ្វើឲ្យខ្ញុំខូចចិត្តស្ទើរតែទ្រាំលែងបានទៅហើយ ហើយខ្ញុំក៏ចាប់ផ្ដើមមានការសង្ស័យចំពោះព្រះជាម្ចាស់ ដោយគិតថា៖ «កាលខ្ញុំជឿព្រះអម្ចាស់យេស៊ូវ ឲ្យតែខ្ញុំអធិដ្ឋានសូមការប្រោសឲ្យជាពីជំងឺ ទ្រង់តែងតែព្យាបាលជានិច្ច ប៉ុន្តែ ឥឡូវនេះ ខ្ញុំងាកមកជឿព្រះដ៏មានគ្រប់ព្រះចេស្ដាវិញ ហេតុអ្វីបានជាការអធិដ្ឋានរបស់ខ្ញុំមិនបានផលសោះអញ្ចឹង? តើខ្ញុំជឿខុសផ្លូវឬយ៉ាងណា? តើព្រះដ៏មានគ្រប់ព្រះចេស្ដា ពិតជាព្រះអម្ចាស់យេស៊ូវយាងត្រលប់មកវិញមែនឬទេ?» ដោយសារតែកូនខ្ញុំឧស្សាហ៍ឈឺពេក ខ្ញុំក៏ផ្ដោតអារម្មណ៍ទាំងស្រុងទៅលើការមើលថែគាត់។ ខ្ញុំមិនសូវបានចូលរួមការជួបជុំឲ្យបានទៀងទាត់ទេ ខ្ញុំមិនអាចផ្តោតអារម្មណ៍ក្នុងការហូប និងផឹកព្រះបន្ទូលរបស់ព្រះជាម្ចាស់បានឡើយ ហើយពេលអធិដ្ឋាន ក៏ខ្ញុំមិនមានអ្វីត្រូវទូលថ្វាយដែរ។ ដួងចិត្តខ្ញុំកាន់តែឃ្លាតឆ្ងាយពីព្រះជាម្ចាស់ហើយ។

ក្រោយមក មានបងប្អូនស្រីមួយចំនួនបានមកជួយ និងលើកទឹកចិត្តខ្ញុំ ហើយពួកគេបានរកអត្ថបទព្រះបន្ទូលរបស់ព្រះជាម្ចាស់មួយចំនួនឲ្យខ្ញុំអាន។ ខ្ញុំក៏បានអានព្រះបន្ទូលរបស់ព្រះដ៏មានគ្រប់ព្រះចេស្ដាទាំងនេះ៖ «គ្រប់ជំហាននៃកិច្ចការដែលព្រះជាម្ចាស់ធ្វើចំពោះមនុស្ស ពីខាងក្រៅទំនងជាអន្តរកម្មរវាងមនុស្ស ដែលហាក់ដូចជាកើតចេញពីការរៀបចំរបស់មនុស្ស ឬពីការរំខានរបស់មនុស្ស។ ប៉ុន្តែនៅពីក្រោយគ្រប់ជំហាននៃកិច្ចការ និងអ្វីគ្រប់យ៉ាងដែលកើតឡើង គឺសុទ្ធតែជាការភ្នាល់ដែលសាតាំងធ្វើឡើងនៅចំពោះព្រះជាម្ចាស់ ហើយវាទាមទារឱ្យមនុស្សប្រកាន់ខ្ជាប់នូវទីបន្ទាល់របស់ខ្លួនចំពោះព្រះជាម្ចាស់។ សូមយកករណីដែលយ៉ូបត្រូវបានល្បងលមកធ្វើជាឧទាហរណ៍៖ នៅពីក្រោយឆាក សាតាំងបានភ្នាល់ជាមួយព្រះជាម្ចាស់ ហើយអ្វីដែលបានកើតឡើងចំពោះយ៉ូប គឺជាអំពើរបស់មនុស្ស និងការរំខានរបស់មនុស្ស។ នៅពីក្រោយជំហាននីមួយៗនៃកិច្ចការដែលព្រះជាម្ចាស់ធ្វើលើអ្នករាល់គ្នាគឺជាការភ្នាល់របស់សាតាំងជាមួយព្រះជាម្ចាស់ ពោលគឺនៅពីក្រោយ គឺជាចម្បាំងមួយ។ ... អ្វីគ្រប់យ៉ាងដែលមនុស្សធ្វើ តម្រូវឱ្យពួកគេបង់ថ្លៃជាក់លាក់មួយនៅក្នុងការខិតខំប្រឹងប្រែងរបស់ពួកគេ។ បើគ្មានការលំបាកពិតប្រាកដទេ ពួកគេមិនអាចបំពេញព្រះហឫទ័យព្រះជាម្ចាស់បានឡើយ ពួកគេសូម្បីតែឈានជិតដល់កម្រិតនៃការបំពេញព្រះហឫទ័យព្រះជាម្ចាស់ក៏អត់ដែរ ហើយពួកគេគ្រាន់តែកំពុងព្រោកប្រាជ្ញពីពាក្យស្លោកឥតខ្លឹមសារតែប៉ុណ្ណោះ! តើពាក្យស្លោកឥតខ្លឹមសារទាំងនេះអាចបំពេញព្រះហឫទ័យព្រះជាម្ចាស់បានឬទេ? នៅពេលព្រះជាម្ចាស់ និងសាតាំង ច្បាំងគ្នានៅក្នុងពិភពខាងវិញ្ញាណ តើអ្នកគួរតែបំពេញព្រះហឫទ័យព្រះជាម្ចាស់យ៉ាងដូចម្តេច ហើយតើអ្នកគួរតែប្រកាន់ខ្ជាប់នូវទីបន្ទាល់របស់ខ្លួនអំពីទ្រង់យ៉ាងដូចម្តេច? អ្នកគួរតែដឹងថា អ្វីគ្រប់យ៉ាងដែលកើតឡើងចំពោះអ្នក គឺជាការល្បងលដ៏ធំ និងជាពេលដែលព្រះជាម្ចាស់ត្រូវការឱ្យអ្នកធ្វើនូវបន្ទាល់» («មានតែការស្រលាញ់ព្រះជាម្ចាស់តែប៉ុណ្ណោះទើបជាការជឿលើព្រះជាម្ចាស់ពិតប្រាកដ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ បងប្អូនស្រីម្នាក់បាននិយាយថា៖ «មានរឿងគួរឲ្យខកចិត្តជាច្រើននឹងកើតឡើងនៅក្នុងជីវិតយើង ហើយនៅពីក្រោយរឿងនីមួយៗ គឺជាការប្រយុទ្ធខាងវិញ្ញាណ។ បើមើលពីខាងព្រះជាម្ចាស់វិញ ព្រះជាម្ចាស់កំពុងតែដាក់ឲ្យយើងឆ្លងកាត់ការល្បងល ដើម្បីទតមើលថាតើយើងមានជំនឿលើទ្រង់ និងអាចប្រកាន់ខ្ជាប់នូវទីបន្ទាល់របស់ខ្លួនបានឬអត់ តែបើមើលពីខាងសាតាំងវិញ សាតាំងកំពុងតែវាយប្រហារ និងល្បួងយើង ក្នុងគោលបំណងធ្វើឲ្យយើងសង្ស័យលើកិច្ចការរបស់ព្រះជាម្ចាស់ រួចក៏បដិសេធ និងក្បត់ព្រះជាម្ចាស់។ នេះក៏ដូចជាអ្វីដែលធ្លាប់បានកើតឡើងចំពោះលោក យ៉ូប អ៊ីចឹងដែរ។ មើលពីសំបកក្រៅ វាហាក់ដូចជាចោរប្លន់យកទ្រព្យសម្បត្តិរបស់គាត់ ហើយគាត់កើតដំបៅពេញខ្លួន ប៉ុន្តែ តាមការពិត នេះគឺជាការដែលសាតាំងភ្នាល់គ្នាជាមួយព្រះជាម្ចាស់ ដើម្បីចង់ដឹងថាតើលោក យ៉ូប នឹងឈរនៅខាងណា។ សព្វថ្ងៃនេះ ព្រះដ៏មានគ្រប់ព្រះចេស្ដាបានយាងមកសម្ដែងចេញនូវសេចក្ដីពិត ដើម្បីសង្គ្រោះយើង ឯសាតាំងក៏មិនអាចទ្រាំមើលបានឡើយ ដូច្នេះ សាតាំងក៏ប្រើជំងឺកូនៗរបស់យើងមកវាយប្រហារ និងរំខានដល់យើង ដោយព្យាយាមធ្វើឲ្យយើងមានការសង្ស័យចំពោះព្រះជាម្ចាស់ ឬសូម្បីតែបដិសេធ ហើយដើរចេញពីទ្រង់។ យើងត្រូវអធិដ្ឋាន និងពឹងផ្អែកលើព្រះជាម្ចាស់ឲ្យបានកាន់តែច្រើន ដើម្បីមើលធ្លុះនូវល្បិចកលរបស់សាតាំង»។ បន្ទាប់ពីបានស្ដាប់ការប្រកបរបស់បងស្រីរួចមក ខ្ញុំក៏បានឆ្លុះបញ្ចាំងពីអាកប្បកិរិយា និងអ្វីៗដែលខ្ញុំបានបញ្ចេញឲ្យឃើញកន្លងមក ហើយខ្ញុំក៏បានឃើញថា ខ្ញុំពិតជាគ្មានជំនឿ ឬការចុះចូលដ៏ពិតប្រាកដចំពោះព្រះជាម្ចាស់ឡើយ ហើយខ្ញុំក៏គ្មានការវែកញែកឲ្យដឹងពីល្បិចកលរបស់សាតាំងដែរ។ ខ្ញុំគ្រាន់តែពឹងផ្អែកទៅលើចិត្តខ្នះខ្នែងនៅក្នុងជំនឿរបស់ខ្ញុំប៉ុណ្ណោះ ហើយខ្ញុំបានប្រើសញ្ញាណ និងការស្រមើស្រមៃផ្ទាល់ខ្លួនមកគិតថា ព្រះអម្ចាស់យេស៊ូវបានព្យាបាលអ្នកជំងឺ បណ្ដេញអារក្ស ព្រមទាំងប្រទានព្រះគុណ និងព្រះពរ ដូច្នេះ ដោយសារតែព្រះដ៏មានគ្រប់ព្រះចេស្ដា គឺជាព្រះអម្ចាស់យេស៊ូវដែលយាងត្រលប់មកវិញនោះ ទ្រង់ច្បាស់ជាអាចបង្ហាញទីសម្គាល់ និងអព្ភូតហេតុ ដើម្បីព្យាបាលអ្នកជំងឺ និងបណ្ដេញអារក្សមិនខាន ហេតុនេះហើយ ទើបខ្ញុំចេះតែបន្តអធិដ្ឋានទៅកាន់ព្រះជាម្ចាស់ ដោយទូលសូមឲ្យទ្រង់ព្យាបាលកូនរបស់ខ្ញុំ។ ខ្ញុំគិតថា ព្រះជាម្ចាស់ច្បាស់ជានឹងនឹកគិតដល់ការដេញតាមយ៉ាងខ្នះខ្នែងរបស់ខ្ញុំ ហើយប្រញាប់ព្យាបាលកូនខ្ញុំឲ្យជាសះស្បើយមិនខាន។ ប៉ុន្តែ នៅពេលដែលការពិតគឺផ្ទុយស្រឡះពីអ្វីដែលខ្ញុំបានគិត ហើយស្ថានភាពជំងឺកូនខ្ញុំមិនត្រឹមតែមិនធូរស្រាលទេ ថែមទាំងប្រែជាអាក្រក់ទៅៗទៀតនោះ ខ្ញុំក៏ចាប់ផ្ដើមសង្ស័យចំពោះព្រះជាម្ចាស់ ហើយខ្ញុំក៏បាត់បង់ទឹកចិត្តក្នុងការអធិដ្ឋាន ចូលរួមការជួបជុំ និងបំពេញភារកិច្ចរបស់ខ្ញុំ។ ខ្ញុំបានបើកឲ្យដឹងពីសេចក្ដីពុករលួយជាច្រើន ដោយមិនដឹងខ្លួនទាល់តែសោះ។ ខ្ញុំថែមទាំងបានគិតថា គំនិតរបស់ខ្ញុំគឺត្រឹមត្រូវទាំងស្រុងទៀតផង ប៉ុន្តែ ខ្ញុំទើបតែដឹងថា ការជឿលើព្រះជាម្ចាស់របស់ខ្ញុំកន្លងមក គឺពិតជាងងឹតងងល់ខ្លាំងណាស់! ដោយដឹងពីចំណុចខ្វះខាតរបស់ខ្លួនឯង ខ្ញុំក៏មានស្មារតីហូប និងផឹកព្រះបន្ទូលរបស់ព្រះជាម្ចាស់កាន់តែច្រើន និងចូលរួមការជួបជុំឲ្យបានកាន់តែច្រើន ហើយខ្ញុំក៏បានអធិដ្ឋានទៅកាន់ព្រះជាម្ចាស់ ដោយទូលសូមឲ្យទ្រង់ណែនាំខ្ញុំ ដើម្បីឲ្យខ្ញុំអាចរៀនសូត្រពីមេរៀនតាមរយៈជំងឺកូនរបស់ខ្ញុំនេះ។

ថ្ងៃមួយ ក្នុងអំឡុងការចំណាយពេលខាងវិញ្ញាណរបស់ខ្ញុំ ខ្ញុំបានអានអត្ថបទព្រះបន្ទូលរបស់ព្រះជាម្ចាស់ពីរបីវគ្គ ហើយក៏ទទួលបានការយល់ដឹងខ្លះៗអំពីកិច្ចការរបស់ព្រះជាម្ចាស់។ ព្រះដ៏មានគ្រប់ព្រះចេស្ដាមានបន្ទូលថា៖ «នៅក្នុងសញ្ញាណរបស់មនុស្ស ព្រះជាម្ចាស់ត្រូវតែសម្ដែងទីសម្គាល់ និងឫទ្ធិបារមីជានិច្ច ទ្រង់ត្រូវតែប្រោសអ្នកជំងឺឱ្យជា និងបណ្ដេញអារក្ស ហើយទ្រង់ត្រូវតែដូចជាព្រះយេស៊ូវជានិច្ច។ ប៉ុន្តែ លើកនេះ ព្រះជាម្ចាស់មិនធ្វើកិច្ចការដូចជាពេលនោះសោះឡើយ។ ក្នុងអំឡុងនៃគ្រាចុងក្រោយ ប្រសិនបើព្រះជាម្ចាស់នៅតែបង្ហាញទីសម្គាល់ និងឫទ្ធិបារមី ហើយនៅតែបណ្ដេញអារក្ស និងប្រោសអ្នកជំងឺឱ្យជា ប្រសិនបើទ្រង់បានធ្វើដូចដែលព្រះយេស៊ូវបានធ្វើ នោះព្រះជាម្ចាស់នឹងធ្វើកិច្ចការដដែលម្ដងទៀតហើយ បើដូច្នេះ កិច្ចការរបស់ព្រះយេស៊ូវនឹងគ្មានតម្លៃ ឬសំខាន់នោះឡើយ។ ដូច្នេះ ព្រះជាម្ចាស់អនុវត្តដំណាក់កាលនៃកិច្ចការមួយនៅគ្រប់យុគសម័យ។ នៅពេលដែលដំណាក់កាលនីមួយៗនៃកិច្ចការរបស់ទ្រង់ត្រូវបានបញ្ចប់ នោះពួកវិញ្ញាណអាក្រក់នឹងយកតម្រាប់តាមភ្លាមៗមិនខាន ហើយក្រោយពេលអារក្សសាតាំងចាប់ផ្ដើមចម្លងកិច្ចការរបស់ព្រះជាម្ចាស់ នោះព្រះជាម្ចាស់នឹងផ្លាស់ប្ដូរទៅប្រើប្រាស់វិធីសាស្ត្រផ្សេងវិញ។ នៅពេលដែលព្រះជាម្ចាស់បានបញ្ចប់ដំណាក់កាលនៃកិច្ចការរបស់ទ្រង់ ពួកវិញ្ញាណអាក្រក់ក៏ចម្លងតាមកិច្ចការរបស់ទ្រង់។ អ្នករាល់គ្នាត្រូវតែប្រាកដច្បាស់ពីរឿងនេះ។ ហេតុអ្វីបានជាកិច្ចការរបស់ព្រះជាម្ចាស់នាពេលសព្វថ្ងៃ ខុសប្លែកអំពីកិច្ចការរបស់ព្រះយេស៊ូវ? ហេតុអ្វីបានជាព្រះជាម្ចាស់នាពេលសព្វថ្ងៃមិនសម្ដែងទីសម្គាល់ និងឫទ្ធិបារមី មិនបណ្ដេញអារក្ស និងប្រោសអ្នកជំងឺឱ្យជា? ប្រសិនបើកិច្ចការរបស់ព្រះយេស៊ូវជាកិច្ចការដែលបានធ្វើរួចហើយនៅក្នុងអំឡុងយុគសម័យនៃក្រឹត្យវិន័យ តើទ្រង់អាចតំណាងឱ្យព្រះជាម្ចាស់នៅយុគសម័យនៃព្រះគុណបានដែរឬទេ? តើទ្រង់អាចបញ្ចប់កិច្ចការនៃការជាប់ឆ្កាងបានដែរឬទេ? ដូចនៅក្នុងយុគសម័យនៃក្រឹត្យវិន័យដែរ ប្រសិនបើព្រះយេស៊ូវបានចូលទៅក្នុងព្រះវិហារ និងកាន់តាមថ្ងៃសប្ប័ទ នោះវានឹងគ្មាននរណាម្នាក់បៀតបៀនទ្រង់ ហើយមនុស្សគ្រប់គ្នានឹងស្វាគមន៍ទទួលយកទ្រង់មិនខាន។ បើដូច្នេះ តើទ្រង់អាចត្រូវបានគេឆ្កាងដែរឬទេ? តើទ្រង់អាចបញ្ចប់កិច្ចការប្រោសលោះបានដែរឬទេ? ប្រសិនបើព្រះដែលយកកំណើតជាមនុស្សនៃគ្រាចុងក្រោយ បានបង្ហាញទីសម្គាល់ និងការអស្ចារ្យ ដូចព្រះយេស៊ូវបានធ្វើដែរ តើនោះនឹងបានប្រយោជន៍អ្វីទៅ? លុះត្រាតែព្រះជាម្ចាស់ធ្វើផ្នែកមួយទៀតនៃកិច្ចការរបស់ទ្រង់ ក្នុងអំឡុងនៃគ្រាចុងក្រោយ ជាផ្នែកមួយដែលតំណាងឱ្យផ្នែកនៃផែនការគ្រប់គ្រងរបស់ទ្រង់ ទើបមនុស្សអាចទទួលបានចំណេះដឹងកាន់តែស៊ីជម្រៅអំពីព្រះជាម្ចាស់ ហើយមានតែធ្វើបែបនេះទេ ទើបផែនការគ្រប់គ្រងរបស់ព្រះជាម្ចាស់អាចត្រូវបានបញ្ចប់» («ចំណេះដឹងនៃកិច្ចការបច្ចុប្បន្នរបស់ព្រះជាម្ចាស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «គោលបំណងចម្បងនៃកិច្ចការដែលព្រះជាម្ចាស់ធ្វើនៅជំនាន់នេះគឺ ដើម្បីផ្គត់ផ្គង់ព្រះបន្ទូលនៃជីវិតដល់មនុស្ស ដើម្បីលាតត្រដាងនូវធម្មជាតិ និងសារជាតិរបស់មនុស្ស ហើយនិងនិស្ស័យដ៏ពុករលួយរបស់គេ និងការផាត់ចោលសញ្ញាណសាសនា គំនិតសក្ដិភូមិ គំនិតចាស់គំរឹល ព្រមទាំងចំណេះដឹង និងវប្បធម៌របស់មនុស្ស។ ចំណុចទាំងអស់នេះត្រូវបានលាងជម្រះឱ្យស្អាត តាមរយៈការនៅជាប់ជាមួយព្រះបន្ទូលរបស់ព្រះជាម្ចាស់។ នៅគ្រាចុងក្រោយ ព្រះជាម្ចាស់ប្រើប្រាស់ព្រះបន្ទូល មិនមែនទីសម្គាល់ និងឫទ្ធិបារមីឡើយ ដើម្បីប្រោសមនុស្សឱ្យបានគ្រប់លក្ខណ៍។ ទ្រង់ប្រើព្រះបន្ទូលរបស់ទ្រង់ ដើម្បីបើកសម្ដែងមនុស្ស ជំនុំជម្រះមនុស្ស កាត់ទោសមនុស្ស និងធ្វើឱ្យមនុស្សបានគ្រប់លក្ខណ៍ ដូច្នេះ នៅក្នុងព្រះបន្ទូលរបស់ព្រះជាម្ចាស់ មនុស្សចាប់ផ្ដើមមើលឃើញពីព្រះប្រាជ្ញាញាណ និងភាពគួរឱ្យស្រឡាញ់របស់ព្រះជាម្ចាស់ និងចាប់ផ្ដើមយល់ដឹងពីនិស្ស័យរបស់ព្រះជាម្ចាស់ ហើយតាមរយៈព្រះបន្ទូលរបស់ព្រះជាម្ចាស់ មនុស្សមើលឃើញពីទង្វើរបស់ទ្រង់» («ចំណេះដឹងនៃកិច្ចការបច្ចុប្បន្នរបស់ព្រះជាម្ចាស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «ថ្ងៃនេះ អ្នករាល់គ្នាគួរតែយល់ច្បាស់ហើយថា នៅគ្រាចុងក្រោយ វាជាការពិតដែល “ព្រះបន្ទូលក្លាយជាសាច់ឈាម” គឺត្រូវបានសម្រេចដោយព្រះជាម្ចាស់។ តាមរយៈកិច្ចការដ៏ពិតរបស់ទ្រង់នៅលើផែនដី ទ្រង់ធ្វើឱ្យមនុស្សស្គាល់ទ្រង់ មានទំនាក់ទំនងជាមួយទ្រង់ និងមើលឃើញពីអំពើជាក់ស្ដែងរបស់ទ្រង់។ ទ្រង់ធ្វើឱ្យមនុស្សមើលឃើញយ៉ាងច្បាស់ថា ទ្រង់អាចសម្ដែងទីសម្គាល់ និងឫទ្ធិបារមី និងឃើញថា វាក៏មានពេលដែលទ្រង់មិនអាចធ្វើបែបនេះផងដែរ ហើយវាអាស្រ័យទៅលើយុគសម័យប៉ុណ្ណោះ។ សម្រាប់សេចក្ដីនេះ អ្នកអាចមើលឃើញថា ព្រះជាម្ចាស់មិនមែនគ្មានសមត្ថភាពក្នុងការសម្ដែងទីសម្គាល់ និងឫទ្ធិបារមីឡើយ ប៉ុន្តែផ្ទុយទៅវិញ ទ្រង់ផ្លាស់ប្ដូររបៀបនៃការធ្វើការរបស់ទ្រង់ឱ្យស្របតាមកិច្ចការដែលត្រូវសម្រេច និងស្របតាមសម័យកាលវិញទេ។ នៅក្នុងដំណាក់កាលបច្ចុប្បន្ននៃកិច្ចការ ទ្រង់មិនបង្ហាញទីសម្គាល់ និងឫទ្ធិបារមីឡើយ ហើយការដែលទ្រង់បានបង្ហាញទីសម្គាល់ និងឫទ្ធិបារមីខ្លះនៅក្នុងយុគសម័យរបស់ព្រះយេស៊ូវ គឺដោយសារតែកិច្ចការរបស់ទ្រង់នៅក្នុងយុគសម័យនោះ ខុសប្លែកពីសម័យនេះ។ ព្រះជាម្ចាស់មិនធ្វើកិច្ចការនោះនៅពេលបច្ចុប្បន្នឡើយ ហើយមនុស្សខ្លះជឿថា ទ្រង់គ្មានសមត្ថភាពសម្ដែងទីសម្គាល់ និងឫទ្ធិបារមី ឬមួយពួកគេគិតថា ប្រសិនបើទ្រង់មិនសម្ដែងទីសម្គាល់ និងឫទ្ធិបារមីទេ ដូច្នេះ ទ្រង់មិនមែនជាព្រះជាម្ចាស់ឡើយ។ តើនេះមិនមែនជាជំនឿខុសឆ្គងទេឬអី? ព្រះជាម្ចាស់អាចសម្ដែងទីសម្គាល់ និងឫទ្ធិបារមីបាន ប៉ុន្តែទ្រង់កំពុងតែធ្វើការនៅក្នុងយុគសម័យមួយផ្សេង ដូច្នេះហើយបានជាទ្រង់មិនធ្វើកិច្ចការបែបនោះ។ ដោយសារតែនេះជាយុគសម័យមួយផ្សេង ហើយដោយសារតែនេះជាដំណាក់កាលផ្សេងនៃកិច្ចការរបស់ព្រះជាម្ចាស់ ដូច្នេះ អំពើដែលព្រះជាម្ចាស់បានបើកសម្ដែង ក៏មានលក្ខណៈខុសគ្នាផងដែរ។ ជំនឿរបស់មនុស្សទៅលើព្រះជាម្ចាស់ មិនមែនជាជំនឿលើទីសម្គាល់ និងឫទ្ធិបារមី ក៏មិនមែនជាជំនឿលើការអស្ចារ្យដែរ ប៉ុន្តែជាជំនឿលើកិច្ចការជាក់ស្ដែងរបស់ទ្រង់ នៅក្នុងអំឡុងយុគសម័យថ្មី។ មនុស្សចាប់ផ្ដើមស្គាល់ព្រះជាម្ចាស់ តាមរយៈឥរិយាបថដែលព្រះជាម្ចាស់ធ្វើការ ហើយចំណេះដឹងនេះបង្កើតមនុស្សឱ្យមានជំនឿលើព្រះជាម្ចាស់ ដែលអាចនិយាយបានថា ជាជំនឿលើកិច្ចការ និងទង្វើរបស់ព្រះជាម្ចាស់។ នៅក្នុងដំណាក់កាលនៃកិច្ចការនេះ ព្រះជាម្ចាស់មានបន្ទូលជាចម្បង។ កុំរង់ចាំចង់ឃើញទីសម្គាល់ និងឫទ្ធិបារមីនោះឡើយ ព្រោះថាអ្នកនឹងមើលលែងឃើញទៀតហើយ! នេះគឺដោយសារតែអ្នកមិនបានកើតមក ក្នុងអំឡុងយុគសម័យនៃព្រះគុណឡើយ។ ប្រសិនបើអ្នកបានកើតមកក្នុងគ្រានោះ នោះអ្នកអាចមើលឃើញទីសម្គាល់ និងឫទ្ធិបារមី ប៉ុន្តែអ្នកបានកើតមកក្នុងគ្រាចុងក្រោយ ដូច្នេះ អ្នកអាចមើលឃើញតែភាពជាក់ស្ដែង និងភាពសាមញ្ញរបស់ព្រះជាម្ចាស់ប៉ុណ្ណោះ។ កុំរំពឹងចង់ឃើញព្រះយេស៊ូវដែលពេញដោយអធិធម្មជាតិ នៅក្នុងអំឡុងគ្រាចុងក្រោយនោះឡើយ។ អ្នកអាចមើលឃើញតែព្រះដ៏សកម្មដែលយកកំណើតជាមនុស្ស ដែលគ្មានលក្ខណៈអ្វីខុសប្លែកពីមនុស្សសាមញ្ញនោះឡើយ។ នៅក្នុងយុគសម័យនីមួយៗ ព្រះជាម្ចាស់បើកសម្ដែងអំពើខុសៗគ្នា។ នៅក្នុងយុគសម័យនីមួយៗ ទ្រង់បើកសម្ដែងផ្នែកនៃអំពើរបស់ទ្រង់ ហើយកិច្ចការនៃយុគសម័យនីមួយៗតំណាងឱ្យផ្នែកមួយនៃនិស្ស័យរបស់ព្រះជាម្ចាស់ និងផ្នែកមួយនៃទង្វើរបស់ព្រះជាម្ចាស់។ ទង្វើដែលទ្រង់បើកសម្ដែង មានលក្ខណៈខុសគ្នាទៅតាមយុគសម័យដែលទ្រង់ធ្វើការ ប៉ុន្តែវាផ្ដល់ឱ្យមនុស្សនូវចំណេះដឹងកាន់តែស៊ីជម្រៅអំពីព្រះជាម្ចាស់ មានជំនឿលើព្រះជាម្ចាស់កាន់តែពិតប្រាកដ និងកាន់តែជាក់ច្បាស់។ មនុស្សជឿលើព្រះជាម្ចាស់ ដោយសារតែគ្រប់ទង្វើរបស់ព្រះជាម្ចាស់ ដោយសារទ្រង់ជាព្រះដ៏សែនអស្ចារ្យ ធំមហិមា ពេញដោយព្រះចេស្ដា និងមិនអាចវាស់ស្ទង់បាន» («ចំណេះដឹងនៃកិច្ចការបច្ចុប្បន្នរបស់ព្រះជាម្ចាស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។

ក្រោយពីបានអានព្រះបន្ទូលរបស់ព្រះជាម្ចាស់រួចមក ដួងចិត្តរបស់ខ្ញុំក៏ប្រែជាភ្លឺស្វាងជាងមុនយ៉ាងខ្លាំង។ នៅពេលដែលព្រះជាម្ចាស់ធ្វើកិច្ចការនៅគ្រាចុងក្រោយ មិនមែនមានន័យថា ទ្រង់មិនអាចបង្ហាញទីសម្គាល់ និងអព្ភូតហេតុនោះទេ ប៉ុន្តែ នៅក្នុងយុគសម័យចុងក្រោយនេះ ព្រះជាម្ចាស់លែងធ្វើការតាមរបៀបនោះទៀតហើយ។ អ្វីដែលព្រះជាម្ចាស់កំពុងធ្វើនៅពេលនេះ គឺជាកិច្ចការនៃការប្រើប្រាស់ព្រះបន្ទូល ដើម្បីធ្វើឲ្យមនុស្សគ្រប់លក្ខណ៍ និងបន្សុទ្ធពួកគេ។ តាមរយៈព្រះបន្ទូលរបស់ទ្រង់ ព្រះអង្គបានលាតត្រដាងពីរឿងផ្សេងៗ ដូចជានិស្ស័យពុករលួយរបស់សាតាំងនៅក្នុងខ្លួនមនុស្ស គំនិតចាស់ៗរបស់មនុស្ស និងសញ្ញាណសាសនាផ្សេងៗដែលមនុស្សមានចំពោះព្រះជាម្ចាស់ ដើម្បីឲ្យមនុស្សអាចបោះបង់ចោលនូវនិស្ស័យពុករលួយរបស់សាតាំងចេញពីពួកគេបាន។ ប្រសិនបើកិច្ចការរបស់ព្រះជាម្ចាស់នៅគ្រាចុងក្រោយ នៅតែផ្តោតលើការព្យាបាលអ្នកជំងឺ បណ្ដេញអារក្ស និងបង្ហាញទីសម្គាល់ ព្រមទាំងអព្ភូតហេតុដដែលនោះ ដែលធ្វើឲ្យមនុស្សមើលឃើញថាព្រះជាម្ចាស់ពិតជាមានលក្ខណៈអធិធម្មជាតិមែននោះ នោះនិស្ស័យពុករលួយរបស់មនុស្ស ព្រមទាំងការបះបោរ និងការទាស់ទទឹងរបស់ពួកគេចំពោះព្រះជាម្ចាស់ នឹងមិនងាយបើកសម្តែងឡើយ ហើយយើងក៏នឹងមិនអាចស្គាល់ពីនិស្ស័យពុករលួយរបស់ខ្លួនឯងបានដែរ ចុះទម្រាំដល់ការត្រូវបានបន្សុទ្ធ និងផ្លាស់ប្ដូរនោះ គឺរឹតតែមិនអាចទៅរួចទៀត។ ជាក់ស្ដែងដូចជារូបខ្ញុំអ៊ីចឹង ប្រសិនបើជំងឺកូនរបស់ខ្ញុំត្រូវបានជាសះស្បើយភ្លាមៗ បន្ទាប់ពីខ្ញុំបានអធិដ្ឋានរួចនោះ ខ្ញុំប្រាកដជាគ្មានសញ្ញាណណាមួយអំពីព្រះជាម្ចាស់ឡើយ ហើយខ្ញុំក៏គ្មានការសង្ស័យចំពោះទ្រង់ដែរ ម្យ៉ាងទៀត ខ្ញុំនឹងគិតថា ខ្ញុំមានជំនឿយ៉ាងមុតមាំលើព្រះជាម្ចាស់ ហើយថា ខ្ញុំពិតជាកំពុងតែដេញតាមយ៉ាងពិតប្រាកដមែន។ ប៉ុន្តែ នៅពេលដែលជំងឺកូនរបស់ខ្ញុំមិនបានជាសះស្បើយ ខ្ញុំក៏មានការយល់ច្រឡំ និងមានសញ្ញាណចំពោះព្រះជាម្ចាស់ ហើយខ្ញុំបានរអ៊ូរទាំថា ព្រះជាម្ចាស់មិនបានស្ដាប់ការអធិដ្ឋានរបស់ខ្ញុំទេ ថែមទាំងសង្ស័យចំពោះព្រះជាម្ចាស់ទៀតផង។ ខ្ញុំមិនចង់អធិដ្ឋាន ឬចូលរួមការជួបជុំឡើយ ហើយចិត្តខ្នះខ្នែងដែលខ្ញុំមានពីដំបូង ក៏បានរសាត់បាត់ទៅយ៉ាងលឿន។ នៅពេលប្រឈមមុខនឹងការពិត សេចក្ដីពុករលួយ ការបះបោរ និងសញ្ញាណរបស់ខ្ញុំចំពោះព្រះជាម្ចាស់ ត្រូវបានបើកសម្តែងយ៉ាងច្បាស់។ ទើបខ្ញុំដឹងថា ទស្សនៈរបស់ខ្ញុំដែលវាស់ស្ទង់ថាតើកិច្ចការនោះមកពីព្រះជាម្ចាស់ឬអត់ ដោយផ្អែកលើការបង្ហាញទីសម្គាល់ និងអព្ភូតហេតុ ឬការប្រោសជំងឺឲ្យជា និងការបណ្ដេញអារក្សនោះ គឺខុសទំនង។ ព្រះជាម្ចាស់ធ្វើកិច្ចការមួយដំណាក់កាលនៅក្នុងយុគសម័យនីមួយៗ ហើយយុគសម័យថ្មីទាមទារឲ្យមានកិច្ចការថ្មី។ នៅក្នុងយុគសម័យនៃព្រះគុណ ព្រះអម្ចាស់យេស៊ូវបានអនុវត្តកិច្ចការនៃការប្រោសលោះ ហើយទ្រង់បានព្យាបាលអ្នកជំងឺ បណ្ដេញអារក្ស ព្រមទាំងបង្ហាញទីសម្គាល់ និងអព្ភូតហេតុមួយចំនួន។ ប៉ុន្តែ ឥឡូវនេះគឺជាយុគសម័យនៃនគរព្រះ ដែលជាយុគសម័យចុងក្រោយ ហើយព្រះជាម្ចាស់កំពុងតែអនុវត្តកិច្ចការនៃការជំនុំជម្រះ និងការបន្សុទ្ធមនុស្ស តាមរយៈព្រះបន្ទូលរបស់ទ្រង់ ដើម្បីចាត់ថ្នាក់មនុស្សម្នាក់ៗទៅតាមប្រភេទរៀងៗខ្លួន រួចប្រទានរង្វាន់ដល់មនុស្សល្អ និងដាក់ទោសដល់មនុស្សអាក្រក់ ហើយបញ្ចប់យុគសម័យចាស់នេះ។ ប្រសិនបើព្រះដ៏មានគ្រប់ព្រះចេស្ដានៅតែធ្វើការដូចព្រះអម្ចាស់យេស៊ូវ ដោយបង្ហាញទីសម្គាល់ និងអព្ភូតហេតុ ព្យាបាលអ្នកជំងឺ និងបណ្ដេញអារក្សដដែលនោះ តើទ្រង់មិនកំពុងតែធ្វើកិច្ចការរបស់ទ្រង់សាជាថ្មីទេឬ? ចុះបើអ៊ីចឹង តើយុគសម័យនេះអាចបញ្ចប់ទៅបានយ៉ាងដូចម្ដេច? លើសពីនេះទៅទៀត វិញ្ញាណអាក្រក់ក៏អាចត្រាប់តាមកិច្ចការដែលព្រះជាម្ចាស់ធ្លាប់បានធ្វើផងដែរ ហើយប្រសិនបើខ្ញុំវាស់ស្ទង់ថាតើកិច្ចការនោះមកពីព្រះជាម្ចាស់ឬអត់ ដោយមើលថាតើមានការបង្ហាញទីសម្គាល់ និងអព្ភូតហេតុ ឬថាតើជំងឺរបស់មនុស្សត្រូវបានព្យាបាលឲ្យជានោះ ខ្ញុំច្បាស់ជាចាត់ទុកកិច្ចការរបស់សាតាំង និងវិញ្ញាណអាក្រក់ ថាជាកិច្ចការរបស់ព្រះជាម្ចាស់មិនខាន ហើយខ្ញុំប្រាកដជាកំពុងតែប្រមាថដល់ព្រះជាម្ចាស់ហើយ! គ្រាន់តែមានឈ្មោះថា ខ្ញុំបានទទួលយកកិច្ចការនៅគ្រាចុងក្រោយរបស់ព្រះដ៏មានគ្រប់ព្រះចេស្ដាមែន ប៉ុន្តែខ្ញុំគ្មានការយល់ដឹងពិតប្រាកដអំពីព្រះជាម្ចាស់ឡើយ ហើយខ្ញុំនៅតែមើលកិច្ចការថ្មីបំផុតរបស់ព្រះជាម្ចាស់ តាមរយៈទស្សនៈដែលស្វែងរកការបរិភោគនំប៉័ងឱ្យឆ្អែត នៅក្នុងយុគសម័យនៃព្រះគុណដដែល។ ខ្ញុំគ្រាន់តែព្យាយាមពាក់ស្បែកជើងថ្មី ដើរតាមផ្លូវចាស់ប៉ុណ្ណោះ។ ជំនឿបែបនេះមិនទទួលបានការសព្វព្រះហឫទ័យពីព្រះជាម្ចាស់ឡើយ។ កិច្ចការរបស់ព្រះជាម្ចាស់នៅគ្រាចុងក្រោយ មិនមានគោលបំណងធ្វើឲ្យមនុស្សគ្រប់លក្ខណ៍តាមរយៈទីសម្គាល់ និងអព្ភូតហេតុនោះទេ ប៉ុន្តែ គឺតាមរយៈព្រះបន្ទូលរបស់ទ្រង់វិញ។ នេះពិតជាសព្វានុភាព និងព្រះប្រាជ្ញាញាណរបស់ព្រះជាម្ចាស់មែន! ប្រសិនបើមានការបង្ហាញទីសម្គាល់ និងអព្ភូតហេតុ មនុស្សទាំងអស់ច្បាស់ជាជឿនៅពេលដែលពួកគេបានឃើញ ហើយនឹងគ្មានការទាស់ទទឹងឡើយ ប៉ុន្តែ បើអ៊ីចឹង តើអាចបែងចែករវាងសត្វពពែ និងសត្វចៀម ស្រូវស្រងែ និងស្រូវសាលី អ្នកជឿពិត និងអ្នកជឿក្លែងក្លាយ ព្រមទាំងអ្នកបម្រើល្អ និងអ្នកបម្រើអាក្រក់ បានយ៉ាងដូចម្ដេចទៅ? តើព្រះជាម្ចាស់អាចធ្វើកិច្ចការនៃការធ្វើឲ្យគ្រប់លក្ខណ៍ ការបើកសម្ដែង និងការជម្រុះមនុស្សចោលបានយ៉ាងដូចម្ដេច? ឥឡូវនេះ ព្រះដ៏មានគ្រប់ព្រះចេស្ដាធ្វើការដោយសម្ដែងចេញនូវសេចក្ដីពិត ដើម្បីយកឈ្នះ និងសង្គ្រោះមនុស្ស ហើយទ្រង់មិនបង្ហាញទីសម្គាល់ និងអព្ភូតហេតុឡើយ។ ទ្រង់គ្រាន់តែទតមើល ថាតើមនុស្សអាចទទួលយកសេចក្ដីពិតបានឬអត់ ហើយតាមរបៀបនេះ មានតែអ្នកដែលជឿលើព្រះជាម្ចាស់យ៉ាងពិតប្រាកដប៉ុណ្ណោះ ទើបអាចត្រូវបានសង្គ្រោះ ឯអ្នកដែលជារបស់អារក្សសាតាំង នឹងត្រូវបានបើកសម្ដែង ហើយជម្រុះចោល។ ខ្ញុំឃើញថា កាលណាកិច្ចការរបស់ព្រះជាម្ចាស់កាន់តែមានភាពប្រក្រតី និងជាក់ស្ដែង នោះព្រះប្រាជ្ញាញាណរបស់ទ្រង់ក៏កាន់តែមាននៅក្នុងនោះដែរ។ របៀបធ្វើការរបស់ព្រះជាម្ចាស់បែបនេះ ពិតជាអស្ចារ្យណាស់! ប្រសិនបើមិនមានការបើកសម្ដែងពីការពិត និងការលាតត្រដាងនៃព្រះបន្ទូលរបស់ព្រះជាម្ចាស់ទេនោះ ខ្ញុំប្រាកដជាមិនដឹងខ្លួនឡើយថា ខ្ញុំកំពុងតែជឿលើព្រះជាម្ចាស់ដោយភាពស្រពេចស្រពិល និងសញ្ញាណ ហើយក៏មិនដឹងថា ខ្ញុំនៅតែទាស់ទទឹង និងបះបោរទាស់នឹងព្រះជាម្ចាស់ដែរ ចុះទម្រាំដល់ការទទួលបានការយល់ដឹងអំពីកិច្ចការពិតប្រាកដរបស់ព្រះជាម្ចាស់នោះ គឺរឹតតែមិនអាចទៅរួចទៀត។ នៅពេលនោះ ខ្ញុំមានអារម្មណ៍ធូរស្រាល និងមានសេរីភាពយ៉ាងខ្លាំងនៅក្នុងដួងចិត្តរបស់ខ្ញុំ ហើយខ្ញុំលែងសង្ឃឹមដោយអន្ទះសា ឲ្យព្រះជាម្ចាស់បង្ហាញទីសម្គាល់ និងអព្ភូតហេតុ ដើម្បីដកយកជំងឺកូនខ្ញុំចេញទៀតហើយ។

តាមរយៈជំងឺកូនរបស់ខ្ញុំ ខ្ញុំបានដឹងពីទស្សនៈខុសទំនងរបស់ខ្ញុំ ចំពោះជំនឿលើព្រះជាម្ចាស់។ បន្ទាប់មក ខ្ញុំចាប់ផ្ដើមសញ្ជឹងគិតថា៖ តើអ្វីទស្សនៈត្រឹមត្រូវនៃជំនឿលើព្រះជាម្ចាស់? ខ្ញុំបានអានព្រះបន្ទូលរបស់ព្រះជាម្ចាស់៖ «ពេលនេះ តើអ្នករាល់គ្នាយល់ហើយឬនៅថា ជំនឿលើព្រះជាម្ចាស់គឺជាអ្វី? តើជំនឿលើព្រះជាម្ចាស់គឺជាការមើលឃើញទីសម្គាល់ និងការអស្ចារ្យមែនទេ? តើជំនឿនេះគឺជាការឡើងទៅស្ថានសួគ៌មែនទេ? ការជឿលើព្រះជាម្ចាស់ មិនមែនងាយស្រួលបន្តិចណាឡើយ។ ទម្លាប់សាសនាទាំងអស់នោះគួរតែបោះបង់ចោលទៅ ការដេញតាមការប្រោសជំងឺ និងការបណ្ដេញវិញ្ញាណអាក្រក់ ការផ្ដោតសំខាន់លើទីសម្គាល់ និងការអស្ចារ្យ ការលោភចង់បានព្រះគុណរបស់ព្រះជាម្ចាស់ ភាពសុខសាន្ត និងក្ដីអំណរថែមទៀត ការដេញតាមក្ដីរំពឹងសម្រាប់អនាគត និងសេចក្ដីសុខខាងសាច់ឈាម ទាំងអស់នេះ គឺសុទ្ធតែជាទម្លាប់សាសនា ហើយទម្លាប់សាសនាទាំងអស់នេះ គឺជាជំនឿស្រពេចស្រពិល។ សព្វថ្ងៃនេះ តើអ្វីគឺជាជំនឿពិតលើព្រះជាម្ចាស់? នោះគឺជាទទួលយកព្រះបន្ទូលព្រះជាម្ចាស់ធ្វើជាតថភាពនៃជីវិតរបស់អ្នក និងការស្គាល់ព្រះជាម្ចាស់តាមរយៈព្រះបន្ទូលរបស់ទ្រង់ ដើម្បីសម្រេចឱ្យបាននូវសេចក្ដីស្រឡាញ់ពិតរបស់ទ្រង់។ ដើម្បីឱ្យកាន់តែច្បាស់៖ ជំនឿលើព្រះជាម្ចាស់ គឺដើម្បីឱ្យអ្នកចុះចូលតាមទ្រង់ ស្រឡាញ់ទ្រង់ និងបំពេញភារកិច្ចដែលគួរបំពេញដោយភាវៈដែលព្រះបង្កើតមក។ នេះហើយគឺជាគោលបំណងនៃការជឿលើព្រះជាម្ចាស់។ អ្នកត្រូវសម្រេចឱ្យបាននូវចំណេះដឹងអំពី ភាពគួរឱ្យស្រឡាញ់របស់ព្រះជាម្ចាស់ ទំហំនៃភាពស័ក្ដិសមនឹងទទួលនូវការគោរពកោតខ្លាចរបស់ព្រះជាម្ចាស់ ស្គាល់អំពីរបៀបដែលទ្រង់ធ្វើកិច្ចការនៃសេចក្ដីសង្គ្រោះ និងធ្វើឱ្យពួកគេបានគ្រប់លក្ខណ៍នៅក្នុងភាវៈដែលព្រះបង្កើតមក។ ទាំងអស់នេះ គឺសុទ្ធតែជាសារៈសំខាន់នៃជំនឿរបស់អ្នកលើព្រះជាម្ចាស់។ ជំនឿលើព្រះជាម្ចាស់សំខាន់បំផុត គឺជាការផ្លាស់ប្ដូរពីជីវិតខាងសាច់ឈាម ទៅកាន់ជីវិតដែលស្រឡាញ់ព្រះជាម្ចាស់ ពីការរស់នៅក្នុងសេចក្ដីពុករលួយ ទៅកាន់ការរស់នៅក្នុងជីវិតនៃព្រះបន្ទូលរបស់ព្រះជាម្ចាស់។ វាគឺជាការចាកចេញពីអំណាចគ្រប់គ្រងរបស់សាតាំង ហើយមករស់នៅក្រោមការថែរក្សា និងការការពាររបស់ព្រះជាម្ចាស់វិញ។ វាជាលទ្ធភាពដែលអាចចុះចូលតាមព្រះជាម្ចាស់ និងមិនមែនជាការចុះចូលតាមសាច់ឈាមនោះទេ។ វាជាការទុកឱកាសឱ្យព្រះជាម្ចាស់ទទួលបានដួងចិត្តរបស់អ្នកទាំងមូល ទុកឱ្យព្រះជាម្ចាស់ធ្វើឱ្យអ្នកបានគ្រប់លក្ខណ៍ និងរំដោះអ្នកឱ្យរួចពីនិស្ស័យពុករលួយបែបសាតាំង។ ជំនឿលើព្រះជាម្ចាស់ គឺច្រើនតែបែបនេះ ដើម្បីឱ្យព្រះចេស្ដាដ៏ធំធេង និងសិរីរុងរឿងរបស់ព្រះជាម្ចាស់ អាចនឹងត្រូវបានស្ដែងនៅក្នុងអ្នក ដើម្បីឱ្យអ្នកអាចធ្វើតាមបំណងព្រះហឫទ័យរបស់ព្រះជាម្ចាស់ ហើយសម្រេចផែនការរបស់ព្រះជាម្ចាស់ និងអាចធ្វើបន្ទាល់អំពីព្រះជាម្ចាស់នៅចំពោះមុខសាតាំង។ ជំនឿលើព្រះជាម្ចាស់មិនគួរផ្ដោតសំខាន់លើចិត្តប្រាថ្នាចង់ឃើញទីសម្គាល់ និងការអស្ចារ្យឡើយ ក៏មិនគួរផ្ដោតលើប្រយោជន៍នៃសាច់ឈាមផ្ទាល់ខ្លួនរបស់អ្នកដែរ។ ជំនឿគួរតែជាការដេញតាមឱ្យបានស្គាល់ព្រះជាម្ចាស់ និងជាការដែលអាចចុះចូលតាមព្រះជាម្ចាស់ គឺចុះចូលរហូតដល់អស់ជីវិត ដូចជាពេត្រុស។ ទាំងអស់នេះ គឺជាគោលបំណងសំខាន់ៗនៃការជឿលើព្រះជាម្ចាស់។ ... ប្រសិនបើអ្នកនៅតែព្យាយាមរកមើលទីសម្គាល់ និងការអស្ចារ្យនៅក្នុងជំនឿរបស់អ្នកចំពោះព្រះជាម្ចាស់ ទស្សនៈនៃជំនឿចំពោះព្រះជាម្ចាស់បែបនេះ គឺពិតជាខុសហើយ។ ជំនឿលើព្រះជាម្ចាស់ផ្ដោតសំខាន់លើការទទួលព្រះបន្ទូលរបស់ព្រះជាម្ចាស់ធ្វើជាតថភាពនៃជីវិត។ គោលបំណងរបស់ព្រះជាម្ចាស់អាចនឹងត្រូវគេទទួលបានតាមរយៈការអនុវត្តន៍ព្រះបន្ទូលដែលចេញពីព្រះឱស្ឋរបស់ព្រះជាម្ចាស់ ហើយយកមកអនុវត្តនៅក្នុងជីវិតរបស់អ្នកផ្ទាល់។ នៅក្នុងជំនឿលើព្រះជាម្ចាស់ មនុស្សគួរព្យាយាមទុកឱ្យព្រះជាម្ចាស់កែច្នៃគេឱ្យបានគ្រប់លក្ខណ៍ ឱ្យគេអាចចុះចូលចំពោះព្រះជាម្ចាស់ និងដើម្បីចុះចូលតាមព្រះជាម្ចាស់ទាំងស្រុង។ ប្រសិនបើអ្នកអាចចុះចូលតាមព្រះជាម្ចាស់ដោយគ្មានការរអ៊ូរទាំ អាចគិតគូរពីបំណងព្រះហឫទ័យរបស់់ព្រះជាម្ចាស់ សម្រេចបានកម្ពស់ដូចពេត្រុស និងទទួលបានព្រះបន្ទូលសរសើរពីព្រះជាម្ចាស់ដូចពេត្រុស ពេលនោះទើបអ្នកសម្រេចបានជោគជ័យនៅក្នុងជំនឿ ដែលអ្នកមានចំពោះព្រះជាម្ចាស់ ហើយជំនឿនេះនឹងប្រាប់ឱ្យដឹងថា ព្រះជាម្ចាស់ទទួលបានអ្នកហើយ» («គ្រប់យ៉ាងសម្រេចបានដោយព្រះបន្ទូលរបស់ព្រះជាម្ចាស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ពីទស្សនៈត្រឹមត្រូវអំពីការជឿលើព្រះជាម្ចាស់។ ការជឿលើព្រះជាម្ចាស់ មិនមែនដើម្បីទទួលបានព្រះគុណ និងព្រះពរនោះទេ ហើយក៏មិនមែនដើម្បីជីវិតសាច់ឈាមប្រកបដោយសេចក្ដីសុខសាន្ត និងរលូននោះដែរ។ នោះមិនមែនជាជំនឿពិតលើព្រះជាម្ចាស់ឡើយ។ ព្រះជាម្ចាស់សង្ឃឹមថា យើងអាចដេញតាមសេចក្ដីពិត រស់នៅតាមព្រះបន្ទូលរបស់ទ្រង់នៅពេលមានរឿងរ៉ាវកើតឡើង ហើយប្រើប្រាស់ការរស់នៅជាក់ស្ដែងរបស់យើង ដើម្បីធ្វើបន្ទាល់ និងលើកតម្កើងព្រះជាម្ចាស់។ នេះហើយទើបជាជំនឿពិតលើព្រះជាម្ចាស់។ ខ្ញុំគ្រាន់តែផ្ដោតអារម្មណ៍តែម្យ៉ាង ទៅលើក្តីសង្ឃឹមឲ្យជំងឺកូនរបស់ខ្ញុំជាសះស្បើយ ប៉ុន្តែ ខ្ញុំមិនបានដឹងថា បំណងព្រះហឫទ័យរបស់ព្រះជាម្ចាស់គឺជាអ្វី ឬថាតើខ្ញុំគួរតែប្រកាន់ខ្ជាប់នូវទីបន្ទាល់របស់ខ្ញុំសម្រាប់ព្រះជាម្ចាស់ដោយរបៀបណានោះទេ។ ខ្ញុំបានលិចលង់ទាំងស្រុងនៅក្នុងនិស្ស័យពុករលួយរបស់ខ្ញុំ ដោយវិនិច្ឆ័យ និងដាក់កំហិតព្រះជាម្ចាស់ ដោយផ្អែកលើសញ្ញាណផ្ទាល់ខ្លួនរបស់ខ្ញុំ ថែមទាំងសង្ស័យចំពោះព្រះជាម្ចាស់ និងបដិសេធកិច្ចការរបស់ព្រះជាម្ចាស់ទៀតផង។ តើខ្ញុំមានភាពស្មោះត្រង់ ឬការចុះចូលចំពោះព្រះជាម្ចាស់ត្រង់ណាទៅ? ខ្ញុំពិតជាគ្មានទីបន្ទាល់ទាល់តែសោះ! នៅពេលកូនខ្ញុំឈឺ ព្រះជាម្ចាស់ក៏កំពុងតែពិនិត្យពិច័យអាកប្បកិរិយារបស់ខ្ញុំដែរ ដើម្បីទតមើលថាតើខ្ញុំមានជំនឿ និងការចុះចូលដ៏ពិតប្រាកដចំពោះទ្រង់ឬអត់។ ខ្ញុំត្រូវតែលះបង់សញ្ញាណផ្ទាល់ខ្លួនរបស់ខ្ញុំចោល ហើយមិនថាមានរឿងអ្វីកើតឡើងចំពោះជំងឺកូនខ្ញុំទេ ខ្ញុំមិនអាចបន្តមានភាពអវិជ្ជមាន ទន់ខ្សោយ ឬឃ្លាតឆ្ងាយពីព្រះជាម្ចាស់បែបនេះទៀតឡើយ។

ប៉ុន្តែ ការប្ដេជ្ញាចិត្តគឺងាយស្រួលធ្វើណាស់។ អ្វីដែលពិបាកជាងនេះទៅទៀតនោះ គឺការអនុវត្តសេចក្ដីពិតយ៉ាងពិតប្រាកដ។ រសៀលមួយ នៅពេលដែលពួកយើងហៀបនឹងជួបជុំគ្នា កូនខ្ញុំក៏ក្ដៅខ្លួនម្ដងទៀត ហើយខ្ញុំបានដឹងយ៉ាងច្បាស់នៅក្នុងចិត្តថា នេះគឺជាសាតាំងដែលកំពុងព្យាយាមល្បួងខ្ញុំ ហើយព្យាយាមធ្វើឲ្យខ្ញុំបោះបង់ការជួបជុំនេះ។ ខ្ញុំបាននឹកឃើញដល់ព្រះបន្ទូលរបស់ព្រះជាម្ចាស់៖ «ប្រសិនបើអ្នកមិនអាចធ្វើបន្ទាល់នៅចំពោះមុខសាតាំងបានទេ នោះសាតាំងនឹងសើចចំអកឱ្យអ្នក វានឹងចាត់ទុកអ្នកជាមនុស្សឆ្កួត ជារបស់លេង ហើយជារឿយៗវានឹងធ្វើឱ្យអ្នកមើលទៅដូចល្ងង់ និងធ្វើឱ្យអ្នកច្របូកច្របល់» («មានតែការស្រលាញ់ព្រះជាម្ចាស់តែប៉ុណ្ណោះទើបជាការជឿលើព្រះជាម្ចាស់ពិតប្រាកដ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ សាតាំងបានដឹងថា អ្វីដែលខ្ញុំបារម្ភបំផុតនោះ គឺកូនរបស់ខ្ញុំ ដូច្នេះ វាចេះតែប្រើជំងឺកូនខ្ញុំ ដើម្បីព្យាយាមរំខាន និងរារាំងខ្ញុំមិនឲ្យចូលរួមការជួបជុំ។ កាលពីមុន ខ្ញុំមិនយល់ពីសេចក្ដីពិត ហើយក៏មើលមិនធ្លុះនូវល្បិចកលរបស់សាតាំងដែរ ហើយរាល់ពេលដែលមានការជួបជុំម្តងៗ គឺជាន់ចំពេលកូនខ្ញុំឈឺតែម្តង។ ខ្ញុំតែងតែភ័យស្លន់ស្លោ ហើយប្រញាប់បោះបង់ការជួបជុំ ដើម្បីនាំកូនទៅជួបគ្រូពេទ្យ ដោយបណ្ដោយឲ្យសាតាំងដឹកមុខរហូត។ ពេលខ្ញុំមិនមានការជួបជុំ កូនខ្ញុំមិនក្ដៅខ្លួនទេ ប៉ុន្តែ ឲ្យតែពេលខ្ញុំមានការជួបជុំ គាត់ក៏ក្ដៅខ្លួនភ្លាម។ កាលណាខ្ញុំគិតពីរឿងនេះកាន់តែច្រើន ខ្ញុំក៏កាន់តែយល់ច្បាស់ថា នេះគឺជាល្បិចកលរបស់សាតាំងទាំងស្រុង ហើយខ្ញុំដឹងថា ខ្ញុំមិនអាចបន្តឲ្យសាតាំងរឹតត្បិត និងគ្រប់គ្រងខ្ញុំបានទៀតឡើយ។ ខ្ញុំបានអធិដ្ឋានទៅកាន់ព្រះជាម្ចាស់នៅក្នុងចិត្តថា៖ «ព្រះជាម្ចាស់អើយ ទូលបង្គំមិនចង់ឲ្យសាតាំងបោកបញ្ឆោត ឬធ្វើបាបទូលបង្គំទៀតឡើយ។ ទូលបង្គំចង់ជួបជុំជាមួយបងប្អូនប្រុសស្រី។ សូមទ្រង់ជួយទូលបង្គំផង»។ បន្ទាប់ពីអធិដ្ឋានរួច ដួងចិត្តរបស់ខ្ញុំក៏បានស្ងប់បន្តិច។ ខ្ញុំបានទៅមើលកូនប្រុសខ្ញុំ ឃើញថា គាត់គ្រាន់តែក្ដៅខ្លួនតិចតួចប៉ុណ្ណោះ ហើយមើលទៅគាត់នៅលេងសើចស្រស់ស្រាយធម្មតា ដូច្នេះ ខ្ញុំក៏ទុកគាត់ឲ្យនៅជាមួយម្ដាយក្មេកខ្ញុំ ដោយប្រាប់គាត់ឲ្យបញ្ចុកថ្នាំបញ្ចុះកម្ដៅខ្លះដល់កូន រួចខ្ញុំក៏ចេញទៅចូលរួមការជួបជុំទៅ។ អ្វីដែលគួរឲ្យភ្ញាក់ផ្អើលនោះគឺ បន្ទាប់ពីការជួបជុំចប់ ខ្ញុំត្រលប់មកផ្ទះវិញ ឃើញកូនខ្ញុំកំពុងលេងប្រដាប់ប្រដាក្មេងលេងយ៉ាងសប្បាយរីករាយ។ ម្ដាយក្មេកខ្ញុំប្រាប់ថា កូនបាត់ក្ដៅខ្លួនវិញដោយមិនបាច់លេបថ្នាំនោះទេ។ ខ្ញុំសប្បាយចិត្ត និងរំភើបខ្លាំងណាស់ រហូតដល់ស្រក់ទឹកភ្នែក។ ខ្ញុំនឹកគិតដល់កាលពីមុន ដែលកូនប្រុសខ្ញុំក្ដៅខ្លួនមិនព្រមបាត់សោះ ហើយយើងត្រូវទៅមន្ទីរពេទ្យដើម្បីចាក់សេរ៉ូមទើបគាត់បានធូរស្បើយ ប៉ុន្តែ លើកនេះ អាការៈក្ដៅខ្លួនបានបាត់ទៅវិញដោយមិនបាច់ប្រើថ្នាំទាល់តែសោះ។ ខ្ញុំស្ទើរតែមិនជឿសោះ ហើយនៅក្នុងចិត្ត ខ្ញុំចេះតែបន្តអរព្រះគុណ និងសរសើរតម្កើងព្រះជាម្ចាស់។ តាមរយៈបទពិសោធន៍នេះ ខ្ញុំក៏បានយល់ដែរថា ទោះបីជាដំបូងឡើយពេលកូនខ្ញុំឈឺ ខ្ញុំបានអធិដ្ឋានទៅកាន់ព្រះជាម្ចាស់មែន តែព្រះជាម្ចាស់មិនបានព្យាបាលកូនខ្ញុំនោះទេ ហើយនេះគឺដោយសារតែមានព្រះប្រាជ្ញាញាណរបស់ព្រះជាម្ចាស់នៅក្នុងនោះ។ នៅពេលនោះ ដួងចិត្តរបស់ខ្ញុំពោរពេញទៅដោយសញ្ញាណ ការស្រមើស្រមៃ និងការដាក់កំហិតចំពោះព្រះជាម្ចាស់ ហើយខ្ញុំគ្មានការយល់ដឹងអំពីកិច្ចការរបស់ព្រះជាម្ចាស់នៅគ្រាចុងក្រោយ ដែលយកឈ្នះ និងធ្វើឲ្យមនុស្សគ្រប់លក្ខណ៍តាមរយៈព្រះបន្ទូលរបស់ទ្រង់ទាល់តែសោះ ហើយខ្ញុំក៏គ្មានការវែកញែកឲ្យដឹងទាក់ទងនឹងការល្បួង និងការរំខានរបស់សាតាំងដែរ។ ដូច្នេះ ព្រះជាម្ចាស់បានអនុញ្ញាតឲ្យការរំខាន និងការល្បួងរបស់សាតាំងបន្តកើតមាន ដើម្បីបន្សុទ្ធខ្ញុំ ហើយក៏ដើម្បីឲ្យខ្ញុំអាចយល់ពីសេចក្ដីពិត និងស្គាល់ព្រះជាម្ចាស់។ នៅក្នុងដំណើរការនេះ ខ្ញុំបានបើកឲ្យដឹងនូវសញ្ញាណ ការយល់ច្រឡំ ការរអ៊ូរទាំ និងការសង្ស័យចំពោះព្រះជាម្ចាស់ បន្ទាប់មក ព្រះជាម្ចាស់បានប្រើប្រាស់ព្រះបន្ទូលរបស់ទ្រង់ ដើម្បីបំភ្លឺ និងណែនាំខ្ញុំ ដោយលាតត្រដាង និងជំនុំជម្រះសញ្ញាណ ព្រមទាំងសេចក្ដីពុករលួយរបស់ខ្ញុំ ដែលអនុញ្ញាតឲ្យខ្ញុំយល់ពីលក្ខណៈប្រក្រតី និងជាក់ស្ដែងនៃកិច្ចការរបស់ព្រះជាម្ចាស់នៅគ្រាចុងក្រោយ និងស្គាល់ពីការបះបោរ ព្រមទាំងការទាស់ទទឹងរបស់ខ្លួនឯង ព្រមទាំងជួយខ្ញុំឲ្យរៀនវែកញែកឲ្យដឹងពីល្បិចកលរបស់សាតាំងផងដែរ។ ទីបំផុត ខ្ញុំអាចលះបង់សញ្ញាណរបស់ខ្ញុំ បះបោរប្រឆាំងនឹងសាច់ឈាមរបស់ខ្ញុំ និងអនុវត្តសេចក្ដីពិតបាន។ ខ្ញុំបានឃើញថា ការដែលព្រះជាម្ចាស់ធ្វើការតាមរបៀបនេះ គឺពិតជាមានសព្វានុភាព និងជាក់ស្ដែងមែន ហើយក៏មានព្រះប្រាជ្ញាញាណបំផុតដែរ។ តាមរយៈបទពិសោធន៍នេះ ខ្ញុំពិតជាបានស្គាល់ពីសិទ្ធិអំណាច និងព្រះចេស្ដានៃព្រះបន្ទូលរបស់ព្រះជាម្ចាស់ ហើយខ្ញុំបានឃើញថា ព្រះជាម្ចាស់ប្រើប្រាស់ព្រះបន្ទូលជាក់ស្ដែង និងកិច្ចការពិតប្រាកដ ដើម្បីយកឈ្នះ និងធ្វើឲ្យមនុស្សគ្រប់លក្ខណ៍ ព្រមទាំងដើម្បីទទួលបានដួងចិត្តរបស់ពួកគេ។ ការដែលព្រះជាម្ចាស់ធ្វើការតាមរបៀបនេះនៅគ្រាចុងក្រោយ គឺមានអត្ថន័យជាងការបង្ហាញទីសម្គាល់ និងអព្ភូតហេតុឆ្ងាយណាស់។ នេះបានរំលឹកខ្ញុំអំពីអត្ថបទព្រះបន្ទូលរបស់ព្រះជាម្ចាស់មួយវគ្គ៖ «នៅក្នុងកិច្ចការនៃគ្រាចុងក្រោយ ព្រះចេស្ដានៃព្រះបន្ទូលគឺអស្ចារ្យខ្លាំងជាងការបង្ហាញទីសម្គាល់ និងការអស្ចារ្យទៅទៀត ហើយសិទ្ធិអំណាចនៃព្រះបន្ទូល ក៏ខ្ពស់លើសសិទ្ធិអំណាចនៃទីសម្គាល់ និងការអស្ចារ្យដែរ» («អាថ៌កំបាំងនៃការយកកំណើតជាមនុស្ស (៤)» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលទាំងនេះពិតជាជាក់ស្ដែងណាស់!

ក្រោយមក ខ្ញុំបានអានអត្ថបទព្រះបន្ទូលរបស់ព្រះជាម្ចាស់ពីរវគ្គទៀត ហើយខ្ញុំក៏ទទួលបានការយល់ដឹងខ្លះៗ អំពីនិស្ស័យពុករលួយរបស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សជាច្រើនជឿលើខ្ញុំ ដើម្បីឱ្យខ្ញុំប្រោសគេឱ្យជាតែប៉ុណ្ណោះ។ មនុស្សជាច្រើនជឿលើខ្ញុំ គ្រាន់តែដើម្បីឱ្យខ្ញុំប្រើព្រះចេស្ដារបស់ខ្ញុំ បណ្ដេញវិញ្ញាណស្មោកគ្រោក ចេញពីរូបកាយរបស់គេ ហើយមានមនុស្សជាច្រើនជឿលើខ្ញុំដើម្បីឱ្យតែបានសេចក្តីសុខសាន្ត និងសេចក្តីអំណរពីខ្ញុំប៉ុណ្ណោះ។ មនុស្សជាច្រើនជឿលើខ្ញុំ ដើម្បីទាមទារចង់បានទ្រព្យសម្បត្តិកាន់តែច្រើនពីខ្ញុំប៉ុណ្ណោះ។ មនុស្សជាច្រើនជឿលើខ្ញុំ ដើម្បីឱ្យជីវិតនេះអាចរស់នៅយ៉ាងសុខសាន្ត និងបានសុខសប្បាយនៅបរលោកតែប៉ុណ្ណោះ។ មនុស្សជាច្រើនជឿលើខ្ញុំ ដើម្បីឱ្យបានរួចខ្លួនពីទុក្ខវេទនានៃស្ថាននរក និងដើម្បីទទួលបានព្រះពរនៃស្ថានសួគ៌។ មនុស្សជាច្រើនជឿលើខ្ញុំ ដើម្បីតែភាពសុខស្រួលមួយរយៈខ្លីប៉ុណ្ណោះ ប៉ុន្តែគេមិនព្យាយាមដើម្បីឱ្យបានអ្វីៗដែលមាននៅបរលោកឡើយ។ នៅពេលដែលខ្ញុំប្រទានសេចក្ដីក្រោធដល់មនុស្ស ហើយដកហូតអស់ទាំងសេចក្តីអំណរ និងសេចក្តីសុខសាន្តដែលពួកគេធ្លាប់មាន នោះពួកគេក៏ចាប់ផ្ដើមមានចិត្តសង្ស័យ។ ពេលដែលខ្ញុំប្រទានទុក្ខវេទនានៃស្ថាននរកទៅឱ្យមនុស្ស ហើយទាមទារយកមកវិញនូវព្រះពរនៃស្ថានសួគ៌ ពួកគេក៏ផ្ទុះកំហឹងឡើង។ ពេលមនុស្សទូលសុំឱ្យខ្ញុំប្រោសគេឱ្យជាពីជំងឺ ហើយខ្ញុំមិនអើពើនឹងគេ និងមានអារម្មណ៍ស្អប់ខ្ពើមចំពោះពួកគេ ពួកគេក៏បានចាកចេញពីខ្ញុំ ហើយបែរទៅរកវិធីព្យាបាលតាមផ្លូវងងឹត និងអំពើអាបធ្មប់វិញ។ នៅពេលដែលខ្ញុំដកហូតអ្វីៗគ្រប់យ៉ាងដែលមនុស្សបានទាមទារពីខ្ញុំ ស្រាប់តែពួកគេបាត់ស្រមោលឈឹង ទាំងគ្មានបន្សល់ដានអ្វីឡើយ។ ហេតុដូច្នេះ ខ្ញុំនិយាយថា មនុស្សមានសេចក្ដីជំនឿលើខ្ញុំ ដោយសារតែខ្ញុំប្រទានព្រះគុណរបស់ខ្ញុំច្រើនសន្ធឹកសន្ធាប់ពេក និងដោយសារមានអត្ថប្រយោជន៍ជាច្រើនដែលគេនឹងទទួលបាន» («តើអ្នកយល់ដឹងអ្វីខ្លះអំពីសេចក្តីជំនឿ?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «អ្នករាល់គ្នាគួរតែយល់អំពីហេតុផល ដែលនាំឱ្យអ្នករាល់គ្នាជឿលើខ្ញុំហើយ។ បើអ្នករាល់គ្នាគ្រាន់តែចង់ក្លាយជាសិស្ស ឬជាអ្នកជំងឺរបស់ខ្ញុំ ឬក្លាយជាពួកបរិសុទ្ធម្នាក់ក្នុងចំណោមពួកបរិសុទ្ធរបស់ខ្ញុំនៅឯស្ថានសួគ៌ នោះការដែលអ្នករាល់គ្នាដើរតាមខ្ញុំនឹងគ្មានន័យឡើយ។ ការដើរតាមខ្ញុំនៅក្នុងឥរិយាបថបែបនេះ គឺជាការខ្ជះខ្ជាយកម្លាំងចោលប៉ុណ្ណោះ។ ការមានសេចក្តីជំនឿបែបនេះចំពោះខ្ញុំ វាគ្រាន់តែជាការចំណាយពេលឥតប្រយោជន៍ដែលនាំឱ្យខាតបង់ដល់យុវភាពរបស់អ្នកទៀតផង។ ហើយនៅទីបញ្ចប់ អ្នករាល់គ្នានឹងមិនទទួលបានអ្វីសោះឡើយ។ តើនេះវាមិនមែនជាការប្រឹងប្រែង ជាអសារឥតការទេឬ អី? ខ្ញុំបានចាកចេញពីក្នុងចំណោមសាសន៍យូដាជាយូរមកហើយ ហើយក៏លែងជាគ្រូពេទ្យរបស់មនុស្ស ឬក៏ជាឱសថព្យាបាលមនុស្សទៀតដែរ។ ខ្ញុំលែងធ្វើជាសត្វសម្រាប់ ឱ្យមនុស្សលោកជិះ ឬកាប់យកសាច់តាមតែចិត្តគេចង់ទៀតហើយ។ ផ្ទុយទៅវិញ ខ្ញុំបានមកនៅក្នុងចំណោមមនុស្ស ដើម្បីជំនុំជម្រះ និងវាយផ្ចាលមនុស្សវិញ ដើម្បីឱ្យមនុស្សអាចស្គាល់ខ្ញុំ។ អ្នកគួរតែដឹងថា ខ្ញុំធ្លាប់ធ្វើកិច្ចការនៃការប្រោសលោះ និងដឹងថា ខ្ញុំធ្លាប់ជាព្រះយេស៊ូវ ប៉ុន្តែខ្ញុំមិនអាចបន្តនៅជាព្រះយេស៊ូវរហូតឡើយ គឺដូចជាខ្ញុំធ្លាប់ជាព្រះយេហូវ៉ា ប៉ុន្តែក្រោយមកក៏បានក្លាយជាព្រះយេស៊ូវដូច្នឹងដែរ។ ខ្ញុំជាព្រះជាម្ចាស់របស់មនុស្សលោក ជាព្រះអម្ចាស់នៃសកលលោក ប៉ុន្តែខ្ញុំមិនអាចជាព្រះយេស៊ូវ ឬព្រះយេហូវ៉ាជារៀងរហូតឡើយ។ ខ្ញុំបានក្លាយជាបុគ្គលម្នាក់ដែលមនុស្សចាត់ទុកថាជាគ្រូពេទ្យ ប៉ុន្តែមិនអាចនិយាយបានថា ព្រះជាម្ចាស់គ្រាន់តែជាគ្រូពេទ្យម្នាក់ សម្រាប់មនុស្សលោកឡើយ។ ដូច្នេះ ប្រសិនបើអ្នក ប្រកាន់ខ្ជាប់នូវទស្សនៈចាស់គំរិល នៅក្នុងសេចក្តីជំនឿរបស់អ្នកចំពោះខ្ញុំ នោះអ្នកនឹងមិនទទួលបានអ្វីឡើយ។ បើទោះបីជាអ្នកសរសើរខ្ញុំនៅថ្ងៃនេះថា៖ “ព្រះស្រឡាញ់មនុស្សលោក។ ទ្រង់ប្រោសខ្ញុំឱ្យបានជា ហើយប្រទានដល់ខ្ញុំនូវព្រះពរ សេចក្តីសុខសាន្ត និងសេចក្តីអំណរ។ ព្រះអង្គពិតជាល្អចំពោះមនុស្សលោកខ្លាំងណាស់។ ប្រសិនបើខ្ញុំគ្រាន់តែមានជំនឿលើទ្រង់ នោះខ្ញុំមិនចាំបាច់ខ្វល់ខ្វាយអំពីរឿងប្រាក់កាស និងទ្រព្យសម្បត្តិឡើយ...” ក៏ខ្ញុំនៅតែមិនអាចបង្អាក់កិច្ចការដើមរបស់ខ្ញុំបានឡើយ។ បើអ្នកជឿលើខ្ញុំនៅថ្ងៃនេះ នោះអ្នកនឹងទទួលបានតែសិរីល្អរបស់ខ្ញុំ ហើយអ្នកនឹងសក្តិសមធ្វើបន្ទាល់ពីខ្ញុំ ហើយអ្វីៗផ្សេងទៀត នឹងក្លាយជារឿងបន្ទាប់ បន្សំប៉ុណ្ណោះ។ អ្នកត្រូវតែយល់អំពីការនេះឱ្យបានច្បាស់» («តើអ្នកយល់ដឹងអ្វីខ្លះអំពីសេចក្តីជំនឿ?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ពេលសញ្ជឹងគិតលើព្រះបន្ទូលរបស់ព្រះជាម្ចាស់ ខ្ញុំបានឃើញពីបំណងដ៏ថោកទាប នៅក្នុងជំនឿរបស់ខ្ញុំ។ កាលពីមុន ពេលខ្ញុំជឿព្រះអម្ចាស់យេស៊ូវ ខ្ញុំបានទទួលព្រះគុណ សេចក្ដីសុខសាន្ត និងអំណរ ដែលព្រះអម្ចាស់បានប្រទានឲ្យ ដូច្នេះ ខ្ញុំក៏គិតថា ខ្ញុំពិតជាមានពរណាស់ដែលបានជឿលើព្រះអម្ចាស់។ ប៉ុន្តែ បន្ទាប់ពីបានទទួលជឿព្រះដ៏មានគ្រប់ព្រះចេស្ដា ខ្ញុំបានឃើញពីរបៀបដែលព្រះជាម្ចាស់សម្ដែងចេញនូវសេចក្ដីពិត ដើម្បីសង្គ្រោះមនុស្ស ហើយចុងក្រោយទ្រង់នឹងនាំពួកគេចូលទៅក្នុងនគរស្ថានសួគ៌ ហេតុនេះហើយ ទើបខ្ញុំកាន់តែសកម្មក្នុងការដេញតាមរបស់ខ្ញុំ។ ជារៀងរាល់ថ្ងៃ ខ្ញុំតែងតែហូប និងផឹកព្រះបន្ទូលរបស់ព្រះជាម្ចាស់ ហើយអធិដ្ឋានទៅកាន់ព្រះជាម្ចាស់ ខ្ញុំមិនដែលមកយឺតយ៉ាវក្នុងការជួបជុំឡើយ ហើយខ្ញុំក៏បានផ្សាយដំណឹងល្អ និងបំពេញភារកិច្ចរៀបចំទទួលភ្ញៀវផងដែរ។ ខ្ញុំបានធ្វើរឿងទាំងអស់នេះ ដើម្បីផ្គាប់ព្រះហឫទ័យព្រះជាម្ចាស់ ដោយគិតថា តាមរយៈការធ្វើបែបនេះ ព្រះជាម្ចាស់នឹងប្រទានព្រះគុណ និងព្រះពរដល់ខ្ញុំកាន់តែច្រើន។ ខ្ញុំបានឃើញថា ខ្ញុំជឿលើព្រះជាម្ចាស់ គ្រាន់តែដើម្បីប្រើប្រាស់ទ្រង់ ឲ្យបំពេញបំណងប្រាថ្នាចង់បានព្រះពររបស់ខ្ញុំប៉ុណ្ណោះ។ ខ្ញុំមិនបានខ្វល់ទាល់តែសោះថា តើព្រះជាម្ចាស់កំពុងធ្វើកិច្ចការអ្វី ហើយក៏មិនបានខ្វល់ដែរថា តើព្រះជាម្ចាស់ទាមទារអ្វីខ្លះពីមនុស្ស ថាតើមនុស្សគួរជឿលើព្រះជាម្ចាស់យ៉ាងដូចម្ដេច ដើម្បីឲ្យស្របតាមបំណងព្រះហឫទ័យរបស់ទ្រង់ និងផ្គាប់ព្រះហឫទ័យទ្រង់ ថាតើមនុស្សប្រភេទណាដែលអាចចូលទៅក្នុងនគរព្រះបាន ថាតើរបៀបជឿរបស់ខ្ញុំ ទទួលបានការសព្វព្រះហឫទ័យពីព្រះជាម្ចាស់ឬអត់ ឬថាតើទស្សនៈត្រឹមត្រូវនៃជំនឿលើព្រះជាម្ចាស់គឺជាអ្វីនោះទេ។ ខ្ញុំមិនបានដឹងពីរឿងទាំងអស់នេះទេ ហើយក៏មិនដែលធ្លាប់គិតពីវាដែរ។ ខ្ញុំគ្រាន់តែពឹងផ្អែកលើចិត្តខ្នះខ្នែងរបស់ខ្ញុំ ដើម្បីចូលរួមការជួបជុំ និងផ្សាយដំណឹងល្អ ដោយគិតថា តាមរយៈការធ្វើរឿងទាំងនេះ ខ្ញុំកំពុងតែផ្គាប់ព្រះហឫទ័យព្រះជាម្ចាស់ ហើយគួរតែទទួលបានព្រះពរពីទ្រង់។ នៅពេលកូនខ្ញុំក្ដៅខ្លួនខ្លាំងមិនព្រមបាត់ ព្រះគុណ និងព្រះពរដែលខ្ញុំបានអធិដ្ឋានទូលសូមនោះ គឺបាត់ស្រមោលឈឹង ប៉ុន្តែ ខ្ញុំមិនបានស្វែងរកសេចក្ដីពិត ឬឆ្លុះបញ្ចាំងពីខ្លួនឯងឡើយ។ ផ្ទុយទៅវិញ នៅក្នុងចិត្តខ្ញុំ ខ្ញុំសង្ស័យចំពោះព្រះជាម្ចាស់ និងបដិសេធកិច្ចការរបស់ទ្រង់។ ខ្ញុំបានឃើញថា បំណងប្រាថ្នាចង់បានព្រះពររបស់ខ្ញុំ គឺខ្លាំងក្លាពេកហើយ។ ព្រះជាម្ចាស់គឺជាព្រះអាទិករ ហើយខ្ញុំគ្រាន់តែជាភាវៈដែលព្រះបានបង្កើតប៉ុណ្ណោះ ដូច្នេះ វាគឺត្រឹមត្រូវឥតខ្ចោះតាមធម្មជាតិសម្រាប់ភាវៈដែលព្រះបានបង្កើត ត្រូវជឿលើព្រះជាម្ចាស់ និងបំពេញភារកិច្ចរបស់ពួកគេ។ ខ្ញុំមិនគួរព្យាយាមធ្វើការដោះដូរជាមួយព្រះជាម្ចាស់ឡើយ ចុះទម្រាំដល់ការទាមទារដោយគ្មានហេតុផលពីទ្រង់នោះ គឺរឹតតែមិនគួរទៅទៀត។ ឥឡូវនេះ ខ្ញុំពិតជាយល់ហើយថា បំណងដ៏ល្អរបស់ព្រះជាម្ចាស់ គឺស្ថិតនៅក្នុងជំងឺកូនរបស់ខ្ញុំ។ នេះបានធ្វើឲ្យខ្ញុំអាចឆ្លុះបញ្ចាំង និងយល់ពីនិស្ស័យបែបសាតាំងរបស់ខ្ញុំ ព្រមទាំងទស្សនៈខុសទំនងនៃជំនឿរបស់ខ្ញុំ។ ខ្ញុំក៏បានដឹងដែរថា នៅពេលវាយតម្លៃថាតើអ្វីមួយពិតជាកិច្ចការរបស់ព្រះជាម្ចាស់ឬអត់នោះ វាមិនគួរផ្អែកទៅលើថាតើមានការបង្ហាញទីសម្គាល់ និងអព្ភូតហេតុ ឬថាតើមានការប្រោសអ្នកជំងឺឲ្យជា និងការបណ្ដេញអារក្សកើតឡើងឬអត់នោះទេ ឬថាតើមានការប្រទានព្រះគុណ និងព្រះពរឬអត់នោះឡើយ ប៉ុន្តែ គួរតែមើលថាតើសេចក្ដីពិតអាចត្រូវបានសម្ដែងចេញតាមរយៈរឿងនោះឬអត់វិញ ថាតើកិច្ចការនេះអាចដឹកនាំមនុស្ស ឲ្យមានការយល់ដឹងអំពីព្រះជាម្ចាស់កាន់តែច្រើនឡើងឬអត់ ថាតើកិច្ចការនេះអាចជម្រះ និងផ្លាស់ប្ដូរនិស្ស័យពុករលួយរបស់សាតាំងនៅក្នុងមនុស្សបានឬអត់ ហើយថាតើកិច្ចការនេះអាចសង្គ្រោះមនុស្ស និងធ្វើឲ្យពួកគេគ្រប់លក្ខណ៍បានឬអត់។ ប្រសិនបើវាអាចសម្រេចបាននូវលទ្ធផលទាំងនេះ នោះវាច្បាស់ជាកិច្ចការរបស់ព្រះជាម្ចាស់មិនខាន។

តាមរយៈការឆ្លងកាត់ជំងឺកូនរបស់ខ្ញុំ ខ្ញុំទទួលបានការយល់ដឹងខ្លះៗអំពីកិច្ចការរបស់ព្រះជាម្ចាស់ ហើយខ្ញុំក៏ទទួលបាននូវទស្សនៈត្រឹមត្រូវ និងដឹងពីរបៀបដេញតាមដ៏ត្រឹមត្រូវនៅក្នុងជំនឿរបស់ខ្ញុំផងដែរ។ នេះគឺជាសេចក្ដីសង្គ្រោះដ៏ពិតប្រាកដរបស់ព្រះជាម្ចាស់សម្រាប់ខ្ញុំ ហើយក៏ជាក្ដីស្រឡាញ់ដ៏អស្ចារ្យរបស់ទ្រង់ចំពោះខ្ញុំដែរ។ ក្តីស្រឡាញ់មួយនេះ លើសពីព្រះពរដែលខ្ញុំធ្លាប់ទូលសូមពីមុនទៅទៀត។ ខ្ញុំពិតជាអរព្រះគុណព្រះជាម្ចាស់ចេញពីក្រអៅដួងចិត្តរបស់ខ្ញុំ។ ពេលដឹងពីរឿងនេះ ខ្ញុំមានអារម្មណ៍ខ្មាសអៀន និងមានកំហុស ដែលគ្រាន់តែស្វែងរកព្រះគុណ និងព្រះពរនៅក្នុងជំនឿរបស់ខ្ញុំ ហើយមិនបានដេញតាមសេចក្ដីពិត ហើយខ្ញុំពិតជាល្ងង់ខ្លៅ មិនដឹងអី និងងងឹតងងល់ខ្លាំងណាស់! ខ្ញុំត្រូវតែបោះបង់ចោលនូវបំណងប្រាថ្នាចង់បានព្រះពររបស់ខ្ញុំ ហើយដើរតាមផ្លូវត្រឹមត្រូវនៅក្នុងជំនឿរបស់ខ្ញុំវិញ។


២៣. របៀបដែលខ្ញុំបានដោះស្រាយសេចក្តីច្រណែនរបស់ខ្ញុំ

ដោយ វ៉ាង សិន មកពីប្រទេសចិន

នៅឆ្នាំ ២០១៩ ខ្ញុំត្រូវបានបោះឆ្នោតជ្រើសតាំងជាប្រធានក្រុមសម្រាប់ក្រុមវីដេអូ។ ខ្ញុំគិតក្នុងចិត្តថា «មើលទៅ ខ្ញុំដូចជាមានសមត្ថភាពគ្រាន់បើដែរ បើមិនដូច្នោះទេ ពួកគេមិនបោះឆ្នោតជ្រើសតាំងខ្ញុំឡើយ»។ ស្របពេលជាមួយគ្នានោះ ខ្ញុំបានប្ដេជ្ញាថា ខ្ញុំនឹងដាក់ចិត្តបំពេញភារកិច្ចខ្ញុំឱ្យបានល្អ។ នៅពេលនោះ ជំនាញ 3D របស់បងស្រី ស៊ាវ យ៉ា គឺលេចធ្លោជាពិសេស ហើយគ្រប់គ្នាតែងតែទៅរកគាត់ ពេលពួកគេមានបញ្ហាបច្ចេកទេស។ ពេលឃើញគ្រប់គ្នាតែងចោមរោម ស៊ាវ យ៉ា ដើម្បីសួរចម្ងល់ជានិច្ចបែបនេះ ខ្ញុំមានអារម្មណ៍ច្រណែនបន្តិចក្នុងចិត្ត តែខ្ញុំអាចដោះស្រាយវាបានយ៉ាងត្រឹមត្រូវ។ ការពិតទៅ ជំនាញរបស់ខ្ញុំគឺគំនូរជីវចល 2D ហើយខ្ញុំមិនសូវដឹងច្រើនពីបច្ចេកវិទ្យា 3D ទេ ដូច្នេះ វាជារឿងធម្មតាទេ ដែលមនុស្សម្នាសុំជំនួយពីគាត់។ ម្យ៉ាងទៀត បងស្រី ស៊ូ ជៀ តែងតែសួរខ្ញុំនូវសំណួរបច្ចេកទេសមួយចំនួន ដែលជួយសម្រួលអារម្មណ៍ខ្ញុំបានខ្លះដែរ។ តែក្រោយមក បងប្អូនស្រីៗចាប់ផ្ដើមទៅរក ស៊ាវ យ៉ា មិនត្រឹមតែសម្រាប់បញ្ហាបច្ចេកទេសប៉ុណ្ណោះទេ តែថែមទាំងដើម្បីប្រកបគ្នាអំពីបញ្ហា និងការលំបាកនានាក្នុងការចូលទៅក្នុងជីវិតរបស់ពួកគេទៀតផង។ នោះហើយជាពេលដែលខ្ញុំចាប់ផ្ដើមមានអារម្មណ៍ច្រណែនយ៉ាងខ្លាំង។ «ខ្ញុំជាប្រធានក្រុម តើហេតុអ្វីបានជាគ្មាននរណាម្នាក់មករកខ្ញុំសោះអ៊ីចឹង? តើពួកគេគិតថា ខ្ញុំមិនពូកែដូច ស៊ាវ យ៉ា មែនទេ? ចុះហេតុអ្វីបានជាពួកគេបោះឆ្នោតជ្រើសតាំងខ្ញុំជាប្រធានក្រុមតាំងពីដំបូងមកម្ល៉េះ? តើនេះមិនមែនជាការធ្វើឱ្យខ្ញុំធ្លាក់ក្នុងស្ថានភាពដ៏គួរឱ្យអាម៉ាស់ទេឬ?» រាល់ពេលដែលខ្ញុំឃើញបងប្អូនស្រីៗប្រកបគ្នា ខ្ញុំចង់ចូលរួមដែរ តែពេលឃើញពួកគេចោមរោម ស៊ាវ យ៉ា ខ្ញុំក៏ប្ដូរចិត្តភ្លាម។ «អ្នកលេចធ្លោជាងគេបាត់ទៅហើយ។ ប្រសិនបើខ្ញុំ ដែលជាប្រធានក្រុម ដើរទៅទីនោះ តើវាមិនកាន់តែធ្វើឱ្យអ្នកលេចធ្លោ និងមើលទៅមានសមត្ថភាពជាងមុនទេឬ ចំណែកឯខ្ញុំវិញ នឹងមើលទៅកាន់តែគ្មានតម្លៃទៅវិញ?» ដូច្នេះ ខ្ញុំក៏ងាកចេញ ហើយដើរទៅបន្ទប់មួយទៀត ដើម្បីចំណាយពេលខាងវិញ្ញាណម្នាក់ឯង។ ពីខាងក្រៅ ម្ដងម្កាល ខ្ញុំឮសំឡេងសើចរបស់ ស៊ាវ យ៉ា ហើយវាស្ដាប់ទៅពិតជាទើសត្រចៀកខ្ញុំណាស់ ហាក់ដូចជាគាត់កំពុងតែមានចេតនាអួតប្រាប់ពី «កិត្យានុភាព» របស់គាត់អ៊ីចឹង។ បន្ទាប់ពីនោះមក ខ្ញុំកាន់តែមានការមិនពេញចិត្តចំពោះគាត់ខ្លាំងឡើងៗ។ «ខ្ញុំច្បាស់ណាស់ជាប្រធានក្រុម តែគ្រប់គ្នាបែរជាទៅចោមរោមអ្នកទៅវិញ។ តើឱ្យខ្ញុំយកមុខទៅទុកនៅឯណា? អ្នកមិនទាំងខ្វល់ពីអារម្មណ៍ខ្ញុំផង។ យ៉ាងហោចណាស់ អ្នកគួរតែហៅខ្ញុំឱ្យចូលរួមជាមួយអ្នកដែរ ដើម្បីទុកមុខឱ្យខ្ញុំខ្លះ! ខ្ញុំអាចមើលដឹងថា អ្នកគ្មានការគោរពចំពោះខ្ញុំជាប្រធានក្រុមរបស់អ្នកទាល់តែសោះ»។ ក្រោយមក ខ្ញុំចាប់ផ្ដើមឆ្ងល់ថា ប្រសិនបើការប្រកបគ្នារបស់ខ្ញុំអំឡុងពេលការជួបជុំ ផ្តល់ការបំភ្លឺកាន់តែច្រើន តើមនុស្សម្នានឹងចាប់ផ្ដើមមករកខ្ញុំ ដើម្បីប្រកបគ្នាអំពីបញ្ហារបស់ពួកគេឬទេ? ធ្វើបែបនោះ ខ្ញុំអាចស្រោចស្រង់មុខមាត់ខ្ញុំមកវិញបានខ្លះ។ ដូច្នេះ អំឡុងពេលជួបជុំ ខ្ញុំបានប្រឹងគិតស្ទើរតែប្រេះខួរ ដើម្បីរកវិធីធ្វើឱ្យការប្រកបគ្នារបស់ខ្ញុំលេចធ្លោ តែខ្ញុំកាន់តែខំប្រឹង ខួរក្បាលខ្ញុំកាន់តែគិតអ្វីមិនចេញសោះ។ ការប្រកបគ្នារបស់ខ្ញុំចេញមកស្ងួតហួតហែង និងសោះកក្រោះ ហើយបន្ទាប់ពីនោះមក នៅតែគ្មាននរណាម្នាក់មកប្រកបគ្នាជាមួយខ្ញុំដដែល។ បន្ដិចម្ដងៗ ខ្ញុំចាប់ផ្ដើមមានទស្សនៈអវិជ្ជមានចំពោះបងប្អូនស្រីផ្សេងទៀត។ ខ្ញុំមិនចង់និយាយជាមួយពួកគេទេ ហើយខ្ញុំរឹតតែមិនចង់ដឹងលឺពី ស៊ាវ យ៉ា ទៅទៀត។ ខ្ញុំនិយាយជាមួយគាត់ទាំងបង្ខំចិត្ត លុះត្រាតែមានភាពចាំបាច់ខ្លាំងក្នុងការពិភាក្សាការងារប៉ុណ្ណោះ ហើយទោះជាយ៉ាងនោះក្ដី ក៏ខ្ញុំធ្វើមុខស្អុយ និងប្រើសម្លេងរឹងកំព្រឹសដែរ។ ពេលឃើញខ្ញុំបែបនេះ ស៊ាវ យ៉ា មិនហ៊ាននិយាយជាមួយខ្ញុំឡើយ។

ល្ងាចមួយ គ្រប់គ្នាចោមរោម ស៊ាវ យ៉ា ដើម្បីសួរចម្ងល់ម្ដងទៀត ហើយសូម្បីតែ ស៊ូ ជៀ ក៏ចូលរួមជាមួយពួកគេដែរ។ ពេលមើលពួកគេនិយាយ និងសើចក្អាកក្អាយ ខណៈពេលពិភាក្សាគ្នាពីនេះពីនោះ ស្រាប់តែខ្ញុំមានអារម្មណ៍ថាត្រូវគេផាត់ចោល ហើយគិតថា ស៊ាវ យ៉ា មានចេតនាធ្វើបែបនេះដើម្បីបញ្ជោះខ្ញុំ។ កាលណាខ្ញុំកាន់តែគិតពីវា ខ្ញុំកាន់តែខឹងខ្លាំងឡើង។ បន្តិចក្រោយមក ស៊ាវ យ៉ា បានសួរសំណួរមួយមកខ្ញុំ។ ខ្ញុំគ្មានបំណងចង់ឆ្លើយតបនឹងគាត់ទេ ដូច្នេះ ខ្ញុំក៏ធ្វើពុតជាមិនឮ។ គាត់បានសួរម្ដងទៀត ហើយខ្ញុំក៏បានគំហកតបទៅគាត់វិញ យ៉ាងគំរោះគំរើយ។ ស៊ាវ យ៉ា មានការភ្ញាក់ផ្អើលបន្តិច ហើយសួរថា «មានរឿងអី?» ខ្ញុំបានតបទាំងខឹងថា «គ្មានរឿងអីទេ!» ពេលឃើញខ្ញុំបែបនោះ ស៊ាវ យ៉ា គ្មានជម្រើសអ្វីក្រៅពីត្រឡប់ទៅអង្គុយនៅកន្លែងគាត់វិញ។ ខ្ញុំមានអារម្មណ៍តូចចិត្ត និងថប់ដង្ហើមយ៉ាងខ្លាំង រហូតដល់ដើរចូលទៅបន្ទប់មួយទៀត ហើយចាប់ផ្ដើមយំ។ ស៊ាវ យ៉ា បានដើរមកមើលខ្ញុំ តែខ្ញុំមិនខ្វល់ពីគាត់ទេ ដោយមានអារម្មណ៍ថា ការឈឺចាប់របស់ខ្ញុំទាំងអស់គឺជាកំហុសរបស់គាត់។ បន្ទាប់ពីនោះមក ខ្ញុំចាប់ផ្ដើមលួចប្រកួតប្រជែងជាមួយគាត់នៅក្នុងចិត្ត។ ជារៀងរាល់ព្រឹកអំឡុងពេលយើងចំណាយពេលខាងវិញ្ញាណ ខ្ញុំតែងតែបញ្ចេញមតិ បន្ទាប់ពីបងប្អូនស្រីៗផ្សេងទៀតបានប្រកបគ្នារួច តែនៅពេល ស៊ាវ យ៉ា ប្រកបគ្នារួច ខ្ញុំបែរជានៅស្ងៀមឈឹងទៅវិញ។ ខ្ញុំគិតក្នុងចិត្តថា៖ «ខ្ញុំនឹងទុកឱ្យអ្នកនិយាយម្នាក់ឯង ហើយឱ្យអ្នកភ្លក់រសជាតិថា តើការធ្លាក់ក្នុងស្ថានភាពដ៏គួរឱ្យអាម៉ាស់មានអារម្មណ៍បែបណា»។ ពេលយើងពិភាក្សាការងារ ខ្ញុំតែងប្រញាប់បន្ថែមមតិរបស់ខ្ញុំ បន្ទាប់ពីអ្នកផ្សេងនិយាយចប់ តែនៅពេល ស៊ាវ យ៉ា និយាយចប់ ខ្ញុំធ្វើហាក់ដូចជាមិនឮអ្វីសោះ ដោយធ្វើព្រងើយដាក់គាត់។ ដោយសារតែអាកប្បកិរិយារបស់ខ្ញុំចំពោះ ស៊ាវ យ៉ា និងបងប្អូនស្រីផ្សេងទៀតមានភាពខុសគ្នាស្រឡះពេក បងប្អូនស្រីផ្សេងទៀតក៏ចាប់ផ្តើមមានអារម្មណ៍ទើសទាល់បន្តិចដែរ។ ពួកគេមិនហ៊ាននិយាយបញ្ចេញមតិដោយសេរីទេ អំឡុងពេលពិភាក្សាការងារ ដែលបណ្តាលឱ្យមានប្រសិទ្ធភាពទាប និងទទួលបានលទ្ធផលមិនល្អនៅក្នុងការជួបជុំរបស់ពួកយើង។ ខ្ញុំគិតថា ការធ្វើបែបនេះនឹងអាចធ្វើឱ្យ ស៊ាវ យ៉ា បាក់មុខបន្តិច តែផ្ទុយទៅវិញ វាមិនបានប៉ះពាល់អារម្មណ៍គាត់សោះឡើយ។ ទំនាក់ទំនងរបស់គាត់ជាមួយគ្រប់គ្នានៅតែល្អដដែល ហើយពួកគេនៅតែទៅរកគាត់ពេលមានបញ្ហា។ រឿងនេះធ្វើឱ្យខ្ញុំខឹងយ៉ាងខ្លាំង។ ក្រោយមក ខ្ញុំលែងចង់ផ្តួចផ្តើមគំនិតពិភាក្សាពីរឿងទាក់ទងនឹងភារកិច្ចរបស់យើងទៀតហើយ។ ខ្ញុំមិនចង់និយាយជាមួយ ស៊ាវ យ៉ា ទេ ហើយខ្ញុំក៏មិនចង់រវីរវល់ជាមួយបងប្អូនស្រីផ្សេងទៀតដែរ។ ខ្ញុំនៅតែម្នាក់ឯងរាល់ថ្ងៃ ដោយមានអារម្មណ៍ថប់ដង្ហើម និងវេទនាយ៉ាងខ្លាំងនៅក្នុងចិត្ត។

មួយរយៈក្រោយមក ឱ្យតែល្ងាចឡើងក្រោយញ៉ាំបាយរួច ពោះរបស់ខ្ញុំចាប់ផ្ដើមឆ្អល់ហើមជានិច្ច ហើយវាពិតជាមិនស្រួលខ្លួនខ្លាំងណាស់។ ខ្ញុំបានសាកល្បងថ្នាំគ្រប់ប្រភេទ តែគ្មានប្រសិទ្ធភាពសោះ។ ល្ងាចមួយ ទាំង ស៊ាវ យ៉ា និងបងស្រីដែលជាអ្នកទទួលភ្ញៀវ បានរំលឹកខ្ញុំថា ពេលជួបប្រទះនឹងជំងឺបែបនេះ ខ្ញុំត្រូវតែឆ្លុះបញ្ចាំងពីខ្លួនឯង និងរៀនសូត្រពីមេរៀននេះ។ ទើបពេលនោះហើយ ដែលខ្ញុំបានអធិដ្ឋានទៅកាន់ព្រះជាម្ចាស់ ដោយទូលសូមឱ្យទ្រង់បំភ្លឺ និងណែនាំខ្ញុំឱ្យស្គាល់ពីខ្លួនឯង។ ពេលកំពុងអធិដ្ឋាន ទិដ្ឋភាពនៃសេចក្តីច្រណែនរបស់ខ្ញុំចំពោះ ស៊ាវ យ៉ា បានផុសឡើងក្នុងចិត្តខ្ញុំម្តងមួយៗ ហើយខ្ញុំក៏ដឹងថា ខ្ញុំត្រូវតែឆ្លុះបញ្ចាំងលើបញ្ហានេះ។

អំឡុងពេលការចំណាយពេលខាងវិញ្ញាណ ខ្ញុំបានអានព្រះបន្ទូលរបស់ព្រះជាម្ចាស់មួយចំនួន ហើយទទួលបានការយល់ដឹងខ្លះៗអំពីសភាពរបស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សមួយចំនួនតែងតែភ័យខ្លាចថា អ្នកដទៃពូកែជាងខ្លួន ឬខ្ពស់ជាងខ្លួន ខ្លាចថាអ្នកដទៃត្រូវគេទទួលស្គាល់ ចំណែកឯខ្លួនវិញ ត្រូវគេមើលរំលង ហើយរឿងនេះនាំឱ្យពួកគេវាយប្រហារ និងផាត់អ្នកដទៃចេញ។ តើនេះមិនមែនជាករណីនៃការច្រណែនមនុស្សដែលមានទេពកោសល្យទេឬអី? តើនោះមិនមែនអាត្មានិយម និងគួរឱ្យស្អប់ខ្ពើមទេឬអី? តើនេះជានិស្ស័យបែបណាទៅ? នេះជានិស្ស័យកាចសាហាវ។ មនុស្សណាដែលគិតតែពីប្រយោជន៍ផ្ទាល់ខ្លួន ដែលបំពេញតាមតែបំណងប្រាថ្នាអាត្មានិយមរបស់ខ្លួន ដោយពុំបានគិតគូរពីអ្នកដទៃ ឬពុំបានពិចារណាអំពីប្រយោជន៍នៃព្រះដំណាក់របស់ព្រះជាម្ចាស់ មនុស្សនោះមាននិស្ស័យអាក្រក់ ហើយព្រះជាម្ចាស់មិនសព្វព្រះទ័យនឹងពួកគេឡើយ។ ប្រសិនបើអ្នកពិតជាអាចបង្ហាញពីការគិតគូរដល់ព្រះរាជបំណងរបស់ព្រះជាម្ចាស់ នោះអ្នកនឹងអាចប្រព្រឹត្តចំពោះអ្នកដទៃដោយយុត្តិធម៌មិនខាន។ ប្រសិនបើអ្នកណែនាំបុគ្គលល្អម្នាក់ និងអនុញ្ញាតឱ្យគេហ្វឹកហ្វឺន និងអនុវត្តភារកិច្ចណាមួយ ដោយឱ្យផលជាការបន្ថែមបុគ្គលមានទេពកោសល្យម្នាក់ទៅក្នុងដំណាក់របស់ព្រះជាម្ចាស់ តើកិច្ចការរបស់អ្នកនឹងមិនកាន់តែងាយស្រួលធ្វើទៅហើយទេឬ? បើដូច្នោះ តើអ្នកមិនមានភាពស្មោះត្រង់ចំពោះភារកិច្ចរបស់អ្នកទេឬអី? នោះគឺជាអំពើល្អនៅចំពោះព្រះជាម្ចាស់។ មនុស្សដែលបំពេញតួនាទីជាអ្នកដឹកនាំ គួរមានមនសិការ និងវិចារណញ្ញាណតិចតួចបំផុតនេះ។ អស់អ្នកណាដែលអាចអនុវត្តសេចក្តីពិតបាន អ្នកនោះអាចទទួលយកការពិនិត្យពិច័យពីព្រះជាម្ចាស់នៅក្នុងកិច្ចការដែលពួកគេធ្វើ។ នៅពេលដែលអ្នកទទួលយកការពិនិត្យពិច័យពីព្រះជាម្ចាស់ នោះដួងចិត្តរបស់អ្នកនឹងបានត្រង់ល្អ។ ប្រសិនបើអ្នកគ្រាន់តែធ្វើអ្វីៗដើម្បីឱ្យអ្នកដទៃមើល ហើយតែងតែចង់ទទួលបានការកោតសរសើរ និងការកោតស្ញប់ស្ញែងពីអ្នកដទៃ ប៉ុន្ដែអ្នកមិនទទួលយកការពិនិត្យពិច័យពីព្រះជាម្ចាស់ទេ ដូច្នេះ តើនៅក្នុងចិត្តរបស់អ្នកនៅមានព្រះជាម្ចាស់ទៀតដែរឬទេ? មនុស្សបែបនេះគ្មានចិត្តដែលកោតខ្លាចព្រះជាម្ចាស់ឡើយ។ ចូរកុំតែងតែធ្វើអ្វីៗដើម្បីតែប្រយោជន៍ផ្ទាល់ខ្លួនរបស់អ្នក ហើយកុំគិតតែពីផលប្រយោជន៍ផ្ទាល់ខ្លួនរបស់អ្នកឥតឈប់ឈរ។ ចូរកុំគិតពីផលប្រយោជន៍របស់មនុស្ស ហើយកុំគិតអំពីភាពអំនួត កេរ្តិ៍ឈ្មោះ និងឋានៈផ្ទាល់របស់អ្នក។ អ្នកត្រូវតែគិតពីផលប្រយោជន៍នៃដំណាក់របស់ព្រះជាម្ចាស់ជាមុនសិន ហើយដាក់វាជាអាទិភាពរបស់អ្នក។ អ្នកគួរតែគិតគូរពីព្រះរាជបំណងរបស់ព្រះជាម្ចាស់ ហើយចាប់ផ្ដើមសញ្ជឹងគិតថាតើនៅក្នុងការបំពេញភារកិច្ចរបស់អ្នកកន្លងមក មានភាពមិនបរិសុទ្ធដែរឬអត់ ថាតើអ្នកមានភក្តីភាព បានបំពេញទំនួលខុសត្រូវរបស់អ្នក និងបានដាក់ចិត្តដាក់កាយធ្វើវាឬអត់ ក៏ដូចជាថាតើអ្នកបានគិតពីភារកិច្ចរបស់អ្នក និងកិច្ចការរបស់ពួកជំនុំអស់ពីចិត្តឬអត់។ អ្នកត្រូវតែពិចារណារឿងទាំងអស់នេះ។ ប្រសិនបើអ្នកគិតពីរឿងទាំងនេះឱ្យបានញឹកញាប់ និងគិតឱ្យបានច្បាស់ នោះអ្នកនឹងកាន់តែងាយស្រួលក្នុងការបំពេញភារកិច្ចរបស់អ្នកឱ្យបានល្អមិនខាន» («មានតែបោះចោលនូវនិស្ស័យពុករលួយរបស់ខ្លួនចេញទេ ទើបមនុស្សម្នាក់អាចទទួលបានសេរីភាព និងការដោះលែង» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ បន្ទាប់ពីអានព្រះបន្ទូលរបស់ព្រះជាម្ចាស់រួច ខ្ញុំក៏បានដឹងថា ខ្ញុំកំពុងតែរស់នៅក្នុងសភាពនៃសេចក្តីច្រណែន។ តាំងពី ស៊ាវ យ៉ា មកដល់ ពេលខ្ញុំឃើញគ្រប់គ្នាយកបញ្ហារបស់ពួកគេទៅរកគាត់ ជំនួសឱ្យខ្ញុំដែលជាប្រធានក្រុមនេះ ខ្ញុំមានអារម្មណ៍មិនសុខចិត្តសោះឡើយ។ ខ្ញុំមានអារម្មណ៍ថា គាត់បានដណ្តើមភាពលេចធ្លោពីខ្ញុំ ហើយខ្ញុំក៏មានសេចក្តីច្រណែន និងអាក់អន់ចិត្តយ៉ាងខ្លាំង។ ដើម្បីរក្សាមុខមាត់របស់ខ្ញុំក្នុងនាមជាប្រធានក្រុម ខ្ញុំបានប្រឹងគិតស្ទើរតែប្រេះខួរអំឡុងពេលជួបជុំ ដើម្បីរកវិធីធ្វើឱ្យការប្រកបគ្នារបស់ខ្ញុំស្តាប់ទៅមានអត្ថន័យជ្រាលជ្រៅ ដើម្បីឱ្យបងប្អូនស្រីៗកោតសរសើរខ្ញុំ។ ធ្វើបែបនោះ ពួកគេនឹងមករកខ្ញុំដើម្បីប្រកបគ្នា និងដោះស្រាយរាល់បញ្ហា ឬការលំបាកនានាទាក់ទងនឹងការចូលទៅក្នុងជីវិតរបស់ពួកគេ។ តែខ្ញុំកាន់តែខំប្រឹង ខ្ញុំរឹតតែមិនអាចប្រកបគ្នាអ្វីបានសោះ។ បន្ទាប់ពីនោះមក ខ្ញុំមិនបានឆ្លុះបញ្ចាំងពីខ្លួនឯងទេ ផ្ទុយទៅវិញ ការអាក់អន់ចិត្តរបស់ខ្ញុំចំពោះ ស៊ាវ យ៉ា កាន់តែខ្លាំងឡើងៗ។ មិនថានៅក្នុងការជួបជុំ ឬការពិភាក្សាការងារទេ ខ្ញុំតែងតែឆ្លើយតបយ៉ាងរំភើបចំពោះអ្វីដែលអ្នកផ្សេងនិយាយ តែរាល់ពេលដែល ស៊ាវ យ៉ា និយាយ ខ្ញុំធ្វើព្រងើយដាក់គាត់ ដោយមានចេតនាបង្កើតភាពស្ងាត់ជ្រងំ ដើម្បីធ្វើឱ្យគាត់ធ្លាក់ក្នុងស្ថានភាពដ៏គួរឱ្យអាម៉ាស់។ វាគឺជាវិធីប្រយោលរបស់ខ្ញុំ ក្នុងការវាយប្រហារ និងផាត់គាត់ចោល។ ទោះជាយ៉ាងណាក៏ដោយ អ្វីដែលធ្វើឱ្យខ្ញុំភ្ញាក់ផ្អើលនោះគឺ ទំនាក់ទំនងរបស់គ្រប់គ្នាជាមួយ ស៊ាវ យ៉ា នៅតែល្អដដែល។ ខ្ញុំខឹងយ៉ាងខ្លាំងរហូតដល់មិនចង់និយាយជាមួយនរណាម្នាក់ឡើយ ហើយខ្ញុំថែមទាំងទម្លាក់កំហឹងរបស់ខ្ញុំទៅលើភារកិច្ចខ្ញុំទៀតផង។ ការច្រណែននឹងអ្នកដែលមានសមត្ថភាពជាងខ្លួន បានធ្វើឱ្យខ្ញុំក្លាយជាមនុស្សចង្អៀតចង្អល់ និងគិតតែពីរឿងកំប៉ិកកំប៉ុក។ ខ្ញុំមិនអាចទ្រាំមើលអ្នកដទៃល្អជាងខ្ញុំបានទេ។ ឱ្យតែខ្ញុំឃើញនរណាម្នាក់ខ្លាំងជាងខ្ញុំ ខ្ញុំនឹងព្យាយាមគ្រប់មធ្យោបាយដើម្បីវាយប្រហារ និងផាត់ពួកគេចោល។ ពេលមិនបានដូចចិត្ត ខ្ញុំក៏ក្លាយជាអវិជ្ជមាន ហើយចាប់ផ្តើមខ្ជិលច្រអូស ដោយធ្វេសប្រហែសនឹងភារកិច្ចរបស់ខ្ញុំ។ ខ្ញុំពិតជាកំពុងធ្វេសប្រហែសនឹងភារកិច្ចចម្បងរបស់ខ្ញុំហើយ! ការពិតទៅ ស៊ាវ យ៉ា មានជំនាញវិជ្ជាជីវៈល្អ ហើយគាត់អាចប្រកបគ្នាអំពីសេចក្តីពិតដើម្បីដោះស្រាយបញ្ហាបាន។ វាផ្តល់អត្ថប្រយោជន៍ទាំងសម្រាប់ភារកិច្ចរបស់យើង និងការចូលទៅក្នុងជីវិតរបស់បងប្អូនស្រី នៅពេលដែលពួកគេយកបញ្ហារបស់ខ្លួនទៅរកគាត់។ ព្រះជាម្ចាស់បានរៀបចំមនុស្សដែលល្អជាងខ្ញុំឱ្យនៅក្បែរខ្ញុំ ដើម្បីឱ្យយើងអាចរៀនសូត្រពីចំណុចខ្លាំងរបស់គ្នាទៅវិញទៅមក ដើម្បីប៉ះប៉ូវចំណុចខ្សោយរបស់ខ្លួន និងជួយគ្នាទៅវិញទៅមកក្នុងការបំពេញភារកិច្ចឱ្យបានល្អ ហើយស្របពេលជាមួយគ្នានោះ ខ្ញុំក៏អាចបន្តលូតលាស់បានដែរ។ ខ្ញុំគួរតែសហការជាមួយ ស៊ាវ យ៉ា មិនមែនច្រណែន ឬផាត់គាត់ចោលនោះទេ។ បន្ទាប់ពីនោះមក ខ្ញុំបានបើកចំហចិត្តជាមួយគ្រប់គ្នា ហើយបានប្រកបគ្នាអំពីសភាពនៃសេចក្តីច្រណែនរបស់ខ្ញុំចំពោះ ស៊ាវ យ៉ា ក្នុងអំឡុងពេលនោះ។ ស៊ាវ យ៉ា មិនត្រឹមតែមិនប្រកាន់ខឹងនឹងខ្ញុំទេ តែគាត់ថែមទាំងបានរកព្រះបន្ទូលរបស់ព្រះជាម្ចាស់មួយចំនួនមកជួយខ្ញុំទៀតផង។ ខ្ញុំមានអារម្មណ៍ខ្មាសអៀន និងសោកស្តាយបន្តិចដែរ ហើយខ្ញុំគិតថា ខ្ញុំត្រូវតែចាប់ផ្តើមសហការឱ្យបានល្អជាមួយគាត់ ដើម្បីបំពេញភារកិច្ចរបស់យើង។ អ្វីដែលនឹកស្មានមិនដល់នោះគឺ ចាប់ពីថ្ងៃនោះមក អាការៈឆ្អល់ហើមពោះរបស់ខ្ញុំក៏បានបាត់ទៅវិញ។ បន្ទាប់ពីនោះមក ពេលខ្ញុំឃើញគ្រប់គ្នាចោមរោម ស៊ាវ យ៉ា ដើម្បីសួរចម្ងល់ ខ្ញុំលែងមានអារម្មណ៍មិនល្អទៀតហើយ ហើយខ្ញុំអាចសហការយ៉ាងចុះសម្រុងជាមួយបងប្អូនស្រីរបស់ខ្ញុំ។

មិនយូរប៉ុន្មាន ខ្ញុំក៏បានអានព្រះបន្ទូលរបស់ព្រះជាម្ចាស់មួយវគ្គ ដែលលាតត្រដាងពីរបៀបដែលពួកទទឹងនឹងព្រះគ្រីស្ទវាយប្រហារ និងផាត់អ្នកដែលមានមតិផ្ទុយចេញ ហើយវាធ្វើឱ្យខ្ញុំនឹកឃើញភ្លាមៗ ដល់ទង្វើដែលខ្ញុំបានធ្វើកាលពីមុន។ ព្រះដ៏មានគ្រប់ព្រះចេស្ដាមានបន្ទូលថា៖ «អាទទឹងនឹងព្រះគ្រីស្ទមានល្បិច និងវិធីសាស្ត្រជាច្រើនសម្រាប់ការវាយប្រហារ និងផាត់ចេញអ្នកជំទាស់។ ក្រៅពីការប្រឈមមុខដាក់គ្នា និងការមិនទទួលស្គាល់ជាសាធារណៈ ល្បិចដ៏មានឥទ្ធិពលបំផុតរបស់ពួកគេរួមមានការអូសទាញ និងការបញ្ចុះបញ្ចូលអ្នកជំទាស់ ដោយធ្វើឱ្យពួកគេទាំងអស់ស្ដាប់តាមខ្លួន។ ប្រសិនបើអ្នកជំទាស់មិនស្ដាប់ទេ អាទទឹងនឹងព្រះគ្រីស្ទនឹងគាបសង្កត់ពួកគេ បង្ក្រាបពួកគេ និងធ្វើឱ្យពួកគេខូចឈ្មោះ តាមរបៀបដូចគ្នាដែលពួកអ្នកមិនជឿដោះស្រាយជាមួយគូប្រជែងនយោបាយដែរ។ នេះហើយបង្ហាញថាពួកទទឹងនឹងព្រះគ្រីស្ទមានភាពកាចសាហាវ និងឃោរឃៅប៉ុនណា។ ប៉ុន្តែ ជួនកាល ពួកទទឹងនឹងព្រះគ្រីស្ទនឹងប្រើវិធីសាស្ត្រទន់ភ្លន់ដើម្បីអូសទាញមនុស្ស។ ឧទាហរណ៍ ប្រសិនបើមានអ្នកជំទាស់ណាម្នាក់ដែលមានមតិមិនស្របនឹងពួកគេ ពួកគេនឹងមើលថាតើបុគ្គលនោះចូលចិត្តអ្វី និងមានចំណុចខ្សោយនៅត្រង់ណាខ្លះ ដោយប្រើគ្រប់មធ្យោបាយដ៏ថោកទាបដើម្បីធ្វើឱ្យពួកគេចុះញ៉ម។ ឬពួកគេនឹងធ្វើពុតជាចុះចូល និងទទួលស្គាល់កំហុសរបស់ពួកគេនៅចំពោះមុខអ្នកជំទាស់ ឬធ្វើគ្រប់មធ្យោបាយដើម្បីផ្ដល់ផលប្រយោជន៍ដល់អ្នកជំទាស់ និងបំពេញចិត្តពួកគេ ឬប្រហែលជាឱ្យមិត្តភក្តិជិតស្និទ្ធរបស់ពួកគេទៅបញ្ចុះបញ្ចូលអ្នកជំទាស់ ហើយបន្ទាប់មក ពួកគេធ្វើពុតជាកំពុងប្រកបគ្នាអំពីសេចក្ដីពិតជាមួយអ្នកជំទាស់នោះ ដោយនិយាយថា៖ “ការពួតដៃគ្នារបស់យើងសម្រាប់កិច្ចការពួកជំនុំគឺល្អឥតខ្ចោះណាស់ យើងអាចចែកគ្នាគ្រប់គ្រងពួកជំនុំនេះពាក់កណ្ដាលម្នាក់នៅពេលអនាគត។ ទោះបីជាខ្ញុំជាអ្នកដឹកនាំក៏ដោយ ក៏ខ្ញុំនឹងស្ដាប់រាល់យោបល់ដែលអ្នកមានដែរ។ តាមពិតទៅ គឺខ្ញុំទេដែលនឹងសហការជាមួយអ្នក”។ ប្រសិនបើអ្នកជំទាស់គឺជាមនុស្សដែលមិនយល់ពីសេចក្ដីពិត នោះវានឹងងាយស្រួលសម្រាប់អាទទឹងនឹងព្រះគ្រីស្ទក្នុងការបញ្ចុះបញ្ចូលពួកគេ។ អស់អ្នកដែលយល់ពីសេចក្ដីពិត នឹងមើលធ្លុះរឿងនេះ ហើយនិយាយថា “ម្នាក់នេះពិតជាអ្នកប្រើល្បិចមែន ពួកគេមិនវាយប្រហារដោយបើកចំហទេ ប៉ុន្តែប្រើល្បិច ជំនួសឱ្យការប្រើវិធីសាស្ត្ររឹងត្អឹង ពួកគេចូលមកយ៉ាងទន់ភ្លន់”។ សម្រាប់អាទទឹងនឹងព្រះគ្រីស្ទ អ្នកជំទាស់គឺជាការគំរាមកំហែងដល់ឋានៈ និងអំណាចរបស់ពួកគេ។ អ្នកណាដែលគំរាមកំហែងដល់ឋានៈ និងអំណាចរបស់ពួកគេ មិនថាជាអ្នកណាក៏ដោយ ក៏ពួកទទឹងនឹងព្រះគ្រីស្ទនឹងធ្វើគ្រប់មធ្យោបាយដើម្បី “ចាត់ការ” ពួកគេដែរ។ ប្រសិនបើមនុស្សទាំងនេះពិតជាមិនអាចធ្វើឱ្យចុះញ៉ម ឬបញ្ចុះបញ្ចូលបានទេ នោះពួកទទឹងនឹងព្រះគ្រីស្ទនឹងផ្ដួលពួកគេ ឬបោសសម្អាតពួកគេចេញ។ នៅទីបំផុត ពួកទទឹងនឹងព្រះគ្រីស្ទនឹងសម្រេចបាននូវគោលដៅរបស់ពួកគេក្នុងការមានអំណាចដាច់ខាត និងតាំងខ្លួនជាច្បាប់។ នេះគឺជាបច្ចេកទេសមួយដែលពួកទទឹងនឹងព្រះគ្រីស្ទតែងតែប្រើជាទម្លាប់ ដើម្បីរក្សាឋានៈ និងអំណាចរបស់ពួកគេ គឺពួកគេវាយប្រហារ និងផាត់ចេញអ្នកជំទាស់» («ចំណុចទីពីរ» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ បន្ទាប់ពីអានព្រះបន្ទូលរបស់ព្រះជាម្ចាស់រួច ខ្ញុំពិតជាតក់ស្លុតយ៉ាងខ្លាំង។ តើនេះមិនមែនជាល្បិចដដែល ដែលខ្ញុំធ្លាប់ប្រើទៅលើ ស៊ាវ យ៉ា កាលពីពេលនោះទេឬ? ខ្ញុំបានដឹងថា ពេលដែលខ្ញុំធ្វើពុតជាបន្ទាបខ្លួននៅចំពោះមុខគាត់ តាមពិត ខ្ញុំកំពុងតែព្យាយាមទាញគាត់មកធ្វើជាបក្សពួក ដែលនេះគឺជាវិធីសាស្ត្រក្នុងការវាយប្រហារ និងផាត់អ្នកដែលមានមតិផ្ទុយចេញ។ គិតរំលឹកដល់ពេលនោះ ខ្ញុំឃើញថា តែងតែមានបងប្អូនស្រីៗចោមរោម ស៊ាវ យ៉ា ជានិច្ច ហើយគ្រប់គ្នា មិនថាពួកគេមានបញ្ហាការងារ ឬការលំបាកនានាទាក់ទងនឹងការចូលទៅក្នុងជីវិតរបស់ពួកគេទេ ពួកគេតែងតែចូលចិត្តទៅរកគាត់។ ខ្ញុំមានអារម្មណ៍ថា ខ្ញុំមិនអាចយកឈ្នះគាត់បានឡើយ។ ដូច្នេះ ដើម្បីរក្សាឋានៈរបស់ខ្ញុំជាប្រធានក្រុមឱ្យបានរឹងមាំ ខ្ញុំក៏បានប្រើវិធីសាស្ត្រទន់ភ្លន់ជាងមុន។ ខ្ញុំមានចេតនាធ្វើពុតជាបន្ទាបខ្លួននៅចំពោះមុខគាត់ ដោយនិយាយពាក្យសម្ដីដូចជា «ខ្ញុំមិនពូកែដូចអ្នកទេ» និង «អ្នកសឹងតែដូចជាប្រធានក្រុមទៅហើយ»។ មើលពីសំបកក្រៅ ខ្ញុំហាក់ដូចជាបន្ទាបខ្លួនខ្លាំងណាស់ តែតាមពិតទៅ ខ្ញុំចង់ទាញគាត់មកខាងខ្ញុំ ឱ្យគាត់ធ្វើជាជំនួយការរបស់ខ្ញុំ និងឱ្យគាត់សហការជាមួយការងាររបស់ខ្ញុំ។ ធ្វើបែបនោះ គ្រប់គ្នានឹងមកចោមរោមខ្ញុំវិញ។ មើលពីសំបកក្រៅ ពួកយើងហាក់ដូចជា «ចុះសម្រុងគ្នា» ណាស់ តែគំនិតដែលនៅពីក្រោយរឿងនេះ គឺពិតជាថោកទាប និងគួរឱ្យស្អប់ខ្ពើមណាស់ ហើយព្រះជាម្ចាស់ស្អប់ខ្ពើមរឿងនេះបំផុត។ ខ្ញុំបានគិតដល់ពួកអ្នកនយោបាយនៅក្នុងពិភពគ្មានជំនឿ ដែលប្រើប្រាស់គ្រប់មធ្យោបាយ ដើម្បីដណ្ដើមអំណាចពីគូប្រជែងរបស់ពួកគេ។ ពួកគេតែងតែលាបពណ៌គូប្រជែងរបស់ពួកគេ ឬប្រើល្បិចដើម្បីទាញអ្នកទាំងនោះមកបម្រើប្រយោជន៍ផ្ទាល់ខ្លួន។ ដើម្បីការពារឋានៈរបស់ខ្លួនឯង ខ្ញុំក៏បានប្រឹងគិតស្ទើរតែប្រេះខួរដែរ ដោយសុខចិត្តប្រើប្រាស់គ្រប់មធ្យោបាយដ៏ថោកទាប និងគួរឱ្យស្អប់ខ្ពើមទាំងអស់។ តើនេះជាអាកប្បកិរិយារបស់អ្នកជឿឬ? ខ្ញុំគ្មានអ្វីខុសពីពួកមិនជឿសោះឡើយ! ខ្ញុំពិតជាគួរឱ្យខ្ពើមរអើមណាស់!

ខ្ញុំចាប់ផ្តើមពិចារណាថា ហេតុអ្វីបានជាខ្ញុំតែងតែត្រូវប្រកួតប្រជែងជាមួយ ស៊ាវ យ៉ា ជានិច្ច។ ហេតុផលចម្បង គឺដោយសារតែខ្ញុំមានអារម្មណ៍ថា ក្នុងនាមជាប្រធានក្រុម ខ្ញុំត្រូវតែជាមនុស្សលេខមួយក្នុងចំណោមមនុស្សទាំងអស់ ហើយគ្មានសមាជិកក្រុមណាម្នាក់អាចល្អជាង ឬពូកែជាងខ្ញុំឡើយ។ បន្ទាប់មក ខ្ញុំបានឃើញព្រះបន្ទូលរបស់ព្រះជាម្ចាស់មួយវគ្គថា៖ «មិនថាអ្នកធ្វើអ្វីនោះទេ ទោះជារឿងសំខាន់ ឬមិនសំខាន់ក៏ដោយ អ្នកតែងតែត្រូវការនរណាម្នាក់នៅក្បែរដើម្បីជួយអ្នក ចង្អុលបង្ហាញ និងផ្តល់ដំបូន្មានដល់អ្នក ឬធ្វើអ្វីៗដោយសហការជាមួយអ្នក។ នេះគឺជាមធ្យោបាយតែមួយគត់ដើម្បីធានាថា អ្នកនឹងធ្វើអ្វីៗបានកាន់តែត្រឹមត្រូវ មានកំហុសកាន់តែតិច និងមិនសូវងាយដើរខុសផ្លូវឡើយ ហើយនេះគឺជារឿងល្អ។ ជាពិសេស ការបម្រើព្រះជាម្ចាស់ មិនមែនជារឿងតូចតាចនោះទេ ហើយការមិនដោះស្រាយនិស្ស័យពុករលួយរបស់អ្នក អាចធ្វើឱ្យអ្នកជួបគ្រោះថ្នាក់បាន! មនុស្សមាននិស្ស័យរបស់សាតាំង ហើយអាចបះបោរ និងប្រឆាំងទាស់នឹងព្រះជាម្ចាស់នៅគ្រប់ពេលវេលា និងគ្រប់ទីកន្លែង។ មនុស្សដែលរស់នៅតាមនិស្ស័យរបស់សាតាំង អាចបដិសេធ ប្រឆាំងទាស់ និងក្បត់ព្រះជាម្ចាស់នៅគ្រប់ពេលវេលា។ ពួកទទឹងនឹងព្រះគ្រីស្ទ គឺល្ងង់ខ្លៅណាស់ ពួកគេមិនដឹងពីរឿងនេះទេ ពួកគេគិតថា៖ “ខ្ញុំពិបាកណាស់ទម្រាំតែទទួលបានអំណាច តើហេតុអ្វីខ្ញុំត្រូវចែករំលែកវាជាមួយអ្នកដទៃ? ការប្រគល់វាទៅឱ្យអ្នកដទៃ មានន័យថាខ្ញុំនឹងគ្មានអំណាចសម្រាប់ខ្លួនឯងទេ តើមែនទេ? តើខ្ញុំអាចបង្ហាញពីទេពកោសល្យ និងសមត្ថភាពរបស់ខ្ញុំដោយគ្មានអំណាចបានដោយរបៀបណា?” ពួកគេមិនដឹងទេថា អ្វីដែលព្រះជាម្ចាស់បានផ្ទុកផ្ដាក់ឱ្យមនុស្ស មិនមែនជាអំណាច ឬឋានៈនោះទេ ប៉ុន្តែជាភារកិច្ចមួយ។ ពួកទទឹងនឹងព្រះគ្រីស្ទ ទទួលយកតែអំណាច និងឋានៈប៉ុណ្ណោះ ពួកគេទុកភារកិច្ចរបស់ពួកគេមួយឡែក ហើយពួកគេមិនធ្វើការងារជាក់ស្តែងឡើយ។ ផ្ទុយទៅវិញ ពួកគេគ្រាន់តែដេញតាមកេរ្តិ៍ឈ្មោះ លាភសក្ការៈ និងឋានៈ ហើយ ចង់តែកាន់អំណាច គ្រប់គ្រងរាស្ត្ររើសតាំងរបស់ព្រះជាម្ចាស់ និងសោយសុខពីប្រយោជន៍នៃឋានៈប៉ុណ្ណោះ។ ការធ្វើបែបនេះ គឺមានគ្រោះថ្នាក់ខ្លាំងណាស់ នេះគឺជាការប្រឆាំងទាស់នឹងព្រះជាម្ចាស់ហើយ! ជនណាដែលដេញតាមតែកេរ្តិ៍ឈ្មោះ លាភសក្ការៈ និងឋានៈ ជាជាងការបំពេញភារកិច្ចរបស់ខ្លួនឱ្យបានត្រឹមត្រូវ គឺជាអ្នកដែលកំពុងលេងជាមួយភ្លើង និងលេងសើចនឹងជីវិតរបស់ខ្លួនហើយ។ អ្នកដែលលេងជាមួយភ្លើង និងជីវិតរបស់ពួកគេ អាចនឹងបំផ្លាញខ្លួនឯងបានគ្រប់ពេល។ សព្វថ្ងៃនេះ ក្នុងនាមជាអ្នកដឹកនាំ ឬអ្នកធ្វើការម្នាក់ អ្នកកំពុងតែបម្រើព្រះជាម្ចាស់ ដែលនេះមិនមែនជារឿងធម្មតានោះទេ។ អ្នកមិនមែនកំពុងធ្វើអ្វីៗសម្រាប់នរណាម្នាក់ឡើយ ហើយរឹតតែមិនមែនធ្វើការដើម្បីតែក្រពះ និងការរស់នៅនោះដែរ ផ្ទុយទៅវិញ អ្នកកំពុងតែបំពេញភារកិច្ចរបស់អ្នកនៅក្នុងពួកជំនុំ។ ជាពិសេស ភារកិច្ចនេះគឺបានមកពីការផ្ទុកផ្ដាក់របស់ព្រះជាម្ចាស់។ ដូច្នេះ តើការបំពេញភារកិច្ចនេះមានន័យដូចម្តេច? គឺមានន័យថា អ្នកនឹងត្រូវទទួលខុសត្រូវចំពោះព្រះជាម្ចាស់សម្រាប់ភារកិច្ចរបស់អ្នក មិនថាអ្នកធ្វើវាបានល្អ ឬមិនល្អនោះទេ ទីបំផុត អ្នកត្រូវតែធ្វើការបកស្រាយទូលថ្វាយព្រះជាម្ចាស់ ហើយត្រូវតែមានលទ្ធផលមួយ។ នេះគឺដោយសារតែ អ្វីដែលអ្នកបានទទួលយក គឺជាការផ្ទុកផ្ដាក់របស់ព្រះជាម្ចាស់ ដែលជាការទទួលខុសត្រូវដ៏ពិសិដ្ឋមួយ ហើយមិនថាការទទួលខុសត្រូវនេះធំ ឬតូចនោះទេ វាគឺជារឿងដ៏ធ្ងន់ធ្ងរមួយ។ តើវាធ្ងន់ធ្ងរកម្រិតណា? ក្នុងកម្រិតតូច វាពាក់ព័ន្ធនឹងថាតើអ្នកអាចទទួលបានសេចក្តីពិតនៅក្នុងមួយជីវិតនេះដែរឬទេ ហើយវាពាក់ព័ន្ធនឹងរបៀបដែលព្រះជាម្ចាស់ទតមើលមកអ្នក។ ក្នុងកម្រិតធំ វាទាក់ទងដោយផ្ទាល់ទៅនឹងអនាគត និងជោគវាសនារបស់អ្នក ទាក់ទងនឹងលទ្ធផលរបស់អ្នក ប្រសិនបើអ្នកប្រព្រឹត្តអំពើអាក្រក់ និងប្រឆាំងទាស់នឹងព្រះជាម្ចាស់ អ្នកនឹងត្រូវថ្កោលទោស និងត្រូវដាក់ទោស។ គ្រប់យ៉ាងដែលអ្នកធ្វើ នៅពេលដែលអ្នកបំពេញភារកិច្ចរបស់អ្នក ត្រូវបានកត់ត្រាទុកដោយព្រះជាម្ចាស់ ហើយព្រះជាម្ចាស់មានគោលការណ៍ និងស្តង់ដាផ្ទាល់របស់ទ្រង់ សម្រាប់របៀបដែលវាត្រូវបានដាក់ពិន្ទុ និងវាយតម្លៃ ព្រះជាម្ចាស់កំណត់លទ្ធផលរបស់អ្នកដោយផ្អែកលើការប្រព្រឹត្តទាំងស្រុងរបស់អ្នកនៅក្នុងភារកិច្ចរបស់អ្នក។ តើនេះជារឿងធ្ងន់ធ្ងរដែរឬទេ? វាពិតជាធ្ងន់ធ្ងរមែន! ដូច្នេះ ប្រសិនបើអ្នកត្រូវបានចាត់តាំងភារកិច្ចមួយ តើវាជារឿងដែលអ្នកត្រូវដោះស្រាយតែម្នាក់ឯងមែនទេ? (ទេ។) កិច្ចការនោះ មិនមែនជារឿងដែលអ្នកអាចបញ្ចប់ដោយខ្លួនឯងបាននោះទេ ប៉ុន្តែវាទាមទារឱ្យអ្នកទទួលខុសត្រូវចំពោះវា។ ទំនួលខុសត្រូវនេះគឺជារបស់អ្នក អ្នកត្រូវតែបញ្ចប់ការផ្ទុកផ្ដាក់នោះ។ តើនេះពាក់ព័ន្ធនឹងអ្វី? វាពាក់ព័ន្ធនឹងការសហការ អំពីរបៀបសហការក្នុងការបម្រើ អំពីរបៀបសហការដើម្បីបំពេញភារកិច្ចរបស់អ្នក អំពីរបៀបសហការដើម្បីបញ្ចប់ការផ្ទុកផ្ដាក់របស់អ្នក អំពីរបៀបសហការដើម្បីឱ្យអ្នកធ្វើតាមបំណងព្រះហឫទ័យព្រះជាម្ចាស់។ វាពាក់ព័ន្ធនឹងរឿងទាំងនេះឯង» («ចំណុចទីប្រាំបី (ផ្នែកទីមួយ)» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ បន្ទាប់ពីអានព្រះបន្ទូលរបស់ព្រះជាម្ចាស់រួច ខ្ញុំបានយល់ថា ពេលដែលបងប្អូនប្រុសស្រីបោះឆ្នោតជ្រើសតាំងខ្ញុំជាប្រធានក្រុម ពួកគេមិនមែនកំពុងផ្តល់ឋានៈឱ្យខ្ញុំទេ តែវាគឺជាការទទួលខុសត្រូវមួយ។ ខ្ញុំគប្បីសហការយ៉ាងចុះសម្រុងជាមួយគ្រប់គ្នា ហើយមិនថាអ្នកណាមានចំណុចខ្លាំងនោះទេ ខ្ញុំគួរតែបណ្តោយឱ្យពួកគេប្រើប្រាស់ចំណុចខ្លាំងទាំងនោះឱ្យបានពេញលេញ។ មានតែការរៀនសូត្រពីចំណុចខ្លាំងរបស់គ្នាទៅវិញទៅមក ដើម្បីប៉ះប៉ូវចំណុចខ្សោយរបស់យើងទេ ទើបពួកយើងអាចបំពេញភារកិច្ចរបស់យើងបាន។ ឧទាហរណ៍ ស៊ាវ យ៉ា ពូកែខាងបច្ចេកទេស ហើយគាត់ក៏យកចិត្តទុកដាក់ចំពោះការចូលទៅក្នុងជីវិតរបស់គាត់ដែរ។ ខ្ញុំគួរតែទុកឱ្យគាត់បញ្ចេញចំណុចខ្លាំងរបស់គាត់ឱ្យបានច្រើនជាងនេះ។ រឿងនេះមិនត្រឹមតែមានប្រយោជន៍សម្រាប់ការងារពួកជំនុំប៉ុណ្ណោះទេ តែវាក៏ជាជំនួយដល់ខ្ញុំ ក្នុងការបំពេញភារកិច្ចរបស់ខ្លួនផងដែរ។ ប៉ុន្តែតាំងពីខ្ញុំក្លាយជាប្រធានក្រុមមក ខ្ញុំបានលើកតម្កើងខ្លួនឯងទៅកាន់ឋានៈជាប្រធានក្រុមទៅហើយ។ ពេញមួយថ្ងៃៗ ខ្ញុំមិនដែលគិតអំពីរបៀបសហការយ៉ាងចុះសម្រុងជាមួយគ្រប់គ្នា ដើម្បីបំពេញភារកិច្ចរបស់យើងឱ្យបានល្អនោះទេ ផ្ទុយទៅវិញ ខ្ញុំបែរជាងប់ងល់តែនឹងឋានៈ និងមុខមាត់របស់ខ្លួនឯងទៅវិញ។ ខ្ញុំចាត់ទុកនរណាក៏ដោយដែលពូកែជាងខ្ញុំជាគូប្រជែង ហើយព្យាយាមគ្រប់វិធីដើម្បីគាបសង្កត់ពួកគេ ដោយមិនខ្វល់ខ្វាយសោះថា តើទង្វើរបស់ខ្ញុំនឹងធ្វើឱ្យប៉ះពាល់ដល់ពួកគេ ឬប៉ះពាល់ដល់វឌ្ឍនភាពការងាររបស់យើងឬអត់នោះទេ។ តើនេះហៅថាជាការបំពេញភារកិច្ចរបស់ខ្លួនយ៉ាងម៉េចទៅ? ខ្ញុំពិតជាកំពុងតែរំខានដល់ការងារពួកជំនុំយ៉ាងច្បាស់ណាស់! ខ្ញុំបានគិតដល់ពួកមន្ត្រីនៅក្នុងប្រទេសនៃនាគដ៏ធំមានសម្បុរក្រហម ដែលមិនដែលបណ្តោយឱ្យកូនចៅរបស់ពួកគេលេចធ្លោជាង ឬដណ្តើមភាពលេចធ្លោពីពួកគេ។ ពេលដែលពួកគេដឹងថា មាននរណាម្នាក់កំពុងគំរាមកំហែងដល់ឋានៈរបស់ពួកគេ ពួកគេនឹងគាបសង្កត់ និងធ្វើបាបអ្នកនោះ ហើយមិនឈប់នោះទេ លុះត្រាតែទម្លាក់អ្នកនោះបានសម្រេច។ ហើយក៏មានពួកទទឹងនឹងព្រះគ្រីស្ទនៅក្នុងពួកជំនុំ ដែលដណ្តើមឋានៈគ្នាផងដែរ។ ពួកគេចាត់ទុកនរណាក៏ដោយដែលពូកែជាងពួកគេ ថាជាបន្លាក្នុងភ្នែករបស់ពួកគេ ដោយគាបសង្កត់ និងផាត់អ្នកទាំងនោះចោល ដែលរំខានយ៉ាងធ្ងន់ធ្ងរដល់ការងារដំណាក់របស់ព្រះជាម្ចាស់ ដោយគ្មានការប្រែចិត្តសោះឡើយ ហើយចុងក្រោយ ពួកគេត្រូវបានបណ្តេញចេញពីពួកជំនុំ។ ខ្ញុំបានឃើញថា ផលវិបាកនៃការដេញតាមឋានៈ គឺពិតជាគួរឱ្យខ្លាចណាស់! អំឡុងពេលដែលខ្ញុំធ្វើជាប្រធានក្រុម ខ្ញុំតែងតែប្រកួតប្រជែងដើម្បីកេរ្តិ៍ឈ្មោះ និងលាភសក្ការៈជានិច្ច។ ទោះបីជាខ្ញុំរក្សាបាននូវឋានៈជាប្រធានក្រុមក៏ពិតមែន តែខ្ញុំមិនបានបំពេញភារកិច្ចរបស់ខ្លួនឡើយ។ ខ្ញុំថែមទាំងបានវាយប្រហារ និងផាត់ចោលអ្នកដែលពូកែជាងខ្ញុំ និងរំខានដល់ការងារពួកជំនុំទៀតផង។ អ្វីដែលខ្ញុំនៅសល់ គឺមានតែអំពើរំលងដែលគួរឱ្យស្អប់ខ្ពើមសម្រាប់ព្រះជាម្ចាស់ប៉ុណ្ណោះ។ ខ្ញុំពិតជាសោកស្តាយខ្លាំងណាស់។ ប្រសិនបើពេលវេលាអាចត្រឡប់ថយក្រោយបាន ខ្ញុំពិតជាប្រាថ្នាចង់សហការយ៉ាងចុះសម្រុងជាមួយ ស៊ាវ យ៉ា និងអ្នកផ្សេងទៀត ដើម្បីបំពេញភារកិច្ចរបស់យើង។

ក្រោយមក ខ្ញុំបានមើលវីដេអូទីបន្ទាល់ពីបទពិសោធន៍មួយ ហើយព្រះបន្ទូលរបស់ព្រះជាម្ចាស់មួយវគ្គដែលបានដកស្រង់នៅក្នុងនោះ ពិតជាស័ក្តិសមនឹងសភាពរបស់ខ្ញុំខ្លាំងណាស់។ ព្រះដ៏មានគ្រប់ព្រះចេស្ដាមានបន្ទូលថា៖ «ដើម្បីទទួលបានអំណាច និងឋានៈ រឿងដំបូងដែលពួកទទឹងនឹងព្រះគ្រីស្ទធ្វើនៅក្នុងពួកជំនុំ គឺព្យាយាមធ្វើឱ្យអ្នកដទៃទុកចិត្ត និងកោតសរសើរពួកគេ ដើម្បីឱ្យពួកគេអាចបញ្ចុះបញ្ចូលមនុស្សកាន់តែច្រើន និងធ្វើឱ្យមនុស្សកាន់តែច្រើនសម្លឹងមើលទៅលើ និងថ្វាយបង្គំពួកគេ ដោយហេតុនេះ ពួកគេសម្រេចបាននូវគោលដៅរបស់ខ្លួនក្នុងការមានសិទ្ធិសម្រេចចុងក្រោយ និងក្ដាប់អំណាចនៅក្នុងពួកជំនុំ។ នៅពេលនិយាយដល់ការទទួលបានអំណាច ពួកគេជំនាញបំផុតក្នុងការប្រជែង និងតយុទ្ធជាមួយអ្នកដទៃ។ អស់អ្នកដែលដេញតាមសេចក្ដីពិត អ្នកដែលមានកិត្យានុភាពនៅក្នុងពួកជំនុំ និងអ្នកដែលបងប្អូនប្រុសស្រីស្រឡាញ់ គឺជាគូប្រជែងចម្បងរបស់ពួកគេ។ មនុស្សណាក៏ដោយដែលបង្កការគំរាមកំហែងដល់ឋានៈរបស់ពួកគេ គឺជាគូប្រជែងរបស់ពួកគេ។ ពួកគេប្រជែងជាមួយអ្នកដែលខ្លាំងជាងពួកគេដោយមិនរារែក ហើយពួកគេប្រជែងនឹងអ្នកដែលខ្សោយជាងពួកគេ ដោយគ្មានអារម្មណ៍អាណិតសូម្បីបន្តិច។ ចិត្តរបស់ពួកគេពោរពេញទៅដោយទស្សនវិជ្ជានៃការប្រជែង និងការតយុទ្ធ។ ពួកគេជឿថា ប្រសិនបើមនុស្សមិនប្រជែង និងតយុទ្ធទេ នោះពួកគេនឹងមិនអាចទទួលបានផលប្រយោជន៍អ្វីឡើយ ហើយថាពួកគេអាចទទួលបានអ្វីដែលពួកគេចង់បាន តែតាមរយៈការប្រជែង និងការតយុទ្ធប៉ុណ្ណោះ។ ដើម្បីទទួលបានឋានៈ និងដើម្បីយកតំណែងដ៏ខ្ពង់ខ្ពស់បំផុតនៅក្នុងចំណោមក្រុមមនុស្ស ពួកគេធ្វើអ្វីគ្រប់យ៉ាងដែលចាំបាច់ដើម្បីប្រជែងជាមួយនរណាក៏ដោយ ហើយពួកគេមិនលើកលែងឱ្យមនុស្សម្នាក់ណាដែលបង្កការគំរាមកំហែងដល់ឋានៈរបស់ពួកគេឡើយ។ មិនថាពួកគេទាក់ទងជាមួយនរណាក៏ដោយ ការទាក់ទងទាំងនេះពោរពេញទៅដោយការប្រជែង និងការតយុទ្ធ ហើយពួកគេនៅតែបន្តប្រជែង និងតយុទ្ធរហូតដល់វ័យចាស់។ ពួកគេតែងតែនិយាយថា៖ “តើខ្ញុំអាចយកឈ្នះមនុស្សម្នាក់នោះបានទេ ប្រសិនបើខ្ញុំតយុទ្ធនឹងពួកគេ?” អ្នកណាដែលមានវោហារ ហើយអាចនិយាយដោយសមហេតុផល មានរចនាសម្ព័ន្ធ និងមានរបៀបរៀបរយ ក្លាយជាគោលដៅនៃការច្រណែន និងការត្រាប់តាមរបស់ពួកគេ។ លើសពីនេះទៅទៀត អ្នកទាំងនោះក្លាយជាគូប្រជែងរបស់ពួកគេ។ អ្នកណាដែលដេញតាមសេចក្ដីពិត និងមានសេចក្ដីជំនឿ ហើយអាចជួយ និងគាំទ្របងប្អូនប្រុសស្រីបានញឹកញាប់ និងធ្វើឱ្យពួកគេអាចងើបចេញពីភាពអវិជ្ជមាន និងភាពទន់ខ្សោយ ក៏ក្លាយជាគូប្រជែងរបស់ពួកគេដែរ ដូចគ្នានឹងនរណាម្នាក់ដែលមានជំនាញក្នុងវិជ្ជាជីវៈជាក់លាក់ណាមួយ ហើយទទួលបានការកោតសរសើរពីបងប្អូនប្រុសស្រីក្នុងកម្រិតណាមួយដែរ។ អ្នកណាដែលទទួលបានលទ្ធផលក្នុងការងាររបស់ខ្លួន និងទទួលបានការទទួលស្គាល់ពីខាងលើ នោះជាធម្មតាជៀសមិនរួចក្លាយជាគូប្រជែងកាន់តែធំសម្រាប់ពួកគេ។ ... ពួកទទឹងនឹងព្រះគ្រីស្ទមិនប្រាកដថាចង់កាន់កាប់តំណែងខ្ពស់បំផុត មិនថាពួកគេនៅទីណានោះទេ។ រាល់ពេលដែលពួកគេទៅកន្លែងណាមួយ ពួកគេមាននិស្ស័យ និងផ្នត់គំនិតមួយដែលជំរុញឱ្យពួកគេធ្វើសកម្មភាព។ តើផ្នត់គំនិតនេះគឺជាអ្វី? វាគឺ “ខ្ញុំត្រូវតែប្រកួតប្រជែង! ប្រកួតប្រជែង! ប្រកួតប្រជែង!” ហេតុអ្វីបានជាមានពាក្យ “ប្រកួតប្រជែង” ដល់ទៅបីដង ហេតុអ្វីមិនប្រើពាក្យ “ប្រកួតប្រជែង” តែម្ដងទៅ? (ការប្រកួតប្រជែងបានក្លាយជាជីវិតរបស់ពួកគេ វាគឺជាអ្វីដែលពួកគេពឹងផ្អែកដើម្បីរស់។) នេះជានិស្ស័យរបស់ពួកគេ។ ពួកគេកើតមកមាននិស្ស័យដែលក្រអឺតក្រទមយ៉ាងខ្លាំង និងពិបាកនឹងទប់ស្កាត់ ពោលគឺ ចាត់ទុកខ្លួនឯងថាគ្មាននរណាប្រៀបផ្ទឹមបាន និងលើកតម្កើងខ្លួនឯងជ្រុលហួសហេតុ។ គ្មាននរណាម្នាក់អាចទប់ស្កាត់និស្ស័យដ៏ក្រអឺតក្រទមយ៉ាងខ្លាំងរបស់ពួកគេនេះបានឡើយ សូម្បីតែពួកគេផ្ទាល់ក៏មិនអាចគ្រប់គ្រងវាបានដែរ។ ដូច្នេះ ជីវិតរបស់ពួកគេគឺមានតែការប្រយុទ្ធ និងការប្រកួតប្រជែងប៉ុណ្ណោះ។ តើពួកគេប្រយុទ្ធ និងប្រកួតប្រជែងដើម្បីអ្វី? ច្បាស់ណាស់ ពួកគេប្រកួតប្រជែងដើម្បីកេរ្តិ៍ឈ្មោះ លាភសក្ការៈ ឋានៈ មុខមាត់ និងផលប្រយោជន៍ផ្ទាល់ខ្លួនរបស់ពួកគេ។ មិនថាពួកគេត្រូវប្រើវិធីសាស្ត្រអ្វីក៏ដោយ ដរាបណាមនុស្សគ្រប់គ្នាចុះចូលនឹងពួកគេ ហើយដរាបណាពួកគេទទួលបានផលប្រយោជន៍ និងឋានៈសម្រាប់ខ្លួនឯង នោះពួកគេបានសម្រេចគោលដៅរបស់ពួកគេហើយ។ ឆន្ទៈរបស់ពួកគេក្នុងការប្រកួតប្រជែង មិនមែនជាការសប្បាយបណ្ដោះអាសន្នឡើយ វាគឺជាប្រភេទនៃនិស្ស័យដែលកើតចេញពីធម្មជាតិបែបសាតាំង។ វាប្រៀបដូចជានិស្ស័យរបស់នាគដ៏ធំមានសម្បុរក្រហម ដែលប្រយុទ្ធជាមួយស្ថានសួគ៌ ប្រយុទ្ធជាមួយផែនដី និងប្រយុទ្ធជាមួយមនុស្សអ៊ីចឹង។ ចុះនៅពេលដែលពួកទទឹងនឹងព្រះគ្រីស្ទប្រយុទ្ធ និងប្រកួតប្រជែងជាមួយអ្នកដទៃនៅក្នុងពួកជំនុំ តើពួកគេចង់បានអ្វី? ដោយគ្មានការសង្ស័យឡើយ គឺពួកគេកំពុងប្រកួតប្រជែងដើម្បីកេរ្តិ៍ឈ្មោះ និងឋានៈ។ ប៉ុន្តែ ប្រសិនបើពួកគេទទួលបានឋានៈ តើវាមានប្រយោជន៍អ្វីដល់ពួកគេ? តើវាមានប្រយោជន៍អ្វីដល់ពួកគេ ប្រសិនបើអ្នកដទៃស្ដាប់តាម កោតសរសើរ និងថ្វាយបង្គំពួកគេនោះ? សូម្បីតែពួកទទឹងនឹងព្រះគ្រីស្ទខ្លួនឯង ក៏មិនអាចពន្យល់ពីរឿងនេះបានដែរ។ តាមការពិត ពួកគេចូលចិត្តសោយសុខនឹងកេរ្តិ៍ឈ្មោះ និងឋានៈ ចូលចិត្តឱ្យមនុស្សគ្រប់គ្នាញញឹមដាក់ពួកគេ ហើយទទួលបានការស្វាគមន៍ដោយការបញ្ជោរ និងការអែបអប។ ដូច្នេះ រាល់ពេលដែលអាទទឹងនឹងព្រះគ្រីស្ទទៅកាន់ពួកជំនុំណាមួយ គេធ្វើរឿងតែមួយគត់៖ គឺប្រយុទ្ធ និងប្រកួតប្រជែងនឹងអ្នកដទៃ។ ទោះបីជាគេដណ្ដើមបានអំណាច និងឋានៈក៏ដោយ ក៏គេមិនទាន់បញ្ចប់ត្រឹមនេះដែរ។ ដើម្បីការពារឋានៈរបស់គេ និងធានាឱ្យបាននូវអំណាចរបស់គេ គេបន្តប្រយុទ្ធ និងប្រកួតប្រជែងនឹងអ្នកដទៃ។ គេនឹងធ្វើបែបនេះរហូតដល់គេស្លាប់។ ដូច្នេះ ទស្សនវិជ្ជារបស់ពួកទទឹងនឹងព្រះគ្រីស្ទគឺ “ដរាបណាអ្នកនៅមានជីវិត កុំឈប់ប្រយុទ្ធឱ្យសោះ”។ ប្រសិនបើមានមនុស្សអាក្រក់បែបនេះនៅក្នុងពួកជំនុំ តើវានឹងរំខានដល់បងប្អូនប្រុសស្រីដែរឬទេ? ឧទាហរណ៍៖ ឧបមាថាមនុស្សគ្រប់គ្នាកំពុងហូប និងផឹកព្រះបន្ទូលរបស់ព្រះជាម្ចាស់ និងប្រកបគ្នាអំពីសេចក្ដីពិតយ៉ាងស្ងៀមស្ងាត់ ហើយបរិយាកាសមានភាពស្ងប់ស្ងាត់ និងមានអារម្មណ៍រីករាយ។ នៅពេលនេះ អាទទឹងនឹងព្រះគ្រីស្ទនឹងពុះកញ្ជ្រោលដោយសេចក្ដីមិនពេញចិត្ត។ គេនឹងក្លាយជាច្រណែននឹងអស់អ្នកដែលកំពុងប្រកបគ្នាអំពីសេចក្ដីពិត ហើយស្អប់អ្នកទាំងនោះ។ គេនឹងចាប់ផ្ដើមវាយប្រហារ និងធ្វើការវិនិច្ឆ័យលើអ្នកទាំងនោះ។ តើនេះមិនមែនជាការរំខានដល់បរិយាកាសដ៏ស្ងប់ស្ងាត់នេះទេឬ? គេគឺជាមនុស្សអាក្រក់ដែលមកដើម្បីរំខាន និងធ្វើឱ្យអ្នកដទៃខ្ពើមរអើម។ នេះហើយជាលក្ខណៈរបស់ពួកទទឹងនឹងព្រះគ្រីស្ទ។ ជួនកាល ពួកទទឹងនឹងព្រះគ្រីស្ទមិនមែនកំពុងស្វែងរកការបំផ្លាញ ឬការយកឈ្នះលើអស់អ្នកដែលពួកគេប្រកួតប្រជែង និងបង្ក្រាបនោះទេ ដរាបណាពួកគេទទួលបានកេរ្តិ៍ឈ្មោះ ឋានៈ ភាពអំនួត និងមោទនភាព ហើយធ្វើឱ្យមនុស្សកោតសរសើរពួកគេ នោះពួកគេបានសម្រេចគោលដៅរបស់ខ្លួនហើយ។ ខណៈពេលដែលពួកគេកំពុងប្រកួតប្រជែង ពួកគេបញ្ចេញឱ្យឃើញនូវប្រភេទនៃនិស្ស័យបែបសាតាំងយ៉ាងច្បាស់។ តើនេះជានិស្ស័យអ្វី? នោះគឺ មិនថាពួកគេបង្ហាញខ្លួននៅក្នុងពួកជំនុំណាក៏ដោយ ក៏ពួកគេតែងតែចង់ប្រកួតប្រជែង និងតយុទ្ធជាមួយអ្នកដទៃ ពួកគេតែងតែចង់ប្រកួតប្រជែងដើម្បីកេរ្តិ៍ឈ្មោះ លាភសក្ការៈ និងឋានៈ ហើយពួកគេមានអារម្មណ៍ថាពួកគេបានសម្រេចគោលដៅរបស់ខ្លួន លុះត្រាតែពេលដែលពួកជំនុំធ្លាក់ចូលទៅក្នុងភាពវឹកវរ និងភាពចលាចល នៅពេលដែលពួកគេទទួលបានឋានៈ ហើយមនុស្សគ្រប់គ្នាចុះញ៉មនឹងពួកគេ។ នេះហើយគឺជាធម្មជាតិរបស់ពួកទទឹងនឹងព្រះគ្រីស្ទ ពោលគឺ ពួកគេប្រើប្រាស់ការប្រកួតប្រជែង និងការតយុទ្ធ ដើម្បីសម្រេចគោលដៅរបស់ខ្លួន» («ចំណុចទីប្រាំបួន (ផ្នែកទីបី)» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា ការឈ្លោះប្រកែកជាមួយអ្នកដទៃជានិច្ច ដើម្បីតែកេរ្តិ៍ឈ្មោះ និងឋានៈ ហើយធ្វើឱ្យពួកជំនុំធ្លាក់ក្នុងភាពវឹកវរយ៉ាងរញ៉េរញ៉ៃនោះ គឺជាការដើរលើផ្លូវរបស់ពួកទទឹងនឹងព្រះគ្រីស្ទ ដែលត្រូវព្រះជាម្ចាស់ថ្កោលទោស និងជម្រុះចោល។ ក្រឡេកទៅមើលអតីតកាលវិញ ខ្ញុំតែងតែជឿថា ក្នុងនាមជាប្រធានក្រុម ឋានៈរបស់ខ្ញុំនៅក្នុងក្រុមគួរតែខ្ពស់ជាងគេ ហើយគ្រប់គ្នាគួរតែមកចោមរោមខ្ញុំ។ ពេលខ្ញុំឃើញគ្រប់គ្នាចោមរោម ស៊ាវ យ៉ា ដើម្បីសួរចម្ងល់ ខ្ញុំជឿថា គាត់បានដណ្តើមឋានៈរបស់ខ្ញុំហើយ។ ខ្ញុំត្រូវបានគ្រប់គ្រងដោយពិសពុលរបស់សាតាំងដែលថា «មានតែម្នាក់គត់ដែលអាចធ្វើជាធំបាន»។ ខ្ញុំតែងតែតាមរកយករឿង ស៊ាវ យ៉ា គ្រប់ជំហាន ហើយថែមទាំងលួចចាក់រុកបង្កជម្លោះរវាង អាន ជៀ និងគាត់ពីក្រោយខ្នងទៀតផង។ ពេលដែលខ្ញុំដឹងខ្លួនថា ខ្ញុំមិនអាចយកឈ្នះគាត់បាន ខ្ញុំក៏ទាញ ស៊ាវ យ៉ា មកខាងខ្ញុំ។ មើលពីសំបកក្រៅ ខ្ញុំហៅវាថាជាការសហការ តែតាមពិត ខ្ញុំចង់ឱ្យគាត់ស្តាប់បង្គាប់ខ្ញុំ និងធ្វើជាឧបករណ៍របស់ខ្ញុំ ដើម្បីឱ្យគ្រប់គ្នាមកចោមរោមខ្ញុំវិញ។ ធ្វើបែបនោះ ខ្ញុំអាចរក្សាតំណែងរបស់ខ្ញុំជាប្រធានក្រុមបានយ៉ាងរឹងមាំ។ នៅក្នុងការប្រកួតប្រជែងដណ្តើមកេរ្តិ៍ឈ្មោះ និងលាភសក្ការៈរបស់ខ្ញុំនេះ ខ្ញុំមិនត្រឹមតែធ្វើឱ្យ ស៊ាវ យ៉ា ឈឺចាប់ប៉ុណ្ណោះទេ តែថែមទាំងធ្វើឱ្យបងប្អូនស្រីផ្សេងទៀតមានអារម្មណ៍ទើសទាល់ និងមិនហ៊ាននិយាយបញ្ចេញមតិដោយសេរី ពេលពិភាក្សាការងារទៀតផង ដែលធ្វើឱ្យប៉ះពាល់ដល់វឌ្ឍនភាពនៃការងារ។ មូលហេតុចម្បងដែលខ្ញុំត្រូវបានបោះឆ្នោតជ្រើសតាំងជាប្រធានក្រុម គឺដើម្បីដឹកនាំគ្រប់គ្នាក្នុងការបំពេញភារកិច្ចរបស់យើង តែផ្ទុយទៅវិញ ខ្ញុំបែរជាងប់ងល់តែនឹងការប្រកួតប្រជែងដណ្តើមដើម្បីឋានៈ បង្កឱ្យមានការច្រណែន និងជម្លោះ ព្រមទាំងវិនិច្ឆ័យអ្នកដទៃពីក្រោយខ្នង និងញុះញង់ឱ្យមានការបែកបាក់ក្នុងចំណោមបងប្អូនស្រីរបស់ខ្ញុំ។ ខ្ញុំបានធ្វើឱ្យក្រុមទាំងមូលធ្លាក់ក្នុងភាពវឹកវរយ៉ាងរញ៉េរញ៉ៃ។ តើខ្ញុំមិនមែនកំពុងតែធ្វើខ្លួនជាអ្នកបម្រើសាតាំងទេឬ? ខ្ញុំមើលឃើញខ្លួនឯងដូចជាសត្វរុយដ៏ស្អុយរលួយ ដែលរំខានដល់ចិត្តមនុស្ស និងធ្វើឱ្យគ្រប់គ្នាធុញថប់។ ខ្ញុំបានលះបង់គ្រួសារ និងការងាររបស់ខ្ញុំ ដើម្បីមកបំពេញភារកិច្ច ក្នុងគោលបំណងដេញតាមសេចក្តីពិត និងទទួលបានសេចក្ដីសង្រ្គោះ។ ប៉ុន្តែ ខ្ញុំបែរជាចាត់ទុកការដេញតាមឋានៈជារឿងសំខាន់បំផុតទៅវិញ ដោយតែងតែប្រកួតប្រជែងដណ្តើមកេរ្តិ៍ឈ្មោះ និងលាភសក្ការៈជានិច្ច។ ជាលទ្ធផល ខ្ញុំបានបង្អាក់ និងរំខានដល់ការងារពួកជំនុំ ហើយបានដើរចូលទៅក្នុងផ្លូវរបស់អាទទឹងនឹងព្រះគ្រីស្ទម្នាក់ ដោយមិនដឹងខ្លួនសូម្បីតែបន្តិច។ កាលណាខ្ញុំកាន់តែគិតពីរឿងនេះ ខ្ញុំកាន់តែមានអារម្មណ៍មិនល្អ។ ខ្ញុំបានគិតដល់ ប៉ុល។ កាលនោះ ពេលគាត់ឃើញ ពេត្រុស មានកិត្យានុភាពខ្ពស់ក្នុងចំណោមអ្នកជឿ គាត់ក៏មានចិត្តច្រណែន។ ទោះបីជាគាត់ដឹងច្បាស់ថា ពេត្រុស គឺជាអ្នកដែលព្រះអម្ចាស់យេស៊ូវបានតែងតាំងឱ្យឃ្វាលពួកជំនុំក៏ដោយ ក៏គាត់នៅតែធ្វើគ្រប់យ៉ាងតាមដែលគាត់អាចធ្វើបាន ដើម្បីបន្ទាបបន្ថោក ពេត្រុស និងលើកតម្កើងខ្លួនឯងដែរ ដោយនិយាយថា គាត់គឺជាមេនៃពួកសាវ័ក ដើម្បីឱ្យគ្រប់គ្នាគោរព និងកោតសរសើរគាត់។ ក្រោយមក គាត់នៅតែរឹងរូសមិនព្រមប្រែចិត្ត ហើយថែមទាំងព្យាយាមប្រកួតប្រជែងឋានៈជាមួយព្រះជាម្ចាស់ទៀតផង ដោយនិយាយយ៉ាងឥតអៀនខ្មាសថា ឱ្យតែរូបគាត់រស់នៅ នោះគឺជាព្រះគ្រីស្ទហើយ។ គាត់បានប្រមាថនិស្ស័យរបស់ព្រះជាម្ចាស់យ៉ាងធ្ងន់ធ្ងរ ហើយត្រូវបានព្រះជាម្ចាស់ដាក់ទោស។ ខ្ញុំកំពុងតែដើរលើផ្លូវដូចគ្នានឹង ប៉ុល ដែរ។ ប្រសិនបើខ្ញុំមិនប្រែចិត្តទេ ខ្ញុំនឹងត្រូវព្រះជាម្ចាស់ស្អប់ខ្ពើម និងជម្រុះចោល ដូចជាគាត់មិនខាន។

ក្រោយមក ខ្ញុំបានរកឃើញផ្លូវនៃការអនុវត្តនៅក្នុងព្រះបន្ទូលរបស់ព្រះជាម្ចាស់។ ព្រះដ៏មានគ្រប់ព្រះចេស្ដាមានបន្ទូលថា៖ «អ្នកត្រូវតែរៀនលះបង់ និងបោះបង់របស់ទាំងនេះចោល រៀនណែនាំអ្នកដទៃ និងអនុញ្ញាតឱ្យអ្នកដទៃលេចធ្លោ នៅពេលដែលមានឱកាសល្អ។ កុំដណ្ដើម ឬប្រជែងយកឱកាសដើម្បីលេចធ្លោ និងលេចត្រដែត នៅពេលណាដែលអ្នកជួបប្រទះនឹងឱកាសទាំងនោះឡើយ។ អ្នកត្រូវតែអាចបោះបង់ផលប្រយោជន៍ផ្ទាល់ខ្លួនរបស់អ្នក ប៉ុន្តែអ្នកក៏មិនត្រូវបង្អាក់ការបំពេញភារកិច្ចរបស់អ្នកដែរ។ ចូរធ្វើជាមនុស្សម្នាក់ដែលធ្វើការដោយស្ងាត់ស្ងៀម មិនបង្អួត ហើយថែមទាំងបំពេញភារកិច្ចរបស់ខ្លួនដោយចិត្តស្មោះត្រង់។ នៅពេលដែលអ្នកលះបង់អំនួត និងឋានៈរបស់អ្នកកាន់តែខ្លាំង ហើយអ្នកបោះបង់ផលប្រយោជន៍របស់អ្នកកាន់តែខ្លាំង នោះអ្នកនឹងមានអារម្មណ៍កាន់តែសុខសាន្ត នោះនឹងមានពន្លឺកាន់តែខ្លាំងនៅក្នុងចិត្តរបស់អ្នក ហើយសភាពរបស់អ្នកនឹងកាន់តែប្រសើរឡើង។ នៅពេលដែលអ្នកកាន់តែដណ្ដើម និងប្រជែងគ្នា នោះសភាពរបស់អ្នកនឹងកាន់តែងងឹត។ ប្រសិនបើអ្នកមិនជឿខ្ញុំទេ ចូរសាកល្បងមើលទៅ! ប្រសិនបើអ្នកចង់ផ្លាស់ប្ដូរសភាពដ៏ពុករលួយបែបនេះ ហើយមិនចង់ឱ្យកេរ្តិ៍ឈ្មោះ ផលប្រយោជន៍ និងឋានៈគ្រប់គ្រងទេនោះ អ្នកត្រូវតែស្វែងរកសេចក្ដីពិត មើលធ្លុះសារជាតិនៃកេរ្តិ៍ឈ្មោះ ផលប្រយោជន៍ និងឋានៈ ហើយបន្ទាប់មក បោះបង់ និងលះបង់របស់ទាំងនោះចោល» («មានតែបោះចោលនូវនិស្ស័យពុករលួយរបស់ខ្លួនចេញទេ ទើបមនុស្សម្នាក់អាចទទួលបានសេរីភាព និងការដោះលែង» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «តើអ្នករាល់គ្នាមានគោលការណ៍អ្វីខ្លះសម្រាប់ការប្រព្រឹត្តខ្លួន? អ្នកគួរតែប្រព្រឹត្តខ្លួនឱ្យស្របតាមតួនាទីរបស់អ្នក ស្វែងរកកន្លែងដែលត្រឹមត្រូវរបស់អ្នក ហើយត្រូវធ្វើឱ្យបានល្អនូវភារកិច្ចណាដែលអ្នកគួរធ្វើ។ មានតែដូច្នោះទេ ទើបជាមនុស្សម្នាក់ដែលមានវិចារណញ្ញាណ។ ជាឧទាហរណ៍ ប្រសិនបើអ្នកពូកែខាងជំនាញវិជ្ជាជីវៈជាក់លាក់ណាមួយ និងក្ដាប់បានអំពីគោលការណ៍នានា អ្នកគួរតែទទួលខុសត្រូវ និងអនុវត្តការត្រួតពិនិត្យឱ្យបានត្រឹមត្រូវនៅក្នុងផ្នែកនោះ។ ប្រសិនបើអ្នកអាចផ្ដល់ជាគំនិត និងការយល់ដឹងផ្សេងៗ ដើម្បីបំផុសអ្នកដទៃឱ្យបំពេញភារកិច្ចរបស់ពួកគេបានកាន់តែប្រសើរ អ្នកគួរតែផ្ដល់ជាគំនិតទាំងនោះ។ ប្រសិនបើអ្នកអាចរកឃើញកន្លែងត្រឹមត្រូវសម្រាប់អ្នក និងសហការដោយចុះសម្រុងគ្នាជាមួយបងប្អូនប្រុសស្រីរបស់អ្នក នោះអ្នកនឹងបានបំពេញភារកិច្ចរបស់អ្នក។ នេះហើយគឺជាការប្រព្រឹត្តខ្លួនស្របតាមតួនាទីរបស់អ្នក» («គោលការណ៍ដែលគួរណែនាំចំពោះការប្រព្រឹត្តខ្លួនរបស់មនុស្សម្នាក់» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ បន្ទាប់ពីអានព្រះបន្ទូលរបស់ទ្រង់រួច ខ្ញុំបានយល់ថា ប្រសិនបើខ្ញុំចង់រួចផុតពីការរឹតត្បិត និងចំណងនៃមុខមាត់ និងឋានៈ ខ្ញុំត្រូវតែរៀនលះបង់ និងបោះបង់របស់ទាំងនេះចោល ហើយចាត់ទុកភារកិច្ចរបស់ខ្ញុំជារឿងសំខាន់បំផុត។ មិនថាអ្នកណាមានចំណុចខ្លាំងនោះទេ ខ្ញុំគួរតែបណ្តោយឱ្យពួកគេប្រើប្រាស់ចំណុចខ្លាំងទាំងនោះឱ្យបានពេញលេញ ដើម្បីឱ្យពួកយើងអាចរៀនសូត្រពីគ្នាទៅវិញទៅមក ដើម្បីប៉ះប៉ូវចំណុចខ្សោយរបស់យើង និងបំពេញភារកិច្ចរបស់យើង។ រឿងនេះនឹងផ្តល់ប្រយោជន៍ទាំងសម្រាប់ការងារពួកជំនុំ និងការចូលទៅក្នុងជីវិតរបស់បងប្អូនប្រុសស្រី ហើយខ្ញុំក៏អាចរៀនសូត្រពីចំណុចខ្លាំងរបស់អ្នកដទៃ ដើម្បីប៉ះប៉ូវចំណុចខ្វះខាតរបស់ខ្លួនឯងបានផងដែរ។ ពេលយល់ពីរឿងនេះ ខ្ញុំក៏ប្រាប់ខ្លួនឯងថា៖ ចាប់ពីពេលនេះតទៅ មិនថាខ្ញុំបំពេញភារកិច្ចអ្វីនោះទេ រាល់ពេលដែលខ្ញុំជួបបងប្អូនប្រុសស្រីដែលពូកែជាងខ្ញុំ ខ្ញុំត្រូវតែរៀនសូត្រពីពួកគេឱ្យបានច្រើន និងសហការជាមួយពួកគេយ៉ាងចុះសម្រុង។

នៅឆ្នាំ ២០២៥ ខ្ញុំកំពុងសហការជាមួយ លី ពីង និង ស៊ូ ទីង លើភារកិច្ចខាងអត្ថបទ។ ពេលខ្ញុំឃើញ លី ពីង តែងតែសួរ ស៊ូ ទីង អំពីគោលការណ៍សម្រាប់ការជ្រើសរើសអត្ថបទ ខ្ញុំមានអារម្មណ៍មិនសូវស្រួលក្នុងចិត្តបន្តិចដែរ។ «ខ្ញុំក៏ដឹងពីគោលការណ៍ទាំងនោះដែរ។ តើ លី ពីង គិតថាខ្ញុំមិនពូកែដូច ស៊ូ ទីង មែនទេ បានជាគាត់មិននឹកឃើញសួរខ្ញុំសោះអ៊ីចឹង?» ខ្ញុំបានដឹងថា សេចក្តីច្រណែនរបស់ខ្ញុំកំពុងតែរើឡើងម្តងទៀតហើយ ហើយខ្ញុំក៏នឹកឃើញដល់ព្រះបន្ទូលរបស់ព្រះជាម្ចាស់៖ «ចូរកុំតែងតែធ្វើអ្វីៗដើម្បីតែប្រយោជន៍ផ្ទាល់ខ្លួនរបស់អ្នក ហើយកុំគិតតែពីផលប្រយោជន៍ផ្ទាល់ខ្លួនរបស់អ្នកឥតឈប់ឈរ។ ចូរកុំគិតពីផលប្រយោជន៍របស់មនុស្ស ហើយកុំគិតអំពីភាពអំនួត កេរ្តិ៍ឈ្មោះ និងឋានៈផ្ទាល់របស់អ្នក។ អ្នកត្រូវតែគិតពីផលប្រយោជន៍នៃដំណាក់របស់ព្រះជាម្ចាស់ជាមុនសិន ហើយដាក់វាជាអាទិភាពរបស់អ្នក។ អ្នកគួរតែគិតគូរពីព្រះរាជបំណងរបស់ព្រះជាម្ចាស់ ហើយចាប់ផ្ដើមសញ្ជឹងគិតថាតើនៅក្នុងការបំពេញភារកិច្ចរបស់អ្នកកន្លងមក មានភាពមិនបរិសុទ្ធដែរឬអត់ ថាតើអ្នកមានភក្តីភាព បានបំពេញទំនួលខុសត្រូវរបស់អ្នក និងបានដាក់ចិត្តដាក់កាយធ្វើវាឬអត់ ក៏ដូចជាថាតើអ្នកបានគិតពីភារកិច្ចរបស់អ្នក និងកិច្ចការរបស់ពួកជំនុំអស់ពីចិត្តឬអត់។ អ្នកត្រូវតែពិចារណារឿងទាំងអស់នេះ។ ប្រសិនបើអ្នកគិតពីរឿងទាំងនេះឱ្យបានញឹកញាប់ និងគិតឱ្យបានច្បាស់ នោះអ្នកនឹងកាន់តែងាយស្រួលក្នុងការបំពេញភារកិច្ចរបស់អ្នកឱ្យបានល្អមិនខាន» («មានតែបោះចោលនូវនិស្ស័យពុករលួយរបស់ខ្លួនចេញទេ ទើបមនុស្សម្នាក់អាចទទួលបានសេរីភាព និងការដោះលែង» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ស៊ូ ទីង បានបំពេញភារកិច្ចនេះយូរជាងគេក្នុងចំណោមពួកយើង ហើយគាត់យល់ច្បាស់ពីគោលការណ៍ជាង។ ប្រសិនបើគាត់ប្រកបគ្នាកាន់តែច្រើន ពួកយើងទាំងអស់គ្នានឹងទទួលបានកាន់តែច្រើន ដែលជារឿងមានប្រយោជន៍សម្រាប់ពួកយើងក្នុងការបំពេញភារកិច្ចឱ្យបានល្អ។ ម្យ៉ាងទៀត វាមិនសំខាន់ទេថាបងប្អូនប្រុសស្រីរបស់ខ្ញុំសួរនរណា ដរាបណាបញ្ហាត្រូវបានដោះស្រាយ។ ខ្ញុំមិនចាំបាច់ត្រូវប្រកួតប្រជែងដើម្បីឋានៈដ៏គ្មានតម្លៃនោះឡើយ ខ្ញុំត្រូវតែចាត់ទុកភារកិច្ចរបស់ខ្ញុំជារឿងសំខាន់បំផុត។ ពេលខ្ញុំគិតបែបនេះ ខ្ញុំលែងមានអារម្មណ៍មិនល្អទៀតហើយ។ ក្រោយមក ខ្ញុំបានផ្តោតលើការអនុវត្តតាមព្រះបន្ទូលរបស់ព្រះជាម្ចាស់។ រាល់ពេលដែលខ្ញុំឃើញបងប្អូនប្រុសស្រីណាដែលពូកែជាងខ្ញុំលើចំណុចណាមួយ ខ្ញុំនឹងតាំងចិត្តរៀនសូត្រពីពួកគេ ដើម្បីឱ្យពួកយើងអាចទាញយកចំណុចខ្លាំងរបស់គ្នាទៅវិញទៅមក និងសហការគ្នាបំពេញភារកិច្ចរបស់យើងឱ្យបានល្អ។ បន្តិចម្តងៗ ខ្ញុំមានអារម្មណ៍ថា ខ្ញុំមានចិត្តទូលាយជាងមុន ហើយខ្ញុំលែងត្រូវរឹតត្បិតដោយមុខមាត់ និងឋានៈទៀតហើយ។ សភាពរបស់ខ្ញុំកាន់តែប្រសើរឡើងៗ។ ខ្ញុំកាន់តែយល់ច្បាស់ឡើងៗថា ការប្រកួតប្រជែងដណ្តើមកេរ្តិ៍ឈ្មោះ និងលាភសក្ការៈគឺជារឿងគ្មានន័យ ហើយវាគ្រាន់តែធ្វើឱ្យមនុស្សរស់នៅក្នុងការឈឺចាប់ និងថប់ដង្ហើមប៉ុណ្ណោះ។ មានតែការដេញតាមសេចក្តីពិត និងការបំពេញភារកិច្ចរបស់ខ្លួនឱ្យបានល្អប៉ុណ្ណោះ ទើបមានតម្លៃ និងអត្ថន័យពិតប្រាកដ។


២៥. ការតស៊ូរបស់ខ្ញុំ នៅពេលដែលខ្ញុំបានដឹងថាម៉ាក់ខ្ញុំនឹងត្រូវគេដកចេញ

ដោយ ណាន ស៊ីន មកពីប្រទេសចិន

នៅខែសីហា ឆ្នាំ ២០២១ ពួកជំនុំកំពុងអនុវត្តកិច្ចការបោសសម្អាត ហើយអ្នកដឹកនាំបានប្រាប់ឲ្យខ្ញុំសរសេរការវាយតម្លៃមួយអំពីម៉ាក់របស់ខ្ញុំ។ ខ្ញុំមិនអាចទប់អារម្មណ៍មិនឱ្យព្រួយបារម្ភបន្តិចបានឡើយ។ ថ្មីៗនេះ ម៉ាក់របស់ខ្ញុំត្រូវបានគេដាក់ឲ្យនៅដាច់ដោយឡែកនៅផ្ទះ ហើយទោះបីជាខ្ញុំមិនដឹងអំពីការបំពេញភារកិច្ចរបស់គាត់ក៏ដោយ ក៏ខ្ញុំដឹងថា ក្រោយពេលត្រូវដាក់ឲ្យនៅដាច់ដោយឡែក គាត់នៅតែបន្តគិតតែពីរឿងរកលុយ និងរស់នៅជីវិតដែលមានបាន ហើយទស្សនៈនៅពីក្រោយការដេញតាមរបស់គាត់គឺដូចជាពួកអ្នកគ្មានជំនឿអញ្ចឹង ដោយបង្ហាញពីអាកប្បកិរិយារបស់អ្នកមិនជឿមួយចំនួន។ ដោយគិតថា ម៉ាក់របស់ខ្ញុំកំពុងស្ថិតក្រោមការស៊ើបអង្កេត ហើយអាចនឹងត្រូវគេជម្រះចេញពីពួកជំនុំ ខ្ញុំមានអារម្មណ៍ចម្រូងចម្រាសយ៉ាងខ្លាំង។ «ម៉ាក់របស់ខ្ញុំបានជឿលើព្រះជាម្ចាស់អស់រយៈពេលសាមសិបឆ្នាំមកហើយ ដោយស៊ូទ្រាំនឹងការចំអក និងការមួលបង្កាច់ពីសាច់ញាតិមិនឈប់ឈរ ហើយប៉ារបស់ខ្ញុំតែងតែធ្វើទុក្ខបុកម្នេញគាត់ ដោយវាយដំ និងជេរប្រមាថគាត់ ប៉ុន្តែគាត់មិនដែលចាកចេញពីព្រះជាម្ចាស់ឡើយ។ គាត់ថែមទាំងបានចិញ្ចឹមបីបាច់ខ្ញុំនៅក្នុងជំនឿ ដោយគាំទ្រខ្ញុំពេលខ្ញុំបំពេញភារកិច្ចពេញម៉ោងទៀតផង។ គាត់ក៏បានបំពេញភារកិច្ចរបស់គាត់នៅក្នុងពួកជំនុំរហូតមកដែរ ដោយអធិស្ឋាន និងអានព្រះបន្ទូលរបស់ព្រះជាម្ចាស់ជារៀងរាល់ថ្ងៃ។ ប្រហែលជាសភាពរបស់គាត់មិនសូវល្អទេនាពេលថ្មីៗនេះ ហើយគាត់បានធ្លាក់ក្នុងសភាពអវិជ្ជមាន និងធ្លាក់ចុះ ប៉ុន្តែគាត់គួរតែត្រូវបានរាប់ជាមនុស្សម្នាក់ដែលជឿលើព្រះជាម្ចាស់ដោយស្មោះត្រង់ ដូច្នេះ គាត់ប្រហែលជាមិនសមនឹងត្រូវគេដកចេញទេ មែនទេ?» ពេលខ្ញុំទៅដល់ផ្ទះ ខ្ញុំគ្រាន់តែចង់ចង្អុលបង្ហាញពីបញ្ហារបស់គាត់ ដើម្បីឲ្យគាត់អាចឆ្លុះបញ្ចាំង ទទួលបានការយល់ដឹង ហើយប្រញាប់កែប្រែចិត្ត និងផ្លាស់ប្ដូរ។ ខ្ញុំបានសួរម៉ាក់ខ្ញុំថា ហេតុអ្វីបានជាគាត់ត្រូវបានគេដាក់ឲ្យនៅដាច់ដោយឡែក។ គាត់បាននិយាយថា កាលពីខែតុលា ឆ្នាំមុន គាត់បានចាប់ផ្ដើមបំពេញភារកិច្ចរៀបចំទទួលភ្ញៀវ ប៉ុន្តែពេលគាត់ផ្លាស់ទៅផ្ទះថ្មី គឺគ្មានសម្ភារប្រើប្រាស់ក្នុងផ្ទះទេ ដូច្នេះ គាត់បានសរសេរសំបុត្របីច្បាប់ស្នើសុំឲ្យក្រុមកិច្ចការទូទៅយករបស់ទាំងនោះមកឲ្យ ប៉ុន្តែពួកគេមិនបានដឹកជញ្ជូនវាមកឲ្យឡើយ។ ដូច្នេះ ម៉ាក់ខ្ញុំបានត្រឡប់ទៅផ្ទះវិញ ហើយស្នាក់នៅទីនោះជាងដប់ថ្ងៃ។ ក្រោយមក អ្នកដឹកនាំបានលួសកាត់គាត់យ៉ាងខ្លាំង ដោយនិយាយថាគាត់បានបោះបង់ភារកិច្ចរបស់ខ្លួន ហើយខ្វះការទទួលខុសត្រូវ។ នៅពេលមួយទៀត ម៉ាក់ខ្ញុំកំពុងជួយបងប្អូនប្រុសស្រីខ្លះរើផ្ទះ ហើយគាត់បានខ្ចីម៉ូតូរបស់បងស្រីម្នាក់ដែលត្រូវបានគេចាប់ខ្លួន។ នៅថ្ងៃបន្ទាប់ អ្នកដឹកនាំបានលួសកាត់ម៉ាក់របស់ខ្ញុំ ដោយនិយាយថា រឿងនេះអាចនាំឱ្យមានហានិភ័យ ហើយគាត់បានប្រាប់ម៉ាក់ខ្ញុំឲ្យទៅលាក់ខ្លួនភ្លាមៗ។ ម៉ាក់ខ្ញុំបានទាស់ទទឹងយ៉ាងខ្លាំងនៅពេលនោះ ហើយបានត្រឡប់ទៅផ្ទះភ្លាមៗ។ បន្ទាប់ពីនោះមក អ្នកដឹកនាំមិនដែលចាត់តាំងភារកិច្ចអ្វីឱ្យគាត់ទៀតទេ។ ម៉ាក់ខ្ញុំក៏បាននិយាយដែរថា នៅឆ្នាំ ២០២០ គាត់បានចាកចេញពីផ្ទះ ដើម្បីទៅបំពេញភារកិច្ចពេញម៉ោងរបស់គាត់ ប៉ុន្តែត្រឹមតែពីរថ្ងៃក្រោយមក អ្នកដឹកនាំបានប្រាប់គាត់ឲ្យត្រឡប់ទៅវិញ ដោយនិយាយថា បើប៉ារបស់ខ្ញុំរាយការណ៍ប្រាប់ប៉ូលិស នោះវាអាចធ្វើឲ្យបងប្អូនប្រុសស្រីប្រឈមនឹងហានិភ័យ។ បន្ទាប់ពីគាត់ត្រឡប់ទៅផ្ទះវិញ អ្នកដឹកនាំមិនបានចាត់តាំងភារកិច្ចណាមួយឲ្យគាត់ភ្លាមៗទេ។ ខ្ញុំខឹងយ៉ាងខ្លាំងពេលឮបែបនោះ ដោយគិតថា «ម៉ាក់ខ្ញុំបានស្ម័គ្រចិត្តចេញមកបំពេញភារកិច្ច ហេតុអ្វីបានជាអ្នកដឹកនាំបញ្ឈប់គាត់? នោះគឺជាការដកហូតសិទ្ធិរបស់គាត់ក្នុងការបំពេញភារកិច្ច និងបំផ្លាញទឹកចិត្តរបស់គាត់ហើយ។ បើពួកអ្នកដឹកនាំ និងពួកអ្នកធ្វើការមិនក្ដាប់បានពីគោលការណ៍ ហើយគេដកម៉ាក់ខ្ញុំចេញដោយខ្ជីខ្ជាទេ តើពួកគេនឹងមិនមែនកំពុងតែធ្វើបាបមនុស្សល្អទេឬ? នេះពិតជាអយុត្តិធម៌ណាស់! ទេ ខ្ញុំត្រូវតែស្វែងរកការពិតឲ្យដល់ឫសគល់ពីរឿងនេះ ខ្ញុំមិនអាចបណ្ដោយឲ្យម៉ាក់ខ្ញុំរងការចោទប្រកាន់ដោយអយុត្តិធម៌ឡើយ»។

ប៉ុន្មានថ្ងៃក្រោយមក ខ្ញុំបានជួបអ្នកដឹកនាំពួកជំនុំដោយចៃដន្យ ដូច្នេះខ្ញុំក៏បានសួរគាត់ថា «វាមិនងាយស្រួលទេសម្រាប់ម៉ាក់ខ្ញុំក្នុងការចេញមកបំពេញភារកិច្ច ហេតុអ្វីបានជាអ្នកបញ្ជូនគាត់ទៅវិញ? គាត់បានធ្លាក់ក្នុងសភាពអវិជ្ជមានអស់រយៈពេលយ៉ាងយូរដោយសារតែរឿងនេះ»។ អ្នកដឹកនាំបាននិយាយថា មូលហេតុចម្បងដោយសារតែប៉ារបស់ខ្ញុំមានភាពជាមនុស្សកាចសាហាវ ហើយថាបើម៉ាក់ខ្ញុំមិននៅផ្ទះទេ ប៉ាខ្ញុំអាចនឹងទូរសព្ទហៅប៉ូលីស ដែលអាចពាក់ព័ន្ធដល់បងប្អូនប្រុសស្រីផ្សេងទៀត។ គាត់ក៏បាននិយាយដែរថា ម៉ាក់ខ្ញុំតែងតែធ្វើអ្វីតាមអារម្មណ៍របស់គាត់ ហើយមានចរិតរឹងរូសណាស់។ ពេលគាត់មានអារម្មណ៍វិជ្ជមាន គាត់ព្រមធ្វើអ្វីៗគ្រប់យ៉ាង ប៉ុន្តែពេលគាត់អវិជ្ជមាន គាត់មិនព្រមស្ដាប់ឡើយ ទោះបីជាមាននរណាប្រកបគ្នាជាមួយគាត់ ឬព្យាយាមជួយយ៉ាងណាក៏ដោយ ហើយគាត់ងាយនឹងបោះបង់ភារកិច្ចរបស់គាត់ណាស់។ គាត់បានចាត់ទុកភារកិច្ចគាត់តាមតែអំពើចិត្ត និងធ្វើអ្វីតាមតែចិត្តចង់ ហើយបងប្អូនប្រុសស្រីភាគច្រើនមិនហ៊ានទុកចិត្តគាត់ឡើយ។ ដោយសារតែការចាកចេញពីផ្ទះរបស់គាត់ដើម្បីបំពេញភារកិច្ច ផ្ដល់ផលអាក្រក់ច្រើនជាងផលល្អ ទើបគេរៀបចំឲ្យគាត់ត្រឡប់ទៅផ្ទះវិញ។ អ្នកដឹកនាំក៏បាននិយាយដែរថា «ពេលគាត់កំពុងបំពេញភារកិច្ចរៀបចំទទួលភ្ញៀវ ហើយផ្លាស់ទៅផ្ទះថ្មី គាត់បានឃើញថាផ្ទះនោះខ្វះសម្ភារប្រើប្រាស់ក្នុងផ្ទះមួយចំនួន ប៉ុន្តែគាត់មិនចង់ចំណាយលុយផ្ទាល់ខ្លួនទេ ដូច្នេះ គាត់បានសរសេរសំបុត្រទៅក្រុមកិច្ចការទូទៅ ដោយទាមទារឲ្យគេដឹកជញ្ជូនរបស់ទាំងនេះមកឲ្យក្នុងរយៈពេលមួយថ្ងៃ។ ប៉ុន្តែមិនមានពេលគ្រប់គ្រាន់ទេ ហើយនៅពេលក្រុមកិច្ចការទូទៅទទួលបានសំបុត្រ ពេលវេលាដែលគាត់បានកំណត់នោះគឺហួសបាត់ទៅហើយ។ បន្ទាប់មក គាត់បានត្អូញត្អែរពីបងប្អូនប្រុសស្រី ហើយថែមទាំងបោះបង់ភារកិច្ចរបស់គាត់ ដោយត្រឡប់ទៅផ្ទះអស់រយៈពេលកន្លះខែ។ ក្រោយមក គាត់ត្រូវបានគេលួសកាត់ ដោយសារតែខ្វះការទទួលខុសត្រូវនៅក្នុងភារកិច្ចរបស់គាត់ ហើយទោះបីជាគាត់បានទទួលស្គាល់កំហុសតាមសម្ដីក៏ដោយ ក៏ក្រោយមក គាត់នៅតែដដែល។ នៅពេលមួយទៀត ទោះបីជាគាត់មានម៉ូតូអគ្គិសនីខ្លួនឯងក៏ដោយ ក៏គាត់នៅតែទទូចចង់ជិះម៉ូតូរបស់បងស្រីម្នាក់ដែលត្រូវបានគេចាប់ខ្លួន ដែលបង្កើតឲ្យមានស្ថានភាពដ៏គ្រោះថ្នាក់។ ក្រោយមក ពេលបងប្អូនប្រុសស្រីលួសកាត់គាត់ គាត់ក៏ឆាប់ខឹង ហើយនិយាយថា “ពេលខ្ញុំធ្វើការបានល្អ អ្នករាល់គ្នាមិនកោតសរសើរទេ ប៉ុន្តែពេលខ្ញុំធ្វើខុសបន្តិច អ្នករាល់គ្នាក៏លួសកាត់ខ្ញុំ។ ខ្ញុំទ្រាំលែងបានហើយ! ខ្ញុំឈប់បំពេញភារកិច្ចនេះទៀតហើយ។ ខ្ញុំទៅផ្ទះវិញហើយ! ទោះបីជាខ្ញុំត្រូវធ្លាក់នរក ក៏ខ្ញុំឈប់ធ្វើដែរ!” ទាំងខ្ញុំ និងអ្នកមើលការខុសត្រូវ សុទ្ធតែបានប្រកបគ្នាជាមួយគាត់ ប៉ុន្តែគាត់មិនបានទទួលយកវាទាល់តែសោះ ហើយគ្រាន់តែយកកាបូកគាត់ចេញទៅបាត់»។ ខ្ញុំតក់ស្លុតយ៉ាងខ្លាំង ពេលឮរឿងទាំងអស់នេះពីអ្នកដឹកនាំ។ រឿងរ៉ាវមិនដូចអ្វីដែលម៉ាក់ខ្ញុំបាននិយាយឡើយ។ ខ្ញុំមិននឹកស្មានថាគាត់មានចរិតរឹងរូស ហើយនាំមកនូវការបង្អាក់ និងការរំខានយ៉ាងច្រើនដល់កិច្ចការពួកជំនុំសោះ។ មិនចម្លែកទេដែលអ្នកដឹកនាំចង់យល់ដឹងពីអាកប្បកិរិយាដែលគាត់តែងតែធ្វើកន្លងមក។ អាកប្បកិរិយាដូចអ្នកមិនជឿរបស់ម៉ាក់ខ្ញុំ គឺច្បាស់ក្រឡែតណាស់ ហើយខ្ញុំខ្លាចថា លើកនេះគាត់ទំនងជានឹងត្រូវគេដកចេញមិនខាន។ បើគាត់ពិតជាត្រូវគេដកចេញមែន នោះដំណើរនៃជំនឿរបស់គាត់នឹងឈានដល់ទីបញ្ចប់ ហើយចុងក្រោយ គាត់នឹងត្រូវទទួលទោសនៅក្នុងភយន្តរាយ។ ពិតជាគួរឱ្យអាណិតណាស់! ការគិតដល់រឿងនេះ ធ្វើឲ្យខ្ញុំមានអារម្មណ៍មិនល្អសោះ។ តើម៉ាក់ខ្ញុំពិតជាឈានដល់ចំណុចដែលត្រូវគេដកចេញមែនឬ? ខ្ញុំមានអារម្មណ៍ថា ប្រហែលជាបើខ្ញុំប្រកបគ្នាជាមួយគាត់ម្ដងទៀត ហើយគាត់បង្ហាញសញ្ញានៃការកែប្រែចិត្ត គាត់ប្រហែលជានៅតែអាចធ្វើការនៅក្នុងពួកជំនុំបាន។ ដូច្នេះ ខ្ញុំក៏បានសួរអ្នកដឹកនាំថា «ដោយផ្អែកលើអាកប្បកិរិយារបស់ម៉ាក់ខ្ញុំ ពេលប្រកបគ្នាជាមួយគាត់ តើអ្នកបានពន្យល់ឲ្យគាត់យល់ច្បាស់ពីធម្មជាតិ និងផលវិបាកនៃបញ្ហាទាំងនេះដែរឬទេ? តើអ្នកបានវែកញែក និងលាតត្រដាងគាត់ ដោយប្រើព្រះបន្ទូលរបស់ព្រះជាម្ចាស់ដែរឬទេ? បើគាត់មានសមត្ថភាពនៃការយល់ដឹងខ្សោយ មានគុណសម្បត្តិទាប ឬមាននិស្ស័យពុករលួយយ៉ាងធ្ងន់ធ្ងរ នោះគាត់កាន់តែត្រូវការការប្រកបគ្នា និងការលួសកាត់ថែមទៀត»។ បន្ទាប់ពីឮបែបនេះ អ្នកដឹកនាំបាននិយាយថា «យើងបានប្រកបគ្នាជាមួយគាត់ហើយ ប៉ុន្តែគាត់មិនបានទទួលយកទេ។ អ្នកអាចសាកល្បងប្រកបគ្នាជាមួយគាត់មើល ហើយមើលថាតើគាត់បង្ហាញសញ្ញានៃការកែប្រែចិត្ត និងការផ្លាស់ប្ដូរដែរឬទេ»។

ពេលទៅដល់ផ្ទះភ្លាម ខ្ញុំក៏ប្រញាប់ទៅប្រកបគ្នាជាមួយម៉ាក់ខ្ញុំ ដោយលើកយករឿងទាំងអស់ដែលគាត់បានធ្វើនៅក្នុងពួកជំនុំ មកប្រកបគ្នា និងវែកញែកម្ដងមួយៗ។ ប៉ុន្តែគាត់មិនបង្ហាញសញ្ញានៃការកែប្រែចិត្ត ឬទទួលស្គាល់កំហុសទាល់តែសោះ ហើយផ្ទុយទៅវិញ គាត់បែរជាបន្តផ្ដោតទៅលើអ្នកដទៃ និងរឿងរ៉ាវជាក់លាក់វិញ។ គាត់បាននិយាយថា «ហេតុអ្វីបានជាមានតែខ្ញុំម្នាក់ដែលគេប្រាប់ឱ្យឆ្លុះបញ្ចាំងខ្លួនឯង? តើពួកអ្នកដឹកនាំមិនដែលធ្វើខុសសោះឬ? កុំចេះតែស្ដាប់តាមអ្វីដែលគេនិយាយ ពួកគេក៏ប្រហែលជាមិនត្រូវដែរ។ ជួនកាល ការរៀបចំរបស់អ្នកដឹកនាំក៏ផ្ទុយនឹងគោលការណ៍ដែរ។ បើមិនអញ្ចឹងទេ ហេតុអ្វីបានជាព្រះជាម្ចាស់សម្ដែងចេញនូវព្រះបន្ទូលយ៉ាងច្រើននៅពេលនេះអំពីការសម្គាល់ពួកអ្នកដឹកនាំក្លែងក្លាយ? វាគឺដោយសារតែមានពួកអ្នកដឹកនាំក្លែងក្លាយច្រើនណាស់សព្វថ្ងៃនេះ...» ឃើញថាម៉ាក់ខ្ញុំនៅតែប្រកែកយកត្រូវខុស ខ្ញុំក៏មានអារម្មណ៍អន្ទះអន្ទែង និងខកចិត្តយ៉ាងខ្លាំង។ ដូច្នេះ ខ្ញុំបានព្រមានគាត់ថា «បើម៉ាក់មិនឆ្លុះបញ្ចាំង និងកែប្រែចិត្តទេ ម៉ាក់នឹងត្រូវគេដកចេញមិនខាន!» បន្ទាប់ពីបានឮដូចនោះ ម៉ាក់ខ្ញុំបាននិយាយថាគាត់ព្រមផ្លាស់ប្ដូរ និងកែប្រែចិត្ត ប៉ុន្តែមិនយូរប៉ុន្មានក្រោយមក គាត់បែរជានិយាយមកកាន់ខ្ញុំថា «ម៉ាក់គិតថាកូនគួរតែរកការងារធ្វើវិញទៅ កូនមិនគួរជឿស៊ប់ពេកទេ។ មានមនុស្សច្រើនណាស់ដែលធ្វើការផង និងបំពេញភារកិច្ចផង ហើយពួកគេក៏នៅតែជឿលើព្រះជាម្ចាស់ដែរ មែនទេ? ហើយក្នុងចំណោមមនុស្សទាំងអស់ដែលបំពេញភារកិច្ចពេញម៉ោង មានកូនម្នាក់ ឬខ្វះកូនម្នាក់ក៏មិនថ្វីដែរ។ កូនគួរតែទុកផ្លូវក្រោយសម្រាប់ខ្លួនឯងខ្លះ ហើយគិតពីអនាគតរបស់កូនផង។ ម៉ាក់ជាម៉ាក់របស់កូន ម៉ាក់និយាយទាំងអស់នេះ គឺដើម្បីសេចក្ដីល្អរបស់កូនទេ។ បើកូនមិនស្ដាប់ម៉ាក់ទេ កូននឹងស្ដាយក្រោយមិនខាន!» ការឮគាត់និយាយរឿងទាំងនេះ ធ្វើឲ្យខ្ញុំខឹង និងអន្ទះអន្ទែងយ៉ាងខ្លាំង។ ក្នុងរយៈពេលជាងមួយខែបន្ទាប់ ទោះបីជាខ្ញុំប្រកបគ្នាជាមួយគាត់យ៉ាងណាក៏ដោយ ក៏គាត់មិនព្រមឆ្លុះបញ្ចាំង ឬស្គាល់ពីខ្លួនឯងឡើយ។ ផ្ទុយទៅវិញ គាត់ចេះតែប្រកែក និងដោះសារឲ្យខ្លួនឯង ដោយបង្វែរការពិត និងតាមចាប់កំហុសរបស់ពួកអ្នកដឹកនាំ និងពួកអ្នកធ្វើការ។ គាត់ព្យាយាមល្បួងខ្ញុំឲ្យដេញតាមរបស់ខាងលោកីយ៍ ហើយគាត់តែងតែរារាំងខ្ញុំមិនឲ្យទៅចូលរួមការជួបជុំ និងបំពេញភារកិច្ចរបស់ខ្ញុំ។ ខ្ញុំបានមើលធ្លុះដល់សារជាតិរបស់គាត់ទាំងស្រុង គាត់គឺជាអ្នកមិនជឿម្នាក់។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់ពីរវគ្គ ដែលធ្វើឱ្យខ្ញុំរំជួលចិត្តយ៉ាងខ្លាំង។ ព្រះដ៏មានគ្រប់ព្រះចេស្ដាមានបន្ទូលថា៖ «លទ្ធផលរបស់មនុស្សម្នាក់ ត្រូវកំណត់ទៅតាមសារជាតិដែលចេញមកពីទង្វើរបស់ពួកគេ ហើយលទ្ធផលនេះ តែងតែត្រូវកំណត់យ៉ាងសមស្របបំផុត។ គ្មាននរណាម្នាក់អាចរ៉ាប់រងបាបរបស់អ្នកផ្សេងទៀតបានឡើយ ហើយបើទោះបីជាដូច្នេះក្ដី ក៏គ្មាននរណាម្នាក់អាចទទួលទណ្ឌកម្មជំនួសនរណាម្នាក់ទៀតបានដែរ។ ចំណុចនេះ គឺដាច់ខាតណាស់។ ... នៅចុងបញ្ចប់ អ្នកប្រព្រឹត្តអំពើសុចរិត គឺជាអ្នកប្រព្រឹត្តអំពើសុចរិត ហើយអ្នកប្រព្រឹត្តអំពើអាក្រក់ គឺជាអ្នកប្រព្រឹត្តអំពើអាក្រក់។ នៅទីបំផុត អ្នកប្រព្រឹត្តអំពើសុចរិត គង់នឹងត្រូវអនុញ្ញាតឱ្យរស់រានបន្ត រីឯអ្នកប្រព្រឹត្តអាក្រក់ នឹងត្រូវបំផ្លាញចោល។ មនុស្សបរិសុទ្ធ មានភាពបរិសុទ្ធ។ ពួកគេមិនស្មោកគ្រោកនោះទេ។ មនុស្សស្មោកគ្រោក មានភាពស្មោកគ្រោក ហើយគ្មានចំណែកណាមួយរបស់ពួកគេដែលបរិសុទ្ធឡើយ។ មនុស្សដែលនឹងត្រូវបំផ្លាញចោល គឺជាមនុស្សអាក្រក់ ហើយមនុស្សដែលអាចរស់រានបន្តបាន គឺជាមនុស្សសុចរិត បើទោះបីជាកូនចៅរបស់មនុស្សអាក្រក់ធ្វើនូវអំពើសុចរិត ហើយបើទោះបីជាឪពុកម្ដាយរបស់មនុស្សសុចរិត ប្រព្រឹត្តអំពើអាក្រក់ក៏ដោយ។ ប្ដីជឿ និងប្រពន្ធមិនជឿសាសនា គ្មានអ្វីទាក់ទងគ្នាទេ ហើយកូនជឿនិងឪពុកម្ដាយមិនជឿសាសនា ក៏គ្មានអ្វីទាក់ទងគ្នាដែរ។ មនុស្សពីរប្រភេទនេះ គឺមិនចុះសម្រុងនឹងគ្នាទាល់តែសោះ។ នៅមុនពេលចូលទៅក្នុងសេចក្ដីសម្រាក មនុស្សមានអារម្មណ៍ជាប់ជំពាក់ខាងរូបកាយនិងគ្រួសារ ប៉ុន្តែនៅពេលដែលពួកគេបានចូលទៅក្នុងសេចក្ដីសម្រាកហើយ នោះនឹងលែងមានអារម្មណ៍ជាប់ជំពាក់ខាងរូបកាយនិងគ្រួសារដែលត្រូវរំឭកនឹកដល់ទៀតហើយ» («ព្រះជាម្ចាស់ និងមនុស្សលោក នឹងចូលទៅក្នុងសេចក្ដីសម្រាករួមគ្នា» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «ទឹកនឹងស្រែកគ្រហឹម ភ្នំទាំងឡាយនឹងដួលរលំ ហើយទន្លេធំៗនឹងបែកខ្ញែក មនុស្សនឹងមានចិត្តមិននឹងនរ ហើយងាយផ្លាស់ប្ដូរជានិច្ច ព្រះអាទិត្យនឹងឡើងស្រអាប់ ព្រះចន្ទនឹងងងឹត មនុស្សនឹងគ្មានថ្ងៃរស់នៅក្នុងភាពស្ងប់សុខតទៅទៀត នឹងលែងមានពេលវេលាស្ងាត់ជ្រងំនៅលើដែនដីតទៅទៀតហើយ ស្ថានសួគ៌នឹងមិននៅស្ងៀមស្ងាត់ម្តងទៀតនោះទេ ហើយក៏លែងអត់ទ្រាំបានតទៅទៀតដែរ។ របស់សព្វសារពើនឹងត្រូវធ្វើឱ្យថ្មីឡើងវិញ ហើយនឹងស្តារឡើងវិញនូវរូបរាងដើមរបស់វា។ គ្រប់ក្រុមគ្រួសារទាំងអស់នៅលើផែនដី នឹងត្រូវបែកចេញពីគ្នា ហើយជាតិសាសន៍ទាំងអស់នៅលើផែនដីនឹងបែកខ្ញែកពីគ្នា។ ពេលវេលាជួបជុំឡើងវិញរវាងប្តី និងប្រពន្ធនឹងលែងមានតទៅទៀតហើយ ម្តាយនិងកូនប្រុសនឹងលែងជួបគ្នាម្តងទៀត ហើយឪពុកនិងកូនស្រីក៏នឹងលែងមកជួបជុំគ្នាដែរ។ គ្រប់យ៉ាងដែលធ្លាប់មាននៅលើផែនដីនឹងត្រូវវាយបំផ្លាញដោយសារខ្ញុំ។ ខ្ញុំមិនប្រទានឱកាសដល់មនុស្សដើម្បីបញ្ចេញមនោសញ្ចេតនារបស់ពួកគេនោះទេ ដោយសារតែខ្ញុំគ្មានមនោសញ្ចេតនាខាងសាច់ឈាម ហើយខ្ញុំកាន់តែស្អប់មនោសញ្ចេតនារបស់មនុស្សក្នុងកម្រិតខ្លាំងបំផុត។ គឺដោយសារតែមនោសញ្ចេតនារវាងមនុស្ស ទើបខ្ញុំត្រូវបានគេច្រានទុកមួយឡែក ដូច្នេះខ្ញុំបានក្លាយជា “អ្នកដទៃ” ម្នាក់ នៅក្នុងក្រសែភ្នែករបស់ពួកគេ។ គឺដោយសារតែមនោសញ្ចេតនារវាងមនុស្ស ទើបខ្ញុំត្រូវបានគេបំភ្លេច។ គឺដោយសារតែមនោសញ្ចេតនារបស់មនុស្ស ទើបគេឆក់យកឱកាសដើម្បីជ្រើសយក “មនសិការ”។ គឺដោយសារតែមនោសញ្ចេតនារបស់មនុស្ស ទើបគេតែងតែស្អប់ការវាយផ្ចាលរបស់ខ្ញុំ។ គឺដោយសារតែមនោសញ្ចេតនារបស់មនុស្ស ទើបគេហៅខ្ញុំថា អយុត្តិធម៌ និងមិនស្មើភាព ហើយនិយាយថា ខ្ញុំធ្វេសប្រហែសចំពោះអារម្មណ៍របស់មនុស្ស នៅក្នុងការធ្វើការរបស់ខ្ញុំ។ តើខ្ញុំក៏មានសាច់ញាតិនៅលើផែនដីដែរឬ? តើនរណាធ្លាប់ធ្វើការទាំងយប់ទាំងថ្ងៃដូចខ្ញុំ ដោយគ្មានគិតពីអាហារ ឬដំណេក ដើម្បីប្រយោជន៍នៃផែនការគ្រប់គ្រងរបស់ខ្ញុំនោះ? ធ្វើដូចម្តេចទើបមនុស្សអាចប្រៀបផ្ទឹមនឹងព្រះជាម្ចាស់បាន? ធ្វើដូចម្តេចទើបមនុស្សអាចត្រូវគ្នានឹងព្រះជាម្ចាស់បាន? ធ្វើដូចម្តេច ទើបព្រះជាម្ចាស់ដែលជាអ្នកបង្កើត អាចជាប្រភេទដូចមនុស្សដែលត្រូវបានបង្កើតនោះបាន? ធ្វើដូចម្តេចទើបខ្ញុំអាចរស់នៅ និងធ្វើសកម្មភាពជាមួយមនុស្សនៅលើផែនដីបានរហូតមក? តើនរណាអាចមានអារម្មណ៍ខ្វល់ខ្វាយចំពោះព្រះហឫទ័យរបស់ខ្ញុំបាន? តើវាជាការអធិស្ឋានរបស់មនុស្សឬ?» («ព្រះបន្ទូលរបស់ព្រះជាម្ចាស់ ថ្លែងទៅកាន់ចក្រវាលទាំងមូល» ជំពូកទី ២៨ នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ បន្ទាប់ពីអានព្រះបន្ទូលរបស់ព្រះជាម្ចាស់រួច ខ្ញុំបានយល់ដឹងពីទិសដៅនៃកិច្ចការរបស់ព្រះជាម្ចាស់។ នោះគឺការញែកអស់អ្នកដែលទាស់ទទឹងនឹងព្រះជាម្ចាស់ ចេញពីអ្នកដែលជឿលើទ្រង់ដោយពិតប្រាកដ។ អ្នកដែលជឿលើព្រះជាម្ចាស់ដោយពិតប្រាកដ នឹងទទួលបានការការពារ និងព្រះគុណរបស់ទ្រង់ ចំណែកឯអ្នកដែលទាស់ទទឹងនឹងទ្រង់ នឹងត្រូវបណ្ដាសា និងត្រូវទទួលការដាក់ទោសមិនខាន។ ព្រះជាម្ចាស់កំណត់លទ្ធផលរបស់មនុស្សម្នាក់ៗ ដោយផ្អែកលើការប្រព្រឹត្ត និងទង្វើរបស់ពួកគេ ព្រមទាំងសារជាតិធម្មជាតិរបស់ពួកគេផងដែរ ហើយគ្មានឡើយរឿងលម្អៀង ឬការប្រើខ្សែរយៈនោះ។ នៅក្នុងដំណាក់របស់ព្រះជាម្ចាស់ សេចក្ដីពិតមានអំណាច ហើយគ្មានភាពលម្អៀង ឬការយោគយល់ឡើយ។ ឥឡូវនេះ កិច្ចការរបស់ព្រះជាម្ចាស់កំពុងខិតជិតដល់ទីបញ្ចប់ហើយ មនុស្សគ្រប់ប្រភេទកំពុងត្រូវបានបើកសម្ដែងម្ដងម្នាក់ៗ។ នេះគឺជាពេលដែលត្រូវញែកស្រងែចេញពីស្រូវសាលី។ វាគឺជាពេលវេលានៃការរែងអុំរបស់ព្រះជាម្ចាស់។ ទោះបីជាម៉ាក់ខ្ញុំ និងខ្ញុំមានទំនាក់ទំនងឈាមជ័រជិតស្និទ្ធនឹងគ្នាយ៉ាងណាក៏ដោយ ក៏លទ្ធផលចុងក្រោយរបស់គាត់ មិនមែនជារឿងដែលខ្ញុំអាចសម្រេចបានឡើយ។ ព្រះអម្ចាស់យេស៊ូវបានមានបន្ទូលថា៖ «មានមនុស្សពីរនាក់នៅឯវាល ម្នាក់នឹងត្រូវយកទៅ ហើយម្នាក់នឹងត្រូវទុកឲ្យនៅ។ មានស្ត្រីពីរនាក់កំពុងកិនម្សៅ ម្នាក់នឹងត្រូវយកទៅ ម្នាក់នឹងត្រូវទុកឲ្យនៅ» (ម៉ាថាយ ២៤:៤០-៤១)។ ថាតើម៉ាក់ត្រូវជួបនឹងទុក្ខវេទនាអ្វីខ្លះក្នុងជីវិតនេះ ហើយលទ្ធផល និងគោលដៅចុងក្រោយរបស់គាត់នឹងទៅជាយ៉ាងណានោះ គឺវាអាស្រ័យលើការជ្រើសរើសផ្ទាល់ខ្លួនរបស់គាត់ ហើយត្រូវបានកំណត់ដោយផ្លូវដែលគាត់ដើរ។ ទោះបីជាខ្ញុំប្រកបគ្នាជាមួយគាត់ ឬព្យាយាមរក្សាគាត់ឲ្យនៅក្នុងពួកជំនុំខ្លាំងប៉ុណ្ណាក៏ដោយ ក៏សារជាតិធម្មជាតិរបស់គាត់នៅតែជាអ្នកមិនជឿដដែល ហើយការដែលគាត់នៅបន្តក្នុងពួកជំនុំ នឹងមានតែរំខានដល់ជីវិតពួកជំនុំ ប៉ះពាល់ដល់សភាពរបស់បងប្អូនប្រុសស្រីប៉ុណ្ណោះ ហើយមិនយូរមិនឆាប់ គាត់នឹងត្រូវបានបើកសម្ដែង និងជម្រុះចោលមិនខាន។ ការបដិសេធមិនរាយការណ៍ពីអាកប្បកិរិយារបស់ម៉ាក់ខ្ញុំ គឺធ្វើឡើងដោយសារតែមនោសញ្ចេតនាប៉ុណ្ណោះ។ នៅក្នុងភារកិច្ចរបស់គាត់ ម៉ាក់ខ្ញុំតែងតែធ្វើឱ្យតែរួចពីដៃ ធ្វើលំៗ ហើយគាត់តែងតែបោះបង់ភារកិច្ចរបស់គាត់ចោល។ ពេលបងប្អូនប្រុសស្រីប្រកបគ្នាជាមួយគាត់ គាត់យល់ព្រមតាមសម្ដី ប៉ុន្តែក្រោយមក គាត់នៅតែធ្វើអ្វីតាមតែចិត្តចង់ ដោយមិនខ្វល់ពីផលប្រយោជន៍របស់ពួកជំនុំឡើយ។ ពេលអ្នកដឹកនាំលាតត្រដាង និងលួសកាត់គាត់ គាត់បានប្រកែកដោយហេតុផលវៀចវេរ ហើយខឹងសម្បារ។ បន្ទាប់ពីគាត់ត្រូវបានគេដកហូតតំណែង គាត់បានរករឿងគេមិនឈប់ បង្វែរការពិត ហើយស្រែកយំថាគាត់រងភាពអយុត្តិធម៌។ គាត់មិនបានដើរតួនាទីវិជ្ជមានណាមួយនៅក្នុងពួកជំនុំឡើយ ហើយគាត់តែងតែនាំមកនូវការបង្អាក់ និងការរំខាន ព្រមទាំងប៉ះពាល់ដល់ការបំពេញភារកិច្ចរបស់បងប្អូនប្រុសស្រីទៀតផង។ ម៉ាក់ខ្ញុំបាននាំមកនូវការបង្អាក់ និងការរំខានយ៉ាងច្រើនដល់ពួកជំនុំ ហើយគាត់មិនដែលទទួលយកសេចក្ដីពិតសូម្បីតែបន្តិចសោះ។ អាកប្បកិរិយាជាអ្នកមិនជឿរបស់គាត់គឺច្បាស់ក្រឡែតណាស់ទៅហើយ ហើយខ្ញុំដឹងច្បាស់ថាគាត់គួរតែត្រូវគេដកចេញ។ ប៉ុន្តែខ្ញុំនៅតែការពារគាត់ ហើយមិនព្រមរាយការណ៍ពីអាកប្បកិរិយារបស់គាត់។ តើខ្ញុំមិនមែនកំពុងតែការពារសាតាំង និងលាក់បាំងឲ្យអ្នកមិនជឿទេឬ? ការរស់នៅតាមមនោសញ្ចេតនា ធ្វើឲ្យខ្ញុំមិនអាចបែងចែកត្រូវខុស និងគ្មានហេតុផលទាល់តែសោះ។ តើខ្ញុំមិនមែនកំពុងឈរនៅផ្ទុយនឹងព្រះជាម្ចាស់ទេឬ? ទើបតែពេលនេះទេ ដែលទីបំផុតខ្ញុំបានទទួលបទពិសោធថា ហេតុអ្វីបានជាព្រះជាម្ចាស់ស្អប់ខ្ពើមមនោសញ្ចេតនារបស់មនុស្សយ៉ាងនេះ។ ព្រះជាម្ចាស់មានបន្ទូលថា៖ «គឺដោយសារតែមនោសញ្ចេតនារវាងមនុស្ស ទើបខ្ញុំត្រូវបានគេច្រានទុកមួយឡែក ដូច្នេះខ្ញុំបានក្លាយជា “អ្នកដទៃ” ម្នាក់ នៅក្នុងក្រសែភ្នែករបស់ពួកគេ។ គឺដោយសារតែមនោសញ្ចេតនារវាងមនុស្ស ទើបខ្ញុំត្រូវបានគេបំភ្លេច។ គឺដោយសារតែមនោសញ្ចេតនារបស់មនុស្ស ទើបគេឆក់យកឱកាសដើម្បីជ្រើសយក “មនសិការ”។ គឺដោយសារតែមនោសញ្ចេតនារបស់មនុស្ស ទើបគេតែងតែស្អប់ការវាយផ្ចាលរបស់ខ្ញុំ។ គឺដោយសារតែមនោសញ្ចេតនារបស់មនុស្ស ទើបគេហៅខ្ញុំថា អយុត្តិធម៌ និងមិនស្មើភាព...»។ គិតដល់រឿងនេះ ខ្ញុំពិតជាមានអារម្មណ៍ថាជំពាក់ព្រះជាម្ចាស់យ៉ាងខ្លាំង ហើយនៅក្នុងចិត្តខ្ញុំ ខ្ញុំមានបំណងប្រាថ្នាយ៉ាងខ្លាំងក្នុងការអនុវត្តតាមតម្រូវការរបស់ព្រះជាម្ចាស់។ ខ្ញុំដឹងថា ខ្ញុំមិនអាចស្ទាក់ស្ទើរលើបញ្ហានេះតទៅទៀតបានទេ ដូច្នេះ ខ្ញុំក៏បានរាយការណ៍ពីអាកប្បកិរិយាទាំងអស់របស់ម៉ាក់ខ្ញុំ។

មួយខែក្រោយមក ខ្ញុំបានត្រឡប់ទៅផ្ទះវិញ ហើយម៉ាក់ខ្ញុំបានប្រាប់ខ្ញុំដោយទឹកមុខគ្មានអារម្មណ៍ថា គាត់ត្រូវបានគេដកចេញពីពួកជំនុំហើយ។ បន្ទាប់មក គាត់បានបន្ទោសខ្ញុំថា «ហេតុអ្វីបានជាកូនប្រាប់ពួកគេគ្រប់យ៉ាង ដែលម៉ាក់បាននិយាយជាមួយកូនអញ្ចឹង? កូនពិតជារមិលគុណមែន ហើយកូនគ្មានមនសិការទេ។ ម៉ាក់មិននឹកស្មានសោះថា កូនហ៊ានសូម្បីតែក្បត់ម៉ាក់បង្កើតរបស់ខ្លួនអញ្ចឹងសោះ»។ ឮគាត់និយាយបែបនេះ ខ្ញុំមានអារម្មណ៍ឈឺចាប់ និងទុក្ខព្រួយយ៉ាងខ្លាំង។ វាហាក់ដូចជាខ្ញុំបានធ្វើអ្វីមួយខុសចំពោះគាត់អញ្ចឹង ហើយខ្ញុំមានអារម្មណ៍ខ្មាសអៀនមិនហ៊ានប្រឈមមុខនឹងគាត់ឡើយ។ ប៉ុន្តែមួយសន្ទុះក្រោយមក ខ្ញុំក៏បានគិតម្ដងទៀតថា «ហេតុអ្វីបានជាខ្ញុំខ្លាចការចោទប្រកាន់ និងការត្អូញត្អែររបស់ម៉ាក់ខ្ញុំម្ល៉េះ? ខ្ញុំបានធ្វើទៅតាមគោលការណ៍តើ!» ខ្ញុំបានដឹងថា ខ្ញុំកំពុងត្រូវមនោសញ្ចេតនារឹតត្បិតម្តងទៀតហើយ ដូច្នេះ ខ្ញុំក៏អធិស្ឋានយ៉ាងស្ងៀមស្ងាត់ទៅកាន់ព្រះជាម្ចាស់នៅក្នុងចិត្តថា «ឱព្រះជាម្ចាស់ នៅក្នុងរឿងនេះ តើផ្លូវណាទើបជាផ្លូវត្រូវសម្រាប់ទូលបង្គំក្នុងការអនុវត្ត?» ពេលនោះ ខ្ញុំក៏បាននឹកឃើញដល់ព្រះបន្ទូលរបស់ព្រះជាម្ចាស់មួយវគ្គថា៖ «ស្រឡាញ់អ្វីដែលព្រះជាម្ចាស់ស្រឡាញ់ និងស្អប់អ្វីដែលព្រះជាម្ចាស់ស្អប់៖ នេះគឺជាគោលការណ៍ដែលមនុស្សគួរតែប្រកាន់ខ្ជាប់» («មានតែការទទួលស្គាល់ទស្សនៈមិនត្រឹមត្រូវរបស់ខ្លួនឯងប៉ុណ្ណោះ ទើបមនុស្សម្នាក់អាចធ្វើការផ្លាស់ប្រែបានយ៉ាងពិតប្រាកដ» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ពេលគិតដល់ព្រះបន្ទូលរបស់ព្រះជាម្ចាស់ ខ្ញុំពិតជាមានអារម្មណ៍ថាត្រូវបានបំភ្លឺនៅក្នុងចិត្ត។ ម៉ាក់ខ្ញុំត្រូវបានគេដកចេញ ព្រោះគាត់បានបង្កឲ្យមានការបង្អាក់ និងការរំខានយ៉ាងច្រើន មិនបានទទួលយកសេចក្ដីពិតទាល់តែសោះ ហើយគ្មានឥទ្ធិពលវិជ្ជមានណាមួយនៅក្នុងពួកជំនុំឡើយ។ ខ្ញុំមិនបានធ្វើអ្វីខុសចំពោះគាត់ទេ ដោយការរាយការណ៍ពីអាកប្បកិរិយារបស់គាត់នោះ។ ផ្ទុយទៅវិញ ខ្ញុំកំពុងអនុវត្តសេចក្ដីពិត និងធ្វើទៅតាមគោលការណ៍ ហើយខ្ញុំមិនចាំបាច់ត្រូវមានអារម្មណ៍ខុសឡើយ។ ការដែលម៉ាក់ខ្ញុំត្រូវបានគេដកចេញ គឺផ្អែកលើគោលការណ៍របស់ពួកជំនុំ។ ឥឡូវនេះ គាត់មិនត្រឹមតែមិនព្រមកែប្រែចិត្តប៉ុណ្ណោះទេ ប៉ុន្តែថែមទាំងនិយាយពាក្យបែបនេះទៀតផង។ ខ្ញុំកាន់តែច្បាស់ក្នុងចិត្តថា សារជាតិធម្មជាតិរបស់គាត់ គឺពិតជាអ្នកមិនជឿប្រាកដមែន។ បើគាត់នៅបន្តក្នុងពួកជំនុំ គាត់ច្បាស់ជារំខានដល់ជីវិតពួកជំនុំរបស់បងប្អូនប្រុសស្រីមិនខាន ហើយគាត់នឹងមិននាំមកនូវប្រយោជន៍អ្វីដល់អ្នកដទៃទាល់តែសោះ។ គាត់ត្រូវតែត្រូវបានគេដកចេញ! ព្រះជាម្ចាស់មានព្រះបន្ទូលឲ្យស្រឡាញ់អ្វីដែលទ្រង់ស្រឡាញ់ និងស្អប់អ្វីដែលទ្រង់ស្អប់។ ខ្ញុំមិនបានធ្វើអ្វីខុសទេ ព្រោះខ្ញុំបានធ្វើទៅតាមគោលការណ៍។ គិតដល់រឿងនេះ ខ្ញុំមានអារម្មណ៍ធូរស្រាល ហើយខ្ញុំលែងមានអារម្មណ៍ជំពាក់គុណ ឬអារម្មណ៍ខុសចំពោះម៉ាក់ខ្ញុំទៀតហើយ។

បន្ទាប់ពីឆ្លងកាត់បទពិសោធដែលម៉ាក់ខ្ញុំត្រូវគេដកចេញ ខ្ញុំទទួលបានការវែកញែកខ្លះៗអំពីអាកប្បកិរិយារបស់ពួកអ្នកមិនជឿ ហើយខ្ញុំបានឃើញថា ពេលយើងប្រព្រឹត្តចំពោះមនុស្សដោយផ្អែកលើមនោសញ្ចេតនា យើងនឹងខ្វះគោលការណ៍នៅក្នុងទង្វើរបស់យើងហើយ។ ខ្ញុំដឹងថា ខ្ញុំមិនអាចធ្វើអ្វីដោយផ្អែកលើមនោសញ្ចេតនាតទៅទៀតបានទេ។ សូមអរព្រះគុណព្រះជាម្ចាស់ ដែលបានប្រទានឱកាសឲ្យខ្ញុំរៀនសូត្រមេរៀននេះ!


២៩. របៀបដែលខ្ញុំបានចេញពីមន្ទីរពេទ្យវិកលចរិត

ដោយ ឆឹងសៀវ មកពីប្រទេសចិន

នៅពាក់កណ្ដាលឆ្នាំ ២០០៦ ខ្ញុំបានទទួលយកកិច្ចការនៅគ្រាចុងក្រោយរបស់ព្រះដ៏មានគ្រប់ព្រះចេស្ដា។ តាមរយៈការចូលរួមការជួបជុំ និងការអានព្រះបន្ទូលរបស់ព្រះជាម្ចាស់ ខ្ញុំបានយល់ដឹងថាមនុស្សត្រូវបានបង្កើតឡើងដោយព្រះជាម្ចាស់ ហើយដង្ហើមជីវិតរបស់យើងគឺមកពីទ្រង់។ ក្រោយមក ខ្ញុំចាប់ផ្ដើមបំពេញភារកិច្ចរបស់ខ្ញុំនៅក្នុងពួកជំនុំឱ្យអស់ពីសមត្ថភាព ហើយជីវិតរបស់ខ្ញុំកាន់តែមានន័យ។ ដំបូងឡើយ ប្ដីខ្ញុំបានដឹងថាខ្ញុំជឿលើព្រះជាម្ចាស់ ប៉ុន្តែគាត់មិនបានធ្វើទុក្ខបុកម្នេញខ្ញុំទេ ហើយនិយាយថា មនុស្សម្នាក់ៗមានជំនឿរៀងៗខ្លួន។ ក្រោយមក គាត់បានឃើញគណបក្សកុម្មុយនីស្តចិនមួលបង្កាច់ និងលាបពណ៌ពួកជំនុំនៃព្រះដ៏មានគ្រប់ព្រះចេស្ដានៅលើអ៊ីនធឺណិត ហើយគាត់ក៏បានចាប់ផ្ដើមមករារាំងជំនឿរបស់ខ្ញុំ។

នៅពាក់កណ្ដាលឆ្នាំ ២០០៩ ក្រោយពេលខ្ញុំត្រឡប់មកផ្ទះវិញពីការជួបជុំ ខ្ញុំបានឃើញជីតា អ៊ុំប្រុស និងម្ដាយមីងរបស់ខ្ញុំនៅផ្ទះរបស់ខ្ញុំ។ មើលតាមទឹកមុខរបស់ពួកគាត់ ខ្ញុំដឹងថាពួកគាត់មកទីនេះ គឺដោយសារតែជំនឿរបស់ខ្ញុំលើព្រះជាម្ចាស់។ អ៊ុំប្រុសរបស់ខ្ញុំបានបន្ទោសខ្ញុំថា «តើឯងមិនដឹងទេអី ថាការជឿលើព្រះជាម្ចាស់ត្រូវបានហាមឃាត់ដោយរដ្ឋាភិបាល ហើយឯងអាចនឹងត្រូវគេចាប់ខ្លួននោះ? បើឯងត្រូវគេចាប់ខ្លួន កាត់ទោសឱ្យជាប់គុក និងធ្វើទារុណកម្ម ឯងច្បាស់ជាចប់ហើយ!» សាច់ញាតិផ្សេងទៀតក៏បាននិយាយយល់ព្រមជាមួយគាត់ដែរ។ បន្ទាប់មក អ៊ុំប្រុសរបស់ខ្ញុំបានគំរាមខ្ញុំថា «ឯងមិនព្រមស្ដាប់ពួកយើងទេ មែនទេ? ក៏បាន! បើយើងឃាត់ឯងមិនបានទេ យើងនឹងទុកឱ្យច្បាប់ចាត់ការឯងហើយ! យើងនឹងបញ្ជូនឯងទៅប៉ុស្តិ៍ប៉ូលិស!» ពេលឮថាពួកគាត់នឹងបញ្ជូនខ្ញុំទៅប៉ុស្តិ៍ប៉ូលិស ខ្ញុំពិតជាបារម្ភខ្លាំងណាស់។ ខ្ញុំបានគិតថា «ចុះបើពួកគេពិតជាបញ្ជូនខ្ញុំទៅគុកមែននោះ? កូនប្រុសរបស់ខ្ញុំនៅតូចណាស់ តើនរណានឹងមើលថែគេទៅ? បើប៉ូលិសមក ហើយអ្នកជិតខាងរបស់ខ្ញុំបានឃើញ តើពួកគេនឹងគិតយ៉ាងណាចំពោះខ្ញុំ? ប្រហែលជាខ្ញុំគួរតែនិយាយទៅកាន់សាច់ញាតិខ្ញុំថា ខ្ញុំលែងជឿទៀតហើយ ដើម្បីឱ្យពួកគេប្រញាប់ចេញទៅ»។ ដូច្នេះ ខ្ញុំក៏បាននិយាយថា ខ្ញុំលែងជឿទៀតហើយ។ ពេលខ្ញុំនិយាយបែបនោះ ពួកគេក៏ឈប់បង្ខំខ្ញុំទៀត។ នៅពេលនោះ ខ្ញុំស្ដាយក្រោយដែលបាននិយាយបែបនេះណាស់។ ប៉ុន្តែ ពេលខ្ញុំគិតថាផ្លូវនៃជំនឿពិតជាលំបាកខ្លាំង ហើយគិតពីការធ្វើទុក្ខបុកម្នេញ និងការប្រមាថមើលងាយដែលខ្ញុំកំពុងជួបប្រទះពីគ្រួសាររបស់ខ្ញុំ ខ្ញុំមានអារម្មណ៍ថាទន់ខ្សោយនៅក្នុងចិត្ត។ ដូច្នេះ ខ្ញុំបានអធិស្ឋានទៅកាន់ព្រះជាម្ចាស់ ដោយទូលសុំទ្រង់ឱ្យប្រទានកម្លាំង និងសេចក្ដីជំនឿដល់ខ្ញុំ ដើម្បីបន្តដើរទៅមុខទៀត។ ក្រោយមក ខ្ញុំបានអានព្រះបន្ទូលរបស់ព្រះជាម្ចាស់មួយវគ្គដែលធ្វើឱ្យខ្ញុំរំជួលចិត្តយ៉ាងខ្លាំង។ ព្រះដ៏មានគ្រប់ព្រះចេស្ដាមានបន្ទូលថា៖ «ក្នុងចំណោមអ្នករាល់គ្នាគ្មាននរណាម្នាក់ដែលត្រូវបានការពារដោយសារក្រឹត្យវិន័យនោះទេ ផ្ទុយទៅវិញ អ្នកមានតែត្រូវដាក់ទោសចោទប្រកាន់ដោយសារតែក្រឹត្យវិន័យ។ អ្វីដែលកាន់តែជាបញ្ហានោះគឺ មនុស្សមិនយល់ពីអ្នករាល់គ្នា៖ សូម្បីតែសាច់ញាតិ ឪពុកម្ដាយ មិត្តភក្ដិ ឬក៏សហការីរបស់អ្នករាល់គ្នា ក៏គ្មាននរណាម្នាក់យល់ពីអ្នករាល់គ្នាដែរ។ នៅពេលដែលព្រះជាម្ចាស់ “បានបោះបង់” អ្នករាល់គ្នា នោះអ្នករាល់គ្នាមិនអាចបន្ដរស់នៅលើផែនដីបានទៀតឡើយ ប៉ុន្ដែទោះបីជាបែបនេះក៏ដោយ ក៏មនុស្សមិនអាចទ្រាំនៅឆ្ងាយពីព្រះជាម្ចាស់បានដែរ ដែលនេះហើយជាចំណុចសំខាន់នៃការយកឈ្នះរបស់ព្រះជាម្ចាស់លើមនុស្ស និងជាសិរីល្អរបស់ព្រះជាម្ចាស់» («តើកិច្ចការរបស់ព្រះជាម្ចាស់ សាមញ្ញដូចមនុស្សស្រមៃដែរឬទេ?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ បន្ទាប់ពីអានព្រះបន្ទូលរបស់ព្រះជាម្ចាស់រួច ទឹកភ្នែកក៏ហូរចុះមកលើមុខរបស់ខ្ញុំ។ ខ្ញុំមានអារម្មណ៍ថា ព្រះជាម្ចាស់កំពុងគង់នៅក្បែរខ្ញុំ លួងលោមខ្ញុំ។ ព្រះជាម្ចាស់មិនបានទតមើលភាពទន់ខ្សោយ និងភាពល្ងង់ខ្លៅរបស់ខ្ញុំទេ ហើយទ្រង់ជ្រាបថាយើងនឹងត្រូវច្បាប់ដាក់ទោស ហើយត្រូវគ្រួសារយល់ច្រឡំ ដោយសារតែជំនឿរបស់យើងលើទ្រង់ ហើយយើងនឹងរងទុក្ខចំពោះរឿងទាំងនេះ។ ព្រះជាម្ចាស់ពិតជាយល់ដឹងពីយើងមែន។ បន្ទាប់ពីអានព្រះបន្ទូលរបស់ព្រះជាម្ចាស់រួច ខ្ញុំក៏ទទួលបានសេចក្ដីជំនឿរបស់ខ្ញុំឡើងវិញ ហើយខ្ញុំបានប្ដេជ្ញាចិត្តថា មិនថាមានរឿងអ្វីកើតឡើងទេ ខ្ញុំនឹងមិនបដិសេធ ឬក្បត់ព្រះជាម្ចាស់ឡើយ ហើយខ្ញុំនឹងដើរតាមព្រះជាម្ចាស់ឱ្យអស់ពីចិត្ត និងបំពេញភារកិច្ចរបស់ខ្ញុំ។ ប៉ុន្តែ ប្ដីរបស់ខ្ញុំនៅតែធ្វើទុក្ខបុកម្នេញខ្ញុំដដែល។

នៅខែមីនា ឆ្នាំ ២០១៣ យប់មួយនៅម៉ោងប្រហែល ៩ ខ្ញុំបានត្រឡប់មកផ្ទះវិញ បន្ទាប់ពីផ្សាយដំណឹងល្អរួច។ ពេលប្ដីខ្ញុំឃើញខ្ញុំត្រឡប់មកវិញ គាត់បាននិយាយថាគាត់ចេញទៅក្រៅទិញបារី។ នឹកស្មានមិនដល់ គាត់បាននាំមន្ត្រីប៉ូលិសបួននាក់មកវិញ។ មន្ត្រីប៉ូលិសដែលជាអ្នកដឹកនាំបានសួរចម្លើយខ្ញុំ អំពីកន្លែងដែលខ្ញុំបានទៅកាលពីពេលថ្មីៗនេះ ប៉ុន្តែខ្ញុំមិនបាននិយាយអ្វីទាំងអស់។ ពួកគេបានចោទប្រកាន់ខ្ញុំពីបទ «ចូលរួមក្នុងអង្គការសាសនាខុសឆ្គង និងរំខានដល់ការអនុវត្តច្បាប់» ហើយបានដាក់ខ្នោះដៃខ្ញុំ។ បន្ទាប់មក ពួកគេបានបញ្ជូនខ្ញុំទៅប៉ុស្តិ៍ប៉ូលិស។ នៅក្នុងបន្ទប់សួរចម្លើយ ពួកគេចាប់ផ្ដើមសួរដេញដោលខ្ញុំអំពីជំនឿរបស់ខ្ញុំលើព្រះជាម្ចាស់។ ពេលពួកគេមិនអាចទទួលបានព័ត៌មានដែលពួកគេចង់បានពីខ្ញុំ ពួកគេបានព្យាយាមនិយាយលួងលោមខ្ញុំថា «តើកូនប្រុសរបស់អ្នករៀននៅសាលណាដែរ? តើលទ្ធផលសិក្សារបស់គេយ៉ាងម៉េចដែរ? រដ្ឋាភិបាលប្រឆាំងនឹងជំនឿរបស់អ្នក ដូច្នេះ បើអ្នកនៅតែបន្តជំនឿនេះរបស់អ្នក អ្នកនឹងបំផ្លាញអនាគតកូនប្រុសរបស់អ្នកមិនខាន!» ពេលឮពាក្យសម្ដីរបស់ប៉ូលិស ខ្ញុំបានគិតក្នុងចិត្តថា «សាតាំងដឹងថាក្ដីបារម្ភធំបំផុតរបស់ខ្ញុំគឺកូនប្រុសរបស់ខ្ញុំ ដូច្នេះ វាប្រើប្រាស់អនាគតកូនប្រុសរបស់ខ្ញុំមកគំរាមខ្ញុំ។ វាចង់ឱ្យខ្ញុំបដិសេធ និងក្បត់ព្រះជាម្ចាស់។ ខ្ញុំមិនអាចធ្លាក់ចូលក្នុងអន្ទាក់របស់សាតាំងឡើយ!» ខ្ញុំបានព្រមានខ្លួនឯងក្នុងចិត្តថា «ខ្ញុំដាច់ខាតមិនត្រូវធ្លាក់ចូលក្នុងអន្ទាក់របស់ពួកគេទេ»។ ដោយឃើញថាខ្ញុំមិនរង្គើ ប៉ូលិសក៏បាននាំម្ដាយមីងដែលស្និទ្ធនឹងខ្ញុំបំផុត ឱ្យមកព្យាយាមបញ្ចុះបញ្ចូលខ្ញុំ។ ពេលឃើញម្ដាយមីងខ្ញុំកាន់ជើងប៉ូលិស ខ្ញុំខឹងយ៉ាងខ្លាំង។ ខ្ញុំបានគិតថា «តើយើងមិនធ្លាប់អានព្រះបន្ទូលរបស់ព្រះជាម្ចាស់ជាមួយគ្នាពីមុនមកទេអី? មីងដឹងហើយថាអ្នកជឿមិនមែនដូចអ្វីដែលប៉ូលិសបានអះអាងនោះទេ។ ឥឡូវនេះ ពេលខ្ញុំត្រូវគេចាប់ខ្លួន មីងមិនត្រឹមតែមិនព្រមនិយាយការពារភាពត្រឹមត្រូវទេ ប៉ុន្តែមីងថែមទាំងទៅកាន់ជើងពួកគេទៀត!» ខ្ញុំបានប្រាប់គាត់ទាំងខឹងឱ្យចេញទៅវិញ មុនពេលគាត់និយាយចប់។ ក្រោយមក ប៉ូលិសបាននិយាយជាមួយប្ដីខ្ញុំនៅខាងក្រៅពីរបីនាទី រួចពួកគេក៏បង្ខំខ្ញុំឱ្យចូលក្នុងឡានប៉ូលិស។

នៅម៉ោងប្រហែល ១០ យប់ ប៉ូលិសបានបញ្ជូនខ្ញុំទៅមន្ទីរពេទ្យវិកលចរិត។ គ្រាន់តែខ្ញុំចុះពីលើឡានភ្លាម ប៉ូលិសពីរនាក់អាយុខ្ទង់សាមសិបឆ្នាំ បានចាប់គ្រៀកដៃទាំងសងខាងរបស់ខ្ញុំ បង្ខំឱ្យខ្ញុំចូលទៅក្នុងការិយាល័យមន្ទីរពេទ្យ ហើយប្រគល់ខ្ញុំទៅឱ្យប្រធានមន្ទីរពេទ្យ។ ពួកគេមិនបាននិយាយអ្វីជាមួយខ្ញុំ ឬពិនិត្យខ្ញុំឡើយ ហើយពួកគេគ្រាន់តែចងដៃខ្ញុំទាំងសងខាងដោយខ្សែពួរ រួចរុញខ្ញុំចូលទៅក្នុងបន្ទប់មួយដែលមានទ្វារដែក។ ខ្ញុំមានអារម្មណ៍ថា ខ្លួនឯងត្រូវគេបោះចូលទៅក្នុងទ្រុង ហើយបានធ្លាក់ចូលក្នុងកណ្ដាប់ដៃរបស់ពួកគេទាំងស្រុង។ ខ្ញុំមិនបានដឹងថាពួកគេនឹងធ្វើអ្វីមកលើខ្ញុំទេ។ ខ្ញុំមានអារម្មណ៍ភ័យ និងខ្លាច ដូច្នេះ ខ្ញុំបានអធិស្ឋានទៅកាន់ព្រះជាម្ចាស់ដោយស្ងៀមស្ងាត់ ដោយទូលសុំទ្រង់ឱ្យណែនាំខ្ញុំ។ គ្រាន់តែខ្ញុំចូលក្នុងបន្ទប់ភ្លាម ក្លិនស្អុយមួយបានជះមកលើខ្ញុំ ធ្វើឱ្យខ្ញុំមានអារម្មណ៍ចង្អោរ និងចង់ក្អួត។ ខ្ញុំបានគិតថា «តើមនុស្សអាចរស់នៅកន្លែងបែបនេះបានយ៉ាងម៉េចទៅ?» ពួកគេបាននាំខ្ញុំចូលទៅក្នុងបន្ទប់មួយ ដែលគេឃុំអ្នកជំងឺវិកលចរិតជាស្ត្រី បន្ទាប់មក មនុស្សពីរនាក់បានចងខ្ញុំជាប់នឹងគ្រែយ៉ាងឃោរឃៅ ដោយចងកដៃរបស់ខ្ញុំជាប់នឹងជ្រុងក្បាលគ្រែ ហើយចងជើងរបស់ខ្ញុំចូលគ្នានៅចុងម្ខាងទៀត។ អ្នកជំងឺប្រាំមួយទៅប្រាំពីរនាក់បានឈរជុំវិញគ្រែ សម្លឹងមកខ្ញុំ អ្នកខ្លះសក់កន្ទ្រើង ហើយអ្នកខ្លះទៀតសម្លឹងមើលទាំងភ្លឹកៗ។ ខ្ញុំបានគិតក្នុងចិត្តថា «តើនេះមិនមែនជាកន្លែងសម្រាប់មនុស្សឆ្កួតទេឬ? តើខ្ញុំត្រូវធ្វើអ្វីនៅទីនេះ?» មុនពេលខ្ញុំអាចគិតតទៅទៀត ប្រធានមន្ទីរពេទ្យបានកាន់សឺរ៉ាំង ហើយត្រៀមចាក់ថ្នាំខ្ញុំ។ ពេលឃើញទឹកពណ៌ក្រហមនៅក្នុងសឺរ៉ាំង ខ្ញុំពោរពេញដោយការភ័យខ្លាច ព្រោះខ្ញុំមិនដឹងសោះថាពួកគេកំពុងចាក់ថ្នាំអ្វីមកលើខ្ញុំ។ តើវានឹងធ្វើឱ្យខ្ញុំបាត់បង់សតិឬទេ? ខ្ញុំបាននិយាយថា «ខ្ញុំមិនឈឺទេ ខ្ញុំមិនឆ្កួតទេ។ ហេតុអ្វីបានជាអ្នកចាក់ថ្នាំខ្ញុំ?» ខ្ញុំបានព្យាយាមរើបម្រះ ប៉ុន្តែខ្ញុំមិនអាចកម្រើកបានទេ ព្រោះខ្ញុំត្រូវគេចងជាប់។ ប្រធានមន្ទីរពេទ្យបានបង្ខំចាក់ថ្នាំត្រង់ត្រគាកខ្ញុំ ហើយស្រែកថា «បិទមាត់! បើឯងមិនឆ្កួតទេ ចុះឯងជាស្អី?» ខ្ញុំបានគិតពីវិធីសាស្ត្រមួយដែលគណបក្សកុម្មុយនីស្តចិនប្រើដើម្បីធ្វើបាបរាស្ដ្ររើសតាំងរបស់ព្រះជាម្ចាស់ គឺការចាក់ថ្នាំបង្ខូចសតិស្មារតីពួកគេ ដើម្បីកុំឱ្យពួកគេអាចជឿលើព្រះជាម្ចាស់បាន។ ខ្ញុំពិតជាមានអារម្មណ៍ភ័យ និងខ្លាចខ្លាំងណាស់។ តើការចាក់ថ្នាំនេះនឹងធ្វើឱ្យខ្ញុំបាត់បង់សតិឬទេ? បើខ្ញុំឆ្កួត ខ្ញុំនឹងមិនអាចជឿលើព្រះជាម្ចាស់បានទេ។ នៅក្នុងភាពអស់សង្ឃឹម ខ្ញុំមិនអាចទប់ទឹកភ្នែកបានឡើយ។ ខ្ញុំបានអធិស្ឋានទៅកាន់ព្រះជាម្ចាស់នៅក្នុងចិត្តយ៉ាងស្ងៀមស្ងាត់ថា «ឱព្រះជាម្ចាស់អើយ ទូលបង្គំមិនដឹងថាពួកគេកំពុងចាក់ថ្នាំអ្វីមកលើទូលបង្គំទេ ហើយទូលបង្គំខ្លាចឆ្កួតណាស់។ សូមទ្រង់ការពារទូលបង្គំផង»។ បន្ទាប់ពីអធិស្ឋានរួច ខ្ញុំបានដឹងថា ទោះបីជាខ្ញុំឆ្កួត ឬមិនឆ្កួត ក៏ស្ថិតក្នុងព្រះហស្តរបស់ព្រះជាម្ចាស់ដែរ ហើយចិត្តរបស់ខ្ញុំក៏មានអារម្មណ៍ស្ងប់ជាងមុនបន្តិច។ នៅម៉ោងប្រហែល ១ យប់រំលងអាធ្រាត្រ ទីបំផុតគិលានុបដ្ឋាយិកាម្នាក់បានបន្ធូរចំណងរបស់ខ្ញុំ ហើយខ្ញុំក៏ដេកលក់ទៅទាំងព្រិលៗស្មារតី។

ខ្ញុំបានភ្ញាក់ឡើងនៅម៉ោងប្រហែល ៥ ព្រឹកបន្ទាប់ ហើយខ្ញុំបានឃើញអ្នកជំងឺជាច្រើននាក់ប្រមូលផ្ដុំគ្នានៅជុំវិញគ្រែរបស់ខ្ញុំ។ ម្នាក់ក្នុងចំណោមពួកគេបានលូកដៃមក ព្យាយាមក្ដិចត្រចៀកខ្ញុំ។ ទិដ្ឋភាពនេះបានធ្វើឱ្យខ្ញុំពោរពេញដោយភាពភ័យរន្ធត់ ដូច្នេះ ខ្ញុំក៏ប្រញាប់ទាញភួយមកគ្របក្បាលរបស់ខ្ញុំ ហើយរួញខ្លួនយ៉ាងជិត។ ខ្ញុំព្រឺក្បាលដោយការភ័យខ្លាច ហើយខ្ញុំបានគិតក្នុងចិត្តថា «ខ្ញុំធ្លាប់តែគេចចេញពីអ្នកជំងឺវិកលចរិតនៅតាមដងផ្លូវ ប៉ុន្តែឥឡូវនេះ ខ្ញុំកំពុងរស់នៅជាមួយពួកគេ។ តើខ្ញុំត្រូវឆ្លងកាត់រឿងនេះដោយរបៀបណាទៅ? ខ្ញុំមិនដឹងថាខ្ញុំនឹងត្រូវជាប់នៅក្នុងកន្លែងនរកនេះយូរប៉ុណ្ណាទេ»។ ដូច្នេះ ខ្ញុំក៏បានអធិស្ឋានទៅកាន់ព្រះជាម្ចាស់។ ខ្ញុំបាននឹកគិតដល់ ដានីយ៉ែល ដែលត្រូវបានគេបោះចូលទៅក្នុងរូងសត្វតោ។ គាត់បានអធិស្ឋានទៅកាន់ព្រះជាម្ចាស់ ហើយព្រះជាម្ចាស់គង់នៅជាមួយគាត់។ សត្វតោទាំងនោះមិនហ៊ានធ្វើបាបគាត់ឡើយ។ នៅទីបំផុត ដានីយ៉ែលបានចេញពីរូងសត្វតោដោយគ្មានគ្រោះថ្នាក់អ្វីទាំងអស់។ គាត់បានអធិស្ឋានទៅកាន់ព្រះជាម្ចាស់ ហើយបានឃើញទង្វើរបស់ព្រះជាម្ចាស់។ ខ្ញុំក៏ត្រូវតែអធិស្ឋាន និងពឹងផ្អែកលើព្រះជាម្ចាស់ ដើម្បីឆ្លងកាត់បទពិសោធនេះដែរ។ ពេលគិតបែបនោះ ខ្ញុំមិនសូវមានអារម្មណ៍ភ័យខ្លាចទៀតទេ។ បន្ទាប់ពីហូបអាហារពេលព្រឹករួច ខ្ញុំបានឮគិលានុបដ្ឋាយិកាប្រុសម្នាក់ហៅពួកយើងឱ្យទៅលេបថ្នាំ ហើយបេះដូងខ្ញុំក៏ចាប់ផ្ដើមលោតញាប់ម្ដងទៀត «ខ្ញុំមិនឈឺទេ តើថ្នាំរបស់ពួកគេនឹងធ្វើឱ្យខ្ញុំឆ្កួត ឬធ្វើឱ្យខួរក្បាលខ្ញុំស្ពឹកស្រពន់ឬទេ? តើខ្ញុំនឹងត្រូវអាម៉ាស់មុខយ៉ាងខ្លាំង ដូចមនុស្សឆ្កួតនៅតាមដងផ្លូវទាំងនោះដែរឬទេ?» ខ្ញុំបានឃើញពួកគេបង្ខំបញ្ចុកថ្នាំក្មេងស្រីតូចម្នាក់អាយុប្រហែលដប់ពីរ ឬដប់បីឆ្នាំ ហើយខ្ញុំពិតជាភ័យខ្លាចយ៉ាងខ្លាំង។ ខ្ញុំក៏ប្រញាប់រត់ទៅពួននៅក្នុងបន្ទប់ចុងក្រោយគេបំផុត ប៉ុន្តែគិលានុបដ្ឋាយិកាប្រុសនោះនៅតែមក ហើយប្រាប់ខ្ញុំឱ្យលេបថ្នាំ។ គាត់បាននិយាយមកកាន់ខ្ញុំយ៉ាងឃោរឃៅថា «ឥឡូវនេះ អ្នកនៅទីនេះហើយ ទោះបីជាអ្នកមានជំងឺ ឬគ្មានជំងឺក៏ដោយ ក៏អ្នកនឹងត្រូវចាត់ទុកថាជាអ្នកជំងឺម្នាក់ដែរ!» ខ្ញុំនៅតែបដិសេធមិនព្រមទៅលេបថ្នាំ។ មួយសន្ទុះក្រោយមក មានគេកាន់ខ្សែមក ត្រៀមចងខ្ញុំ ហើយគំរាមខ្ញុំថា «ម៉េច ឯងមិនព្រមលេបថ្នាំទេឬ? បើឯងមិនលេបទេ យើងនឹងចងឯង ហើយបង្ខំច្រកវាចូលបំពង់កឯងមិនខាន! ចុះឥឡូវ ឯងព្រមលេបថ្នាំតាមសម្រួលឬក៏អត់?»។ ដោយមានអារម្មណ៍ថាគ្មានទីពឹង និងគ្មានកម្លាំង ខ្ញុំបានអធិស្ឋានទៅកាន់ព្រះជាម្ចាស់។ ខ្ញុំបាននឹកចាំពីព្រះបន្ទូលរបស់ព្រះជាម្ចាស់៖ «ឥឡូវនេះ ចូរវិលត្រឡប់ទៅព្រះវត្តមានរបស់ព្រះដ៏មានគ្រប់ព្រះចេស្ដាឱ្យបានញឹកញាប់។ ចូរទូលសុំទ្រង់សម្រាប់អ្វីៗគ្រប់យ៉ាង។ ព្រះអង្គប្រាកដជានឹងប្រទានការបើកសម្ដែងនៅក្នុងអ្នក ហើយនៅពេលដ៏សំខាន់ ទ្រង់នឹងការពារអ្នក។ ចូរកុំខ្លាចឡើយ! ព្រះអង្គកាន់កាប់អ្នកទាំងស្រុងហើយ។ ជាមួយការការពារ និងការមើលថែរបស់ទ្រង់ តើអ្នកត្រូវខ្លាចអ្វីទៅ? ... ផ្ទៃមេឃអាចផ្លាស់ប្ដូរក្នុងពេលមួយប៉ប្រិចភ្នែក ចុះអ្នកត្រូវខ្លាចអ្វីទៀតទៅ? ដោយទ្រង់កម្រើកព្រះហស្តរបស់ទ្រង់តែបន្ដិច នោះផ្ទៃមេឃ និងផែនដីនឹងត្រូវរលាយសាបសូន្យមួយរំពេច។ ដូច្នេះ តើមនុស្សអាចទទួលបានអ្វីខ្លះទៅចេញពីការកើតទុក្ខ? តើអ្វីៗទាំងអស់មិនស្ថិតនៅក្នុងព្រះហស្តរបស់ព្រះជាម្ចាស់ទេឬ?» («ព្រះសូរសៀងរបស់ព្រះគ្រីស្ទ កាលពីដើមដំបូង» ជំពូកទី ៤២ នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលរបស់ព្រះជាម្ចាស់បានផ្ដល់សេចក្ដីជំនឿ និងកម្លាំងដល់ខ្ញុំ។ តើអ្វីៗគ្រប់យ៉ាងមិនស្ថិតនៅក្នុងព្រះហស្តរបស់ព្រះជាម្ចាស់ទេឬ? ជីវិតរបស់ខ្ញុំក៏ស្ថិតនៅក្នុងព្រះហស្តរបស់ព្រះជាម្ចាស់ដែរ ហើយថាតើខ្ញុំនឹងឆ្កួតបន្ទាប់ពីលេបថ្នាំនេះឬអត់ ក៏អាស្រ័យលើព្រះជាម្ចាស់ដែរ ហើយបើគ្មានការអនុញ្ញាតពីព្រះជាម្ចាស់ទេ ខ្ញុំនឹងមិនមានជំងឺវិកលចរិតឡើយ។ ពេលគិតដល់ចំណុចនេះ ចិត្តរបស់ខ្ញុំក៏ស្ងប់។ គិលានុបដ្ឋាយិកាប្រុសនោះបានហុចថ្នាំប្រាំមួយទៅប្រាំពីរគ្រាប់មកឱ្យខ្ញុំ ហើយខ្ញុំក៏លេបវាដោយរារែកចិត្ត។ ក្រោយមក គិលានុបដ្ឋាយិកាប្រុសនោះបានប្រាប់ពួកយើងឱ្យតម្រង់ជួរចាំបើកថ្នាំម្ដងទៀត ហើយខ្ញុំចង់បោះថ្នាំនោះចោល ពេលដែលពួកគេភ្លេចខ្លួន។ ទោះជាយ៉ាងណា ពួកគេបានឃ្លាំមើលពួកយើងយ៉ាងតឹងរ៉ឹង។ ម្នាក់ជាអ្នកហុចថ្នាំឱ្យ ហើយម្នាក់ទៀតជាអ្នកមើលការខុសត្រូវពួកយើងលេបវា។ អ្នកជំងឺម្នាក់មិនបានលេបថ្នាំតាមការបញ្ជារបស់ពួកគេទេ ហើយពួកគេបានយកចង្កោមសោរដ៏ធំមួយវាយក្បាលរបស់នាង រួចហើយពួកគេបានដាល់ និងទាត់នាងយ៉ាងកាចសាហាវ។ ខ្ញុំដឹងថា បើខ្ញុំមិនធ្វើតាមអ្វីដែលពួកគេនិយាយទេ ខ្ញុំនឹងត្រូវគេបង្ខំច្រកថ្នាំ ឬត្រូវគេវាយដំមិនខាន។ ខ្ញុំមានអារម្មណ៍ថាគ្មានទីពឹង ហើយគ្មានជម្រើសអ្វីក្រៅពីលេបថ្នាំនោះឡើយ។ ខ្ញុំបានគិតអំពីរបៀបដែលខ្ញុំគ្រាន់តែជឿ និងដើរតាមព្រះតែប៉ុណ្ណោះ ប៉ុន្តែប៉ូលិសបែរជាបង្ខំបញ្ជូនខ្ញុំទៅមន្ទីរពេទ្យវិកលចរិតទៅវិញ ដែលនៅទីនេះទោះបីជាខ្ញុំមិនឆ្កួតក៏ដោយ ក៏ពួកគេចាត់ទុកខ្ញុំដូចជាមនុស្សឆ្កួត ហើយធ្វើទារុណកម្មខ្ញុំដោយការចាក់ថ្នាំ និងឱ្យលេបថ្នាំដែរ។ មនុស្សទាំងនេះពិតជាកាចសាហាវមែន! ខ្ញុំត្រូវលេបថ្នាំមួយថ្ងៃពីរដងនៅទីនោះ។ ខ្ញុំមានអារម្មណ៍មិនស្រួលខ្លួនទាល់តែសោះ ហើយខ្ញុំមិនដឹងថានឹងមានរឿងអ្វីកើតឡើងចំពោះខ្ញុំ បន្ទាប់ពីលេបថ្នាំច្រើនបែបនេះទេ។ នៅពេលខ្ញុំមានអារម្មណ៍ឯកោ និងគ្មានទីពឹង ខ្ញុំបាននឹកឃើញដល់ទំនុកបរិសុទ្ធមួយចំនួនដែលខ្ញុំធ្លាប់រៀនពីមុនមក ហើយខ្ញុំក៏ចាប់ផ្ដើមច្រៀងតិចៗ។ «ទោះបីជាផ្លូវនៃការស្រឡាញ់ព្រះជាម្ចាស់ពោរពេញដោយឧបសគ្គក៏ដោយ ក៏ខ្ញុំនឹងទទួលបានសេចក្ដីជំនឿ ដោយប្រព្រឹត្តផ្អែកតាមព្រះបន្ទូលរបស់ទ្រង់។ ទោះបីជាទុក្ខវេទនាធំធេងយ៉ាងណាក៏ដោយ ក៏ខ្ញុំនឹងស្មោះត្រង់រហូតដល់ស្លាប់ ហើយខ្ញុំនឹងស្រឡាញ់ព្រះជាម្ចាស់ ព្រមទាំងធ្វើបន្ទាល់ថ្វាយទ្រង់ជារៀងរហូត!» («ព្រះជាម្ចាស់បាននៅជាមួយយើងរហូតមកដល់សព្វថ្ងៃនេះ» នៅក្នុង បទចំរៀង ចូរដើរតាមកូនចៀម ហើយច្រៀងបទថ្មី)។ «ព្រះបន្ទូលរបស់ព្រះជាម្ចាស់មានសិទ្ធិអំណាចដ៏មហិមា ដែលដឹកនាំយើងឱ្យយកឈ្នះលើទុក្ខវេទនា។ ព្រះបន្ទូលរបស់ទ្រង់ណែនាំ និងការពារយើងនៅគ្រប់ពេលវេលា ដែលធ្វើឱ្យយើងកាន់តែមានអារម្មណ៍ដឹងពីភាពស្និទ្ធស្នាល និងភាពគួរឲ្យស្រឡាញ់របស់ព្រះជាម្ចាស់។ សេចក្ដីជំនឿរបស់យើងត្រូវបានធ្វើឲ្យគ្រប់លក្ខណ៍នៅក្នុងទុក្ខវេទនា យើងបានឃើញពីព្រះប្រាជ្ញាញាណ និងសព្វានុភាពរបស់ព្រះជាម្ចាស់។ មិនថាមានការល្បងលអ្វីកើតឡើងចំពោះយើងនោះទេ ក៏ចិត្តស្រឡាញ់ព្រះជាម្ចាស់របស់យើងនឹងមិនដែលផ្លាស់ប្ដូរឡើយ» («ព្រះបន្ទូលរបស់ព្រះជាម្ចាស់បានយកឈ្នះដួងចិត្តរបស់យើង» នៅក្នុង បទចំរៀង ចូរដើរតាមកូនចៀម ហើយច្រៀងបទថ្មី)។ កាន់តែច្រៀង ខ្ញុំកាន់តែមានអារម្មណ៍ថាមានកម្លាំងនៅក្នុងចិត្ត ហើយសេចក្ដីជំនឿរបស់ខ្ញុំក៏កាន់តែរឹងមាំ។ ទោះបីជាខ្ញុំនៅក្នុងមន្ទីរពេទ្យវិកលចរិត ស្ថិតក្រោមការគ្រប់គ្រងរបស់ពួកគេ និងបាត់បង់សេរីភាព ហើយត្រូវគេបង្ខំឱ្យលេបថ្នាំរាល់ថ្ងៃ និងធ្វើទារុណកម្មដោយថ្នាំសង្កូវក៏ដោយ ក៏ខ្ញុំនៅតែមានអារម្មណ៍ថា ព្រះជាម្ចាស់មិនបានបោះបង់ខ្ញុំចោលឡើយ។ មិនថានឹងមានរឿងអ្វីកើតឡើងបន្ទាប់ទៀតទេ ខ្ញុំនឹងពឹងផ្អែកលើព្រះជាម្ចាស់ដើម្បីឆ្លងកាត់វា ហើយខ្ញុំនឹងមិនចាកចេញ ឬក្បត់ព្រះជាម្ចាស់ជាដាច់ខាត។

មួយខែក្រោយមក ខ្ញុំចាប់ផ្ដើមមានជំងឺគេងមិនលក់យ៉ាងធ្ងន់ធ្ងរ។ ខ្ញុំមិនអាចគេងលក់ទេ ទាំងយប់ទាំងថ្ងៃ ខ្ញុំឆាប់មួម៉ៅ និងនៅមិនសុខ ហើយខ្ញុំមានអារម្មណ៍ថាបេះដូងរបស់ខ្ញុំហៀបនឹងលោតចេញពីទ្រូងទៅហើយ។ នៅពេលថ្ងៃ ខ្ញុំអង្គុយបានពីរបីនាទី រួចក៏មានអារម្មណ៍ចង់ក្រោកឈរដើរ ប៉ុន្តែបន្ទាប់ពីដើរបានពីរបីនាទី ខ្ញុំក៏ចង់អង្គុយចុះវិញ។ នៅពេលយប់ក៏ដូចគ្នាដែរ គេងបានពីរបីនាទី ខ្ញុំក៏ចង់ក្រោកឡើងវិញ ហើយនៅពេលដែលអ្នកផ្សេងទៀតដេកលក់អស់ ខ្ញុំបែរជាដើរចុះដើរឡើងនៅតាមច្រករបៀងតែម្នាក់ឯង។ ខ្ញុំស្ទើរតែមិនអាចដកដង្ហើមបាន ចិត្តខ្ញុំមានអារម្មណ៍ស្រពិចស្រពិល ហើយខ្ញុំមានអារម្មណ៍ថា ខ្ញុំហៀបនឹងបាត់បង់សតិទៅហើយ។ ពេលខ្ញុំឃើញអ្នកជំងឺឆ្កួតៗមិនដេកទាំងយប់ទាំងថ្ងៃ ហើយស្រែកឡូឡានៅពេលពួកគេរើជំងឺម្ដងៗ ខ្ញុំបានគិតក្នុងចិត្តថា «តើខ្ញុំមិនអាចដេកលក់ ព្រោះខ្ញុំជិតឆ្កួតហើយមែនទេ? បើខ្ញុំពិតជាឆ្កួតមែន ខ្ញុំនឹងមិនអាចជឿលើព្រះជាម្ចាស់បានទៀតទេ ហើយបើអញ្ចឹងមែន តើការរស់នៅបន្តមានន័យអ្វីទៀតទៅ? ប្រហែលជាខ្ញុំគួរស្លាប់តែម្ដងទៅ យ៉ាងហោចណាស់ ខ្ញុំក៏មិនចាំបាច់រងទារុណកម្មបែបនេះទៀតដែរ»។ នៅក្នុងការឈឺចាប់របស់ខ្ញុំ ខ្ញុំបានមកចំពោះព្រះជាម្ចាស់ ហើយបានទូលរៀបរាប់ប្រាប់ទ្រង់ពីបញ្ហានៅក្នុងចិត្តរបស់ខ្ញុំថា «ព្រះជាម្ចាស់អើយ ទូលបង្គំមានអារម្មណ៍ថាទូលបង្គំហៀបនឹងបាត់បង់សតិទៅហើយ ហើយចិត្តរបស់ទូលបង្គំឈឺចាប់ខ្លាំងណាស់។ សូមទ្រង់ការពារដួងចិត្តទូលបង្គំផង ត្បិតទូលបង្គំមិនអាចចាកចេញពីទ្រង់បានឡើយ»។ បន្ទាប់ពីអធិស្ឋានរួច ខ្ញុំបាននឹកឃើញដល់ព្រះបន្ទូលរបស់ព្រះជាម្ចាស់មួយចំនួន៖ «ប្រសិនបើអ្នកមិនអាចធ្វើបន្ទាល់នៅចំពោះមុខសាតាំងបានទេ នោះសាតាំងនឹងសើចចំអកឱ្យអ្នក វានឹងចាត់ទុកអ្នកជាមនុស្សឆ្កួត ជារបស់លេង ហើយជារឿយៗវានឹងធ្វើឱ្យអ្នកមើលទៅដូចល្ងង់ និងធ្វើឱ្យអ្នកច្របូកច្របល់» («មានតែការស្រលាញ់ព្រះជាម្ចាស់តែប៉ុណ្ណោះទើបជាការជឿលើព្រះជាម្ចាស់ពិតប្រាកដ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ បើខ្ញុំបាត់បង់សេចក្ដីជំនឿលើព្រះជាម្ចាស់ ហើយជ្រើសរើសសេចក្ដីស្លាប់ ដោយសារតែខ្ញុំមិនអាចទ្រាំទ្រនឹងការធ្វើទារុណកម្មផ្លូវចិត្តបែបនេះបាន នោះគ្រោងការណ៍របស់សាតាំងនឹងបានសម្រេចមិនខាន។ សាតាំងចង់ឱ្យខ្ញុំក្លាយជាអវិជ្ជមាន ទន់ខ្សោយ និងឃ្លាតឆ្ងាយពីព្រះជាម្ចាស់។ ខ្ញុំមិនអាចធ្លាក់ចូលក្នុងល្បិចកល ឬគ្រោងការណ៍របស់សាតាំងឡើយ។ ទោះបីជាខ្ញុំពិតជាត្រូវឆ្កួត ឬមិនឆ្កួតក៏ដោយ ក៏ខ្ញុំមិនអាចស្វែងរកសេចក្ដីស្លាប់បានដែរ។ ខ្ញុំត្រូវរស់នៅឱ្យបានត្រឹមត្រូវ ហើយជឿថាអ្វីៗគ្រប់យ៉ាងគឺស្ថិតនៅក្នុងព្រះហស្តរបស់ព្រះជាម្ចាស់។ បន្ដិចម្ដងៗ ខ្ញុំអាចគេងលក់ ហើយលែងមានអារម្មណ៍ថានៅមិនសុខទៀត។

ថ្ងៃចេះតែកន្លងផុតទៅ គ្មាននរណាម្នាក់ប្រាប់ខ្ញុំថា ខ្ញុំនឹងត្រូវស្នាក់នៅទីនេះយូរប៉ុណ្ណាទេ។ ខ្ញុំរស់នៅរាល់ថ្ងៃក្នុងចំណោមមនុស្សឆ្កួតទាំងនេះ ហើយមានអារម្មណ៍ថាពេលវេលាដើរយឺតខ្លាំងណាស់។ ពេលព្រឹកឡើង ខ្ញុំគ្រាន់តែចង់ឱ្យយប់ឆាប់មកដល់ ហើយពេលយប់ធ្លាក់មក ខ្ញុំគ្រាន់តែចង់ឱ្យព្រឹកឆាប់មកដល់។ នៅកណ្ដាលអាធ្រាត្រ ខ្ញុំតែងតែគិតដល់ពេលដែលខ្ញុំបានជួបជុំ និងបំពេញភារកិច្ចរបស់ខ្លួនជាមួយបងប្អូនប្រុសស្រីរបស់ខ្ញុំ។ ជួនកាល ខ្ញុំថែមទាំងយល់សប្តិឃើញនៅជាមួយបងប្អូនប្រុសស្រីរបស់ខ្ញុំទៀតផង ប៉ុន្តែពេលភ្ញាក់ឡើង ខ្ញុំឃើញថាខ្ញុំនៅតែត្រូវគេឃុំខ្លួនក្នុងមន្ទីរពេទ្យវិកលចរិតដដែល ហើយខ្ញុំសង្ឃឹមថា ខ្ញុំមិនគួរភ្ញាក់ពីសុបិនទាំងនោះសោះ។ ថ្ងៃមួយ ប្រធានមន្ទីរពេទ្យកំពុងដើរនៅក្នុងទីធ្លា ហើយខ្ញុំក៏បានសួរគាត់ថា «តើពេលណាទើបខ្ញុំអាចចេញទៅបាន?» ប្រធានមន្ទីរពេទ្យបាននិយាយយ៉ាងឃោរឃៅថា «តើអ្នកណាប្រាប់ឱ្យឯងជឿលើព្រះ ជាម្ចាស់! ឯងជឿលើព្រះជាម្ចាស់ ហើយនោះជារឿងដែលរដ្ឋាភិបាលប្រឆាំង។ ឯងឆ្កួតបាត់ទៅហើយ!» ខ្ញុំមិនបានឆ្លើយតបទៅគាត់ចំៗទេ។ ខ្ញុំគ្រាន់តែចង់ដឹងថា ខ្ញុំនឹងត្រូវគេឃុំខ្លួនយូរប៉ុណ្ណាទៀតប៉ុណ្ណោះ ដូច្នេះ ខ្ញុំក៏សួរម្ដងទៀត។ ប្រធានមន្ទីរពេទ្យបានចង្អុលមុខខ្ញុំទាំងខឹង ហើយគំរាមថា «បើឯងសួរបែបនេះម្ដងទៀត ខ្ញុំនឹងឃុំឯងពីរឆ្នាំ!» ពេលឮគាត់និយាយថាខ្ញុំឆ្កួត ហើយនឹងឃុំខ្ញុំពីរឆ្នាំ បានធ្វើឱ្យខ្ញុំកាន់តែពិបាកចិត្ត។ ខ្ញុំមិនចង់នៅទីនោះសូម្បីតែមួយថ្ងៃទៀតផង ចុះទម្រាំពីរឆ្នាំ តើខ្ញុំអាចទ្រាំបានយ៉ាងម៉េចទៅ? បើអ្វីៗនៅតែបន្តបែបនេះទៀត ទោះបីជាខ្ញុំមិនឆ្កួតក៏ដោយ ក៏ពួកគេនឹងធ្វើទារុណកម្មខ្ញុំរហូតដល់បាត់បង់សតិមិនខាន ហើយខ្ញុំនឹងមិនអាចជឿលើព្រះជាម្ចាស់បានទៀតទេ។ បើអញ្ចឹង តើជីវិតខ្ញុំមិនត្រូវចប់ត្រឹមនេះទេឬ? ខ្ញុំមានអារម្មណ៍អស់សង្ឃឹមយ៉ាងខ្លាំង ដូច្នេះ នៅក្នុងចិត្ត ខ្ញុំបានស្រែកអំពាវនាវរកព្រះជាម្ចាស់ ដោយទូលប្រាប់ទ្រង់អំពីសភាព និងការលំបាករបស់ខ្ញុំ។ ក្រោយមក ខ្ញុំបានគិតពីហោរាយេរេមា ដែលបាននាំសារអំពីព្រះហឫទ័យរបស់ព្រះជាម្ចាស់។ តើស្តេចមិនបាននិយាយថាគាត់ឆ្កួតទេឬ? តើមនុស្សលោកមិនបាននិយាយថា ណូអេឆ្កួតទេឬ នៅពេលដែលគាត់បានសង់ទូកធំ? ហើយអ្នកជឿ និងអ្នកថ្វាយបង្គំព្រះជាម្ចាស់យ៉ាងស្មោះត្រង់ជាច្រើននាក់ផ្សេងទៀត តើពួកអារក្សមិនបាននិយាយថា ពួកគេឆ្កួតដោយសារតែជឿលើព្រះជាម្ចាស់ទេឬ? មានតែពួកអារក្សទេទើបនិយាយពាក្យពេចន៍របស់អារក្សបែបនេះ! ខ្ញុំបានគិតពីណូអេ ដែលបន្ទាប់ពីបានឮព្រះបន្ទូលរបស់ព្រះជាម្ចាស់ បានចំណាយពេលជាង ១០០ ឆ្នាំដើម្បីសង់ទូកធំ ដោយស៊ូទ្រាំនឹងការមួលបង្កាច់ និងការចំអកពីមនុស្សលោក។ ប៉ុន្តែណូអេមិនដែលរអ៊ូរទាំឡើយ ហើយគាត់ក៏មិនរងឥទ្ធិពលពីមនុស្សលោកដែរ ហើយគាត់បានសង់ទូកធំរួចរាល់ តាមដែលព្រះជាម្ចាស់បានបង្គាប់ និងបានសម្រេចការផ្ទុកផ្ដាក់របស់ព្រះជាម្ចាស់។ ប៉ុន្តែពេលខ្ញុំឮប្រធានមន្ទីរពេទ្យនិយាយថាខ្ញុំឆ្កួត ហើយថាគាត់នឹងឃុំខ្ញុំពីរឆ្នាំ ខ្ញុំក៏ក្លាយជាអវិជ្ជមាន និងមានទុក្ខព្រួយយ៉ាងខ្លាំង។ តើខ្ញុំមិនមែនកំពុងតែទន់ជ្រាយបំផុត ហើយធ្លាក់ចូលទៅក្នុងអន្ទាក់របស់សាតាំងទេឬ? ពេលគិតដល់រឿងទាំងនេះ ខ្ញុំលែងសូវមានអារម្មណ៍មិនល្អទៀតហើយ។ មិនថាពួកគេឃុំខ្ញុំយូរប៉ុណ្ណា ឬមានរឿងអ្វីកើតឡើងចំពោះខ្ញុំទេ ខ្ញុំនឹងចុះចូលដោយមិនរអ៊ូរទាំឡើយ។

បីខែក្រោយមក ប្ដីខ្ញុំបានមកជួបខ្ញុំ ហើយនិយាយថា «ប៉ូលិសបាននិយាយថា ឱ្យតែឯងស៊ីញ៉េលើលិខិតបញ្ជាក់ថា ឯងមិនជឿលើព្រះជាម្ចាស់ ឯងអាចចេញទៅពេលណាក៏បាន»។ ខ្ញុំពិតជាចង់ចេញពីកន្លែងនរកនេះណាស់ ប៉ុន្តែខ្ញុំខ្លាចពួកគេបង្ខំខ្ញុំឱ្យស៊ីញ៉េលើលិខិតបដិសេធព្រះជាម្ចាស់។ បើខ្ញុំស៊ីញ៉េវា ហើយក្បត់ព្រះជាម្ចាស់ នោះខ្ញុំនឹងមានស្នាមប្រឡាក់ជាប់ជានិច្ច ហើយត្រូវព្រះជាម្ចាស់ស្អប់ខ្ពើម និងបដិសេធមិនខាន។ ទោះមានរឿងអ្វីក៏ដោយ ខ្ញុំមិនអាចស៊ីញ៉េលើលិខិតនេះបានទេ ដូច្នេះ ខ្ញុំក៏បានអធិស្ឋានទៅកាន់ព្រះជាម្ចាស់ថា «ព្រះជាម្ចាស់អើយ ទូលបង្គំមិនចង់ក្បត់ទ្រង់ទេ។ ប៉ុន្តែទូលបង្គំទន់ខ្សោយ និងគ្មានកម្លាំងឡើយ ហើយទូលបង្គំពិតជាបារម្ភថា ពួកគេនឹងបន្តឃុំទូលបង្គំនៅទីនេះ។ ព្រះជាម្ចាស់ ទូលបង្គំជឿថាអ្វីៗគ្រប់យ៉ាងគឺស្ថិតនៅក្នុងព្រះហស្តរបស់ទ្រង់ ហើយថាតើទូលបង្គំអាចចេញទៅក្រៅបានឬអត់ ក៏ស្ថិតនៅក្នុងព្រះហស្តរបស់ព្រះអង្គដែរ។ ទូលបង្គំស្ម័គ្រចិត្តសម្លឹងមើលទៅទ្រង់ និងពឹងផ្អែកលើទ្រង់ ហើយទូលបង្គំសូមអធិស្ឋានឱ្យទ្រង់ដឹកនាំទូលបង្គំ និងបើកផ្លូវចេញសម្រាប់ទូលបង្គំផង»។ ក្នុងអំឡុងពេលនោះ ខ្ញុំបានអធិស្ឋានអំពីរឿងនេះរាល់ថ្ងៃ។ ប៉ុន្មានថ្ងៃក្រោយមក ពេលខ្ញុំកំពុងហូបបាយ ស្រាប់តែប្រធានមន្ទីរពេទ្យនិយាយមកកាន់ខ្ញុំថា «រៀបចំអីវ៉ាន់របស់ឯង ហើយទៅផ្ទះវិញទៅ»។ គាត់មិនបានសុំឱ្យខ្ញុំស៊ីញ៉េលើលិខិតនោះទេ។ ខ្ញុំមានអារម្មណ៍សប្បាយចិត្តខ្លាំងណាស់ ព្រោះខ្ញុំដឹងថាព្រះជាម្ចាស់បានព្រះសណ្ដាប់ការអធិស្ឋានរបស់ខ្ញុំ។ ព្រះជាម្ចាស់ជ្រាបថា កម្ពស់ខាងវិញ្ញាណរបស់ខ្ញុំនៅតូចទាបពេក ហើយទ្រង់មានសេចក្ដីករុណាដល់ខ្ញុំ រួចទ្រង់ក៏បានបើកផ្លូវឱ្យខ្ញុំចេញមក។ ខ្ញុំបន្តអរព្រះគុណព្រះជាម្ចាស់នៅក្នុងចិត្តរបស់ខ្ញុំ!

ក្រោយពីខ្ញុំបានចេញពីមន្ទីរពេទ្យវិកលចរិតមក ប្ដីរបស់ខ្ញុំខ្លាចខ្ញុំជឿលើព្រះជាម្ចាស់ម្ដងទៀត ក៏បានបញ្ជូនខ្ញុំទៅផ្ទះឪពុកម្ដាយខ្ញុំ ហើយគាត់ឱ្យម្ដាយ និងបងប្រុសខ្ញុំតាមឃ្លាំមើលខ្ញុំ។ ពេលគាត់ឃើញថាពួកគេមិនអាចឃាត់ខ្ញុំបាន ប្ដីខ្ញុំក៏បង្ខំខ្ញុំឱ្យទៅធ្វើការជាមួយគាត់នៅក្រៅក្រុង ហើយដោយសារតែខ្ញុំបដិសេធមិនព្រមទៅជាមួយគាត់ គាត់ក៏ខឹង ហើយនិយាយថា «ឯងមិនចង់ទៅជាមួយខ្ញុំ ព្រោះឯងចង់ទៅរកអ្នកជឿផ្សេងទៀតមែនទេ? ថ្ងៃណាមួយ ខ្ញុំនឹងបញ្ជូនឯងត្រឡប់ទៅមន្ទីរពេទ្យវិកលចរិតវិញ ហើយធ្វើឱ្យឯងក្លាយជាមនុស្សឆ្កួតមែនទែនមិនខាន!» ពេលឮប្ដីខ្ញុំនិយាយបែបនេះ ខ្ញុំមានអារម្មណ៍អស់សង្ឃឹម និងឈឺចាប់យ៉ាងខ្លាំង។ ខ្ញុំមិននឹកស្មានសោះថា គាត់ដាច់ចិត្តដល់ថ្នាក់ហ៊ាននិយាយពាក្យបែបនេះចេញមកសោះ។ ខ្ញុំទប់ចិត្តមិនបាន ក៏នឹកគិតដល់ព្រះបន្ទូលរបស់ព្រះជាម្ចាស់៖ «បច្ចុប្បន្ននេះ អ្នកដែលស្វែងរក និងអ្នកដែលមិនស្វែងរក គឺជាមនុស្សពីរប្រភេទដែលខុសគ្នាស្រឡះ ហើយទិសដៅរបស់ពួកគេ ក៏ខុសគ្នាយ៉ាងខ្លាំងផងដែរ។ អស់អ្នកដែលស្វែងរកចំណេះដឹងអំពីសេចក្ដីពិត និងអនុវត្តនូវសេចក្ដីពិត គឺមនុស្សដែលព្រះជាម្ចាស់នឹងប្រទានសេចក្ដីសង្គ្រោះដល់គេ។ អស់អ្នកណាដែលមិនដឹងអំពីផ្លូវពិត គឺសុទ្ធតែជាពួកអារក្ស និងជាពួកសត្រូវ។ ពួកគេជាកូនចៅនៃមហាទេវតា ហើយនឹងក្លាយជារបស់ដែលត្រូវបំផ្លាញចោល។ សូម្បីតែអស់អ្នកណាដែលជឿស៊ប់លើព្រះជាម្ចាស់ដែលស្រពេចស្រពិល តើពួកគេមិនមែនជាពួកអារក្សទេឬអី? មនុស្សដែលមានសតិសម្បជញ្ញៈល្អ ប៉ុន្តែពុំទទួលយកផ្លូវពិត គឺសុទ្ធតែពួកជាអារក្ស។ សារជាតិរបស់ពួកគេ គឺជាមនុស្សដែលប្រឆាំងទាស់នឹងព្រះជាម្ចាស់។ អ្នកណាដែលមិនទទួលយកផ្លូវត្រូវ គឺជាអ្នកដែលប្រឆាំងទាស់នឹងព្រះជាម្ចាស់ ហើយទោះបីជាមនុស្សបែបនេះ ទទួលរងនូវទុក្ខលំបាកក្ដី ក៏ពួកគេនឹងនៅតែត្រូវបំផ្លាញចោលដដែល។ អស់អ្នកណាដែលមិនសុខចិត្តលះបង់លោកិយនេះ អស់អ្នកណាដែលមិនអាចអត់ទ្រាំបែកចេញពីឪពុកម្ដាយរបស់ពួកគេបាន និងអស់អ្នកណាដែលមិនអាចលះបង់នូវការសប្បាយរីករាយខាងសាច់ឈាមបាន គឺសុទ្ធតែជាមនុស្សបះបោរប្រឆាំងនឹងព្រះជាម្ចាស់ ហើយអ្នកទាំងអស់នេះ នឹងក្លាយជារបស់ដែលត្រូវបំផ្លាញចោល។ ជាងនេះទៅទៀត នរណាម្នាក់ដែលមិនជឿលើព្រះជាម្ចាស់ដែលយកកំណើតជាមនុស្សគឺជាពួកអារក្ស ហើយនឹងត្រូវបំផ្លាញចោល» («ព្រះជាម្ចាស់ និងមនុស្សលោក នឹងចូលទៅក្នុងសេចក្ដីសម្រាករួមគ្នា» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ប្ដីខ្ញុំបានជឿពាក្យចចាមអារ៉ាមគ្មានមូលដ្ឋានរបស់គណបក្សកុម្មុយនីស្តចិន ហើយញុះញង់សមាជិកគ្រួសារឱ្យមកវាយប្រហារ និងធ្វើទុក្ខបុកម្នេញខ្ញុំ។ គាត់ថែមទាំងរួមដៃជាមួយប៉ូលិស ដើម្បីបញ្ជូនខ្ញុំទៅមន្ទីរពេទ្យវិកលចរិត ដោយចាត់ទុកខ្ញុំជាមនុស្សឆ្កួតទៀតផង។ គាត់មិនបានខ្វល់ថាខ្ញុំរស់ ឬក៏ស្លាប់ឡើយ។ ឥឡូវនេះ គាត់កំពុងបង្ខំខ្ញុំឱ្យទៅធ្វើការជាមួយគាត់ ដោយព្យាយាមធ្វើឱ្យខ្ញុំឃ្លាតឆ្ងាយពីព្រះជាម្ចាស់ និងក្បត់ទ្រង់ បើមិនដូច្នេះទេ គាត់នឹងបញ្ជូនខ្ញុំត្រឡប់ទៅមន្ទីរពេទ្យវិកលចរិតវិញ ហើយធ្វើឱ្យខ្ញុំក្លាយជាមនុស្សឆ្កួតមែនទែនមិនខាន។ ប្ដីខ្ញុំមិនខ្វល់ពីមនោសញ្ចេតនាប្ដីប្រពន្ធជាច្រើនឆ្នាំរបស់យើងទេ ហើយគាត់គិតរកគ្រប់មធ្យោបាយ ដើម្បីរារាំងខ្ញុំមិនឱ្យជឿលើព្រះជាម្ចាស់។ សារជាតិរបស់គាត់គឺស្អប់ព្រះជាម្ចាស់។ គាត់គឺជាអារក្ស និងជាសត្រូវរបស់ព្រះជាម្ចាស់។ ខ្ញុំបានរៀបការជាមួយប្ដីខ្ញុំអស់រយៈពេលដប់បួនឆ្នាំមកហើយ ហើយមុនពេលខ្ញុំបានជឿលើព្រះជាម្ចាស់ ខ្ញុំបានធ្វើការនឿយហត់ស្ទើរស្លាប់ស្ទើររស់ដើម្បីគ្រួសារ មិនត្រឹមតែមើលថែកូនៗប៉ុណ្ណោះទេ ប៉ុន្តែថែមទាំងរកលុយមកចិញ្ចឹមគ្រួសារទៀតផង។ ប្ដីខ្ញុំឃើញថាខ្ញុំមានប្រយោជន៍សម្រាប់គាត់ ទើបគាត់មើលថែខ្ញុំបានយ៉ាងល្អ ប៉ុន្តែឥឡូវនេះ ដោយសារតែខ្ញុំបានជឿលើព្រះជាម្ចាស់ គាត់ខ្លាចខ្ញុំត្រូវគេចាប់ខ្លួន ហើយមិនអាចរកលុយចិញ្ចឹមគ្រួសារបាន ដែលរឿងនេះប៉ះពាល់ដល់ផលប្រយោជន៍របស់គាត់។ ដូច្នេះ គាត់បានប្រើវិធីសាស្ត្រព្យាបាទម្ដងហើយម្ដងទៀត ដើម្បីព្យាយាមធ្វើទុក្ខបុកម្នេញខ្ញុំ ដែលធ្វើឱ្យប៉ះពាល់យ៉ាងខ្លាំង ទាំងរូបកាយ និងផ្លូវចិត្តរបស់ខ្ញុំ។ ខ្ញុំក៏បានយល់ច្បាស់ថា គាត់មិនដែលស្រឡាញ់ខ្ញុំពិតប្រាកដទេ ហើយគាត់គ្រាន់តែប្រើប្រាស់ខ្ញុំប៉ុណ្ណោះ។ ប្ដីរបស់ខ្ញុំបានជឿសម្ដីអារក្សរបស់គណបក្សកុម្មុយនីស្តចិន ហើយកំពុងដើរតាមគណបក្សកុម្មុយនីស្តចិន ចំណែកខ្ញុំជឿលើព្រះជាម្ចាស់ ហើយចង់ដេញតាមសេចក្ដីពិត និងបំពេញភារកិច្ចរបស់ខ្លួន។ ផ្លូវរបស់យើងគឺខុសគ្នាស្រឡះ។ យើងគឺជាមនុស្សខុសគ្នាទាំងស្រុង ហើយទោះបីជាយើងរស់នៅជាមួយគ្នាក៏ដោយ ក៏យើងគ្មានអ្វីអាចនិយាយគ្នាបានឡើយ។ ខ្ញុំចង់លែងលះជាមួយគាត់ ប៉ុន្តែខ្ញុំក៏បានគិតថា «កូនប្រុសរបស់ខ្ញុំនៅតូចណាស់ តើមានអ្វីកើតឡើងចំពោះគេ បើពួកយើងលែងលះគ្នា ហើយខ្ញុំចាកចេញទៅនោះ? ប្ដីខ្ញុំនឹងមិនឱ្យផ្ទះមកខ្ញុំទេ ចុះតើខ្ញុំនឹងរស់នៅយ៉ាងម៉េចទៅថ្ងៃអនាគត? បើយើងមិនលែងលះគ្នាទេ គាត់នឹងនៅតែរារាំងខ្ញុំមិនឱ្យជឿលើព្រះជាម្ចាស់ ចុះតើខ្ញុំគួរតែទៅធ្វើការជាមួយគាត់វិញឬ?» ក្នុងអំឡុងពេលនោះ ខ្ញុំបានអធិស្ឋានទៅកាន់ព្រះជាម្ចាស់អំពីការលំបាកនេះថា «ព្រះជាម្ចាស់អើយ នៅពេលប្រឈមមុខនឹងការធ្វើទុក្ខបុកម្នេញពីប្ដីរបស់ទូលបង្គំ ទូលបង្គំមិនដឹងថាត្រូវដើរតាមផ្លូវមួយណាទេ។ សូមទ្រង់ណែនាំទូលបង្គំ និងប្រទានការប្ដេជ្ញាចិត្តដល់ទូលបង្គំ ដើម្បីស៊ូទ្រាំនឹងការរងទុក្ខនេះផង»។

ថ្ងៃមួយ ខ្ញុំបានស្ដាប់ទំនុកបរិសុទ្ធនៃព្រះបន្ទូលរបស់ព្រះជាម្ចាស់មួយបទ៖

ចូរថ្វាយខ្លួនអ្នកទាំងមូលចំពោះកិច្ចការរបស់ព្រះជាម្ចាស់

១  ឥឡូវនេះ ដល់ពេលដែលព្រះវិញ្ញាណរបស់ខ្ញុំធ្វើកិច្ចការដ៏អស្ចារ្យហើយ ក៏ដល់ពេលដែលខ្ញុំចាប់ផ្ដើមកិច្ចការរបស់ខ្ញុំ នៅក្នុងចំណោមប្រជាជាតិសាសន៍ដទៃដែរ។ លើសពីនោះទៅទៀត ដល់ពេលដែលខ្ញុំត្រូវចាត់ថ្នាក់គ្រប់ភាវៈដែលព្រះបានបង្កើតទៅតាមប្រភេទនីមួយៗរបស់ពួកគេរៀងៗខ្លួនហើយ ប្រយោជន៍ឱ្យកិច្ចការរបស់ខ្ញុំ ដំណើរការទៅមុខបានលឿន ហើយអាចសម្រេចបានលទ្ធផលកាន់តែប្រសើរ។ ដូច្នេះហើយ អ្វីដែលខ្ញុំស្នើសុំពីអ្នករាល់គ្នានៅតែឱ្យអ្នកលះបង់ខ្លួនទាំងមូលរបស់អ្នកដើម្បីកិច្ចការទាំងអស់របស់ខ្ញុំ លើសពីនេះទៅទៀត អ្នកត្រូវមើលឱ្យធ្លុះ និងមើលឱ្យឃើញច្បាស់នូវកិច្ចការទាំងអស់ដែលខ្ញុំបានធ្វើនៅក្នុងអ្នក ហើយខិតខំប្រឹងប្រែងឱ្យអស់ពីកម្លាំងកាយចិត្តរបស់អ្នក ដើម្បីឱ្យកិច្ចការរបស់ខ្ញុំអាចសម្រេចបានលទ្ធផលកាន់តែប្រសើរ។ នេះគឺជាអ្វីដែលអ្នកត្រូវតែយល់។

២  ឈប់ប្រជែងគ្នាទៅវិញទៅមក ឈប់រកផ្លូវថយ ឬស្វែងរកសេចក្ដីសុខស្រួលសម្រាប់សាច់ឈាមរបស់អ្នក ដើម្បីជៀសវាងការបង្អាក់កិច្ចការរបស់ខ្ញុំ និងរារាំងអនាគតដ៏អស្ចារ្យរបស់អ្នក។ ការធ្វើបែបនេះមិនការពារអ្នកឡើយ ផ្ទុយទៅវិញ វាអាចនាំមកនូវសេចក្ដីហិនវិនាសដល់អ្នកតែប៉ុណ្ណោះ។ តើនេះមិនមែនជាភាពល្ងង់ខ្លៅរបស់អ្នកទេឬអី? អ្វីដែលអ្នកលង់សប្បាយនៅថ្ងៃនេះ គឺជាអ្វីដែលកំពុងបំផ្លាញអនាគតរបស់អ្នក ចំណែកឯការឈឺចាប់ដែលអ្នកស៊ូទ្រាំនៅថ្ងៃនេះ គឺជាអ្វីដែលកំពុងការពារអ្នក។ អ្នកត្រូវតែដឹងច្បាស់អំពីរឿងទាំងនេះ ដើម្បីជៀសវាងការធ្លាក់ទៅក្នុងសេចក្តីល្បួង ដែលអ្នកនឹងពិបាកដកខ្លួនចេញ ហើយជៀសវាងការវង្វេងចូលទៅក្នុងអ័ព្ទដ៏ក្រាស់ ហើយមិនអាចរកឃើញព្រះអាទិត្យទៀតឡើយ។ នៅពេលដែលអ័ព្ទដ៏ក្រាស់នោះរសាត់អស់ទៅ អ្នកនឹងឃើញខ្លួនឯងស្ថិតនៅក្នុងការជំនុំជម្រះនៃថ្ងៃដ៏អស្ចារ្យ។

(ដកស្រង់ពី «កិច្ចការផ្សាយដំណឹងល្អ ក៏ជាកិច្ចការសង្គ្រោះមនុស្សដែរ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)

ព្រះបន្ទូលរបស់ព្រះជាម្ចាស់បានបំផុសគំនិតខ្ញុំ និងផ្ដល់ភាពក្លាហាន ព្រមទាំងផ្លូវនៃការអនុវត្តដល់ខ្ញុំ។ ខ្ញុំមិនអាចទៅធ្វើការនៅកន្លែងផ្សេងជាមួយប្ដីខ្ញុំ គ្រាន់តែដោយសារតែខ្ញុំបារម្ភពីកូនប្រុស និងខ្វល់ខ្វាយពីសាច់ឈាមរបស់ខ្ញុំបានឡើយ ព្រោះបើខ្ញុំធ្វើបែបនោះ ខ្ញុំនឹងមិនអាចចូលរួមការជួបជុំ ឬបំពេញភារកិច្ចរបស់ខ្លួនបានទេ ហើយខ្ញុំនឹងឃ្លាតឆ្ងាយពីព្រះជាម្ចាស់ និងបាត់បង់ឱកាសទទួលបានសេចក្ដីសង្គ្រោះមិនខាន។ បើខ្ញុំធ្វើបែបនោះ ខ្ញុំនឹងស្ដាយក្រោយមិនខាន។ វាសនារបស់មនុស្សគ្រប់រូបគឺស្ថិតក្រោមអធិបតេយ្យភាពរបស់ព្រះជាម្ចាស់ ហើយវាសនារបស់កូនប្រុសខ្ញុំក៏ដូចគ្នាដែរ។ ជីវិតដែលគេនឹងរស់នៅ និងការរងទុក្ខដែលគេនឹងប្រឈមមុខ សុទ្ធតែត្រូវបានកំណត់ទុកជាមុនដោយព្រះជាម្ចាស់ ហើយក្ដីបារម្ភ និងកង្វល់របស់ខ្ញុំគឺជារឿងមិនចាំបាច់ឡើយ។ ទោះបីជាខ្ញុំនៅក្បែរគេក៏ដោយ ក៏ខ្ញុំមិនអាចជួយគេបានដែរ នៅពេលដែលគេរងទុក្ខនោះ។ ខ្ញុំក៏បានគិតផងដែរថា អនាគតនៃជីវិតរបស់ខ្ញុំគឺស្ថិតនៅក្នុងព្រះហស្តរបស់ព្រះជាម្ចាស់ ខ្ញុំត្រូវតែពឹងផ្អែកលើព្រះជាម្ចាស់ដើម្បីដកបទពិសោធរឿងនេះ ហើយចុះចូលនឹងអធិបតេយ្យភាព និងការរៀបចំរបស់ទ្រង់។

ត្រឹមខែកុម្ភៈ ឆ្នាំ ២០១៤ ខ្ញុំបានចាប់ផ្ដើមបំពេញភារកិច្ចរបស់ខ្លួននៅក្នុងពួកជំនុំម្ដងទៀត។ ថ្ងៃមួយ ប្ដីខ្ញុំបានបបួលខ្ញុំឱ្យទៅដើរលេងជាមួយគាត់ ប៉ុន្តែខ្ញុំបានបដិសេធ ហើយគាត់ក៏និយាយថា «បើឯងមិនទៅជាមួយខ្ញុំទេ ផ្ទះនេះនឹងលែងជារបស់ឯងទៀតហើយ ហើយមនុស្សស្រីនៅក្នុងឡាន ក៏មិនមែនជាឯងដែរ»។ គាត់មានន័យថា ចង់លែងលះជាមួយខ្ញុំ។ ខ្ញុំទាំងខូចចិត្ត និងខឹងយ៉ាងខ្លាំង ហើយខ្ញុំដឹងថា វាដល់ពេលដែលខ្ញុំត្រូវធ្វើការសម្រេចចិត្តហើយ។ ប៉ុន្តែពេលខ្ញុំគិតដល់ការប្រគល់អ្វីៗគ្រប់យ៉ាងនៅក្នុងផ្ទះយើងទៅឱ្យគាត់ ខ្ញុំមានអារម្មណ៍ស្ទាក់ស្ទើរបន្តិច ដូច្នេះ ខ្ញុំក៏បានអធិស្ឋានទៅកាន់ព្រះជាម្ចាស់ ដោយទូលសុំទ្រង់ឱ្យណែនាំខ្ញុំ។ ចំពេលនោះ ព្រះបន្ទូលថ្មីៗបំផុតរបស់ព្រះជាម្ចាស់ត្រូវបានបញ្ចេញមក។ ខ្ញុំបានអានព្រះបន្ទូលរបស់ព្រះជាម្ចាស់ទាំងនោះ ហើយទទួលបានផ្លូវនៃការអនុវត្ត។ ព្រះដ៏មានគ្រប់ព្រះចេស្ដាមានបន្ទូលថា៖ «ប្រសិនបើអ្នកចង់ជឿលើព្រះជាម្ចាស់ ហើយប្រសិនបើអ្នកចង់ទទួលបានព្រះជាម្ចាស់ និងទទួលបានការសព្វព្រះហឫទ័យពីទ្រង់ លុះត្រាតែអ្នករងការឈឺចាប់ក្នុងកម្រិតជាក់លាក់ណាមួយ និងមានការខំប្រឹងប្រែងក្នុងកម្រិតណាមួយ បើពុំដូច្នោះទេ អ្នកនឹងមិនអាចសម្រេចសេចក្ដីតម្រូវទាំងអស់នេះបានឡើយ។ អ្នករាល់គ្នាបានស្ដាប់ការអធិប្បាយជាច្រើន ប៉ុន្តែបើគ្រាន់ស្ដាប់ នោះមិនមែនមានន័យថា ការអធិប្បាយនោះគឺជាការអធិប្បាយរបស់អ្នកនោះទេ។ អ្នកត្រូវតែចាប់យក និងប្រែក្លាយវាទៅជាកម្មសិទ្ធិរបស់អ្នក។ អ្នកត្រូវតែបញ្ជ្រាបវាទៅក្នុងជីវិតរបស់អ្នក ហើយនាំយកវាចូលទៅក្នុងអត្ថិភាពរបស់អ្នក ដោយអនុញ្ញាតឱ្យពាក្យពេចន៍ និងសេចក្ដីអធិប្បាយទាំងនេះ នាំផ្លូវអ្នកក្នុងការរស់នៅ និងនាំមកនូវគុណតម្លៃអត្ថិភាព និងអត្ថន័យដល់ជីវិតរបស់អ្នក។ នៅពេលរឿងនេះកើតឡើង នោះការដែលអ្នកស្តាប់ឮពាក្យពេចន៍ទាំងនេះនឹងមានតម្លៃ។ ប្រសិនបើពាក្យសម្តីដែលខ្ញុំនិយាយ មិននាំមកនូវការផ្លាស់ប្តូរនៅក្នុងជីវិតរបស់អ្នក ឬបន្ថែមគុណតម្លៃទៅក្នុងអត្ថិភាពរបស់អ្នកនោះទេ នោះការស្តាប់របស់អ្នក គឺគ្មានន័យអ្វីនោះទេ។ អ្នករាល់គ្នាយល់ពីចំណុចនេះហើយ មែនទេ? ពេលបានយល់ពីចំណុចនេះហើយ នោះអ្វីៗដែលកើតឡើងរឿងបន្ទាប់ទៀត គឺអាស្រ័យលើអ្នករាល់គ្នាទេ។ អ្នករាល់គ្នាត្រូវតែធ្វើការ! អ្នករាល់គ្នាត្រូវតែមានភាពស្មោះត្រង់ចំពោះរឿងគ្រប់យ៉ាង! មិនត្រូវវង្វេងវង្វាន់នោះទេ! ពេលវេលាកំពុងតែដើរទៅមុខ! ភាគច្រើនក្នុងចំណោមអ្នករាល់គ្នា បានជឿលើព្រះជាម្ចាស់ជាងមួយទសវត្សរ៍មកហើយ។ ចូរក្រឡេកមើលពេលវេលាដែលកន្លងផុតទៅក្នុងអំឡុងពេលដប់ឆ្នាំកន្លងមកនេះ៖ តើអ្នករាល់គ្នារៀនសូត្របានច្រើនប៉ុនណា? ហើយតើអ្នករាល់គ្នានៅសល់ពេលប៉ុន្មានទសវត្សរ៍ទៀតដើម្បីរស់នៅក្នុងជាតិនេះ? អ្នកមិនមានពេលយូរទេ។ មិនចាំបាច់គិតអំពីថាតើកិច្ចការរបស់ព្រះជាម្ចាស់កំពុងរង់ចាំអ្នក ថាតើទ្រង់បានបន្សល់ទុកឱកាសមួយដល់អ្នក ឬថាតើទ្រង់នឹងធ្វើកិច្ចការដូចគ្នាម្តងទៀតឬអត់នោះទេ។ ចូរកុំនិយាយពីរឿងទាំងនេះតទៀតធ្វើអ្វី។ តើអ្នកអាចប្តូរមាគ៌ាជីវិតដប់ឆ្នាំដែលកន្លងផុតទៅរបស់អ្នកបានដែរឬទេ? មួយថ្ងៃៗចេះតែកន្លងផុតទៅ ហើយគ្រប់ជំហានដែលអ្នកបានដើរ គឺអ្នកសល់ពេលកាន់តែតិចទៅៗ។ ពេលវេលាមិនរង់ចាំនរណាម្នាក់នោះទេ! មានតែតាមរយៈសេចក្តីជំនឿលើព្រះជាម្ចាស់ប៉ុណ្ណោះដែលអ្នកនឹងទទួលបានផល នេះប្រសិនបើអ្នកចាត់ទុកសេចក្តីជំនឿជារបស់អស្ចារ្យបំផុតនៅក្នុងជីវិតរបស់អ្នក ជារបស់ដែលសំខាន់ជាងសូម្បីតែម្ហូបអាហារ សម្លៀកបំពាក់ ឬអ្វីផ្សេងទៀតក៏ដោយ។ ប្រសិនបើអ្នកគ្រាន់តែជឿនៅពេលដែលអ្នកមានឱកាស ហើយមិនអាចដាក់ចិត្តដាក់កាយយកចិត្តទុកដាក់លើសេចក្តីជំនឿរបស់អ្នកទាំងស្រុងទេ ហើយប្រសិនបើអ្នកតែងតែវក់វីដោយសារការវង្វេង នោះអ្នកនឹងមិនទទួលបានអ្វីសោះឡើយ» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ X» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំមានអារម្មណ៍ដឹងពីព្រះហឫទ័យដ៏បន្ទាន់របស់ទ្រង់។ ព្រះជាម្ចាស់សង្ឃឹមថា យើងអាចលះបង់សេចក្ដីរីករាយខាងសាច់ឈាម ថ្វាយដួងចិត្តរបស់យើងដល់ទ្រង់ និងបំពេញភារកិច្ចរបស់ខ្លួន ក្នុងនាមជាភាវៈដែលព្រះបានបង្កើត។ មានតែធ្វើបែបនេះទេ ទើបជីវិតមានន័យ។ ពេលគិតត្រឡប់ទៅវិញ ទោះបីជាខ្ញុំបានជឿលើព្រះជាម្ចាស់អស់ជាច្រើនឆ្នាំមកហើយក៏ដោយ ក៏ខ្ញុំមិនអាចចូលរួមការជួបជុំ ឬបំពេញភារកិច្ចរបស់ខ្លួនបានជាប្រក្រតីដែរ ដោយសារតែការធ្វើទុក្ខបុកម្នេញពីប្ដីខ្ញុំ ហើយទោះបីជាខ្ញុំបានហូប និងផឹកព្រះបន្ទូលរបស់ព្រះជាម្ចាស់ក៏ដោយ ក៏ខ្ញុំគ្រាន់តែធ្វើឱ្យតែរួចពីដៃ ហើយខ្ញុំមិនស្មោះស្ម័គ្រក្នុងជំនឿរបស់ខ្ញុំឡើយ។ ខ្ញុំមិនដែលចាត់ទុកការជឿលើព្រះជាម្ចាស់ ជារឿងសំខាន់បំផុតក្នុងជីវិតទេ ហើយខ្ញុំបានបាត់បង់ឱកាសជាច្រើនក្នុងការទទួលបានសេចក្ដីពិត។ ដោយសារតែខ្ញុំនៅក្មេងនៅឡើយ ខ្ញុំត្រូវតែឱ្យតម្លៃពេលវេលាដ៏មានតម្លៃនេះ ដើម្បីដេញតាមសេចក្ដីពិត និងទទួលបានសេចក្ដីពិត។ បើខ្ញុំនៅតែបន្តស្វែងរកការបំពេញចិត្តខាងសាច់ឈាម និងជឿលើព្រះជាម្ចាស់ទាំងងងឹតងងុលដូចពីមុនទៀត ខ្ញុំនឹងមិនទទួលបានអ្វីទាំងអស់នៅទីបញ្ចប់។ ខ្ញុំមិនអាចបន្តធ្វើដូចមុន ដោយជិះទូកពីរក្នុងពេលតែមួយ ដោយព្យាយាមថែរក្សាគ្រួសារ និងសាច់ឈាម ស្របពេលដែលចង់ទទួលបានសេចក្ដីពិត និងសេចក្ដីសង្គ្រោះបានឡើយ។ ខ្ញុំត្រូវតែចាត់ទុកការជឿលើព្រះជាម្ចាស់ ជារឿងសំខាន់បំផុតដែលត្រូវដេញតាម ព្រោះមានតែការទទួលបានសេចក្ដីពិតប៉ុណ្ណោះ ទើបជីវិតមានន័យ។ ថ្ងៃមួយ ពេលខ្ញុំត្រឡប់មកពីការជួបជុំវិញ ប្ដីខ្ញុំបានសួរខ្ញុំថា «តើឯងនៅតែបន្តជឿលើព្រះជាម្ចាស់មែនទេ? បើនៅតែជឿ ចេញពីផ្ទះនេះទៅ ហើយកុំត្រឡប់មកវិញឱ្យសោះ! ហើយកុំសង្ឃឹមថាឯងនឹងបានកូនប្រុស ឬផ្ទះនេះឱ្យសោះ!» ពេលខ្ញុំឮប្ដីរបស់ខ្ញុំនិយាយថា គាត់នឹងមិនឱ្យកូនប្រុស ឬផ្ទះមកខ្ញុំទេ វាមានអារម្មណ៍ដូចគេកាត់សាច់ចេញអញ្ចឹង វាពិតជាឈឺចាប់ខ្លាំងណាស់។ ខ្ញុំបានអធិស្ឋានទៅកាន់ព្រះជាម្ចាស់ដោយស្ងៀមស្ងាត់ ដោយទូលសុំទ្រង់ឱ្យណែនាំខ្ញុំ ដើម្បីកុំឱ្យខ្ញុំធ្លាក់ចូលក្នុងល្បិចកលរបស់សាតាំង។ បន្ទាប់ពីអធិស្ឋានរួច ចិត្តរបស់ខ្ញុំក៏ស្ងប់បន្តិចម្ដងៗ ហើយខ្ញុំក៏និយាយទៅកាន់ប្ដីខ្ញុំយ៉ាងស្ងប់ស្ងាត់ថា «បើបងគិតបែបនេះហើយ យើងគួរតែលែងលះគ្នា ហើយដើរតាមផ្លូវរៀងៗខ្លួនទៅ»។ ថ្ងៃបន្ទាប់ យើងបានទៅការិយាល័យអត្រានុកូលដ្ឋាន ដើម្បីរៀបចំនីតិវិធីលែងលះ ហើយពេលខ្ញុំដើរចេញពីការិយាល័យអត្រានុកូលដ្ឋាន ខ្ញុំមានអារម្មណ៍ថាទទួលបានសេរីភាពពិតប្រាកដ។ ទីបំផុត ខ្ញុំមានសេរីភាពក្នុងការជឿលើព្រះជាម្ចាស់ និងបំពេញភារកិច្ចរបស់ខ្លួនហើយ។

ពេលគិតត្រឡប់ទៅមើលបទពិសោធនេះវិញ នៅពេលដែលខ្ញុំឈឺចាប់ និងទន់ខ្សោយ គឺព្រះជាម្ចាស់ហើយដែលបានផ្ដល់សេចក្ដីជំនឿដល់ខ្ញុំ ហើយគឺជាព្រះបន្ទូលរបស់ទ្រង់ ដែលបានណែនាំខ្ញុំឱ្យឆ្លងកាត់ថ្ងៃដ៏សែនឈឺចាប់ទាំងនោះ។ ខ្ញុំមានអារម្មណ៍ថា ព្រះជាម្ចាស់តែងតែគង់នៅក្បែរខ្ញុំជានិច្ច ហើយមិនដែលចាកចេញពីខ្ញុំឡើយ ចំណែកសេចក្ដីជំនឿរបស់ខ្ញុំលើព្រះជាម្ចាស់ក៏កើនឡើងដែរ។ ទោះបីជាការធ្វើទុក្ខបុកម្នេញពីប្ដីខ្ញុំ និងការធ្វើទារុណកម្មពីពួកអារក្សកំណាចនៃគណបក្សកុម្មុយនីស្តចិន បានបណ្ដាលឱ្យខ្ញុំរងទុក្ខយ៉ាងច្រើនក៏ដោយ បន្ទាប់ពីឆ្លងកាត់វារួច ខ្ញុំអាចមើលឃើញយ៉ាងច្បាស់ពីសារជាតិជាអារក្សរបស់ប្ដីខ្ញុំ និងគណបក្សកុម្មុយនីស្តចិន។ ខ្ញុំលែងវង្វេងវង្វាន់ ទន់ខ្សោយ និងមិនអាចបែងចែកខុសត្រូវដូចពីមុនទៀតហើយ។ ការប្ដេជ្ញាចិត្តរបស់ខ្ញុំក្នុងការដើរតាមព្រះជាម្ចាស់ កាន់តែរឹងមាំជាងមុន ហើយខ្ញុំមានអារម្មណ៍ថា ការស៊ូទ្រាំនឹងការរងទុក្ខបែបនេះពិតជាមានន័យណាស់។ ទាំងនេះជារឿងដែលខ្ញុំមិនអាចទទួលបានឡើយ នៅក្នុងបរិយាកាសដ៏សុខស្រួល។ អរព្រះគុណព្រះជាម្ចាស់!


៣៣. តើមនុស្សគួរដេញតាមអ្វីនៅក្នុងជីវិត?

ដោយ វ៉ាង យីន មកពីប្រទេសចិន

ខ្ញុំកើតក្នុងគ្រួសារកសិករធម្មតាមួយនៅទសវត្សរ៍ឆ្នាំ១៩៧០។ ខ្ញុំមានបងប្អូនច្រើន ហើយពួកយើងរស់នៅក្នុងជីវភាពក្រីក្រ។ ផ្ទុយទៅវិញ គ្រួសារមួយចំនួនក្នុងភូមិរបស់យើង បានធ្វើការនៅទីរួមស្រុក។ គេមានប្រាក់ខែ ហូបឆ្ងាញ់ និងស្លៀកពាក់សមរម្យ។ អ្នកភូមិក៏គួរសម និងគោរពគេខ្លាំងណាស់ដែរ។ ពេលឃើញបែបនេះ ខ្ញុំក៏ចាប់ផ្ដើមគិតថា៖ «មានលុយគឺវាល្អមែន រស់នៅយ៉ាងបរិបូរណ៍ ហើយគេឯងក៏កោតសរសើរទៀត»។ ម៉ែខ្ញុំតែងតែផ្ដាំថា៖ «យើងគ្មានសាច់ញាតិអ្នកមានទេ ហើយក៏គ្មានខ្សែរយៈរកការងារធ្វើដែរ។ កូនត្រូវតែខំរៀន ចូលមហាវិទ្យាល័យ ថ្ងៃក្រោយរកការងារបានធ្វើ។ ពេលកូនរៀនចប់មានការងារធ្វើ ម៉ែអស់បារម្ភហើយ»។ ហេតុនេះ ខ្ញុំចាត់ទុកការចូលមហាវិទ្យាល័យ ជាក្ដីសង្ឃឹមតែមួយគត់ ដើម្បីផ្លាស់ប្ដូរវាសនាខ្ញុំ។ ប៉ុន្តែ ពេលការប្រឡងចូលមហាវិទ្យាល័យជិតមកដល់ រឿងនឹកស្មានមិនដល់ក៏កើតឡើង។ ម៉ែខ្ញុំកើតជំងឺមហារីកបំពង់ក ហើយត្រូវសម្រាកពេទ្យដើម្បីវះកាត់ ដែលត្រូវចំណាយលុយច្រើនណាស់។ គ្រួសារខ្ញុំពិតជាគ្មានលុយឲ្យខ្ញុំរៀនបន្តទេ។ ពេលនោះ ខ្ញុំមានអារម្មណ៍ថា ដូចមេឃធ្លាក់សង្កត់អ៊ីចឹង។ ថ្ងៃបន្ទាប់ៗមក ខ្ញុំបានកំដរម៉ែទៅពេទ្យដើម្បីព្យាបាល និងចាក់គីមី ប៉ុន្តែគាត់នៅតែស្លាប់ចោលខ្ញុំ។ ក្ដីសុបិនចង់ចូលមហាវិទ្យាល័យរបស់ខ្ញុំ ក៏រលាយសាបសូន្យអស់ ហើយមានគេម្នាក់ថែមទាំងបានចំអកឱ្យខ្ញុំនៅចំពោះមុខថា៖ «នាងមានវាសនាដូច ឈីងវិន ក្នុងរឿងក្ដីស្រមៃក្នុងវិមានក្រហមអ៊ីចឹង។ មហិច្ឆិតារបស់នាងខ្ពស់ជាងមេឃ តែវាសនារបស់នាងស្ដើងជាងក្រដាស។ ព្រមទទួលស្គាល់វាសនាខ្លួនឯងទៅ!» នៅចំពោះមុខការចំអកនេះ ខ្ញុំបានដឹងថា ទំនៀមទម្លាប់លោកីយ៍នេះ ពិតជាប្រែប្រួលលឿនស្មានមិនត្រូវ និងគិតតែពីប្រយោជន៍ផ្ទាល់ខ្លួនខ្លាំងមែន។ បើអត់លុយ មនុស្សគ្រប់គ្នានឹងមើលងាយអ្នកហើយ។ ពេលនោះ ខ្ញុំតាំងចិត្តថា ខ្ញុំត្រូវតែរឹងមាំ ដើម្បីទាមទារសេចក្ដីថ្លៃថ្នូររបស់ខ្ញុំ។ ខ្ញុំត្រូវតែរកលុយឱ្យបានជាដាច់ខាត ដើម្បីថ្ងៃណាមួយ ខ្ញុំអាចធ្វើឱ្យអ្នកដែលធ្លាប់ចំអកឱ្យខ្ញុំ ងាកមកមើលខ្ញុំក្នុងផ្លូវថ្មី!

ក្រោយរៀបការរួច ខ្ញុំឃើញថា អាជីពពេទ្យជាជម្រើសដ៏ល្អមួយ ព្រោះអាចរកលុយបានច្រើន ហើយគេឯងក៏គោរព។ ហេតុនេះ ខ្ញុំក៏សុំឱ្យប្ដីខ្ញុំប្រើប្រាស់ខ្សែរយៈរបស់គាត់ ដើម្បីជួយឱ្យខ្ញុំបានចូលរៀនសាលាពេទ្យ។ ក្រោយបញ្ចប់ការបណ្ដុះបណ្ដាលវេជ្ជសាស្ត្ររយៈពេលបីឆ្នាំ ខ្ញុំក៏បើកគ្លីនិកផ្ទាល់ខ្លួន។ ខ្ញុំរាក់ទាក់ដាក់អ្នកដទៃ ហើយបន្តិចម្ដងៗ ក៏មានមនុស្សកាន់តែច្រើនមកមើលជំងឺនៅគ្លីនិកខ្ញុំ។ ខ្ញុំក៏បន្តរៀនពេទ្យបន្ថែម ដើម្បីយកសញ្ញាបត្រផ្សេងៗ។ ជំនាញពេទ្យរបស់ខ្ញុំក៏កាន់តែពូកែឡើង ហើយមិនយូរប៉ុន្មាន ខ្ញុំក៏ក្លាយជាគ្រូពេទ្យល្បីឈ្មោះម្នាក់នៅតំបន់នោះ។ ខ្ញុំបើកគ្លីនិករកលុយបានច្រើនជាងប្ដីខ្ញុំធ្វើការទៅទៀត អ្នកជំងឺគោរពខ្ញុំ ហើយសាច់ញាតិ និងមិត្តភក្ដិក៏កោតសរសើរខ្ញុំដែរ។ ប្រពន្ធមិត្តភក្ដិខ្ញុំថែមទាំងសរសើរខ្ញុំផ្ទាល់មាត់ថា៖ «ឥឡូវ ឯងស្លៀកពាក់ឡូយណាស់។ បើធៀបនឹងប៉ុន្មានឆ្នាំមុន ឯងដូចជាមនុស្សពីរផ្សេងគ្នាអ៊ីចឹង!» ខ្ញុំមានមិត្តភក្ដិកាន់តែច្រើនឡើងៗដោយមិនដឹងខ្លួន ហើយមនុស្សកាន់តែច្រើនបានមករកខ្ញុំឲ្យជួយពួកគេ។ សូម្បីតែអ្នកដែលធ្លាប់ចំអកឲ្យខ្ញុំពីមុន ក៏ញញឹមញញែម និងនិយាយបញ្ចោរ ពេលឃើញខ្ញុំដែរ។ វាពិតជាត្រូវមែនដែលគេថា «លុយអាចបង្វិលពិភពលោកបាន» «ពេលអ្នកក្រនៅក្នុងទីក្រុង គ្មាននរណាម្នាក់ខ្វល់ខ្វាយពីអ្នកទេ តែពេលអ្នកមាននៅក្នុងព្រៃភ្នំ អ្នកនឹងរកឃើញសាច់ញាតិដែលអ្នកមិនដែលស្គាល់»។ ការបើកគ្លីនិកធ្វើឱ្យខ្ញុំមានទាំងកេរ្តិ៍ឈ្មោះ និងលាភសក្ការៈ ហើយការចង់បានមុខមាត់របស់ខ្ញុំ ក៏ត្រូវចិត្តយ៉ាងខ្លាំង។

ប៉ុន្មានឆ្នាំមកនេះ ជំនាញពេទ្យរបស់ខ្ញុំកាន់តែពូកែឡើង ហើយមនុស្សកាន់តែច្រើនបានមករកខ្ញុំដើម្បីព្យាបាល។ គ្រូបង្រៀនពីរបីនាក់នៅសាលាក្បែរនោះ បានហៅខ្ញុំឲ្យទៅបើកគ្លីនិកនៅសាលារបស់ពួកគេ។ ពិតណាស់ ខ្ញុំមិនរំលងឱកាសរកលុយដ៏ល្អបែបនេះទេ។ ខ្ញុំបើកគ្លីនិកពីរក្នុងពេលតែមួយ ហើយក៏កាន់តែរវល់ឡើងៗ។ បងថ្លៃស្រីរបស់ខ្ញុំបានផ្សាយដំណឹងល្អអំពីគ្រាចុងក្រោយរបស់ព្រះដ៏មានគ្រប់ព្រះចេស្ដាដល់ខ្ញុំ ប៉ុន្តែខ្ញុំគ្មានពេលស្វែងយល់ទេ ព្រោះខ្ញុំបានលះបង់ពេលវេលា និងកម្លាំងទាំងអស់ទៅលើគ្លីនិកអស់ទៅហើយ។ ថ្ងៃមួយ ខ្ញុំបានបញ្ចប់ការងារ ក្រោយពេលចាក់ថ្នាំឲ្យក្មេងស្រីអាយុ២ ឆ្នាំម្នាក់រួច។ ពេលកំពុងញ៉ាំបាយ ស្រាប់តែខ្ញុំទទួលបានទូរស័ព្ទពីគ្រួសាររបស់នាង ដោយប្រាប់ថា នាងបែកពពុះមាត់ និងប្រកាច់ពេញខ្លួន ហើយកំពុងសង្គ្រោះបន្ទាន់នៅមន្ទីរពេទ្យកណ្ដាល។ ពួកគេសុំឱ្យខ្ញុំទៅដល់ទីនោះឱ្យលឿនបំផុតតាមដែលអាចធ្វើទៅបាន។ ខ្ញុំភ័យខ្លាំងណាស់ រហូតដល់ស្លេកមុខ ហើយក៏ប្រញាប់ទៅមន្ទីរពេទ្យ។ គ្រូពេទ្យប្រចាំការបាននិយាយថា៖ «ពេលនេះមិនអីទេ។ ក្មេងតូចនេះប្រហែលជាប្រតិកម្មថ្នាំហើយ»។ មានម្ដងទៀត អ្នកជំងឺម្នាក់បានធ្វើតេស្តប្រតិកម្មស្បែក តែមិនមានប្រតិកម្មអ្វីទេ។ ប៉ុន្តែ ពេលកំពុងដាក់សេរ៉ូម ស្រាប់តែគាត់ចាប់ផ្ដើមញ័រពេញខ្លួន។ ញ័ររង្គើទាំងគ្រែ ហើយបេះដូងរបស់ខ្ញុំ ស្រាប់តែស្ទើរតែលោតចេញមកក្រៅទៅហើយ។ ទាល់តែសង្គ្រោះបន្ទាន់រួច ទើបគាត់បានធូរស្បើយបន្តិចម្ដងៗ។ ក្រោយពីជួបរឿងទាំងពីរនេះរួចមក ខ្ញុំភ័យបារម្ភរាល់ថ្ងៃ ហើយអារម្មណ៍នៅមិនសុខសោះពេញមួយថ្ងៃ ដោយភ័យខ្លាចយ៉ាងខ្លាំងថានឹងមានកំហុសឆ្គងវេជ្ជសាស្ត្រកើតឡើង។ ទោះបីការបើកគ្លីនិកអាចឲ្យខ្ញុំរកលុយបានខ្លះ ហើយការកោតសរសើរ និងការគោរពពីអ្នកដទៃ បានបំពេញចិត្តចង់បានមុខមាត់របស់ខ្ញុំក្ដី តែក្រោយពីហត់នឿយពេញមួយថ្ងៃ ខ្ញុំបែរជាមានអារម្មណ៍ថាក្នុងចិត្តទទេស្អាត និងវង្វេងវង្វាន់ទៅវិញ។ តាំងពីតូចមក ខ្ញុំជឿលើព្រះអម្ចាស់យេស៊ូវ ហើយមុនពេលបើកគ្លីនិក ខ្ញុំឧស្សាហ៍អធិដ្ឋាន និងអានព្រះគម្ពីរណាស់។ តែពេលនេះ ពេញមួយថ្ងៃ ខ្ញុំគិតតែពីរឿងធ្វើយ៉ាងណាត្រូវប្រយ័ត្នប្រយែងក្នុងការព្យាបាល និងធ្វើយ៉ាងណាឲ្យជំនាញពេទ្យរបស់ខ្ញុំកាន់តែពូកែ ដើម្បីយកឈ្នះគ្រូពេទ្យដទៃ។ ខ្ញុំលែងអធិដ្ឋាន ឬអានព្រះគម្ពីរទៀតហើយ ចិត្តរបស់ខ្ញុំបានឃ្លាតឆ្ងាយទៅៗពីព្រះជាម្ចាស់ ហើយខ្ញុំកំពុងរស់នៅដូចជាអ្នកគ្មានជំនឿម្នាក់អ៊ីចឹង។ ខ្ញុំចង់កែប្រែខ្លួនឯង តែរាល់ថ្ងៃខ្ញុំរវល់ខ្លាំងពេក រហូតគ្មានកម្លាំងនឹងដកខ្លួនរួចសោះ។

ចំណុចរបត់នៅក្នុងជីវិតជាអ្នកជឿរបស់ខ្ញុំ គឺនៅឆ្នាំ ២០០៨។ ពេលនោះ ខ្ញុំអាយុ៣៦ ឆ្នាំ ហើយកំពុងពពោះកូនទីពីរ។ ពេលពពោះបានបួនខែ ពេទ្យពិនិត្យឃើញថាខ្ញុំមានជំងឺលើសឈាម ហើយចូលដល់ខែទីប្រាំមួយ ឬទីប្រាំពីរ ខ្លួនខ្ញុំហើមទាំងអស់ ធ្មេញក៏រង្គើ ហើយសក់ខ្ញុំក៏ចាប់ផ្ដើមស្កូវដោយមិនដឹងខ្លួន។ ខ្ញុំត្រូវដេកពេទ្យ ព្រោះសម្ពាធឈាមនៅតែបន្តឡើងខ្ពស់។ យប់មួយ ធ្មេញខ្ញុំជាច្រើនចាប់ផ្ដើមហូរឈាម ហើយពោះខ្ញុំក៏ចាប់ផ្ដើមឈឺ។ សញ្ញាព្រមាននៃការហូរឈាមខ្លាំងបានលេចឡើង ហើយក្រោយពីពិគ្រោះយោបល់បន្ទាន់ជាមួយគ្រូពេទ្យជាច្រើននាក់រួច គ្រូពេទ្យក៏សម្រេចចិត្តវះកាត់យកកូនចេញភ្លាមៗ។ គាត់ថែមទាំងបានប្រាប់ថា វាមានលទ្ធភាពអាចទៅរួចដែលទាំងរូបខ្ញុំ និងកូន ប្រហែលជាមិនអាចឆ្លងផុតពីការវះកាត់នេះឡើយ។ ខ្ញុំដេកនៅលើគ្រែវះកាត់ ស្ដាប់សំឡេងទង្គិចគ្នានៃឧបករណ៍ពេទ្យ ហើយក្នុងចិត្តខ្ញុំពោរពេញដោយគំនិតច្របូកច្របល់ថា៖ «ខ្ញុំទើបតែអាយុ ៣៦ ឆ្នាំសោះ ហើយតែងតែដេញតាមតែលុយកាក់ កេរ្តិ៍ឈ្មោះ និងលាភសក្ការៈ។ ប្រសិនបើខ្ញុំបាត់បង់ជីវិត តើលុយទាំងអស់នៅលើលោកនេះ មានប្រយោជន៍អ្វីទៅ? លុយច្រើនប៉ុណ្ណាក៏មិនអាចសង្គ្រោះជីវិតខ្ញុំបានដែរ! តើលុយកាក់ កេរ្តិ៍ឈ្មោះ លាភសក្ការៈ និងការកោតសរសើរ មិនមែនសុទ្ធតែជារបស់ក្រៅខ្លួនទេឬ?» អំឡុងពេលវះកាត់ គ្រូពេទ្យបាននិយាយដោយការភ្ញាក់ផ្អើលថា៖ «សុកបានរបើកអស់បីភាគបួនទៅហើយ តែមិនមានហូរឈាមខ្លាំងទេ។ អ្នកនិងកូនមានសុវត្ថិភាពហើយ។ ពិតជាសំណាងធំមែន!» ក្រោយពេលចេញពីពេទ្យ ខ្ញុំខ្សោយកម្លាំងខ្លាំងណាស់ ហើយត្រូវសម្រាកថែទាំសុខភាពនៅផ្ទះ។ បងថ្លៃស្រីខ្ញុំបានធ្វើបន្ទាល់ប្រាប់ខ្ញុំ អំពីកិច្ចការនៅគ្រាចុងក្រោយរបស់ព្រះដ៏មានគ្រប់ព្រះចេស្ដាម្តងទៀត។ ពេលស្ដាប់ការប្រកបគ្នារបស់គាត់រួច ខ្ញុំក៏យល់ថា ព្រះជាម្ចាស់បានយកកំណើតជាមនុស្សនៅគ្រាចុងក្រោយ ដើម្បីសម្ដែងចេញនូវសេចក្ដីពិត និងសង្គ្រោះមនុស្សជាតិ។ មានតែការទទួលយកសេចក្ដីពិតទេ ទើបអាចបន្សុទ្ធ និងផ្លាស់ប្ដូរនិស្ស័យពុករលួយរបស់មនុស្សបាន ហើយមានតែធ្វើបែបនេះទេ ទើបពួកគេអាចទទួលបានការការពារពីព្រះជាម្ចាស់ នៅក្នុងគ្រាភយន្តរាយ ហើយអាចរស់រានមានជីវិត ដើម្បីទទួលបានគោលដៅដ៏ស្រស់បំព្រង។ ខ្ញុំក្រឡេកមើលទៅប៉ុន្មានឆ្នាំមុន ពេលដែលខ្ញុំលះបង់ពេលវេលា និងកម្លាំងទាំងអស់ទៅលើមុខរបររបស់ខ្ញុំ។ ខ្ញុំមិនដែលគិតចង់ស្វែងយល់ពីកិច្ចការនៅគ្រាចុងក្រោយរបស់ព្រះជាម្ចាស់សោះ។ បើខ្ញុំបដិសេធមិនទទួលយកព្រះដ៏ពិត នោះខ្ញុំកំពុងតែទាស់ទទឹងនឹងព្រះជាម្ចាស់ហើយ! គិតដល់ចំណុចនេះ ខ្ញុំមានអារម្មណ៍ភ័យខ្លាចបន្តិច ដូច្នេះ ខ្ញុំក៏សម្រេចចិត្តស្វែងយល់ពីផ្លូវពិតនេះ។ ថ្ងៃបន្ទាប់ៗមក ខ្ញុំបានអានព្រះបន្ទូលរបស់ព្រះដ៏មានគ្រប់ព្រះចេស្ដាជាច្រើន ហើយក៏ជឿជាក់យ៉ាងច្បាស់ថា ព្រះអម្ចាស់យេស៊ូវពិតជាបានយាងត្រឡប់មកវិញ ជាព្រះដ៏មានគ្រប់ព្រះចេស្ដាមែន។ បន្ទាប់មក ខ្ញុំក៏បានទទួលយកកិច្ចការនៅគ្រាចុងក្រោយរបស់ព្រះដ៏មានគ្រប់ព្រះចេស្ដា ហើយចាប់ផ្ដើមរស់នៅក្នុងជីវិតពួកជំនុំ។

មួយរយៈក្រោយមក សុខភាពខ្ញុំក៏បានធូរស្បើយឡើងវិញ ហើយមិនយូរប៉ុន្មាន ខ្ញុំក៏ត្រូវបានគេជ្រើសរើសជាគ្រូជំនួយផ្នែកស្រោចស្រព។ ខ្ញុំពិតជាអរព្រះគុណព្រះជាម្ចាស់ខ្លាំងណាស់ ដែលបានលើកតម្កើងខ្ញុំ ឲ្យខ្ញុំអាចបំពេញភារកិច្ចបាន។ ខ្ញុំមិនសូវបាននៅគ្លីនិកប៉ុន្មានទេ ព្រោះខ្ញុំត្រូវទៅចូលរួមការជួបជុំជាច្រើន ហើយអ្នកជំងឺដែលមកព្យាបាលក៏កាន់តែតិចទៅៗដែរ។ ខ្ញុំព្រួយបារម្ភណាស់ ហើយគិតថា៖ «បើនៅតែអញ្ចឹងទៀត តើនឹងទៅជាយ៉ាងណាទៅ?! បើម៉ូយប្រចាំរបស់ខ្ញុំទៅមើលជំងឺកន្លែងផ្សេងអស់ តើថ្ងៃក្រោយខ្ញុំបានលុយពីណាមក? បើនៅតែអញ្ចឹង តើខ្ញុំមិនត្រូវបិទគ្លីនិកចោលទេឬ? ធ្វើអញ្ចឹងមិនកើតទេ! ខ្ញុំត្រូវតែទៅនិយាយជាមួយពួកអ្នកដឹកនាំពួកជំនុំ សុំឲ្យពួកគាត់បន្ធូរបន្ថយក្រុមជួបជុំដែលខ្ញុំត្រូវទទួលខុសត្រូវខ្លះ ទើបបាន»។ តែក្រោយមក ខ្ញុំគិតថា៖ ខ្ញុំគឺជាភាវៈដែលព្រះបានបង្កើត ហើយខ្ញុំគួរតែបំពេញភារកិច្ចឲ្យអស់ពីសមត្ថភាព នេះជាមនសិការ និងវិចារណញាណដែលខ្ញុំគួរតែមាន។ ដូច្នេះ ខ្ញុំក៏មិនបាននិយាយអ្វីប្រាប់អ្នកដឹកនាំឡើយ។ ប៉ុន្តែខណៈពេលជួបជុំ ខ្ញុំមានអារម្មណ៍ថាតានតឹង និងនៅមិនសុខយ៉ាងខ្លាំង ហើយលួចគណនាក្នុងចិត្តថា ខ្ញុំខាតលុយអស់ប៉ុន្មាន ពេលមកចូលរួមការជួបជុំនេះ។ ខ្ញុំមិនបានស្ងប់ចិត្តនៅចំពោះព្រះជាម្ចាស់ ដើម្បីសញ្ជឹងគិតពីព្រះបន្ទូលរបស់ព្រះអង្គទាល់តែសោះ។ ខ្ញុំដឹងថាសភាពរបស់ខ្ញុំមិនត្រឹមត្រូវទេ ដូច្នេះ ខ្ញុំក៏អធិដ្ឋាន និងស្វែងរកព្រះជាម្ចាស់។ ថ្ងៃមួយ ខ្ញុំបានអានព្រះបន្ទូលរបស់ព្រះជាម្ចាស់ពីរវគ្គ ដែលជួយខ្ញុំបានច្រើនណាស់។ ព្រះដ៏មានគ្រប់ព្រះចេស្ដាមានបន្ទូលថា៖ «ប្រសិនបើអ្នកមិនស្វះស្វែងរកឱកាសឱ្យព្រះជាម្ចាស់ប្រោសឱ្យបានគ្រប់លក្ខណ៍ទេ ហើយប្រសិនបើអ្នកមិនប្រឹងប្រែងឱ្យខ្លាំងជាងគេដើម្បីស្វែងរកការប្រោសឱ្យគ្រប់លក្ខណ៍ទេ នោះទីបំផុត អ្នកនឹងពោរពេញដោយវិប្បដិសារីមិនខាន។ ឱកាសដ៏ល្អបំផុតក្នុងការទទួលបានការប្រោសឱ្យគ្រប់លក្ខណ៍ គឺជាពេលនេះ។ ពេលនេះគឺពេលដ៏ល្អណាស់។ ពេលដែលកិច្ចការរបស់ទ្រង់បានបញ្ចប់ ប្រសិនបើអ្នកមិនស្វះស្វែងឱ្យព្រះជាម្ចាស់ប្រោសអ្នកឱ្យគ្រប់លក្ខណ៍ឱ្យអស់ពីចិត្តនោះទេ វានឹងយឺតពេលហើយ អ្នកនឹងបាត់បង់ឱកាស។ មិនថាអ្នកមានក្តីប្រាថ្នាអស្ចារ្យបែបណានោះទេ ប្រសិនបើព្រះជាម្ចាស់មិនធ្វើការតទៅទៀតទេ នោះទោះបីអ្នកប្រឹងប្រែងយ៉ាងណា ក៏អ្នកគ្មានផ្លូវនឹងទទួលបានភាពគ្រប់លក្ខណ៍បានដែរ។ អ្នកត្រូវចាប់យកឱកាសនេះ ហើយសហការ ខណៈពេលដែលព្រះវិញ្ញាណបរិសុទ្ធធ្វើការយ៉ាងអស្ចារ្យ។ ប្រសិនបើអ្នកបាត់បង់ឱកាសនេះ អ្នកនឹងមិនទទួលបានឱកាសថ្មីផ្សេងទេ ទោះបីជាអ្នកប្រឹងប្រែងយ៉ាងណាក៏ដោយ» («ចូរគិតគូរដល់បំណងព្រះហឫទ័យរបស់ព្រះជាម្ចាស់ដើម្បីទទួលបានភាពគ្រប់លក្ខណ៍» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «ប្រសិនបើខ្ញុំដាក់លុយខ្លះនៅចំពោះមុខអ្នករាល់គ្នាឥឡូវនេះ ហើយផ្តល់សេរីភាពឱ្យអ្នករាល់គ្នាជ្រើសរើស ហើយប្រសិនបើខ្ញុំមិនថ្កោលទោសអ្នករាល់គ្នាដោយព្រោះតែការសម្រេចចិត្តរបស់អ្នករាល់គ្នាទេនោះ អ្នករាល់គ្នាភាគច្រើននឹងជ្រើសរើសយកលុយ ហើយបោះបង់សេចក្ដីពិត។ ក្នុងចំណោមអ្នករាល់គ្នា អ្នកដែលប្រសើរជាងនឹងលះបង់លុយកាក់ ហើយជ្រើសរើសសេចក្ដីពិតទាំងស្ទាក់ស្ទើរ ចំណែកឯអ្នកដែលនៅចន្លោះកណ្ដាល ដៃម្ខាងក្ដាប់លុយ ដៃម្ខាងទៀតក្ដាប់សេចក្ដីពិត។ ដូច្នេះ តើសន្ដានពិតរបស់អ្នករាល់គ្នា មិនក្លាយជាច្បាស់ក្រឡែតដោយខ្លួនឯងទេឬ? កាលណាត្រូវជ្រើសរើសរវាងសេចក្តីពិត និងអ្វីៗដែលអ្នករាល់គ្នាមានភាពស្មោះត្រង់ចំពោះ នោះអ្នករាល់គ្នានឹងជ្រើសរើសក្នុងរបៀបនេះ ហើយអាកប្បកិរិយារបស់អ្នករាល់គ្នា នឹងនៅដដែល។ តើវាដូច្នោះមែន ឬមិនមែន? មនុស្សជាច្រើននៃអ្នករាល់គ្នាបានរេរារវាងខុស និងត្រូវ តើមែនទេ? នៅក្នុងគ្រប់ការតស៊ូទាំងអស់រវាងភាពវិជ្ជមាន និងអវិជ្ជមាន រវាងខ្មៅ និងស រវាងគ្រួសារ និងព្រះជាម្ចាស់ រវាងកូនៗ និងព្រះជាម្ចាស់ រវាងភាពសុខដុម និងការបែកបាក់ រវាងទ្រព្យសម្បត្តិ និងភាពក្រីក្រ រវាងឋានៈ និងភាពសាមញ្ញ រវាងការទទួលបានការគាំទ្រ និងការទទួលបានការបដិសេធ ជាដើមនោះ អ្នករាល់គ្នាច្បាស់ជាដឹងហើយពីជម្រើសដែលអ្នករាល់គ្នាបានជ្រើស! រវាងគ្រួសារដែលចុះសម្រុងគ្នា និងគ្រួសារដែលបែកបាក់ អ្នករាល់គ្នាបានជ្រើសរើសយកទីមួយ ហើយអ្នករាល់គ្នាបានជ្រើសរើសដូច្នេះដោយគ្មានការស្ទាក់ស្ទើរឡើយ។ រវាងទ្រព្យសម្បត្តិ និងភារកិច្ច អ្នករាល់គ្នាបានជ្រើសរើសយកទីមួយម្ដងទៀត ថែមទាំងគ្មានឆន្ទៈក្នុងការត្រឡប់ក្រោយទៀតផង។ រវាងភាពប្រណីត និងភាពក្រីក្រ អ្នករាល់គ្នាបានជ្រើសរើសយកទីមួយ។ នៅពេលជ្រើសរើសរវាងកូនៗ ភរិយា និងស្វាមីរបស់អ្នករាល់គ្នា ឬខ្ញុំ អ្នករាល់គ្នាបានជ្រើសរើសយកជម្រើសទី១ ហើយរវាងសញ្ញាណ និងសេចក្ដីពិត អ្នករាល់គ្នានៅតែជ្រើសរើសយកទីមួយដដែល។ ពេលប្រឈមមុខនឹងអំពើអាក្រក់គ្រប់បែបយ៉ាងរបស់អ្នករាល់គ្នា ខ្ញុំអស់ជំនឿលើអ្នករាល់គ្នាតែម្ដង ខ្ញុំពិតជាហួសព្រះទ័យណាស់។ ដួងចិត្តរបស់អ្នករាល់គ្នាមិនអាចបន្ទន់បានដោយនឹកស្មានមិនដល់។ ព្រះលោហិតបេះដូងដែលខ្ញុំបានលះបង់អស់ជាច្រើនឆ្នាំ មិននឹកស្មានថាបែរជាមិនបានផ្ដល់អ្វីដល់ខ្ញុំ ក្រៅពីការបោះបង់ចោល និងការទទួលយកទាំងគ្មានជម្រើសរបស់អ្នករាល់គ្នាទៅវិញ ប៉ុន្តែក្តីសង្ឃឹមរបស់ខ្ញុំសម្រាប់អ្នករាល់គ្នាកើនឡើងរាល់ថ្ងៃ ព្រោះថ្ងៃរបស់ខ្ញុំត្រូវបានបើកបង្ហាញទាំងស្រុងនៅចំពោះមុខមនុស្សគ្រប់គ្នា។ ឥឡូវនេះ អ្នករាល់គ្នានៅតែដេញតាមអ្វីដែលងងឹត និងអាក្រក់ ហើយមិនព្រមទម្លាក់វាចោលទេ។ ដូច្នេះ តើលទ្ធផលរបស់អ្នករាល់គ្នានឹងទៅជាយ៉ាងណា? តើអ្នករាល់គ្នាធ្លាប់បានពិចារណាយ៉ាងយកចិត្តទុកដាក់ចំពោះរឿងនេះទេ? ប្រសិនបើគេឱ្យអ្នករាល់គ្នាជ្រើសរើសម្តងទៀត តើអ្វីជាគោលជំហររបស់អ្នករាល់គ្នា?» («តើអ្នកស្មោះត្រង់ចំពោះអ្នកណាឱ្យប្រាកដ?» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈព្រះបន្ទូលព្រះជាម្ចាស់ ខ្ញុំបានឃើញពីបំណងព្រះហឫទ័យដ៏បន្ទាន់របស់ព្រះជាម្ចាស់ ក្នុងការសង្គ្រោះមនុស្សជាតិ។ ពេលនេះ កិច្ចការរបស់ព្រះជាម្ចាស់បានឈានដល់ដំណាក់កាលដ៏សំខាន់បំផុត ក្នុងការកំណត់លទ្ធផលរបស់មនុស្សហើយ។ ភយន្តរាយផ្សេងៗកំពុងកើតមាននៅគ្រប់ទីកន្លែង រួមមានការរញ្ជួយដី គ្រោះទុរ្ភិក្ស និងរោគរាតត្បាតដែលកើតឡើងជាញឹកញាប់។ កិច្ចការរបស់ព្រះជាម្ចាស់ជិតដល់ទីបញ្ចប់ហើយ ហើយការដើរតាមព្រះជាម្ចាស់ និងការទទួលយកសេចក្ដីសង្គ្រោះរបស់ព្រះអង្គ គឺជាឱកាសតែមួយគត់របស់យើង ដើម្បីអាចទទួលបានការសង្គ្រោះ។ បើយើងបាត់បង់ឱកាសនេះ យើងនឹងស្ដាយក្រោយអស់មួយជីវិតមិនខាន។ ការដែលខ្ញុំមានឱកាសបានបំពេញភារកិច្ចស្រោចស្រព គឺជាព្រះគុណរបស់ព្រះជាម្ចាស់។ បំណងព្រះហឫទ័យរបស់ព្រះអង្គ គឺចង់ឲ្យខ្ញុំទទួលបានសេចក្ដីពិតកាន់តែច្រើន តាមរយៈការបំពេញភារកិច្ច។ ប៉ុន្តែ ខ្ញុំបែរជាខ្លាចថា បើចូលរួមការជួបជុំច្រើនពេក ខ្ញុំនឹងខាតពេលរកលុយទៅវិញ។ ពេលកំពុងជួបជុំ ខ្ញុំមិនអាចស្ងប់ចិត្តដើម្បីសញ្ជឹងគិតពីព្រះបន្ទូលរបស់ព្រះជាម្ចាស់បានឡើយ ហើយខ្ញុំថែមទាំងចង់សុំពួកអ្នកដឹកនាំ ឲ្យបន្ធូរបន្ថយក្រុមជួបជុំដែលខ្ញុំត្រូវទទួលខុសត្រូវទៀតផង។ រវាងលុយកាក់ និងភារកិច្ច ខ្ញុំនៅតែឱបក្រសោបរបស់ក្រៅខ្លួន ដូចជាលុយកាក់ កេរ្តិ៍ឈ្មោះ និងលាភសក្ការៈ ដោយមិនព្រមលះបង់សោះ។ ពេលកិច្ចការរបស់ព្រះជាម្ចាស់បញ្ចប់ ហើយភយន្តរាយដ៏ធំសម្បើមធ្លាក់ចុះមក បើខ្ញុំមិនទាន់ទទួលបានសេចក្ដីពិតទេ ខ្ញុំនឹងត្រូវវិនាសនៅក្នុងភយន្តរាយនោះមិនខាន។ ដល់ពេលនោះ ទោះជាខ្ញុំទ្រហោយំ និងសង្កៀតធ្មេញប៉ុណ្ណា ឬស្ដាយក្រោយខ្លាំងប៉ុណ្ណា ក៏វាហួសពេលបាត់ទៅហើយដែរ។ តាមរយៈព្រះបន្ទូលព្រះជាម្ចាស់ ខ្ញុំក៏យល់ដែរថា ទោះបីការដេញតាមលុយកាក់ កេរ្តិ៍ឈ្មោះ និងលាភសក្ការៈ អាចនាំមកនូវការសប្បាយខាងសាច់ឈាម ហើយធ្វើឲ្យគេឯងគោរពកោតសរសើរក៏ពិតមែន តែវាគ្រាន់តែជាការស្កប់ស្កល់មួយគ្រាប៉ុណ្ណោះ។ ពេលភយន្តរាយមកដល់ លុយមិនអាចសង្គ្រោះជីវិតយើងបានទាល់តែសោះ។ ខ្ញុំនឹកគិតថា ទោះបីខ្ញុំរកលុយបានខ្លះពីការបើកគ្លីនិកក៏ពិតមែន តែខ្ញុំស្ទើរតែស្លាប់ដោយសារធ្លាក់ឈាមពេលសម្រាលកូនទៅហើយ។ បើគ្មានការថែរក្សា និងការពារពីព្រះជាម្ចាស់ទេ ទោះមានលុយច្រើនប៉ុណ្ណាក៏មិនអាចសង្គ្រោះជីវិតខ្ញុំបានដែរ។ ប្រពន្ធមិត្តភក្ដិខ្ញុំម្នាក់គាត់ជាគ្រូបង្រៀន ស្រាប់តែពេទ្យពិនិត្យឃើញថាគាត់មានជំងឺមហារីកសុដន់ នៅអាយុជាង៣០ ឆ្នាំ។ សូម្បីតែថ្នាំនាំចូលតម្លៃថ្លៃៗ ក៏មិនអាចសង្គ្រោះជីវិតគាត់បានដែរ ហើយចុងក្រោយ គាត់ក៏បានបាត់បង់ជីវិតក្នុងអាយុ ៣៦ ឆ្នាំ។ ម្យ៉ាងទៀត មិត្តរួមថ្នាក់ខ្ញុំម្នាក់គាត់បើកមន្ទីរពេទ្យឆ្អឹង ហើយក៏ល្បីឈ្មោះគួរសមដែរនៅក្នុងស្រុកយើង។ នឹកស្មានមិនដល់ ពេទ្យពិនិត្យឃើញថាគាត់មានជំងឺមហារីកថ្លើម ហើយគួរឲ្យសោកស្ដាយ គាត់ក៏ស្លាប់នៅប្រាំមួយខែក្រោយមក។ ខ្ញុំក៏នឹកឃើញដល់ព្រះបន្ទូលរបស់ព្រះអម្ចាស់យេស៊ូវថា៖ «តើមនុស្សម្នាក់នឹងបានផលចំណេញអ្វី ប្រសិនបើគាត់ទទួលបានពិភពលោកទាំងមូល ហើយបាត់បង់ព្រលឹងរបស់ខ្លួននោះ? ឬថាតើមនុស្សត្រូវផ្ដល់អ្វីដើម្បីដោះដូរព្រលឹងរបស់ខ្លួន?» (ម៉ាថាយ ១៦:២៦)។ ប៉ុន្មានឆ្នាំចុងក្រោយនេះ ភយន្តរាយកាន់តែធ្ងន់ធ្ងរឡើងៗ ដោយមានការរញ្ជួយដី គ្រោះទុរ្ភិក្ស និងរោគរាតត្បាតកើតឡើងជាញឹកញាប់នៅជុំវិញពិភពលោក។ មនុស្សជាច្រើនបានស្លាប់យ៉ាងទាន់ហន់នៅក្នុងភយន្តរាយទាំងនោះ។ ទោះមានលុយច្រើនប៉ុណ្ណាក៏ដោយ ក៏យើងមិនអាចធ្វើអ្វីបានដែរ នៅចំពោះមុខសេចក្ដីស្លាប់។ លុយមិនអាចសង្គ្រោះជីវិតនរណាម្នាក់បានឡើយ។ មានតែការដើរតាមព្រះជាម្ចាស់ ស្វែងរកសេចក្ដីពិត និងបំពេញភារកិច្ចជាភាវៈដែលព្រះបានបង្កើតឲ្យបានល្អទេ ទើបយើងអាចទទួលបានការសង្គ្រោះពីព្រះជាម្ចាស់ ហើយអាចរស់រានមានជីវិតបាន។ មានតែធ្វើបែបនេះទេ ទើបយើងអាចមានវាសនា និងគោលដៅដ៏ល្អមួយ។ ពេលនេះ កិច្ចការសង្គ្រោះមនុស្សជាតិរបស់ព្រះជាម្ចាស់មិនទាន់ចប់នៅឡើយទេ។ ខ្ញុំគួរតែខិតខំដេញតាមសេចក្ដីពិត និងចេះឲ្យតម្លៃចំពោះឱកាសបានបំពេញភារកិច្ចរបស់ខ្ញុំនៅពេលនេះ។ ចាប់ពីពេលនោះមក ឲ្យតែមានពេលទំនេរ ខ្ញុំតែងតែអានព្រះបន្ទូលរបស់ព្រះជាម្ចាស់ ហើយខ្ញុំក៏អាចស្ងប់ចិត្តបាន ខណៈពេលកំពុងជួបជុំ។

ក្រោយមក មន្ទីរសុខាភិបាលបានតម្រូវឲ្យគ្លីនិកសហគមន៍ទាំងអស់ត្រូវច្របាច់បញ្ចូលគ្នា ដាក់ឲ្យនៅក្រោមការគ្រប់គ្រងរួមតែមួយ ហើយអនុវត្តប្រព័ន្ធទូទាត់សងប្រាក់ថ្លៃព្យាបាលរួម។ អ្នកជំងឺលែងអាចទទួលបានការទូទាត់សងថ្លៃព្យាបាល នៅតាមគ្លីនិកឯកជនទៀតហើយ។ មានគ្រូពេទ្យមួយចំនួនដែលបើកគ្លីនិកនៅក្បែរផ្ទះខ្ញុំ បានមករកខ្ញុំ ដើម្បីពិភាក្សារឿងច្របាច់គ្លីនិកបញ្ចូលគ្នា។ ខ្ញុំគិតថា គ្លីនិកនឹងមានទំហំធំជាងមុន ក្រោយពេលច្របាច់បញ្ចូលគ្នា ហើយខ្ញុំប្រាកដជារកលុយបានកាន់តែច្រើនមិនខាន។ ការច្របាច់គ្លីនិកបញ្ចូលគ្នានេះ គឺជាការល្បួងដ៏ធំមួយសម្រាប់ខ្ញុំ។ តែបន្ទាប់មក ខ្ញុំនឹកគិតថា ឥឡូវនេះខ្ញុំកំពុងបំពេញភារកិច្ចស្រោចស្រព ហើយត្រូវចូលរួមការជួបជុំសឹងតែរាល់ថ្ងៃ។ ពេលខ្ញុំបើកគ្លីនិកខ្លួនឯង កាលវិភាគពេលវេលារបស់ខ្ញុំ គឺមានភាពបត់បែនច្រើន តែបើគ្លីនិកត្រូវច្របាច់បញ្ចូលគ្នាមែន ដៃគូរកស៊ីប្រាកដជារារាំងខ្ញុំ មិនឲ្យទៅជួបជុំញឹកញាប់ ដើម្បីតែប្រយោជន៍របស់ពួកគេមិនខាន ហើយខ្ញុំក៏នឹងលែងមានសេរីភាពទៅចូលរួមការជួបជុំ និងបំពេញភារកិច្ចដូចមុនទៀតដែរ។ ជីវិតរបស់ខ្ញុំ ប្រាកដជាខាតបង់មិនខាន។ ខ្ញុំពិតជាមិនអាចច្របាច់គ្លីនិកបញ្ចូលគ្នាទេ ព្រោះវានឹងប៉ះពាល់ដល់ការជួបជុំ និងការបំពេញភារកិច្ចរបស់ខ្ញុំ។ តែបើខ្ញុំមិនព្រមច្របាច់គ្លីនិកបញ្ចូលគ្នាទេ នោះអ្នកជំងឺប្រាកដជាកាន់តែតិចទៅៗ ព្រោះគេដឹងថា គេមិនអាចទទួលបានការទូទាត់សងថ្លៃព្យាបាលនៅគ្លីនិកខ្ញុំឡើយ។ យូរៗទៅ គ្លីនិកខ្ញុំប្រាកដជាត្រូវបិទទ្វារមិនខាន ហើយពេលនោះ ខ្ញុំនឹងអស់ផ្លូវរកលុយទាំងស្រុងតែម្ដង។ ប្រឈមមុខនឹងជម្រើសនេះ ខ្ញុំក៏ស្ទាក់ស្ទើរ ហើយប្រាប់ពួកគេថា៖ «ទុកពេលឲ្យខ្ញុំគិតមើលសិន»។ ប៉ុន្មានថ្ងៃបន្ទាប់មក ក្នុងចិត្តខ្ញុំតានតឹងខ្លាំងណាស់ ហាក់ដូចជាមានដុំថ្មដ៏ធំសង្កត់ពីលើអញ្ចឹង។ ខ្ញុំក៏បានអធិដ្ឋានទៅកាន់ព្រះជាម្ចាស់ថា៖ «ឱព្រះដ៏មានគ្រប់ព្រះចេស្ដាអើយ ពេលនេះ គ្លីនិករបស់ទូលបង្គំកំពុងជួបរឿងច្របាច់បញ្ចូលគ្នាហើយ។ ទូលបង្គំពិបាកសម្រេចចិត្តពីរឿងនេះណាស់ ហើយមិនដឹងថាត្រូវធ្វើបែបណាទេ។ សូមព្រះអង្គមេត្តាដឹកនាំទូលបង្គំផង»។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់មួយវគ្គ ហើយក៏ទទួលបានការយល់ដឹងខ្លះៗ អំពីឫសគល់ដែលធ្វើឲ្យខ្ញុំដេញតាមតែលុយកាក់ កេរ្តិ៍ឈ្មោះ និងលាភសក្ការៈ។ ព្រះដ៏មានគ្រប់ព្រះចេស្ដាមានបន្ទូលថា៖ «“លុយអាចប្រើខ្មោចឱ្យកិនម្សៅបាន” តើនេះជានិន្នាការមួយដែរឬទេ? បើធៀបទៅនឹងម៉ូដសម្លៀកបំពាក់ និងនិន្នាការម្ហូបអាហារឆ្ងាញ់ៗដែលអ្នករាល់គ្នាបានលើកឡើង តើភាសិតនេះមិនកាន់តែអាក្រក់ទៀតទេឬអី? “លុយអាចប្រើខ្មោចឱ្យកិនម្សៅបាន” គឺជាទស្សនវិជ្ជារបស់សាតាំង។ វារីករាលដាលយ៉ាងខ្លាំងនៅក្នុងចំណោមមនុស្ស និងក្នុងគ្រប់សង្គមជាតិទាំងអស់។ អ្នកអាចនិយាយបានថា នេះគឺជានិន្នាការមួយ។ នេះគឺដោយសារតែទស្សនវិជ្ជានេះត្រូវបានគេបណ្ដុះគំនិតនៅក្នុងដួងចិត្តរបស់មនុស្សម្នាក់ៗដែលពីដើមដំបូងឡើយ មនុស្សនេះមិនបានទទួលយកភាសិតនេះទេ ប៉ុន្តែបន្ទាប់មក ក៏ព្រមទទួលយកដោយស្ងាត់ស្ងៀម នៅពេលដែលពួកគេចាប់ផ្ដើមមានពិសោធជាមួយជីវិតជាក់ស្ដែង ហើយចាប់ផ្ដើមមានអារម្មណ៍ថា ពាក្យទាំងនេះពិតជាត្រឹមត្រូវមែន។ តើនេះមិនមែនជាដំណើរការនៃការធ្វើឱ្យមនុស្សពុករលួយរបស់សាតាំងទេឬអី? ប្រហែលមនុស្សមិនមានកម្រិតនៃការយល់ដឹងអំពីព្រះបន្ទូលនេះដូចគ្នានោះទេ ប៉ុន្តែមនុស្សគ្រប់គ្នាមានកម្រិតនៃការបកស្រាយ និងកម្រិតនៃការទទួលស្គាល់ភាសិតនេះខុសៗគ្នា ផ្អែកលើរឿងរ៉ាវដែលបានកើតឡើងជុំវិញខ្លួនពួកគេ និងផ្អែកលើបទពិសោធរបស់ពួកគេផ្ទាល់។ តើរឿងមិនបែបនេះទេឬអី? មិនថាមនុស្សម្នាក់មានបទពិសោធន៍ច្រើនប៉ុនណាពាក់ព័ន្ធពាក្យភាសិតនេះឡើយ តើវាអាចមានផលអវិជ្ជមានអ្វីខ្លះទៅលើចិត្តរបស់មនុស្សណាម្នាក់? រឿងខ្លះត្រូវបានបើកសម្ដែងតាមរយៈនិស្ស័យរបស់មនុស្សនៅក្នុងលោកីយ៍នេះ រួមទាំងអ្នករាល់គ្នាគ្រប់ៗរូបផងដែរ។ តើនេះវាជាអ្វីទៅ? នេះជាការថ្វាយបង្គំលុយ។ តើវាពិបាកនឹងដកចេញពីដួងចិត្តរបស់មនុស្សម្នាក់មែនទេ? ពិតជាពិបាកណាស់! ហាក់ដូចជាការដែលសាតាំងធ្វើឱ្យមនុស្សពុករលួយនោះ ជ្រាលជ្រៅខ្លាំងណាស់! សាតាំងប្រើលុយដើម្បីអន្ទងចិត្តមនុស្ស និងធ្វើឱ្យពួកគេទាំងអស់ពុករលួយ ធ្លាក់ខ្លួនទៅក្នុងការថ្វាយបង្គំលុយ និងសម្ភារៈ។ ហើយការថ្វាយបង្គំលុយនេះ សម្ដែងចេញតាមរយៈឥរិយាបថរបស់មនុស្សយ៉ាងដូចម្តេច? តើអ្នករាល់គ្នាមិនគិតថា នៅក្នុងពិភពលោកនេះ អ្នកមិនអាចរស់បានឡើយ បើគ្មានលុយ ហើយថាអ្នកមិនអាចរស់នៅបានសូម្បីតែមួយថ្ងៃ បើគ្មានវាទេឬអី? ចំនួនលុយដែលមនុស្សមាន កំណត់ថាតើឋានៈរបស់ពួកគេខ្ពស់កម្រិតណា និងថាតើពួកគេថ្លៃថ្នូរកម្រិតណា។ អ្នកក្រមិនមានអារម្មណ៍ថាពួកគេអាចងើបមុខមាត់បានឡើយ ចំណែកឯអ្នកមានវិញ មានឋានៈខ្ពស់ ងើបមុខមាត់ ហើយអាចនិយាយដោយសំឡេងខ្លាំងៗ និងរស់នៅដោយភាពក្រអឺតក្រទម និងតាមអំពើចិត្ត។ តើពាក្យភាសិត និងនិន្នាការនេះ នាំអ្វីខ្លះដល់មនុស្ស? តើវាមិនមែនជាការពិតទេឬអី ដែលមនុស្សជាច្រើនសុខចិត្តលះបង់គ្រប់យ៉ាង ដើម្បីលុយនោះ? តើមិនមែនមានមនុស្សជាច្រើនដែលបាត់បង់សេចក្តីថ្លៃថ្នូរ និងភាពសុចរិតរបស់ខ្លួនដោយសារតែដេញតាមលុយកាក់កាន់តែច្រើនទេឬអី? តើមិនមែនមានមនុស្សជាច្រើនដែលបាត់បង់ឱកាសក្នុងការបំពេញភារកិច្ចរបស់ខ្លួន និងដើរតាមព្រះជាម្ចាស់ដើម្បីតែប្រាក់នេះទេឬអី? តើការបាត់បង់ឱកាសដើម្បីទទួលបានសេចក្ដីពិត និងត្រូវបានសង្រ្គោះ មិនមែនជាការបាត់បង់ដ៏ធំធេងបំផុតសម្រាប់មនុស្សទេឬអី? គ្រាន់តែប្រើប្រាស់វិធីសាស្ត្រនេះ និងពាក្យភាសិតនេះ សាតាំងបានធ្វើឱ្យមនុស្សពុករលួយដល់កម្រិតនេះ។ តើបំណងចិត្តរបស់សាតាំង មិនមែនពិសពុលទេឬអី? តើនេះមិនមែនជាកលល្បិចព្យាបាទទេឬអី?» («ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់ V» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ ព្រះបន្ទូលរបស់ព្រះជាម្ចាស់ធ្វើឲ្យខ្ញុំយល់ថា រាល់ពេលដែលខ្ញុំត្រូវជ្រើសរើសរវាងភារកិច្ច និងលុយកាក់ ខ្ញុំតែងតែរើសយកលុយកាក់ និងផលប្រយោជន៍ជានិច្ច។ ឫសគល់នៃរឿងនេះ គឺបណ្ដាលមកពីការយាយីពីគំនិត និងទស្សនៈរបស់សាតាំង។ តាំងពីតូចមក គំនិត និងទស្សនៈរបស់សាតាំង ដូចជា «លុយអាចបង្វិលពិភពលោកបាន» និង «ពេលអ្នកក្រនៅក្នុងទីក្រុង គ្មាននរណាម្នាក់ខ្វល់ខ្វាយពីអ្នកទេ តែពេលអ្នកមាននៅក្នុងព្រៃភ្នំ អ្នកនឹងរកឃើញសាច់ញាតិដែលអ្នកមិនដែលស្គាល់»។ ខ្ញុំជឿថា មានលុយទើបមានមុខមាត់ក្នុងសង្គម ហើយទាល់តែមានលុយ ទើបយើងអាចងើបមុខរួច រស់នៅបានខ្ពង់ខ្ពស់ជាងគេ និងមានជីវិតដ៏ហ៊ឺហាត្រចះត្រចង់។ បើគ្មានលុយទេ យើងច្បាស់ជាអន់ជាងគេមិនខាន។ កាលពីក្មេង ដោយសារតែគ្រួសារខ្ញុំក្រ ខ្ញុំបានតាំងចិត្តថា ត្រូវតែចូលរៀនមហាវិទ្យាល័យ ដើម្បីផ្លាស់ប្ដូរវាសនាខ្លួនឯង។ ប៉ុន្តែ ក្ដីសុបិនចង់ចូលមហាវិទ្យាល័យរបស់ខ្ញុំបានរលាយសាបសូន្យ ពេលពេទ្យពិនិត្យឃើញថា ម៉ែខ្ញុំមានជំងឺធ្ងន់ធ្ងរមើលមិនជា មុនពេលប្រឡងចូលមហាវិទ្យាល័យ។ ការចំអកឡកឡឺយពីមនុស្សក្នុងលោកីយ៍ រឹតតែជំរុញចិត្តខ្ញុំឲ្យចង់ក្លាយជាអ្នកមាន។ ពេលខ្ញុំឃើញថា ធ្វើជាពេទ្យអាចបានទាំងកេរ្តិ៍ឈ្មោះ និងលាភសក្ការៈ ខ្ញុំក៏ចូលរៀនពេទ្យ ប្រឡងយកសញ្ញាបត្រ និងបើកគ្លីនិក។ ប៉ុន្មានឆ្នាំក្រោយមក ខ្ញុំក៏ទទួលបានជោគជ័យគួរសម ហើយការកោតសរសើររបស់គេឯង បានធ្វើឲ្យចិត្តអំនួតខ្ញុំស្កប់ស្កល់យ៉ាងខ្លាំង។ ខ្ញុំកាន់តែជឿជាក់ថា មានលុយគឺធ្វើឲ្យជីវិតយើងខ្ពង់ខ្ពស់មែន។ ខ្ញុំចាត់ទុកលុយកាក់ កេរ្តិ៍ឈ្មោះ និងលាភសក្ការៈ ជាគោលដៅនៃការដេញតាមក្នុងជីវិតខ្ញុំ។ ប៉ុន្មានឆ្នាំនោះ ខ្ញុំលះបង់ពេលវេលា និងកម្លាំងទាំងអស់ទៅលើមុខរបរគ្លីនិក ដើម្បីតែដេញតាមភាពមានបាន។ ដោយសារតែខ្ញុំតានតឹងខ្លាំងពេញមួយថ្ងៃ ខ្ញុំក៏កើតជំងឺលើសឈាម ហើយក៏ជួបវិបត្តិលើសឈាមពេលពពោះ អំឡុងពេលសម្រាលកូន។ បើគ្មានការការពារពីព្រះជាម្ចាស់ទេ ខ្ញុំច្បាស់ជាស្លាប់បាត់យូរហើយ។ អស់រយៈពេលប្រាំបីឆ្នាំ បងថ្លៃស្រីខ្ញុំខិតខំផ្សាយដំណឹងល្អឲ្យខ្ញុំម្ដងហើយម្ដងទៀត តែខ្ញុំរវល់តែខំរកលុយ។ ព្រលឹងខ្ញុំហាក់ដូចជាត្រូវងងឹតងងុល ហើយខ្ញុំគ្មានចំណាប់អារម្មណ៍ចង់ស្វែងយល់ពីផ្លូវពិតទាល់តែសោះ ខ្ញុំបានបដិសេធសេចក្ដីសង្គ្រោះរបស់ព្រះជាម្ចាស់ម្ដងហើយម្ដងទៀត ហើយខ្ញុំស្ទើរតែបាត់បង់ឱកាសដ៏ធំនៃការសង្គ្រោះរបស់ព្រះជាម្ចាស់ទៅហើយ។ សូម្បីតែក្រោយពេលខ្ញុំចាប់ផ្ដើមជឿព្រះជាម្ចាស់ក៏ដោយ ក៏ទស្សនៈរបស់ខ្ញុំចំពោះរឿងរ៉ាវផ្សេងៗ នៅតែមិនផ្លាស់ប្ដូរដែរ។ ខ្ញុំខ្លាចថា បើខ្ញុំបំពេញភារកិច្ចច្រើនពេក ឬចូលរួមការជួបជុំច្រើនពេក ខ្ញុំនឹងខាតពេលរកលុយ ដូច្នេះ ខ្ញុំមិនចង់ទទួលខុសត្រូវក្រុមជួបជុំច្រើនទេ។ ពេលកំពុងជួបជុំ ខ្ញុំមិនអាចស្ងប់ចិត្តដើម្បីសញ្ជឹងគិតពីព្រះបន្ទូលរបស់ព្រះជាម្ចាស់បានឡើយ ហើយការចូលទៅក្នុងជីវិតរបស់ខ្ញុំក៏រងផលប៉ះពាល់។ វាដូចទៅនឹងអ្វីដែលព្រះជាម្ចាស់បានលាតត្រដាងមែនថា៖ «តើមិនមែនមានមនុស្សជាច្រើនដែលបាត់បង់ឱកាសក្នុងការបំពេញភារកិច្ចរបស់ខ្លួន និងដើរតាមព្រះជាម្ចាស់ដើម្បីតែប្រាក់នេះទេឬអី? តើការបាត់បង់ឱកាសដើម្បីទទួលបានសេចក្ដីពិត និងត្រូវបានសង្រ្គោះ មិនមែនជាការបាត់បង់ដ៏ធំធេងបំផុតសម្រាប់មនុស្សទេឬអី?» ខ្ញុំរស់នៅតាមច្បាប់រស់រានមានជីវិតរបស់សាតាំង ហើយដើរតាមផ្លូវខុស ក្នុងការដេញតាមលុយកាក់ កេរ្តិ៍ឈ្មោះ និងលាភសក្ការៈ។ វាបាននាំមកនូវសេចក្ដីទុក្ខលំបាកដល់សាច់ឈាមខ្ញុំ ហើយលើសពីនេះទៅទៀត គឺការខាតបង់ដល់ជីវិតខ្ញុំ។ ការពិតបង្ហាញថា «លុយអាចបង្វិលពិភពលោកបាន» និង «លុយមិនមែនជាអ្វីៗគ្រប់យ៉ាងនោះទេ តែបើគ្មានលុយវិញ អ្នកមិនអាចធ្វើអ្វីបានឡើយ» គឺជាទស្សនៈខុសទំនងរបស់សាតាំង ដែលបំភាន់ ធ្វើឲ្យពុករលួយ និងលេបត្របាក់មនុស្ស។ បើខ្ញុំនៅតែមិនអាចមើលធ្លុះពីល្បិចដែលសាតាំងធ្វើបាបមនុស្សទេ ហើយបន្តតស៊ូដើម្បីតែលុយកាក់ កេរ្តិ៍ឈ្មោះ និងលាភសក្ការៈទៀត នោះចុងក្រោយ ខ្ញុំច្បាស់ជាត្រូវសាតាំងចាប់យកមិនខាន ហើយឱកាសទទួលបានការសង្គ្រោះរបស់ខ្ញុំ នឹងត្រូវបំផ្លាញចោល។ ពេលយល់ពីចំណុចនេះ ខ្ញុំក៏សម្រេចចិត្តថាមិនច្របាច់គ្លីនិកបញ្ចូលគ្នាទេ ហើយពេលដល់ថ្ងៃផុតកំណត់ឈ្នួលទីតាំង ខ្ញុំនឹងបិទគ្លីនិក ហើយផ្ដោតលើការបំពេញភារកិច្ច។ ពេលមិត្តភក្ដិរួមអាជីពខលមកខ្ញុំម្ដងទៀត ខ្ញុំក៏បញ្ជាក់យ៉ាងច្បាស់ថា ខ្ញុំមិនច្របាច់គ្លីនិកបញ្ចូលគ្នាទេ។ ទោះបីខ្ញុំរកលុយបានតិចជាងមុន តែក៏មានសេរីភាពក្នុងការជួបជុំ និងបំពេញភារកិច្ច។ ពេលអនុវត្តបែបនេះ ក្នុងចិត្តខ្ញុំមានអារម្មណ៍ថាស្ងប់ និងស្រឡះល្អណាស់។

មិនយូរប៉ុន្មាន ថ្ងៃផុតកំណត់ឈ្នួលទីតាំងក៏មកដល់ ហើយខ្ញុំក៏ចាប់ផ្ដើមស្ទាក់ស្ទើរម្ដងទៀត។ ខ្ញុំនឹកគិតថា តាំងពីរៀនពេទ្យ រហូតដល់បើកគ្លីនិកនេះ ខ្ញុំចំណាយពេលអស់មួយទសវត្សរ៍ពេញទៅហើយ ហើយខ្ញុំបានឆ្លងកាត់ការលំបាកជាច្រើន ព្រមទាំងលះបង់កម្លាំងញើសឈាមមិនតិចទេ ទម្រាំបើកគ្លីនិកនេះបាន។ ខ្ញុំពិតជាមិនដាច់ចិត្តបោះបង់វាចោលសោះ។ ខ្ញុំក៏គិតដែរថា បើខ្ញុំបិទគ្លីនិក មិនត្រឹមតែជីវភាពរស់នៅរបស់ខ្ញុំនឹងធ្លាក់ចុះជាងមុនទេ តែខ្ញុំថែមទាំងបាត់បង់ការកោតសរសើរពីគេឯងទៀតផង។ ក្នុងចិត្តខ្ញុំតស៊ូយ៉ាងខ្លាំង ហើយមិនដឹងថាត្រូវធ្វើបែបណាទេ ដូច្នេះ ខ្ញុំក៏លុតជង្គង់អធិដ្ឋានទៅកាន់ព្រះជាម្ចាស់យ៉ាងអស់ពីចិត្តថា៖ «ឱព្រះដ៏មានគ្រប់ព្រះចេស្ដាអើយ ទូលបង្គំធ្លាប់បាននិយាយថា ទូលបង្គំនឹងបិទគ្លីនិក ដើម្បីបំពេញភារកិច្ចឲ្យបានល្អ ពេលដល់ថ្ងៃផុតកំណត់ឈ្នួលទីតាំង។ ប៉ុន្តែ ទូលបង្គំនៅតែមិនទាន់ដាច់អាល័យទាំងស្រុងនៅឡើយទេ។ សូមព្រះអង្គមេត្តាបំភ្លឺ និងដឹកនាំទូលបង្គំ ហើយប្រទានសេចក្ដីជំនឿ និងកម្លាំងដល់ទូលបង្គំផង»។ ថ្ងៃនោះ ខ្ញុំបានទៅធ្វើការនៅគ្លីនិក។ នៅតាមផ្លូវ ស្រាប់តែខ្ញុំឃើញក្ដារមឈូសពណ៌ខ្មៅរលោងមួយ នៅមុខមន្ទីរពេទ្យឯកជនមួយ ដែលមានកម្រងផ្កានៅក្បែរនោះ។ ខ្ញុំឮសំឡេងយំល្វើយៗ ធ្វើឲ្យខ្ញុំភ្ញាក់ព្រើត។ មានកំហុសឆ្គងវេជ្ជសាស្ត្រកើតឡើងហើយ! ក្រោយសាកសួរ ទើបដឹងថា មានស្ត្រីម្នាក់និងកូនរបស់គាត់ បានស្លាប់ពេលសម្រាល នៅក្នុងមន្ទីរពេទ្យនេះ។ ខ្ញុំនឹកគិតត្រឡប់ទៅវិញថា ប៉ុន្មានឆ្នាំមកនេះ ទោះបីគ្លីនិកខ្ញុំមានជួបរឿងគ្រោះថ្នាក់តូចតាចខ្លះៗមែន តែវាតែងតែកន្លងផុតទៅដោយគ្មានគ្រោះថ្នាក់ធ្ងន់ធ្ងរអ្វីឡើយ។ នេះមិនមែនដោយសារខ្ញុំមានជំនាញពេទ្យពូកែទេ ហើយក៏មិនមែនដោយសារខ្ញុំប្រុងប្រយ័ត្នក្នុងការព្យាបាលពេកដែរ។ វាសុទ្ធតែដោយសារការថែរក្សា និងការពារពីព្រះជាម្ចាស់ទាំងអស់! បើគ្មានការថែរក្សា និងការពារពីព្រះជាម្ចាស់ទេ គ្រាន់តែកំហុសឆ្គងវេជ្ជសាស្ត្រមួយ ក៏ល្មមធ្វើឲ្យខ្ញុំក្ស័យធនបាត់ទៅហើយ។ ក្នុងចិត្តខ្ញុំពិតជាអរព្រះគុណព្រះជាម្ចាស់ខ្លាំងណាស់ ហើយដឹងថាខ្ញុំត្រូវតែតបស្នងក្ដីស្រឡាញ់របស់ព្រះជាម្ចាស់។ ខ្ញុំនឹកគិតថា កិច្ចការរបស់ព្រះជាម្ចាស់ជិតដល់ទីបញ្ចប់ហើយ ហើយបងប្អូនប្រុសស្រីទាំងអស់គ្នាកំពុងតែប្រញាប់ប្រញាល់បំពេញភារកិច្ចរបស់ខ្លួន ដើម្បីធ្វើអំពើល្អឲ្យបានគ្រប់គ្រាន់សម្រាប់គោលដៅរបស់ពួកគេ។ ប៉ុន្តែ ខ្ញុំបែរជារវល់ជាប់ជំពាក់នឹងគ្លីនិក ហើយមិនអាចលះបង់ពេលវេលា និងកម្លាំងបន្ថែមទៀតទៅលើភារកិច្ចរបស់ខ្ញុំបានឡើយ។ ការជឿព្រះជាម្ចាស់បែបស្ទាក់ស្ទើររបស់ខ្ញុំ មិនត្រឹមតែរារាំងដល់ភារកិច្ចខ្ញុំទេ វាក៏ធ្វើឲ្យជីវិតខ្ញុំរងផលប៉ះពាល់ផងដែរ។ បន្ទាប់មក ខ្ញុំបានអានព្រះបន្ទូលព្រះជាម្ចាស់ ហើយក៏បានដឹងពីរបៀបរស់នៅឲ្យមានន័យ។ ព្រះជាម្ចាស់មានបន្ទូលថា៖ «អ្នកគឺជាភាវៈដែលព្រះបានបង្កើត ជាការពិតណាស់គឺអ្នកគួរតែថ្វាយបង្គំព្រះជាម្ចាស់ ហើយដេញតាមជីវិតមួយដែលមានន័យ។ បើអ្នកមិនថ្វាយបង្គំព្រះជាម្ចាស់ តែបែរជារស់នៅក្នុងសាច់ឈាមដ៏ស្មោកគ្រោករបស់អ្នកវិញ តើអ្នកមិនមែនជាសត្វតិរច្ឆានក្នុងសម្លៀកបំពាក់មនុស្សទេឬ? ដោយសារតែអ្នកជាមនុស្សម្នាក់ អ្នកគួរតែលះបង់ខ្លួនសម្រាប់ព្រះជាម្ចាស់ ហើយស៊ូទ្រាំក្នុងគ្រប់ទុក្ខលំបាកចុះ! អ្នកគួរតែទទួលយកទាំងចិត្តរីករាយ និងប្រាកដជាក់ចំពោះទុក្ខលំបាកតិចតួចដែលអ្នកជួបនៅថ្ងៃនេះ ហើយរស់នៅក្នុងជីវិតដ៏មានន័យ ដូចជាយ៉ូប និងពេត្រុសចុះ។ ... អ្នករាល់គ្នាគឺជាមនុស្សដែលដេញតាមផ្លូវដ៏ត្រឹមត្រូវ ជាអ្នកដែលស្វែងរកការធ្វើឱ្យប្រសើរឡើង។ អ្នករាល់គ្នាជាមនុស្សដែលត្រូវរះត្រដែតឡើងនៅក្នុងប្រជាជាតិនៃនាគដ៏ធំមានសម្បុរក្រហម ជាអ្នកដែលព្រះជាម្ចាស់ហៅថាជាមនុស្សសុចរិត។ តើនេះមិនមែនជាជីវិតដ៏មានអត្ថន័យបំផុតទេឬ?» («ការអនុវត្ត (២)» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈការអានព្រះបន្ទូលរបស់ព្រះជាម្ចាស់ ខ្ញុំបានយល់ថា ក្នុងនាមជាភាវៈដែលព្រះបានបង្កើតម្នាក់ បើខ្ញុំអាចជ្រើសរើសដើរតាមព្រះជាម្ចាស់អស់មួយជីវិត ហើយបំពេញភារកិច្ចជាភាវៈដែលព្រះបានបង្កើតបានល្អ នេះទើបជាជីវិតដែលមានតម្លៃ និងមានន័យបំផុត។ ខ្ញុំនឹកឃើញដល់ពេត្រុស។ ពេលព្រះយេស៊ូវត្រាស់ហៅគាត់ គាត់ក៏ទម្លាក់សំណាញ់ចោល ហើយបោះបង់ឧបករណ៍រកស៊ីរបស់គាត់។ គាត់បានលះបង់អ្វីៗទាំងអស់ ដើម្បីដើរតាមព្រះអម្ចាស់យេស៊ូវ ហើយចុងក្រោយ គាត់ក៏ទទួលបានសេចក្ដីពិត និងត្រូវបានព្រះជាម្ចាស់ប្រោសឲ្យគ្រប់លក្ខណ៍។ ងាកមកមើលខ្លួនខ្ញុំវិញ ខ្ញុំឃើញថា ខ្ញុំរស់នៅតាមគំនិត និងទស្សនៈរបស់សាតាំង ដោយដេញតាមតែលុយកាក់ កេរ្តិ៍ឈ្មោះ និងលាភសក្ការៈ។ បន្តិចម្ដងៗ ព្រះជាម្ចាស់ក៏លែងមានកន្លែងនៅក្នុងចិត្តខ្ញុំ ហើយខ្ញុំក៏ធ្លាក់ខ្លួនក្លាយជាអ្នកដែលគ្មានសេចក្ដីជំនឿពិតប្រាកដ។ គឺជាសេចក្ដីមេត្តាករុណារបស់ព្រះជាម្ចាស់ហើយ ដែលបាននាំខ្ញុំត្រឡប់មកដំណាក់របស់ព្រះអង្គវិញ ហើយខ្ញុំគួរតែឲ្យតម្លៃឲ្យបានពេញលេញចំពោះឱកាសបានបំពេញភារកិច្ចនៅពេលនេះ។ ខ្ញុំនឹកឃើញដល់ព្រះបន្ទូលរបស់ព្រះជាម្ចាស់ដែលថា៖ «មនុស្សកើតមកនៅលើផែនដីនេះ ហើយវាកម្របានជួបខ្ញុំណាស់ ហើយវាក៏កម្រមានឱកាសស្វែងរក និងទទួលបានសេចក្ដីពិតដែរ។ ហេតុអ្វីបានជាអ្នក មិនផ្តល់រង្វាន់ដល់ពេលវេលាដ៏ស្រស់ត្រកាលនេះ ជាផ្លូវដ៏ត្រឹមត្រូវដើម្បីស្វះស្វែងនៅក្នុងជីវិតនេះ?» («ព្រះបន្ទូលសម្រាប់យុវជន និងមនុស្សចាស់» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ពិតមែនហើយ។ នេះគឺជាឱកាសតែមួយគត់របស់ខ្ញុំ ដើម្បីទទួលបានការសង្គ្រោះ។ បើខ្ញុំនៅតែមិនយកចិត្តទុកដាក់ក្នុងការដើរតាមព្រះជាម្ចាស់ និងស្វែងរកសេចក្ដីពិតទេ នោះពេលភយន្តរាយមកដល់ ខ្ញុំនឹងបាត់បង់ជីវិតមិនខាន។ ដល់ពេលនោះ ទោះជាខ្ញុំរកលុយបានអស់ពីលើលោកក៏ដោយ តើវាមានតម្លៃ ឬមានន័យអ្វីទៅ? ខ្ញុំបើកគ្លីនិកបណ្ដើរ បំពេញភារកិច្ចបណ្ដើរ ហើយក៏មិនសូវមានពេលអានព្រះបន្ទូលព្រះជាម្ចាស់ និងស្វែងរកសេចក្ដីពិត ដើម្បីដោះស្រាយនិស្ស័យពុករលួយរបស់ខ្លួនឯងដែរ។ ក្នុងនាមជាអ្នកដែលជឿព្រះជាម្ចាស់តែពេលទំនេរ តើពេលណាទើបខ្ញុំអាចយល់ពីសេចក្ដីពិតបានទៅ? មានតែការស្វែងរកសេចក្ដីពិត និងបំពេញភារកិច្ចជាភាវៈដែលព្រះបានបង្កើតឲ្យបានល្អទេ ទើបយើងអាចទទួលបានការសង្គ្រោះ និងមានគោលដៅដ៏ស្រស់បំព្រងមួយបាន។ នេះទើបជាផ្លូវត្រូវក្នុងជីវិត។ ខ្ញុំត្រូវតែបោះបង់គ្លីនិកចោល ហើយចំណាយពេលវេលាទាំងអស់ លះបង់ខ្លួនដើម្បីព្រះជាម្ចាស់។ បន្ទាប់មក ខ្ញុំក៏បិទគ្លីនិកចោល។

គឺការដឹកនាំ និងការណែនាំពីព្រះបន្ទូលរបស់ព្រះជាម្ចាស់ហើយ ដែលធ្វើឲ្យខ្ញុំអាចវែកញែកដឹងពីចេតនាដ៏អាក្រក់របស់សាតាំង ក្នុងការបំភាន់ និងធ្វើឲ្យមនុស្សពុករលួយតាមរយៈលុយកាក់ កេរ្តិ៍ឈ្មោះ និងលាភសក្ការៈ ហើយបានជួយឲ្យខ្ញុំយល់ពីតម្លៃ និងអត្ថន័យនៃការដើរតាមសេចក្ដីពិតនៅក្នុងជីវិត។ ខ្ញុំអរព្រះគុណព្រះជាម្ចាស់ សម្រាប់ការដឹកនាំ និងការចង្អុលបង្ហាញពីព្រះបន្ទូលរបស់ព្រះអង្គ ដែលអនុញ្ញាតឲ្យខ្ញុំអាចធ្វើការសម្រេចចិត្តដ៏ឈ្លាសវៃមួយ រវាងមុខរបរ និងភារកិច្ច។ ប៉ុន្មានឆ្នាំចុងក្រោយនេះ ខ្ញុំនៅតែបន្តបំពេញភារកិច្ចនៅក្នុងពួកជំនុំជានិច្ច។ ខ្ញុំបានបញ្ចេញឲ្យឃើញសេចក្ដីពុករលួយជាច្រើន ហើយតាមរយៈការអធិដ្ឋានទៅកាន់ព្រះជាម្ចាស់ ស្វែងរកសេចក្ដីពិត ព្រមទាំងឆ្លុះបញ្ចាំង និងស្គាល់ពីខ្លួនឯង និស្ស័យពុករលួយរបស់ខ្ញុំក៏ទទួលបានការផ្លាស់ប្ដូរខ្លះៗ ហើយបន្តិចម្ដងៗ ខ្ញុំក៏ចាប់ផ្ដើមរស់នៅមានលក្ខណៈជាមនុស្សខ្លះ។ ការផ្លាស់ប្ដូរដែលខ្ញុំទទួលបាននេះ គឺជាលទ្ធផលដែលសម្រេចបានដោយសារព្រះបន្ទូលរបស់ព្រះជាម្ចាស់។ អរព្រះគុណព្រះជាម្ចាស់ សម្រាប់សេចក្ដីសង្គ្រោះរបស់ព្រះអង្គ!


៣៦. អ្វីដែលខ្ញុំទទួលបាន បន្ទាប់ពីខ្ញុំពិការភ្នែក

ដោយ ឈិន ចូវ ប្រទេសចិន

នៅក្នុងឆ្នាំ 2010 ភរិយាខ្ញុំបានផ្សាយដំណឹងល្អអំពីនគរព្រះមកកាន់ខ្ញុំ។ តាមរយៈការអានព្រះបន្ទូលព្រះជាម្ចាស់ ខ្ញុំបានស្គាល់ថា ព្រះដ៏មានគ្រប់ព្រះចេស្ដាគឺជាព្រះអម្ចាស់យេស៊ូវ ដែលបានយាងត្រឡប់មកវិញ ហើយថា ទ្រង់កំពុងសម្តែងចេញសេចក្តីពិត ដើម្បីសម្អាត និងសង្គ្រោះមនុស្សជាតិ ខ្ញុំពិតជារីករាយខ្លាំងណាស់ ហើយបានគិតក្នុងចិត្តថា «ចាប់ពីពេលនេះតទៅ ខ្ញុំត្រូវតែជឿ និងដើរតាមព្រះជាម្ចាស់ដោយស្មោះអស់ពីចិត្ត។ ខ្ញុំពិតជាមានពរណាស់ ប្រសិនបើខ្ញុំអាចទទួលបានព្រះពរ និងសេចក្តីសង្គ្រោះរបស់ព្រះជាម្ចាស់នៅថ្ងៃខាងមុខ!» បន្តិចក្រោយមក ខ្ញុំបានចាប់ផ្តើមស្រោចស្រពអ្នកថ្មីនៅក្នុងពួកជំនុំ ហើយបន្ទាប់មកទៀត ខ្ញុំបានក្លាយជាអ្នកដឹកនាំពួកជំនុំ។ ជារៀងរាល់ថ្ងៃ ខ្ញុំមមាញឹកចាត់ចែងកិច្ចការផ្សេងៗរបស់ពួកជំនុំ ហើយខ្ញុំមានអារម្មណ៍រីករាយខ្លាំងណាស់ ដោយគិតថា ដរាបណាខ្ញុំនៅបន្តបំពេញភារកិច្ចរបស់ខ្ញុំបែបនេះ ខ្ញុំប្រាកដជានឹងទទួលបានសេចក្តីសង្គ្រោះ។ ដើម្បីលះបង់ខ្លួនឯងបំពេញភារកិច្ចពេញម៉ោងរបស់ខ្ញុំ ខ្ញុំបានផ្ទេរអាជីវកម្មឈើដែលរកចំណូលបានយ៉ាងច្រើនរបស់ខ្ញុំទៅឲ្យសាច់ញាតិម្នាក់។

ក្នុងខែមករា ឆ្នាំ 2017 ភ្នែកខាងឆ្វេងរបស់ខ្ញុំត្រូវបានវះកាត់ ដោយសារតែជំងឺរបើកបាតភ្នែក ប៉ុន្តែការវះកាត់មិនបានជោគជ័យទេ ដូច្នេះកម្រិតមើលឃើញរបស់ខ្ញុំនៅសល់តែ 0.1 ប៉ុណ្ណោះ។ ខ្ញុំថែមទាំងមើលអក្សរមិនច្បាស់ផង ហើយខ្ញុំអាចត្រឹមតែប្រើប្រាស់ភ្នែកខាងស្តាំរបស់ខ្ញុំមើលតែប៉ុណ្ណោះ។ ដើមឡើយ ខ្ញុំមានគម្រោងវះកាត់ម្តងទៀតនៅពេលក្រោយនោះបន្តិច ប៉ុន្តែ នៅក្នុងខែមិថុនា ដោយសារតែការក្បត់របស់យូដាស ប៉ូលីសគណបក្សកុម្មុយនីស្តចិន បានចាប់ផ្តើមព្យាយាមចាប់ខ្លួនពួកយើងនៅគ្រប់ទីកន្លែង។ ដូច្នេះ ខ្ញុំ និងភរិយារបស់ខ្ញុំបានភៀសខ្លួនទៅកាន់តំបន់មួយផ្សេងទៀត ហើយខ្ញុំមិនហ៊ានទៅមន្ទីរពេទ្យ ដើម្បីព្យាបាលទេ។ នៅពេលនោះ អ្វីដែលខ្ញុំអាចធ្វើបាន គឺស្នាក់នៅក្នុងផ្ទះ ហើយបំពេញភារកិច្ចផ្នែកខាងអត្ថបទ ប៉ុន្តែនៅពេលខ្ញុំសម្លឹងមើលកុំព្យូទ័ររយៈពេលយូរៗ ភ្នែករបស់ខ្ញុំស្រវាំងទៅៗ ហើយខ្ញុំយល់ឃើញថា វាពិតជាពិបាកខ្លាំងណាស់ក្នុងការបំពេញភារកិច្ចរបស់ខ្ញុំ។ ដោយឃើញថា បងប្អូនប្រុសស្រីនៅជុំវិញខ្ញុំអាចមើលឃើញយ៉ាងច្បាស់ល្អ ខ្ញុំគិតក្នុងចិត្តថា «ប៉ុន្មានឆ្នាំចុងក្រោយនេះ ខ្ញុំបានលះបង់អាជីវកម្មរបស់ខ្ញុំ ហើយបានបំពេញភារកិច្ចរបស់ខ្ញុំនៅក្នុងពួកជំនុំ ដូច្នេះ ហេតុអ្វីបានជាខ្ញុំត្រូវកើតជំងឺភ្នែកទៅវិញ? ភ្នែកខាងស្ដាំរបស់ខ្ញុំក៏ធ្លាប់វះកាត់ពីមុនដែរ ដូច្នេះបើមានបញ្ហាអ្វីជាមួយភ្នែកនេះទៀត តើខ្ញុំអាចបំពេញភារកិច្ចអ្វីបាន? បើខ្ញុំមិនបំពេញភារកិច្ចរបស់ខ្ញុំទេ តើខ្ញុំអាចត្រូវបានសង្គ្រោះដោយរបៀបណា?» ខ្ញុំចង់ប្រថុយទៅមន្ទីរពេទ្យ ដើម្បីព្យាបាល ប៉ុន្តែខ្ញុំខ្លាចត្រូវបានប៉ូលិសបក្សកុម្មុយនីស្តចិនចាប់ខ្លួន ដូច្នេះ ខ្ញុំមិនហ៊ានទៅទេ។ ខ្ញុំនឹកគិតអំពីរបៀបដែលបងប្អូនប្រុសស្រីនៅតែតស៊ូបំពេញភារកិច្ចរបស់ពួកគេ ក្រោយពេលពួកគេធ្លាក់ខ្លួនឈឺ ហើយក្រោយមកក៏បានជាសះស្បើយទាំងស្រុង។ ប្រសិនបើខ្ញុំនៅតែតស៊ូបំពេញភារកិច្ចរបស់ខ្ញុំ នោះតើព្រះជាម្ចាស់នឹងមានសេចក្តីមេត្តាករុណា ហើយប្រោសខ្ញុំឲ្យជាដែរឬទេ? ប្រហែលជានៅទីបំផុត ភ្នែករបស់ខ្ញុំអាចនឹងជាសះស្បើយ? ដូច្នេះ ខ្ញុំនៅតែបន្តបំពេញភារកិច្ចរបស់ខ្ញុំបែបនេះ។

នៅថ្ងៃទី១ ខែឧសភា ឆ្នាំ២០២៤ ភ្នែកខាងស្ដាំរបស់ខ្ញុំបានហើម និងឈឺខ្លាំងភ្លាមៗ ហើយខ្ញុំមានអារម្មណ៍វិលមុខ និងចង់ក្អួត។ ខ្ញុំមិនអាចមើលអ្វីឃើញទាល់តែសោះមួយភ្លែតនោះ។ បន្តិចក្រោយមក ខ្ញុំចាប់ផ្ដើមអាចមើលឃើញស្រមោលមនុស្សរេរាៗនៅពីមុខខ្ញុំ ប៉ុន្តែ ខ្ញុំមិនអាចមើលឃើញផ្លូវដែលខ្ញុំកំពុងដើរច្បាស់ទេ។ ភ្លាមនោះ ខ្ញុំមានការភាន់ភាំង ហើយគិតថា «តើមានរឿងអ្វីកើតឡើង? កាលពីជាងម្ភៃឆ្នាំមុន ខ្ញុំបានវះកាត់ជំងឺរបើកបាតភ្នែកខាងស្ដាំរបស់ខ្ញុំ។ តើនេះអាចជាការលាប់ជំងឺចាស់នោះឬទេ? នេះពិតជាអាក្រក់ខ្លាំងណាស់។ ភ្នែកខាងឆ្វេងរបស់ខ្ញុំនៅតែមិនទាន់ជាសះស្បើយនៅឡើយ ហើយឥឡូវនេះ ភ្នែកខាងស្ដាំរបស់ខ្ញុំមិនអាចមើលឃើញទៀត។ បើខ្ញុំពិការភ្នែកទាំងសងខាង ខ្ញុំនឹងមិនអាចបំពេញភារកិច្ចអ្វីបានឡើយ។ កិច្ចការរបស់ព្រះជាម្ចាស់ជិតដល់ទីបញ្ចប់ហើយ ហើយនៅពេលវេលាដ៏សំខាន់នេះ បើខ្ញុំមើលមិនឃើញ តើខ្ញុំនឹងមិនក្លាយជាមនុស្សឥតប្រយោជន៍ទេឬ? តើខ្ញុំនឹងត្រូវជម្រុះចោលឬ?» ខ្ញុំបារម្ភខ្លាំងណាស់ ហើយខ្ញុំមិនដឹងថាត្រូវធ្វើអ្វីទេ។ បន្ទាប់មក ភ្នែកស្តាំរបស់ខ្ញុំបានឈឺចុកចាប់យ៉ាងខ្លាំង ក្បាលរបស់ខ្ញុំឈឺខ្លាំងណាស់ ហើយខ្ញុំចេះតែមានអារម្មណ៍ចង់ក្អួត។ ដោយគ្មានជម្រើសផ្សេង ខ្ញុំបានប្រថុយទៅមន្ទីរពេទ្យ ដើម្បីពិនិត្យភ្នែក។ គ្រូពេទ្យបាននិយាយថា ខ្ញុំមានជំងឺដក់ទឹកក្នុងភ្នែកស្រួចស្រាវ។ ដូច្នេះ សម្ពាធភ្នែករបស់ខ្ញុំឡើងខ្ពស់ រន្ធប្រស្រីភ្នែករីកធំ ហើយភ្នែករបស់ខ្ញុំមានសភាពក្រហមខ្លាំង។ គាត់បាននិយាយថា ការមើលឃើញព្រិលៗរបស់ខ្ញុំទំនងជាបណ្តាលមកពីភាពស្រអាប់នៃទឹកកញ្ចក់ភ្នែក ឬការផ្លាស់ទីរបស់កញ្ចក់ភ្នែក។ គាត់បាននិយាយថា ខ្ញុំចាំបាច់សម្រាកព្យាបាលនៅមន្ទីរពេទ្យជាបន្ទាន់។ បើមិនដូច្នោះទេ ភ្នែកខាងស្តាំរបស់ខ្ញុំអាចពិការបាន។ នៅពេលដែលខ្ញុំបានឮបែបនេះ ខ្ញុំគិតថា «ខ្ញុំចប់ហើយ។ ភ្នែកខាងឆ្វេងរបស់ខ្ញុំខ្សោយ ហើយប្រសិនបើខ្ញុំមើលមិនឃើញដោយភ្នែកខាងស្តាំរបស់ខ្ញុំទេ តើខ្ញុំពិតជានឹងពិការភ្នែកមែនទេ? កុំថាឡើយការបំពេញភារកិច្ច សូម្បីតែការគ្រប់គ្រងជីវិតប្រចាំថ្ងៃក៏មានបញ្ហាដែរ។ តើពេលនោះខ្ញុំនឹងធ្វើអ្វី? ខ្ញុំបានបំពេញភារកិច្ចពេញម៉ោងនៅក្នុងពួកជំនុំប៉ុន្មានឆ្នាំចុងក្រោយនេះ ចុះហេតុអ្វីបានជាខ្ញុំត្រូវបញ្ចប់ដោយមានជំងឺបែបនេះទៅវិញ? ប្រសិនបើគ្រាន់តែជាការឈឺខ្នង ឬឈឺជើង វាមិនអីទេ យ៉ាងហោចណាស់វានឹងមិនពន្យាភារកិច្ចរបស់ខ្ញុំទេ។ ប៉ុន្តែ ប្រសិនភ្នែករបស់ខ្ញុំមើលមិនឃើញ ហើយខ្ញុំមិនអាចបំពេញភារកិច្ចបានទេ តើខ្ញុំនឹងមិនក្លាយទៅជាមនុស្សគ្មានប្រយោជន៍ទេឬ? តើខ្ញុំនៅតែអាចត្រូវបានសង្គ្រោះដោយរបៀបណាទៅ?» ខ្ញុំកាន់តែគិតអំពីវា ខ្ញុំក៏កាន់តែមានគំនិតអវិជ្ជមាន។ ខ្ញុំបានសម្រាកព្យាបាលនៅមន្ទីរពេទ្យអស់រយៈពេលបីថ្ងៃ ហើយគ្រូពេទ្យបានសាកល្បងការព្យាបាលជាច្រើនវិធី ប៉ុន្តែ សម្ពាធភ្នែករបស់ខ្ញុំចេះតែឡើងចុះៗ។ រន្ធប្រស្រីភ្នែករបស់ខ្ញុំមិនអាចត្រលប់មកធម្មតាវិញបានទេ។ ហើយខ្ញុំមើលឃើញរូបភាពបែកភ្លោះ ហាក់ដូចជាខ្ញុំពាក់វ៉ែនតាពីរជាន់កម្រិត 2000 ដឺក្រេអ៊ីចឹង។ កម្រិតមើលឃើញរបស់ខ្ញុំមានត្រឹមតែ 0.04 ប៉ុណ្ណោះ។ គ្រូពេទ្យបាននិយាយថា មិនទាន់មានការព្យាបាលប្រកបដោយប្រសិទ្ធភាពនៅពេលនេះទេ។ ហើយជម្រើសតែមួយគត់គឺត្រូវធ្វើការវះកាត់ដោយការចោះជាមុនសិន។ វិធីនេះ គាត់អាចមើលបានថា តើសម្ពាធភ្នែកអាចត្រូវបានបន្ថយឬអត់ ពិនិត្យស្ថានភាពកញ្ចក់ភ្នែក រួចហើយសម្រេចចិត្តថាតើត្រូវវះកាត់លើកទីពីរឬទេ។ ខ្ញុំអស់សង្ឃឹមជាខ្លាំង នៅពេលដែលបានឮរឿងនេះ ហើយពេលខ្ញុំដេកលើគ្រែ អារម្មណ៍របស់ខ្ញុំចាប់ផ្តើមរវើរវាយ៖ «គណបក្សកុម្មុយនីស្តចិន បានតាមប្រមាញ់ខ្ញុំអស់រយៈពេលជាច្រើនឆ្នាំមកហើយ ហើយខ្ញុំបានបោះបង់អាជីវកម្មរបស់ខ្ញុំ ដើម្បីបំពេញភារកិច្ច។ ទោះបីជាមានត្រឹមតែភ្នែកម្ខាងអាចមើលបាន ក៏ខ្ញុំនៅតែបន្តបំពេញភារកិច្ចរបស់ខ្ញុំ ហើយភារកិច្ចរបស់ខ្ញុំក៏បានបង្កើតផលផ្លែខ្លះដែរ ដូច្នេះហេតុអ្វីបានជាព្រះជាម្ចាស់មិនការពារខ្ញុំ? តើអាចថាមកពីខ្ញុំមិនបានបង់ថ្លៃគ្រប់គ្រាន់ ឬចំណាយកម្លាំងមិនគ្រប់គ្រាន់មែនទេ?» តាមគោលលទ្ធិ ខ្ញុំដឹងថា ខ្ញុំគួរតែចុះចូលទៅនឹងការចាត់ចែង និងការរៀបចំរបស់ព្រះជាម្ចាស់ ប៉ុន្តែនៅក្នុងចិត្តរបស់ខ្ញុំ ខ្ញុំនៅតែសង្ឃឹមថា ព្រះជាម្ចាស់នឹងព្យាបាលភ្នែករបស់ខ្ញុំ។ វាពិតជាអស្ចារ្យណាស់ ប្រសិនបើមានការអស្ចារ្យកើតឡើង! ក្រោយមក ខ្ញុំបានឃើញអ្នកជំងឺម្នាក់ទៀតនៅគ្រែជាប់គ្នា ដែលបានវះកាត់ជំងឺរបើកបាតភ្នែក ប៉ុន្តែក្រោយមកសម្ពាធភ្នែករបស់គាត់នៅតែខ្ពស់ដដែរ។ កម្រិតមើលឃើញនៅភ្នែកទាំងពីររបស់គាត់ស្ទើរតែបាត់បង់ទៅហើយ គាត់ត្រូវតោងស្មាភរិយាគាត់ ដើម្បីដើរយឺតៗ ហើយគ្មានសង្ឃឹមថាគាត់នឹងជាសះស្បើយឡើយ។ ការនេះធ្វើឲ្យខ្ញុំចាប់ផ្ដើមបារម្ភម្ដងទៀត ថាតើខ្ញុំនឹងដូចគាត់ដែរឬទេ។ កូនរបស់ខ្ញុំបានប្រាប់ខ្ញុំថា តាមអ៊ីនធឺណិតនិយាយថា ការបាត់បង់ការមើលឃើញពីជំងឺដក់ទឹកក្នុងភ្នែកមិនអាចត្រលប់ក្រោយវិញបានទេ ហើយថាជំងឺនេះបច្ចុប្បន្នមិនទាន់មានវិធីព្យាបាលនៅឡើយទេ។ ឮបែបនេះធ្វើឲ្យខ្ញុំកាន់តែតូចចិត្ត និងពិបាកចិត្ត ហើយខ្ញុំក៏ចាប់ផ្តើមត្អូញត្អែរ «បងប្អូនប្រុសស្រីជាច្រើននាក់បានជាសះស្បើយដោយព្រះជាម្ចាស់ព្យាបាល នៅពេលដែលពួកគេបានប្រឈមមុខនឹងជំងឺ ចុះហេតុអ្វីបានជាព្រះជាម្ចាស់មិនបង្ហាញព្រះគុណដល់ខ្ញុំ?» ខ្ញុំគ្រាន់តែមិនអាចចុះចូលក្នុងដួងចិត្តរបស់ខ្ញុំបានឡើយ ហើយខ្ញុំក៏លែងចង់អធិស្ឋានទៀតដែរ។ ខ្ញុំបានចំណាយពេលរបស់ខ្ញុំដកដង្ហើមធំ ខ្ញុំមិនចង់ញ៉ាំ ហើយខ្ញុំក៏មិនអាចគេងលក់ស្រួលបានដែរ។ ក្នុងរយៈពេលតែប៉ុន្មានថ្ងៃ ខ្ញុំបានស្រកទម្ងន់អស់ជាច្រើនគីឡូក្រាម។ បន្ទាប់ពីការវះកាត់លើកទីពីរ គ្រូពេទ្យបានដាក់កញ្ចក់ភ្នែកសិប្បនិម្មិតទៅក្នុងភ្នែករបស់ខ្ញុំ ហើយនៅពេលខ្ញុំចេញពីបន្ទប់វះកាត់ ខ្ញុំមានអារម្មណ៍ក្រហាយភ្នែក និងឈឺចាប់ជាខ្លាំង ហើយខ្ញុំក៏ឈឺក្បាលខ្លាំងដែរ។ សម្ពាធភ្នែករបស់ខ្ញុំខ្ពស់ខ្លាំង រហូតមិនអាចវាស់បាន។ គ្រូពេទ្យអាចបញ្ចេញទឹកថ្លាចេញតាមរយៈស្នាមវះកាត់រៀងរាល់កន្លះម៉ោងម្ដងប៉ុណ្ណោះ និងប្រើថ្នាំដើម្បីបន្ថយសម្ពាធភ្នែក។ ប៉ុន្តែរយៈពេលប្រាំមួយម៉ោងបានកន្លងផុតទៅ ហើយសម្ពាធភ្នែកនៅតែមិនចុះ។ គ្រូពេទ្យបាននិយាយថា នេះគឺមានគ្រោះថ្នាក់ខ្លាំងណាស់ ដែលថា ការវះកាត់អាចនឹងទៅជាឥតប្រយោជន៍ ហើយការមើលឃើញរបស់ខ្ញុំមិនអាចសង្គ្រោះបានទេ។ ដោយគិតថាខ្ញុំប្រហែលជាមិនអាចមើលឃើញអ្វីដោយភ្នែកស្តាំរបស់ខ្ញុំនៅពេលអនាគត ខ្ញុំមានអារម្មណ៍ឈឺចាប់ក្នុងចិត្តយ៉ាងខ្លាំង។ នៅពេលនោះហើយដែលទីបំផុតខ្ញុំចាប់ផ្តើមឆ្លុះបញ្ចាំង។ ចាប់តាំងពីខ្ញុំកើតជំងឺភ្នែកដំបូងរហូតដល់ចំណុចនេះ ខ្ញុំគ្មានអាកប្បកិរិយាចុះចូលឡើយ មានតែការរអ៊ូរទាំ និងការយល់ច្រឡំចំពោះព្រះជាម្ចាស់ ហើយខ្ញុំខ្វះខាតហេតុផល ដែលអ្នកជឿលើព្រះជាម្ចាស់គួរតែមាន។ ដូច្នេះ ខ្ញុំបានអធិស្ឋាន និងផ្ទុកផ្ដាក់ជំងឺភ្នែករបស់ខ្ញុំទៅក្នុងព្រះហស្តរបស់ព្រះជាម្ចាស់ ខ្ញុំមានបំណងចិត្តចុះចូលទៅនឹងការចាត់ចែង និងការរៀបចំរបស់ព្រះជាម្ចាស់ ទោះបីជាមានអ្វីកើតឡើងចំពោះភ្នែករបស់ខ្ញុំក៏ដោយ។ ដោយមិននឹកស្មានដល់ ក្រោយមកបន្តិច ភ្នែករបស់ខ្ញុំក៏អាចមើលឃើញរៀងព្រាលៗបន្តិច ហើយសម្ពាធភ្នែករបស់ខ្ញុំក៏បានវិលត្រឡប់ទៅរកភាពធម្មតាវិញបន្តិចម្តងៗ។ នៅថ្ងៃបន្ទាប់ ទោះបីជាការមើលឃើញរបស់ខ្ញុំនៅតែព្រិលក៏ដោយ ក៏វាបានប្រសើរឡើងដល់ 0.2។ ខ្ញុំមានអារម្មណ៍រីករាយភ្លាមៗ ហើយដឹងថា នេះគឺជាសេចក្តីមេត្តាករុណារបស់ព្រះជាម្ចាស់ និងការយល់ដឹងរបស់ទ្រង់ចំពោះភាពទន់ខ្សោយរបស់ខ្ញុំ ខ្ញុំបានបន្តអរព្រះគុណព្រះជាម្ចាស់នៅក្នុងចិត្តរបស់ខ្ញុំ។

បន្ទាប់ពីខ្ញុំបានចេញពីមន្ទីរពេទ្យ ខ្ញុំបានស្នាក់នៅផ្ទះសាច់ញាតិម្នាក់មួយរយៈ ដើម្បីសម្រាក និងព្យាបាលជំងឺ។ ក្នុងអំឡុងពេលនេះ អ្នកដឹកនាំ អ្នកមើលការខុសត្រូវ និងបងប្អូនប្រុសស្រីផ្សេងទៀតក៏បានសរសេរសំបុត្រមកបង្ហាញការយកចិត្តទុកដាក់ចំពោះខ្ញុំដែរ ដោយសួរសុខទុក្ខអំពីសភាពរបស់ខ្ញុំ និងស្វែងរកព្រះបន្ទូលរបស់ព្រះជាម្ចាស់ ដើម្បីជួយ និងគាំទ្រខ្ញុំ។ ភរិយារបស់ខ្ញុំក៏បានអានព្រះបន្ទូលរបស់ព្រះជាម្ចាស់ឮៗឲ្យខ្ញុំស្តាប់ដែរ ក្នុងចំណោមនោះ អត្ថបទនៃព្រះបន្ទូលរបស់ព្រះជាម្ចាស់ចំនួនពីរមានប្រយោជន៍ខ្លាំងណាស់សម្រាប់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «តើអ្នកអធិដ្ឋានទៅកាន់ព្រះជាម្ចាស់ និងស្វែងរកព្រះហឫទ័យពីទ្រង់ដែរឬទេ នៅពេលជំងឺ និងការរងទុក្ខកើតមានឡើងចំពោះអ្នក? តើព្រះវិញ្ញាណបរិសុទ្ធធ្វើកិច្ចការដើម្បីណែនាំអ្នក និងដឹកនាំអ្នកយ៉ាងដូចម្ដេច? តើទ្រង់គ្រាន់តែបំភ្លឺ និងស្រាយបំភ្លឺអ្នកប៉ុណ្ណោះឬ? នោះមិនមែនជាវិធីសាស្ត្រតែមួយគត់របស់ទ្រង់ឡើយ ទ្រង់ក៏នឹងល្បងលអ្នក និងបន្សុទ្ធអ្នកផងដែរ។ តើព្រះជាម្ចាស់ល្បងលមនុស្សយ៉ាងដូចម្ដេច? តើទ្រង់មិនល្បងលមនុស្សដោយការធ្វើឱ្យពួកគេរងទុក្ខទេឬ? ការរងទុក្ខកើតមានឡើងជាមួយនឹងការល្បងល។ ប្រសិនបើគ្មានការល្បងលទេ តើមនុស្សអាចរងទុក្ខដោយរបៀបណា? ហើយបើគ្មានការរងទុក្ខនៃការល្បងលទេ តើមនុស្សអាចផ្លាស់ប្ដូរដោយរបៀបណា? ការរងទុក្ខកើតមានឡើងជាមួយនឹងការល្បងល។ ប្រសិនបើមនុស្សអាចចុះចូលនឹងព្រះជាម្ចាស់ នោះព្រះវិញ្ញាណបរិសុទ្ធនឹងធ្វើកិច្ចការមិនខាន» («ក្នុងការជឿលើព្រះជាម្ចាស់ ការទទួលបានសេចក្តីពិត គឺរឿងសំខាន់បំផុត» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «នៅពេលដែលជំងឺកើតមានឡើងចំពោះមនុស្ស តើពួកគេគួរដើរតាមផ្លូវណា? តើពួកគេគួរជ្រើសរើសដោយរបៀបណា? មនុស្សមិនគួរធ្លាក់ទៅក្នុងទុក្ខព្រួយ ភាពខ្វល់ខ្វាយ និងក្ដីបារម្ភ ដោយគិតអំពីអនាគត និងផ្លូវចេញរបស់ខ្លួនឡើយ។ ផ្ទុយទៅវិញ នៅពេលដែលមនុស្សកាន់តែស្ថិតក្នុងពេលវេលាបែបនេះ និងក្នុងស្ថានភាព ព្រមទាំងបរិបទពិសេសបែបនេះ ហើយនៅពេលដែលពួកគេកាន់តែជួបប្រទះនឹងការលំបាកផ្ទាល់ខ្លួនបែបនេះ ពួកគេកាន់តែគួរស្វែងរកសេចក្ដីពិត និងដេញតាមសេចក្ដីពិត។ មានតែការធ្វើបែបនេះទេ ទើបសេចក្ដីអធិប្បាយដែលអ្នកបានឮ និងសេចក្ដីពិតដែលអ្នកបានយល់កន្លងមក មានប្រសិទ្ធភាព និងមិនអសារឥតការ។ នៅពេលដែលអ្នកកាន់តែជួបប្រទះនឹងការលំបាកបែបនេះ អ្នកកាន់តែគួរលះបង់បំណងប្រាថ្នាផ្ទាល់ខ្លួនរបស់អ្នក ហើយចុះចូលនឹងការចាត់ចែងរបស់ព្រះជាម្ចាស់។ គោលបំណងរបស់ព្រះជាម្ចាស់ក្នុងការរៀបចំស្ថានភាពប្រភេទនេះ និងរៀបចំកាលៈទេសៈទាំងនេះសម្រាប់អ្នក មិនមែនដើម្បីធ្វើឱ្យអ្នកធ្លាក់ទៅក្នុងអារម្មណ៍នៃទុក្ខព្រួយ ភាពខ្វល់ខ្វាយ និងក្ដីបារម្ភនោះទេ ហើយវាក៏មិនមែនដើម្បីឱ្យអ្នកអាចល្បងលព្រះជាម្ចាស់ ដើម្បីមើលថាតើទ្រង់ពិតជានឹងប្រោសអ្នកឱ្យជាឬអត់ នៅពេលដែលជំងឺកើតមានឡើងចំពោះអ្នក ដោយតាមរយៈនោះ ស្ទាបស្ទង់មើលការពិតនៃរឿងនេះទេ។ ព្រះជាម្ចាស់រៀបចំស្ថានភាព និងកាលៈទេសៈពិសេសទាំងនេះសម្រាប់អ្នក គឺដើម្បីឱ្យអ្នកអាចរៀនសូត្រមេរៀនជាក់ស្ដែងនៅក្នុងស្ថានភាព និងកាលៈទេសៈបែបនេះ ចូលទៅក្នុងសេចក្ដីពិត និងការចុះចូលនឹងព្រះជាម្ចាស់កាន់តែស៊ីជម្រៅ ហើយដើម្បីឱ្យអ្នកដឹងកាន់តែច្បាស់ និងត្រឹមត្រូវអំពីរបៀបដែលព្រះជាម្ចាស់ចាត់ចែងមនុស្ស ព្រឹត្តិការណ៍ និងរបស់ផ្សេងៗទាំងអស់។ វាសនារបស់មនុស្សគឺនៅក្នុងព្រះហស្ដរបស់ព្រះជាម្ចាស់ ទោះបីជាមនុស្សអាចញាណដឹងពីវាឬអត់ ទោះបីជាពួកគេពិតជាដឹងខ្លួនពីវាឬអត់ក៏ដោយ ពួកគេគួរតែចុះចូល ហើយមិនត្រូវទាស់ទទឹង មិនត្រូវបដិសេធ ហើយច្បាស់ណាស់ថាមិនត្រូវល្បងលព្រះជាម្ចាស់ឡើយ។ អ្នកគង់តែស្លាប់ដដែល ហើយប្រសិនបើអ្នកទាស់ទទឹង បដិសេធ និងល្បងលព្រះជាម្ចាស់ នោះមិនបាច់និយាយក៏ដឹងដែរថាលទ្ធផលចុងក្រោយរបស់អ្នកនឹងទៅជាយ៉ាងណា។ ផ្ទុយទៅវិញ ឧបមាថា នៅពេលដែលអ្នកជួបប្រទះនឹងជំងឺ អ្នកអាចស្វែងរកថាតើភាវៈដែលព្រះបានបង្កើត គួរតែចុះចូលនឹងការចាត់ចែងរបស់ព្រះអាទិករដោយរបៀបណា ស្វែងរកថាតើមេរៀនអ្វីខ្លះដែលព្រះជាម្ចាស់ចង់ឱ្យអ្នករៀនសូត្រ ហើយថាតើនិស្ស័យពុករលួយមួយណាដែលព្រះជាម្ចាស់ចង់ឱ្យអ្នកស្គាល់ នៅក្នុងស្ថានភាពដែលបានកើតឡើងចំពោះអ្នកនេះ ហើយតាមរយៈនោះ យល់ពីបំណងព្រះហឫទ័យរបស់ព្រះជាម្ចាស់ និងធ្វើបន្ទាល់ដ៏ល្អ ដើម្បីបំពេញតាមសេចក្ដីតម្រូវរបស់ព្រះជាម្ចាស់។ ប្រសិនបើអ្នកអនុវត្តតាមរបៀបនេះ នោះអ្នកនឹងអាចសម្រេចបាននូវការចុះចូលពិតប្រាកដចំពោះព្រះជាម្ចាស់» («របៀបដេញតាមសេចក្ដីពិត (៣)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ បន្ទាប់ពីអានព្រះបន្ទូលរបស់ព្រះជាម្ចាស់រួចមក ខ្ញុំមានអារម្មណ៍ដឹងអំពីព្រះរាជបំណងយកចិត្តទុកដាក់ខ្ពស់របស់ព្រះជាម្ចាស់។ ព្រះរាជបំណងរបស់ព្រះជាម្ចាស់មិនមែនសម្រាប់ឱ្យខ្ញុំរស់នៅក្នុងអារម្មណ៍អវិជ្ជមាននៃការថប់បារម្ភ និងទុក្ខព្រួយឡើយ ប៉ុន្តែដើម្បីអនុញ្ញាតឲ្យខ្ញុំអធិស្ឋាន ពឹងផ្អែកលើទ្រង់ និងចុះចូលទៅនឹងការចាត់ចែង និងការរៀបចំរបស់ទ្រង់ ដើម្បីឱ្យខ្ញុំអាចស្វែងរកសេចក្តីពិត ឆ្លុះបញ្ចាំង និងស្គាល់ខ្លួនឯងអំពីរឿងនេះ។ ព្រះជាម្ចាស់កំពុងប្រើប្រាស់ជំងឺរបស់ខ្ញុំ ដើម្បីសម្អាតសេចក្ដីពុករលួយរបស់ខ្ញុំ ហើយនេះគឺជាសេចក្តីស្រឡាញ់របស់ទ្រង់។ នៅពេលដែលខ្ញុំបានយល់ពីព្រះរាជបំណងរបស់ព្រះជាម្ចាស់ហើយ ខ្ញុំក៏ចាប់ផ្ដើមអធិស្ឋានរៀងរាល់ថ្ងៃ សុំឲ្យព្រះជាម្ចាស់ដឹកនាំខ្ញុំ ដើម្បីរៀនមេរៀនមួយ។ ភរិយារបស់ខ្ញុំក៏ឧស្សាហ៍អានព្រះបន្ទូលរបស់ព្រះជាម្ចាស់ឲ្យខ្ញុំស្តាប់ផងដែរ។ បន្តិចម្ដងៗ ខ្ញុំលែងមានអារម្មណ៍អស់សង្ឃឹមខ្លាំងទៀតហើយ ហើយសភាពរបស់ខ្ញុំក៏ប្រសើរឡើងច្រើន។ មួយរយៈពេលក្រោយមក ខ្ញុំបានត្រឡប់ទៅមន្ទីរពេទ្យវិញ ដើម្បីពិនិត្យសុខភាពម្ដងទៀត ហើយគួរឲ្យភ្ញាក់ផ្អើល កម្រិតមើលឃើញរបស់ខ្ញុំបានឡើងដល់ 0.3។ ខ្ញុំបានទទួលវ៉ែនតាមួយគូទៀត ហើយខ្ញុំអាចមើលឃើញពាក្យនៅលើកុំព្យូទ័របានច្បាស់បន្តិច ហើយការវាយអក្សររបស់ខ្ញុំក៏លែងរងផលប៉ះពាល់ខ្លាំងទៀតដែរ។

បន្ទាប់មក ខ្ញុំក៏ចាប់ផ្តើមគិតពិចារណា «តាមរយៈជំងឺនេះ ខ្ញុំបានបើកសម្តែងនូវការត្អូញត្អែរ និងការយល់ច្រឡំជាច្រើន តើខ្ញុំគួរឆ្លុះបញ្ចាំងលើទិដ្ឋភាពណាមួយនៃនិស្ស័យពុករលួយរបស់ខ្ញុំ?» ថ្ងៃមួយ ខ្ញុំបានអានព្រះបន្ទូលរបស់ព្រះជាម្ចាស់៖ «មនុស្សទាំងអស់ជឿលើព្រះជាម្ចាស់ ដើម្បីទទួលបានព្រះពរ រង្វាន់ និងមកុដ។ តើមនុស្សគ្រប់រូបមិនមានបំណងនេះនៅក្នុងចិត្តទេឬ? តាមពិតទៅ មនុស្សគ្រប់រូបសុទ្ធតែមានបំណងនេះ។ នេះគឺជាការពិត។ ទោះបីជាមនុស្សមិនសូវនិយាយអំពីវាក៏ដោយ ហើយថែមទាំងលាក់បាំងបំណង និងសេចក្ដីប្រាថ្នារបស់ពួកគេក្នុងការទទួលបានព្រះពរក៏ដោយ ក៏សេចក្ដីប្រាថ្នានេះ បំណងនេះ និងគំនិតជំរុញនេះ ដែលលាក់យ៉ាងជ្រៅនៅក្នុងដួងចិត្តរបស់មនុស្ស មិនដែលរង្គោះរង្គើឡើយ។ មិនថាមនុស្សយល់ពីទ្រឹស្ដីខាងវិញ្ញាណកម្រិតណា មានចំណេះដឹងតាមរយៈបទពិសោធអ្វីខ្លះ អាចបំពេញភារកិច្ចអ្វី ស៊ូទ្រាំនឹងការរងទុក្ខបានកម្រិតណា ឬលះបង់តម្លៃប៉ុនណាក៏ដោយ ក៏ពួកគេមិនដែលបោះបង់ចោលបំណងក្នុងការទទួលបានព្រះពរ ដែលលាក់យ៉ាងជ្រៅនៅក្នុងដួងចិត្តរបស់ពួកគេឡើយ ហើយតែងតែធ្វើកិច្ចការលំបាកដោយស្ងៀមស្ងាត់ និងរត់ចុះរត់ឡើងដើម្បីបម្រើបំណងនេះ។ តើនេះមិនមែនជារឿងដែលកប់ជ្រៅបំផុតនៅក្នុងដួងចិត្តរបស់មនុស្សទេឬ? បើគ្មានបំណងក្នុងការទទួលបានព្រះពរនេះទេ តើអ្នករាល់គ្នានឹងមានអារម្មណ៍យ៉ាងណា? តើអ្នករាល់គ្នានឹងបំពេញភារកិច្ចរបស់អ្នករាល់គ្នា និងដើរតាមព្រះជាម្ចាស់ដោយអាកប្បកិរិយាបែបណា? តើមនុស្សនឹងក្លាយទៅជាយ៉ាងណា ប្រសិនបើបំណងក្នុងការទទួលបានព្រះពរ ដែលលាក់នៅក្នុងដួងចិត្តរបស់ពួកគេនេះ ត្រូវបានលុបបំបាត់ទាំងស្រុងនោះ? វាអាចទៅរួចដែលថាមនុស្សជាច្រើននឹងក្លាយជាអវិជ្ជមាន ហើយថា អ្នកខ្លះនឹងអស់កម្លាំងចិត្តនៅក្នុងភារកិច្ចរបស់ពួកគេ ព្រមទាំងបាត់បង់ចំណាប់អារម្មណ៍នៅក្នុងជំនឿរបស់ខ្លួនលើព្រះជាម្ចាស់។ ពួកគេនឹងហាក់ដូចជាបានបាត់បង់ព្រលឹងរបស់ខ្លួន ហើយវានឹងមើលទៅហាក់ដូចជាដួងចិត្តរបស់ពួកគេត្រូវបានដកចេញអ៊ីចឹង។ នេះហើយជាមូលហេតុដែលខ្ញុំនិយាយថា បំណងក្នុងការទទួលបានព្រះពរ គឺជារឿងដែលលាក់យ៉ាងជ្រៅនៅក្នុងដួងចិត្តរបស់មនុស្ស» («សូចនាករទាំងប្រាំមួយអំពីការរីកចម្រើននៃជីវិត» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «គោលបំណងរបស់មនុស្សទាំងនេះក្នុងការដើរតាមព្រះជាម្ចាស់ គឺសាមញ្ញណាស់ ហើយវាគឺសម្រាប់គោលដៅតែមួយគត់៖ ដើម្បីទទួលបានព្រះពរ។ មនុស្សទាំងនេះមិនខ្ចីអើពើនឹងអ្វីផ្សេងទៀតដែលមិនពាក់ព័ន្ធនឹងគោលដៅនេះឡើយ។ ចំពោះពួកគេ គ្មានគោលដៅណាមួយនៃការជឿលើព្រះជាម្ចាស់ដែលត្រឹមត្រូវជាងការទទួលបានព្រះពរឡើយ នេះហើយគឺជាតម្លៃពិតនៃសេចក្ដីជំនឿរបស់ពួកគេ។ ប្រសិនបើកិច្ចការផ្សេងទៀត គ្មានចំណេញអ្វីសោះដល់គោលបំណងមួយនេះ ទោះជាអ្វីក៏ដោយ ក៏ពួកគេនៅតែមិនរំជួលចិត្តនឹងវាឡើយ។ នេះគឺជាករណីសម្រាប់មនុស្សភាគច្រើនដែលជឿលើព្រះជាម្ចាស់នាពេលសព្វថ្ងៃនេះ។ គោលបំណង និងក្ដីប្រាថ្នារបស់គេ ហាក់បីដូចជាស័ក្តិសមណាស់ ដ្បិតនៅពេលដែលពួកគេជឿលើព្រះជាម្ចាស់ ពួកគេលះបង់ខ្លួនដើម្បីព្រះជាម្ចាស់ ពួកគេដាក់ចិត្តកាយថ្វាយដល់ព្រះជាម្ចាស់ និងបំពេញភារកិច្ចរបស់គេទៀតផង។ ពួកគេបោះបង់យុវភាពរបស់ខ្លួន បោះបង់គ្រួសារ និងការងាររបស់ពួកគេ ថែមទាំងចំណាយពេលជាច្រើនឆ្នាំនៅឆ្ងាយពីគ្រួសារ រត់ចុះរត់ឡើង។ ដើម្បីគោលបំណងចុងក្រោយរបស់ខ្លួន ពួកគេផ្លាស់ប្ដូរចំណង់ចំណូលចិត្តផ្ទាល់ខ្លួនរបស់ពួកគេ ផ្លាស់ប្ដូរទស្សនចំពោះជីវិតរបស់ពួកគេ ហើយថែមទាំងផ្លាស់ប្ដូរទិសដៅដែលគេដេញតាម ប៉ុន្តែពួកគេមិនអាចផ្លាស់ប្ដូរគោលបំណងនៃជំនឿរបស់គេលើព្រះជាម្ចាស់បានឡើយ។ ... ក្រៅពីអត្ថប្រយោជន៍ដែលមានការពាក់ព័ន្ធយ៉ាងជិតស្និទ្ធជាមួយនឹងពួកគេ តើអាចមានហេតុផលអ្វីខ្លះទៀត ដែលធ្វើឱ្យមនុស្សដែលមិនដែលយល់ពីព្រះជាម្ចាស់ សុខចិត្តលះបង់យ៉ាងធំធេងបែបនេះដើម្បីទ្រង់? ត្រង់នេះ យើងរកឃើញបញ្ហាមួយដែលមិនត្រូវបានមនុស្សរកឃើញពីមុនមកសោះគឺ៖ សម្ពន្ធភាពរបស់មនុស្សជាមួយនឹងព្រះជាម្ចាស់ គឺគ្រាន់តែជាសម្ពន្ធភាពដើម្បីប្រយោជន៍ខ្លួនឯងសុទ្ធសាធ។ សម្ពន្ធភាពនេះ គឺជាសម្ពន្ធភាពរវាងអ្នកទទួលព្រះពរនិងអ្នកប្រទានព្រះពរ។ និយាយឱ្យចំទៅ គឺជាសម្ពន្ធភាពរវាងកូនឈ្នួលម្នាក់និងថៅកែម្នាក់ដែរ។ កូនឈ្នួលប្រឹងប្រែងធ្វើការគ្រាន់តែដើម្បីទទួលរង្វាន់ដែលថៅកែផ្ដល់ឱ្យប៉ុណ្ណោះ។ នៅក្នុងសម្ពន្ធភាពដែលផ្អែកលើផលប្រយោជន៍ផ្ទាល់ខ្លួនប្រភេទនេះ គឺមិនមាននូវមនោសញ្ចេតនាដូចញាតិសន្ដានទេ មានតែការជួញដូរ។ ការស្រឡាញ់ និងការទទួលនូវការស្រឡាញ់ គឺគ្មានទេ មានតែការឱ្យទាន និងសេចក្ដីករុណា។ គ្មានការយោគយល់ មានតែការខំទប់កំហឹងទាំងគ្មានជម្រើស និងការបោកប្រាស់តែប៉ុណ្ណោះ។ ភាពស្និទ្ធស្នាលក៏គ្មាន គឺមានតែគម្លាតជ្រៅដែលមិនអាចឆ្លងកាត់បាន។ ពេលនេះ អ្វីៗក៏បានឈានមកដល់ចំណុចនេះទៅហើយ តើនរណាអាចបញ្ច្រាសនិន្នាការបែបនេះបាន? ហើយតើមានមនុស្សប៉ុន្មាននាក់ ដែលអាចយល់ដឹងយ៉ាងប្រាកដថា សម្ពន្ធភាពនេះធ្ងន់ធ្ងរខ្លាំងដល់កម្រិតណាហើយ? ខ្ញុំជឿថា កាលណាមនុស្សពន្លិចខ្លួនឯងទៅក្នុងបរិយាកាសដ៏អំណរនៃការទទួលព្រះពរនោះ គឺគ្មាននរណាម្នាក់គិតស្មានសោះថា ទំនាក់ទំនងជាមួយព្រះជាម្ចាស់បែបនេះ មានភាពឆ្គាំឆ្គង និងពិបាកមើលខ្លាំងប៉ុនណានោះទេ» («ឧបសម្ព័ន្ធ ៣៖ មានតែក្នុងការគ្រប់គ្រងរបស់ព្រះជាម្ចាស់ទេ ទើបមនុស្សអាចត្រូវបានសង្គ្រោះ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះជាម្ចាស់លាតត្រដាងពីសភាពពិតរបស់ខ្ញុំ។ អស់រយៈពេលជាច្រើនឆ្នាំក្នុងការជឿលើព្រះជាម្ចាស់ ខ្ញុំបានលះបង់ផ្ទះសម្បែង និងអាជីពរបស់ខ្ញុំ ទ្រាំទ្រនឹងភាពលំបាក និងបានលះបង់ខ្លួនឯងអស់ហើយ។ ហើយអ្វីៗទាំងអស់នេះ គឺដើម្បីឲ្យខ្ញុំបានទទួលព្រះពរ ត្រូវបានសង្គ្រោះ និងចូលទៅក្នុងនគរស្ថានសួគ៌។ នឹកទៅដល់កាលដែលខ្ញុំចាប់ផ្ដើមជឿលើព្រះជាម្ចាស់ដំបូង ខ្ញុំជឿថា ដរាបណាខ្ញុំបានបំពេញភារកិច្ចរបស់ខ្ញុំ លះបង់អ្វីៗ និងបោះបង់ខ្លួនឯង ខ្ញុំប្រាកដជានឹងទទួលព្រះពរពីព្រះជាម្ចាស់។ ដោយសារមូលហេតុនេះ ខ្ញុំបានបំពេញភារកិច្ចរបស់ខ្ញុំយ៉ាងសកម្ម ហើយដើម្បីកុំឲ្យខកខានភារកិច្ចរបស់ខ្ញុំ ខ្ញុំថែមទាំងបានបោះបង់មុខរបររបស់ខ្ញុំទៀតផង។ ខ្ញុំមានអារម្មណ៍ថា ខ្ញុំមានកម្លាំងដែលមិនចេះអស់ ហើយគោលដៅតែមួយគត់របស់ខ្ញុំ គឺដើម្បីដេញតាមព្រះពរ។ ក្រោយមក ភ្នែកខាងឆ្វេងរបស់ខ្ញុំក៏ចាប់ផ្ដើមមានជំងឺ ហើយការមើលឃើញរបស់ខ្ញុំក៏ចុះខ្សោយ ប៉ុន្តែខ្ញុំនៅតែបន្តពុះពារនៅក្នុងភារកិច្ចរបស់ខ្ញុំ។ ខ្ញុំគិតថា ព្រះជាម្ចាស់នឹងគិតគូរពីការពុះពារនៅក្នុងភារកិច្ច និងការចុះចូលរបស់ខ្ញុំចំពោះទ្រង់ ហើយហេតុនេះ ទ្រង់នឹងប្រោសភ្នែករបស់ខ្ញុំឲ្យជាសះស្បើយ និងប្រទានគោលដៅដ៏ល្អមួយដល់ខ្ញុំនៅពេលអនាគត។ អ្វីដែលខ្ញុំភ្ញាក់ផ្អើល ភ្នែកខាងឆ្វេងរបស់ខ្ញុំមិនត្រឹមតែមិនបានជាសះស្បើយទេ ប៉ុន្តែភ្នែកខាងស្តាំរបស់ខ្ញុំថែមទាំងកើតជំងឺដក់ទឹកក្នុងភ្នែកទៀតផង។ ខ្ញុំមើលអ្វីមិនឃើញសោះតែម្តង ហើយខ្ញុំក៏មិនអាចបំពេញភារកិច្ចអ្វីបានឡើយ។ នៅពេលដែលខ្ញុំបានឃើញថា គ្មានសង្ឃឹមនឹងបានទទួលព្រះពរឡើយ ខ្ញុំមានអារម្មណ៍ឈឺចាប់ និងទុក្ខព្រួយយ៉ាងខ្លាំង ហើយខ្ញុំក៏ពេញដោយការយល់ច្រឡំ និងការត្អូញត្អែរចំពោះព្រះជាម្ចាស់។ ខ្ញុំចេះតែប្រកែកជាមួយនឹងព្រះជាម្ចាស់នៅក្នុងចិត្ត ហើយទាមទារឲ្យទ្រង់ប្រោសខ្ញុំឲ្យជាសះស្បើយ។ តាមរយៈការជំនុំជម្រះ និងការបើកសម្តែងនៃព្រះបន្ទូលរបស់ព្រះជាម្ចាស់ ទីបំផុត ខ្ញុំក៏បានឃើញថា ខ្ញុំបានព្យាយាមប្រើភារកិច្ចរបស់ខ្ញុំ ដើម្បីចរចារដោះដូរយកព្រះពរនៃនគរស្ថានសួគ៌ ហើយទំនាក់ទំនងរបស់ខ្ញុំជាមួយនឹងព្រះជាម្ចាស់ គឺគ្រាន់តែដើម្បីផលប្រយោជន៍ផ្ទាល់ខ្លួនសុទ្ធសាធតែប៉ុណ្ណោះ។ អស់រយៈពេលជាច្រើនឆ្នាំដែលខ្ញុំបានបំពេញភារកិច្ច ខ្ញុំមិនបានដេញតាមសេចក្តីពិតឡើយ ហើយនិស្ស័យពុករលួយរបស់ខ្ញុំក៏មិនបានផ្លាស់ប្តូរច្រើនដែរ។ នៅពីក្រោយការរងទុក្ខ និងការបង់ថ្លៃរបស់ខ្ញុំ គឺលាក់ទុកនូវការប៉ុនប៉ងចរចាជាមួយនឹងព្រះជាម្ចាស់។ ខ្ញុំពេញដោយការទាមទារ និងការបោកបញ្ឆោតចំពោះព្រះជាម្ចាស់ ហើយខ្ញុំគ្មានភាពស្មោះត្រង់សូម្បីតែបន្តិចបន្តួចឡើយ។ ក្រោយមក ខ្ញុំក៏ចាប់ផ្តើមស្វែងរកថា «តើអ្វីជាឫសគល់នៃការស្រេកឃ្លានព្រះពរឥតឈប់ឈររបស់ខ្ញុំនៅក្នុងជំនឿ?»

ថ្ងៃមួយ ខ្ញុំបានអានព្រះបន្ទូលរបស់ព្រះជាម្ចាស់៖ «នៅក្នុងគ្រប់កិច្ចការទាំងអស់ដែលមនុស្សធ្វើ មិនថាពួកគេកំពុងអធិដ្ឋាន ឬប្រកបគ្នា ឬធ្វើសេចក្ដីអធិប្បាយនោះទេ អ្វីដែលពួកគេគិតដល់ អ្វីដែលពួកគេដេញតាម និងប្រាថ្នាចង់បាន គឺត្រឹមតែជាការទាមទារ និងការអង្វរសុំរបស់ផ្សេងៗពីព្រះជាម្ចាស់ប៉ុណ្ណោះ ដោយសង្ឃឹមថាពួកគេអាចនឹងទទួលបានអ្វីមួយពីទ្រង់។ មនុស្សមួយចំនួននិយាយថា 'នេះគឺដោយសារតែធម្មជាតិរបស់មនុស្ស' ដែលជារឿងត្រឹមត្រូវ។ បន្ថែមលើនេះ ការដែលមនុស្សទាមទារច្រើនពេកពីព្រះជាម្ចាស់ និងមានសេចក្ដីប្រាថ្នាដ៏ហួសហេតុច្រើនខ្លាំងពេក បញ្ជាក់ថាមនុស្សគ្មានមនសិការ និងវិចារណញ្ញាណទាល់តែសោះ។ ពួកគេសុទ្ធតែទាមទារ និងអង្វរសុំរបស់ផ្សេងៗដើម្បីប្រយោជន៍ផ្ទាល់ខ្លួន ឬព្យាយាមដោះសា និងរកលេសឱ្យខ្លួនឯង គឺពួកគេធ្វើរឿងទាំងអស់នេះដើម្បីតែខ្លួនឯងប៉ុណ្ណោះ។ នៅក្នុងរឿងជាច្រើន គេអាចមើលឃើញថា អ្វីដែលមនុស្សធ្វើគឺគ្មានវិចារណញ្ញាណទាល់តែសោះ ដែលបញ្ជាក់យ៉ាងពេញលេញថា តក្កវិជ្ជាបែបសាតាំងដែលថា 'មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់' បានក្លាយជាធម្មជាតិរបស់មនុស្សរួចទៅហើយ។ តើការដែលមនុស្សទាមទារច្រើនពេកពីព្រះជាម្ចាស់ បង្ហាញឱ្យឃើញពីបញ្ហាអ្វី? វាបង្ហាញឱ្យឃើញថា មនុស្សត្រូវបានសាតាំងធ្វើឱ្យពុករលួយដល់កម្រិតមួយ ហើយថា នៅក្នុងជំនឿរបស់ពួកគេលើព្រះជាម្ចាស់ ពួកគេមិនចាត់ទុកទ្រង់ជាព្រះជាម្ចាស់ទាល់តែសោះ» («មនុស្សធ្វើការទាមទារពីព្រះជាម្ចាស់ច្រើនលើសលុបពេកហើយ» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «មិនថាពួកគេត្រូវបានសាកល្បងបែបណាឡើយ ចិត្តភក្ដីភាពរបស់អស់អ្នកដែលមានព្រះជាម្ចាស់នៅក្នុងដួងចិត្តរបស់ពួកគេនៅតែមិនផ្លាស់ប្ដូរដដែល ប៉ុន្តែសម្រាប់អស់អ្នកដែលមិនមានព្រះជាម្ចាស់នៅក្នុងដួងចិត្តរបស់ពួកគេវិញ នៅពេលដែលកិច្ចការរបស់ព្រះជាម្ចាស់មិនមានប្រយោជន៍សម្រាប់សាច់ឈាមរបស់ពួកគេ នោះពួកគេប្រាកដជាផ្លាស់ប្ដូរទស្សនៈរបស់ពួកគេអំពីព្រះជាម្ចាស់ ហើយថែមទាំងឃ្លាតឆ្ងាយចេញពីព្រះជាម្ចាស់ទៀតផង។ មនុស្សបែបនេះនឹងមិនឈររឹងមាំនៅក្នុងគ្រាចុងក្រោយឡើយ ដ្បិតពួកគេជាមនុស្សស្វែងរកតែព្រះពររបស់ព្រះជាម្ចាស់ ហើយគ្មានបំណងអ្វីសោះឡើងក្នុងការលះបង់ខ្លួនដើម្បីព្រះជាម្ចាស់និងថ្វាយខ្លួនទាំងស្រុងដល់ទ្រង់ឡើយ។ មនុស្សថោកទាបបែបនេះ នឹងត្រូវបាន 'បណ្ដេញចេញ' ទាំងអស់ នៅពេលដែលកិច្ចការរបស់ព្រះជាម្ចាស់ឈានដល់ទីបញ្ចប់ ហើយពួកគេនឹងមិនទទួលបានសេចក្ដីករុណាណាមួយទាល់តែសោះឡើយ។ អស់អ្នកដែលគ្មានភាពជាមនុស្ស ពិតជាមិនមានសេចក្ដីស្រឡាញ់ពិតចំពោះព្រះជាម្ចាស់នោះឡើយ។ នៅពេលដែលបរិយាកាសមានភាពសុខស្រួល ឬពួកគេទទួលបានផលប្រយោជន៍អ្វីមួយ ពួកគេស្ដាប់បង្គាប់ព្រះជាម្ចាស់ទាំងស្រុង ប៉ុន្តែនៅពេលដែលបំណងប្រាថ្នារបស់ពួកគេត្រូវបានប៉ះពាល់ ឬទីបំផុតត្រូវរលាយបាត់ ពួកគេក៏ក្រោកឡើងបះបោរភ្លាមៗ។ សូម្បីតែក្នុងរយៈពេលត្រឹមតែមួយយប់ ពួកគេប្រែពីមនុស្សដែលមានស្នាមញញឹម និងមាន 'ចិត្តល្អ' ទៅជាពេជ្ឈឃាតដែលមានមុខមាត់សាហាវយង់ឃ្នង ដោយនឹកស្មានមិនដល់ ពួកគេចាត់ទុកអ្នកមានគុណរបស់ពួកគេកាលពីម្សិលមិញ ថាជាសត្រូវសួរពូជរបស់ពួកគេ ដោយគ្មានហេតុផលអ្វីសោះ។ ប្រសិនបើពួកអារក្សកំណាចដែលសម្លាប់មនុស្សដោយមិនព្រិចភ្នែកទាំងនេះ មិនត្រូវបានបណ្ដេញចេញទេនោះ តើពួកគេនឹងមិនក្លាយជាការគំរាមកំហែងលាក់កំបាំងដ៏ធ្ងន់ធ្ងរទេឬ?» («កិច្ចការរបស់ព្រះជាម្ចាស់ និងការអនុវត្តរបស់មនុស្ស» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលរបស់ព្រះជាម្ចាស់បានធ្វើឲ្យខ្ញុំដឹងថា ការស្វែងរកព្រះពរឥតឈប់ឈររបស់ខ្ញុំ គឺកើតចេញពីការរស់នៅដោយពិសបែបសាតាំងដូចជា «មនុស្សគ្រប់រូបធ្វើអ្វីៗសម្រាប់ខ្លួនឯង ហើយទីបំផុតអារក្សយកទាំងអស់»។ «មនុស្សស្លាប់ព្រោះប្រាក់ ឯសត្វស្លាប់ព្រោះចំណី» និង «គ្មានរង្វាន់ណាបានមកដោយមិនខិតខំប្រឹងប្រែងឡើយ»។ អ្វីៗទាំងអស់ដែលខ្ញុំបានធ្វើ គឺចង់បានតែផលប្រយោជន៍ផ្ទាល់ខ្លួនរបស់ខ្ញុំប៉ុណ្ណោះ ហើយធម្មជាតិរបស់ខ្ញុំគឺលោភលន់ និងអាត្មានិយមខ្លាំង។ នៅពេលដែលខ្ញុំបានទទួលយកជាលើកដំបូងនូវកិច្ចការរបស់ព្រះជាម្ចាស់នៅគ្រាចុងក្រោយ ខ្ញុំបានដឹងថា ព្រះជាម្ចាស់កំពុងតែធ្វើកិច្ចការដំណាក់កាលចុងក្រោយរបស់ទ្រង់ ដើម្បីសង្គ្រោះមនុស្សជាតិ។ ហើយថា មានតែការជឿលើព្រះជាម្ចាស់ និងការបំពេញភារកិច្ចរបស់ខ្ញុំប៉ុណ្ណោះ ទើបខ្ញុំអាចមានឱកាសត្រូវបានសង្គ្រោះ និងគង់វង្ស។ ខ្ញុំបានឃើញថា នេះគឺជាឱកាសតែម្ដងគត់ក្នុងមួយជីវិត ដូច្នេះ ខ្ញុំបានលះបង់អាជីវកម្មរបស់ខ្ញុំដោយគ្មានស្ទាក់ស្ទើរ ហើយបានជ្រើសរើសបំពេញភារកិច្ចរបស់ខ្លួនពេញម៉ោង។ បើមិនមែនដើម្បីព្រះពរ និងផលប្រយោជន៍ទេ នោះខ្ញុំក៏គ្មានសេចក្តីខ្នះខ្នែងខ្លាំងដល់ថ្នាក់នេះដែរ។ អស់រយៈពេលជាច្រើនឆ្នាំ ទោះបីខ្ញុំអាចមើលឃើញច្បាស់ដោយភ្នែកម្ខាងប៉ុណ្ណោះក្តី ខ្ញុំនៅតែបន្តតស៊ូនៅក្នុងភារកិច្ចរបស់ខ្ញុំ ដោយគិតថា តាមរយៈការធ្វើដូច្នេះ ខ្ញុំនឹងត្រូវបានសង្គ្រោះ និងមានគោលដៅដ៏ល្អមួយ។ ខ្ញុំបានចាត់ទុកព្រះជាម្ចាស់ដូចជាចៅហ្វាយនាយ ហើយក្រោយពីបានបំពេញភារកិច្ចបន្តិចបន្តួច ខ្ញុំក៏បានទាមទារព្រះពរ និងសេចក្តីសន្យាពីព្រះជាម្ចាស់ដោយឥតអៀនខ្មាស ដោយគិតតែពីរបៀបដែលខ្ញុំអាចទទួលបានផលប្រយោជន៍ពីទ្រង់ប៉ុណ្ណោះ។ នៅពេលដែលភ្នែកខាងស្តាំរបស់ខ្ញុំកើតជំងឺ ហើយខ្ញុំបានប្រឈមមុខនឹងការងងឹតភ្នែកទៅថ្ងៃខាងមុខ និងមិនអាចបំពេញភារកិច្ចអ្វីបានឡើយ ខ្ញុំគិតថា ខ្ញុំហៀបនឹងក្លាយទៅជាមនុស្សឥតបានការ ហើយនឹងត្រូវបានជម្រុះចោល។ ខ្ញុំមានអារម្មណ៍ថា រាល់ការខិតខំ និងការចំណាយរបស់ខ្ញុំអស់រយៈពេលជាច្រើនឆ្នាំ អាចនឹងក្លាយទៅជាអសារឥតការ ហើយសេចក្តីសង្ឃឹមរបស់ខ្ញុំក្នុងការទទួលបានព្រះពរ អាចនឹងរលាយបាត់ទៅ។ ដូច្នេះ ខ្ញុំគ្រាន់តែមិនអាចទទួលយកបាន ហើយខ្ញុំក៏ពេញដោយការយល់ច្រឡំ និងការត្អូញត្អែរទាស់នឹងព្រះជាម្ចាស់។ ខ្ញុំថែមទាំងបានចោទសួរថា ហេតុអ្វីបានជាទ្រង់អនុញ្ញាតឲ្យមានជំងឺបែបនេះកើតមកលើខ្ញុំ។ ឥរិយាបថរបស់ខ្ញុំទាំងនេះ គឺជាអ្វីដែលព្រះជាម្ចាស់បានបើកសម្តែងយ៉ាងដូច្នេះ៖ «អស់អ្នកដែលគ្មានភាពជាមនុស្ស ពិតជាមិនមានសេចក្ដីស្រឡាញ់ពិតចំពោះព្រះជាម្ចាស់នោះឡើយ។ នៅពេលដែលបរិយាកាសមានភាពសុខស្រួល ឬពួកគេទទួលបានផលប្រយោជន៍អ្វីមួយ ពួកគេស្ដាប់បង្គាប់ព្រះជាម្ចាស់ទាំងស្រុង ប៉ុន្តែនៅពេលដែលបំណងប្រាថ្នារបស់ពួកគេត្រូវបានប៉ះពាល់ ឬទីបំផុតត្រូវរលាយបាត់ ពួកគេក៏ក្រោកឡើងបះបោរភ្លាមៗ។ សូម្បីតែក្នុងរយៈពេលត្រឹមតែមួយយប់ ពួកគេប្រែពីមនុស្សដែលមានស្នាមញញឹម និងមាន 'ចិត្តល្អ' ទៅជាពេជ្ឈឃាតដែលមានមុខមាត់សាហាវយង់ឃ្នង ដោយនឹកស្មានមិនដល់ ពួកគេចាត់ទុកអ្នកមានគុណរបស់ពួកគេកាលពីម្សិលមិញ ថាជាសត្រូវសួរពូជរបស់ពួកគេ ដោយគ្មានហេតុផលអ្វីសោះ»។ ខ្ញុំមិនបានចាត់ទុកព្រះជាម្ចាស់ជាព្រះជាម្ចាស់នៅក្នុងជំនឿរបស់ខ្ញុំទាល់តែសោះ។ ខ្ញុំបានចាត់ទុកភារកិច្ចរបស់ខ្ញុំជាឧបករណ៍សម្រាប់ដោះដូរយកព្រះពរ និងការចូលក្នុងនគរស្ថានសួគ៌។ ជាសារជាតិ ខ្ញុំបានព្យាយាមកេងចំណេញ និងប្រើល្បិចគិតគូរទាស់នឹងព្រះជាម្ចាស់។ ដោយគិតថា ខ្ញុំអាចប្រើការបង់ថ្លៃ និងការខិតខំប្រឹងប្រែងរបស់ខ្ញុំ ដើម្បីដោះដូរយកព្រះពរដ៏អស្ចារ្យ។ តើខ្ញុំមានភាពជាមនុស្ស ឬហេតុផលបែបណាទៅ? នៅពេលដែលការល្បងលនេះបានមកដល់ ខ្ញុំមិនបានគិតអំពីរបៀបដែលត្រូវបំពេញតាមព្រះហឫទ័យព្រះជាម្ចាស់ឡើយ ហើយអ្វីៗទាំងអស់ដែលខ្ញុំព្រួយបារម្ភ គឺមានតែអនាគត និងគោលដៅរបស់ខ្ញុំប៉ុណ្ណោះ។ ខ្ញុំពិតជាអាត្មានិយម និងគួរឱ្យស្អប់ខ្ពើមមែនទែន! ចាប់តាំងពីខ្ញុំបានទទួលយកកិច្ចការរបស់ព្រះជាម្ចាស់នៅគ្រាចុងក្រោយមក ខ្ញុំបានទទួលការស្រោចស្រព និងការចិញ្ចឹមបីបាច់នៃព្រះបន្ទូលរបស់ព្រះជាម្ចាស់ ហើយព្រះជាម្ចាស់ក៏បានប្រទានឱកាសឲ្យខ្ញុំបំពេញភារកិច្ចរបស់ខ្ញុំ ដែលអនុញ្ញាតឲ្យខ្ញុំ ក្នុងពេលបំពេញភារកិច្ចរបស់ខ្ញុំ អាចយល់បន្តិចម្ដងៗ និងទទួលបានសេចក្តីពិតពីទិដ្ឋភាពផ្សេងៗ។ នេះគឺជាសេចក្តីស្រឡាញ់ និងសេចក្តីសង្គ្រោះរបស់ព្រះជាម្ចាស់ចំពោះខ្ញុំទាំងអស់ ប៉ុន្តែ ខ្ញុំបានចាត់ទុកភារកិច្ចរបស់ខ្ញុំជាឈ្នាន់មួយ ដើម្បីទទួលបានព្រះពរ។ ការនេះពិតជាគួរឱ្យស្អប់ខ្ពើម និងជាទីស្អប់ដល់ព្រះជាម្ចាស់ណាស់! ខ្ញុំបានគិតអំពីអ្វីដែលលោកប៉ុលបាននិយាយថា «ខ្ញុំបានប្រយុទ្ធយ៉ាងល្អ ខ្ញុំបានបញ្ចប់ការរត់ប្រណាំងរបស់ខ្ញុំ ហើយខ្ញុំបានរក្សាសេចក្តីជំនឿខ្ញុំយ៉ាងមាំ។ ពីពេលនេះតទៅ មានមកុដនៃសេចក្តីសុចរិតមួយ ដែលបម្រុងទុកសម្រាប់ខ្ញុំ» (២ធីម៉ូថេ ៤:៧-៨)។ លោកប៉ុលបានប្រើការខិតខំប្រឹងប្រែង និងតម្លៃដែលគាត់បានបង់ ដើម្បីទាមទារមកុដនៃសេចក្តីសុចរិតពីព្រះជាម្ចាស់ ដោយអះអាងថា ព្រះជាម្ចាស់នឹងមិនសុចរិតទេ ប្រសិនបើទ្រង់មិនប្រទានវាឲ្យគាត់ ហើយគាត់បានស្រែកខ្លាំងៗប្រឆាំង និងទាស់នឹងព្រះជាម្ចាស់ដោយចំហ។ នេះបានប្រមាថដល់និស្ស័យរបស់ព្រះជាម្ចាស់ ហើយដូច្នេះ លោកប៉ុលត្រូវបានព្រះជាម្ចាស់ដាក់ទោស។ តើខ្ញុំមិនកំពុងតែដើរតាមផ្លូវតែមួយដូចលោកប៉ុលដែរឬ? ប្រសិនបើខ្ញុំមិនប្រែចិត្តទេ ខ្ញុំនឹងត្រូវបញ្ចប់ដោយត្រូវបានដាក់ទោសនៅក្នុងស្ថាននរក!

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់បន្ថែមទៀត៖ ព្រះដ៏មានគ្រប់ព្រះចេស្ដាមានបន្ទូលថា៖ «ភារកិច្ចរបស់មនុស្ស និងការដែលគេទទួលបានព្រះពរ ឬជួបនឹងទុក្ខវេទនានោះ គឺពុំមានជាប់ទាក់ទងគ្នាទេ។ ភារកិច្ចគឺជាអ្វីដែលមនុស្សត្រូវបំពេញ ជាបេសកកម្មដែលប្រទានមកពីស្ថានសួគ៌ ហើយគេគប្បីបំពេញភារកិច្ចដោយមិនត្រូវការការប៉ះប៉ូវ លក្ខខណ្ឌ ឬលេសដោះសាអ្វីឡើយ។ មានតែបែបនេះទេ ទើបអាចហៅថាជាការបំពេញភារកិច្ចរបស់ខ្លួនបាន។ ការទទួលបានព្រះពរ គឺសំដៅលើព្រះពរដែលមនុស្សម្នាក់ទទួលបាន នៅពេលដែលពួកគេត្រូវបានប្រោសឱ្យគ្រប់លក្ខណ៍ បន្ទាប់ពីឆ្លងកាត់ការជំនុំជម្រះរួច។ ការជួបនឹងទុក្ខវេទនា សំដៅលើការដាក់ទោសដែលមនុស្សម្នាក់បានទទួល នៅពេលដែលនិស្ស័យរបស់ពួកគេមិនបានផ្លាស់ប្ដូរ ក្រោយពេលដែលពួកគេឆ្លងកាត់ការវាយផ្ចាល និងការជំនុំជម្រះរួច នោះគឺនៅពេលដែលពួកគេមិនត្រូវបានប្រោសឱ្យគ្រប់លក្ខណ៍។ ប៉ុន្តែ មិនថាពួកគេទទួលបានព្រះពរ ឬជួបនឹងទុក្ខវេទនានោះទេ ភាវៈដែលព្រះបានបង្កើត គប្បីបំពេញភារកិច្ចរបស់ពួកគេ ធ្វើអ្វីដែលពួកគេត្រូវធ្វើ និងធ្វើអ្វីដែលពួកគេអាចធ្វើបាន។ នេះគឺជាកិច្ចការតិចតួចបំផុតដែលមនុស្សម្នាក់ ពោលគឺមនុស្សម្នាក់ដែលដេញតាមព្រះជាម្ចាស់ គួរធ្វើ។ អ្នកមិនគួរបំពេញភារកិច្ចរបស់អ្នក ដើម្បីតែទទួលបានព្រះពរនោះទេ ហើយអ្នកមិនគួរបដិសេធបំពេញភារកិច្ចដោយការភ័យខ្លាចថាជួបនឹងទុក្ខវេទនានោះឡើយ» («ភាពខុសគ្នារវាងព័ន្ធកិច្ចរបស់ព្រះជាម្ចាស់ដែលយកកំណើតជាមនុស្ស និងភារកិច្ចរបស់មនុស្ស» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ព្រះបន្ទូលរបស់ព្រះជាម្ចាស់គឺច្បាស់លាស់ណាស់! ភារកិច្ចគឺជាព្រះរាជបញ្ជាបេសកកម្មរបស់ព្រះជាម្ចាស់ចំពោះមនុស្ស ហើយវាគឺជាទំនួលខុសត្រូវដែលមិនអាចគេចផុតបានរបស់ភាវៈដែលព្រះបង្កើតមក។ មិនគួរមានបំណងលាក់កំបាំង ឬភាពមិនបរិសុទ្ធណាមួយនៅក្នុងរឿងនេះឡើយ។ ដូចគ្នាដែរ វាជារឿងដែលត្រឹមត្រូវឥតខ្ចោះតាមធម្មជាតិសម្រាប់កូនៗមានកតញ្ញូចំពោះឪពុកម្ដាយរបស់ពួកគេ ដែលមិនគួរមានការស្វែងរកផលប្រយោជន៍នៅក្នុងរឿងនេះទេ។ លើសពីនេះទៅទៀត ការដែលនរណាម្នាក់អាចត្រូវបានសង្រ្គោះ ឬអត់ គឺអាស្រ័យលើថាតើ ក្នុងអំឡុងពេលនៃការបំពេញភារកិច្ចរបស់ពួកគេ ពួកគេបានដេញតាមសេចក្តីពិត ពិនិត្យមើលមនុស្ស និងអ្វីៗតាមព្រះបន្ទូលរបស់ព្រះជាម្ចាស់ ហើយថាតើ និស្ស័យពុករលួយរបស់ពួកគេអាចត្រូវបានសម្អាត និងផ្លាស់ប្រែដែរឬទេ។ ប្រសិនបើនរណាម្នាក់អាចប្រព្រឹត្តខ្លួនបានត្រឹមត្រូវ ហើយបំពេញភារកិច្ចរបស់ខ្លួនដោយស្មោះត្រង់ ស្របតាមសេចក្ដីតម្រូវរបស់ព្រះជាម្ចាស់ ឈរនៅកន្លែងជាភាវៈដែលព្រះបង្កើតមក ហើយបំពេញភារកិច្ចរបស់ខ្លួន ហើយមិនថាមានការល្បងលដ៏ធំធេង ឬការបន្សុទ្ធមកលើពួកគេយ៉ាងណាក៏ដោយ ពួកគេគ្មានការយល់ច្រឡំ ឬការត្អូញត្អែរអ្វីឡើយ ហើយអាចចុះចូលដោយគ្មានលក្ខខណ្ឌចំពោះការរៀបចំ និងចាត់ចែងរបស់ព្រះជាម្ចាស់ ហើយទីបំផុតទទួលបានការចុះចូល និងការកោតខ្លាចព្រះជាម្ចាស់ ពេលនោះ បុគ្គលបែបនេះអាចត្រូវបានសង្គ្រោះ ហើយទីបំផុតនឹងឋិតថេរនៅ វាមិនមែនមានន័យថា ដរាបណាអ្នកណាម្នាក់អាចបំពេញភារកិច្ចរបស់ខ្លួនបាន ពួកគេនឹងត្រូវបានសង្គ្រោះ ទោះបីជានិស្ស័យពុករលួយរបស់ពួកគេមិនបានផ្លាស់ប្តូរសោះក៏ដោយ ទស្សនៈនោះជាសញ្ញាណ និងការស្រមើស្រមៃផ្ទាល់ខ្លួនរបស់ខ្ញុំសុទ្ធសាធ ហើយវាពិតជាមិនសមហេតុផលទាល់តែសោះ។ ចាប់ពីពេលនោះមក ខ្ញុំមានចិត្តចង់ស្វែងរកព្រះរាជបំណងព្រះជាម្ចាស់ និងដេញតាមរកសេចក្ដីពិតក្នុងគ្រប់ការទាំងអស់ដែលបានធ្លាក់មកលើខ្ញុំ ហើយបំពេញភារកិច្ចរបស់ខ្ញុំ ដើម្បីតបស្នងសេចក្តីសង្គ្រោះរបស់ព្រះជាម្ចាស់។ សភាពរបស់ខ្ញុំបានផ្លាស់ប្ដូរជាវិជ្ជមានខ្លះៗនៅពេលក្រោយមក។ ពេលខ្លះ ភ្នែករបស់ខ្ញុំនៅតែព្រាលៗ បន្ទាប់ពីអានសេចក្តីអធិប្បាយអស់មួយសន្ទុះ ហើយខ្ញុំត្រូវសម្រាក។ ប៉ុន្តែខ្ញុំមិនមានអារម្មណ៍ឈឺចាប់ក្នុងចិត្ត ដូចកាលពីមុនទៀតទេ។

អំឡុងពេលនៃការអធិដ្ឋានថ្វាយបង្គំរបស់ខ្ញុំ ខ្ញុំបានអាននូវអត្ថបទទាំងនេះនៃព្រះបន្ទូលរបស់ព្រះជាម្ចាស់៖ ព្រះជាម្ចាស់មានបន្ទូលថា៖ «ចូរយើង...និយាយអំពីជំងឺវិញ នេះគឺជារឿងដែលមនុស្សភាគច្រើននឹងជួបប្រទះក្នុងអំឡុងពេលនៃឆាកជីវិតរបស់ពួកគេ។ ហេតុដូច្នេះហើយ ថាតើមនុស្សម្នាក់នឹងជួបប្រទះនឹងជំងឺប្រភេទណា ហើយថាតើសុខភាពរបស់ពួកគេនឹងទៅជាយ៉ាងណា នៅពេលវេលាណាមួយ ឬនៅអាយុណាមួយ គឺសុទ្ធតែជារឿងដែលត្រូវបានរៀបចំដោយព្រះជាម្ចាស់ ហើយមនុស្សមិនអាចសម្រេចរឿងទាំងនេះដោយខ្លួនឯងបានឡើយ គឺដូចជាពេលវេលាដែលនរណាម្នាក់កើតមកអ៊ីចឹង ពួកគេមិនអាចសម្រេចវាដោយខ្លួនឯងបានឡើយ។ ដូច្នេះ តើវាមិនមែនជាភាពល្ងង់ខ្លៅទេឬ ដែលមានអារម្មណ៍ទុក្ខព្រួយ ខ្វល់ខ្វាយ និងបារម្ភអំពីរឿងដែលអ្នកមិនអាចសម្រេចដោយខ្លួនឯងបាននោះ? (មែនហើយ។) មនុស្សគួរតែចាប់ផ្ដើមដោះស្រាយរឿងដែលពួកគេអាចដោះស្រាយដោយខ្លួនឯងបាន ហើយចំពោះរឿងដែលពួកគេមិនអាចធ្វើដោយខ្លួនឯងបានទាំងនោះ ពួកគេគួរតែរង់ចាំព្រះជាម្ចាស់ មនុស្សគួរតែចុះចូលដោយស្ងៀមស្ងាត់ ហើយទូលសូមព្រះជាម្ចាស់ឱ្យការពារពួកគេ នេះគឺជាផ្នត់គំនិតដែលមនុស្សគួរតែមាន។ នៅពេលដែលជំងឺពិតជាកើតឡើងមែន ហើយសេចក្ដីស្លាប់ពិតជាខិតជិតមកដល់មែន មនុស្សគួរតែចុះចូល ហើយមិនត្រូវរអ៊ូរទាំ បះបោរទាស់នឹងព្រះជាម្ចាស់ ឬនិយាយរឿងដែលប្រមាថ ឬវាយប្រហារព្រះជាម្ចាស់ឡើយ។ ផ្ទុយទៅវិញ មនុស្សគួរតែឈរក្នុងទីតាំងដ៏ត្រឹមត្រូវរបស់ខ្លួនក្នុងនាមជាភាវៈដែលព្រះបានបង្កើត ហើយឆ្លងកាត់ និងដឹងគុណចំពោះអ្វីៗទាំងអស់ដែលមកពីព្រះជាម្ចាស់ ពួកគេមិនគួរព្យាយាមជ្រើសរើសរឿងផ្សេងៗសម្រាប់ខ្លួនឯងឡើយ។ នេះអាចជាបទពិសោធពិសេសមួយដែលធ្វើឱ្យជីវិតរបស់អ្នកកាន់តែប្រសើរឡើង ហើយវាមិនប្រាកដថាជារឿងអាក្រក់នោះទេ មែនទេ? ហេតុដូច្នេះហើយ នៅពេលនិយាយដល់ជំងឺ នៅពេលដែលគំនិត និងទស្សនៈខុសឆ្គងរបស់មនុស្សទាក់ទងនឹងប្រភពដើមនៃជំងឺ ត្រូវបានដោះស្រាយជាមុនសិន នោះពួកគេនឹងលែងបារម្ភអំពីរឿងនេះទៀតហើយ។ លើសពីនេះទៅទៀត មនុស្សគ្មានអំណាចក្នុងការគ្រប់គ្រងរឿងដែលដឹង ឬមិនដឹងបានឡើយ ហើយពួកគេក៏គ្មានសមត្ថភាពគ្រប់គ្រងរឿងទាំងនោះដែរ ដ្បិតរឿងទាំងអស់នេះស្ថិតនៅក្រោមអធិបតេយ្យភាពរបស់ព្រះជាម្ចាស់។ អាកប្បកិរិយា និងគោលការណ៍នៃការអនុវត្តដែលមនុស្សគួរតែមាន គឺការរង់ចាំ និងការចុះចូល។ ចាប់ពីការយល់ដឹងរហូតដល់ការអនុវត្ត អ្វីៗទាំងអស់គួរតែត្រូវបានធ្វើឡើងស្របតាមគោលការណ៍សេចក្ដីពិត នេះហើយគឺការដេញតាមសេចក្ដីពិត» («របៀបដេញតាមសេចក្ដីពិត (៤)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ «ដូច្នេះ តើអ្នកគួរជ្រើសរើសដោយរបៀបណា ហើយតើអ្នកគួរប្រព្រឹត្តបែបណាចំពោះបញ្ហានៃការធ្លាក់ខ្លួនឈឺនេះ? វាសាមញ្ញណាស់ ហើយមានផ្លូវតែមួយគត់ដែលត្រូវដើរតាមគឺ៖ ដេញតាមសេចក្ដីពិត។ ចូរដេញតាមសេចក្ដីពិត ហើយចាត់ទុករឿងនេះស្របតាមព្រះបន្ទូលរបស់ព្រះជាម្ចាស់ និងស្របតាមគោលការណ៍សេចក្ដីពិត នេះគឺជាការយល់ដឹងដែលមនុស្សគួរតែមាន។ ហើយតើអ្នកគួរអនុវត្តដោយរបៀបណា? អ្នកគួរតែយកការយល់ដឹងដែលអ្នកទទួលបាន និងគោលការណ៍សេចក្ដីពិតដែលអ្នកបានយល់ស្របតាមសេចក្ដីពិត និងព្រះបន្ទូលរបស់ព្រះជាម្ចាស់ ទៅអនុវត្តនៅក្នុងរឿងនានាដែលអ្នកជួបប្រទះ ហើយអ្នកធ្វើឱ្យរឿងទាំងនោះក្លាយជាតថភាពរបស់អ្នក និងជាជីវិតរបស់អ្នក នេះគឺជាទិដ្ឋភាពមួយ។ ទិដ្ឋភាពមួយទៀតគឺថា អ្នកដាច់ខាតមិនត្រូវបោះបង់ភារកិច្ចរបស់ខ្លួនឡើយ។ មិនថាអ្នកឈឺ ឬឈឺចាប់នោះទេ ដរាបណាអ្នកនៅសល់សូម្បីតែមួយដង្ហើម ដរាបណាអ្នកនៅមានជីវិតរស់ ដរាបណាអ្នកនៅតែអាចនិយាយ និងដើរបាន នោះអ្នកមានកម្លាំងដើម្បីបំពេញភារកិច្ចរបស់ខ្លួនហើយ ហើយអ្នកគួរតែស្មោះអស់ពីចិត្ត និងជាក់ស្តែងនៅក្នុងការបំពេញភារកិច្ចរបស់ខ្លួន។ អ្នកមិនត្រូវបោះបង់ភារកិច្ចជាភាវៈដែលព្រះបានបង្កើត ឬទំនួលខុសត្រូវដែលព្រះអាទិករបានប្រទានដល់អ្នកឡើយ។ ដរាបណាអ្នកមិនទាន់ស្លាប់ទេ អ្នកគួរតែសម្រេចភារកិច្ចរបស់ខ្លួន ហើយបំពេញវាឱ្យបានល្អ។ មនុស្សមួយចំនួននិយាយថា៖ 'រឿងទាំងនេះដែលទ្រង់មានបន្ទូល គឺមិនសូវយោគយល់សោះ។ ខ្ញុំកំពុងតែឈឺ ហើយមានអារម្មណ៍មិនស្រួលទាល់តែសោះ!' នៅពេលដែលអ្នកមានអារម្មណ៍មិនស្រួល អ្នកអាចសម្រាកបាន ហើយអ្នកអាចថែរក្សាខ្លួនឯង និងទទួលការព្យាបាលបាន។ ប្រសិនបើអ្នកនៅតែចង់បន្តបំពេញភារកិច្ចរបស់ខ្លួន អ្នកអាចកាត់បន្ថយទំហំការងាររបស់អ្នក ហើយបំពេញភារកិច្ចណាមួយដែលស័ក្តិសម ដែលមិនប៉ះពាល់ដល់ការជាសះស្បើយរបស់អ្នក។ នេះនឹងបញ្ជាក់ថា អ្នកមិនបានបោះបង់ភារកិច្ចខ្លួននៅក្នុងចិត្តរបស់អ្នកឡើយ ថាចិត្តរបស់អ្នកមិនបានងាករេចេញពីព្រះជាម្ចាស់ឡើយ ថាអ្នកមិនបានបដិសេធព្រះនាមរបស់ព្រះជាម្ចាស់នៅក្នុងចិត្តរបស់អ្នកឡើយ ហើយថាអ្នកមិនបានបោះបង់បំណងប្រាថ្នាក្នុងការធ្វើជាភាវៈដែលព្រះបានបង្កើតដ៏ត្រឹមត្រូវនៅក្នុងចិត្តរបស់អ្នកឡើយ។ មនុស្សមួយចំនួននិយាយថា៖ 'ប្រសិនបើខ្ញុំបានធ្វើរឿងទាំងអស់នោះហើយ តើព្រះជាម្ចាស់នឹងដកជំងឺនេះចេញពីខ្ញុំដែរឬទេ?' តើទ្រង់នឹងធ្វើដូច្នេះឬ? (មិនប្រាកដទេ។) មិនថាព្រះជាម្ចាស់ដកជំងឺនោះចេញពីអ្នកឬអត់ មិនថាព្រះជាម្ចាស់ប្រោសអ្នកឱ្យជាឬអត់នោះទេ អ្វីដែលអ្នកធ្វើ គឺជាអ្វីដែលភាវៈដែលព្រះបានបង្កើតគួរតែធ្វើ។ មិនថាស្ថានភាពរាងកាយរបស់អ្នកធ្វើឱ្យអ្នកមានសមត្ថភាពរ៉ាប់រងកិច្ចការណាមួយ និងអនុញ្ញាតឱ្យអ្នកបំពេញភារកិច្ចរបស់ខ្លួនឬអត់នោះទេ ចិត្តរបស់អ្នកដាច់ខាតមិនត្រូវងាករេចេញពីព្រះជាម្ចាស់ឡើយ ហើយអ្នកដាច់ខាតមិនត្រូវបោះបង់ភារកិច្ចរបស់អ្នកនៅក្នុងចិត្តរបស់អ្នកឡើយ។ តាមរបៀបនេះ អ្នកនឹងបំពេញទំនួលខុសត្រូវរបស់អ្នក កាតព្វកិច្ចរបស់អ្នក និងភារកិច្ចរបស់អ្នក នេះគឺជាភាពស្មោះត្រង់ដែលអ្នកគួរតែប្រកាន់ខ្ជាប់» («របៀបដេញតាមសេចក្ដីពិត (៣)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ តាមព្រះបន្ទូលរបស់ព្រះជាម្ចាស់ ខ្ញុំបានឃើញថា មិនថាជីវិតរបស់អ្នកណាម្នាក់ជួបប្រទះនឹងជំងឺ ឬការលំបាកក្នុងដំណាក់កាលណាក៏ដោយ ការទាំងអស់នោះស្ថិតនៅក្រោមអធិបតេយ្យភាពរបស់ព្រះជាម្ចាស់ ហើយត្រូវបានរៀបចំឡើងដោយព្រះជាម្ចាស់ ហើយវាសុទ្ធតែមានអត្ថន័យ។ ដូចជារូបខ្ញុំដែរ ពោលគឺ បើគ្មានជំងឺភ្នែកនេះដែលធ្វើឲ្យខ្ញុំស្ទើរតែពិការភ្នែកទេ ខ្ញុំនឹងមិនបានដឹងអំពីបំណងដ៏គួរឱ្យស្អប់ខ្ពើមរបស់ខ្ញុំ ដែលព្យាយាមចរចាជាមួយព្រះជាម្ចាស់ឡើយ ជាងនេះទៀត ខ្ញុំនឹងមិនដឹងថា ខ្ញុំបានដើរតាមផ្លូវរបស់លោកប៉ុលតាំងពីដើមមកនោះទេ ហើយទីបំផុតខ្ញុំនឹងត្រូវបានដាក់ទោសដោយសារតែការទាស់ទទឹងនឹងព្រះជាម្ចាស់។ ទោះបីជាអំឡុងពេលនោះខ្ញុំពោរពេញដោយសេចក្តីទុក្ខព្រួយ និងការឈឺចាប់ក្តី ក៏វាបាននាំឱ្យខ្ញុំធ្វើការឆ្លុះបញ្ចាំង និងស្គាល់ខ្លួនឯងកាន់តែច្បាស់ ហើយថែមទាំងទទួលបានការរីកចម្រើនខ្លះៗក្នុងជីវិតផងដែរ។ ការទាំងអស់នេះគឺជាព្រះគុណរបស់ព្រះជាម្ចាស់សុទ្ធសាធ។ ខ្ញុំនឹងមិនបានរៀនសូត្រនូវរឿងទាំងនេះនៅក្នុងបរិយាកាសដ៏សុខស្រួលឡើយ។ ខ្ញុំក៏បាននឹកឃើញដល់លោកយ៉ូបដែរ ពោលគឺ លោកបានកោតខ្លាចដល់ព្រះជាម្ចាស់។ នៅពេលដែលលោកបានជួបប្រទះនឹងការល្បងល និងការបន្សុទ្ធដ៏ពិតប្រាកដ និងធំធេង ទ្រព្យសម្បត្តិទាំងអស់របស់លោកត្រូវបានចោរលួចយកអស់ កូនៗរបស់លោកបានស្លាប់ ហើយលោកកើតដំបៅដ៏អាក្រក់ពេញខ្លួន។ លោកបានអង្គុយនៅក្នុងផេះ ដោយយកអំបែងឆ្នាំងសម្រាប់កោសដំបៅខ្លួនដ៏អាក្រក់ ដើម្បីបំបាត់ការឈឺចាប់ ក៏ប៉ុន្តែលោកពុំបានប្រព្រឹត្តអំពើបាបដោយពាក្យសម្តីឡើយ។ ទោះបីជាភរិយារបស់លោកបានប្រាប់លោកឲ្យបោះបង់ព្រះនាមព្រះជាម្ចាស់ចោល ហើយមិត្តភក្តិទាំងបីរូបរបស់លោកបានថ្កោលទោសលោកក្តី លោកមិនបានត្អូញត្អែរទាស់នឹងព្រះជាម្ចាស់ទេ។ លោកថែមទាំងបានពោលថា «ព្រះយេហូវ៉ាបានប្រទានឱ្យ ហើយព្រះយេហូវ៉ាក៏ដកយកទៅវិញដែរ។ សូមតម្កើងព្រះនាមព្រះយេហូវ៉ា» (យ៉ូប ១:២១)។ «យើងទទួលសេចក្ដីល្អពីព្រះហស្តព្រះជាម្ចាស់បាន ម្ដេចក៏យើងទទួលទុក្ខវេទនាមិនបាន?» (យ៉ូប ២:១០) លោកយ៉ូបបានជ្រើសរើសដាក់បណ្តាសាខ្លួនឯង ជាជាងការឈប់ចុះចូលនឹងព្រះជាម្ចាស់ ឬឈប់ស្ថិតនៅក្រោមសេចក្តីមេត្តាករុណា និងការចាត់ចែងរបស់ព្រះជាម្ចាស់ ហើយបែបនេះក៏បានធ្វើឲ្យសាតាំងអាម៉ាស់។ បន្ទាប់មក គឺលោកពេត្រុស។ លោកបានឆ្លងកាត់ការល្បងល និងការបន្សុទ្ធរាប់រយដងក្នុងរយៈពេលតែប្រាំពីរឆ្នាំប៉ុណ្ណោះ ហើយលោកបានដើរលើផ្លូវនៃការដេញតាមសេចក្ដីពិតរហូតមក។ លោកបានឆ្លុះបញ្ចាំង និងស្គាល់ខ្លួនឯង ហើយលោកក៏បានស្វែងរកនូវការបំពេញតាមបំណងព្រះហឫទ័យរបស់ព្រះជាម្ចាស់នៅក្នុងគ្រប់កិច្ចការទាំងអស់។ ទីបំផុត លោកបានឈានដល់ការស្រឡាញ់ព្រះជាម្ចាស់អស់ពីចិត្ត ហើយលោកបានចុះចូលបើទោះបីត្រូវស្លាប់ក្ដី។ ទាំងលោកយ៉ូប ទាំងលោកពេត្រុស មិនបានទាមទារ ឬស្នើសុំអ្វីពីព្រះជាម្ចាស់ឡើយ ជាងនេះទៀត ពួកគេមិនបានបារម្ភអំពីថា តើពួកគេនឹងទទួលបានលទ្ធផលបែបណាឡើយ។ អ្វីដែលពួកគេបានគិត គឺមានតែពីរបៀបចុះចូល និងបំពេញតាមបំណងព្រះហឫទ័យរបស់ព្រះជាម្ចាស់ប៉ុណ្ណោះ ហើយទីបំផុត ពួកគេបានប្រកាន់ខ្ជាប់នូវទីបន្ទាល់របស់ខ្លួនចំពោះព្រះជាម្ចាស់ ហើយបានធ្វើឲ្យសាតាំងមានការអាម៉ាស់យ៉ាងធ្ងន់ធ្ងរ។ បុគ្គលទាំងនេះសុទ្ធតែជាគំរូដែលខ្ញុំគួរយកតម្រាប់តាម។ ខ្ញុំបានធ្វើសេចក្តីសម្រេចចិត្តដ៏មាំមួនមួយថា៖ «ដរាបណាខ្ញុំនៅមានឱកាសដើម្បីបំពេញភារកិច្ចរបស់ខ្ញុំ ហើយដរាបណាខ្ញុំនៅតែអាចមើលអក្សរឃើញបាន ដៃរបស់ខ្ញុំនៅតែអាចវាយអក្សរបាន ហើយគំនិតរបស់ខ្ញុំក៏នៅតែច្បាស់លាស់ នោះខ្ញុំនឹងព្យាយាមបំពេញភារកិច្ចរបស់ខ្ញុំឲ្យអស់ពីលទ្ធភាព។ ទោះបីជាថ្ងៃណាមួយខ្ញុំមើលលែងឃើញ ហើយលែងអាចបំពេញភារកិច្ចរបស់ខ្ញុំបានទៀតក្តី ខ្ញុំនឹងនៅតែមានបំណងចិត្តចុះចូល។ ទោះបីជាខ្ញុំមើលលែងឃើញក៏ដោយ ក៏ខ្ញុំអាចស្ដាប់ការអានព្រះបន្ទូលរបស់ព្រះជាម្ចាស់ ហើយពិចារណាព្រះបន្ទូលរបស់ទ្រង់នៅក្នុងចិត្តរបស់ខ្ញុំបានដែរ។ ហើយខ្ញុំអាចនិយាយចែករំលែកការយល់ដឹងពីបទពិសោធរបស់ខ្ញុំទៅកាន់ភរិយា និងកូនៗរបស់ខ្ញុំបានដែរ ដើម្បីឲ្យពួកគេអាចជួយខ្ញុំសរសេរនូវអត្ថបទទីបន្ទាល់តាមរយៈបទពិសោធរបស់ខ្ញុំ។ ខ្ញុំនឹងផ្តោតលើការស្ងប់ស្ងាត់នៅចំពោះព្រះជាម្ចាស់ ដើម្បីស្តាប់ការប្រកបគ្នារបស់ទ្រង់ ហើយទាញយកព្រះបន្ទូលរបស់ព្រះជាម្ចាស់ ដើម្បីឆ្លុះបញ្ចាំង និងស្គាល់ខ្លួនឯង និងដោះស្រាយនិស្ស័យពុករលួយរបស់ខ្ញុំ»។ នៅក្នុងអំឡុងពេលបន្តបន្ទាប់មកទៀត ខ្ញុំបានពាក់វ៉ែនតាសម្រាប់អានអក្សរ ដើម្បីចូលរួមការជួបជុំ និងអានព្រះបន្ទូលរបស់ព្រះជាម្ចាស់ជាមួយនឹងភរិយារបស់ខ្ញុំ។ ខ្ញុំបានបន្តសរសេរសេចក្តីអធិប្បាយជារៀងរាល់ថ្ងៃ ហើយនៅពេលខ្ញុំមានពេល ខ្ញុំក៏បានសរសេរអត្ថបទទីបន្ទាល់តាមរយៈបទពិសោធរបស់ខ្ញុំដែរ។ នៅពេលដែលភ្នែករបស់ខ្ញុំចាប់ផ្តើមស្រវាំងបន្ទាប់ពីសម្លឹងមើលកុំព្យូទ័រអស់រយៈពេលយូរ ខ្ញុំនឹងដាក់ថ្នាំបន្តក់ភ្នែក ហើយសម្រាកភ្នែករបស់ខ្ញុំមួយសន្ទុះ ហើយនៅពេលដែលខ្ញុំស្រួលខ្លួនវិញ ខ្ញុំក៏បន្តបំពេញភារកិច្ចរបស់ខ្ញុំ។ ប្រមាណពីរខែក្រោយការវះកាត់ភ្នែករបស់ខ្ញុំ ខ្ញុំក៏បានទៅមន្ទីរពេទ្យដើម្បីពិនិត្យតាមដានភ្នែករបស់ខ្ញុំ ហើយគ្រូពេទ្យបានព្យាបាលខ្ញុំដោយបាញ់កាំរស្មី។ ការនេះបានជួយសម្អាតភាពស្រអាប់នៃទឹកក្នុងកែវភ្នែករបស់ខ្ញុំខ្លះ ហើយខ្ញុំក៏អាចមើលឃើញវត្ថុដែលនៅជិតបានច្បាស់ជាងមុនច្រើន។ ខ្ញុំលែងត្រូវការវ៉ែនតាសម្រាប់អានអក្សរ ដើម្បីមើលអត្ថបទនៅលើអេក្រង់កុំព្យូទ័រទៀតហើយ ហើយខ្ញុំថែមទាំងអាចមើលឃើញអក្សរតូចៗបានយ៉ាងច្បាស់ទៀតផង។ ខ្ញុំពិតជារំភើបយ៉ាងខ្លាំង និងអរព្រះគុណព្រះជាម្ចាស់អស់ពីដួងចិត្តរបស់ខ្ញុំសម្រាប់ព្រះគុណរបស់ទ្រង់។

តាមរយៈបទពិសោធនេះ ខ្ញុំបានដឹងថា ខ្ញុំអាត្មានិយម និងគួរឱ្យស្អប់ខ្ពើម ដែលខ្ញុំបានព្យាយាមចរចាជាមួយព្រះជាម្ចាស់ក្នុងសេចក្តីជំនឿរបស់ខ្ញុំ។ វាជាព្រះបន្ទូលរបស់ព្រះជាម្ចាស់ ដែលបានផ្តល់ឲ្យខ្ញុំយល់ដឹងអំពីខ្លួនខ្ញុំ និងនាំយកនូវការផ្លាស់ប្តូរសម្រាប់រូបខ្ញុំ។ ខ្ញុំពិតជាអរព្រះគុណព្រះជាម្ចាស់ដោយស្មោះអស់ពីដួងចិត្ត!


៤២. ខ្ញុំអាចប្រព្រឹត្តចំពោះភារកិច្ចរបស់ខ្ញុំបានត្រឹមត្រូវ

ដោយ ថេរី ប្រទេសអ៊ីតាលី

នៅឆ្នាំ ២០២៤ អ្នកដឹកនាំបានរៀបចំឱ្យខ្ញុំសម្ដែងនៅក្នុងវីដេអូទីបន្ទាល់តាមរយៈបទពិសោធ។ ខ្ញុំសប្បាយចិត្តខ្លាំងណាស់ ដែលអាចបំពេញភារកិច្ចដ៏សំខាន់បែបនេះ នៅក្នុងដំណាក់កាលចុងក្រោយនៃកិច្ចការរបស់ព្រះជាម្ចាស់ ហើយខ្ញុំប្ដេជ្ញាចិត្តបំពេញភារកិច្ចខ្ញុំឱ្យបានត្រឹមត្រូវ ដើម្បីតបស្នងសេចក្ដីស្រឡាញ់របស់ព្រះជាម្ចាស់។ ដំបូងឡើយ ខ្ញុំគ្រាន់តែជាអ្នកសម្ដែងរាយរងប៉ុណ្ណោះ ប៉ុន្តែក្រោយមក ខ្ញុំក៏បានសម្ដែងជាតួឯកផងដែរ ដោយចែករំលែកទីបន្ទាល់តាមរយៈបទពិសោធ។ នៅពេលមានតួសម្ដែងជាច្រើនចូលរួមក្នុងក្រុម ដែលពួកគេមានលក្ខណៈសម្បត្តិជាងខ្ញុំ ខ្ញុំឃើញថាខ្លួនឯងបានសម្ដែងជាតួឯកកាន់តែតិចទៅៗ។ មានវីដេអូទីបន្ទាល់តាមរយៈបទពិសោធមួយ ដែលដើមឡើយ ខ្ញុំត្រូវបានគេរៀបចំឱ្យសម្ដែងជាតួឯក ប៉ុន្តែក្រោយមក តួនាទីនេះប្រគល់ទៅឱ្យបងប្រុស អាល់បឺត វិញ។ នៅពេលនោះ ខ្ញុំស្រាប់តែមានអារម្មណ៍ថាខ្លួនឯងកំពុងជួបវិបត្តិ។ ខ្ញុំដឹងថាជំនាញសម្ដែងរបស់ខ្ញុំខ្សោយជាងអ្នកដទៃ ហើយខ្ញុំបារម្ភថា អ្នកដឹកនាំប្រហែលជានឹងឈប់ប្រើខ្ញុំជាតួសម្ដែងទាំងស្រុងបន្តិចម្ដងៗ។ ចុះតើខ្ញុំនឹងត្រូវធ្វើដូចម្ដេចទៅ? តើគ្រប់គ្នានឹងគិតយ៉ាងណាចំពោះខ្ញុំ? ក្រោយមក ខ្ញុំបានពិនិត្យមើលកាលវិភាគថតជាច្រើនដងទៀត ហើយឃើញថាឈ្មោះរបស់បងប្រុស អាល់បឺត នៅតែសរសេរនៅពីក្រោយអត្ថបទរឿងនោះដដែល។ ខ្ញុំមានអារម្មណ៍ខកចិត្តបន្តិច ប៉ុន្តែមិនយូរប៉ុន្មាន រឿងនេះក៏កន្លងផុតទៅ។ នៅខែតុលា អ្នកដឹកនាំបានរៀបចំឱ្យខ្ញុំជួយធ្វើម្ហូបនៅក្នុងផ្ទះបាយ បន្ថែមពីលើភារកិច្ចសម្ដែងរបស់ខ្ញុំ។ នៅពេលនោះ ខ្ញុំគិតថាវាជាការរៀបចំដ៏ល្អមួយ ព្រោះវាជាមធ្យោបាយមួយឱ្យខ្ញុំបំពេញភារកិច្ចបានកាន់តែច្រើន។ ប៉ុន្តែនៅពេលដែលខ្ញុំចូលទៅដល់ផ្ទះបាយជាក់ស្ដែង ពាក់អៀម ហើយចាប់ផ្ដើមធ្វើម្ហូប ខ្ញុំមានអារម្មណ៍អន់ចិត្តបន្តិច។ ខ្ញុំគិតក្នុងចិត្តថា «ខ្ញុំបានបំពេញភារកិច្ចសម្ដែងស្ទើរតែរហូត ក្នុងរយៈពេលប៉ុន្មានឆ្នាំនេះ។ ទោះបីជាខ្ញុំមិនដែលសម្ដែងជាតួឯកក៏ដោយ ក៏ខ្ញុំធ្លាប់សម្ដែងក្នុងភាពយន្តជាច្រើនដែរ ហើយអាចចាត់ទុកថាជាតួសម្ដែងចាស់វស្សាម្នាក់។ បងប្អូនប្រុសស្រីស្គាល់ខ្ញុំ ទោះខ្ញុំទៅដល់ទីណាក៏ដោយ។ ប៉ុន្តែពេលនេះ មើលខ្ញុំចុះ។ ខ្ញុំបានក្លាយជាអ្នកធ្វើម្ហូបទៅហើយ។ ទោះបីជាការធ្វើម្ហូបនៅតែជាភារកិច្ចមួយក៏ដោយ ក៏វាហាក់ដូចជាមិនសូវសំខាន់សោះ។ វាមិនមែនជាកិច្ចការដែលទទួលបានការគោរព ឬកោតសរសើរពីនរណាម្នាក់ឡើយ»។ ក្រោយមកទៀត អ្នកធ្វើការងារមួយចំនួននៅក្នុងក្រុមតែងតែត្រូវចេញទៅក្រៅដើម្បីរត់ការ។ ពេលដែលបងប្រុសទទួលបន្ទុកផ្នែកឆាកមិននៅ អ្នកដឹកនាំបានឱ្យខ្ញុំរៀបចំឆាក។ ពេលដែលបងស្រីទទួលបន្ទុកផ្នែកសម្ភារៈតុបតែងមិននៅ អ្នកដឹកនាំបានឱ្យខ្ញុំរៀបចំសម្ភារៈតុបតែង។ ខ្ញុំកាន់តែមានអារម្មណ៍ស្រងាកចិត្ត។ ខ្ញុំគិតថា «ខ្ញុំគ្រាន់តែត្រូវបានគេបញ្ជូនទៅកន្លែងណាដែលគេត្រូវការមនុស្សប៉ុណ្ណោះ។ តើគេចាត់ទុកខ្ញុំជាអ្វីទៅ? តើគ្រប់គ្នានឹងចាប់ផ្ដើមគិតថា ខ្ញុំគ្រាន់តែជាអ្នកសម្ដែងជំនួសទេដឹង?»

ពេលមួយនោះ ពួកយើងជាតួសម្ដែងកំពុងរៀនជំនាញវិជ្ជាជីវៈជាមួយគ្នា ដោយផ្លាស់វេនគ្នាហាត់សមការសន្ទនាមួយវគ្គ។ ខ្ញុំពិតជាភ័យខ្លាំងណាស់ បារម្ភថាខ្ញុំនឹងសម្ដែងបានមិនល្អ ហើយធ្វើឱ្យខ្លួនឯងខ្មាសគេ។ ចុងក្រោយ ដូចដែលខ្ញុំបានខ្លាចមែន ការសម្ដែងរបស់ខ្ញុំគឺអន់ជាងគេទាំងអស់។ ខ្ញុំបានរអ៊ូរទាំក្នុងចិត្តថា «ជំនាញរបស់ខ្ញុំខ្សោយតាំងពីដើមមកម៉្លេះ ហើយពេលនេះ ខ្ញុំចំណាយពេលពេញមួយថ្ងៃធ្វើម្ហូប ឬរៀបចំឆាក ដោយគ្មានពេលហាត់សមឡើយ។ តើជំនាញសម្ដែងរបស់ខ្ញុំនឹងមិនកាន់តែអន់ជាងនេះទេឬ?» ដោយមិនដឹងខ្លួន ខ្ញុំក៏មានអារម្មណ៍អស់សង្ឃឹមបន្តិច។ ជារៀងរាល់រសៀល តួសម្ដែងផ្សេងទៀតតែងតែហាត់រាំជាមួយគ្នា។ ដោយឃើញពួកគេទាំងអស់គ្នារាំយ៉ាងសប្បាយរីករាយ ខណៈដែលខ្ញុំជាប់គាំងនៅក្នុងផ្ទះបាយធ្វើម្ហូប ធ្វើឱ្យខ្ញុំកាន់តែមានអារម្មណ៍តឹងតែង។ ខ្ញុំគ្រាន់តែចង់គេចពីពួកគេ ដើម្បីកុំឱ្យខ្លួនឯងខ្មាសគេ។ នៅខែវិច្ឆិកា ពួកយើងបានផ្លាស់ទៅទីតាំងថតថ្មីមួយ ហើយអ្នកដឹកនាំបានឱ្យខ្ញុំរៀបចំឆាកជាមុន ដោយប្រាប់ខ្ញុំថា ខ្ញុំក៏នឹងត្រូវទទួលបន្ទុកលើកិច្ចការទូទៅរបស់ក្រុមចាប់ពីពេលនោះតទៅ។ ដោយឃើញគ្រប់គ្នាធ្វើការយ៉ាងសកម្មក្នុងការថតវីដេអូទីបន្ទាល់តាមរយៈបទពិសោធជារៀងរាល់ថ្ងៃ ខណៈដែលខ្ញុំតែងតែជាប់គាំងជាមួយការងារបន្ទាប់បន្សំទាំងនេះ ខ្ញុំគិតថា «គ្រប់គ្នាប្រាកដជាគិតថា គុណសម្បត្តិរបស់ខ្ញុំខ្សោយ ហើយថាខ្ញុំមិនអាចក្លាយជាតួសម្ដែងបានទេ ថាខ្ញុំមិនសមនឹងទទួលបានការបណ្ដុះបណ្ដាលឡើយ។ នោះប្រាកដជាមូលហេតុដែលអ្នកដឹកនាំឱ្យខ្ញុំធ្វើកិច្ចការទូទៅទាំងនេះហើយ»។ ពេលខ្ញុំគិតពីរឿងនេះកាន់តែច្រើន ខ្ញុំកាន់តែមានអារម្មណ៍ខ្មាសគេ។ ក្នុងអំឡុងពេលជួបជុំមួយ ខ្ញុំបានដើរចូលទៅក្នុងការិយាល័យរបស់តួសម្ដែងដោយកាន់កុំព្យូទ័រយួរដៃរបស់ខ្ញុំ ហើយឃើញថាគ្រប់គ្នាបានអង្គុយរួចទៅហើយ។ ខ្ញុំសួរតិចៗថា «តើមានកន្លែងទំនេរទៀតទេ?» បងស្រីម្នាក់បានតបយ៉ាងលឿនថា «អូ! មានបងប្រុស ថេរី ទៀត! ពួកយើងភ្លេចបងឈឹងតែម្ដង!» ខ្ញុំដឹងថាគាត់មិនមានចេតនាអាក្រក់អ្វីទេ ប៉ុន្តែខ្ញុំមានអារម្មណ៍អត់ល្អសោះ។ ខ្ញុំគិតថា «ខ្ញុំធ្វើការងារបន្ទាប់បន្សំពេញមួយថ្ងៃ។ វាមិនចម្លែកទេដែលខ្ញុំត្រូវបានគេមើលរំលង»។ អ្វីដែលពិបាកទទួលយកបំផុតនោះគឺ ពេលដែលខ្ញុំឃើញថាបងប្រុសពីរនាក់ផ្សេងទៀតនៅក្នុងក្រុមត្រូវបានគេតែងតាំងជាអ្នកដឹកនាំរឿង និងប្រធានក្រុម ខណៈដែលខ្ញុំត្រូវជាប់គាំងធ្វើម្ហូប បោសសម្អាត និងលើកដាក់សម្ភារៈតុបតែងពេញមួយថ្ងៃ។ ភាពខុសគ្នាគឺពិតជាខ្លាំងពេកហើយ។ ខ្ញុំថែមទាំងចាប់ផ្ដើមមានគំនិតមិនល្អចំពោះអ្នកដឹកនាំទៀតផង។ ខ្ញុំគិតថា «បើគិតថាខ្ញុំមិនស័ក្តិសមជាតួសម្ដែងទេ គ្រាន់តែប្រាប់ត្រង់ៗមក។ ខ្ញុំអាចទៅស្រោចស្រពអ្នកមកថ្មីបានតើ! យ៉ាងហោចណាស់ ក៏ស្ដាប់ទៅគ្រាន់បើជាងនេះបន្តិចដែរ ហើយនឹងជួយកុំឱ្យខ្ញុំមានអារម្មណ៍ថាគ្មានអ្នកណាស្វាគមន៍នៅទីនេះអ៊ីចឹង»។ បន្ទាប់ពីនោះមក ខ្ញុំឈប់ហ្វឹកហាត់សំឡេងនៅពេលព្រឹក ហើយលែងមានចំណាប់អារម្មណ៍រៀនពីជំនាញសម្ដែងតែម្ដង។ ពីមុន ខ្ញុំធ្លាប់តែតមអាហារហឹរ ដើម្បីការពារសំឡេងរបស់ខ្ញុំ ប៉ុន្តែពេលនេះ ខ្ញុំលែងខ្វល់ពីអ្វីទាំងអស់ ហើយចាប់ផ្ដើមញ៉ាំហឹរវិញ។ ជាលទ្ធផល ខ្ញុំក៏ពងបែកមាត់ដោយសារក្ដៅក្នុង ដែលធ្វើឱ្យប៉ះពាល់ដល់គុណភាពវីដេអូដែលបានថត។ មុនពេលថត ខ្ញុំមិនបានយកចិត្តទុកដាក់សញ្ជឹងគិតពីអារម្មណ៍របស់តួអង្គឡើយ ខ្ញុំគ្រាន់តែទន្ទេញប៉ារ៉ូលដូចម៉ាស៊ីនប៉ុណ្ណោះ។ ជាលទ្ធផល មានពេលច្រើនដងដែលអារម្មណ៍ធ្លាក់ទឹកចិត្តរបស់ខ្ញុំ បានធ្វើឱ្យរាំងស្ទះដល់វឌ្ឍនភាពរបស់យើង និងប៉ះពាល់ដល់លទ្ធផលនៃការថត។ ក្នុងអំឡុងពេលនោះ ខ្ញុំមានអារម្មណ៍មិននៅនឹងខ្លួនពេញមួយថ្ងៃ។ ជួនកាល ខ្ញុំមានអារម្មណ៍ថា គ្មានន័យអ្វីក្នុងការបំពេញភារកិច្ចនោះទេ ហើយថែមទាំងគិតថា «ទោះយ៉ាងណា ខ្ញុំគ្រាន់តែជាមនុស្សម្នាក់ដែលមិនចាំបាច់នៅក្នុងក្រុមនេះប៉ុណ្ណោះ។ ជំនួសឱ្យការធ្វើការងារបន្ទាប់បន្សំទាំងនេះរាល់ថ្ងៃ ខ្ញុំគួរតែឈប់បំពេញភារកិច្ចពេញម៉ោង ហើយទៅរកការងារធ្វើវិញ រួចចាំឆ្លៀតពេលបំពេញភារកិច្ចខ្លះៗទៅវាល្អជាង»។

ថ្ងៃមួយ ពេលកំពុងរៀបចំសម្ភារៈតុបតែង ស្រាប់តែខ្ញុំមានអារម្មណ៍មិនស្រួលយ៉ាងខ្លាំងនៅក្នុងចិត្ត។ ពេលនោះទើបខ្ញុំចាប់ផ្ដើមឆ្លុះបញ្ចាំងពីសភាពរបស់ខ្ញុំ ក្នុងអំឡុងពេលនោះ។ គឺនៅពេលនោះហើយ ដែលខ្ញុំបានអានបន្ទូលមួយវគ្គរបស់ព្រះជាម្ចាស់ ដែលនិយាយចំៗពីសភាពរបស់ខ្ញុំតែម្ដង។ ព្រះដ៏មានគ្រប់ព្រះចេស្ដាមានបន្ទូលថា៖ «ជំនួសឱ្យការស្វែងរកសេចក្ដីពិត មនុស្សភាគច្រើនបែរជាងាកទៅប្រើល្បិចកំប៉ិកកំប៉ុកទៅវិញ។ ពួកគេផ្ដល់ភាពសំខាន់យ៉ាងខ្លាំងទៅលើផលប្រយោជន៍ផ្ទាល់ខ្លួនរបស់ពួកគេ អំនួត និងកន្លែង ឬឋានៈរបស់ពួកគេនៅក្នុងគំនិតអ្នកដទៃ។ ទាំងនេះជារឿងតែមួយគត់ដែលពួកគេស្រឡាញ់ថ្នាក់ថ្នម។ ពួកគេឱបក្រសោបរឿងទាំងនេះយ៉ាងស្អិតរមួត ហើយចាត់ទុកវាជាជីវិតរបស់ពួកគេ ចំណែកឯរបៀបដែលព្រះជាម្ចាស់ទតមើល និងប្រព្រឹត្តចំពោះរបស់ទាំងនេះ ពួកគេមិនខ្វល់ខ្វាយឡើយ។ ពួកគេគិតគូរជាមុនសិនថាតើពួកគេជាមេគេនៅក្នុងក្រុមឬអត់ តើពួកគេអាចកាន់កាប់តំណែងដែលអ្នកដទៃគោរពឱ្យតម្លៃខ្ពស់ឬអត់ ហើយថាតើមានអ្នកណាស្ដាប់អ្វីដែលពួកគេនិយាយឬអត់។ ដំបូង ពួកគេចាប់ផ្ដើមកាន់កាប់តំណែងនោះ។ មនុស្សស្ទើរតែទាំងអស់ នៅពេលដែលពួកគេស្ថិតនៅក្នុងក្រុមមួយ សុទ្ធតែស្វែងរកតំណែងបែបនេះ រកឱកាសបែបនេះ។ ប្រសិនបើពួកគេមានសមត្ថភាពខ្ពស់ ជាការពិតណាស់ ពួកគេព្យាយាមកាន់កាប់តំណែងកំពូល។ ប្រសិនបើពួកគេមានសមត្ថភាពត្រឹមមធ្យម ពួកគេនៅតែព្យាយាមកាន់កាប់តំណែងលេចធ្លោនៅក្នុងក្រុម។ ហើយប្រសិនបើពួកគេស្ថិតក្នុងចំណាត់ថ្នាក់ទាបនៅក្នុងក្រុម ដោយមានគុណសម្បត្តិ និងសមត្ថភាពមធ្យម ពួកគេក៏ព្យាយាមធ្វើឱ្យអ្នកដទៃគោរពឱ្យតម្លៃពួកគេខ្ពស់ផងដែរ ពួកគេមិនអាចបណ្ដោយឱ្យអ្នកដទៃមើលងាយពួកគេឡើយ។ អំនួត និងសេចក្ដីថ្លៃថ្នូររបស់មនុស្សទាំងនេះ គឺជាទីដែលពួកគេកំណត់ព្រំដែន ពួកគេគិតថាពួកគេត្រូវតែប្រកាន់ខ្ជាប់នូវរឿងទាំងនេះ។ ទោះបីជាពួកគេបាត់បង់សេចក្ដីទៀងត្រង់របស់ខ្លួន ឬព្រះជាម្ចាស់មិនសព្វព្រះហឫទ័យនឹងពួកគេ ហើយមិនទទួលស្គាល់ពួកគេក៏ដោយ ក៏ពួកគេនៅតែត្រូវខំប្រឹងដើម្បីអំនួត និងឋានៈរបស់ពួកគេដែរ។ ពួកគេត្រូវតែចៀសវាងការអាម៉ាស់មុខ ទោះក្នុងតម្លៃណាក៏ដោយ។ នេះគឺជានិស្ស័យបែបសាតាំង។ ប៉ុន្តែ ពួកគេមិនដឹងខ្លួនពីរឿងនេះឡើយ។ ពួកគេគិតថា ពួកគេមិនអាចបាត់បង់អំនួតបន្តិចបន្តួចដែលពួកគេនៅសល់នោះទេ។ ពួកគេមិនដឹងថា មានតែពេលដែលរឿងពីសំបកក្រៅទាំងនេះត្រូវបានលះបង់ និងបោះបង់ចោលទាំងស្រុងប៉ុណ្ណោះ ទើបពួកគេនឹងក្លាយជាមនុស្សពិតប្រាកដ ហើយថា ប្រសិនបើពួកគេការពាររឿងដែលគួរតែបោះចោលទាំងនេះទុកជាជីវិតរបស់ខ្លួន នោះជីវិតរបស់ពួកគេនឹងត្រូវបាត់បង់។ ពួកគេគ្រាន់តែមិនដឹងពីហានិភ័យប៉ុណ្ណោះ។ ហេតុដូច្នេះហើយ ក្នុងអ្វីក៏ដោយដែលពួកគេធ្វើ ពួកគេតែងតែលាក់ទុកអ្វីមួយជានិច្ច ពួកគេតែងតែធ្វើសកម្មភាពដើម្បីជាប្រយោជន៍នៃការការពារអំនួត និងឋានៈផ្ទាល់ខ្លួន ហើយពួកគេដាក់រឿងទាំងនេះជាអាទិភាព។ ពួកគេនិយាយ និងលើកហេតុផលដែលខុសទំនងដើម្បីតែប្រយោជន៍ខ្លួនឯងប៉ុណ្ណោះ ពួកគេនឹងហ៊ានធ្វើអ្វីៗគ្រប់យ៉ាងដើម្បីខ្លួនឯង» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ បន្ទូលរបស់ព្រះជាម្ចាស់ចែងថា ទោះបីជាយើងមានគុណសម្បត្តិ ឬទេពកោសល្យយ៉ាងណាក៏ដោយ ក៏យើងទាំងអស់គ្នាសុទ្ធតែចង់បានឋានៈណាមួយនៅក្នុងក្រុមមនុស្ស និងចង់ទទួលបានការកោតសរសើរពីអ្នកដទៃដែរ។ អ្នកដែលមានសមត្ថភាពខ្លាំង ចង់ឈរនៅលំដាប់កំពូលគេ ចំណែកឯអ្នកដែលគ្មានទេពកោសល្យពិសេស និងមានគុណសម្បត្តិមធ្យម ក៏នៅតែចង់ទទួលបានការឱ្យតម្លៃ និងការគោរពដែរ។ ទាំងអស់នេះ គឺបណ្ដាលមកពីនិស្ស័យបែបសាតាំង។ នៅពេលអ្នកដឹកនាំបានរៀបចំឱ្យខ្ញុំធ្វើជាតួសម្ដែង ខ្ញុំមានអារម្មណ៍ពេញចិត្តខ្លាំងណាស់ ដែលខ្ញុំអាចបំពេញភារកិច្ចដ៏សំខាន់បែបនេះ ហើយខ្ញុំមានភាពសកម្ម និងមានបន្ទុកទទួលខុសត្រូវយ៉ាងខ្លាំង។ ប៉ុន្តែនៅពេលដែលអ្នកដឹកនាំរៀបចំឱ្យខ្ញុំធ្វើម្ហូប ឬក៏ឱ្យរៀបចំឆាក និងលើកដាក់សម្ភារៈតុបតែងជាបណ្ដោះអាសន្ន ផ្អែកតាមតម្រូវការនៃការងារ ខ្ញុំបែរជាមានអារម្មណ៍ថា ទាំងនេះគ្រាន់តែជាការងារបន្ទាប់បន្សំប៉ុណ្ណោះ ហើយថាពេលនេះ ខ្ញុំគ្រាន់តែជាសមាជិកម្នាក់ដែលមិនចាំបាច់នៅក្នុងក្រុម បើប្រៀបធៀបជាមួយតួសម្ដែងផ្សេងទៀត។ ដូច្នេះ ខ្ញុំក៏ធ្លាក់ចូលទៅក្នុងអារម្មណ៍អស់សង្ឃឹម ហើយចាប់ផ្ដើមបំពេញភារកិច្ចឱ្យតែរួចពីដៃ និងបង្គ្រប់កិច្ច។ ខ្ញុំមិនបានព្យាយាមសញ្ជឹងគិតពីអារម្មណ៍របស់តួអង្គជាមុនឡើយ តែគ្រាន់តែទន្ទេញប៉ារ៉ូលឱ្យចាំៗប៉ុណ្ណោះ។ ខ្ញុំគ្មានចិត្តចង់គិតគូរពីរបៀបសម្រេចបានលទ្ធផលល្អជាងនេះ សម្រាប់ការថតនោះទេ។ ខ្ញុំពិតជាគ្មានការចុះចូលចំពោះអ្វីដែលព្រះជាម្ចាស់បានធ្វើទាល់តែសោះ។ ខ្ញុំមិនព្រមធ្វើជាមនុស្សដែលមិនសូវសំខាន់ជាងគេនៅក្នុងក្រុមឡើយ ហើយតែងតែដេញតាមការកោតសរសើរ និងការឱ្យតម្លៃជានិច្ច។ ខ្ញុំពិតជាគ្មានវិចារណញ្ញាណទាល់តែសោះ! ខ្ញុំដឹងថាជំនាញសម្ដែងរបស់ខ្ញុំអន់ ហើយខ្ញុំគួរតែខិតខំហាត់សមឱ្យបានច្រើនជាងនេះ ប៉ុន្តែ ខ្ញុំមិនត្រឹមតែមិនបានហាត់សមប៉ុណ្ណោះទេ ខ្ញុំថែមទាំងបោះបង់ការព្យាយាមទៀតផង។ ខ្ញុំថែមទាំងបានគិតចង់ឈប់បំពេញភារកិច្ចពេញម៉ោងទៀតផង។ បំណងប្រាថ្នារបស់ខ្ញុំចំពោះកេរ្តិ៍ឈ្មោះ និងឋានៈ គឺពិតជាខ្លាំងក្លាណាស់!

ក្រោយមក ខ្ញុំបានអានបន្ទូលរបស់ព្រះជាម្ចាស់បន្ថែមទៀត ហើយក៏ទទួលបានការយល់ដឹងខ្លះៗអំពីសារជាតិធម្មជាតិរបស់ខ្ញុំផ្ទាល់។ ព្រះជាម្ចាស់មានបន្ទូលថា៖ «សម្រាប់ពួកទទឹងនឹងព្រះគ្រីស្ទ ឋានៈនិងកិត្តិនាមគឺជាជីវិតរបស់ពួកគេ។ មិនថាពួកគេរស់នៅយ៉ាងណា មិនថាពួកគេរស់នៅក្នុងមជ្ឈដ្ឋានជុំវិញបែបណា មិនថាពួកគេធ្វើកិច្ចការអ្វី មិនថាពួកគេដេញតាមអ្វី មិនថាពួកគេមានគោលដៅអ្វី មិនថាទិសដៅជីវិតរបស់ពួកគេជាអ្វីទេ គ្រប់យ៉ាងគឺផ្ដោតសំខាន់បំផុតលើការមានកិត្តិនាមល្អ និងឋានៈខ្ពង់ខ្ពស់។ ហើយគោលបំណងរបស់ពួកគេមិនផ្លាស់ប្ដូរឡើយ។ ពួកគេមិនដែលអាចបោះបង់អ្វីទាំងនេះចោលបានទេ។ នេះគឺជាមុខមាត់ពិតរបស់ពួកទទឹងនឹងព្រះគ្រីស្ទ និងជាសារជាតិរបស់ពួកគេ។ ទោះបីជាអ្នកដាក់ពួកគេនៅក្នុងព្រៃស្រោងក្នុងជ្រលងភ្នំដ៏ជ្រៅក៏ដោយ ក៏ពួកគេនៅតែមិនបោះបង់ចោលការដេញតាមកេរ្តិ៍ឈ្មោះ និងឋានៈរបស់ខ្លួនដែរ។ អ្នកអាចនឹងដាក់ពួកគេនៅក្នុងចំណោមក្រុមមនុស្សណាក៏បាន ហើយអ្វីដែលពួកគេអាចគិតដល់ គឺនៅតែជាកេរ្តិ៍ឈ្មោះ និងឋានៈដដែល។ ទោះបីជាពួកទទឹងនឹងព្រះគ្រីស្ទជឿលើព្រះជាម្ចាស់ក៏ដោយ ក៏ពួកគេចាត់ទុកការដេញតាមកេរ្តិ៍ឈ្មោះ និងឋានៈ ថាស្មើនឹងសេចក្ដីជំនឿលើព្រះជាម្ចាស់ដែរ ហើយដាក់រឿងទាំងពីរនេះក្នុងកម្រិតស្មើគ្នា។ ពោលគឺ នៅពេលដែលពួកគេដើរលើផ្លូវនៃជំនឿលើព្រះជាម្ចាស់ ពួកគេក៏ដេញតាមកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេដែរ។ អាចនិយាយបានថា នៅក្នុងចិត្តរបស់ពួកទទឹងនឹងព្រះគ្រីស្ទ ការដេញតាមសេចក្ដីពិតនៅក្នុងការជឿលើព្រះជាម្ចាស់ គឺជាការដេញតាមកេរ្តិ៍ឈ្មោះ និងឋានៈ ហើយការដេញតាមកេរ្តិ៍ឈ្មោះ និងឋានៈ ក៏ជាការដេញតាមសេចក្ដីពិតដែរ។ ការទទួលបានកេរ្តិ៍ឈ្មោះ និងឋានៈ គឺទទួលបានសេចក្ដីពិត និងជីវិត។ ប្រសិនបើពួកគេមានអារម្មណ៍ថា ពួកគេមិនទទួលបានកេរ្តិ៍ឈ្មោះ លាភសក្ការៈ ឬឋានៈទេ ហើយគ្មាននរណាម្នាក់គោរពពួកគេ កោតសរសើរយ៉ាងខ្លាំងដល់ពួកគេ ឬដើរតាមពួកគេទេ នោះពួកគេបាក់ទឹកចិត្ត។ ពួកគេជឿថា គ្មានន័យអ្វីឡើយក្នុងការជឿលើព្រះជាម្ចាស់ គ្មានតម្លៃចំពោះជំនឿនេះទេ ហើយពួកគេគិតឆ្ងល់ក្នុងចិត្តថា៖ 'តើខ្ញុំបានបរាជ័យមែនទេដោយការជឿលើព្រះជាម្ចាស់បែបនេះ? តើលែងមានសង្ឃឹមសម្រាប់ខ្ញុំហើយមែនទេ?' ពួកគេតែងតែគិតគូររឿងបែបនេះនៅក្នុងចិត្តរបស់ពួកគេ។ ពួកគេគិតគូរពីរបៀបដែលពួកគេអាចធានាបានឋានៈមួយសម្រាប់ខ្លួនឯងនៅក្នុងដំណាក់របស់ព្រះជាម្ចាស់ របៀបដែលពួកគេអាចមានកេរ្តិ៍ឈ្មោះខ្ពង់ខ្ពស់នៅក្នុងពួកជំនុំ ត្រូវធ្វើដូចម្ដេចដើម្បីឱ្យមនុស្សស្ដាប់នៅពេលពួកគេនិយាយ និងកោតសរសើរពួកគេនៅពេលពួកគេធ្វើសកម្មភាព ត្រូវធ្វើដូចម្ដេចដើម្បីឱ្យមនុស្សដើរតាមពួកគេមិនថាពួកគេទៅទីណាក៏ដោយ និងត្រូវធ្វើដូចម្ដេចដើម្បីឱ្យអាចមានសំឡេងដែលមានឥទ្ធិពលនៅក្នុងពួកជំនុំ ព្រមទាំងមានកេរ្តិ៍ឈ្មោះ មានលាភសក្ការៈ និងមានឋានៈ ពួកគេពិតជាផ្ដោតលើរឿងបែបនេះនៅក្នុងចិត្តរបស់ពួកគេណាស់។ ទាំងនេះគឺជាអ្វីដែលមនុស្សបែបនេះដេញតាម» («ចំណុចទីប្រាំបួន (ផ្នែកទីបី)» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ ព្រះជាម្ចាស់លាតត្រដាងថា ពួកទទឹងនឹងព្រះគ្រីស្ទស្រឡាញ់កេរ្តិ៍ឈ្មោះ និងឋានៈ ដូចជីវិតរបស់ពួកគេដែរ។ ទោះបីជាពួកគេស្ថិតនៅក្នុងក្រុមមនុស្សណាក៏ដោយ ក៏ពួកគេតែងតែចង់បានឋានៈណាមួយ និងចង់ឱ្យគេកោតសរសើរជានិច្ច។ ពេលពួកគេបាត់បង់កេរ្តិ៍ឈ្មោះ និងឋានៈ វាហាក់បីដូចជាជីវិតរបស់ពួកគេត្រូវបានគេដកហូតអ៊ីចឹង។ ពួកគេថែមទាំងអាចមានអារម្មណ៍ថា គ្មានន័យអ្វីក្នុងការជឿលើព្រះជាម្ចាស់ទេ ហើយអាចនឹងក្បត់ និងចាកចេញពីព្រះជាម្ចាស់គ្រប់ពេលវេលា។ តើខ្ញុំមិនមែនជាមនុស្សប្រភេទនោះបេះបិទទេឬអី? កាលពីមុន ពេលដែលខ្ញុំតែងតែបំពេញភារកិច្ចសម្ដែង គ្រប់គ្នាបានគោរព និងឱ្យតម្លៃខ្ញុំ ហើយខ្ញុំមានអារម្មណ៍ថាខ្លួនអស្ចារ្យជាងគេ ពេលនៅក្បែរអ្នកដទៃ។ នៅពេលអ្នកដឹកនាំបានរៀបចំឱ្យខ្ញុំសម្ដែងក្នុងវីដេអូទីបន្ទាល់តាមរយៈបទពិសោធ ខ្ញុំសប្បាយចិត្តខ្លាំងណាស់ ដោយមានអារម្មណ៍ថាខ្លួនទទួលបានការឱ្យតម្លៃយ៉ាងខ្លាំង ហើយខ្ញុំមានកម្លាំងចិត្តពេញទំហឹងនៅក្នុងភារកិច្ច។ ប៉ុន្តែនៅពេលដែលខ្ញុំត្រូវបានចាត់តាំងឱ្យធ្វើម្ហូប ឬរៀបចំឆាកវិញ ខ្ញុំមានអារម្មណ៍ថា ខ្លួនលែងទទួលបានការឱ្យតម្លៃទៀតហើយ។ ខ្ញុំវេទនាចិត្តពេញមួយថ្ងៃ ហើយមានអារម្មណ៍ថា គ្មានន័យអ្វីក្នុងការធ្វើអ្វីទាំងអស់។ ព្រះជាម្ចាស់មានបន្ទូលថា៖ «ទោះបីជាអ្នកដាក់ពួកគេនៅក្នុងព្រៃស្រោងក្នុងជ្រលងភ្នំដ៏ជ្រៅក៏ដោយ ក៏ពួកគេនៅតែមិនបោះបង់ចោលការដេញតាមកេរ្តិ៍ឈ្មោះ និងឋានៈរបស់ខ្លួនដែរ។ អ្នកអាចនឹងដាក់ពួកគេនៅក្នុងចំណោមក្រុមមនុស្សណាក៏បាន ហើយអ្វីដែលពួកគេអាចគិតដល់ គឺនៅតែជាកេរ្តិ៍ឈ្មោះ និងឋានៈដដែល»។ ព្រះបន្ទូលទាំងនេះពិតជាជាក់ស្ដែងណាស់! ការស្រឡាញ់កេរ្តិ៍ឈ្មោះ និងឋានៈរបស់ខ្ញុំ មិនមែនជារឿងមួយឆាវនោះទេ ពោលគឺវាបានចាក់ឫសជ្រៅដល់ឆ្អឹងរបស់ខ្ញុំទៅហើយ។ ទោះបីជាខ្ញុំស្ថិតនៅក្នុងក្រុមមនុស្សណាក៏ដោយ ឬធ្វើអ្វីក៏ដោយ អ្វីដែលខ្ញុំគិតដល់មុនគេ នោះគឺកេរ្តិ៍ឈ្មោះ និងឋានៈរបស់ខ្ញុំជានិច្ច។ ទោះបីជាខ្ញុំមិនអាចធ្វើជាអ្នកដែលពូកែជាងគេ ក៏យ៉ាងហោចណាស់ខ្ញុំត្រូវតែមានអារម្មណ៍ថាខ្លួនឯងសំខាន់ដែរ។ បើមិនដូច្នោះទេ ខ្ញុំមានអារម្មណ៍ឈឺចាប់យ៉ាងខ្លាំង ហាក់ដូចជារស់នៅគ្មានន័យអ្វីសោះអ៊ីចឹង។ ខ្ញុំចាប់ផ្ដើមឆ្ងល់ថា ហេតុអ្វីបានជាខ្ញុំខ្វល់ខ្វាយពីកេរ្តិ៍ឈ្មោះ និងឋានៈខ្លាំងម៉្លេះ? នោះក៏ព្រោះតែខ្ញុំត្រូវបានបញ្ជ្រាប និងទទួលឥទ្ធិពលយ៉ាងជ្រាលជ្រៅពីភាពពិសពុលបែបសាតាំង ដូចជាពាក្យថា «មនុស្សខំប្រឹងឡើងលើ ទឹកហូរចុះក្រោម» និងពាក្យថា «រស់ជាវីរបុរសក្នុងចំណោមមនុស្ស ស្លាប់ជាវិញ្ញាណក្លាហានក្នុងចំណោមខ្មោច»។ ខ្ញុំជឿថា ទោះបីជាខ្ញុំស្ថិតនៅក្នុងក្រុមមនុស្សណាក៏ដោយ ខ្ញុំត្រូវតែទទួលបានការឱ្យតម្លៃ និងការកោតសរសើរ មានតែធ្វើបែបនេះទេ ទើបរស់នៅមិនឥតប្រយោជន៍។ ខ្ញុំចាំបានថា តាំងពីខ្ញុំនៅក្មេង ខ្ញុំមានគំនិតចង់ឈ្នះគេខ្លាំងណាស់ ហើយក៏ខ្វល់ពីរឿងមុខមាត់ខ្លាំងដែរ ដោយមិនចង់ឱ្យគេមើលងាយឡើយ មិនថាខ្ញុំធ្វើអ្វីក៏ដោយ។ កាលខ្ញុំនៅតូច គ្រួសារខ្ញុំក្រីក្រ ដូច្នេះខ្ញុំក៏ខិតខំរៀនសូត្រ។ ខ្ញុំធ្វើជាប្រធានថ្នាក់អស់រយៈពេលដប់ឆ្នាំ តាំងពីបឋមសិក្សារហូតដល់វិទ្យាល័យ។ ជញ្ជាំងនៅផ្ទះ គឺបិទពេញទៅដោយប័ណ្ណសរសើរផ្សេងៗរបស់ខ្ញុំ។ គ្រូបង្រៀន សាច់ញាតិ និងមិត្តភក្តិរបស់ខ្ញុំ សុទ្ធតែបានសរសើរខ្ញុំ ហើយមិត្តរួមថ្នាក់ក៏គោរពកោតសរសើរខ្ញុំដែរ។ ខ្ញុំបានរស់នៅក្នុងភាពរុងរឿងនោះ ហើយមានមោទនភាពខ្លាំងណាស់ ដោយតែងតែដើរងើបមុខជានិច្ច។ ប៉ុន្តែមុនពេលប្រឡងចូលសាកលវិទ្យាល័យ ខ្ញុំត្រូវបង្ខំចិត្តឈប់រៀនដោយសារតែមានជំងឺ។ នៅពេលនោះ ខ្ញុំមិនអាចទទួលយកការពិតដ៏ឃោរឃៅនេះបានទេ។ ចាប់ពីពេលនោះមក ខ្ញុំមិនអាចស្ដារខ្លួនឯងឡើងវិញបានទេ ហើយក៏មានអារម្មណ៍អស់សង្ឃឹមយ៉ាងខ្លាំង។ បន្ទាប់ពីខ្ញុំចាប់ផ្ដើមជឿលើព្រះជាម្ចាស់ ខ្ញុំនៅតែដេញតាមការកោតសរសើរពីអ្នកដទៃដដែល។ ទោះបីជាគុណសម្បត្តិ និងជំនាញរបស់ខ្ញុំស្ថិតក្នុងកម្រិតមធ្យម ហើយខ្ញុំមិនអាចរ៉ាប់រងការងារសំខាន់ៗបានក៏ដោយ ក៏ខ្ញុំនៅតែចង់ក្លាយជាមនុស្សសំខាន់ម្នាក់ និងមិនចង់ឱ្យគេមើលងាយដែរ។ នៅពេលដែលអ្នកដឹកនាំតែងតែចាត់តាំងឱ្យខ្ញុំធ្វើកិច្ចការទូទៅ សេចក្ដីអំនួតរបស់ខ្ញុំមិនអាចបំពេញបានឡើយ ហើយខ្ញុំក៏ធ្លាក់ចូលទៅក្នុងសភាពអវិជ្ជមាន។ ខ្ញុំមិនពេញចិត្ត និងមិនព្រមទទួលយកវាទេ ថែមទាំងមានគំនិតមិនល្អចំពោះអ្នកដឹកនាំទៀតផង។ ខ្ញុំបានបំពេញភារកិច្ចឱ្យតែរួចពីដៃ និងបង្គ្រប់កិច្ច ហើយថែមទាំងគិតចង់ទៅរកការងារក្រៅម៉ោងធ្វើទៀតផង។ នេះហើយគឺជាខ្ញុំដែលរត់គេចពីបរិយាកាសដែលព្រះជាម្ចាស់បានរៀបចំ ហើយតាមសារជាតិពិត គឺជាការក្បត់ព្រះជាម្ចាស់។ ខ្ញុំបានឃើញថា ខ្ញុំមិនមែនបំពេញភារកិច្ចដើម្បីដេញតាមសេចក្តីពិត និងទទួលបានសេចក្ដីសង្គ្រោះនោះទេ តែគឺដើម្បីដេញតាមកេរ្តិ៍ឈ្មោះ និងឋានៈទៅវិញ។ ខ្ញុំកំពុងតែដើរលើផ្លូវរបស់បុគ្គលទទឹងនឹងព្រះគ្រីស្ទហើយ។ បើខ្ញុំមិនប្រែចិត្ត ហើយផ្លាស់ប្ដូរទេ មិនយូរមិនឆាប់ ខ្ញុំនឹងត្រូវបានព្រះជាម្ចាស់បើកសម្ដែង និងជម្រុះចោលជាមិនខាន។ បន្ទាប់ពីនោះមក ខ្ញុំតែងតែអធិស្ឋានទៅកាន់ព្រះជាម្ចាស់ ដោយទូលសូមឱ្យទ្រង់ដឹកនាំខ្ញុំ ដើម្បីកែប្រែសភាពមិនត្រឹមត្រូវរបស់ខ្ញុំ។

ថ្ងៃមួយ ខ្ញុំបានអានព្រះបន្ទូលរបស់ព្រះជាម្ចាស់ ហើយក៏យល់ពីផ្លូវដែលខ្ញុំគួរដើរក្នុងជំនឿលើព្រះជាម្ចាស់ ដើម្បីឱ្យស្របតាមបំណងព្រះហឫទ័យរបស់ទ្រង់។ ព្រះជាម្ចាស់មានបន្ទូលថា៖ «មនុស្សមួយចំនួនគ្រាន់តែស្កប់ស្កល់នឹងការបំពេញភារកិច្ចដ៏មានសិរីរុងរឿង និងគួរឱ្យស្ញប់ស្ញែង ដោយមានអ្នកដទៃគោរព និងច្រណែនពួកគេប៉ុណ្ណោះ។ តើរឿងទាំងនេះមានប្រយោជន៍អ្វីដែរឬទេ? រឿងទាំងនេះមិនស្មើនឹងការសព្វព្រះហឫទ័យរបស់ព្រះជាម្ចាស់ឡើយ ហើយក៏មិនមែនជារង្វាន់មកពីទ្រង់ដែរ។ ដូច្នេះ ទោះបីជាអ្នកបំពេញភារកិច្ចអ្វីក៏ដោយ វាគ្រាន់តែជាបណ្ដោះអាសន្នប៉ុណ្ណោះ វាមិនមែនជាអចិន្ត្រៃយ៍ទេ។ ថាតើមនុស្សម្នាក់អាចសម្រេចបានសេចក្ដីសង្រ្គោះនៅទីបញ្ចប់ឬអត់ គឺមិនអាស្រ័យលើភារកិច្ចដែលពួកគេធ្វើនោះទេ ប៉ុន្តែអាស្រ័យលើថាតើពួកគេអាចយល់ និងទទួលបានសេចក្ដីពិត ហើយនៅទីបញ្ចប់ សម្រេចបាននូវការចុះចូលនឹងព្រះជាម្ចាស់ទាំងស្រុង និងអនុញ្ញាតឱ្យខ្លួនពួកគេស្ថិតក្រោមការចាត់ចែងរបស់ទ្រង់ ដោយលែងគិតគូរដល់អនាគត និងវាសនារបស់ពួកគេទៀត ហើយក្លាយជាភាវៈដែលព្រះបានបង្កើតដែលត្រូវតាមស្ដង់ដាដែរឬទេ។ ព្រះជាម្ចាស់សុចរិត និងបរិសុទ្ធ ទ្រង់ប្រើស្ដង់ដានេះដើម្បីវាស់ស្ទង់មនុស្សជាតិទាំងមូល ហើយស្ដង់ដានេះនឹងមិនដែលផ្លាស់ប្ដូរឡើយ អ្នកត្រូវតែចងចាំរឿងនេះ។ ចូរចងចាំស្ដង់ដានេះឱ្យបានខ្ជាប់ខ្ជួននៅក្នុងគំនិតរបស់អ្នក ហើយកុំគិតចង់ចាកចេញពីផ្លូវនៃការដេញតាមសេចក្ដីពិត ដើម្បីទៅដេញតាមរឿងដែលមិនពិតប្រាកដទាំងនោះឱ្យសោះ។ ស្ដង់ដាដែលព្រះជាម្ចាស់តម្រូវជាចាំបាច់សម្រាប់អស់អ្នកដែលត្រូវទទួលបានសេចក្ដីសង្គ្រោះ គឺមិនផ្លាស់ប្ដូរជារៀងរហូត។ វាស្ថិតនៅដដែល មិនថាអ្នកជានរណាក៏ដោយ។ អ្នកអាចសម្រេចបានសេចក្ដីសង្រ្គោះ លុះត្រាតែជឿលើព្រះជាម្ចាស់ស្របតាមស្ដង់ដាដែលព្រះជាម្ចាស់តម្រូវជាចាំបាច់ប៉ុណ្ណោះ។ ប្រសិនបើអ្នកស្វែងរកផ្លូវមួយផ្សេងទៀត ហើយដេញតាមរឿងដែលស្រពេចស្រពិល ព្រមទាំងស្រមើស្រមៃថាអ្នកនឹងទទួលបានជោគជ័យដោយសារសំណាង នោះអ្នកគឺជាមនុស្សដែលទាស់ទទឹង និងក្បត់ព្រះជាម្ចាស់ ហើយអ្នកប្រាកដជានឹងត្រូវព្រះជាម្ចាស់ដាក់បណ្ដាសា និងដាក់ទោសជាមិនខាន» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «ព្រះជាម្ចាស់មិនទតមើលអ្វីដែលអ្នកនិយាយ ឬសន្យានៅចំពោះព្រះអង្គឡើយ ព្រះអង្គទតមើលថាតើអ្វីដែលអ្នកធ្វើមានតថភាពនៃសេចក្ដីពិតដែរឬទេ។ ព្រះជាម្ចាស់មិនទតមើលថាតើពាក្យសម្ដីរបស់អ្នកខ្ពង់ខ្ពស់ ស៊ីជម្រៅ ឬអស្ចារ្យប៉ុនណានោះទេ។ ទោះបីជាអ្នកធ្វើរឿងតូចតាចក៏ដោយ ប្រសិនបើព្រះជាម្ចាស់ទតឃើញភាពស្មោះសររបស់អ្នកនៅក្នុងគ្រប់សកម្មភាពរបស់អ្នក ព្រះអង្គនឹងមានព្រះបន្ទូលថា៖ 'មនុស្សម្នាក់នេះជឿលើខ្ញុំដោយស្មោះសរ។ គេមិនដែលអួតអាងធំដុំឡើយ។ គេរក្សាឋានៈដ៏ត្រឹមត្រូវរបស់ខ្លួន។ ទោះបីជាគេមិនបានធ្វើការរួមចំណែកធំដុំសម្រាប់ដំណាក់របស់ព្រះជាម្ចាស់ ហើយមានគុណសម្បត្តិអន់ក៏ដោយ តែនៅក្នុងគ្រប់យ៉ាងដែលគេធ្វើ គេមានភាពប្រាកដប្រជា និងមានភាពស្មោះសរ'។ តើពាក្យ 'ភាពស្មោះសរ' នេះមានផ្ទុកអ្វីខ្លះ? វាមានផ្ទុកនូវការកោតខ្លាច និងការចុះចូលចំពោះព្រះជាម្ចាស់ ព្រមទាំងសេចក្ដីជំនឿ និងសេចក្ដីស្រឡាញ់ដ៏ពិតប្រាកដ នៅក្នុងនោះមានអ្វីៗគ្រប់យ៉ាងដែលព្រះជាម្ចាស់ចង់ទតឃើញ។ មនុស្សប្រភេទនេះ មិនចាំបាច់ជាមនុស្សដែលអ្នកដទៃគោរពឱ្យតម្លៃខ្ពស់នោះទេ គេអាចជាអ្នកទទួលភ្ញៀវ ឬជាអ្នកដែលបំពេញភារកិច្ចធម្មតាមួយ។ គេអាចជាមនុស្សមិនលេចធ្លោចំពោះអ្នកដទៃ មិនសម្រេចបានស្នាដៃធំដុំអ្វីឡើយ ហើយគ្មានអ្វីដែលធ្វើឱ្យអ្នកដទៃគោរព កោតសរសើរ ឬច្រណែនគេឡើយ គេអាចគ្រាន់តែជាមនុស្សធម្មតាម្នាក់ប៉ុណ្ណោះ។ ប៉ុន្តែ គេមានអ្វីៗគ្រប់យ៉ាងដែលព្រះជាម្ចាស់តម្រូវ គេអាចសម្ដែងចេញនូវរឿងទាំងនោះបាន ហើយគេអាចថ្វាយរឿងទាំងនោះដល់ព្រះជាម្ចាស់បាន។ ការណ៍នេះធ្វើឱ្យព្រះជាម្ចាស់សព្វព្រះហឫទ័យ ហើយព្រះអង្គមិនចង់បានអ្វីផ្សេងទៀតឡើយ» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ក្រោយពីអានបន្ទូលទាំងពីរវគ្គនេះរួច ចិត្តរបស់ខ្ញុំភ្លឺស្វាងជាងមុនច្រើន។ មិនថាអ្នកទទួលបានការកោតសរសើរពីអ្នកដទៃនៅក្នុងភារកិច្ចរបស់អ្នក ឬអត់នោះ វាមិនសំខាន់ឡើយ វាមិនអាចកំណត់ពីលទ្ធផល និងគោលដៅចុងក្រោយរបស់អ្នកបានទេ។ ការបំពេញភារកិច្ច គ្រាន់តែជាផ្លូវដែលយើងត្រូវដេញតាម និងទទួលបានសេចក្តីពិតប៉ុណ្ណោះ។ ព្រះជាម្ចាស់មិនត្រូវការឱ្យយើងសម្រេចបាននូវរឿងអស្ចារ្យធំដុំនោះទេ ហើយទ្រង់ក៏មិនតម្រូវឱ្យយើងទទួលបានឋានៈខ្ពស់ដែរ។ ព្រះជាម្ចាស់សង្ឃឹមថា យើងអាចប្រព្រឹត្តខ្លួនឱ្យស័ក្តិសមនឹងតួនាទីរបស់យើង ហើយបំពេញភារកិច្ចរបស់យើងដោយជាក់ស្ដែង អនុវត្តព្រះបន្ទូលរបស់ទ្រង់ និងបង្ហាញពីការចុះចូលដ៏ពិតប្រាកដចំពោះទ្រង់។ ខ្ញុំក៏បានដឹងដែរថា ដោយសារតែជំនាញសម្ដែងរបស់ខ្ញុំស្ថិតក្នុងកម្រិតមធ្យម ការឱ្យបងប្អូនប្រុសស្រីដែលមានជំនាញល្អជាង មកសម្ដែងក្នុងវីដេអូទីបន្ទាល់តាមរយៈបទពិសោធ នឹងទទួលបានលទ្ធផលល្អជាង ដែលមានប្រយោជន៍ដល់កិច្ចការផ្សាយដំណឹងល្អ។ លើសពីនេះទៅទៀត ខ្ញុំធ្លាប់ធ្វើការងារតុបតែងកែលម្អពីមុនមក ដូច្នេះ ការដែលអ្នកដឹកនាំរៀបចំឱ្យខ្ញុំជួយរៀបចំឆាក គឺផ្អែកលើជំនាញរបស់ខ្ញុំ ហើយវាពិតជាស័ក្តិសមណាស់។ ពួកជំនុំមានគោលការណ៍ក្នុងការរៀបចំភារកិច្ចរបស់មនុស្សម្នាក់ៗ ប៉ុន្តែខ្ញុំបែរជាគិតតែពីដេញតាមកេរ្តិ៍ឈ្មោះ និងឋានៈ ហើយចង់ធ្វើឱ្យគេកោតសរសើរខ្ញុំទៅវិញ ដោយតែងតែមានការទាមទារដ៏គ្មានហេតុផលរបស់ខ្លួនឯងជានិច្ច។ ខ្ញុំពិតជាគ្មានវិចារណញ្ញាណទាល់តែសោះ! តាមពិតទៅ ទោះបីជាការងារដែលអ្នកដឹកនាំចាត់តាំងឱ្យខ្ញុំ សុទ្ធតែជាការងារបន្ទាប់បន្សំដែលមិនសូវលេចធ្លោក៏ដោយ ក៏វានៅតែជាភារកិច្ចដែលខ្ញុំគួរធ្វើដែរ ហើយខ្ញុំគួរតែធ្វើវាដោយយកចិត្តទុកដាក់ទើបត្រូវ។ ម្យ៉ាងទៀត មិនថាអ្នកបំពេញភារកិច្ចអ្វីនោះទេ គឺតែងតែមានគោលការណ៍សេចក្ដីពិតដែលត្រូវអនុវត្ត និងចូលទៅក្នុងជានិច្ច។ បើសិនជាខ្ញុំបានចុះចូល និងសហការអស់ពីសមត្ថភាពរបស់ខ្ញុំ នោះខ្ញុំមិនត្រឹមតែអាចរួមចំណែកដល់កិច្ចការរបស់ពួកជំនុំប៉ុណ្ណោះទេ តែខ្ញុំថែមទាំងអាចមានឱកាសកាន់តែច្រើន ក្នុងការស្វែងរក និងយល់ពីសេចក្តីពិតទៀតផង។ ឧទាហរណ៍ ក្នុងការរៀបចំឆាក អ្នកត្រូវគិតពីរបៀបសន្សំសំចៃសម្ភារៈ និងសហការគ្នាយ៉ាងរលូនជាមួយផ្នែកកាមេរ៉ា និងផ្នែកភ្លើង ដើម្បីធ្វើឱ្យទិដ្ឋភាពឆាកកាន់តែទាក់ទាញ។ ភារកិច្ចខាងកិច្ចការទូទៅ គឺពាក់ព័ន្ធនឹងការគ្រប់គ្រងឱ្យបានត្រឹមត្រូវ និងការប្រើប្រាស់គ្រឿងសម្ភារៈផ្សេងៗឱ្យបានសមស្រប ពេលធ្វើម្ហូប អ្នកត្រូវគិតពីរបៀបធ្វើឱ្យម្ហូបមានជីវជាតិ មានអនាម័យ និងល្អចំពោះសុខភាព។ រាល់ភារកិច្ចនីមួយៗ សុទ្ធតែពាក់ព័ន្ធនឹងគោលការណ៍នៅក្នុងផ្នែកជាច្រើនផ្សេងៗគ្នា ហើយវាមិនងាយស្រួលទេ ក្នុងការបំពេញវាឱ្យត្រូវតាមស្ដង់ដារនោះ។ កាលពីមុន ដោយសារតែការដេញតាមកេរ្តិ៍ឈ្មោះ និងឋានៈ ខ្ញុំបានដើរលើផ្លូវខុសហើយ។ វាមិនត្រឹមតែធ្វើឱ្យការចូលទៅក្នុងជីវិតរបស់ខ្ញុំផ្ទាល់រងការខាតបង់ប៉ុណ្ណោះទេ តែវាក៏មានផលប៉ះពាល់អវិជ្ជមានមួយចំនួនដល់ភារកិច្ចរបស់ខ្ញុំផងដែរ។ ពេលនេះ ខ្ញុំគួរតែឱ្យតម្លៃចំពោះឱកាសក្នុងការបំពេញភារកិច្ចរបស់ខ្ញុំ ហើយក្នុងពេលបំពេញភារកិច្ច ត្រូវផ្ដោតលើការចូលទៅក្នុងជីវិតរបស់ខ្ញុំ ដោយស្វែងរកសេចក្តីពិត និងអនុវត្តតាមគោលការណ៍។ ក្រោយមក មានរឿងមួយបានកើតឡើង ដែលធ្វើឱ្យខ្ញុំភ្ញាក់ខ្លួនយ៉ាងខ្លាំង។ តួសម្ដែងម្នាក់ត្រូវបានគេដកហូតតំណែង ដោយសារតែនិស្ស័យពុករលួយដ៏ធ្ងន់ធ្ងររបស់គាត់៖ គាត់មិនព្រមទទួលយកយោបល់របស់អ្នកដទៃ មិនអាចសហការគ្នាយ៉ាងរលូនជាមួយបងប្អូនប្រុសស្រី ហើយបដិសេធមិនព្រមកែប្រែខ្លួន ទោះបីជាមានការប្រកបគ្នាជាច្រើនដងក៏ដោយ ដែលបានប៉ះពាល់ដល់លទ្ធផលនៃភារកិច្ចរបស់គាត់។ រឿងនេះបានធ្វើឱ្យខ្ញុំគិតយ៉ាងស៊ីជម្រៅ។ ជំនាញរបស់តួសម្ដែងម្នាក់នេះគឺល្អគួរសមដែរ ប៉ុន្តែគាត់មាននិស្ស័យពុករលួយយ៉ាងធ្ងន់ធ្ងរ ហើយមិនដែលស្វែងរកសេចក្តីពិតដើម្បីដោះស្រាយវាឡើយ ចុងក្រោយ គាត់ក៏ត្រូវបានគេដកហូតតំណែង។ ខ្ញុំបានឃើញថា ផ្លូវដែលអ្នកដើរនៅក្នុងភារកិច្ចរបស់អ្នក គឺពិតជាសំខាន់ខ្លាំងណាស់។ បើសិនជាអ្នកមិនដេញតាមសេចក្តីពិតទេ ទោះបីជាអ្នកមានឋានៈខ្ពស់ ឬទទួលបានការកោតសរសើរប៉ុនណាក៏ដោយ ចុងបញ្ចប់ អ្នកនឹងត្រូវបរាជ័យជាមិនខាន។ ខ្ញុំបានអធិស្ឋានទៅកាន់ព្រះជាម្ចាស់ថា «ឱ ព្រះជាម្ចាស់អើយ! ទូលបង្គំសុខចិត្តប្រែចិត្តហើយ។ ទូលបង្គំលែងចង់ដេញតាមកេរ្តិ៍ឈ្មោះ និងឋានៈទៀតហើយ។ ទូលបង្គំសុខចិត្តចុះចូលចំពោះការចាត់ចែង និងការរៀបចំរបស់ទ្រង់»។

មិនយូរប៉ុន្មាន អ្នកដឹកនាំបានសួរខ្ញុំថា តើខ្ញុំសុខចិត្តធ្វើការពេញម៉ោងក្នុងការធ្វើម្ហូបនៅក្នុងផ្ទះបាយដែរឬទេ។ ខ្ញុំគិតក្នុងចិត្តថា «ពីមុន ខ្ញុំគ្រាន់តែជួយជាបណ្ដោះអាសន្នប៉ុណ្ណោះ។ បើខ្ញុំយល់ព្រម ខ្ញុំនឹងត្រូវធ្វើម្ហូបក្នុងរយៈពេលយូរ។ តើវាមិនមានន័យថា ខ្ញុំនឹងគ្មានឱកាសធ្វើជាតួសម្ដែងម្ដងទៀតទេឬអី? តើគ្រប់គ្នានឹងគិតយ៉ាងណាចំពោះខ្ញុំ? តើពួកគេនឹងគិតថា ខ្ញុំត្រូវគេជម្រុះចោល ដោយសារតែជំនាញរបស់ខ្ញុំមិនល្អគ្រប់គ្រាន់ទេដឹង?» ខ្ញុំមានអារម្មណ៍ប្រទាញប្រទង់ក្នុងចិត្ត ប៉ុន្តែបន្ទាប់មក ខ្ញុំបានដឹងថា នេះគឺជាការល្បងលរបស់ព្រះជាម្ចាស់មកលើខ្ញុំ ដើម្បីមើលថាតើខ្ញុំអាចចុះចូលបានឬអត់។ ដូច្នេះ ខ្ញុំក៏បានទទួលយកភារកិច្ចនេះ។ ក្រោយមក អ្នកដឹកនាំបានឱ្យខ្ញុំរ៉ាប់រងភារកិច្ចទាំងបីក្នុងពេលតែមួយ គឺការសម្ដែង ការធ្វើម្ហូប និងកិច្ចការទូទៅ ដោយចាត់ចែងកិច្ចការទាំងនោះឱ្យបានបត់បែន ទៅតាមស្ថានភាពបន្ទាន់ និងសារៈសំខាន់របស់កិច្ចការទាំងនោះ។ ក្នុងអំឡុងពេលនោះ ខ្ញុំតែងតែគិតដល់ព្រះបន្ទូលមួយវគ្គរបស់ព្រះជាម្ចាស់៖ «តើមុខងាររបស់អ្នកក្នុងនាមជាភាវៈដែលព្រះបានបង្កើតគឺជាអ្វី? រឿងនេះទាក់ទងនឹងការអនុវត្ត និងភារកិច្ចរបស់អ្នក។ អ្នកគឺជាភាវៈដែលព្រះបានបង្កើត ហើយប្រសិនបើព្រះជាម្ចាស់បានប្រទានអំណោយទាននៃការច្រៀងដល់អ្នក ហើយដំណាក់របស់ព្រះជាម្ចាស់រៀបចំឱ្យអ្នកច្រៀង នោះអ្នកត្រូវតែច្រៀងឱ្យបានល្អ។ ប្រសិនបើអ្នកមានអំណោយទាននៃការផ្សាយដំណឹងល្អ ហើយដំណាក់របស់ព្រះជាម្ចាស់រៀបចំឱ្យអ្នកផ្សាយដំណឹងល្អ នោះអ្នកគួរតែធ្វើវាឱ្យបានល្អ។ ប្រសិនបើរាស្ដ្ររើសតាំងរបស់ព្រះជាម្ចាស់បោះឆ្នោតឱ្យអ្នកធ្វើជាអ្នកដឹកនាំ អ្នកគួរតែទទួលយកការផ្ទុកផ្ដាក់នៃការដឹកនាំ ហើយដឹកនាំរាស្ដ្ររើសតាំងរបស់ព្រះជាម្ចាស់ឱ្យហូប និងផឹកព្រះបន្ទូលរបស់ព្រះជាម្ចាស់ ប្រកបគ្នាអំពីសេចក្ដីពិត និងចូលទៅក្នុងតថភាព។ តាមរយៈការធ្វើដូច្នេះ អ្នកនឹងបានបំពេញភារកិច្ចរបស់អ្នកបានល្អ។ ការផ្ទុកផ្ដាក់ដែលព្រះជាម្ចាស់ប្រទានដល់មនុស្ស គឺមានសារៈសំខាន់ និងមានអត្ថន័យខ្លាំងណាស់! ដូច្នេះ តើអ្នកគួរទទួលយកការផ្ទុកផ្ដាក់នេះ និងអនុវត្តមុខងាររបស់អ្នកដោយរបៀបណា? គេអាចនិយាយបានថា នេះគឺជាបញ្ហាដ៏ធំបំផុតមួយដែលអ្នកប្រឈមមុខ ជាពេលវេលាដ៏សំខាន់ដែលសម្រេចថា តើអ្នកអាចទទួលបានសេចក្ដីពិត និងត្រូវបានព្រះជាម្ចាស់ប្រោសឱ្យគ្រប់លក្ខណ៍ដែរឬទេ។ អ្នកត្រូវតែធ្វើការជ្រើសរើស» («មានតែតាមរយៈការយល់ដឹងពីសេចក្តីពិតប៉ុណ្ណោះ ទើបមនុស្សអាចស្គាល់ពីកិច្ចការរបស់ព្រះជាម្ចាស់បាន» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា មិនថាយើងបំពេញភារកិច្ចអ្វីនៅក្នុងដំណាក់របស់ព្រះជាម្ចាស់ឡើយ ភាពខុសគ្នាគឺគ្រាន់តែនៅលើមុខងារ និងឈ្មោះប៉ុណ្ណោះ។ ទោះបីជាភារកិច្ចនោះជាអ្វីក៏ដោយ ក៏អត្តសញ្ញាណ និងសារជាតិរបស់យើង ក្នុងនាមជាភាវៈដែលព្រះបង្កើត គឺមិនផ្លាស់ប្ដូរទេ។ ពេលដែលគេត្រូវការឱ្យខ្ញុំស្រោចស្រពអ្នកមកថ្មី ខ្ញុំនឹងធ្វើជាអ្នកស្រោចស្រព។ ពេលដែលគេត្រូវការឱ្យខ្ញុំសម្ដែង ខ្ញុំនឹងធ្វើជាតួសម្ដែង។ ពេលដែលគេត្រូវការខ្ញុំសម្រាប់ការរៀបចំឆាក ខ្ញុំនឹងធ្វើជាអ្នករៀបចំឆាក។ ពេលដែលគេត្រូវការឱ្យខ្ញុំធ្វើម្ហូប ខ្ញុំនឹងធ្វើជាអ្នកជួយគាំទ្រ។ មិនថាភារកិច្ចរបស់ខ្ញុំផ្លាស់ប្ដូរយ៉ាងណានោះទេ ខ្ញុំនៅតែគ្រាន់តែជាភាវៈដែលព្រះបានបង្កើតមកដដែល។ អ្វីដែលខ្ញុំគួរធ្វើ គឺទទួលយក និងចុះចូល ហើយបំពេញភារកិច្ចរបស់ខ្ញុំឱ្យអស់ពីចិត្ត និងអស់ពីកម្លាំង។ ម្យ៉ាងទៀត នៅពេលដែលខ្ញុំរ៉ាប់រងការងារបន្ទាប់បន្សំទាំងនេះ បងប្អូនប្រុសស្រីរបស់ខ្ញុំ នឹងមានកម្លាំង និងពេលវេលាកាន់តែច្រើន សម្រាប់ភារកិច្ចរបស់ពួកគេផ្ទាល់។ តើនេះមិនមែនមានន័យថា ខ្ញុំក៏កំពុងតែបំពេញចំណែករបស់ខ្ញុំដែរទេឬអី? ដូច្នេះ ខ្ញុំបានអធិស្ឋានទៅកាន់ព្រះជាម្ចាស់ថា «ឱ ព្រះជាម្ចាស់អើយ! ទូលបង្គំសុខចិត្តលះបង់កេរ្តិ៍ឈ្មោះ និងឋានៈរបស់ទូលបង្គំចោល ហើយឈប់ស្វែងរកការកោតសរសើរពីអ្នកដទៃទៀតហើយ។ មិនថាទូលបង្គំបំពេញភារកិច្ចអ្វីនោះទេ គឺទូលបង្គំសុខចិត្តចុះចូលទាំងអស់»។ ចាប់ពីពេលនោះមក នៅពេលបំពេញភារកិច្ច ខ្ញុំលែងខ្វល់ពីអ្វីដែលអ្នកដទៃគិតមកលើខ្ញុំទៀតហើយ។ ផ្ទុយទៅវិញ ខ្ញុំបានដាក់ចិត្តដកពិសោធបរិយាកាសដែលព្រះជាម្ចាស់បានរៀបចំសម្រាប់ខ្ញុំជារៀងរាល់ថ្ងៃ ហើយផ្ដោតលើការរៀនសូត្រមេរៀនរបស់ខ្ញុំ ដោយឆ្លុះបញ្ចាំងពីនិស្ស័យពុករលួយអ្វីខ្លះ ដែលខ្ញុំបានបញ្ចេញឱ្យឃើញនៅក្នុងភារកិច្ចរបស់ខ្ញុំ។ ជួនកាល នៅពេលខ្ញុំឃើញថាខ្លួនឯងចេះតែកុហកដោយអចេតនា ខ្ញុំនឹងហ្វឹកហាត់ខ្លួនឯងឱ្យក្លាយជាមនុស្សស្មោះត្រង់ ស្របតាមការតម្រូវរបស់ព្រះជាម្ចាស់។ ជួនកាល នៅពេលដែលខ្ញុំកត់សម្គាល់ឃើញថា ខ្ញុំតែងតែចង់ឱ្យអ្នកដទៃស្ដាប់តាមខ្ញុំ ហើយមិនអាចទទួលយកយោបល់របស់ពួកគេបាន ខ្ញុំនឹងឆ្លុះបញ្ចាំង និងស្វែងយល់ពីនិស្ស័យក្រអឺតក្រទមរបស់ខ្ញុំផ្ទាល់។ ភារកិច្ចផ្នែកកិច្ចការទូទៅ គឺពាក់ព័ន្ធនឹងកិច្ចការតូចតាចជាច្រើន ដូច្នេះ ខ្ញុំបានគិតពីរបៀបគ្រប់គ្រងពេលវេលារបស់ខ្ញុំឱ្យបានសមស្រប ដើម្បីឱ្យខ្ញុំអាចរ៉ាប់រងកិច្ចការទាំងនោះបានទាំងអស់។ បន្ទាប់ពីហ្វឹកហាត់ធ្វើម្ហូបបានមួយរយៈ ខ្ញុំក៏ដឹងថា ខ្ញុំបានចេះនូវជំនាញធ្វើម្ហូបជាមូលដ្ឋានមួយចំនួនហើយ។ នៅពេលដែលខ្ញុំឃើញថា ប្រដាប់ប្រដាផ្ទះបាយមួយចំនួនប្រើប្រាស់មិនសូវស្រួល ខ្ញុំក៏បាននឹកឃើញការកែច្នៃតូចតាចមួយចំនួន ដើម្បីធ្វើឱ្យរបស់ទាំងនោះកាន់តែប្រសើរឡើង ហើយគ្រប់គ្នានិយាយថា ពួកវាពិតជាប្រើស្រួលជាងមុនមែន។ ក្រោយមក នៅពេលមានអត្ថបទរឿងណាដែលស័ក្តិសមនឹងខ្ញុំ អ្នកដឹកនាំរឿងក៏បានឱ្យខ្ញុំសម្ដែងជាតួឯកដែរ ដែលនេះផ្ដល់ឱកាសឱ្យខ្ញុំបានហ្វឹកហាត់។ ខ្ញុំពិតជាអរព្រះគុណព្រះជាម្ចាស់នៅក្នុងចិត្តយ៉ាងខ្លាំង។ នៅពេលដែលខ្ញុំបានកែប្រែផ្នត់គំនិតរបស់ខ្ញុំ ហើយប្រឈមមុខនឹងគ្រប់បញ្ហាដោយអាកប្បកិរិយាថ្មីនេះ ខ្ញុំលែងខ្វល់ពីគំនិតរបស់អ្នកដទៃមកលើខ្ញុំទៀតហើយ។ ផ្ទុយទៅវិញ ខ្ញុំបានទទួលយកកិច្ចការនីមួយៗជាការទទួលខុសត្រូវយ៉ាងស្មោះអស់ពីចិត្ត។ តាមរយៈការអនុវត្តបែបនេះ ខ្ញុំមានអារម្មណ៍កាន់តែជិតស្និទ្ធនឹងព្រះជាម្ចាស់។ ខ្ញុំទទួលបានផលខ្លះៗទាំងនៅក្នុងការចូលទៅក្នុងជីវិត និងជំនាញវិជ្ជាជីវៈរបស់ខ្ញុំ ហើយខ្ញុំមានអារម្មណ៍សុខសាន្ត និងក្ដីអំណរដ៏ពិសេសមួយនៅក្នុងចិត្ត។ អរព្រះគុណព្រះជាម្ចាស់! ទាំងអស់នេះគឺជាព្រះគុណ និងព្រះពររបស់ព្រះជាម្ចាស់!


៤៣. អ្វីដែលខ្ញុំទទួលបានពីការបណ្ដុះបណ្ដាលអ្នកដទៃ

ដោយ លី ស៊ុន ប្រទេសចិន

ខ្ញុំ និង យ៉ាង ចេន បានមើលការខុសត្រូវលើការងារខាងអត្ថបទនៅពួកជំនុំ យីងហ្គ័ង។ នៅពាក់កណ្តាលខែកញ្ញា ឆ្នាំ ២០២៤ ពួកអ្នកដឹកនាំបានផ្ញើលិខិតមួយច្បាប់ដោយនិយាយថា បងស្រី ចាវ ស៊ូ មកពីពួកជំនុំ ចេនស៊ីន ទើបតែត្រូវបានជ្រើសរើសជាអ្នកមើលការខុសត្រូវលើការងារខាងអត្ថបទ។ ប៉ុន្តែ គាត់នៅមិនទាន់ស្គាល់ទិដ្ឋភាពផ្សេងៗនៃកិច្ចការនេះ និងគោលការណ៍នៃការពិនិត្យមើលសេចក្ដីអធិប្បាយនៅឡើយទេ។ ដូច្នេះ ពួកគេបានសួរថាតើយើងអាចឆ្លៀតពេលខ្លះ ដើម្បីជួយណែនាំគាត់ដែរឬអត់ ដោយនិយាយថា បើគាត់អាចទទួលការបណ្ដុះបណ្ដាលឱ្យបានឆាប់រហ័ស នោះវានឹងមានប្រយោជន៍ដល់កិច្ចការរបស់ពួកជំនុំ។ ខ្ញុំបានរិះគិតថា៖ «យើងរវល់គ្រប់គ្រាន់ហើយជាមួយនឹងកិច្ចការចម្បងរបស់យើង ដូច្នេះ តើការជួយណែនាំបងស្រី ចាវ ស៊ូ បន្ថែមពីលើកិច្ចការនេះ មិនចំណាយពេលរបស់យើងកាន់តែច្រើនទេឬ? បើប្រសិទ្ធភាពកិច្ចការយើងធ្លាក់ចុះ តើអ្នកដឹកនាំនឹងមិននិយាយថា យើងមិនបានបំពេញភារកិច្ចរបស់ខ្លួនឱ្យបានល្អទេឬ? ក្រៅពីនេះ ការណែនាំគាត់មិនមែនជាកិច្ចការចម្បងរបស់ខ្ញុំទេ ហើយទោះបើកិច្ចការរបស់គាត់មានប្រសិទ្ធភាពក៏ដោយ ក៏អ្នកដឹកនាំថ្នាក់លើនឹងមិនសរសើរយើងដែរ។ ខ្ញុំមានអារម្មណ៍ថា នេះនឹងក្លាយជាកិច្ចការដែលគ្មានការដឹងគុណ ដូច្នេះ ខ្ញុំមិនចង់ទទួលយកវាទេ។ ប៉ុន្តែបើខ្ញុំបដិសេធ តើអ្នកដឹកនាំនឹងមិននិយាយថា ខ្ញុំខ្វះការអាណិតអាសូរទេឬ? បន្ទាប់ពីគិតល្អិតល្អន់រួចមក ខ្ញុំក៏យល់ព្រម។

ដំបូងឡើយ បងស្រី ចាវ ស៊ូ សរសេរសុំដំបូន្មាន ហើយយើងបានឆ្លើយតបឱ្យបានឆាប់តាមដែលអាចធ្វើទៅបាន។ នៅថ្ងៃទី ២៥ ខែកញ្ញា បងស្រី ចាវ ស៊ូ បានផ្ញើសេចក្ដីអធិប្បាយមួយ ដើម្បីឱ្យយើងពិនិត្យមើល។ បន្ទាប់ពីខ្ញុំ និងយ៉ាង ចេន បានពិនិត្យមើលរួច យើងបានរកឃើញថា សេចក្ដីអធិប្បាយនោះមានបញ្ហាជាច្រើន។ ហើយយើងត្រូវពិភាក្សាអស់រយៈពេលយូរ មុនពេលយើងទទួលបានវឌ្ឍនភាព។ បន្ទាប់ពីខ្ញុំបានឆ្លើយតបនឹងបញ្ហានានារួច នៅមានចំណុចមួយចំនួនទៀតដែលខ្ញុំមិនច្បាស់ ហើយខ្ញុំព្រួយបារម្ភថាអាចមានសេចក្ដីវៀចវេរនៅក្នុងការណែនាំរបស់ខ្ញុំ ដូច្នេះ ខ្ញុំបានផ្ញើសេចក្ដីអធិប្បាយនេះ ដើម្បីឱ្យបងប្អូនប្រុសស្រីផ្សេងទៀតពិនិត្យមើល ហើយពួកគេក៏បានផ្តល់យោបល់មួយចំនួនផងដែរ។ នៅពេលនោះ ខ្ញុំមានអារម្មណ៍ថាការណែនាំបងស្រី ចាវ ស៊ូ ចំណាយពេលច្រើនណាស់។ វាមិនត្រឹមតែធ្វើឱ្យយើងយឺតយ៉ាវប៉ុណ្ណោះទេ ប៉ុន្តែពេលខ្លះ វាថែមទាំងចំណាយពេលរបស់សមាជិកក្រុមផ្សេងទៀតផង។ គ្រាន់តែកិច្ចការពិនិត្យមើលសេចក្ដីអធិប្បាយ ជាកិច្ចការដ៏ធំមួយរួចទៅហើយ ហើយបើនៅតែបន្តទៀត តើវានឹងមិនប៉ះពាល់ដល់កិច្ចការរបស់យើងទេឬ? ក្រោយមក បងស្រី ចាវ ស៊ូ បានបន្តផ្ញើសេចក្ដីអធិប្បាយមកយើង ដើម្បីស្វែងរកចម្លើយចំពោះបញ្ហាផ្សេងៗ។ បញ្ហាមួយចំនួនគឺពិបាកសម្រាប់យើងក្នុងការយល់ឱ្យស៊ីជម្រៅ ដូច្នេះហើយយើងត្រូវចំណាយពេលពិចារណា និង ពិភាក្សាអំពីបញ្ហាទាំងនោះ។ ហើយព្រោះតែបែបនេះ ខ្ញុំមានពេលតិចជាងមុន ដើម្បីតាមដានកិច្ចការអធិប្បាយនៅពួកជំនុំរបស់យើង ហើយចុងក្រោយ កិច្ចការខ្លះត្រូវបានពន្យារពេល។ នៅថ្ងៃទី ២០ ខែតុលា ពួកអ្នកដឹកនាំបានផ្ញើលិខិតមួយសួរយើងថា៖ «ហេតុអ្វីក៏អ្នកមិនទាន់ផ្តល់មតិយោបល់មកយើងអំពីអ្នកធ្វើការផ្នែកអត្ថបទជាច្រើននាក់ ដែលយើងបានស្នើសុំកាលពីប៉ុន្មានថ្ងៃមុន?» បន្ទាប់មក ខ្ញុំដឹងថា ខ្ញុំភ្លេចឆ្លើយតប។ ខ្ញុំបានគិតថា៖ «ពួកអ្នកដឹកនាំច្បាស់ជាគិតថា ខ្ញុំកំពុងបង្អែបង្អង់ និងមិនបានបំពេញភារកិច្ចរបស់ខ្ញុំដោយទុកជាបន្ទុកឡើយ។ បើលទ្ធផលនៃកិច្ចការរបស់យើងធ្លាក់ចុះ ពួកអ្នកដឹកនាំច្បាស់ជានិយាយថា ខ្ញុំមិនបានបំពេញភារកិច្ចរបស់ខ្ញុំបានល្អហើយ»។ ប៉ុន្មានថ្ងៃក្រោយមក ខ្ញុំបានទទួលលិខិតសុំជំនួយមួយទៀតពីបងស្រី ចាវ ស៊ូ។ ខ្ញុំមានអារម្មណ៍មិនសូវសប្បាយចិត្តចំពោះរឿងនេះទេ។ ហើយមានអារម្មណ៍ថា ការជួយណែនាំគាត់នឹងប៉ះពាល់ដល់កិច្ចការចម្បងរបស់ខ្ញុំ ថាវាមិនមានតម្លៃសមនឹងធ្វើ ហើយថាវាជាការរំខានមួយ។ ខ្ញុំបានដឹងថា ផ្នត់គំនិតរបស់ខ្ញុំមិនត្រឹមត្រូវទេ ដូច្នេះ ខ្ញុំបានអធិស្ឋានដល់ព្រះ ដោយសុំឱ្យទ្រង់ណែនាំខ្ញុំឱ្យកែតម្រូវផ្នត់គំនិតរបស់ខ្ញុំ។ ខ្ញុំបានអានព្រះបន្ទូលរបស់ព្រះជាម្ចាស់៖ «មានតែអស់អ្នកដែលស្រឡាញ់សេចក្ដីពិត និងមានតថភាពនៃសេចក្ដីពិតប៉ុណ្ណោះ ទើបនៅពេលដែលកិច្ចការនៃដំណាក់របស់ព្រះជាម្ចាស់តម្រូវ និងនៅពេលដែលរាស្ដ្ររើសតាំងរបស់ព្រះជាម្ចាស់មានសេចក្ដីត្រូវការ អាចចេញមុខ ដោយក្រោកឈរឡើងយ៉ាងក្លាហាន និងមានភារកិច្ចដែលមិនអាចគេចវេះបានក្នុងការធ្វើបន្ទាល់ថ្វាយព្រះជាម្ចាស់ ព្រមទាំងប្រកបគ្នាអំពីសេចក្ដីពិត ដោយដឹកនាំរាស្ដ្ររើសតាំងរបស់ទ្រង់ទៅកាន់ផ្លូវត្រូវ ដែលអាចឱ្យពួកគេសម្រេចបាននូវការចុះចូលនឹងកិច្ចការរបស់ព្រះជាម្ចាស់។ មានតែរឿងនេះប៉ុណ្ណោះ ទើបជាអាកប្បកិរិយានៃទំនួលខុសត្រូវ និងជាការបង្ហាញចេញអំពីការគិតគូរដល់បំណងព្រះហឫទ័យរបស់ព្រះជាម្ចាស់។ ប្រសិនបើអ្នករាល់គ្នាមិនមានអាកប្បកិរិយាបែបនេះទេ ហើយគ្រាន់តែធ្វើបង្គ្រប់កិច្ច ហើយអ្នកគិតថា៖ 'ខ្ញុំនឹងធ្វើតែរឿងដែលស្ថិតក្នុងដែនកំណត់នៃភារកិច្ចរបស់ខ្ញុំប៉ុណ្ណោះ ប៉ុន្តែខ្ញុំមិនខ្វល់ពីរឿងអ្វីផ្សេងទៀតឡើយ។ ប្រសិនបើអ្នកសួរខ្ញុំពីរឿងអ្វីមួយ ខ្ញុំនឹងឆ្លើយតបទៅអ្នក ប្រសិនបើខ្ញុំមានអារម្មណ៍ល្អ។ បើមិនដូច្នេះទេ ខ្ញុំនឹងមិនឆ្លើយឡើយ។ នេះគឺជាអាកប្បកិរិយារបស់ខ្ញុំ' ដូច្នេះ នេះជានិស្ស័យពុករលួយមួយ តើមែនទេ? ការការពារតែឋានៈ កេរ្តិ៍ឈ្មោះ និងមោទនភាពរបស់ខ្លួនឯង ហើយការពារតែរឿងណាដែលពាក់ព័ន្ធនឹងផលប្រយោជន៍ផ្ទាល់ខ្លួនរបស់ខ្លួន តើនេះគឺជាការការពារបុព្វហេតុដ៏យុត្តិធម៌ដែរឬទេ? តើវាជាការការពារផលប្រយោជន៍នៃ ដំណាក់របស់ព្រះជាម្ចាស់ដែរឬទេ? នៅពីក្រោយហេតុផលជំរុញដ៏តូចតាច និងអាត្មានិយមទាំងនេះគឺជានិស្ស័យនៃការស្អប់ខ្ពើមសេចក្ដីពិត» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានឃើញថា មនុស្សដែលជឿដោយស្មោះលើព្រះជាម្ចាស់ ហើយស្រឡាញ់សេចក្តីពិត គឺមានស្មារតីទទួលខុសត្រូវ និងមានបន្ទុក ចំពោះភារកិច្ចរបស់ពួកគេ។ មិនថាជាតម្រូវការនៃកិច្ចការរបស់ពួកជំនុំ ឬបងប្អូនប្រុសស្រីត្រូវការជំនួយនោះទេ ពួកគេអាចបំពេញទំនួលខុសត្រូវរបស់ខ្លួនបាន។ បើបុគ្គលម្នាក់គិតតែពីការងាររបស់ខ្លួនឯង ហើយនៅពេលដែលអ្នកដទៃមានការលំបាក និងត្រូវការជំនួយ ពួកគេបែរជាមិនចង់លូកដៃជួយ នោះគឺជានិស្ស័យអាត្មានិយម ថោកទាប និងស្អប់ខ្ពើមនឹងសេចក្តីពិតហើយ។ ខ្ញុំបានគិតអំពីការដែលបងស្រី ចាវ ស៊ូ ទើបតែត្រូវបានជ្រើសរើសជាអ្នកមើលការខុសត្រូវ។ គាត់មិនសូវស្គាល់កិច្ចការនេះទេ ហើយក៏មិនយល់គោលការណ៍ទាំងនោះច្បាស់ដែរ។ ដោយសារតែគាត់សួរយើង គាត់ច្បាស់ជាជួបការលំបាកក្នុងកិច្ចការហើយ។ ហើយខ្ញុំគួរតែព្យាយាមឱ្យអស់ពីសមត្ថភាពដើម្បីណែនាំ និងជួយគាត់។ ប៉ុន្តែខ្ញុំគ្រាន់តែចង់ធ្វើកិច្ចការរបស់ខ្ញុំប៉ុណ្ណោះ។ ខ្ញុំមិនចង់ចំណាយពេល និងលះបង់ក្នុងការណែនាំបងស្រី ចាវ ស៊ូ ឡើយ ព្រោះខ្ញុំមានអារម្មណ៍ថាវានឹងប៉ះពាល់ដល់លទ្ធផលនៃកិច្ចការរបស់ខ្ញុំ។ តើខ្ញុំមិនអាត្មានិយម និងថោកទាបទេឬ? ដោយដឹងពីរឿងនេះ ផ្នត់គំនិតរបស់ខ្ញុំចំពោះការបណ្ដុះបណ្ដាលមនុស្សបានផ្លាស់ប្តូរបន្តិច ហើយនៅពេលបងស្រី ចាវ ស៊ូ បានផ្ញើសំណួរមកម្តងទៀត ខ្ញុំបានផ្ដួចផ្ដើមឆ្លើយតប ដោយខិតខំអស់ពីកម្លាំងកាយចិត្ត។ ប៉ុន្តែខ្ញុំមិនបានដឹងច្រើនអំពីធម្មជាតិអាត្មានិយម ថោកទាប និងពុករលួយរបស់ខ្ញុំទេ ហើយខ្ញុំនៅតែមិនអាចទប់ចិត្តបានពីការបញ្ចេញឱ្យឃើញសេចក្ដីពុករលួយរបស់ខ្ញុំនៅពេលជួបបញ្ហា។

នៅចុងខែតុលា បងស្រី ចាវ ស៊ូ បានផ្ញើសេចក្ដីអធិប្បាយមួយទៀតមកយើង ដោយស្នើសុំឱ្យយើងពិនិត្យមើលថាតើវាមានបញ្ហាណាមួយឬអត់។ ខ្ញុំដឹងថា ពួកគេត្រូវការសេចក្ដីអធិប្បាយនេះជាប្រញាប់ ប៉ុន្តែក្រោយមក ខ្ញុំបានឃើញថា សេចក្ដីអធិប្បាយនេះវែងណាស់។ វានឹងត្រូវការពេលច្រើន ដើម្បីអានឱ្យចប់ និងផ្ញើចម្លើយតបវិញ។ ខ្ញុំបានរិះគិតថា៖ «សេចក្ដីអធិប្បាយនេះមិនស្ថិតនៅក្នុងផ្នែកនៃការទទួលខុសត្រូវរបស់យើងទេ ហើយបើទោះជាយើងកែសម្រួលវាក៏ដោយ ក៏យើងនឹងមិនទទួលបានការសរសើរណាមួយដែរ។ កិច្ចការនេះពិតជាគ្មានការអរគុណឡើយ!» ដូច្នេះ ខ្ញុំមិនបានឆ្លើយតបភ្លាមៗទេ។ នៅរសៀលបន្ទាប់ ខ្ញុំមិនសូវមានកិច្ចការច្រើនធ្វើឡើយ ដូច្នេះ បង យ៉ាង ចេន បានរំលឹកខ្ញុំឱ្យពិនិត្យមើលសេចក្ដីអធិប្បាយនោះ ហើយពេលនោះ ទើបខ្ញុំយកវាចេញមកពិនិត្យមើល។ ខ្ញុំបានរកឃើញថា វាមានបញ្ហាជាច្រើន។ បន្ទាប់ពីពិភាក្សាជាមួយបង យ៉ាង ចេន ខ្ញុំបានសរសេរទៅកាន់បងស្រី ចាវ ស៊ូ ហើយបានទាក់ទងជាមួយគាត់អំពីសេចក្ដីអធិប្បាយនោះ ដែលចំណាយពេលជាច្រើន។ ក្រោយមក ខ្ញុំគិតថា ការឆ្លើយតបទៅនឹងសេចក្ដីអធិប្បាយ នឹងត្រូវការពេលរបស់ខ្ញុំច្រើនពេក។ ហើយបើខ្ញុំចំណាយពេល និងថាមពលនេះ ដើម្បីតាមដានកិច្ចការនៅក្នុងផ្នែកទទួលខុសត្រូវរបស់ខ្ញុំ លទ្ធផលនៃកិច្ចការនឹងមិនត្រឹមតែប្រសើរឡើងប៉ុណ្ណោះទេ ប៉ុន្តែយើងក៏អាចត្រូវបានពួកអ្នកដឹកនាំវាយតម្លៃខ្ពស់ផងដែរ។ តែឥឡូវ ខ្ញុំត្រូវចំណាយពេល និងថាមពលរបស់ខ្ញុំលើការណែនាំកិច្ចការរបស់គេទៅវិញ ហើយទោះបីជាការងារនោះមានលទ្ធផលក៏ដោយ ក៏វាមិនត្រូវបានរាប់ជារបស់យើងដែរ ដូច្នេះ ខ្ញុំគិតថា វាល្អណាស់ បើខ្ញុំមិនចាំបាច់ណែនាំបងស្រី ចាវ ស៊ូ តទៅទៀត។ ប៉ុន្តែបងស្រី ចាវ ស៊ូ នៅមិនទាន់អាចធ្វើកិច្ចការនេះដោយឯករាជ្យបានទេ ដូច្នេះ គ្មានវិធីងាយស្រួលក្នុងការបដិសេធកិច្ចការនេះនោះទេ។ ខ្ញុំដឹងថា ខ្ញុំនៅត្រូវបន្តណែនាំបងស្រី ចាវ ស៊ូ ទៀត ប៉ុន្តែខ្ញុំតែងតែមានអារម្មណ៍ល្វើយជានិច្ចអំពីកិច្ចការនេះ ហើយខ្ញុំមិនចង់លះបង់ឡើយ។

ក្រោយមក ខ្ញុំបានអានព្រះបន្ទូលរបស់ព្រះជាម្ចាស់ ដែលលាតត្រដាងពីចរិតលក្ខណៈរបស់ពួកទទឹងនឹងព្រះគ្រីស្ទ ហើយខ្ញុំទទួលបានការយល់ដឹងកាន់តែច្រើនអំពីបញ្ហារបស់ខ្ញុំ។ ព្រះជាម្ចាស់មានបន្ទូលថា៖ «ពួកទទឹងនឹងព្រះគ្រីស្ទ គ្មានមនសិការ វិចារណញ្ញាណឬភាពជាមនុស្សឡើយ។ ពួកគេមិនត្រឹមតែមិនចេះខ្មាសអៀនប៉ុណ្ណោះទេ ប៉ុន្តែពួកគេមានលក្ខណៈសម្គាល់មួយទៀត៖ ពួកគេមានភាពអាត្មានិយម និងថោកទាបខុសពីធម្មតា។ អត្ថន័យត្រង់នៃពាក្យ 'អាត្មានិយម និងថោកទាប' គឺមិនពិបាកចាប់យល់នោះទេ។ វាមានន័យថា បុគ្គលម្នាក់មិនស្វែងរកអ្វីក្រៅពីផលប្រយោជន៍ឡើយ។ ប្រសិនបើរឿងអ្វីមួយពាក់ព័ន្ធនឹងផលប្រយោជន៍ផ្ទាល់ខ្លួនរបស់ពួកគេ ពួកគេនឹងយកចិត្តទុកដាក់លើវា ពួកគេនឹងរងទុក្ខ និងលះបង់ដើម្បីវា ព្រមទាំងចំណាយគំនិត និងកម្លាំងលើវាទៀតផង។ ប្រសិនបើរឿងអ្វីមួយមិនពាក់ព័ន្ធនឹងផលប្រយោជន៍ផ្ទាល់ខ្លួនរបស់ពួកគេទេ ពួកគេនឹងធ្វើជាមើលមិនឃើញ ហើយមិនខ្វល់ខ្វាយពីវាឡើយ។ ពួកគេនឹងបណ្ដោយឱ្យអ្នកដទៃធ្វើអ្វីតាមតែអំពើចិត្ត សូម្បីតែមាននរណាម្នាក់កំពុងបង្កការបង្អាក់ ឬការរំខានក៏ដោយ ក៏ពួកគេនឹងធ្វើមិនដឹងមិនឮ ហើយគិតថាវាមិនមានពាក់ព័ន្ធអ្វីនឹងពួកគេដែរ។ បើនិយាយឱ្យស្រួលស្ដាប់ទៅ គឺថាពួកគេខ្វល់តែពីរឿងរបស់ខ្លួនឯង ប៉ុន្តែបើនិយាយឱ្យកាន់តែត្រឹមត្រូវនោះគឺថា មនុស្សប្រភេទនេះថោកទាប គួរឱ្យអាប់ឱន និងស្មោកគ្រោក ដែលយើងកំណត់លក្ខណៈពួកគេថាជាមនុស្ស 'អាត្មានិយម និងថោកទាប'។ ... មិនថាពួកគេទទួលខុសត្រូវលើកិច្ចការអ្វីនោះទេ ពួកទទឹងនឹងព្រះគ្រីស្ទមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ។ ពួកគេគ្រាន់តែគិតថា តើផលប្រយោជន៍ផ្ទាល់ខ្លួនរបស់ពួកគេរងផលប៉ះពាល់ឬអត់ ហើយគិតតែពីកិច្ចការបន្តិចបន្តួចនៅចំពោះមុខពួកគេ ដែលផ្ដល់ផលប្រយោជន៍ដល់ពួកគេប៉ុណ្ណោះ។ សម្រាប់ពួកគេ កិច្ចការចម្បងរបស់ពួកជំនុំ គ្រាន់តែជារឿងដែលពួកគេធ្វើនៅពេលទំនេរប៉ុណ្ណោះ។ ពួកគេមិនយកចិត្តទុកដាក់លើវាទាល់តែសោះ។ ពួកគេធ្វើសកម្មភាពលុះត្រាតែមានគេជំរុញ ធ្វើតែអ្វីដែលពួកគេចូលចិត្តធ្វើ ហើយធ្វើតែកិច្ចការណាដែលដើម្បីរក្សាអំណាច និងឋានៈផ្ទាល់ខ្លួនរបស់ពួកគេប៉ុណ្ណោះ។ នៅក្នុងកែវភ្នែករបស់ពួកគេ កិច្ចការណាមួយដែលត្រូវបានរៀបចំដោយដំណាក់របស់ព្រះជាម្ចាស់ កិច្ចការនៃការផ្សាយដំណឹងល្អ និងការចូលទៅក្នុងជីវិតរបស់រាស្ដ្ររើសតាំងរបស់ព្រះជាម្ចាស់ សុទ្ធតែមិនសំខាន់ឡើយ។ មិនថាអ្នកដទៃជួបការលំបាកអ្វីខ្លះនៅក្នុងកិច្ចការ មានបញ្ហាអ្វីខ្លះដែលគេបានរកឃើញ និងរាយការណ៍ប្រាប់ពួកគេ ឬពាក្យសម្ដីទាំងនោះស្មោះត្រង់ប៉ុនណាក៏ដោយ ក៏ពួកទទឹងនឹងព្រះគ្រីស្ទមិនខ្វល់ខ្វាយដែរ ពួកគេមិនលូកដៃចូលឡើយ ហាក់បីដូចជារឿងនេះមិនមានពាក់ព័ន្ធអ្វីនឹងពួកគេទេ។ មិនថាបញ្ហាដែលកើតឡើងនៅក្នុងកិច្ចការរបស់ពួកជំនុំមានទំហំធំប៉ុនណាក៏ដោយ ក៏ពួកគេព្រងើយកន្តើយទាំងស្រុងដែរ។ សូម្បីតែនៅពេលដែលបញ្ហាមួយត្រូវបានដាក់នៅចំពោះមុខពួកគេក៏ដោយ ក៏ពួកគេគ្រាន់តែដោះស្រាយវាបង្គ្រប់កិច្ចប៉ុណ្ណោះ។ លុះត្រាតែខាងលើលួសកាត់ពួកគេដោយផ្ទាល់ និងបញ្ជាឱ្យពួកគេដោះស្រាយបញ្ហា ទើបពួកគេធ្វើកិច្ចការជាក់ស្ដែងបន្តិចបន្តួចទាំងបង្ខិតបង្ខំចិត្ត និងសម្ដែងឱ្យខាងលើមើល។ បន្ទាប់មក ពួកគេនឹងបន្តរវល់ជាមួយកិច្ចការផ្ទាល់ខ្លួនរបស់ពួកគេដដែល។ នៅពេលនិយាយដល់កិច្ចការរបស់ពួកជំនុំ និយាយដល់បញ្ហាសំខាន់ៗដែលពាក់ព័ន្ធនឹងស្ថានភាពទូទៅ ពួកគេមិនខ្វល់ខ្វាយពីរឿងទាំងនេះឡើយ ហើយធ្វើមិនដឹងមិនឮ ថែមទាំងមិនដោះស្រាយបញ្ហានៅពេលដែលពួកគេរកឃើញបញ្ហាទាំងនោះទៀតផង។ មិនថាអ្នកដទៃលើកឡើងពីបញ្ហាអ្វីនោះទេ ពួកគេឆ្លើយតបឱ្យតែបានៗ និងនិយាយទាំងរារែក ដោយគ្រាន់តែដោះស្រាយបញ្ហាទាំងនោះទាំងបង្ខិតបង្ខំចិត្តប៉ុណ្ណោះ។ តើនេះមិនមែនជាការបង្ហាញចេញនូវភាពអាត្មានិយម និងភាពថោកទាប ទេឬ? លើសពីនេះ មិនថាពួកទទឹងនឹងព្រះគ្រីស្ទបំពេញភារកិច្ចអ្វីនោះទេ ពួកគេតែងតែគិតថា តើពួកគេអាចលេចធ្លោដែរឬទេ។ ឱ្យតែភារកិច្ចមួយអាចលើកកេរ្តិ៍ឈ្មោះរបស់ពួកគេបាន ពួកគេនឹងខិតខំរិះគិត និងព្យាយាមរកគ្រប់មធ្យោបាយដែលអាចធ្វើទៅបាន ដើម្បីរៀនពីរបៀបធ្វើ និងអនុវត្តវាឱ្យបានសម្រេច។ ដរាបណាពួកគេអាចលេចធ្លោជាងអ្នកដទៃ ពួកគេពេញចិត្តហើយ។ មិនថាពួកគេកំពុងធ្វើអ្វី ឬគិតអំពីអ្វីនោះទេ ពួកគេគ្រាន់តែគិតគូរពីកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេនៅគ្រប់ជំហានប៉ុណ្ណោះ។ មិនថាពួកគេបំពេញភារកិច្ចអ្វីនោះទេ ពួកគេគ្រាន់តែប្រកួតប្រជែង ដើម្បីចង់ដឹងថា នរណាអស្ចារ្យជាង នរណាឈ្នះ និងនរណាមានកិត្យានុភាពជាងប៉ុណ្ណោះ។ ពួកគេគ្រាន់តែខ្វល់ថា តើមានមនុស្សប៉ុន្មាននាក់ដែលគោរពបូជា និងកោតសរសើរខ្លួន តើមានមនុស្សប៉ុន្មាននាក់ដែលស្ដាប់ខ្លួននិងដើរតាមខ្លួនប៉ុណ្ណោះ។ ពួកគេមិនដែលប្រកបគ្នាអំពីសេចក្ដីពិត ឬដោះស្រាយបញ្ហាជាក់ស្ដែងឡើយ។ ពួកគេមិនដែលគិតពីរបៀបបំពេញភារកិច្ច ដើម្បីឱ្យពួកគេអាចដោះស្រាយរឿងរ៉ាវស្របតាមគោលការណ៍ឡើយ ហើយពួកគេក៏មិនឆ្លុះបញ្ចាំងថា តើពួកគេមានភក្ដីភាពដែរឬអត់ តើពួកគេបានបំពេញទំនួលខុសត្រូវរបស់ខ្លួនដែរឬអត់ ឬតើមានសេចក្ដីវៀចវេរ ការធ្វេសប្រហែស ឬបញ្ហានៅក្នុងកិច្ចការរបស់ខ្លួនដែរឬអត់ កុំថាឡើយដល់ការគិតថា តើសេចក្ដីតម្រូវរបស់ព្រះជាម្ចាស់ជាអ្វី  និងបំណងព្រះហឫទ័យរបស់ព្រះជាម្ចាស់ជាអ្វីនោះ។ ពួកគេមិនយកចិត្តទុកដាក់សូម្បីតែបន្តិចចំពោះរឿងទាំងអស់នេះឡើយ។ ពួកគេគិតតែលិចលង់នៅក្នុងកិច្ចការរបស់ពួកគេ ដើម្បីតែកេរ្តិ៍ឈ្មោះ លាភសក្ការៈ និងឋានៈ ព្រមទាំងដើម្បីបំពេញមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេប៉ុណ្ណោះ។ តើនេះមិនមែនជាការបង្ហាញចេញនូវភាពអាត្មានិយម និងភាពថោកទាបទេឬ? ចំណុចនេះលាតត្រដាងយ៉ាងពេញលេញនូវការពិតដែលថា ដួងចិត្តរបស់ពួកគេពោរពេញទៅដោយមហិច្ឆតា បំណងប្រាថ្នា និងការទាមទារដែលមិនសមហេតុផល ហើយថារាល់សកម្មភាពរបស់ពួកគេ ត្រូវបានគ្រប់គ្រងដោយមហិច្ឆតា និងបំណងប្រាថ្នារបស់ខ្លួន។ មិនថាពួកគេធ្វើអ្វីនោះទេ ការជំរុញចិត្ត និងប្រភពនៃសកម្មភាពរបស់ពួកគេ គឺកើតចេញពីមហិច្ឆតា បំណងប្រាថ្នា និងការទាមទារដែលមិនសមហេតុផលផ្ទាល់ខ្លួនរបស់ពួកគេ។ នេះគឺជាការបង្ហាញចេញជាតួយ៉ាងនៃភាពអាត្មានិយម និងភាពថោកទាប» («ចំណុចក្រៅប្រធានបទទីបួន៖ ការសង្ខេបអំពីចរិតលក្ខណៈរបស់ពួកទទឹងនឹងព្រះគ្រីស្ទ និងសារជាតិនិស្ស័យរបស់ពួកគេ (ផ្នែកទីមួយ)» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានឃើញថា ពួកទទឹងនឹងព្រះគ្រីស្ទគឺអាត្មានិយម និងថោកទាបជាខ្លាំង ហើយពួកគេធ្វើតែរឿងណាដែលផ្តល់ផលប្រយោជន៍ដល់កេរ្តិ៍ឈ្មោះ និងឋានៈរបស់ពួកគេប៉ុណ្ណោះ។ ពួកគេចាត់ទុករឿងដែលមិនផ្តល់ផលប្រយោជន៍ដល់កេរ្តិ៍ឈ្មោះ និងឋានៈរបស់ពួកគេ ត្រឹមជាកិច្ចការបន្ទាប់បន្សំ គ្មានឆន្ទៈក្នុងការរងទុក្ខ ឬលះបង់ដើម្បីកិច្ចការទាំងនោះឡើយ ហើយថែមទាំងមិនអើពើ និងព្រងើយកន្តើយចំពោះរឿងទាំងនោះទៀតផង។ ពួកគេត្រូវតែការពារកេរ្តិ៍ឈ្មោះ និងឋានៈរបស់ខ្លួន បើទោះបីជាវាមានន័យថាកិច្ចការរបស់ពួកជំនុំត្រូវរងការខាតបង់ក៏ដោយ។ ផ្លូវដែលពួកគេដើរ គឺជាផ្លូវទាស់ទទឹងនឹងព្រះជាម្ចាស់។ នេះជារបៀបដែលខ្ញុំបានប្រព្រឹត្តនៅពេលណែនាំបងស្រី ចាវ ស៊ូ។ ខ្ញុំមានអារម្មណ៍ថា វាមិនស្ថិតនៅក្នុងដែននៃការទទួលខុសត្រូវរបស់ខ្ញុំទេ ហើយខ្ញុំដឹងថា ការណែនាំគាត់ឱ្យបានល្អ នឹងត្រូវការពេល និងថាមពលច្រើន ហើយទោះបីជាលទ្ធផលការងាររបស់គាត់ទទួលបានផ្លែផ្កាក៏ដោយ ក៏លទ្ធផលទាំងនោះមិនត្រូវបានគេទទួលស្គាល់ថាជារបស់ខ្ញុំដែរ ហើយខ្ញុំក៏មិនទទួលបានការសរសើរពីអ្នកដទៃដែរ ដូច្នេះខ្ញុំមិនមានឆន្ទៈក្នុងការលះបង់ចំពោះរឿងនេះទេ។ ខ្ញុំបានគិតថា ជាជាងការណែនាំគាត់ វាជាការប្រសើរជាងក្នុងការចំណាយពេលបន្ថែម ដើម្បីតាមដានការងារក្នុងដែននៃការទទួលខុសត្រូវរបស់ខ្ញុំ។ ធ្វើបែបនេះ លទ្ធផលនៃការងារខ្ញុំនឹងមិនត្រឹមតែប្រសើរឡើងប៉ុណ្ណោះទេ ប៉ុន្តែខ្ញុំក៏នឹងទទួលបានការវាយតម្លៃខ្ពស់ពីសំណាក់ពួកអ្នកដឹកនាំផងដែរ។ ដូច្នេះ ខ្ញុំមានអារម្មណ៍ល្វើយ នៅពេលនិយាយអំពីការណែនាំបងស្រី ចាវ ស៊ូ។ សូម្បីតែពេលខ្ញុំឆ្លើយសំណួររបស់គាត់ក៏ដោយ ក៏ខ្ញុំបានបង្អែបង្អង់ដែរ។ ខ្ញុំដឹងច្បាស់ណាស់ថា បងស្រី ចាវ ស៊ូ ទើបតែចាប់ផ្តើមធ្វើជាអ្នកមើលការខុសត្រូវ។ ហើយថា គាត់មិនសូវស្គាល់ការងារនេះទេ ក៏មិនយល់ច្បាស់ពីគោលការណ៍ទាំងនោះដែរ។ ប៉ុន្តែខ្ញុំមិនចង់លះបង់ ដើម្បីជួយជ្រោមជ្រែងគាត់ទេ។ ខ្ញុំពិតជាអាត្មានិយម និងថោកទាបមែន! ខ្ញុំរស់នៅតាមសេចក្ដីពិសពុលរបស់សាតាំងដែលថា «គ្មានរង្វាន់ណាបានមកដោយមិនខិតខំប្រឹងប្រែងឡើយ» និង «មនុស្សគ្រប់រូបធ្វើអ្វីៗសម្រាប់ខ្លួនឯង ហើយទីបំផុតអារក្សយកទាំងអស់»។ នៅពេលធ្វើអ្វីមួយ ខ្ញុំនឹងពិចារណាថាតើវានឹងផ្តល់ផលប្រយោជន៍ដល់ខ្ញុំផ្ទាល់ឬអត់ ហើយខ្ញុំមានឆន្ទៈវិនិយោគពេលវេលា និងលះបង់ ដើម្បីធ្វើកិច្ចការនោះ លុះត្រាតែខ្ញុំទទួលបានប្រយោជន៍អ្វីមួយ។ ខ្ញុំបានឃើញថា ខ្ញុំមិនបានបំពេញភារកិច្ចរបស់ខ្ញុំ ដើម្បីផ្គាប់ព្រះហឫទ័យព្រះជាម្ចាស់យ៉ាងពិតប្រាកដនោះទេ តែផ្ទុយទៅវិញ ខ្ញុំធ្វើដើម្បីកេរ្តិ៍ឈ្មោះ និងឋានៈរបស់ខ្ញុំផ្ទាល់ប៉ុណ្ណោះ។ នៅក្នុងព្រះនេត្ររបស់ព្រះជាម្ចាស់ ខ្ញុំមិនបានបំពេញភារកិច្ចរបស់ខ្ញុំពិតប្រាកដទេ តែផ្ទុយទៅវិញ ខ្ញុំកំពុងពាក់ព័ន្ធរឿងផ្ទាល់ខ្លួន ហើយខ្ញុំកំពុងដើរលើផ្លូវរបស់ពួកទទឹងនឹងព្រះគ្រីស្ទ។ នៅទីបំផុត ខ្ញុំមិនត្រឹមតែនឹងមិនទទួលបានការសព្វព្រះទ័យពីព្រះជាម្ចាស់ប៉ុណ្ណោះទេ ប៉ុន្តែខ្ញុំនឹងត្រូវទ្រង់ស្អប់ខ្ពើម ហើយជម្រុះចោលផងដែរ។ ដោយដឹងអំពីរឿងនេះ ខ្ញុំចង់ប្រញាប់ប្រែចិត្តដល់ព្រះជាម្ចាស់ និងលែងរស់នៅតាមនិស្ស័យអាត្មានិយម ថោកទាប ពុករលួយរបស់ខ្ញុំទៀតហើយ។

ថ្ងៃមួយ ក្នុងអំឡុងពេលនៃការចំណាយពេលជាមួយព្រះជាម្ចាស់ ខ្ញុំបានអានអត្ថបទមួយនៃព្រះបន្ទូលរបស់ព្រះជាម្ចាស់ ហើយវាបានបញ្ជាក់ពីរបៀបដែលត្រូវបំពេញភារកិច្ចរបស់ខ្លួនឱ្យបានល្អ។ ព្រះដ៏មានគ្រប់ព្រះចេស្ដាមានបន្ទូលថា៖ «ប្រាប់ខ្ញុំមកមើល៍ តើមនុស្សគួរធ្វើអំពើយុត្តិធម៌ដូចម្តេច ហើយតើពួកគេត្រូវតែធ្វើរឿងនេះក្នុងសភាព និងស្ថានភាពបែបណា ដើម្បីឱ្យវាត្រូវបានចាត់ទុកថាជាការរៀបចំអំពើល្អ? យ៉ាងហោចណាស់ ពួកគេត្រូវតែមានអាកប្បកិរិយាវិជ្ជមាន និងបុរេសកម្ម ហើយក្នុងពេលបំពេញភារកិច្ច ពួកគេត្រូវតែស្មោះត្រង់ អាចធ្វើសកម្មភាពស្របតាមគោលការណ៍សេចក្ដីពិត និងការពារផលប្រយោជន៍នៃដំណាក់របស់ព្រះជាម្ចាស់។ ការមានភាពវិជ្ជមាន និងបុរេសកម្មគឺជាគន្លឹះ ប្រសិនបើអ្នកតែងតែអកម្ម នោះគឺជាបញ្ហាហើយ។ វាហាក់បីដូចជាអ្នកមិនមែនជាសមាជិកនៃដំណាក់របស់ព្រះជាម្ចាស់ ហើយអ្នកមិនកំពុងបំពេញភារកិច្ចរបស់អ្នកឡើយ តែ ផ្ទុយទៅវិញ ហាក់បីដូចជាអ្នកគ្មានជម្រើសអ្វីក្រៅពីធ្វើវាដើម្បីទទួលបានប្រាក់ខែ ពីព្រោះថៅកែតម្រូវឱ្យអ្នកធ្វើវាអ៊ីចឹង អ្នកមិនកំពុងធ្វើវាដោយស្ម័គ្រចិត្តទេ ប៉ុន្តែធ្វើដោយអកម្មយ៉ាងខ្លាំង។ ប្រសិនបើវាមិនពាក់ព័ន្ធនឹងផលប្រយោជន៍របស់អ្នកទេនោះ អ្នកនឹងមិនធ្វើវាទាល់តែសោះ។ ឬប្រសិនបើគ្មាននរណាម្នាក់បានប្រាប់ឱ្យអ្នកធ្វើវាទេ អ្នកច្បាស់ជានឹងមិនធ្វើវាឡើយ។ ដូច្នេះការធ្វើកិច្ចការដោយវិធីសាស្ត្រនេះ មិនមែនជាការធ្វើអំពើល្អឡើយ។ ដូច្នេះ មនុស្សបែបនេះគឺល្ងង់ខ្លៅណាស់ ពួកគេអកម្មចំពោះគ្រប់កិច្ចការដែលពួកគេធ្វើ។ ពួកគេមិនធ្វើអ្វីដែលពួកគេអាចគិតឃើញថាត្រូវធ្វើឡើយ ហើយពួកគេក៏មិនធ្វើអ្វីដែលពួកគេអាចសម្រេចបានដោយចំណាយពេលវេលា និងកម្លាំងនោះដែរ។ ពួកគេគ្រាន់តែរង់ចាំ និងសង្កេតមើលប៉ុណ្ណោះ។ នេះគឺបង្កជាបញ្ហា និងគួរឱ្យអាណិតណាស់។ ហេតុអ្វីបានជាខ្ញុំនិយាយថា វាគួរឱ្យអាណិតណាស់? ទីមួយ មិនមែនដោយសារតែគុណសម្បត្តិរបស់អ្នកមិនគ្រប់គ្រាន់នោះទេ ទីពីរ មិនមែនដោយសារតែបទពិសោធរបស់អ្នកមិនគ្រប់គ្រាន់នោះទេ ទីបី មិនមែនដោយសារតែអ្នកមិនមានលក្ខខណ្ឌត្រឹមត្រូវដើម្បីធ្វើវានោះទេ។ អ្នកមានគុណសម្បត្តិដើម្បីធ្វើកិច្ចការនេះ ហើយប្រសិនបើអ្នកចំណាយពេលវេលា និងកម្លាំង អ្នកនឹងអាចធ្វើវាបាន ប៉ុន្តែអ្នកមិនធ្វើឡើយ អ្នកខកខានក្នុងការរៀបចំអំពើល្អ។ នេះគឺជារឿងដែលគួរឱ្យស្ដាយណាស់។ ហេតុអ្វីបានជាខ្ញុំនិយាយថា វាគួរឱ្យស្ដាយ? នោះក៏ព្រោះតែ ប្រសិនបើអ្នកក្រឡេកមើលទៅក្រោយវិញបន្ទាប់ពីជាច្រើនឆ្នាំកន្លងផុតទៅ នោះអ្នកនឹងមានអារម្មណ៍ស្ដាយក្រោយ ហើយប្រសិនបើអ្នកចង់ត្រឡប់ទៅឆ្នាំនោះ ខែនោះ និងថ្ងៃនោះវិញ ដើម្បីធ្វើកិច្ចការនោះ អ្វីៗនឹងបានផ្លាស់ប្ដូរ ហើយពេលវេលានោះក៏នឹងបានកន្លងផុតទៅបាត់ទៅហើយ។ អ្នកនឹងមិនទទួលបានឱកាសលើកទីពីរដូចឱកាសនោះឡើយ កាលណាឱកាសនោះកន្លងផុត គឺកន្លងផុតហើយ កាលណាវាត្រូវបានបាត់បង់ គឺបាត់បង់ហើយ។ ប្រសិនបើអ្នកខកខានមិនបានសោយសុខខាងសាច់ឈាម ដូចជាការហូបឆ្ងាញ់ ឬការស្លៀកពាក់ស្អាត វាមិនសូវសំខាន់ប៉ុន្មានទេ ពីព្រោះរឿងទាំងនេះគឺអសារឥតការ ហើយមិនប៉ះពាល់អ្វីដល់ការចូលទៅក្នុងជីវិតរបស់អ្នក ឬការរៀបចំអំពើល្អរបស់អ្នក ឬដល់គោលដៅរបស់អ្នកឡើយ។ តែប្រសិនបើរឿងអ្វីមួយពាក់ព័ន្ធនឹងអាកប្បកិរិយា និងការវាយតម្លៃរបស់ព្រះជាម្ចាស់ចំពោះអ្នក ឬសូម្បីតែពាក់ព័ន្ធនឹងផ្លូវដែលអ្នកដើរ និងគោលដៅរបស់អ្នក នោះការបាត់បង់ឱកាសក្នុងការធ្វើវាគឺជារឿងដែលគួរឱ្យស្ដាយជាខ្លាំង។ នេះក៏ព្រោះតែវានឹងបន្សល់ទុកនូវស្នាមប្រឡាក់ និងបង្កឱ្យមានការស្ដាយក្រោយនៅលើផ្លូវអត្ថិភាពនាពេលអនាគតរបស់អ្នក ហើយនៅក្នុងមួយជីវិតរបស់អ្នក អ្នកនឹងមិនមានឱកាសម្ដងទៀតដើម្បីប៉ះប៉ូវវាឡើយ។ ... ផ្ទុយទៅវិញ ប្រសិនបើអ្នកបំពេញភារកិច្ចរបស់ខ្លួនបានល្អ យល់ពីសេចក្ដីពិត និងដោះស្រាយបញ្ហានានាបាន នោះអ្នកនឹងមានអារម្មណ៍សុខសាន្ត និងនឹងនរនៅក្នុងចិត្តរបស់អ្នក ហើយអ្នកនឹងមិនធ្វើឱ្យព្រះជាម្ចាស់ខកព្រះហឫទ័យឡើយ។ នៅចំពោះព្រះជាម្ចាស់ អ្នកនឹងមានសេចក្ដីជំនឿ និងអាចប្រព្រឹត្តខ្លួនយ៉ាងអង់អាចបាន។ ប្រសិនបើអ្នកមិនបានបំពេញភារកិច្ចរបស់ខ្លួនទេ ហើយតែងតែធ្វើឱ្យតែរួចពីដៃ នេះគឺជាអំពើរំលង ហើយទោះបីជាអ្នកមិនបានបង្កឱ្យមានការខាតបង់អ្វីក៏ដោយ ក៏អំពើរំលងនេះនឹងបន្សល់ទុកនូវសេចក្ដីស្ដាយក្រោយអស់មួយជីវិតនៅក្នុងចិត្តរបស់អ្នកដែរ។ អំពើរំលងនេះនឹងប្រៀបដូចជាប្រហោងខ្មៅដែលគ្មានបាត។ រាល់ពេលដែលអ្នកគិតដល់វា អ្នកនឹងមានអារម្មណ៍ឈឺចាប់ និងមិនស្រួលក្នុងចិត្ត ជាសេចក្ដីឈឺចាប់ដែលចាក់ដោតដល់បេះដូង។ អ្នកមិនត្រឹមតែគ្មានសេចក្ដីសុខសាន្ត ឬក្ដីអំណរនោះទេ ប៉ុន្តែផ្ទុយទៅវិញ ការឈឺចាប់នៃសេចក្ដីវិប្បដិសារី និងសេចក្ដីទុក្ខទារុណ នឹងនៅជាប់តាមអ្នកអស់មួយជីវិតរបស់អ្នក ហើយមិនអាចលុបបំបាត់បានឡើយ។ តើនេះមិនមែនជាសេចក្ដីស្ដាយក្រោយដ៏អស់កល្បជានិច្ចទេឬ? ចុះចំណែកឯទស្សនៈរបស់ព្រះជាម្ចាស់វិញ? ព្រះជាម្ចាស់ប្រើប្រាស់គោលការណ៍សេចក្ដីពិត ដើម្បីកំណត់លក្ខណៈនៃបញ្ហានេះ ដូច្នេះ លក្ខណៈនៃបញ្ហានេះ គឺធ្ងន់ធ្ងរជាងអ្វីដែលអ្នកមានអារម្មណ៍ដឹងឆ្ងាយណាស់» («របៀបដេញតាមសេចក្ដីពិត (១១)» នៃសៀវភៅ «ព្រះបន្ទូល» ភាគ៧៖ អំពីការដេញតាមសេចក្តីពិត)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានដឹងថា មានតែតាមរយៈការធ្វើតាមសេចក្ដីតម្រូវរបស់ព្រះជាម្ចាស់នៃការបំពេញភារកិច្ចរបស់ខ្លួនដោយវិជ្ជមាន និងបុរេសកម្ម ចេះគិតគូរពីបំណងព្រះហឫទ័យរបស់ព្រះជាម្ចាស់ និងការពារកិច្ចការរបស់ពួកជំនុំប៉ុណ្ណោះ ទើបគេអាចបំពេញភារកិច្ចរបស់ខ្លួនបានពិតប្រាកដ និងរៀបចំអំពើល្អបាន។ បើខ្ញុំមិនបានធ្វើអ្វីដែលខ្ញុំអាចគិតឃើញដោយបុរេសកម្មទេ ឬទោះបីខ្ញុំបានធ្វើវាក៏ដោយ តែធ្វើដោយអវិជ្ជមាន អសកម្ម និងដោយទើសទាល់ នោះនឹងបង្ហាញពីកង្វះភាពស្មោះត្រង់ក្នុងភារកិច្ចរបស់ខ្ញុំ ហើយវានឹងនាំឱ្យមានការស្អប់ និងការស្អប់ខ្ពើមពីព្រះជាម្ចាស់មិនខាន។ ខ្ញុំបានទទួលការហ្វឹកហាត់ជាអ្នកមើលការខុសត្រូវអស់រយៈពេលយូរមកហើយ ហើយក៏បានយល់ពីគោលការណ៍ខ្លះៗដែរ ដូច្នេះ ខ្ញុំអាចមើលឃើញបញ្ហាមួយចំនួននៅក្នុងសេចក្ដីអធិប្បាយដែលបងស្រី ចាវ ស៊ូ បានផ្ញើមកខ្ញុំ។ ទោះបីជាបញ្ហាខ្លះមានភាពស្មុគស្មាញ និងត្រូវការពេលច្រើនក៏ដោយ ក៏បញ្ហាទាំងនោះអាចត្រូវបានបំភ្លឺបន្ទាប់ពីការពិភាក្សាគ្នា។ ប៉ុន្តែខ្ញុំបានដឹងថា ការដោះស្រាយបញ្ហាទាំងនេះបានស៊ីពេលខ្ញុំច្រើន ហើយថា វាបានពន្យារពេលការងារតាមដាននៅក្នុងផ្នែកទទួលខុសត្រូវរបស់ខ្ញុំ។ ការណ៍នេះធ្វើឱ្យយឺតយ៉ាងដល់វឌ្ឍនភាពនៃកិច្ចការរបស់ពួកជំនុំយើង។ បន្ទាប់មក ខ្ញុំព្រួយបារម្ភថា បើនៅបន្តធ្វើបែបនេះទៀត នោះប្រសិទ្ធភាពការងាររបស់យើងនឹងធ្លាក់ចុះ ហើយវានឹងប៉ះពាល់ដល់កេរ្តិ៍ឈ្មោះ និងឋានៈរបស់ខ្ញុំ។ ដូច្នេះហើយ ទើបខ្ញុំមិនមានឆន្ទៈបន្តណែនាំបងស្រី ចាវ ស៊ូ ទៀតទេ។ ខ្ញុំបានឃើញថា នៅក្នុងភារកិច្ចរបស់ខ្ញុំ ខ្ញុំគិតតែពីមុខមាត់ និងឋានៈរបស់ខ្ញុំផ្ទាល់ប៉ុណ្ណោះ ថាខ្ញុំគ្មានបន្ទុកសម្រាប់កិច្ចការបណ្តុះបណ្តាលអ្នកដទៃទេ តែងតែគិតគូររកផលប្រយោជន៍ផ្ទាល់ខ្លួនជានិច្ច ហើយថាខ្ញុំមិនបានពិចារណាពីកិច្ចការទាំងមូលរបស់ពួកជំនុំ ឬក៏មិនបានគិតគូរពីបំណងព្រះហឫទ័យរបស់ព្រះជាម្ចាស់ឡើយ។ តើអ្វីដែលខ្ញុំកំពុងធ្វើនេះ មិនដូចនឹងអ្វីដែលអ្នកគ្មានជំនឿធ្វើទេឬ? ខ្ញុំពិតជាធ្វើឱ្យព្រះជាម្ចាស់ខកព្រះទ័យមែន!

ក្រោយមក ខ្ញុំបានយល់ពីព្រះបន្ទូលរបស់ព្រះជាម្ចាស់ថា មានបំណងព្រះហឫទ័យដ៏ផ្ចិតផ្ចង់នៅក្នុងការដែលព្រះជាម្ចាស់ដាក់បន្ទុកដល់មនុស្ស។ ព្រះជាម្ចាស់មានបន្ទូលថា៖ «ពេលណាអ្នកគិតគូរពីបំណងព្រះហឫទ័យរបស់ព្រះជាម្ចាស់កាន់តែច្រើន ពេលនោះ អ្នកនឹងទទួលបន្ទុកកាន់តែធ្ងន់ ហើយពេលដែលអ្នកទទួលបន្ទុកកាន់តែធ្ងន់ នោះអ្នកនឹងមានបទពិសោធកាន់តែសម្បូរបែប។ ពេលដែលអ្នកគិតគូរពីបំណងព្រះហឫទ័យរបស់ព្រះជាម្ចាស់ ព្រះអង្គនឹងដាក់បន្ទុកមកលើអ្នក ហើយក្រោយមកទ្រង់នឹងបំភ្លឺអ្នកអំពីកិច្ចការដែលទ្រង់ផ្ទុកផ្ដាក់ដល់អ្នក។ នៅពេលព្រះជាម្ចាស់ផ្តល់បន្ទុកនេះដល់អ្នក អ្នកនឹងយកចិត្តទុកដាក់ជាពិសេសលើសេចក្តីពិតពាក់ព័ន្ធ ខណៈពេលដែលអ្នកហូប និងផឹកព្រះបន្ទូលរបស់ព្រះជាម្ចាស់។ ប្រសិនបើអ្នកមានបន្ទុក ពាក់ព័ន្ធនឹងសភាពជីវិតរបស់បងប្អូនប្រុសស្រី នោះគឺជាបន្ទុកដែលព្រះជាម្ចាស់បានផ្ទុកផ្ដាក់ដល់អ្នក ហើយអ្នកនឹងរែកបន្ទុកនេះជានិច្ច នៅក្នុងការអធិស្ឋានប្រចាំថ្ងៃរបស់អ្នក។ អ្វីដែលព្រះជាម្ចាស់ធ្វើ ត្រូវបានផ្ទុកផ្ដាក់មកលើអ្នក ហើយអ្នកស្ម័គ្រចិត្តធ្វើនូវអ្វីដែលព្រះជាម្ចាស់ចង់ធ្វើ។ នេះជាអត្ថន័យនៃការរែកបន្ទុករបស់ព្រះជាម្ចាស់ ជារបស់ខ្លួនឯងផ្ទាល់។ ត្រង់ចំណុចនេះ នៅក្នុងការហូប និងការផឹកព្រះបន្ទូលរបស់ព្រះជាម្ចាស់ អ្នកនឹងផ្តោតការយកចិត្តទុកដាក់លើបញ្ហាប្រភេទនេះ ហើយអ្នកនឹងឆ្ងល់ថា 'តើខ្ញុំនឹងដោះស្រាយបញ្ហាទាំងនេះដោយវិធីណា? តើខ្ញុំអាចជួយបងប្អូនប្រុសស្រីរបស់ខ្ញុំឱ្យទទួលបានការរំដោះ និងមានសេចក្ដីអំណរនៅក្នុងវិញ្ញាណរបស់ពួកគេដោយរបៀបណា?' អ្នកក៏នឹងផ្តោតលើការដោះស្រាយបញ្ហាទាំងនេះ ពេលដែលអ្នកកំពុងប្រកបគ្នា ហើយពេលដែលអ្នកកំពុងហូប និងផឹកព្រះបន្ទូលរបស់ព្រះជាម្ចាស់ អ្នកនឹងផ្តោតលើការហូប និងការផឹកព្រះបន្ទូលដែលពាក់ព័ន្ធនឹងបញ្ហាទាំងនេះ។ តាមរយៈការហូប និងផឹកព្រះបន្ទូលរបស់ព្រះជាម្ចាស់ដោយមានបន្ទុក អ្នកនឹងយល់ពីសេចក្ដីតម្រូវរបស់ទ្រង់ ហើយបន្ទាប់មក ផ្លូវដើរទៅមុខរបស់អ្នកនឹងកាន់តែច្បាស់លាស់។ នេះគឺជាការបំភ្លឺ និងការស្រាយបំភ្លឺរបស់ព្រះវិញ្ញាណបរិសុទ្ធ ដែលមកនៅពេលដែលអ្នកមានបន្ទុក ហើយនេះក៏ជាការណែនាំរបស់ព្រះជាម្ចាស់សម្រាប់អ្នកផងដែរ។ ហេតុអ្វីបានជាខ្ញុំនិយាយបែបនេះ? ប្រសិនបើអ្នកគ្មានបន្ទុកទេ នោះអ្នកនឹងមិនយកចិត្តទុកដាក់ឡើយ ក្នុងពេលកំពុងហូប និងផឹកព្រះបន្ទូលរបស់ព្រះជាម្ចាស់។ នៅពេលដែលអ្នកហូប និងផឹកព្រះបន្ទូលរបស់ព្រះជាម្ចាស់ដោយមានបន្ទុកនៅក្នុងដួងចិត្តរបស់អ្នក អ្នកនឹងអាចយល់ច្បាស់ពីសារជាតិរបស់ព្រះបន្ទូលទាំងនោះ ស្វែងរកផ្លូវរបស់អ្នកឃើញ និងគិតគូរពីបំណងព្រះហឫទ័យរបស់ព្រះជាម្ចាស់។ ហេតុដូច្នេះហើយ អ្នកគួរតែអធិស្ឋានសុំឱ្យព្រះជាម្ចាស់ដាក់បន្ទុកមកលើអ្នកកាន់តែច្រើន និងផ្ទុកផ្ដាក់កាន់តែធំដល់អ្នក ដើម្បីឱ្យអ្នកអាចមានផ្លូវកាន់តែច្បាស់លាស់សម្រាប់ការអនុវត្តនាពេលអនាគត ធ្វើឱ្យការហូប និងផឹកព្រះបន្ទូលរបស់ព្រះជាម្ចាស់ទទួលបានលទ្ធផលកាន់តែល្អប្រសើរ អាចយល់ច្បាស់ពីសារជាតិនៃព្រះបន្ទូលរបស់ទ្រង់ និងកាន់តែងាយនឹងទទួលការបណ្ដាលចិត្តពីព្រះវិញ្ញាណបរិសុទ្ធ» («ចូរគិតគូរដល់បំណងព្រះហឫទ័យរបស់ព្រះជាម្ចាស់ដើម្បីទទួលបានភាពគ្រប់លក្ខណ៍» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ បន្ទាប់ពីអានព្រះបន្ទូលរបស់ព្រះជាម្ចាស់រួច ខ្ញុំបានដឹងថា បន្ទុកគឺជាព្រះពរមកពីព្រះជាម្ចាស់។ តាមរយៈបន្ទុកដែលព្រះជាម្ចាស់ប្រទានមកយើង យើងត្រូវបានជំរុញឱ្យមកចំពោះព្រះជាម្ចាស់ ដើម្បីស្វែងរកគោលការណ៍សេចក្តីពិត ទទួលបានការបំភ្លឺ និងការណែនាំពីព្រះជាម្ចាស់ ព្រមទាំងការយល់ដឹងអំពីសេចក្ដីពិតបន្ថែមទៀត។ តាមវិធីនេះ យើងអាចរីកចម្រើនក្នុងជីវិតកាន់តែឆាប់រហ័ស។ ពួកអ្នកដឹកនាំបានរៀបចំឱ្យយើងណែនាំបងស្រី ចាវ ស៊ូ ក្នុងការមើលថែកិច្ចការទាំងមូលរបស់ពួកជំនុំ។ នេះក៏អនុញ្ញាតឱ្យយើងហ្វឹកហាត់បន្ថែមទៀតផងដែរ។ ការលំបាក និងបញ្ហាពិតប្រាកដ បានជំរុញឱ្យខ្ញុំស្វែងរកគោលការណ៍សេចក្ដីពិត ដែលធ្វើឱ្យខ្ញុំទទួលបានកាន់តែច្រើន។ ជាការពិត មានសំណួរមួយចំនួនដែលបងស្រី ចាវ ស៊ូ បានសួរ ដែលខ្ញុំមិនអាចពន្យល់បានច្បាស់លាស់ដែរ ហើយការណ៍នេះបានបង្ហាញថា ខ្ញុំក៏មិនយល់ច្បាស់អំពីសេចក្ដីពិតនៅក្នុងផ្នែកទាំងនេះដែរ។ នៅក្នុងការស្វែងរក និងអធិស្ឋានដល់ព្រះជាម្ចាស់ដោយមានស្មារតីបន្ទុកនេះ ហើយបន្ទាប់ពីបានអានគោលការណ៍សេចក្ដីពិតបានខ្លះ ខ្ញុំអាចយល់បញ្ហាទាំងនោះកាន់តែច្បាស់។ ទាក់ទងនឹងការជួយណែនាំបងស្រី ចាវ ស៊ូ ទោះបីជាខ្ញុំបានចំណាយពេលវេលា និងកម្លាំងខ្លះក្ដី ក៏ក្នុងអំឡុងពេលនៃដំណើរការនេះ ខ្ញុំបានអធិស្ឋានទៅព្រះជាម្ចាស់កាន់តែច្រើន ហើយស្វែងរកគោលការណ៍នៃសេចក្តីពិតកាន់តែញឹកញាប់ ហើយដោយមិនដឹងខ្លួន ខ្ញុំទទួលបានផលខ្លះៗ ហើយក៏បានប៉ះប៉ូវចំណុចខ្វះខាតរបស់ខ្ញុំផងដែរ។ ខ្ញុំមានពិសោធយ៉ាងពិតប្រាកដថា បន្ទុកពិតជាព្រះពរមកពីព្រះជាម្ចាស់មែន ហើយខ្ញុំបានដឹងថា ខ្ញុំមិនគួរចាត់ទុកការបណ្តុះបណ្ដាលអ្នកដទៃថាជាការរំខានទៀតទេ។ បងស្រី ចាវ ស៊ូ មានផ្នែកនៃការទទួលខុសត្រូវដ៏ធំមួយ ហើយបើគាត់អាចធ្វើការដោយឯករាជ្យបាន នោះវានឹងផ្តល់អត្ថប្រយោជន៍ដល់កិច្ចការរបស់ពួកជំនុំ ដូច្នេះ ខ្ញុំត្រូវទុកផលប្រយោជន៍ផ្ទាល់ខ្លួននៅមួយឡែកសិន ហើយសហការជាមួយបងស្រី ចាវ ស៊ូ ដើម្បីធ្វើកិច្ចការអធិប្បាយឱ្យបានល្អ។

ក្រោយមក ខ្ញុំបានមានចេតនាទុកផលប្រយោជន៍ផ្ទាល់ខ្លួននៅមួយឡែក ធ្វើឱ្យចិត្តខ្ញុំស្ងប់ ដើម្បីឆ្លុះបញ្ចាំងពីបញ្ហានានានៅក្នុងសេចក្ដីអធិប្បាយ និងបានពិភាក្សាអំពីបញ្ហាដែលមានក្នុងសេចក្តីអធិប្បាយនោះជាមួយបងស្រី ចាវ ស៊ូ។ បន្តិចម្តងៗ តាមរយៈការពិចារណា និងឆ្លើយតបទៅនឹងបញ្ហានានានៅក្នុងសេចក្ដីអធិប្បាយ ខ្ញុំយល់កាន់តែច្បាស់អំពីគោលការណ៍នៃការវាយតម្លៃសេចក្ដីអធិប្បាយ ហើយសេចក្ដីអធិប្បាយរបស់អ្នកដទៃ ក៏បានផ្ដល់ឱ្យខ្ញុំនូវការយល់ដឹងថ្មីៗផងដែរ។ នេះពិតជាព្រះគុណរបស់ព្រះជាម្ចាស់មែន! ក្រោយមក ខ្ញុំឆ្ងល់ថាតើខ្ញុំគួរសង្ខេបបញ្ហានានានៅក្នុងសេចក្ដីអធិប្បាយថ្មីៗសម្រាប់បងស្រី ចាវ ស៊ូ ដែរឬអត់។ ធ្វើបែបនេះ គាត់អាចចៀសវាងពីបញ្ហាទាំងនោះនៅពេលក្រោយ។ ការណ៍នេះនឹងកាន់តែមានប្រយោជន៍សម្រាប់ការកែលម្អគុណភាពនៃសេចក្ដីអធិប្បាយ។ ប៉ុន្តែ បន្ទាប់មក ខ្ញុំគិតថា៖ «ខ្ញុំបានចំណាយពេលច្រើនពិភាក្សាអំពីសេចក្ដីអធិប្បាយជាមួយគាត់រួចហើយ ហើយបើខ្ញុំសង្ខេបបញ្ហានានា និងបង្ហាញព័ត៌មានលម្អិតទៀត នោះវានឹងត្រូវការពេលវេលាកាន់តែច្រើនមិនខាន។ តើវានឹងមិនពន្យារពេលការងាររបស់ខ្ញុំទេឬ? ប៉ុណ្ណេះគួរតែល្អគ្រប់គ្រាន់ហើយ!» ខ្ញុំបានដឹងថា ខ្ញុំអាត្មានិយម និងថោកទាប ហើយកំពុងព្យាយាមយកស្រួលខ្លួន។ ខ្ញុំបានអធិស្ឋានស្ងាត់ៗទៅកាន់ព្រះជាម្ចាស់ ដោយប្រឆាំងនឹងខ្លួនឯង ហើយខ្ញុំបានលើកឡើងពីបញ្ហា និងសេចក្ដីវៀចវេរដែលយើងបានរកឃើញប្រាប់បងស្រី ចាវ ស៊ូ។ ដោយធ្វើបែបនេះ ខ្ញុំមានអារម្មណ៍ស្ងប់ចិត្តខ្លាំងណាស់។ ក្រោយមក ក្នុងពេលកំពុងណែនាំបងស្រី ចាវ ស៊ូ ខ្ញុំក៏បានចំណាយពេលតាមដានកិច្ចការអធិប្បាយ ដែលស្ថិតក្នុងដែនទទួលខុសត្រូវរបស់ខ្ញុំផងដែរ។ នៅក្នុងខែវិច្ឆិកា ចំនួននៃសេចក្ដីអធិប្បាយដែលពួកជំនុំរបស់យើងបានដាក់ជូន គឺច្រើនជាងខែតុលាទៅទៀត។ ហើយការជួយណែនាំបងស្រី ចាវ ស៊ូ មិនបានធ្វើឱ្យធ្លាក់ចុះប្រសិទ្ធភាពការងារនោះទេ។ សូមអរព្រះគុណព្រះជាម្ចាស់ចំពោះព្រះគុណរបស់ទ្រង់!


៦៤. ជំងឺរបស់ខ្ញុំគឺជាព្រះពររបស់ព្រះជាម្ចាស់

ដោយ ស៊ាវជីន មកពីប្រទេសចិន

នៅខែមេសា ឆ្នាំ២០១៧ ខ្ញុំបានទៅមន្ទីរពេទ្យដើម្បីពិនិត្យសុខភាព ហើយដឹងថាខ្ញុំមានជំងឺរលាកថ្លើមប្រភេទបេ។ កម្រិតអង់ស៊ីមថ្លើមរបស់ខ្ញុំឡើងដល់ ២២០ ឯកតាក្នុងមួយលីត្រ ហើយជំងឺរលាកថ្លើមប្រភេទបេរបស់ខ្ញុំកំពុងធ្វើទុក្ខ។ ពួកជំនុំបានគិតគូរពីស្ថានភាពរបស់ខ្ញុំ ហើយរៀបចំឲ្យខ្ញុំត្រឡប់ទៅផ្ទះវិញដើម្បីព្យាបាល។ ពេលកំពុងរៀបចំអីវ៉ាន់ ខ្ញុំបានឃើញបងប្រុសពីរនាក់ដែលខ្ញុំធ្លាប់សហការជាមួយ កំពុងនិយាយលេងសើចបណ្ដើរ ពិភាក្សាពីការងារបណ្ដើរ។ ខ្ញុំមានអារម្មណ៍ស្រងេះស្រងោច ហើយគិតថា៖ «ពេលនេះ កិច្ចការរបស់ព្រះជាម្ចាស់ជិតដល់ទីបញ្ចប់ហើយ នេះគឺជាពេលវេលាដ៏សំខាន់សម្រាប់ពួកយើង ក្នុងការបំពេញភារកិច្ច និងរៀបចំអំពើល្អ។ តែផ្ទុយទៅវិញ ខ្ញុំបែរជាត្រូវទៅផ្ទះដើម្បីសម្រាកព្យាបាលទៅវិញ។ បើខ្ញុំនៅផ្ទះមួយឆ្នាំ ឬពីរឆ្នាំ ហើយមិនអាចបំពេញភារកិច្ចអ្វីសោះ តើខ្ញុំនឹងអាចរៀបចំអំពើល្អបានដោយរបៀបណាទៅ? នៅពេលមហន្តរាយមកដល់ ខ្ញុំប្រាកដជាជាប់ក្នុងនោះមិនខាន។ បើខ្ញុំស្លាប់ តើការជឿលើព្រះជាម្ចាស់របស់ខ្ញុំនឹងមិនក្លាយជាអសារបង់ទេឬ? ខ្ញុំបានចាកចេញពីផ្ទះដើម្បីបំពេញភារកិច្ចរបស់ខ្ញុំ មិនដល់មួយឆ្នាំផង បន្ទាប់ពីខ្ញុំចាប់ផ្ដើមជឿលើព្រះជាម្ចាស់។ ទោះបីជាពួកជំនុំចាត់តាំងឲ្យខ្ញុំធ្វើភារកិច្ចអ្វីក៏ដោយ ក៏ខ្ញុំមិនដែលរើសអើងដែរ ហើយតែងតែខិតខំប្រឹងប្រែងធ្វើវាឲ្យកាន់តែល្អជានិច្ច។ ជាពិសេស ខ្ញុំបានធ្វើភារកិច្ចកាត់ត ក្នុងរយៈពេលប្រាំមួយខែកន្លងមកនេះ។ ខ្ញុំតែងតែក្រោកពីព្រលឹម និងដេកយប់ជ្រៅ។ ខ្ញុំមិនដែលរាថយឡើយ ពេលខ្ញុំជួបការលំបាក ហើយខិតខំរៀនសូត្រពីជំនាញវិជ្ជាជីវៈពាក់ព័ន្ធ។ ខ្ញុំក៏សម្រេចបានលទ្ធផលខ្លះៗ នៅក្នុងភារកិច្ចរបស់ខ្ញុំដែរ។ ខ្ញុំធ្លាប់មានភាពស្វាហាប់ និងសកម្មក្នុងការបំពេញភារកិច្ចរបស់ខ្ញុំណាស់ ចុះហេតុអ្វីបានជាព្រះជាម្ចាស់មិនការពារខ្ញុំ? ហេតុអ្វីទ្រង់បណ្ដោយឲ្យខ្ញុំកើតជំងឺនេះទៅវិញ?» ខ្ញុំពិតជាមិនអាចយល់បានទាល់តែសោះ។ ពេលងើបក្បាលឡើងមើលបងប្រុសទាំងពីរនាក់នោះ ខ្ញុំបានច្រណែនពួកគេដែលមានសុខភាពល្អ ហើយអាចបន្តធ្វើភារកិច្ចរបស់ពួកគេនៅទីនេះ។ ចំណែកឯខ្ញុំវិញ ហៀបនឹងចាកចេញពីកន្លែងដែលខ្ញុំធ្លាប់បំពេញភារកិច្ច ដើម្បីត្រឡប់ទៅផ្ទះវិញ។ ខ្ញុំមានអារម្មណ៍ថា អនាគតរបស់ខ្ញុំគឺអាប់អួរខ្លាំងណាស់ ហើយខ្ញុំអស់សង្ឃឹមយ៉ាងខ្លាំង ដោយមានអារម្មណ៍ថាទន់ដៃទន់ជើង និងខ្សោយពេញខ្លួន។ ពេលខ្ញុំគិតថា នេះគឺជាដំណាក់កាលចុងក្រោយនៃកិច្ចការរបស់ព្រះជាម្ចាស់ ហើយជាឱកាសនៃសេចក្ដីសង្រ្គោះតែមួយគត់សម្រាប់មនុស្សជាតិ ហើយថា ខ្ញុំពិតជាមានសំណាងណាស់ ដែលបានរស់នៅក្នុងសម័យកាលនេះ ខ្ញុំពិតជាមិនចង់បោះបង់ចោលបែបនេះទាល់តែសោះ។ ខ្ញុំត្រូវប្រញាប់ទទួលការព្យាបាលពេលទៅដល់ផ្ទះ ហើយនឹងត្រឡប់មកធ្វើភារកិច្ចខ្ញុំវិញ ពេលជំងឺខ្ញុំជាសះស្បើយ។ ធ្វើបែបនោះ ខ្ញុំនឹងរៀបចំអំពើល្អឲ្យបានច្រើន ហើយមានក្ដីសង្ឃឹមកាន់តែធំ ក្នុងការត្រូវបានសង្គ្រោះ។

ក្រោយពីត្រឡប់មកផ្ទះវិញ ខ្ញុំបានឮគេថា ឱសថបុរាណចិនមានប្រសិទ្ធភាពណាស់ ក្នុងការព្យាបាលជំងឺរលាកថ្លើមប្រភេទបេ ដូច្នេះ ខ្ញុំក៏ប្រញាប់ឲ្យប៉ារបស់ខ្ញុំទៅរកទិញឲ្យខ្ញុំភ្លាមៗ។ ខ្ញុំក៏នៅតែតស៊ូរៀនពីបច្ចេកទេស ដែលពាក់ព័ន្ធនឹងភារកិច្ចដែលខ្ញុំធ្លាប់ធ្វើដែរ ដោយគិតថា ក្រោយពេលជំងឺខ្ញុំជាសះស្បើយ ខ្ញុំអាចចេញទៅក្រៅ ហើយបំពេញភារកិច្ចខ្ញុំម្ដងទៀត។ ខ្ញុំបានលេបថ្នាំទៀងទាត់ពេល តាមការណែនាំរបស់គ្រូពេទ្យ ដោយសង្ឃឹមថា ខ្ញុំនឹងឆាប់ជាសះស្បើយ។ មួយខែក្រោយមក ខ្ញុំបានទៅមន្ទីរពេទ្យដើម្បីពិនិត្យ ទាំងក្ដីរំពឹងយ៉ាងមុតមាំ។ ក្រោយពីទទួលបានលទ្ធផលតេស្ត ខ្ញុំឃើញថា កម្រិតអង់ស៊ីមថ្លើមរបស់ខ្ញុំមិនបានថយចុះសោះឡើយ។ ខ្ញុំស្ទើរតែមិនជឿសោះ ហើយគិតថា៖ «ខ្ញុំបានលេបថ្នាំទៀងទាត់ពេលណាស់ពេញមួយខែនេះ។ ហេតុអ្វីបានជាស្ថានភាពរបស់ខ្ញុំមិនបានធូរស្រាលសោះអញ្ចឹង? ហេតុអ្វីបានជាព្រះជាម្ចាស់មិនប្រទានពរខ្ញុំ?» មួយរយៈក្រោយមក ប្រហែលជាក្នុងខែសីហា បងស្រីម្នាក់បានប្រាប់ខ្ញុំអំពីរុក្ខជាតិម្យ៉ាងហៅថា ជីរវ៉ាន់ស៊ុយព្រៃ ដែលអ្នកខ្លះយកមកប្រើសម្រាប់ព្យាបាលជំងឺរលាកថ្លើមប្រភេទបេ។ ខ្ញុំរំភើបចិត្តយ៉ាងខ្លាំង ក្រោយពីបានឮដូច្នេះ។ ទោះបីជាបងស្រីម្នាក់នោះបានបញ្ជាក់ដដែលៗថា រុក្ខជាតិនេះមានជាតិពុលខ្លាំង ហើយអាចមានគ្រោះថ្នាក់ដល់អាយុជីវិត ប្រសិនបើមិនបានរៀបចំវាឱ្យបានត្រឹមត្រូវក៏ដោយ ក៏ខ្ញុំនៅតែចង់សាកល្បងវាដែរ។ ខ្ញុំបានគិតថា វាសមនឹងប្រថុយ ប្រសិនបើសិនវាអាចព្យាបាលជំងឺខ្ញុំជាសះស្បើយបាន។ នឹកស្មានមិនដល់ ការហូបវាគ្មានប្រសិទ្ធភាពសោះ ហើយខ្ញុំមានអារម្មណ៍ថាវេទនាខ្លាំងណាស់។ ខ្ញុំមិនអាចយល់បានទេថាហេតុអ្វីបានជារឿងនេះកើតឡើង។ បន្ទាប់ពីនោះមក ខ្ញុំក៏បានធ្លាក់ចូលទៅក្នុងភាពអវិជ្ជមាន។ ខ្ញុំគ្មានអ្វីត្រូវនិយាយទេពេលអធិស្ឋាន គឺមានអារម្មណ៍ថាសោះកក្រោះណាស់ ខ្ញុំហូប និងផឹកព្រះបន្ទូលរបស់ព្រះជាម្ចាស់កាន់តែតិច ខ្ញុំមិនចង់រៀនពីបច្ចេកទេស ដែលខ្ញុំធ្លាប់តស៊ូរៀនពីមុនទេ ហើយខ្ញុំតែងតែខ្វះកម្លាំងចិត្តជានិច្ច។

ប្រហែលជាក្នុងខែវិច្ឆិកា បងប្រុសម្នាក់បានយកវេជ្ជបញ្ជាផ្សំថ្នាំមួយមកឲ្យខ្ញុំ ដោយប្រាប់ថា វាសម្រាប់ព្យាបាលជំងឺរលាកថ្លើមប្រភេទបេជាពិសេស។ ខ្ញុំអន្ទះសាចង់សាកល្បងវាណាស់ ប៉ុន្តែពេលខ្ញុំនឹកឃើញដល់ការបរាជ័យនៃការព្យាបាលលើកមុនជាមួយជីរវ៉ាន់ស៊ុយព្រៃ ខ្ញុំក៏បានគិតក្នុងចិត្តថា៖ «តើវាមកពីខ្ញុំគិតតែផ្ដោតលើការលេបថ្នាំ ហើយកម្រអធិស្ឋានមែនទេ? វាហាក់ដូចជាក្នុងអំឡុងពេលព្យាបាល ខ្ញុំត្រូវអធិស្ឋានទៅកាន់ព្រះជាម្ចាស់ឲ្យបានច្រើនជាងមុនហើយ។ ប្រហែលជាពេលព្រះជាម្ចាស់ទតឃើញចិត្តស្មោះត្រង់របស់ខ្ញុំ ទ្រង់នឹងប្រទានពរដល់ខ្ញុំ ហើយព្យាបាលជំងឺខ្ញុំឲ្យជាហើយមើលទៅ»។ ខ្ញុំប្រញាប់យកវេជ្ជបញ្ជា ហើយទៅបើកថ្នាំ។ ទោះបីជាថ្នាំល្វីងយ៉ាងណាក៏ដោយ ក៏ខ្ញុំទ្រាំលេបវាដែរ។ ក្នុងអំឡុងពេលនេះ ខ្ញុំបានអធិស្ឋានទៅកាន់ព្រះជាម្ចាស់ជាច្រើនដង ដោយទូលប្រាប់ទ្រង់ថា ខ្ញុំចង់ចេញទៅក្រៅវិញ ដើម្បីបំពេញភារកិច្ចរបស់ខ្ញុំ និងដេញតាមសេចក្ដីពិតយ៉ាងអស់ពីចិត្ត។ ខ្ញុំសង្ឃឹមថានឹងធ្វើឲ្យព្រះជាម្ចាស់រំជួលព្រះទ័យ ដោយឥរិយាបថ «ដ៏ស្មោះត្រង់» បែបនេះ ដើម្បីឲ្យទ្រង់ប្រទានពរដល់ខ្ញុំឲ្យបានជាសះស្បើយពីជំងឺ។ មួយខែក្រោយមក នៅពេលដែលខ្ញុំទៅយកលទ្ធផលតេស្ដ គ្រូពេទ្យបាននិយាយថា «យើងបានធ្វើតេស្ដលោកពីរដងហើយ។ បរិមាណវីរុសនៅក្នុងខ្លួនរបស់លោកគឺខ្ពស់ណាស់។ កម្រិតអង់ស៊ីមថ្លើមរបស់លោក ឡើងដល់ជាង ១ ២០០ ឯណោះ!» ខ្ញុំបានគិតក្នុងចិត្តថា «កម្រិតអង់ស៊ីមថ្លើមជាង ២០០ គឺធ្ងន់ធ្ងរណាស់ទៅហើយ។ តើកម្រិតលើសពីមួយពាន់អាចមានន័យថាយ៉ាងណា?» ខ្ញុំបានឈរធឹ្មងនៅនឹងកន្លែង ដោយនឹកឃើញដល់សម្តីរបស់គេម្នាក់ថា ប្រសិនបើជំងឺរលាកថ្លើមប្រភេទបេ មិនត្រូវបានគ្រប់គ្រងឲ្យបានត្រឹមត្រូវទេ វាអាចបណ្ដាលឲ្យទៅជាក្រិនថ្លើម ឬរហូតដល់មហារីកថ្លើមទៀតផង។ តើខ្ញុំក៏នឹងកើតជំងឺមហារីកថ្លើមដែរឬ? ពេលខ្ញុំគិតដល់ចំណុចនេះ ខ្ញុំមានអារម្មណ៍ភ័យខ្លាច និងគ្មានទីពឹងយ៉ាងខ្លាំង។ ខ្ញុំនឹកគិតដល់ការដែលខ្ញុំបានអធិស្ឋានជាញឹកញាប់សូមឲ្យព្រះជាម្ចាស់ព្យាបាលជំងឺរបស់ខ្ញុំក្នុងរយៈពេលមួយខែកន្លងមកនេះ ប៉ុន្តែឥឡូវនេះ មិនត្រឹមតែស្ថានភាពរបស់ខ្ញុំមិនបានធូរស្រាលទេ តែវាថែមទាំងកាន់តែធ្ងន់ធ្ងរទៅទៀត។ វាពិតជាមិនមែនជារឿងចៃដន្យនោះទេ ដែលខ្ញុំចេះតែជួបផ្លូវទាល់ដដែលៗបែបនេះ។ កន្លងមកនេះ ខ្ញុំគ្រាន់តែចង់ឲ្យបានជាសះស្បើយ ហើយបានគិតថាដោយសារតែខ្ញុំចង់ជាដើម្បីបំពេញភារកិច្ចរបស់ខ្ញុំ នោះវាជារឿងត្រឹមត្រូវហើយ។ ទោះជាយ៉ាងណាក៏ដោយ ខ្ញុំមិនដែលគិតទេថា តើការណ៍នេះស្របតាមបំណងព្រះហឫទ័យរបស់ព្រះជាម្ចាស់ឬអត់។ ខ្ញុំបានចាប់ផ្ដើមគិតថា «បំណងព្រះហឫទ័យរបស់ព្រះជាម្ចាស់ ប្រហែលជាស្ថិតនៅក្នុងការដែលស្ថានភាពរបស់ខ្ញុំប្រែជាធ្ងន់ធ្ងរភ្លាមៗបែបនេះហើយ។ ខ្ញុំមិនអាចបន្តរឹងរូស ហើយមិនប្រែចិត្តបែបនេះទៀតទេ។ ខ្ញុំត្រូវតែអធិស្ឋាន ស្វែងរកបំណងព្រះហឫទ័យរបស់ព្រះជាម្ចាស់ និងរៀនមេរៀនរបស់ខ្ញុំ»។ ហេតុនេះហើយ ខ្ញុំបានស្រែកអង្វរដល់ព្រះជាម្ចាស់យ៉ាងអស់ពីចិត្តនៅក្នុងចិត្តរបស់ខ្ញុំថា «ឱ ព្រះជាម្ចាស់អើយ ការដែលស្ថានភាពរបស់ទូលបង្គំកាន់តែធ្ងន់ធ្ងរទៅនេះ គឺមានការអនុញ្ញាតពីព្រះអង្គ។ ទោះបីជាទូលបង្គំនៅតែមិនយល់ថាហេតុអ្វីបានជារឿងនេះកើតឡើងក៏ដោយ ក៏ទូលបង្គំដឹងនៅក្នុងចិត្តថា អ្វីដែលទូលបង្គំកំពុងដេញតាមនោះ ពិតជាមិនស្របតាមបំណងព្រះហឫទ័យរបស់ព្រះអង្គទេ។ សូមព្រះអង្គដឹកនាំទូលបង្គំឲ្យក្ដាប់បានពីបំណងព្រះហឫទ័យរបស់ព្រះអង្គ និងមិនបះបោរប្រឆាំងនឹងព្រះអង្គឡើយ»។ ខ្ញុំបានអង្គុយភ្លឹកនៅលើកាំជណ្ដើរក្នុងមន្ទីរពេទ្យ ដោយបន្តស្រែកហៅរកព្រះជាម្ចាស់នៅក្នុងចិត្ត។ ភ្លាមនោះ ខ្ញុំក៏បាននឹកឃើញដល់ព្រះបន្ទូលមួយចំនួនរបស់ព្រះជាម្ចាស់ ដែលខ្ញុំធ្លាប់បានអានពីមុនមកថា៖ «អ្វីៗគ្រប់យ៉ាងដែលព្រះជាម្ចាស់ធ្វើ សុទ្ធតែចាំបាច់យ៉ាងពិតប្រាកដ ហើយមានសារៈសំខាន់ឥតឧបមា ដ្បិតគ្រប់យ៉ាងដែលទ្រង់ធ្វើនៅមកលើមនុស្ស គឺសុទ្ធតែពាក់ព័ន្ធនឹងការគ្រប់គ្រងរបស់ទ្រង់ និងការសង្គ្រោះមនុស្សជាតិ។ ជាការពិតណាស់ កិច្ចការដែលព្រះជាម្ចាស់ធ្វើមកលើយ៉ូបក៏មិនខុសគ្នាដែរ ទោះបីជាយ៉ូបគឺជាមនុស្សគ្រប់លក្ខណ៍ ហើយទៀងត្រង់នៅក្នុងព្រះនេត្ររបស់ព្រះជាម្ចាស់ក៏ដោយ» («កិច្ចការរបស់ព្រះជាម្ចាស់ និស្ស័យរបស់ព្រះជាម្ចាស់ និងព្រះជាម្ចាស់ផ្ទាល់ព្រះអង្គ II» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ យ៉ូបបានបាត់បង់ទ្រព្យសម្បត្តិ និងកូនៗរបស់គាត់ទាំងអស់ ហើយជំងឺក៏បានកើតឡើងចំពោះគាត់ ដែលបណ្ដាលឲ្យសាច់ឈាមរបស់គាត់រងការឈឺចាប់យ៉ាងខ្លាំង។ តាមទស្សនៈរបស់មនុស្សលោកីយ៍ អ្វីដែលបានកើតឡើងចំពោះយ៉ូប មិនមែនជារឿងល្អទេ តែជារឿងអាក្រក់។ ទោះជាយ៉ាងណាក៏ដោយ យ៉ូបកោតខ្លាចព្រះជាម្ចាស់។ គាត់មិនបានត្អូញត្អែរដាក់ព្រះជាម្ចាស់ទេ គាត់អាចចុះចូល និងបានសរសើរតម្កើងព្រះនាមរបស់ព្រះជាម្ចាស់។ បន្ទាប់ពីយ៉ូបបានឆ្លងកាត់ការល្បងល គាត់បានទទួលការយល់ដឹងខ្លះៗអំពីព្រះជាម្ចាស់ ជំនឿ និងការកោតខ្លាចព្រះជាម្ចាស់របស់គាត់ត្រូវបានលើកកម្ពស់ ហើយបន្ទាប់មក ព្រះជាម្ចាស់បានលេចមកឲ្យគាត់ឃើញ។ នេះជាព្រះពរដ៏អស្ចារ្យណាស់! នៅពេលខ្ញុំសញ្ជឹងគិតអំពីចំណុចនេះ ខ្ញុំបានដឹងថា ទោះបីជាជំងឺ ឬទុក្ខលំបាកដែលកើតឡើងចំពោះអ្នកធ្ងន់ធ្ងរប៉ុនណា ឬអ្នកត្រូវទ្រាំទ្រនឹងការឈឺចាប់ខ្លាំងប៉ុនណាក៏ដោយ ប្រសិនបើអ្នកអាចដេញតាមសេចក្ដីពិត និងស្វែងរកបំណងព្រះហឫទ័យរបស់ព្រះជាម្ចាស់ នោះចុងក្រោយអ្នកនឹងទទួលបានសេចក្ដីពិតពីវា និងទទួលបានផលខ្លះមិនខាន។ បំណងព្រះហឫទ័យរបស់ព្រះជាម្ចាស់គឺល្អ ហើយទ្រង់មិនចង់លេងសើចនឹងនរណាម្នាក់ឡើយ។ ដោយបានយល់អំពីបំណងព្រះហឫទ័យរបស់ព្រះជាម្ចាស់ មានអារម្មណ៍កក់ក្ដៅមួយបានកើតឡើងចេញពីក្នុងជម្រៅចិត្តរបស់ខ្ញុំ ហើយចិត្តដែលគ្មានទីពឹង និងភ័យខ្លាចរបស់ខ្ញុំ ក៏មានភាពកក់ក្ដៅ និងស្ងប់អារម្មណ៍បន្តិចម្ដងៗ។ ខ្ញុំត្រូវតែយកតម្រាប់តាមយ៉ូប ដោយមានអាកប្បកិរិយានៃការចុះចូល និងអធិស្ឋានស្វែងរកបំណងព្រះហឫទ័យរបស់ព្រះជាម្ចាស់។ ខ្ញុំជឿថាព្រះជាម្ចាស់នឹងដឹកនាំខ្ញុំ។

បរិយាកាសក្នុងមន្ទីរពេទ្យអ៊ូអរពេក ដូច្នេះខ្ញុំក៏ក្រោកឡើង ហើយដើរទៅកាន់ព្រៃក្បែរនោះ។ នៅពេលខ្ញុំដើរនៅក្នុងព្រៃ ខ្ញុំនៅតែមិនអាចទប់អារម្មណ៍មិនឲ្យបារម្ភពីស្ថានភាពរបស់ខ្ញុំម្ដងទៀតបានទេ។ ខ្ញុំបានគិតថា «ខែនេះ កម្រិតអង់ស៊ីមថ្លើមរបស់ខ្ញុំបានហក់ឡើងដល់ជាង ១ ០០០។ ប្រសិនបើវានៅតែបន្តវិវត្តក្នុងកម្រិតនេះ ហើយវាពិតជាក្លាយជាមហារីកថ្លើមមែន តើវានឹងមិនចប់សព្វគ្រប់សម្រាប់ខ្ញុំទេឬ? លើកនេះ តើព្រះជាម្ចាស់ពិតជានឹងដកយកជីវិតរបស់ខ្ញុំមែនឬ?» ពេលខ្ញុំគិតអំពីសេចក្ដីស្លាប់ ខ្ញុំក៏មានចិត្តប្រឆាំងដោយមិនដឹងខ្លួន ដោយគិតថា «ហេតុអ្វីបានជាព្រះជាម្ចាស់ចង់ឲ្យខ្ញុំស្លាប់? ខ្ញុំនៅក្មេងណាស់! តើជីវិតរបស់ខ្ញុំពិតជានឹងត្រូវបញ្ចប់ ទាំងដែលវានៅទើបតែចាប់ផ្តើមបែបនេះមែនទេ? ប្រសិនបើខ្ញុំមិនបានជឿលើព្រះជាម្ចាស់ទេ តើខ្ញុំនឹងអាចជៀសផុតពីការល្បងលបែបនេះបានទេ? តើខ្ញុំនឹងអាចជៀសផុតពីជំងឺនេះបានទេ? ទោះបីជាខ្ញុំមិនអាចទទួលបានសេចក្ដីសង្រ្គោះក៏ដោយ យ៉ាងហោចណាស់ ខ្ញុំប្រហែលជាអាចរស់បានពីរបីឆ្នាំទៀតដែរ!» នៅខណៈពេលនោះ បេះដូងរបស់ខ្ញុំបានលោតខុសចង្វាក់។ ខ្ញុំបានគិតថា «តើខ្ញុំមិនមែនកំពុងតែត្អូញត្អែរដាក់ព្រះជាម្ចាស់ទេឬ?» ខ្ញុំបានប្រញាប់អធិស្ឋានទៅកាន់ព្រះជាម្ចាស់ថា «ឱ ព្រះជាម្ចាស់អើយ ទូលបង្គំមិនចង់ត្អូញត្អែរដាក់ព្រះអង្គទេ ប៉ុន្តែចិត្តរបស់ទូលបង្គំត្រូវបានរឹតត្បិតដោយសេចក្ដីស្លាប់ជានិច្ច។ សូមព្រះអង្គដឹកនាំទូលបង្គំដោះស្រាយបញ្ហានេះឲ្យបានត្រឹមត្រូវផងចុះ»។ បន្ទាប់ពីអធិស្ឋានរួច ខ្ញុំក៏បាននឹកឃើញដល់ទំនុកបរិសុទ្ធមួយបទដែលខ្ញុំតែងតែច្រៀងពីមុនដែលមានចំណងជើងថា «ភាវៈដែលព្រះបានបង្កើតគួរតែស្ថិតក្រោមការចាត់ចែងរបស់ព្រះជាម្ចាស់»៖

១  មិនថាព្រះជាម្ចាស់ទាមទារអ្វីពីអ្នកក៏ដោយ អ្នកគ្រាន់តែត្រូវបញ្ចេញកម្លាំងរបស់អ្នកទាំងអស់ដើម្បីធ្វើវាប៉ុណ្ណោះ ហើយខ្ញុំសង្ឃឹមថា អ្នកនឹងបង្ហាញសេចក្ដីស្មោះស្ម័គ្ររបស់ខ្លួនចំពោះព្រះជាម្ចាស់នៅចំពោះព្រះភក្ត្រទ្រង់ នៅក្នុងគ្រាចុងក្រោយនេះ។ ឱ្យតែអ្នកអាចមើលឃើញស្នាមព្រះសម្រួលដ៏ពេញព្រះហឫទ័យរបស់ព្រះជាម្ចាស់ នៅពេលដែលទ្រង់គង់នៅលើបល្ល័ង្ករបស់ទ្រង់ ទោះបីជាពេលនេះគឺជាពេលវេលាកំណត់នៃសេចក្ដីស្លាប់របស់អ្នកក៏ដោយ ក៏អ្នកគួរតែសើច និងញញឹម នៅពេលដែលអ្នកបិទភ្នែកដែរ។ នៅពេលអ្នកនៅមានជីវិត អ្នកត្រូវតែបំពេញភារកិច្ចចុងក្រោយរបស់អ្នកដើម្បីព្រះជាម្ចាស់។

២  កាលពីអតីតកាល ពេត្រុសត្រូវបានគេឆ្កាងបញ្ច្រាសក្បាលចុះក្រោម ដើម្បីព្រះជាម្ចាស់ ប៉ុន្តែ អ្នកគួរតែបំពេញព្រះហឫទ័យព្រះជាម្ចាស់នៅក្នុងគ្រាចុងក្រោយនេះ ហើយប្រើប្រាស់ថាមពលរបស់អ្នកអស់ទាំងស្រុងដើម្បីជាប្រយោជន៍របស់ទ្រង់។ តើភាវៈដែលព្រះបានបង្កើតអាចធ្វើអ្វីបានដើម្បីព្រះជាម្ចាស់? អ្នកគួរតែប្រគល់ខ្លួនអ្នកថ្វាយព្រះជាម្ចាស់ជាមុន ដើម្បីឱ្យទ្រង់ចាត់ចែងអ្នកតាមដែលទ្រង់សព្វព្រះហឫទ័យ។ ឱ្យតែរឿងនេះធ្វើឱ្យព្រះជាម្ចាស់សប្បាយព្រះហឫទ័យ និងពេញព្រះហឫទ័យ នោះចូរទុកឱ្យទ្រង់ធ្វើតាមព្រះហឫទ័យទ្រង់ចំពោះអ្នកចុះ។ តើមនុស្សមានសិទ្ធិអ្វីនឹងនិយាយពាក្យត្អូញត្អែរនោះ?

(ដកស្រង់ពី «ការបញ្ចេញឱ្យឃើញអាថ៌កំបាំងអំពី 'ព្រះបន្ទូលរបស់ព្រះជាម្ចាស់ ថ្លែងទៅកាន់សកលលោកទាំងមូល'» ជំពូកទី ៤១ នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)

ខ្ញុំបានច្រៀងរងំតាមទំនុកបរិសុទ្ធនោះតិចៗ ហើយទឹកភ្នែកខ្ញុំក៏ហូរមកដោយមិនដឹងខ្លួន។ ព្រះជាម្ចាស់បានប្រទានព្រះគុណដល់ខ្ញុំ ដោយនាំខ្ញុំចូលមកក្នុងព្រះដំណាក់របស់ទ្រង់។ ខ្ញុំបានអានព្រះបន្ទូលរបស់ទ្រង់ជាច្រើន ហើយដឹងថាមនុស្សត្រូវបានបង្កើតឡើងដោយព្រះជាម្ចាស់ របៀបដែលមនុស្សជាតិត្រូវបានធ្វើឲ្យពុករលួយដោយសាតាំង របៀបដែលព្រះជាម្ចាស់បាននិងកំពុងសង្រ្គោះមនុស្សជាតិមួយជំហានម្ដងៗ និងរបៀបដែលព្រះជាម្ចាស់ជម្រះ និងផ្លាស់ប្ដូរមនុស្សនៅក្នុងគ្រាចុងក្រោយ។ ក្នុងការបំពេញភារកិច្ចរបស់ខ្ញុំ ខ្ញុំបានពិសោធនូវការបំភ្លឺ និងការដឹកនាំរបស់ព្រះវិញ្ញាណបរិសុទ្ធ ហើយក៏បានយល់អំពីសេចក្ដីពិតមួយចំនួនផងដែរ។ ខ្ញុំទទួលបានច្រើនណាស់ពីព្រះជាម្ចាស់ ប៉ុន្តែខ្ញុំមិនបានដឹងគុណទ្រង់សោះឡើយ។ ពេលនេះ ដោយសារស្ថានភាពរបស់ខ្ញុំកាន់តែធ្ងន់ធ្ងរ ខ្ញុំបានត្អូញត្អែរដាក់ព្រះជាម្ចាស់ ហើយខ្ញុំថែមទាំងមានគំនិតស្ដាយក្រោយដែលបានជឿលើទ្រង់ទៀតផង។ តើនេះមិនមែនពិតជាការធ្វើឲ្យព្រះជាម្ចាស់ឈឺព្រះទ័យទេឬ? តើនេះមិនមែនជាការក្បត់ទេឬ? មនុស្សគ្រប់រូបដែលរស់នៅក្នុងពិភពលោកនេះនឹងត្រូវមានជំងឺ ហើយមនុស្សជាច្រើនដែលមិនជឿព្រះ ក៏កើតជំងឺធ្ងន់ធ្ងរ និងមហារីកដែរ។ ទោះជាយ៉ាងណាក៏ដោយ ខ្ញុំនៅតែត្អូញត្អែរ ដោយគិតថាប្រសិនបើខ្ញុំមិនបានជឿព្រះជាម្ចាស់ទេ ខ្ញុំប្រហែលជាមិនកើតជំងឺនេះឡើយ។ ខ្ញុំពិតជាគ្មានហេតុផលសោះ! ទោះបីជាខ្ញុំបានកើតជំងឺនេះក៏ដោយ ខ្ញុំបានអធិស្ឋានទៅកាន់ព្រះជាម្ចាស់ ហើយទ្រង់បានបំភ្លឺ និងណែនាំខ្ញុំដោយព្រះបន្ទូលរបស់ទ្រង់ ដោយផ្ដល់ឲ្យខ្ញុំនូវការកម្សាន្តចិត្ត និងការគាំទ្រ។ ដោយមានព្រះជាម្ចាស់ជាទីពឹងរបស់ខ្ញុំ ខ្ញុំមានអារម្មណ៍សប្បាយរីករាយជាងអ្នកគ្មានជំនឿទៅទៀត។ ម្យ៉ាងវិញទៀត ខ្ញុំគឺជាភាវៈដែលព្រះបានបង្កើតម្នាក់។ ព្រះជាម្ចាស់បានបង្កើតខ្ញុំមក ហើយទោះបីជាទ្រង់យកជីវិតខ្ញុំត្រឡប់ទៅវិញក៏ដោយ ក៏ខ្ញុំមិនគួរត្អូញត្អែរដាក់ទ្រង់ដែរ ហើយរឹតតែមិនគួរស្ដាយក្រោយដែលបានជឿព្រះជាម្ចាស់ឡើយ។ ខ្ញុំគួរតែចុះចូល។ បន្ទាប់មក ខ្ញុំបានអធិស្ឋានដោយការចុះចូលទៅកាន់ព្រះជាម្ចាស់ ហើយខ្ញុំមានអារម្មណ៍ធូរស្រាលក្នុងចិត្តយ៉ាងខ្លាំង។ ខ្ញុំលែងខ្លាចស្លាប់ទៀតហើយ។

នៅក្នុងការប្រជុំមួយ ខ្ញុំបានអានព្រះបន្ទូលរបស់ព្រះជាម្ចាស់មួយវគ្គ ដែលបានផ្ដល់ឲ្យខ្ញុំនូវការយល់ដឹងខ្លះៗអំពីនិស្ស័យពុករលួយរបស់ខ្ញុំ។ ព្រះជាម្ចាស់មានបន្ទូលថា៖ «ដោយសារមនុស្សសព្វថ្ងៃនេះគ្មានភាពជាមនុស្សដូចជាយ៉ូប ម្ល៉ោះហើយ តើអ្វីជាសារជាតិធម្មជាតិរបស់ពួកគេ និងអាកប្បកិរិយារបស់ពួកគេចំពោះព្រះជាម្ចាស់? តើពួកគេកោតខ្លាចដល់ព្រះជាម្ចាស់ដែរឬទេ? តើពួកគេគេចចេញពីសេចក្ដីអាក្រក់ដែរឬទេ? អ្នកដែលមិនកោតខ្លាចដល់ព្រះជាម្ចាស់ ឬមិនគេចចេញពីសេចក្ដីអាក្រក់ទេ អាចហៅដោយខ្លីត្រឹមពាក្យបីម៉ាត់ថា 'សត្រូវព្រះ'។ អ្នករាល់គ្នាតែងនិយាយពាក្យបីម៉ាត់នេះ ប៉ុន្តែ អ្នករាល់គ្នាមិនធ្លាប់បានដឹងពីអត្ថន័យពិតនៃពាក្យនេះទេ។ ពាក្យ 'សត្រូវព្រះ' នេះ មានន័យខ្លឹមសារថា៖ ពាក្យទាំងនេះពុំមែនចង់បានន័យថា ព្រះជាម្ចាស់ ចាត់ទុកមនុស្សជាខ្មាំងសត្រូវទេ ប៉ុន្តែគឺមនុស្សវិញទេ ដែលចាត់ទុកព្រះជាម្ចាស់ជាខ្មាំងសត្រូវនោះ។ ដំបូង ពេលមនុស្សចាប់ផ្ដើមជឿលើព្រះជាម្ចាស់ តើក្នុងចំណោមពួកគេ មានម្នាក់ណាដែលគ្មានគោលដៅ គោលបំណង និងមហិច្ឆតាផ្ទាល់ខ្លួននោះ? ទោះបីជាមនុស្សមួយចំនួន ជឿលើព្រះវត្តមានដ៏គង់នៅរបស់ព្រះជាម្ចាស់ និងបានឃើញពីអត្ថិភាពរបស់ព្រះជាម្ចាស់ក៏ដោយ ក៏ជំនឿរបស់ពួកគេលើព្រះជាម្ចាស់ នៅតែមានការជំរុញចិត្តទាំងនោះដដែល ហើយគោលបំណងចុងក្រោយរបស់ពួកគេក្នុងការជឿលើព្រះជាម្ចាស់ គឺដើម្បីទទួលបានព្រះពរ និងរបស់ដែលពួកគេចង់បានពីទ្រង់។ ក្នុងបទពិសោធជីវិតរបស់មនុស្ស ពួកគេរមែងគិតក្នុងចិត្តថា៖ 'ខ្ញុំបានលះបង់គ្រួសារ និងការងាររបស់ខ្ញុំដើម្បីព្រះជាម្ចាស់ហើយ ដូច្នេះតើព្រះអង្គបានប្រទានអ្វីខ្លះដល់ខ្ញុំ? ខ្ញុំត្រូវរាប់ និងបញ្ជាក់ឱ្យបានច្បាស់។ តើថ្មីៗនេះខ្ញុំបានទទួលព្រះពរដែរឬទេ? ខ្ញុំបានលះបង់យ៉ាងច្រើនក្នុងអំឡុងពេលនេះ ខ្ញុំបានរត់ចុះរត់ឡើង ហើយបានរងទុក្ខយ៉ាងច្រើន តើព្រះជាម្ចាស់មានបានប្រទានសេចក្ដីសន្យាណាមួយដល់ខ្ញុំ ជាការតបស្នងចំពោះការប្រព្រឹត្តរបស់ខ្ញុំក្នុងអំឡុងពេលនេះដែរឬទេ? តើទ្រង់បាននឹកចាំពីអំពើល្អរបស់ខ្ញុំដែរឬទេ? តើលទ្ធផលរបស់ខ្ញុំនឹងទៅជាយ៉ាងណា? តើខ្ញុំអាចទទួលបានព្រះពរដែរឬទេ? ...' នៅក្នុងចិត្ត មនុស្សគ្រប់គ្នាតែងតែគិតគូរពីរឿងបែបនេះជាញឹកញាប់ និងឥតឈប់ឈរ ដោយរក្សាទុកនូវការជំរុញចិត្ត មហិច្ឆតា និងផ្នត់គំនិតបែបដោះដូរ នៅពេលដែលពួកគេទាមទាររបស់ផ្សេងៗពីព្រះជាម្ចាស់។ នេះមានន័យថា នៅក្នុងចិត្តរបស់មនុស្ស គេតែងល្បងលព្រះជាម្ចាស់ តែងរៀបផែនការអំពីព្រះជាម្ចាស់ តែង 'ជជែកវែកញែក' ជាមួយព្រះជាម្ចាស់ដើម្បីលទ្ធផលផ្ទាល់ខ្លួនរបស់គេជានិច្ច និងព្យាយាមបង្ខំយកសេចក្ដីថ្លែងពីព្រះជាម្ចាស់ និងមើលថាតើ ព្រះជាម្ចាស់នឹងប្រទានអ្វីដែលគេចង់បានដែរឬអត់។ ក្នុងពេលដែលមនុស្សកំពុងដេញតាមព្រះជាម្ចាស់ មនុស្សមិនបានចាត់ទុកព្រះជាម្ចាស់ថាជាព្រះឡើយ។ មនុស្សតែងតែព្យាយាមចរចាជាមួយព្រះជាម្ចាស់ជានិច្ច ដោយទាមទាររបស់ពីទ្រង់ឥតឈប់ ហើយថែមទាំងដាក់សម្ពាធលើទ្រង់គ្រប់ជំហានទៀតផង បានមួយហើយមិនស្កប់ ចង់បានដប់បន្ថែមទៀត។ ក្នុងពេលដែលគេកំពុងចរចាជាមួយព្រះជាម្ចាស់នោះ មនុស្សក៏ប្រកែកជាមួយទ្រង់ដែរ ហើយថែមទាំងមានមនុស្សខ្លះទៅជាទន់ជ្រាយ អវិជ្ជមាន និងធ្វេសប្រហែសនៅក្នុងកិច្ចការរបស់គេ និងពោរពេញទៅដោយការត្អូញត្អែរអំពីព្រះជាម្ចាស់ឥតឈប់ នៅពេលដែលការល្បងលកើតមានចំពោះពួកគេ ឬនៅពេលដែលពួកគេដឹងខ្លួនថា ពួកគេធ្លាក់ក្នុងស្ថានភាពជាក់លាក់មួយចំនួន។ ចាប់តាំងពីពេលដែលមនុស្សចាប់ផ្ដើមជឿលើព្រះជាម្ចាស់ដំបូងមក គេបានចាត់ទុកព្រះជាម្ចាស់ថាជាប្រភពនៃភោគទ្រព្យសម្បូរបែប ជាឧបករណ៍ពហុបំណង ហើយគេបានចាត់ទុកខ្លួនឯងថាជាម្ចាស់បំណុលដ៏ធំបំផុតរបស់ព្រះជាម្ចាស់ ហាក់បីដូចជាការទាមទារព្រះពរ និងសេចក្ដីសន្យាពីព្រះជាម្ចាស់ គឺជាសិទ្ធិ និងកាតព្វកិច្ចពីកំណើតរបស់គេ ចំណែកឯការការពារ ការយកចិត្តទុកដាក់ និងការផ្គត់ផ្គង់ដល់មនុស្ស គឺជាការទទួលខុសត្រូវដែលព្រះជាម្ចាស់គួរតែបំពេញយ៉ាងដូច្នោះដែរ។ នេះគឺជាការយល់ដឹងជាមូលដ្ឋាននៃឃ្លា 'ការជឿលើព្រះជាម្ចាស់' របស់អស់អ្នកដែលជឿលើព្រះជាម្ចាស់ ហើយនេះគឺជាការយល់ដឹងដ៏ជ្រាលជ្រៅបំផុតរបស់ពួកគេ អំពីទស្សនាទាននៃការជឿលើព្រះជាម្ចាស់។ ចាប់ពីសារជាតិធម្មជាតិរបស់មនុស្ស រហូតដល់ការដេញតាមបែបអត្តនោម័តរបស់គេ គឺគ្មានអ្វីដែលទាក់ទងនឹងការកោតខ្លាចដល់ព្រះជាម្ចាស់ឡើយ។ គោលដៅរបស់មនុស្សក្នុងការជឿលើព្រះជាម្ចាស់ មិនអាចមានអ្វីទាក់ទងនឹងការថ្វាយបង្គំព្រះជាម្ចាស់ទាល់តែសោះ។ នេះមានន័យថា មនុស្សមិនដែលមានបំណងចង់កោតខ្លាច និងថ្វាយបង្គំព្រះជាម្ចាស់ នៅក្នុងជំនឿរបស់គេលើព្រះជាម្ចាស់ឡើយ ហើយក៏មិនដែលយល់ថា រឿងបែបនេះត្រូវបានតម្រូវឱ្យមាន នៅក្នុងការជឿលើព្រះជាម្ចាស់នោះដែរ។ ដោយយោងតាមសភាពនេះ សារជាតិរបស់មនុស្សគឺច្បាស់ណាស់។ តើសារជាតិនេះគឺជាអ្វី? គឺថា ដួងចិត្តរបស់មនុស្សមានភាពព្យាបាទ អាក្រក់ និងបោកបញ្ឆោត មិនស្រឡាញ់ភាពយុត្តិធម៌ សេចក្ដីសុចរិត និងអ្វីៗដែលវិជ្ជមានឡើយ ហើយវាគួរឱ្យស្អប់ខ្ពើម និងលោភលន់។ ចិត្តរបស់មនុស្សបិទជិតឈឹងចំពោះព្រះជាម្ចាស់។ មនុស្សមិនប្រគល់ដួងចិត្តរបស់ខ្លួនថ្វាយដល់ព្រះជាម្ចាស់សោះឡើយ។ ព្រះជាម្ចាស់ពុំដែលទតឃើញពីដួងចិត្តពិតរបស់មនុស្សទេ ហើយទ្រង់ក៏មិនដែលត្រូវបានមនុស្សថ្វាយបង្គំដែរ។ ទោះបីជាព្រះជាម្ចាស់លះបង់តម្លៃធំធេងយ៉ាងណា ឬធ្វើកិច្ចការច្រើនយ៉ាងណា ឬប្រទានដល់មនុស្សច្រើនប៉ុនណាក៏ដោយ ក៏មនុស្សនៅតែខ្វាក់ដដែល ហើយពួកគេក៏ព្រងើយកន្តើយនឹងរឿងទាំងអស់នេះ។ មនុស្សមិនដែលប្រគល់ដួងចិត្តរបស់គេថ្វាយដល់ព្រះជាម្ចាស់ឡើយ គេគ្រាន់តែគ្រប់គ្រងចិត្តរបស់ខ្លួនប៉ុណ្ណោះ ចង់ធ្វើការសម្រេចចិត្តផ្ទាល់ខ្លួនគេប៉ុណ្ណោះ ហើយអត្ថន័យបង្កប់នៃរឿងនេះគឺថា មនុស្សមិនចង់ដើរលើផ្លូវនៃការកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ឬចុះចូលនឹងអធិបតេយ្យភាព និងការរៀបចំរបស់ព្រះជាម្ចាស់ឡើយ ក៏មិនចង់ថ្វាយបង្គំព្រះជាម្ចាស់ ទុកជាព្រះដែរ។ សភាពរបស់មនុស្សសព្វថ្ងៃនេះ គឺបែបនេះឯង» («កិច្ចការរបស់ព្រះជាម្ចាស់ និស្ស័យរបស់ព្រះជាម្ចាស់ និងព្រះជាម្ចាស់ផ្ទាល់ព្រះអង្គ II» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ ព្រះជាម្ចាស់បានបើកសម្ដែងពីបំណង និងវិធីសាស្ត្ររបស់មនុស្សដែលជឿព្រះជាម្ចាស់ ដើម្បីព្យាយាមធ្វើការដោះដូរជាមួយទ្រង់។ ព្រះជាម្ចាស់មានព្រះបន្ទូលថា មនុស្សទាំងនេះមានសារជាតិដែលគួរឱ្យស្អប់ខ្ពើម លោភលន់ ពុតត្បុត និងបោកបញ្ឆោត។ ទឹកដម និងឃ្លានៃព្រះបន្ទូលរបស់ព្រះជាម្ចាស់ បង្ហាញពីសេចក្ដីស្អប់ និងការស្អប់ខ្ពើមចំពោះមនុស្សប្រភេទនេះ ហើយខ្ញុំទទួលអារម្មណ៍ពីសេចក្ដីសុចរិត និងភាពបរិសុទ្ធរបស់ព្រះជាម្ចាស់។ នៅពេលដែលខ្ញុំបានប្រៀបធៀបការប្រព្រឹត្តរបស់ពួកគេចំពោះព្រះជាម្ចាស់ ជាមួយនឹងការប្រព្រឹត្តរបស់ខ្ញុំផ្ទាល់ ខ្ញុំបានឃើញថា ខ្ញុំក៏បានប្រព្រឹត្តចំពោះទ្រង់ដូចគ្នាដែរ។ ពេលខ្ញុំបានដឹងថា នៅគ្រាចុងក្រោយ ព្រះជាម្ចាស់បានយាងមកធ្វើកិច្ចការដើម្បីបញ្ចប់យុគសម័យនេះ ហើយថាអ្នកដែលត្រូវបានព្រះជាម្ចាស់សង្រ្គោះ នឹងអាចរស់រានមានជីវិត ហើយចូលទៅក្នុងនគរព្រះ ដើម្បីសោយសុខព្រះពរដ៏អស់កល្បជានិច្ច ខ្ញុំចង់បានព្រះពរដែលព្រះជាម្ចាស់នឹងប្រទានដល់មនុស្សយ៉ាងខ្លាំង ដូច្នេះខ្ញុំក៏ជ្រើសរើសជឿលើព្រះជាម្ចាស់។ បន្ទាប់ពីខ្ញុំបានចាប់ផ្ដើមជឿព្រះជាម្ចាស់មក ខ្ញុំបានដេញតាមយ៉ាងសកម្ម ហើយក្នុងរយៈពេលមួយឆ្នាំ ខ្ញុំបានចាប់ផ្ដើមបំពេញភារកិច្ចពេញម៉ោង។ ខ្ញុំមិនបានរួញរាពីការបំពេញភារកិច្ចកាត់តទេ ទោះបីជាមានការលំបាកជាច្រើនក៏ដោយ ហើយបានផ្ដួចផ្ដើមគំនិតរៀនជំនាញវិជ្ជាជីវៈ ដោយខិតខំប្រឹងប្រែងយ៉ាងខ្លាំង។ ខ្ញុំបានគិតថា ដោយសារតែខ្ញុំសកម្មក្នុងការបំពេញភារកិច្ចរបស់ខ្ញុំយ៉ាងនេះ ព្រះជាម្ចាស់ប្រាកដជាសព្វព្រះទ័យនឹងខ្ញុំ ហើយពេញព្រះទ័យនឹងខ្ញុំ ហើយខ្ញុំនឹងមានសង្ឃឹមខ្ពស់ក្នុងការទទួលបានព្រះពរនៅពេលអនាគត។ នៅពេលខ្ញុំត្រូវបានគេធ្វើរោគវិនិច្ឆ័យថាមានជំងឺរលាកថ្លើមប្រភេទបេកំពុងធ្វើទុក្ខ ខ្ញុំបានត្អូញត្អែរដាក់ព្រះជាម្ចាស់នៅក្នុងចិត្ត ហើយបានគិតថា ព្រះជាម្ចាស់មិនគួរឲ្យខ្ញុំឈឺទេ ព្រោះខ្ញុំសកម្មក្នុងការបំពេញភារកិច្ចណាស់។ ខ្ញុំគិតថា ប្រសិនបើខ្ញុំទៅផ្ទះដើម្បីសម្រាកព្យាបាល ខ្ញុំនឹងមិនអាចបំពេញភារកិច្ចបានទេ ហើយខ្ញុំនឹងមិនទទួលបានព្រះពរនៅពេលអនាគតឡើយ ដូច្នេះខ្ញុំមានអារម្មណ៍ទុក្ខព្រួយយ៉ាងខ្លាំង។ បន្ទាប់ពីត្រឡប់ទៅផ្ទះវិញ ខ្ញុំបានសាកល្បងគ្រប់វិធីដើម្បីព្យាបាលជំងឺរបស់ខ្ញុំ ហើយសង្ឃឹមថាព្រះជាម្ចាស់នឹងព្យាបាលខ្ញុំឲ្យឆាប់ជា។ នៅពេលស្ថានភាពរបស់ខ្ញុំមិនបានធូរស្រាល តែបែរជាធ្ងន់ធ្ងរទៅវិញ ខ្ញុំមានអារម្មណ៍ទុក្ខព្រួយ និងអស់សង្ឃឹមយ៉ាងខ្លាំង។ ខ្ញុំមិនចង់អធិស្ឋាន ហូប និង ផឹកព្រះបន្ទូលរបស់ព្រះជាម្ចាស់ ឬរៀនបច្ចេកទេសកាត់តទៀតហើយ និងបានរស់នៅក្នុងភាពអវិជ្ជមាន។ ក្រោយមក ខ្ញុំបានអធិស្ឋានដោយមិនស្មោះត្រង់ទៅកាន់ព្រះជាម្ចាស់ ដោយនិយាយថាការរីកចម្រើនក្នុងជីវិតរបស់ខ្ញុំយឺតយ៉ាវ ដោយសារតែខ្ញុំមិនបានបំពេញភារកិច្ច។ ន័យបង្កប់របស់ខ្ញុំគឺចង់សុំឲ្យព្រះជាម្ចាស់យកជំងឺរបស់ខ្ញុំចេញ ដើម្បីឲ្យខ្ញុំអាចបន្តបំពេញភារកិច្ចបាន។ តាមពិតទៅ ខ្ញុំចង់ចេញទៅក្រៅ និងបំពេញភារកិច្ច មិនមែនដើម្បីបំពេញព្រះហឫទ័យព្រះជាម្ចាស់ទេ ប៉ុន្តែគឺដើម្បីគោលដៅអនាគតផ្ទាល់ខ្លួនរបស់ខ្ញុំប៉ុណ្ណោះ។ ខ្ញុំខ្លាចថា ប្រសិនបើខ្ញុំមិនអាចបំពេញភារកិច្ចបានទេ ខ្ញុំនឹងគ្មានគោលដៅល្អឡើយ ប៉ុន្តែពេលខ្ញុំអធិស្ឋានទៅកាន់ព្រះជាម្ចាស់ ខ្ញុំបាននិយាយថា ខ្ញុំចង់បំពេញភារកិច្ចដើម្បីដេញតាមសេចក្ដីពិត និងបំពេញព្រះហឫទ័យទ្រង់ទៅវិញ។ តើខ្ញុំមិនមែនកំពុងព្យាយាមបោកបញ្ឆោតព្រះជាម្ចាស់យ៉ាងច្បាស់ក្រឡែតទេឬ? ខ្ញុំបានឃើញថា បំណងរបស់ខ្ញុំក្នុងការជឿព្រះជាម្ចាស់ និងការបំពេញភារកិច្ចរបស់ខ្ញុំ គឺគ្រាន់តែដើម្បីទទួលបានព្រះពរ និងផលប្រយោជន៍ពីទ្រង់ប៉ុណ្ណោះ។ អ្វីដែលខ្ញុំព្យាយាមធ្វើទាំងអស់ គឺធ្វើការដោះដូរ និងទាមទារពីព្រះជាម្ចាស់ ហើយខ្ញុំគ្មានភាពស្មោះត្រង់សោះឡើយ។ ខ្ញុំត្រូវបានបង្កើតឡើងដោយព្រះជាម្ចាស់ ហើយអ្វីៗគ្រប់យ៉ាងដែលខ្ញុំមាន គឺបានមកពីព្រះជាម្ចាស់។ ខ្ញុំពិតជាមានសំណាងណាស់ដែលបានទទួលយកសេចក្ដីសង្រ្គោះរបស់ព្រះជាម្ចាស់ ដែលនេះសុទ្ធតែជាក្ដីស្រឡាញ់របស់ព្រះជាម្ចាស់ ប៉ុន្តែខ្ញុំគ្មានចិត្តដឹងគុណចំពោះទ្រង់សោះឡើយ។ ខ្ញុំថែមទាំងព្យាយាមធ្វើការដោះដូរជាមួយព្រះជាម្ចាស់ បោកបញ្ឆោតទ្រង់ និងប្រើប្រាស់ទ្រង់ទៀតផង។ ខ្ញុំគ្មានមនសិការ ឬវិចារណញ្ញាណសោះឡើយ។ ខ្ញុំពិតជាគួរឱ្យស្អប់ខ្ពើមណាស់! ខ្ញុំគ្មានភាពជាមនុស្សសោះឡើយ! ប្រសិនបើជំនឿរបស់ខ្ញុំលើព្រះជាម្ចាស់ តែងតែលាយឡំជាមួយនឹងការប៉ុនប៉ងធ្វើការដោះដូរជាមួយទ្រង់នោះ ទ្រង់នឹងមិនសព្វព្រះទ័យនឹងខ្ញុំឡើយ ទោះបីជាខ្ញុំបំពេញភារកិច្ចច្រើនប៉ុនណាក៏ដោយ។ និស្ស័យពុករលួយដែលបម្រើប្រយោជន៍ផ្ទាល់ខ្លួនរបស់ខ្ញុំ មិនបានផ្លាស់ប្ដូរសោះឡើយ ហើយខ្ញុំនៅតែជាមនុស្សអាត្មានិយម ថោកទាប ទុច្ចរិត និងបោកបញ្ឆោត។ តើខ្ញុំអាចទទួលបានសេចក្ដីសង្រ្គោះដោយរបៀបណា បើខ្ញុំមានសភាពបែបនេះ? ខ្ញុំបានគិតដល់ការដែលប៉ូលបានធ្វើការងារជាច្រើន និងរងទុក្ខយ៉ាងខ្លាំង។ ទោះជាយ៉ាងណាក៏ដោយ គាត់មិនបានដេញតាមសេចក្ដីពិតសោះឡើយ ហើយនិស្ស័យពុករលួយរបស់គាត់មិនបានផ្លាស់ប្ដូរបន្តិចសោះ។ គាត់ថែមទាំងបានប្រើការងារ និងការលះបង់របស់គាត់ធ្វើជាដើមទុន ដើម្បីទាមទារមកុដពីព្រះជាម្ចាស់ទៀតផង ដោយនិយាយថា «មានមកុដនៃសេចក្តីសុចរិតមួយ ដែលបម្រុងទុកសម្រាប់ខ្ញុំ» (២ធីម៉ូថេ ៤:៨)។ ន័យបង្កប់គឺថា ព្រះជាម្ចាស់នឹងមិនសុចរិតទេ ប្រសិនបើទ្រង់មិនប្រទានមកុដដល់ប៉ូល។ គាត់បានស្រែកប្រឆាំងនឹងព្រះជាម្ចាស់ដោយឥតលាក់លៀម ដែលបានប្រមាថដល់និស្ស័យរបស់ព្រះជាម្ចាស់ ហើយបណ្ដាលឲ្យគាត់ត្រូវព្រះជាម្ចាស់ដាក់បណ្ដាសា និងដាក់ទោស។ ពេលខ្ញុំរិះគិតអំពីចំណុចនេះ ខ្ញុំមានអារម្មណ៍ភ័យខ្លាច ហើយបានដឹងថា ការជឿព្រះជាម្ចាស់ដោយគ្រាន់តែដេញតាមព្រះពរ គឺមានផលវិបាកធ្ងន់ធ្ងរណាស់។ ទើបខ្ញុំយល់ថា បំណងព្រះហឫទ័យដ៏ល្អរបស់ព្រះជាម្ចាស់ គឺស្ថិតនៅក្នុងការណ៍ដែលខ្ញុំកើតជំងឺនេះ។ ខ្ញុំបានជឿព្រះជាម្ចាស់អស់រយៈពេលជាច្រើនឆ្នាំមកហើយ ប៉ុន្តែមិនដែលដេញតាមសេចក្ដីពិតឡើយ ខ្ញុំគ្រាន់តែបានដេញតាមព្រះពរ និងព្យាយាមធ្វើការដោះដូរជាមួយព្រះជាម្ចាស់ប៉ុណ្ណោះ។ ព្រះជាម្ចាស់មិនចង់ឲ្យខ្ញុំបន្តដើរលើផ្លូវខុស ដូច្នេះទ្រង់បានប្រើជំងឺដើម្បីបញ្ឈប់ខ្ញុំមិនឲ្យបន្តទៅមុខទៀត ដោយបើកសម្ដែងពីបំណងមិនបរិសុទ្ធរបស់ខ្ញុំក្នុងការដេញតាមព្រះពរ ដោយបង្ខំឲ្យខ្ញុំស្ងប់ចិត្ត និងឆ្លុះបញ្ចាំងពីខ្លួនឯងឲ្យបានហ្មត់ចត់ ដើម្បីឲ្យខ្ញុំកែប្រែទស្សនៈខុសឆ្គងដែលនៅពីក្រោយការដេញតាមរបស់ខ្ញុំបានទាន់ពេលវេលា។ ប្រសិនបើខ្ញុំមិនបានកើតជំងឺនេះទេ ខ្ញុំច្បាស់ជាមិនអាចស្គាល់ខ្លួនឯងបានសោះឡើយ។ ទើបខ្ញុំយល់អំពីព្រះហឫទ័យដ៏ផ្ចិតផ្ចង់របស់ព្រះជាម្ចាស់ ហើយភ្លាមៗនោះ ការយល់ច្រឡំ និងការត្អូញត្អែររបស់ខ្ញុំចំពោះព្រះជាម្ចាស់ពីមុនមកក៏រលាយបាត់អស់។ ផ្ទុយទៅវិញ ចិត្តរបស់ខ្ញុំពោរពេញដោយការដឹងគុណចំពោះទ្រង់។ ខ្ញុំបានដឹងថា នៅពេលអនាគត ខ្ញុំមិនអាចទាមទារពីព្រះជាម្ចាស់ទៀតទេ មិនថាជំងឺរបស់ខ្ញុំជា ឬមិនជាក៏ដោយ។ ផ្ទុយទៅវិញ ខ្ញុំត្រូវតែជឿ និងចុះចូលចំពោះព្រះជាម្ចាស់ឲ្យបានត្រឹមត្រូវ។ ពីរបីថ្ងៃក្រោយមក ឪពុករបស់ខ្ញុំបាននាំខ្ញុំទៅមន្ទីរពេទ្យដើម្បីព្យាបាល។ ខ្ញុំបានអធិស្ឋានទៅកាន់ព្រះជាម្ចាស់ថា «ឱ ព្រះជាម្ចាស់អើយ ទូលបង្គំមិនដឹងថាទូលបង្គំនឹងប្រឈមមុខនឹងអ្វីទេ នៅពេលទៅមន្ទីរពេទ្យថ្ងៃនេះ។ ប៉ុន្តែទូលបង្គំជឿថា ចេតនាល្អរបស់ព្រះអង្គ គឺស្ថិតនៅក្នុងគ្រប់កិច្ចការទាំងអស់។ មិនថាស្ថានភាពរបស់ទូលបង្គំទៅជាយ៉ាងណាទេ ទូលបង្គំសុខចិត្តចុះចូលចំពោះព្រះអង្គ»។ គ្រូពេទ្យមានការភ្ញាក់ផ្អើល ពេលគាត់ឃើញលទ្ធផលពិនិត្យរបស់ខ្ញុំ ហើយបាននិយាយថា ស្ថានភាពរបស់ខ្ញុំធ្ងន់ធ្ងរណាស់។ ថ្លើមរបស់ខ្ញុំខូច ហើយមានមេរោគរលាកថ្លើមប្រភេទបេច្រើនពេកនៅក្នុងខ្លួនខ្ញុំ ដូច្នេះខ្ញុំត្រូវការការព្យាបាលជាបន្ទាន់។ បន្ទាប់ពីឮបែបនេះ ខ្ញុំមានការព្រួយបារម្ភបន្តិច ប៉ុន្តែមិនយូរប៉ុន្មាន ខ្ញុំបានដឹងថា មិនថាជំងឺរបស់ខ្ញុំអាចព្យាបាលជា ឬមិនជា គឺស្ថិតនៅក្នុងព្រះហស្ដរបស់ព្រះជាម្ចាស់។ អ្វីដែលខ្ញុំត្រូវធ្វើ គឺប្រឈមមុខនឹងវា ដោយបណ្ដោយតាមធម្មជាតិ និងទទួលយកការព្យាបាល។ ចំពោះអ្វីដែលនឹងកើតឡើងនៅពេលអនាគត ខ្ញុំសុខចិត្តប្រគល់អ្វីៗទាំងអស់ទៅលើព្រះជាម្ចាស់។ ពេលខ្ញុំគិតបែបនេះ ខ្ញុំមានអារម្មណ៍ធូរស្រាល។

ក្រោយមក ខ្ញុំតែងតែមានអារម្មណ៍មិនស្រួលនៅក្នុងចិត្ត ដោយគិតថា «ខ្ញុំគ្រាន់តែនៅផ្ទះរាល់ថ្ងៃ ហើយមិនអាចបំពេញភារកិច្ចបាន។ តើខ្ញុំនឹងមិនក្លាយជាសំរាមទេឬ? ព្រះជាម្ចាស់នឹងមិនសព្វព្រះទ័យនឹងខ្ញុំទេ ប្រសិនបើខ្ញុំខកខានមិនបានបំពេញភារកិច្ច»។ ខ្ញុំបានអធិស្ឋានទៅកាន់ព្រះជាម្ចាស់ និងស្វែងរកទ្រង់។ ថ្ងៃមួយ ខ្ញុំបានអានព្រះបន្ទូលរបស់ព្រះជាម្ចាស់ ហើយក៏បានរកឃើញផ្លូវនៃការអនុវត្ត។ ព្រះដ៏មានគ្រប់ព្រះចេស្ដាមានបន្ទូលថា៖ «ភារកិច្ចរបស់មនុស្ស និងការដែលគេទទួលបានព្រះពរ ឬជួបនឹងទុក្ខវេទនានោះ គឺពុំមានជាប់ទាក់ទងគ្នាទេ។ ភារកិច្ចគឺជាអ្វីដែលមនុស្សត្រូវបំពេញ ជាបេសកកម្មដែលប្រទានមកពីស្ថានសួគ៌ ហើយគេគប្បីបំពេញភារកិច្ចដោយមិនត្រូវការការប៉ះប៉ូវ លក្ខខណ្ឌ ឬលេសដោះសាអ្វីឡើយ។ មានតែបែបនេះទេ ទើបអាចហៅថាជាការបំពេញភារកិច្ចរបស់ខ្លួនបាន។ ការទទួលបានព្រះពរ គឺសំដៅលើព្រះពរដែលមនុស្សម្នាក់ទទួលបាន នៅពេលដែលពួកគេត្រូវបានប្រោសឱ្យគ្រប់លក្ខណ៍ បន្ទាប់ពីឆ្លងកាត់ការជំនុំជម្រះរួច។ ការជួបនឹងទុក្ខវេទនា សំដៅលើការដាក់ទោសដែលមនុស្សម្នាក់បានទទួល នៅពេលដែលនិស្ស័យរបស់ពួកគេមិនបានផ្លាស់ប្ដូរ ក្រោយពេលដែលពួកគេឆ្លងកាត់ការវាយផ្ចាល និងការជំនុំជម្រះរួច នោះគឺនៅពេលដែលពួកគេមិនត្រូវបានប្រោសឱ្យគ្រប់លក្ខណ៍។ ប៉ុន្តែ មិនថាពួកគេទទួលបានព្រះពរ ឬជួបនឹងទុក្ខវេទនានោះទេ ភាវៈដែលព្រះបានបង្កើត គប្បីបំពេញភារកិច្ចរបស់ពួកគេ ធ្វើអ្វីដែលពួកគេត្រូវធ្វើ និងធ្វើអ្វីដែលពួកគេអាចធ្វើបាន។ នេះគឺជាកិច្ចការតិចតួចបំផុតដែលមនុស្សម្នាក់ ពោលគឺមនុស្សម្នាក់ដែលដេញតាមព្រះជាម្ចាស់ គួរធ្វើ» («ភាពខុសគ្នារវាងព័ន្ធកិច្ចរបស់ព្រះជាម្ចាស់ដែលយកកំណើតជាមនុស្ស និងភារកិច្ចរបស់មនុស្ស» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «នៅក្នុងសេចក្ដីជំនឿរបស់អ្នកលើព្រះជាម្ចាស់ និងការដេញតាមសេចក្ដីពិត ប្រសិនបើអ្នកអាចនិយាយថា៖ 'មិនថាព្រះជាម្ចាស់អនុញ្ញាតឱ្យមានជំងឺ ឬព្រឹត្តិការណ៍មិនល្អណាមួយកើតឡើងចំពោះខ្ញុំក៏ដោយ មិនថាព្រះជាម្ចាស់ធ្វើអ្វីនោះទេ ក៏ខ្ញុំត្រូវតែចុះចូល ហើយរក្សាឋានៈរបស់ខ្លួនក្នុងនាមជាភាវៈដែលព្រះបានបង្កើតដែរ។ មុនគេបង្អស់ ខ្ញុំត្រូវតែយកទិដ្ឋភាពនៃសេចក្ដីពិតនេះ ពោលគឺការចុះចូល ទៅអនុវត្ត ខ្ញុំត្រូវតែអនុវត្តវា ហើយសម្ដែងចេញនូវតថភាពនៃការចុះចូលនឹងព្រះជាម្ចាស់។ លើសពីនេះទៅទៀត ខ្ញុំមិនត្រូវបោះបង់ចោលនូវអ្វីដែលព្រះជាម្ចាស់បានផ្ទុកផ្ដាក់ដល់ខ្ញុំ និងភារកិច្ចដែលខ្ញុំគួរធ្វើឡើយ។ សូម្បីតែនៅដង្ហើមចុងក្រោយរបស់ខ្ញុំ ក៏ខ្ញុំត្រូវតែប្រកាន់ខ្ជាប់នូវភារកិច្ចរបស់ខ្លួនដែរ' តើនេះមិនមែនជាការធ្វើបន្ទាល់ទេឬ? នៅពេលដែលអ្នកមានការតាំងចិត្តបែបនេះ និងសភាពបែបនេះ តើអ្នកនឹងនៅតែត្អូញត្អែរអំពីព្រះជាម្ចាស់ទៀតឬទេ? អត់ទេ អ្នកនឹងមិនត្អូញត្អែរឡើយ។ នៅពេលនោះ អ្នកនឹងគិតក្នុងចិត្តថា៖ 'ព្រះជាម្ចាស់ប្រទានដង្ហើមនេះដល់ខ្ញុំ ទ្រង់បានផ្គត់ផ្គង់ និងការពារខ្ញុំអស់រយៈពេលជាច្រើនឆ្នាំមកនេះ ទ្រង់បានលើកលែងខ្ញុំពីការឈឺចាប់ជាច្រើន បានប្រទានព្រះគុណយ៉ាងច្រើន និងសេចក្ដីពិតជាច្រើនដល់ខ្ញុំ។ ខ្ញុំបានយល់សេចក្ដីពិត និងសេចក្ដីអាថ៌កំបាំងដែលមនុស្សជាច្រើនជំនាន់មិនធ្លាប់បានយល់។ ខ្ញុំទទួលបានយ៉ាងច្រើនពីព្រះជាម្ចាស់ ដូច្នេះ ខ្ញុំត្រូវតែតបស្នងសងគុណព្រះជាម្ចាស់! ពីមុន កម្ពស់របស់ខ្ញុំនៅតូចទាប ខ្ញុំមិនសូវដឹងអីទេ ហើយខ្ញុំតែងតែធ្វើរឿងដែលធ្វើឱ្យព្រះជាម្ចាស់ឈឺព្រះហឫទ័យ។ ខ្ញុំប្រហែលជាគ្មានឱកាសតបស្នងសងគុណព្រះជាម្ចាស់ទៀតទេនៅថ្ងៃអនាគត។ មិនថាខ្ញុំសល់ពេលរស់នៅប៉ុន្មានក៏ដោយ ក៏ខ្ញុំត្រូវតែថ្វាយកម្លាំងបន្តិចបន្តួចដែលខ្ញុំមាន ហើយថ្វាយដល់ព្រះជាម្ចាស់នូវអ្វីគ្រប់យ៉ាងដែលខ្ញុំអាចធ្វើបាន ដើម្បីឱ្យព្រះជាម្ចាស់អាចទតឃើញថា ការផ្គត់ផ្គង់ដល់ខ្ញុំអស់រយៈពេលជាច្រើនឆ្នាំមកនេះ មិនមែនជារឿងឥតប្រយោជន៍ទេ ប៉ុន្តែវាបានហុចផ្លែផ្កា ហើយដើម្បីឱ្យខ្ញុំអាចនាំយកការលួងលោមចិត្តថ្វាយព្រះជាម្ចាស់ និងលែងធ្វើឱ្យទ្រង់ឈឺព្រះហឫទ័យ ឬខកព្រះហឫទ័យទៀត'។ តើការគិតបែបនេះយ៉ាងម៉េចដែរ? ចូរកុំគិតពីរបៀបសង្គ្រោះខ្លួនឯង ឬរត់គេច ដោយគិតថា៖ 'តើពេលណាទើបជំងឺនេះជាសះស្បើយ? នៅពេលវាជាសះស្បើយ ខ្ញុំនឹងព្យាយាមឱ្យអស់ពីសមត្ថភាពដើម្បីបំពេញភារកិច្ចរបស់ខ្ញុំ និងមានក្ដីស្មោះស្ម័គ្រ។ តើខ្ញុំអាចមានក្ដីស្មោះស្ម័គ្រម្ដេចនឹងបានទៅ នៅពេលខ្ញុំកំពុងឈឺនោះ? តើខ្ញុំអាចបំពេញភារកិច្ចនៃភាវៈដែលព្រះបានបង្កើតម្ដេចនឹងបានទៅ?' ឱ្យតែអ្នកនៅមានដង្ហើមដក តើអ្នកមិនអាចបំពេញភារកិច្ចរបស់អ្នកបានទេឬ? ឱ្យតែអ្នកនៅមានដង្ហើមដក តើអ្នកអាចមិននាំភាពអាម៉ាស់ដល់ព្រះជាម្ចាស់បានដែរទេ? ឱ្យតែអ្នកនៅមានដង្ហើមដក ឱ្យតែអ្នកនៅមានចិត្តគំនិតជ្រះស្រឡះ តើអ្នកអាចមិនរអ៊ូរទាំអំពីព្រះជាម្ចាស់បានទេ? (បាន។)» («មានតែការអានព្រះបន្ទូលរបស់ព្រះជាម្ចាស់ឱ្យបានញឹកញាប់ និងការត្រិះរិះពិចារណាពីសេចក្តីពិតប៉ុណ្ណោះ ទើបអាចមានផ្លូវដើម្បីដើរតាមបាន» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ បន្ទាប់ពីអានព្រះបន្ទូលរបស់ព្រះជាម្ចាស់ ចិត្តខ្ញុំបានភ្លឺស្វាង ហើយខ្ញុំយល់ថា ភារកិច្ចរបស់យើងគ្មានអ្វីពាក់ព័ន្ធនឹងថាតើយើងទទួលព្រះពរ ឬជួបគ្រោះអកុសលនោះទេ។ ការបំពេញភារកិច្ចគឺជាការទទួលខុសត្រូវ និងជាបេសកកម្មរបស់យើងក្នុងនាមជាភាវៈដែលព្រះបានបង្កើត។ វាគ្រាន់តែជាអ្វីដែលយើងគួរធ្វើប៉ុណ្ណោះ។ នៅក្នុងសញ្ញាណរបស់ខ្ញុំ ខ្ញុំបានជឿថា ឲ្យតែខ្ញុំបំពេញភារកិច្ចកាន់តែច្រើន នោះចុងក្រោយខ្ញុំនឹងទទួលបានព្រះពរពីព្រះជាម្ចាស់។ ខ្ញុំគិតថា វាប្រៀបដូចជាពេលដែលអ្នកគ្មានជំនឿធ្វើការឲ្យថៅកែរបស់គេអញ្ចឹងដែរ គឺថាពួកគេធ្វើការកាន់តែច្រើន ពួកគេទទួលបានប្រាក់ឈ្នួលកាន់តែច្រើន។ តាមពិតទៅ ព្រះជាម្ចាស់មិនដែលមានព្រះបន្ទូលថា ឲ្យតែយើងបំពេញភារកិច្ច និងបំពេញភារកិច្ចឲ្យបានច្រើន ទ្រង់នឹងសព្វព្រះទ័យនឹងយើង ហើយប្រទានពរដល់យើងនោះទេ។ នេះគឺផ្អែកលើសញ្ញាណ និងការស្រមើស្រមៃរបស់ខ្ញុំទាំងស្រុង ហើយមិនស្របតាមសេចក្ដីពិតសោះឡើយ។ ការបំពេញភារកិច្ច គឺជាផ្លូវមួយសម្រាប់ឲ្យយើងដេញតាមសេចក្ដីពិត និងទទួលបានសេចក្ដីសង្រ្គោះនៅក្នុងជំនឿរបស់យើងលើព្រះជាម្ចាស់។ ប្រសិនបើយើងបំពេញភារកិច្ច ប៉ុន្តែមិនដេញតាមសេចក្ដីពិត ដើរផ្លូវខុស ហើយគ្មានការផ្លាស់ប្ដូរនិស្ស័យពុករលួយរបស់យើងទេ នោះមិនថាយើងបំពេញភារកិច្ចច្រើនប៉ុនណាឡើយ ព្រះជាម្ចាស់នឹងមិនសព្វព្រះទ័យនឹងយើងជាដាច់ខាត។ ឧទាហរណ៍ ខ្ញុំបានជឿព្រះជាម្ចាស់ជាច្រើនឆ្នាំមកហើយ ហើយខ្ញុំបានបំពេញភារកិច្ចនៅក្នុងពួកជំនុំរហូតមក។ ទោះជាយ៉ាងណាក៏ដោយ ខ្ញុំមិនបានផ្ដោតលើការហូប និង ផឹកព្រះបន្ទូលរបស់ព្រះជាម្ចាស់ ដើម្បីដោះស្រាយនិស្ស័យពុករលួយរបស់ខ្ញុំសោះឡើយ។ បំណងរបស់ខ្ញុំក្នុងការបំពេញភារកិច្ច គឺដើម្បីទទួលបានព្រះពរពីព្រះជាម្ចាស់ជានិច្ច ហើយនិស្ស័យពុករលួយដ៏អាត្មានិយម និងលោភលន់របស់ខ្ញុំ មិនបានផ្លាស់ប្ដូរសោះឡើយ។ ពេលជំងឺកើតឡើងចំពោះខ្ញុំ ហើយគំរាមកំហែងដល់ជីវិតរបស់ខ្ញុំ ខ្ញុំមិនអាចទប់ចិត្តមិនឲ្យរអ៊ូរទាំ និងត្អូញត្អែរដាក់ព្រះជាម្ចាស់បានទេ។ តើនេះមិនមែនជាការបះបោរប្រឆាំង និងទាស់ទទឹងនឹងព្រះជាម្ចាស់ទេឬ? ប្រសិនបើខ្ញុំនៅតែមិនដេញតាមសេចក្ដីពិត នោះចុងក្រោយនិស្ស័យរបស់ខ្ញុំនឹងមិនផ្លាស់ប្ដូរឡើយ ខ្ញុំនឹងមិនបង្ហាញការចុះចូលពិតប្រាកដ ឬការកោតខ្លាចព្រះជាម្ចាស់សោះឡើយ ហើយខ្ញុំនឹងមិនអាចធ្វើបន្ទាល់ណាមួយបានឡើយ។ ក្នុងករណីនោះ មិនថាខ្ញុំខិតខំប្រឹងប្រែងខ្លាំងប៉ុនណា ឬបំពេញភារកិច្ចច្រើនប៉ុនណាទេ វានឹងក្លាយជាអាសារបង់ទាំងអស់ ហើយខ្ញុំនឹងមិនអាចទទួលបានសេចក្ដីសង្រ្គោះឡើយ។ ខ្ញុំបានគិតដល់យ៉ូប។ នៅក្នុងយុគសម័យរបស់គាត់ ព្រះជាម្ចាស់មិនបានធ្វើកិច្ចការច្រើនទេ ហើយទ្រង់ក៏មិនបានផ្ទុកផ្ដាក់អ្វីច្រើនដល់មនុស្សដែរ។ ជីវិតរបស់យ៉ូបភាគច្រើនគឺការឃ្វាលសត្វ ប៉ុន្តែមានកន្លែងមួយសម្រាប់ព្រះជាម្ចាស់នៅក្នុងចិត្តរបស់គាត់ គឺគាត់មានចិត្តកោតខ្លាចព្រះជាម្ចាស់។ នៅក្នុងជីវិតរបស់គាត់ គាត់តែងតែស្វែងរកបំណងព្រះហឫទ័យរបស់ព្រះជាម្ចាស់ ហើយមិនដែលធ្វើអ្វីដែលប្រមាថដល់ព្រះជាម្ចាស់ឡើយ។ សូម្បីតែពេលការល្បងលកើតឡើងចំពោះគាត់ ហើយគាត់បាត់បង់ទ្រព្យសម្បត្តិ និងកូនៗ ហើយសូម្បីតែពេលរាងកាយរបស់គាត់ពោរពេញដោយបូសដែលឈឺចាប់រកអ្វីប្រៀបផ្ទឹមពុំបានក៏ដោយ ក៏គាត់មិនដែលត្អូញត្អែរដាក់ព្រះជាម្ចាស់ដែរ។ គាត់នៅតែអាចចុះចូលចំពោះព្រះជាម្ចាស់ និងសរសើរតម្កើងព្រះនាមទ្រង់។ ការសម្ដែងចេញជាក់ស្ដែងរបស់យ៉ូប បានក្លាយជាទីបន្ទាល់នៃជ័យជម្នះរបស់ព្រះជាម្ចាស់លើសាតាំង ហើយគាត់បានទទួលការសព្វព្រះទ័យពីព្រះជាម្ចាស់។ ខ្ញុំតែងតែខ្លាចថា ខ្ញុំនឹងមិនអាចបំពេញភារកិច្ចទៀតបាន ហើយត្រូវគេជម្រុះចោល។ នេះគឺជាសញ្ញាណរបស់ខ្ញុំ។ ភារកិច្ចដែលខ្ញុំអាចធ្វើបានមានកម្រិត ដោយសារតែជំងឺរបស់ខ្ញុំ។ ព្រះជាម្ចាស់ជ្រាបយ៉ាងច្បាស់អំពីស្ថានភាពរបស់ខ្ញុំ។ ឧទាហរណ៍ បងប្អូនប្រុសស្រីខ្លះមិនអាចបំពេញភារកិច្ចបាន ដោយសារពួកគេជាប់ពន្ធនាគារ ប៉ុន្តែព្រះជាម្ចាស់មិនដែលមានព្រះបន្ទូលថា ទ្រង់មិនសព្វព្រះទ័យនឹងពួកគេឡើយ។ ព្រះជាម្ចាស់មិនវាស់វែងមនុស្សទៅតាមចំនួនភារកិច្ចដែលពួកគេធ្វើនោះទេ ផ្ទុយទៅវិញ ទ្រង់ទតមើលផ្លូវដែលពួកគេដើរ និងថាតើនិស្ស័យពុករលួយរបស់ពួកគេផ្លាស់ប្ដូរឬអត់។ ឥឡូវនេះ អ្វីដែលខ្ញុំគួរធ្វើ គឺទទួលយក និងចុះចូល ដោយផ្ដោតលើការហូប និង ផឹកព្រះបន្ទូលរបស់ព្រះជាម្ចាស់ និងដេញតាមសេចក្ដីពិត។ ខ្ញុំបានអានព្រះបន្ទូលរបស់ព្រះជាម្ចាស់មួយវគ្គជាពិសេសនេះ៖ «ចូរកុំគិតពីរបៀបសង្គ្រោះខ្លួនឯង ឬរត់គេច ដោយគិតថា៖ 'តើពេលណាទើបជំងឺនេះជាសះស្បើយ? នៅពេលវាជាសះស្បើយ ខ្ញុំនឹងព្យាយាមឱ្យអស់ពីសមត្ថភាពដើម្បីបំពេញភារកិច្ចរបស់ខ្ញុំ និងមានក្ដីស្មោះស្ម័គ្រ។ តើខ្ញុំអាចមានក្ដីស្មោះស្ម័គ្រម្ដេចនឹងបានទៅ នៅពេលខ្ញុំកំពុងឈឺនោះ? តើខ្ញុំអាចបំពេញភារកិច្ចនៃភាវៈដែលព្រះបានបង្កើតម្ដេចនឹងបានទៅ?' ឱ្យតែអ្នកនៅមានដង្ហើមដក តើអ្នកមិនអាចបំពេញភារកិច្ចរបស់អ្នកបានទេឬ? ឱ្យតែអ្នកនៅមានដង្ហើមដក តើអ្នកអាចមិននាំភាពអាម៉ាស់ដល់ព្រះជាម្ចាស់បានដែរទេ? ឱ្យតែអ្នកនៅមានដង្ហើមដក ឱ្យតែអ្នកនៅមានចិត្តគំនិតជ្រះស្រឡះ តើអ្នកអាចមិនរអ៊ូរទាំអំពីព្រះជាម្ចាស់បានទេ?» តាមរយៈព្រះបន្ទូលរបស់ព្រះជាម្ចាស់ ខ្ញុំយល់ថា ពេលព្រះជាម្ចាស់តម្រូវឲ្យយើងបំពេញភារកិច្ច គឺសំដៅទៅលើការអនុវត្តសេចក្ដីពិត និងធ្វើបន្ទាល់ថ្វាយទ្រង់។ ទ្រង់មិនចង់ឲ្យមនុស្សធ្វើកិច្ចការលំបាកសម្រាប់ទ្រង់ឡើយ។ ទោះបីជាខ្ញុំមិនជាសះស្បើយពីជំងឺ ហើយខ្ញុំមិនអាចចេញទៅបំពេញភារកិច្ចបានទៀតក៏ដោយ ប្រសិនបើខ្ញុំអាចលះបង់បំណងចង់បានព្រះពរ ឈប់ព្យាយាមធ្វើការដោះដូរជាមួយព្រះជាម្ចាស់ ហើយចុះចូលចំពោះទ្រង់ដោយស្ម័គ្រចិត្ត មិនថាខ្ញុំទទួលបានព្រះពរ ឬជួបគ្រោះអកុសលក៏ដោយ នេះក៏ជាភារកិច្ចដែលខ្ញុំគួរធ្វើនៅចំពោះព្រះជាម្ចាស់ដែរ។ មិនថាជំងឺរបស់ខ្ញុំវិវត្តទៅជាយ៉ាងណាទេនៅពេលអនាគត ខ្ញុំត្រូវតែបន្តជឿព្រះជាម្ចាស់ និងដេញតាមសេចក្ដីពិតយ៉ាងអស់ពីចិត្ត។ នៅពេលដែលខ្ញុំបានយល់ពីចំណុចនេះ ចិត្តរបស់ខ្ញុំពិតជាមានអារម្មណ៍ភ្លឺស្វាង ហើយខ្ញុំលែងបារម្ភថាតើខ្ញុំនឹងជាសះស្បើយពីជំងឺឬអត់ទៀតហើយ។ អារម្មណ៍នោះគឺប្រៀបដូចជាភាពធូរស្រាល និងស្រាលខ្លួន ដូចជាការដោះខ្នោះដ៏ធ្ងន់ចេញអញ្ចឹង។

បន្ទាប់ពីនោះមក ខ្ញុំបានធ្វើផែនការសម្រាប់ខ្លួនឯងជារៀងរាល់ថ្ងៃ។ ខ្ញុំបានប្រណិប័តន៍ខាងវិញ្ញាណ ហូប និង ផឹកព្រះបន្ទូលរបស់ព្រះជាម្ចាស់ ច្រៀងទំនុកបរិសុទ្ធ និងរៀនបច្ចេកទេសកាត់ត ដោយរស់នៅក្នុងជីវិតដ៏ពេញលេញមួយ។ ក្រោយមក ខ្ញុំក៏បានអនុវត្តសរសេរអត្ថបទអធិប្បាយសម្រាប់ការផ្សាយដំណឹងល្អផងដែរ។ ដោយមិនដឹងខ្លួន ខ្ញុំបានភ្លេចអំពីជំងឺរបស់ខ្ញុំ ហើយជួនកាលខ្ញុំថែមទាំងភ្លេចលេបថ្នាំពេលភ្ញាក់ពីគេងនៅពេលព្រឹកទៀតផង។ មួយខែបានកន្លងផុតទៅយ៉ាងលឿន ហើយវាដល់ពេលដែលត្រូវទៅពិនិត្យសុខភាពម្ដងទៀត។ ខ្ញុំលែងភ័យ ហើយខ្ញុំលែងសង្ឃឹមថាជំងឺរបស់ខ្ញុំនឹងជាទៀតហើយ ខ្ញុំដឹងថាមានមេរៀនដែលខ្ញុំគួររៀន មិនថាវាជា ឬមិនជាក៏ដោយ។ ខ្ញុំបានអធិស្ឋានទៅកាន់ព្រះជាម្ចាស់ដោយស្ងៀមស្ងាត់ ហើយទទួលការពិនិត្យដោយចិត្តស្ងប់។ ពេលខ្ញុំទៅយកលទ្ធផលពិនិត្យ ខ្ញុំឃើញថាកម្រិតអង់ស៊ីមថ្លើមរបស់ខ្ញុំបានធ្លាក់ចុះមកត្រឹម ៣៤ U/L! ខ្ញុំខ្លាចថាខ្ញុំមើលខុស ដូច្នេះខ្ញុំក៏មើលម្ដងទៀតយ៉ាងយកចិត្តទុកដាក់។ វាពិតជា ៣៤ U/L មែន! មុខងារថ្លើមរបស់ខ្ញុំបានត្រឡប់មកធម្មតាវិញ ហើយកម្រិតមេរោគរលាកថ្លើមប្រភេទបេរបស់ខ្ញុំ ក៏បានធ្លាក់ចុះមកក្នុងកម្រិតធម្មតាដែរ។ ខ្ញុំមិនអាចជឿសោះ រហូតទាល់តែខ្ញុំដើរចេញពីមន្ទីរពេទ្យ។ វាមានអារម្មណ៍ដូចជាសុបិនអញ្ចឹង។ ខែនេះគឺជាខែដែលខ្ញុំលេបថ្នាំមិនទៀងទាត់បំផុត។ ជួនកាល ខ្ញុំថែមទាំងភ្លេចលេបថ្នាំពីរថ្ងៃជាប់គ្នាទៀតផង ប៉ុន្តែជំងឺរបស់ខ្ញុំបានជាសះស្បើយដោយខ្ញុំមិនដឹងខ្លួនសោះ។ ខ្ញុំបានបញ្ជាក់នៅក្នុងចិត្តថា នេះគឺជាស្នាព្រះហស្ដរបស់ព្រះជាម្ចាស់។ ខ្ញុំបាននឹកឃើញដល់ព្រះបន្ទូលរបស់ព្រះជាម្ចាស់៖ «ដួងចិត្ត និងវិញ្ញាណរបស់មនុស្ស ស្ថិតក្នុងព្រះហស្តរបស់ទ្រង់ ហើយគ្រប់យ៉ាងនៃជីវិតរបស់ពួកគេ ត្រូវបានទតឃើញដោយព្រះនេត្ររបស់ព្រះជាម្ចាស់។ មិនថាអ្នកជឿ ឬក៏មិនជឿលើរឿងទាំងអស់នេះឬអត់នោះទេ របស់សព្វសារពើទាំងអស់ មិនថាមានជីវិត ឬគ្មានជីវិតទេ នឹងផ្លាស់ទី ប្រែប្រួល ផ្លាស់ថ្មី ព្រមទាំងបាត់ទៅវិញតាមព្រះតម្រិះរបស់ព្រះជាម្ចាស់។ ព្រះជាម្ចាស់មានអធិបតេយ្យភាពលើរបស់សព្វសារពើតាមរបៀបនេះឯង» («ព្រះជាម្ចាស់ គឺជាប្រភពនៃជីវិតមនុស្ស» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា របស់សព្វសារពើ មិនថាមានជីវិត ឬគ្មានជីវិតឡើយ គឺសុទ្ធតែស្ថិតនៅក្នុងព្រះហស្ដរបស់ព្រះជាម្ចាស់ ហើយពួកវាសុទ្ធតែប្រែប្រួលទៅតាមព្រះតម្រិះរបស់ព្រះជាម្ចាស់។ ពួកវាមិនទទួលឥទ្ធិពលពីកត្តាផ្សេងៗឡើយ។ នេះគឺជាសិទ្ធិអំណាចរបស់ព្រះជាម្ចាស់។ ឧទាហរណ៍ ថាតើជំងឺរបស់ខ្ញុំអាចព្យាបាលជា ឬមិនជា គឺស្ថិតនៅក្នុងព្រះហស្ដរបស់ព្រះជាម្ចាស់។ នៅពេលដែលខ្ញុំរស់នៅក្នុងសភាពមិនត្រឹមត្រូវ មិនថាខ្ញុំបានព្យាបាលជំងឺរបស់ខ្ញុំយ៉ាងណាទេ វាកាន់តែធ្ងន់ធ្ងរទៅៗ មិនដែលធូរស្រាលសោះឡើយ។ ទោះជាយ៉ាងណាក៏ដោយ ពេលខ្ញុំទទួលបានការយល់ដឹងខ្លះៗអំពីខ្លួនឯង ហើយសភាពរបស់ខ្ញុំបានប្រែប្រួលខ្លះ ខ្ញុំបានជាសះស្បើយយ៉ាងឆាប់រហ័ស ទោះបីជាខ្ញុំលេបថ្នាំមិនទៀងទាត់ក៏ដោយ។ ព្រះជាម្ចាស់ពិតជាមានគ្រប់ព្រះចេស្ដា ហើយស្នាព្រះហស្ដរបស់ទ្រង់ ពិតជាអស្ចារ្យណាស់! ខ្ញុំបានសរសើរតម្កើងព្រះជាម្ចាស់ចេញពីជម្រៅចិត្តរបស់ខ្ញុំ។ ជំងឺនេះបានអូសបន្លាយអស់រយៈពេលជិតមួយឆ្នាំ ហើយខ្ញុំបានរងទុក្ខយ៉ាងខ្លាំងក្នុងអំឡុងពេលនោះ។ ទោះជាយ៉ាងណាក៏ដោយ តាមរយៈបទពិសោធនេះ ខ្ញុំទទួលបានការយល់ដឹងខ្លះៗអំពីសិទ្ធិអំណាចរបស់ព្រះជាម្ចាស់ ហើយជំនឿរបស់ខ្ញុំលើព្រះជាម្ចាស់មានការកើនឡើង ដូច្នេះខ្ញុំមានអារម្មណ៍ថា ការកើតជំងឺនេះពិតជាមានតម្លៃណាស់!

តាមរយៈជំងឺនេះ ខ្ញុំបានយល់អំពីបំណងមិនបរិសុទ្ធរបស់ខ្ញុំក្នុងការដេញតាមព្រះពរនៅក្នុងជំនឿរបស់ខ្ញុំលើព្រះជាម្ចាស់ ហើយខ្ញុំក៏បានឃើញមុខមាត់ដ៏អាក្រក់របស់ខ្ញុំយ៉ាងច្បាស់ដែរ គឺខ្ញុំមានភាពអាត្មានិយម និងថោកទាប។ ខ្ញុំបានឃើញថា អ្វីៗគ្រប់យ៉ាងដែលព្រះជាម្ចាស់បានធ្វើ គឺដើម្បីជម្រះខ្ញុំ ដឹកនាំខ្ញុំទៅកាន់ផ្លូវដែលត្រឹមត្រូវនៃជំនឿលើព្រះជាម្ចាស់ ហើយធ្វើឲ្យខ្ញុំរស់នៅដោយមានភាពជាមនុស្ស និងវិចារណញ្ញាណ។ ជំងឺនេះបាននាំមកនូវចំណុចរបត់មួយនៅក្នុងផ្លូវនៃជំនឿរបស់ខ្ញុំលើព្រះជាម្ចាស់។ ខ្ញុំពិតជាបានពិសោធដឹងថា ការដែលជំងឺនេះកើតឡើងចំពោះខ្ញុំ គឺជាព្រះពររបស់ព្រះជាម្ចាស់ ហើយខ្ញុំសូមអរព្រះគុណព្រះជាម្ចាស់ចេញពីជម្រៅចិត្តរបស់ខ្ញុំ!


៧៥. ជំងឺរបស់ខ្ញុំគឺជាព្រះពររបស់ព្រះជាម្ចាស់សម្រាប់ខ្ញុំ

ដោយ អូវយ៉ាង មកពីប្រទេសចិន

កាលខ្ញុំអាយុដប់ប្រាំឆ្នាំ ខ្ញុំត្រូវបានធ្វើរោគវិនិច្ឆ័យឃើញមានជំងឺដ៏កម្រមួយហៅថា ជំងឺលើសឈាមសួត។ ដំបូងឡើយ ខ្ញុំគ្រាន់តែមិនអាចហាត់ប្រាណធ្ងន់ៗបានប៉ុណ្ណោះ តែមិនយូរប៉ុន្មាន សូម្បីតែដើរ ក៏ខ្ញុំហត់ដកដង្ហើមសឹងមិនដល់គ្នាដែរ ហើយទ្រូងខ្ញុំមានអារម្មណ៍ថាថប់ណែនយ៉ាងខ្លាំង។ ខ្ញុំត្រូវព្យួរការសិក្សា ហើយធ្វើដំណើរគ្រប់ទិសទី ដើម្បីស្វែងរកការព្យាបាលវេជ្ជសាស្ត្រ ប៉ុន្តែស្ថានភាពជំងឺរបស់ខ្ញុំកាន់តែធ្ងន់ធ្ងរពីមួយថ្ងៃទៅមួយថ្ងៃ។ ដល់ថ្នាក់សូម្បីតែខ្លួនឯងក៏ខ្ញុំមិនអាចមើលថែបានផង ហើយខ្ញុំពិបាកដកដង្ហើម សូម្បីតែពេលដេកក៏ដោយ។ ពេលវាធ្វើទុក្ខខ្លាំង ខ្ញុំត្រូវដាក់អុកស៊ីហ្សែន។ គ្រូពេទ្យបាននិយាយថា ខ្ញុំអាចរស់បានយ៉ាងយូរបីខែទៀតប៉ុណ្ណោះ។ គ្រាន់តែគិតថាជីវិតរបស់ខ្ញុំជិតដល់ទីបញ្ចប់ ទាំងដែលខ្លួនទើបតែអាយុដប់ប្រាំឆ្នាំសោះនោះ ធ្វើឱ្យខ្ញុំមានអារម្មណ៍អស់សង្ឃឹមទាំងស្រុង។ ខ្ញុំគិតក្នុងចិត្តថា៖ «បើខ្ញុំត្រូវស្លាប់ ក៏ស្លាប់ទៅចុះ។ ស្លាប់ទៅនឹងបានផុតទុក្ខ»។ ប៉ុន្តែបីខែក្រោយមក ជារឿងដ៏អព្ភូតហេតុ ខ្ញុំនៅមានជីវិតនៅឡើយ។ តែជំងឺរបស់ខ្ញុំនៅធ្ងន់ធ្ងរខ្លាំងដដែល។ គ្រាន់ប្រឹងប្រែងតែបន្តិច ក៏ធ្វើឱ្យបេះដូងលោតញាប់ និងថប់ដង្ហើមដែរ។ ពេលវាធ្វើទុក្ខខ្លាំង ខ្ញុំមិនអាចដកដង្ហើមដល់គ្នា ហើយមានអារម្មណ៍ដូចជាថប់ដង្ហើម និងជិតសន្លប់អ៊ីចឹង។ ទោះបីជាខ្ញុំអាចរក្សាជីវិតបានមួយរយៈក៏ដោយ ក៏ខ្ញុំមិនអាចរស់នៅដូចមនុស្សធម្មតាបានដែរ ហើយក្ដីស្រមៃចង់ចូលរៀនមហាវិទ្យាល័យរបស់ខ្ញុំ ឥឡូវនេះលែងអាចទៅរួចហើយ។ ខ្ញុំមានអារម្មណ៍ថាវង្វេងទាំងស្រុងនៅក្នុងសេចក្ដីងងឹត និងទុក្ខវេទនា។ នៅឆ្នាំ ១៩៩៩ ម្ដាយខ្ញុំ និងខ្ញុំបានទទួលយកកិច្ចការនៅគ្រាចុងក្រោយរបស់ព្រះដ៏មានគ្រប់ព្រះចេស្ដា។ បន្ទាប់ពីនោះមក ខ្ញុំឧស្សាហ៍អានព្រះបន្ទូលរបស់ព្រះជាម្ចាស់។ តាមរយៈព្រះបន្ទូលរបស់ទ្រង់ ខ្ញុំបានយល់ថា ព្រះជាម្ចាស់បានបំពេញកិច្ចការបីដំណាក់កាល សម្រាប់សង្គ្រោះមនុស្សជាតិ។ នៅគ្រាចុងក្រោយ ព្រះជាម្ចាស់បានក្លាយជាសាច់ឈាមដើម្បីសម្ដែងចេញនូវសេចក្ដីពិត ដើម្បីបន្សុទ្ធ និងសង្គ្រោះមនុស្ស ហើយនៅទីបំផុត សង្គ្រោះពួកគេទាំងស្រុងចេញពីឥទ្ធិពលរបស់សាតាំង និងដឹកនាំពួកគេទៅកាន់គោលដៅដ៏ស្រស់បំព្រងមួយ។ ដួងចិត្តរបស់ខ្ញុំចាប់ផ្ដើមភ្លឺស្វាងឡើង ហើយខ្ញុំមានអារម្មណ៍ថា មានក្ដីសង្ឃឹមក្នុងជីវិតម្ដងទៀត។ ខ្ញុំជឿថា ដរាបណាខ្ញុំជឿលើព្រះជាម្ចាស់ដោយស្មោះអស់ពីចិត្ត ខ្ញុំនឹងមានឱកាសទទួលបានសេចក្ដីសង្គ្រោះ និងចូលទៅក្នុងនគររបស់ទ្រង់ ហើយជំងឺរបស់ខ្ញុំក៏ប្រហែលជានឹងអាចជាសះស្បើយនៅថ្ងៃណាមួយទៀតផង។ ខ្ញុំបន្តអានព្រះបន្ទូលរបស់ព្រះជាម្ចាស់ និងចូលរួមការជួបជុំ ហើយរាងកាយរបស់ខ្ញុំក៏កាន់តែរឹងមាំបន្តិចម្ដងៗ។ ខ្ញុំក៏បានចាប់ផ្ដើមបំពេញភារកិច្ចនៅក្នុងពួកជំនុំផងដែរ។

ក្រោយមក ខ្ញុំបានទៅតំបន់ផ្សេងទៀត ដើម្បីផ្សាយដំណឹងល្អ ហើយជួនកាលខ្ញុំត្រូវជិះកង់រាប់សិបគីឡូម៉ែត្រទៀតផង។ ដំបូងឡើយ ខ្ញុំបារម្ភខ្លាំងណាស់ ដោយគិតថា «តើរាងកាយរបស់ខ្ញុំអាចទ្រាំទ្រនឹងការនេះបានឬអត់?» ប៉ុន្តែពេលនោះ ខ្ញុំនឹកឃើញថា ខ្ញុំគឺជាអ្នកជឿម្នាក់។ ខ្ញុំគិតថា ដរាបណាខ្ញុំបំពេញភារកិច្ចរបស់ខ្លួនឱ្យបានត្រឹមត្រូវ ព្រះជាម្ចាស់នឹងទតឃើញការប្រឹងប្រែង និងការលះបង់របស់ខ្ញុំ ហើយទ្រង់នឹងការពារខ្ញុំ។ ជំងឺរបស់ខ្ញុំស្ថិតនៅក្នុងព្រះហស្តរបស់ព្រះជាម្ចាស់ ដូច្នេះគ្មានអ្វីដែលត្រូវបារម្ភឡើយ។ មួយរយៈក្រោយមក ស្ថានភាពជំងឺរបស់ខ្ញុំមិនបានកាន់តែធ្ងន់ធ្ងរទេ ហើយខ្ញុំពិតជាអរព្រះគុណចំពោះការថែរក្សា និងការការពារពីព្រះជាម្ចាស់ខ្លាំងណាស់។ ក្នុងអំឡុងពេលនោះ មិនថានៅរដូវរងាដ៏ត្រជាក់ ឬរដូវក្ដៅហួតហែង មិនថាខ្ញុំត្រូវអ្នកដែលអាចទទួលយកដំណឹងល្អដេញចេញ ឬសូម្បីតែត្រូវគេរាយការណ៍ទៅប៉ូលិស និងតាមចាប់ខ្លួនក្ដី ក៏ខ្ញុំមិនដែលរាថយឡើយ ហើយគ្រាន់តែបន្តបំពេញភារកិច្ចរបស់ខ្ញុំប៉ុណ្ណោះ។ នៅឆ្នាំ ២០០៥ អំឡុងការជួបជុំមួយ ខ្ញុំបានឮថា បងស្រីម្នាក់មានជំងឺហូរឈាមយ៉ាងធ្ងន់ធ្ងរ ដែលមន្ទីរពេទ្យមិនអាចព្យាបាលជាបានឡើយ។ ប៉ុន្តែក្រោយមក គាត់នៅតែបន្តបំពេញភារកិច្ចរបស់គាត់ ហើយជំងឺរបស់គាត់ក៏បានជាសះស្បើយដោយមិនដឹងខ្លួន។ ខ្ញុំគិតក្នុងចិត្តថា៖ «កិច្ចការរបស់ព្រះជាម្ចាស់នៅគ្រាចុងក្រោយ ជាចម្បងគឺដើម្បីសម្ដែងចេញនូវសេចក្ដីពិត សម្រាប់ដោះស្រាយនិស្ស័យពុករលួយរបស់មនុស្ស មិនមែនដើម្បីព្យាបាលអ្នកជំងឺ និងបណ្ដេញអារក្សឡើយ។ ខ្ញុំមិនគួរទូលសូមឱ្យព្រះជាម្ចាស់ព្យាបាលខ្ញុំទេ ប៉ុន្តែដរាបណាខ្ញុំបំពេញភារកិច្ចរបស់ខ្ញុំឱ្យបានត្រឹមត្រូវ ព្រះជាម្ចាស់នឹងប្រទានព្រះគុណ និងព្រះពរដល់ខ្ញុំ ផ្អែកលើការប្រព្រឹត្តរបស់ខ្ញុំមិនខាន។ ជំងឺរបស់បងស្រីនោះធ្ងន់ធ្ងរខ្លាំងណាស់ ប៉ុន្តែគាត់នៅតែអាចជាសះស្បើយបាន។ បើខ្ញុំបន្តបំពេញភារកិច្ចរបស់ខ្លួន ប្រហែលជាជំងឺរបស់ខ្ញុំក៏នឹងជាសះស្បើយនៅថ្ងៃណាមួយដែរ។ បើខ្ញុំជាសះស្បើយ ខ្ញុំនឹងលែងត្រូវស៊ូទ្រាំនឹងទុក្ខវេទនាដោយសារជំងឺនេះទៀតហើយ»។ ដូច្នេះហើយ ខ្ញុំកាន់តែមានកម្លាំងចិត្តខ្លាំងឡើងនៅក្នុងភារកិច្ចរបស់ខ្ញុំ។

ក្រោយមក នៅឆ្នាំ ២០០៦ ខ្ញុំបានជួបគ្រូពេទ្យចិនសែម្នាក់ដោយចៃដន្យ ដែលបាននិយាយថា ជំងឺរបស់ខ្ញុំមានសង្ឃឹមព្យាបាលជា។ ខ្ញុំរំភើបខ្លាំងណាស់ពេលឮបែបនេះ ហើយខ្ញុំឆ្ងល់ថា តើព្រះជាម្ចាស់នឹងប្រើគ្រូពេទ្យម្នាក់នេះ ដើម្បីព្យាបាលខ្ញុំឬយ៉ាងណា។ ដូច្នេះ ខ្ញុំក៏បានសហការទទួលការព្យាបាលយ៉ាងសកម្ម។ ប៉ុន្តែក្រោយពីព្យាបាលអស់ជិតពីរខែមក ស្ថានភាពជំងឺរបស់ខ្ញុំមិនបានប្រសើរឡើងទាល់តែសោះ។ ខ្ញុំខកចិត្តយ៉ាងខ្លាំង។ ខ្ញុំឆ្ងល់ថា «ហេតុអ្វីបានជាជំងឺខ្ញុំព្យាបាលមិនជាសោះអីចឹង?» «អស់រយៈពេលជាច្រើនឆ្នាំមកនេះ ខ្ញុំបានទុកគ្រួសារ និងការងារមួយឡែក ដើម្បីមកបំពេញភារកិច្ចខ្ញុំ ថែមទាំងតស៊ូផ្សាយដំណឹងល្អទាំងដែលខ្លួនកំពុងមានជំងឺទៀតផង។ តើខ្ញុំធ្វើមិនទាន់បានគ្រប់គ្រាន់ទេឬ? តើខ្ញុំធ្វើមិនទាន់បានល្អគ្រប់គ្រាន់ទេឬ? ហេតុអ្វីបានជាបងប្អូនប្រុសស្រីខ្លះជាសះស្បើយ ឯខ្ញុំវិញមិនជាសះស្បើយអ៊ីចឹង? បើជំងឺខ្ញុំជាសះស្បើយ តើខ្ញុំមិនអាចបំពេញភារកិច្ចបានកាន់តែល្អជាងនេះទេឬអី?» កាន់តែគិត ខ្ញុំកាន់តែវេទនា។ សូម្បីតែកម្លាំងដើរក៏ខ្ញុំគ្មានផង។ ទោះបីជាខ្ញុំនៅបន្តបំពេញភារកិច្ចក៏ដោយ ក៏ខ្ញុំមានអារម្មណ៍អស់កម្លាំង ហើយមិនអាចប្រមូលកម្លាំងកំហែងធ្វើអ្វីបានសោះ។ ក្រោយមក នៅពេលចំណាយពេលខាងវិញ្ញាណ ខ្ញុំបានអានព្រះបន្ទូលមួយវគ្គរបស់ព្រះជាម្ចាស់ ហើយសភាពរបស់ខ្ញុំក៏ចាប់ផ្ដើមផ្លាស់ប្ដូរ។ ព្រះជាម្ចាស់មានបន្ទូលថា៖ «ប្រសិនបើបន្ទាប់ពីអ្នកបានធ្វើការ លះបង់មួយចំនួនដើម្បីខ្ញុំហើយ ខ្ញុំមិនបំពេញការទាមទារតិចតួចរបស់អ្នកទេ តើអ្នកនឹងទៅជានឿយណាយ ហើយខកចិត្តនឹងខ្ញុំ ឬថែមទាំងចាប់ផ្ដើមខឹងសម្បាពុះកញ្ជ្រោល និងស្រែកជេរប្រមាថដែរឬទេ?» «ប្រសិនបើអ្នកតែងតែស្មោះត្រង់រហូតមក ដោយមានទាំងសេចក្ដីស្រឡាញ់យ៉ាងច្រើនចំពោះខ្ញុំ តែអ្នករងការធ្វើទុក្ខពីជំងឺ ការខ្វះខាតផ្នែកហិរញ្ញវត្ថុ ការបោះបង់ចោលពីមិត្តភក្ដិ និងសាច់ញាតិ ឬគ្រោះអកុសលណាមួយផ្សេងទៀតក្នុងជីវិត តើភាពស្មោះត្រង់ និងសេចក្ដីស្រឡាញ់របស់អ្នកចំពោះខ្ញុំនៅតែបន្តដែរឬទេ?» («បញ្ហាដ៏ធ្ងន់ធ្ងរមួយ៖ អំពើក្បត់ (២)» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ នៅចំពោះមុខសំណួររបស់ព្រះជាម្ចាស់ ខ្ញុំមានអារម្មណ៍ពិបាកនឹងពណ៌នា។ ព្រះជាម្ចាស់តម្រូវឱ្យមនុស្សបំពេញភារកិច្ចរបស់ខ្លួន ដោយមិនត្រូវតថ្លៃ ឬទាមទារអ្វីឡើយ ព្រមទាំងមានភាពស្មោះត្រង់ និងចុះចូលចំពោះទ្រង់ដោយពិតប្រាកដ ទោះមានរឿងអ្វីកើតឡើងក៏ដោយ។ ប៉ុន្តែដោយសារតែខ្ញុំបានស៊ូទ្រាំនឹងការលំបាកខ្លះ ព្រមទាំងបានប្រឹងប្រែង និងលះបង់ខ្លះៗនៅក្នុងភារកិច្ចខ្ញុំ ទើបខ្ញុំគិតថា ព្រះជាម្ចាស់គួរតែដកយកជំងឺខ្ញុំចេញ។ ពេលការទាមទាររបស់ខ្ញុំមិនបានសម្រេច ខ្ញុំក៏យល់ខុស និងរអ៊ូរទាំពីព្រះជាម្ចាស់ ហើយខ្ញុំក៏បាត់បង់កម្លាំងចិត្តធ្វើភារកិច្ចទាំងស្រុង។ ទោះបីជាខ្ញុំមិនដែលអធិស្ឋានសុំឱ្យព្រះជាម្ចាស់ព្យាបាលខ្ញុំចំៗក៏ដោយ ក៏ខ្ញុំលួចលាក់បំណងប្រាថ្នាដ៏ហួសហេតុនេះនៅក្នុងចិត្តដែរ។ ជាពិសេស បន្ទាប់ពីឃើញបងប្អូនប្រុសស្រីខ្លះជាសះស្បើយពីជំងឺរបស់ពួកគេមក ខ្ញុំកាន់តែជឿជាក់ថា ថ្ងៃដែលខ្ញុំជាសះស្បើយគឺនៅមិនឆ្ងាយនោះទេ។ ខ្ញុំបំពេញភារកិច្ចដោយមានចេតនាបែបនេះ ថែមទាំងគិតថា ខ្លួនឯងលះបង់ច្រើនណាស់ទៅហើយ។ ប៉ុន្តែតាមការពិត រាល់ការប្រឹងប្រែង និងការលះបង់របស់ខ្ញុំ គឺក្នុងគោលបំណងចង់ឱ្យជំងឺខ្ញុំជាសះស្បើយប៉ុណ្ណោះ។ ខ្ញុំកំពុងតែព្យាយាមតថ្លៃជាមួយព្រះជាម្ចាស់។ តើភាពស្មោះត្រង់ ឬសេចក្ដីស្រឡាញ់ដែលខ្ញុំមានចំពោះទ្រង់នៅឯណាទៅ? ព្រះជាម្ចាស់បានការពារ និងរក្សាជីវិតខ្ញុំឱ្យរស់រហូតមកដល់សព្វថ្ងៃនេះ ហើយថែមទាំងបានផ្ដល់ឱកាសឱ្យខ្ញុំបានបំពេញភារកិច្ច និងស្វែងរកសេចក្ដីពិតទៀតផង។ អ្វីដែលព្រះជាម្ចាស់បានប្រទានមកខ្ញុំ គឺវាច្រើនលើសលប់ទៅហើយ។ ខ្ញុំគួរបំពេញភារកិច្ចដោយស្មោះ ដើម្បីតបស្នងក្ដីស្រឡាញ់របស់ព្រះជាម្ចាស់។ ខ្ញុំមិនគួរទាមទារ ឬព្យាយាមតថ្លៃជាមួយទ្រង់ឡើយ។ បន្ទាប់ពីរឿងនេះមក ខ្ញុំនៅតែបន្តបំពេញភារកិច្ច ហើយលែងខ្វាយខ្វល់ ឬបារម្ភពីរឿងជំងឺខ្ញុំទៀតហើយ។

ប៉ុន្មានឆ្នាំក្រោយមក គ្រួសារខ្ញុំបានទិញថ្នាំមួយប្រភេទទៀតឱ្យខ្ញុំ ដោយប្រាប់ថា វាអាចជួយសម្រាលអាការជំងឺរបស់ខ្ញុំបាន។ នឹកឃើញដល់បទពិសោធន៍ព្យាបាលលើកមុន ខ្ញុំបានសួរខ្លួនឯងថា «ចុះបើថ្នាំនេះមិនមានប្រសិទ្ធភាពទៀត តើខ្ញុំគួរប្រឈមមុខនឹងជំងឺនេះដោយរបៀបណាទៅ?» ខ្ញុំនឹកឃើញដល់ព្រះបន្ទូលរបស់ព្រះជាម្ចាស់ដែលថា៖ «តើអ្នកគួរឆ្លងកាត់ជំងឺដោយរបៀបណា នៅពេលដែលវាមកដល់? អ្នកគួរតែចូលមកចំពោះព្រះជាម្ចាស់ ហើយអធិស្ឋាន ស្វែងរក និងចាប់យល់ពីបំណងព្រះហឫទ័យរបស់ព្រះជាម្ចាស់។ អ្នកគួរតែពិនិត្យពិច័យខ្លួនឯង ដើម្បីស្វែងរកមើលថាតើអ្នកបានធ្វើអ្វីខ្លះដែលផ្ទុយនឹងសេចក្ដីពិត ហើយតើមាននិស្ស័យពុករលួយអ្វីខ្លះនៅក្នុងខ្លួនអ្នក ដែលមិនទាន់ត្រូវបានដោះស្រាយ។ និស្ស័យពុករលួយរបស់អ្នក មិនអាចត្រូវបានដោះស្រាយដោយមិនឆ្លងកាត់ការរងទុក្ខបាននោះទេ។ មានតែតាមរយៈការត្រូវបានលត់ដំដោយការរងទុក្ខប៉ុណ្ណោះ ទើបមនុស្សមិនអាចបណ្ដែតបណ្ដោយខ្លួន ហើយអាចរស់នៅចំពោះព្រះជាម្ចាស់គ្រប់ពេលវេលា។ នៅពេលនរណាម្នាក់រងទុក្ខ គេតែងតែអធិស្ឋាន។ គេគ្មានចិត្តគិតផ្ដោតលើម្ហូបអាហារ សម្លៀកបំពាក់ និងការសប្បាយផ្សេងៗទៀតឡើយ។ គេអធិស្ឋានជានិច្ចនៅក្នុងដួងចិត្តរបស់គេ ដោយពិនិត្យពិច័យខ្លួនឯងដើម្បីមើលថាតើថ្មីៗនេះ គេបានធ្វើអ្វីណាមួយខុស ឬបានប្រព្រឹត្តផ្ទុយនឹងសេចក្ដីពិតតាមរបៀបណាមួយដែរឬទេ។ ជាធម្មតា នៅពេលអ្នកប្រឈមមុខនឹងជំងឺធ្ងន់ធ្ងរ ឬជំងឺចម្លែកដែលបណ្ដាលឱ្យអ្នករងទុក្ខយ៉ាងខ្លាំង ការណ៍នេះមិនមែនកើតឡើងដោយចៃដន្យនោះទេ។ បំណងព្រះហឫទ័យរបស់ព្រះជាម្ចាស់ គឺមានទាំងនៅក្នុងជំងឺរបស់អ្នក និងសុខភាពល្អរបស់អ្នក។ ជាទូទៅ នៅពេលព្រះវិញ្ញាណបរិសុទ្ធបំពេញកិច្ចការ ហើយអ្នកមានសុខភាពរាងកាយល្អ អ្នកអាចស្វែងរកព្រះជាម្ចាស់បាន ប៉ុន្តែអ្នកឈប់ស្វែងរកព្រះជាម្ចាស់ នៅពេលអ្នកធ្លាក់ខ្លួនឈឺ និងរងទុក្ខ ហើយអ្នកក៏មិនដឹងពីរបៀបស្វែងរកទ្រង់ដែរ។ អ្នករស់នៅក្នុងជំងឺ ដោយតែងតែរិះគិតថា តើការព្យាបាលអ្វីនឹងធ្វើឱ្យអ្នកឆាប់ជាសះស្បើយ។ អ្នកច្រណែននឹងអស់អ្នកដែលមិនមានជំងឺនៅពេលបែបនេះ ហើយអ្នកចង់កម្ចាត់ជំងឺរបស់អ្នកឱ្យបានឆាប់តាមដែលអាចធ្វើទៅបាន។ នេះគឺជាអារម្មណ៍នៃការប្រឆាំងនៅក្នុងភាពអវិជ្ជមាន» («ក្នុងការជឿលើព្រះជាម្ចាស់ ការទទួលបានសេចក្តីពិត គឺរឿងសំខាន់បំផុត» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «ការធ្លាក់ខ្លួនឈឺ គឺពិតជាហួសពីការគ្រប់គ្រងរបស់អ្នកមែន។ ប្រសិនបើអ្នកឈឺ ហើយគ្មានវិធីព្យាបាលវាទេ នោះវាគឺជាការរងទុក្ខដែលអ្នកគួរតែស៊ូទ្រាំ។ ចូរកុំព្យាយាមកម្ចាត់វាចោលអី។ ដំបូង អ្នកត្រូវតែចុះចូល អធិស្ឋានទៅព្រះជាម្ចាស់ និងស្វែងរកព្រះរាជបំណងរបស់ព្រះជាម្ចាស់។ ... ប្រសិនបើអ្នកពិតជាមនុស្សដែលមានព្រះជាម្ចាស់នៅក្នុងដួងចិត្តរបស់ខ្លួនមែន នោះទោះបីជាអ្នកជួបប្រទះនឹងអ្វីក៏ដោយ ក៏កុំបណ្ដោយឱ្យវាកន្លងហួសពីអ្នកឡើយ។ អ្នកគួរតែអធិស្ឋាន និងស្វែងរក ស្វែងយល់ពីព្រះរាជបំណងរបស់ព្រះជាម្ចាស់នៅក្នុងគ្រប់រឿងរ៉ាវទាំងអស់ ហើយរៀនចុះចូលនឹងព្រះជាម្ចាស់។ នៅពេលព្រះជាម្ចាស់ទតឃើញថា អ្នកអាចចុះចូលបាន ហើយថាអ្នកមានដួងចិត្តដែលចុះចូលនឹងព្រះជាម្ចាស់ នោះទ្រង់នឹងសម្រាលការរងទុក្ខរបស់អ្នក។ ព្រះជាម្ចាស់មានគោលដៅចង់សម្រេចឱ្យបាននូវលទ្ធផលបែបនេះ តាមរយៈការរងទុក្ខ និងការបន្សុទ្ធ» («ក្នុងការជឿលើព្រះជាម្ចាស់ ការទទួលបានសេចក្តីពិត គឺរឿងសំខាន់បំផុត» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈព្រះបន្ទូលព្រះជាម្ចាស់ ខ្ញុំបានយល់ថា ខ្ញុំតែងតែគិតវិលវល់តែពីរឿងថាពេលណាទើបជំងឺខ្ញុំជាសះស្បើយ និងថាថ្នាំនេះអាចព្យាបាលខ្ញុំបានឬអត់។ អ្វីដែលខ្ញុំគិត គឺមានតែថាតើធ្វើដូចម្ដេចដើម្បីរួចផុតពីជំងឺនេះប៉ុណ្ណោះ។ នេះគឺជាអារម្មណ៍អវិជ្ជមាន។ ខ្ញុំដឹងថា ខ្ញុំគួរតែស្វែងរកបំណងព្រះហឫទ័យរបស់ព្រះជាម្ចាស់នៅក្នុងជំងឺនេះ ហើយរៀនចុះចូលនឹងទ្រង់។ នោះទើបជាការមានអាកប្បកិរិយាវិជ្ជមាន។ ទោះបីជាការមានជំងឺវាឈឺចាប់ក៏ដោយ តែសម្រាប់ខ្ញុំ វាក៏ជាការការពារមួយបែបផងដែរ។ ខ្ញុំបានខិតខំរៀនសូត្រតាំងពីក្មេងមក ហើយសូម្បីតែក្រោយពេលធ្លាក់ខ្លួនឈឺ ក៏ខ្ញុំនៅតែជម្នះទៅរៀនដែរ ដោយសង្ឃឹមថានឹងអាចផ្លាស់ប្ដូរវាសនារបស់ខ្លួនតាមរយៈចំណេះដឹង។ ខ្ញុំកំពុងដើរលើផ្លូវនៃការដេញតាមលោកីយ៍ ដេញតាមកេរ្តិ៍ឈ្មោះ លាភសក្ការៈ និងឋានៈ។ បើខ្ញុំមិនបានធ្លាក់ខ្លួនឈឺទេ ខ្ញុំប្រាកដជាមិនជ្រើសរើសជឿលើព្រះជាម្ចាស់ឡើយ។ ខ្ញុំមុខជានឹងបន្តដេញតាមកេរ្តិ៍ឈ្មោះ លាភសក្ការៈ និងឋានៈ ដោយរស់នៅក្នុងពិភពលោកដ៏ងងឹត និងអាក្រក់នេះ ហើយត្រូវសាតាំងធ្វើបាបមិនខាន។ គឺដោយសារតែជំងឺនេះហើយ ទើបខ្ញុំទទួលយកកិច្ចការនៅគ្រាចុងក្រោយរបស់ព្រះជាម្ចាស់។ នេះគឺជាសេចក្ដីសង្គ្រោះរបស់ព្រះជាម្ចាស់ចំពោះខ្ញុំ ហើយក៏ជាការការពារដ៏អស្ចារ្យរបស់ទ្រង់ចំពោះខ្ញុំផងដែរ។ ខ្ញុំក៏ចាប់ផ្ដើមទទួលដឹងថា ព្រះជាម្ចាស់កំពុងប្រើជំងឺនេះដើម្បីបន្សុទ្ធ និងផ្លាស់ប្ដូរខ្ញុំ។ បើមិនមែនដោយសារជំងឺនេះទេ ខ្ញុំមុខជាគិតថា ខ្ញុំកំពុងលះបង់ខ្លួនដើម្បីព្រះជាម្ចាស់ដោយស្មោះមែន ហើយមិនអាចទទួលស្គាល់ភាពមិនបរិសុទ្ធក្នុងចេតនារបស់ខ្ញុំក្នុងការបំពេញភារកិច្ចរបស់ខ្លួនឡើយ ហើយខ្ញុំក៏មុខជាមិនបានប្រែចិត្ត ឬចាប់ផ្ដើមផ្លាស់ប្ដូរដែរ។ ពេលយល់បែបនេះ ខ្ញុំក៏អធិស្ឋានទៅកាន់ព្រះជាម្ចាស់ថា៖ «ឱព្រះជាម្ចាស់អើយ ទូលបង្គំដឹងថា ជំងឺនេះគឺជាការការពារមួយបែបសម្រាប់ទូលបង្គំ ក្នុងគោលបំណងដើម្បីបន្សុទ្ធ និងផ្លាស់ប្ដូរទូលបង្គំ។ ទូលបង្គំនឹងលែងទូលសូមឱ្យទ្រង់ព្យាបាលទូលបង្គំទៀតហើយ។ ទោះបីជាជំងឺនេះប្រសើរឡើង ឬអត់ក៏ដោយ ក៏ទូលបង្គំស្ម័គ្រចិត្តចុះចូលដែរ»។ ក្រោយពីអធិស្ឋានរួច ខ្ញុំមានអារម្មណ៍ស្រួលក្នុងចិត្តយ៉ាងខ្លាំង ជាអារម្មណ៍ធូរស្រាលមួយដែលខ្ញុំមិនធ្លាប់ជួបប្រទះពីមុនមកឡើយ។

បន្ទាប់មក នៅឆ្នាំ ២០១៧ ខ្ញុំបានឮបងប្រុស ស៊ូលាំង ដែលខ្ញុំសហការជាមួយ និយាយពីបញ្ហាក្រពះដែលគាត់ធ្លាប់មានពីមុន។ គាត់បានព្យាយាមព្យាបាលអស់រយៈពេលយ៉ាងយូរ តែមិនជាសោះ។ ក្រោយមកមានម្ដងនោះ បញ្ហាក្រពះរបស់គាត់បានរើឡើង បន្ទាប់ពីគាត់ត្រូវខ្យល់ត្រជាក់ ប៉ុន្តែក្រោយពីរើឡើងម្ដងនោះមក បញ្ហាក្រពះនោះក៏ស្រាប់តែជាបាត់ទៅ។ ពេលឮរឿងរបស់គាត់ ខ្ញុំទប់ចិត្តមិនបានក៏មានអារម្មណ៍អស់សង្ឃឹមបន្តិចបន្តួច។ ខ្ញុំនឹកគិតដល់ជំងឺលើសឈាមសួតរបស់ខ្ញុំ ដែលច្រើនតែធ្វើឱ្យបេះដូងខ្ញុំមិនស្រួល ហើយខ្ញុំត្រូវលេបថ្នាំរាល់ថ្ងៃដើម្បីគ្រប់គ្រងជំងឺនេះ ដែលនាំមកនូវផលរំខានគ្រប់បែបយ៉ាងដូចជា៖ ឈឺក្បាល ស្រវាំងភ្នែក ហើមជើង ចង់ក្អួត និងច្រើនទៀត។ ជំងឺរបស់អ្នកដទៃកំពុងតែជាសះស្បើយអស់ហើយ ចុះជំងឺខ្ញុំវិញ ពេលណាទើបអាចធូរស្បើយទៅ? ខ្ញុំដឹងថា នៅក្នុងជម្រៅចិត្តរបស់ខ្ញុំ ខ្ញុំនៅតែទាមទារពីព្រះជាម្ចាស់ ដោយនៅតែសង្ឃឹមថា ទ្រង់នឹងដកយកជំងឺខ្ញុំចេញដដែល។ ខ្ញុំមានអារម្មណ៍មិនល្អសោះ ហើយខ្ញុំមិនដឹងថាហេតុអ្វីបានជាខ្ញុំតែងតែពិបាកក្នុងការចុះចូលម៉្លេះ។ ក្រោយមក ខ្ញុំបានអានព្រះបន្ទូលរបស់ព្រះជាម្ចាស់ ហើយក៏រកឃើញឫសគល់នៃបញ្ហានេះ។ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សជាច្រើនដែលដើរតាមព្រះជាម្ចាស់ ខ្វល់ខ្វាយតែនឹងរឿងធ្វើយ៉ាងណាទើបបានព្រះពរ ឬធ្វើយ៉ាងណាទើបចៀសផុតពីមហន្តរាយតែប៉ុណ្ណោះ។ ... គោលបំណងរបស់មនុស្សទាំងនេះក្នុងការដើរតាមព្រះជាម្ចាស់ គឺសាមញ្ញណាស់ ហើយវាគឺសម្រាប់គោលដៅតែមួយគត់៖ ដើម្បីទទួលបានព្រះពរ។ មនុស្សទាំងនេះមិនខ្ចីអើពើនឹងអ្វីផ្សេងទៀតដែលមិនពាក់ព័ន្ធនឹងគោលដៅនេះឡើយ។ ចំពោះពួកគេ ការទទួលបានព្រះពរគឺជាគោលបំណងដែលត្រឹមត្រូវបំផុតក្នុងការជឿលើព្រះជាម្ចាស់ នេះហើយគឺជាតម្លៃពិតនៃសេចក្ដីជំនឿរបស់ពួកគេ។ ប្រសិនបើរឿងអ្វីមួយមិនបម្រើដល់គោលបំណងនេះទេ ទោះជាអ្វីក៏ដោយ ក៏ពួកគេនៅតែមិនរំជួលចិត្តនឹងវាឡើយ។ នេះគឺជាករណីសម្រាប់មនុស្សភាគច្រើនដែលជឿលើព្រះជាម្ចាស់នាពេលសព្វថ្ងៃនេះ។ គោលបំណង និងចេតនារបស់ពួកគេ ហាក់បីដូចជាត្រឹមត្រូវណាស់ ដ្បិតនៅពេលដែលពួកគេជឿលើព្រះជាម្ចាស់ ពួកគេលះបង់ខ្លួនដើម្បីព្រះជាម្ចាស់ ពួកគេដាក់ចិត្តកាយថ្វាយដល់ព្រះជាម្ចាស់ និងបំពេញភារកិច្ចរបស់ពួកគេទៀតផង។ ពួកគេបោះបង់យុវភាពរបស់ខ្លួន បោះបង់គ្រួសារ និងការងាររបស់ពួកគេ ថែមទាំងចំណាយពេលជាច្រើនឆ្នាំនៅឆ្ងាយពីគ្រួសារ រត់ចុះរត់ឡើង។ ដើម្បីជាប្រយោជន៍ដល់គោលបំណងចុងក្រោយរបស់ខ្លួន ពួកគេផ្លាស់ប្ដូរចំណង់ចំណូលចិត្តផ្ទាល់ខ្លួនរបស់ពួកគេ ផ្លាស់ប្ដូរទស្សនចំពោះជីវិតរបស់ពួកគេ ហើយថែមទាំងផ្លាស់ប្ដូរទិសដៅដែលគេដេញតាម ប៉ុន្តែពួកគេមិនអាចផ្លាស់ប្ដូរគោលបំណងរបស់ពួកគេក្នុងការជឿលើព្រះជាម្ចាស់បានឡើយ។ ពួកគេរត់ចុះឡើងដើម្បីការចាត់ចែងលើឧត្ដមគតិផ្ទាល់ខ្លួនរបស់ពួកគេ។ ទោះបីជាផ្លូវនោះឆ្ងាយយ៉ាងណា ហើយទោះបីជាមានទុក្ខលំបាក គ្រោះថ្នាក់ និងឧបសគ្គនៅតាមផ្លូវច្រើនយ៉ាងណា ក៏ពួកគេនៅតែតស៊ូ ហើយមិនភ័យខ្លាចចំពោះសេចក្ដីស្លាប់ដែរ។ ... ក្រៅពីអត្ថប្រយោជន៍ដែលមានការពាក់ព័ន្ធយ៉ាងជិតស្និទ្ធជាមួយនឹងពួកគេ តើអាចមានហេតុផលអ្វីខ្លះទៀត ដែលធ្វើឱ្យមនុស្សដែលមិនដែលយល់ពីព្រះជាម្ចាស់ សុខចិត្តលះបង់យ៉ាងធំធេងបែបនេះដើម្បីទ្រង់? ត្រង់នេះ យើងរកឃើញបញ្ហាមួយដែលមិនត្រូវបានមនុស្សរកឃើញពីមុនមកសោះគឺ៖ សម្ពន្ធភាពរបស់មនុស្សជាមួយនឹងព្រះជាម្ចាស់ គឺគ្រាន់តែជាសម្ពន្ធភាពដើម្បីប្រយោជន៍ខ្លួនឯងយ៉ាងននលគោក។ សម្ពន្ធភាពនេះ គឺជាសម្ពន្ធភាពរវាងអ្នកទទួលព្រះពរនិងអ្នកប្រទានព្រះពរ។ និយាយឱ្យចំទៅ គឺជាសម្ពន្ធភាពរវាងកូនឈ្នួលម្នាក់និងថៅកែម្នាក់ដែរ។ កូនឈ្នួលប្រឹងប្រែងធ្វើការគ្រាន់តែដើម្បីទទួលរង្វាន់ដែលថៅកែផ្ដល់ឱ្យប៉ុណ្ណោះ។ នៅក្នុងសម្ពន្ធភាពដែលផ្អែកលើផលប្រយោជន៍ផ្ទាល់ខ្លួនប្រភេទនេះ គឺមិនមាននូវមនោសញ្ចេតនាដូចញាតិសន្ដានទេ មានតែការជួញដូរ។ ការស្រឡាញ់ និងការទទួលនូវការស្រឡាញ់ គឺគ្មានទេ មានតែការឱ្យទាន និងសេចក្ដីករុណា។ គ្មានការយោគយល់ មានតែការខំទប់កំហឹងទាំងគ្មានជម្រើស និងការបោកប្រាស់តែប៉ុណ្ណោះ។ ភាពស្និទ្ធស្នាលក៏គ្មាន គឺមានតែគម្លាតជ្រៅដែលមិនអាចឆ្លងកាត់បាន» («ឧបសម្ព័ន្ធ ៣៖ មានតែក្នុងការគ្រប់គ្រងរបស់ព្រះជាម្ចាស់ទេ ទើបមនុស្សអាចត្រូវបានសង្គ្រោះ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «ពាក្យ “សត្រូវព្រះ” នេះ មានន័យខ្លឹមសារថា៖ ពាក្យទាំងនេះពុំមែនចង់បានន័យថា ព្រះជាម្ចាស់ ចាត់ទុកមនុស្សជាខ្មាំងសត្រូវទេ ប៉ុន្តែគឺមនុស្សវិញទេ ដែលចាត់ទុកព្រះជាម្ចាស់ជាខ្មាំងសត្រូវនោះ។ ដំបូង ពេលមនុស្សចាប់ផ្ដើមជឿលើព្រះជាម្ចាស់ តើក្នុងចំណោមពួកគេ មានម្នាក់ណាដែលគ្មានគោលដៅ គោលបំណង និងមហិច្ឆតាផ្ទាល់ខ្លួននោះ? ទោះបីជាមនុស្សមួយចំនួន ជឿលើព្រះវត្តមានដ៏គង់នៅរបស់ព្រះជាម្ចាស់ និងបានឃើញពីអត្ថិភាពរបស់ព្រះជាម្ចាស់ក៏ដោយ ក៏ជំនឿរបស់ពួកគេលើព្រះជាម្ចាស់ នៅតែមានការជំរុញចិត្តទាំងនោះដដែល ហើយគោលបំណងចុងក្រោយរបស់ពួកគេក្នុងការជឿលើព្រះជាម្ចាស់ គឺដើម្បីទទួលបានព្រះពរ និងរបស់ដែលពួកគេចង់បានពីទ្រង់។ ... នេះមានន័យថា នៅក្នុងចិត្តរបស់មនុស្ស គេតែងល្បងលព្រះជាម្ចាស់ តែងរៀបផែនការអំពីព្រះជាម្ចាស់ តែង “ជជែកវែកញែក” ជាមួយព្រះជាម្ចាស់ដើម្បីលទ្ធផលផ្ទាល់ខ្លួនរបស់គេជានិច្ច និងព្យាយាមបង្ខំយកសេចក្ដីថ្លែងពីព្រះជាម្ចាស់ និងមើលថាតើ ព្រះជាម្ចាស់នឹងប្រទានអ្វីដែលគេចង់បានដែរឬអត់។ ក្នុងពេលដែលមនុស្សកំពុងដេញតាមព្រះជាម្ចាស់ មនុស្សមិនបានចាត់ទុកព្រះជាម្ចាស់ថាជាព្រះឡើយ។ មនុស្សតែងតែព្យាយាមចរចាជាមួយព្រះជាម្ចាស់ជានិច្ច ដោយទាមទាររបស់ពីទ្រង់ឥតឈប់ ហើយថែមទាំងដាក់សម្ពាធលើទ្រង់គ្រប់ជំហានទៀតផង បានមួយហើយមិនស្កប់ ចង់បានដប់បន្ថែមទៀត។ ក្នុងពេលដែលគេកំពុងចរចាជាមួយព្រះជាម្ចាស់នោះ មនុស្សក៏ប្រកែកជាមួយទ្រង់ដែរ ហើយថែមទាំងមានមនុស្សខ្លះទៅជាទន់ជ្រាយ អវិជ្ជមាន និងធ្វេសប្រហែសនៅក្នុងកិច្ចការរបស់គេ និងពោរពេញទៅដោយការត្អូញត្អែរអំពីព្រះជាម្ចាស់ឥតឈប់ នៅពេលដែលការល្បងលកើតមានចំពោះពួកគេ ឬនៅពេលដែលពួកគេដឹងខ្លួនថា ពួកគេធ្លាក់ក្នុងស្ថានភាពជាក់លាក់មួយចំនួន។ ចាប់តាំងពីពេលដែលមនុស្សចាប់ផ្ដើមជឿលើព្រះជាម្ចាស់ដំបូងមក គេបានចាត់ទុកព្រះជាម្ចាស់ថាជាប្រភពនៃភោគទ្រព្យសម្បូរបែប ជាឧបករណ៍ពហុបំណង ហើយគេបានចាត់ទុកខ្លួនឯងថាជាម្ចាស់បំណុលដ៏ធំបំផុតរបស់ព្រះជាម្ចាស់ ហាក់បីដូចជាការទាមទារព្រះពរ និងសេចក្ដីសន្យាពីព្រះជាម្ចាស់ គឺជាសិទ្ធិ និងកាតព្វកិច្ចពីកំណើតរបស់គេ ចំណែកឯការការពារ ការយកចិត្តទុកដាក់ និងការផ្គត់ផ្គង់ដល់មនុស្ស គឺជាការទទួលខុសត្រូវដែលព្រះជាម្ចាស់គួរតែបំពេញយ៉ាងដូច្នោះដែរ។ នេះគឺជាការយល់ដឹងជាមូលដ្ឋាននៃឃ្លា “ការជឿលើព្រះជាម្ចាស់” របស់អស់អ្នកដែលជឿលើព្រះជាម្ចាស់ ហើយនេះគឺជាការយល់ដឹងដ៏ជ្រាលជ្រៅបំផុតរបស់ពួកគេ អំពីទស្សនាទាននៃការជឿលើព្រះជាម្ចាស់» («កិច្ចការរបស់ព្រះជាម្ចាស់ និស្ស័យរបស់ព្រះជាម្ចាស់ និងព្រះជាម្ចាស់ផ្ទាល់ព្រះអង្គ II» នៃសៀវភៅ «ព្រះបន្ទូល» ភាគ២៖ អំពីការស្គាល់ព្រះជាម្ចាស់)។ អ្វីដែលព្រះជាម្ចាស់បានលាតត្រដាង គឺជាសភាពពិតរបស់ខ្ញុំ។ ខ្ញុំបានឃើញថា ផ្នត់គំនិតរបស់ខ្ញុំដែលជឿលើព្រះជាម្ចាស់ដើម្បីទទួលបានព្រះពរ គឺបានចាក់ឫសជ្រៅខ្លាំងណាស់ វាមិនមែនជារឿងដែលអាចផ្លាស់ប្ដូរបាន គ្រាន់តែបន្ទាប់ពីឆ្លងកាត់ការបើកសម្ដែងពីរបីដងនោះឡើយ។ កាលខ្ញុំក្លាយជាអ្នកជឿដំបូងៗ ខ្ញុំគិតថា បើខ្ញុំបោះបង់អ្វីៗ ហើយលះបង់ខ្លួនឯងដើម្បីព្រះជាម្ចាស់ ទ្រង់នឹងប្រទានព្រះគុណ និងព្រះពរដល់ខ្ញុំ ហើយថា ជំងឺរបស់ខ្ញុំមិនយូរមិនឆាប់ នឹងជាសះស្បើយ។ ដោយសារចេតនានេះហើយ ទើបខ្ញុំស្ម័គ្រចិត្តស៊ូទ្រាំនឹងទុក្ខលំបាកគ្រប់យ៉ាងនៅក្នុងភារកិច្ចខ្ញុំ។ ប៉ុន្តែពេលជំងឺខ្ញុំមិនជាសះស្បើយ ខ្ញុំក៏ត្អូញត្អែរថា ព្រះជាម្ចាស់មិនសុចរិត ហើយថែមទាំងបាត់បង់កម្លាំងចិត្តធ្វើភារកិច្ចទៀតផង។ ឥឡូវនេះ ពេលខ្ញុំឮថាជំងឺអ្នកដទៃជាសះស្បើយ វាបានបើកសម្ដែងឱ្យឃើញពីភាពមិនបរិសុទ្ធនៅក្នុងជំនឿរបស់ខ្ញុំម្ដងទៀត។ ខ្ញុំបានឃើញថា ខ្ញុំនៅតែទាមទារពីព្រះជាម្ចាស់ដដែល។ ជំនឿរបស់ខ្ញុំគឺគ្រាន់តែដើម្បីទទួលបានព្រះគុណ និងចង់ឱ្យព្រះជាម្ចាស់ព្យាបាលខ្ញុំប៉ុណ្ណោះ។ ខ្ញុំចាត់ទុកព្រះជាម្ចាស់ជាគ្រូពេទ្យដ៏អស្ចារ្យម្នាក់ ជាអ្នកដែលខ្ញុំអាចយកមកប្រើ មិនមែនចាត់ទុកទ្រង់ជាព្រះជាម្ចាស់ទាល់តែសោះ។ ពេលព្រះជាម្ចាស់មិនបំពេញតាមការទាមទាររបស់ខ្ញុំ ខ្ញុំក៏ព្យាយាមទាមទាររង្វាន់ពីទ្រង់។ ខ្ញុំគ្មានចិត្តដែលកោតខ្លាចព្រះជាម្ចាស់សូម្បីតែបន្តិច។ តើមនុស្សដូចខ្ញុំអាចហៅថាជាអ្នកជឿបានដោយរបៀបណាទៅ? ខ្ញុំនឹកគិតដល់ប៉ុល។ រាល់ការរងទុក្ខ ការលះបង់ និងការខិតខំប្រឹងប្រែងរបស់គាត់ គឺដើម្បីតែទទួលបានមកុដនៃសេចក្ដីសុចរិតប៉ុណ្ណោះ។ គាត់ចង់យកការបង់ថ្លៃរបស់គាត់ ទៅដោះដូរយកព្រះពរនៃនគរស្ថានសួគ៌។ ប៉ុលគ្មានការចុះចូលចំពោះព្រះជាម្ចាស់ទាល់តែសោះ។ ផ្លូវដែលគាត់ដើរ គឺជាផ្លូវដែលទាស់ទទឹងនឹងព្រះជាម្ចាស់។ ខ្ញុំក៏កំពុងដើរលើផ្លូវដូចប៉ុលដែរ។ បើខ្ញុំនៅតែបន្តបែបនេះទៀត ទោះបីជាខ្ញុំជឿប៉ុន្មានឆ្នាំទៀត ឬខំប្រឹងប្រែង និងលះបង់ខ្លួនឯងខ្លាំងប៉ុនណាក៏ដោយ ក៏ខ្ញុំមិនអាចទទួលបានសេចក្ដីពិត ឬផ្លាស់ប្ដូរនិស្ស័យរបស់ខ្ញុំបានឡើយ។ នៅទីបញ្ចប់ ខ្ញុំនៅតែត្រូវព្រះជាម្ចាស់ជម្រុះចោលដដែល។ ខ្ញុំបានឃើញថា ការជឿលើព្រះជាម្ចាស់ដោយមិនស្វែងរកសេចក្ដីពិត គឺពិតជាមានគ្រោះថ្នាក់ខ្លាំងណាស់! ខ្ញុំត្រូវតែកែតម្រូវទស្សនៈខុសឆ្គងនៅពីក្រោយការដេញតាមរបស់ខ្ញុំ បោះបង់បំណងប្រាថ្នាដ៏ហួសហេតុរបស់ខ្ញុំចោល ហើយបំពេញភារកិច្ចខ្ញុំស្របតាមអ្វីដែលព្រះជាម្ចាស់តម្រូវ។ បន្ទាប់ពីនោះមក រាល់ពេលដែលខ្ញុំឮនរណាម្នាក់និយាយថាជំងឺរបស់គេបានជាសះស្បើយ ខ្ញុំអាចមានអាកប្បកិរិយាត្រឹមត្រូវចំពោះរឿងនេះ ហើយលែងទូលសូមឱ្យព្រះជាម្ចាស់ដកយកជំងឺខ្ញុំចេញទៀតហើយ។

ត្រឹមមួយប៉ប្រិចភ្នែកសោះ រយៈពេលជាង ២០ ឆ្នាំទៅហើយ តាំងពីខ្ញុំចាប់ផ្ដើមមានជំងឺនេះមក។ ជួនកាល ខ្ញុំនៅតែមានអារម្មណ៍ថាមិនស្រួលបេះដូង និងបារម្ភក្រែងលោអាការជំងឺរបស់ខ្ញុំកាន់តែធ្ងន់ធ្ងរ។ បើវាធ្វើទុក្ខខ្លាំង វាមានន័យថាខ្សោយបេះដូងហើយ តើខ្ញុំនឹងស្លាប់ទេ បើវាពិតជាបែបនោះមែន? ពេលនោះ ខ្ញុំក៏បានអានព្រះបន្ទូលរបស់ព្រះជាម្ចាស់បន្ថែមទៀត៖ «អាយុរបស់មនុស្សម្នាក់ៗ ត្រូវបានព្រះជាម្ចាស់កំណត់ទុកជាមុន។ តាមទស្សនៈខាងវេជ្ជសាស្រ្ត ជំងឺមួយអាចជាជំងឺដំណាក់កាលចុងក្រោយ ប៉ុន្តែតាមទស្សនៈរបស់ព្រះជាម្ចាស់ ប្រសិនបើអាយុរបស់អ្នកមិនទាន់អស់ ហើយពេលវេលារបស់អ្នកមិនទាន់មកដល់ទេ នោះទោះបីជាអ្នកចង់ស្លាប់ ក៏អ្នកមិនអាចស្លាប់បានដែរ។ ប្រសិនបើអ្នកមានការផ្ទុកផ្តាក់របស់ព្រះជាម្ចាស់ ហើយបេសកកម្មរបស់អ្នកមិនទាន់បានសម្រេចទេ នោះអ្នកនឹងមិនស្លាប់ឡើយ ទោះបីជាអ្នកកើតជំងឺដែលត្រូវស្លាប់ក៏ដោយ ក៏ព្រះជាម្ចាស់នឹងមិនទាន់យកអ្នកទៅដែរ។ ទោះបីជាអ្នកមិនអធិស្ឋាន និងមិនស្វែងរកសេចក្ដីពិត ហើយមិនយកចិត្តទុកដាក់ព្យាបាលជំងឺរបស់អ្នក ឬទោះបីការព្យាបាលត្រូវបានពន្យារពេលក៏ដោយ ក៏អ្នកនឹងមិនស្លាប់ដែរ។ ជាពិសេសគឺចំពោះអស់អ្នកដែលមានការផ្ទុកផ្តាក់ដ៏សំខាន់ពីព្រះជាម្ចាស់។ នៅពេលដែលបេសកកម្មរបស់ពួកគេមិនទាន់បានសម្រេច មិនថាមានជំងឺអ្វីកើតឡើងមកលើពួកគេក៏ដោយ ក៏ពួកគេនឹងមិនស្លាប់ភ្លាមៗនោះដែរ គឺពួកគេនឹងរស់នៅរហូតដល់ពេលចុងក្រោយនៃការសម្រេចបេសកកម្មរបស់ពួកគេ» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «ក្នុងនាមជាមនុស្សធម្មតាម្នាក់ ប្រសិនបើនៅពេលអ្នកធ្លាក់ខ្លួនឈឺ អ្នកអាចចុះចូលនឹងការរៀបចំចាត់ចែងរបស់ព្រះជាម្ចាស់ និងស៊ូទ្រាំនឹងការឈឺចាប់គ្រប់បែបយ៉ាង ហើយនៅតែអាចបំពេញភារកិច្ចរបស់អ្នកបានជាធម្មតា ព្រមទាំងសម្រេចបាននូវការផ្ទុកផ្ដាក់ដែលព្រះជាម្ចាស់បានប្រទានដល់អ្នក តើនេះជារឿងល្អ ឬជារឿងអាក្រក់? នេះគឺជារឿងល្អ។ នេះគឺជាទីបន្ទាល់នៃការចុះចូលនឹងព្រះជាម្ចាស់ និងការបំពេញភារកិច្ចរបស់អ្នកដោយសេចក្ដីស្មោះស្ម័គ្រ វាគឺជាទីបន្ទាល់ដែលធ្វើឱ្យសាតាំងអាម៉ាស់មុខ និងយកឈ្នះលើវា។ ហេតុដូច្នេះហើយ មិនថាអ្នកឆ្លងកាត់ការរងទុក្ខវេទនាបែបណានោះទេ ក៏នេះគឺជាអ្វីដែលភាវៈដែលព្រះបានបង្កើតគ្រប់រូប និងរាស្ដ្ររើសតាំងគ្រប់រូបរបស់ព្រះជាម្ចាស់ គួរតែទទួលយក និងចុះចូល។ នេះជារបៀបដែលអ្នកត្រូវតែយល់ពីវា ហើយអ្នកត្រូវតែរៀនមេរៀន និងសម្រេចឱ្យបាននូវការចុះចូលយ៉ាងពិតប្រាកដចំពោះព្រះជាម្ចាស់ នេះគឺស្របតាមបំណងព្រះហឫទ័យរបស់ព្រះជាម្ចាស់ ហើយវាគឺជាអ្វីដែលព្រះជាម្ចាស់មានព្រះរាជបំណងតាំងពីដើមដំបូងមក។ នេះជារបៀបដែលព្រះជាម្ចាស់រៀបចំរឿងរ៉ាវសម្រាប់ភាវៈដែលព្រះបានបង្កើតគ្រប់រូប។ ការដែលព្រះជាម្ចាស់ដាក់អ្នកនៅក្នុងមជ្ឈដ្ឋាននៃទុក្ខលំបាកបែបនេះ និងប្រទានស្ថានភាពបែបនេះដល់អ្នក គឺស្មើនឹងការប្រទានការទទួលខុសត្រូវ កាតព្វកិច្ច និងការផ្ទុកផ្ដាក់ដល់អ្នកដែរ អ្នកគួរតែទទួលយកវា» («មានតែតាមរយៈការដោះស្រាយសញ្ញាណរបស់ខ្លួនប៉ុណ្ណោះ ទើបមនុស្សអាចដើរនៅលើផ្លូវត្រឹមត្រូវនៃការជឿលើព្រះជាម្ចាស់ (១)» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ក្រោយពីអានព្រះបន្ទូលរបស់ព្រះជាម្ចាស់រួច ដួងចិត្តរបស់ខ្ញុំក៏ស្រាប់តែភ្លឺស្វាងឡើង។ ទោះបីជាគ្រូពេទ្យធ្លាប់បានសន្និដ្ឋានថាខ្ញុំមិនអាចរស់បានតាំងពីយូរណាស់មកហើយក៏ដោយ តែដរាបណាអាយុសង្ខាររបស់ខ្ញុំមិនទាន់ដល់ទីបញ្ចប់ ហើយបេសកកម្មរបស់ខ្ញុំមិនទាន់បានសម្រេចទេនោះ ខ្ញុំនឹងមិនស្លាប់ឡើយ ទោះបីជាជំងឺរបស់ខ្ញុំធ្ងន់ធ្ងរដល់កម្រិតណាក៏ដោយ។ ពេលវេលាដែលមនុស្សម្នាក់ត្រូវស្លាប់ គឺស្ថិតនៅក្នុងព្រះហស្តរបស់ព្រះជាម្ចាស់ វាមិនពាក់ព័ន្ធនឹងភាពធ្ងន់ធ្ងរនៃជំងឺរបស់ពួកគេឡើយ។ បើថ្ងៃណាមួយ ខ្ញុំពិតជាត្រូវស្លាប់ដោយសារជំងឺនេះមែន វាមានន័យថា ពេលវេលារបស់ខ្ញុំបានមកដល់ ហើយបេសកកម្មរបស់ខ្ញុំត្រូវបានសម្រេចហើយ។ ខ្ញុំនៅតែគួរចុះចូល និងអរព្រះគុណព្រះជាម្ចាស់សម្រាប់ព្រះគុណទ្រង់ ដែលបានផ្ដល់ឱកាសឱ្យខ្ញុំបានបំពេញភារកិច្ច និងស្វែងរកសេចក្ដីពិត។ ទ្រង់បានប្រទានព្រះគុណឱ្យខ្ញុំយល់ពីសេចក្ដីពិត និងសេចក្ដីអាថ៌កំបាំងជាច្រើន ព្រមទាំងស្គាល់ពីអត្ថន័យនៃជីវិត។ ទោះបីជាខ្ញុំត្រូវស្លាប់ ក៏ជីវិតរបស់ខ្ញុំមិនអសារបង់ឡើយ។ ពេលយល់បែបនេះ ខ្ញុំមានអារម្មណ៍ធូរស្រាលក្នុងចិត្តយ៉ាងខ្លាំង។ ខ្ញុំក៏ស្ម័គ្រចិត្តស្វែងរកសេចក្ដីពិត និងប្រកាន់ខ្ជាប់នូវការបំពេញភារកិច្ចរបស់ខ្ញុំ ទោះជាកំពុងមានជំងឺក៏ដោយ ហើយខ្ញុំលែងបារម្ភពីរឿងរស់ឬស្លាប់របស់ខ្លួនឯងទៀតហើយ។

នៅខែតុលា ឆ្នាំ២០២០ ខ្ញុំបានទៅមន្ទីរពេទ្យខេត្តមួយដើម្បីពិនិត្យសុខភាព។ គ្រូពេទ្យបាននិយាយថា៖ «អ្នកមិនអាចមានជំងឺលើសឈាមសួតនោះទេ។ អាយុសង្ឃឹមរស់ជាមធ្យមសម្រាប់ជំងឺនេះគឺត្រឹមតែ ២ ទៅ ៣ ឆ្នាំប៉ុណ្ណោះ ហើយស្ថានភាពរបស់អ្នកបច្ចុប្បន្ន មិនដូចជាអ្នកមានជំងឺនេះទាល់តែសោះ»។ បន្ទាប់មក គាត់ក៏ឱ្យខ្ញុំធ្វើតេស្តជាបន្តបន្ទាប់។ ក្រោយពីពិនិត្យមើលលទ្ធផលរួច គាត់ក៏ទទួលស្គាល់ថា ខ្ញុំពិតជាមានជំងឺលើសឈាមសួតមែន ប៉ុន្តែវាស្ថិតក្នុងកម្រិតស្រាល ហើយមុខងារបេះដូងរបស់ខ្ញុំនៅល្អធម្មតាទេ។ ខ្ញុំដឹងថា នេះគឺជាការការពាររបស់ព្រះជាម្ចាស់។ មានអ្នកជំងឺនេះជាច្រើននាក់ផ្សេងទៀត បានព្យាយាមទទួលការព្យាបាលផ្សេងៗ៖ អ្នកខ្លះវិវត្តទៅជាខ្សោយបេះដូងក្នុងរយៈពេលត្រឹមប៉ុន្មានឆ្នាំ ខណៈដែលអ្នកខ្លះទៀតត្រូវស្លាប់ពេលអាការជំងឺរបស់ពួកគេកាន់តែធ្ងន់ធ្ងរ។ ប៉ុន្តែខ្ញុំនៅមានជីវិតរហូតដល់សព្វថ្ងៃនេះ ហើយថែមទាំងអាចបំពេញភារកិច្ចខ្ញុំបានទៀតផង។ នេះពិតជាព្រះគុណ និងសេចក្ដីមេត្តាករុណារបស់ព្រះជាម្ចាស់មែន! ពេលនេះ ទោះបីជាជំងឺមួយនេះតែងតែនៅជាប់នឹងខ្លួនខ្ញុំក៏ដោយ ក៏ខ្ញុំលែងចាត់ទុកវាជាចំណងឃុំឃាំងទៀតដែរ ហើយខ្ញុំក៏លែងមានអារម្មណ៍ឈឺចាប់ដោយសារវាទៀតដែរ។ ផ្ទុយទៅវិញ ខ្ញុំអាចទទួលយកវា ហើយចុះចូលបាន។ ខ្ញុំក៏ចាប់ផ្ដើមយល់ថា ជំងឺនេះគឺជាសេចក្ដីសង្គ្រោះ និងការការពាររបស់ព្រះជាម្ចាស់សម្រាប់ខ្ញុំ។ ខ្ញុំសូមអរព្រះគុណព្រះជាម្ចាស់ចេញពីក្រអៅបេះដូង!


៨២. ការឆ្លុះបញ្ចាំងអំពីគំនិត «ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក»

ដោយ ឆេង ជឺ ប្រទេសចិន

កាលពីខ្ញុំនៅក្មេង ខ្ញុំតែងតែឃើញឪពុករបស់ខ្ញុំជួយគ្រួសារដទៃទៀតធ្វើកិច្ចការរបស់ពួកគេ ហើយមិនថាអ្នកណាក៏ដោយដែលមករកគាត់ជាមួយតម្រូវការ គាត់តែងតែយល់ព្រមជួយជានិច្ច។ ពេលខ្លះ សូម្បីតែពេលដែលគាត់រវល់ជាមួយរឿងគ្រួសារយើងក៏ដោយ គាត់តែងមានអារម្មណ៍ខ្មាស់អៀនខ្លាំងពេកហើយមិនហ៊ានបដិសេធអ្នកដទៃនោះទេ ដូច្នេះហើយបានជាគាត់ក្លាយជាមនុស្សដែលមានប្រជាប្រិយភាពខ្លាំងណាស់។ ខ្ញុំបានគិតក្នុងចិត្តថា «ការជួយអ្នកដែលជួបបញ្ហា នឹងឱ្យយើងទទួលបានការកោតសរសើរ និងការទទួលស្គាល់។ ខ្ញុំចង់ក្លាយជាមនុស្សល្អដូចឪពុករបស់ខ្ញុំដែរ នៅពេលខ្ញុំធំឡើង»។ នៅពេលខ្ញុំធំឡើង ដោយសារតែខ្ញុំចូលចិត្តលេងឧបករណ៍អគ្គិសនី នៅពេលណាដែលវិទ្យុ ទូរទស្សន៍ ឬភ្លើងរបស់អ្នកជិតខាងខូច ពួកគេនឹងមករកខ្ញុំដើម្បីសុំជំនួយ ហើយខ្ញុំក៏កម្របដិសេធសំណើរបស់ពួកគេណាស់។ ខ្ញុំគិតថា នៅពេលដែលអ្នកដទៃសុំជំនួយពីខ្ញុំ វាមានន័យថាពួកគេទុកចិត្តខ្ញុំ ហើយឲ្យតម្លៃខ្ញុំ ហើយខ្ញុំមិនត្រូវធ្វើឱ្យពួកគេខកចិត្តឡើយ។ បន្ទាប់ពីបានរកឃើញព្រះជាម្ចាស់ ខ្ញុំបានចាប់ផ្ដើមបំពេញភារកិច្ចនៅក្នុងពួកជំនុំ។ ដោយសារតែខ្ញុំមានចំនេះដឹងបន្តិចបន្តួចអំពីកុំព្យូទ័រ ខ្ញុំអាចដោះស្រាយបញ្ហាទូទៅបាន ហើយមិនថាខ្ញុំទៅទីណាទេ បងប្អូនប្រុសស្រីតែងតែសុំឱ្យខ្ញុំជួយដោះស្រាយបញ្ហាកុំព្យូទ័រ។ ខ្ញុំនឹងយល់ព្រមចំពោះរាល់សំណើទាំងអស់។ ដោយមានអារម្មណ៍ថា ព្រោះបងប្អូនប្រុសស្រីមកសុំជំនួយពីខ្ញុំ នោះមានន័យថាពួកគេទុកចិត្តលើខ្ញុំ ដូច្នេះខ្ញុំត្រូវតែខិតខំឱ្យអស់ពីសមត្ថភាពដើម្បីជួយ និងមិនធ្វើឱ្យពួកគេខកចិត្តឡើយ។ ក្រោយមក ខ្ញុំត្រូវបានចាត់តាំងឲ្យទៅបំពេញភារកិច្ចនៅកន្លែងផ្សេង ហើយពេលខ្លះពេលខ្ញុំត្រឡប់មកផ្ទះវិញ ប្រពន្ធខ្ញុំតែងតែប្រាប់ខ្ញុំថា បងប្អូនប្រុសស្រីជាច្រើននាក់ចង់ឱ្យខ្ញុំជួយជួសជុលកុំព្យូទ័ររបស់ពួកគេ ដោយនិយាយថា ដោយសារជំនាញរបស់ខ្ញុំល្អ ពួកគេបានរង់ចាំខ្ញុំត្រឡប់មកវិញដើម្បីជួសជុលវា។ ក្រោយពីបានឮដូច្នេះ ខ្ញុំកាន់តែមានអារម្មណ៍ថា បងប្អូនប្រុសស្រីទុកចិត្តខ្ញុំ ហើយទោះបីជាខ្ញុំរវល់ជាមួយភារកិច្ចក៏ដោយ ក៏ខ្ញុំនឹងផ្តល់អាទិភាពក្នុងការជួយពួកគេជាមួយនឹងបញ្ហាកុំព្យូទ័រ។

នៅខែមិនា ឆ្នាំ២០២៤ ខ្ញុំបានត្រឡប់ទៅស្រុកកំណើតវិញ ដើម្បីស្រោចស្រពដល់អ្នកចំណូលថ្មី។ ប៉ុន្តែដោយសារតែខ្ញុំទើបតែចាប់ផ្តើមការបណ្តុះបណ្តាល ខ្ញុំមិនដឹងពីរបៀបដោះស្រាយបញ្ហា និងការលំបាកមួយចំនួនដែលពួកគេជួបប្រទះនោះទេ ហើយខ្ញុំត្រូវការយល់ដឹងបន្ថែមទៀតជាមួយនឹងសេចក្តីពិតទាក់ទងនឹងនិមិត្ត។ បងប្អូនប្រុសស្រីដឹងថាខ្ញុំបានត្រលប់មកវិញហើយ ដូច្នេះនៅពេលដែលកុំព្យូទ័ររបស់ពួកគេមានបញ្ហា ពួកគេទាំងអស់គ្នាបានមករកខ្ញុំដើម្បីសុំដំណោះស្រាយ។ ថ្ងៃមួយ ខណៈពេលដែលខ្ញុំកំពុងស្វែងរកការយល់ដឹងអំពីបញ្ហារបស់អ្នកចំណូលថ្មី និងបំពាក់បំប៉នខ្លួនខ្ញុំជាមួយនឹងសេចក្តីពិត កំពុងរៀបចំដើម្បីប្រកបជាមួយអ្នកចំណូលថ្មីនៅក្នុងការជួបជុំបន្ទាប់ បងប្រុសម្នាក់បានមករកខ្ញុំ ដោយនិយាយថា កុំព្យូទ័ររបស់គាត់មានបញ្ហា ហើយគាត់ត្រូវការឱ្យខ្ញុំជួយជួសជុលវា។ ខ្ញុំមានអារម្មណ៍រំខានបន្តិចបន្តួច ដោយគិតក្នុងចិត្តថា «បញ្ហារបស់អ្នកចំណូលថ្មីត្រូវការដោះស្រាយជាបន្ទាន់ ហើយខ្ញុំនៅតែត្រូវបំពាក់បំប៉នខ្លួនខ្ញុំជាមួយនឹងសេចក្តីពិតអំពីនិមិត្តទៀត។ ពេលវេលាមានកំណត់ ប៉ុន្តែប្រសិនបើខ្ញុំបដិសេធភ្លាមៗ តើវាមិនធ្វើឱ្យបងប្រុសខកចិត្តទេឬ? តើគាត់នឹងគិតមិនល្អចំពោះខ្ញុំ ដោយនិយាយថាខ្ញុំគ្មានសេចក្ដីស្រលាញ់ទេឬ?» ដូច្នេះហើយ ខ្ញុំបានទុកភារកិច្ចរបស់ខ្ញុំមួយឡែក ហើយបានទៅជាមួយបងប្រុសដើម្បីដោះស្រាយបញ្ហាកុំព្យូទ័ររបស់គាត់ ដែលចំណាយពេលរហូតដល់ម៉ោង ១១ ឬ ១២ យប់ ទើបអាចជួសជុលវាបាន។ លុះដល់ពេលថ្ងៃត្រង់ថ្ងៃបន្ទាប់ គាត់ត្រឡប់មកវិញទាំងប្រញាប់ប្រញាល់ ដោយនិយាយថាកុំព្យូទ័ររបស់គាត់មានបញ្ហាម្ដងទៀត ហើយគាត់បានសុំឲ្យខ្ញុំពិនិត្យមើលវាម្ដងទៀត។ ដំបូងឡើយខ្ញុំចង់និយាយថាខ្ញុំគ្មានពេលទេ ហើយឲ្យគាត់រកអ្នកផ្សេងមកជួសជុលវា ប៉ុន្តែពាក្យទាំងនោះបានជាប់គាំងនៅក្នុងបំពង់ករបស់ខ្ញុំ។ ខ្ញុំគិតថា «គាត់ទុកចិត្តខ្ញុំឱ្យជួសជុលកុំព្យូទ័រ។ តើខ្ញុំអាចអនុញ្ញាតឲ្យគាត់ត្រឡប់ទៅដោយខកចិត្តបានដូចម្តេច?» ដូច្នេះ ខ្ញុំបានដាក់ភារកិច្ចរបស់ខ្ញុំមួយឡែកម្តងទៀត ដើម្បីជួសជុលកុំព្យូទ័រ។ បន្ទាប់ពីការត្រួតពិនិត្យ និងជួសជុលយ៉ាងហ្មត់ចត់ កុំព្យូទ័រក៏អាចប្រើប្រាស់បានធម្មតា។ បងប្រុសនោះនិយាយដោយរីករាយថា «ពេលមានអ្នកនៅទីនេះ បេះដូងខ្ញុំមានអារម្មណ៍ស្ងប់ស្រួល»។ ពេលឮបែបនេះ ខ្ញុំមានអារម្មណ៍សប្បាយចិត្តណាស់ ហើយខ្ញុំមានអារម្មណ៍ថាបងប្អូនប្រុសស្រីគោរពខ្ញុំយ៉ាងខ្លាំង ហើយខ្ញុំជាមនុស្សដែលគួរឱ្យទុកចិត្តនៅក្នុងចិត្តរបស់ពួកគេ។ ប៉ុន្តែដោយសារតែខ្ញុំបានជួយបងប្រុសជួសជុលកុំព្យូទ័រ ខ្ញុំមិនបានបំពាក់បំប៉នខ្លួនខ្ញុំជាមួយនឹងសេចក្តីពិតនៃនិមិត្តដែលខ្ញុំគួរតែមាននោះទេ បញ្ហារបស់អ្នកចំណូលថ្មីមិនត្រូវបានដោះស្រាយទាន់ពេលវេលាទេ ហើយខ្ញុំមានអារម្មណ៍ថាខ្ញុំមានកំហុសខ្លះ ដោយគិតថា «ទោះបីជាខ្ញុំបានបំពេញតម្រូវការរបស់បងប្រុសក៏ដោយ ក៏ខ្ញុំបានពន្យារពេលធ្វើកាតព្វកិច្ចផ្ទាល់ខ្លួនរបស់ខ្ញុំ។ តើអ្វីដែលខ្ញុំបានធ្វើស្របតាមបំណងរបស់ព្រះជាម្ចាស់ដែរឬទេ?» មានពេលមួយទៀត បងស្រីម្នាក់បានមកផ្ទះខ្ញុំនៅពេលព្រឹកព្រលឹម ដោយនិយាយថាកុំព្យូទ័ររបស់គាត់មិនអាចភ្ជាប់អ៊ីនធឺណិតបានត្រឹមត្រូវ ហើយគាត់បានសុំឱ្យខ្ញុំពិនិត្យមើលវា។ គាត់ក៏បាននិយាយផងដែរថា ឥឡូវនេះខ្ញុំបានត្រលប់មកវិញហើយ វាកាន់តែងាយស្រួលក្នុងការសុំឱ្យខ្ញុំជួយជួសជុលកុំព្យូទ័ររបស់គាត់។ ខ្ញុំមានអារម្មណ៍ពិបាកចិត្តបន្តិច ដោយគិតថា «អ្នកដឹកនាំបានកំពុងពិនិត្យកិច្ចការថ្មីៗនេះ។ ហើយពួកគេបានរកឃើញថា អ្នកចំណូលថ្មីជាច្រើនអ្នកដែលខ្ញុំទទួលខុសត្រូវលើការស្រោចស្រព មានសញ្ញាណ និងបញ្ហាមួយចំនួនដែលមិនទាន់ដោះស្រាយ។ ពួកគេបានជំរុញឱ្យខ្ញុំឆាប់បំពាក់បំប៉នខ្លួនឯងជាមួយនឹងសេចក្តីពិតអំពីនិមិត្ត ហើយបញ្ហារបស់អ្នកចំណូលថ្មីត្រូវតែដោះស្រាយជាបន្ទាន់។ តើខ្ញុំអាចរកពេលឯណាដើម្បីជួសជុលកុំព្យូទ័ររបស់បងស្រីបាន? ម៉្យាងទៀត កុំព្យូទ័ររបស់បងស្រីមិនត្រូវការជាបន្ទាន់ទេ ហើយបញ្ហានេះអាចផ្ទេរទៅបងប្អូនប្រុសស្រីដែលមានជំនាញជួសជុលកុំព្យូទ័រ»។ ខ្ញុំចង់់បដិសេដបងស្រីដែរ ប៉ុន្តែខ្ញុំមិនអាចនិយាយបាន ដោយគិតក្នុងចិត្តថា «បងស្រីមករកខ្ញុំទាំងសប្បាយចិត្ត បើខ្ញុំបដិសេដគាត់ តើវានឺងធ្វើឱ្យគាត់ខកចិត្តខ្លាំងទេឬ? តើគាត់នឺងគិតយ៉ាងដូចម្ដេចចំពោះខ្ញុំ?» ដូច្នេះហើយខ្ញុំក៏បានជួយជួសជុលកុំព្យូទ័ររបស់គាត់ ហើយវាបានចំណាយពេលរហូតដល់ម៉ោងដប់យប់ទើបការជួសជុលបានរួចរាល់។ ដោយសារខ្ញុំជួយបងស្រីជួសជុលកុំព្យូទ័ររបស់គាត់ ខ្ញុំមិនមានពេលគិតពីបញ្ហារបស់អ្នកចំណូលថ្មីទេ ដូច្នេះហើយការជួបជុំមិនបានទទួលលទ្ធផលល្អនោះទេ។ ដោយបែបនេះ រាល់ពេលដែលបងប្អូនប្រុសស្រីមករកខ្ញុំដើម្បីសុំជំនួយ ខ្ញុំតែងតែទុកការងារចម្បងរបស់ខ្ញុំមួយឡែកដើម្បីជួសជុលកុំព្យូទ័ររបស់ពួកគេ។ ទោះបីជាខ្ញុំដឹងថារឿងនេះបានពន្យារពេលភារកិច្ចរបស់ខ្ញុំយ៉ាងធ្ងន់ធ្ងរក៏ដោយ ក៏នៅពេលណាដែលពួកគេមករកខ្ញុំ ខ្ញុំតែងតែមានភាពខ្មាស់អៀនមិនអាចបដិសេធបាន។

ខ្ញុំបានបើកចិត្ត និងបានប្រកបគ្នាអំពីសភាពរបស់ខ្ញុំជាមួយប្រពន្ធរបស់ខ្ញុំ ហើយគាត់បានឱ្យខ្ញុំមើលវីដេអូទីបន្ទាល់តាមរយៈបទពិសោធន៍មួយ។ នៅក្នុងនោះ ខ្ញុំបានអានព្រះបន្ទូលរបស់ព្រះជាម្ចាស់មួយវគ្គ៖ «'ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក' នេះគឺជាទម្រង់ដ៏ចាំបាច់នៃឥរិយាបថសីលធម៌ ដែលត្រូវបានបណ្ដុះចូលទៅក្នុងមនុស្សគ្រប់រូបដោយក្រុមគ្រួសាររបស់ពួកគេ ឬដោយសង្គម។ ប្រសិនបើអ្នកមានឥរិយាបថសីលធម៌នេះ មនុស្សនឹងនិយាយថា អ្នកជាមនុស្សខ្ពង់ខ្ពស់ ថ្លៃថ្នូរ និងមានសេចក្ដីសុចរិត ហើយអ្នកនឹងទទួលបានការគោរពសរសើរ និងការវាយតម្លៃខ្ពស់នៅក្នុងសង្គម។ ដោយសារតែឃ្លា 'ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក' នេះគឺមកពីមនុស្ស មកពីសាតាំង ហេតុដូច្នេះហើយ វាគឺជារឿងដែលយើងគួរតែវែកញែក និងញែកឱ្យដឹង ហើយលើសពីនេះទៅទៀត វាគឺជាអ្វីដែលយើងគួរតែបោះបង់ចោល។ ហេតុអ្វីបានជាយើងគួរញែកឱ្យដឹង និងបោះបង់ឃ្លានេះចោល? ជាដំបូង ចូរយើងពិនិត្យពិច័យថាតើឃ្លានេះត្រឹមត្រូវដែរឬទេ ហើយថាតើវាជារឿងត្រឹមត្រូវដែរឬទេ ក្នុងការធ្វើជាប្រភេទមនុស្សដែលតំណាងឱ្យឃ្លានេះ។ តើវាពិតជាខ្ពង់ខ្ពស់មែនឬទេ ក្នុងការធ្វើជាមនុស្សម្នាក់ដែលអាចរស់នៅស្របតាមឃ្លា 'ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក' និងមានចរិតលក្ខណៈសីលធម៌បែបនេះ? តើបុគ្គលបែបនេះមានតថភាពនៃសេចក្ដីពិតដែរឬទេ? តើពួកគេមានភាពជាមនុស្សដែលភាវៈដែលព្រះបានបង្កើតគួរតែមាន និងមានគោលការណ៍នៃការប្រព្រឹត្តខ្លួនដែលពួកគេគួរតែប្រកាន់ខ្ជាប់ ដូចដែលព្រះជាម្ចាស់បានមានព្រះបន្ទូលដែរឬទេ? តើអ្នករាល់គ្នាសុទ្ធតែយល់ពីឃ្លា 'ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក' ដែរឬទេ? ជាដំបូង សូមពន្យល់តាមពាក្យសម្ដីរបស់អ្នករាល់គ្នាផ្ទាល់ ថាតើឃ្លានេះមានន័យដូចម្ដេច។ (វាមានន័យថា នៅពេលដែលនរណាម្នាក់ប្រគល់ភារកិច្ចឱ្យអ្នក អ្នកគួរតែខិតខំឱ្យអស់ពីសមត្ថភាពដើម្បីបំពេញវាឱ្យបានសម្រេច។) ដូច្នេះ តើអ្នកពិតជាគួរតែប្រព្រឹត្តបែបនោះមែនឬទេ? អត្ថន័យនៃឃ្លា 'ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក' គឺថា ប្រសិនបើនរណាម្នាក់ប្រគល់ភារកិច្ចឱ្យអ្នក នេះមានន័យថា ពួកគេវាយតម្លៃអ្នកខ្ពស់ ជឿជាក់លើអ្នក និងគិតថាអ្នកជាមនុស្សដែលអាចទុកចិត្តបាន ដូច្នេះហើយ មិនថាបុគ្គលនោះសុំឱ្យអ្នកធ្វើអ្វីក៏ដោយ ក៏អ្នកគួរតែយល់ព្រម ហើយធ្វើវាឱ្យបានល្អ និងត្រឹមត្រូវទៅតាមតម្រូវការរបស់ពួកគេ ព្រមទាំងធ្វើឱ្យពួកគេសប្បាយចិត្ត និងបំពេញចិត្តពួកគេ នោះទើបអ្នកជាមនុស្សល្អ។ អត្ថន័យបង្កប់គឺថា ស្តង់ដាសម្រាប់កំណត់ថាតើអ្នកជាមនុស្សល្អឬអត់ គឺអាស្រ័យលើថាតើបុគ្គលដែលបានប្រគល់ភារកិច្ចឱ្យអ្នកនោះ ពេញចិត្តឬក៏អត់។ តើវាអាចត្រូវបានពន្យល់តាមរបៀបនេះបានដែរឬទេ? (អាចបាន។) ដូច្នេះ តើវាមិនងាយស្រួលទេឬ ក្នុងការធ្វើជាមនុស្សល្អនៅក្នុងក្រសែភ្នែករបស់អ្នកដទៃ និងត្រូវបានសង្គមទទួលស្គាល់បែបនេះនោះ? (ងាយស្រួលមែន។) តើពាក្យថា 'ងាយស្រួល' នេះមានន័យដូចម្ដេច? វាមានន័យថា ស្តង់ដានេះគឺទាបណាស់ ហើយមិនខ្ពង់ខ្ពស់ទាល់តែសោះ» («អត្ថន័យនៃការដេញតាមសេចក្តីពិត (១៤)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ ពេលខ្ញុំពិចារណាគិតអំពីព្រះបន្ទូលរបស់ព្រះជាម្ចាស់ ខ្ញុំបានគិតដល់ការដែលខ្ញុំទទួលឥទ្ធិពលពីឪពុកខ្ញុំតាំងពីកុមារភាពមកម្ល៉េះ។ ខ្ញុំធ្លាប់ឃើញពេលអ្នកភូមិមករកឪពុកខ្ញុំដើម្បីសុំជំនួយ គាត់សុខចិត្តទុករឿងគ្រួសាររបស់គាត់មួយឡែកសិន ដើម្បីដោះស្រាយរឿងអ្នកដទៃឲ្យបានសមរម្យ។ នៅទីបំផុតគាត់ក៏ទទួលបានការជឿទុកចិត្តពីអ្នកនៅជុំវិញខ្លួនគាត់។ ដូច្នេះហើយ ខ្ញុំគិតថាការប្រព្រឹត្តខ្លួនដោយគំនិតថា «ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក» គឺជាអ្វីដែលធ្វើឱ្យមនុស្សម្នាក់គួរឱ្យទុកចិត្ត និងជាមនុស្សល្អ។ ពីព្រោះខ្ញុំចូលចិត្តសាកជួសជុលឧបករណ៍អគ្គិសនី រាល់ពេលអំពូលភ្លើង វិទ្យុ ទូរទស្សន៍ ឬឧបករណ៍ប្រើប្រាស់ផ្សេងទៀតរបស់នរណាម្នាក់ខូច បើពួកគេមករកខ្ញុំ ខ្ញុំតែងតែធ្វើឱ្យអស់ពីសមត្ថភាពដើម្បីជួសជុលរបស់ទាំងនេះ។ ខ្ញុំជឿថានេះជាមធ្យោបាយតែមួយគត់ដើម្បីរស់នៅឱ្យសមនឹងការជឿទុកចិត្តរបស់អ្នកដទៃមកលើខ្ញុំ។ រាល់ពេលដែលខ្ញុំជួសជុលរបស់របររបស់អ្នកដទៃ ហើយបានឮការសរសើរ និងការអរគុណរបស់ពួកគេ ខ្ញុំមានអារម្មណ៍សប្បាយចិត្តខ្លាំងណាស់ ហើយមានអារម្មណ៍ថានៅក្នុងចិត្តរបស់ពួកគេ ខ្ញុំជាមនុស្សដែលគួរឱ្យទុកចិត្ត និងជាមនុស្សល្អ។ ក្រោយពីបានជឿលើព្រះជាម្ចាស់ ខ្ញុំនៅតែរស់នៅតាមទស្សនៈនេះ។ ខ្ញុំកំពុងស្រោចស្រពអ្នកចំណូលថ្មី ហើយដោយសារតែខ្ញុំទើបតែចាប់ផ្តើមហ្វឹកហាត់ ខ្ញុំមានចំណុចខ្វះខាតជាច្រើន និងមិនអាចប្រកបច្បាស់លាស់អំពីសេចក្តីពិតមួយចំនួនបាន ដូច្នេះខ្ញុំត្រូវការបំពាក់បំប៉នបន្ថែមទៀតជាមួយនឹងសេចក្តីពិតទាក់ទងនឹងនិមិត្ត ព្រោះមានតែបែបនេះទេ ទើបខ្ញុំអាចបំពេញភារកិច្ចរបស់ខ្ញុំបានល្អ។ ទោះយ៉ាងណាក៏ដោយ ខ្ញុំមិនបានខិតខំប្រឹងប្រែងលើការងារចម្បងរបស់ខ្ញុំទេ។ ពេលដែលបងប្អូនប្រុសស្រីមករកខ្ញុំដើម្បីសុំជំនួយលើបញ្ហាកុំព្យូទ័រ ដើម្បីមិនឱ្យពួកគេខកចិត្ត និងដើម្បីរក្សារូបភាពល្អដែលពួកគេមានចំពោះខ្ញុំ ខ្ញុំតែងដាក់ចោលភារកិច្ចរបស់ខ្ញុំភ្លាមៗ ដើម្បីជួយដោះស្រាយបញ្ហាកុំព្យូទ័ររបស់ពួកគេ។ ហើយជាលទ្ធផល ខ្ញុំមិនបានស្វែងរក ឬបំពាក់បំប៉នខ្លួនខ្ញុំជាមួយនឹងសេចក្តីពិតដែលទាក់ទងនឹងបញ្ហារបស់អ្នកចំណូលថ្មីនោះទេ ហើយការជួបជុំទាំងនោះមិនទទួលបានលទ្ធផលល្អទេ។ ខ្ញុំត្រូវបានគ្រប់គ្រងដោយទស្សនៈថា «ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក» តែងតែពិចារណាអំពីអ្វីដែលបងប្អូនប្រុសស្រីនឹងគិតអំពីខ្ញុំ ហើយឲ្យតម្លៃចំពោះអ្វីដែលមនុស្សបានផ្ទុកផ្ដាក់ឲ្យខ្ញុំ លើសជាងភារកិច្ចរបស់ខ្ញុំផ្ទាល់។ ខ្ញុំមិនបានបំពេញភារកិច្ចរបស់ខ្ញុំផ្ទាល់ឲ្យបានល្អទេ។ តើខ្ញុំអាចហៅខ្លួនឯងថា ជាមនុស្សល្អបានយ៉ាងម៉េចទៅ?

ក្រោយមកខ្ញុំបានគិតថា «ហេតុអ្វីបានជាខ្ញុំចូលចិត្តរារាំងភារកិច្ចរបស់ខ្ញុំជាជាងបដិសេធសំណើរបស់អ្នកដទៃ? តើនេះជាបញ្ហាប្រភេទអ្វីទៅ?» បន្ទាប់មកខ្ញុំបានអានព្រះបន្ទូលរបស់ព្រះជាម្ចាស់៖ «មនុស្សមួយចំនួននិយាយថា៖ 'ក្នុងចំណោមអស់អ្នកដែល «ស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យខ្លួន» ក៏មានមនុស្សជាច្រើនដែលមិនស្វែងរកផលចំណេញពីការខាតបង់របស់អ្នកដទៃដែរ។ ពួកគេគ្រាន់តែមានគោលបំណងស្មោះត្រង់ក្នុងការអនុវត្តនូវអ្វីដែលអ្នកដទៃបានប្រគល់ឱ្យពួកគេប៉ុណ្ណោះ មនុស្សទាំងនេះពិតជាមានឥរិយាបថសីលធម៌នេះមែន'។ សេចក្ដីថ្លែងគឺមិនត្រឹមត្រូវទេ។ ទោះជាពួកគេមិនស្វែងរកទ្រព្យសម្បត្តិ របស់របរសម្ភារៈ ឬផលប្រយោជន៍ណាមួយក៏ដោយ ក៏ពួកគេស្វែងរកកេរ្តិ៍ឈ្មោះដែរ។ តើ 'កេរ្តិ៍ឈ្មោះ' នេះគឺជាអ្វី? វាមានន័យថា៖ 'ខ្ញុំបានទទួលយកភារកិច្ចដែលបុគ្គលនោះបានប្រគល់ឱ្យខ្ញុំ។ ទោះបីជាបុគ្គលនោះមានវត្តមាន ឬអត់ក៏ដោយ ដរាបណាខ្ញុំធ្វើវាបានល្អ និងចាត់ចែងដោយស្មោះត្រង់នូវអ្វីដែលពួកគេបានប្រគល់ឱ្យខ្ញុំ នោះខ្ញុំនឹងមានកេរ្តិ៍ឈ្មោះល្អ។ យ៉ាងហោចណាស់ ក៏មនុស្សមួយចំនួននឹងដឹងថា ខ្ញុំជាមនុស្សល្អ ជាមនុស្សដែលមានចរិតលក្ខណៈសីលធម៌ខ្ពស់ និងជាមនុស្សដែលស័ក្តិសមនឹងយកតម្រាប់តាម។ ខ្ញុំអាចមានកន្លែងឈរជើងក្នុងចំណោមមនុស្ស និងបន្សល់ទុកនូវកេរ្តិ៍ឈ្មោះល្អនៅក្នុងក្រុមមនុស្ស។ នោះគឺពិតជាមានតម្លៃណាស់!' មនុស្សផ្សេងទៀតនិយាយថា៖ '«ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក» ហើយដោយសារអ្នកដទៃបានប្រគល់អ្វីមួយឱ្យយើង ទោះបីជាពួកគេមានវត្តមាន ឬអត់ក៏ដោយ យើងគួរតែចាត់ចែងវាឱ្យបានល្អ និងប្រកាន់ខ្ជាប់វាឱ្យដល់ទីបញ្ចប់។ ទោះបីជាយើងមិនអាចបន្សល់ទុកកេរ្តិ៍ឈ្មោះល្អដល់កូនចៅជំនាន់ក្រោយក៏ដោយ យ៉ាងហោចណាស់ ក៏មនុស្សនឹងមិនរិះគន់យើងពីក្រោយខ្នង ដោយនិយាយថាយើងគ្មានភាពគួរឱ្យទុកចិត្តបានដែរ។ យើងមិនអាចបណ្ដោយឱ្យកូនចៅជំនាន់ក្រោយ រងការរើសអើង និងរងនូវភាពអយុត្តិធម៌បែបនេះឡើយ'។ តើពួកគេកំពុងស្វែងរកអ្វី? ពួកគេនៅតែស្វែងរកកេរ្តិ៍ឈ្មោះដដែល។ មនុស្សមួយចំនួនផ្ដល់ភាពសំខាន់យ៉ាងខ្លាំងទៅលើទ្រព្យសម្បត្តិ និងរបស់របរប្រើប្រាស់ ខណៈដែលអ្នកផ្សេងទៀតឱ្យតម្លៃលើកេរ្តិ៍ឈ្មោះ និងលាភសក្ការៈ។ តើ 'កេរ្តិ៍ឈ្មោះ' មានន័យដូចម្ដេច? តើការពិពណ៌នាជាក់លាក់នៃ 'កេរ្តិ៍ឈ្មោះ' ក្នុងចំណោមមនុស្សមានអ្វីខ្លះ? គឺការដែលត្រូវគេហៅថាជាមនុស្សល្អ ជាមនុស្សដែលមានចរិតលក្ខណៈសីលធម៌ខ្ពស់ ជាគំរូដ៏ល្អឥតខ្ចោះ ជាមនុស្សមានគុណធម៌ ឬជាបរិសុទ្ធជន។ ថែមទាំងមានមនុស្សមួយចំនួន ដែលដោយសារតែពួកគេទទួលបានជោគជ័យក្នុងការ 'ស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យខ្លួន' និងមានចរិតលក្ខណៈសីលធម៌បែបនេះតែម្ដងសោះ ពួកគេក៏ត្រូវបានសរសើរជារៀងរហូត ហើយកូនចៅរបស់ពួកគេក៏ទទួលបានផលប្រយោជន៍ពីសិរីរុងរឿងរបស់ពួកគេដែរ។ អ្នកឃើញទេ ផលប្រយោជន៍ទាំងនេះមានចំនួនច្រើនជាងផលប្រយោជន៍បន្តិចបន្តួចដែលពួកគេអាចទទួលបាននៅពេលបច្ចុប្បន្នទៅទៀត។ ហេតុដូច្នេះហើយ ការជំរុញចិត្តសម្រាប់អ្នកណាដែលប្រកាន់ខ្ជាប់នូវអ្វីដែលហៅថាស្តង់ដាសីលធម៌នៃ 'ការស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក' គឺមិនសាមញ្ញនោះទេ។ ពួកគេមិនត្រឹមតែស្វែងរកការបំពេញកាតព្វកិច្ច និងការទទួលខុសត្រូវផ្ទាល់ខ្លួនរបស់ពួកគេប៉ុណ្ណោះទេ ប៉ុន្តែផ្ទុយទៅវិញ ពួកគេប្រកាន់ខ្ជាប់វា គឺដើម្បីលាភសក្ការៈផ្ទាល់ខ្លួន ឬកេរ្តិ៍ឈ្មោះ មិនថាសម្រាប់ជាតិនេះ ឬជាតិក្រោយឡើយ។ ជាការពិតណាស់ ក៏មានអស់អ្នកដែលចង់ចៀសវាងការត្រូវគេរិះគន់ពីក្រោយខ្នង និងចៀសវាងការមានកេរ្តិ៍ឈ្មោះអាក្រក់ផងដែរ។ សរុបមក ការជំរុញចិត្តសម្រាប់មនុស្សក្នុងការធ្វើរឿងបែបនេះ គឺមិនសាមញ្ញទេ វាពិតជាមិនមែនជាសកម្មភាពដែលកើតចេញពីទស្សនៈនៃភាពជាមនុស្ស ឬពីការទទួលខុសត្រូវក្នុងសង្គមរបស់មនុស្សជាតិឡើយ» («អត្ថន័យនៃការដេញតាមសេចក្តីពិត (១៤)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ «នៅក្នុងសហគមន៍ ឬក្រុមសង្គមណាមួយ មនុស្សចង់ឱ្យអ្នកដទៃនិយាយថា ពួកគេគឺជាមនុស្សដែលមានចរិតលក្ខណៈសីលធម៌ខ្ពស់ ជាមនុស្សល្អ ជាមនុស្សដែលមានកេរ្តិ៍ឈ្មោះល្អ ជាមនុស្សដែលគួរឱ្យទុកចិត្ត និងជាអ្នកដែលស័ក្តិសមនឹងទទួលបានការប្រគល់ភារកិច្ចឱ្យធ្វើ។ ពួកគេសុទ្ធតែចង់បង្កើតរូបភាពបែបនេះ ដើម្បីធ្វើឱ្យអ្នកដទៃវាយតម្លៃខ្ពស់ចំពោះពួកគេ និងធ្វើឱ្យអ្នកដទៃជឿថា ពួកគេគឺជាបុគ្គលថ្លៃថ្នូរ ហើយជាមនុស្សលោកដែលមានសាច់ឈាម ដែលមានមនោសញ្ចេតនា និងភាពស្មោះត្រង់ មិនមែនជាមនុស្សឈាមត្រជាក់ ឬជាមនុស្សចម្លែកនោះទេ។ ប្រសិនបើអ្នកចង់ចុះសម្រុងក្នុងសង្គម ហើយត្រូវបានពួកគេទទួលយក និងទទួលស្គាល់ អ្នកត្រូវតែធ្វើឱ្យពួកគេទទួលស្គាល់អ្នកជាមុនសិនថា ជាមនុស្សដែលមានចរិតលក្ខណៈសីលធម៌ខ្ពស់ ជាមនុស្សដែលមានសេចក្ដីសុចរិត និងភាពគួរឱ្យជឿជាក់។ ដូច្នេះ ទោះបីជាពួកគេមានសំណើបែបណាចំពោះអ្នកក៏ដោយ ក៏អ្នកខិតខំអស់ពីសមត្ថភាពដើម្បីធ្វើឱ្យពួកគេគាប់ចិត្ត និងសប្បាយចិត្ត ធ្វើដូច្នេះ អ្នកនឹងទទួលបានការសរសើរពីពួកគេថាជាមនុស្សគួរឱ្យទុកចិត្តដែលមានចរិតលក្ខណៈសីលធម៌ខ្ពស់ ហើយមនុស្សគ្រប់គ្នាសុខចិត្តរាប់អានជាមួយអ្នក។ តាមរបៀបនេះ អ្នកមានអារម្មណ៍ថាមានការឱ្យតម្លៃខ្លួនឯងក្នុងជីវិតរបស់អ្នក។ ប្រសិនបើអ្នកអាចត្រូវបានទទួលស្គាល់ដោយសង្គម ដោយមហាជន និងដោយមិត្តរួមការងារ ព្រមទាំងមិត្តភក្តិនៅជុំវិញអ្នក នោះអ្នកនឹងរស់នៅក្នុងជីវិតមួយដែលស្កប់ស្កល់ និងគាប់ចិត្តជាពិសេស» («អត្ថន័យនៃការដេញតាមសេចក្តីពិត (១៤)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ ព្រះបន្ទូលរបស់ព្រះជាម្ចាស់បានលាតត្រដាងឫសគល់នៃបញ្ហា។ នៅពេលដែលមនុស្សអាចស្មោះត្រង់ក្នុងការដោះស្រាយកិច្ចការរបស់អ្នកដទៃ នេះមិនមែនដោយសារតែពួកគេចង់បំពេញកាតព្វកិច្ចរបស់ពួកគេនោះទេ ប៉ុន្តែដោយសារតែពួកគេចង់ទទួលបានកេរ្តិ៍ឈ្មោះល្អ។ ពេលឆ្លុះបញ្ចាំងអំពីខ្លួនឯង ខ្ញុំបានឃើញថា ខ្ញុំបានទទួលឥទ្ធិពលពីឪពុកខ្ញុំតាំងពីកុមារភាពមកម្ល៉េះ។ នៅពេលណាដែលឧបករណ៍ប្រើប្រាស់របស់នរណាម្នាក់ខូច ហើយពួកគេសុំឱ្យខ្ញុំជួយ ខ្ញុំតែងតែយល់ព្រម។ ខ្ញុំបានធ្វើរឿងទាំងអស់នេះ ដើម្បីឲ្យខ្ញុំមានកេរ្តិ៍ឈ្មោះល្អនៅក្នុងភូមិ និងដើម្បីឲ្យអ្នកដទៃសរសើរខ្ញុំ។ បន្ទាប់ពីចាប់ផ្តើមបំពេញកាតព្វកិច្ចរបស់ខ្ញុំ នៅពេលណាដែលបងប្អូនប្រុសស្រីមករកខ្ញុំដោយមានបញ្ហាកុំព្យូទ័រ ខ្ញុំមិនមានអារម្មណ៍ថាខ្ញុំអាចបដិសេធបានទេ ទោះបីជាខ្ញុំរវល់ជាមួយភារកិច្ចរបស់ខ្លួនឯងយ៉ាងណាក៏ដោយ។ ជាពិសេស នៅពេលដែលបងប្អូនប្រុសស្រីនិយាយថាជំនាញជួសជុលរបស់ខ្ញុំល្អ ខ្ញុំពិតជាមានអារម្មណ៍ពេញចិត្តខ្លាំងណាស់ ដោយគិតថា ពួកគេទុកចិត្តខ្ញុំ។ ដើម្បីរក្សារូបភាពល្អនៅក្នុងចិត្តរបស់បងប្អូនប្រុសស្រី ទោះបីជាខ្ញុំបានដឹងយ៉ាងច្បាស់ថាបញ្ហារបស់អ្នកចំណូលថ្មីនៅតែមិនទាន់បានដោះស្រាយ ហើយខ្ញុំត្រូវបំពាក់បំប៉នខ្លួនខ្ញុំបន្ថែមទៀត ព្រោះសេចក្ដីពិតទាក់ទងនឹងនិមិត្តនៅតែមិនទាន់ច្បាស់លាស់សម្រាប់ខ្ញុំក៏ដោយ ពេលដែលបងប្អូនប្រុសស្រីមករកខ្ញុំដើម្បីសុំជំនួយដោយសារបញ្ហាកុំព្យូទ័រ ទោះបីជាខ្ញុំចង់បដិសេធក៏ដោយ ក៏ខ្ញុំមិនអាចនិយាយពាក្យទាំងនោះចេញបានទេ ព្រោះខ្ញុំខ្លាចពួកគេខកចិត្ត ធ្វើឱ្យពួកគេគិតថាខ្ញុំមិនខ្វល់ខ្វាយ ហើយធ្វើឱ្យពួកគេមានចំណាប់អារម្មណ៍មិនល្អចំពោះខ្ញុំ តាមពិតទៅ ប្រសិនបើពួកគេត្រូវការកុំព្យូទ័ររបស់ពួកគាត់ជាបន្ទាន់ វាមិនអីទេសម្រាប់ខ្ញុំក្នុងការជួយដោះស្រាយបញ្ហារបស់ពួកគេម្តងម្កាល។ ប៉ុន្តែអ្នកខ្លះមិនត្រូវការកុំព្យូទ័ររបស់ពួកគេជាបន្ទាន់ទេ ហើយអាចប្រគល់វាទៅឱ្យបងប្អូនប្រុសស្រីដែលកំពុងបំពេញភារកិច្ចជួសជុលកុំព្យូទ័របាន។ ប៉ុន្តែដោយសារតែខ្ញុំមិនចង់ធ្វើឱ្យពួកគេខកចិត្ត ខ្ញុំតែងតែយល់ព្រម ដោយមិនគិតថាតើវាប៉ះពាល់ដល់ភារកិច្ចរបស់ខ្ញុំឬអត់នោះទេ ហើយជាលទ្ធផល កាតព្វកិច្ចរបស់ខ្ញុំត្រូវបានរារាំង។ ខ្ញុំឲ្យតម្លៃចំពោះកេរ្តិ៍ឈ្មោះ និងលាភសក្ការៈរបស់ខ្ញុំយ៉ាងខ្លាំង។ ហើយសុខចិត្តពន្យារពេលភារកិច្ចរបស់ខ្ញុំ គ្រាន់តែដើម្បីរក្សារូបភាពល្អនៅក្នុងចិត្តអ្នកដទៃ ហើយធ្វើឱ្យអ្នកដទៃគិតថាខ្ញុំជាមនុស្សដែលគួរឱ្យទុកចិត្ត និងល្អគួរឱ្យស្រលាញ់។ ខ្ញុំពិតជាអាត្មានិយម និងគួរឲ្យស្អប់ខ្ពើមណាស់! ភារកិច្ចគឺជាការផ្ទុកផ្ដាក់របស់ព្រះជាម្ចាស់ដែលបានប្រទានឲ្យមនុស្ស។ វាជាទំនួលខុសត្រូវដែលភារៈដែលព្រះបានបង្កើត គួរបំពេញលើសអ្វីទាំងអស់។ ប៉ុន្តែខ្ញុំបានចាត់ទុកអ្វីដែលមនុស្សបានផ្ទុកផ្ដាក់ឲ្យខ្ញុំ សំខាន់ជាងភារកិច្ចរបស់ខ្ញុំ។ មិនថាបញ្ហាដែលអ្នកដទៃផ្ទុកផ្ដាក់ឱ្យខ្ញុំពិបាក ឬចំណាយពេលប៉ុណ្ណានោះទេ ខ្ញុំបានព្យាយាមអស់ពីសមត្ថភាពដើម្បីធ្វើឱ្យល្អ ដោយមិនបានគិតអំពីការធ្វើភារកិច្ចផ្ទាល់ខ្លួនរបស់ខ្ញុំតាមរបៀបដែលនឹងបំពេញព្រះទ័យព្រះជាម្ចាស់ឡើយ។ ខ្ញុំរក្សារូបភាពល្អនៅក្នុងចិត្តមនុស្ស ប៉ុន្តែនៅក្នុងព្រះនេត្ររបស់ព្រះជាម្ចាស់ ខ្ញុំបានក្លាយជាមនុស្សដែលមើលស្រាលភារកិច្ច ធ្វើវាដោយគ្មានភាពស្មោះត្រង់ ឬភាពគួរឱ្យទុកចិត្ត។ ខ្ញុំពិតជាច្រឡំអាទិភាព និងធ្វើរឿងមិនត្រឹមត្រូវជាមុនមែន! ព្រះជាម្ចាស់បានប្រទានឱកាសឱ្យខ្ញុំស្រោចស្រពអ្នកចំណូលថ្មី ដោយសង្ឃឹមថាខ្ញុំនឹងស្វែងរកសេចក្ដីពិតដើម្បីដោះស្រាយសញ្ញាណ និងបញ្ហាផ្សេងៗរបស់ពួកគេ ដែលអនុញ្ញាតឱ្យពួកគេស្គាល់ពីកិច្ចការរបស់ព្រះជាម្ចាស់ និងបង្កើតឫសគល់នៅលើផ្លូវពិតឲ្យបានឆាប់។ ខ្ញុំគួរតែបង្ហាញពីការគិតគូរដល់បំណងព្រះហឫទ័យរបស់ព្រះជាម្ចាស់ និងបានបំពេញភារកិច្ចរបស់ខ្ញុំ មិនថាស្ថិតក្នុងកាលៈទេសៈបែបណាក៏ដោយ។

ក្រោយមកខ្ញុំបានគិតម្តងទៀតថា «តើខ្ញុំគួរធ្វើយ៉ាងណាចំពោះរឿងដែលអ្នកដទៃផ្ទុកផ្ដាក់ឱ្យខ្ញុំ?» នៅក្នុងការស្វែងរក ខ្ញុំបានអានព្រះបន្ទូលរបស់ព្រះជាម្ចាស់៖ «ប្រសិនបើភារកិច្ចដែលគេបានប្រគល់ឱ្យអ្នក មិនទាមទារពេលវេលា និងកម្លាំងរបស់អ្នកច្រើនពេកទេ ហើយស្ថិតក្នុងកម្រិតនៃគុណសម្បត្តិរបស់អ្នក ឬប្រសិនបើអ្នកមានមជ្ឈដ្ឋាន និងលក្ខខណ្ឌត្រឹមត្រូវ នោះដោយចេញពីមនសិការ និងវិចារណញ្ញាណជាមនុស្ស អ្នកអាចធ្វើរឿងមួយចំនួនដើម្បីអ្នកដទៃ និងព្យាយាមបំពេញតាមសំណើដែលសមហេតុផល និងសមរម្យមួយចំនួនពីពួកគេ ក្នុងដែនកំណត់ដែលអ្នកអាចចាត់ចែងបាន។ ក៏ប៉ុន្តែ ប្រសិនបើភារកិច្ចដែលគេបានប្រគល់ឱ្យអ្នក ទាមទារពេលវេលា និងកម្លាំងរបស់អ្នកយ៉ាងច្រើនសម្បើម ហើយឆក់យកពេលវេលារបស់អ្នកយ៉ាងច្រើន រហូតដល់ថ្នាក់ធ្វើឱ្យអ្នកលះបង់ជីវិតរបស់អ្នក ហើយការទទួលខុសត្រូវ និងកាតព្វកិច្ចរបស់អ្នកនៅក្នុងជាតិនេះ ព្រមទាំងភារកិច្ចដែលអ្នកគួរតែធ្វើក្នុងនាមជាភាវៈដែលព្រះបានបង្កើត នឹងត្រូវរលាយបាត់បង់អស់ និងត្រូវបានជំនួស តើអ្នកគួរធ្វើដូចម្ដេច? អ្នកគួរតែបដិសេធ ពីព្រោះនេះមិនមែនជាការទទួលខុសត្រូវ ឬកាតព្វកិច្ចរបស់អ្នកឡើយ។ ចំពោះការទទួលខុសត្រូវ និងកាតព្វកិច្ចនៃជីវិតរបស់មនុស្សម្នាក់ ក្រៅពីការមើលថែឪពុកម្ដាយ និងការចិញ្ចឹមកូន ព្រមទាំងការបំពេញការទទួលខុសត្រូវក្នុងសង្គម និងក្រោមក្របខ័ណ្ឌនៃច្បាប់ រឿងដែលសំខាន់បំផុតនោះគឺថា កម្លាំង ពេលវេលា និងជីវិតរបស់មនុស្សម្នាក់ គួរតែត្រូវបានចំណាយទៅលើការបំពេញភារកិច្ចនៃភាវៈដែលព្រះបានបង្កើត ជាជាងបណ្ដោយឱ្យពេលវេលា និងកម្លាំងរបស់ពួកគេត្រូវចំណាយអស់ដោយសារភារកិច្ចដែលបុគ្គលណាម្នាក់បានប្រគល់ឱ្យពួកគេ។ នេះគឺដោយសារតែព្រះជាម្ចាស់បង្កើតមនុស្សម្នាក់មក ប្រទានជីវិតដល់ពួកគេ និងនាំពួកគេមកកាន់ពិភពលោកនេះ មិនមែនដើម្បីឱ្យពួកគេធ្វើកិច្ចការ ឬបំពេញការទទួលខុសត្រូវដើម្បីប្រយោជន៍របស់មនុស្សណាម្នាក់ផ្សេងទៀតឡើយ។ អ្វីដែលមនុស្សគួរតែទទួលយកលើសពីអ្វីៗទាំងអស់ គឺការផ្ទុកផ្ដាក់របស់ព្រះជាម្ចាស់។ មានតែការផ្ទុកផ្ដាក់របស់ព្រះជាម្ចាស់ប៉ុណ្ណោះ ទើបជាការផ្ទុកផ្ដាក់ពិតប្រាកដ។ ការទទួលយកភារកិច្ចដែលមនុស្សម្នាក់ទៀតបានប្រគល់ឱ្យអ្នក មានន័យថាជាការធ្វេសប្រហែសចំពោះភារកិច្ចពិតប្រាកដរបស់អ្នកហើយ។ គ្មាននរណាម្នាក់មានសិទ្ធិក្នុងការស្នើសុំឱ្យអ្នកផ្តល់ភាពស្មោះត្រង់ លះបង់កម្លាំង ពេលវេលា ឬសូម្បីតែយុវវ័យ និងពេញមួយជីវិតរបស់អ្នក ចំពោះភារកិច្ចដែលពួកគេប្រគល់ឱ្យអ្នកនោះទេ។ មានតែព្រះជាម្ចាស់ប៉ុណ្ណោះដែលមានសិទ្ធិក្នុងការឱ្យមនុស្សបំពេញភារកិច្ចរបស់ពួកគេ ក្នុងនាមជាភាវៈដែលព្រះបានបង្កើត។ ហេតុអ្វីបានជាដូច្នេះ? ប្រសិនបើភារកិច្ចដែលបុគ្គលណាម្នាក់បានប្រគល់ឱ្យអ្នក ទាមទារពេលវេលា និងកម្លាំងរបស់អ្នកយ៉ាងច្រើនសន្ធឹកសន្ធាប់ វានឹងរារាំងអ្នកពីការបំពេញភារកិច្ចរបស់ខ្លួនក្នុងនាមជាភាវៈដែលព្រះបានបង្កើត ហើយវាថែមទាំងអាចរារាំងអ្នកពីការដើរតាមផ្លូវត្រូវក្នុងជីវិត ព្រមទាំងផ្លាស់ប្តូរទិសដៅ និងគោលដៅនៃជីវិតរបស់អ្នកទៀតផង។ នេះមិនមែនជារឿងល្អទេ វាគឺជាមហន្តរាយ» («អត្ថន័យនៃការដេញតាមសេចក្តីពិត (១៤)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ ព្រះបន្ទូលរបស់ព្រះជាម្ចាស់បានចង្អុលបង្ហាញផ្លូវនៃការអនុវត្តដល់ខ្ញុំ។ នៅក្នុងជីវិតនេះ រឿងដែលយើងគួរទទួលយកបំផុតនោះគឺ ការផ្ទុកផ្ដាក់របស់ព្រះជាម្ចាស់ ដែលយើងគួរតែបំពេញឱ្យអស់ពីចិត្ត និងអស់ពីគំនិតរបស់យើង។ ចំពោះឯបញ្ហាដែលអ្នកដទៃផ្ទុកផ្ដាក់ឱ្យយើង យើងត្រូវពិចារណាថា វានឹងស៊ីពេលរបស់យើងច្រើនពេកឬអត់។ និងថាតើរឿងរ៉ាវទាំងនោះនឹងរារាំងភារកិច្ចចម្បងរបស់យើងឬអត់។ បើវាមិនស៊ីពេលច្រើនពេក ហើយយើងមិនរវល់ខ្លាំងពេកនឹងភារកិច្ចរបស់យើងទេ ដោយផ្អែកលើសតិសម្បជញ្ញៈ និងហេតុផលរបស់មនុស្ស យើងអាចជួយដោះស្រាយបញ្ហាទាំងនោះបាន។ ទោះបីជាយ៉ាងណាក៏ដោយ ប្រសិនបើការជួយអ្នកដទៃនឹងប៉ះពាល់ដល់ភារកិច្ចចម្បងរបស់យើង នោះយើងគួរតែបដិសេធ ហើយមិនគួរត្រូវបានចងភ្ជាប់ដោយគំនិតវប្បធម៌ប្រពៃណីដែលថា «ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក»។ ទោះបីជាយ៉ាងណាក៏ដោយ កាលពីមុន ខ្ញុំគ្មានគោលការណ៍អ្វីទាំងអស់អំពីរបៀបដែលខ្ញុំបានប្រព្រឹត្តចំពោះអ្វីដែលអ្នកដទៃផ្ទុកផ្ដាក់ឱ្យខ្ញុំ។ មិនថាអ្នកណាសុំជំនួយពីខ្ញុំទេ ខ្ញុំមិនដែលបដិសេធពួកគេឡើយ ហើយជាលទ្ធផល វាបានរារាំងភារកិច្ចរបស់ខ្លួនខ្ញុំ។ ទោះបីជាការជួយបងប្អូនប្រុសស្រីជួសជុលកុំព្យូទ័រ មិនមានអ្វីខុសក៏ដោយ បើវាស៊ីពេលច្រើន ហើយធ្វើឲ្យភារកិច្ចរបស់ខ្ញុំយឺតយ៉ាវ។ នោះ ខ្ញុំគួរតែបដិសេធ ហើយពន្យល់ពីស្ថានភាពនេះដល់បងប្អូនប្រុសស្រីរបស់ខ្ញុំ។ ពួកគេនឹងយល់។ ខ្ញុំមិនគួរតែងតែពិចារណាពីរបៀបដែលអ្នកដទៃមើលមកលើខ្ញុំនោះទេ ប៉ុន្តែខ្ញុំត្រូវអនុវត្តតាមព្រះបន្ទូល និងគោលការណ៍របស់ព្រះជាម្ចាស់វិញ។

នៅយប់មួយ បងប្រុសពីរនាក់បានមកផ្ទះខ្ញុំ ដោយនិយាយថា មានកុំព្យូទ័រថ្មីមួយដែលមិនដំណើរការ ហើយពួកគេត្រូវការឱ្យខ្ញុំមើល។ ខ្ញុំមានអារម្មណ៍រំខានបន្តិចបន្តួច ដោយគិតក្នុងចិត្តថា «ខ្ញុំនៅមានការងារបន្ទាន់មួយចំនួនដែលខ្ញុំមិនទាន់បានបញ្ចប់ ហើយបើខ្ញុំព្រមជួយជួសជុលកុំព្យូទ័ររបស់ពួកគេ វានឹងធ្វើឲ្យខ្ញុំយឺតយ៉ាវច្រើនជាក់ជាមិនខាន។ ប៉ុន្តែបើខ្ញុំបដិសេធត្រង់ៗ តើពួកគេនឹងគិតយ៉ាងណាចំពោះខ្ញុំ? ពួកគេមកដល់ដោយរីករាយ ប៉ុន្តែពួកគេនឹងត្រឡប់ទៅវិញដោយខកចិត្ត។ តើខ្ញុំនឺងមិនធ្វើឲ្យពួកគេមានអារម្មណ៍មិនល្អចំពោះខ្ញុំទេឬ?» ខ្ញុំបានដឹងថាខ្ញុំកំពុងពិចារណាម្តងទៀតអំពីឋានៈ និងរូបភាពរបស់ខ្ញុំនៅក្នុងចិត្តអ្នកដទៃ ដូច្នេះហើយខ្ញុំបានអធិស្ឋានដោយស្ងៀមស្ងាត់ទៅកាន់ព្រះជាម្ចាស់នៅក្នុងចិត្តរបស់ខ្ញុំ សូមឲ្យទ្រង់ណែនាំខ្ញុំឲ្យអនុវត្តតាមគោលការណ៍ និងផ្តល់អាទិភាពដល់ភារកិច្ចរបស់ខ្ញុំ។ ខ្ញុំបាននឹកឃើញពីវគ្គមួយនៃព្រះបន្ទូលរបស់ព្រះជាម្ចាស់ដែលខ្ញុំបានអាន៖ «ប្រសិនបើភារកិច្ចដែលគេបានប្រគល់ឱ្យអ្នក មិនទាមទារពេលវេលា និងកម្លាំងរបស់អ្នកច្រើនពេកទេ ហើយស្ថិតក្នុងកម្រិតនៃគុណសម្បត្តិរបស់អ្នក ឬប្រសិនបើអ្នកមានមជ្ឈដ្ឋាន និងលក្ខខណ្ឌត្រឹមត្រូវ នោះដោយចេញពីមនសិការ និងវិចារណញ្ញាណជាមនុស្ស អ្នកអាចធ្វើរឿងមួយចំនួនដើម្បីអ្នកដទៃ និងព្យាយាមបំពេញតាមសំណើដែលសមហេតុផល និងសមរម្យមួយចំនួនពីពួកគេ ក្នុងដែនកំណត់ដែលអ្នកអាចចាត់ចែងបាន។ ក៏ប៉ុន្តែ ប្រសិនបើភារកិច្ចដែលគេបានប្រគល់ឱ្យអ្នក ទាមទារពេលវេលា និងកម្លាំងរបស់អ្នកយ៉ាងច្រើនសម្បើម ហើយឆក់យកពេលវេលារបស់អ្នកយ៉ាងច្រើន រហូតដល់ថ្នាក់ធ្វើឱ្យអ្នកលះបង់ជីវិតរបស់អ្នក ហើយការទទួលខុសត្រូវ និងកាតព្វកិច្ចរបស់អ្នកនៅក្នុងជាតិនេះ ព្រមទាំងភារកិច្ចដែលអ្នកគួរតែធ្វើក្នុងនាមជាភាវៈដែលព្រះបានបង្កើត នឹងត្រូវរលាយបាត់បង់អស់ និងត្រូវបានជំនួស តើអ្នកគួរធ្វើដូចម្ដេច? អ្នកគួរតែបដិសេធ ពីព្រោះនេះមិនមែនជាការទទួលខុសត្រូវ ឬកាតព្វកិច្ចរបស់អ្នកឡើយ» («អត្ថន័យនៃការដេញតាមសេចក្តីពិត (១៤)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ ដោយមានការណែនាំពីព្រះបន្ទូលរបស់ព្រះជាម្ចាស់ ខ្ញុំបានរកឃើញផ្លូវនៃការអនុវត្ត។ ខ្ញុំត្រូវមើលជាមុនសិនថា កុំព្យូទ័រមានបញ្ហាអ្វី ហើយប្រសិនបើវាមិនចំណាយពេលច្រើនពេកទេ ហើយវាជាបញ្ហាសាមញ្ញទេ អញ្ចឹងខ្ញុំនឹងជួយជួសជុលវា។ ប៉ុន្តែប្រសិនបើវាជាបញ្ហាធំមួយដែលត្រូវការពេលយូរដើម្បីជួសជុល នោះខ្ញុំនឹងឱ្យពួកគេទៅរកបងប្អូនប្រុសស្រីដែលជួសជុលកុំព្យូទ័រ។ ដូច្នេះខ្ញុំបានបើកកុំព្យូទ័រដើម្បីពិនិត្យមើលបញ្ហា ហើយខ្ញុំបានរកឃើញថាប្រព័ន្ធមានបញ្ហា។ នេះមិនមែនជាអ្វីដែលអាចជួសជុលបានយ៉ាងឆាប់រហ័សនោះទេ ដូច្នេះខ្ញុំបានប្រាប់បងប្រុសទាំងពីរថា ខ្ញុំរវល់ជាមួយភារកិច្ចរបស់ខ្ញុំ ហើយខ្ញុំមិនមានពេលជួសជុលវាទេ ហើយខ្ញុំបានឲ្យពួកគេទៅរកបងប្អូនប្រុសស្រីដទៃទៀតដើម្បីសុំជំនួយ។ ពួកគេបានយល់ព្រមបន្ទាប់ពីឮដូច្នេះ។ ពេលដែលខ្ញុំអនុវត្តតាមព្រះបន្ទូលរបស់ព្រះជាម្ចាស់ បងប្អូនប្រុសៗមិនបានបង្កើតទស្សនៈអវិជ្ជមានណាមួយចំពោះខ្ញុំដូចដែលខ្ញុំបានស្រមៃនោះទេ ហើយខ្ញុំមានអារម្មណ៍អាម៉ាស់ខ្លាំងណាស់។

តាមរយៈបទពិសោធន៍នេះ ខ្ញុំទទួលបានការញែកដឹងអំពីគំនិតវប្បធម៌ប្រពៃណីថា «ចូរស្មោះត្រង់ក្នុងការអនុវត្តនូវអ្វីដែលគេបានប្រគល់ឱ្យអ្នក»។ ហើយខ្ញុំក៏បានយល់ដែរថា គ្រាន់តែធ្វើអ្វីដែលមនុស្សផ្ទុកផ្ដាក់ឱ្យបានត្រឹមត្រូវ មិនអាចធ្វើឱ្យមនុស្សម្នាក់ក្លាយជាមនុស្សល្អពិតប្រាកដនោះទេ។ មានតែការបំពេញកាតព្វកិច្ចរបស់ខ្លួនដោយអស់ពីចិត្ត និងអស់ពីកម្លាំង ដើម្បីផ្គាប់ព្រះហឫទ័យព្រះជាម្ចាស់នោះទេ ទើបអាចក្លាយជាមនុស្សល្អពិតប្រាកដបាន។ ខ្ញុំក៏លែងពន្យារពេលភារកិច្ចរបស់ខ្ញុំដោយសារខ្ញុំមិនអាចលះបង់ការរក្សាមុខមាត់របស់ខ្ញុំបាន ដូច្នេះហើយខ្ញុំមានអារម្មណ៍ថាត្រូវតែងនិយាយថាយល់ព្រមជានិច្ចចំពោះអ្នកដទៃ។ ការផ្លាស់ប្តូរ និងការយល់ដឹងនេះបានកើតឡើងដោយសារការណែនាំនៃព្រះបន្ទូលរបស់ព្រះជាម្ចាស់។ សូមអរព្រះគុណដល់ព្រះជាម្ចាស់!


៩១. ខ្ញុំលែងលិចលង់ក្នុងសេចក្ដីយល់ច្រឡំដោយសារតែអំពើរំលងរបស់ខ្ញុំទៀតហើយ

ដោយ ស៊ូ ធាន ប្រទេសចិន

នៅខែសីហា ឆ្នាំ២០១៨ ខ្ញុំមានអាយុ ២២ ឆ្នាំ។ ដោយសារតែគណបក្សកុម្មុយនីស្តចិនតែងតែធ្វើទុក្ខបុកម្នេញ និងចាប់ខ្លួនគ្រីស្ទបរិស័ទ ខ្ញុំមានគម្រោងទៅប្រទេសសេរី និងប្រជាធិបតេយ្យមួយ ដើម្បីជឿលើព្រះជាម្ចាស់។ តែនឹកស្មានមិនដល់ ខ្ញុំត្រូវបានគេចាប់ខ្លួននៅអាកាសយានដ្ឋាន។ ដើម្បីបង្ខំខ្ញុំឱ្យក្បត់ទម្លាយព័ត៌មានពីពួកជំនុំ ប៉ូលិសបានបង្ខំខ្ញុំឱ្យឈរផ្គុំជើងចូលគ្នាពីម៉ោង ៦ ព្រឹក ដល់ម៉ោង ១២ យប់រៀងរាល់ថ្ងៃ អស់រយៈពេលប្រាំមួយ ឬប្រាំពីរថ្ងៃជាប់ៗគ្នា។ ខ្ញុំឈរយូរពេក រហូតដល់វិលមុខ ជើងខ្ញុំឈឺ និងស្ពឹក ហើយការដកដង្ហើមរបស់ខ្ញុំប្រែជាញាប់។ ប៉ូលិសក៏បានគំរាមខ្ញុំដែរថា៖ «បើឯងមិនព្រមនិយាយទេ យើងនឹងចងព្យួរឯង ហើយឱ្យឯងភ្លក្សរសជាតិទារុណកម្ម 'អណ្ដាតភ្លើងភ្លោះនៃទឹកកក និងភ្លើង'។ យើងនឹងប្រើម៉ាស៊ីនដែលមានកម្ដៅក្ដៅខ្លាំងមកដុតឯងសិន រួចហើយទើបបង្ខំចាក់ទឹកចូលក្នុងខ្លួនឯង ដោយធ្វើបែបនេះច្រំដែលៗ។ ដល់ពេលនោះ ទោះជាឯងចង់និយាយ ក៏និយាយលែងចេញដែរ»។ ពេលគិតដល់បងប្អូនប្រុសស្រីដែលត្រូវបានប៉ូលិសធ្វើទារុណកម្ម ខ្ញុំមានអារម្មណ៍ភ័យខ្លាចយ៉ាងខ្លាំងនៅក្នុងចិត្ត៖ «តើខ្ញុំអាចទ្រាំបានទេ បើពួកគេធ្វើទារុណកម្មខ្ញុំ?» ខ្ញុំបានអធិស្ឋានស្ងាត់ៗនៅក្នុងចិត្ត ដោយទូលសូមឱ្យព្រះជាម្ចាស់ប្រទានកម្លាំង និងសេចក្ដីជំនឿដល់ខ្ញុំ។ ដោយឃើញថា ខ្ញុំមិននិយាយអ្វីសោះ ប៉ូលិសបានសង្កត់ក្បាលខ្ញុំចុះ ហើយយកកន្ទុយបារីដែលកំពុងឆេះមកដាក់លើរន្ធច្រមុះខ្ញុំ។ ផ្សែងដ៏ក្រាស់ និងកម្ដៅបានហុយចូលទៅក្នុងរន្ធច្រមុះរបស់ខ្ញុំ ធ្វើឱ្យខ្ញុំឈ្លក់យ៉ាងខ្លាំង រហូតដល់មិនអាចដកដង្ហើមបាន។ ខ្ញុំមានអារម្មណ៍ថាថប់ដង្ហើមខ្លាំងណាស់។ ពួកគេថែមទាំងបានដុតស្បែកនៅក្រោមរន្ធច្រមុះរបស់ខ្ញុំទៀតផង ហើយខ្ញុំមានអារម្មណ៍ថាឈឺផ្សាមួយមេៗ។ បន្ទាប់មក ពួកគេបានទាញដៃខ្ញុំឡើង កេះដែកកេះ ហើយដុតដៃខ្ញុំជាមួយនឹងអណ្ដាតភ្លើង។ តាមសភាវគតិ ខ្ញុំបានព្យាយាមទាញដៃខ្ញុំចេញ តែប៉ូលិសបានចាប់ដៃខ្ញុំយ៉ាងណែន ដោយមិនឱ្យខ្ញុំកម្រើកបានឡើយ។ ដៃខ្ញុំត្រូវបានគេដុតរាប់សិបវិនាទី។ ការឈឺចាប់នោះគឺមិនអាចទ្រាំបានឡើយ។ ស្បែកនៅក្រោមដៃរបស់ខ្ញុំត្រូវបានឆេះខ្លោច និងរបក ក្រោយមកវាក៏ឡើងដំបៅរលួយ ដោយបន្សល់ទុកស្នាមផ្លែធំប៉ុនស៊ុត។ បន្ទាប់មក ប៉ូលិសថែមទាំងញញឹម និងសម្លឹងមកខ្ញុំដោយកែវភ្នែកដ៏កំណាចទៀតផង ហើយខ្ញុំពោរពេញដោយកំហឹង ការគុំកួន និងភាពភ័យខ្លាច ដោយគិតថា៖ «ពួកអារក្សទាំងនេះអាចធ្វើអ្វីក៏បាន។ នរណាដឹងថា ពួកគេនឹងធ្វើទារុណកម្មខ្ញុំបែបណាបន្តទៀតនោះ?» ខ្ញុំទន់ខ្សោយណាស់ ហើយចង់ចាកចេញពីកន្លែងនរកនេះឱ្យបានឆាប់។ តែខ្ញុំដឹងថា ខ្ញុំមិនអាចធ្វើជាយូដាស ហើយក្បត់បងប្អូនប្រុសស្រីរបស់ខ្ញុំ ដើម្បីអូសបន្លាយជីវិតដ៏វេទនារបស់ខ្ញុំឡើយ។ ដូច្នេះ ខ្ញុំបានអធិស្ឋានទៅកាន់ព្រះជាម្ចាស់នៅក្នុងចិត្ត ដោយសច្ចាថា ទោះបីជាខ្ញុំត្រូវស្លាប់ ក៏ខ្ញុំមិនក្បត់ផលប្រយោជន៍ព្រះដំណាក់របស់ព្រះជាម្ចាស់ដែរ ហើយខ្ញុំស្បថថា នឹងមិនធ្វើជាយូដាសឡើយ។ ប៉ុន្មានថ្ងៃក្រោយមក ប៉ូលិសបាននាំគ្រួសារខ្ញុំមក ដើម្បីបង្ខំខ្ញុំឱ្យចុះហត្ថលេខាលើ «សេចក្ដីថ្លែងអះអាងទាំងបីចំណុច» ដោយនិយាយថា ពួកគេនឹងដោះលែងខ្ញុំ បើខ្ញុំព្រមចុះហត្ថលេខា។ ឪពុករបស់ខ្ញុំ ដែលត្រូវបាននាគដ៏ធំមានសម្បុរក្រហមបំភាន់ បាននិយាយថា គាត់នឹងកាត់កាល់ខ្ញុំចោល បើខ្ញុំមិនព្រមចុះហត្ថលេខា។ ខ្ញុំដឹងថា នេះគឺជាល្បិចរបស់សាតាំង ហើយក៏បានបដិសេធមិនចុះហត្ថលេខា។ បន្ទាប់មក ប៉ូលិសបានគំរាមខ្ញុំ ដោយនិយាយថា៖ «យើងទុកពេលឱ្យឯងមួយយប់ចុងក្រោយ តែបើថ្ងៃស្អែកឯងនៅតែមិនព្រមចុះហត្ថលេខាទៀត យើងនឹងនាំឯងទៅកន្លែងមួយ ហើយចាត់ការឯងឱ្យចាស់ដៃមិនខាន!» ឮបែបនេះ ខ្ញុំភ័យខ្លាចណាស់។ «ពួកគេអាចធ្វើអ្វីក៏បាន ហើយជាពិសេស ចំពោះអ្នកដែលជឿលើព្រះដ៏មានគ្រប់ព្រះចេស្ដា ពួកគេកាន់តែឃោរឃៅទៅទៀត។ បើខ្ញុំនៅតែបន្តបដិសេធមិនចុះហត្ថលេខា តើនរណាដឹងថា ពួកគេនឹងធ្វើទារុណកម្មខ្ញុំបែបណានោះ?» គ្រាន់តែគិតដល់ការរងទុក្ខដែលវេទនាជាងសេចក្ដីស្លាប់ ខ្ញុំមានអារម្មណ៍ថាគួរឱ្យខ្លាចណាស់ទៅហើយ។ ខ្ញុំបានគិតថា៖ «ចុះបើខ្ញុំមិនអាចទ្រាំទ្រនឹងទារុណកម្ម ហើយក្លាយជាយូដាសនោះយ៉ាងម៉េចវិញទៅ? នោះខ្ញុំនឹងប្រមាថនិស្ស័យរបស់ព្រះជាម្ចាស់ ហើយនឹងគ្មានឱកាសត្រូវបានសង្រ្គោះម្ដងទៀតឡើយ។ បើខ្ញុំចុះហត្ថលេខាលើសេចក្ដីថ្លែងអះអាងទាំងបីចំណុចដោយប្រើប្រាជ្ញា តែចិត្តខ្ញុំមិនក្បត់ព្រះជាម្ចាស់ តើព្រះជាម្ចាស់នឹងផ្ដល់ឱកាសឱ្យខ្ញុំម្ដងទៀតដែរឬទេ?» ចុងក្រោយ ខ្ញុំមិនអាចយកឈ្នះភាពទន់ខ្សោយនៃសាច់ឈាមរបស់ខ្ញុំបានទេ ហើយក៏បានចុះហត្ថលេខាលើសេចក្ដីថ្លែងអះអាងទាំងបីចំណុច។ ក្រោយពីបានចុះហត្ថលេខាលើសេចក្ដីថ្លែងអះអាងទាំងបីចំណុចរួច ប៉ូលិសក៏បានដោះលែងខ្ញុំឱ្យត្រឡប់ទៅផ្ទះវិញ។

ក្រោយពេលត្រឡប់មកដល់ផ្ទះវិញ ខ្ញុំមានអារម្មណ៍ថាមិនស្ងប់ក្នុងចិត្តសោះ។ ទោះបីជាខ្ញុំគិតថា នេះគឺជាការប្រើប្រាជ្ញាក៏ដោយ ក៏ខ្ញុំនៅតែបានចុះហត្ថលេខាលើសេចក្ដីថ្លែងអះអាងទាំងបីចំណុចដដែល ហើយនៅក្នុងព្រះនេត្ររបស់ព្រះជាម្ចាស់ នេះគឺជាស្នាមនៃការក្បត់។ តើព្រះជាម្ចាស់នៅតែសង្គ្រោះខ្ញុំទៀតឬទេ? ក្រោយមក ឪពុកខ្ញុំចង់នាំខ្ញុំទៅធ្វើការនៅឆ្ងាយពីផ្ទះ ហើយគាត់ក៏បានហៅសាច់ញាតិ និងមិត្តភក្ដិមកបញ្ចុះបញ្ចូលខ្ញុំដែរ។ ខ្ញុំបានគិតក្នុងចិត្តថា៖ «ខ្ញុំមិនអាចចេញទៅទេ បើខ្ញុំចេញទៅ បងប្អូនប្រុសស្រីនឹងរកខ្ញុំលែងឃើញហើយ។ នោះខ្ញុំនឹងគ្មានឱកាសបានត្រឡប់មកកាន់ព្រះដំណាក់របស់ព្រះជាម្ចាស់វិញឡើយ»។ ខ្ញុំមានអារម្មណ៍ប្រៀបដូចជាសត្វស្លាបដែលវង្វេងសំបុក ដោយរង់ចាំយ៉ាងឯកោ នូវចម្លើយមួយដែលមិនដឹងមុន។ កន្លះខែក្រោយមក បងប្អូនប្រុសស្រីបានរកខ្ញុំឃើញ ហើយប្រកបគ្នាជាមួយខ្ញុំអំពីការបំពេញភារកិច្ចរបស់ខ្ញុំ។ ពេលឃើញថា ខ្ញុំនៅតែអាចត្រឡប់មកកាន់ព្រះដំណាក់របស់ព្រះជាម្ចាស់ និងបំពេញភារកិច្ចរបស់ខ្ញុំបាន ខ្ញុំរំភើបចិត្តយ៉ាងខ្លាំង រហូតដល់ស្ទើរតែស្រក់ទឹកភ្នែក ហើយក៏ប្រញាប់ងក់ក្បាលយល់ព្រម។ បន្ទាប់ពីនោះមក មិនថាពួកជំនុំចាត់ចែងភារកិច្ចអ្វីដល់ខ្ញុំទេ ខ្ញុំតែងតែខិតខំបំពេញភារកិច្ចនោះអស់ពីសមត្ថភាព។ តែម្ដងម្កាល ខ្ញុំឮបងប្អូនប្រុសស្រីពិភាក្សាគ្នាអំពីរឿងចុះហត្ថលេខាលើសេចក្ដីថ្លែងអះអាងទាំងបីចំណុច។ ពួកគេតែងនិយាយថា៖ «យើងដាច់ខាតមិនអាចចុះហត្ថលេខាលើសេចក្ដីថ្លែងអះអាងទាំងបីចំណុចឡើយ។ ការចុះហត្ថលេខាលើសេចក្ដីថ្លែងអះអាងទាំងបីចំណុច គឺជាការក្បត់ព្រះជាម្ចាស់ ហើយវាធ្វើឱ្យយើងមានស្នាមនៃសត្វតិរិច្ឆាន»។ រាល់ពេលដែលឮពាក្យទាំងនេះ ចិត្តខ្ញុំឈឺចាប់ណាស់ ជាពិសេសគឺពេលដែលខ្ញុំអានបន្ទូលទាំងនេះរបស់ព្រះជាម្ចាស់៖ «ចំពោះអស់អ្នកដែលមិនបង្ហាញភាពស្មោះត្រង់សូម្បីតែបន្តិចសោះចំពោះខ្ញុំ ក្នុងអំឡុងពេលទុក្ខវេទនា ខ្ញុំនឹងមិនមានសេចក្ដីករុណាទៀតឡើយ ដ្បិតសេចក្ដីមេត្តាករុណារបស់ខ្ញុំលាតសន្ធឹងដល់ត្រឹមនេះតែប៉ុណ្ណោះ។ ជាងនេះទៅទៀត ខ្ញុំមិនចូលចិត្តចំពោះអ្នកណាដែលធ្លាប់ក្បត់ខ្ញុំម្តងហើយនោះទេ ហើយខ្ញុំរឹតតែមិនចូលចិត្តសេពគប់ជាមួយអ្នកណាដែលលក់ផលប្រយោជន៍មិត្តភក្តិរបស់ខ្លួនឡើយ។ មិនខ្វល់ថាបុគ្គលនោះអាចជានរណានោះទេ នេះជានិស្ស័យរបស់ខ្ញុំ។ ខ្ញុំត្រូវតែប្រាប់អ្នករាល់គ្នាដូចនេះថា៖ អ្នកណាដែលធ្វើឱ្យខ្ញុំខូចព្រះហឫទ័យទាំងស្រុង ពួកគេនឹងមិនទទួលបានការប្រោសប្រណីពីខ្ញុំជាលើកទីពីរឡើយ ចំណែកឯអ្នកណាដែលស្មោះត្រង់ចំពោះខ្ញុំ ពួកគេនឹងស្ថិតនៅក្នុងដួងព្រះហឫទ័យរបស់ខ្ញុំជារៀងរហូត» («ចូរត្រៀមអំពើល្អទុកឱ្យបានគ្រប់គ្រាន់សម្រាប់គោលដៅរបស់អ្នក» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ ខ្ញុំឃើញថា និស្ស័យរបស់ព្រះជាម្ចាស់គឺសុចរិត មានតេជានុភាព និងមិនអាចប្រមាថបានឡើយ ហើយព្រះជាម្ចាស់នឹងលែងមានសេចក្ដីមេត្តាករុណា ចំពោះអ្នកណាក៏ដោយដែលក្បត់ទ្រង់ និងធ្វើឱ្យទ្រង់ឈឺព្រះទ័យទៀតហើយ។ ខ្ញុំបានគិតក្នុងចិត្តថា៖ «ខ្ញុំបានចុះហត្ថលេខាលើសេចក្ដីថ្លែងអះអាងទាំងបីចំណុច ហើយបានក្បត់ព្រះជាម្ចាស់បាត់ទៅហើយ។ តើខ្ញុំត្រូវបានព្រះជាម្ចាស់ជម្រុះចោលហើយឬនៅ? តើនេះមានន័យថា ទោះបីជាខ្ញុំជឿរហូតដល់ទីបញ្ចប់ ក៏ខ្ញុំមិនអាចត្រូវបានព្រះជាម្ចាស់សង្គ្រោះជាដាច់ខាតមែនទេ?» ជាពិសេស នៅក្នុងវីដេអូទីបន្ទាល់តាមរយៈបទពិសោធពីព្រះដំណាក់របស់ព្រះជាម្ចាស់ ខ្ញុំឃើញបងប្អូនប្រុសស្រីដែលត្រូវបានគេចាប់ខ្លួន អាចប្រកាន់ខ្ជាប់នូវទីបន្ទាល់របស់ខ្លួន ពេលប្រឈមមុខនឹងទារុណកម្មគ្រប់បែបយ៉ាង ដោយបដិសេធយ៉ាងដាច់អហង្ការ មិនព្រមចុះហត្ថលេខាលើសេចក្ដីថ្លែងអះអាងទាំងបីចំណុចឡើយ។ តែខ្ញុំបែរជាចុះហត្ថលេខាលើសេចក្ដីថ្លែងអះអាងទាំងបីចំណុច ដើម្បីគេចពីការធ្វើទារុណកម្មទៅវិញ។ ខ្ញុំមិនត្រឹមតែមិនអាចធ្វើបន្ទាល់ថ្វាយព្រះជាម្ចាស់នោះទេ តែថែមទាំងបន្សល់ទុកនូវស្លាកស្នាមនៃភាពអាម៉ាស់ ដែលអាចឱ្យសាតាំងចំអកឱ្យខ្ញុំទៀតផង។ ខ្ញុំមានអារម្មណ៍ថា ព្រះជាម្ចាស់ប្រាកដជាខកព្រះទ័យនឹងខ្ញុំខ្លាំងណាស់ហើយ។ កាន់តែគិតពីរឿងនេះ ខ្ញុំកាន់តែមានអារម្មណ៍អវិជ្ជមាន ចិត្តខ្ញុំឈឺចាប់ប្រៀបដូចជាត្រូវគេចាក់នឹងកាំបិតអ៊ីចឹង ហើយខ្ញុំគិតថា ខ្ញុំមិនគួរណាចុះហត្ថលេខាលើសេចក្ដីថ្លែងអះអាងទាំងបីចំណុចនោះសោះ។ តែអ្វីៗហួសអស់ទៅហើយ ប្រៀបដូចជាទឹកដែលកំពប់ហើយ មិនអាចដួសមកវិញបានឡើយ។ ក្រោយមក ព្រះដំណាក់របស់ព្រះជាម្ចាស់បានចាប់ផ្ដើមស៊ើបអង្កេតអ្នកដែលបានចុះហត្ថលេខាលើសេចក្ដីថ្លែងអះអាងទាំងបីចំណុច ហើយខ្ញុំក៏ជាមុខសញ្ញានៃការស៊ើបអង្កេតនោះដែរ។ ខ្ញុំបាននឹកឃើញដល់បន្ទូលរបស់ព្រះជាម្ចាស់ដែលថា៖ «តើអស់អ្នកដែលចុះហត្ថលេខាលើ 'សេចក្ដីថ្លែងអះអាងទាំងបីចំណុច' មិនមែនជាអ្នកដែលបានបំផ្ទុះគ្រាប់បែក និងធ្វើឱ្យខ្លួនឯងខ្ទេចខ្ទីអស់ទេឬ?» («របៀបដេញតាមសេចក្ដីពិត (៥)» នៃសៀវភៅ «ព្រះបន្ទូល» ភាគ៧៖ អំពីការដេញតាមសេចក្តីពិត)។ ព្រះជាម្ចាស់ស្អប់ខ្ពើមអ្នកដែលចុះហត្ថលេខាលើសេចក្ដីថ្លែងអះអាងទាំងបីចំណុច ហើយក្បត់ទ្រង់ណាស់។ ដោយសារតែខ្ញុំបានចុះហត្ថលេខាលើសេចក្ដីថ្លែងអះអាងទាំងបីចំណុច ខ្ញុំប្រាកដជាត្រូវបានព្រះជាម្ចាស់ផ្ដន្ទាទោស និងជម្រុះចោលមិនខាន។ តើបន្ទាប់ទៅ ខ្ញុំនឹងត្រូវបានគេបោសសម្អាតចោលឬ? ក្រោយមក ទោះបីជាពួកជំនុំមិនបានបោសសម្អាតខ្ញុំចោលក៏ពិតមែន តែខ្ញុំនៅតែរស់នៅក្នុងភាពអវិជ្ជមានដដែល។ ជារឿយៗ ពេលដែលខ្ញុំឃើញបងប្អូនប្រុសស្រីដែលខ្ញុំសហការជាមួយ ជជែកគ្នាអំពីការសរសេរអត្ថបទតាមរយៈបទពិសោធ ឬការចូលទៅក្នុងជីវិត ខ្ញុំមានអារម្មណ៍ថា ខ្ញុំគឺខុសពីពួកគេ ដោយគិតថា ពួកគេសុទ្ធតែជាបងប្អូនប្រុសស្រី ហើយពួកគេទាំងអស់គ្នាមានឱកាសដេញតាមសេចក្ដីពិត និងត្រូវបានសង្គ្រោះ។ តែខ្ញុំគឺខុសពីគេ។ ខ្ញុំបានក្បត់ព្រះជាម្ចាស់ ហើយទ្រង់ប្រាកដជាខ្ពើមរអើមខ្ញុំជាទីបំផុត។ ខ្ញុំមានអារម្មណ៍ថា មនុស្សដូចខ្ញុំគ្មានលក្ខណៈសម្បត្តិគ្រប់គ្រាន់ក្នុងការដេញតាមសេចក្ដីពិតឡើយ ហើយទោះបីជាខ្ញុំជឿរហូតដល់ទីបញ្ចប់ក៏ដោយ ក៏វាគ្មានប្រយោជន៍អ្វីដែរ ខ្ញុំប្រហែលជាត្រឹមតែជាអ្នកធ្វើការដោយកម្លាំងម្នាក់ប៉ុណ្ណោះ ហើយសេចក្ដីសង្គ្រោះ គឺគ្មានពាក់ព័ន្ធអ្វីនឹងខ្ញុំឡើយ។ ខ្ញុំរស់នៅក្នុងសភាពអវិជ្ជមាន ហើយរាល់ថ្ងៃ ខ្ញុំគ្រាន់តែបំពេញភារកិច្ចរបស់ខ្ញុំដូចជាម៉ាស៊ីន ដោយក្នុងចិត្តពោរពេញដោយការឈឺចាប់ដែលមិនអាចថ្លែងប្រាប់បាន។ នៅពេលនោះ ខ្ញុំតែងតែស្ដាប់ទំនុកតម្កើងនៃព្រះបន្ទូលរបស់ព្រះជាម្ចាស់មួយបទ ដែលមានចំណងជើងថា «ប្រសិនបើអ្នកជាអ្នកបម្រើការ»។ ព្រះជាម្ចាស់សួរយើងថា៖ «ប្រសិនបើអ្នក គឺពិតជាអ្នកបម្រើការមែន តើអ្នកអាចបម្រើការដល់ខ្ញុំដោយស្មោះស្ម័គ្រ ដោយគ្មានការធ្វើឱ្យតែរួចពីដៃ ឬភាពអវិជ្ជមានណាមួយបានទេ? ប្រសិនបើអ្នករកឃើញថា ខ្ញុំមិនធ្លាប់ឱ្យតម្លៃអ្នកសោះ តើអ្នកនឹងនៅតែអាចនៅនឹងខ្ញុំ ហើយបម្រើការដល់ខ្ញុំអស់មួយជីវិតទេ?» («បញ្ហាដ៏ធ្ងន់ធ្ងរមួយ៖ អំពើក្បត់ (២)» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ រាល់ពេលដែលឮបទនេះ ខ្ញុំរំជួលចិត្តយ៉ាងខ្លាំង។ ខ្ញុំគឺជាភាវៈដែលព្រះបានបង្កើត ហើយការជឿលើព្រះជាម្ចាស់ និងការបំពេញភារកិច្ចរបស់ខ្ញុំ គឺត្រឹមត្រូវឥតខ្ចោះតាមធម្មជាតិ ទោះបីជាព្រះជាម្ចាស់មិនចង់បានខ្ញុំ ក៏ខ្ញុំនៅតែជឿលើទ្រង់រហូតដល់ទីបញ្ចប់ដែរ។ ដរាបណាខ្ញុំមានពេលមួយថ្ងៃទៀតដើម្បីបំពេញភារកិច្ច ខ្ញុំត្រូវតែខិតខំបំពេញភារកិច្ចរបស់ខ្ញុំឱ្យអស់ពីសមត្ថភាព!

ថ្ងៃមួយ ខ្ញុំបានអានប៉ះព្រះបន្ទូលមួយវគ្គរបស់ព្រះជាម្ចាស់ ដែលនិយាយត្រូវនឹងសភាពរបស់ខ្ញុំបេះបិទតែម្ដង។ ព្រះដ៏មានគ្រប់ព្រះចេស្ដាមានបន្ទូលថា៖ «ក៏មានមូលហេតុឫសគល់មួយទៀតដែលនាំឱ្យមនុស្សធ្លាក់ក្នុងភាពអស់សង្ឃឹមដែរ នោះគឺដោយសារមានរឿងរ៉ាវជាក់លាក់ខ្លះកើតឡើងចំពោះពួកគេ មុនពេលពួកគេគ្រប់វ័យ ឬបន្ទាប់ពីពួកគេពេញវ័យហើយ ពោលគឺ ពួកគេបានប្រព្រឹត្តអំពើរំលងខ្លះៗ ឬបានធ្វើអំពើឆ្កួតលីលា អំពើល្ងង់ខ្លៅ និងអំពើដែលកើតពីការមិនចេះដឹង។ គឺដោយសារតែអំពើរំលងទាំងនេះ និងអំពើឆ្កួតលីលា ល្ងង់ខ្លៅដែលពួកគេបានប្រព្រឹត្ត ទើបធ្វើឱ្យពួកគេធ្លាក់ក្នុងភាពអស់សង្ឃឹម។ ភាពអស់សង្ឃឹមប្រភេទនេះ គឺជាការថ្កោលទោសខ្លួនឯង ហើយវាក៏ជាការកំណត់លក្ខណៈខ្លួនឯងថាជាមនុស្សប្រភេទនោះដែរ។ ... ពេលខ្លះ មនុស្សមួយចំនួនអាចបោះបង់ចោលភាពអស់សង្ឃឹមរបស់ពួកគេបាន ហើយទុកវាចោល។ ពួកគេប្រើភាពស្មោះត្រង់ និងកម្លាំងទាំងអស់ដែលពួកគេមាន ដើម្បីបំពេញភារកិច្ច កាតព្វកិច្ច និងការទទួលខុសត្រូវរបស់ខ្លួន ហើយថែមទាំងដាក់ចិត្តគំនិតទាំងអស់ទៅក្នុងការដេញតាមសេចក្ដីពិត និងការត្រិះរិះពិចារណាពីព្រះបន្ទូលរបស់ព្រះជាម្ចាស់ ព្រមទាំងទៅក្នុងការខិតខំប្រឹងប្រែងយល់ព្រះបន្ទូលរបស់ព្រះជាម្ចាស់ទៀតផង។ ទោះជាយ៉ាងនេះក្ដី ពេលមានស្ថានភាព ឬកាលៈទេសៈជាក់លាក់ណាមួយកើតឡើង ភាពអស់សង្ឃឹមក៏មកគ្រប់គ្រងពួកគេម្ដងទៀត ហើយធ្វើឱ្យពួកគេមានអារម្មណ៍ថារងការចោទប្រកាន់ម្ដងទៀតនៅក្នុងជម្រៅដួងចិត្តរបស់ពួកគេ។ ពួកគេគិតក្នុងចិត្តថា៖ 'អ្នកធ្លាប់បានធ្វើរឿងនោះពីមុនមក ហើយអ្នកធ្លាប់ជាមនុស្សប្រភេទនោះ។ តើអ្នកអាចទទួលបានសេចក្ដីសង្គ្រោះដែរឬទេ? តើការអនុវត្តសេចក្ដីពិតមានប្រយោជន៍អ្វីដែរ? តើព្រះជាម្ចាស់ទតឃើញអំពើដែលអ្នកបានប្រព្រឹត្តនោះយ៉ាងដូចម្ដេច? តើព្រះជាម្ចាស់នឹងលើកលែងទោសឱ្យអ្នកចំពោះអ្វីដែលអ្នកបានធ្វើដែរឬទេ? តើការលះបង់បែបនេះនៅពេលនេះ អាចលុបលាងអំពើរំលងនោះបានដែរឬទេ?' ពួកគេឧស្សាហ៍ស្ដីបន្ទោសខ្លួនឯង និងមានអារម្មណ៍ថារងការចោទប្រកាន់នៅជ្រៅក្នុងចិត្ត ហើយពួកគេឧស្សាហ៍សង្ស័យលើខ្លួនឯង ព្រមទាំងចោទសួរខ្លួនឯង។ ពួកគេមិនអាចបោះបង់ចោលភាពអស់សង្ឃឹមនេះបានសោះ ហើយនៅក្នុងដួងចិត្តរបស់ពួកគេ ពួកគេមានអារម្មណ៍មិនស្ងប់ជានិច្ច អំពីរឿងដ៏គួរឱ្យអាម៉ាស់ដែលពួកគេបានធ្វើ។ ដូច្នេះ ពួកគេបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ តែហាក់ដូចជាមិនបានឮអ្វីដែលព្រះជាម្ចាស់បានមានព្រះបន្ទូលសោះ ហើយពួកគេក៏ហាក់ដូចជាមិនបានយល់អ្វីសោះដែរ។ ប្រៀបដូចជាពួកគេមិនដឹងថា តើការទទួលបានសេចក្ដីសង្គ្រោះទាក់ទងនឹងពួកគេដែរឬទេ តើពួកគេអាចទទួលការអត់ទោស និងការប្រោសលោះបានដែរឬទេ ឬថាតើពួកគេមានលក្ខណៈសម្បត្តិគ្រប់គ្រាន់ដើម្បីទទួលការជំនុំជម្រះ និងការវាយផ្ចាលរបស់ព្រះជាម្ចាស់ ព្រមទាំងសេចក្ដីសង្គ្រោះរបស់ទ្រង់ដែរឬទេ។ ពួកគេមិនដឹងអ្វីទាំងអស់អំពីរឿងទាំងនេះឡើយ។ ដោយសារតែពួកគេមិនបានទទួលចម្លើយណាមួយ ហើយដោយសារតែពួកគេមិនទទួលបានការវិនិច្ឆ័យដ៏ត្រឹមត្រូវណាមួយ ទើបពួកគេមានអារម្មណ៍អស់សង្ឃឹមជានិច្ចនៅក្នុងជម្រៅដួងចិត្ត។ នៅក្នុងជម្រៅដួងចិត្តរបស់ពួកគេ ពួកគេនឹកគិតដល់អ្វីដែលពួកគេបានធ្វើម្ដងហើយម្ដងទៀត ពួកគេបង្ហាញរឿងនោះឡើងវិញនៅក្នុងគំនិតរបស់ពួកគេម្ដងហើយម្ដងទៀត ដោយនឹកគិតពីរបៀបដែលរឿងនោះចាប់ផ្ដើម និងរបៀបដែលវាបញ្ចប់ នឹកគិតពីអ្វីដែលកើតឡើងមុន និងអ្វីដែលកើតឡើងបន្ទាប់។ មិនថាពួកគេនឹកគិតពីរឿងនោះដោយរបៀបណាក៏ដោយ ក៏ពួកគេតែងតែមានអារម្មណ៍ថាមានបាបជានិច្ច ដូច្នេះហើយ ទើបពួកគេតែងតែមានអារម្មណ៍អស់សង្ឃឹមជានិច្ចចំពោះរឿងនេះ អស់រយៈពេលជាច្រើនឆ្នាំមកហើយ។ សូម្បីតែនៅពេលពួកគេកំពុងបំពេញភារកិច្ចរបស់ខ្លួន សូម្បីតែនៅពេលពួកគេបម្រើជាអ្នកមើលការខុសត្រូវសម្រាប់កិច្ចការណាមួយក៏ដោយ ក៏ពួកគេនៅតែមានអារម្មណ៍ថា ពួកគេគ្មានសង្ឃឹមនឹងទទួលបានសេចក្ដីសង្គ្រោះដែរ។ ហេតុដូច្នេះហើយ ពួកគេមិនដែលប្រឈមមុខនឹងបញ្ហានៃការដេញតាមសេចក្ដីពិតដោយត្រង់ ថាជារឿងដែលត្រឹមត្រូវ និងសំខាន់បំផុតនោះឡើយ។ ពួកគេគ្រាន់តែជឿថា កំហុសដែលពួកគេបានប្រព្រឹត្ត ឬរឿងដែលពួកគេបានធ្វើកាលពីអតីតកាលនោះ ត្រូវបានមនុស្សភាគច្រើនមិនយល់ស្របយ៉ាងខ្លាំង ឬត្រូវមនុស្សថ្កោលទោស ហើយស្អប់ខ្ពើមនិងបដិសេធ ឬថែមទាំងត្រូវបានព្រះជាម្ចាស់ថ្កោលទោសទៀតផង ហើយថា ទោះបីជាពួកគេដេញតាមសេចក្ដីពិតនៅពេលអនាគតក៏ដោយ ក៏ពួកគេមិនអាចបានសង្គ្រោះដែរ។ មិនថា កិច្ចការរបស់ព្រះជាម្ចាស់ឈានដល់ដំណាក់កាលណា ឬទ្រង់បានមានព្រះបន្ទូលប៉ុន្មានទេ ក៏ពួកគេមិនដែលប្រឈមមុខនឹងបញ្ហានៃការដេញតាមសេចក្ដីពិតតាមរបៀបដែលត្រឹមត្រូវដែរ។ ហេតុអ្វីបានជាដូច្នេះ? គឺដោយសារតែសេចក្ដីសន្និដ្ឋានចុងក្រោយដែលពួកគេទាញចេញពីបទពិសោធន៍នៃរឿងបែបនេះ គឺខុសឆ្គង ហេតុដូច្នេះហើយ ទើបពួកគេមិនអាចបោះបង់ចោលភាពអស់សង្ឃឹមរបស់ពួកគេបាន» («របៀបដេញតាមសេចក្ដីពិត (២)» នៃសៀវភៅ «ព្រះបន្ទូល» ភាគ៦៖ អំពីការដេញតាមសេចក្តីពិត)។ ព្រះជាម្ចាស់បានរៀបរាប់ពីសភាពជាក់ស្ដែងរបស់ខ្ញុំ។ ចាប់តាំងពីខ្ញុំបានចុះហត្ថលេខាលើសេចក្ដីថ្លែងអះអាងទាំងបីចំណុចមក រឿងនេះប្រៀបដូចជាបន្លាចាក់ចំដួងចិត្តខ្ញុំអ៊ីចឹង ហើយខ្ញុំតែងតែមានអារម្មណ៍ខូចចិត្ត និងរងទុក្ខជាខ្លាំង។ មិនមែនតែម្ដងទេ ដែលខ្ញុំតែងសួរខ្លួនឯងថា៖ «ដោយសារតែខ្ញុំបានចុះហត្ថលេខាលើសេចក្ដីថ្លែងអះអាងទាំងបីចំណុច ហើយមានស្លាកស្នាមនៃសត្វតិរិច្ឆានជាប់ខ្លួនទៅហើយ តើព្រះជាម្ចាស់នៅតែសង្គ្រោះមនុស្សដូចខ្ញុំទៀតឬទេ? ព្រះជាម្ចាស់ចង់បានមនុស្សដែលអាចធ្វើបន្ទាល់ថ្វាយទ្រង់ តែខ្ញុំមិនត្រឹមតែមិនបានធ្វើបន្ទាល់ថ្វាយព្រះជាម្ចាស់នោះទេ ខ្ញុំថែមទាំងបានចុះហត្ថលេខាលើសេចក្ដីថ្លែងអះអាងទាំងបីចំណុច ក្បត់ព្រះជាម្ចាស់ ហើយក្លាយជាស្នាមនៃភាពអាម៉ាស់ទៀតផង។ តើព្រះជាម្ចាស់បានជម្រុះខ្ញុំចោលហើយមែនទេ?» រាល់ពេលដែលខ្ញុំគិតបែបនេះ ចិត្តខ្ញុំឈឺចាប់ប្រៀបដូចជាត្រូវគេយកកាំបិតមកអារអ៊ីចឹង។ ខ្ញុំថែមទាំងមិនដឹងថា ត្រូវទូលពាក្យអ្វីទៅកាន់ព្រះជាម្ចាស់នៅក្នុងការអធិស្ឋានរបស់ខ្ញុំទៀតផង។ ទោះបីជាពួកជំនុំនៅតែផ្ដល់ឱកាសឱ្យខ្ញុំបំពេញភារកិច្ចក៏ពិតមែន ហើយខ្ញុំពិតជាមានអំណរគុណយ៉ាងខ្លាំង ថែមទាំងចង់ខិតខំបំពេញកិច្ចការនោះឱ្យអស់ពីសមត្ថភាពក្ដី តែភាពមិនស្ងប់ក្នុងចិត្តរបស់ខ្ញុំនៅតែមិនបាត់សោះ។ រាល់ពេលដែលខ្ញុំឮបងប្អូនប្រុសស្រីពិភាក្សាគ្នាអំពីអ្នកដែលបានចុះហត្ថលេខាលើសេចក្ដីថ្លែងអះអាងទាំងបីចំណុច ចិត្តរបស់ខ្ញុំតែងតែឈឺងំៗ។ ពេលឃើញបទពិសោធន៍របស់បងប្អូនប្រុសស្រីដែលអាចប្រកាន់ខ្ជាប់នូវទីបន្ទាល់របស់ខ្លួនបាន ក្រោយពេលត្រូវបានគេចាប់ខ្លួន ចិត្តខ្ញុំរឹតតែឈឺចាប់លើសដើម។ ខ្ញុំគិតថា ព្រះជាម្ចាស់សព្វព្រះទ័យនឹងមនុស្សទាំងនេះ តែខ្ញុំបែរជាបានចុះហត្ថលេខាលើសេចក្ដីថ្លែងអះអាងទាំងបីចំណុច ហើយបានក្បត់ព្រះជាម្ចាស់ ដែលធ្វើឱ្យខ្ញុំលែងស័ក្ដិសមនឹងទទួលបានសេចក្ដីសង្គ្រោះរបស់ទ្រង់ទៀតហើយ។ ដោយសារតែខ្ញុំមិនអាចរលាស់ខ្លួនចេញពីស្រមោលនៃការចុះហត្ថលេខាលើសេចក្ដីថ្លែងអះអាងទាំងបីចំណុចបាន ទើបខ្ញុំតែងតែរស់នៅក្នុងសភាពអវិជ្ជមាន ហើយខ្ញុំមិនអាចប្រមូលកម្លាំងចិត្ត ដើម្បីដេញតាមសេចក្ដីពិត ឬមានការចូលទៅក្នុងជីវិតបានឡើយ។ ខ្ញុំមានអារម្មណ៍ថាខ្លួនឯងប្រៀបដូចជាសំបកមនុស្សដែលគ្មានព្រលឹង ដែលរាល់ថ្ងៃដឹងត្រឹមតែធ្វើការងារឱ្យរួចរាល់ប៉ុណ្ណោះ។ មើលទៅ ហាក់ដូចជាមានតែការធ្វើការងារឱ្យបានល្អប៉ុណ្ណោះ ទើបខ្ញុំអាចលុបលាងអំពើរំលងរបស់ខ្ញុំបាន ហើយមានតែធ្វើបែបនេះទេ ទើបចិត្តខ្ញុំមានអារម្មណ៍ធូរស្រាលបន្តិច។ ពេលសញ្ជឹងគិតពីព្រះបន្ទូលរបស់ព្រះជាម្ចាស់ ខ្ញុំទើបដឹងថា ព្រះជាម្ចាស់មិនបានដកហូតឱកាសរបស់ខ្ញុំ ក្នុងការដេញតាមសេចក្ដីពិតនោះទេ។ ទ្រង់ថែមទាំងអនុញ្ញាតឱ្យខ្ញុំហ្វឹកហាត់បំពេញភារកិច្ចជាអ្នកដឹកនាំទៀតផង។ ប្រសិនបើព្រះជាម្ចាស់បានជម្រុះខ្ញុំចោលមែននោះ តើខ្ញុំនៅមានឱកាសបំពេញភារកិច្ចរបស់ខ្ញុំយ៉ាងដូចម្ដេចទៅ? ហើយរឹតតែមិនអាចទទួលបានការស្រោចស្រព និងការផ្គត់ផ្គង់ពីព្រះបន្ទូលរបស់ព្រះជាម្ចាស់ទៀតផង។ តែខ្ញុំនៅតែបន្តយល់ច្រឡំលើព្រះជាម្ចាស់ ហើយខ្ជះខ្ជាយពេលយ៉ាងច្រើនរស់នៅក្នុងភាពអវិជ្ជមានទៅវិញ! ប្រសិនបើខ្ញុំនៅតែបន្តអវិជ្ជមានបែបនេះទៀត នោះវាមិនមែនជាព្រះជាម្ចាស់ទេដែលជម្រុះខ្ញុំចោល ផ្ទុយទៅវិញ ខ្ញុំកំពុងតែបំផ្លាញខ្លួនឯង ដោយការមិនដេញតាមសេចក្ដីពិតទៅវិញទេ។ ខ្ញុំត្រូវតែឆ្លុះបញ្ចាំងពីខ្លួនឯងឱ្យបានដិតដល់ និងស្វែងរកសេចក្ដីពិត ដើម្បីចេញពីសភាពអវិជ្ជមាននេះឱ្យបាន។

ក្រោយមក ខ្ញុំបានអានព្រះបន្ទូលមួយវគ្គរបស់ព្រះជាម្ចាស់ ដែលជួយឱ្យខ្ញុំរកឃើញឫសគល់នៃបញ្ហា។ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សទាំងអស់ជឿលើព្រះជាម្ចាស់ ដើម្បីទទួលបានព្រះពរ រង្វាន់ និងមកុដ។ តើមនុស្សគ្រប់រូបមិនមានបំណងនេះនៅក្នុងចិត្តទេឬ? តាមពិតទៅ មនុស្សគ្រប់រូបសុទ្ធតែមានបំណងនេះ។ នេះគឺជាការពិត។ ទោះបីជាមនុស្សមិនសូវនិយាយអំពីវាក៏ដោយ ហើយថែមទាំងលាក់បាំងបំណង និងសេចក្ដីប្រាថ្នារបស់ពួកគេក្នុងការទទួលបានព្រះពរក៏ដោយ ក៏សេចក្ដីប្រាថ្នានេះ បំណងនេះ និងគំនិតជំរុញនេះ ដែលលាក់យ៉ាងជ្រៅនៅក្នុងដួងចិត្តរបស់មនុស្ស មិនដែលរង្គោះរង្គើឡើយ។ មិនថាមនុស្សយល់ពីទ្រឹស្ដីខាងវិញ្ញាណកម្រិតណា មានចំណេះដឹងតាមរយៈបទពិសោធអ្វីខ្លះ អាចបំពេញភារកិច្ចអ្វី ស៊ូទ្រាំនឹងការរងទុក្ខបានកម្រិតណា ឬលះបង់តម្លៃប៉ុនណាក៏ដោយ ក៏ពួកគេមិនដែលបោះបង់ចោលបំណងក្នុងការទទួលបានព្រះពរ ដែលលាក់យ៉ាងជ្រៅនៅក្នុងដួងចិត្តរបស់ពួកគេឡើយ ហើយតែងតែធ្វើកិច្ចការលំបាកដោយស្ងៀមស្ងាត់ និងរត់ចុះរត់ឡើងដើម្បីបម្រើបំណងនេះ។ តើនេះមិនមែនជារឿងដែលកប់ជ្រៅបំផុតនៅក្នុងដួងចិត្តរបស់មនុស្សទេឬ? បើគ្មានបំណងក្នុងការទទួលបានព្រះពរនេះទេ តើអ្នករាល់គ្នានឹងមានអារម្មណ៍យ៉ាងណា? តើអ្នករាល់គ្នានឹងបំពេញភារកិច្ចរបស់អ្នករាល់គ្នា និងដើរតាមព្រះជាម្ចាស់ដោយអាកប្បកិរិយាបែបណា? តើមនុស្សនឹងក្លាយទៅជាយ៉ាងណា ប្រសិនបើបំណងក្នុងការទទួលបានព្រះពរ ដែលលាក់នៅក្នុងដួងចិត្តរបស់ពួកគេនេះ ត្រូវបានលុបបំបាត់ទាំងស្រុងនោះ? វាអាចទៅរួចដែលថាមនុស្សជាច្រើននឹងក្លាយជាអវិជ្ជមាន ហើយថា អ្នកខ្លះនឹងអស់កម្លាំងចិត្តនៅក្នុងភារកិច្ចរបស់ពួកគេ ព្រមទាំងបាត់បង់ចំណាប់អារម្មណ៍នៅក្នុងជំនឿរបស់ខ្លួនលើព្រះជាម្ចាស់។ ពួកគេនឹងហាក់ដូចជាបានបាត់បង់ព្រលឹងរបស់ខ្លួន ហើយវានឹងមើលទៅហាក់ដូចជាដួងចិត្តរបស់ពួកគេត្រូវបានដកចេញអ៊ីចឹង។ នេះហើយជាមូលហេតុដែលខ្ញុំនិយាយថា បំណងក្នុងការទទួលបានព្រះពរ គឺជារឿងដែលលាក់យ៉ាងជ្រៅនៅក្នុងដួងចិត្តរបស់មនុស្ស។ ប្រហែលជា នៅពេលពួកគេបំពេញភារកិច្ចរបស់ខ្លួន ឬរស់នៅក្នុងជីវិតពួកជំនុំ ពួកគេមានអារម្មណ៍ថា ពួកគេបានយល់សេចក្ដីពិតមួយចំនួន ហើយអាចលះបង់គ្រួសាររបស់ពួកគេ ព្រមទាំងលះបង់ខ្លួនដើម្បីព្រះជាម្ចាស់ដោយក្ដីរីករាយ ហើយថា ពេលនេះ ពួកគេមានការយល់ដឹងពីបំណងរបស់ពួកគេក្នុងការទទួលបានព្រះពរ ហើយបានបោះបង់បំណងនេះ ព្រមទាំងលែងត្រូវបានវាគ្រប់គ្រង ឬរឹតត្បិតទៀតហើយ។ បន្ទាប់មក ពួកគេគិតថា ពួកគេលែងមានបំណងក្នុងការទទួលបានព្រះពរទៀតហើយ ប៉ុន្តែព្រះជាម្ចាស់ព្រះតម្រិះផ្ទុយពីនេះ។ មនុស្សគ្រាន់តែមើលរឿងរ៉ាវយ៉ាងរាក់កំផែលប៉ុណ្ណោះ។ បើគ្មានការល្បងលទេ ពួកគេមានអារម្មណ៍ល្អចំពោះខ្លួនឯង។ ដរាបណាពួកគេមិនចាកចេញពីពួកជំនុំ ឬបដិសេធព្រះនាមរបស់ព្រះជាម្ចាស់ ហើយពួកគេនៅតែបន្តលះបង់ខ្លួនដើម្បីព្រះជាម្ចាស់ នោះពួកគេជឿថា ពួកគេបានផ្លាស់ប្ដូរហើយ។ ពួកគេមានអារម្មណ៍ថា ពួកគេលែងត្រូវបានជំរុញដោយភាពក្លៀវក្លា ឬការជំរុញចិត្តមួយឆាវរបស់ពួកគេ នៅក្នុងការបំពេញភារកិច្ចរបស់ខ្លួនទៀតហើយ។ ផ្ទុយទៅវិញ ពួកគេជឿថា ពួកគេអាចដេញតាមសេចក្ដីពិត ហើយថា ពួកគេអាចបន្តស្វែងរក និងអនុវត្តសេចក្ដីពិត ខណៈពេលកំពុងបំពេញភារកិច្ចរបស់ខ្លួន ដើម្បីឱ្យនិស្ស័យពុករលួយរបស់ពួកគេត្រូវបានបន្សុទ្ធ ហើយពួកគេទទួលបានការផ្លាស់ប្ដូរដ៏ពិតប្រាកដខ្លះ។ ក៏ប៉ុន្តែ នៅពេលមានរឿងរ៉ាវកើតឡើង ដែលទាក់ទងដោយផ្ទាល់ទៅនឹងគោលដៅ និងលទ្ធផលរបស់ពួកគេ តើការបង្ហាញចេញរបស់ពួកគេបែបណា? ស្ថានភាពពិតរបស់ពួកគេ ត្រូវបានបើកសម្ដែងឱ្យឃើញទាំងស្រុង» («សូចនាករទាំងប្រាំមួយអំពីការរីកចម្រើននៃជីវិត» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ព្រះជាម្ចាស់បានលាតត្រដាងពីសភាពពិតរបស់ខ្ញុំ។ មូលហេតុដែលខ្ញុំអវិជ្ជមានខ្លាំងបែបនេះ គឺដោយសារតែបំណងប្រាថ្នាចង់បានព្រះពររបស់ខ្ញុំត្រូវបានបំបែកខ្ទេចខ្ទី។ ក្រោយពេលទទួលជឿព្រះជាម្ចាស់ ខ្ញុំខ្នះខ្នែងក្នុងការលះបង់ខ្លួនដើម្បីព្រះជាម្ចាស់ ហើយក៏បានចាប់ផ្ដើមបំពេញភារកិច្ចពេញម៉ោង ភ្លាមៗក្រោយពេលរៀនចប់វិទ្យាល័យ ដោយគិតថា បើខ្ញុំនៅតែបន្តដេញតាមបែបនេះទៀត ខ្ញុំប្រាកដជានឹងបានចូលទៅក្នុងនគរព្រះ និងទទួលបានព្រះពរនៃនគរស្ថានសួគ៌មិនខាន។ ពេលដែលខ្ញុំត្រូវបានគេចាប់ខ្លួន ហើយបានចុះហត្ថលេខាលើសេចក្ដីថ្លែងអះអាងទាំងបីចំណុច ដោយសារតែខ្លាចការធ្វើទារុណកម្ម ខ្ញុំមានអារម្មណ៍ថា ខ្ញុំគ្មានសង្ឃឹមនឹងទទួលបានព្រះពរទៀតទេ ហើយរាល់ការសង្ស័យ និងការយល់ច្រឡំរបស់ខ្ញុំចំពោះព្រះជាម្ចាស់ ក៏បានផុសឡើងមក។ ខ្ញុំបានឆ្ងល់ថា៖ «ក្រោយពេលចុះហត្ថលេខាលើសេចក្ដីថ្លែងអះអាងទាំងបីចំណុចរួច តើព្រះជាម្ចាស់នៅតែអាចអភ័យទោសឱ្យខ្ញុំទៀតឬទេ? បើព្រះជាម្ចាស់មិនសង្គ្រោះខ្ញុំ តើខ្ញុំនៅមានសង្ឃឹមទទួលបានព្រះពរដែរឬទេ? បើគ្មានសង្ឃឹមទទួលបានព្រះពរទេ ចុះតើការជឿរហូតដល់ទីបញ្ចប់មានន័យអ្វីទៅ?» ខ្ញុំប្រែជាអវិជ្ជមានយ៉ាងខ្លាំងនៅក្នុងចិត្ត។ ជាពិសេសនៅពេលក្រោយមក ពេលដែលអ្នកដឹកនាំបានស៊ើបអង្កេតរឿងដែលខ្ញុំបានចុះហត្ថលេខាលើសេចក្ដីថ្លែងអះអាងទាំងបីចំណុច ខ្ញុំចាប់ផ្ដើមសង្ស័យថា ខ្ញុំអាចនឹងត្រូវបានពួកជំនុំបោសសម្អាតចោលនៅពេលណាមួយមិនខាន ហើយខ្ញុំមានអារម្មណ៍ថា ទោះបីជាខ្ញុំនៅតែអាចទទួលបានការផ្គត់ផ្គង់ពីព្រះបន្ទូលរបស់ព្រះជាម្ចាស់ និងបំពេញភារកិច្ចរបស់ខ្ញុំក៏ដោយ ក៏ខ្ញុំមិនអាចគេចផុតពីវាសនាដែលត្រូវគេជម្រុះចោលបានដែរ។ ខ្ញុំគិតថា ខ្ញុំគ្មានសង្ឃឹមនឹងទទួលបានព្រះពរទៀតទេ ហើយចិត្តរបស់ខ្ញុំមានអារម្មណ៍ដូចជាមានដុំថ្មដ៏ធ្ងន់មកសង្កត់ពីលើអ៊ីចឹង។ ខ្ញុំមានអារម្មណ៍ដូចជាបាត់បង់ព្រលឹង។ ខ្ញុំតែងតែត្រូវបានគ្របដណ្ដប់ដោយភាពអវិជ្ជមាន និងការឈឺចាប់ ហើយខ្ញុំមិនអាចប្រមូលកម្លាំងចិត្តដើម្បីដេញតាមសេចក្ដីពិត ឬការចូលទៅក្នុងជីវិតបានឡើយ។ ខ្ញុំឃើញថា បំណងប្រាថ្នាចង់បានព្រះពររបស់ខ្ញុំគឺខ្លាំងក្លាពេកហើយ។ ប៉ុន្មានឆ្នាំមកនេះ រាល់ការលះបង់ និងការពលិកម្មដែលខ្ញុំបានធ្វើ មិនមែនដើម្បីផ្គាប់ព្រះទ័យព្រះជាម្ចាស់ទេ តែដើម្បីព្យាយាមតថ្លៃជាមួយទ្រង់ទៅវិញ។ ពេលណាមានប្រយោជន៍ដែលត្រូវទទួលបាន ខ្ញុំនឹងមានកម្លាំងចិត្តយ៉ាងខ្លាំងក្នុងការបំពេញភារកិច្ចរបស់ខ្ញុំ តែនៅពេលដែលខ្ញុំមិនអាចទទួលបានព្រះពរ ខ្ញុំបែរជាប្រែជាអវិជ្ជមានហួសហេតុទៅវិញ។ តើការដេញតាមរបស់ខ្ញុំ មានអ្វីខុសប្លែកពីពួកអ្នកមិនជឿទៅ? ខ្ញុំគ្រាន់តែជាភាវៈដែលព្រះបានបង្កើត សូម្បីតែធូលីដីក៏ខ្ញុំមិនស័ក្ដិសមផង តែខ្ញុំអាចមកព្រះដំណាក់របស់ព្រះជាម្ចាស់ បំពេញភារកិច្ចរបស់ខ្ញុំ និងទទួលបានសេចក្ដីពិតទាំងអស់ដែលព្រះជាម្ចាស់បានសម្ដែងចេញ។ ខ្ញុំទទួលបានយ៉ាងច្រើនពីព្រះជាម្ចាស់។ តែខ្ញុំមិនមានអំណរគុណទាល់តែសោះ ចំពោះអ្វីគ្រប់យ៉ាងដែលព្រះជាម្ចាស់បានប្រទានមកខ្ញុំ។ ខ្ញុំថែមទាំងទារព្រះពរនៃនគរស្ថានសួគ៌ពីព្រះជាម្ចាស់ដោយឥតអៀនខ្មាស ហើយបើខ្ញុំមិនអាចទទួលបានព្រះពរទេ ខ្ញុំប្រែជាអវិជ្ជមាន ហើយទាស់ទទឹងនឹងទ្រង់។ ខ្ញុំពិតជាគ្មានភាពជាមនុស្សមែន! ពេលដឹងរឿងនេះ ខ្ញុំមានអារម្មណ៍សោកស្ដាយជាខ្លាំង ដូច្នេះ ខ្ញុំក៏បានអធិស្ឋានទៅកាន់ព្រះជាម្ចាស់ ដោយសុខចិត្តលះបង់ចោលនូវបំណងចង់បានព្រះពររបស់ខ្ញុំ ហើយប្រែចិត្ត។

បន្ទាប់ពីនោះមក ខ្ញុំបានអានព្រះបន្ទូលពីរវគ្គទៀតរបស់ព្រះជាម្ចាស់ ហើយក៏ទទួលបានការយល់ដឹងកាន់តែច្បាស់អំពីបំណងព្រះហឫទ័យរបស់ទ្រង់។ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សភាគច្រើនបានប្រព្រឹត្តអំពើរំលងមួយចំនួន និងបានធ្វើឱ្យខ្លួនឯងមានស្នាមប្រឡាក់។ ឧទាហរណ៍ មនុស្សមួយចំនួនបានប្រឆាំងទាស់នឹងព្រះជាម្ចាស់ និងបាននិយាយពាក្យប្រមាថ មនុស្សមួយចំនួនបានបដិសេធការផ្ទុកផ្ដាក់របស់ព្រះជាម្ចាស់ ហើយបានបដិសេធមិនបំពេញភារកិច្ចរបស់ខ្លួន ហើយត្រូវបានព្រះជាម្ចាស់ស្អប់ខ្ពើមនិងបដិសេធ មនុស្សមួយចំនួនបានក្បត់ព្រះជាម្ចាស់ នៅពេលដែលពួកគេបានប្រឈមមុខនឹងសេចក្ដីល្បួង អ្នកខ្លះបានចុះហត្ថលេខាលើ 'សេចក្ដីថ្លែងអះអាងទាំងបីចំណុច' នៅពេលពួកគេត្រូវបានចាប់ខ្លួន ក្បត់ព្រះជាម្ចាស់ អ្នកខ្លះបានលួចតង្វាយ អ្នកខ្លះបានខ្ជះខ្ជាយតង្វាយ អ្នកខ្លះបានរំខានដល់ជីវិតពួកជំនុំជាញឹកញាប់ និងបានបង្កគ្រោះថ្នាក់ដល់រាស្រ្តរើសតាំងរបស់ព្រះជាម្ចាស់ អ្នកខ្លះបានបង្កើតបក្សពួក និងធ្វើបាបអ្នកដទៃ ធ្វើឱ្យពួកជំនុំរញ៉េរញ៉ៃ អ្នកខ្លះតែងតែផ្សព្វផ្សាយសញ្ញាណ និងសេចក្ដីស្លាប់ ដែលបង្កគ្រោះថ្នាក់ដល់បងប្អូនប្រុសស្រី ហើយអ្នកខ្លះបានពាក់ព័ន្ធក្នុងសម្ពន្ធភាពមិនសមរម្យជាមួយមនុស្សភេទផ្ទុយគ្នា និងការរួមភេទមិនរើសមុខ ហើយបានក្លាយជាឥទ្ធិពលដ៏អាក្រក់បំផុត។ អាចនិយាយបានថា មនុស្សគ្រប់គ្នាមានអំពើរំលង និងស្នាមប្រឡាក់រៀងៗខ្លួន។ ក៏ប៉ុន្តែ មនុស្សមួយចំនួនមានសមត្ថភាពទទួលយកសេចក្ដីពិត និងប្រែចិត្ត ចំណែកឯអ្នកផ្សេងទៀតមិនអាចទទួលយកសេចក្ដីពិតឡើយ ហើយសុខចិត្តស្លាប់ជាជាងប្រែចិត្ត។ ដូច្នេះ ពួកគេគួរតែត្រូវបានប្រព្រឹត្តដាក់ស្របទៅតាមសារជាតិធម្មជាតិ និងការបង្ហាញចេញជាប់លាប់របស់ពួកគេ។ អស់អ្នកណាដែលអាចប្រែចិត្ត គឺជាអស់អ្នកណាដែលពិតជាជឿលើព្រះជាម្ចាស់ ប៉ុន្តែចំពោះអស់អ្នកណាដែលពិតជាមិនព្រមប្រែចិត្ត ពួកគេគួរតែត្រូវបានបោសសម្អាតចេញ ឬបណ្ដេញចេញតាមការគួរ។ ... ការចាត់ចែងរបស់ព្រះជាម្ចាស់ចំពោះមនុស្សម្នាក់ៗ គឺផ្អែកលើកាលៈទេសៈ និងប្រវត្តិជាក់ស្ដែងនៅពេលនោះ ក៏ដូចជាផ្អែកលើសកម្មភាព និងឥរិយាបថរបស់បុគ្គលនោះ ព្រមទាំងសារជាតិធម្មជាតិរបស់គេផងដែរ។ ព្រះជាម្ចាស់មិនដែលប្រព្រឹត្តដោយអយុត្តិធម៌ចំពោះនរណាម្នាក់ឡើយ។ នេះគឺជាសេចក្ដីសុចរិតរបស់ព្រះជាម្ចាស់។ ឧទាហរណ៍៖ អេវ៉ាត្រូវបានសត្វពស់ល្បួងឱ្យបរិភោគផ្លែឈើពីដើមដឹងខុសត្រូវ ប៉ុន្តែព្រះយេហូវ៉ាមិនបានស្ដីបន្ទោសនាង ដោយមានព្រះបន្ទូលថា៖ 'យើងបានប្រាប់អ្នកមិនឱ្យបរិភោគវាទេ ចុះហេតុអ្វីបានជាអ្នកនៅតែធ្វើវាទៀត? អ្នកគួរតែមានការញែកដឹង អ្នកគួរតែដឹងថាសត្វពស់និយាយគ្រាន់តែដើម្បីល្បួងអ្នកប៉ុណ្ណោះ'។ ព្រះយេហូវ៉ាមិនបានស្ដីបន្ទោសអេវ៉ាបែបនោះឡើយ។ នេះគឺដោយសារតែមនុស្សត្រូវបានបង្កើតមកដោយព្រះជាម្ចាស់ ហើយទ្រង់ជ្រាបថាតើសមត្ថភាពធម្មជាតិរបស់ពួកគេមានលក្ខណៈបែបណា និងអ្វីដែលសមត្ថភាពទាំងនោះអនុញ្ញាតឱ្យមនុស្សធ្វើ តើមនុស្សអាចគ្រប់គ្រងខ្លួនឯងបានកម្រិតណា ហើយតើមនុស្សអាចសម្រេចបានច្រើនប៉ុនណា។ ព្រះជាម្ចាស់ជ្រាបពីរឿងទាំងអស់នេះយ៉ាងច្បាស់។ ការចាត់ចែងរបស់ព្រះជាម្ចាស់ចំពោះមនុស្សម្នាក់ មិនសាមញ្ញដូចដែលមនុស្សស្រមើស្រមៃនោះទេ។ អាកប្បកិរិយារបស់ព្រះជាម្ចាស់ចំពោះមនុស្សម្នាក់ មិនថាទ្រង់សព្វព្រះហឫទ័យនឹងគេ ស្អប់ខ្ពើមចំពោះគេ ឬខ្ពើមរអើមគេនោះទេ គឺផ្អែកជាចម្បងទៅលើអាកប្បកិរិយារបស់បុគ្គលនោះចំពោះសេចក្ដីពិត។ មិនថាបុគ្គលម្នាក់និយាយអ្វីនៅក្នុងបរិបទណាក៏ដោយ ក៏ព្រះជាម្ចាស់ពិនិត្យពិច័យ និងយល់ពីរឿងនេះដែរ ពីព្រោះព្រះជាម្ចាស់ពិនិត្យពិច័យដួងចិត្ត និងសារជាតិរបស់មនុស្ស។ មនុស្សតែងតែជឿថា៖ 'ព្រះជាម្ចាស់មានតែភាពជាព្រះប៉ុណ្ណោះ។ ទ្រង់សុចរិត ហើយមិនអត់ឱនចំពោះការប្រមាថពីមនុស្សឡើយ។ ទ្រង់មិនព្រះតម្រិះពីការលំបាករបស់មនុស្ស ឬដាក់ព្រះអង្គទ្រង់នៅក្នុងស្ថានភាពរបស់ពួកគេនោះទេ។ ប្រសិនបើមនុស្សម្នាក់ទាស់ទទឹងនឹងព្រះជាម្ចាស់ ទ្រង់នឹងដាក់ទោសគេ'។ រឿងរ៉ាវមិនមែនបែបនេះទាល់តែសោះ។ ប្រសិនបើនេះជារបៀបដែលមនុស្សយល់ពីកិច្ចការរបស់ព្រះជាម្ចាស់ គោលការណ៍របស់ទ្រង់ក្នុងការប្រព្រឹត្តដាក់មនុស្ស និងសេចក្ដីសុចរិតរបស់ទ្រង់ នោះនេះគឺជាកំហុសដ៏ធ្ងន់ធ្ងរមួយ។ ការកំណត់របស់ព្រះជាម្ចាស់ចំពោះលទ្ធផលរបស់មនុស្សម្នាក់ៗ មិនមែនផ្អែកលើសញ្ញាណ និងការស្រមើស្រមៃរបស់មនុស្សនោះទេ ប៉ុន្តែផ្អែកលើនិស្ស័យសុចរិតរបស់ព្រះជាម្ចាស់។ ទ្រង់នឹងតបស្នងដល់មនុស្សម្នាក់ៗទៅតាមអ្វីដែលគេបានធ្វើ។ ព្រះជាម្ចាស់គឺសុចរិត ហើយមិនយូរមិនឆាប់ ទ្រង់នឹងធ្វើឱ្យមនុស្សទាំងអស់មានការទទួលស្គាល់ក្នុងចិត្តទាំងស្រុង» («ផ្នែកទី៣» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «នៅក្នុងព្រះគម្ពីរ មានរឿងមួយអំពីការវិលត្រឡប់របស់កូនប្រុសខ្ជះខ្ជាយ តើហេតុអ្វីបានជាព្រះអម្ចាស់យេស៊ូវប្រើរឿងប្រៀបប្រដៅនេះ? គឺដើម្បីធ្វើឱ្យមនុស្សយល់ថា បំណងព្រះហឫទ័យរបស់ព្រះជាម្ចាស់ក្នុងការសង្គ្រោះមនុស្សជាតិ គឺស្មោះស្ម័គ្រ ហើយថាទ្រង់ប្រទានឱកាសដល់មនុស្សដើម្បីប្រែចិត្ត និងផ្លាស់ប្ដូរ។ ពេញមួយដំណើរការនេះ ព្រះជាម្ចាស់យល់ពីមនុស្ស ដោយមានចំណេះដឹងយ៉ាងជ្រាលជ្រៅអំពីភាពទន់ខ្សោយរបស់ពួកគេ និងអំពីកម្រិតនៃសេចក្ដីពុករលួយរបស់ពួកគេ។ ទ្រង់ជ្រាបថា មនុស្សនឹងជំពប់ដួល ហើយបរាជ័យ។ ដូចជាកូនក្មេងដែលរៀនដើរអ៊ីចឹង មិនថាពួកគេមានកម្លាំងកាយមាំមួនយ៉ាងណាក៏ដោយ ក៏នឹងមានពេលដែលពួកគេដួល និងជំពប់ជើង ហើយក៏មានពេលដែលពួកគេបុកទង្គិចនឹងរបស់របរ ហើយដួលដែរ។ ព្រះជាម្ចាស់យល់ពីមនុស្សម្នាក់ៗ ដូចជាម្ដាយយល់ពីកូនរបស់ខ្លួនអ៊ីចឹង។ ទ្រង់យល់ពីការលំបាក ភាពទន់ខ្សោយ និងតម្រូវការរបស់មនុស្សម្នាក់ៗ។ លើសពីនេះទៅទៀត ព្រះជាម្ចាស់យល់ពីការលំបាក ភាពទន់ខ្សោយ និងបរាជ័យអ្វីខ្លះដែលមនុស្សនឹងប្រឈមមុខ នៅក្នុងដំណើរការនៃការចូលទៅក្នុងជីវិត និងការផ្លាស់ប្ដូរនិស្ស័យ។ ទាំងនេះគឺជារឿងដែលព្រះជាម្ចាស់យល់ច្បាស់បំផុត។ ដូចនេះហើយទើបមានការលើកឡើងថា ព្រះជាម្ចាស់ពិនិត្យពិច័យជម្រៅដួងចិត្តរបស់មនុស្ស។ មិនថាអ្នកទន់ខ្សោយយ៉ាងណាក៏ដោយ ឱ្យតែអ្នកមិនបដិសេធព្រះនាមរបស់ព្រះជាម្ចាស់ ឬចាកចេញពីទ្រង់ និងផ្លូវនេះទេ នោះអ្នកនឹងតែងតែមានឱកាសដើម្បីសម្រេចបាននូវការផ្លាស់ប្ដូរនិស្ស័យជានិច្ច។ ប្រសិនបើអ្នកមានឱកាសនេះ នោះអ្នកមានសង្ឃឹមក្នុងការរស់រានមានជីវិត ហើយហេតុនេះ អ្នកមានសង្ឃឹមក្នុងការត្រូវបានសង្គ្រោះដោយព្រះជាម្ចាស់» («មាគ៌ានៃការអនុវត្តដើម្បីផ្លាស់ប្ដូរនិស្ស័យរបស់មនុស្ស» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ ក្រោយពេលអានព្រះបន្ទូលរបស់ព្រះជាម្ចាស់រួច ខ្ញុំទទួលបានការយល់ដឹងខ្លះៗអំពីនិស្ស័យសុចរិតរបស់ព្រះជាម្ចាស់។ នៅពេលព្រះជាម្ចាស់វិនិច្ឆ័យថា តើមនុស្សម្នាក់អាចត្រូវបានសង្គ្រោះ ឬក៏អត់នោះ ទ្រង់មិនថ្កោលទោស ឬជម្រុះមនុស្សម្នាក់ចោល ដោយផ្អែកលើអំពើរំលងមួយពេលនោះទេ។ ព្រះជាម្ចាស់ជ្រាបពីកម្ពស់របស់យើង ហើយទ្រង់យោគយល់ពីភាពទន់ខ្សោយរបស់យើង។ ព្រះជាម្ចាស់វាស់ស្ទង់មនុស្សម្នាក់ ជាចម្បងគឺផ្អែកលើអាកប្បកិរិយាជាប់លាប់របស់ពួកគេ និងផ្អែកលើថាតើពួកគេអាចទទួលយកសេចក្ដីពិតបានដែរឬទេ។ ប្រសិនបើអាកប្បកិរិយារបស់ពួកគេនៅក្នុងភារកិច្ចតែងតែល្អជាប់លាប់ ហើយប្រសិនបើក្រោយពេលប្រព្រឹត្តអំពើរំលង ពួកគេអាចទទួលយកសេចក្ដីពិត និងប្រែចិត្តយ៉ាងពិតប្រាកដមែន នោះព្រះជាម្ចាស់នឹងមានសេចក្ដីមេត្តាករុណា ហើយបង្ហាញការអត់ឱនចំពោះមនុស្សបែបនេះមិនខាន។ ឧទាហរណ៍ ក្រោយពេលដាវីឌបានយកប្រពន្ធរបស់អ៊ូរីរួច លោកមានវិប្បដិសារីយ៉ាងខ្លាំង ហើយក៏លែងប្រព្រឹត្តអំពើផិតក្បត់ទៀត។ សូម្បីតែពេលលោកចាស់ជរា ទោះបីជាមានស្ត្រីវ័យក្មេងម្នាក់ត្រូវបានគេនាំមកដើម្បីកំដរលើគ្រែរបស់លោកក៏ដោយ ក៏លោកមិនបានប៉ះពាល់នាងដែរ។ ទោះបីជាដាវីឌបានប្រព្រឹត្តអំពើរំលងក៏ពិតមែន តែលោកបានប្រែចិត្តយ៉ាងពិតប្រាកដ ហើយព្រះជាម្ចាស់នៅតែសព្វព្រះទ័យនឹងលោកដដែល។ បងប្អូនប្រុសស្រីខ្លះត្រូវបានគេបណ្ដេញចេញ ដោយសារតែបានដើរតាមផ្លូវរបស់ពួកទទឹងនឹងព្រះគ្រីស្ទ និងដោយសារតែបានរំខានដល់កិច្ចការពួកជំនុំយ៉ាងធ្ងន់ធ្ងរ តែក្រោយមក ពួកគេបានប្រែចិត្តយ៉ាងពិតប្រាកដ ហើយត្រូវបានអនុញ្ញាតឱ្យត្រឡប់ចូលព្រះដំណាក់របស់ព្រះជាម្ចាស់វិញ ថែមទាំងបានសរសេរអត្ថបទតាមរយៈបទពិសោធ ដោយធ្វើបន្ទាល់អំពីកិច្ចការនៃការសង្គ្រោះរបស់ព្រះជាម្ចាស់មកលើពួកគេទៀតផង។ តាមរយៈពួកគេ ខ្ញុំឃើញថា អាកប្បកិរិយារបស់ព្រះជាម្ចាស់ចំពោះអ្នកដែលប្រែចិត្តយ៉ាងពិតប្រាកដ និងអាចទទួលយកសេចក្ដីពិតបាន គឺជាសេចក្ដីមេត្តាករុណា និងសេចក្ដីសង្គ្រោះ។ ផ្ទុយទៅវិញ ចំពោះអ្នកដែលតែងតែធ្វើមិនបានល្អជាប់រហូតមក មិនទទួលយកសេចក្ដីពិត ឬមិនបានប្រែចិត្តយ៉ាងពិតប្រាកដ អាកប្បកិរិយារបស់ព្រះជាម្ចាស់គឺ ថ្កោលទោស និងជម្រុះពួកគេចោល។ ឧទាហរណ៍ មនុស្សខ្លះដែលបានចុះហត្ថលេខាលើសេចក្ដីថ្លែងអះអាងទាំងបីចំណុច ក្រោយមក គ្មានការយល់ដឹង ឬការប្រែចិត្តចំពោះការក្បត់ព្រះជាម្ចាស់របស់ពួកគេសោះ ហើយថែមទាំងបានក្បត់ពួកជំនុំ និងបងប្អូនប្រុសស្រីទៀតផង។ ព្រះជាម្ចាស់មិនផ្ដល់ឱកាសបន្ថែមដល់មនុស្សបែបនេះទេ ព្រោះពួកគេស្អប់ខ្ពើមសេចក្ដីពិត ហើយគ្មានមនសិការ ឬវិចារណញ្ញាណឡើយ។ ខ្ញុំគិតដល់ពេលដែលខ្ញុំត្រូវបានគេចាប់ខ្លួន ពេលនោះខ្ញុំទើបតែបំពេញភារកិច្ចបានមិនយូរប៉ុន្មានទេ បទពិសោធន៍របស់ខ្ញុំនៅតិចតួច ហើយកម្ពស់របស់ខ្ញុំនៅទាបនៅឡើយ។ ខ្ញុំបានចុះហត្ថលេខាលើសេចក្ដីថ្លែងអះអាងទាំងបីចំណុច ក្នុងពេលដែលខ្ញុំទន់ខ្សោយមួយឆាវ តែក្រោយមក ខ្ញុំមានអារម្មណ៍បន្ទោសខ្លួនឯង និងសោកស្ដាយយ៉ាងខ្លាំង ហើយខ្ញុំចង់ប្រែចិត្ត និងកែប្រែ។ ពួកជំនុំបានផ្ដល់ឱកាសឱ្យខ្ញុំ ដោយផ្អែកលើអាកប្បកិរិយាជាប់លាប់របស់ខ្ញុំនៅក្នុងភារកិច្ច។ នេះហើយគឺជាសេចក្ដីមេត្តាករុណារបស់ព្រះជាម្ចាស់ និងបានបើកសម្ដែងពីសេចក្ដីសុចរិតរបស់ទ្រង់។ តែខ្ញុំមិនយល់ពីនិស្ស័យរបស់ព្រះជាម្ចាស់ ហើយចេះតែបន្តយល់ច្រឡំលើទ្រង់ ដោយគិតថា ខ្ញុំគ្រាន់តែធ្វើការដោយកម្លាំងប៉ុណ្ណោះ ហើយនឹងត្រូវបានគេជម្រុះចោល ក្រោយពេលខ្ញុំធ្វើការដោយកម្លាំងចប់សព្វគ្រប់ ហាក់ដូចជាទ្រង់កំពុងប្រើខ្ញុំឱ្យធ្វើការដោយកម្លាំងអ៊ីចឹង។ ខ្ញុំគិតថា ព្រះជាម្ចាស់តែងតែប្រើល្បិចតទល់នឹងមនុស្ស ដូចជាមនុស្សជាតិដ៏ពុករលួយដែរ។ តើនេះមិនមែនជាការប្រមាថព្រះជាម្ចាស់ទេឬអី? ខ្ញុំគ្មានចិត្តដែលកោតខ្លាចព្រះជាម្ចាស់ទាល់តែសោះ! ខ្ញុំបានបដិសេធសេចក្ដីសុចរិតរបស់ព្រះជាម្ចាស់ទាំងស្រុង ហើយខ្ញុំក៏បានបដិសេធបំណងព្រះហឫទ័យរបស់ព្រះជាម្ចាស់ ក្នុងការសង្គ្រោះមនុស្សជាតិយ៉ាងអស់ពីលទ្ធភាពផងដែរ។ ខ្ញុំដឹងថា នៅក្នុងជំនឿរបស់ខ្ញុំ ខ្ញុំមិនស្គាល់ព្រះជាម្ចាស់ទាល់តែសោះ។ ខ្ញុំពិតជាខ្វាក់ភ្នែកមែន! បើខ្ញុំនៅតែបន្តបែបនេះទៀត ខ្ញុំនឹងគ្មានថ្ងៃទទួលបានការអភ័យទោសពីព្រះជាម្ចាស់ឡើយ។ ខ្ញុំត្រូវតែធ្វើតាមគំរូរបស់ដាវីឌ ប្រឈមមុខនឹងអំពើរំលងរបស់ខ្ញុំដោយស្ងប់ស្ងាត់ ហើយប្រែចិត្តយ៉ាងពិតប្រាកដ។ មិនថាចុងក្រោយខ្ញុំមានលទ្ធផលល្អ ឬក៏អត់នោះទេ ខ្ញុំត្រូវតែទទួលយក និងចុះចូល ហើយមិនត្រូវបារម្ភពីអនាគត និងផ្លូវទៅមុខរបស់ខ្លួនឯងឡើយ។

ក្រោយមក ខ្ញុំឆ្ងល់ថា៖ «តើអ្វីទៅជាឫសគល់នៃការបរាជ័យរបស់ខ្ញុំ ក្នុងរឿងចុះហត្ថលេខាលើសេចក្ដីថ្លែងអះអាងទាំងបីចំណុច ក្រោយពេលខ្ញុំត្រូវបានគេចាប់ខ្លួន?» ខ្ញុំបានអានព្រះបន្ទូលរបស់ព្រះជាម្ចាស់៖ «អ្នកសង្ឃឹមថា សេចក្តីជំនឿរបស់អ្នកលើព្រះជាម្ចាស់នឹងមិននាំឱ្យមានការលំបាក ទុក្ខវេទនា ឬការរងទុក្ខសូម្បីតែបន្ដិចនោះឡើយ។ អ្នកតែងតែដេញតាមរបស់ដែលគ្មានតម្លៃទាំងនោះ ហើយអ្នកចាត់ទុកជីវិតថាគ្មានតម្លៃ បែរជាដាក់គំនិតដ៏ជ្រុលហួសហេតុរបស់អ្នកមុនសេចក្តីពិត។ អ្នកគ្មានតម្លៃសោះឡើយ! អ្នករស់នៅដូចជាសត្វជ្រូក។ តើវាមានភាពខុសគ្នាអ្វីទៅ រវាងអ្នកនិងសត្វជ្រូក ឬក៏សត្វឆ្កែនោះ? តើមនុស្សដែលមិនដេញតាមសេចក្តីពិត ហើយបែរជាស្រឡាញ់សាច់ឈាម មិនមែនសុទ្ធតែជាសត្វតិរច្ឆានទេឬ? តើមនុស្សស្លាប់ដែលគ្មានវិញ្ញាណទាំងនោះ មិនមែនសុទ្ធតែជាខ្មោចឆៅទេឬ? តើមានព្រះបន្ទូលចំនួនប៉ុន្មានដែលត្រូវបានថ្លែងក្នុងចំណោមអ្នករាល់គ្នា? តើមានកិច្ចការបន្ដិចបន្ដួចប៉ុណ្ណោះដែលត្រូវបានធ្វើនៅក្នុងចំណោមអ្នករាល់គ្នាឬ? តើខ្ញុំបានផ្គត់ផ្គង់ច្រើនប៉ុនណាក្នុងចំណោមអ្នករាល់គ្នា? ដូច្នេះ ហេតុអ្វីបានជាអ្នកនៅមិនទាន់បានទទួលទៀត? តើអ្នកត្រូវរអ៊ូរទាំអំពីអ្វីខ្លះទៀត? តើអ្នកមិនទទួលបានអ្វីសោះនេះ មិនមែនដោយសារតែអ្នកងប់ងល់នឹងសាច់ឈាមពេកទេឬ? តើវាមិនមែនដោយសារតែគំនិតរបស់អ្នកជ្រុលហួសហេតុពេកទេឬ? តើវាមិនមែនដោយសារតែអ្នកជាមនុស្សល្ងង់ខ្លៅពេកទេឬ? ប្រសិនបើអ្នកមិនអាចទទួលបានព្រះពរទាំងនេះ តើអ្នកអាចស្ដីបន្ទោសព្រះជាម្ចាស់ថា ទ្រង់មិនបានសង្រ្គោះអ្នកកើតឬ? ... ខ្ញុំប្រទានជីវិតមនុស្សដ៏ពិតដល់អ្នក ប៉ុន្តែ អ្នកមិនដេញតាមនោះទេ។ តើអ្នកមិនមែនជាជំពូកដូចសត្វជ្រូក ឬសត្វឆ្កែទេឬ? សត្វជ្រូកមិនដេញតាមជីវិតរបស់មនុស្សឡើយ វាមិនដេញតាមការលាងជម្រះទេ ហើយវាក៏មិនយល់អំពីអ្វីទៅជាជីវិតដែរ។ រាល់ថ្ងៃ ក្រោយពេលដែលវាស៊ីឆ្អែតហើយ វាគ្រាន់តែដេកប៉ុណ្ណោះ។ ខ្ញុំបានប្រទានផ្លូវពិតដល់អ្នក ប៉ុន្តែអ្នកមិនទទួលបានវាឡើយ អ្នកនៅតែដៃទទេដដែល។ តើអ្នកសុខចិត្តបន្តនៅក្នុងជីវិតនេះ ដែលជាជីវិតដូចសត្វជ្រូកទៀតឬ? តើមនុស្សដែលរស់នៅបែបនេះមានអត្ថន័យអ្វីទៅ? ជីវិតរបស់អ្នកពិតជាគួរឱ្យមើលងាយ និងថោកទាបពេកហើយ អ្នករស់នៅក្នុងចំណោមភាពស្មោកគ្រោក និងអំពើប្រាសចាកសីលធម៌ ហើយអ្នកមិនដេញតាមគោលដៅណាមួយឡើយ ដូច្នេះតើជីវិតរបស់អ្នកមិនមែនថោកទាបបំផុតទេឬ? តើអ្នកមានមុខអ្វីទៅប្រឈមនឹងព្រះជាម្ចាស់នោះ? ប្រសិនបើអ្នកបន្តមានបទពិសោធបែបនេះ តើអ្នកនឹងមិនទទួលបានអ្វីសោះទេឬ? ផ្លូវពិតត្រូវបានប្រទានដល់អ្នករួចហើយ ប៉ុន្តែនៅចុងបញ្ចប់ ថាតើអ្នកអាចទទួលបានផ្លូវនោះឬក៏អត់ គឺអាស្រ័យលើការដេញតាមរបស់អ្នកហើយ» («បទពិសោធរបស់ពេត្រុស៖ ចំណេះដឹងរបស់គាត់អំពីការវាយផ្ចាល និងការជំនុំជម្រះ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។ «សព្វថ្ងៃនេះ មនុស្សគ្រប់គ្នានៅលើពិភពលោកកំពុងឆ្លងកាត់ការល្បងល សូម្បីតែព្រះជាម្ចាស់ក៏កំពុងរងទុក្ខដែរ ដូច្នេះ តើអ្នករាល់គ្នាមិនរងទុក្ខម្ដេចបាន? ... មនុស្សមួយចំនួនប្រឈមមុខនឹងការធ្វើទុក្ខបុកម្នេញពីគ្រួសាររបស់ពួកគេ អ្នកខ្លះប្រឈមមុខនឹងការបដិសេធពីមនុស្សជាទីស្រឡាញ់របស់ពួកគេ ហើយអ្នកខ្លះទៀត ក្រោមការធ្វើទុក្ខបុកម្នេញ មិនអាចត្រឡប់ទៅផ្ទះរបស់ខ្លួនវិញបាន ដោយគ្មានកន្លែងសុវត្ថិភាពដើម្បីសម្រាកឡើយ។ ការណ៍នេះបណ្ដាលឱ្យមានការរងទុក្ខនៅក្នុងដួងចិត្តរបស់ពួកគេ។ តើរងទុក្ខដែលអ្នករាល់គ្នាកំពុងប្រឈមមុខនៅពេលនេះ មិនដូចគ្នានឹងអ្វីដែលព្រះជាម្ចាស់បានស៊ូទ្រាំទេឬ? ពេលនេះ អ្នករាល់គ្នាកំពុងរងទុក្ខជាមួយព្រះជាម្ចាស់ ហើយព្រះជាម្ចាស់អមដំណើរមនុស្សនៅក្នុងការរងទុក្ខ។ លុះត្រាតែអ្នករាល់គ្នាមានចំណែកនៅក្នុងទុក្ខវេទនា នគរ និងការស៊ូទ្រាំរបស់ព្រះគ្រីស្ទនៅថ្ងៃនេះ ទើបអ្នករាល់គ្នានឹងទទួលបានសិរីល្អនៅទីបញ្ចប់! ការរងទុក្ខនេះមានអត្ថន័យ។ តើវាមិនបែបនេះទេឬ? អ្នកមិនអាចខ្វះការតាំងចិត្តបានឡើយ។ អ្នកត្រូវតែយល់ពីអត្ថន័យនៃការរងទុក្ខនៅថ្ងៃនេះ និងមូលហេតុដែលអ្នករងទុក្ខខ្លាំងម៉្លេះ។ អ្នកត្រូវតែស្វែងរកសេចក្ដីពិត និងឈានដល់ការយល់ដឹងពីបំណងព្រះហឫទ័យរបស់ព្រះជាម្ចាស់ ហើយបន្ទាប់មក អ្នកនឹងមានការតាំងចិត្តដើម្បីរងទុក្ខមិនខាន» («របៀបស្គាល់ពីធម្មជាតិរបស់មនុស្ស» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈព្រះបន្ទូលរបស់ព្រះជាម្ចាស់ ខ្ញុំដឹងថា ឫសគល់ដែលនៅពីក្រោយការចុះហត្ថលេខាលើសេចក្ដីថ្លែងអះអាងទាំងបីចំណុច គឺដោយសារតែខ្ញុំស្រឡាញ់សាច់ឈាមរបស់ខ្លួនឯងពេក។ ខ្ញុំបានធ្វើតាមច្បាប់រស់រានមានជីវិតរបស់សាតាំងដែលថា «មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់» ហើយខ្ញុំបានចាត់ទុកផលប្រយោជន៍ខាងសាច់ឈាមរបស់ខ្លួនឯងសំខាន់ជាងអ្វីៗទាំងអស់។ នៅក្នុងការជឿលើព្រះជាម្ចាស់ ខ្ញុំប្រាថ្នាចង់ឱ្យគ្មានទុក្ខលំបាក ឬការឈឺចាប់ទាល់តែសោះ និងចង់ឱ្យសាច់ឈាមរបស់ខ្ញុំមិនរងទុក្ខវេទនា ហើយរឹតតែចង់មិនបាច់ឆ្លងកាត់ការល្បងល ឬទុក្ខវេទនាណាមួយទៀតផង។ ដូច្នេះ ពេលដែលនាគដ៏ធំមានសម្បុរក្រហមគំរាមធ្វើទារុណកម្ម អ្វីដែលនៅក្នុងចិត្តរបស់ខ្ញុំ មិនមែនជាការគិតថាតើត្រូវប្រកាន់ខ្ជាប់នូវទីបន្ទាល់របស់ខ្លួនយ៉ាងដូចម្ដេចនោះទេ តែជាការភ័យខ្លាចការធ្វើទារុណកម្មទៅវិញ ពោលគឺដើម្បីរងទារុណកម្មឱ្យបានតិចជាងមុន ខ្ញុំក៏បានចុះហត្ថលេខាលើសេចក្ដីថ្លែងអះអាងទាំងបីចំណុច។ ដើម្បីការពារខ្លួនឯង និងគេចពីការរងទុក្ខខាងសាច់ឈាម ខ្ញុំបានឱនក្បាលចំពោះអារក្ស បន្ទាបខ្លួនដើម្បីរស់រានមានជីវិត តោងទាមយកជីវិតដ៏គួរឱ្យអាម៉ាស់របស់ខ្លួនឯង បដិសេធព្រះជាម្ចាស់ ហើយបានក្បត់ទ្រង់។ តើទង្វើរបស់ខ្ញុំមានអ្វីខុសប្លែកពីយូដាសទៅ? តាមរយៈព្រះបន្ទូលរបស់ព្រះជាម្ចាស់ ខ្ញុំក៏បានដឹងដែរថា ដើម្បីត្រូវបានសង្គ្រោះនៅក្នុងជំនឿរបស់ខ្លួន មនុស្សម្នាក់ត្រូវតែទ្រាំទ្រនឹងការរងទុក្ខជាច្រើន។ មានតែឆ្លងកាត់កាលៈទេសៈដ៏ឈឺចាប់ប៉ុណ្ណោះ ទើបយើងអាចមានសេចក្ដីជំនឿពិតប្រាកដលើព្រះជាម្ចាស់បាន។ ជាឧទាហរណ៍ សូមមើលពីពេត្រុសចុះ។ ពេលលោកដើរតាមព្រះអម្ចាស់យេស៊ូវ ពេញមួយជីវិតរបស់លោក លោកបានឆ្លងកាត់ការល្បងល និងការបន្សុទ្ធរាប់រយដង។ លោកបានស្វែងរកការស្រឡាញ់ព្រះជាម្ចាស់ នៅក្នុងការបន្សុទ្ធទាំងនេះ ហើយនៅទីបំផុត លោកសម្រេចបានសេចក្ដីស្រឡាញ់យ៉ាងខ្ពង់ខ្ពស់បំផុតចំពោះព្រះជាម្ចាស់ និងការចុះចូលរហូតដល់ស្លាប់ ហើយលោកត្រូវបានគេឆ្កាងបញ្ច្រាសក្បាលចុះក្រោមសម្រាប់ព្រះជាម្ចាស់ ក្លាយជាមនុស្សដំបូងគេបង្អស់តាំងពីដើមរៀងមក ដែលត្រូវបានព្រះជាម្ចាស់ធ្វើឱ្យគ្រប់លក្ខណ៍។ ក៏មានយ៉ូបម្នាក់ទៀតដែរ ដែលបានប្រឈមមុខនឹងការល្បងល។ លោកបានបាត់បង់ទ្រព្យសម្បត្តិដ៏ច្រើនសន្ធឹកសន្ធាប់ និងកូនៗរបស់លោកត្រឹមមួយប៉ប្រិចភ្នែក ឯរូបកាយរបស់លោកក៏ពេញទៅដោយដំបៅ តែយ៉ូបនៅតែអាចចុះចូលនឹងអធិបតេយ្យភាព និងការចាត់ចែងរបស់ព្រះជាម្ចាស់ ហើយប្រកាន់ខ្ជាប់នូវទីបន្ទាល់របស់ខ្លួនសម្រាប់ព្រះជាម្ចាស់ ដែលធ្វើឱ្យសាតាំងភ័យខ្លាច និងរត់គេចខ្លួនទាំងតក់ស្លុត។ យ៉ូបបានក្លាយជាមនុស្សដែលមានសេរីភាពពិតប្រាកដ។ បើប្រៀបធៀបជាមួយពួកគាត់ ខ្ញុំមានអារម្មណ៍ថាខ្មាសអៀនណាស់។ ខ្ញុំប្រែជាភ័យខ្លាចយ៉ាងខ្លាំង ហើយបានចុះចាញ់សាតាំងទៅហើយ សូម្បីតែមិនទាន់បានប្រឈមមុខនឹងទារុណកម្មធ្ងន់ធ្ងរផង។ ខ្ញុំប្រៀបដូចជាផ្កានៅក្នុងផ្ទះកញ្ចក់ ដែលមិនអាចទប់ទល់នឹងខ្យល់ ឬភ្លៀងបន្តិចបន្តួចបានឡើយ។ ខ្ញុំពិតជាទន់ជ្រាយមែន! ខ្ញុំត្រូវតែដេញតាមសេចក្ដីពិត ហើយលែងគិតពីសាច់ឈាមរបស់ខ្លួនឯងទៀត ហើយខ្ញុំបានសច្ចាថា ប្រសិនបើថ្ងៃណាមួយខ្ញុំត្រូវបានគេចាប់ខ្លួនម្ដងទៀត ខ្ញុំនឹងប្រកាន់ខ្ជាប់នូវទីបន្ទាល់របស់ខ្លួន ទោះបីជាសាតាំងធ្វើទារុណកម្មខ្ញុំយ៉ាងធ្ងន់ធ្ងរ រហូតធ្វើឱ្យជីវិតវេទនាជាងស្លាប់ទៀតក៏ដោយ។

នៅចុងខែកក្កដា ឆ្នាំ២០២៤ ភ្លាមៗក្រោយពេលខ្ញុំមកដល់ពួកជំនុំតុងយ៉ាង ពួកជំនុំនៅក្បែរនោះ ត្រូវបានគេចាប់ខ្លួនក្នុងការបោសសម្អាតទ្រង់ទ្រាយធំ ហើយអ្នកដឹកនាំបានចាត់ចែងឱ្យពួកយើងប្រញាប់ទៅជួយប្ដូរទីតាំងសៀវភៅព្រះបន្ទូលរបស់ព្រះជាម្ចាស់។ តែក្រោយពេលយើងរើកន្លែងលាក់សៀវភៅបានពីរបីកន្លែង អ្នកបើកបរត្រូវបានគេសង្ស័យថាមានគេតាមដាន។ លើសពីនេះទៅទៀត បងប្រុសដែលខ្ញុំសហការជាមួយ ក៏ប្រឈមនឹងហានិភ័យផងដែរ ដោយសារតែបានទាក់ទងជាមួយអ្នកបើកបរនោះ។ ខ្ញុំមានអារម្មណ៍ភ័យខ្លាចណាស់។ ខ្ញុំនឹកគិតដល់រឿងថ្មីៗនេះ ដែលខ្ញុំត្រូវបានប៉ូលិសតាមដានយ៉ាងយូរ ហើយស្ទើរតែត្រូវបានគេចាប់ខ្លួនទៅហើយ ព្រមទាំងរឿងដែលយូដាសបានក្បត់ទម្លាយខ្ញុំ ហើយខ្ញុំគឺជាមុខសញ្ញាសំខាន់ដែលប៉ូលិសត្រូវចាប់ខ្លួន។ ប្រសិនបើបងប្រុសដែលខ្ញុំកំពុងសហការជាមួយ ត្រូវប៉ូលិសកំណត់មុខសញ្ញាមែន នោះខ្ញុំក៏មិនអាចគេចផុតដែរ បើប៉ូលិសចាប់ខ្ញុំបាន ពួកគេប្រាកដជាមិនដោះលែងខ្ញុំឡើយ។ តែនៅពេលខ្ញុំគិតដល់អំពើរំលង ដែលខ្ញុំបានប្រព្រឹត្តកាលពីលើកមុន ពេលដែលខ្ញុំត្រូវបានគេចាប់ខ្លួន ហើយបានចុះហត្ថលេខាលើសេចក្ដីថ្លែងអះអាងទាំងបីចំណុច ខ្ញុំមានអារម្មណ៍យ៉ាងខ្លាំងក្លានៅក្នុងចិត្តថា៖ «បើខ្ញុំពិតជាត្រូវគេចាប់ខ្លួនមែន ខ្ញុំស្បថថា ខ្ញុំនឹងមិនបដិសេធព្រះជាម្ចាស់ឡើយ ហើយខ្ញុំប្រាកដជានឹងធ្វើបន្ទាល់ថ្វាយព្រះជាម្ចាស់មិនខាន!» ពេលគិតបែបនេះ ចិត្តខ្ញុំលែងត្រូវរងការរឹតត្បិតដោយកាលៈទេសៈនេះទៀតហើយ។ មិនថាខ្ញុំនឹងត្រូវគេចាប់ខ្លួន ឬក៏អត់ គឺស្ថិតនៅក្នុងព្រះហស្តរបស់ព្រះជាម្ចាស់ ហើយខ្ញុំត្រូវតែចុះចូលនឹងការចាត់ចែង និងការរៀបចំរបស់ព្រះជាម្ចាស់។ សៀវភៅទាំងនោះត្រូវតែប្រញាប់ប្ដូរទីតាំង កិច្ចការផ្សេងៗត្រូវតែប្រញាប់អនុវត្ត ហើយខ្ញុំត្រូវតែការពារផលប្រយោជន៍ព្រះដំណាក់របស់ព្រះជាម្ចាស់។ ដូច្នេះ ខ្ញុំនៅតែបន្តពិភាក្សាអំពីការចាត់ចែងក្នុងការប្ដូរទីតាំងសៀវភៅ ជាមួយដៃគូរបស់ខ្ញុំដដែល។ ស្របពេលជាមួយគ្នានោះ ខ្ញុំបានសរសេរសំបុត្រមួយច្បាប់ទៅកាន់ពួកជំនុំ ដើម្បីតាមដានវឌ្ឍនភាពនៃការប្ដូរទីតាំងនេះ។ តាមរយៈការអនុវត្តបែបនេះ ខ្ញុំមានអារម្មណ៍ថាស្ងប់ក្នុងចិត្តជាងមុនឆ្ងាយណាស់។ ការដែលខ្ញុំអាចទទួលបានការយល់ដឹង និងការផ្លាស់ប្ដូរបន្តិចបន្តួចនេះ គឺមិនអាចកាត់ផ្ដាច់ពីការណែនាំនៃព្រះបន្ទូលរបស់ព្រះជាម្ចាស់បានឡើយ។ ខ្ញុំពិតជាអរព្រះគុណព្រះជាម្ចាស់យ៉ាងស្មោះ!


៩៨. ខ្ញុំបានលះបង់បំណងប្រាថ្នារបស់ខ្លួនចំពោះឋានៈ

ដោយ លី នីង មកពីប្រទេសចិន

នៅខែធ្នូ ឆ្នាំ ២០២៣ ខ្ញុំត្រូវបានគេបោះឆ្នោតឱ្យធ្វើជាអ្នកអធិប្បាយ។ ពេលបានឮដំណឹងនេះ ខ្ញុំបារម្ភបន្តិចថា៖ «ក្នុងនាមជាអ្នកអធិប្បាយ ខ្ញុំត្រូវទទួលខុសត្រូវលើពួកជំនុំមួយចំនួន។ ខ្ញុំត្រូវជួបជុំជាញឹកញាប់ជាមួយអ្នកដឹកនាំពួកជំនុំ និងគ្រូជំនួយ ហើយប្រកបគ្នាជាមួយពួកគេ ដើម្បីណែនាំអំពីកិច្ចការ។ ការណ៍នេះតម្រូវឱ្យយល់ពីសេចក្តីពិត និងមានសមត្ថភាពប្រកបគ្នាពីសេចក្តីពិត ដើម្បីដោះស្រាយបញ្ហា។ ខ្ញុំទើបតែជឿព្រះជាម្ចាស់ក្នុងរយៈពេលខ្លីប៉ុណ្ណោះ ហើយការយល់ដឹងរបស់ខ្ញុំពីសេចក្តីពិតក៏រាក់កំភែលដែរ។ ខ្ញុំទើបតែចាប់ផ្តើមបណ្តុះបណ្តាលជាអ្នកអធិប្បាយ ហើយខ្ញុំនៅខ្វះខាតច្រើនទៀត។ បើខ្ញុំមិនអាចដោះស្រាយបញ្ហារបស់បងប្អូនប្រុសស្រីក្នុងអំឡុងពេលជួបជុំបានទេ តើពួកគេនឹងគិតបែបណាចំពោះខ្ញុំទៅ? តើពួកគេនឹងគិតថា ខ្ញុំគ្មានសមត្ថភាពបំពេញភារកិច្ចនេះ ហើយមើលងាយខ្ញុំដែរឬទេ?» ប៉ុន្តែក្រោយមក ខ្ញុំគិតថា៖ «ភារកិច្ចនេះត្រូវបានផ្តល់មកខ្ញុំដោយមានការអនុញ្ញាតពីព្រះជាម្ចាស់ ហើយជាងនេះទៅទៀត នេះគឺជាព្រះគុណរបស់ព្រះជាម្ចាស់។ ខ្ញុំមិនអាចធ្វើឱ្យព្រះជាម្ចាស់ខកព្រះទ័យបានឡើយ ហើយខ្ញុំត្រូវតែពឹងអាងលើព្រះជាម្ចាស់ក្នុងការបំពេញកិច្ចការនេះ»។ ហេតុដូច្នេះ ខ្ញុំបានទទួលយកភារកិច្ចនេះ។

ដំបូង ខ្ញុំបានប្រាស្រ័យទាក់ទងកិច្ចការជាមួយអ្នកដឹកនាំពួកជំនុំ និងគ្រូជំនួយតាមរយៈសំបុត្រ ប៉ុន្តែវាមិនសូវមានប្រសិទ្ធភាពទេ។ កិច្ចការខ្លះតម្រូវឱ្យមានការជួបជុំដោយផ្ទាល់ ដើម្បីស្វែងយល់ពីស្ថានការណ៍ និងផ្តល់ការណែនាំជាក់ស្តែង។ ខ្ញុំបានគិតអំពីការពិតដែលថា អ្នកដឹកនាំពួកជំនុំភាគច្រើនបានជឿលើព្រះជាម្ចាស់យូរជាងខ្ញុំទៅទៀត ហើយក៏ច្បាស់ជាយល់សេចក្តីពិតច្រើនជាងខ្ញុំដែរ។ បើខ្ញុំមិនអាចប្រកបគ្នាបានល្អ និងមិនអាចដោះស្រាយបញ្ហា និងការលំបាករបស់ពួកគេបានទេ តើវានឹងមិនគួរឱ្យអាម៉ាស់ជាខ្លាំងទេឬ? បើយើងទាក់ទងគ្នាតាមសំបុត្រ នោះខ្ញុំអាចមានពេល ដើម្បីសញ្ជឹងគិតពីបញ្ហារបស់ពួកគេ ហើយអាចសុំយោបល់ពីថ្នាក់លើទាក់ទងនឹងអ្វីដែលខ្ញុំមិនយល់។ យ៉ាងហោចណាស់ ក៏ខ្ញុំមិនធ្វើឱ្យខ្លួនឯងអាម៉ាស់នៅចំពោះមុខគ្រប់គ្នាដែរ។ យ៉ាងណាមិញ បើគ្មានការជួបជុំទេ ខ្ញុំគ្មានផ្លូវយល់ពីបញ្ហា និងការលំបាករបស់ពួកគេបានលម្អិតឡើយ ហើយខ្ញុំគ្មានជម្រើសអ្វី ក្រៅពីអញ្ជើញពួកគេឱ្យមកជួបជុំនោះទេ។ ក្នុងអំឡុងពេលជួបជុំ ខ្ញុំភ័យខ្លាំងណាស់។ មានបងប្អូនស្រីម្នាក់និយាយថា គាត់បានជួបប្រទះបញ្ហាជាច្រើន ក្នុងពេលធ្វើកិច្ចការបោសសម្អាត និងមិនដឹងថាត្រូវដោះស្រាយបែបណាទេ ហើយសភាពគាត់ក៏មិនល្អផងដែរ។ ខួរក្បាលខ្ញុំទទេស្អាត ហើយខ្ញុំមិនអាចរកវិធីដោះស្រាយបញ្ហាបានភ្លាមៗ ហើយខ្ញុំក៏ភ័យកាន់តែខ្លាំង។ ខ្ញុំគិតក្នុងចិត្តថា៖ «បងស្រីរបស់ខ្ញុំនៅកំពុងរង់ចាំឱ្យខ្ញុំប្រកបគ្នាជាមួយគាត់នៅឡើយ។ នេះជាការជួបជុំដំបូងរបស់ខ្ញុំ។ បើខ្ញុំមិនអាចដោះស្រាយបញ្ហានេះបានទេ តើបងប្អូនប្រុសស្រីនឹងគិតយ៉ាងណាចំពោះខ្ញុំ? តើពួកគេនឹងគិតដែរឬទេថា ត្រឹមអ្នកអធិប្បាយកម្រិតខ្ញុំនេះ ខ្ញុំមិនទាំងអាចដោះស្រាយបញ្ហាទាំងនេះបានផង?» ដើម្បីការពារកុំឱ្យបងប្អូនប្រុសស្រីមើលខ្ញុំធ្លុះ ខ្ញុំគ្មានជម្រើសអ្វី ក្រៅពីបង្ខំខ្លួនឯងឱ្យស្វែងរកព្រះបន្ទូលរបស់ព្រះជាម្ចាស់នោះឡើយ។ បន្ទាប់ពីស្វែងរកយ៉ាងយូរ ខ្ញុំនៅតែរកមិនឃើញព្រះបន្ទូលណាមួយដែលត្រូវនឹងសភាពរបស់បងស្រីនោះទេ។ នៅទីបំផុត ខ្ញុំក៏អាចរកឃើញព្រះបន្ទូលមួយវគ្គ ប៉ុន្តែបន្ទាប់ពីខ្ញុំបានអានចប់ គ្មាននរណាម្នាក់ប្រកបគ្នាអំពីព្រះបន្ទូលវគ្គនោះឡើយ។ បន្ទប់ក៏ស្ងាត់ជ្រងំ ហើយខ្ញុំមានអារម្មណ៍អាម៉ាស់មុខខ្លាំងណាស់។ «នេះគឺជាភាពអាម៉ាស់ដ៏ធំ។ ច្បាស់ណាស់ថា វគ្គព្រះបន្ទូលដែលខ្ញុំរកឃើញនេះ មិនសមស្រប និងមិនអាចដោះស្រាយបញ្ហាទាំងនេះបានឡើយ។ ឥឡូវ បងប្អូនប្រុសស្រីប្រាកដជាដឹងពីកម្រិតពិតរបស់ខ្ញុំហើយ។ តើខ្ញុំត្រូវប្រឈមមុខនឹងពួកគេយ៉ាងដូចម្ដេចទៅនៅពេលអនាគត?» កាន់តែគិត ខ្ញុំកាន់តែមានអារម្មណ៍ថា ខ្ញុំមិនអាចធ្វើកិច្ចការនេះបានទេ។ ចុងក្រោយ ខ្ញុំគ្រាន់តែប្រកបគ្នាខ្លីៗពីរបីម៉ាត់បង្រ្គប់កិច្ចប៉ុណ្ណោះ ហើយបានប្ដូរប្រធានបទ ដោយចាប់ផ្តើមសួរនាំអំពីកិច្ចការវិញ។ ប៉ុន្តែព្រោះតែខ្ញុំភ័យ និងបារម្ភថា បងប្អូនប្រុសស្រីនឹងគិតបែបណាចំពោះខ្ញុំ បើខ្ញុំមិនអាចដោះស្រាយបញ្ហាបាន ខ្ញុំគ្រាន់តែចាប់បានត្រួសៗអំពីកិច្ចការរបស់ពួកគេ ហើយបានបន្តទ្រាំនៅរហូតដល់ចប់ការជួបជុំប៉ុណ្ណោះ។ ពេលខ្ញុំទៅដល់ផ្ទះ ខ្ញុំអវិជ្ជមានជាខ្លាំង ហើយគិតក្នុងចិត្តថា៖ «ការជួបជុំថ្ងៃនេះគឺបរាជ័យទាំងស្រុង។ ខ្ញុំមិនត្រឹមតែមិនអាចដោះស្រាយបញ្ហាបងប្អូនប្រុសស្រីបានប៉ុណ្ណោះទេ ខ្ញុំក៏បានលាតត្រដាងយ៉ាងច្បាស់ពីកម្រិតពិតរបស់ខ្ញុំផងដែរ។ តើទៅថ្ងៃក្រោយ ខ្ញុំអាចប្រឈមមុខនឹងបងប្អូនប្រុសស្រីបានយ៉ាងដូចម្តេចទៅ?» ក្នុងអំឡុងពេលនោះ ខ្ញុំរស់នៅក្នុងសភាពអវិជ្ជមាន ហើយគ្មានកម្លាំងចិត្តក្នុងការហូប និងផឹកព្រះបន្ទូលរបស់ព្រះជាម្ចាស់ឡើយ។ ខ្ញុំមិនបានឧស្សាហ៍តាមដានកិច្ចការនោះទេ ហើយមានចេតនាគេចវេះពីការជួបជុំ។ ខ្ញុំថែមទាំងមិនហ៊ានជួបជុំជាមួយពួកអ្នកដឹកនាំ និងគ្រូជំនួយអស់ពេលជិតមួយខែទៀតផង។ អ្នកដឹកនាំពួកជំនុំមួយចំនួនមិនចាប់យល់គោលការណ៍នៃការញែកដឹងពីមនុស្សទេ ហើយវឌ្ឍនភាពនៃការរៀបចំឯកសារសម្រាប់ការបោសសម្អាតមនុស្សចេញ ក៏យឺតខ្លាំងជាពិសេសផងដែរ។ បន្ទាប់ពីការប្រាស្រ័យទាក់ទងជាច្រើនដងតាមសំបុត្រ នៅតែគ្មានភាពប្រសើរឡើងដដែល ដូច្នេះ យើងត្រូវជួបដោយផ្ទាល់ ដើម្បីផ្ដល់ការណែនាំជាក់ស្ដែង។ ទោះជាយ៉ាងណា ដើម្បីរក្សាមុខមាត់ ខ្ញុំមិនហ៊ានជួប និងប្រកបគ្នាជាមួយពួកគេទេ។ ការណ៍នេះបានពន្យារពេលកិច្ចការបោសសម្អាតរបស់ពួកជំនុំ។

ក្រោយមក នៅពេលខ្ញុំជួបជុំជាមួយមិត្តរួមការងារ ខ្ញុំបានប្រាប់ពួកគេអំពីសភាពរបស់ខ្ញុំ។ បងស្រីដែលជាដៃគូរបស់ខ្ញុំ បានបង្ហាញវីដេអូអានព្រះបន្ទូលរបស់ព្រះជាម្ចាស់ដល់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «នៅពេលនរណាម្នាក់ត្រូវបានបងប្អូនប្រុសស្រីជ្រើសតាំងឱ្យធ្វើជាអ្នកដឹកនាំ ឬត្រូវបានដំណាក់ព្រះជាម្ចាស់ដំឡើងឋានៈឱ្យធ្វើកិច្ចការណាមួយ ឬបំពេញភារកិច្ចណាមួយ នេះមិនមែនមានន័យថា ពួកគេមានឋានៈឬតំណែងពិសេស ឬសេចក្ដីពិតដែលពួកគេយល់គឺជ្រៅជាង និងច្រើនជាងអ្នកដទៃនោះទេ។ រឹតតែមិនមែនមានន័យថា បុគ្គលនេះអាចចុះចូលនឹងព្រះជាម្ចាស់ ហើយនឹងមិនក្បត់ទ្រង់ឡើយ។ ជាការពិត វាក៏មិនមែនមានន័យថា ពួកគេស្គាល់ព្រះជាម្ចាស់ ហើយជាមនុស្សម្នាក់ដែលកោតខ្លាចព្រះជាម្ចាស់ដែរ។ តាមពិតទៅ ពួកគេមិនបានសម្រេចអ្វីទាំងអស់នេះទេ។ ការដំឡើងឋានៈនិងបណ្ដុះបណ្ដាល គ្រាន់តែជាការដំឡើងឋានៈនិងបណ្ដុះបណ្ដាលតាមន័យធម្មតាប៉ុណ្ណោះ ហើយមិនស្មើនឹងការដែលពួកគេត្រូវបានព្រះជាម្ចាស់កំណត់ទុកជាមុន និងយល់ឃើញថាស័ក្ដិសមនោះទេ។ ការដំឡើងឋានៈនិងបណ្ដុះបណ្ដាលរបស់ពួកគេ គ្រាន់តែមានន័យថា ពួកគេត្រូវបានដំឡើងឋានៈ ហើយរង់ចាំការបណ្ដុះបណ្ដាល។ ហើយលទ្ធផលចុងក្រោយនៃការបណ្ដុះបណ្ដាលនេះ គឺអាស្រ័យលើការដេញតាមសេចក្ដីពិតរបស់បុគ្គលនេះ និងសមត្ថភាពរបស់គេក្នុងការជ្រើសរើសមាគ៌ានៃការដេញតាមសេចក្ដីពិត។ ដូច្នេះ នៅពេលដែលនរណាម្នាក់នៅក្នុងពួកជំនុំត្រូវបានដំឡើងឋានៈនិងបណ្ដុះបណ្ដាលឱ្យធ្វើជាអ្នកដឹកនាំ ពួកគេគ្រាន់តែត្រូវបានដំឡើងឋានៈនិងបណ្ដុះបណ្ដាលតាមន័យធម្មតាប៉ុណ្ណោះ។ ពុំមែនមានន័យថា ពួកគេត្រូវតាមស្ដង់ដា និងមានសមត្ថភាពរួចរាល់ជាអ្នកដឹកនាំ ពួកគេអាចមានសមត្ថភាពរួចរាល់ក្នុងការបំពេញកិច្ចការដឹកនាំ និងអាចធ្វើកិច្ចការជាក់ស្ដែងបាននោះទេ ពោលគឺមិនមែនដូច្នោះទេ។ មនុស្សភាគច្រើនមិនអាចមើលធ្លុះរឿងទាំងនេះទេ ហើយដោយផ្អែកលើការស្រមើស្រមៃផ្ទាល់ខ្លួនរបស់ពួកគេ ពួកគេវាយតម្លៃខ្ពស់លើអស់អ្នកណាដែលត្រូវបានដំឡើងឋានៈ។ នេះគឺជាកំហុសឆ្គងមួយ។ មិនថាពួកគេបានជឿលើព្រះជាម្ចាស់រយៈពេលប៉ុន្មានឆ្នាំក៏ដោយ តើអស់អ្នកណាដែលត្រូវបានដំឡើងឋានៈ ពិតជាមានតថភាពនៃសេចក្ដីពិតមែនទេ? មិនប្រាកដទេ។ តើពួកគេអាចអនុវត្តការរៀបចំកិច្ចការរបស់ដំណាក់ព្រះជាម្ចាស់បានទេ? មិនប្រាកដទេ។ តើពួកគេមានការទទួលខុសត្រូវទេ? តើពួកគេស្មោះត្រង់ទេ? តើពួកគេអាចចុះចូលបានទេ? នៅពេលដែលពួកគេជួបប្រទះបញ្ហា តើពួកគេអាចស្វែងរកសេចក្ដីពិតបានទេ? ទាំងអស់នេះគឺមិនដឹងឡើយ។ តើមនុស្សទាំងនេះមានចិត្តដែលកោតខ្លាចព្រះជាម្ចាស់ទេ? ហើយតើចិត្តដែលកោតខ្លាចព្រះជាម្ចាស់របស់ពួកគេធំប៉ុនណា? តើពួកគេអាចជៀសវាងការធ្វើតាមឆន្ទៈផ្ទាល់ខ្លួនរបស់ពួកគេបានទេ នៅពេលដែលពួកគេធ្វើអ្វីមួយ? តើពួកគេអាចស្វែងរកព្រះជាម្ចាស់បានទេ? ក្នុងអំឡុងពេលដែលពួកគេបំពេញការងារដឹកនាំ តើពួកគេអាចមកនៅចំពោះព្រះជាម្ចាស់ជាញឹកញាប់ ដើម្បីស្វែងរកបំណងព្រះហឫទ័យរបស់ព្រះជាម្ចាស់បានទេ? តើពួកគេអាចដឹកនាំមនុស្សឱ្យចូលទៅក្នុងតថភាពនៃសេចក្ដីពិតបានទេ? ពួកគេពិតជាមិនអាចធ្វើរឿងបែបនេះបានទេ។ ពួកគេមិនបានទទួលការបណ្ដុះបណ្ដាល ហើយពួកគេមិនមានបទពិសោធន៍គ្រប់គ្រាន់ទេ ដូច្នេះពួកគេមិនអាចធ្វើរឿងទាំងនេះបានទេ។ នេះហើយជាមូលហេតុដែលការដំឡើងឋានៈនិងបណ្ដុះបណ្ដាលនរណាម្នាក់ មិនមែនមានន័យថាពួកគេយល់ពីសេចក្ដីពិតរួចហើយនោះទេ ហើយក៏មិនមែនមានន័យថា ពួកគេអាចបំពេញភារកិច្ចរបស់ខ្លួនតាមរបៀបដែលស្របតាមស្តង់ដារួចហើយដែរ។ ដូច្នេះ តើអ្វីទៅជាគោលបំណងនិងសារៈសំខាន់នៃការដំឡើងឋានៈនិងបណ្ដុះបណ្ដាលនរណាម្នាក់? គឺបុគ្គលនេះត្រូវបានដំឡើងឋានៈក្នុងនាមបុគ្គលម្នាក់ ដើម្បីឱ្យពួកគេអនុវត្ត និងដើម្បីឱ្យពួកគេទទួលការស្រោចស្រពនិងហ្វឹកហាត់ជាពិសេស ដូច្នេះអាចឱ្យពួកគេយល់ពីគោលការណ៍សេចក្ដីពិត និងគោលការណ៍ មធ្យោបាយ និងវិធីសាស្ត្រធ្វើកិច្ចការនិងដោះស្រាយបញ្ហាផ្សេងៗ ព្រមទាំងរបៀបដោះស្រាយនិងប្រព្រឹត្តចំពោះបរិយាកាសនិងមនុស្សប្រភេទផ្សេងៗដែលពួកគេជួបប្រទះ ស្របតាមបំណងព្រះហឫទ័យរបស់ព្រះជាម្ចាស់ និងតាមរបៀបដែលការពារផលប្រយោជន៍របស់ដំណាក់ព្រះជាម្ចាស់។ ដោយវិនិច្ឆ័យផ្អែកលើចំណុចទាំងនេះ តើមនុស្សមានទេពកោសល្យដែលត្រូវបានដំណាក់ព្រះជាម្ចាស់ដំឡើងឋានៈនិងបណ្ដុះបណ្ដាល មានសមត្ថភាពគ្រប់គ្រាន់ក្នុងការទទួលខុសត្រូវលើកិច្ចការរបស់ពួកគេ និងបំពេញភារកិច្ចរបស់ពួកគេបានល្អ ក្នុងអំឡុងពេលនៃការដំឡើងឋានៈនិងបណ្ដុះបណ្ដាល ឬមុនពេលនៃការដំឡើងឋានៈនិងបណ្ដុះបណ្ដាលដែរឬទេ? ពិតណាស់ គឺមិនអាចទេ។ ដូច្នេះ វាមិនអាចជៀសផុតទេ ក្នុងអំឡុងពេលនៃការបណ្ដុះបណ្ដាល មនុស្សទាំងនេះនឹងឆ្លងកាត់ការលួសកាត់ ការជំនុំជម្រះ និងការវាយផ្ចាល ការលាតត្រដាង ថែមទាំងការដកហូតតំណែងទៀតផង។ នេះជារឿងធម្មតាទេ នេះជាការបណ្ដុះបណ្ដាលនិងហ្វឹកហ្វឺន» («ទំនួលខុសត្រូវរបស់អ្នកដឹកនាំ និងអ្នកធ្វើការ (៥)» នៃសៀវភៅ «ព្រះបន្ទូល» ភាគ៥ ទំនួលខុសត្រូវរបស់អ្នកដឹកនាំ និងអ្នកធ្វើការ)។ បន្ទាប់ពីអានព្រះបន្ទូលព្រះជាម្ចាស់រួច ខ្ញុំបានយល់ថា ការដែលបុគ្គលម្នាក់ត្រូវបានដំឡើងឋានៈ និងបណ្តុះបណ្តាល មិនមានន័យថា ពួកគេប្រសើរជាងអ្នកឯទៀត មានតថភាពនៃសេចក្តីពិត ឬអាចមើលឃើញច្បាស់ និងដោះស្រាយបញ្ហាណាមួយបានឡើយ។ នៅពេលពួកជំនុំដំឡើងឋានៈ និងបណ្តុះបណ្តាលនរណាម្នាក់ វាផ្តល់ឱ្យពួកគេនូវការទទួលខុសត្រូវ និងបន្ទុក ហើយជួយឱ្យពួកគេមានឱកាសកាន់តែច្រើនដើម្បីអនុវត្ត និងរៀនរកបញ្ហា ហើយស្វែងរកសេចក្តីពិត ដើម្បីដោះស្រាយបញ្ហាទាំងនោះ។ ការដែលមានចំណុចពីរបីដែលពួកគេមិនយល់ ឬមិនអាចធ្វើបាន នោះគឺជារឿងធម្មតាខ្លាំងណាស់។ គឺប្រៀបដូចជាពេលដែលខ្ញុំបានជួបជុំជាមួយបងប្អូនប្រុសស្រីអ៊ីចឹង។ ព្រោះខ្ញុំបានជឿលើព្រះជាម្ចាស់ក្នុងរយៈពេលខ្លី ហើយទើបតែចាប់ផ្ដើមបំពេញភារកិច្ចនេះប៉ុណ្ណោះ ទើបវាជារឿងធម្មតាណាស់ ដែលខ្ញុំមិនចេះដោះស្រាយបញ្ហាមួយចំនួននោះ។ ប៉ុន្តែខ្ញុំតែងតែជឿថា ក្នុងនាមជាអ្នកអធិប្បាយ ខ្ញុំត្រូវតែអាចដោះស្រាយបញ្ហាទាំងអស់បាន ហើយខ្ញុំមិនអាចនិយាយថា ខ្ញុំមិនចេះដោះស្រាយបញ្ហាទាំងនោះឡើយ។ ខ្ញុំបានលាក់បាំងចំណុចខ្វះខាតរបស់ខ្លួននៅពេលខ្ញុំមិនអាចដោះស្រាយបញ្ហាបាន។ ខ្ញុំក៏ក្លាយជាអវិជ្ជមាន ហើយធ្វើការវិនិច្ឆ័យចំពោះខ្លួនឯងថាគ្មានសមត្ថភាពបំពេញភារកិច្ចជាអ្នកអធិប្បាយ និងថែមទាំងមិនហ៊ានជួបជុំជាមួយពួកអ្នកដឹកនាំ និងគ្រូជំនួយអស់ជិតមួយខែទៀតផង ដែលការនេះបានពន្យារពេលកិច្ចការរបស់ពួកជំនុំ។ តាមពិតទៅ ទោះបីខ្ញុំជាអ្នកអធិប្បាយក៏ដោយ ក៏កម្ពស់ខ្ញុំនៅតែដដែល។ ខ្ញុំនៅមានចំណុចខ្វះខាតជាច្រើនទៀត និងមានការយល់ដឹងរាក់កំភែលពីសេចក្តីពិត ហើយត្រូវស្វែងរក និងសួរនាំបន្ថែមទៀតអំពីអ្វីៗដែលខ្ញុំមិនទាន់យល់ ឬមិនទាន់អាចធ្វើបាន និងបើកចំហក្នុងការប្រកបគ្នាជាមួយបងប្អូនប្រុសស្រី ដើម្បីយកចំណុចខ្លាំងរបស់ពួកគេទៅបំពេញចំណុចខ្សោយរបស់ខ្ញុំ ហើយបំពេញភារកិច្ចខ្លួនឱ្យបានល្អ។ បន្ទាប់ពីយល់រឿងនេះ ខ្ញុំស្ម័គ្រចិត្តជួបជុំជាមួយអ្នកដឹកនាំពួកជំនុំ និងគ្រូជំនួយ។

ប៉ុន្តែនៅពេលខ្ញុំសរសេរសំបុត្រជូនដំណឹងពួកគាត់អំពីការជួបជុំនេះ ការព្រួយបារម្ភពីមុនរបស់ខ្ញុំ ក៏បានលេចឡើងមកម្ដងទៀតដោយមិនដឹងខ្លួន។ បន្ទាប់មក ខ្ញុំបានអានព្រះបន្ទូលមួយវគ្គរបស់ព្រះជាម្ចាស់ ដែលលើកឡើងចំសភាពរបស់ខ្ញុំតែម្ដង៖ ព្រះដ៏មានគ្រប់ព្រះចេស្ដាមានបន្ទូលថា៖ «មនុស្សពុករលួយទាំងអស់សុទ្ធតែមានចំណុចខ្សោយរួមមួយគឺ៖ នៅពេលពួកគេគ្មានឋានៈ ពួកគេមិនធ្វើឫកពា ឬប្រកាន់យកឥរិយាបថណាមួយឡើយ ពេលប្រាស្រ័យទាក់ទង ឬនិយាយជាមួយអ្នកដទៃ។ សម្ដីរបស់ពួកគេគ្មានទឹកដមសំឡេងធ្វើពុតទេ ហើយវាសាមញ្ញ និងធម្មតា។ ពួកគេមិនសម្ដែងធ្វើជាល្អមើលពីសំបកក្រៅ ឬបារម្ភពីអ្វីដែលអ្នកដទៃគិតចំពោះពួកគេឡើយ។ ពួកគេមិនមានអារម្មណ៍ថារងសម្ពាធផ្លូវចិត្តអ្វីទេ ហើយអាចបើកចំហ និងចូលរួមជាមួយអ្នកដទៃក្នុងការប្រកបគ្នា និងការនិយាយចេញពីចិត្តនឹងចិត្ត។ អ្នកដទៃមានអារម្មណ៍ថា ពួកគេរាក់ទាក់ និងងាយស្រួលទាក់ទង ហើយគិតថាពួកគេល្អគួរសម។ នៅពេលពួកគេទទួលបានឋានៈភ្លាម ពួកគេក្លាយជាក្រអឺតក្រទម ពួកគេមិនអើពើនឹងមនុស្សសាមញ្ញ ហើយគ្មាននរណាម្នាក់អាចចូលជិតពួកគេបានឡើយ។ ពួកគេមានអារម្មណ៍ថា ពួកគេខ្ពង់ខ្ពស់ ហើយថាពួកគេ និងមនុស្សសាមញ្ញ គឺខុសគ្នាស្រឡះ។ ពួកគេមើលងាយមនុស្សសាមញ្ញ ធ្វើឫកពានៅពេលពួកគេនិយាយស្ដី ហើយឈប់ប្រកបគ្នាដោយបើកចំហជាមួយអ្នកដទៃ។ ហេតុអ្វីបានជាពួកគេលែងប្រកបគ្នាដោយបើកចំហទៀត? ពួកគេមានអារម្មណ៍ថា ឥឡូវនេះពួកគេមានឋានៈ ហើយជាអ្នកដឹកនាំ។ ពួកគេគិតថា អ្នកដឹកនាំត្រូវតែមានរូបភាពណាមួយ ខ្ពង់ខ្ពស់ជាងមនុស្សសាមញ្ញ មានកម្ពស់ខ្ពស់ជាង និងការស៊ូទ្រាំខ្លាំងជាង។ ពួកគេជឿថា បើប្រៀបធៀបទៅនឹងមនុស្សសាមញ្ញ អ្នកដឹកនាំត្រូវតែមានការអត់ធ្មត់ជាង អាចរងទុក្ខ និងលះបង់បានច្រើនជាង ហើយអាចទប់ទល់នឹងសេចក្ដីល្បួងណាមួយពីសាតាំងបាន។ ទោះបីជាឪពុកម្ដាយ ឬសមាជិកគ្រួសារផ្សេងទៀតរបស់ពួកគេស្លាប់ក៏ដោយ ក៏ពួកគេមានអារម្មណ៍ថា ពួកគេត្រូវតែគ្រប់គ្រងខ្លួនឯងមិនឱ្យយំ ឬថាពួកគេត្រូវតែលួចយំស្ងាត់ៗ នៅកន្លែងដែលគ្មានអ្នកឃើញ ជាជាងយំនៅចំពោះមុខអ្នកដទៃ។ ពួកគេគិតថា ពួកគេមិនអាចឱ្យនរណាម្នាក់ឃើញពីចំណុចខ្វះខាត ឬគុណវិបត្តិ ឬភាពទន់ខ្សោយណាមួយរបស់ពួកគេឡើយ ហើយថាពួកគេមិនអាចសូម្បីតែឱ្យនរណាម្នាក់ដឹងបានឡើយ ប្រសិនបើពួកគេក្លាយជាអវិជ្ជមាន។ ផ្ទុយទៅវិញ ពួកគេត្រូវតែលាក់បាំងរឿងទាំងអស់នេះ។ ពួកគេជឿថា នេះជារបៀបដែលអ្នកមានឋានៈគួរប្រព្រឹត្ត។ នៅពេលពួកគេសង្កត់ចិត្តខ្លួនឯងដល់កម្រិតនេះ តើឋានៈមិនបានក្លាយជាព្រះរបស់ពួកគេ ជាម្ចាស់របស់ពួកគេទេឬ? ហើយបើដូច្នេះមែន តើពួកគេនៅតែមានភាពជាមនុស្សធម្មតាដែរឬទេ? នៅពេលពួកគេមានគំនិតទាំងនេះ ដាក់ខ្លួនឯងនៅក្នុងប្រអប់នេះ ហើយធ្វើឫកពាបែបនេះ តើពួកគេមិនបានជាប់ចិត្តនឹងឋានៈទេឬ?» («វិធីដោះស្រាយសេចក្តីល្បួង និងចំណងនៃឋានៈ» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈការលាតត្រដាងនៃព្រះបន្ទូលរបស់ព្រះជាម្ចាស់ ខ្ញុំយល់បានថា មូលហេតុដែលខ្ញុំមិនអាចដោះស្រាយចំណុចខ្វះខាត និងការខ្វះចន្លោះរបស់ខ្ញុំឱ្យបានត្រឹមត្រូវ តាំងពីក្លាយជាអ្នកអធិប្បាយមក នោះព្រោះតែខ្ញុំបានតាំងខ្លួនឯងខ្ពង់ខ្ពស់ ក្នុងនាមជាអ្នកអធិប្បាយ។ មុនការជួបជុំ នៅពេលគិតដល់ថា អ្នកដឹកនាំ និងគ្រូជំនួយ ដែលខ្ញុំនឹងត្រូវប្រឈម បានជឿលើព្រះជាម្ចាស់អស់រយៈពេលជាច្រើនឆ្នាំប៉ុនណាភ្លាម ខ្ញុំចាប់ផ្ដើមភិតភ័យ ខ្លាចថា ខ្ញុំនឹងមិនអាចដោះស្រាយបញ្ហាបាន និងខ្លាចពួកគាត់គិតថា ខ្ញុំជាអ្នកអធិប្បាយដែលអសមត្ថភាព ដែលធ្វើឱ្យខ្ញុំអាម៉ាស់ និងបាក់មុខ។ ក្នុងពេលជួបជុំ ទោះបីជាខ្ញុំមិនអាចឃើញច្បាស់ពីបញ្ហារបស់បងស្រី ឬក៏ដោះស្រាយបញ្ហាទាំងនោះបានក៏ដោយ ក៏ខ្ញុំនៅតែជឿថា ក្នុងនាមជាអ្នកអធិប្បាយ ខ្ញុំមិនអាចនិយាយត្រង់ៗថា ខ្ញុំមើលបញ្ហាមិនទាន់ឃើញបាននោះដែរ។ ដូច្នេះ ខ្ញុំគ្រាន់តែរកព្រះបន្ទូលមួយវគ្គរបស់ព្រះជាម្ចាស់តាមតែនឹកឃើញ ហើយបានប្រកបគ្នាបែបបង្គ្រប់កិច្ចប៉ុណ្ណោះ ដោយមិនបានយកចិត្តទុកដាក់លើថាតើបញ្ហារបស់បងស្រីត្រូវបានដោះស្រាយឬអត់ មុនពេលបន្តជជែកគ្នាអំពីកិច្ចការផ្សេងទៀតនោះឡើយ។ សូម្បីតែពេលនោះ ដោយសារខ្ញុំបារម្ភថា ខ្ញុំមិនអាចដោះស្រាយបញ្ហាដែលខ្ញុំរកឃើញបាន ខ្ញុំគ្រាន់តែសួរត្រួសៗអំពីការងារប៉ុណ្ណោះ។ ជាលទ្ធផល ការជួបជុំមិនបានដោះស្រាយបញ្ហាណាមួយឡើយ។ បើនៅពេលនោះ ខ្ញុំអាចបើកចិត្ត និងស្មោះត្រង់ ហើយប្រកបគ្នា និងស្វែងរកជាមួយគ្រប់គ្នា បញ្ហារបស់បងស្រីនោះអាចត្រូវបានដោះស្រាយបានខ្លះ។ ហើយបើពិតជាមិនអាចដោះស្រាយបាន ខ្ញុំក៏អាចទៅស្វែងរកពីអ្នកដទៃបន្ទាប់មក។ ប៉ុន្តែខ្ញុំបានការពារឋានៈ និងមុខមាត់ខ្ញុំក្នុងនាមជាអ្នកអធិប្បាយគ្រប់ពេល តែងតែបិទបាំង និងក្លែងបន្លំខ្លួនជានិច្ច។ ខ្ញុំបានគិតអំពីពេលដែលអ្នកដឹកនាំថ្នាក់លើបានជួបជុំជាមួយខ្ញុំ ខ្ញុំំបានប្រកបគ្នាតាមអ្វីដែលខ្ញុំបានយល់ ហើយបើកចិត្ត និងសួរនាំអំពីអ្វីដែលខ្ញុំមិនយល់។ ខ្ញុំមានអារម្មណ៍ធូរស្រាល និងមានសេរីភាពនៅក្នុងការជួបជុំទាំងនោះ។ ប៉ុន្តែ គ្រប់ពេលដែលខ្ញុំជួបជុំជាមួយបងប្អូនប្រុសស្រី អារម្មណ៍ធូរស្រួល និងសេរីភាពនោះ បានបាត់បង់ទាំងស្រុង។ ខ្ញុំជឿថា ក្នុងនាមជាអ្នកអធិប្បាយ ខ្ញុំត្រូវតែដោះស្រាយបញ្ហារបស់ពួកគេ ហើយដោយមិនដឹងខ្លួន ខ្ញុំបានតាំងខ្លួនឯងខ្ពង់ខ្ពស់ ក្នុងនាមជាអ្នកអធិប្បាយ។ ខ្ញុំតែងតែព្យាយាមលាក់បាំងចំណុចខ្វះខាតរបស់ខ្ញុំ ហើយលទ្ធផល គឺខ្ញុំមិនអាចទទួលបានការដឹកនាំពីព្រះជាម្ចាស់បានទេ។ ការណ៍នេះបានធ្វើឱ្យការប្រកបគ្នារបស់ខ្ញុំនៅក្នុងការជួបជុំមានភាពរីងស្ងួត និងសោះកក្រោះ ហើយវាធ្វើឱ្យខ្ញុំមានអារម្មណ៍នឿយហត់ជាខ្លាំង។

ខ្ញុំបានអានព្រះបន្ទូលមួយវគ្គទៀតរបស់ព្រះជាម្ចាស់ ហើយទទួលបានការយល់ដឹងខ្លះៗបន្ថែមពីបញ្ហារបស់ខ្ញុំ។ ព្រះដ៏មានគ្រប់ព្រះចេស្ដាមានបន្ទូលថា៖ «ការស្រឡាញ់ថ្នាក់ថ្នមរបស់ពួកទទឹងនឹងព្រះគ្រីស្ទចំពោះកេរ្តិ៍ឈ្មោះ និងឋានៈរបស់ពួកគេ គឺហួសពីមនុស្សធម្មតា ហើយវាជារឿងដែលស្ថិតនៅក្នុងសារជាតិនិស្ស័យរបស់ពួកគេ។ វាមិនមែនជាចំណាប់អារម្មណ៍បណ្ដោះអាសន្ន ឬជាឥទ្ធិពលមួយភ្លែតនៃមជ្ឈដ្ឋានជុំវិញរបស់ពួកគេឡើយ វាជារឿងដែលស្ថិតនៅក្នុងជីវិតរបស់ពួកគេ នៅក្នុងឆ្អឹងរបស់ពួកគេ ដូច្នេះហើយ វាគឺជាសារជាតិរបស់ពួកគេ។ នេះមានន័យថា នៅក្នុងគ្រប់យ៉ាងដែលពួកទទឹងនឹងព្រះគ្រីស្ទធ្វើ ការគិតគូរដំបូងរបស់ពួកគេគឺ កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ មិនមែនជារឿងអ្វីផ្សេងឡើយ។ សម្រាប់ពួកទទឹងនឹងព្រះគ្រីស្ទ កេរ្តិ៍ឈ្មោះ និងឋានៈគឺជាជីវិតរបស់ពួកគេ ហើយជាគោលដៅដែលពួកគេដេញតាមពេញមួយជីវិតរបស់ខ្លួន។ នៅក្នុងអ្វីទាំងអស់ដែលពួកគេធ្វើ ការគិតគូរដំបូងរបស់ពួកគេគឺ៖ “តើនឹងមានអ្វីកើតឡើងចំពោះឋានៈរបស់ខ្ញុំ? ចុះចំណែកកេរ្តិ៍ឈ្មោះរបស់ខ្ញុំវិញ? តើការធ្វើបែបនេះនឹងផ្ដល់កេរ្តិ៍ឈ្មោះល្អដល់ខ្ញុំដែរឬទេ? តើវានឹងលើកកម្ពស់ឋានៈរបស់ខ្ញុំនៅក្នុងចិត្តមនុស្សដែរឬទេ?” នោះគឺជារឿងដំបូងដែលពួកគេគិតដល់ ដែលជាភស្តុតាងដ៏គ្រប់គ្រាន់បញ្ជាក់ថា ពួកគេមាននិស្ស័យ និងសារជាតិជាពួកទទឹងនឹងព្រះគ្រីស្ទ ហើយក៏ដោយសារតែរឿងនេះហើយ ទើបពួកគេពិចារណារឿងរ៉ាវតាមរបៀបនេះ។ អាចនិយាយបានថា ចំពោះពួកទទឹងនឹងព្រះគ្រីស្ទ កេរ្ដិ៍ឈ្មោះ និងឋានៈ មិនមែនជាតម្រូវការបន្ថែមអ្វីនោះទេ រឹតតែមិនមែនជាអ្វីដែលនៅខាងក្រៅខ្លួន ដែលពួកគេអាចខ្វះបានឡើយ។ របស់ទាំងនេះជាផ្នែកមួយនៃធម្មជាតិរបស់ពួកទទឹងនឹងព្រះគ្រីស្ទ របស់ទាំងនេះនៅក្នុងឆ្អឹងរបស់ពួកគេ នៅក្នុងឈាមរបស់ពួកគេ របស់ទាំងនេះមានពីកំណើតនៅក្នុងខ្លួនពួកគេ។ ពួកទទឹងនឹងព្រះគ្រីស្ទមិនមែនមិនខ្វល់ថាតើពួកគេមានឋានៈ និងកិត្តិនាមនោះទេ។ នេះមិនមែនជាឥរិយាបថរបស់ពួកគេទេ។ អ៊ីចឹង តើពួកគេមានឥរិយាបថយ៉ាងណា? កិត្តិនាម និងឋានៈ មានទំនាក់ទំនងយ៉ាងជិតស្និទ្ធទៅនឹងជីវិតរស់នៅប្រចាំថ្ងៃរបស់ពួកគេ ទៅនឹងសភាពប្រចាំថ្ងៃរបស់ពួកគេ ទៅនឹងអ្វីដែលពួកគេដេញតាមជាប្រចាំថ្ងៃ។ សម្រាប់ពួកទទឹងនឹងព្រះគ្រីស្ទ ឋានៈនិងកិត្តិនាមគឺជាជីវិតរបស់ពួកគេ។ មិនថាពួកគេរស់នៅយ៉ាងណា មិនថាពួកគេរស់នៅក្នុងមជ្ឈដ្ឋានជុំវិញបែបណា មិនថាពួកគេធ្វើកិច្ចការអ្វី មិនថាពួកគេដេញតាមអ្វី មិនថាពួកគេមានគោលដៅអ្វី មិនថាទិសដៅជីវិតរបស់ពួកគេជាអ្វីទេ គ្រប់យ៉ាងគឺផ្ដោតសំខាន់បំផុតលើការមានកិត្តិនាមល្អ និងឋានៈខ្ពង់ខ្ពស់។ ហើយគោលបំណងរបស់ពួកគេមិនផ្លាស់ប្ដូរឡើយ។ ពួកគេមិនដែលអាចបោះបង់អ្វីទាំងនេះចោលបានទេ។ នេះគឺជាមុខមាត់ពិតរបស់ពួកទទឹងនឹងព្រះគ្រីស្ទ និងជាសារជាតិរបស់ពួកគេ» («ចំណុចទីប្រាំបួន (ផ្នែកទីបី)» នៃសៀវភៅ «ព្រះបន្ទូល» ភាគ៤៖ ការលាតត្រដាងពួកទទឹងនឹងព្រះគ្រីស្ទ)។ ព្រះជាម្ចាស់លាតត្រដាងថា អាទទឹងនឹងព្រះគ្រីស្ទចាត់ទុកកេរ្តិ៍ឈ្មោះ និងឋានៈជាជីវិតរបស់គេ។ មិនថាពួកគេធ្វើអ្វីនោះទេ ពួកគេតែងតែចាត់ទុកកេរ្តិ៍ឈ្មោះ និងឋានៈរបស់ពួកគេជាទីមួយជានិច្ច ហើយបើគ្មានកេរ្តិ៍ឈ្មោះ និងឋានៈទេ ពួកគេគ្មានការជំរុញចិត្តចង់ធ្វើអ្វីឡើយ។ ការនេះត្រូវបានកំណត់ដោយសារជាតិធម្មជាតិរបស់ពួកគេ។ ខ្ញុំក៏បានការពារកេរ្តិ៍ឈ្មោះ និងឋានៈរបស់ខ្ញុំគ្រប់ពេលផងដែរ។ បន្ទាប់ពីខ្ញុំត្រូវបានបោះឆ្នោតឱ្យធ្វើជាអ្នកអធិប្បាយមក ខ្ញុំចាប់ផ្តើមបារម្ភអំពីការមិនអាចដោះស្រាយបញ្ហាបាន សូម្បីតែមុនពេលទៅចូលរួមការជួបជុំណាមួយទៅទៀត។ ខ្ញុំមិនចង់ទៅជួបជុំទេ ព្រោះខ្ញុំខ្លាចថា បងប្អូនប្រុសស្រីនឹងឃើញកម្រិតពិតរបស់ខ្ញុំ។ ទោះបីខ្ញុំដឹងច្បាស់ថា បងប្អូនប្រុសស្រីមិនយល់អំពីគោលការណ៍ក្នុងការរៀបចំឯកសារសម្រាប់ការបោសសម្អាតមនុស្សចេញ ហើយត្រូវការការណែនាំដោយផ្ទាល់ក៏ដោយ ក៏ខ្ញុំខ្លាចប្រព្រឹត្តខុសធ្វើឱ្យបាក់មុខនៅចំពោះពួកគេ ដូច្នេះ ខ្ញុំមិនទៅចូលរួមការជួបជុំ។ ការនេះមានន័យថា មានការពន្យារពេលយូរក្នុងការដោះស្រាយបញ្ហានៅក្នុងកិច្ចការបោសសម្អាត ដែលបានពន្យារពេលដល់កិច្ចការ។ ខ្ញុំខ្វល់ខ្លាំងពេកអំពីកេរ្តិ៍ឈ្មោះ និងឋានៈ! កាលពីមុន ពេលនៅក្នុងលោកីយ៍ ខ្ញុំមានបំណងចង់បានកេរ្តិ៍ឈ្មោះ និងឋានៈខ្លាំងណាស់។ កាលនៅធ្វើការ ខ្ញុំទទួលបានការសរសើរជារឿយៗពីប្រធានក្រុមនៅឯកិច្ចប្រជុំ ព្រោះតែខ្ញុំមានក្រមសីលធម៌ការងារល្អ និងមានជំនាញខ្លះដែរ។ ថៅកែក៏ឱ្យតម្លៃខ្ញុំខ្ពស់ដែរ ហើយបានសុំឱ្យខ្ញុំទទួលខុសត្រូវលើកិច្ចការមួយចំនួន។ វាធ្វើឱ្យខ្ញុំសប្បាយចិត្តណាស់។ ប៉ុន្តែនៅពេលកិច្ចការដែលខ្ញុំបានធ្វើ តម្រូវឱ្យធ្វើឡើងវិញ ហើយប្រធានក្រុមបានរិះគន់ខ្ញុំ ព្រោះតែខ្ញុំមានអារម្មណ៍ថា ខ្ញុំបានបាក់មុខនៅចំពោះមនុស្សជាច្រើន ខ្ញុំចង់លាឈប់ពីការងារ។ បន្ទាប់ពីបំពេញភារកិច្ចនៅដំណាក់របស់ព្រះជាម្ចាស់ ខ្ញុំនៅតែដាក់អំនួត និងឋានៈខ្ញុំជាទីមួយដដែល ហើយមិនហ៊ានទទួលស្គាល់ថា ខ្ញុំមិនចេះចាត់ចែងការងារខ្លះទេ។ ខ្ញុំទើបតែជឿព្រះជាម្ចាស់បានមិនយូរទេ ប៉ុន្តែដោយព្រះគុណរបស់ព្រះជាម្ចាស់ ខ្ញុំអាចបំពេញភារកិច្ចរបស់ខ្ញុំក្នុងនាមជាអ្នកអធិប្បាយ។ ព្រះជាម្ចាស់មានបំណងព្រះហឫទ័យឱ្យខ្ញុំបង្វឹកខ្លួនឯងក្នុងការស្វែងរកសេចក្តីពិត ដើម្បីដោះស្រាយបញ្ហានៅក្នុងភារកិច្ចរបស់ខ្ញុំ។ នេះជាឱកាសល្អក្នុងការទទួលបានសេចក្តីពិត។ ប៉ុន្តែខ្ញុំមិនបានគិតពីរបៀបបំពេញភារកិច្ចរបស់ខ្ញុំឱ្យបានល្អ និងធ្វើឱ្យព្រះជាម្ចាស់សព្វព្រះហឫទ័យទេ តែបែរជាព្យាយាមខំប្រឹងការពារអំនួត និងឋានៈរបស់ខ្ញុំទៅវិញ។ នៅពេលខ្ញុំឃើញបញ្ហាកើតមាននៅក្នុងកិច្ចការពួកជំនុំ ដែលត្រូវការដំណោះស្រាយ ខ្ញុំបានរួញរា និងគេចវេះក្នុងការដោះស្រាយបញ្ហាទាំងនោះ ដើម្បីការពារអំនួត និងឋានៈរបស់ខ្ញុំ។ ខ្ញុំមិនបានយកចិត្តទុកដាក់ចំពោះកិច្ចការពួកជំនុំសោះឡើយ។ ខ្ញុំអាត្មានិយម និងគួរឱ្យស្អប់ខ្ពើមខ្លាំងណាស់។ ផ្លូវដែលខ្ញុំកំពុងដើរ គឺជាផ្លូវរបស់ពួកទទឹងនឹងព្រះគ្រីស្ទ កំពុងប្រឆាំងនឹងព្រះជាម្ចាស់! នៅពេលខ្ញុំយល់បែបនេះ ខ្ញុំមានអារម្មណ៍ថា សភាពរបស់ខ្ញុំពិតជាគ្រោះថ្នាក់ណាស់ ហើយខ្ញុំមានឆន្ទៈក្នុងការប្រញាប់ប្រែចិត្ត និងកែខ្លួនឡើងវិញ។

ក្រោយមក បន្ទាប់ពីអ្នកដឹកនាំថ្នាក់លើបានដឹងអំពីសភាពរបស់ខ្ញុំ ពួកគាត់បានចែករំលែកព្រះបន្ទូលរបស់ព្រះជាម្ចាស់ពីរអត្ថបទជាមួយខ្ញុំ ដែលបានផ្ដល់ឱ្យខ្ញុំនូវមាគ៌ាអនុវត្តមួយ ដើម្បីលះបង់ចោលឋានៈ។ ព្រះដ៏មានគ្រប់ព្រះចេស្ដាមានបន្ទូលថា៖ «តើអ្នកអាចក្លាយជាមនុស្សម្នាក់ដែលសាមញ្ញ និងធម្មតាបានដោយរបៀបណា? ... ដំបូង ចូរកុំផ្ដល់ងារឱ្យខ្លួនឯង រួចទុកឱ្យវាចងរឹតអ្នក ដោយនិយាយថា៖ “ខ្ញុំគឺជាអ្នកដឹកនាំ ខ្ញុំគឺជាប្រធានក្រុម ខ្ញុំគឺជាអ្នកមើលការខុសត្រូវ ឬខ្ញុំគឺជាមនុស្សដែលមានចំណេះដឹង និងជំនាញបច្ចេកទេសបំផុតនៅក្នុងវិស័យនេះ”។ ចូរកុំបណ្ដោយឱ្យងារដែលអ្នកតែងតាំងដោយខ្លួនឯងនេះមករារាំងអ្នកឡើយ។ ពេលដែលរឿងនេះកើតឡើង វានឹងចងរឹតអ្នកយ៉ាងតឹងណែន ពាក្យសម្ដី និងទង្វើរបស់អ្នក នឹងរងឥទ្ធិពលពីវា ព្រមទាំងការគិត និងការវិនិច្ឆ័យធម្មតារបស់អ្នកផងដែរ។ អ្នកត្រូវតែរំដោះខ្លួនអ្នកចេញពីការរឹតត្បិតនៃឋានៈនេះ។ ដំបូង ត្រូវចុះចេញពីតំណែងនៃងារផ្លូវការនេះ ហើយទទួលយកជំហរជាមនុស្សសាមញ្ញម្នាក់វិញ។ ពេលនោះ ផ្នត់គំនិតរបស់អ្នកនឹងប្រែក្លាយជាធម្មតាវិញខ្លះ។ អ្នកក៏ត្រូវតែទទួលស្គាល់ផងដែរថា៖ “ខ្ញុំមិនដឹងពីរបៀបធ្វើរឿងនេះទេ ហើយខ្ញុំមិនយល់រឿងនោះឡើយ ខ្ញុំត្រូវតែធ្វើការស្រាវជ្រាវ និងសិក្សាខ្លះ” ឬ “ខ្ញុំមិនដែលឆ្លងកាត់រឿងនេះទេ ដូច្នេះ ខ្ញុំមិនដឹងថាត្រូវធ្វើអ្វីឡើយ”។ នៅពេលអ្នកអាចនិយាយពីអ្វីដែលអ្នកពិតជាកំពុងគិត និងនិយាយដោយស្មោះត្រង់បែបនេះ នោះអ្នកនឹងមានវិចារណញ្ញាណធម្មតា។ ប្រសិនបើអ្នកអនុញ្ញាតឱ្យអ្នកដទៃស្គាល់ពីធាតុពិតរបស់អ្នក ពួកគេនឹងមានទស្សនៈធម្មតាចំពោះអ្នក ហើយអ្នកនឹងមិនចាំបាច់ធ្វើពុតជាល្អមើលពីសំបកក្រៅឡើយ។ អ្នកនឹងលែងមានអារម្មណ៍ថារងសម្ពាធយ៉ាងធ្ងន់ធ្ងរទៀតហើយ ហើយអ្នកនឹងអាចប្រាស្រ័យទាក់ទងជាមួយអ្នកដទៃបានយ៉ាងធម្មតា។ ការរស់នៅបែបនេះ គឺធូរស្រាល និងគ្មានបន្ទុក។ អ្នកណាដែលមានអារម្មណ៍ថាជីវិតហត់នឿយពេក គឺមានតែត្រូវបន្ទោសខ្លួនឯងប៉ុណ្ណោះ។ ចូរកុំធ្វើពុត ឬលាក់បាំងអ្វីឡើយ។ ដំបូង ចូរបើកចំហអំពីអ្វីដែលអ្នកកំពុងគិតនៅក្នុងចិត្ត និងគំនិតពិតរបស់អ្នក ដើម្បីឱ្យមនុស្សគ្រប់គ្នាបានដឹង និងយល់ពីរឿងទាំងនោះ។ តាមរបៀបនេះ ក្ដីកង្វល់របស់អ្នក ក៏ដូចជារបាំង និងការសង្ស័យរវាងអ្នក និងអ្នកដទៃ នឹងត្រូវបានដកចេញទាំងអស់។ លើសពីនេះទៅទៀត ក៏មានរឿងមួយទៀតដែលកំពុងចងរឹតអ្នកផងដែរ នោះគឺការដែលអ្នកតែងតែចាត់ទុកខ្លួនឯងជាប្រធានក្រុម ជាអ្នកដឹកនាំ ឬជាអ្នកធ្វើការ ជាមនុស្សដែលមានងារ មានឋានៈ និងតំណែង ប្រសិនបើបន្ទាប់មក អ្នកនិយាយថា អ្នកមិនយល់ពីរឿងនេះ ហើយមិនមានសមត្ថភាពធ្វើរឿងនោះទេ តើនេះមិនមែនជាការបន្ទាបខ្លួនឯងទេឬ? នៅពេលអ្នកលះបង់ចំណងក្នុងចិត្តទាំងនេះ នៅពេលអ្នកឈប់គិតថាខ្លួនឯងជាអ្នកដឹកនាំ ឬជាអ្នកធ្វើការ ហើយនៅពេលអ្នកឈប់គិតថាអ្នកពូកែជាងអ្នកដទៃ ហើយផ្ទុយទៅវិញមានអារម្មណ៍ថា អ្នកគឺជាមនុស្សសាមញ្ញម្នាក់ គឺដូចមនុស្សគ្រប់គ្នាដែរ ហើយថាមានផ្នែកខ្លះដែលអ្នកអន់ជាងអ្នកដទៃ នោះនៅពេលអ្នកប្រកបគ្នាអំពីសេចក្ដីពិត និងបញ្ហាដែលទាក់ទងនឹងកិច្ចការដោយមានផ្នត់គំនិតបែបនេះ ទាំងលទ្ធផល និងបរិយាកាស នឹងមានភាពខុសប្លែកពីមុនមិនខាន។ ប្រសិនបើនៅក្នុងចិត្តរបស់អ្នក អ្នកតែងតែមានក្ដីបារម្ភ ប្រសិនបើអ្នកតែងតែមានអារម្មណ៍ថាតានតឹង និងរងការរឹតត្បិត ហើយអ្នកចង់លែងរឿងទាំងនេះចោល ប៉ុន្តែមិនអាចធ្វើបាន នោះអ្នកគួរតែអធិដ្ឋានទៅកាន់ព្រះជាម្ចាស់ដោយស្មោះអស់ពីចិត្ត ឆ្លុះបញ្ចាំងពីខ្លួនឯង ទទួលស្គាល់ភាពខ្វះខាតរបស់អ្នក ហើយខិតខំឆ្ពោះទៅរកសេចក្ដីពិត។ ប្រសិនបើអ្នកចាប់ផ្ដើមអនុវត្តសេចក្ដីពិត នោះអ្នកនឹងទទួលបានលទ្ធផល។ ទោះបីជាអ្នកធ្វើអ្វីក៏ដោយ ចូរកុំនិយាយ និងប្រព្រឹត្តចេញពីជំហរនៃឋានៈ ឬដោយគិតដល់ងាររបស់អ្នកឡើយ។ ដំបូង ចូរទុករបស់ទាំងអស់នេះចោលមួយឡែកសិន ហើយទទួលយកជំហរជាមនុស្សសាមញ្ញម្នាក់» («ការឱ្យតម្លៃលើព្រះបន្ទូលព្រះជាម្ចាស់ គឺជាមូលដ្ឋានគ្រឹះនៃជំនឿលើព្រះជាម្ចាស់» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ «តើឋានៈមានន័យយ៉ាងណាចំពោះអ្នក? តាមពិតទៅ ឋានៈគ្រាន់តែជារបស់បន្ថែម ជារបស់ក្រៅខ្លួនប៉ុណ្ណោះ ដូចជាសម្លៀកបំពាក់ ឬមួកមួយអ៊ីចឹង។ វាគ្រាន់តែជាគ្រឿងលម្អប៉ុណ្ណោះ។ វាគ្មានប្រយោជន៍ពិតប្រាកដទេ ហើយវត្តមានរបស់វាមិនប៉ះពាល់ដល់អ្វីណាមួយឡើយ។ មិនថាអ្នកមានឋានៈ ឬអត់នោះទេ ក៏អ្នកនៅតែជាមនុស្សដដែល។ អ្នកនឹងមិនទទួលបានតថភាពនៃសេចក្ដីពិត គ្រាន់តែដោយសារអ្នកទទួលបានឋានៈនោះទេ។ ថាតើមនុស្សអាចយល់ពីសេចក្ដីពិត និងទទួលបានសេចក្ដីពិតនិងជីវិតឬអត់នោះ គ្មានអ្វីពាក់ព័ន្ធនឹងឋានៈឡើយ។ ដរាបណាអ្នកមិនចាត់ទុកឋានៈជារឿងធំដុំទេ វាមិនអាចរឹតត្បិតអ្នកបានឡើយ។ ក៏ប៉ុន្តែ ប្រសិនបើអ្នកស្រឡាញ់ឋានៈ ហើយផ្ដោតជាពិសេសទៅលើវា តែងតែចាត់ទុកវាជារឿងសំខាន់ នោះវានឹងគ្រប់គ្រងអ្នក ហើយអ្នកនឹងតែងតែចង់ការពារឋានៈ និងរូបភាពរបស់អ្នកនៅក្នុងចិត្តរបស់មនុស្សជានិច្ច។ អ្នកនឹងមិនសុខចិត្តបើកចំហ និងលាតត្រដាងពីខ្លួនឯង ឬទទួលបានការស្គាល់ខ្លួនឯងឡើយ ហើយអ្នកនឹងមិនសុខចិត្តទុកអត្តសញ្ញាណ និងឋានៈរបស់អ្នកជាអ្នកដឹកនាំចោលមួយឡែក នៅក្នុងទង្វើ ពាក្យសម្ដី ការប្រាស្រ័យទាក់ទងជាមួយអ្នកដទៃ និងការបំពេញភារកិច្ចរបស់អ្នកឡើយ។ តើនេះជាបញ្ហាប្រភេទអ្វី? តើនេះមិនមែនជារឿងនៃការត្រូវបានរឹតត្បិតដោយឋានៈទេឬ? រឿងនេះកើតឡើងដោយសារតែអ្នកនិយាយ និងប្រព្រឹត្តចេញពីជំហរនៃឋានៈ ហើយមិនអាចទម្លាក់ភាពក្រអឺតក្រទមរបស់អ្នកចោលបាន។ តើអ្នកមិនមែនគ្រាន់តែធ្វើបាបខ្លួនឯងទេឬ ដោយធ្វើបែបនេះ? ប្រសិនបើអ្នកពិតជាយល់ពីសេចក្ដីពិត ហើយប្រសិនបើអ្នកអាចមានឋានៈដោយមិនប្រកាន់ខ្លួនដូចដែលអ្នកធ្វើ ប៉ុន្តែផ្ទុយទៅវិញ អាចផ្ដោតលើការបំពេញភារកិច្ច និងទំនួលខុសត្រូវទាំងអស់ដែលអ្នកគួរធ្វើ ហើយប្រសិនបើអ្នកចាត់ទុកខ្លួនឯងជាបងប្អូនប្រុសស្រីសាមញ្ញម្នាក់ នោះអ្នកនឹងមិនត្រូវបានរឹតត្បិតដោយឋានៈទេ តើមែនឬទេ?» («វិធីដោះស្រាយសេចក្តីល្បួង និងចំណងនៃឋានៈ» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ បន្ទាប់ពីអានព្រះបន្ទូលរបស់ព្រះជាម្ចាស់រួច ខ្ញុំបានយល់ថា ពាក្យថា «អ្នកអធិប្បាយ» គ្រាន់តែជាតំណែងមួយប៉ុណ្ណោះ ហើយមិនតំណាងឱ្យអ្វីឡើយ។ វាមិនមានន័យថា ខ្ញុំអាចយល់ពីសេចក្តីពិត និងដោះស្រាយបញ្ហាបានភ្លាមៗ ព្រោះតែខ្ញុំក្លាយជាអ្នកអធិប្បាយនោះឡើយ។ កម្ពស់ខ្ញុំនៅតែដូចមុនដដែល ហើយខ្ញុំនៅតែមិនអាចធ្វើកិច្ចការដែលខ្ញុំមិនអាចធ្វើបានដដែល។ ព្រះជាម្ចាស់សង្ឃឹមថា ខ្ញុំអាចជាមនុស្សជាក់ស្ដែងធម្មតា មិនត្រូវបានចង ឬរឹតត្បិតដោយតំណែង ក្នុងពេលជួបជុំ បើកចំហសេចក្តីពុករលួយ និងចំណុចខ្វះចន្លោះរបស់ខ្ញុំ ប្រកបគ្នាតាមអ្វីដែលខ្ញុំយល់ អនុវត្តជាមនុស្សស្មោះត្រង់ ដោយនិយាយថា «ខ្ញុំមិនដឹងទេ» ពេលជួបបញ្ហា ឬការលំបាកដែលខ្ញុំមិនអាចដោះស្រាយបាន ហើយប្រកបគ្នា និងស្វែងរកជាមួយបងប្អូនប្រុសស្រី ដើម្បីបំពេញភារកិច្ចរបស់ខ្ញុំឱ្យបានល្អ។ បន្ទាប់ពីយល់អំពីបំណងព្រះហឫទ័យរបស់ព្រះជាម្ចាស់រួចមក ខ្ញុំព្រមពឹងអាងលើព្រះជាម្ចាស់ ដើម្បីចូលទៅក្នុងផ្នែកនេះ។ ក្រោយមក ក្នុងពេលជួបជុំ ខ្ញុំលែងតាំងខ្លួនឯងខ្ពង់ខ្ពស់ក្នុងនាមជាអ្នកអធិប្បាយទៀតហើយ ហើយពេលជួបបញ្ហាដែលខ្ញុំមិនយល់ ខ្ញុំបានពិភាក្សា និងដោះស្រាយវាជាមួយគ្រប់គ្នា។

ម្ដងនោះ ខ្ញុំបានទៅពួកជំនុំ ដើម្បីស្វែងយល់ពីកិច្ចការ ហើយបានឃើញបងប្រុសម្នាក់ដែលខ្ញុំធ្លាប់ទាក់ទងជាមួយពីមុន។ ការចូលក្នុងជីវិតរបស់គាត់ល្អគួរសម ហើយគាត់អាចប្រកបគ្នាអំពីសេចក្តីពិត ដើម្បីដោះស្រាយបញ្ហាខ្លះៗបាន។ ខ្ញុំចាប់ផ្តើមគិតថា «បើខ្ញុំដោះស្រាយបញ្ហាមិនបានល្អដូចគាត់ តើបងប្អូនប្រុសស្រីនឹងគិតបែបណាចំពោះខ្ញុំដែរ? តើពួកគេនឹងគិតថា ខ្ញុំជាអ្នកអធិប្បាយ មិនអាចសូម្បីតែប្រើសេចក្តីពិតដើម្បីដោះស្រាយបញ្ហាបានផង ដែរឬទេ? វានឹងអាម៉ាស់ខ្លាំងណាស់!» ខ្ញុំបានដឹងថា ខ្ញុំកំពុងត្រូវបានរឹតត្បិតដោយឋានៈ និងតំណែងរបស់ខ្ញុំម្ដងទៀត ហើយគិតត្រឡប់ដល់ការជួបជុំមុនៗ ដែលខ្ញុំតែងតែលាក់បាំង និងក្លែងបន្លំខ្លួន ដើម្បីកេរ្តិ៍ឈ្មោះ និងឋានៈ ហើយមិនហ៊ានបើកចិត្ត និងលាតត្រដាងចំណុចដែលខ្ញុំមិនយល់ ឬមិនអាចធ្វើបាន។ ការព្យាយាមសម្ដែងធ្វើពុតនៅឯការជួបជុំ ពិតជាគួរឱ្យវេទនា និងឈឺចាប់ណាស់! ខ្ញុំមិនចង់បន្តធ្វើបែបនេះទៀតឡើយ។ ខ្ញុំចងចាំព្រះបន្ទូលរបស់ព្រះជាម្ចាស់៖ «ប្រសិនបើអ្នកមិនចង់ត្រូវបានធ្វើបាបដោយចំណង និងការរឹតត្បិតនៃឋានៈទេ អ្នកគួរតែលះបង់ងារ និងកិត្តិយសទាំងនេះចោល ហើយប្រាប់បងប្អូនប្រុសស្រីរបស់អ្នកពីសភាពពិតរបស់អ្នក និងគំនិតនៅក្នុងចិត្តរបស់អ្នក។ ចូរឱ្យពួកគេឃើញពីភាពខ្វះខាត និងភាពមិនគ្រប់គ្រាន់របស់អ្នក។ តាមរបៀបនេះ ពួកគេនឹងអាចប្រព្រឹត្តចំពោះអ្នកបានយ៉ាងត្រឹមត្រូវ ដោយមិនលើកតម្កើងអ្នក ឬគោរពកោតសរសើរអ្នកជ្រុលខ្លាំងពេកឡើយ ហើយអ្នកនឹងមិនចាំបាច់ត្រូវធ្វើការក្លែងបន្លំនោះទេ។ បន្ទាប់មក ដោយអ្នកបានបើកចំហ និងលាតត្រដាងពីសភាពពិតរបស់អ្នក តើចិត្តរបស់អ្នកនឹងមិនមានអារម្មណ៍ថានឹងនរ និងធូរស្រាលជាងមុនទេឬ? ហេតុអ្វីបានជាដើរដោយមានបន្ទុកដ៏ធ្ងន់នៅលើខ្នងរបស់អ្នកបែបនេះ? ប្រសិនបើអ្នកបង្ហាញពីស្ថានភាពពិតរបស់អ្នក តើបងប្អូនប្រុសស្រីនឹងពិតជាមើលងាយអ្នកមែនឬ? តើពួកគេនឹងពិតជាបោះបង់អ្នកមែនឬ? ដាច់ខាតគឺមិនដូច្នោះទេ។ ផ្ទុយទៅវិញ បងប្អូនប្រុសស្រីនឹងពេញចិត្តនឹងអ្នក និងកោតសរសើរអ្នក ដែលមានភាពក្លាហានក្នុងការនិយាយចេញពីចិត្តរបស់អ្នក។ ពួកគេនឹងនិយាយថា អ្នកគឺជាមនុស្សស្មោះត្រង់ម្នាក់។ ការណ៍នេះនឹងមិនរារាំងអ្នកក្នុងការធ្វើកិច្ចការពួកជំនុំទាល់តែសោះ ហើយក៏មិនមានផលប៉ះពាល់អវិជ្ជមានសូម្បីតែបន្តិចឡើយ។ ប្រសិនបើបងប្អូនប្រុសស្រីពិតជាឃើញថា អ្នកមានការលំបាកមែន ពួកគេនឹងផ្ដួចផ្ដើមជួយអ្នក និងសហការជាមួយអ្នក។ តើវាមិនមែនបែបនេះទេឬ?» («ការឱ្យតម្លៃលើព្រះបន្ទូលព្រះជាម្ចាស់ គឺជាមូលដ្ឋានគ្រឹះនៃជំនឿលើព្រះជាម្ចាស់» នៃសៀវភៅ «ព្រះបន្ទូល» ភាគ៣៖ ការអធិប្បាយរបស់ព្រះគ្រីស្ទនៃគ្រាចុងក្រោយ)។ តាមរយៈព្រះបន្ទូលរបស់ព្រះជាម្ចាស់ ខ្ញុំបានយល់ថា បើខ្ញុំចង់លះបង់ឋានៈ និងតំណែង ខ្ញុំគួរតែធ្វើជាមនុស្សស្មោះត្រង់ បើកចិត្តក្នុងការប្រកបគ្នាអំពីគំនិតពិតរបស់ខ្ញុំជាមួយបងប្អូនប្រុសស្រី ដោយមិនលាក់បាំង ឬក្លែងបន្លំខ្លួនឡើយ សួរបងប្អូនប្រុសស្រី និងប្រកបគ្នាជាមួយមនុស្សគ្រប់គ្នាអំពីចំណុចដែលខ្ញុំមិនយល់ រៀនពីចំណុចខ្លាំងគ្នាទៅវិញទៅមក ដើម្បីប៉ះប៉ូវចំណុចខ្សោយរបស់យើង។ វាមានប្រយោជន៍ទាំងសម្រាប់ខ្ញុំ និងកិច្ចការពួកជំនុំ។ ដូច្នេះ ខ្ញុំបានអធិស្ឋានស្ងាត់ៗទៅព្រះជាម្ចាស់ថា សូមឱ្យទ្រង់ដឹកនាំខ្ញុំក្នុងការលះបង់ចោលអំនួត និងឋានៈ បោះចោលភាពរឹតត្បិតនៃតំណែង ហើយធ្វើជាមនុស្សស្មោះត្រង់ បើកចិត្តក្នុងការប្រកបគ្នា។ ក្នុងការជួបជុំ ខ្ញុំបានបើកចិត្តនិយាយថា ខ្ញុំមានចំណុចខ្វះខាតច្រើន ហើយបើអ្នកណាមានបញ្ហា យើងអាចប្រកបគ្នា និងរៀនពីចំណុចខ្លាំងរបស់គ្នាទៅវិញទៅមក។ នៅពេលខ្ញុំលែងតាំងខ្លួនឯងខ្ពង់ខ្ពស់ក្នុងនាមជា អ្នកអធិប្បាយ ខ្ញុំមិនសូវតានតឹង ឬរឹតត្បិតនៅក្នុងការជួបជុំដូចមុនទៀតឡើយ។ ផ្ទុយទៅវិញ ខ្ញុំពិតជាមានអារម្មណ៍រួចរំដោះ និងសេរីភាពណាស់ពេញមួយការជួបជុំនោះ។ ខ្ញុំក៏ទទួលបានពន្លឺខ្លះៗពីការប្រកបគ្នារបស់បងប្អូនប្រុសស្រី ហើយមើលឃើញបញ្ហាច្បាស់ជាងមុនដែរ។ ពីជម្រៅដួងចិត្ត ខ្ញុំមានអារម្មណ៍ថា វាពិតជាធូរស្រាលចិត្តខ្លាំងណាស់ក្នុងការលះបង់ឋានៈ និងតំណែង នៅពេលជួបជុំ។

